
I 


SOCIALINĖ 
IR 
POLITINĖ 
EILOSOFIJA 


MASĖS ATBUDIMAS 


1. Masinis pradas žmoguje 


Beveik jau pustrečio tūkstančio metų, kai daugelis rašy- 
tojų ne be tam tikro pasididžiavimo kartoja Aristotelio žo- 
džius, kad žmogus esąs visuomeninis gyvulys: zo6n politikon. 
Tai yra tiesa. Bet didžiuotis ja neverta. Geriau jos gėdytis. 
Ne todėl, kad žmogus yra gyvulys, bet todėl, kad jis yra vi- 
suomeninis. Aristotelio žodžiuose prabyla egzistencinis žmo- 
gaus pažeminimas. 

Dažnai yra sakoma, kad žmogus yra mažas pasaulėlis — 
mikrokosmas. Tai reiškia, kad jarne yra sutelkti visi būties pra- 
dai, kad jame gyvena visi būties laipsniai, kad jame daiktų 
esmės, kaip pastebi M. Scheleris, susipina ir susikryžiuoja. 
Žmogus išdidžiai kelia savo galvą, kad yra pasaulio valdo- 
vas, kad jam pavesta sutvarkyti žemė, kad jis pats yra sukur- 
tas beveik ne menkesnis už dievybę (plg. Ps 8), kad jo skais- 
čiausių vilčių įkūnytoja Mergelė Motina yra vadinama ange- 
lų Karaliene. Tačiau kildamas į šias svaiginančios didybės 
aukštumas, žmogus jaučia, kad jis traukia su savimi knibž- 
dantį būtybių kolektyvą, būtybių masę, kuri jame gyvena, vei- 
kia ir jį pančioja. Žmogus jaučia, kad jis atstovauja ne tik sau, 
bet ir anai knibždančiai gaujai; kad jis yra ne tik originalus, 
nepakartojamas, vienintelis, bet sykiu pamėgdžiotojas, vienas 
iš daugybės, visumos dalelė. Kasdieniame savo gyvenime 
žmogus yra patyręs, kad vienas jis veikia kitaip negu su ki- 
tais; kad masėje atsidaro kažkokios tamsios jo būtybės gelmės, 
iš kurių išsiveržia jam svetimi, ligi tol nežinoti, norai, polin- 
kiai, įgeidžiai, instinktai ir aistros. Tai nereiškia, kad visi šie 

svetimi elementai žmogui būtų atėję iš viršaus, iš masės. Tai 
reiškia, kad jų būta pačiame žmoguje, kad masės gyventa 
žmogaus viduje. Išviršinis žmogaus įsijungimas į masę tiktai 
pažadino tai, kas viduje snūduriavo, kas tūnojo sielos užkam- 
piuose, nes masė bijo asmens akių. Kol žmogus jaučiasi esąs 
„Sau-žmogus“ (Vydūnas), tol jis yra šėlstančių chaotiškų ele- 
mentų viešpats. Bet kai jis išsižada savo aukštybių, kai nusi- 
leidžia į lygumas, kai susimaišo su tąja knibždančia gauja, 
tuomet jis virsta vienu šios gaujos nariu ir tuomet jis elgiasi 
taip, kaip reikalauja gaujos instinktai ir aistros. 

Žmogus yra asmuo. Bet žmogus yra sykiu ir masė. As- 
meninis pradas jį kelia aukštyn, žadina jo kūrybiškumą, jo 
originalumą, jo laisvę ir atsakingumą. Masinis pradas jį trau- 
kia žemyn, verčia pamėgdžioti kitus, išsižadėti savęs, sulie- 
ti save su aplinka, įsijungti į būtinumo varomą srovę, nejausti 
nei laisvės, nei atsakingumo. Gražiausios žmogiškojo asmens 
ypatybės: sava pasaulėžiūra, savas sąžinės apsisprendimas, 
tikslų pramatymas, idėjiniai motyvai — visa tai žūsta masi- 
niam pradui išsiveržus. Žmogus kaip lašas įkrinta į jūrą, ne- 
jausdamas ir nežinodamas, kokios vilnys jį gainioja, kokius 
laivus kilnoja jo nugara ir į kokius uostus jis plaukia, Štai 
kas yra žmogus kaip visuomeninis gyvulys. Savo formule 
Aristotelis išreiškė žmoguje glūdintį masinį-kolektyvinį pra- 
dą ir sykiu išreiškė sunkiai pakeliamą žmogiškosios būtybės 
tragiką. Žmogiškoji tragedija įvyksta“ne tada, kai kas nors 
iš viršaus sukausto asmenį, bet tada, kai pati žmogaus pri- 
gimtis palaidoja geriausią savo dalį. 

Masinis žmogaus būtybės pradas keroja pasąmonėje. Pasą- 
monė yra toji žmogaus prigimties sritis, kurioje kaip tik gyve- 
na anoji knibždanti gauja. Čia glūdi pirmykščio chaoso liku- 
čiai, čia telkiasi nuslopinti norai, čia renkasi neįvykdytos sva- 
jonės, čia murma nepatenkintos aistros. Čia tad yra sustojęs ir 
tasai kolektyvas, su kuriuo žmogus yra surištas savo gelmė- 
se. Žmogiškasis Aš uždengia visą šitą mišinį stipria sąmonės 
uždanga ir iš chaotiškų gelmių išleidžia tik tai, kas jam atro- 
do reikalinga. Bet kas įvyksta tada, kai ši uždanga sprogsta? 
Tada pasąmonės turinys užlieja sąmonę ir užima josios vietą. 

Tada žmogų valdo jau ne asmuo, bet kolektyvas. Tada žmo- 
gus elgiasi visiškai kitaip negu tuomet, kai jo Aš turėjo vadžias 
savo rankose. Be abejo, žmogus visados žino, ką jis daro. Bet 
nelaimė ir yra ta, kad tokiu atveju žmogus mano veikiąs kaip 
asmuo, 0 iš tikrųjų jis veikia kaip iš pasąmonės išsiveržusio 
kolektyvo dalelė. Tai yra revoliucijos metas, kada moterys! 
pjausto kritusioms aukoms liežuvius ir ausis; kada vyrai ne- 
šioja pamaustę ant durtuvų nuo motinos krūties atplėštus kū- 
dikius; kada dega bažnyčios, muziejai, galerijos; kada dūžta 
krištolo indai, lūžta raudonmedžio baldai, plyšta paveikslai, 
byra statulos, o vėjas draiko senovės rankraščių lapus. Tai yra 
visuomeninio žmogaus triumfas. Tikrumoje tai žmogaus gė- 
da, žmogaus pažeminimas, kurį jis jaučia ir pats, kai sąmonė 
vėl gauna viršų. Kryžiaus karų metu riteriai, paėmę Jeruzalę, 
tris dienas skerdė musulmonus, niekino moteris, plėšė ir de- 
gino namus, o paskui ėjo prie Viešpaties karsto atgailoti už sa- 
vo kaltes. Tai yra žmogaus prigimties simbolis. Pasąmonė yra 
valdoma kolektyvinio prado, ir kai šis pradas apima žmogaus 
būtybę, žmogus virsta masės dalele. 

Nereikia plačiai įrodinėti, kad masinio prado išsiveržimas 
yra be galo pavojingas žmogaus asmeniui. Žmogaus asmuo 
čia yra ne tik pažeminamas, bet tiesiog sutrypiamas ligi pat 
savo gelmių. Du bruožai yra charakteringi masiniam pradui: 
ligūstumas ir barbariškumas. Senieji psichologai manė, kad 
žmogus yra visiškai sveika būtybė, sveika ne fiziniu, bet dva- 
siniu atžvilgiu. Tuo tarpu naujoji psichologija: psichoanali- 
zė ir psichopatologija atskleidė gilų žmogiškosios būtybės li- 
gūstumą — ir kaip tik pasąmonės srityje. „Žmogus, - sako 
N. Berdiajevas, - kurį tiria ir stebi šiandieninė psichologija, 
susideda ne tik iš sąmonės ir dabartinio sielos padėjimo. Jis 
slepia savyje archajinį žmogų, būtybę su vaikiškais instink- 


* Moteryse kolektyvinio principo išsiveržimas yra lengvesnis ir savo ap- 
raiškose baisesnis gal kaip tik dėl to, kad moters prigimtis yra labiau kolek- 
tyvinio prado valdoma negu vyro prigimtis. N. Berdiajevas net teigia, kad 
„vyriškasis principas par excellence yra antropologinis ir asmeninis, tuo tar- 
pu moteriškasis principas par excellence yra kosminis ir kolektyvinis“ (De la 
Destination de I!'Hormme, Paris, 1935, p. 87). 


tais, neurasteniką ir pamišėlį“2. Sąmonėje šitas ligūstumas 
apsireiškia tik labai retai. Bet jis gyvena pasąmonėje ir iš čia 
daro įtakos visai žmogaus būtybei. Todėl suprantama, kad 
sykiu su kolektyvinio principo išsiveržimu iš pasąmonės iš- 
siveržia ir visas žmogaus ligūstumas. Masinis principas iš- 
verčia visą žmogaus prigimties votį ir užkrečia visą žmogaus 
gyvenimą. Tai, kas buvo asmens iškovota iš šios viską nuo- 
dijančios žaizdos, kas buvo užgydyta, kas buvo išpuoselėta, 
dabar vienu ypu yra sugriaunama, suardoma, sutrypiama. 
Štai kodėl masinio principo išsiveržimas konkrečiame gyve- 
nime apsireiškia visados orgijomis: žudymu, paleistuvavimu, 
plėšimais, kankinimais. Mes stebimės, kaip ligi tol buvę nor- 
malūs žmonės gali imtis tokių pamišusių žygių. Tuo tarpu 
šitie žmonės kaip tik pasidarė nebenormalūs. Masinis prin- 
cipas juos persunkė tuo slaptu ligūstumu, kuris glūdėjo pa- 
sąmonėje. Masinis principas juose atpalaidavo tą Berdiajevo 
minimą neurasteniką ir pamišėlį, kuris ir elgiasi taip, kaip 
pridera pamišėliui. Tokiu atveju žmogiškoji asmenybė su- 
menkėja tiek, kiek tik yra galima: moraliniu atžvilgiu josios 
vertė pasidaro beveik jokia, ontologiniu atžvilgiu ji yra už- 
verčiama žmogiškosios prigimties griuvėsiais. 

Antras masinio principo bruožas yra barbariškumas. Kūry- 
bos principas visados yra asmuo. Masė nieko nekuria ir negali 
kurti. Kultūra visados kyla iš asmeninio žmogaus prigimties 
principo. Asmuo pačia savo esme yra pašauktas sutvarkyti 
pasaulyje ir žmoguje esantį chaosą, vadinasi, sutvarkyti masę 
įdiegiant jai pastovių formų, ją apipavidalinant ir suorgani- 
zuojant. Masė yra tasai atšiaurus asmens kūrybai objektas, ku- 
ris priešinasi organizuojančioms lytims ir kuris visados viena 
akimi žiūri į pirmykštį chaosą. Todėl kai tik masinis principas 
paima viršų žmogaus būtybėje ir žmogaus gyvenime, jis visu 
svoriu grįžta atgal į šį chaosą, nepaprastu gaivalingumu nai- 
kindamas visa, kas buvo sukurta ir suorganizuota bei sutvax- 
kyta. Štai kodėl su konkrečiais masinio principo išsiveržimais 
eina sykiu žmogaus subarbarėjimas ir objektyvinių kultūros 


* Dela Destination de I'Homme, p. 94. 

gėrybių naikinimas. Masinio prado apsėstas žmogus niekina 
kultūrą savo dvasioje ir ją naikina objektyviniame gyvenime. 
Revoliucijos metu vykstąs architektūros, tapybos, literatūros, 
mokslo kūrinių deginimas, griovimas, ardymas kaip tik ir yra 
šio barbariško bruožo apraiška. Be abejo, tokiu atveju žmo- 
gaus asmenybė netenka charakteringiausios savo žymės: kūry- 
bingumo. Užuot buvęs mažas kūrėjėlis, žmogus virsta dideliu 
ardytoju. Jeigu žmogaus panašumo į Dievą ieškosime kūrybiš- 
kume, kaip tai daro kai kurie mąstytojai, kaip prel. A. Damb- 
rauskas, H. Wronskis, N. Berdiajevas, tuomet masinio princi- 
po išsiveržimas reikš Dievo paveikslo ardymą žmogaus būty- 
bėje ir tuo pačiu ontologinės žmogaus vertės mažinimą. 

Masinis principas žmoguje visados yra gyvas, ir todėl as- 
muo gyvena nuolatiniame pavojuje. Bet yra istorinių peri- 
odų, kurie savo aplinkybėmis šį pavojų ypatingai padidina, 
nes masinio principo išsiveržimą skatina ir lengvina. Tokį pe- 
riodą mes kaip tik gyvename dabar. Žmogaus asmuo išdi- 
džiai pakilo Renesanso metu ir stiebėsi aukštyn per penketą 
šimtų metų. Tiesa, ir šiame laikotarpyje būta masės išsiver- 
žimų. Atnaujintoji septynioliktojo šimtmečio inkvizicija, 
prancūzų revoliucija — tai tik stambieji, tučtuojau akies pa- 
stebimi objektai. Vis dėlto šie masinio principo išsiveržimai 
čia buvo tik atskiri mazgai, atskiri nelygumai asmenybės val- 
domame gyvenime. Paskutinis penketas šimtų metų Euro- 
pos istorijoje vyko po asmens ženklu. Asmens begalybės troš- 
kimas vedė žmones į nežinomus kraštus, į nežinomus ob- 
jektus; asmens absoliutumo pajautimas pastatė Žmogų 
priešais Dievą, kaip lygų prieš lygų; asmens laisvės reikala- 
vimas sugriovė senas valstybines formas ir sukūrė naujas. 
Čia buvo padaryta daug nuodėmių, daug klaidų; čia buvo 
parodyta daug puikybės ir daug išdidumo. Bet šis Europos 
istorijos periodas kvėpuoja kūrybos karščiu. Visa, kas buvo 
sukurta didingo Europos civilizacijoje, yra sukurta šiuo me- 
tu. Ankstesniųjų amžių bandymai atrodo lyg vaikų žaisliu- 
kai, palyginus su paskutinių penkių šimtų metų kultūriniais 
laimėjimais. Europos istorija patvirtina dėsnį, kad kultūros iš- 
kilimas eina sykiu su asmenybės iškilimu. 

Bet šitas renesansinis asmens triumfas jau yra baigtas. 
Žmogaus asmenybė grįžta į sutemas. Europos istorija vėl pa- 
sviro į masinį principą, ir mes visai realiai matome, kad žmo- 
gaus asmuo pavojuje. Asmens apgynimas šiuo metu reiškia 
sveikos žmogaus prigimties ir žmogaus sukurtos kultūros ap- 
gynimą. Jeigu seniau masės išsiveržimai buvo tik atskiri 
mazgai, tai dabar jie gresia užlieti visą gyvenimą. Masinis 
principas bando tapti gyvenimo tvarkytoju. Tuo tarpu mes 
jau žinome, ką tai reiškia. Masinio principo įsigalėjimas ob- 
jektyviniame gyvenime reiškia šito gyvenimo galą: 1nasė vis- 
ką paverčia chaosu ir barbarija, nes ji žengia ligūstų ir barba- 
riškų instinktų vedama. Dabartinė istorija žadina mumyse 
masinį principą, jį atpalaiduoja ir stengiasi jį objektyvuoti re- 
gimomis lytimis. Atilos laikais barbarai išlindo iš miškų gel- 
mės. Dabar jie kyla iš mūsų pačių. Iš kiekvieno mūsų kyš- 
čioja masinio žmogaus snukis, ligūstos išvaizdos ir barbariš- 
kos išraiškos. Jie visi telkiasi į masę ir traukia istorijos vairą 
į save. Mes artinamės prie orgijų. Štai dėl ko J. Ortega ir sa- 
ko, kad „jeigu šis žmogaus tipas pasiliks Europos valdovas 
ir toliau, jeigu jis galutinai laimės, pakaks trisdešimties me- 
tų, kad mūsoji pasaulio dalis atkristų į barbariją““. Po Didžio- 
jo karo šie spėliojimai buvo labai gyvi. Vėliau jie buvo nu- 
stumti atsistatančios Europos reikalų. Prasidėjus naujam ka- 
rui, jie vėl atgyja. Europa stovi naujos istorijos akivaizdoje. 
Ir kas žino, ar šitoji istorija nebus masės istorija? Ligi šiol bu- 
vo aiškiai eita šiuo keliu. 


2. Masių sukilimas 
„Mes esame dvidešimtajame amžiuje“, - pradeda G. de 
Reynoldas savo veikalo „Tragiškoji Europa““ dėstymą. Tai to- 


kia tiesa, kuri, pasak Reynoldo, yra visiems aiški chronolo- 
giškai, bet kuri dar daugeliui neaiški istoriškai. Reynoldas tei- 


3 Der Aufstand der Massen, Stuttgart und Berlin (originalas 1929), p. 54. 
* L'Europe tragigue, Paris, 1935, p. 17. 

gia, kad daugumas europiečių dar taip mąsto ir taip gyvena, 
tarsi devynioliktasis amžius nebūtų pasibaigęs. Tai galima pa- 
stebėti ir filosofijoje, ir politikoje, ir visuomeniniame gyveni- 
me ir net žmonių elgimosi būde. Šitie žmonės neparegi jokio 
pasikeitimo. Mūsų dienų įvykius jie laiko tik praeinamomis 
apraiškomis, kurios netrukus pasibaigsiančios, ir vėl prasidė- 
siąs devynioliktasis amžius su savo liberalizmu, su savo de- 
mokratija, su savo skepticizmu ir su savo nuolatinės pažan- 
gos idėja. Reynoldas tokius žmones vadina aklais (p. 18) ir 
savotiškais reakcionieriais. Jie nemato, kad gyvena iliuzijomis 
ir kad gyvenimas juos toli paliko užpakalyje. 

Kas gi yra charakteringa šiam dvidešimtajam amžiui? Re- 
ynoldas teisingai sako: revoliucija. Revoliucija vyksta visose 
srityse: ir ekonominėje, ir socialinėje, ir politinėje. Ekonomi- 
nės struktūros sudužimas, vis didesnis darbininkijos įsirėži- 
mas į viešąjį gyvenimą, bolševizmo, fašizmo ir nacionalso- 
cializmo laimėjimai Rusijoje, Italijoje ir Vokietijoje, - tai vis 
šios visuotinės revoliucijos apraiškos. Tai yra faktai, kuriuos 
visi stebi ir mato. Tačiau šiuose faktuose glūdi gili prasmė. 

Kiekviena revoliucija yra masinio principo išsiveržimas. 
Revoliucijos veikėjai visados yra masiniai žmonės. Asmuo 
gali vykdyti atentatą, bet revoliuciją kelia masė. Jeigu tad 
šiandien revoliucija vyksta visose srityse, tai savaime aišku, 
kad į šitas sritis įsiveržė masinis principas. Ekonominį, so- 
cialinį ir politinį gyvenimą pradėjo valdyti masės. Asmeny- 
bė pasitraukė iš šių sričių, ir įsibrovusi masė sukėlė revoliu- 
ciją. Dabartinį Europos padėjimą Ortega vadina „masių su- 
kilimu““. Iš viršaus žiūrint, šitas masių sukilimas apsireiškia 
kaip žmonių susigrūdimas. Štai kaip Ortega vaizduoja šį 
keistą ir sunkiai išaiškinamą mūsų gyvenimo bruožą: „Mies- 
tai perpildyti žmonių, namai - nuomininkų, viešbučiai — sve- 
čių, traukiniai - keleivių, kavinės — lankytojų. Per daug yra 
praeivių gatvėse, per daug pacientų laukiamuosiuose gydy- 
tojų kambariuose. Teatrai ir kinai, jeigu tik laikas patogus, 
lūžta nuo žiūrovų. Kurortai pilni atostogaujančiųjų. Kas pir- 


5 Pig. Der Aufstand der Massen, p. 7. 

miau nebuvo jokia problema, dabar pasidarė labai aktuali: 
rasti vietos““. Bet kas čia nuostabaus? Argi miestai ne tam, 
kad būtų pilni? Argi namų butai, viešbučių kambariai, trau- 
kinių suolai, kavinių kėdės ne tam, kad juos kas nors užim- 
tų? Šituos klausimus kelia Ortega ir atsako: seniau taip ne- 
buvo. Prieš penkiolika ar dvidešimt metų, prieš Didįjį karą 
žmonių buvo maždaug tiek pat, kiek ir dabar. Po Didžiojo 
karo jų skaičius net kiek sumažėjo. Tuo tarpu tokio susigrū- 
dimo nebuvo. Tai yra kasdienis ir nuostabus faktas. Iš kur 
atsirado visi šie žmonės? Klausimas banalus ir netikslus. Čia 
juk tie patys žmonės. Jų skaičius beveik nepadidėjo arba pa- 
didėjo ne tiek, kiek galima būtų manyti pažvelgus į visuoti- 
nį susikimšimą. Jeigu mes visur matome susigrūdimą, tai dėl 
to, kad šie žmonės, kurie pirmiau buvo išsisklaidę, susitelkė 
į būrius ir kad jie pasidarė judrūs: banguoją, keliaują, reika- 
laują. Susigrūdimas įvyko dėl to, kad sukilo masės. Masių išsi- 
veržimas ir masių suaktyvėjimas yra du dalykai, kuriuos 
mums atskleidžia paprastas visuotinio susigrūdimo faktas. 
Žmonių visados buvo nemažai. Bet jie nesudarė tokios 
ankštos masės kaip dabar. „Individai, kurie sudaro minias, — 
sako Ortega, - gyveno ir pirmiau, bet ne kaip minia. Mažomis 
grupelėmis arba po vieną išmėtyti pasaulyje jie vedė nevienin- 
gą nebendruomeninį, paskirą gyvenimą. Kiekvienas - indivi- 
das ar grupė — užėmė savo vietą kaime, mieste ar didmiesčio 
kvartale. Tuo tarpu dabar staiga jie susitelkė į sąjungas. Mū- 
sų akys mato visur tiktai minias. Visur? Ne! Bet kaip tik tose 
aukščiausiose vietose, kurios, būdamos subtilūs žmogiškosios 
kultūros kūriniai, pirmiau buvo skiriamos rinktinėms gru- 
pėms arba elitui. Minia staiga pasirodė ir užėmė geriausias vi- 
suomenės vietas. Pirmiau ji buvo nepastebima. Ji stovėjo so- 
cialinės scenos užpakalyje. Dabar ji prisistūmė prie rampos. Ji 
pasidarė vyriausias aktorius. Didvyrių jau nebėra, yra tiktai 
choras“. Šitas Ortegos palyginimas su antikinėmis dramomis 
yra labai prasmingas. Iš tikro istorija yra savotiška drama. 


S Ten pat, p. 8. 
7 Ten pat, p. 9-10. 

Kartais joje veikia atskiri herojai su savo likimu. Bet kartais he- 
rojų vietą užima choras, kuris diktuoja savo valią. Tokį cho- 
ro periodą gyvename ir mes. 

Šitoji iš istorijos gelmių išnėrusi masė mūsų dienomis yra 
labai aktyvi ir reikli. Ji sprogdina visą ligšiolinę gyvenimo 
santvarką, gyvenimo principus, gyvenimo ethos. Ji visiškai ki- 
taip nuteikia žmogų ir kitokių bruožų įspaudžia objektyvi- 
nėms institucijoms. Masinis žmogus yra kitoks negu asme- 
ninis žmogus. Todėl asmenybės sukurtos formos jo nepaten- 
kina, Jis ieškosi naujų. Jis priverčia asmenį kurti taip, kaip 
diktuoja kolektyvinis instinktas. Todėl šiandien mes stovime 
priešais keistą apraišką: juo toliau, tuo labiau kūryba yra pa- 
jungiama masės reikalavimams. Viešoji nuomonė, kuri fak- 
tiškai yra ne kas kita, kaip masės nuomonė, tampa vis reikš- 
mingesniu kriterijumi kūrybiniams laimėjimams vertinti. Kū- 
rinio vertės savyje beveik nepaisoma. Tik žiūrima, ar jis bus 
naudingas vadinamajai visuomenei, ar jis galės patarnauti 
tautai, valstybei, partijai, religinei bendruomenei. Masinis 
principas rodo savo aktyvumą ir lenkia žmogaus būtybę ir 
žmogaus gyvenimą pagal savo esmę. 

Kadangi masė kaip tokia negali tvarkyti savo buvimo ir 
reikšti savo norų, ji savaime šaukiasi vadų. Vado principas 
mūsų laikais anaiptol nėra atsitiktinis. Jis eina sykiu su ma- 
sinio principo iškilimu. Masė ir vadas yra dvi koreliatyvios 
sąvokos. Vadų nereikia tik asmenybėms, nes jos vadovauja 
kiekviena pati sau. Bet kai žmogus pasidaro kolektyvo da- 
lelė, kai jo sąmonę užplūsta pasąmonės turinys, kai jame at- 
gema ligūsti ir barbariški instinktai, jis šaukte šaukiasi va- 
do, kad šis parodytų jam kelią, kad užduotų darbą, kad jį 
sutvarkytų ir palenktų. Masė be vado žūtų savo šėlsme ir 
savo įdūkime. Bet klaida būtų manyti, kad šitie masės va- 
dai yra asmenybės ir tai didžios asmenybės. N. Berdiajevas 
yra pasakęs, kad „masės vadai visados yra savotiški mediu- 
mai: jie valdo mases, bet masės valdo juos“*. Masės vadas 
yra stiprus masinis žmogus, vadinasi, toks, kuriame masi- 


8 Ciną meditations sur Yexistence, Paris, 1937, p. 197. 

nis principas yra radęs ypatingai stiprios išraiškos, kuris ypa- 
tingai ryškiai rodo masės polinkius ir instinktus. Masės va- 
das yra masės susikoncentravimas viename žmogiškajame indivi- 
de. Jis todėl ir gali masei vadovauti, kad jaučia, ko ji nori. 
Jis atspėja masės troškimus instinktyviai, nesąmoningai, at- 
spėja todėl, kad pats savyje nešioja šiuos troškimus aukščiau- 
sio laipsnio. Štai kodėl masės vadų negalima paruošti racio- 
naliomis priemonėmis. Masei galima paruošti instruktorių, 
bet ne vadų. Vadai išauga patys, nes jie yra iracionalinio po- 
būdžio. Todėl niekas negali masės paimti į savo rankas pa- 
gal savo norą. Masė pati išstumia savo vadus priekin, kaip 
galvijų banda išstumia stipriuosius individus, kad žengtų 
pirma, šalintų kliūtis ir gintų jos reikalus. 

Mūsų dienomis mes matome masę, triumfiškai žygiuojan- 
čią po įvairiomis vėliavomis, kurias josios priešakyje neša jo- 
sios vadai. Asmenybės balsai ir žygiai nyksta šiame visuoti- 
niame tvane. Masės negalima įspėti, negalima josios pamo- 
kyti, nes ji veikia pagal pasąmonės dėsnius, kurie įspėjimų 
negirdi ir pamokymų neklauso. Bet galima įspėti atskirus as- 
menis, kad jie neįsijungtų į šį visuotinį pamišimą, kad bent 
jie išlaikytų savyje žmogiškosios didybės žymę, kad neimtų 
masės antspaudo ant savo kaktų. „Mes artinamės, - sako 
Fr. W. Forsteris, — prie didžiųjų kolektyvinio žvėries laikų ir 
prie didžiųjų krikščionių bandymų ir kvotimų. Įsigalint blū- 
dui ir nužmoginimui labiau negu kitados bent maži būreliai 
turi išlaikyti pilną ir neiškreiptą Kristaus tiesą moksle, pavyz- 
dyje ir kentėjime““. 


3. Masių atbudimo priežastys 
Europos istorija yra pati kalta, kad masė įsiveržė į josios 
sceną ir asmenis nustūmė į antraeilę, o dažnai net į pasku- 
tinę vietą. Šioje netobuloje tvarkoje yra nepaprastai sunku 
išlaikyti pusiausvyrą. Jeigu koks nors istorijos periodas pra- 
? Kristus ir žmogaus gyvenimas, Kaunas, 1931, p. 233. 

deda ką nors teigti, jis teigia ligi pat galo. Paskui ateina rę- 
akcija ir pražudo ilgų amžių teigimą. Taip atsitiko ir su nau- 
jąja Europos istorija. Renesansas pradėjo savo gyvenimą 
žmogiškosios asmenybės teigimu. Jis skelbėsi atradęs žmo- 
gų, nes viduriniais amžiais žmogus buvo žinomas tik kaip 
korporacijos, valstybės ir Bažnyčios narys, bet ne kaip sau- 
žmogus. Iš esmės tai buvo tiesa. Asmenybės išlaisvinimas 
iš socialinių formų ir tuo pačiu iš socialinių banalybių tu- 
rėjo būti padarytas. Šiam uždaviniui buvo pašauktas Rene- 
sansas. Jis turėjo pagilinti žmogaus pažinimą, pagilinti patį 
žmogų, atkreipti jo žvilgį į patį save. Iš vaikystės, iš naivaus 
pasitikėjimo autoritetu ir regimomis pasaulio apraiškomis 
Europa turėjo pereiti į kritišką amžių, kuris siekia giliau ne- 
gu paviršius, kuris pats nori patikrinti ir ištirti. Bet šis rei- 
kalas, visai natūralus ir suprantamas, Europos istoriją nu- 
vedė per toli. Žmogaus asmuo buvo ne tik išlaisvintas, bet ir 
atpalaiduotas: atpalaiduotas nuo bet kokio ryšio su Dievu, su pa- 
sauliu ir su žmogumi. Asmuo tolimesniame išsivystyme bu- 
vo paliktas vienas sau. Juo žengiame arčiau mūsų dienų, juo 
žmogaus vienišumas darosi didesnis. Romantika bandė jį 
surišti su Dievu ir su pasauliu. Marksizmas bandė jį surišti 
su savo artimu. Bet šitie bandymai buvo nevaisingi. Įsibė- 
-gėjęs istorijos ratas sukosi svaiginančiu greitumu, ir žmogus 
pradėjo nebesusigaudyti, kas esąs, kur einąs ir ko norįs. As- 
muo gali jaustis gerai tik tada, kai jis žino savo tikslą, savo 
kelią ir savo priemones. Visų šių būtinų dalykų modernus 
žmogus kaip tik nežinojo. Devynioliktojo amžiaus filosofija 
yra aiškus tokios nežinios, tokio beviltiško klaidžiojimo ir 
grabaliojimo vaizdas. Laisvės ir asmeninio apsisprendimo 
idėjos, kurios pirmiau taip žavėjo žmoniją, pasidarė tuščios. 
Vienišas, nežinioje pasinėręs žmogus neišmanė, ką su jomis 
pradėti. Jis todėl pradėjo jų nekęsti, jis pradėjo ieškoti, kas 
galėtų jį išvaduoti iš tos nevertingos laisvės, iš to nepake- 
liamo apsisprendimo, iš tos siaubingos vienišos egzistenci- 
jos. Jis pradėjo ieškoti masės. Atpalaiduotas asmuo pasuko 
į Minią. 

F. Dostojevskis genialioje „Didžiojo inkvizitoriaus“ legen- 
doje nepaprastai prasmingai yra nupiešęs moderniojo žmo- 
gaus sielos vaizdą, kuris jį nuvedė į masę. Sevilijoje inkvizi- 
cijos ekzekucijų metu pasirodo Kristus. Žmonės jį pažįsta, 
veržiasi prie jo ir šaukia, kad jiems padėtų. Tuo tarpu pro 
šalį eina kardinolas - didysis inkvizitorius. Jis valandėlę stebi 
šį naują ateivį, jo kakta susiraukia ir jis tylėdamas parodo jį 
pirštu savo tarnams. Šie tuojau Kristų sučiumpa ir įmeta į 
inkvizicijos kalėjimą. Naktį inkvizitorius, pasiėmęs lempelę, 
ateina į kalėjimo celę ir pradeda ilgą kalbą, kurios metu Kris- 
tus visą laiką tyli. „Tu dažnai sakei: Aš padarysiu žmones 
laisvus, - sako didysis inkvizitorius Kristui. - Tu dabar ma- 
tei šiuos laisvus žmones. A, tai mums daug kainavo... Lais- 
vės realizavimas mums kainavo penkiolika šimtų metų sun- 
kaus darbo. Bet jis jau padarytas ir gerai padarytas. Netiki?.. 
Bet žinok, kad žmonės niekados nesijautė tokie laisvi, kaip 
sudėję savo laisvę po mūsų kojomis. Tikrai tai mūsų dar- 
bas. Ar tu apie tokią laisvę svajojai?“ Ir lyg norėdamas pa- 
teisinti savo darbą, didysis inkvizitorius pradeda filosofuoti 
apie žmogaus laisvės santykius su jo laime: „Pasirodyk pa- 
saulyje su tuščiomis rankomis ir skelbk žmonėms laisvę, ku- 
rios jų kvailumas ir jų piktumas neleidžia suprasti, skelbk 
šią baisią laisvę, nes žmogui ir visuomenei nėra nieko bai- 
sesnio kaip laisvė. Bet štai dykumų akmens. Paversk juos 
duona, ir žmonės bėgs kaip galvijai paskui tave klusnūs, 
nuolankūs, dėkingi, tiktai bijodami, kad tavo ranka neatsi- 
trauktų ir kad duona vėl nevirstų akmenimis. Bet tu neno- 
rėjai atimti iš žmogaus laisvės ir pasipriešinai gundymui. Kas 
iš to žmonijos klusnumo, sakei, jeigu jis pirktas duona... Tu 
atstimei žemišką duoną dėl dangiškosios duonos ir dėl lais- 
vės... Bet aš tau kartoju, kad nėra žmoguje kito labiau degi- 
nančio troškimo, kaip kuo greičiausiai perleisti kitam savo 
laisvę... Tu praplėtei žmogui laisvę užuot ją atėmęs... Tu no- 
rėjai būti laisvai mylimas, laisvai sekamas. Vietoje griežto se- 
nojo įstatymo žmogus laisva širdimi turėjo pasirinkti gėrį ar 
blogį, vadovaujamas tiktai tavo paveikslo. Bet argi tu nesu- 
pratai, kad jis paneigs ir tavo paveikslą ir tavo tiesą, jausda- 

masis prislėgtas baisios laisvo pasirinkimo naštos?.. Todėl 
mes pataisėme tavo darbą. Mes jį parėmėme stebuklu, pa- 
slaptimi ir autoritetu. Ir žmonės apsidžiaugė pamatę, kad jie 
yra iš naujo vadovaujami kaip galvijų banda ir kad jie yra 
išlaisvinti nuo tos fatališkos dovanos, padariusios jiems tiek 
skausmo“. 

Iš tikro modernusis žmogus, atrodo, skuba kuo greičiau- 
siai sudėti savo laisvę po kitų kojomis, o pats džiaugtis nu- 
sikratęs šia „fatališka dovana“. Iš kitos pusės, šią laisvę pa- 
ėmusieji masės vadai apie ją kalba beveik tokiais pat žodžiais 
kaip didysis inkvizitorius, atremdami savo darbus ir savo pa- 
sisekimą į stebuklą, paslaptį ir autoritetą. „Jeigu laisvės idė- 
ja, - sako H. Steinhausenas, - atrodo šiandien apsiblaususi, 
tai dėl to, kad masinis žmogus, kuris šiandien atstovauja vie- 
šajai nuomonei, laisvę, kuri buržuazinės Apšvietos metu reiš- 
kė pasirinkimą tarp įvairių gyvenimo formų, šiandien išgy- 
vena kaip prakeikimą. Laisvė jam atrodo kaip koks nuo vis- 
ko atsiejimas be pabaigos, kaip kankinąs vertimas apsispręsti, 
peržengiąs jo sielos jėgas, kaip teisė savo gyvenimo laivelį 
vairuoti gyvenimo srovėje, teisė, kuri jam atrodo labai abe- 
jotina, nes jis dairosi pilnas baimės, dairosi, kur galėtų šį lai- 
velį pritvirtinti. Modernusis žmogus yra lyg mažas Hamle- 
tas. Jis jaučia, kad nerami laiko dvasia vis labiau jo sielą ver- 
čia apsispręsti, o šiam dalykui jis jaučiasi nesąs priaugęs. 
Todėl jis yra patenkintas, kai sugaudžia trimitai ir pasirodo 
koks nors Fortinbrasas, kuris kaip 'išgelbėtojas' paima iš jo 
šį apsisprendimą ir šią laisvę apsispręsti“!?. Modernusis žmo- 
gus pasijaučia laisvas atsisakęs laisvės. 

Šiam reikalui kaip tik geriausiai patarnauja masė, Kol 
žmogus gyvena kaip asmuo, tol jis negali laisvės išsižadėti, 
nes laisvė ir apsisprendimas yra integralinės asmeninio gy- 
venimo dalys. Norint jomis nusikratyti, reikia nusikratyti ir 
asmenine gyvenimo forma, reikia įsilieti į kolektyvą. Šian- 
dien taip ir yra. Šiandien žmonės laukia trimitų garso, ku- 
ris juos sukviestų į būrius, laukia vado, kuris jiems įsakytų. 


10 Die Zukunft der Freiheit, Zūrich, 1938, p. 72. 


19 


Jie yra pavargę savo pačių mąstyme, savo pačių sprendimuo- 
se ir klydinėjimuose. Todėl ateina vadas ir jiems sako: jūs 
nemąstykite, nespręskite ir neklaidžiokite. Aš už jus galvo- 
siu, aš spręsiu, aš ieškosiu. „Jie mus garbins, — sako Dosto- 
jevskio kardinolas - didysis inkvizitorius, - kaip geradarius, 
nes mes prisiėmėme jų nuodėmių kančią. Jie mums viską pa- 
sakys ir pagal tai, kiek jie bus klusnūs, mes jiems leisime arba 
uždrausime gyventi su savo žmonomis arba su savo gulo- 
vėmis, turėti vaikų arba jų neturėti, ir jie klausys mūsų 
džiaugdamiesi. Jie mums atskleis skaudžias savo sąžinės pa- 
slaptis, ir mes spręsime visur apie viską. Palengvėjusia šir- 
dimi jie priims mūsų sprendimus, nes jie išlaisvins juos iš 
žiauraus rūpesčio pasirinkti ir laisvai apsispręsti“. Atrodo, 
kad šie Dostojevskio žodžiai yra parašyti mūsų dienomis. 
Šitoks žmogaus bėgimas nuo laisvės ir nuo apsisprendi- 
mo yra išdava to ilgo kelio, kuris prasidėjo Renesanso metu 
ir kuris mūšų dienomis išsigimė į savo priešginybę. G. de Rey- 
noldas yra formulavęs tokį dėsnį: „Pakanka, kad pradžioje 
būtų padaryta klaida, liečianti žmogaus ir gyvenimo koncep- 
ciją arba vertybių sąrangą, ir galiniame punkte sugrius visa 
civilizacija“"'. Renesanso metu tokia klaida kaip tik buvo pa- 
daryta. Asmenybės išlaisvinimas iš socialinių formų buvo tei- 
singas žingsnis. Bet asmenybės atpalaidavimas nuo pasaulio, 
nuo Dievo ir nuo žmogaus buvo klaida. Ji kaip tik stovėjo pra- 
diniame moderniosios istorijos punkte. Štai kodėl šiuo metu 
galiniame punkte mes matome griūvančią civilizaciją, sukurtą 
ant asmeninio principo nutiestų pagrindų. „Visų pirma, - sa- 
ko Reynoldas, - mes turėjome laisvą žmogų, paskui palaidą 
ir galop pairusį. Šiandien mes turime žmogų, pavergtą izo- 
liavimosi, neramumo ir netikrumo. Tai aš vadinu individua- 
listine savižudyste“'*. Žmogiškašis asmuo, suskaldytas ana- 
lizės, netekęs aukštesnės atramos, atplėštas nuo dvasinio cen- 
tro, stačia galva krinta į kolektyvą ir pasineria masėje.. „Jo 


"I L'Europe tragigue, p. 12. 
12 Ten pat, p. 438. 

laisvė, - pasak Reynoldo, - jį privedė prie vergijos“". Dėl ko? 
„Dėl to, - atsako Reynoldas, - kad laisvė žmogų nuginkluoja 
gyvenimo akivaizdoje. Dėl to, kad visa techninė ir visuome- 
ninė mūsų civilizacija silpnina žmoguje asmenybės pajauti- 
mą; ir jeigu žmogus nesijaučia laisvas savo viduje, kaip jis 
naudosis išviršine, juridine, demokratine laisve?““. Išviršinei 
laisvei reikia išvidinės laisvės, o išvidinei laisvei reikia stip- 
raus savęs, kaip asmenybės, pajautimo. Tuo tarpu visas mo- 
derniosios istorijos kelias buvo kelias į objektyvinio gyveni- 
mo nuasmeninimą. Objektyviniuose kultūros laimėjimuose 
asmens reikšmė nyko pamažu, bet labai aiškiai ir nesulaiko- 
mai. Kapitalizmo išsivystymas panaikino asmeninį nuosavy- 
bės pobūdį. Fabrikų sumechaninimas darbą padarė nekūry- 
bišką ir ligūstai nuobodų, nes jame negalėjo dalyvauti žmo- 
gus kaip asmuo. Technikos išsivystymas tarp žmogaus ir jo 
kūrybos įterpė aparatą ir daugybę žmogaus kūrinių pavertė 
automatiškais gaminiais. Miestų išsivystymas ištraukė žmo- 
gų iš šeimos, sumechanino visuomenę, privertė žmogų į vis- 
ką žiūrėti tik paviršiumi. Gyvenimo nuasmeninimas pasida- 
rė viena iš moderniosios kultūros žymių“. Todėl ne be pagrin- 
do Reynoldas griežtai teigia, kad „modernusis gyvenimas yra 
laukinių žvėrių ola. Visur paslaptingumas ir grasinimai. Vi- 
sur susikirtusios jėgos, visur judančios masės, kurių žmogus 
nebegali nei suprasti, nei suvaldyti. Karas, tarptautiniai finan- 
sai, technika, proletariatas, hiperprodukcija - štai jėgos, ku- 
rios žmogų gniuždo ir prieš kurias jis jaučiasi visiškai bejė- 
gis. Kaip gerai yra pasakęs Halevy: „Žmogus yra tiranizuo- 
jamas spaudos, kino, radijo. Jis yra tiranizuojamas viešosios 
nuomonės, tiranizuojamas organizacijų. Ką tad gero jam gali 
duoti jo laisvė? Kas jam, pavyzdžiui, iš laisvės mąstyti arba 
išjo politinių teisių?.. Valstybės yra sugniuždytos asmeninės 


13 Ten pat, p. 439. 

4 Ten pat, p. 448. 

15 Plačiau apie gyvenimo nuasmeninimą yra mano rašyta: Socialinis tei- 
singumas, Kaunas, 1938, p. 55-75. 

laisvės. Asmuo yra prislėgtas masės. Žmogus turi kovoti prieš 
žmoniją. Ir šitoji kova yra daug sunkesnė, daug netikresnė ne- 
gu kova su gamta“!“, 

Išvidinis tad moderniojo žmogaus išsivystymas buvo toks, 
kad jis pamažu jį privedė prie asmenybės pajautimo nive- 
liacijos, prie laisvės išsižadėjimo, prie apsisprendimo neapy- 
kantos ir tuo pačiu pastūmėjo žmogų į masės glėbį. Bet ir 
išviršinės gyvenimo sąlygos pastaraisiais dešimtmečiais bu- 
vo tokios, kad jos žymiai palengvino asmenybei niveliuotis 
ir masiniam principui iškilti. Dievo pasakymas „būkite vai- 
singi ir dauginkitės, pripildykite žemę“ niekados nebuvo to- 
kia sparta realizuotas kaip paskutiniame šimtmetyje. Maž- 
daug nuo tautų kilnojimosi laikų ligi 1800 metų Europoje vi- 
dutiniškai būdavo vis apie 180 milijonų gyventojų. Tuo tarpu 
1914 metais jų buvo priskaityta jau 450 milijonų. Vadinasi, 
per 114 metų Europoje priaugo 270 milijonų žmonių. Tokio 
prieauglio pasaulis dar nebuvo matęs. Šitas faktas modernia- 
jam gyvenimui turi tokios nepaprastos svarbos, kad, pasak 
W. Sombarto, „juo turi prasidėti kiekvienas Europos naujo- 
sios istorijos tyrinėjimas“!?. 

Patrigubėjęs žmonių skaičius mūsų amžiaus nebuvo su- 
telktas į prigimtas, organines bendruomenes. Šitos bendruo- 
menės jau seniai buvo išardytos. Kapitalistinė santvarka iš- 
griovė šeimas, ištraukė žmones iš kaimų, iš tėviškių, iš pro- 
fesinių organizacijų. Jų vietoje susikūrė mechaniniai telkiniai, 
kaip miestai, didžiosios įmonės, trestai, organizacijos. Į šiuos 
mechanizmus susimetė ir nauji žmonės. Čia jie gyveno me- 
chanišką gyvenimą, čia jie dirbo mechaninį, nuasmenintą 
darbą. Atskiras asmuo šitokioje gyvenimo struktūroje turė- 
jo labai maža reikšmės. Viskas čia buvo kolektyvinama. Dar- 
bininkija buvo sublokšta į masę. Ji gyveno atskiruose kvar- 
taluose, gyveno bendrai ir kolektyviai. Net ir šiandien, kai 
norima darbininkams padėti, statomi ne atskiri nameliai, 
duodant po sklypą žemės — tai retenybė, - bet statomos dar- 


16 Ten pat, p. 449. 
- 17 Das oekonomische Zeitalter, Berlin, 1935, p. 8. 

bininkų kolonijos, kur beveik viskas yra bendra, kur gyve- 
na šimtai šeimų, kur masė ir minia yra kasdienis dalykas. 
Savaime suprantama, kad tokios kolonijos asmenybės ug- 
dyti nepajėgia. Ar tad nuostabu, kad iš tokių kolonijų išėję 
Žmonės nesupranta asmeninio gyvenimo vertės, jį neigia sau 
ir kitiems. 

Nepaprasta kultūrinių gėrybių gamyba taip pat padarė, 
kad žmogaus asmuo pradėjo nebepajėgti šių gėrybių nei su- 
prasti, nei panaudoti. Šios gėrybės daugiausia telkiasi mies- 
tuose. Bet kaip tik dėl to miesto gyvenimas darosi labiau- 
siai palankus masei ir labiausiai nepalankus asmeniui. Įvai- 
rūs muziejai, galerijos, parodos, teatrai, kinai, susirinkimai, 
paskaitos, iškilmės, šventės, mokslo ir meno įstaigos turėtų, 
rodos, praturtinti asmens gyvenimą. Bet iš tikrųjų visi šie da- 
lykai jį tik dar labiau nuskurdina. Kultūrinių gėrybių gau- 
sumas, kuriuo naudojasi miesto gyventojas, užgula jo sielą, 
ją tiesiog, prislegia, ir žmogus nebesugeba viso to suvirškin- 
ti, Miesto gyventojas, kuris, rodos, taip gausiai naudojasi kul- 
tūriniais laimėjimais, dažnai turi apie juos žymiai menkesnį 
supratimą, negu tas, kuris į juos žvelgia iš tolimesnės per- 
spektyvos. Miesto gyventojas greitai atbunka visam, kas slen- 
ka pro jo akis. Jis spėja sugauti tik paviršių, o daikto esmė 
išsprunka iš jo dvasios. Jis pasitenkina žinodamas, kad yra: 
jam nesvarbu, kas yra. Visa tai padaro, kad gilus asmeninis 
gyvenimas esti išvelkamas į paviršių ir palenkiamas vieša- 
jai nuomonei. Štai dėl ko mieste viešoji nuomonė reiškia ne- 
paprastai daug. Žmogus gali gyventi pagal savo nuomonę 
tik tada, kai jis viską giliai permąsto, kai jis susidaro savo 
pažiūras. Bet žmogus, kuris gyvena apraiškų margume, ku- 
ris vos spėja jas pamatyti, neišvengiamai turi klausyti, ką sa- 
ko kiti, ir turi tapti viešosios nuomonės vergu. Tai yra pir- 
mas žingsnis į savo vidaus nuasmeninimą. Todėl masinis 
žmogus mūsų laikais yra išaugęs iš miesto, ir mieste masės 
diktatūra šiuo metu labiausiai yra ryški. Žmonijos intuicija 
miestų įsteigimą jungia su individualistinėmis tendencijomis. 
Kainas užmušė savo brolį Abelį ir įsteigė žemėje pirmąjį 
miestą. Romulas užmušė savo brolį Remą ir įsteigė Romą, 

didžiausią anuo metu pasaulyje miestą. Abu šie miestų stei- 
gėjai negalėjo pakęsti šalia savęs kito žmogaus - savo arti- 
mo. Abu jie buvo individualistai. Bet, lyg keršydamas už jų 
nuodėmes, likimas padaro, kad jų įsteigti kūriniai sunaiki- 
na tai, ką jie labiausiai gynė: sunaikina asmenybę. Miestų išsi- 
vystymas eina ranka rankon su masinio principo išsivysty- 
mu ir su asmeninio principo nykimu. 

Šios tad išvidinės ir išviršinės priežastys padarė, kad mo- 
dernioji Europos istorija atsidūrė masės persvaroje. Tiesa, 
žmogaus bėgimas į masę giliausia prasme yra noras išgel- 
bėti savo asmens likučius, yra noras atgauti prarastą savo 
vertę. Vienas jausdamasis niekis, negalėdamas pakelti savo 
egzistencijos, negalėdamas laisvai apsispręsti, žmogus įsijun- 
gia į masę ir joje pasijaučia dar ko nors vertas, dar kam nors 
naudingas, dar galįs saugiai pagyventi. Vis dėlto tai yra iš- 
kreiptas ir išjuoktas asmens apgynimas. Masė priima asmenį 
į save ne tam, kad jį apgintų, bet kad jį sunaikintų. Iš kitos pu- 
sės, bėgimas į masę yra instinktyvus ieškojimas organinių 
bendruomenių: šeimos, tautos, profesinės korporacijos, ku- 
rias visas suindividualintas, suskaldytas, suatomintas moder- 
nusis gyvenimas buvo pražudęs. Bet vėl masė iškraipo šias 
žmogaus viltis, nes vietoje organinės bendruomenės ji pasiūlo 9e- 
ležiniais dėsniais ir drausmės sankcijomis sukaustytą militarinį kor- 
pa. Asmens išgelbėjimas iš nuasmeninto ir sumechaninto gy- 
venimo, organinių bendruomenių atstatymas gali būti pada- 
rytas ne masės, bet tiktai su sąmoningo, nebijančio laisvai 
apsispręsti asmens pagalba. 


EKONOMINIS ŽMOGUS 


ĮVADAS 


Ekonominis žmogus kaip specialus 
ekonominės kultūros kūrėjas 


Ekonominė kultūra sudaro materialinį viso gyvenimo ir 
visos kultūros pagrindą. Todėl į savo kūrybą ji įtraukia kiek- 
vieną žmogų. Kiekvienas žmogus daugiau ar mažiau yra 
ekonominės kultūros kūrėjas ir kartu ekonominis žmogus. Tai 
yra neišvengiamas visų mūsų likimas. Mes kiekvienas turi- 
me šiek tiek prisidėti prie materialinių mūsų veikimo sąly- 
gų pasigaminimo. Šita prasme kiekvienas žmogus yra suriš- 
tas su ūkio gyvenimu, priklausomas nuo ūkinių pasikeitimų 
ir svyravimų. Ekonominės kultūros išsivystymas šiuo atžvil- 
giu lenkia žmogų ir kultūrą vienokia ar kitokia kryptimi. 
Ekonominio žmogaus žymių mes galime rasti kiekvieno as- 
mens sieloje. 

Bet kaip kiekviena kultūros sritis turi savy specialių kūrė- 
jų, taip jų turi ir ekonominė sritis. Šitie žmonės pirmiausia 
turi gabumų ekonominiam gyvenimui. Jų dvasios nusiteiki- 
mas atitinka ekonominės srities reikalavimus. Taip yra vi- 
soje kultūroje. Specialių kūrėjų mes turime teorinėje srityje: 
tai mokslininkai; jų mes turime estetinėje srityje: tai meninin- 
kai; jų mes turime visuomeninėje srityje: tai veikėjai. Nors 
kiekvienas žmogus yra šiek tiek ir mokslininkas, ir meninin- 
kas, ir veikėjas, bet yra žmonių, kurie visa savo būtybe atsi- 
deda tai ar kitai kultūros sričiai. Šita prasme yra kalbama 
apie teorinį žmogų, apie estetinį žmogų, apie socialinį žmo- 
gų!. Šita prasme yra kalbama ir apie ekonominį žmogų. 


! Plg. Sprauger E. Lebensformen, Halle a. S., 1930. 

Ekonominė kultūra yra labai plati. Ji, kaip materialinio 
gyvenimo pagrindo gamintoja, susiduria su įvairiausiomis 
šio gyvenimo sritimis. Todėl ir specialūs šios kultūros kūrė- 
jai dėl savotiško jos charakterio ir patys įgyja savotiškų bruo- 
žų, kurie juos išskiria iš mokslininkų, menininkų ir iš visuo- 
menės veikėjų. Praėjusiais metais, nagrinėdamas „Naujojoje 
Romuvoje“ įvairius buržuazinio gyvenimo tipus, tarp jų esu 
kalbėjęs ir apie ekonominį buržujų. Tai ir buvo ne kas kita 
kaip ekonominis žmogus. Ten buvo pasakyta, kad šitas eko- 
nominis buržujus arba ekonominis žmogus yra charakterin- 
gas tuo, kad naudingumo vertybė jam stovi visų vertybių 
priešakyje, kad šitas žmogus yra racionalistas, kad jis pasaulį 
apvaldo naudos dėlei, kad jo gyvenimo forma yra taupumas, 
kaip kiekio arba krūvos meilė, ir kad jo gyvenimo tikslas yra 
pelnas, o simbolis - pinigas. Nekartodamas visų šitų žymių, 
kurios sudaro ekonominio žmogaus charakterį, norėčiau at- 
kreipti dėmesį į kitą ekonominio žmogaus pusę: visų pirma 
į šito žmogaus tipus ir jo santykius su idealinės kultūros sri- 
timis. Ekonominis žmogus sava dvasine struktūra žymiai ski- 
riasi nuo visų kitų dvasios struktūrų, todėl ir smulkesni jo 
tipai yra taip pat charakteringi. Charakteringas yra ir jo san- 
tykis su idealine kultūra. 


1. Ekonominio žmogaus tipai 


Visi ekonominiai veikėjai, kurie pirmiausia dirba ūkio sri- 
tyje, turi pagrindines bendras žymes. Vis dėlto tarp jų esama 
ir skirtingų tipų pagal tai, kaip jie santykiuoja su pagamina- 
momis ekonominėmis gėrybėmis, į kokias ekonominio veiki- 
mo sritis jie yra labiausiai palinkę, kokiais metodais vadovau- 
jasi ekonominiame veikime. Pagal visus šituos pagrindus at- 
siranda ir susiformuoja ištisa eilė ekonominio žmogaus tipų. 


a. Gamintojas ir naudotojas 


Pirmas dalykas, kuris diferencijuoja ekonominį žmogų, 
yra ekonominių gėrybių pagaminimas. Esama didelio skirtu- 

mo tarp to, ar žmogus ekonomines gėrybes gamina pats, ar 
jis tik naudojasi kitų pagamintomis. Šitas skirtumas daro di- 
delės įtakos žmogaus dvasiai ir gamina du pagrindinius ir 
ryškiausius ekonominio žmogaus tipus: gamintoją ir naudo- 
toją. Tiesa, praktikoje nėra šitų tipų absoliučiai grynų. Kiek- 
vienas ekonominis žmogus - ir net kiekvienas žmogus ap- 
skritai - yra sykiu ir gamintojas, ir naudotojas. Net aukščiau- 
sio laipsnio pasiekęs naudojimas vis tiek bent minimaliai yra 
surištas su gaminimu, pavyzdžiui, valgio paruošimas, prie- 
žiūra ir t. t. Iš kitos pusės, net ir produktingiausias gamin- 
tojas negali išvengti nepasinaudojęs kitų sukurtomis gėrybė- 
mis, nes nė vienas žmogus, bent aukštosios kultūros, pats 
vienas nepajėgia pasigaminti visko, kas yra reikalinga eko- 
nominiam jo pragyvenimui. Todėl kalbant apie gamintoją ir 
naudotoją, turima galvoje ne jų grynumas, bet toji persvara, 
kuri valdo žmogaus gyvenimą. Jeigu žmogaus gyvenime vy- 
rauja gaminimas, jeigu žmogus daugiau gamina, negu nau- 
doja, jis yra gamintojo tipas. Jeigu žmogaus gyvenimas yra 
palenktas naudojimui ir jeigu gaminimas aprėžiamas tik bū- 
tiniausiais dalykais, toks žmogus priklauso naudotojo tipui. 

Gamintojas yra tiesioginis ekonominių gėrybių autorius. 
Jis jas sukuria, jis jas savo darbu produktuoja, skirsto ir pla- 
tina. Naudotojas yra dažnai juridinis šitų gėrybių savinin- 
kas. Jos yra jo nuosavybė pagal pozityviąją teisę. Tačiau on- 
tologiniu atžvilgiu, pagal prigimtąją teisę jų tikrasis savinin- 
kas yra gamintojas, nes daiktas yra to, kuris jį pagamino?. 
Štai kodėl gamintojai visados iš vidaus yra susiję su jų dar- 
bo vaisiais ir savotišku būdu bei savotiška prasme jie jau- 
čiasi jų valdytojai. Dvasiniu atžvilgiu gamintojas yra daugiau 
veiksmo žmogus. Jis yra aktyvus ir kūrybiškas. Jis turi fan- 
tazijos, idėjų ir plačių užsimojimų. Gamintojų tarpe mes ran- 
dame net genialių žmonių. Mūsų ekonominėje santvarkoje, 
kuri yra valdoma pelno principo ir dėl to neaprėžta jokio- 
mis ribomis, gamintojo tipas dažnai yra plačiausių užsimo- 
jimų žmogus, kuris savo gaminiais nori užversti visą pasaulį. 


2 Pig. Maceina A. Socialinis teisingumas, Kaunas, 1938, p. 139-142, 

Net ištisos tautos šiandien yra virtusios gamintojomis, pa- 
vyzdžiui, rusai ir japonai, kurie savo ekonomine gamyba no- 
ri pakirsti kitų kraštų ekonominę produkciją. 

Naudotojo tipas yra daugiau pasyvus. Jis ima tai, kas jam 
kitų yra duodama. Fantazijos paprastai jis nedaug teturi. Bet 
užtat jis turi gerą skonį pasirinkti tai, kas jam teikia malonu- 
mo. Naudotojo tipas yra labai artimas hedonistiniam tipui ar- 
ba tam, kurį esame pavadinę biologiniu buržujumi. Jam ma- 
lonumas yra pagrindinis dalykas. Didelių užsimojimų jis ne- 
turi. Jeigu jis nori šioje srityje parodyti savo fantaziją, tai visa 
paprastai pasibaigia eikvojimu. Tokiu atveju mes gauname jau 
savotišką naudotojo tipą arba eikvotoją, kuris švaistosi ekono- 
minėmis gėrybėmis be jokio aiškaus tikslo ir be jokios pras- 
mės. Iš kitos pusės, naudotojų tarpe esama ir tokių žmonių, 
kurie nori naudoti kuo mažiausiai, o visa, kas lieka, krauti ir 
taupyti. Jeigu šitas naudotojas esti aprėžiamas kuo mažiausiu 
kiekiu, mes gauname šykštuolio tipą, kurio visas gyvenimas iš- 
sisemia pastangomis kuo mažiausiai išleisti. Šykštuolyje eko- 
nominio žmogaus taupumas pasiekia aukščiausią laipsnį. 


b. Ūkininkas, darbininkas ir pirklys 


Ekonominės kultūros sritys taip pat turi didelės reikšmės 
ekonominio žmogaus struktūrai ir taip pat gamina keletą 
skirtingų tipų. Ekonominė kultūra turi tris iš esmės skirtin- 
gas ir viena į kitą nesuvedamas veikimo sritis arba net tris 
formas, būtent: žemės darbą, pramonę ir prekybą. Kai žmogus 
pirmiausia yra atsidėjęs žemės darbui, mes gauname ūkininko 
tipą. Kai žmogus pirmiausia ekonomines gėrybes produkuoja 
dirbtiniu-mechaniniu būdu, mes gauname darbininko (siau- 
rąja ir net specialiąja prasme, kaip šiandien šitas žodis so- 
cialinėje srityje yra suprantamas) tipą. Kai žmogus tarpinin- 
kauja tarp gamintojų ir naudotojų ir apskritai tarp įvairių 
ekonominės srities veikėjų, mes gauname pirklio tipą. 

Ūkininkas pasižymi ypatingu susijimu su gamta. Jis yra 
pirmas kultūrinis veikėjas, kurio darbe gamtinis pradas dar 
yra labai žymus ir gamtinių įtakų veikimas dar labai ryškus. 

Jo dvasia yra dar tiesi, jo nusistatymas atviras ir jo užsimoji- 
mai neplatūs. Ūkininkas ekonomines gėrybes tik pusiau gami- 
na pats savo veikimu. Žemės darbas yra iš esmės surištas ir su 
kūrybiniu gamtos veikimu. Ūkininkas susiduria su gamtos jė- 
ga, šitą jėgą tvarko, apipavidalina ir tuo būdu ją palenkia eko- 
nominės kultūros tarnybai. Bet ūkininkas niekados nesijaučia, 
kad jis pats vienas ekonomines gėrybes pagamino, kad jos yra 
jo valios ir jo pastangų vaisius. Jis gerai žino, kad čia turėjo di- 
delės reikšmės gamtinės sąlygos ir gamtinės jėgos. Ūkininkas 
todėl pasitiki ne tik savimi, bet ir tomis gamtinėmis ir antgam- 
tinėmis jėgomis, kurias jis jaučia veikiančias jo darbe. Iš kitos 
pusės, ūkininkas savas gėrybes pusiau ir tenaudoja. Jis savo 
darbo vaisius parduoda pats. Šiuo atžvilgiu jis yra savotiškas 
pirklys, kaip gaminimo alžvilgiu jis yra ir darbininkas. Ūkinin- 
kas yra darbininko ir pirklio simbiozas arba pirmykštė neišsiskaldžiu- 
si šitų dviejų tipų vienybė. Kai ūkininkas visiškai atsisako nuo 
mainų ir pereina į darbą, jis virsta darbininku. Kai jis atsisa- 
ko nuo darbo ir pereina į mainus, jis virsta pirkliu. Iš ūkinin- 
ko tipo dėl ekonominės kultūros išsivystymo yra išaugę dar- 
bininko ir pirklio tipai. 

Darbininkas jau yra toks ekonominis veikėjas, kuris turi 
reikalo ne tiek su gyvąja gamtos jėga, kiek su negyvąja gam- 
tos medžiaga. Kūrybinis produkuojąs gamtos veikimas darbi- 
ninko žygiuose jau yra beveik nežymus. Darbininkas suku- 
ria savo darbo vaisius pats, pasigelbėdamas kultūros, bet ne 
gamtos priemonėmis. Todėl savimi, savo valia, savo pastan- 
gomis jis pasitiki žymiai labiau negu ūkininkas. Darbininkas 
yra iniciatyvos, reformų ir revoliucijų žmogus. Didžiuma eko- 
nominio gyvenimo reformų, perversmų ir revoliucijų buvo 
padaryta darbininkų. Ūkininkai yra daugiau pasyvus elemen- 
tas ekonominėje santvarkoje. Tuo tarpu darbininkai sudaro 
judriausią ir sykiu pretenzingiausią elementą. 

Pirklys yra susijęs ne tiek su daiktais, kiek su ekonomi- 
niais žmonėmis. Jis yra tarpininkas tarp gamintojų ir naudo- 
tojų. Todėl jis tūri paisyti jų abiejų reikalavimų. Kiek ūkinin- 
kas ir darbininkas dar kreipia dėmesio į pačią ekonominę gė- 
rybę, tiek pirklys rūpinasi pirmiausia pačiu ekonominiu 

žmogumi: gamintoju ar naudotoju. Ekonominė gėrybė jam 
jau yra antroje vietoje. Jis nori įtikti savo klientams, todėl 
jiems pataikauja. Norėdamas kuo daugiausiai parduoti, jis gi- 
ria viską, ką tik turi. Pirkliui nevykusių prekių nėra. Todėl 
ir dvasinis jo nusiteikimas yra savotiškas. Pirklys yra netie- 
sus. Savos nuomonės jis beveik neturi. Bet užtat jis yra ap- 
sukrus, gerai išvystyto praktinio proto ir praktinių gabumų. 
Jis yra kantrus ir santūrus. Jis beveik visados pasiekia to, ko 
nori. Bet ne jėga, tik savo apsukrumu. 


c. Spekuliantas 


Ekonominio veikimo metodas taip pat yra reikšmingas 
ekonominio žmogaus tipams atsirasti. Paprastai ekonominės 
gėrybės kyla iš vienokio ar kitokio darbo, jei šitą darbą su- 
prasime plačia prasme, būtent ne tik patį tiesioginį veikimą, 
bet ir šito veikimo organizavimą, jo priežiūrą ir t. t. Todėl 
daugumas žmonių ekonominėms gėrybėms pasigaminti kaip 
tik renkasi darbo metodą. Bet mūsų laikai yra sukūrę ir kito- 
kį metodą, kuriuo taip pat galima įsigyti ekonominių gėry- 
bių, ir net dar lengviau negu darbu. Tai spekuliacijos meto- 
das. Darbo metodas nesukuria kokio nors ryškesnio tipo. Visi 
anksčiau minėti tipai daugiau ar mažiau yra kilę iš darbo 
metodo. Bet spekuliacijos metodas savo charakteriu yra ypa- 
tingas ir todėl juo besivadovaują žmonės taip pat yra savo- 
tiški. Spekuliacijos metodas gamina spekulianto tipą. 

Spekuliantas atsiremia į pinigą. Kiek ūkininkas remiasi gy- 
vąja gamtos jėga, kiek darbininkas pasinaudoja gamtos me- 
džiaga, o pirklys sukinėjasi tarp žmonių, tiek spekuliantas sa- 
vo veikimą grindžia pinigu. Tik pinigo buvimas spekuliacijas 
padaro galimas ir tuo būdu palaiko spekuliantą. Spekuliantas 
tuo būdu yra specialiai pinigo žmogus. Visa pinigo psicholo- 
gija išeina aikštėn spekulianto gyvenime ir veikime. Speku- 
liantas jau yra visiškai atitrūkęs ir nuo gamtos, ir nuo daiktų, 
ir nuo žmonių. Jis gyvena skaičių ir popieriaus karalijoje. Jo 
pasaulis yra sutartinių ženklų ir alegorijų pasaulis. Jo dvasia 
todėl dar yra suktesnė negu pirklio, nes alegorijos turi būti iš- 

šifruojamos ir turi būti susekama jų reali vertė. Sykiu šitas iš- 
šifravimas suponuoja ir tam tikrą gabumą bei apdairumą. 
Fantazijos spekuliantas neturi. Bet jis turi gabumą numatyti. 
Didelių užsimojimų jam nėra. Bet užtat jis turi daug drąsos. 
Rizikos jis nebijo. Bet jis bijo viešumos. Visas spekulianto vei- 
kimas yra slaptas ne tik dėl to, kad jis dažnai įstatymų yra 
draudžiamas, bet ir dėl to, kad viešuma jam yra nepakeliama. 
Viešumoje reikia garbingumo, kurio spekuliantas turi kuo ma- 
žiausiai. Spekuliantas yra didžiausia ūkininko priešginybė. 
Gal dėl to ūkininkai spekulianto labiausiai nekenčia. Biržų 
makleriai yra aukščiausio laipsnio spekulianto tipas. 


2. Ekonominio žmogaus santykis su idealine kultūra 


a. Ekonominio žmogaus santykis su mokslu 


Būdamas apspręstas naudingumo vertybės, ekonominis 
žmogus šitą savo apsprendimą visų pirma parodo mokslo 
srityje, nes mokslo laimėjimai labiausiai gali padėti realizuoti 
naudingumo vertybes. Mokslą ekonominis žmogus gerai su- 
geba panaudoti savo reikalams ir visam ūkio gyvenimui. 

Visų pirma pažinimą ekonominis žmogus palenkia ūkio tar- 
nybai. Žmogaus pažinimo aktas, kuris yra pirmas kultūrinis 
veiksmas, čia yra panaudojamas kaip priemonė įsiskverbti į 
ūkines gyvenimo sąrangos gelmes ir jas pažinti bei apvaldy- 
ti. Naudingumas nėra tik vienos gamtos davinys. Jis suponuo- 
ja intensyvų žmogaus darbą bei pasaulio apvaldymą. Kitaip 
sakant, jis suponuoja visų pirma pasaulio ir gyvenimo pažini- 
mą, kad, susekus santykius tarp įvairių sričių, būtų galima su- 
vokti, kaip šitie santykiai gali būti panaudojami naudai didin- 
ti. Mūsų laikai jau yra tokie, kad žmogus savo norų nebegali 
patenkinti, vadovaudamasis tiktai instinktu. Jam reikia jau di- 
delio proto veikimo. Jam reikia pažinti ir mąstyti. Mūsų die- 
nų ekonominio veikimo būdai ir priemonės yra tokie kompli- 
kuoti, kad jiems pažinti yra steigiamos specialios aukštosios 
mokyklos. Jos dirba labai intensyviai, bet ne tiesos dėlei, bet 

ūkio dėlei. Pasaulio ir gyvenimo paslapčių nežinojimas reiškia 
ir ūkio ribas. Ekonominis žmogus negali naudos rasti ten, kur 
jo protas nesugeba įsibrauti. Todėl jis ir deda visas pastangas, 
kad gamtos paslaptys paaiškėtų, kad tuo būdu būtų galima jas 
pajungti ūkinei tarnybai. Ekonominis žmogus nori visą pasau- 
lį paversti racionalia sistema, kurioje viskas būtų savo vieto- 
je, viskas būtų ištirta ir suplanuota. Ūkinis racionalizmas 
mokslo srityje apsireiškia geriausiai. : 

Aukščiausio laipsnio ekonominis utilitaristinis pažinimas 
yra pasiektas taylorizme. Taylorizmas yra savotiška antropo- 
logija arba savotiškas žmogaus mokslas. Jis tyrinėja žmogaus 
būtybę, jos pradų santykius, jos gyvenimą, bet tik tam, kad 
paskui būtų galima panaudoti žmogų kuo tiksliausiam eko- 
nominiam veikimui. Taylorizmas yra tokia sistema, kuri rei- 
kalauja taip sutvarkyti darbą, kad per trumpiausią laiką ir 
su kuo mažiausiai energijos būtų galima padaryti kuo dau- 
giausiai darbo. Šiam reikalui reikia ištirti žmogų ir surasti, 
kokiu būdu turėtų būti tvarkomi judesiai, kaip žmogus turi 
atsistoti, kokioje padėtyje turi būti atskiri jo organai, kad jo 
veikimas būtų kuo tikslingiausias. Be abejo, šitas žmogaus 
tyrinėjimas yra davęs gerų rezultatų. Amerikoje, kur kai ku- 
riuose fabrikuose buvo pritaikytas taylorizmas, buvo paga- 
minama daug daugiau negu kituose, kurių darbas nebuvo 
taip racionalizuotas. Bet užtat taylorizmas žymiai labiau iš- 
sekina žmogų negu laisvas darbas. Žmogus taylorizme yra 
padalytas į atskirus veiksmus: kiekvienam organui yra pa- 
skirtas darbas. Tuo tarpu žmogus nori būti visas kiekviena- 
me savo veikime. Šitas padalinimas, nors iš sykio atrodo 
lengvas, iš tikrųjų žmogų labai išvargina ir išsekina. Žmo- 
gus negali pakelti, kad jis savo darbe virsta suma atskirų ju- 
desių. Štai kodėl net ir savo tėvynėje taylorizmas nėra per- 
sunkęs visų ekonominio veikimo sričių. Kai kurie ekonomis- 
tai net aiškiai yra prieš jį pasisakę. Bet ne dėl idealinių 
sumetimų, tik dėl to, kad galiausiai tayloriškai dirbąs žmo- 
gus pasidaro neproduktingas. Vis dėlto taylorizmas yra cha- 
rakteringa sistema, kiek žinojimas ir mokslinis tyrinėjimas 
gali būti palenkiami ūkio reikalams. 

Antras pavyzdys tokio suekonominto pažinimo yra vadi- 
namoji reklamos psichologija, kuri paskutiniu metu jau yra vir- 
tusi specialia psichologine disciplina. Kiek taylorizmas yra la- 
biau atremtas į žmogaus fizinį pradą, tiek reklamos psicho- 
logija specialiai tyrinėja psichinį ir net dvasinį pradą. Jai yra 
svarbu ištirti žmogaus dvasios gyvenimą, kad jį paskui būtų 
galima panaudoti biznio reikalui. Todėl niekas taip nežino ge- 
rai žmogaus silpnybių, žmogaus pasidavimo sugestijai kaip 
reklamos psichologai. Bet šitos pažintys čia tarnauja ne pe- 
dagoginiams ir ne moraliniams reikalams, tik ekonominiams. 

Šitie pavyzdžiai parodo, kiek net ir objektyvūs mokslo lai- 
mėjimai yra palenkiami išviršiniam tikslingumui, pirmiau- 
sia naudai. Ekonominis žmogus vertina tiktai tas pažintis, 
kurias jis gali panaudoti arba pritaikyti. Todėl vadinamieji 
„pritaikomieji mokslai“ mūsų amžiuje kaip tik yra labiausiai 
išsivystę. Visa, kas lieka šalia praktinio panaudojimo, eko- 
nominiam žmogui neturi reikšmės. Mūsų dienomis jau 1a- 
bai skundžiamasi, kad jaunimo pakrypimas į praktiką paste- 
bimas tokiu mastu, kokio anksčiau nežinota. Tai reiškia, kad 
utilitaristinis nusiteikimas yra įsiskverbęs ir į jaunimo gyve- 
nimą. Tai nėra tiktai rūpestis savo ateitimi, nes šioji ateitis 
visais laikais žmogui yra rūpėjusi. Tai yra ekonominės dva- 
sios persvara prieš idealinę dvasią. Ir reikia tik pasidžiaug- 
ti, kad naujieji sąjūdžiai, kaip komunizmas ir nacionalizmas, 
vėl įkvepia jaunimui didesnio idealizmo, negu jo sugeba 
duoti suburžuazėjęs pasaulis. 


b. Ekonominio žmogaus santykis su menu 


Gražumas yra tiesioginė priešginybė naudingumui. Este- 
tinės vertybės yra visados apibrėžiamos kaip nesuinteresuo- 
tos. Estetinis pasigėrėjimas yra nesuinteresuotas patikimas, 
kaip yra pasakęs Kantas. Todėl, kur tik prie estetinių gėry- 
bių prisijungia utilitaristinis nusiteikimas, ten šitos gėrybės 
netenka estetinio pobūdžio. Menas kuo mažiausiai gali būti 
palenktas naudingumo reikalams tiesioginiu būdu. Todėl ir 
ekonominio žmogaus santykiai su menu yra savotiški. Jei- 

gu ekonominis žmogus sugeba pažinimą ir objektyvius 
mokslo laimėjimus pritaikyti ekonominei sričiai, tai su este- 
tinės kultūros laimėjimais ir su estetiniu žmogaus nusiteiki- 
mu jam ne taip yra lengva susidoroti. Vis dėlto naudingu- 
mo vertybės reikalavimus jis įneša ir į estetinę sritį. Tik čia 
ekonominis žmogus meną palenkia ekonominei sričiai kito- 
kiu būdu negu mokslą. Mokslą jis panaudoja tiesioginiu, o 
meną netiesioginiu būdu. 

Pirmoji apraiška, kuri išduoda estetinės srities palenkimą 
ekonominei, yra liuksus. Liuksus turi dvi prasmes: 1) liuksus 
yra visa tai, kas yra nereikalinga pragyvenimui tikra prasme 
ir 2) liuksus yra tos estetinės gėrybės, kurios tarnauja gyve- 
nimui pamaloninti. Pritaikomasis menas daugiausia yra šita 
prasme liuksus. Todėl ekonominis žmogus kaip tik ir naudo- 
ja meną savo gyvenimui pamaloninti ir pagražinti. Visoks me- 
nas jam pasidaro tik pritaikomasis. Ekonominiam žmogui me- 
nas neturi prasmės pats savyje. „Menas menui“ ekonominiam 
žmogui nesuprantamas. Menas čia tarnauja tik kaip išvirši- 
nis priedas prie ekonominių gėrybių, nepasiekdamas žmo- 
gaus dvasios. Štai kodėl ekonominis žmogus gražina savo bu- 
tą, savo baldus, savo susisiekimo priemones, savo indus ir sa- 
vo drabužius. Bet tai ir yra viskas. Šita prasme liuksuse menas 
yra pavergiamas ekonominėms gėrybėms. 

Iš kitos pusės, menas tarnauja ekonominiam žmogui kaip 
priemonė pasirodyti ir pabrėžti savo ekonominę vertę arba, 
kaip Sprangeris sako, „pakelti savo kreditą“?. Ekonominiam 
žmogui yra svarbu ne tik būti savo ūkiniu veikimu galin- 
gam, bet parodyti šitą galybę ir iš viršaus. Šiam reikalui kaip 
tik ir tarnauja menas. Štai kodėl ekonominių žmonių tarpe 
mes randame nemaža meno mecenatų, kurie neturi jokio es- 
tetinio nusivokimo, bet kurie savo duosnumu menui stebi- 
na pasaulį. Amerikoje tokių mecenatų, estetiniu atžvilgiu vi- 
siškų profanų, mes turime labai daug. Jie globoja meną ne 
dėl jo paties, bet dėl to, kad tokiu būdu palaiko savo kredi- 
tą visuomenėje. 


3 Lebensformen, p. 151. 

Galop menas gali būti ir pelno šaltinis. Prekyba estetinė- 
mis gėrybėmis šiandien yra gana plati. Ir reikia pripažinti, 
kad meno kūriniai dar yra palyginti gana brangūs. Todėl 
ekonominis žmogus eina į šią sritį, kurioje jis tikisi pelnyti. 
Tai meno pirklio tipas, kuris taip pat estetinę sritį yra pa- 
lenkęs savo biznio reikalams. Meno pirklys turi daugiau es- 
tetinio nusimanymo už ekonominį mecenatą. Vis dėlto šitą 
nusimanymą jis naudoja ekonominiams reikalams. Jis ne kar- 
tą savo pinigais išgarsina tokius meno kūrinius, kurie patys 
savyje yra labai abejotinos vertės. Jis nesidrovi falsifikatus ir 
kopijas laikyti ir pardavinėti kaip originalus. 


c. Ekonominio žmogaus santykis 
su visuomenine kultūra 


Visuomeninėje srityje naudingumas apsireiškia egoizmų. 
Ekonominis žmogus yra egoistas. Jis žiūri tik savęs ir savo rei- 
kalų. Išlaikyti savo gyvenimą jam yra pagrindinis uždavinys. 
Todėl ir jo santykiai su savo artimaisiais yra visiškai kitokie 
negu kitų kultūrinių veikėjų. Žmonės jam atrodo tik kaip eko- 
nominių gėrybių gamintojai, naudotojai ir tarpininkai vienų 
ir kitų. Su jais jis santykiuoja tik tiek ir tik taip, kad jam iš to 
būtų naudos. Socialinės meilės ryšys jam yra nežinomas. Eko- 
nominis žmogus anaiptol nėra vedamas artimo meilės. Tuo 
labiau jam yra nesuprantamas artimo meilės mastas: „mylėk 
savo artimą kaip pats save“. Savo meilę jis gali laikyti tik ana- 
logija artimo meilei. Bet kad jis galėtų lygai efektyviai mylėti, 
to ekonominis žmogus nepajėgia suprasti. 

Dar labiau jam yra nesuprantamas karitatyvinis veikimas 
socialinėje srityje. „Karitatyvinis nusistatymas, - pastebi 
Sprangeris, - nepriklauso uždarai ekonominei sistemai, nes 
laisvas atsisakymas turto kito naudai yra neekonomiškas“ (ten 
pat). Jeigu ekonominis žmogus ką nors kitam ir duoda, tai dėl 
to, kad ir šitas jam ką nors duotų. Todėl, pasak Sprangerio, 
„tik egoizmas ir mutualizmas yra pirmykštės ūkinės ekono- 
minės socialinio nusistatymo formos“ (ten pat). Štai kodėl mū- 
sų dienomis karitatyvinis veikimas kaip tik daugiausia kliū- 
čių sutinka iš grynai ekonomiškai nusiteikusių žmonių. 

Jeigu nuo išvidinio nusiteikimo ir veikimo eitume prie vi- 
suomeninės kultūros objektyvinių gėrybių, tai ir čia rastume, 
kad ekonominis žmogus stengiasi visuomenines institucijas 
pavergti ekonominiams savo interesams. Pradedant pačia 
valstybe ir baigiant organizacijomis, viskas šiandien yra dide- 
lėje ūkio įtakoje ne ta prasme, kad ūkis yra visų visuomeninių 
institucijų pagrindas, be ta prasme, kad visos visuomeninės ins- 
titucijos yra verčiamos tarnauti ūkiui. Reikalavimas, kad valsty- 
bė saugotų tiktai individualius interesus, kad ji nevaržytų pri- 
vatinės iniciatyvos, iš tikrųjų yra kilęs iš ekonominio nusitei- 
kimo. Apie valstybės nesikišimą į aukštesnę asmeninę sferą 
pradėta kalbėti tik paskutiniais metais. Tuo tarpu visa vadina- 
moji demokratinės valstybės filosofija yra išaugusi iš ekono- 
minio žmogaus nusiteikimo. Kapitalizmas ir demokratija eina 
ranka rankon. Kapitalizmas yra ekonominio nusiteikimo susikrista- 
lizavimas ūkio srityje, o demokratija to paties nusiteikimo susikris- 
talizavimas visuomeninėje — valstybinėje srityje. Valstybė čia yra 
paverčiama individualių interesų saugotoja, o šitie interesai iš 
tikrųjų yra ekonominiai interesai. Po jų priedanga vyksta vals- 
tybės gyvenimas, josios politika, josios santvarka ir net josios 
ateitis. Dar labai neseni laikai, kada ekonominės jėgos ir jų at- 
palaidavimas nuo idealinės kultūros paskandino pasaulį vi- 
suotinėse žudynėse. Tas pat matyti ir šiandien. 

Ekonomiškai orientuotų socialinių santykių forma yra kon- 
kurencija. Ekonominis žmogus savo ūkinėse gėrybėse jaučia 
jėgą, todėl jis linksta grumtis su savo konkurentais. Kova už 
visuomeninę įtaką čia vyksta ne dvasinio tobulumo, ne dva- 
sinių gabumų, bet ekonominio pajėgumo ginklu. Ekonominis 
žmogus mano, kad konkurencija yra geriausia atranka. Tuo 
tarpu iš tikrųjų čia atranka įvyksta tiktai ekonominėje srityje. 
Deja, reikia pripažinti, kad konkurencijos principas visuome- 
ninėje srityje šiandien yra labai plačiai praktikuojamas. Tai ir 
yra ekonominio nusiteikimo padaras. 


d. Ekonominio žmogaus santykis su religija 


Religija dar labiau yra nutolusi nuo naudos vertybių ne- 
gu menas. Todėl tiesioginiu būdu ją panaudoti ekonomi- 

niams interesams yra beveik neįmanoma. Vis dėlto ekono- 
minis žmogus randa kelią ir į religijos sritį. Dviem būdais 
apsireiškia religijos įjungimas į ekonominį gyvenimą: 1) sa- 
votiško pobūdžio suteikimu ir 2) josios platinimo panaudojimu eko- 
nominiams interesams. 

Labai dažnai religija yra aiškinama kaip naudinga verty- 
bė. Mes girdime ne kartą sakant, kad visas žemės gyvenimas, 
visos mūsų sistemos sugriūtų, jei nebūtų religijos, kad religi- 
ja padedanti žmogui gyventi, kad saugojanti žmogaus turtą, 
jo sveikatą ir jo gyvybę. Todėl verta josios laikytis ir ją prak- 
tikuoti. Tai yra buržuazinis ir specialiai ekonominis religijos 
supratimas ir josios aiškinimas. Čia religija yra padaroma prie- 
mone žemiškam gyvenimui. Ji čia yra matuojama naudos ma- 
tu: religijos reikią laikytis dėl to, kad ji yra man naudinga. Ob- 
jektyvinis religijos charakteris čia yra nustumiamas į antrą vie- 
tą arba ir visai pamirštamas. Mūsų dienomis tokio aiškinimo 
ir tokios utilitaristinės apologijos esama nemaža - net katali- 
kų tarpe, kurie per daug lengvai paiso dabartinio žmogaus 
nuotaikos. Tai yra visuotinio ekonominio nusiteikimo pada- 
ras, kuris turi įtakos ir religijos pobūdžio aiškinimui. 

Antras dalykas, kur pasireiškia ekonominių interesų įtaka 
religijos gyvenime, yra religijos platinimas. Visa misijų istorija 
yra perpinta lyg kokia raudona gija ekonominių žmonių pa- 
stangomis paskui religijos skelbimą siųsti pirklius, steigti fab- 
rikus, pavergti žmones ir juos išnaudoti. Šitos pastangos žy- 
mios buvo praeityje, jos žymios yra ir dabartyje. Jeigu Indijos, 
Japonijos misijos taip sunkiai vyksta, tai tik dėl to, kad prie jų, 
kaip kokie parazitai, yra prikibę ekonominiai didžiųjų valsty- 
bių interesai. Misionierių idealizmas yra griaunamas paskui 
juos einančio ekonominio slogučio, kuris atgraso žmones ir 
nuo naujos religijos principų. Šitoje srityje ekonominis žmogus 
nesiskaito su priemonėmis. Be abejo, kur paskui misionierius 
yra siunčiama degtinė, kaip Meksikoje, užnuodyta strichninu 
aviena, kaip Ugnies Žemėje, ekonominis išnaudojimas, kaip 
Indijoje, vergų gaudymas, kaip Afrikoje, suprantama, kad re- 
ligija pasisekimo sunkiai gali turėti. Tai yra tokia šventvagys- 
tės nuodėmė, kurios istorija nebuvo mačiusi ir už kurią balta- 
jai rasei dar teks skaudžiai kentėti ir atgailoti. 

INDIVIDAS-ASMUO IR VALSTYBĖ 


Organinės valstybės santvarka yra grindžiama personali- 
niu principu, kuris tvarko valstybės santykius su atskiru 
žmogumi, profesiniu, kuris tvarko valstybės santykius su pro- 
fesiniais arba versliniais žmonių sambūriais, ir pasaulėžiūri- 
niu, kuris tvarko valstybės santykius su ideologinėmis ben- 
druomenėmis. Žmogų, jo dirbamą darbą ir jo išpažįstamą 
pasaulėžiūrą organinė valstybė tinkamai pagerbia ir saugo. 

Visi šitie principai buvo iškelti ir pabrėžti romuviečių 
deklaracijoje „Į organiškosios valstybės kūrybą“ („Naujoji 
Romuva“, 1936, Nr. 8). Bet visi jie ten buvo formuluoti tik 
labai trumpai. Dėl to visas jų turiningumas ir reikšmingumas 
praktiniam gyvenimui gali būti atskleistas tik platesnėmis 
studijomis ir nuoširdžiomis diskusijomis. Šito straipsnio ob- 
jektas - personalinis principas, kuris yra pagrindinis organi- 
nės valstybės koncepcijoje, ir kuris dėl to reikalingesnis pla- 
tesnių paaiškinimų. 


1. Individualistinė ir kolektyvistinė tezė 


Atskiro žmogaus ir valstybės santykiai šiandien yra prie- 
šais, kaip daugeliui atrodo, neišsprendžiamą dilemą. Katras 
katram yra palenktas: atskiras žmogus valstybei ar valstybė atski- 
tam žmogui? Katras gyvenimo pradas yra aukštesnis ir kat- 
ras katram todėl turi tarnauti? Liberalistinė arba mechaninė 
demokratija be jokių sąlygų valstybę palenkia atskiro žmo- 

gaus reikalams. Autoritetizmas — vis tiek, ar jis eitų iš deši- 
nės, ar iš kairės — taip pat be jokių sąlygų atskirą žmogų pa- 
jungia valstybės tarnybai. Mechaninei demokratijai valstybė 
yra žemesnė už žmogų. Ji turinti tik pagalbinės reikšmės, ji 
yra atsiradusi dėl individualinės negalios. Valstybės santy- 
kiai su piliečiu čia yra grindžiami vadinamuoju nelygstamu 
subsidiariniu (pagalbiniu) principu: valstybė turi teisės daryti 
tik tai, ko nepajėgia pilietis. Autoritetizmas eina priešinga lin- 
kme. Jam valstybė yra aukštesnis pradas negu žmogus. Vals- 
tybė čia suprantama kaip bendruomenė, kurioje žmogus gy- 
vena, kurios laimėjimais jis minta, kuri jį palaiko, ugdo ir 
išskleidžia. Valstybė čia yra pirmesnė už pilietį. Valstybės 
santykiai su atskiru žmogumi yra grindžiami ne subsidiari- 
niu, bet totaliniu principu iš valstybės pusės. Liberalizmas sa- 
ko: viskas piliečiui, niekas prieš pilietį, tik kai kas valstybėje ir per 
valstybę. Autoritetizmas sako: niekas šalia valstybės, niekas prieš 
valstybę, viskas valstybėje ir per valstybę. 

Visiems, kurie mėgsta mazgą perkirsti, o ne atmegzti, ši- 
tokia dilema gali patikti ir iš tikrųjų patinka. Bet visuome- 
ninio gyvenimo praktikoje nei vienas, nei antras dilemos na- 
rys neišsprendžia to konflikto, kuris šiandien vyksta tarp at- 
skiro žmogaus ir valstybės. 

Mechaninės demokratijos šalininkai yra įsitikinę, kad ne- 
lygstamas subsidiarinis principas pabrėžia žmogaus vertingu- 
mą ir išgelbsti jį iš valstybės tiranijos. Tegul tai būna ir tiesa. 
Bet kas eina ligi šito principo gelmių, tas gali nesunkiai susek- 
ti, kad nelygstamas subsidiarinis principas, išplėstas visam 
valstybės veikimui, yra natūralistinės pasaulėžiūros, specialiai 
natūralistinės antropologijos, padaras. Bet kokį veikimą su- 
telkti į piliečio rankas, o valstybei palikti grynai pagalbinį už- 
davinį galima tik tada, kai šitas pilietis laikomas tvarkingai, 
racionaliai, sąmoningai ir tikslingai veikiančiu padaru; kai 
manoma, kad iš šito piliečio kylą veiksmai savaime harmoni- 
zuojasi su visuomenės gerove; kai į žmogų žiūrima, kaip į ne 
viską pajėgiantį, bet kaip į savo prigimtimi gerą, vieningą ir 
kilnų sutvėrimą. Tai ir yra antropologinis natūralizmas. Ne- 
reikia nė krikščionybės dogmos apie pirmykštę nuodėmę, kad 

pamatytume šitokių pažiūrų klaidingumą. Pati psichoanalizė 
yra mirtinas smūgis antropologinio natūralizmo pagrindams. 
Antropologinis natūralizmas žiūri tik į žmogaus paviršių. Tuo 
tarpu psichoanalizė atskleidė žmogaus būtybės gelmes. Ir ši- 
tose gelmėse buvo pastebėtas žmogaus suskilimas, jo palinki- 
mas į blogį, jo ligūsta prigimtis; buvo susekta, kad žmogus ne- 
šioja savyje barbariškų instinktų; kad jis lygiai nori ir kurti, ir 
griauti, įsijungti į bendruomenę ir klaidžioti vienatvėje; kad jis 
yra savyje sykiu ir velnias, ir Švč. Mergelė, kaip jį charakteri- 
zavo M. Scheleris. Žmogaus dualizmas ir nuolatos siaučiąs jame 
konfliktas yra pagrindinė psichoanalizės išvada. 

Tuo tarpu antropologinis natūralizmas šito dualizmo kaip 
tik nėra pastebėjęs. Jam žmogus yra vieningas, geras, racio- 
nalus ir tikslingas. Bet tai yra fikcija. Iš šitos fikcijos kaip tik 
kilo nelygstamas subsidiarinis principas, tvarkąs santykius 
tarp piliečio ir valstybės. Nelygstamas subsidiarinis principas 
žmogaus dualizmo šviesoje neišlaiko jokios kritikos. Žmogus rei- 
kalauja pagalbos ne tik dėl to, kad jis ko nors nepajėgia, bet ir 
dėl to, kad jis labai daug ko nenori, kad jis labai dažnai veikia 
neracionaliai, netikslingai, nesąmoningai ir egoistiškai. Žmo- 
gus reikalauja pagelbėti jam susitvarkyti, įsijungti į aukštes- 
nę gyvenimo sferą, nugalėti savo barbariškus instinktus ir li- 
gūstus polinkius. Bet šitoji pagalba jau yra visai kitos rūšies 
negu subsidiarinis liberalizmo principas. Valstybė gali ir turi 
pagelbėti suskilusiai žmogaus prigimčiai. Bet kaip tik dėl to 
ji iškyla aukščiau už šitą prigimtį. Ji tampa normuojančiu ši- 
tos prigimties veiksniu. Ji pagelbsti žmogui, kur jis nepajėgia. 
Bet ji taip pat jį priverčia, kur jis nenori. Ji tvarko jo veiks- 
mus bendrojo gėrio kryptimi. Ji tramdo žmogaus neraciona- 
lius darbus. Santykiuose su piliečiu valstybė pasirodo ir kaip aukš- 
tesnis normatyvinis principas, nors sykiu turįs ir pagalbinės reikš- 
mės, ypatingai kultūrinės autonomijos srityje. Dėl to besąlyginis 
valstybės palenkimas piliečiui nėra ir negali būti pateisintas. 
Teoriškai jis yra atremtas į klaidingą žmogaus prigimties su- 
pratimą, o praktiškai jis veda politikoje į anarchiją, ūkyje - į 
kapitalizmą, pasaulėžiūroje - į indiferentizmą. Organinei 
valstybei liberalistinės demokratijos tezė yra nepriimtina. 

Bet taip pat yra nepriimtina ir autoritetizmo tezė. Autori- 
tetizmas taip pat yra kilęs iš klaidingos antropologijos. Kiek 
liberalizmas valstybę palenkia visam žmogui, tiek autorite- 
tizmas ją iškelia aukščiau už visą žmogų. Realaus žmogaus 
dualizmas nėra tinkamai išsaugojamas nei liberalizme, nei 
autoritetizme. Žmogus gali būti valstybės normuojamas. Tai 
tiesa. Bet kai šitas normavimas yra išplečiamas visai žmogaus 
būtybei, tuomet žmogus nebetenka savarankiško charakte- 
rio, kuris vis dėlto, nepaisant prigimties dualizmo, yra ir bus 
gražiausia žmogaus gyvenimo žymė. Niekas taip žmogaus 
nežemina kaip laisva vergija. Žmogus yra suskilęs ir pakri- 
kęs. Bet savo būtybės gelmėse jis nešioja dvasios laisvę, ne- 
priklausomumą ir savarankiškumą. Šalia pakrikimo, šalia 
barbariškumo ir noro ardyti žmoguje glūdi gili harmonija, 
kilnumas ir kūrybos noras. Liberalizmas nekreipia dėmesio 
į žemesniąją žmogaus būtybės pusę ir tuo pačiu atidaro var- 
tus į visuomeninio gyvenimo pakrikimą. Autoritetizmas ne- 
kreipia dėmesio arba per maža vertina aukštesniąją žmogaus 
būtybės pusę ir tuo būdu uždaro vartus į visuomeninio gy- 
venimo harmoniją. Liberalizmas nemato žmoguje velnio, o 
autoritetizmas - gerojo prado. 

Aukštesnysis žmogaus būtybės pradas nėra šios tikrovės 
padaras. Jis yra tiesioginė kūrybinės Dievo idėjos išraiška, sa- 
vo viduje slepianti Dievo paveikslą ir ontologinį linkimą į 
Dievą. Šiuo atžvilgiu žmogus iškyla aukščiau už kiekvieną 
šios tikrovės sritį — vis tiek ar ji bus individualinė ar visuo- 
meninė. Šiuo atžvilgiu žmogus negali būti palenktas valsty- 
bei, nes valstybė — vis tiek kaip į ją žiūrėsime — visados yra 
gamtinės tikrovės pradas. Autoritetizmas, visą žmogų palenk- 
damas valstybei ir be jokių rezervų ją laikydamas aukštes- 
ne už pilietį, degraduoja šitą pilietį į gryną gamtinės srities 
gyvenimą ir tuo pačiu paneigia aukštesnįjį žmogaus būty- 
bės pradą. Valstybė yra aukštesnė už žmogų, kiek žmogus 
yra ir pasilieka gamtinėje srityje. Bet kiek žmogus iškyla 
aukščiau už gamtinę tikrovę, tiek jis iškyla aukščiau ir už 
valstybę. Manyti, kad žmogus visas telpa gamtinėje sferoje 
taip pat yra fikcija. Konkretus žmogus yra dviejų sferų bū- 

tybė ir dviejų sferų jungėjas: prigimtosios ir antgamtinės, 
gamtinės ir dvasinės. Autoritetizmas, kaip ir liberalizmas, ne- 
pastebi šito žmogaus dualizmo ir dėl to jo tezė teoriškai pa- 
sidaro taip pat vienašališka. Praktiškai ji veda į kūrybinį ne- 
pajėgumą. Žmogus kurti gali tik tada, kai jis nėra palaidas 
ir kai jis nėra vergas. 


2. Personalistinė tezė 


Organinės valstybės koncepcija, nesutikdama nei su in- 
dividualistine liberalizmo, nei su kolektyvistine autoritetiz- 
mo teze, atskiro žmogaus ir valstybės santykius grindžia per- 
sonalistiniu principu. Šito principo pagrindas kaip tik ir yra 
konkretus žmogaus dualizmas, kurio tinkamai neįvertina nei 
liberalizmas, nei autoritetizmas. Organinės valstybės filoso- 
fija nežiūri į žmogų kaip į visiškai tobulą būtybę, kuri visa- 
dos veikia sąmoningai, tikslingai ir racionaliai. Ji žino, kad 
žmogus yra didele dalimi chaotiškas ir todėl ne visados jo 
veiksmai yra tokie, kokie jie turėtų būti. Ji todėl nepripažįs- 
ta absoliučios laisvės, kuri iš tikrųjų yra ne kas kita kaip sau- 
valė ir anarchija. Bet iš kitos pusės, organinės valstybės filo- 
sofija taip pat nelaiko žmogaus tik gamtinės srities padaru. 
Ji mato aukštesnį pradą, kuris priklauso dvasinei sričiai. Ji 
todėl reikalauja šitam pradui laisvės gamtinės tikrovės gy- 
venime. Organinės valstybės filosofija negali sutikti, kad vals- 
tybė būtų palenkta piliečiui, kad valstybė tarnautų piliečio 
reikalams, nepaisydama, iš kokio prado šitie reikalai kyla ir 
kokia dvasia juose kalba. Bet organinės valstybės filosofija 
taip pat nesutinka, kad žmogus būtų palenktas valstybei su 
visais savo pradais ir su visais savo reikalais. Žmogus yra 
dualistinė būtybė, ir šitas dualizmas turi rasti vietos piliečio 
santykiuose su valstybe. 

Personalistinė organinės valstybės tezė kaip tik ir yra 
grindžiama šituo žmogaus dualizmu. Organinės valstybės 
koncepcija daro skirtumą tarp žmogaus kaip individo ir žmo- 
gaus kaip asmens. Žmogus yra vieningas. Personalistinė tezė 

anaiptol nesikėsina žmogaus suskaldyti. Bet žmogus nėra ko- 
mogeninis, vadinasi, jis nėra vienapradis. Žmogus yra substan- 
cialiai sujungtas iš dviejų pradų: iš gamtinio ir dvasinio. Žmo- 
gus yra animal spirituale — dvasingas gyvūnas. Jis todėl pri- 
klauso sykiu ir gamtos, ir dvasios sritims. Šitie du pradai 
nėra žmoguje atskirti, bet realiai jie yra vienas nuo kito skir- 
tingi; jie yra šaltiniai skirtingų žmogaus veiksmų; jie kiekvie- 
nas daro skirtingos įtakos visam žmogaus gyvenimui ir kiek- 
vienas šitą gyvenimą lenkia sava kryptimi. Iš čia kyla tasai 
išvidinis konfliktas, kuris vyksta kiekvieno žmogaus viduje. 
Žmogaus dualizmas yra realus faktas. Du žmoguje €5ą pra- 
dai — gamtinis ir dvasinis - nėra du svarstymo atžvilgiai, bet 
du realūs žmogiškosios būtybės komponentai. 

Gamtinis žmogaus būtybės pradas pasireiškia individualybe, 
dvasinis — asmenybe. 

Žmogus kaip individas yra žmogus kaip gamtinis padaras, 
kaip gamtinėje srityje gyvenąs ir joje veikiąs. Individas yra 
gamtos dalykas. Jis yra rūšies egzempliorius, konkreti rūšies 
apraiška, iš rūšies išėjusi ir į rūšį grįžtanti. Individas gema 
ir miršta. Žmogus kaip individas yra suaugęs su žmonių gi- 
mine, šitą giminę savyje išreiškiąs ir ją aktualizuojąs. Žmo- 
gaus individualybė nėra tik kūnas. Žmogui kaip individui pri- 
klauso ir psichinė sritis tiek, kiek joje veikia priežastingumas. 
Šita prasme psichinė sritis neišeina iš gamtos kategorijos rė- 
mų, todėl yra palenkta gamtiniams dėsniams ir tuo pačiu įei- 
na į individualybės kategoriją. Klaida todėl manyti, kad or- 
ganinės valstybės filosofija individualumui skiria tik vieną 
fizinį žmogaus pradą. Žmogus kaip individas yra fizinis ir iš 
dalies psichinis padaras. Fizinė ir iš dalies psichinės sritys iš- 
semia individo turinį. 

Žmogus kaip asmuo yra dvasinė būtybė, dvasios srityje gy- 
venas ir joje veikiąs. Asmuo yra tiesioginės Dievo kūrybos 
padarinys. Žmogus kaip asmuo nepriklauso žmonių rūšiai 
ir nėra su šita rūšimi suaugęs. Asmuo yra ir vertės kategori- 
jos dalykas. Jis yra ne tik vertybių palaikytojas, bet ir pats 
nelygstama vertybė. Šitas vertingumas kyla iš asmens dva- 
singumo. Tuo tarpu dvasinis pradas ir iš jo kylą aktai yra 

laikomi vertybe, kuri nepalyginamai yra aukštesnė už bet ku- 
rį gamtinės srities dalyką. Šiuo atžvilgiu asmuo negali būti 
statomas vienoje plotmėje ne tik su individu, bet nei su tau- 
ta, nei su valstybe, nei galop su žmonija. Vertybių hierarchi- 
joje asmuo užima aukščiausią vietą. 

Nors konkretus žmogus ir yra vieningas, bet jo gyvenimo 
ir jo veiksmų šaltinis nėra vienas. Gamtinis ir dvasinis pra- 
das - abu žmoguje veikia ir kildina skirtingas gyvenimo sri- 
tis. Organinės valstybės filosofijai nėra vis tiek, ar kuris nors 
veiksmas savo šaknis turi žmogaus individualybėje, ar jo as- 
menybėje. Tiesa, konkrečiai yra sunku atskirti, kur žmogus 
veikia kaip gamtinis padaras, o kur kaip dvasinis. Bet būtų 
naivu teigti, kad tai iš viso negalima. Visas žmogaus gyve- 
nimas, kurio veikėjai yra fizinis ir psichinis pradai, priklau- 
so žmogui kaip individui. O visos tos sritys, kurios kyla iš 
dvasinio prado, priklauso žmogui kaip asmeniui. Netrukus 
matysime, kad tokio skirtingumo suradimas yra labai reikš- 
mingas praktiniam gyvenimui. 

Reikia pastebėti, kad žmogus gali tobulėti kaip individas 
ir gali tobulėti kaip asmuo, nors individo ir asmens esmė ši- 
tame tobulėjimo vyksme nesikeičia ir nedingsta. Individo to- 
bulėjimas reiškia gamtinio prado įsigalėjimą žmogaus būtybėje. 
Asmens tobulėjimas reiškia dvasinio prado įsigalėjimą žmo- 
guje ir visame jo gyvenime. Štai dėl ko sakoma, kad ne kiek- 
vienas žmogus yra asmenybė, nors kiekvienas yra asmuo dva- 
sine savo esme. Individo persvara žmogaus gyvenime reiš- 
kia pasidavimą gamtiniam priežastingumui ir gamtiniams 
dėsniams. Tokiu atveju dvasia negali apreikšti savo laisvės 
ir savo kūrybos. Asmens persvara žmogaus gyvenime reiš- 
kia gamtinio prado pakilninimą, jo išvadavimą iš būtino dės- 
ningumo ir net tam tikrą jo sudvasinimą. Štai dėl ko aukš- 
čiausias žmogaus gyvenimo uždavinys yra tapti tobula as- 
menybe, nes tuomet ir gamtinis pradas esti pakeliamas į 
aukštesnį būties laipsnį. 

Šitaip supratus individą ir asmenį, negalima valstybės ir 
piliečio santykių suvesti į pradžioje minėtą dilemą ir ją iš- 
spręsti arba tik piliečio, arba tik valstybės naudai. Būdamas 

savo prigimtyje dvipradis, žmogus negali su valstybę san- 
tykiauti tik vienu būdu: arba valstybei visiškai nusilenkda- 
mas, arba ją sau visiškai palenkdamas. Jeigu visam gyveni- 
mui yra ne vis tiek, iš kurio žmogaus prado kyla koks nors 
veiksmas, tai valstybė taip pat negali vienodai su šitais veiks- 
mais santykiauti. Piliečio santykius su valstybe apsprendžia du- 
alistinis žmogaus pobūdis ir gamtinio bei dvasinio žmogaus pra- 
do prigimtis. 

Gamtinis žmogaus pradas arba žmogus kaip individas, 
kuris apima fizinę ir iš dalies psichinę sritį, yra, kaip minė- 
jome, iš esmės surištas su rūšies gyvenimu. Rūšies gyveni- 
mas reiškiasi individe, jame skleidžiasi ir šakojasi. Individas 
minta rūšies turiniu. Rūšies gyvenimas arba gamtinis gyve- 
nimas yra aukštesnis už atskiro individo gyvenimą, nes in- 
dividas yra tik šito rūšies gyvenimo konkreti apraiška, to- 
dėl jam palenktas ir nuo jo priklausąs. Tiesa, individas gali 
nuo rūšies atsiskirti, gali izoliuotis ir net su ja kovoti. Bet iš 
tikrųjų jis visados lieka rūšies atvaizdas, rūšies atstovas ir jo- 
sios dėsnių vykdytojas. Individas negali išsiemancipuoti iš 
rūšies, nes kitaip jis nebūtų individas. Individo užsidarymas 
tik savyje reiškia jo galą. Individas yra tiek gyvas, tiek turinin- 
gas ir vaisingas, kiek jis dalyvauja rūšies gyvenime ir kiek jis sa- 
vimi šitą gyvenimą išreiškia. 

Bet aukščiausias žmonijos, kaip gamtinės rūšies arba kaip 
gamtinės giminės, gyvenimo laipsnis yra valstybė. Valstybės 
šaknys keroja gamtinėje tikrovėje. Valstybės negalima per- 
kelti į dvasios kategoriją, kaip Bažnyčios negalima perkelti į 
gamtos kategoriją. Valstybė ir Bažnyčia yra dvi aukščiausios 
sritys: pirmoji gamtiniame gyvenime, antroji - dvasiniame 
gyvenime. Iš čia kyla jų kompetencija ir savarankiškumas sa- 
voje srityje. Iš čia kyla ir pagrindinis jų santvarkos bruožas. 
Valstybė, būdama susijusi su gamtiniu gyvenimu, kuriame 
vyrauja dėsningumas ir priežastingumas, savo tikslams pa- 
siekti paprastai vartoja ir prievartą. Prievarta valstybės gyve- 
nime yra dažnai neišvengiamas dalykas. Tuo tarpu Bažny- 
čioje prievarta reiškia išsigimimą. Bažnyčia, būdama dvasios 
kategorijos dalykas, gali gyventi tik savo narių laisve, nes 

dvasia iš esmės yra laisva. Kai valstybė pereina į dvasios sritį 
ir čion įneša prievartą, ji virsta cezaropapizmu. Kai Bažnyčia 
pereina į gamtos sritį ir iš čia pasiima prievartą, ji virsta pa- 
pocezarizmu. Istorijoje tokių iškrypimų būta nemažai. 

Jeigu tad individas yra palenktas žmonių giminei ir jei- 
gu šitos žmonių giminės gyvenimo aukščiausias laipsnis yra 
valstybė, savaime aišku, kad žmogus kaip individas yra palenk- 
tas valstybei. Valstybė individo gyvenimo atžvilgiu yra palai- 
kantis, tvarkantis ir normuojantis principas. 

Bet pati valstybė priklauso visuomeninei kategorijai. Tai yra 
esminė josios žymė. Dėl to ir individas yra valstybei palenktas 
tiek, kiek jis įeina į šitą visuomeninę kategoriją. Būtų naivu ma- 
nyti, kad ir pats ontologinis individo principas yra palenk- 
tas valstybei. Individas kaip ontologinis principas yra visai 
kitos (ontologinės) kategorijos dalykas ir todėl jis negali pri- 
klausyti visuomeninės kategorijos institucijoms. Jis nėra nei 
aukštesnis, nei žemesnis už valstybę, nes visuomeninės ka- 
tegorijos negalima lyginti su ontologine. Šitie du dalykai sto- 
vi skirtingose plotmėse. Bet kiek individas įsijungia į Visuo- 
meninę sritį, tiek jis pasidaro priklausomas nuo aukštesnio 
už jį valstybės gyvenimo. Visuomeninėje kategorijoje valstybė 
yra aukštesnis pradas už individą. Ir tik šitoje kategorijoje gali- 
ma kalbėti apie piliečio santykius su valstybe. Todėl konkre- 
čiai: organinė valstybė sau palenkia ne patį individo princi- 
pą, ne patį gamtinį žmogaus pradą savyje, bet jo veiksmus, 
jo konkretų ir aktyvų gyvenimą, nes tik šituo gyvenimu in- 
dividas įsijungia į visuomeninę kategoriją. Individas kaip on- 
tologinis pradas stovi šalia valstybės, bet individas, kaip kon- 
krečiai veikiąs, gyvena valstybėje, per valstybę ir todėl yra 
jai palenktas. Šitas skirtumas, kaip netrukus matysime, yra 
labai svarbus. Jis apsaugo individą pačiame savyje, ir apsau- 
go valstybę nuo palaidų individo veiksmų. 

Valstybė, būdama iš esmės gamtinės tikrovės dalykas, sa- 
vaime yra palenkta dvasios sričiai ir tuo pačiu žmogaus asme- 
niui. Asmuo savo ruožtu yra įjungiamas į dvasios srities ben- 
druomenę. Asmuo negali būti izoliuotas. Bet šitas įjungimas 
čia yra visai kitos rūšies, negu individo įjungimas į valsty- 

bę. Dvasinėse bendruomenėse viešpatauja laisvė, ir asmens 
gyvenimas dvasios sferoje nėra sąlygojamas dėsningumo ar- 
ba prievartos, kaip individo gyvenimas valstybėje. Valstybė 
į dvasinių bendruomenių skaičių neįeina. Todėl ir asmuo nė- 
ra jai palenktas ir nėra į ją įjungtas. Asmens išvystymas ir 
tobulos asmenybės sukūrimas yra aukščiausias gyvenimo - 
ne tik atskiro žmogaus, bet ir visos žmonijos ir net viso kos- 
mo - uždavinys ir todėl šiam uždaviniui turi tarnauti ir vals- 
tybė. Visa gamtinė tikrovė yra atrama dvasinei tikrovei. Iš- 
skirti iš šios atramos valstybę reiškia nesuprasti pačių vals- 
tybės pagrindų. 

Žmogus kaip konkretus asmuo taip pat gyvena valstybė- 
je. Bet tas jo gyvenimas čia turi visai kitos prasmės negu in- 
divido gyvenimas. Individas yra visuomeninio gyvenimo na- 
rys. Jis yra visuomenės gaivinamas ir palaikomas. Tuo tar- 
pu asmuo yra aukštesnis pradas, kuris savo kūryba 
visuomeninį gyvenimą gaivina ir palaiko. Asmens veikimo 
šaltinis yra ne gamtinė, bet dvasinė tikrovė. Ir iš šitos dva- 
sinės tikrovės per žmogų kaip asmenį ateina valstybei naujų 
jėgų ir naujų principų. Asmuo įneša dvasinio prado į pri- 
gimtąjį valstybės gyvenimą ir tuo būdu jį pakelia į aukštes- 
nį laipsnį. Per asmenį valstybė susisiekia su dvasios sfero- 
mis ir yra jų gaivinama. 

Iš kitos pusės, valstybė, duodama asmeniui laisvę, o sau 
palenkdama individą, patarnauja asmenybės tobulėjimui. 
Laisvė visados yra susijusi su dvasia. Gamta nėra ir negali 
būti laisva. Laisva gamta yra palaida gamta. Todėl juo la- 
biau žmoguje auga gamtinis pradas, vadinasi, juo labiau ja- 
me įsigali individualybė, tuo mažiau žmogus turi teisės bū- 
ti laisvas. Individo laisvė valstybėje nėra autonominė, bet pa- 
lenkta bendrajam valstybės, o toliau - žmogaus asmenybės 
reikalams. Ir atvirkščiai, juo labiau žmoguje auga dvasinis 
pradas, vadinasi, juo labiau jame įsigali asmenybė, tuo žmo- 
gaus laisvės sritys didėja. Asmens laisvė kyla iš pačios jo es- 
mės. Todėl ji yra autonominė, nes ji tarnauja pačiam asme- 
niui. Asmuo yra pats sau tikslas. Todėl jis negali niekam tar- 
nauti kaip priemonė. Asmens laisvės pripažinimas valstybėje 

yra susijęs tiek su asmens, tiek su valstybės prigimtimi. Vals- 
tybė kaip gamtinės tikrovės dalykas negali būti norma dva- 
sinei asmenybės sričiai. Bet ji gali ir turi normuoti gamtines 
individualybės sritis. Čia valstybė kaip tik patarnauja asme- 
nybei, nes individo laisvė iš tikrųjų reiškia palaidumą ir 
anarchiją. Palaida individualybė pražudo asmenybę. Dėl to 
valstybė, normuodama individo gyvenimą, rengia sąlygas iš- 
siskleisti žmogaus asmenybei. Asmuo ir valstybė stiprina vie- 
nas antrą išvidine ir organiška sąveika. 

Tokie yra teoriniai personalistinės tezės pagrindai. Orga- 
ninėje valstybėje pilietis nėra aukojamas valstybei, nė vals- 
tybė nėra aukojama piliečiui. Ir valstybė, ir pilietis kaip in- 
dividas čia dirba žmogaus asmenybei. Asmenybė organinės 
valstybės filosofijai yra aukštesnis pradas ir už individą, ir 
už valstybę. Asmenybės siekimas yra kiekvienos gamtinės 
srities uždavinys. Personalistinis principas apsaugo organi- 
nę valstybę nuo liberalizmo ir autoritetizmo vienašališkumų 
ir vaisingai išsprendžia dabar vis aštrėjantį konfliktą tarp at- 
skiro žmogaus ir valstybės. 


3. Praktiniai pritaikymai 


Teoriškai personalistinė tezė yra aiški ir trumpa: indivi- 
dualybė yra palenkta valstybei, valstybė yra palenkta asme- 
nybei. Bet kai kam atrodo, kad ji negali būti pritaikyta prak- 
tikoje, kad individo ir asmens skirtingumas neturįs konkre- 
čių pasėkų, kurios valstybei visų pirma rūpi. Todėl mes kaip 
tik ir norėtume paminėti keletą svarbesnių praktinio gyve- 
nimo sričių ir parodyti, kaip personalistinis principas gali bū- 
ti vaisingai jose pritaikytas. 

Visas tas gyvenimo ir veikimo sritis, kurios kyla iš žmo- 
gaus individualybės, mes palenkiame valstybei. Bet mes pa- 
statome šalia valstybės patį individo principą, kaip ontolo- 
ginį dalyką. Štai praktinės šito skirtingumo išvados: 

a. Gyvybė. — Valstybė gali reikalauti, kad kūno gyveni- 

mas tarnautų josios tikslams ir josios apsaugai. Ji to- 

dėl turi teisės normuoti kūno lavinimą, jo priežiūrą ir 
jo sveikatą. Ji gali reikalauti, kad fiziniais veiksmais 
būtų ginami bendri visuomenės reikalai net su aiškiu 
pavojumi gyvybei, pavyzdžiui, gaisro, epidemijų, po- 
tvynių ar karų metu. Konkretus kūno gyvenimas yra 
žmogaus individualybės sritis ir todėl yra palenktas 
valstybei. Bet valstybė negali žudyti nekalto žmogaus, nes 
pati gyvybė, kaip būties principas, nepriklauso visuo- 
meninei kategorijai. Į visuomeninę kategoriją įeina kū- 
no veiksmai, bet ne pats gyvybinis kūno principas. 

„ Dauginimasis. - Valstybė gali reguliuoti savo politika 
šeimų gausumą. Ji gali normuoti juridinės jungtuvių pa- 
sėkas. Ji gali drausti daugintis nelegaliu būdu, gali 
drausti vestis nesveikiems ir bausti už šitų draudimų 
peržengimą. Bet ji negali žmogaus preventyvine tvarka ste- 
rilizuoti, nes sterilizacija liečia ne aktyvų kūno gyve- 
nimą, bet patį kūno principą, kuris jau išeina iš visuo- 
meninės srities ribų. 

„ Nuosavybė. - Valstybė turi teisės tvarkyti ir normuoti 
žmogaus turtą, kontroliuoti jo šaltinius, juos aprėžti ir 
net panaikinti. Ji net gali šitą turtą bendrojo gėrio dė- 
lei nusavinti. Bet ji negali paneigti pačio nuosavybės prin- 
cipo ir uždrausti žmogui turėti ką nors sava. Žmogaus su- 
sirišimas su savo darbo ar su savo kūrybos vaisiais yra 
ontologinis dalykas ir dėl to negali būti visuomeninių 
institucijų panaikintas. 


Nesunku pastebėti, kad kūno gyvenimo srityje organinė 
valstybė apsisaugo ir nuo palaidumo, ir sykiu nuo tiraniško 
žmogaus slėgimo, kuris buvo senovės tiranijose ir kuris pra- 
deda atgyti moderniajame rasizme. Nuosavybės srityje or- 
ganinė valstybė išvengia ir kapitalistinių tendencijų, kurios 
žmogui pripažįsta ius uti et abuti, ir socialistinio pasikėsini- 
mo prieš patį nuosavybės principą. 

Visas tas gyvenimo sritis, kurios kyla iš žmogaus asme- 
nybės, mes pastatome aukščiau už valstybę, bet tik tada, kai 
jos tarnauja ne individualybės, tik asmenybės reikalams. 

Kiekvieną dvasinį dalyką galima degraduoti ir paversti gam- 
tinės srities priemone. Tuomet šitas dalykas netenka dvasios 
nepriklausomumo ir tuo pačiu darosi palenktas visuomeni- 
nei sričiai. Šitas skirtumas taip pat turi konkrečių pasėkų. 

a. Sąžinė, mąstymas ir kūryba. Visi šitie dalykai yra aukš- 
čiausios asmens funkcijos ir jokia prasme jie negali bū- 
ti priklausomi nuo valstybės. Sąžinės, minties ir kū- 
rybos laisvės yra pagrindiniai organinės valstybės rei- 
kalavimai. Jie natūraliai plaukia iš valstybės palenkimo 
žmogaus asmenybei. 

b. Žodis, spauda ir draugijos. Šitie dalykai yra priemonės, 
kuriomis gali naudotis ir žmogaus individualybė, ir 
žmogaus asmenybė. Dėl to kiek žodis, spauda arba 
draugijos tarnauja gamtiniam žmogaus pradui arba 
žmogaus individualybei, tiek jie yra palenkti valsty- 
bei. Bet kiek jie išreiškia žmogaus dvasios arba žmo- 
gaus asmenybės gyvenimą, tiek jie yra aukštesni už 
valstybę ir negali būti valstybės normuojami. Žodis, 
kuris išreiškia asmens sąžinės dalyką, asmens pasau- 
lėžiūrą arba asmens kuriamąją idėją, yra laisvas. Bet 
žodis, kuriame kalba kūnas, turtas, aistra arba pyktis, 
yra palenktas visuomeniniam gėriui. Tas pat reikia pa- 
sakyti apie spaudą ir apie draugijas. 

c. Ugdymas. - Valstybė turi, kaip minėjome, teisės tvar- 
kyti kūno ugdymą. Ji taip pat turi teisės drausti tą ar 
kitą ugdymo metodą, tas ar kitas priemones, nes me- 
todas ir priemonės liečia ugdytinio psichiką, kuri iš da- 
lies yra jo individualybės dalis. Bet valstybė negali spręs- 
ti apie pasaulėžiūrinius ugdymo pagrindus, be kurių nė- 
ra įmanoma jokia pedagoginė praktika ar teorija. 
Pasaulėžiūriniai ugdymo principai kyla iš ugdytojo as- 
menybės ir liečia ugdytinio asmenybę. Jie todėl yra 
aukštesni už valstybę ir nuo josios nepriklausomi. Čia 
glūdi pedagoginės autonomijos pagrindai. 


Baigiant reikia pastebėti, kad smulkesni praktinio gyveni- 
mo reikalai labai dažnai yra tiek painūs, jog sunku susekti, ko- 

kiame žmogaus būtybės prade glūdi jų šaknys. Bet persona- 
listinė tezė nenusigąsta šitų sunkumų. Kasdieniai reikalai vi- 
sados galima įjungti į stambesnes gyvenimo sritis, ir tada jų 
pagrindai paaiškėja. Be to, šitie kasdieniai reikalai valstybinia- 
me gyvenime nėra taip labai reikšmingi. Jei tik valstybė yra 
tinkamai sutvarkiusi žmogaus kūno gyvenimą, jo turtą, jo žo- 
dį, spaudą, draugijas ir ugdymą, visi kiti klausimai išsispren- 
džia lengvai, nes visi jie vienokiu ar kitokiu būdu susiliečia su 
minėtomis sritimis. Tuo tarpu juos tvarkyti personalistinis 
principas yra vaisingiausias. Ieškojimas personalistinei tezei 
priekaištų kasdieniuose reikaluose gali šitą tezę subanalinti, 
bet negali paneigti josios reikšmingumo. Josios svarba pasiro- 
do tada, kai reikia spręsti plataus masto valstybines problemas 
ir kai šitas sprendimas turi išsaugoti ir valstybės reikšmę, ir at- 
skiro žmogaus vertę bei laisvę. 


TAUTA IR VALSTYBĖ 


1. Valstybės krizės priežastis 


Visokeriopa krizė, apie kurią šiandien tiek daug kalbama, 
reiškia ne tik senų formų žlugimą, bet sykiu ir naujų atsira- 
dimą. Pasenusios ir paliegusios gyvenimo institucijos vėl pra- 
deda atsinaujinti, vėl pradeda įgyti jėgos, vėl skleidžiasi nau- 
jomis lytimis ir naujais pavidalais. Todėl nors krizės žodis 
ir sąvoka dabar kartojami net ligi nuobodumo, vis dėlto te- 
gul bus man leista tautos ir valstybės santykių nagrinėjimą 
pradėti valstybinės krizės priežasčių nurodymu. Tai reika- 
linga tuo labiau, kad kaip tik šioje krizėje glūdi pati problę- 
mos esmė. Valstybinė krizė rodo, kad žlunga sena valstybės kon- 
cepcija ir kad iš tos pačios krizės kyla naujos valstybės užuomaz- 
gos. Mes iš tikro stovime visiškai kitokio, visiškai originalaus 
valstybinio proceso akivaizdoje. 

Daugeliui yra žinoma, kad ne vienas senesniųjų valsty- 
bės teoretikų valstybę norėjo išvesti iš šeimos. Pavyzdžiui, 
Aristotelis teigė, kad pradžioje žmonės gyvenę paskirai!, pas- 
kui vyrai su moterimis sudarę šeimas, iš šeimų kilusi kai- 
mo bendruomenė, o galop iš daugelio kaimo bendruomenių 
susidariusi valstybėž. Tokios pat nuomonės buvo šv. Tomas?, 
o su juo visa tomistinė sociologinė mokykla, iš kurios mo- 
derniųjų reiškėjų galima paminėti O. Schillingą“, J. Messne- 


! Politik, 2. Op. cit., p. 2-3. 

2 Op. ūber s. v. E. Rolfes, Leipzig, 1922. 

3 Pig. Ausgewšhlte Schriften zur Štaats- und Wirtschaftslehre des Tho- 
mas v. Aguino, Jena, 1923. 

* Katholische Socialethik, Mūnchen, 1929. 

rį? ir kitus. Iš tikro, logiškai imant, atrodo, kad ši valstybės 
kilmės teorija yra visai pateisinama. Atrodo, kad visai natū- 
ralu, jei atskiros šeimos susiorganizuoja platesniais sambū- 
riais, išsirenka viršininką, jam paveda viešojo gyvenimo 
funkcijas ir tuo būdu sukuria valstybę. Bet tai yra tiktai 10- 
ginė konstrukcija, tiktai teorinė galimybė, kuri tikrovėje ne- 
pasiteisina. 

Naujoji etnologija, tyrinėdama visuomeninį primityviųjų 
žmonių gyvenimą, pastebėjo, kad valstybės organizavimas 
šitose pirminėse įvairių tipų kultūrose eina ne per šeimą, bet 
šalia šeimos ir kartais net šeimai priešinga linkme. Nors, lo- 
giškai imant, labai gražu, kad valstybė kyla iš šeimos, bet 
istoriškai valstybė kyla ne iš šeimos, tik iš laisvų sambūrių, iš sa- 
votiškų draugijų, kuriose vyrai visados yra pirmaeiliai ir vie- 
ninteliai veikėjai. Kad vyrų sąjungos (Mėnnerbiinde) matriar- 
chatinėje kultūroje ir amžiaus klasės (Altersklassen) totemis- 
tinėje kultūroje turėjo esminės įtakos valstybei atsirasti, tai 
įrodė savo veikalais tokie tyrinėtojai kaip H. Schurtzas“ ir 
R. Thurnwaldas?. Valstybė kiltų iš šeimos tik tuo atvejų, jei- 
gu visoje pirminėje kultūroje vyrautų šeima ir jeigu šeimoje 
vyrautų tėvas, kuris atstovauja šeimai. Tuo tarpu taip nėra. 
Totemistinė kultūra, kuri yra laikoma specialia valstybės kū- 
rėja, kaip tik šeimą labai menkai vertina. Josios visuomeni- 
nis gyvenimas vyksta ne šeimoje, bet už šeimos, vadinamo- 
siose amžiaus klasėse ir vyrų klubuose (Junggesellenhėuser). 
Matriarchatinėje kultūroje šeimos galva yra ne vyras, bet mo- 
teris. Ši kultūra valstybei kurti turėjo reikšmės kaip tik ne šei- 
Miniu gyvenimu, o slaptomis vyrų sąjungomis, kurios orga- 
nizavosi šalia šeimos ir net buvo šeimos priešininkės. Vie- 
nintelė nomadinė kultūra šeimą laikė savo gyvenimo centru, 
o šeimos centre stovėjo tėvas — patriarchas. Bet ši kultūra 
valstybę sukūrė tik susimaišiusi su kitomis minėtomis kul- 
tūromis. Pati viena ji valstybei kurti pasirodė esanti negabi 


5 Die sociale Frage der Gegenwart, Wien, 1934. 
$ Altersklassen und Mžnnerbūnde, Berlin, 1902. 
7 Die menschliche Gesellschaft, Berlin, 1931-1934. 

jau tik dėl to, kad gyveno amžiną klajoklių gyvenimą. Va- 
dinasi, žmonijos istorijoje valstybė yra atsirėmusi ne į šeimą, bet 
į laisvus sambūrius, į draugijas. „Iš šeimos kyla tauta, bet ne 
valstybė“, - sako F. K. Wolffas“. 

Šitą faktą mes minime dėl to, kad suprastume, jog, senoji 
valstybė yra išaugusi iš draugijinio principo. Josios pagrindas — 
ne natūrali bendruomenė šeimos arba tautos pavidalu, bet 
dirbtinė draugija, dirbtinė sąjunga. Tarp draugijos ir bendruo- 
menės, tarp Gesellschaft ir Gemeinschaft, tarp societas ir com- 
munio yra tas skirtumas, kad draugija yra apspręsta intere- 
so. Ji esanti sudaroma susitariant žmonėms, norintiems siekti 
tam tikro tikslo. Todėl draugijos buvimo tikslas yra šalia jo- 
sios. Tuo tarpu bendruomenė yra apspręsta pačios prigim- 
ties. Bendruomenė nėra įsteigiama, bet ji atsiranda dėl išvi- 
dinio prigimties stūmimo, dėl išvidinio linkimo. Bendruome- 
nės nariai yra jungiami ne jų siekiamo tikslo, bet išvidinio 
ryšio. Todėl bendruomenė neturi tikslo šalia savęs. Bendruo- 
menė turi tiktai prasmę, kurią ji realizuoja savo gyvenimu. 
Todėl draugijinis principas, į kurį yra atremta senoji valsty- 
bė, yra intereso ir išviršinio tikslingumo principas. 

Čia mes kaip tik užčiuopiame valstybės krizės šaknis. Is- 
torijos eigoje draugijinis principas vis labiau įsigalėjo viso- 
se valstybės srityse, vis labiau persunkė josios gyvenimą, vis 
labiau ją vertė tarnauti tam tikram interesui, siekti tam tik- 
ro išviršinio tikslo, įvairiu metu vadinamo įvairiais vardais. 
A. Kėttgenas yra pastebėjęs, kad „valstybei atsirado pavo- 
jaus išsigimti į intereso sąjungą“?. Valstybės įstatymai, josios 
režimas, josios institucijos pradėjo būti vertinamos šio inte- 
reso atžvilgiu. Pilietis nusilenkdavo valstybei tiek, kiek jam 
būdavo naudinga. Demokratijos klestėjimo metu draugijinis 
intereso ir išviršinio tikslo principas pasiekė aukščiausią iš- 
sivystymo laipsnį. Demokratinė valstybė atspindėjo savyje 
pirminės kultūros valstybės vaizdą. Kaip šioje vyravo slap- 
tos ar viešos sąjungos, taip demokratinėje valstybėje vyravo 


5 Natur und Kultur, 1934, Bd. 31, p. 226. 
9 Blatter fūr deutsche Philosophie, 1931-1932, p. 190. 

grupės ar partijos. Mechaniškas draugijinio principo pobū- 
dis ir valstybę pavertė mechanizmu, suma atskirų individų, 
atskirų grupių, kurias jungė interesas. Kai šitas principas gy- 
venime pašlijo, tuomet susvyravo demokratija ir tuomet pra- 
sidėjo valstybės krizė. Todėl šio meto valstybinė krizė reiškia ne 
tik vieno režimo pakeitimą kitu, bet ji reiškia pačių valstybės pa- 
grindų, paties esminio principo pakeitimą. Draugijinis principas, 
kuriuo senoji valstybė buvo pagrįsta, pasitraukia, o jo vieto- 
je pradeda įsigalėti bendruomeninis principas. Laisvi sambū- 
riai pradeda užleisti vietą vienai organiškai bendruomenei, 
jungiamai iš vidaus, persunkiančiai visą gyvenimą, būtent 
TAUTAI. 


2. Valstybės kilimas iš tautos 


Kaip žmonės kartais nesuvokia istorijos vyksmo prasmės, 
rodo Renano žodžiai: „Tėvynė, - rašė Renanas, - yra prie- 
tarų ir įsivaizdavimų rinkinys. Po penkiasdešimties metų 
tautinio principo nebebus nė žymės“'?. Net toks kultūros fi- 
losofas ir teologas kaip Mausbachas skelbė, kad tautinio prin- 
cipo realizavimas „visą mūsų kultūrą paverstų chaosu“! 
Tuo tarpu šiandien mes matome, kad tautinis principas da- 
rosi naujos valstybės pagrindu, kad valstybinė krizė veda 
valstybę į tautą, ją iš tautos kildina, tautos struktūrą reali- 
zuoja valstybės gyvenime. Tautinio principo dėjimas į vals- 
tybės pagrindą reiškia valstybės pasukimą visiškai nauja lin- 
kme, nes tautinis principas jau yra ne draugijinis, bet ben- 
druomeninis. 

Tautos pagrindas yra tautinė individualybė. Tuo tarpu 
tautinė individualybė yra išvidinė jungtis, kuri riša žmones 
vieną su kitu ir tuo būdu sukuria organišką vienetą, kurį mes 
ir vadiname tauta. Šitoji jungtis yra sukurta rasės, gyvena- 


70 Cit, iš: Goyau. L' Idėe de Patrie et I' humatitarisme, XXVIII, Paris, 1913, 


p. XXV. 
1! Aus katholischer Ideenwelt, Mūnster, 1921, p. 419. 

mosios aplinkos ir istorijos likimo. Šitie trys veiksniai suda- 
ro tam tikroje žmonių grupėje vienodą veikimo ir buvimo 
būdą. Jų paliesti žmonės pradeda savo viduje įgyti vienodų 
nusiteikimų, nors visados pasilieka laisvos asmenybės dva- 
sinio veikimo srityje. Visa žmogaus būtybė darosi persunk- 
ta tautinės individualybės. Tautinė individualybė nėra koks 
nors atskiras specialus žmogaus pradas. Ji glūdi visoje žmo- 
gaus būtybėje. Ji apima jį visą ir jam visam turi įtakos. Dėl 
to tauta yra ne draugija, bet organiška, išvidinė bendruome- 
nė. Tautos nariai nesiekia per tautą kurio nors intereso, ku- 
rio nors išviršinio tikslo, bet jie yra jungiami šitos išvidinės 
jungties, kartais to net patys nežinodami. Tautinė sąmonė yra 
reikalinga tautai tobulėti, bet ji nereikalinga tautai egzistuoti. Taip 
pat tauta neturi tikslo šalia savęs. Josios tikslas glūdi joje pa- 
čioje: tauta turi prasmę, bet ne tikslą. Tauta yra viena iš žmo- 
giškojo gyvenimo formų ir todėl yra tvarkoma imanentinių, 
ne transcendentinių dėsnių. Tauta visų pirma yra išvidinė 
organiška bendruomenė. 

Bet šitoji bendruomenė istorijos eigoje stengiasi apsireikš- 
ti ir iš viršaus regimomis formomis. Ji stengiasi, kaip sako- 
ma, objektyvuotis. Linkimas į objektyvaciją yra giliausias žmo- 
giškosios prigimties linkimas. Žmogus būtinai turi apreikšti 
savo vidaus pasaulį, nes tik objektyvuotas šitasai pasaulis įgy- 
ja visiško tobulumo ir esti aibaigiamas. Todėl žmogaus vidus 
objektyvuojasi žodžiais, mokslu, menu ir visuomeninio gyve- 
nimo institucijomis. Tauta, kaip žmogiškoji bendruomenė, 
taip pat turi tokį prigimtą linkimą objektyvuotis. Ji nori su- 
siorganizuoti, ji nori būti regima, nori tvarkyti objektyvųjį gy- 
venimą, nes kol tauta yra tik išvidinė bendruomenė, tol ji yra 
labai galinga žmogaus - atskiro žmogaus — viduje, bet ji yra 
menkai pajėgi išviršiniame gyvenime. Tuo tarpu įgijusi ob- 
jektyviąją išraišką, ji imasi tvarkyti ir išviršinį gyvenimą. 

Tautos objektyvacija kaip tik ir yra valstybė. Tiktai valstybėje 
tauta įgyja regimą lytį, tiktai valstybėje ji susiorganizuoja, gau- 
na autoriteto ir galios tvarkyti viešąjį gyvenimą. Valstybė pa- 
sidaro tautos apsireiškimas arba tautos personifikacija, kaip 
ją yra pavadinęs Salonikų universiteto profesorius Mykolas 

Dendias!*. Taip pat tas pats profesorius valstybę vadina ne 
kuo kitu, kaip „juridiška organizuota tauta“ (ten pat). Visi ši- 
tie posakiai reiškia, kad kai tauta išeina į gyvenimo, objekty- 
vinio gyvenimo, areną, kai ji imasi tvarkyti viešuosius dalykus, 
ji veikia kaip valstybė. Valstybė šiuo atžvilgiu yra tautos ob- 
jektyvacija, tautos apsireiškimas arba josios įsikūnijimas, 
Čia mes tuojau matome, koks yra skirtumas tarp senosios 
ir naujosios valstybės. Senoji valstybė, atremta į draugijinį 
principą, tautai buvo išviršinis dalykas. Ji organizavo žmo- 
nes kaip individus, kaip atskiras grupes, bet ji neorganizavo 
tautos. Senoji valstybė nebuvo tautinė valstybė, nes joje galėjo 
tilpti kelios tautos. Tautinis principas nebuvo padėtas į seno- 
sios valstybės pagrindą. Tuo tarpu naujoji valstybė esmingai 
išauga iš tautos. Ji nebėra tautai iš viršaus, bet ji yra tautos 
gelmių atskleidimas ir apsireiškimas. Naujoji valstybė iš esmės 
yra tautinė valstybė. Tiesa, ir ši naujoji valstybė gali praryti sil- 
pnesnes tautas ir joms neleisti turėti savų valstybių. Bet du 
dalykai ir šiuo atžvilgiu naująją valstybę skiria nuo senosios. 
Senojoje valstybėje pavergtos tautos išlikdavo kaip tautos. Nu- 
tautinimo procesas buvo nevedamas. Jeigu jis vykdavo, tai sa- 
vaime. Specialiai niekas nesirūpindavo pavergtų tautų išnai- 
kinti kaip tautų. Šiam faktui ir mes galime būti dėkingi, kad 
po 700 metų Klaipėda dar pasiliko bent pusiau lietuviška. Iš 
kitos pusės, senosios valstybės pavergtos tautos dažnai neno- 
rėdavo turėti savų valstybių, nes jų tautinė sąmonė nebuvo 
tinkamai atbudusi. Dažnai jos net pačios pasiduodavo sveti- 
mų valstybių valdžiai. Visai kitaip yra naujojoje valstybėje. 
Naujoji valstybė užkariautas tautas stengiasi nutautinti, va- 
dinasi, ji nepakenčia tautinio mišrumo. Joje turi aiškiai vieš- 
patauti viena tauta. Iš kitos pusės, šios pavergtos tautos visa- 
da stengiasi turėti savą valstybę arba bent jos erzacą autono- 
mijos pavidalu. Abiem atvejais aiškiai matyti, kad naujoji 
valstybė ir santykiuose su pavergtomis tautomis, ir su mažu- 
momis reiškiasi kaip tautinė valstybė, kuriai ne vis tiek, kas 
apspręs jos institucijas, jos įstatymus ir jos gyvenimą. Tai yra 


12 „Revue de droit internationale“, 1939, Nr. 2, p. 133-—134. 

visiškai kitokia valstybė negu senoji. Čia, kaip minėjome, pa- 
sikeičia ne tik režimas, bet pasikeičia pats pagrindas. Tautos 
įėjimas į valstybės pagrindus ir į konkretų valstybės gyveni- 
mą reiškia tikrą perversmą, kurio rezultatų mes šiuo tarpu dar 
negalime nė numatyti. Bet viena yra tikra, kad naujoji tauti- 
nė valstybė visa savo struktūra bus kitokia negu senoji. Ko- 
kios yra šios struktūros žymės? 


3. Tautinės valstybės struktūra 


Nėra abejonės, kad naujojoje tautinėje valstybėje atsispin- 
di tautos charakteris, josios struktūra, josios polinkiai ir va- 
lia. Jeigu tauta objektyvuojasi valstybėje, tai ji objektyvuoja- 
si visa savimi. Todėl naujosios tautinės valstybės forma, jo- 
sios institucijos, jos įstatymai išauga iš tautos dvasios. Jie nėra 
sukuriami pagal kokias nors tarptautines teorijas, bet yra at- 
spėjami iš savo tautos. Todėl Hautinė valstybė iš tikrųjų reiškia 
tautos valią gyventi, veikti ir kurti. Šitas pagrindinis tautinės 
valstybės bruožas, šitas tautos apsireiškimas valstybėje prak- 
tiškai suskyla į smulkesnes žymes, kurias reikia charakteri- 
zuoti ir kurios tautinėse mūsų dienų valstybėse vis labiau 
pradeda reikštis. 

Pirmas tautinės valstybės bruožas yra josios totalumas. 
Tautinė valstybė esmingai yra totalinė valstybė. Jau buvo mi- 
nėta, kad tautinė individualybė apima visą žmogų. Tautinė 
individualybė iš tikrųjų yra „tauta mumyse“. Mes visa savo 
būtybe esame šitos „tautos mumyse“ įtakoje. Kai šitoji tauta 
apsireiškia iš viršaus, kai ji objektyvuojasi, ji tuomet apima 
ne tik išvidinį - subjektyvųjį, bet ir išviršinį - objektyvųjį gy- 
venimą. Jeigu tad subjektyviajame gyvenime, jeigu mūsų vi- 
duje tauta apgaubia visą mūsų būtybę, savaime aiškų, kad 
tautos objektyvacija apgaubs ir visą objektyvų, visą viešąjį gyve- 
nimą. Tautinė valstybė negali būti kitokia, kaip totalinė, jei- 
gu ji nori būti tautinio principo reiškėja ir vykdytoja išvirši- 
niame gyvenime. Valstybinis totalizmas šiandien daugeliui 
Sukelia tikrą siaubą. Bet tai yra jo apraiškų, ne jo esmės kal- 


58 


tė. Šiandien daugelyje valstybių totalizmas reiškia ne tautos 
išplitimą viešajame gyvenime, ne tautos perkėlimą iš subjek- 
tyviojo į objektyvųjį gyvenimą, bet šiandien totalizmas reiš- 
kia tam tikros ideologijos, tam tikros partijos, net atskirų as- 
menų nusistatymo brukimą į viešąjį gyvenimą. Tai yra, be 
abejo, totalizmas, bet tai anaiptol nėra tautinis totalizmas, tai 
nėra tautinės totalinės valstybės apraiška. Totalumas tautinė- 
je valstybėje yra ne kas kita kaip viešojo gyvenimo persunkimas 
tautiniu pradu. Štai kas sudaro tikrąjį tautinės valstybės tota- 
lumą. Šiandien daugelyje kraštų mes matome tik jo karika- 
tūrą arba pirmus mėginimus. Bet užtat mūsų pareiga ir yra 
nevykusias apraiškas atskirti nuo esmės. 

Antras tautinės valstybės bruožas yra josios kultūriškumas. 
Senoji valstybė buvo daugiau politinė. Kultūrinės kūrybos or- 
ganizavimą ji buvo daugiau palikusi vadinamajai privatinei 
iniciatyvai. Tuo tarpu naujoji tautinė valstybė kaip tik eina 
priešingu keliu. Neapleisdama grynai politinių uždavinių, ji 
pirmiausia kreipia dėmesio į kultūrinį gyvenimą, į kultūri- 
nės kūrybos organizavimą. Privatinė iniciatyva čia daugely- 
je atvejų užleidžia vietą viešajai iniciatyvai. Tai irgi nėra at- 
sitiktinis dalykas. Tauta kultūrinėje kūryboje apsireiškia ryš- 
kiausiai. Kiekviena konkreti kultūra gali būti tiktai tautinė. 
Tautiškumas objektyviajame gyvenime yra susekamas tiktai 
iš kultūros laimėjimų: iš mokslo, iš meno, iš literatūros, iš 
ekonominės struktūros, iš papročių ir t. t. Todėl tautinė vals- 
tybė, būdama tautos objektyvacija, savaime esti vedama į 
kultūrinės kūrybos organizavimą, nes šitame organizavime, 
šitoje kultūroje kaip tik geriausiai ir objektyvuojasi tautos 
dvasia. Todėl tautinėje valstybėje politiniai uždaviniai nu- 
blanksta prieš kultūrinius uždavinius. Politika apsiriboja 
daugiau užsienio sritimi. Vidaus politika paprastai tautinėje 
valstybėje nyksta, josios vietą užima kultūriniai klausimai. 
Todėl mūsų dienų atsisakymas politikuoti vidaus klausimais 
yra reikšmingas dalykas. Vėl turime pastebėti, kad kai ku- 
riose šalyse šitas atsisakymas vyksta dėl to, kad vieniems 
prievarta tylint kiti galėtų geriau grupinę savo politiką reikšti 
ir vykdyti. Bet šitas kultūrinio principo sukarikatūrinimas ne- 

iškreipia pačios jo esmės. Tai tik rodo žmonių nesusivoki- 
mą gyvenimo eigoje, Ir čia, peikiant šias grynai senosios vals- 
tybės liekanas, nereikia peikti paties kultūrinio naujosios 
valstybės bruožo. Tautinės valstybės susiejimas su tautos ku- 
riama kultūra, šios kultūros organizavimas yra esmingi jos 
dalykai. 

Trečias tautinės kultūros bruožas yra josios pedagogišku- 
mas. Senoji valstybė tautos ugdymą, josios charakterio ir jo- 
sios žymių išvystymą buvo palikusi pačiai gamtai. Tauta iš- 
sivystė tiktai tiek, kiek buvo aktyvūs prigimties veiksniai. 
Tuo tarpu naujoji valstybė pati aktyviai imasi organizuoti 
tautos ugdymą. Ji paima į savo rankas ne tik švietimą ir auk- 
lėjimą, suprastą siaura prasme, bet ir fizinį tautos gyvenimą 
ir jos sveikatos priežiūrą, josios narių didėjimą šeimose, jo- 
sios apsaugą nuo maišymosi su svetimais elementais, josios 
emigracijos ir imigracijos tvarkymą. Dėl to tam tikri nuosta- 
tai, draudžią skirtingos rasės vedybas, reikalaują fizinės kul- 
tūros, švietimo priežiūros ir kontrolės yra reikalingi ir pra- 
smingi. Šie dalykai senojoje valstybėje per daug buvo palik- 
ti kiekvieno individo nuožiūrai. Naujoji valstybė visa tai 
stengiasi sunormuoti ir palenkti tautos išsivystymui. Pastan- 
g0s yra prasmingos, nes tautinė valstybė pirmutiniu savo už- 
daviniu kaip tik ir turi tautos ugdymą, suprastą plačiausia 
prasme. Tauta tam ir siekia savo objektyvacijos, kad joje patobu- 
lėtų ir išsivystytų. 

Ketvirta tautinės valstybės žymė yra josios tautiškumas. Se- 
nosios valstybės nariai buvo piliečiai. Piliečio ženklas buvo 
valstybės duotas pasas. Tuo tarpu naujoji valstybė savo eg- 
zistenciją grindžia ne piliečiu, bet tautiečiu. Tautiečio ženklas 
jau yra ne pasas, bet tautinė individualybė. Šitas tautietis yra 
tikras valstybės narys, nes jis tikras tautos narys. Valstybė, 
būdama tautos objektyvacija, negali vienodai traktuoti ir tau- 
tiečius, ir svetimų tautybių piliečius arba vadinamąsias tau- 
tines mažumas. Tautiečiai yra tikri naujosios valstybės na- 
riai, o visi kiti yra tiktai valstybės gyventojai. Jie gali naudo- 
tis visomis tautiečių teisėmis, bet negali turėti tų pačių 
privilegijų kaip tautiečiai. Jų dalyvavimas tautinės kultūros 

gyvenime, moksle, mene, visuomenės institucijose, ekonomi- 
koje yra nepageidaujamas, o kai kuriais atvejais net neleisti- 
nas, Mažumos tautinėje valstybėje visados yra svetimas kū- 
nas, kuris niekados nesutaps su tautos kūnu ir neįsijungs į 
jos organizmą. Todėl mūsų laikais valstybės ribos turi sutapti 
su tautos ribomis, o tautos viduje gyvenantieji svetimtaučiai 
turi būti arba įjungti į tautos kultūrą ligi nutautinimo, arba 
iškelti į savą valstybę, arba palikti kaip svečiai bei besinau- 
doją prieglaudos teisėmis. Kitokios išeities nebėra, jeigu mes 
norime, kad valstybė tikrai ir sėkmingai būtų tautos objek- 
tyvacija. Šitas dėsnis ypač yra svarbus mažoms tautoms, ku- 
rioms net ir nedidelis svetimtaučių kiekis yra kultūriniu at- 
žvilgiu kenksmingas. Šiandien kai kuriose valstybėse mato- 
ma kova su svetimtaučių gaivalais turi gilios prasmės. Tai 
yra kova su tautos kūno skaldytojais. Galima nesutikti kai 
kur su šitos kovos priemonėmis. Tačiau pats tautinės kultū- 
ros apvalymo principas yra sveikas. 

Taigi šitomis keturiomis žymėmis yra charakteringa tau- 
tinė naujoji valstybė: ji yra totalinė, ji yra kultūrinė, ji yra pe- 
dagoginė ir ji yra tautietinė. Visos šitos žymės yra vienos vie- 
nintelės apraiška, būtent tosios, kad valstybėje objektyvuojasi 
tauta. 


Pabaiga 


Baigiant reikėtų šių principų šviesoje įvertinti mūsų lie- 
tuviškąją valstybę. Kad mūsų valstybė principiškai yra tau- 
tinė, tai visiems yra aišku. Mūsų tauta, kaip ir daug kitų, pa- 
sinaudojo tautinio principo atbudimu žmonijos istorijoje ir 
sukūrė savą valstybę. Mūsų valstybė taip pat yra tautos ob- 
jektyvacija ir josios apsireiškimas. Bet mums dar daug rei- 
kia, kad šitą apsireiškimą, šitą objektyvaciją tikrai mes regė- 
tume viešajame gyvenime. Mes einame totalumo linkme. Lie- 
tuviškumo kultūriniame darbe dar mums labai stinga. Taip 
pat ir tautos ugdymas dar nėra toks dinamiškas, kiek jo rei- 
kėtų šiais nepaprasto tempo laikais. Mes dar vis tebesiremia- 

me piliečio sąvoka. Mums išeivis lietuvis dar turi mažiau tei- 
sių negu mūsų krašte gyvenąs svetimtautis pilietis. Tai yra 
nenormalybė, kuri turi būti pašalinta kuo greičiausiai. Taip 
pat mūsų viešasis gyvenimas, ypač ekonominė-materialinė 
jo sritis, tebėra svetimtaučių rankose. Dėl to kenčia ir dvasi- 
nė kultūra. 

Vadinasi, mes einame tautinio principo keliu, bet einame 
per daug lėtai ir neplaningai. Mums reikia pasiskubinti, nes 
kaip seniau valstybės rungtyniavo savo prestižu ir savo ga- 
lybe, taip dabar tautos pradeda rungtyniauti savo individu- 
alybės stiprumu ir savo kultūra. Mes negalime šių rungty- 
nių pralaimėti, nes tai reikštų mūsų egzistencijos pralaimė- 
jimą. Todėl padaryti mūsų valstybę tautine prasme totalinę, 
išplėsti tautinį principą kultūroje, sudinaminti tautos išvys- 
tymą, apsivalyti nuo svetimtautiškų priemaišų, žodžiu, pa- 
daryti mūsų valstybę lietuvišką yra visų mūsų uždavinys. Tai 
yra mūsų tautinė garbė ir pareiga. 


TIESA IR TEISĖ 


Ruošiantis mums atkurti savą valstybę, iškyla vienas ga- 
na painus ir nelengvai išsprendžiamas klausimas: kokią vietą 
mūsų valstybėje užims pasaulėžiūrinės bendruomenės, be- 
sireiškiančios bažnyčių, konfesijų, sektų ir įvairių organiza- 
cijų pavidalu? Kokias teises jos turės visuomeninėje mūsų 
santvarkoje? Ar visos jos bus prieš įstatymus lygios? 

Iš sykio atrodo, kad kelti šį klausimą yra brautis į atvi- 
ras duris. Juk argi pati demokratinė valstybė laiduoja visiems 
laisvės ir lygių teisių? Argi pasaulėžiūrinės bendruomenės 
čia gali sudaryti kokią nors išimtį? Teisė organizuotis yra de- 
mokratijoje pagrindinė, ir ji apima ne tik politinę, socialinę 
ir profesinę sritį, bet taip pat ir pasaulėžiūrinę. O atsiminus, 
kad sąžinės laisvė yra garantuojama visų demokratinių kon- 
stitucijų, atrodo, kad pasaulėžiūrinių bendruomenių teisės 
savaime darosi aiškios. 

Ir vis dėlto šis klausimas nėra toksai paprastas, nes jo 
sprendime mes susiduriame su tiesa ir klaida. Ar gali tiesa 
ir klaida turėti tas pačias teises? Jeigu taip, tuomet tiesa ir klai- 
da atsistoja toje pačioje plotmėje, ir mes patenkame į agnos- 
ticizmo bei indiferentizmo pelkes. Jeigu ne, tuomet klaidai 
atstovaujančios pasaulėžiūrinės bendruomenės negali būti 
prieš įstatymus lygios, ir mes sulaužome demokratinius dės- 
nius. Popiežius Leonas XIII yra pasakęs, kad „yra priešinga 
protui, jei klaidai teikiamos lygios teisės kaip ir tiesai“ (en- 
ciklika „Libertas“, liet. vert.: „Lux“, 1949, p. 155). Iš kitos pu- 
sės, visose demokratinėse valstybėse matome, kad nekatali- 

kiškos pasaulėžiūros bendruomenės (įvairios sektos ir kon- 
fesijos) turi tas pačias teises, kaip ir katalikiškosios. Kaip tad 
iš šio paradokso išbristi? Koks gi iš tikro yra santykis tarp 
tiesos ir teisės? 

Popiežius Pijus IX garsiajame klaidų sąraše, vadinamame 
„Syllabus“ (1864 m.), pasmerkė tokį teigimą: „Pagirtinai yra 
kai kuriose katalikų šalyse įstatymų nustatyta, kad imigruo- 
jantiems į ten asmenims leidžiama viešai atlikinėti bet kokį 
savo kultą“ (liet. vert.: „Lux“, 1949, p. 24). Vadinasi, leidimas 
viešai atlikti nekatalikiškos religijos kultą popiežiaus yra smerkia- 
mas. Tą patį sako ir popiežius Leonas XIII: „Valstybė be Die- 
vo nusižengia teisingumui ir protui. Tas pat tenka pasakyti 
apie tokią valstybę, kuri, kaip sakoma, su visomis religijomis 
yra lygi ir joms visoms pripažįsta tas pačias teises. Tokios vals- 
tybės laikysena praktikoje sutampa su bedieviškos valstybės 
nusistatymu“ (enciklika „Libertas“, liet. vert., p. 126). 

Pripažinti tad visoms religijoms vienodas teises reiškia elgtis 
bedieviškai. Tačiau paskaitykime mūsų valstybės 1922 m. Kon- 
stituciją, kurios „visą ruošimo darbą nešė adv. Antanas Tu- 
mėnas su kitais krikščioniškojo bloko teisininkais“ (įžanga į 
šios Konstitucijos leidimą 1949 m. Vokietijoje; „Tėvynės sar- 
go“ biblioteka, p. 6) ir už kurią „balsavo tik krikščioniškasis 
blokas“ (ten pat). Šios Konstitucijos $ 10 sako: „Negali būti 
teikiama ypatingų privilegijų nei mažinama teisių piliečiui 
dėl jo kilmės, tikėjimo, tautybės“. Vadinasi, tikėjimas - vis tiek 
koks jis būtų, nes Konstitucija apie jo tiesą ar klaidą nespren- 
džia — yra pastatomas toje pačioje plotmėje kaip kilmė ir tau- 
tybė, kurios nėra nei teisingos, nei neteisingos, ir todėl ne- 
teikia Lietuvos piliečiui nei privilegijų, nei nemažina jo tei- 
sių. Nuosekliai tad tos pačios Konstitucijos $ 83 sako: „Visoms 
esamoms Lietuvoje tikybinėms organizacijoms Valstybė Iy- 
giai pripažįsta teisės tvarkytis taip, kaip jų kanonai ar statu- 
tai reikalauja, laisvai skelbti savo tikėjimo mokslą ir atlikti sa- 
vo kulto apeigas, steigti ir tvarkyti savo kulto namus, mo- 
kyklas, auklėjimo ir labdarybės įstaigas, steigti vienuolynus, 
tikybines kongregacijas, brolijas, uždėti savo nariams mokes- 
nių tikybinių organizacijų reikalams, įgyti kilnojamąjį ir ne- 


64 


kilnojamąjį turtą ir jį valdyti“. Taigi organizacijos, mokymo 
ir kulto laisvė yra mūsų Konstitucijos suteikta visoms religi- 
nėms bendruomenėms be skirtumo. Ir visą demokratinį tarps- 
nį (ligi 1926 m.) šios teisės nebuvo pakeistos ir net praktiko- 
je nesužalotos. Ir katalikai, ir protestantai, ir žydai, ir maho- 
metonai galėjo atlikti viešai ir privačiai savo apeigas, turėti 
bažnyčias ar maldos namus, leisti savo laikraščius ir knygas, 
steigti organizacijas, šaukti susirinkimus ir juose skleisti sa- 
vo idėjas. Vadinasi, tiesa ir klaida mūsų valstybėje turėjo tas 
pačias teises. Nuostabiausia betgi, kad šios lygios teisės bu- 
vo suteiktos pačių katalikų rankomis, neprotestuojant prieš 
tai nei mūsų vyskupams, nei Romai. Bet ar dėl to mūsų vals- 
tybė jau buvo tapusi bedieviška? Ar dėl to mes buvome pa- 
tekę į indiferentizmą ir laicizmą? 

Tai vienas pavyzdys. Stabtelkime truputį prie kito. 

1945 m. liepos 17 d. buvo paskelbta naujoji Ispanijos kon- 
stitucija - el Fuero de los espanoles. Prieš tai ji buvo priim- 
ta Kortesų rūmų ir Romos patvirtinta (plg. „La vie intellec- 
tuelle“, 1948 m. liepos mėn., p. 12). Jos $ 6 sako: „Išpažinimas 
ir praktikavimas katalikų religijos, kuri yra ispanų valstybės 
religija, naudosis oficialine globa. Niekas nebus skriaudžia- 
mas dėl savo religinių įsitikinimų ir privatinio kulto prakti- 
kos. Nebus leidžiama kitokių apeigų ar viršinių pasireiškimų 
kaip tik katalikų religijos“. Taigi Ispanijoje tiesai ir klaidai pa- 
grindinis valstybės įstatymas neteikia tų pačių teisių. Žmo- 
gus gali tikėti, kaip jis nori, ir gali privačiai reikšti šį savo ti- 
kėjimą. Už tai jis nebus skriaudžiamas, kaip yra buvę inkvi- 
zicijos laikais. Tačiau viešas šio tikėjimo pareiškimas Ispanijoje 
yra leidžiamas tiktai katalikams. Praktikoje šis tiesos ir klai- 
dos teisių skirtumas netruko pasirodyti. Protestantai, pasi- 
naudodami minėtu konstitucijos paragrafu, pradėjo atidari- 
nėti seniau uždarytas savo bažnyčias ir koplyčias, statytis 
naujų, steigti savo misijų centrus, skleisti savo idėjas žodžiu 
ir raštu. Juk niekas negali būti skriaudžiamas dėl savo reli- 
ginių įsitikinimų. Tačiau Ispanijos katalikai subruzdo. Pasi- 
rodė ganytojų laiškų (kard. Seguros, Sevilijos arkivyskupo; 
Mgr. Casaus, Barselonos vyskupo), straipsnių laikraščiuose, 

kuriuose buvo nurodoma, neva protestantizmas kėsinasi 
prieš Ispanijos katalikybę ir gresia religinei krašto vienybei. 
Studentai pradėjo ruošti demonstracijų ir plūsti protestantus. 
Jais pasekė ir minia. Granollers miestelyje buvo išniekinta 
mažutė, rūsyje esanti baptistų koplyčia: sulaužytos kėdės, iš- 
daužyti langai, išdraskyta biblioteka. Barselonoje įvyko tas 
pat: čia buvo išniekinta metodistų koplyčia. Madride, Trafal- 
garo gatvėje, buvo didelė, graži anglikonų koplyčia, atnaujin- 
ta 1947 metais ir priklausanti vienai anglų draugijai. Būrys 
studentų nutarė nueiti į šią koplyčią ir sugiedoti „Salve Re- 
gina“. Žinoma, koplyčios prižiūrėtojai pasipriešino. Tuomet 
studentai sulaužė suolus, kėdes, išdaužė langus ir ant baltų 
sienų prirašė „Viva la Virgin — Tegyvuoja Marija“. Policija vi- 
sur atvyko „per vėlai“. Po to sekė, žinoma, svetimų valsty- 
bių protestai, pirmiausia Anglijos, ir aštrūs užsienio spaudos 
pasisakymai tiek prieš Franco režimą, tiek prieš Katalikų 
Bažnyčią. Ar šiuo būdu Ispanijos valstybė tapo katalikiška? Ar 
šitoks tiesos ir klaidos teisių skyrimas atitinka Bažnyčios dva- 
sią? Kaip išspręsti šį keistą paradoksą? 

Atrodo, kad kelią šio klausimo sprendimui yra nurodęs 
pats Kristus. Kartą Jis pasakė apaštalams šitokį prilyginimą: 
„Dangaus karalystė panaši į žmogų, kuris pasėjo savo dir- 
voje gerą sėklą. Žmonėms bemiegant, atėjo jo priešas, pasė- 
jo kviečiuose raugių ir nuėjo sau. Kai želmuo paūgėjo ir iš- 
plaukėjo, pasirodė ir raugės. Šeimininko tarnai atėjo ir klau- 
sė: "Šeimininke, argi ne gerą sėklą pasėjai savo lauke? Iš 
kurgi atsirado raugių?' Jis atsakė: "Tai padarė mano priešas. 
Tarnai pasisiūlė: 'Jei nori, mes eisime ir jas išravėsime.' Jis 
atsakė: "Ne, kad kartais ravėdami rauges, neišrautumėte 
draug su jomis ir kviečių. Palikite abejus augti iki pjūties““ 
(Mt 13, 24-30). Raugės ir kviečiai čia yra piktų ir gerų žmonių 
simbolis. Iš Viešpaties rankų išeina tiktai gerieji, nes Jo sėkla 
yra Tiesa. Tačiau amžinasis Dievo neprietelius į Tiesą pri- 
maišo klaidos, melo, blogio ir tuo būdu sugadina Dangaus 
karalystės pasėlį. Ir tai trunka visą žemiškosios istorijos me- 
tą. Tai vyksta visose žemiškojo gyvenimo srityse — tiek Baž- 
nyčioje, tiek valstybėje. Kaipgi tad Viešpats atsako į šį pik- 

tojo prado atsiradimą savo darbuose? Jis leidžia piktiesiems 
gyventi šalia gerųjų. Jis lydina ant abiejų lietų ir šviesdina 
saulę. Kitaip sakant, žemės gyvenime Dievas teikia tas pačias tei- 
ses geriesiems ir blogiesiems. Jis nesutinka su žmogaus pasisiū- 
lymu eiti ir išrinkti rauges, vadinasi, sunaikinti piktuosius. 
Ar tai reiškia, kad Viešpats čia atsistoja indiferentizmo pu- 
sėje? Anaiptol! Tai tik reiškia, kad tiesos ir klaidos atskyrimą 
Jis pasilaiko pats sau, neleisdamas žmogui būti žmogaus teisėju. 
Jis aiškiai sako savo tarnams: „Pjūties metu aš pasakysiu pjo- 
vėjams: 'Pirma išrinkite rauges ir suriškite į pėdelius sude- 
ginti, o kviečius sukraukite į mano kluoną““ (Mt 13, 30). Klai- 
da ir blogis bus iš būties pašalinti, bet tik paties Dievo tie- 
sioginiu įsikišimu pastarąją istorijos valandą. O kol istorija 
vyksta, tol blogio pradai maišosi su gėrio pradais, tol rau- 
gės auga kartu su kviečiais, to! blogosios žuvys plaukioja kar- 
tu su gerosiomis (plg. Mt 13, 47). Kiekvienas žmogaus ban- 
dymas pagreitinti šį Viešpaties išsprendimą ir jau pačioje 
istorijos eigoje vykdyti tai, kas yra patikėta angelams pjovė- 
jams (plg. MH 13, 49-50), gresia pavojumi kartu su raugėmis 
išrauti ir kviečius, vadinasi, sunaikinti ir esantį gėrį. Žmogaus 
sprendimai šiuo atžvilgiu yra labai naivūs: norėdamas pa- 
šalinti klaidą, žmogus nukerta klystančią galvą. Todėl Kris- 
tus šitokio sprendimo nepriima ir jo vykdyti neleidžia. Jis lie- 
pia laukti pjūties meto. 

Kodėl? Kodėl Kristus savoje karalystėje, kiek ji yra žemiš- 
ka ir istorinė, tiesai ir klaidai — kviečiams ir raugėms - tei- 
kia tas pačias teises, leisdamas joms augti toje pačioje dir- 
voje, naudotis tuo pačiu maistu, ta pačia drėgme, ta pačia 
šviesa ir tuo pačiu oru? Kodėl, iš kitos pusės, Jis vis dėlto 
istorijos pabaigoje klaidą ir blogį — rauges — sunaikina? At- 
sakymą į šiuos klausimus galime rasti tiktai tame giliame 
skirtume, kuris yra tarp tiesos ir teisės. 

Kas yra tiesa? Šis Piloto klausimas nėra lengvai išspren- 
džiamas. Kristus į jį yra atsakęs: „Aš esu... Tiesa“. Jis vienin- 
telis. Joks kitas asmuo negali pasakyti apie save „aš esu tie- 
sa“. Jis gali tik sakyti, kad jis turįs tiesos, kad jis gyvenąs 
pagal tiesą, kad jis laikąsis tiesos. Tiesa žemiškoje mūsų eg- 

zistencijoje visados yra bendra ir idėjinė, Ji stovi viršum mū- 
sų, kaip mūsų apsprendimas. Bet kaip tik todėl ji nėra as- 
meninė. Tiktai Kristuje tiesa yra apsireiškusi asmeniniu pa- 
vidalu. Niekur kitur! Žmogiškoje tikrovėje tiesa visados yra 
abstrakti. Ji yra idėja. Tačiau kaip tik todėl tiesa niekados nė- 
ra ir negali būti teisės subjektas. Teisė yra esmingai asmeninis 
dalykas. Ji yra teikiama ne idėjoms, ne abstrakcijoms, ne ben- 
drybėms, bet žmonėms. Teisės subjektas yra tiktai žmogiškasis 
asmuo. Nebūdama asmeninė, tiesa nestovi toje pačioje plot- 
mėje su teise. Tiesai teisių negalima nei teikti, nei neteikti, 
nes ji yra kitos tvarkos dalykas. Todėl tiesos ir teisės klausi- 
mas yra klaidingai keliamas pačiuose savo pagrinduose. Jis 
visuose savo nariuose yra dviprasmis, todėl neatsakomas nei 
taip, nei ne. Jeigu teisės žodžiu suprasime abstraktų tiesos ir 
klaidos sutapatinimą, tuomet, aišku, bus protui priešinga tie- 
sai ir klaidai teikti tas pačias teises, vadinasi, tiesą ir klaidą 
statyti toje pačioje plotmėje. Bet jeigu teisės žodžiu suprasime 
Žmogaus asmens praktines galimybes žemiškajame valstybės 
gyvenime, tuomet nebus jokio priešingumo protui, jeigu 
šventieji ir nusidėjėliai, krikščionys ir nekrikščionys naudo- 
sis šiomis galimybėmis vienodai. Tas pat yra ir su tiesos žo- 
džiu. Jeigu Hesa vadinsime abstraktų principą, tuomet, aiš- 
ku, jis bus vyriausias viso ko apsprendėjas ir aukštesnis už 
tai, kas jo neišreiškia arba tik netobulai išreiškia. Bet jeigu 
tiesą taikysime konkretiems asmenims, tuomet jie nė vienas 
jos tobulai neišreikš, todėl visi atsistos toje pačioje plotmėje. 

Todėl kai popiežius Leonas XIII sako, kad „yra priešinga 
protui, jei klaidai teikiamos lygios teisės kaip ir tiesai“, jis turi 
galvoje tiesos ir klaidos sugretinimą abstraktinėje principo plot- 
mėje. Kas šitokias vienodas „teises“ tiesai ir klaidai teiktų, tas 
būtų indiferentas, agnostikas, laicistas, bet nebe krikščionis. 
Bet kai mūsų 1922 m. Konstitucija pripažįsta lygias teises „vi- 
soms esamoms Lietuvoje tikybinėms organizacijoms“, ji tu- 
ri galvoje žmogiškųjų asmenų praktines galimybes valstybėje ir 
vykdo ne ką kita, kaip paties Kristaus prilyginimą - leisti 
vienodai raugėms augti šalia kviečių, nes ne konstitucijos da- 
lykas yra jas išrinkti. Valstybė nėra tasai Viešpaties pašauk- 

tasis angelas pjovėjas. Ji yra tiktai dirva. Todėl ne ji apspren- 
džia, kas joje turi augti ir kas ne. Tuo tarpu Ispanijos Kons- 
titucijoje šie du dalykai - tiesa ir teisė - kaip tik yra nelaimin- 
gai sujaukti. Pripažindama katalikų religiją valstybine, ši 
Konstitucija išreiškia principinę krikščionybės tiesą ix tuo pačiu 
jos kilnumą, palyginus ją su kitomis religijomis ar konfesijo- 
mis. Tačiau neleisdama nekatalikams reikšti savo įsitikinimų 
viešumoje, ji pažemina žmogiškąjį asmenį, nes konkretų neka- 
taliką pastato menkesnėje plotmėje valstybės akyse negu kon- 
kretų kataliką, kas yra neleistina tiek religijos, tiek demokra- 
tijos atžvilgiu. Katalikybė nėra tas pat kas ir katalikai. Valstybė 
teikia teisių ne katalikybei, bet katalikams - konkretiems jos 
piliečiams, išpažįstantiems katalikiškąją religiją. Katalikybė 
savyje jokių teisių iš valstybės neprašo, nes ji yra aukštesnis 
dalykas už bet kokią valstybę. Teisių reikalingi ne katalikiš- 
kieji principai, bei katalikiškieji žmonės. Tačiau kadangi kon- 
kretūs katalikai katalikiškosios Tiesos pilnatvės nė vienas ne- 
turi ir šiuo atžvilgiu negali būti lyginami su nekatalikais - tokį 
palyginimą tegali padaryti tik Dievas, — iš kitos pusės, ka- 
dangi teisė kasdienoje yra suprantama ne kaip principinis 
tiesos ir klaidos lyginimas, bet kaip praktinės galimybės 
žmogui gyventi valstybėje, tuo pačiu nėra jokio pagrindo, 
kad katalikai turėtų didesnių valstybėje teisių negu nekata- 
likai. Šia prasme mūsų 1922 m. Konstitucija nebuvo bedieviš- 
ka ir nenusižengė minėtam popiežiaus Leono XIII teigimui. 
Iš kitos pusės, dabartinė Ispanijos Konstitucija negali būti lai- 
koma katalikiška, kadangi ji neteikia žmogaus asmeniui vie- 
nodų galimybių augti žemės gyvenimo dirvoje, ko aiškiai rei- 
kalauja pats Kristus. 

Koks tad yra santykis tarp tiesos ir teisės? Toks pat kaip 
tarp principo ir praktikos. Tiesa yra principas, teisė yra prak- 
tika. Tiesa yra bendra, teisė yra asmeninė. Todėl duoti vie- 
nodų teisių teisingiesiems ir klystantiesiems dar nereiškia 
pripažinti tiesą stovint toje pačioje plotmėje su klaida. Kai 
Kristus nepasmerkė sugautos svetimoteriaujant moters, bet 
ją paleido laisvą, Jis tuo anaiptol nepateisino svetimoterys- 
tės ir jos nepastatė toje pačioje plotmėje su moterystės išti- 

kimybe. Jis tik parodė, kad svetimoterystės nuodėmė nebū- 
tinai turi būti baudžiama užmušant žmogų akmenimis, kaip 
to reikalavo Mozės įstatymas. Kai mūsų Konstitucija teikė 
vienodas teises žydams ir katalikams, ji anaiptol katalikybės 
negretino su judaizmu. Taip pat kai Ispanijos studentai dau- 
žė protestantų koplyčios kėdes ir langus, pasiremdami savo 
Fuero $6, jog nekatalikai negalį viešai reikštis, jie anaiptol 
nepasitarnavo tiesai, glūdinčiai jų religijos principuose. Tei- 
sės subjektas yra žmogus, bet ne Hesą reiškiąs principas. Šiuo at- 
žvilgiu visi žmonės yra lygūs. Demokratijos laimėjimas ir yra 
tasai, kad ji išgelbėjo žmogaus asmenį iš abstraktinių prin- 
cipų vergijos. 


KORPORACIJOS PROBLEMA 


ĮVADAS 


Korporacija kaip naujos santvarkos simbolis 


Susidomėjimas korporacine idėja kultūriniame pasaulyje 
šiandien yra labai didelis. Kas tik vienokiu ar kitokiu būdu 
sąmoningai dalyvauja kultūringų šalių visuomeniniame da- 
barties gyvenime, tai tuojau susiduria su korporacijos sąvo- 
ka, su korporacijos problema ir su įvairiais šitos problemos 
sprendimo būdais. „Korporaciją, — kaip sako E. Duthoit, - 
supa palankumas ir viešosios nuomonės entuziazmas, iš vie- 
nos pusės, neramumas ir priešingumas - iš antros“!. Vis dėl- 
to reikia pasakyti, kad palankumas korporacijai diena iš die- 
nos didėja ir josios šalininkų skaičius auga. 

Iš korporacijos šiandien visų pirma laukiama senųjų ne- 
gerovių pašalinimo, Šitas lūkesys buvo pateisintas ir apro- 
buotas popiežiaus Pijaus XI enciklikos „Ouadragesimo an- 
no“. Kalbėdamas apie klasių kovą, popiežius yra pasakęs, 
kad „šitą blogybę, kuri gresia pavojumi pačiai visuomenės 
egzistencijai, reikia kuo greičiausiai pašalinti. Bet pilnas pa- 
sveikimas tik tuomet bus galimas, jei, pašalinus minėtąjį prie- 
šingumą, bus sudaryti gerai sudėti socialiniai organizmai, 
būtent grupės ar profesijos, kuriose bus buriami žmonės ne 
pagal jų reikšmę darbo rinkoje, bet pagal įvairias šakas so- 
cialinio veikimo, kurį kiekvienas atlieka“. Enciklika čia duoda 
suprasti, kad klasių kovos panaikinimo ji laukianti iš korpo- 
racinių vienetų sukūrimo. 


! „Revue des deux mondes“, 15 octobre 1935, p. 854. 

Iš kitos pusės, naujos visuomeninės santvarkos kūrimas 
taip pat daug kur yra grindžiamas korporacija. Naujos vals- 
tybinės tendencijos, kurios pasirodė pokariniais metais įvai- 
riuose kraštuose neretai iš esmės yra susijusios su korpora- 
cijos idėja. Tiesa, šita idėja yra labai įvairiai suprantama. Bet 
visados ji tarnauja kaip pats svarbusis pagrindas visuome- 
ninio gyvenimo reformai. Korporacijos idėja šiandien yra 
daug kam tapusi naujos visuomeninės santvarkos simboliu. 

Vis dėlto šiandien korporacijos idėja yra tykoma įvairių 
pavojų. Visų pirma ji dažnai yra blogai suprantama ir, antra, 
blogai panaudojama. 

Labai dažnai korporacinei idėjai yra prikišama, esą ji esanti 
viduramžiškas padaras. Negalima neigti korporacijų buvimo 
viduriniais amžiais. Šituo atžvilgiu dabartinė korporacinė idė- 
ja turi tam tikrų ryšių su vidurinių amžių korporacijos idėja. 
Betgi viduriniais amžiais egzistavusios korporacijos nėra da- 
bar kuriamų korporacijų nei pavyzdys, nei idealas. Dabartis 
stengiasi korporacijai surasti kitokius pagrindus ir kitokią 
struktūrą negu viduriniai amžiai. Istorinio gyvenimo negali- 
ma atsukti penketa amžių atgal. O. V. Nell-Breuningas teisin- 
gai yra pastebėjęs, kad korporacinė mintis krikščioniškosios 
socialinės filosofijos prasme nepriskiria savęs viduriniams am- 
žiams, kurie jau yra amžinai mirę, bet pasitiki gyvenimu, jo- 
sios šaknys glūdi dabartyje ir tikrovėje; todėl ji turi ateitį“. 
Jeigu dabartinis korporacinis sąjūdis yra kuo nors panašus į 
vidurinius amžius, tai tik tuo, kad jis akcentuoja organišką vi- 
suomenės pobūdį, kaip kad ir anais laikais. Kai kurios idėjos 
yra amžinos. Yra laikų, kad jos esti tarsi mirusios. Bet ateina 
vėl laikai, kad jos prisikelia ir vėl pradeda gyventi. Prie tokių 
idėjų priklauso ir visuomenės organiškumo supratimas. Jis bu- 
vo labai gyvas viduriniais amžiais. Jis mirė individualizmo 
metu. Dabar, kada individualizmas baigiamas nugalėti ir iš- 
stumti iš visuomeninio gyvenimo tvarkytojų eilės, visuome- 
nės organiškumo idėja vėl pradeda atgyti. Su ja drauge atge- 
ma ir korporacinė idėja. Bet tai anaiptol nėra vidurinių am- 


2 „Stimmen der Zeit“, Oktober 1931, p. 32. 

žių istorinių korporacijų atgaivinimas. Čia atgema tik idėja, 
tik pats bendrasis principas, bet ne jo struktūra. Todėl sakyti, 
kad korporacinė idėja yra vidurinių amžių atgyventos insti- 
tucijos atgaivinimas reiškia nesuprasti nė pačios korporacijos 
idėjos apskritai idėjų likimo istorijos eigoje. 

Atsiranda taip pat žmonių, kurie deda lygybės ženklą tarp 
korporacinio sąjūdžio ir fašizmo. Kai kas net pačią encikliką 
„Ouadragesimo anno“ laiko fašistiška, nes joje korporacinė 
idėja yra pabrėžiama visai aiškiai. Tačiau tarp šių dviejų 
dalykų esama didelio skirtumo. Fašistinis sąjūdis, supranta- 
ma, yra korporacinis. Bet ne kiekvienas korporacinis sąjūdis 
jau tuo pačiu yra fašistinis. Korporacijos idėja yra bendra ir 
krikščioniškajam solidarizmui ir fašizmui. Bet šitos idėjos su- 
pratimas ir ypač josios realizavimas yra visiškai skirtingas. 
Minėtas O. V. Nell-Breuningas praveda tokią paralelę tarp 
krikščioniškojo solidarizmo ir fašizmo“. Krikščioniškajame 
korporatyvizme valstybės veikimas yra tik papildąs ir pade- 
dąs ten, kur mažesnėms bendruomenėms trūksta jėgų ką nors 
padaryti. Fašistiniame korporatyvizme visos bendruomenės gy- 
vena tik iš valstybės malonės. Ten vyrauja „valstybės visuotinu- 
mo“ (stato totalitario) dėsnis. Krikščioniškajame korporatyviz- 
me klesti autonomija iš apačios išaugusių profesinių bendruo- 
menių, kurioms valstybė grąžina tai, ką buvo pasiėmusi dėl 
to, kad nebuvo kam šiuo ar kitu reikalu pasirūpinti. Fašisti- 
niame korporatyvizme bendruomenes steigia ir duoda joms ga- 
lios pati valstybė. Jos turi tarnauti tik josios tikslams ir interesams. 
Krikščioniškajame korporatyvizme yra nugalimas klasių iš- 
siskaldymas padedant į pagrindą jam visai priešingą princi- 
pa: dalinti visuomenę pagal profesinius pašaukimus. Fašisti- 
nis korporatyvizmas klasinę visuomenės schemą jamžina įvesda- 
mas ją į korporatyvinės valstybės konstituciją. Krikščioniškasis 
korporatyvizmas aiškiai skiria, iš vienos pusės, profesinio pa- 
šaukimo sukurtą luomą, kaip narį viešosios santvarkos, iš ant- 
ros - įvairias laisvas organizacijas, kaip padarus privatinės 
teisės ir privatinės iniciatyvos. Tuo tarpu fašistiniame korpo- 


3 Plg. ten pat, p. 47. 

ratyvizme yra aiškus ir įstatymais pagrįstas organizacijų mo- 
nopolis, jas visas įtraukiąs į korporacinius vienetus ir atimąs jiems 
teisę sudaryti norimas koalicijas. Apskritai krikščioniškajame 
korporatyvizme vyrauja susidraugavimas ir solidarumas, tuo 
tarpu fašistinėje santvarkoje - biurokratija ir centralizmas. Dė- 
ti tad lygybės ženklą tarp korporacinio sąjūdžio ir fašizmo ga- 
lima tik tada, kai nesuprantama nei vieno, nei antro. 

Šalia blogo korporacinės idėjos supratimo dažnai eina ir 
blogas josios panaudojimas reformuojant visuomeninę santvar- 
ką. Pirmoji ir pagrindinė klaida čia yra ta, kad korporacijos 
idėja yra taikoma tik ekonominiam gyvenimui. Dažnai yra ma- 
noma, kad korporacija, kuri, kaip matysime vėliau, išauga 
ant profesinių pagrindų, gali apimti tik ekonomines profe- 
sijas. Kalbant apie korporacijas beveik visuomet pradedama 
nuo amatininkų ir baigiama ūkininkais, tarsi visuomenėje ne- 
būtų kitokių profesijų, kurios galėtų sudaryti idealinės kul- 
tūros korporacijų. Šitoji klaida neteisėtai susiaurina korpo- 
racijos sąvoką ir josios realizavimą padaro vienašališką ir to- 
dėl netobulą. Visuomeninė santvarka, kuri korporacinę idėją 
realizuotų tik ekonominėje srityje, nepateisintų to korpora- 
cija pasitikėjimo, kuris jai dabar yra rodomas. Korporacijos 
idėja pirmiausia yra ne ekonominė, bet visuomeninė idėja. 
Kiek ekonominis gyvenimas yra visuomeninė funkcija, tiek 
korporacija paliečia jį. Bet savo esmėje korporacija yra žy- 
miai platesnė už ekonominę sritį. Korporacinis sąjūdis, jei- 
gu jis yra suprantamas pagal savo prigimtį, stengiasi korpo- 
racinės idėjos pagalba reformuoti visą dabartinį sergantį vi- 
suomeninį gyvenimą, „kad svarbiausioji socialinio gyvenimo 
dalis, ekonominis klausimas, sugrįžtų į tiesias ir sveikas vė- 
žes“ („Ouadragesimo anno“, 3, 1). Ekonominio klausimo iš- 
sprendimas eina per visuomeninio klausimo išsprendimą, 
bet ne atvirkščiai. Todėl ir korporacinė idėja turi būti panau- 
dojama visų pirma apskritai visuomeniniam gyvenimui, ku- 
ris paskiau sutvarkys ir ekonominę sritį. 

Antras blogas korporacinės idėjos panaudojimas yra jo- 
sios pavertimas priemone totalinės valstybės interesams. Totalinė 
valstybė yra visai kas kita negu korporacinė valstybė. Vals- 

tybės totalitetas yra teorijos padaras. Valstybės korporaciš- 
kumas išauga iš pačios josios prigimties. Korporacinė idėja 
nei savo kilme, nei savo esme neturi nieko bendra su totali- 
nės valstybės idėja. Vis dėlto totalinės valstybės tendencijos 
labai dažnai pasirenka korporaciją kaip priemonę savo tota- 
litetui realizuoti. Iš tikro blogai panaudojama korporacija gali 
patarnauti totalinei valstybei ta prasme, kad ji (korporacija) 
padeda valstybei, kuri yra per palaida ir per plati, įtraukti į 
savo reikalų orbitą ne tik žmogų kaip individą, bet ir žmo- 
gų kaip asmenį. Iš viršaus sukurtoje ir iš viršaus valdomoje 
korporacijoje totalinė valstybė randa gerą pagalbininkę įjung- 
ti asmens gyvenimą į valstybės gyvenimą ir jį šiame paskan- 
dinti. Bet šitoks korporacijos pavertimas priemone totalinės vals- 
tybės rankose pražudo ir pačią korporacijos prigimtį. Korpo- 
racijos pagrindinis ir esminis bruožas yra josios natūralumas ir 
organiškumas. Tuo tarpu totalinė valstybė, kurdama korpo- 
racijas savo totalitetui realizuoti, neišvengiamai jas sukuria 
artificialiai ir mechaniškai. Totalinės valstybės korporacijos 
yra ne organizmai, bet mechanizmai. Tuo jos iš esmės skiria- 
si nuo natūraliai išaugusių organiškų korporacijų. Jeigu tad, 
pavyzdžiui, Italijoje, totalinės valstybės siekimai labai daž- 
nai eina per korporacijas, tai tuo pačiu šitoji totalinė valsty- 
bė pražudo tikrąjį korporacijų pobūdį. Dėl galėjimo galima 
paversti korporaciją priemone asmeniui pavergti, bet tada ir 
pati korporacija darosi nebegyva. 


PIRMAS SKYRIUS 


Korporacijos prigimtis 


1. Korporacijos supratimas 


Iš sykio atrodo, kad korporacija yra toks dalykas, kuris 
kuriamas visiškai naujai, kuris tikrovėje neegzistuoja ir ne- 
turi joje konkrečių pagrindų. Bet iš tikrųjų yra kaip tik prie- 
šingai. Iš tikrųjų korporacija nėra jokia idėja, kuri realizuo- 
jama tik tam tikrais amžiais ir tam tikrose sąlygose. Užuo- 

mazginis korporacijos egzistavimas yra amžinas, nes jis yra 
susijęs su pačiu žmogaus prigimties išsiskleidimu realiame 
gyvenime ir su šito gyvenimo išsišakojimu. 

Realus žmogus yra įjungtas į visą eilę bendruomenių, su 
kuriomis jis turi ne tik išviršinių, bet ir gilių ontologinių san- 
tykių. Norėdami apibūdinti konkretų, antai kataliką, žmogų, 
mes paprastai pasakome jo vardą, pavardę, tautybę ir užsiėmi- 
mą. Visi šitie elementai kaip tik ir parodo žmogaus santy- 
kius su įvairiomis bendruomenėmis. Vardas žmogų įjungia į 
dvasinę ir antgamtinę bendruomenę. Vardą gaudami, mes 
daromės dalyviai tos tobuliausios bendruomenės, kurią Ka- 
talikų Bažnyčia vadina Šventųjų bendravimu. Pavardė paro- 
do žmogaus ryšį su tam tikra šeima ir su tam tikra gimine. 
Pavardė įjungia žmogų į gimininę ir šeimyninę bendruome- 
nę. Tautybės nurodymas veda žmogų į dar platesnes sferas. 
Tautybė yra toks elementas, kuris riša žmogų su ištisomis 
kartomis, su praėjusiais amžiais, su žeme, su istorija ir su jo 
gyvenama kultūra. Užsiėmimo predikatas yra siauresnės pra- 
smės negu tautybė, bet platesnės negu šeima arba giminė. 
Užsiėmimas parodo, kad žmogus yra susijęs su visuomeni- 
niu gyvenimu, su viešomis institucijomis, kad jis šitame gy- 
venime ir šitose institucijose užima savotišką vietą ir dirba 
savotišką darbą. Iš kitos pusės, užsiėmimas taip pat parodo, 
kad žmogus turi tam tikrų ryšių su kitais asmenimis, kiek 
jie yra šito užsiėmimo bendrininkai, kiek jie dalyvauja šita- 
me užsiėmime ir kiek jie dirba tą patį darbą. Konkretaus gy- 
venimo profesijos yra išsiskaldžiusios. Bet šitas išsiskaldymas 
visados yra ne individualinio, bet visuomeninio pobūdžio, 
vadinasi, apima ne tik atskirus individus, bet ir ištisas šitų 
individų grupes. Užsiėmimas yra realus ryšys, kuris jungia 
žmones ir kuria tam tikrus sambūrius. Jeigu tad neskaityti 
tos bendruomenės, kuri yra antgamtinės tvarkos dalykas, tai 
prigimtoje tvarkoje kiekvienas žmogus būtinai yra įjungtas 
į šias pagrindines bendruomenes: į šeimą, į tautą bei valstybę 
ir į profesiją. 

Ir štai profesinė žmonių bendruomenė kaip tik ir sudaro kor- 
poracijos užuomazgą. Šita prasme negalima tvirtinti, kad kor- 

poracija yra kuriama iš nieko. Korporacijos branduolys glū- 
di profesijoje. Tuo tarpu profesija, kaip visuomeninis žmo- 
nių ryšys, jau yra, nes jis kyla iš pačios prigimties išsisklei- 
dimo. Žmogaus prigimtis, bręsdama ir išsivystydama, savai- 
me siekia tam tikros gyvenime vietos, kuri ir sudaro 
žmogaus profesiją. Profesiniuose sambūriuose visados esa- 
ma dviejų pozityvių pradų, kurie vėliau išsivysto ir sukuria 
korporacinius vienetus, būtent: 1) rūpinimasis savos profesijos 
gerove, 2) atstovavimas saviems nariams. Šitie du pradai yra ga- 
limi rasti net primityviose profesijose. Jau pirmykščių žmo- 
nių gyvenime medžiotojai arčiau glaudžiasi prie medžioto- 
jų, negu prie gyvulių augintojų. Medžiotojų klanas savaime 
pasidaro visos šitos „profesijos“ narių globotojas ir jiems at- 
stovas. Vieno nario įžeidimas arba užmušimas yra laikomas 
viso klano įžeidimu, už kurį turi būti atkeršyta. Dar ryškiau 
šitie du pradai pasirodo antikinėse profesijose. Indijos gyven- 
tojų susiskaldymas į tam tikras kastas jau yra žinomas nuo 
pat giliausios senovės. Ir šitos kastos kaip tik jautėsi esan- 
čios visų kastai priklausančių narių globotojos. Tas pat gali- 
ma pastebėti senoviniame graikų ir romėnų gyvenime. Apie 
vidurinius amžius netenka nė kalbėti, nes šituo metu profe- 
siniai sambūriai jau buvo išsivystę į tikras korporacijas. Mi- 
nėti du pradai viduriniais amžiais jau buvo radę ir juridinę 
savo formą. 

Bet šalia šitų dviejų pozityvių pradų reikia profesijose ne- 
praleisti pro akis ir dviejų negatyvių, būtent: 1) viešojo pobū- 
džio stokos ir 2) viešosios galios stokos. Abi šitos profesijų neigia- 
mybės turi išvidinio ryšio viena su antra. Profesiniai sambū- 
riai visados yra privatinės iniciatyvos arba tik natūralaus 
bendradarbiavimo padaras. Jie nėra organizuojami viešosios 
teisės būdu. Jie atsiranda tada, kai kas nors privačia savo ini- 
ciatyva ir privačia teise suburia žmones į tam tikrą vienetą 
arba kai bendros profesijos žmonės savaime vienas su kitu su- 
artėja ir pradeda jaustis kaip vienos bendruomenės nariai. Na- 
tūralaus suartėjimo būdas yra žymus pirmykščių žmonių gy- 
venime, o privatinė iniciatyva daugiau pasirodo aukštesnėse 
kultūrose. Ir kaip tik dėl šito viešojo pobūdžio stokos profe- 

siniai sambūriai neturi viešosios galios. Jie negali teisėtu bū- 
du priversti savo narius vykdyti tam tikrus reikalavimus, nes 
kiekvienos tokios privatinės sąjungos nariai gali kiekvieną 
momentą šitą sąjungą palikti. Jie taip pat neturi nė pakanka- 
mų sankcijų, kad sudraustų tuos, kurie nepasiduoda sąjun- 
gos drausmei arba nevykdo josios reikalavimų. Profesiniai 
sambūriai kaip tokie niekados neišeina iš privatinės teisės rė- 
mų ir niekados netampa viešosios teisės institucijomis. 

Bet mes galime kelti klausimą, kas pasidarytų, jeigu šitie 
profesiniai sambūriai vis dėlto taptų viešosios teisės institu- 
cijomis ir įgytų viešosios galios? Atsakymas aiškus. Tada jie 
virstų korporacijomis. Vadinasi, korporacijos kilimas yra labai 
natūralus ir labai aiškus. Korporacija kyla iš profesinių sambū- 
rių, kai šie išeina iš privatinės teisės ribų ir įgyja viešosios galios. 
Kitaip sakant, jeigu profesiniam sambūriui arba profesinei 
organizacijai, kuri yra atsiradusi iš privatinės iniciatyvos ar- 
ba iš natūralaus suartėjimo, yra suteikiamas viešasis pobū- 
dis ir viešoji galia, tada šitas sambūris arba šita organizacija 
virsta korporacija. Korporacija todėl yra viešosios teisės būdu 
suorganizuota profesija. 

Natūralaus suartėjimo profesijos paprastai neturi jokios 
juridinės, vadinasi, kultūrinės formos. Ūkininkai net ir mū- 
sų laikais sudaro labai vieningą profesiją. Bet kadangi ji yra 
kilusi ne iš privačios iniciatyvos, bet iš natūralaus suartėji- 
mo, todėl ūkininkų profesinis vienetas neturi jokios konkre- 
čios lyties. Profesiniai sambūriai, kilę iš privatinės iniciaty- 
vos, vadinasi, būdami ne gamtos, bet dvasios padaras, jau 
turi regimą lytį, bet šitoji lytis, kaip minėjome, yra dar neto- 
bula, nes ji nėra įjungta į viešųjų institucijų eiles. Korporaci- 
ja tuo tarpu kaip tik papildo abiejų rūšių netobulumus. Ji su- 
teikia kultūrinę-juridinę lytį natūralaus suartėjimo sambū- 
riams ir ji patobulina privatinės iniciatyvos sambūrių formas. 
Abiem atvejais korporacija yra natūralus profesinių sambū- 
rių pratęsimas ir jų atbaigimas kultūrinėmis priemonėmis. 
Profesiniai sambūriai pačia savo prigimtimi tartum ilgisi kor- 
poracijos, kaip kiekvienas gamtos padaras kad ilgisi kultū- 
ros įtakos. Korporacija išlaisvina profesinius sambūrius iš jų 

siaurumo, iš jų negalios; ji papildo jų trūkumus ir įveda juos 
į aukštesnį visuomeninio gyvenimo laipsnį. Korporacija san- 
tykyje su profesiniu sambūriu reiškia patobulinimą ir pakil- 
ninimą. Organizacinė lytis, kuri korporacijos yra suteikiama 
profesiniam sambūriui, kylanti iš viešosios teisės ir korpo- 
raciją padaranti viešosios teisės institucija, yra aukštesnio 
laipsnio, palyginus ją su privatinių sambūrių formomis. Ši- 
tuo atžvilgiu galima sakyti, kad korporacija yra profesija, pa- 
siekusi viešosios teisės institucijos laipsnį ir tuo būdu įgijusi vie- 
šosios galios. Iš natūralaus suartėjimo per privatinę iniciaty- 
vą profesinis sambūris žengia prie viešosios institucijos ir 
susiformuoja korporacijos pavidalu. Korporacija yra natūra- 
lus profesinio sambūrio tęsinys ir jo atbaigimas. 

Svarbu visados atsiminti, kai kalbama apie korporaciją, 
kad ji apima tos profesijos ir darbdavius, ir darbininkus. 

Korporaciją tad pirmiausia reikia suprasti kaip natūralų 
profesinio sambūrio atbaigimą. Korporacija išauga ne iš iš- 
svajotos teorijos, bet iš prigimto žmogaus linkimo vienodam dar- 
bui sukurti pastovias viešosios teisės formas. Korporacija tad ši- 
tuo atžvilgiu yra organiška tobulesnio ir aukštesnio visuo- 
meninio gyvenimo forma. 


2. Visuomeniniai korporacijos elementai 


E. Duthoit praėjusioje socialinėje savaitėje Angerse davė 
tokią korporacijos apibrėžtį: korporacija „tai oficiali ir vieša ins- 
titucija, tarpininkaujanti tarp atskirų užsiėmimų ir valstybės ir 
vykdanti bendrąjį gėrį tam tikros profesijos viduje““*. Tai yra vi- 
suomeninis korporacijos supratimas ir visuomeninė josios 
apibrėžtis. Joje labai lengvai galima rasti trejetą pagrindinių 
elementų: 1) kad korporacija yra oficiali ir vieša institucija, 2) kad 
korporacija yra tarpinė institucija ir 3) kad ji yra bendrojo gėrio 
vykdytoja profesijos viduje. 

Pirmutinis visuomeninis korporacijos elementas yra josios 
oficialumas ir viešumas. Šituo atžvilgiu, kaip jau esame minė- 


* „Chronigue sociale de France“, Juillet 1935, p. 481. 

ję, korporacija yra viešosios teisės institucija. Šituo atžvilgiu 
ji taip pat įsijungia į vieną eilę tokių oficialių ir viešų insti- 
tucijų kaip valsčius, kurios nesutampa nei su valstybe, nei 
su privačios iniciatyvos organizacijomis arba vienetais. Vie- 
šu ir oficialiu savo pobūdžiu korporacija kaip tik ir skiriasi 
nuo visų kitų bendruomenių, kurios tokio pobūdžio neturi 
ir todėl nepriklauso viešosios teisės sričiai. Savaime supran- 
tama, kad korporacijos viduje gali būti ir laisvų privatinių 
organizacijų, ir įvairių sambūrių. Korporacija visus juos ap- 
ima, bet jų neabsorbuoja ir nenaikina, jei tik jie nesukyla 
prieš pačios korporacijos prigimtį. 

Antras visuomeninis korporacijos elementas yra tas, kad 
korporacija iš esmės yra tarpinė institucija. Žemiau už korpo- 
raciją stovi laisvi profesiniai sambūriai. Aukščiau už ją yra vals- 
tybė. Korporacija stovi viduryje tarp šitų dviejų rūšių organi- 
zacijų ir sudaro natūralų tarp jų tarpininką. Yra visai aišku, 
kad atskirų asmenų užsiėmimai turi būti surišti su valstybe, 
kad atskiros ir specialios profesijos negali nebūti valstybės 
priežiūroje ir ankštuose su ja santykiuose. Bet iš kitos pusės, 
kaip yra teisingai pastebėjęs E. Duthoit, atskirų asmenų pro- 
fesijos negalėtų santykiauti su valstybe tiesioginiu būdu be di- 
delės skriaudos ir joms pačioms, ir valstybei. Valstybė yra per 
platus ir per didelis vienetas, kad galėtų tiesioginiu būdu ap- 
imti ir organiškai suglausti smulkias profesijas ir dar smul- 
kesnes jų šakas. Jei valstybė konkrečiai kur imasi tokio užda- 
vinio, tai ji apsikrauna tokiais smulkiais darbais, kurie tikru- 
moje jai nepriklauso ir kurie neleidžia valstybei vykdyti plačių 
jos užsimojimų. Valstybės tikslo tobulesniam siekimui būti- 
nai reikalinga išlaisvinti ją iš šitų smulkmeniškų darbų naš- 
tos. Be to, kiekviena profesija reikalauja tam tikros discipli- 
nos ir tam tikro vadovavimo. Jeigu vėl valstybė nori kur pati 
tiesioginiu būdu profesijoms vadovauti ir palaikyti jų viduje 
discipliną, ji konkrečiai negali nieko kito profesijoms duoti, 
kaip tik savo jėgą. Iš čia kyla biurokratija ir centralizmas, ku- 
ris prislegia visą visuomeninį gyvenimą ir naikina atskirų as- 

menų atsakingumą. Labai charakteringa, kad žmonių, ku- 
riems valstybė paveda profesinių sambūrių tvarkymą josios 
vardu, nesąžiningumas didėja kaip tik tada, kai valstybė ypa- 
tingu būdu pradeda kištis į profesinius reikalus. Valstybės sa- 
vinimasis vyriausio profesijų vadovavimo ir profesijų admi- 
nistravimas savo vardu atpalaiduoja asmenis nuo atsakingu- 
mo ir natūraliai juos pastumia prie neteisėtumų ir prie 
nesąžiningumų. Šitą dėsnį labai ryškiai patvirtina ir kai ku- 
rie mūsų visuomeninio gyvenimo nenormalumai. 

Visas šitas negeroves kaip tik ir pašalina tarpininko įve- 
dimas korporacijos pavidalu. Visų pirma korporacija pagelbsti 
valstybei, nuimdama nuo josios įvairių smulkių rūpesčių 
naštą. Tiesa, korporacija niekados nepanaikina profesijos są- 
ryšio su valstybe. Tai kaip tik būtų prieš josios prigimtį. Kor- 
poracija tam ir yra kuriama, kad padėtų profesijai organiš- 
kiau santykiuoti su valstybe. Valstybė visados pasilieka kaip 
profesijų kontroliuotoja, kaip jų taikintoja ir prižiūrėtoja. Ji 
nediktuoja profesijoms taisyklių iš viršaus. Ji duoda joms lais- 
vę tvarkytis korporacijos ribose, Ji pasidaro tik vyriausias 
sprendėjas ir arbitras ten, kur korporacijų galia nesugeba ko 
nors padaryti. 

Iš kitos pusės, korporacijos įvedimas palengvina ir pa- 
čioms profesijoms. Jis išgelbsti jas iš valstybinės biurokrati- 
jos ir centralizmo, jis padidina asmens atsakingumo pajau- 
timą ir tuo būdu padeda geriau vykdyti viešąjį ir bendrąjį 
gėrį profesijos viduje. Korporacija duoda profesiniams sam- 
būriams, kaip minėjome, viešosios institucijos pavidalą. Ben- 
dras darbas suartina įvairius sambūrius tarp savęs. Jie yra 
surišami solidarumo ryšiu. Korporacija prie šito solidarumo 
dar prideda juridinį ryšį. Vis dėlto korporacija santykyje su 
kiekvienu užsiėmimu nesikėsina pakartoti centralizuotos 
valstybės klaidos, būtent: nesiima pati tvarkyti kiekvieną užsiė- 
mimą. Tiesioginis kiekvieno užsiėmimo tvarkymas yra kor- 
poracijos paliekamas jam pačiam. Jo dalykas yra pasirinkti 
personalą, sudaryti programą, palaikyti discipliną ir t. t. Kor- 
poracija čia tik duoda bendras direktyvas ir vadovauja tar- 
pininkaudama tarp smulkių užsiėmimų bendruose jų reika- 

luose ir tarp profesijos ir valstybės. E. Duthoit teisingai sa- 
ko, kad „korporacijai taip pat tinka dėsnis: ji negali eiti į sritį 
tų veiksmų, kurie nėra josios. Juo labiau ji nuo šių veiksmų 
susilaiko, juo labiau ji stiprėja josios pačios srityje““. 
Trečiasis visuomeninis korporacijos elementas yra bendro- 
jo gėrio vykdymas profesijos viduje. Korporacija iš esmės yra pa- 
šaukta dalyvauti bendrosios gerovės vykdyme. Bet šitas vyk- 
dymas čia yra atliekamas viduje tų profesijų, kurias korpora- 
cija apima. Korporacija viešąjį ir bendrąjį gėrį vykdo trejopu 
būdu arba geriau trimis funkcijomis: 1) Hvarkydama santykius 
tarp profesijos narių, 2) tvarkydama santykius profesijos narių su 
klientūra ir 3) tvarkydama santykius tarp profesijos ir visuomenės. 
Kai profesija nėra palenkta aukštesniam organizmui, kai ji nė- 
ra viešosios teisės institucija, santykiai tarp josios narių nieka- 
dos negali būti tokie, kad jie bendrosios gerovės nepaverstų 
privatinių interesų rūpinimusi. Vėliau, kalbėdami apie sindi- 
katus, kurie patys savyje sudaro pirmas korporacinių vienetų 
užuomazgas, matysime, kad sindikatai labai dažnai yra suku- 
riami ne viešosios gerovės vardu, bet atskirų sindikato narių 
naudai ir kad labai dažnai sindikato nariai jame pasilieka tol, 
kol turi iš to sau naudos. Korporacija kaip tik ir suvaldo tokius 
privatinius atskirų narių apetitus. Visą profesijos veikimą ji 
palenkia bendrajam gėriui, ir tuo būdu atskirų profesijos narių 
santykiai įgyja aukštesnį matą, kuriuo jie yra tvarkomi. 
Korporacija tarp profesijos ir visuomenės atstato organiš- 
kus ryšius, kuriuos buvo visiškai išardęs individualistinis vi- 
suomenės supratimas. Dėl šitų korporacijos vykdomų funk- 
cijų ji tampa svarbiausiu bendrosios gerovės gynėju ir reali- 
zuotoju. „Korporacija, - sako Duthoit, - yra gimusi bendrojo 
gėrio saugotoja; ji yra kvalifikuotas organas ir vykdytojas; jai 
tenka pareiga, kaip pastebi La Tour du Pin, atstatyti gerus 
amato papročius, parūpinti jiems priežiūrą, suteikti jiems ga- 
lios tuo būdu, kad atskiri užsiėmimai yra reglamentuojami 
ir sykiu jie yra reprezentuojami santykiuose su centrine val- 

džia“". Šitie du korporacijos uždaviniai — profesijų tvarky- 
mas ir joms atstovavimas — kaip tik ir atskleidžia patį pa- 
grindinį korporacijos bruožą viešosios gerovės atžvilgiu. 
Visuomeniniai korporacijos elementai parodo ir apskritai 
korporacijos reikšmę valstybės gyvenime. Reikia sutikti su 
Duthoit, kad korporacija visų pirma yra kilusi iš ekonominės 
srities. Privatinės iniciatyvos sambūriai pirmiausia atsiranda 
ten, kur yra kuriama materialinė kultūra. Idealinės kultūros 
kūrimas nereikalauja tiek bendro pasigelbėjimo, nes jis yra la- 
biau surištas su žmogaus dvasios gelmėmis. Todėl ir idealinės 
kultūros kūrėjų sambūriai atsiranda tik gana vėlai. Korpora- 
ciją paprastai grindžia ekonominiai reikalai. Vis dėlto, jau kaip 
ir įžangoje buvo pastebėta, būtų nepateisinamas siaurumas, 
jeigu norėtume korporaciją apriboti tik ekonomine sritimi. 
Korporacija kyla laiko atžvilgiu iš ekonomikos, bet vėliau ji 
pereina į idealinės kultūros sritis, ir ten sukuria savo vienetų. 
Kai korporacija apima visas didžiąsias visuomeninio gyveni- 
mo profesijas, tai savaime kyla reikalavimas, kad ir valstybi- 
nė santvarka su ja skaitytųsi. Štai dėl ko naujos valstybinės 
tendencijos neretai yra susijusios su korporacine idėja. 


3. Korporacijos pagrindai 


Korporacinės idėjos išvystyme ir ištobulinime dalyvauja 
ir pati gamta, spontaniškai suvesdama žmones į tam tikrus 
sambūrius, ir kultūrinės žmogaus pastangos, duodamos ši- 
tiems sambūriams viešosios teisės, vadinasi, kultūros formas, 
ir galop religija, atskleisdama aukštesnę šitų sambūrių pras- 
mę. Šito skyrelio uždavinys kaip tik ir yra panagrinėti kiek- 
vieną šitą pagrindą skyrium. 

Subrendusį žmogų charakterizuoja du pagrindiniai bruo- 
žai: 1) jo užimama gyvenime vieta ir 2) jo dirbamas gyvenime dar- 
bas. Pats žmogaus prigimties išsivystymas šituos bruožus jam 
gamina ir jį jiems parengia. Nenumaldomas vaiko noras žaisti 
ir visas jaunystės metų sąmyšis iš esmės yra ne kas kita, kaip 

pačios prigimties bandymas surasti augančiam žmogui jo vei- 
kimo lytį ir nustatyti jo veikimo vietą gyvenime. Prigimtis žai- 
dimuose ir jaunimo išvidinėse kovose eksperimentuoja pati su 
savimi, kad surastų, kam ji tinka, kad sukurtų tą pastovią for- 
mą, kuria turės reikštis visas būsimo žmogaus gyvenimas. Vė- 
liau, kai šita forma jau esti sukurta, žmogus nurimsta ir pra- 
deda veikti tikra prasme. Kas turi reikalų su žmogaus išsivys- 
tymu, nesunkiai gali pastebėti, kad kultūrinio gyvenimo 
išsišakojimas prailgina dvasinį žmogaus brendimą. Juo labiau 
gyvenimas esti išsišakojęs, juo sunkiau jaunam žmogui surasti 
savą vietą ir savą darbą, juo ilgiau nesusiformuoja jame gyve- 
nimo planas ir juo ilgiau jis lieka nesubrendęs. Tai yra svarbi 
išvada ne tik jaunimo psichologijai ar pedagogikai, bet sykiu 
ir visuomenės filosofijai, nes ji parodo, kad būsima žmogaus pro- 
Jesija, būsimas jo gyvenimo darbas nėra žmogui pripuolamas, bet jis 
jau yra kuriamas pačios prigimties nuo pat josios išsivystymo pra- 
džios. Į tam tikrą darbą žmogų stumia ne tik išviršinės sąlygos, 
bet sykiu ir išvidiniai jo paties linkimai. Tiesa, socialinės sąly- 
gos labai dažnai susikerta su prigimtais žmogaus linkimais. 
Labai dažnai žmogui tenka dirbti ne tai, kam jį skiria jo pri- 
gimtis, bet tai, ką jam parengia gyvenamos aplinkybės. Bet ši- 
tas prigimtosios tikrovės nenormalumas dar anaiptol nepanei- 
gia įgimto profesijos pagrindo. Profesijų ir darbų įvairumas yra 
išvidinės žmogaus prigimties pasireiškimo formų įvairumo išdava. 

Savaime suprantama, kad žmonės, kurie yra tos pačios 
profesijos ir dirba tą patį arba bent panašų darbą, natūraliai 
glaudžiasi vienas prie kito ir vienas su kitu nori susijungti. 
Labai dažnai šitas natūralus noras jungtis draugėn yra aiški- 
namas tik socialinėmis priežastimis. Nuo to laiko, kai evoliu- 
cionistinė pasaulėžiūra į visuomeninio gyvenimo pagrindus 
padėjo „kovą už būvį“, pradėta manyti, kad ir profesijų bei 
darbų linkimas vienas į kitą yra taip pat šitos kovos už būvį 
pasėka. Vienodo darbo žmonės glaudžiasi draugėn tam, kad 
sykiu geriau apgintų savos profesijos reikalus ir atsispirtų ne- 
geistiniems veiksniams. Negalima šitų priežasčių neigti arba 
praeiti pro jas tylomis. Bendrų reikalų aprūpinimas visados 
yra geresnis susijungus draugėn ir drauge kovojant negu pa- 
skirai. Evoliucionistinė pasaulėžiūra čia turi tiesos. Vis dėlto 


84 


šitas psichologinis pagrindas nėra vienintelis ir dar labiau jis 
nėra giliausias, dėl ko vienodo darbo žmonės jungiasi į tam 
tikrus sambūrius. Iš tikrųjų linkimas jungtis yra daug giles- 
nis negu tik savų reikalų aprūpinimas. Jeigu, kaip tik ką mi- 
nėjome, profesijos yra išvidinės prigimties pasireiškimo for- 
mų įvairumo išdava, tai savaime aišku, kad linkimas jungtis 
vienodų profesijų žmonėms yra išvidinių formų vienodumo iš- 
raiška. Žmonės, kurie dirba tą patį darbą, turi maždaug tą pa- 
čią išvidinę prigimties struktūrą ir šitas vienodumas yra jų 
profesijos bendrumo pagrindas. Darbas nėra tik mechaniškas 
kurio nors veiksmo kartojimas. Darbas, kuris čia suprantamas 
plačiausia prasme, yra kultūrinis žmogaus veikimas, vadina- 
si, žmogaus kūryba. Tuo tarpu kiekviena kūryba kyla iš giliau- 
sių žmogaus prigimties gelmių ir savyje slepia šitų gelmių 
struktūrą. Profesija kyla iš kūrybinio žmogaus nusiteikimo. 
Todėl ir tos pačios profesijos žmonių artinimas vienas prie kito 
taip pat yra žadinamas ne ko kito, kaip tik šitos vienodos dva- 
sinės struktūros, kaip tik šitų vienodų prigimties formų. Vi- 
suomeninis linkimas jungtis į vienodos profesijos sambūrius turi gilų 
prigimtą pagrindą. 

tai čia ir glūdi gamtinis korporacijos pagrindas. Korpo- 
raciją, būdama ne kas kita kaip aukštesnė kultūrinė profesi- 
jos lytis, palaiko visas gamtines profesijos žymes. Ji jų anaip- 
tol nenaikina, kaip bet kuri kultūros forma nenaikina gam- 
tos sukurtų pradų, bet tik apipavidalina juos aukštesne 
lytimi. Todėl korporacijoje yra visa tai, kas yra ir iš prigim- 
ties kilusioje profesijoje plius viešosios teisės forma. Korpo- 
racijos pagrindas yra toks pat kaip ir profesijos, vadinasi, pir- 
miausia kilęs iš giliausio žmogaus linkimo ir iš giliausios jo 
prigimties struktūros. Korporacija rymo ant žmogaus formų vie- 
nodumo. Korporacijų įvairumas yra šitų formų įvairumas. Štai dėl 
ko Duthoit ir sako, kad korporacija yra „gamtos noras“, 
Gamtinį korporacijos pagrindą yra pabrėžusi ir enciklika 
„Ouadragesimo anno“: „pati prigimtis, - ten sakoma, — taip 
veda, kad, kaip vietos kaimynyste surišti žmonės buriasi į 
bendruomenes, taip lygiai vienu amatu ar profesija užsiimą 

žmonės - ar tai būtų ekonomikoje, ar kitoje kurioje srityje — 
sudaro tam tikras draugijas ar korporacijas taip, jog dauge- 
lis laiko šias organizacijas, kad ir ne taip esminėmis kaip ir 
pati visuomenė, tai bent natūraliomis“. 

Nenuostabu todėl, kad korporacija, būdama pačios pri- 
gimties padaras, istorijos eigoje yra radusi tam tikros išraiš- 
kos įvairiais amžiais. O. V. Nell-Breuningas sako, kad „kor- 
poracinė mintis priklauso žmonijos tradicijai“. Vadinasi, kor- 
poracinė mintis yra tokia pat sena, kaip senos yra profesijos. 
Istorinis korporacijos pagrindas yra tokio pat stiprumo, kaip ir 
gamtinis. Korporacija yra ne tik „gamtos noras“, bet, kaip yra 
pasakęs tas pats Duthoit, ji yra „išėjusi iš istorijos gelmių“?. 
Korporacija yra susijusi su laisvu užsiėmimu. Kur tik žmo- 
nės turėjo laisvės rinktis savo darbą pagal išvidinius savos 
prigimties reikalavimus, ten visur atsirasdavo tam tikrų pro- 
fesinių sambūrių. Romoje randame amatininkų kolegijas, 
germanų kraštuose žinomos yra gildijos, kurios buvo tikros 
vidurinių amžių korporacijų užuomazgos. Vienodo darbo 
bendruomenės yra sutinkamos ir Šiaurės Afrikoje, ir Toli- 
muosiuose Rytuose, ir apskritai visame pasaulyje, nors šitų 
bendruomenių formos yra labai įvairios. Apie vidurinių am- 
žių korporacijas nereikia nė kalbėti, nes jų gyvenimas ir 
reikšmė visai to laiko santvarkai yra gerai žinomas. 

Moderniųjų laikų individualizmas tikėjosi palaidojęs kor- 
poracijas ir visuomeninį gyvenimą pastatęs ant suindividu- 
alinto pagrindo. Visuomeninis ir bendras vienodų profesijų 
pobūdis čia buvo paneigtas. Bet tikrumoje tai buvo tik iliu- 
zija. Žlugus korporacijoms, jų vietoje netrukus pradėjo susi- 
daryti tam tikros vienodų profesijų koalicijos, tam tikros są- 
jungos, kurios bandė ginti profesijos reikalus. Po jų pasiro- 
dė ir sindikatai. Iš karto nedrąsiai ir slaptai, vėliau viešai ir 
atvirai jie stojo korporacijų vietoje ir bandė vykdyti žlugu- 
sių korporacijų funkcijas. Pati tad istorija vietoje vienos for- 
mos korporacinių vienetų sukūrė kitas, žinoma, netobules- 
nes, nes sindikatai neturėjo tokios galios, kokios turėjo se- 
nosios korporacijos. 

Sindikatų išsivystyme E. Duthoit!? skiria dvi pagrindines 
tendencijas: liberališkąją ir organiškąją. Eidami liberališkąja 
kryptimi, sindikatai pasidarydavo ir likdavo privatinėmis or- 
ganizacijomis, kurios rūpindavosi tik savo narių reikalais ir 
tik šituos reikalus gindavo. Eidami organiškąja kryptimi, sin- 
dikatai turėjo tapti atstovais ne asmeninių interesų, ne inte- 
resų vienos kurios grupės arba klasės, bet bendrųjų visos 
profesijos interesų. Pirmoji kryptis atomizuodavo sindikato 
gyvenimą ir labai dažnai jis būdavo likviduojamas net vals- 
tybės įsakymais, nes besirūpindamas tik atskirų asmenų rei- 
kalais, jis labai dažnai pakenkdavo visos profesijos gyveni- 
mui. Antroji kryptis sindikatus vedė į įsigijimą tam tikros ga- 
lios profesijos ribose. Sindikatas čia tapdavo profesijos 
globėju ir reprezentantu santykiuose su kitomis profesijomis 
ir su visa visuomene. Organiškoji sindikato išsivystymo 
kryptis natūraliai vedė prie korporacijos. Kai kurių valsty- 
bių įstatymai patvirtino šitą sindikato užimtą poziciją ir su- 
teikė jam tam tikrų teisių ir tam tikros galios bei autoriteto. 
Šitokie pusiau oficialūs ir pusiau vieši sindikatai kaip tik ir 
yra paskutinis žingsnis į korporacinius vienetus, kaip viešo- 
sios teisės institucijos su visomis savo galiomis ir pareigo- 
mis. Tokiu būdu pamažu suatomintas visuomeninis gyveni- 
mas vėl pasiekė organišką savo formą. Kur organiški sindi- 
katai buvo susikūrę, ten jie šiandien sudaro stiprią ir 
natūralią atramą kuriamoms korporacijoms. Kur jų nėra, ten 
korporacijos yra kuriamos iš laisvų profesijų arba jų sąjun- 
gų, kurių niekados netrūksta. Istorijos eiga atstato tai, kas bu- 
vo pačios žmogaus prigimties sukurta ir ką pats žmogus bu- 
vo sunaikinęs. Šituo atžvilgiu korporaciją reikia laikyti ne tik 
gamtine, bet tr istorine jėga. 

Iš istorijos mes turime dabar žengti į religinį gyvenimą. 
Religinėje srityje katalikas gali rasti korporacinės idėjos gi- 
lesnį įprasminimą. 

Nereikia įrodinėti, kad krikščioniškosios visuomenės ide- 
alas yra Šventųjų bendravimas. Jame glūdi tie nuostatai, pa- 
gal kuriuos turėtų būti tvarkoma bet kuri krikščioniškoji ben: 

druomenė. Šv. Paulius, tasai nepalyginamas krikščioniškojo 
gyvenimo tvarkytojas pagal antgamtinius dėsnius, savo Laiš- 
ke korintiečiams kaip tik ir yra atskleidęs mums rūpimu 
klausimu susitvarkymo idealą. Tai jis padarė ne grynai te- 
oriškais sumetimais, bet norėdamas grąžinti tvarką Korinto 
bendruomenei. Pauliui paskelbus Korinte Evangeliją ir išvy- 
kus toliau, tarp korintiečių po kiek laiko pradėjo atsirasti ne- 
sutikimų. Linkę bylinėtis, korintiečiai pradėjo tąsytis po teis- 
mus ir savo teisių ieškoti pas stabmeldžius. Dažnai jie daly- 
vaudavo ir stabmeldžių religinėse apeigose ir valgydavo 
stabams paaukotus valgius. Net ir kilniausiose krikščionių 
apeigose atsirasdavo iškrypimų. Pirmiau agapių metu tur- 
tingieji dalindavosi su neturtingaisiais. Atsiradus nesutiki- 
mams ir kivirčams, turtingieji atsiskyrė nuo neturtingųjų ir 
valgydavo vieni atsineštus valgius. Tuo būdu meilės poky- 
lis virto pasipiktinimo sueiga. Šitas Korinto bendruomenės 
pakrikimas miniatiūroje vaizduoja mūsų laikus. Todėl ir šv. 
Pauliaus žodžiai darosi ypač reikšmingi. Jis rašo: „Esama 
skirtingų malonės dovanų, tačiau ta pati Dvasia. Esama skir- 
tingų tarnysčių, tačiau tas pats Viešpats. Ir esama skirtingų 
darbų, tačiau tas pats Dievas, kuris visa veikia visame ka- 
me. Kiekvienam suteikiama Dvasios apraiška bendram labui. 
Antai vienam Dvasia suteikia išminties žodį, kitam ta pati 
Dvasia - pažinimą, kitam - tikėjimą toje pačioje Dvasioje, ki- 
tam - išgydymo dovaną toje vienoje Dvasioje... Ir visa tai vei- 
kia ta pati Dvasia, kuri dalija kiekvienam atskirai, kaip jai 
patinka. Kaip vienas kūnas turi daug narių, o visi nariai, ne- 
paisant daugumo, sudaro vieną kūną, taip ir Kristus. Mes 
visi buvome pakrikštyti vienoje Dvasioje, kad sudarytume 
vieną kūną, visi - žydai ir graikai, vergai ir laisvieji; ir visi 
buvome pagirdyti viena Dvasia. Juk ir kūnas nėra sudėtas 
iš vieno nario, bet iš daugelio. <...> 

Jūs esate Kristaus kūnas, o pavieniui — jo nariai. Dievas 
kai kuriuos paskyrė Bažnyčioje, pirmiausia - apaštalais, an- 
tra - pranašais, trečia - mokytojais... (1 Kor 12, 414; 27-28). 

Šitie šv. Pauliaus žodžiai kaip tik ir parodo, kad profesi- 
jų įvairumas ir antgamtinėje srityje turi savo analogiją. 

KORPORACINĖS IDĖJOS AKTUALUMAS 


ĮVADAS 


Korporacija kaip naujos visuomeninės 
santvarkos simbolis 


Korporacinė idėja visuomeniniame dabarties gyvenime yra 
pitmutinė, kuri judina protus ir dažnai net kaitina širdis. Šian- 
dien korporacija turi arba draugų, arba priešų. Abejojančių ir 
tokių, kurie korporacine idėja visiškai nesidomėtų, dabar yra 
kuo mažiausiai. Visi, kurie tik sąmoningai dalyvauja visuome- 
niniame dabarties gyvenime, kiekvieną dieną susiduria su kor- 
poracine visuomenės santvarka, su pačia korporacijos proble- 
ma ir su įvairiais šitos problemos sprendimo būdais. „Korpo- 
racija, - sako E. Duthoit, - supa, iš vienos pusės, palankumas ir 
viešosios nuomonės entuziazmas, iš antros - neramumas ir 
priešingumas“". Vis dėlto reikia pasakyti, kad korporacinė idė- 
ja kiekvieną kartą vis giliau spraudžiasi į visuomeninį gyveni- 
mą, vis daugiau laimi pritarimo ir vis dažniau bei realiau keti- 
na pereiti į praktinę visuomenės santvarką. 

Šiandien į korporaciją yra atkreiptos akys visų tų, kurie 
arba nori išgydyti pasaulį iš senų negalavimų, arba bando 
kurti visai naują visuomeninį gyvenimą su naujomis jojo for- 
momis. Net ir Pijus XI savo enciklikoje „Ouadragesimo an- 
no“ korporacijai yra paskyręs visuomeninės sanacijos vaid- 
menį. Kalbėdamas apie klasių kovą, popiežius yra pasakęs, 
kad „šitą blogybę, kuri gresia pavojumi pačiai visuomenės 
egzistencijai, reikia kuo greičiausiai pašalinti. Bet pilnas pa- 
sveikimas tik tuomet bus galimas, jei, pašalinus minėtąjį prie- 
šingumą, bus sudaryti gerai sudėti socialiniai organizmai, 
būtent grupės ar profesijos, kuriose bus buriami žmonės ne 


1 „Revue des deux mondes“, 15 octobre 1935, p. 854. 

pagal jų reikšmę darbo rinkoje, bet pagal įvairias šakas so- 
cialinio veikimo, kurį kiekvienas atlieka“. Iš kitos pusės, nau- 
jų visuomeninių santvarkų kūrimas taip pat daug kur yra 
grindžiamas korporacine idėja. Tiesa, šita idėja yra supran- 
tama nevienodai ir dar nevienodžiau vertinama. Bet dažnai 
ji yra imama kaip pagrindinis visuomeninių reformų prin- 
cipas. Korporacinė idėja gali būti realizuota labai įvairiais pa- 
vidalais ir labai įvairiomis formomis. Ideologiniai nusistaty- 
mai, vietos ir laiko reikalai apsprendžia konkrečias korpo- 
racinės idėjos lytis. Vis dėlto nepaisant šitų, kartais net ir 
labai žymių skirtybių, daugumas dabartinių visuomeninių 
idėjų telkiasi aplinkui korporacinę idėją. Korporacija tampa 
židiniu, kuriame telkiasi Visuomeninė dabarties mintis. Kor- 
poracija virsta naujos visuomeninės santvarkos simboliu. 

Ar gali korporacija šitas viltis ir šituos lūkesčius pateisin- 
ti? Ar ji turi savyje jėgos nutraukti visuomenės pakrikimą ir 
grąžinti gyvenimui organinį pobūdį? Ar ji yra pakankamai 
giliai suaugusi su žmogaus prigimtimi ir ar visas istorinis 
vyksmas eina korporacijai palankia kryptimi? Štai klausimai, 
kurie, teigiamai ar neigiamai išspręsti, gali korporacinę idė- 
ją visuomenėje įtvirtinti arba palaidoti. 


1. Korporacinės idėjos atsiradimo priežastys 


Pati korporacinė idėja kaip tokia nėra mūsų laikų padaras. 
Ji yra amžina. Korporacinių užuomazgų mes randame jau pir- 
mykščio žmogaus gyvenime. Matriarchatinio kultūrinio rato 
slapti vyrų sambūriai ir jų įtaka šito kultūros rato gyvenimui 
yra ne kas kita kaip pirmieji korporaciniai branduoliai pačio- 
je žmonijos vaikystėje, taip lygiai kaip totemistinio kultūros ra- 
to horizontalinė visuomeninė santvarka yra pirmieji demokra- 
tijos branduoliai“. Iškasti korporacinės ar demokratinės idėjos 


* Reikia pastebėti, kad mūsų laikais dažniau atsiranda balsų, spėjančių 
matriarchatinės dvasios grįžimą Europos gyvenime. Su šita dvasia eina ran- 
ka rankon platoniškosios filosofijos atgijimas ir sykiu korporacinės minties 
vis didesnis įsigalėjimas. Plg. Moock W. Das Ende des galileischen Zeital- 
tes, Hochland, 1929-1930, p. 411. 

šaknis iš pirmykščio žmogaus gyvenimo būtų labai įdomi ir 
net dėkinga tema. Tuomet mes pamatytume, kad idėjos, ku- 
riomis mes didžiuojamės arba su kuriomis mes kovojame, yra 
mūsų paveldėtos iš pačių neatmenamų žmonijos amžių ir 
reiškia ne ką kitą kaip pasaulėžiūrinį arba ideologinį nusista- 
tymą visuomenės atžvilgiu. Šiuo tarpu tokios idėjinės archeo- 
logijos kasinėjimų mes nesiimsime. Čia mums rūpi tik pabrėž- 
ti, kad korporacinė idėja nėra mūsų laikų sukurta. Ji yra tik 
mūsų laikų atnaujinta ir kas kartas vis labiau pabrėžiama. Bet 
jeigu norime suprasti pačią šitą idėją, mes visų pirma turime 
suprasti tas priežastis, kurios korporacinę mintį mūsų laikais 
prikėlė ir kurios verčia ją ypatingai pabrėžti. 

Tolimiausia, bet sykiu galbūt reikšmingiausia priežastis, 
kuri duoda korporacinei idėjai reikšmės dabarties gyvenime, 
kuri ją palaiko ir gaivina, yra istorinio vyksmo linkmė į sintezę 
ir į išvidinę vienybę. VI. Solovjovas yra iškėlęs tris istorinio 
vyksmo tarpsnius: išviršinės vienybės, išsiskaldymo ir išvidinės 
vienybės. Išviršinės vienybės tarpsnyje gyvenimo pradai jau 
yra. Bet visi jie glūdi tik tam tikrose užuomazgose. Jie nėra 
išryškinę savo pavidalo kiekvienas atskirai. Vienas su kitu 
jie yra surišti dar išviršiniu būdu. Išsiskaldymo tarpsnyje ši- 
tie pradai ima skirtis vienas nuo kito ir kiekvienas išsivys- 
tyti pats savyje. Šiuo metu mes kaip tik ir turime savotišką 
gyvenimo pakrikimą. Bet kai gyvenimo pradai yra pakan- 
kamai išryškėję kiekvienas savyje, jie vėl susieina vienas su 
kitu, bet jau /aisvai, vadinasi, jų vienybė dabar yra išvidinė“. 

Europos kultūros gyvenime visi šitie trys tarpsniai reiškia 
sykiu ir tris istorinius periodus. Išviršinės vienybės tarpsnis 
Europos gyvenime yra viduriniai amžiai. Čia galima surasti 
visas tas žymes, kurias VI. Solovjovas laiko charakteringomis 
išviršinės vienybės tarpsniui. Mokslas ir filosofija čia buvo pa- 
lenkti teologijai; ekonominis ir politinis gyvenimas - bažnyti- 


3 Manyti, kad šitoji išvidinė vienybė vėl pradės skaldytis ir vėl paskui 
vienysis, reiškia istorinį vyksmą suprasti kaip neturintį jokios prasmės ir jo- 
kio galo. Istorija neina tiesia linija, kaip manė Apšvietos filosofai. Bet ji nei- 
na nė ratu, kaip galvojo graikai. Istorinis vyksmas vykdo tam tikrą prasmę 
ir siekia tam tikro tikslo. Kiekvienas periodas yra žingsnis šito tikslo linkui. 

nei organizacijai; technika ir menas — mistikai. Bet šitas palen- 
kimas buvo tik išviršinis. Kiekviena gyvenimo sritis brendo 
savyje ir buvo palenkta tik dėl savo neišsivystymo, o ne dėl iš- 
vidinės gyvenimo harmonijos. Išvidinio nusilenkimo ir laisvo 
pritarimo šiuo metu dar nebuvo. Renesanso periodas Europos 
gyvenime pradėjo išsiskaldymo tarpsnį. Šiuo metu mokslas ir 
filosofija atsipalaidavo nuo teologijos ir persiskyrė tarp savęs. 
Ekonominis gyvenimas ir politika atsiskyrė nuo bažnytinės 
organizacijos ir taip pat nuėjo kiekvienas savo keliu. Techni- 
ka ir menas išsprūdo iš mistikos globos ir išsivystė į atskiras 
gyvenimo sritis. Be to, šitose bendriausiose gyvenimo srityse 
taip pat ėjo tam tikras skaldymosi vyksmas, kuris ryškino at- 
skirus smulkesnius pradus ir smulkesnes sritis. Šiandien isto- 
rinis Europos gyvenimo vyksmas, atrodo, jau suka į išvidinės 
vienybės tarpsnį. Yra daugybė ženklų, kurie rodo, kad atski- 
ri gyvenimo pradai, kurie ligi šiol buvo pakrikę ir atsiskyrę 
vienas nuo kito, dabar vėl pradeda vienas su kitu susilieti, vie- 
nas su kitu bendrauti ir ieškoti bendrų jungiamų principų. 
Galbūt jie vėl susieis po teologijos, bažnytinės organizacijos ir 
mistikos globa. Bet šitas susiėjimas jau bus visai kitoks, negu jis 
buvo viduriniais amžiais. Gal tokios vienybės laikas dar yra 
labai tolimas. Bet viena yra tikra, kad skaldymosi ir atomiza- 
vimo periodas jau baigiasi. Istorija krypsta į sintezę, į organiš- 
ką vienybę ir į solidarumą. 

Ir čia yra pirmutinė, tegul ir tolimiausia priežastis, dėl ko 
korporacijos idėja mūsų laikais vėl atgijo. Korporacijos idė- 
jos klestėjimas buvo viduriniai amžiai. Tai nebuvo tik socia- 
linių sąlygų padaras. Korporacija viduriniais amžiais išreiškė tą 
vieningumą, tegul ir tik išviršinį, kuris tada buvo persunkęs visą 
gyvenimą“. Kai gyvenimas dabar vėl pradeda darytis vienin- 


* Vidurinių amžių korporacijos žlugo ne dėl išvidinių intrigų, protek- 
cionizmo arba dėl ekskliuzyvizmo, bet dėl to, kad pasikeitė visuomeninė 
pasaulėžiūra. Išvidinis bet kurios bendruomenės pakrikimas visados yra iš- 
vidinio dvasios pakrikimo pasėka. „Įvykiai pirma subręsta dvasios realy- 
bėje, o tik paskui pasirodo istorijos realybėje“, — yra pasakęs N. Berdiaje- 
vas. Taip buvo ir vidurinių amžių pabaigoje. Intrigos, protekcionizmas, eks- 
kliuzyvizmas buvo tik pirmieji ženklai, kad organinis visuomenės suprati- 
mas griūva ir kad prasideda visuomenės atomizavimas. 

gesnis, korporacinė idėja savaimingai stengiasi tapti šito nau- 
jo vieningumo išraiška. Korporacinė idėja iš esmės yra priešin- 
ga bet kokiam mechaniškam ir atomistiškam gyvenimo supratimui. 
Ir kai tik šitas mechaniškas ir atomistiškas gyvenimo supra- 
timas pradeda baigtis, korporacinė idėja savaime atgyja. Mū- 
sų amžiuje taip ir yra. Atomistinė gyvenimo filosofija šian- 
dien jau žlugo. Dabar gyvenimas yra suprantamas ne kaip 
mechaninis vyksmas arba mechaninė suma, bet kaip organi- 
nis vyksmas ir kaip organinė visuma. Dėl to šitos naujos orga- 
niškos gyvenimo koncepcijos simboliu arba reiškėju kaip tik 
ir tampa korporacinė idėja. Dabartinis korporacinės idėjos ak- 
tualumas yra pažadintas paties istorinio Europos gyvenimo pasi- 
sukimo organiškos sintezės linkui. 

Su šita bendra priežastimi yra susijusi jau specialesnė, bū- 
tent visuomenės organiškumo atsigavimas. Gyvenimo skaldyma- 
sis į atskiras sritis bei sriteles palietė ir patį visuomenės su- 
pratimą. Besiskaldančiame gyvenime visuomenė yra supran- 
tama kaip tam tikras mechanizmas, kuriame yra ne nariai, 
bet atskiros šalia viena kitos gyvenančios ir veikiančios da- 
lys. Toks visuomenės atomizavimas teorijoje ir praktikoje jau 
buvo jaučiamas nuo pat Renesanso pradžios. Bet ypatingai 
ryškiai jis iškilo po prancūzų revoliucijos, kurios paskelbti 
principai padėjo pamatus mechaninei arba liberalistinei de- 
mokratijai. Mechaninė demokratija yra atomistinio visuomenės su- 
pratimo realizacija. Joje persvara yra atiduota draugijai. Drau- 
gija yra apspręsta intereso. Ji visados yra įkuriama, ji atsi- 
randa laisvai susitariant žmonėms, kuriuos jungia noras 
pasiekti tam tikrą iš anksto pasirinktą ir pažintą tikslą. Drau- 
gijoje žmonės gyvena šalia vienas kito, jungiami vienodo in- 
tereso. Draugija todėl yra panaši į mechanizmą. Ir šitas me- 
chanistinis pobūdis yra žymus demokratinėje santvarkoje. 

Dabarties tendencijos visuomeniniame gyvenime kaip tik 
ir eina priešinga demokratiškajam mechanizmui linkme, Li- 
beralistinės demokratijos gynėjai ir josios šalininkai mano, 
kad demokratijos pralaimėjimas įvairiose šalyse yra tik atsi- 
tiktinis padaras ir kad vieną gražią dieną vėl viskas bus, kaip 
ir buvę. Tai yra iliuzija. Liberalistinės demokratijos pralaimėji- 

mas reiškia ne Hek demokratinio režimo pralaimėjimą, kiek pralai- 
mėjimą visos visuomeninės pasaulėžiūros, kuri buvo pastatyta ant 
mechanistinio principo ir kurios išraiška buvo draugija. Šiandien 
kyla naujas visuomenės supratimas. Kai gyvenimas krypsta 
į vienybę, kurioje įvairūs pradai nėra niveliuojami, bet taip 
pat nėra mechaniškai sustatomi šalia vienas kito, tuomet ir 
pati visuomenė atrodo ne kaip atskirų individų suma, ne 
kaip šitų individų sambūris, bet kaip organiška visuma, kaip 
organiška vienybė. Vietoje mechaninio principo dabar visuo- 
meniniame gyvenime yra keliamas organinis principas, kurio 
išreiškėju yra laikoma bendruomenė. Bendruomenė tuo ir ski- 
riasi nuo mechaninės draugijos, kad bendruomenės jungtis 
yra išvidinė, kad ji nėra įkurta ar įsteigta, bet kilusi ir išsi- 
vysčiusi. Tarp bendruomenės ir draugijos yra ne tik laips- 
niškas skirtumas, bet skirtumas esminis, koks jis yra tarp or- 
ganiško ir mechaniško dalyko. Todėl dabar visuomeniniame 
gyvenime mechanistinės draugijos vis labiau užleidžia vie- 
tą organinėms bendruomenėms, kokiomis yra šeima, tauta, 
korporacija arba pasaulėžiūriniai sambūriai. Dabartinė labai 
jaučiama draugijų krizė kaip tik ir kyla iš to, kad mechanis- 
tinės draugijos naujame visuomenės supratime neberanda sa- 
vo vietos ir pradeda nebepateisinti savo buvimo. Jos prade- 
da krikti ir irti. Jų funkcijas pamažu perima bendruomenės. 
Korporacija šitokioje naujoje visuomenės koncepcijoje randa 
ypatingai palankią dirvą, nes ji iš esmės yra organinis daly- 
kas, kuris jungia žmones ne išviršiniu būdų, bet išvidine sa- 
vo jungtimi, kuria yra profesija. 

Čia mes paliečiame trečiąją korporacinės idėjos iškilimo 
priežastį, būtent profesinio principo pabrėžimą. Pagal mechanis- 
tinį visuomenės supratimą profesija yra daugiau arba ma- 
žiau atsitiktinis žmogui dalykas. Demokratijoje šitoks profe- 
sijos atsitiktinumas buvo pasiekęs aukščiausią laipsnį. Me- 
chanistinė teisių lygybė davė visuomenės nariams progų būti 
viskuo ir sykiu niekuo. Perėjimas iš vienos profesijos į kitą 
čia buvo reguliuojamas ne išvidiniu žmogaus palinkimu ir 
jo sugebėjimu, bet atskiro individo noru arba jo paties rei- 
kalu. Mechaninėje demokratijoje profesija buvo atpalaiduota nuo 

organiško ryšio su žmogaus prigimtimi. Tuo tarpu dabar, kada 
visuomenės supratimas kas kartą darosi vis organiškesnis, 
ir profesija pradeda atgauti organišką pobūdį. Dabar profe- 
sija imama suprasti ne kaip žmogui atsitiktinė, bet kaip toks 
dalykas, kuris kyla iš pačios žmogaus prigimties, iš dvasi- 
nės jo struktūros ir iš jo prigimtų polinkių. Ugdyme profe- 
sinis lavinimas dabar yra laikomas žmogaus asmenybės at- 
baigimu; o ne tik žmogaus aprūpinimu tam tikru darbu, kaip 
pragyvenimo šaltiniu. Apie profesijos ryšį su žmogaus pri- 
gimtimi mes kalbėsime netrukus. Čia tik iškeliame šį daly- 
ką, nes jis yra vienas iš korporacinės idėjos atgijimo priežas- 
čių. Kai profesija yra suprantama mechanistiškai, savaime 
aišku, kad korporacija šitokioje profesijoje negali rasti vietos, 
nes tuomet korporacija būtų ne kas kita kaip profesinė drau- 
gija. Tuo tarpu korporacija ir profesinė draugija yra skirtin- 
gi dalykai. Bet kai profesija yra imama kaip organiškas da- 
lykas, kaip susijęs su žmogumi organiškais ryšiais, kaip iš 
vidaus jungiąs žmones bendra organiška jungtimi, tuomet ir 
korporacinė idėja šitaip suprastoje profesijoje suranda natū- 
ralią savo atramą ir medžiagą savai idėjai realizuoti. Korpo- 
racinė idėja gali būti įkūnyta tik organiškai suprastoje profesijo- 
je". Štai kodėl mūsų laikų profesijos organiškumas eina ran- 
ka rankon su korporacinės idėjos įsigalėjimu. 

Trys todėl yra pagrindinės priežastys, dėl ko korporaci- 
nė idėja pradeda atgyti mūsų dienomis: 1) Europos istorijos 
pasisukimas į išvidinės gyvenimo vienybės tarpsnį, 2) organiško 
visuomenės supratimo atgijimas ir 3) profesijos surišimas su žmo- 
gaus prigimtimi. 


5 Tas pat reikia pasakyti ir apie valstybę: korporacinė idėja gali būti įkū- 
nyta tik organiškai suprastoje valstybėje arba organinėje valstybėje. Liberalisti- 
nė demokratija prieštarauja organinei valstybei ir tuo pačiu ji prieštarauja 
ir korporacinei idėjai. Bet korporacinė idėja gali būti - ir iš tikrųjų yra — 
gera priemonė liberalistinės demokratijos santvarką paversti organinės vals- 
tybės santvarka. Korporacinė santvarka, pradėta realizuoti liberalistinėje de- 
mokratijoje, ją pamažu paverčia organine valstybe. Šita prasme galima kal- 
„ bėti apie korporacijas Prancūzijoje ar kitur. Bet niekados korporacija negali 
susigyventi su permanentiniu liberalizmu. 

2. Korporacijos pagrindai 


Korporacinės idėjos priešininkai mano, kad korporacija 
yra taip pat mados dalykas, kaip ir daugelis kitų skambių 
šūkių arba net ir idėjų. Tiesa, negalima neigti, kad kai kur 
korporacija iš tikro yra tapusi tiesiog stebuklingąja lazdele, 
kuri, atrodo, išgydysianti pasaulį iš kiekvienos ligos. Tai yra 
klaida. Bet taip pat klaida laikyti korporaciją tik atsitiktiniu 
padaru, kuris šiandien aktualus, o rytoj jau gali būti archy- 
vinis dalykas be jokios skriaudos visuomenės ir žmogaus gy- 
venimui. Mes kaip tik ir norime įrodinėti, kad korporacijos pir- 
mutinis pagrindas yra ontologinis, vadinasi, kad korporacija savo 
šaknis turi pačioje žmogaus prigimtyje ir josios polinkiuose, va- 
dinasi, kad ir istorijoje ji nėra atsitiktinai atsiradusi. 

Korporacija iš esmės yra susijusi su žmogaus profesija. 
Korporacijos pagrindas visados yra profesinis. Korporacijos 
negalima organizuoti kitokiais principais arba telkti į korpo- 
raciją žmones visiškai skirtingų profesijų. Jeigu bet kokio kor- 
poratizmo pagrinde nėra padėta profesijos, tuo pačiu toks 
korporatizmas neužsitarnauja būti vadinamas šiuo vardu. 
Tik vienodas darbas, o ne tam tikra politinė idėja gali su- 
vesti žmones į korporacinius sambūrius ir juos surišti kor- 
poracine jungtimi. Profesija korporacijai yra ne atsitiktinis da- 
lykas, bet organiškai susijęs su pačia korporacijos esme. 

Bet profesija yra susijusi ir su žmogaus prigimtimi. Kiek- 
vienoje profesijoje yra du pagrindiniai elementai: 1) užimama 
objektyvinėje gyvenimo srityje vieta ir 2) dirbamas objektyvus dar- 
bas. Žmogaus prigimties išsivystymas kaip tik ir eina tokia lin- 
kme, kad ji savaimingai siekia abiejų šių dalykų. Pati prigim- 
tis rengia žmogų tam tikrai gyvenimo vietai ir tam tikram dar- 
bui. Kaip psichologai, tarp jų ypatingai E. Sprangeris, 
konstatuoja, nenumaldomas vaiko noras žaisti ir visas jaunys- 
tės metų sąmyšis savo esmėje yra ne kas kita, kaip pačios pri- 
gimties bandymas surasti ir išryškinti žmogui būsimo jo vei- 
kimo formą ir nustatyti jo veikimo vietą gyvenime. Prigimtis 
vaikiškuose žaidimuose ir jaunuoliškose kovose eksperimen- 
tuoja pati su savimi, kad surastų, kam ji tinka ir kad sukurtų 
tą pastovią formą, kuria turės reikštis visas būsimo žmogaus 

gyvenimas. Kai tik šita forma esti sukurta, žmogus nurimsta 
ir pradeda veikti. Psichologai pabrėžia, kad jaunuolis tik tada 
tampa suaugusiu žmogumi, kai jam išryškėja jo gyvenimo planas. 
Reikia pastebėti, kad kultūrinio gyvenimo išsišakojimas kaip 
tik prailgina dvasinį žmogaus brendimą. Juk juo labiau gy- 
venimas yra susiskaldęs ir išsišakojęs, tuo sunkiau jaunam 
žmogui surasti savą darbą ir savą vietą, tuo ilgiau jame ne- 
susiformuoja būsimo jo gyvenimo planas ir tuo ilgiau žmo- 
gus lieka nesubrendęs dvasiniu atžvilgiu. Tai yra svarbi iš- 
vada ne tik pedagogikai ar jaunimo psichologijai, bet taip pat 
ir visuomenės filosofijai, nes ji parodė, kad būsima žmogaus pro- 
Jesija arba būsimas žmogaus gyvenimo darbas nėra jam atsitikti- 
nis, bet kad jis yra žmogui kuriamas jo pačio prigimties nuo pat 
josios išsivystymo pradžios. Į tam tikrą profesiją ir į tam tikrą 
objektyvinio gyvenimo sritį žmogų stumia ne tik išviršiniai 
reikalai ir visuomeninės tradicijos, bet sykiu — ir tai visų pir- 
ma -jo paties išvidiniai linkimai ir jo prigimties struktūra. So- 
cialinės sąlygos labai dažnai susikerta su šitais žmogaus lin- 
kimais. Dažnai žmogui tenka dirbti ne ten, kur jį skiria pri- 
gimūs, bet ten, kur jį pastato konkrečios gyvenimo aplinkybės. 
Bet šitas visuomeninio gyvenimo nenormalumas dar nepanei- 
gia profesijos įgimto pagrindo. Profesijų ir darbų įvairumas vi- 
sados reiškia išvidinių žmogaus prigimties formų įvairumą. 

Čia kaip tik ir glūdi pirmutinis ir giliausias korporacijos 
pagrindas. Jeigu korporacija iš esmės yra susijusi su profesi- 
ja ir, iš kitos pusės, jeigu profesija yra susijusi su žmogaus pri- 
gimtimi, savaime aišku, kad ir korporacijos pirmutinis pagrin- 
das yra žmogaus prigimties linkimas į tam tikrą darbą ir į tam tik 
rą objektyvinio gyvenimo vietą. Korporacija todėl nėra tik grynai 
istorinių sąlygų padaras. Istorinis korporacijų susiformavimas 
yra tik šito prigimtojo korporacijos pagrindo apsireiškimas“. 


5 Dažnai sakoma, kad žmogui yra įgimta organizuotis, bet jo prigimtyje nė- 
ra nurodymų, kaip organizuotis. Tai yra tik pusiau tiesa. Žmogui yra įgimta ne 
tik apskritai jungtis į sąjungas, bet taip pat įgimta organizuotis profesiniu pa- 
grindu. Pati prigimtis veda m ne tik į bendruomenę kaip tokią, bet ir spe- 
cialiai į profesinę bendruomenę. Čia kaip tik ir glūdi korporacinio principo pri 
gimtas pobūdis. Juridinė lytis korporacijoms yra istorijos padaras. Bet linki- 
mas į korporacijas, kaip į profesinius sambūrius, yra žmogui įgimtas. 

Korporacijų žlugimas istoriniame vyksme iš tikrųjų buvo ne 
paties korporacinio principo, tik išviršinės korporacinės formos 
žlugimas. Pats korporacinis principas, kaip matysime kalbė- 
dami apie istorinį pagrindą, nežlugo niekados. 

Savaime suprantama, kad žmonės, kurie yra tos pačios 
profesijos, vadinasi, kurie dirba tą patį darbą ir užima panašią 
gyvenime vietą, visai natūraliai šliejasi vienas prie kito ir sten- 
giasi vienas su kitu susijungti, Šitame natūraliame vienodos pro- 
fesijos žmonių artėjime vienas prie kito glūdi psichologinis korpora- 
cijos pagrindas, kuris dar geriau atskleidžia korporacijos ryšį su 
žmogaus prigimtimi. Labai dažnai šitas noras jungtis draugėn 
yra aiškinamas socialinėmis priežastimis. Nuo to laiko, kai 
evoliucionistinė pasaulėžiūra į gyvenimo pagrindus padėjo 
„kovą už būvį“, pradėta manyti, kad ir profesijų bei darbų lin- 
kimas vienas į kitą yra taip pat šitos kovos už būvį padaras. 
Vienodo darbo žmonės glaudžiasi draugėn dėl to, kad ben- 
druomenėje jie geriau gali apginti savo reikalus. Negalima šitų 
socialinių priežasčių ignoruoti. Jos turi savo reikšmės ir jos su- 
veda žmones į tam tikras sąjungas ir draugijas. Bendrų reikalų 
aprūpinimas yra geresnis bendruomenėje negu atskirai. Evo- 
liucionistinė pasaulėžiūra čia turi tiesos. Vis dėlto psichologi- 
nis linkimas jungtis yra daug gilesnis, negu tik apsirūpinimo 
reikalas. Profesijos kyla iš išvidinių žmogaus prigimties for- 
mų. Profesijos vienodumas giliausia prasme reiškia išvidinių žmo- 
gaus prigimties formų vienodumą. Ir todėl jeigu vienodos profe- 
sijos žmonės linksta jungtis draugėn, tai visų pirma dėl to, kad 
jie turi vienodas arba bent panašias išvidines savo prigimties 
formas, kad juos stumia šitas vienodumas arba panašumas 
vieną prie kito. Žmonės, dirbą tą patį darbą, turi maždaug tą 
pačią išvidinę prigimties struktūrą. Žmogaus dirbamas dar- 
bas nėra mechaniškas. Darbas jau yra kultūrinis veiksmas ir 
todėl žmogaus kūryba. Tuo tarpu kiekviena kūryba kyla iš 
žmogaus prigimties gelmių ir slepia savyje šitų gelmių bruo- 
žus. Vienodas darbas apreiškia vienodas dvasios gelmes ir tuo pačiu 
per šitą vienodumą suartina žmones tarp savęs. Linkimas į bendro 
darbo arba į bendros profesijos bendruomenę yra gilus psi- 
chologinis žmogaus linkimas, kuris kyla iš pačios psichinės ir 

dvasinės žmogaus prigimties struktūros. Korporacinė ben- 
druomenė šiuo atžvilgiu yra visai natūralus psichologinis 
žmogaus siekimas, kuris turi ontologinę atramą pačioje žmo- 
gaus būtybėje. Korporacija rymo ant žmogaus prigimties formų 
vienodumo. Korporacijų įvairumas yra šitų formų įvairumas. 
Štai kodėl ir Duthoit sako, kad korporacija yra „gamtos no- 
ras“. Vadinasi, pati prigimtis sukuria žmogui korporacinės 
bendruomenės užuomazgų ir pati prigimtis pastumia žmogų 
į vienodos profesijos sambūrius. Vėliau žmogus juridinėmis ir 
politinėmis priemonėmis išryškina šitas prigimties užuomaz- 
gas. Bet juridinis korporacijos įsteigimas visados remiasi į pri- 
gimtą žmogaus linkimą į korporacinę bendruomenę. 
Būdama suformuota pačios prigimties, korporacinė idėja 
yra tokia pat sena kaip ir pačios profesijos. Korporacinė min- 
tis, pasak Nell-Breuningo, priklauso žmonijos tradicijai. Kor- 
poracija turi ne tik ontologinį ar psichologinį, bet taip pat ir 
istorinį pagrindą. Korporacija yra ne tik gamtos noras, bet, pa- 
sak to paties Duthoit, ji yra išėjusi iš istorijos gelmių. Kor- 
poracija yra susijusi su laisvu užsiėmimu. Kur tik žmonės 
galėjo rinktis užsiėmimą, ten visados susikurdavo korpora- 
cinių užuomazgų. Klaida yra klausti, kokia visuomeninė san- 
tvarka yra senesnė. Visos jos yra lygiai senos, nes visos turi 
savo šaknis trijuose pirmykštės kultūros ratuose, kurie visi 
buvo sykiu. Visuomeninės santvarkos skiriasi viena nuo ki- 
tos ne savo senumu, bet pasaulėžiūriniu savo pagrindu. 
Modernusis individualizmas, ėjęs greta su liberalistine de- 
mokratija, tikėjosi palaidojęs korporacinę mintį. Tai buvo tik 
iliuzija. Korporacija kaip visuomeninė ir juridinė institucija buvo, 
tiesa, išgriauta. Bet korporacinė bendruomenė kaip tokia gy- 
veno įvairiais pavidalais ir toliau. Žlugus viešoms korporaci- 
joms, jų vietoje iš sykio pradėjo susidaryti tam tikros vienodų 
profesijų koalicijos, tam tikros sąjungos, kurios bandė ginti 
profesijų reikalus. Po jų pasirodė sindikatai. Iš sykio nedrąsiai 
ir slaptai, vėliau viešai ir atvirai jie stojo korporacijų vietoje ir 
ėmėsi vykdyti korporacijų funkcijas. Pati tad istorija vėl sukū- 
rė tam tikras korporacines užuomazgas vietoje žlugusių kor- 
poracijų. Žinoma, šitos bendruomenės neturėjo tokios galios ir 


99 


tokios reikšmės, nes jos nebuvo viešosios teisės institucijos. Bet 
jos parodo, kad negalima panaikinti prigimto žmogaus linkimo į 
korporacines bendruomenes. Todėl ir dabar atgyjanti korporaci- 
nė idėja yra kaip tik šito prigimto žmogaus linkimo pergalė 
kovoje su individualistinėmis ir atomistinėmis tendencijomis. 


3. Korporacija kaip visuomeninė institucija 


Profesinė žmonių bendruomenė yra prigimtoji korpora- 
cijos užuomazga ir prigimtasis korporacijos pagrindas. Bet 
šitoji profesinė bendruomenė kaip tokia dar nėra korporaci- 
ja. Korporacija nėra kuriama iš nieko. Pati prigimtis paren- 
gia korporacijai realių pradų ir realių sąlygų. Bet patys vie- 
ni šitie pradai dar nesudaro korporacijos. Todėl nors korpo- 
racinės užuomazgos buvo visais laikais, nors žmonės visais 
amžiais linko į korporacinį gyvenimą, bet korporacijų tikra 
prasme ne visada būta, nes kad iš prigimtųjų užuomazgų at- 
sirastų toks aukštos visuomeninės kultūros pavidalas kaip 
korporacija, reikia pozityvaus visuomenės ir valstybės prisi- 
dėjimo. Pati savaime prigimtis priveda korporacinį žmogaus 
linkimą tik ligi natūralaus suartėjimo ir natūralaus bendra- 
darbiavimo. Bet kad šitas natūralus suartėjimas ir natūralus 
bendradarbiavimas įgytų aiškią korporacinę formą, jis turi 
būti padarytas viešosios teisės dalyku. Kitaip sakant, jam turi 
būti uždėta visuomeninė-kultūrinė forma. 

Jau natūraliame tos pačios profesijos arba to paties darbo 
žmonių sambūryje yra du pagrindiniai dalykai, kurie vėliau 
tampa esminėmis korporacijos žymėmis, būtent: 1) rūpinima- 
sis savos profesijos gerove ix 2) atstovavimas savai profesijai. Šitų 
pradų galima rasti net ir pačiose pirmykštėse profesijose. Jau 
pirmykščių žmonių gyvenime medžiotojai arčiau glaudžiasi 
prie medžiotojų negu prie gyvulių augintojų. Medžiotojų kla- 
nas tampa savaimingu visos šitos „profesijos“ globėju ir at- 
stovu. Vieno nario užmušimas arba įžeidimas yra laikomas 
viso klano įžeidimu, už kurį paprastai esti keršijama. Dar ryš- 
kiau šitie du dalykai pasirodo antikinėse profesijose. Indijos 

kastos taip pat jaučiasi esančios savo narių globotojos. Apie 
vidurinius amžius netenka nė kalbėti, nes ten buvusieji cechai 
buvo aiškūs savos profesijos reikalų gynėjai ir jų atstovai. 

Bet šalia šitų dviejų pozityvių pradų natūralus profesijos 
narių suartėjimas ir bendravimas turi ir du trūkumu, būtent: 
1) viešojo pobūdžio stoka ix 2) viešosios galios stoka. Profesiniai 
sambūriai visados yra tik arba privatinės iniciatyvos, arba 
natūralaus suartėjimo padaras. Jie nėra organizuojami vie- 
šosios teisės būdu ir viešosios teisės priemonėmis. Jie atsi- 
randa tada, kai kas nors privatine savo iniciatyva ir privati- 
nės teisės priemonėmis suburia žmones į tam tikrą sąjungą 
arba draugiją. Tokiu atveju mes turime profesinę sąjungą. To- 
kie sambūriai atsiranda ir tada, kai žmonės dėl savo profe- 
sijos vienodumo ir dėl reikalų bendrumo savaime suartėja į 
vieną bendruomenę. Tuomet mes turime profesinį luomą, pa- 
vyzdžiui, ūkininkų, kurie neturi jokios organizacinės lyties, 
bet kurie turi savą labai glaudžią bendruomenę. Privatinės 
iniciatyvos persvara yra didesnė aukštesniuose kultūros 
laipsniuose; natūralaus artėjimo persvara yra žymi žemes- 
niuose kultūros laipsniuose. Bet ir vienu, ir antru atveju pro- 
Jesinis sambūris — vis tiek ar jis bus profesinė sąjunga, ar profesi- 
nis luomas — neturi viešojo pobūdžio ir dėl to neturi viešosios ga- 
lios. Jis negali priversti narius vykdyti šito sambūrio 
reikalavimus, nes jo nariai kiekvieną momentą gali iš šito 
sambūrio, pavyzdžiui, profesinės sąjungos, išeiti. Jis taip pat 
neturi nė pakankamai sankcijų, kad sudraustų tuos, kurie sa- 
vo veikimu kenkia visos profesijos reikalams. Profesinis sam- 
būris nėra viešosios teisės institucija. 

Bet mes galime paklausti: kas įvyktų, jeigu profesinė sąjun- 
ga arba profesinis luomas taptų viešosios teisės institucija ir 
įgytų viešosios galios? Tada jis taptų korporacija. Korporacija 
atsiranda tada, kai bet koks profesinis sambūris peržengia pri- 
vatinės teisės ribas ir įgyja viešosios teisės pobūdžio. Korpo- 
racijos pagrindas visados yra profesinis, vadinasi, natūralus. 
Korporacijos viršūnė arba josios forma visados yra juridinė, ki- 
lusi iš viešosios teisės. Jeigu profesinei sąjungai arba profesi- 
niam luomui yra suteikiama viešoji galia, jis virsta korporacija. 

Todėl korporacija yra viešosios teisės būdu suorganizuota profesi- 
ja. Štai korporacijos apibrėžtis. Šiuo atžvilgiu galima sakyti, 
kad valstybė korporacijų nekuria, bet jas tik organizuoja, nes 
valstybė nekuria profesijų. Ji šitas profesijas randa, jas sutvar- 
ko viešosios teisės būdu, ir taip atsiranda korporacijos. Dėl to 
korporacija yra natūralus profesinio sambūrio pratęsimas ir jo pato- 
bulinimas, nes kol profesinis sambūris pasilieka tik privatinės 
teisės srityje, tol jis yra labai netobulas ir viešajam gyvenimui 
per mažai reikšmingas. Viešosios teisės lytis atbaigia profesi- 
nę sąjungą ir profesinį luomą, įvesdama juos į viešąjį gyveni- 
mą ir suteikdama jiems viešosios institucijos pobūdį. Korpora- 
cija todėl visų pirma yra viešosios teisės institucija. 

Iš kitos pusės, korporacija pačia savo prigimtimi yra tar- 
pinė institucija. Žemiau už korporaciją yra laisvi profesiniai 
sambūriai ir atskiri profesijos nariai. Aukščiau už korpora- 
ciją yra valstybė. Korporacija yra viduryje tarp šitų dviejų gy- 
venimo pradų ir juos organiškai jungia. Atskirų asmenų dar- 
bai, jų profesiniai reikalai turi būti surišti su valstybe. Atski- 
ros profesijos turi būti valstybės priežiūroje. Bet, iš kitos 
pusės, valstybė yra per didelis ir per platus vienetas, kad ji 
galėtų organiškai su savimi surišti atskirus asmenis arba 
smulkias profesijas tiesioginiu būdu. Jei valstybė konkrečiai to- 
kio uždavinio imasi, ji apsikrauna tokiais smulkiais darbais, 
kurie neleidžia valstybei vykdyti bendrų ir plačių užsimoji- 
mų. Valstybės aparatas tuomet pasidaro labai komplikuotas, 
nes kiekvienai profesijai yra visados reikalingas tam tikras 
atskiras administracinis organas. Be to, kiekviena profesija 
reikalauja tam tikros disciplinos ir tam tikro vadovavimo. Jei- 
gu vėl valstybė tiesioginiu būdu nori profesijoms vadovauti 
ir palaikyti jų viduje tvarką bei drausmę, ji konkrečiai nieko 
profesijoms negali pasiūlyti, kaip tik savo jėgą ir prievartą. 
Iš čia kyla biurokratija ir centralizmas, kuris prislegia visuo- 
meninį gyvenimą ir naikina atskirų asmenų atsakingumą. 
Labai charakteringa, kad žmonių, kurie tvarko profesijas, ne- 
sąžiningumas pradeda didėti kaip tik tada, kai valstybė pa- 
sidaro Hiesioginė šitų profesijų vadovautoja. Valstybės admi- 
nistravimas profesinių reikalų savo vardu atpalaiduoja atski- 

rus asmenis nuo atsakingumo ir tuo pačiu pastūmi juos į ne- 
sąžiningas manipuliacijas. Šitas faktas galima konstatuoti ir 
mūsų šalies gyvenime. 

Dėl to ir yra reikalinga korporacija kaip tarpinė instituci- 
ja tarp atskirų asmenų bei smulkių profesijų ir valstybės. 
Korporacija kaip tarpinė institucija nuima nuo valstybės pe- 
čių smulkių pareigų bei rūpesčių naštą ir palengvina vals- 
tybei rūpintis pačiais didžiaisiais savo uždaviniais. Valstybė 
tada pasilieka profesijų kontroliuotoja, jų taikintoja ir prižiū- 
rėtoja. Ji duoda profesijoms laisvę tvarkytis korporacijos ri- 
bose. Ji nediktuoja profesijoms taisyklių iš viršaus. Ji pasi- 
daro tik vyriausias sprendėjas ir arbitras ten, kur atskiros 
korporacijos arba profesijos vienoje korporacijoje nesusitaria 
arba nesugeba ko nors padaryti. Valstybė yra visuomeninio 
gyvenimo vadas. Todėl jai labiau negu atskiriems vadams 
tinka prancūzų posakis: „rien ne faire, rien ne laisser faire, tout 
faire faire — nieko pačiam nedaryti, nieko neleisti savaime darytis, 
viską darydinti per kitus“. Liberalistinė valstybė per daug lei- 
džia viskam darytis savaime. Autoritetinė valstybė per daug 
nori viską paH daryti. Abi jos nusideda savo, kaip vado, cha- 
rakteriui: pirmoji virsta valstybe tinginiu, antroji - valstybe 
juodadarbiu. Tuo tarpu organinės valstybės koncepcija kaip 
tik nori atstatyti valstybės kaip visuomeninio gyvenimo va- 
do charakterį ir dėl to ji nori, kad valstybė viską tvarkytų, 
bet per kitus: savo priežiūroje ir savo kontrolėje. Korporaci- 
ja kaip tarpinė institucija čia kaip tik ir yra geriausias vals- 
tybės kaip vado pagalbininkas. 


PABAIGA 


Korporacinės problemos idėjų santrauka 


Baigiant, aiškumo dėlei, reikia formuluoti pagrindines 
mintis: 

1. Korporacinė idėja mūsų laikais iškilo dėl to, kad ją pa- 

žadino Europos istorijos pasisukimas į išvidinę įvai- 

rių gyvenimo sričių vienybę, kad priešais mechaninį 

ir atomistinį visuomenės supratimą buvo pradėtas sta- 
tyti organinis visuomenės supratimas ir kad profesija 
pradėta laikyti ne atsitiktiniu žmogui dalyku, bet ky- 
lančiu iš jo prigimties struktūros. 

„ Korporacijos pagrindai glūdi žmogaus prigimtyje kaip 
natūralus ir savaimingas linkimas į tos pačios profe- 
sijos narius, pažadintas žmogaus prigimties struktūros 
panašumo. Šitas linkimas padaro, kad korporacinės 
užuomazgos niekados istorijoje nebuvo išnykusios, 
nors jos ir buvo praradusios viešosios teisės formą. 

„ Korporacija yra viešosios teisės būdu suorganizuota 
profesija. Kaip visuomeninė institucija, korporacija yra 
viešosios teisės institucija, iš vienos pusės, ir tarpinė ins- 
titucija, iš antros. Šita paskutine savo funkcija korpora- 
cija atpalaiduoja valstybę nuo nereikalingų rūpesčių ir 
grąžina valstybei vadovaujantį charakterį. Šiuo atžvil- 
giu korporacija yra esminis organinės valstybės pradas. 


KARO PRASMĖ IR TAIKOS PROBLEMA 


Moderniškojo kvaitulio ir kraujo kvapo apsvaigintam žmo- 
gui galbūt juokinga atrodo tikėti, ką skelbė Senojo Įstatymo 
pranašai, kad ateis laikas, kada liūtas ganysis kartu su avinė- 
liu, kada kardas bus perdirbtas į arklą, žodžiu, kada žemėje 
įsigalės taika ne tik tarp žmonių, bet net ir tarp gamtos su- 
tvėrimų. Žiūrint mūsų akimis, kurios labai netolimoje praei- 
tyje matė tokių kruvinų įvykių, kokių mūsų planeta nepaty- 
rė nuo pat savo gyvavimo pradžios, šitie pranašavimai atro- 
do lyg ir svajonės. Ir tai ne tik dėl praeities. Ateitis irgi nė kiek 
ne šviesesnė. Tiesa, šiandien renkami milijonai parašų už tai- 
ką, šaukiamos nusiginklavimo konferencijos, leidžiami spe- 
cialūs laikraščiai taikos idėjai propaguoti. Bet tai yra tik vie- 
na medalio pusė. Atsivertę antrąją, pamatysime visai kitokį 
vaizdą: statomi didžiausio tobulumo, milžiniškas pinigų su- 
mas suėdą karo laivai, dirbami tūkstančiai šarvuotų ir nešar- 
vuotų orlaivių, slapta gaminamos nuodingos dujos, cheminės 
pramonės fabrikai taip statomi, kad vieną gražią dieną juos 
lengvai būtų galima pakeisti sprogstamosios medžiagos ga- 
myklomis. Iš Nobelio paliktų kapitalų išmokamos taikos pre- 
mijos. Bet štai 1930 m. Italijoje vieno Romos knygyno buvo 
paskirta 100 000 lyrų premija už geriausią veikalą, kuriame 
bus įrodinėjama karo reikalingumas. 

Visa tai matant, girdint tuos sumišusius šauksmus, neno- 
romis kyla mintis, kad šiandieninis pasaulis trokšta ne tai- 
kos, bet poilsio, po kurio vėl pradėtų dar plėšresnį karą. Ne 
veltui tad ir G. Brandesas yra pastebėjęs, kad „mes gyvena- 

me tokius laikus, kada tautos, pirmiau spaudusios kitas ka- 
ro skorpionu, dabar plaka viena kitą alyvos šakele, kaip tai- 
kos simboliu. Taika, kurią dabar gyvename, yra karo tęsinys, 
tik kitokiomis priemonėmis“ („Heinrich Heine“, 1922, p. XV). 

Taigi mūsų dienomis grumiasi dvi milžiniškos idėjos: tai- 
kos idėja ir karo idėja, kūrimas ir ardymas, gyvenimas ir mir- 
tis. Kyla todėl baugus klausimas: kas nugalės? Nevaisingas 
būtų darbas atsakyti istoriškai, vadinasi, pranašauti, kas iš 
tikrųjų nugalės. Bet visai tikslu panagrinėti, kas turėtų nuga- 
lėti. O jau faktinoji karo ar taikos pergalė pareis nuo to, ko- 
kie motyvai bus daugiau įgyvendinami praktikoje: už taiką 
ar už karą. Todėl ir šitame straipsnyje nebus jokių „prana- 
šavimų“. Čia norima tik surasti giliausias karo šaknis ir tvir- 
čiausius taikos pagrindus, ant kurių būtų galima paskui sta- 
tyti visas rūmas. 


1. Karo šaknys 


Pozityvizmo persunkta socialinė filosofija šiandien neran- 
da geresnio karo kilmės išaiškinimo, kaip kova už būvį. Jau 
Hobbesas, laikydamasis principo, kad žmogus iš prigimties 
yra kito priešas, priėjo išvadą, jog kariauti yra visai natūra- 
lus dalykas. Natūrali žmogaus būklė yra nedraugiška, nevi- 
suomeniška, antisociali, žodžiu, visų kova prieš visus. „Hoino 
homini lupus est - žmogus žmogui yra vilkas“. Ir tik negalė- 
jimas individualinėmis pastangomis kitų sudraskyti priver- 
tė žmones jungtis bendruomenėn. Tuo būdu žmogui Hob- 
besas atėmė bet kokį socialinį linkimą ir sukūrė diametra- 
liai skirtingą teoriją tai pažiūrai, kurią jau Aristotelis išreiškė 
dviem žodžiais: zoom politikon - žmogus yra socialinis sutvė- 
rimas. Bet nereikia plačiau nė nagrinėti, kad paaiškėtų, jog 
šitoji Hobbeso teorija yra kabinetinio darbo vaisius, nieko 
bendra neturįs su giliausiais žmogaus prigimties linkimais. 

Be to, pati kovos už būvį principo esmė nei gamtoje, nei 
žmonėse neturi beveik nieko bendra su karu. Kai sakoma, 
kad tokia ar kitokia rūšis laimėjo kovą už būvį, tai visai ne- 


106 


reiškia, kad ji atvirai kariavo su apibrėžtu priešu ir tą karą 
laimėjo. Tai tik reiškia, kad šita rūšis prisitaikė prie gyveni- 
mo sąlygų, kurias sudarė ją supanti aplinka, ir todėl galėjo 
išlikti. Kai mamutai Sibire išmirė, vadinasi, pralaimėjo kovą 
už būvį, o barsukai išliko, tai nereiškia, kad barsukai būtų 
buvę stipresni už mamutus ir šiuos būtų dantimis ir nagais 
nugalėję. Tai tik reiškia, kad barsukų prigimties struktūra bu- 
vo palankesnė prisitaikyti prie pasikeitusių aplinkos sąlygų. 
Taip pat ir žydų tauta jau keli tūkstančiai metų laimi kovą 
už būvį, nors neturi nei ginklų, nei kariuomenės, nėra gau- 
singa ir su nieku nekariauja. Tuo tarpu galinga ir karinga 
romėnų tauta jau seniai yra dingusi nuo žemės paviršiaus. 
Kova už būvį eina visai šalia karo ir su juo neturi beveik nie- 
ko bendra. Ji gali kartais, aplinkybėms susidėjus, būti karo 
priežastimi, bet giliausios karo šaknys glūdi visai kitur, Tai 
patvirtina ir pirmykštė žmonijos istorija. 

Jei karo šaknys būtų kovoje už būvį, už pragyvenimo 
priemones, tai pirminės kultūros laikotarpis būtų buvęs tai- 
kingiausias. Juk tuomet buvo labai nedaug žmonių, jų inte- 
resai buvo paprasti, tuo tarpu pasaulis toks platus ir turtin- 
gas. Ieškodamos tik pragyvenimo, visos tautos būtų galėju- 
sios taip ramiai susitaikinti, kaip susitaikė Abraomas ir Lotas: 
„Prašyčiau, kad nebūtų vaido tarp manęs ir tavęs ar tarp ma- 
no piemenų ir tavo piemenų... Argi ne visas kraštas prieš 
tave? Prašyčiau atsiskirti nuo manęs. Jei tu eisi į kairę, aš ei- 
sių į dešinę... Lotas apsižvalgė aplinkui ir pamatė, kad Jor- 
dano dykuma iki pat Coaro buvo gerai drėkinama... Lotas 
pasirinko visą Jordano lygumą ir nusikėlė rytų link. Jiedu 
taip ir atsiskyrė vienas nuo kito“ (Pr 13, 8-11). Deja tokių 
pavyzdžių pirmykštėse tautose randame labai retai. Noma- 
diškojo kultūros rato tautos, kurios vertėsi gyvulių augini- 
mu, užpuldavo sėslius žemdirbius arba pirmykščių miestų 
gyventojus, kurie juk mažiausia galėjo trukdyti nepririštų 
prie vietos nomadų gyvenimui. Ir toji žmonijos gyvenimo 
rytmetį ties pačiais rojaus vartais įvykusi brolžudystė, kaip 
pirmutinis karo šauklys, buvo pažadinta visai ko kito, ne pra- 
gyvenimo stokos. 

Kokioje tad dirvoje keroja giliausios šaknys? Niekas šian- 
dien negali ginčytis, kad karas yra blogis. Veltui tad R. Vip- 
peris stengiasi įrodyti, kad „karas nėra šlykštus kultūros na- 
vikas, bet organiškoji jos ypatybė, jos galingiausias veiksnys“ 
(Žr. „Trimitas“, 1930, Nr. 19). Galima karą laikyti neišven- 
giama blogybe, bet negalima jame nematyti blogio. O visokio 
blogio, kuris viešpatauja mūsų gyvenamoje tikrovėje vieno- 
kiu ar kitokiu pavidalu, priežastis yra ne kas kita, kaip anas 
pirmykštis žmogaus puolimas, atidaręs vartus įvairiausioms ka- 
tastrofoms. Atitrūkęs nuo Dievo laisva savo valia, suardęs 
deramus santykius su Kūrėjų, žmogus atitrūko nuo pasau- 
lio, suskilo savo viduje ir tuo būdu suardė santykius su ki- 
tais. Pirmykštės vienybės išraiška buvo mes. Tuo tarpu pas- 
kui atsirado aš ir tu. Pirmykštėje vienybėje pagrindinis žmo- 
nių santykių dėsnis buvo noras mylėti - Wille zur Liebe. Tuo 
tarpu suskilimo metu atsirado noras apgalėti - Wille zur Macht. 
Pirmykštėje vienybėje meilė koncentravosi visuomenėje — 
mes. Tuo tarpu paskui josios centras pasidarė individas — aš. 
Savimeilė yra ryškiausias šito suskilimo bruožas. O ko gi sa- 
vimeilė siekia, jei ne to, kad tu nusilenktų prieš aš. Bet tasai 
„tu“ irgi yra kartu „aš“, lygiai taip pat ir lygiu pagrindu rei- 
kalaująs nusilenkimo. Vadinasi, iš šitų reikalavimų kyla dvie- 
jų „aš“ susikirtimas. Štai kur yra giliausios karo šaknys. Wille 
zur Macht - noras kitą apvaldyti, nulenkti prieš save, noras 
viešpatauti be atodairos — štai kas žadina karą iš karto tarp 
paskirų asmenų, paskui tarp organizuotų grupių ir tautų. 
Jeigu dar pridėsime, kad per suskilimą vyras labiausiai nu- 
kentėjo, daugiausia netekdamas tojo Wille zur Liebe - noro 
mylėti, ir kad jame labiausiai susikoncentravo Wille zur 
Macht — noras apgalėti, — galėsime išsiaiškinti, kodėl karo 
veikėjai ir iniciatoriai yra visuomet vyrai. 

Kreipdamiesi vėl į pirmykščius žmonijos laikus, rasime 
gražių šitoms išvadoms patvirtinimų. „Pirmas brolis nužu- 
dė pirmąjį brolį iš pavydo, kad „tu“, o ne „aš“ buvo meiles- 
nis Dievui, vadinasi, buvo viršesnis. Lamechas savo giesmė- 
je kalbėjo savo žmonoms Adai ir Cilai: „Lamecho žmonos, 
klausykitės mano balso; išgirskite mano žodžius: užmušiau 

vyrą už žaizdą, bernioką už įdrėskimą. Jei už Kainą atkerši- 
jama septyneriopai, tai už Lamechą septyniasdešimt kartų 
septyneriopai“ (Pr 4, 23-24). Vadinasi, čia žmogžudystės 
priežastis buvo kerštas už padarytą skriaudą. Taigi pavydas 
ir kerštas yra dvi tojo Wille zur Macht apraiškos, kurios ir pa- 
žadina žmogų į kovą su kitais. Ne kovoje už būvį, bet atpalai- 
duotųjų aistrų žaidime keroja giliausios karo šaknys. 


2. Etinis karo įvertinimas 


Ieškodami karo šaknų ne kovoje už būvį, bet nore apga- 
lėti kitus, tame atpalaiduotame Wille zur Macht, galėsime ne- 
sunkiai įvertinti karą ir etikos reikalavimų šviesoje. Galima 
išsisukinėti ir vienaip, ir kitaip, bet visuomet liks neužginči- 
jama tiesa, kad karas visų pirma yra žmonių žudynės. Tuo tar- 
pu taip mūsų prigimtyje įrašyta, taip pozityviais Dievo įsta- 
tymais paskelbta nepermaldaujamas dorovinis dėsnis: „Ne- 
žudyk!“ Argi jis liečia tik paskirus individus? Ar tie patys 
individai, susiorganizavę į draugiją (tegul ji vadintųsi ir vais- 
tybė) jau esti šito draudimo nesaistomi ir gauna teisę kitus 
žudyti? Ar dorovės įstatymai nesaisto asmenų? Jeigu doro- 
vė yra ne kas kita, kaip amžinojo Dievo įstatymo paskelbi- 
mas mūsų prigimtyje, tai aišku, kad josios normos galioja vi- 
sur, visada ir visiems, vis tiek ar jie būtų fiziniai asmens ar 
moraliniai, ar paskiri individai, ar susijungę į draugiją. Tai- 
gi jei uždrausta žudyti, tai uždrausta visiems. 

Bet ar galima karą sulyginti su paprasta žmogžudyste? 
Ar paskelbusi karą tauta jau yra tokia pat nusikaltėlė, kaip 
ir užpuolikas - žmogžudys? Kartais taip, kartais ir ne. Rei- 
kia visados neužmiršti skirti dvi karų rūšis: puolamuosius ir 
ginamuosius karus. Puolamasis karas yra ne kas kita, kaip tik- 
riausias konkretus išsiveržimas tojo Wille zur Macht - noro 
valdyti kitus, savo viešpatavimą primesti kitiems ir kitus pa- 
daryti savo tarnais. Tokių puolamųjų karų pavyzdį mums 
paliko Aleksandro Didžiojo žygiai, Atilos įsiveržimas, Napo- 
leono pastangos įsiviešpatauti Europoje ir t. t. Šitie visi žv- 

giai siekė ne ko kito, kaip tik savo valstybės arba net savo 
asmens galią išplėsti po tolimus kraštus, viešpatauti „nuo jū- 
rų ligi jūrų“. Visai kitokį pobūdį turi ginamasis karas. Čia no- 
rima ne palenkti kitus savo valdžiai, bet fizine prievarta ati- 
taisyti vienokiu ar kitokiu būdu įžeistas savo teises arba ap- 
saugoti jas nuo įžeidimo. Todėl ne visuomet tauta, pati 
pirmoji paskelbusi karą, yra puolamojo karo kaltininkė. Gali 
pasitaikyti - ir dažnai pasitaiko - kad tokiu atveju tik nori- 
ma karu atitaisyti sulaužytos sutartys, atgauti užgrobti kraš- 
tai ir t. t. Taigi tokie karai iš esmės nėra puolamieji, bet gi- 
namieji, nors, iš viršaus žiūrint, jie ir turi puolamąjį pobūdį. 

Kaip dabar vieną ir kitą karų rūšį įvertinti etikos šviesoje? 

Kad tikra prasme puolamasis karas turi būti doroviniu at- 
žvilgiu pasmerktas, tam nereikia didelių įrodymų. Jeigu mo- 
rališkai yra neleistina asmeninė vergija, tai lygiai nėra leis- 
tina nė tautinė. Kaip asmuo turi teisę laisvai apsispręsti, taip 
tą teisę turi ir tauta. Atimti šitą teisę, neleisti tautai apreikš- 
ti savo individualybės, išnaudoti ją savo reikalams yra toks 
pat smerktinas dalykas, kaip ir paskiro asmens pavergimas 
ir vergiškas jo išnaudojimas. Gali būti tauta globojama, kol 
dar ji nėra pasiekusi reikiamo pribrendimo savarankiškam 
gyvenimui, kaip globojami mažamečiai. Bet tą momentą, ka- 
da tauta pareiškia savo norą sukurti nepriklausomą valsty- 
bę, tą momentą ji nustoja globos reikalo, ir niekas neturi tei- 
sės ją prievarta globoti. Todėl šiandieninis Indijos arba Uk- 
rainos reikalavimas sau laisvės ir nepriklausomybės yra 
švenčiausių jų tautinės individualybės teisių gynimas. O vi- 
sos jų pavergėjų pastangos fizine prievarta nuslopinti tauti- 
nio susipratimo jausmą kelia kiekvieno kultūringo žmogaus 
pasmerkimą. Anglų policijos trukdymai Indijoje arba bau- 
džiamųjų lenkų būrių ekspedicijos Ukrainoje yra puolamojo 
karo reiškiniai ir todėl etikos atžvilgiu turi būti smerkiami. 

Ne taip lengva nustatyti dorovinis ginamojo karo pobū- 
dis. Iš tikrųjų r prigimtoji, ir pozityvioji teisė leidžia fizine pajė- 
ga atremti užpuoliką, kuris kėsintysi irgi fizine pajėga įžeisti mū- 
sų teises, jei tik tas atrėmimas yra proporcingas užpultųjų gėry- 
bių vertingumui. Taip pasikėsinimas atimti gyvybę arba 

nekaltybę gali būti atremtas net pasikėsintojo nužudymu. Jei- 
gu tai leidžiama paskiriems asmenims, kodėl turėtų tai būti 
draudžiama tautoms ir valstybėms? Kolektyvas, ypač toks 
kaip tauta, aišku, turi turėti teisę gintis nuo užpuolimo, ku- 
ris gresia išplėšti laisvę, turtą arba net ir gyvybę. 

Bet, iš kitos pusės, neleidžiama paskiram asmeniui savo pa- 
čio autoritetu atitaisyti tai, kas jau yra įžeista arba kas yra įžei- 
džiama nevartojant fizinės pajėgos. Vadinasi, kur nėra fizinio 
užpuolimo, ten negali būti nė fizinio atrėmimo, nors kito- 
kiu būdu teisės ir būtų įžeistos. Joms atitaisyti yra aukštes- 
nė instancija - teismas. Juk visi pripažįsta, kad už apšmeiži- 
mą niekam nevalia apskaldyti antausių arba už skolos ne- 
sumokėjimą vieno paties skolininko sprendimu atimti arklį. 
Tokių dalykų atitaisymą gali normuoti tik viešasis autorite- 
tas. Bet jeigu pasitaikytų toks — tegul ir fiktyvus — atsitiki- 
mas. Įvyksta žemėje milžiniška katastrofa, kurios metu lie- 
ka gyvi tik du žmonės: vienas stiprus, kitas silpnas. Juodu 
dar turi turto, maisto ir šiaip įvairių gėrybių. Štai vieną die- 
ną silpnasis pavagia iš stipriojo kokį šiam brangų daiktą. Ar 
turi dabar tas stiprusis teisę nueiti ir tą savo daiktą prievar- 
ta atsiimti? Aišku, kad turi, nes jų gyvenamose sąlygose nė- 
ra jokio teismo, jokio viešojo autoriteto, kuris galėtų šį rei- 
kalą sutvarkyti. Turėdamas teisę, stiprusis nuėjo ir prievar- 
ta atėmė daiktą, truputį per grumtynes sužeisdamas silpnąjį. 
Ar jis kaltas už tas žaizdas? Žinoma, ne! Juk kai policija at- 
eina vykdyti teismo sprendimą, irgi kai kada pasitaiko pa- 
sipriešinimų, ir policininkai nėra atsakingi už tai, kas įvyks- 
ta dėl pasipriešinimo kaltės. Bet štai po kiek laiko sHiprusis 
pavogė kokį daiktą iš silpnojo. Suprantama, kad ir šis turi to- 
kią pat teisę pavartoti pajėgą atsiimdamas savo daiktą. Tai- 
gi jis ir nuėjo. Bet stiprusis jį dar apkūlė ir išmetė laukan. 
Liko neatimtas savas daiktas ir dar sužeistas kūnas. Bet ar 
jis tuo pačiu jau nustojo teisės tojo daikto reikalauti? Anaip- 
tol! Tiesa, faktinai jis atimti jo nepajėgė, bet jo teisė lieka 
nepajudinama. Jeigu būtų kitokios aplinkybės, jis skųstųsi 
teismui. Ir iš viso teismo buvimas nebūtų davęs teisės nei 
vienam, nei kitam savo privatišku autoritetu eiti atsiimti pa- 

vogto daikto. Toks elgesys būtų buvęs sauvaliavimas. Ir tik 
ypatingos gyvenimo sąlygos suteikė jiems šitą teisę, 0 stip- 
riojo jėga leido ją ir praktiškai realizuoti. Tuo tarpu silpnes- 
nis turėjo nukentėti ne dėl teisės aiškumo, bet dėl gyveni- 
mo sąlygų netobulumo. 

Šitas, nors ir fiktyvus, pavyzdys įneša nemaža šviesos ir 
į tautų santykius ginamojo karo atžvilgiu. Tauta su tauta, kai 
vienos kurios teisės įžeistos, turėtų taip elgtis, kaip elgiasi 
minėtame atsitikime tiedu žmonės. Ypatingų aplinkybių su- 
sidarymas suteikė jiems teisės, privatišku autoritetu pasire- 
miant, net ir fizine prievarta, kuri miniatiūroje pavaizduoja 
karą, ieškoti įžeistos teisės atlyginimo. Taip yra ir su tauto- 
mis. Žmonijos bendruomenėje jos sudaro paskirus moralinius 
asmenis. Todėl, bendrai imant, jos neturėtų teisės vienos sa- 
vo pačių autoritetu spręsti kylančių konfliktų. Šituo atžvil- 
giu jos turėtų pasiduoti viešojo žmonijos autoriteto sprendi- 
mui. Deja, tokio autoriteto ligi šiol dar nėra. Todėl ypatin- 
gos gyvenimo aplinkybės, kaip ir aptartu dviejų žmonių 
atveju, pateisina privatišku vienos tautos autoritetu padeng- 
tus žygius atitaisyti padarytą skriaudą, jei tik visi veiksmai 
tam reikalui laikysis dorovės reikalavimų. Bet tai nėra nor- 
mali būklė, kaip lygiai nėra normali būklė anų dviejų katast- 
rofos ištiktų žmonių. 

Dabar jau galima aiškiai nustatyti dorovinį ginamojo ka- 
ro pobūdį. Ginamasis karas positis ponendis, vadinasi, iš esmės 
tikras ginamasis karas, nėra smerktinas doroviniu atžvilgiu, 
kaip neišvengiama pasėka nenormalaus ir dar netobulo žmo- 
nijos susivienijimo. Bet šitos teisės, suteikiamos dėl netobulo 
gyvenimo aplinkybių, uždeda šventą tautoms pareigą rūpin- 
tis, kad kuo greičiausiai būtų sudarytas aukščiausias visos 
žmonijos arba bent didelės jos dalies autoritetas - vadinkime 
ji tarptautiniu tribunolu, - kuris tik vienas turėtų teisės spręsti 
tautinius konfliktus, kaip paskirų tautų teismas sprendžia as- 
meninius konfliktus. Žinoma, ir toks tribunolas gali suklysti 
ir išspręsti bylą ne taip, kaip tautos teisės reikalauja. Bet tai 
jau yra prigimtosios mūsų tikrovės netobulumas. Suklysta visi 
teismai. Bet vis dėlto jų nutarimai lieka visados privalomi, 

kaip formalinė tikrosios teisės išraiška, nors materialinių at- 
žvilgiu jie gali nuo tos teisės reikalavimų ir nutolti. Apie pri- 
verčiamąją šitokio tarptautinio tribunolo galią čia sunku ką 
nors pasakyti. Tai būtų daugiau praktinio susitarimo reika- 
las, įgyvendintas, pavyzdžiui, kad ir per tarptautinę policiją. 

Įsikūrus tokiam tarptautiniam tribunolui, ginamasis ka- 
ras arba sprendimas konfliktų privatišku vienos tautos au- 
toritetu, vartojant fizinę prievartą, doroviniu atžvilgiu pasida- 
rytų jau neleistinas, kaip kad yra neleistinas paprastose sąly- 
gose asmeninis konfliktų sprendimas, vartojant jėgą be 
teismo nutarimo. Reikia tik pasidžiaugti, kad valstybės, pri- 
klausančios Tautų Sąjungai, padarė pirmus žingsnius tokiam 
aukščiausiam žmonijos autoritetui sudaryti įsteigdamas Ha- 
goje tarptautinį tribunolą. Tiesa, jo sprendimai yra dar be pri- 
verčiamosios galios bent fizine prasme. Bet laisvas tautų su- 
tikimas ir pritarimas šitą tribunolą steigti kelia abejonės, ar 
jo sprendimų neklausymas ir griebimasis karo, kaip priemo- 
nės atitaisyti skriaudą, būtų pateisinama doroviniu atžvilgiu. 
Atrodo, kad vargiai. Taigi jį įsteigusios tautos jau ir turėtų, 
sąžinės verčiamos, pasiduoti jo sprendimams, nors fizine 
prievarta dar niekas negrasytų. Tai būtų pirmi realūs dar- 
bai, išnaikiną karą, taip kenkiantį žmonijos klestėjimui. Ži- 
noma, įsteigimas tokio tribunolo, kuris būtų visuotinis ir tu- 
rėtų priverčiamosios galios, būtų idealas. Bet juk idealas nė- 
ra utopija. Jeigu jo negalima realizuoti visu šimtu procentų, 
tai bent didele dalimi. Tiesa, šitokio tribunolo sprendimų 
vykdymas gali irgi pareikalauti fizinės prievartos, kas taip 
pat reikštų karą. Bet šito karo priemonės ir pobūdis būtų vi- 
sai kitoks. Jis taip pat būtų ir didelė retenybė. 


3. Psichologinis taikos pagrindas 


Žinant, jog; karas giliausias savo šaknis turi atpalaiduota- 
me žmogaus Wille zur Macht, kuris savo ruožtu kyla dėl to, 
kad nėra santaikos tarp aukštesniųjų ir žemesniųjų prigim- 
ties galių, nesunku bus suprasti, nuo ko reikia visų pirma pra- 

dėti taikos ugdymo darbą. Visos žmonijos ligi šiol eitas kul- 
tūros kelias skaudžiu savo prityrimu patvirtina tą dėsnį, kad 
kiekvienas pacifizmas visuomenėje turi remtis asmens prigimties pa- 
cifizmu. Kol žmogaus — ypač vyro - prigimtyje viešpatauja ne- 
apvaldytas noras apgalėti, kol „aš“ be atodairos reikalauja vir- 
šenybės prieš kiekvieną „tu“, tol, Fr. W. Forsterio žodžiais ta- 
riant, „neapvaldyta siela vis nesiliauja gaminus karo būklę: 
pavydą, garbės troškimą, nepasitikėjimą, neišlavintą aistrin- 
gumą, nesivaldymą, fariziejišką pasipiktinimą kitų prasikal- 
timais ir kitų melagingumu“ („Kristus ir žmogaus gyveni- 
mas“, p. 226). Tik šitie dalykai, tik šitokios būklės sudarymas, 
o ne kova už būvį yra dažniausia ir giliausia karo priežastis. 
Taigi norint ją pašalinti, reikia įvesti žmogaus prigimtyje har- 
moniją, reikia žemesniųjų galių norus nuteikti paklusti proto 
sprendimams ir valios reikalavimams. Čia yra psichologinis 
taikos pagrindas ir šitame darbe glūdi geriausias auklėjimas 
taikai. „Tai jau seni dalykai“, - pasakys ne vienas. Taip, jie 
nenauji. Bet jie amžini, jie niekados nesensta. Prigimties su- 
tvarkymo reikalavimas buvo teisingas vakar, šiandien ir bus 
visados teisingas. 

Tiesa, kultūra neįstengia įvykdyti jo visiškai. Tai, kuo 
skundėsi stabmeldžių poetas (video meliora probogue deteriora 
seguor) ir dėl ko dejavo stabmeldžių apaštalas („jaučiu savo 
kūne du įstatymu: sąnarių įstatymą, pasipriešinantį mano 
dvasios įstatymui“), būtent ta nesantaika tarp kūno ir dva- 
sios visados buvo ir liks ligi visuotinio perkeitimo. Bet reli- 
gija duoda priemonių ją tiek apvaldyti, jog ji nepasireiškia 
nežabotu šėlimu ir trempimu po kojomis viso to, kas nenori 
nusilenkti „aš“ reikalavimams. Auguste'as Comte, nors ir po- 
zityvistas, nuolat skaitydavo Tomo Kempiečio knygelę „Kris- 
taus sekimas“, kurios autorius puikiai suprato prigimties dis- 
harmoniją ir todėl davė labai gilių ir psichologiškai labai tei- 
singų nurodymų tarp kita ko ir taikos ugdymui. Skyrelyje 
„De bono homine pacifico“ skaitome: 

„Pirmiau būk pats taikingas, o tuomet ir kitus galėsi su- 
taikinti, 

Taikingas žmogus yra naudingesnis negu mokytas. Kas 
yra nuolat taikingas, tas nieko neteisia: bet kas yra neramus 
ir savimi nepatenkintas, tą visokie įtarinėjimai vargina: nei 
pats negali pailsėti, nei kitiems poilsio neduoda. 

Yra tokių, kurie ir patys yra taikingi ir su kitais taikoje 
gyvena. 

Bet yra ir tokių, kurie nei patys neturi ramybės, nei ki- 
tiems jos neduoda. Tokie yra didelė sunkenybė kitiems, o dar 
didesnė sau. 

Pagaliau yra tokių, kurie patys būdami taikingi ir kitus 
nori į taiką atvesti. 

Kas moka geriau kentėti, tas turės tobulesnę taiką.“ Ši- 
tuose žodžiuose glūdi giliausias psichologinis taikos pagrin- 
das. Juk vyriausioji nesantaikos priežastis kaip tik ir yra tas 
atpalaiduotojo „aš“ viešpatavimo troškimas, dėl kurio reali- 
zavimo manome esą verta kruvinai kovoti. Kas to nesupran- 
ta, kas tiki, kad jo Wille zur Macht yra teisėtas veržimasis, 
tas niekados nesupras, jog taika yra šventas ir didelis daly- 
kas, kuriam verta paaukoti išpampęs egoizmas. Štai kame 
glūdi prasmė tos taikos, kurią skelbė angelai Kristaus gimi- 
mo naktį. Ramybė geros valios žmonėms, tokios valios, kuri 
moka teisingai įvertinti savo linkimus, neįstengdama juos pa- 
teisinti kitų gerovės ir net gyvybės sąskaiton. Tuo tarpu ši- 
tokios valios dabartiniam žmogui dar labai trūksta, kultūros 
pažanga dar labai mažai apvaldė gyvuliškus instinktus. Mū- 
sų nagai, pasak Fėrsterio, dar tebeprimena girią. Todėl ir tai- 
kos ugdymo darbas visų pirma turi stengtis išauklėti tąją ge- 
rą valią. Kad šitokio auklėjimo pagrindan turi būti padėta 
religija, nereikia nė abejoti. „Kol žmogus nėra išsivadavęs iš 
savo „aš“ ir nėra laimėtas kitam gyvenimui, tol jis neturi tai- 
kos pačiame savyje ir širdies gilumoje nenori taikos. Tik ano 
gyvenimo šviesoje visi tie turtai, dėl kurių baramasi, nusto- 
ja vertės ir pasirodo taikos darymo antžemiškoji reikšmė — 
tuomet tik žmonių priešingumai tėra taikiai išsprendžiami“ 
(Forster Fr. W. Kristus ir žmogaus gyvenimas, p. 227). Tai yra 
vienintelis kelias į taikos realizavimą. Tai yra psichologinis 
taikos pagrindas. Bet jis nėra vienintelis. 

4. Metafizinis taikos pagrindas 


Labai charakteringas yra tas faktas, kad juo giliau leidžia- 
mės į taikos problemą, juo arčiau susiduriame su religija, juo 
didesnės religija turi reikšmės šitos problemos išsprendimui. 
Ir kai galų gale reikia suversti metafizinis taikos pagrindas, 
mums nieku kitu nebelieka remtis, kaip tik atpirktosios žmo- 
nijos vieningumu. 

Dėl ko žmonija turi taikingai gyventi, dėl ko karas yra 
tokia didelė blogybė - į tai galutinį atsakymą duoda tik 
krikščionybė. Pagal krikščioniškąją pasaulėžiūrą, žmonės nė- 
ra demokratiškieji atomai, šaltoje pasaulio erdvėje skrendą 
pro vienas kitą. Jie yra vieno organizmo celės, kuriame pa- 
skira celė gyvena visumai ir visuma paskirai celei. Visuome- 
niškas krikščionio nusiteikimas nėra paremtas tik grynais uti- 
litariniais sumetimais. Jis nesijungia bendruomenėn tik tam, 
kad negali vienas aprūpinti savo ir savo šeimos reikalų. Jis 
įeina į visuomenę, kaip į organiškąją vienybę, kaip į atspin- 
dį aukštesnės — metafizinės - mistinės vienybės, kurią pa- 
daro Kristaus dievystės susijungimas su žmogyste. Todėl 
krikščionį su visuomene riša ne įstatymai, ne prigimtoji ar 
įgytoji pilietybė, net ne kalba ir papročiai, bet tasai atpirkto- 
sios žmonijos vieningumas, kuris Bažnyčios gyvenimo gel- 
mėse kuria tobulą bendruomenę. Kaip šitos bendruomenės 
narys, jis jaučia kitus kaip brolius ir seseris, per tuos misti- 
nius ryšius jungiasi su kitais ir nusistato deramus santykius! 
Kad krikščioniui visi žmonės, ypač pakrikštytieji, yra broliai 
ir seserys — tai čia nėra jokios metaforos: čia yra tikriausia 
realybė, Argi ne tas yra tikras brolis ir tikroji sesuo, kuriam 
kūninę gyvybę davė tas pats tėvas ir ta pati motina? Jei jau 
taip yra kūninės gyvybės atžvilgiu, argi dvasinė gyvybė bū- 
tų menkesnė? Ar bendras šitos gyvybės davėjas nesugimi- 
niuoja arčiau žmonių, negu bendras kūninės gyvybės šalti- 
nis? Kiek dvasia yra kilnesnė už kūną, tiek dvasinė giminys- 
tė yra kilnesnė už kūninę. Kiek dvasia turi daugiau būties 
realumo už kūną, tiek dvasinė giminystė yra realesnė už kū- 
ninę. Reikia tik truputį paliaut medžiagą laikius vienintele 

tikrenybe, ir visų žmonių broliškumo realumas pasidarys aiš- 
kus, ypač krikščioniui. 

Dievas suteikia žmogui gamtinę dvasios gyvybę, Bažny- 
čia gimdo tą patį žmogų antgamtiniam gyvenimui per Krikš- 
to sakramentą, toliau jį stiprina, ugdo ir maitina. Tuo būdu 
tas pats Dievas darosi visų žmonių gamtinės dvasios gyvy- 
bės Davėjas, ta pati Bažnyčia - žmonių gimdytoja ir Auklė- 
toja antgamtiniam gyvenimui. Argi todėl Dievo pavadinimas 
vienu visų žmonių Tėvu, o Bažnyčios viena visų žmonių Mo- 
tina būtų tik metaforiškas prasimanymas, neturįs tikrovėje 
(tegul ir nemedžiaginėje) pagrindo? Anaiptol! Šitas pagrin- 
das yra daug realesnis už kūninį bendrumą, nes jis yra iš 
tos srities, kuri viena turi būties (taigi ir realumo) pilnatvę. 
Tuo būdu ir žmonės — labiausiai pakrikštytieji - sudaro vie- 
ną organiškąją šeimą, kurioje pirmiausia asmens, o paskui 
ir tautos yra tos šeimos nariai. Taigi ir tautų laisvė, lygybė 
ir brolybė giliausią pagrindą kaip tik ir turi šitoje visų žmo- 
nių dvasinėje - antgamtinėje giminystėje. Kaip tad atrodo ka- 
ras šitų idėjų šviesoje? 

Suprantama, jei tautos yra tikra prasme seserys, turinčios 
vieną Tėvą ir vieną Motiną, tad kokiu būdu jos galėtų ka- 
riauti? Kaip galėtų reikštis ta svetimųjų neapykanta, kuria 
dega šiandieninis šovinizmas? Jeigu nekrikščioniškosios tau- 
tos dar galėtų šiaip taip išsisukinėti, tai krikščioniškosios tu- 
rėtų galų gale suprasti, kad tarpusaviai jų nesutikimai, bai- 
siausiai pasireiškiantys karų pavidalu, yra ne kas kita kaip 
šeimyniškosios vienybės ardymas. Tai yra praktinis griovi- 
mas to tikėjimo, kurį išpažįstame kasdien kalbėdami: „Ti- 
kiu... Šventųjų bendravimą“. Dar daugiau! Krikščioniškų 
tautų karai ne tik kenkia kitam, bet ir pačiam sau, nes šito- 
mis masinėmis žudynėmis yra padaromos gilios žaizdos ta- 
me mirtingame kūne, kurio galva yra Kristus. O kai kenčia 
visas kūnas, kenčia ir paskiri jo nariai. Tai irgi ne metafora. 
Karas kyla dėl susiskaldymo ir dėl vienos dalies neapykan- 
tos prieš kitą dalį. Bet krikščionybė pasmerkia kiekvieną ne- 
apykantą — be išimties, vis tiek kam ji būtų taikoma - net ir 
aršiausiam priešui. Šitokiu savo mokslu krikščionybė pakerta 

giliausią karo šaknį. O krikščioniškųjų tautų priklausymas 
vienai Bažnyčiai ar nenutiesia tilto per tą begalinį žmonių 
išsiskyrimą? Krikščionybės vieningumo pagrindas ir gaivi- 
nimas yra Eucharistija. Ne veltui ji vadinama Meilės Sakra- 
mentu. O kur yra meilė, ten yra ir susivienijimas. Čia, šitam 
eucharistiniam bendravime, pasireiškia tikrovėje tie gilūs 
mirtiniai ryšiai, jungią vieną žmogų su kitu, vieną tautą su 
kita. Todėl religijos požiūriu, visai nesuprantama, kaip krikš- 
čionis, pasimeldęs, priėmęs Komuniją (jau pats vardas reiš- 
kia bendravimą su kitais!), eina žudyti kitų tokių pat krikš- 
čionių, kurie irgi meldėsi, priėmė Komuniją ir prašė Dievo 
palaimos. Ne, tai galima turint tik labai primityvų krikščio- 
nybės supratimą. 

Taigi pasirodo, kad taikos problema giliausią ir stipriau- 
sią pagrindą kaip tik ir randa vieningume atpirktosios žmo- 
nijos, kurios konkretus pasireiškimas išeina aikštėn vienoje ir 
visuotinėje Katalikų Bažnyčioje. Per ją visi žmonės jungiasi į 
vieną mistinį organizmą, kuriame visas gyvenimas yra pagrįs- 
tas laisvės ir lygybės principais ir į kurį negalime įnešti že- 
miškos neapykantos nė šešėlio. Kai tarptautiniuose eucharis- 
tiniuose kongresuose įvairiausių tautų ir kalbų minia apsupa 
pati Dievą Ostijoje — čia yra švenčiama visuotinės taikos šven- 
tė. Ir koks baisus nenuoseklumas sugrįžus pasiimti kardus ir 
vėl susieiti — tik jau ne bendrai maldai, bet bendroms žudy- 
nėms, bendram kerštui ir bendrai neapykantai. 


Po išgyventų milžiniškų katastrofų, po visų tų kruvinų 
grumtynių, kuriose laimėjo tik skurdas ir gėla, žmonija da- 
bar galbūt geriausiai supranta Kalno pamokslo žodžius: Pa- 
laiminti romieji, jie paveldės žemę! Taigi ne karingieji galų gale 
laimės, ne tie, kurie eina plėšti svetimo turto ir svetimos gy- 
vybės, bet taikos mylėtojai ir taikos darytojai. Tiesa, jie gali 
laimėti tik paskutiniai. Bet jų pergalė bus jau galutinė. To- 
dėl judėjimas už taiką darosi vis platesnis ir gilesnis. Nemaža 
šiam darbui pasisekimo duos ir prisidėjimas moterų, kurioms 
iš prigimties yra šlykštus tasai vyriškasis Wille zur Mach! ir 
kurios dar yra išlaikiusios Wille zur Liebe. Bet galutinį taikos 

judėjimui laimėjimą užtikrins tik jo atrėmimas į religiją. Jau 
popiežius Leonas XIII vienoje savo enciklikoje pasakė: „Jei 
visi žmonės mielai pripažins Kristaus valdžią ir klusniai Jam 
tarnaus, jei kiekviena kalba skelbs, kad Jėzus Kristus yra sa- 
vo Tėvo garbėje, tuomet bus išgydytos visos žaizdos, tuomet 
teisės autoritetas vėl atgaus savo reikšmę, tuomet taikos švie- 
sa vėl suspindės, kardai bus nuleisti ir ginklai iškris iš ran- 
kų“ („Annum sacrum“). Štai tikrajai ir pastoviai taikai ke- 
lias. Kas nesijaustų šiais laikais turįs pareigos būti taikos 
apaštalu? Bet pax Christi in Regno Christi (popiežius Pijus XI). 


POLITIKA IR PASAULĖŽIŪRA 


Atsakymas kun. Vytautui Bagdanavičiui! 


Prieš pustrečio tūkstančio metų Atėnuose įvyko nepapras- 
tas dalykas: Sokratas buvo nuteistas mirti; nuteistas ne dėl to, 
kad būtų buvęs plėšikas, vagis ar perversmininkas, bet dėl 
to, kad jis, kaip jo kaltintojas Meletas savo kalboje pasakė, 
„garbina ne tuos dievus, kuriuos garbina miestas, bet kitas 
naujas dieviškąsias būtybes“ („Apologia“). Ir ši byla nenu- 
stoja mūsų jaudinusi ligi pat paskutinių dienų. „Sokrato li- 
kimas yra viena iš esminių dvasinės Vakarų istorijos temų“?. 
Jos tragiškumas yra ne tas, kad Sokratas buvo nuteistas, bet 
tas, kad jis buvo teisiamas. Nuteistas buvo jis tik nežymia 
balsų persvara: dviem šimtais aštuoniasdešimčia iš penkių 
šimtų. Jeigu tik trisdešimt balsų būtų pasisakę už jo nekal- 
tumą, jis būtų buvęs išteisintas. Tačiau pats klausimas būtų 


1 Prieš porą metų mūsų tremtinių visuomenėje pasirodžiusi nepasaulė- 
žiūrinės politikos teorija pirmą sykį viešosioms diskusijoms spaudoje buvo 
iškelta kun. Vyt. Bagdanavičiaus jo straipsniu „Nepasaulėžiūrinės politikos 
klausimu“ („Naujasis gyvenimas“, 1948, Nr. 10 ir 11), kuriame šalia princi- 
pinių svarstymų yra keliama visa eilė priekaištų (nekritikavimas ir nestudi- 
javimas klaidingų pasaulėžiūrų, nesidomėjimas kova už tiesą, pasaulėžiūros 
laikymas blogybe ir t. t.) man pačiam. Praleisdamas juos visus, nes jie neturi 
jokio atitikmens tikrovėje ir jų nepagrįstumas yra aiškus kiekvienam, kas 
yra susipažinęs su mano teoriniu bei praktiniu veikimu visuomenėje, no- 
rėčiau šiuo straipsniu daugiau pozityviai ir iš esmės paliesti kun. V. B. iškel- 
tus klausimus. Todėl tiesioginės polemikos čia bus labai maža ir ta pati bus 
daugiausia išnašose. Tuo būdu šis straipsnis galės būti skaitomas ir tų, ku- 
rie su kun, V. B. kritika nebūtų turėję progos susipažinti. 

2 Guardini Romano. Der Tod Sokrates, 1947, p. 11. 

nepakitęs, nes jo esmė glūdi pačioje byloje, ne jos ištarmėje. 
Ar Atėnų miesto taryba turėjo teisę teisti žmogų už tai, kad jis 
garbina kitus dievus negu miestas? Štai klausimas, kuris kyla 
ryšium su visa šia byla. Be abejo, pagal pozityviąją ano me- 
to teisę Atėnų taryba buvo tvarkoje. Tačiau kaip yra iš es- 
mės? Kokiu pagrindu rėmėsi anoji pozityvioji teisė? Ar mies- 
to taryba savo prigimtimi yra kompetentinga spręsti religi- 
nius klausimus? Ar ji turi prigimties jai duotą teisę versti 
žmogų įsijungti į visuomenės oficialinę religiją ir pasiduoti 
šiuo atžvilgiu daugumos valiai? Ar ji gali naudotis šiam rei- 
kalui prievartinėmis priemonėmis? Atsakant į šiuos klausi- 
mus kaip tik ir išnyra pasaulėžiūros santykis su politika. 
Politika su pasaulėžiūra gali turėti trejopą santykį. Ji gali 
būti palenkta pasaulėžiūrai, klausydama jos nurodymų ir 
vykdydama jos reikalavimus. Šitokį politikos tipą mes vadi- 
name pasaulėžiūrine politika, nes ji yra pasaulėžiūros tarny- 
boje. Toliau, politika gali pasaulėžiūrą neigti, ją guidama iš 
viešojo gyvenimo, iš kultūrinių institucijų ir versdama užsi- 
daryti žmogaus dvasios gelmėse. Šį politikos tipą mes vadi- 
name laicistine politika, nes ji deda pastangų gyvenimą pa- 
daryti pasaulėžiūrų atžvilgiu indiferentų. Galop politika gali 
į pasaulėžiūrinius reikalus nesikišti, palikdama juos spręsti 
bei tvarkyti nebe politiniams, bet ideologiniams organams, o 
pati tik prižiūrėdama šių organų veikimą. Šį politikos tipą 
vadiname nepasaulėžiūrine politika, nes ji vienintelė iš visų 
trijų tipų yra praktiškai neutrali, nei pasaulėžiūroms pozity- 
viai tarnaudama, kaip pasaulėžiūrinė politika; nei jų guida- 
ma, kaip laicistinė. Visi šie trys tipai istorijoje yra buvę ir te- 
bėra, Visi jie yra turėję įtakos valstybių santvarkai ir visam 
valstybiniam gyvenimui. Kuris tačiau iš jų gali būti pateisi- 
namas ir politikos, ir pasaulėžiūros atžvilgiu? Kuriuo iš jų 
reiktų grįsti naujosios demokratinės valstybės teoriją? Už 
kurį tipą turėtume pasisakyti ir mes, galvodami apie lietu- 
viškosios valstybės atstatymą? Tremtis kaip tik yra laikas to- 
kius klausimus visu šaltumu apsvarstyti ir įvairius pasiūly- 
mus bei sumanymus panagrinėti, nes, kaip M. Wundtas yra 


121 


gražiai pasakęs, „kova už valstybę visais laikais yra kova už 
valstybės sampratą““. 


1. Pasaulėžiūrinės politikos kritika 


Politika buvo pasaulėžiūros tarnyboje viduriniais amžiais. 
Įsigalint krikščionybei pasaulyje, „atėjo krikščionims į galvą 
susigrupuoti politiškai, vadinasi, įkurti valstybę, konstituciš- 
kai sudėtą iš krikščionių, įvedant krikščioniškumą net į pi- 
liečio sąvoką ir padarant jį integraline šios sąvokos dalimi““. 
Todėl neatsivertę žydai ir stabmeldžiai „savaime pasidarė 
svetimi viduramžių valstybei ir nukelti už jos ribų““. Nusi- 
kaltimai religijai virto nusikaltimais ir valstybei, baustini fi- 
zinėmis bausmėmis, neišskiriant nė mirties. Tikėjimo plati- 
nimas kardu, nors Bažnyčios doktrinos ir pasmerktas, ne sykį 
vis dėlto buvo vykdomas „katalikiškųjų karalių“ ir rado, „de- 
ja, papiktinančio pritarimo iš teologų, vyskupų ir vietinių su- 
sirinkimų pusės““. Pasaulėžiūrinis politikos pobūdis vidu- 
ramžiais buvo pats ryškiausias. Tačiau viduramžiai nuo mū- 
sų yra jau labai toli. 

Pačiais naujaisiais laikais pasaulėžiūrinės politikos tipas 
pasirodė Austrijoje su Engelberto Dolfusso perversmu 1933 
metais. Šis žmogus, katalikas ir krikščionių socialų partijos 
narys, panorėjo „valdyti krikščionybės labui“7. Austriškosios 
diktatūros pirmatakai „didele dauguma siekė valdžios ne jė- 
gos dėlei, ne pelno dvasia, bet nuoširdžiai trokšdami tarnauti 
Bažnyčiai ir patys, ir visu savo kraštu“*. Tačiau kadangi jau 
ir respublikiškoje Austrijoje ir mokymas bei auklėjimas, ir or- 
ganizacijos, ir katalikiškoji akcija buvo laisvi, todėl naujajai 


3 Staatsphilosophie, 1923, p. 10. 

* Journet Ch. Exigences chrėtiennes en politigue, Paris, 1945, p. 268. 

3 Joutnet Ch. Ten pat, p. 269. 

S Ten pat. 

7 Hahn G. L'Autriche avan I'Anschluss // „La vie intellectuelle“, novembre 
1946, p. 65. 

8 Hahn G. Ten pat. 

„Austrijos vyriausybei nereikėjo atstatyti nė vienos tikinčių- 
jų laisvės. O vis dėlto, norėdama ką nors veikti, ji turėjo pulti 
netikinčiųjų laisves. Nuosekliai, netikinčiųjų vaikai turėjo lan- 
kyti religijos pamokas, inteligentai laisvamaniai buvo išgui- 
ti iš liaudies universitetų. Nejaučiamai, bet pažangiai oficia- 
linės pareigos buvo nekatalikams uždraustos. Religija Aust- 
rijoje pasidarė civilinės padėties (ėtat civil) dalimi, ir valstybės 
organai (autoritės publigues) paskyrė metus laiko oficialiai pri- 
pažinti konfesijos pakeitimui“?. Austrija atnaujino pasaulė- 
žiūrinę politiką naujosios valstybės priemonėmis“? 

Ką reiktų apie šitą politikos tipą manyti? Ch. Journet da- 
ro jam tokį pagrindinį priekaištą: „Viduramžių valstybė pa- 
sirodo mūsų akims kaip dvasinių ir laikinių dalykų sulieji- 
mas, anaiptol nereikalaujamas daiktų prigimties. Daiktų pri- 
gimtis reikalauja skirti dvasinius dalykus nuo laikinių, šiuos 
pastaruosius palenkiant pirmiesiems, bet jų nesuliejant, tarsi 
jie būtų piliečio sąvokos sudedamieji pradai“!!. Iš šito su- 
liejimo kaip tik ir kyla keletas didelių blogybių. Visų pir- 
ma: bažnytinės jurisdikcijos išplėtimas į tas sritis, kurios jai iš 
esmės yra nepalenktos. „Ne krikščionių titulu žmonės turi pa- 
reigų socialinėje ir laikinėje tikrovėje: moksluose, ekonomi- 
nėje gamyboje, socialinėse ir tautinėse institucijose. Šie da- 
lykai yra anksčiau už Bažnyčią ir yra nepriklausomi nuo jos. 
Bažnyčia, kuri jų nesukūrė, negali pretenduoti turėti ant jų 
tikros jurisdikcijos“'2. Toliau: iš to kyla žydiškojo mesianizmo 
atnaujinimas. „Svajonėse tų, kurie laukia, kad žemiškoji Kris- 
taus Karalystė būtų įvykdyta kalavijo ženklu, mums atro- 
do slypi žydiškojo idealo atsigavimas tautinio mesianizmo 
formose“'?, Galop iš to kyla ir pačios religijos žlugimas. „Nie- 


3 Ten pat, p. 66-67. 

10 Beveik visos diktatūrinės valstybės pastaraisiais laikais vedė tokią pa- 
saulėžiūrinę politiką: Rusija materialistinę, Vokietija vitalistinę, Italija hege- 
listinę. Jeigu čia pasirinkome krikščioniškosios politikos pavyzdį, tai tik dėl 
jo ryškumo. 

"I Journet Ch. Exigences chrėtiennes en politigue, p. 268-269. 

12 Yves Cougar OP. Pour une theologie du laicat / „Etudes“, fėvrier 1946, 
p. 209. 

13 Kard. patr. Cerejeira, cit. iš: Journet Ch., p. 166. 

kas negali labiau pažeisti Bažnyčios nei labiau pradžiuginti 
jos priešų, kaip noras palaikyti sakralinę!“ politiką tokiame 
pasaulyje, kuris jau seniai yra pasikeitęs“. O minėtasis 
G. Hahnas, įvertindamas Dolfusso mėginimus, pastebi: 
„Naudojimas absoliutinės valdžios tikėjimo vardu ir jo labui 
virsta pirmąja nukrikščioninimo priežastimi <...>. Kiekvienas 
bandymas politinėmis priemonėmis (par le bras sėculier) pa- 
stūmėti sielas "geru keliu“, užuot nuvedęs jas į išganymą, at- 
ima joms žmogiškai nepakeičiamas atsivertimo sąlygas. Sa- 
kinys "valdyti religijos labui“ gali būti pacituotas logikos kur- 
so mokiniams kaip prieštaravimo pavyzdys, nes iš tikro jis 
reiškia „išspausti laisvą pasirinkimą““. Nuosekliai šitokia pa- 
saulėžiūros tarnybai palenkta politika pasidaro be išeities: jos 
galas yra žlugimas. Kai valstybėje „Viena "sakralinė bendruo- 
menė" atsistoja prieš kitą 'sakralinę bendruomenę“, jos pra- 
deda kovoti ir patenka į akligatvį. Jokios išeities: nei dvasi- 
nės atsiverčiant, nes karas neatverčia; nei laikinės susitaikant, 
nes religija nenusiginkluoja. Galas — kruvinas sakralinio re- 
žimo sudužimas“". Šiuo atžvilgiu E. Gilsonas pataria: „Pa- 
linkėkime, kad krikščionybė pasitenkintų gyventi taikoje su 
cezariu, kas ir taip jau yra daug, bet nesiremtų juo vesdama 
žmones į Dievą, nes tai reikštų neduoti Dievui to, kas yra 
Dievo“'š, 

Visoje šioje kritikoje, kurią tyčiomis paėmėme iš šio me- 
to katalikiškųjų garsenybių ir iš katalikiškųjų žurnalų bei vei- 
kalų, glūdi viena pagrindinė mintis: pasaulėžiūra negali nau- 
dotis politika, kadangi jos priemonės yra prievartinės. Kiekviena 
pasaulėžiūra yra laisvo apsisprendimo dalykas. Jokia tiesą, net 
nė dieviška, negali būti priversta. Priversta tiesa yra nebe tiesa, 
nes kiekviena tiesa yra ne tik tiesa savyje, bet ir tiesa man, 


M Sakraline politika Ch. Journet vadina viduramžių politiką, palenktą 
bažnytinėms institucijoms. 

15 Ten pat, p. 273-274. 

16 Ten pat, p. 66. 

17 Ten pat, p. 273. 

18 „Esprit“, septembre 1946, p. 195. 

kuriai aš užangažuoju savo asmenybę ir savo gyvenimą. Jei- 
gu kas sakytų, kad „tiesos atžvilgiu mes nesame laisvi“ ar- 
ba kad „tiesa ir teisinga pasaulėžiūra turi savo valia pasi- 
rinkti bet kokį kelią; jis turi rinktis, jeigu jis iš šitos išvidinės 
prievartos, kuri yra moralinė ir loginė, pereitų prie išvirši- 
nės prievartos politinėmis priemonėmis, tas loginę tvarką su- 
maišytų su politine tvarka ir padarytų didelę klaidą. J. Ma- 
ritainas šiuos dalykus labai gražiai atskiria, sakydamas: „Die- 
vo ir Hesos atžvilgiu žmogiškasis asmuo neturi teisės savo 
valia pasirinkti bet kokį kelią; jis turi rinktis tikrąjį kelią, kiek 
tik yra jo galioje jį pažinti. Tačiau valstybės laikinosios bendruo- 
menės ir laikinosios valdžios atžvilgiu jis yra laisvas rinktis sa- 
vo religinį kelią savo rizika ir grėsme; jo sąžinės laisvė yra 
nepažeidžiama prigimtoji teisė“?. Laisvė ir tiesa pasaulėžiū- 
roje yra taip susijusios, kaip šviesa ir regėjimas. 

Tuo tarpu politika iš esmės yra prievartinė sritis. Tiesa, 
krikščionybė įpareigoja savo narių sąžinę klausyti teisėtos val- 
džios ir vykdyti jos įstatymus. Tačiau tai yra religijos dėsnis. 
Tuo tarpu politika kalba anaiptol ne į mūsų sąžinę ir ne į mū- 
sų protą. Ji, kaip ir anksčiau buvo pabrėžta“, mūsų neįtiki- 
nėja, įrodymų netiekia, mūsų valios ar gerų norų nesišau- 
kia, bet paprasčiausiai įsako, Jau pats balsavimas, kuriuo pra- 
sideda kiekvienas tikras politinis aktas (parlamentų narių 
kalbos ar spaudos straipsniai „už“ ir „prieš“ dar nėra poli- 
tinės priemonės tikra šio žodžio prasme), yra prievarta, nes 
dauguma čia pareiškia savo valią ir mažuma turi nusileisti, 
nors iš vidaus daugumos nutarimo ir nepriimtų. Todėl nėra 
balsavimo pasaulėžiūroje ir pilna balsavimo politikoje. Kitos 
politinės priemonės, kaip įstatymas, įsakymas, taisyklės, sta- 
tutai, yra dar labiau prievartiniai, nes kiekvieną jų, dažniau- 
siai expressis verbis, lydi numatytos sankcijos tiems, kurie jų 
nesilaikytų. Kiekvienas juos turi vykdyti, nes už jų stovi po- 
licija, teismas ir kalėjimas ar kuri kita bausmė. 


19 Les droits de !homme et la loi naturelle, New York, 1942, p. 112. 
20 Plg. mano straipsnį „Kultūrinė demokratija“ // „Aidai“, 1948, Nr. 8, 
p. 342. 

Bet kaip tik dėl to politinės priemonės ir netinka pasau- 
lėžiūrai. Būdamos prievartinės, jos užmuša patį pasaulėžiū- 
ros pagrindą - jos laisvą prisiėmimą. Todėl H. Hahnas visai 
teisingai, kaip buvo minėta, posakį „valdyti religijos labui“ 
laiko išvidinio prieštaravimo pavyzdžiu. Valdyti juk reiškia 
nuolatos - jeigu ne laiko, tai esmės atžvilgiu - versti. O pri- 
verstas „religijos labas“ yra jau nebe labas, bet blogybė. Be 
abejo, prievarta mūsų žemės gyvenime yra reikalinga ir 
daugeliu atvejų net būtina. Kol žmogaus prigimtis nėra per- 
keista, kol mūsų „kūne negyvena gėris“ (Rom 7, 18), tol prie- 
varta esti net išganingas dalykas. Todėl ir pasaulėžiūra, kuri 
atsiremia į laisvę, ir politika, kuri atsiremia į prievartą, abi 
yra vertybės savyje. Ieškoti, kuri iš jų yra vertybė, o kuri ga- 
dintoja?!, yra nesusipratimas. Abi jos yra geros. Tačiau mūsų 
gyvenimas dėl to ir yra tragiškas, kad kartais dvi vertybės, 
suėjusios draugėn, pražudo viena antrą. Mūsų visuomenė- 
je yra žinomas vieno iš mūsų bažnytinių hierarchų posakis: 
„Vanduo yra geras daiktas ir žemė yra geras daiktas, o su- 
maišai juos abu ir gauni - purvą“. Tai giliaprasmis posa- 
kis, kuriuo yra išreikšta tragiškumo esmė. Tragiškumas yra 
ne nelaimė, ne nepasisekimas, bet vienos vertybės žlugimas 
iš kitos rankos. Taip yra ir su politikos bei pasaulėžiūros jun- 
giniu. Pasaulėžiūra žūsta iš politikos rankos, kai tik šią ji palen- 
kia savo tarnybai ir pradeda naudotis jos priemonėmis. Kristaus 
patarimas šv. Petrui Getsemanės sode „kišk kalaviją atgal, 
kur buvo, nes visi, kurie griebiasi kalavijo, nuo kalavijo ir 
žus“ (Mt 26, 52) yra amžinas įspėjimas vadinamajai pasau- 
lėžiūrinei politikai. Juk kalavijas yra ne tik išaštrinta geležis. 
Kalavijas yra ir kiekvienas seimo posėdis, ir kiekvienas pa- 
skelbtas įstatymas, ir kiekviena ministerio taisyklė, galop net 
kiekvienas jo raštas. Kiekviena politinė priemonė yra kalavijo ap- 
raiška. Todėl bet kuri pasaulėžiūra, jeigu ji tokią priemonę 
ima, pražus nuo jos, nes bus sunaikinta jos laisvė. O nelais- 
va religija nėra verta nei Dievo, nei žmogaus. Tai yra pagrin- 
dinis pačios krikščionybės principas. 


2! Kun. V. Bagdanavičius, „Naujasis gyvenimas“, 1948, Nr. 10, p. 148. 

Pasaulėžiūrinė tad politika, suprasta kaip politikos palen- 
kimas pasaulėžiūros reikalams, kaip naudojimasis politinėmis 
priemonėmis pasaulėžiūrai skelbti ir jai vykdyti, kaip pasau- 
lėžiūros reiškimasis per politines institucijas ir per įstatymus, 
yra atmestina, nes nesuderinama su esmine pasaulėžiūros sa- 
vybe - su jos laisvu prisiėmimu ir laisvu vykdymu?. Šita po- 
litika yra kilusi iš naivaus neskyrimo, kad Bažnyčia kaip pa- 
saulėžiūrinė bendruomenė ir valstybė kaip politinė bendruo- 
menė „kiekviena turi savo ribas, kuriose privalo pasilikti“2. 
Šiandien šitas skirtumas jau yra suprastas ir retam ateina į gal- 
vą eretikus ar netikinčiuosius deginti, dėti į kalėjimus, mažinti 
jiems algas ar iš tarnybų atleidinėti. O su šituo supratimu 
žlunga ir pasaulėžiūrinė politika. Jeigu praktiškai ji dar kai 
kur tebesilaiko, tegul ir nekrikščioniška forma, tai tam tikro 
intereso, bet ne teisingo principo dėlei. Jeigu šiandien ji dar 
kai kieno teoriškai yra ginama, tai taip pat tam tikros naudos 


2 Šitoje vietoje galima įvertinti ir kun. V. Bagdanavičiaus man daromą 
priekaištą, esą aš norįs, „kad mes, turėdami galimybės pravesti parlamente, 
mūsų manymu, geresnį įstatymą, to nedarytume vien dėl to, kad tas įstaty- 
mas yra kilęs iš mūsų pasaulėžiūros“ („Naujasis gyvenimas“, 1948, Nr. 11, 
p. 165.). Taip, iš tikro aš to noriu. Tik ne dėl to, kad „tas įstatymas yra kilęs 
iš mūsų pasaulėžiūros“, kaip sako kun. V. B., bet dėl to, kad jis yra įstatymas 
ir kad tai yra galimybė parlamente. Įstatymas ir jį leidžiąs parlamentas yra 
politinės priemonės ir todėl prievartinės, vadinasi, pasaulėžiūrai reikšti netin- 
kamos. Kaip negalima ekonominėmis priemonėmis (papirkimu, dovanomis, 
didesnėmis algomis ir t. t.) savos pasaulėžiūros skleisti, nors šiam reikalui ir 
būtų galimybės, taip lygiai negalima ir politinėmis priemonėmis, nors parla- 
mente katalikai turėtų daugumą. Tokios pat rūšies yra ir antras kun. V. B. 
priekaištas, esą aš nenorįs, „kad mes visomis leistinomis priemonėmis ir vi- 
sose srityse kovotume prieš tą ideologiją, kurią mes laikome bloga“ (ten pat, 
p. 165). Anaiptol! Aš tik esu įsitikinęs, kad politinės priemonės yra neleistinos 
pasaulėžiūrinėse kovose ir kad politika nėra ta sritis, kur pasaulėžiūra galėtų grumtis. 
Nejaugi kun. V. B. nėra aišku, kad ne visos priemonės gali būti naudojamos 
pasaulėžiūrai ginti arba klaidingai pulti? Politinės priemones aš kaip tik ir 
skiriu prie šitų neleistinų priemonių. Man leistinos priemonės yra tik kultūri- 
nės ir kultūra yra tikroji pasaulėžiūrinių kovų sritis. Kovoti su bloga ideolo- 
gija politinėmis priemonėmis ir politinėje srityje reiškia kovoti su ja kalavi- 
ju. Štai kur mudu su kun. V. B. skiriamės. 

23 Pop. Leonas XIII, cit. iš: Tischleder P. Die Staatslehre Leos XIII, 1925, 
p. 62. 

(nebūtinai medžiaginės), bet ne tiesos siekiant. Pasaulėžiūri- 
nės politikos pagrindas yra prieštaravimas, todėl ji klaidinga sa- 
vyje ir pražūtinga tikrovėje. 


2. Laicistinės politikos kritika 


Antrasis politikos santykis su pasaulėžiūra atėjo kaip prieš- 
ginybė pirmajam. Jeigu pasaulėžiūrinė politika buvo apsupusi 
pasaulėžiūriniais reikalais ir reikalavimais visą objektyvinį gy- 
venimą, tai laicistinė politika pamėgino visą šį gyvenimą nuo 
pasaulėžiūros apvalyti ir ją nustumti į privatines individua- 
lines atskiro asmens sritis. Pasaulėžiūros privatiškumas ir pasau- 
lėžiūros atskyrimas nuo objektyvinio gyvenimo buvo du pagrin- 
diniai principai, kuriais rėmėsi laicistinė politika. „Laisva Baž- 
nyčia laisvoje valstybėje“ buvo jos šūkis, sukurtas Lamennais, 
pakartotas Dėllingerio, Cavouro ir mūsų Voldemaro. Praktiš- 
kai šitas šūkis liberalizmo apimtose valstybėse buvo vykdo- 
mas tuo būdu, kad „laisva Bažnyčia“ buvo gujama iš viešojo 
gyvenimo. O kadangi visas viešasis gyvenimas priklausė po- 
litiniams organams, praktiškai Bažnyčia (ir kiekviena kita pa- 
saulėžiūrinė bendruomenė) nebeturėjo kur dingti. Ji buvo ver- 
čiama užsidaryti zakristijose ir atskirų asmenų širdyse. Kul- 
tūrinės ir socialinės institucijos buvo atimtos iš Bažnyčios 
žinios ir atiduotos valstybės vadovybei. Kultūra Hurėjo pasiro- 
dyti neutrali. Kova su Bažnyčia šioje srityje buvo vadinama 
„kova už kultūrą“. Tai tasai garsusis kulturkampfas, kuriam 
Virchowas davė vardą, ir kuris devynioliktajame šimtmetyje 
perėjo beveik per visą Europą. Italijoje Cavouras, pasigavęs 
minėtos formulės „laisva Bažnyčia laisvoje valstybėje“, uždarė 
vienuolynus, konfiskavo bažnytinį turtą, išstūmė Bažnyčią iš 
mokyklos, sulaicistino auklėjimą ir moterystę. Prancūzijoje ra- 
dikalų partija, kurią W. Hūnerwadelis teisingai yra pavadi- 
nęs „Voltaire'o dvasios paveldėtoja“*, atliko Bažnyčios atsky- 
rimą nuo valstybės, Combes įvykdytą taip pat uždarant vie- 


2 Allgemeine Geschichte II, Aarau, 1936, p. 56. 

nuolynus, jų turtą nusavinant, bažnytinius trobesius perlei- 
džiant savivaldybėms, išmetant iš mokyklų religiją, konfesi- 
nes mokyklas uždarant ir apskritai visokias viešąsias bažny- 
tines institucijas likviduojant. Vokietijoje Bismarckas, garsių- 
jų gegužės įstatymų (1873) padedamas, suvaržė baudžiamąją 
Bažnyčios galią; uždraudė jėzuitus ir apskritai vienuolynus, 
išskyrus tuos, kurie slaugė ligonius; nusavino bažnytines san- 
taupas bankuose; pradėjo kištis į klebonų skyrimą; įvedė ci- 
vilinę moterystę; palenkė konfesines mokyklas valstybės glo- 
bai. Šitie pavyzdžiai rodo, kad laicistinė politika kovoje prieš 
pasaulėžiūrą? yra taip lygiai prievartinė, kaip ir pasaulėžiū- 
rinė kovoje už pasaulėžiūrą. Ir vienai, ir antrai prievarta yra 
primaralio. 

Tačiau išguiti Bažnyčią, kaip katalikiškosios pasaulėžiūros 
bendruomenę, iš objektyvinio gyvenimo dar nereiškia išguiti 
iš jo pasaulėžiūrą apskritai, nes esama daug sričių, kurios kaip 


2 Šiuo atžvilgiu būdingas yra ir mūsų socialdemokratų partijos pasisa- 
kymas religijos atžvilgiu jų programinėse gairėse. Ten ($13) sakoma: „Reli- 
gija socialdemokratijai yra kiekvieno žmogaus, jo asmens dalykas. Gali tikė- 
ti ar netikėti. Mes gerbiame kiekvieną nuoširdų religinį įsitikinimą. Social- 
demokratija stovi už tai, kad religijos ir tikybos dalykuose nebūtų žmogui 
jokios prievartos, jokio jo sąžinės išprievartavimo. Socialdemokratija ir ko- 
voja už tai, kad ta laisvė religijos ir tikybos reikaluose būtų žmogui patikrin- 
ta įstatymais kartu su kitomis jo laisvėmis ir teisėmis ir būtų gyvenime tik- 
rai vykdoma“ (p. 10). Pasisakymas labai kilnus ir demokratiškas. Niekas ne- 
galėtų geriau parašyti. Tačiau paskaitykime toliau, kad galėtume patirti, ko- 
kia prasmė yra socialdemokratų dedama į posakį „laisvė religijos ir tikybos 
reikaluose“, Minėto paragrafo pabaiga sako: „Mes esame prieš tai, kad Baž- 
nyčia, panaudodama savo autoritetą ir žmonių religinius įsitikinimus, kištų- 
si ir darytų savą politiką, tą politiką vestų į mokyklą, į socialinius žmonių 
santykius“ (ten pat). Kitaip sakant, Bažnyčia turi laisvę zakristijoje ir žmo- 
gaus širdyje. Bet ji neturi teisės šių slenksčių peržengti ir eiti į kultūrinę (mo- 
kykla) ir socialinę (socialiniai santykiai) gyvenimo sritį. Laicistinė politika mū- 
sų socialdemokratų nusistatyme išeina aikštėn labai ryškiai. Šiuo atžvilgiu 
socialdemokratų nusistatymas yra bendras su liaudininkų nusistatymu. Jie 
vienoje vietoje rašo: „Pirmoje eilėje jie (piliečiai. - A. Mc.) turi būti lojalūs vals- 
tybei ir visiems jos įstatymams, o tik vėliau gali būti lojalūs savo pasaulėžiū- 
rai, kuri yra kiekvieno piliečio privatus dalykas ir kurios atžvilgiu valstybė 
laikosi visiškai neutraliai“ („Varpas“, 1947, kovo mėn., p. 13). Pasaulėžiūros 
privatiškumas ir jos stūmimas iš viešojo objektyvinio gyvenimo mūsų social- 
demokratus ir liaudininkus aiškiai įjungia į laicistinės politikos srovę. 

tik yra pasaulėžiūros apsireiškimas ir kurioms pasaulėžiūra 
yra jų buvimo principas. Tokios sritys yra visų pirma kultū- 
ra ir socialinis gyvenimas“. Norint tad šiose srityse pozityviai 
veikti ir kurti, yra būtina pasaulėžiūrą turėti, ją čia vykdyti 
ir ją objektyviniais šių sričių kūriniais reikšti. Kultūrinė ir s0- 
cialinė gyvenimo sritis niekados negali būti anapus pasaulėžiūros, 
nes tuo pačiu ji būtų ir anapus savęs. Laicistų skelbiamas šių 
sričių neutralumas, Jules-Simon žodžiais tariant, yra „melas 
akims apdumti“. Todėl laicistinė politika, išstūmusi iš objek- 
tyvinio gyvenimo vieną pasaulėžiūrą (krikščioniškąją) yra pri- 
versta jos vietoje pastatyti kitą (pozityvistinę-scientistinę). Ir 
ji tai daro visai nuosekliai. Visur, kur tik laicistinė politika 
paima viršų, kultūros ir socialinio gyvenimo pagrindan yra 
padedami principai, „kurie yra bendri galimai didesnio pi- 
liečių kiekio įvairioms pasaulėžiūroms“?. Tačiau yra nepa- 
neigiamas logikos dėsnis, kad sąvokos tįsai didėjant, jos tal- 
pa mažėja. Tuo pačiu ieškant bendrų principų kiek galima 
didesniam piliečių skaičiui, šie principai skurdėja ir blanks- 
ta. Todėl laicistinė pasaulėžiūra praktiškai ir sustoja prie ge- 
ro piliečio sąvokos, pasitenkindama bendraisiais doroviniais 
dėsniais, tautiniu ir pilietiniu susipratimužė, kuriuos ji deda 
į kultūrinio bei socialinio savo veikimo pagrindus. 

Šitoje tad vietoje laicistinei politikai ir tenka pagrindinis 
priekaištas, kad ji yra ne kas kita, kaip fa pati pasaulėžiūrinė po- 
litika, tik įgijusi kitokią, nekrikščionišką formą. „Laicizmas, — 


26 Šia proga reikia pataisyti kun. V. Bagdanavičiaus pastabą, kurią jis man 
padaro savo kritikoje, būtent kad „socialinės demokratijos ir pasaulėžiūros 
tarpusavės nepriklausomybės autorius nesvarsto ir nesprendžia“ („Naujasis 
gyvenimas“, 1948, Nr. 10, p. 146). Tuo tarpu iš tikro šitie santykiai mano bu- 
vo išspręsti jau seniai. Jau prieš dešimtį metų esu rašęs: „Socialiniai princi- 
pai yra pasaulėžiūriniai... Socialinės pažiūros glūdi įvystytos Bažnyčios dog- 
mose... ir t. t.“ (Socialinis teisingumas, Kaunas, 1938, p. 11). Dėl to man ne- 
buvo reikalo kartoti, kas sykį yra išaiškinta. Be reikalo kun. V. B. neatkreipė 
į tai dėmesio, kas iš kritiko yra paprastai reikalaujama. 

7 „Mūsų pranešimai“, 1947 m. rugsėjo 25 d., p- 10. Šitie ir vėlesni žo- 
džiai rodo, kad ir tautinio sąjūdžio atstovai atstovauja laicistinei politikai, tik 
gal ne taip nuosekliai ir griežtai, kaip socialdemokratai ir liaudininkai. Plg. 
„Mūsų pranešimai“, 1948 m. sausio 25 d. 

28 Ten pat. 

teisingai sako J. Rolinas, - juk yra filosofija“?. Tiesa, jis aime- 
ta visas filosofijas ir visas pasaulėžiūras. „Bet atmesti metafi- 
ziką, - pasak to paties Rolino, - yra taip pat metafizika“?, Juk 
šitas atmetimas kaip tik ir kyla iš teorinio indiferentizmo bei skep- 
ticizmo, kuris skelbia, esą visos pažiūros yra geros ir lygiai ver- 
tingos, nes tiesos negalima pažinti. Bet tai jau yra aiškus me- 
tafizinis nusistatymas. Tai yra aiški pasaulėžiūrą; tiesa, skep- 
tinė, indiferentinė, tačiau ne mažiau ryški ir formuluota; ne 
mažiau logiškai nuosekli ir besiskverbianti į gyvenimą, kaip 
ir visos kitos. Laicistinė politika šią indiferentinę, skeptinę pa- 
saulėžiūrą pasisavina, ją padaro oficialia valstybine, stoja jos 
tarnybon ir ją vykdo politinėmis, vadinasi, prievartinėmis, 
priemonėmis. Tuo pačiu ji virsta pasaulėžiūrine politika ir už- 
sitarnauja visus tuos priekaištus ir visą tąjį atmetimą, kaip ir 
kiekviena pasaulėžiūrinė politika. 

Jeigu politinėmis priemonėmis negalima vykdyti krikščio- 
niškosios pasaulėžiūros, tai negalima nei laicistinės, nei ku- 
rios kitokios. Be abejo, niekas negali demokratinėje valstybė- 
je laicizmo drausti. Laicizmas kaip pasaulėžiūra yra laisvas 
dalykas. Jį gali išpažinti kiekvienas, kuriam jis patinka. Jis gali 
virsti pasaulėžiūrine bendruomene ir net „bažnyčia“, apie ku- 
rią yra svajojęs savo metu A. Comte. Demokratijoje kiekvie- 
nas turi teisę iš esamų pasaulėžiūrų atsirinkti, kas jam atro- 
do gera, jeigu jis mano, jog tiesos pažinti nėra įmanoma. Ta- 
čiau niekas neturi teisės šitą kratinį paskelbti oficialiu valstybiniu 
ir skeptinį savo nusistatymą padaryti visos kultūros ir viso sociali- 
nio gyvenimo pagrindu, politinėmis priemonėmis kitus verčiant jį 
priimti ir savo darbais vykdyti. Išmesti arba neįsileisti į mokyk- 
las, į ligonines, į universitetus ir apskritai į visas valdines vie- 
tas vienuolių arba katalikų tik dėl to, kad jie nepripažįsta to- 
kios atrankiotos pasaulėžiūros, kad skelbia krikščionybę, o ne 
laicizmą, yra iš esmės toks pat aktas, kaip Sokrato nuteisimas, 
kaip inkvizicija, raganų persekiojimas arba penktadienio pas- 
ninko policinė priežiūra. Prievartinis laicistinės politikos po- 


2 „Etudes“, octobre 1946, p. 53, 
3 Ten pat. 

būdis pasaulėžiūros dalykuose padaro ją nedemokratinę, kaip 
ir kiekvieną pasaulėžiūrinę politiką. 

Tačiau be prievartos priekaišto laicistinei politikai tenka 
dar nenuoseklumo priekaištas. Iš principo ji skelbia, esą rei- 
kia objektyvinį gyvenimą atpalaiduoti nuo pasaulėžiūrų ir 
jas visas pašalinti iš valstybinių institucijų. Tačiau praktiko- 
je ji pati šitą savo dėsnį sulaužo, į valstybines institucijas 
įvesdama Inicistinę pasaulėžiūrą. Todėl valstybės neutralu- 
mas, kurį taip labai pabrėžia laicistinė politika virsta apgaule. 
Iš tikrųjų „valstybė jau nebėra neutrali (Iaic), - sako minėta- 
sis Rolinas, - jeigu ji išpažįsta laicistinę (Inigue) filosofiją; ji 
išeina iš savos srities ir įsikiša į dvasinius dalykus. Valsty- 
bės laicizmas (Iaicisme) yra priešingas valstybės neutralumui 
(Iaicit2)“?! . Šitas nenuoseklumas eina per visas tas grupes ar 
partijas, kurios yra pagrįstos laicistinėmis pažiūromis. Jos vi- 
sos labai griežtai stoja prieš pasaulėžiūrinę politiką, jeigu ji 
yra krikščioniška, ir visos ją palaiko bei gina, jeigu ji yra lai- 
cistinė. Tačiau tokiu būdu jos pačios pakerta pagrindus, ant 
kurių jos yra susikūrusios. Kaip visų laicistinių institucijų, 
taip ir laicistinių partijų neutralumas yra iliuzija ir net ap- 
gaulė. Jos visos yra pasaulėžiūrinės (be abejo, nekrikščioniš- 
kos!) ir visos savo esme yra totalistinės ir nedemokratinės, 
net daugiau negu krikščioniškosios politinės institucijos, nes, 
vietoje tikrojo Dievo pastačiusios stabą, jos žengia į totaliz- 
mo kelią žymiai greičiau, kadangi, gražiu G. Thibono posa- 
kiu, „stabai savo prigimtimi yra vienašališki: jie turi totalis- 
tinių apetitų“. Kas prievarta valstybės piliečius ar valstybės 
tarnautojus stumia išpažinti kurią nors pažiūrą ir, jiems prie- 
šinantis, juos išskiria iš kai kurių viešųjų funkcijų, tas yra 16- 
demokratas, vis tiek ar jis nešios kataliko, ar laicisto vardą. 

Galiausiai laicistinei politikai tenka ir negalimybės priekaiš- 
tas. Pasiryžusi visas pasaulėžiūras išguiti iš objektyvinio gy- 
venimo, ji susikerta su tikrove ir todėl pralaimi. Jau dauge- 
liu atvejų teko įrodinėti, kad kultūrinė kūryba be pasaulėžiūros 
yra negalima, nes pati savyje ji yra viso žmogiškojo asmens 


3! Ten pat, p. 53. 

apsireiškimas. Kadangi tačiau pasaulėžiūra yra esminis žmo- 
gaus pradas ir sykiu esminis žmogaus apsisprendimas??, tuo 
pačiu ji išeina aikštėn kiekviename žmogaus darbe. Tas pat 
yra ir su socialiniu gyvenimų; jis taip pat yra esmingai susi- 
jęs su Žmogaus nusistatymu artimo ir jį apsupančio pasau- 
lio atžvilgiu. Todėl nors laicizmo pradinė nuojauta atskirti 
politiką nuo pasaulėžiūros yra tikra, tačiau šiam darbui ji pa- 
sirenka tokį kelią, kuris ją sukirsdina su tikrove, padaro ją 
klaidingą ne tik teoriškai (indiferentizmas), bet ir negalimą 
praktiškai. Laicistinė politika yra utopija savo skelbime ir apgau- 
lė savo vykdyme. Todėl ji ir yra nepriimtina, kaip ir kiekvie- 
na pasaulėžiūrinė politika. 


3. Nepasaulėžiūrinės politikos esmė 


Trečioji galimybė politikai santykiuoti su pasaulėžiūra yra 
nesikišti į pasaulėžiūrų reikalus, paliekant juos tvarkyti pasau- 
lėžiūrinių bendruomenių susikurtiems šiam reikalui orga- 
nams ir juos tik paremiant bei prižiūrint. Kadangi tačiau visa 
kultūra yra pasaulėžiūros reikalas, nes ji yra su žmogaus įsi- 
tikinimais esmingai susijusi ir be jų negalima, todėl nuosek- 
liai ši trečiojo tipo politika nesiima apskritai kultūrinių užda- 
vinių pozityviai vykdyti, apsirėždama savo pareigas šioje sri- 
tyje tik materialine pagalba ir priežiūra. Pasaulėžiūriniai 
klausimai ir su jais neatskiriamai susijusios gyvenimo sritys, 
pavyzdžiui, moterystė ir šeima, auklėjimas, mokymas, kultas 
ir t. t., čia yra išjungiamos iš politikos kompetencijos. Politika 


32 Šioje vietoje norėčiau atkreipti skaitytojų dėmesį į kun. V. Bagdanavi- 
čiaus teigimą: „Išlaisvinti žmogų iš pasaulėžiūrinės priklausomybės galbūt 
prof. M. pasisektų, jeigu evangelijose nebūtų ir t. t...“ („Naujasis gyvenimas“, 
1948, Nr. 11, p. 166). Tuo tarpu aš esu aiškiai parašęs: „Žmogus yra pasaulė- 
žiūrinė būtybė iš esmės. Žmogus egzistuoja pasaulėžiūriškai, nes jis egzis- 
tuoja prasmingai. Kiekvienas žmogus privalo turėti pasaulėžiūrą ir iš tikro 
ją turi“ („Mažasis židinys“, Nr. 9, p. 24). Kokiu tad būdu aš norėčiau išlais- 
vinti žmogų iš pasaulėžiūros? Aš noriu ne žmogų išlaisvinti, bet politiką. Koks 
tarp jų yra skirtumas, parodys visas šis straipsnis. 

su visomis savo institucijomis ir su visais savo organais pri- 
sipažįsta neturinti nei teisės, nei galios šiuos dalykus spręsti, 
nes ji esanti žemiškųjų laikinių reikalų derintoja, o ne amži- 
nųjų dvasinių problemų sprendėja ir jų vykdytoja žmogaus 
gyvenime. Politika čia aiškiai susivokia savo veiklos sritį, at- 
sisako apimti visą gyvenimą, ko taip labai siekia totalistinė po- 
litika, ir rūpestingai saugosi neperžengti savo ribų. 
Laikydamas tokį politikos nusistatymą teisingu ir priim- 
tinu, J. E. vysk. P. Būčys (tuomet dar kunigas) šitaip išdėsto 
jo pagrindą. Pastebėjęs, kad barbariška taisyklė cuius regio, 
eius religio Vakaruose greitai žuvo, autorius sako: „Jos vietą 
užėmė tikėjimo laisvės principas“. Jis sako: „Viešpatija (vals- 
tybė. - A. Mc.) neturi kištis į religinius žmogaus įsitikinimus. 
Ji neplatina tikėjimų nei trukdo jiems“ ... Amerikos konsti- 
tucija žengė dar vieną žingsnį pirmyn. Ji įsirašė žodžio ir 
spaudos laisvės principą. Šitasai reiškia: “Viešpatija neturi kiš- 
tis į žmonių pažiūras ir jų išreiškimus gyvu žodžiu ir spau- 
doje“ ... Minėtu du laisvės principu turi bendrą pamatą. Tas 
platusis pamatas yra ne kas daugiau kaip principas, jog vieš- 
patija turi teisę aprūpinti žmonių kūno gyvenimo reikalus, 
o neturi kištis į dvasios, pažiūrų ir tikėjimo reikalų aprūpi- 
nimą. Tą daro kiekvienas sau arba skyrium, arba susitarę su 
kitais. Idant tai galėtų įvykti, dabartinis mokslas apie vieš- 
patijas stato dar vieną principą, būtent draugijų laisvės prin- 
cipą. Visos dabartinės kultūringos viešpatijos pripažįsta tris 
laisves: tikėjimo, spaudos ir draugijų. Negalima nepripažin- 
ti tų trijų laisvių pamato, būtent principo, kad viešpatija ne- 
turi kištis į idėjų (p. 36), įsitikinimų, pažiūrų sritį, nes toje 
srityje viešpatija neturi kompetencijos. Pripažinti jai kompe- 
tenciją toje srityje yra vis vien, ką sugriauti dabartinių lais- 
vių pamatą. Nepripažinus gi viešpatijai kompetencijos dva- 
sios ir pažiūrų srityje, negalima jai pavesti mokyklų, nes tos 


33 Po 28 metų kard. patr. Cerejeira beveik tais pačiais žodžiais išreiškė 
šią vysk. P. Būčio mintį: „gerbdama visų laisvę, valstybė čia nei kliudo, nei 
prievartauja“ (cit. iš: „Tėvynės sargas“, 1947, Nr. 1, p. 78). 

yra negalimos be pažiūrų ir įsitikinimų““. Kitaip sakant, 
vysk. Būčys teigia, kad trys pagrindinės laisvės: tikėjimo, spau- 
dos ir draugijų (prie jų galima pridėti dar mokymo ir auklėjimo 
laisvę) yra ne kas kita, kaip konkrečios apraiškos valstybės nekom- 
petentingumo pasaulėžiūros srityje. Valstybė šias laisves duo- 
da todėl, kad ji negali pati - principinliai negali - šių sričių 
tvarkyti. Šios laisvės tik formuluoja ir atskiriems atvejams 
pritaiko aną bendrą principą. Norint tad šias laisves išlaiky- 
ti gyvenime nepažeistas, reikia pripažinti pasaulėžiūrinį vals- 
tybės nekompetentingumą. O jeigu taip, tuomet reikia iš po- 
litinių valstybės organų paimti visus tuos uždavinius, kurie 
yra negalimi atlikti be pažiūrų ir įsitikinimų. Vysk. Būčys čia 
mini tik mokyklas, nes jo studija yra specialiai skirta švieti- 
mui. Tačiau šalia mokyklų tokios be pažiūrų ir įsitikinimų 
negalimos sritys yra ir moterystė su šeima, ir mokslas, ir me- 
nas, ir apskritai visa dvasinė kultūra. Ji tad visa ir turi būti 
ne politikos, bet pasaulėžiūros reikalas. 

Čia tad ir glūdi nepasaulėžiūrinės politikos esmė. Politika, ku- 
ri nesikiša į pasaulėžiūrų reikalus ir jų pozityviai netvarko; 
politika, kuri apsiriboja reliatyvine-žemiškąja sritimi ir atsi- 
sako savomis priemonėmis tarnauti kuriai nors pasaulėžiū- 
rai, - tokia politika yra nepasaulėžiūrinė. Šitas terminas ir yra 
šiandien mūsų spaudoje vartojamas. Galbūt jis yra netikslus; 
gal šį trečiąjį politikos tipą galima būtų ir geriau pavadinti; 
tačiau posakis „nepasaulėžiūrinė politika“ atrodo esąs geres- 
nis negu „neutrali politika“, kadangi šis pastarasis yra stip- 
riai nudėvėtas laicizmo ir gavęs laicistinį atspalvį. Todėl jo 
ligi šiol mes ir nevartojome, nors žodine savo reikšme jis yra 
lygus pirmajam. Posakis „nepasaulėžiūrinė politika“ reiškia 
esminį politikos nesikišimą į pažiūrų ir jų objektyvacijų sritį, 
kurio nerandame nei pasaulėžiūrinėje, nei laicistinėje politi- 
koje. Tiesa, laicistinė politika skelbiasi nesikišanti į pažiūras. 


34 Apie Apšvietą, Chicago, 1918, p. 36, 37. Ši vysk. P. Būčio studija yra 
šaltinis, iš kurio išriedėjo Lietuvoje kultūrinės autonomijos mintis ir paskui 
per prof. St. Šalkauskį, prof. K. Pakštą, dr. Pr. Dielininkaitį įsitvirtino katali- 
kiškoje visuomenėje. 

Tačiau kadangi ji neleidžia žmogui savo pažiūrų objektyvuo- 
ti kultūrinėmis ar socialinėmis institucijomis, tai šitas jos skel- 
bimas virsta tiktai hipokrizija. Tuo tarpu esminis nesikišimas 
yra būtinas, jeigu norime, kad demokratija praktiškai nebū- 
tų sužalota ir kad nebūtų paneigtos anos trys pagrindinės 
žmogaus laisvės. Išjungti tad pasaulėžiūrą iš politikos reiškia pa- 
skelbti politiką nekompetentinga pasaulėžiūros srityje. Štai kokia 
yra šio išjungimo arba atskyrimo prasmė. 

Eidami toliau ir ieškodami pagrindo, kodėl būtent politi- 
ka yra nekompetentinga pasaulėžiūros srityje, turėtume su- 
stoti prie paties demokratijos principo, kad žmogaus asmuo 
yra aukštesnis už valstybę. Totalizme žmogaus asmuo yra prie- 
monė kam nors: klasei, rasei, partijai, valstybinei bendruo- 
menei ar galop net valdovui. Tuo tarpu demokratijoje žmo- 
gus yra tikslas pats sau“. Totalizme jis yra palenktas visu 
savimi. Demokratijoje savo asmeniškumu, savo dvasiniu pra- 
du jis išsilaužia iš priemonių kategorijos ir pereina į tikslų 
kategoriją. Demokratijoje žmogus, gražiu popiežiaus Pijaus 
XII posakiu, valstybei „gali aukoti savo turtą ir gyvybę, bet 
niekados ne Dievo atpirktą sielą““. Šita žmogaus asmens pir- 
menybė santykiuose su valstybe įprasta yra vadinti sąžinės 
laisvės vardu. Sąžinės laisvė yra švenčiausia laisvė, ginama 
ir valstybės, ir Bažnyčios mokslo, kurį popiežius Pijus XI yra 
sutraukęs į vieną sakinį: „Sąžinė išsiveržia iš valstybės val- 
džios“*?. O popiežius Leonas XIII apie sąžinės laisvę rašė: „Ją 
galima suprasti ta prasme, kad žmogus turi teisę valstybėje 
vykdyti pagal savo sąžinę Dievo valią ir laikytis Jo įsakymų 
ir kad niekas negali jam čia kliudyti. Šita laisvė, laisvė, ver- 
ta Dievo vaikų, kuri taip garbingai saugoja žmogiškojo as- 
mens kilnumą, yra viršum visokios prievartos ir visokios 


35 Net ir Dievo atžvilgiu žmogus nėra tik priemonė. Dievo garbinimas, 
Jam tarnavimas, Jo įsakymų vykdymas nėra kažkam kitam, kas būtų šalia 
žmogaus, bet galutinėje sąskaitoje pačiam žmogui, kaip sukurtam pagal Die- 
vo paveikslą. Artėdamas prie Dievo, žmogus tuo pačiu artėja pats prie sa- 
vęs. Susijungdamas su Dievu, jis atranda savo būties pilnatvę ir savo laimę. 
Todėl ir religine prasme žmogus yra tikslas sau. 

36 Reden u. Enzykliken Papst Pius XII, 1946, p. 157. 

37 Actes de Pie XI, vol. 5, p: 129. 

priespaudos““*. Valstybės svarbiausia pareiga ir yra saugoti 
šitą laisvę ir sudaryti jai sąlygų realiai apsireikšti. Tai yra de- 
mokratinės valstybės teorijos pagrindinė ir šiandien savaime 
aiški tiesa. Nesunku tačiau pastebėti, kad sąžinės laisvė nė- 
ra tik formalinis dalykas. Ji turi ir savo turinį. Sąžinė eina su 
visais žmogaus įsitikinimais, su jo filosofija, su jo pasaulė- 
žiūra. Pasaulėžiūra yra sudedamoji sąžinės dalis: ji yra jos turi- 
nys. Štai dėl ko įsitikinimų laisvė yra tik konkreti sąžinės lais- 
vės išvada. Štai dėl ko ji demokratijoje ir yra skelbiama. 
Duodant sąžinei laisvę, yra būtina ją duoti ir žmogaus įsi- 
tikinimams arba jo pasaulėžiūrai. Bet kiekvienas įsitikinimas 
ir kiekviena pasaulėžiūra nori apsireikšti ir iš viršaus ne tik 
žodžiu, bet ir darbu. Žmogus nori ir turi pagal savo įsitikini- 
mus gyventi, juos savo gyvenime vykdyti, pagal juos tvar- 
kyti savo santykius su kitais, pagal juos auklėti savo šeimą, 
kurti mokslą ir meną. Jeigu tad valstybė duos įsitikinimams 
laisvę, 0 neleis šitų įsitikinimų objektyvuoti asmens ir ben- 
druomenės gyvenime, sąžinės laisvė bus tik fikcija, ir tokia 
valstybė bus nedemokratinė. Dar daugiau, ji bus fariziejinė, 
nes savo vidaus pasauliui niekas laisvės neprašo: žmogaus 
sielos gyvenimas jos viduje yra laisvas iš esmės, ir čia vals- 
tybė neturi ko pasakyti. Jeigu šiandien yra kovojama už są- 
žinės laisvę, tai ne už išvidinę, bet už išviršinę laisvę, už lais- 
vę gyventi pagal savo įsitikinimus. Savo įsitikinimus reikšti žo- 
džiu šiandien jau daug kur galima visai laisvai (spaudos 
laisvė). Turi ateiti laikas, kada savo įsitikinimus bus taip pat 
laisvai galima reikšti ir darbu. Objektyvinis kultūros gyveni- 
mas yra sąžinės laisvės dirva, ir ji turi būti atjungta nuo po- 
litikos prievartos. Objektyvinių pasaulėžiūrinių darbų ir institu- 
cijų laisvė yra tikroji ir galutinė sąžinės bei įsitikinimų laisvė. 
Jeigu tad žmogaus asmuo yra aukštesnis už valstybę, jis 
yra aukštesnis ne tik savo išvidine sąžine, savo išvidiniais įsiti- 
kinimais, bet ir šitos sąžinės padiktuotais darbais ir šitų įsitiki- 
nimų apsireiškimu objektyvinėmis institucijomis. Jeigu iš vals- 
tybės valdžios, pasak popiežiaus Pijaus XI, ištrūksta sąžinė, turi 


38 Enc. „Libertas“, cit iš: „Etudes“, juin 1946, p. 307. 

išjos ištrūkti ir sąžinės objektyvacijos dvasinės kultūros pavidalais. 
Jeigu sąžinė pagal popiežių Leoną XIII yra viršum visokios 
prievartos bei priespaudos, turi būti viršum jos ir šitos sąžinės 
apraiškos viešajame gyvenime. Kitaip sakant: jeigu valstybė ne- 
turi kompetencijos sąžinės srityje, ji neturi kompetencijos nė sąžinės 
objektyvacijų srityje. Valstybės nekompetentingumas pasaulė- 
žiūros ir dvasinės kultūros srityse yra tik nuosekli ir būtina 
išvada iš sąžinės laisvės principo. Šį principą pripažinę ir no- 
rėdami jį tikrai bei garbingai vykdyti, turime pripažinti ir po- 
litikos nepasaulėžiūriškumą, t. y. jos nekompetentingumą pa- 
saulėžiūriniuose reikaluose. Pasaulėžiūros atjungimas nuo po- 
litikos yra esmingai susijęs su žmogaus pirmenybe prieš 
valstybę, su dvasinių bei laikinių reikalų kitokiu buvimu toje 
pačioje valstybinėje bendruomenėje. Šia prasme ir J. Lederc sa- 
ko: „Sąžinės laisvė reikalauja viešosios valdžios atžvilgiu rū- 
pestingai skirti dvasinius reikalus nuo laikinio bendrojo gėrio. 
Kiekviena totalistinė sistema, vis tiek ar ji būtų Bažnyčios ar 
valstybės, fatališkai pagimdo didelių suvaržymų religinės lais- 
vės srityje. Radikalus galių dualizmas, taip stipriai skelbtas ka- 
talikiškosios tradicijos, — tiktai jis gali patenkinti sąžinės lais- 
vę ir apginti ją nuo priespaudos“*. Nepasaulėžiūrinės politi- 
kos teorija kaip tik ir nori pravesti valstybinėje santvarkoje šitą 
„radikalų galių dualizmą“ ir dvasinius reikalus rūpestingai 
skirti nuo laikinio bendrojo gėrio. Todėl savo esme šis politi- 
kos tipas yra ne kas kita, kaip vykdymas popiežiaus Leono 
XIII principo, kurį jis išreiškė savo garsiaisiais žodžiais: „Die- 
vas žmonių giminės globą padalino tarp dviejų galių: tarp 
bažnytinės ir valstybinės. Viena yra įsteigta dieviškiesiems da- 
lykams, antra - žmogiškiesiems. Kiekviena savo srityje yra su- 
vereninė. Tačiau kiekviena turi savo ribas, kuriose turi pasi- 
likti ir kurias kiekvienai nubrėžia jos prigimtis ir tiesioginis bei 
artimasis jos objektas. Tuo būdu kiekviena iš jų darosi tarsi ko- 
kio rato aprėžta, kuriame kiekviena veikia savarankiškai ir pa- 
gal savo teisę“*?. Nepasaulėžiūrinės politikos teorija mano, 


3 La papautė moderne et la libertė de conscience / „Etudes“, juin 1946, 
p. 309. 

kad pasaulėžiūra yra dieviškasis dalykas, todėl skirtas bažny- 
tinei galiai, ir kad ji kaip tik sudaro valstybei ribą, kurios ji ne- 
turi peržengti. Praktiškai šitas neperžengimas kaip tik ir reiš- 
kiasi nesikišimu į pasaulėžiūros reikalus, pasitenkinant jų pa- 
rama ir priežiūra, ko nepasaulėžiūrinė politika kaip tik 
reikalauja. Kokia forma šita parama ir priežiūra bus įkūnyta 
konkrečioje valstybės santvarkoje, yra kiekvienos šalies dalykas, 
apsprendžiamas tradicijų, krašto kultūrinio lygio, gyventojų 
sudėties ir kitų specialių veiksnių. Ne vienoje valstybėje šita 
parama ir priežiūra yra susiformavusi kultūrinės savivaldos pa- 
vidalu. Galimas daiktas, kad atsiras ir kitokių būdų šiam prin- 
cipui vykdyti. Tačiau viena yra tikra, kad politikos nepasau- 
lėžiūriškumas turi būti pabrėžiamas ir gyvenime vykdomas, 
jeigu norime, kad demokratija kultūrinėje srityje būtų tikrovė, 
one iliuzija ir ne apgaulė, kaip yra laicizme. 


4, Priekaištai nepasaulėžiūrinei politikai 


Trečiasis tad politikos tipas - nepasaulėžiūrinė politika — yra 
vienintelis priimtinas demokratinės valstybės teorijai ir prak- 
tikai. Iš tikro demokratija nuo pat savo pradžios jo yra sie- 
kusi ir daugiau ar mažiau jį vykdžiusi. Ir vis dėlto šis tipas 
susilaukia nemaža priekaištų ir iš pasaulėžiūrinės, ir iš lai- 
cistinės politikos šalininkų. Svarbiausius iš jų ir norėtume čia 
bent trumpai panagrinėti. 


a. Žmogaus suskaldymas 


Pagrindinis priekaištas yra tas, kad, sakoma, nepasaulė- 
žiūrinėje politikoje „katalikas valstybininkas turi būti pasi- 
dalijęs žmogus: laikąsis pasaulėžiūros savo visoje kūryboje 
ir nesilaikąs politikoje““!. Iš tikro jeigu šitas priekaištas bū- 


40 Cit. iš: Tischleder P. Die Staatslehre Leos XIII, p. 62. 

*1 Kun V. Bagdanavičius, „Naujasis gyvenimas“, 1948, Nr. 11, p. 165. Ta 
pati mintis glūdi ir kitame kun. V. B. posakyje, kuriuo jis apibūdina aną iš- 
vidinį žmogaus suskaldymą, sakydamas, kad „žmogus praktiniame, ypač po- 
litiniame ir ekonominiame, darbe negyveno tuo, kuo tikėjo“ (ten pat, p. 167). 

tų pagrįstas, jis būtų mirtinas smūgis nepasaulėžiūrinės po- 
litikos teorijai, nes žmogus niekur ir niekados negali būti pasi- 
dalijęs. Pasaulėžiūrinis žmogaus vieningumas yra esminis 
krikščionybės reikalavimas pagal šv. Pauliaus dėsnį: „Ar val- 
gote, ar geriate, ar šiaip ką darote, visa darykite Dievo gar- 
bei“ (1 Kor 10, 31). Krikščionybė reikalauja, kad žmogus vi- 
sus savo veiksmus pašvęstų kilnia intencija, persunktų juos 
savo sąžine, savo įsitikinimais ir tuo būdu įspaustų jiems ant- 
gamtinės vertės. Todėl krikščioniškosios etikos principas, kad 
subjektyvinėje srityje neutralių veiksmų nėra ir negali būti, yra 
nesugriaunamas. Kiekvienas žmogiškasis veiksmas (actus hu- 
manus, skirtinas nuo actus hominis, kuriuo yra instinktyvūs 
veiksmai ir savaime neutralūs, nes vykstą anapus mūsų 5ą- 
monės), kadangi jis kyla iš žmogiškosios asmenybės, yra pa- 
saulėžiūrinis. Todėl Katalikų Bažnyčia visais laikais yra smer- 
kusi išvidinį žmogaus suskaldymą, pagal kurį jam būtų lei- 
džiama kur nors veikti ne pagal savo sąžinę ir ne pagal savo 
įsitikinimus. 

Tačiau politikos nepasaulėžiūriškumas neturi nieko ben- 
dra su čia minimu išvidiniu žmogaus suskaldymu. Nepasau- 
lėžiūrinė politika, kaip jau buvo galima pastebėti dėstant jos 
esmę, čia yra suprantama ne kaip subjektyvus atskiro politi- 
ko veiksmas (vadintinas tikslumo dėlei nebe politika, bet po- 
litikavimu), o kaip objektyvinė valstybinio gyvenimo sistema. Po- 
litikavimas visur ir visados bus pasaulėžiūrinis: krikščioniš- 
kas ar nekrikščioniškas. Tačiau jo rezultatas, arba politika, 
galės būti ir neutrali. Pardavinėjimas prekių visados yra 
krikščioniškas arba nekrikščioniškas. Tačiau prekyba yra 
neutrali, Darbas fabrike arba banke visados yra krikščioniš- 
kas arba nekrikščioniškas. Tačiau fabrikas arba bankas yra 
neutralus. Šitas tad subjektyvinės ir objektyvinės plotmės 
maišymas ir pažadino aną anksčiau minėtą priekaištą. Krikš- 
čioniškų principų ir įsitikinimų laikymasis subjektyviniuose savo 
darbuose dar anaiptol nepadaro kurios nors objektyvinės gyveni- 
mo srities krikščioniška, jeigu šita sritis savo esme ir savo prigim- 
timi yra grynai profaninė. Bankas nepasidarys krikščioniškas, 
nors visi jo tarnautojai ir direktoriai būtų šventieji. Fabrikas 

nepasidarys krikščioniškas, nors visi jo darbininkai nelau- 
žytų nė vieno krikščioniško dėsnio. Taip pat politika, kaip 
objektyvinė sistema, nepasidarys dėl to krikščioniška, jeigu 
politikai tobulai laikysis Kristaus ne tik įsakymų, bet ir evan- 
geliškųjų patarimų. Šitie pavyzdžiai rodo, kad nėra neutra- 
lių veiksmų subjektyvinėje srityje, bet yra objektyvinėje srityje. Tai 
yra katalikiškosios moralės principas, 

Politika, suprasta objektyvine prasme, yra viena iš profa- 
ninių sričių, kurių santykis su apreikštąja religija visų yra toks 
pat, būtent jos visos savo srityse yra savarankiškos ir Apreiškimas 
joms visoms yra tiktai negatyvinis kriterijus. Kitaip sakant, pro- 
faninės gyvenimo sritys tvarkosi pagal išvidinius jų pačių pri- 
gimties dėsnius, veikdamos savarankiškai ir iš Apreiškimo po- 
zityvių nurodymų ar įrodymų neimdamos. Vienintelis pozity- 
vus jų veiklos šaltinis yra žmogaus protas. Ir jeigu šitas protas 
veikia logiškai, nepadarydamas klaidos, jokio susikirtimo tarp 
Apreiškimo ir profaninių sričių būti negali. Tai yra Vatikano 
Visuotinio susirinkimo paskelbtas principas: „Niekados negali 
būti jokio tikro nesutarimo tarp tikėjimo ir proto, nes tas pats 
Dievas, kuris apreiškia paslaptis ir teikia tikėjimo, yra įdiegęs 
žmogaus dvasiai proto šviesą. Juk Dievas negali pats save 
neigti, ir tiesa negali prieštarauti tiesai“ (Const. dogm. de fide 
cath.) Dėl to protas laisvai ir savarankiškai veikia savose sri- 
tyse, Apreiškimo pozityviai neįsakinėjamas ir nevedamas, Jei- 
gu tačiau proto išvados pasirodo nesutinkančios su Apreiški- 
mo tiesomis, autentiškai Bažnyčios paskelbtomis ir išaiškinto- 
mis, katalikas mokslininkas ar visuomenininkas turi sąžinės 
pareigą grįžti prie savo protavimo, jį patikrinti ir pažiūrėti, kur 
yra padaręs klaidą. Apreiškimas stovi proto darbe kaip įspė- 
jimas, kaip nurodymas, kur negalima eiti. Tačiau jis nė vienai 
profaninei sričiai nėra nurodymas, kur reikia eiti. Todėl jis ir 
yra vadinamas negatyviniu kriterijumi savo santykiuose su 
profaninėmis žmogaus gyvenimo sritimis. Šitaip tikėjimo ir 
proto, teologijos ir filosofijos, o kartu ir visų kitų profaninių 
sričių, santykius pirmasis išsprendė šv. Tomas Akvinietis. Ši- 
tas išsprendimas šiandien galioja visų katalikų filosofų ir so- 
ciologų teorijose. Tiesa, viduriniais amžiais tokio atskyrimo 

nebuvo ir todėl tuo metu Šventasis Raštas buvo šaltinis ne tik 
tikėjimui, bet ir protui. Iš jo buvo semiamasi nurodymų ne tik 
religijai ir dorovei, bet ir istorijai, ir astronomijai, ir gamtos 
mokslams, ir politikai. Bet kaip tik dėl to ir kildavo nemaža 
nesusipratimų ir net skaudžių konfliktų. Koperniko ir Galilė- 
jaus susikirtimas su bažnytiniais organais kaip tik ir buvo to- 
kio sumaišymo pasėka. Bet šiandien profaninių sričių sava- 
rankiškumas yra jau aksioma ir šios rūšies konfliktų nepasi- 
taiko. Šiandien mums yra aišku, kad pozityvinių nurodymų 
Apreiškimas profaninėms sritims neduoda, nes tai nėra jo už- 
davinys. Profaninės sritys taip pat sutaria su Apreiškimu tik 
negatyviai, vadinasi, ta prasme, kad jos neneigia ir jam neprieš- 
tarauja. Tačiau kaip Apreiškimas neturi uždavinio profanines 
sritis pozityviai paremti, taip profaninės sritys neturi pareigos 
Apreiškimui pozityviai tarnauti. Todėl tik perkelta ir netiesio- 
gine prasme galima kalbėti apie krikščioniškąją mediciną, apie 
krikščioniškąją istoriją, apie krikščioniškąją filosofiją. Stasys 
Šalkauskis šią mintį šitaip išreiškia: „Nėra katalikiškosios is- 
torijos, fiziologijos, biologijos ir t. t., bet yra neantikatalikiškoji 
istorija ir antikatalikiškoji istorija, neantikatalikiškoji fiziologija 
ir antikatalikiškoji fiziologija ir t. t. Kai tuo pačiu laiku yra rei- 
kalaujama, kad istorija, fiziologija, biologija ir t. t. būtų nean- 
tikatalikiškos, tai toks reikalavimas anaiptol nereiškia, kad jos 
yra verčiamos kokia nors prasme skelbti katalikiškąsias dok- 
trinas; faktiškai iš jų reikalaujama neišeiti iš savo kompeten- 
cijos ribų ir kaip tik todėl neskelbti įžeidžiančių katalikiškąjį 
tikėjimą dalykų“. Visos profaninės sritys yra Apreiškimui es- 
mingai neutralios. Jos išsivysto ir veikia laisvai bei savarankiš- 
kai, nei pačios negaudamos iš jo pozityvių nurodymų, nei jį 
pozityviai paremdamos“,, bet taip pat nė neneigdamos, nes 
neigimas nėra neutralumas. 


42 Sudėt. veikale „Krikščionybės praeitis ir dabartis“, Kaunas, p. 75. 

*3 Tiesa, Apreiškimo teologinis nagrinėjimas ne vieną sykį pasiremia pro- 
faninių sričių išvadomis: istorijos, archeologijos, gamtos mokslų duomenimis. 
Tačiau šitas pasirėmimas yra atsitiktinis. Nei istorija, nei archeologija, nei 
gamtos mokslai neturi tikslo savą darbą dirbti tam, kad jų išvadomis galėtų 
pasinaudoti Apreiškimo nagrinėtojai. 

Visa tai tinka ir politikai, suprastai objektyvine prasme. 
Politika taip pat savo srityje veikia savarankiškai. Apreiški- 
mas ir jai yra tik negatyvinis kriterijus. Politinių sistemų ar 
metodų iš Šventojo Rašto taip pat negalima pasiimti, kaip 
negalima pasiimti astronomijos ar istorijos sistemų. Ir kol po- 
litika pasilieka savo kompetencijos ribose, tol ji į konfliktą 
su Apreiškimu nesueina ir negali sueiti. Konfliktas atsiran- 
da tik tada, kai politika peržengia savo ribas. Bet tokiu at- 
veju ji pasidaro nebe politika. Kaip medicina pasidaro nebe 
medicina, kai ji, peržengdama savo ribas, pradeda neigti sie- 
los buvimą; kaip istorija pasidaro nebe istorija, kai ji, per- 
žengdama savo kompetenciją, pradeda neigti Kristaus Die- 
vybę, taip ir politika pasidaro nebe politika, kai mano turinti 
kompetencijos valstybės piliečiams nustatinėti jų šeimos, jų 
vaikų auklėjimo bei mokymo, jų mokslo bei meno, jų religi- 
jos normas. Šitos normos glūdi ne politikoje, kaip siela glū- 
di ne kūno funkcijose, kurias tyrinėja medicina, ir kaip Kris- 
taus Dievybė glūdi ne išviršiniuose Jo gyvenimo įvykiuose, 
kuriuos tyrinėja istorija. Pasaulėžiūra politikai yra toji riba, 
kurios ji neturi peržengti, nenorėdama arba su Apreiškimu 
susikirsti, arba virsti Apreiškimo aiškintojų bei vykdytojų tar- 
naite. Pasaulėžiūra politikai yra toji šventų šventoji vieta, į 
kurią jai uždrausta įžengti, nes ji šiam reikalui nėra patep- 
ta. „Politika turi neliesti altoriaus“, - buvo popiežiaus Pijaus 
XI šūkis. Nepasaulėžiūrinės politikos teorija šį popiežiaus šū- 
kį pratęsia, susistemina, paverčia valstybės teorija ir reika- 
lauja, kad politika neliestų ne tik katalikiškojo altoriaus, bet 
ir bet kurio kito, nes kiekvienas altorius yra šventas, net jeigu 
jis būtų pastatytas ir Nežinomajam Dievui“. 


*4 Kun. V. Bagdanavičius sako: „Nėra reikalo, kad valstybė išeitų prieš 
Dievą; gana to, kad ji bando apsieiti be Dievo ir ji jau tampa bedieviška“ 
(„Naujasis gyvenimas“, 1948, Nr. 11, p. 166). Posakis dviprasmis. Jeigu ši- 
tas valstybės apsiėjimas be Dievo yra Jo įsakymų laužymas, Jo institucijų 
griovimas, tuomet iš tikro valstybė tampa bedieviška, nes ji pašalina Die- 
vą iš objektyvinio gyvenimo. Bet jeigu šitas apsiėjimas apsireiškia Dievui 
laisvės davimu, parama dieviškosioms institucijoms objektyviniame gyve- 
nime įsikurti ir klestėti, tuomet valstybė netampa bedieviška, kaip dėl to 

Ar tuo yra suskaldomas politikuojantis žmogus? Anaip- 
tol! Suskaldymas įvyktų, jeigu politikui iš tikro būtų leista 
nesilaikyti savo veiksmuose sąžinės ir pasaulėžiūros nurody- 
mų. Tačiau taip nėra. Nepasaulėžiūrinė politika yra nepasau- 
lėžiūrinė ne ta prasme, kad ji nupasaulėžiūrintų žmogų, 
skelbdama jo įsitikinimus beverčiais ar nereikalingais, bet ta 
prasme, kad ji nustumia politiką, kaip objektyvinę sistemą, nuo 
pasaulėžiūrinių reikalų sprendimo bei tvarkymo, paneigda- 
ma jai šios rūšies kompetenciją. Jeigu katalikas politikas, kaip 
politikas, prisipažįsta esąs nekompetentingas pasaulėžiūros 
klausimuose, tai čia jis nesuskyla, kaip nesuskyla medikas, 
savo veikaluose nerašydamas apie sielos nemirtingumą, ir 
kaip nesuskyla fizikas, savo teorijose nenueidamas ligi Die- 
vo. Be abejo, katalikas medikas gali kalbėti apie sielą ir ka- 
talikas fizikas apie Dievą. Tačiau tokiu atveju jis kalbės krikš- 
čioniškai, filosofiškai, bet ne mediciniškai ir ne fiziškai. Kaip me- 
dikas ir kiek jis yra medikas, jis yra nekompetentingas spręsti 
sielos problemos ir kaip fizikas jis nieko negali pasakyti apie 
Dievą. Tas pat yra ir su politiku. Ir jis, būdamas katalikas, 
gali kalbėti bei spręsti pasaulėžiūrinius klausimus. Tai yra jo 
teisė ir gal net pareiga. Tačiau jo sprendimai tokiu atveju bus 
krikščioniški-religiniai, bet ne politiniai. Kaip politikas jis čia ne- 
turės žodžio. O jeigu jis vis dėlto panorėtų politikoje kalbėti 
krikščionio vardu, jis sumaišytų plotmes, peržengtų kompe- 
tenciją, nes „politika yra žmogiškasis reikalas ir negali būti 
vykdoma Dievo ar Bažnyčios vardu““. Ch. Journet formu- 
luoja šiuo atžvilgiu tikslų dėsnį: „Jis (krikščionis. - A. Mc.) 
politinėje srityje turi veikti krikščioniškai (en chrėtien), bet ne 
kaip krikščionis (non en tant gue chrėtien)“““, Krikščioniškai, tai 
reiškia pagal savo krikščioniškuosius įsitikinimus ir pagal sa- 


paties netampa bedieviškos medicina, fizika, istorija, kurios taip pat „apsi- 
eina be Dievo“. Šiuo atžvilgiu Suarezas yra teisingai pasakęs: „Krikščioniš- 
kasis valstybės galva atlieka savo pareigą, jeigu jis, kaip įstatymdavys, vyk- 
do valstybės gerovės reikalavimus, o antgamtiniam tikslui tiktai nekenkia“ 
(cit. iš: Tischleder P. Die Staatslehre Leos XIII, p. 198). 

*5 „La vie intellectuelle“, avril 1947, p. 47. 

46 Ten pat, p. 38. 

vo sąžinę. Kaip krikščionis, tai reiškia krikščionio vardu ir ti- 
tulu, kas galiausiai visados reiškia Bažnyčios ir Dievo var- 
du. Tuo būdu katalikas valstybininkas visur ir visados - vi- 
suose sava politiniuose veiksmuose — turi veikti krikščioniš- 
kai. Tačiau visuose savo politiniuose aktuose ir sprendimuose 
jis negali veikti kaip krikščionis, užangažuodamas tuo Bažny- 
čią ir Dievą. Šiam reikalui jis yra nekompetentingas. Ir tai 
nėra joks žmogaus suskaldymas. Tai tik objektyvinių gyve- 
nimo sričių savarankiškumo ir jų kompetencijos ribų pabrė- 
žimas bei saugojimas. 

Šita prasme į minėtą priekaištą atsako ir J. Rolinas, kalbė- 
damas apie privatinių mokyklų reikalą ir teisę valstybėje. Jis 
pastebi, kad „niekas negraso valstybės neutralumui (laicitė), 
katalikai mažiau negu kiti. Juk kokie yra neutralumo reika- 
lavimai? Kad valstybė būtų nepriklausoma nuo religijos, kad 
ji būtų savarankiška savo srityje ir nepripažintų jokio kleri- 
kalinio kišimosi (emprise), kad ji nepataikautų jokiam kultui 
ir patikrintų visiems laisvę. Bet kas tai ginčija? Šia griežta 
prasme valstybės neutralumas yra pripažintas kaip sudeda- 
masis visų moderniųjų konstitucijų pradas, ir krikščionis ne- 
turi nieko jam prikišti .. Šita valstybės ir religijos nepriklau- 
somybė, - tęsia toliau Rolinas, - nėra nesuderinama su tuo, 
ką anksčiau pavadinome krikščioniškuoju visumos (totalitė) 
reikalavimu, nes šis liečia asmeninį ir dvasinį gyvenimą. Jis 
draudžia pripažinti kurią nors krikščioniškosios sielos sritį 
arba jos veiklos zoną, kuri nebūtų krikščioniškojo įstatymo 
įkvėpta ir persunkta. Bet jis nedraudžia pripažinti politinės 
tvarkos, kuri iš principo būtų neutrali (Iaic) ir kurios įstaigas 
(injonctions) krikščionis nemato sunkumų priimti, jeigu tik 
jos, pasilikdamos savo srityje, neliečia (p. 51) jo asmeninio ir 
dvasinio gyvenimo““. Todėl tinkamai suprasta nepasaulėžiū- 
rinės politikos teorija anaiptol nesusikerta su Bažnyčios 
mokslu. Ne ją, bet kaip tik aicistinę politiką turi galvoje po- 
piežius Pijus XI savo enciklikoje „Ouanta cura“ pasmerkda- 


*7 „Etudes“, octobre 1946, p. 51-52. 


145 


mas tuos, kurie skelbia, „kad valstybė būtų sudaroma ir val- 
doma neatsižvelgiant religijos, tartum jos visiškai nebūtų ar- 
ba bent nedarant skirtumo tarp teisingos ir klaidingų religi- 
jų““. Nepasaulėžiūrinė politika kaip tik kuo labiausiai atsi- 
žvelgia į religijos buvimą valstybėje ir dėl didelės pagarbos jai 
ir jos institucijoms ji nesiima šios srities reikalų nei spręsti, 
nei pozityviai tvarkyti, duodama jiems visišką laisvę, reikalin- 
gas teises ir net medžiaginę paramą, kaip to reikalauja kon- 
krečios nepasaulėžiūrinės politikos programa. Todėl kalbėti, 
kad nepasaulėžiūrinė politika Katalikų Bažnyčios mokslo 
šviesoje yra seniai atmestas atsilikimas, reiškia nesuprasti šios 
politikos esmės. J. Rolinas mano visai priešingai, kad šis po- 
litikos tipas kaip tik atitinka Bažnyčios mintį: „Valstybės neut- 
ralumas (Iaicitė) ta prasme, kad valstybė neskelbia jokios re- 
ligijos nei filosofijos, tuo pačiu yra garantija kiekvienam pi- 
liečiui, jog jokia politinė prievarta nereikalaus iš jo vieną 
kurią iš jų pasirinkti. Jis (šitas neutralumas. — A. Mc.) yra 
konstitucinė išraiška sąžinės laisvės principo. Bet juk krikš- 
Čionis gali tik sveikinti šitokį valstybės pasiryžimą, kuriuo ji 
nori respektuoti jo religines laisves. Ir neutralumas, tasai pa- 
žadas visiškai atpalaiduoti dvasinį pradą nuo žemiškosios 
galios, pasirodo galop visiškai sutinkąs su Evangeliškuoju 
principu skirti Dievą nuo cezario“. 


b. Pasaulėžiūrų lygiavertiškumas 


Antras svarbus priekaištas, daromas nepasaulėžiūrinės 
politikos teorijai, yra tas, esą ji visas pasaulėžiūras laikanti 
lygiavertėmis ir todėl nekovojanti už objektyvią tiesą ir už 
teisingą pasaulėžiūrą“ Ir šitas priekaištas, jeigu jis būtų pa- 


“8 Cit. iš: „Naujasis gyvenimas“, 1948, Nr. 11, p. 167. 

49 Ten pat, p. 52. Be reikalo kun. V. Bagdanavičius šiuos J. Rolino žo- 
džius, nepastebėjęs, kad jie yra citata, savo kritikoje priskiria man ir juos kri- 
tikuoja kaip mano. Tiesa, jie patvirtina mano mintis. Tačiau jie yra svetimi ir 
kaip tokie turėjo būti kritiko pastebėti (plg. „Naujasis gyvenimas“, 1948, 
Nr. 11, p. 164). 

30 Plg. kun. V. Bagdanavičius, „Naujasis gyvenimas“, 1948, Nr. 11, p. 164. 

grįstas, būtų šios teorijos žūtis, nes parodytų, kad ji yra skep- 
tiškai indiferentinė, kaip ir laicistinė teorija. Tačiau kaip žmo- 
gaus suskaldymo priekaištas yra kilęs maišant subjektyvinę 
sritį su objektyvine, taip pasaulėžiūrų lygiavertiškumo prie- 
kaištas yra kilęs maišant teisių sritį su vertės sritimi arba, ki- 
taip sakant, praktinę plotmę su principine plotme. 
Nagrinėjant šį priekaištą, visų pirma tenka atkreipti dė- 
mesį į tai, kad nepasaulėžiūrinės politikos teoretikai patys niekur 
nė žodeliu nėra užsiminę, kad pasaulėžiūros būtų lygios vertės sa- 
vyje. Ši tezė yra tiktai laicizmo ir indiferentizmo skelbiama. 
Laicizmas dėl to ir rankiojasi principų iš visokių pasaulėžiū- 
rų, kad jas visas laiko lygiavertėmis ir lygiareikšmėmis. Bet 
nepasaulėžiūrinės politikos teoretikams ši tezė yra visiškai 
svetima. Tiesa, jie reikalauja, kad pasaulėžiūros valstybėje tu- 
rėtų lygias teises. Tačiau to šiais laikais reikalauja kiekvienas 
demokratas. Teisių lygybė valstybėje esančioms pasaulėžiū- 
roms jau yra konstitucinis reikalavimas, kurį vargiai kas iš- 
drįstų neigti. Tačiau iš teisių lygybės dar anaiptol neplaukia 
vertės lygybė. Padaryti tokią išvadą reikštų iš praktinės srities 
(teisė) peršokti į principinę plotmę (vertė). Demokratijoje visi 
žmonės yra lygūs prieš įstatymus, vadinasi, visi turi teisių 
lygybę, jeigu tik patys savo nusikaltimais nėra šios lygybės 
sau paneigę. Bet argi dėl to darytume išvadą, kad visi žmo- 
nės yra jau ir lygios vertės? Ar mokslo ir meno genijai yra 
lygiaverčiai su tais, kurie sugeba vos pradžios mokyklą baigti 
(intelektualinis lygiavertiškumas)? Ar šventieji (tegul ir ne- 
kanonine prasme) yra lygiaverčiai su ištvirkėliais (moralinis 
lygiavertiškumas)? O vis dėlto visi jie turi demokratinėje 
valstybėje lygias teises. Demokratinė valstybė pirmiesiems tei- 
sių nedidina ir antriesiems jų nemažina. Visi jie renka ir ga- 
li būti renkami; visi jie lygiai dalyvauja socialiniame drau- 
dime; visi jie lygiai naudojasi viešosiomis valstybės institu- 
cijomis. Didinti teises dėl didesnės intelektualinės ar 
moralinės vertės reikštų dvasinius dalykus apmokėti žemiš- 
kaisiais dalykais ir tuo pačiu anuos pažeminti. Mažinti tei- 
ses dėl mažesnės intelektualinės ar moralinės vertės reikštų 
skatinti žmogų į aukštesnį tobulumą prievarta ir šį tobulu- 

mą taip pat pažeminti. Abu dalykai nesiderina su žmogiš- 
kojo asmens kilnumu ir todėl demokratinėje valstybėje nėra 
mėginami,. 

Taip yra ir su pasaulėžiūromis. Pasaulėžiūrų lygiateisišku- 
mas valstybėje dar nėra jų lygiavertiškumas savyje, ir pasaulėžiū- 
rų nelygiavertiškumas savyje dar nėra jų nelyginteisiškumas vals- 
tybėje. Šiuo atžvilgiu ir P. Tischlederis pastebi, kad „valsty- 
binės teisės toleravimas ir net valstybiškai suteiktas lygus 
įteisinimas objektyviai klaidingų religinių bendruomenių toli 
gražu nėra lygiareikšmis principiniam teigimui, kad teisiš- 
kai viena kitai lygios draugijos visos būtų lygiai teisingos ir 
lygiai geros“*!. Išeidamas iš šito dėsnio, Tischlederis net spė- 
lioja, kad ateityje, esant slaptiems ir tiesioginiams rinkimams, 
valstybė būsianti priversta teisines privilegijas, kurias ji anks- 
Čiau teikė tiktai kai kurioms religinėms bendruomenėms, iš- 
plėsti ir kitoms pasaulėžiūrinėms grupėms, kitaip sakant, ji 
turės „pasaulėžiūriniuose klausimuose pasitraukti į praktinį 
neutralumą“ (ten pat). Tačiau būtų klaida šitą praktinį-tei- 
sinį neutralumą sutapdyti su teoriniu-principiniu neutralu- 
mu ir nepasaulėžiūrinę politiką kaltinti skepticizmu ir indi- 
ferentizmu. Tai yra du visai skirtingi dalykai, katalikų s0- 
ciologams šiandien visiškai aiškūs. 

Ryšium su šiuo pasaulėžiūrų lygiateisiškumu dar gali kilti 
klausimas, kaip jis suderinti su Katalikų Bažnyčios reikalau- 
jama pagalba tikrajai religijai. Į šį klausimą atsako J. Mari- 
tainas. „Katalikų Bažnyčia, — sako jis, — laikosi dėsnio, kad 
tiesa turi turėti pirmenybę prieš klaidą ir kad pažinta tikroji 
religija turi būti pagelbstima savoje dvasinės pirmenybės mi- 
sijoje prieš religijas, kurios yra daugiau ar mažiau ydingos 
arba kuriose klaida maišosi su tiesa. Tai yra paprasta išplau- 
ka iš to, kad žmogus yra palenktas tiesai. Tačiau būtų dide- 
lė klaida daryti išvadą, kad šis principas gali būti taikomas 
tik reikalaujant tikrajai religijai absoliutistinės valdžios pri- 
vilegijų ir kareivių paramos, arba kad Katalikų Bažnyčia mo- 
derninėse valstybėse atgautų privilegijas, kuriomis ji naudo- 


51 Ten pat, p. 195, 

josi sakralinio tipo civilizacijoje, kuris buvo viduriniais am- 
žiais. Dvasinė Bažnyčios misija turi būti pagelbstima, bet ne 
politinė galia arba laikiniai interesai, kurių savo vardu galė- 
tų siekti tas ar kitas jos narys““?, Todėl principialiai Bažny- 
čia tokių privilegijų ir tokios paramos jos laikiniams intere- 
sams nė nereikalauja. Ji tik reikalauja, kad ji būtų pripažin- 
ta tikrąja religija, pripažinta ne praktinių teisių didinimu, bet 
teikimu jos institucijoms laisvės ir jos principams idėjinės pir- 
menybės. Šiuo atžvilgiu nepasaulėžiūrinės politikos teorija 
nė kiek nenusikalsta, nes ji pripažįsta ir Katalikų Bažnyčios 
idėjinį primatą prieš visas kitas pasaulėžiūras ir sykiu teikia 
jai visas laisves, kokias tik demokratinė valstybė gali teikti. 
Nepasaulėžiūrinė politika tiktai atsisako šitą idėjinį primatą 
ir šitas laisves vykdyti politinėmis priemonėmis, palikdama 
šį primatą išsikovoti pačiai Bažnyčiai kultūros srityje. Tai 
anaiptol nėra indiferentizmas, kuriuo šį politikos tipą norė- 
tų apkaltinti nesupratę jo neigėjai. 

Baigiant tenka pastebėti, kad nepasaulėžiūrinės politikos 
teorija nori būti įnašas į tą didelę kovą, kuri vyksta už žmo- 
gaus asmens išlaisvinimą iš valstybės jungo. Ir senasis, ir 
naujasis totalizmas buvo priemonę sukeitęs su tikslu. Vals- 
tybė jam buvo tikslas, o žmogus tiktai priemonė. Demokra- 
tinis sąjūdis mėgina atstatyti tikrąją vertybių rikiuotę. Jam 
žmogus yra tikslas, o valstybė tiktai priemonė. Tačiau mū- 
sų pasąmonę dar stipriai varžo absoliutistinės valstybės pa- 
laikai. Todėl mums dar labai sunku išgyventi aną pirmykš- 
tę tiesą, kad valstybė yra pagalbinio pobūdžio, kad ji savo esme 
ir paskirtimi yra ne viešpats, bet tarnas, padedąs žmogaus 
asmeniui būti drauge. Kova už atnaujintą valstybės idėją to- 
dėl yra dar labai sunki. Nepasaulėžiūrinė politika nori pa- 
lengvinti šią kovą tuo, kad ji mėgina nuimti nuo valstybės 
galvos valdovės karūną pasaulėžiūrinėje-kultūrinėje srityje, nes 
čia jos valdoviškumas labiausiai susikerta su žmogiškojo as- 
mens kilnumu ir su prigimtąja jo sąžinės laisve. Mes jau esa- 
me išsikovoję beveik visas laisves politinėje srityje. Mes jau 


52 Les droits de Yhomme.., p. 38. 

esame išsikovoję daug šitų laisvių socialinėje srityje. Tačiau 
dar mums lieka sunkiai kovoti dėl savo pažiūrų laisvės kul- 
tūrinėje srityje. Dar beveik visur, išskyrus tik labai kultūrin- 
gas valstybes, kaip Olandija, Šveicarija, Kanada, valstybė lai- 
ko savas mokyklas, savas mokslo bei meno įstaigas, vykdo 
sutuoktuves, kišasi į religinių bei pasaulėžiūrinių bendruo- 
menių veiklą. Kitaip sakant, 10 valstybės pečių dar nėra nu- 
krauti kultūriniai uždaviniai. O kol jie nėra nukrauti, tol as- 
mens pirmenybė prieš valstybę negali apsireikšti visu pil- 
numu. Todėl kova už pasaulėžiūros išjungimą iš politikos, 
už politikos nekompetentingumą pasaulėžiūros reikaluose 
yra kova už asmens pirmenybę ir tuo pačiu kova už pilnuti- 
nę demokratiją. 


POLITIKA IR TEOLOGIJA 


Nepasaulėžiūrinės politikos teorija ir kova už ją. - Kas esmėje 
yra politinė teologija? — Kova prieš teologijos piktnaudojimą po- 
litikos naudai. - Kas privers tikinčiuosius neiti į viešas pamal- 
das? - Slapto klerikalizmo lindimas pro užpakalinės duris. - Dva- 
siškijos esmė bei jos pašaukimo iškreipimas. — Kada kunigas pa- 
kerta savo kaip sielovadžio darbo pagrindus? 


Savo jaunystėje šio straipsnio autorius kovojo prieš teolo- 
ginę politiką, t. y. prieš tokią politiką, kuri valstybinėmis (va- 
dinamosiomis prievartinėmis) priemonėmis (įstatymais, įsa- 
kymais, draudimais, parama ir t. t.) vieną kurią pasaulėžiūrą 
palaiko, o kitas arba slegia arba tik pakenčia. Autorius reika- 
lavo, kad politika visoms pasaulėžiūroms teiktų lygių teisių 
ir lygios laisvės, dėtų joms lygių pareigų ir jas lygiai remtų. 
Tai buvo vadinamosios „nepasaulėžiūrinės politikos“ teorija 
ir kova už ją. Atrodo, kad ši kova bus pakrypusi autoriaus 
naudai. Antrajam Vatikano Susirinkimui paskelbus, kad „ti- 
kėjimo laisvė reiškia laisvę nuo prievartos valstybėje“ (Ant- 
rojo Vatikano Susirinkimo dokumentai, liet. vert. II, 289), va- 
dinasi, kad „tikėjimo srityje žmogui negali daryti prievartos 
kitas žmogus, visuomeninė grupė ar bet kokie žmonių vyres- 
nieji“ (II, 290); kad religinių veiksmų „grynai žmogiška vy- 
resnybė negali nei įsakyti, nei uždrausti“ (II, 291-292); dar 
daugiau, kad valstybė „peržengia savo ribas, jei užsimoja re- 
liginius veiksmus tvarkyti arba trukdyti“ (II, 292); priešingai, 
„Civilinė valdžia privalo žiūrėti, kad teisinė piliečių lygybė 

niekuomet nei viešai, nei slapta nebūtų pažeidžiama religi- 
nių motyvų ir kad nebūtų jokios diskriminacijos“ (II, 295). Vi- 
sa tai paskelbus, ginčas, ar politika turinti būti pasaulėžiūrinė, 
bent katalikams yra baigtas. 

Nūnai tačiau, sulaukus senatvės, autoriui tenka vėl išeiti 
kovon; šį sykį prieš politinę teologiją. Kas ji esmėje yra, šian- 
dien dar ne visai aišku. Tai nėra socialinė katalikų doktrina, 
buvusi visais amžiais. Tai yra teologų angažavimasis visuo- 
meniniams reikalams ir rūpesčiams. Teoriškai šis angažavi- 
masis grindžiamas tuo, esą Bažnyčia (ypač jos mokslo skel- 
bėjai - kunigai ir teologai) negalinti stovėti šalia visuome- 
nės; ji turinti į šią visuomenę eiti, jos klausimais domėtis, jos 
ligomis sirgti ir t. t. Teorinis Bažnyčios angažavimosi pagrin- 
dimas yra toks aiškus, jog jis atrodo esąs net banalybė: Baž- 
nyčia juk niekad nestovėjo šalia visuomenės; ji visados atsi- 
liepė į jos reikalus ir rūpesčius. Todėl atrodo, kad politinė 
teologija esanti tik naujas vardas labai seno dalyko; kad ji 
tik kartoja tai, kas Bažnyčios buvo vykdoma visą laiką. Pri- 
siminkime tik socialinę veiklą bei socialinį mokslą pastarųjų 
popiežių nuo Grigaliaus XIV ligi Pijaus XII. Prisiminkime 
taip pat Bažnyčios įnašą Caritas, neišsivysčiusiems kraštams, 
ligoninėms, jos pasisakymus taikos reikalu. Be abejo, galima 
visas šias Bažnyčios pastangas vertinti vienaip ar kitaip, ta- 
čiau negalima teigti, esą Bažnyčia buvusi neveikli visuome- 
ninių rūpesčių ar negalių bei pavojų atžvilgiu. Jeigu tad po- 
litinė teologija norėtų tik tai pabrėžti, ji būtų ne kas kita kaip 
truputį apdailinta seniena. 

Tačiau iš tikro politinė teologija siekia visai ko kito ir es- 
mėje yra visai kas kita negu tik sustiprinta visuomeninė Baž- 
nyčios veikla. Šiuo nauju terminu norima išreikšti ne socia- 
linis Bažnyčios mokslas, ne socialinis jos veikimas, bet atski- 
ro teologo (ar teologų grupės) angažavimasis partiniam reikalui ir 
sykiu praktinės pastangos šį asmeninį angažavimąsi išplėsti į visą 
tikinčiųjų bendruomenę. Pastaruoju metu Vokietijoje, kurioje, 
kaip atrodo, politinė teologija yra gimusi (J. B. Metzas), jos 
tikrasis veidas ypatingai ryškėja. Du pavyzdžiai gražiai at- 
skleidžia šį ryškėjimą. 

Dabartinėje Katalikų Bažnyčios Mišių sąrangoje yra įves- 
ta vadinamoji tikinčiųjų arba bendruomeninė malda: tai pra- 
šymai, pritaikyti vietos bei laiko reikalams. Jie yra Dievui pa- 
teikiami prieš aukojimą. Rytų Bažnyčia juos turi savo liturgi- 
joje, atrodo, nuo pat pradžios. Vakarų Bažnyčia juos įsivedė 
tik dabar. Tai prasminga malda, nes ji susieja tikinčiuosius su 
kasdiena. Rytų Bažnyčioje šie prašymai yra pastovūs ir dau- 
giau bendro žmogiškojo pobūdžio, panašūs į mūsų Lietuvo- 
je giedotas vadinamąsias 'suplikacijas'. Prašymai Vakarų Baž- 
nyčioje kinta. Jie paprastai esti sustatomi klebono ar Mišias 
laikančiojo, kad tuo išreikštų tikinčiųjų dabartinius rūpesčius. 
Ir štai politinės teologijos atstovai kaip tik ir pradeda nau- 
doti šią bendruomeninę Mišių maldą savam politiniam nusi- 
statymui suliturginti. Atsiranda ne tik politinė teologija, bet 
jau ir politinė liturgija. Konkretus išgyvenimas. 1969 m. rug- 
sėjo 21 d. Šv. Bonifacijaus bažnyčioje Miunsteryje pamoksli- 
ninkas tikintiesiems pateikė tokius prašymus (Fižrbitten): 

„«. kad Kosygino susitikimas su Zhou Enlai turėtų pozi- 
tyvių pasėkų; 

„„ kad šiaurės vietnamiečiai susirastų Ho Chi Minh'o ver- 
tą įpėdinį; 

„. kad Vokietijos vyriausybė turėtų daugiau fantazijos 
megzti santykiams su Rytais ir atsakyti į Sovietų Sąjungos 
pasiūlymą atsisakyti prievartos; 

„ kad Vokietijos rinkimai išeitų pažangios partijos 
naudai“. 

Paprastai į tokius prašymus tikintieji atsako „Tavęs pra- 
šome, išklausyk mus, Viešpatie!“ Šį sykį betgi gudrus pa- 
mokslininkas paprašė tikinčiuosius aną garsiai kalbamą at- 
saką išleisti, o tyliai savo sieloje už šiuos jo perskaitytus pra- 
šymus pasimelsti. Ar tikintieji meldėsi, nežinia. Ar jie būtų 
garsiai atsakę, taip pat nežinia. Pamokslininkas, kuris šiuos 
prašymus tikintiesiems Mišių metu pateikė, yra Ekumeninės 
teologijos katedros Katalikų teologijos fakultete asistentas 
Gottfriedas Fuchsas. Po pamaldų šio straipsnio autorius pa- 
telefonavo Fuchsui ir pasakė: „Hochwūrdigen, Jūs pamiršote 
šiandien vieną prašymą“. - „Kokį?“ — paklausė nustebęs. - 


153 


Atsakiau: „kad asistentui Gottfriedui Fuchsui būtų suteikta 
malonė skirti dvasias, to Tavęs prašome, išklausyk mus, 
Viešpatie“. Tyla. Jokio atsakymo bei aiškinimosi. Pridursiu, 
kad likimo ironija panorėjo, jog Mišias, kurių metu Fuchsas 
skaitė anuos prašymus, laikė senelis kunigas iš sovietų okų- 
puotos Vokietijos zonos. Kas jo sieloje vyko girdint Fuchso 
politinę liturgiją, žino tik vienas Dievas. 

Antras pavyzdys. Pastarasis minėto pamokslininko pra- 
šymas „kad Vokietijos rinkimai (jie įvyko viena savaite vė- 
liau, būtent 1969 m. rugsėjo 28 d.) išeitų pažangios partijos 
naudai“ atrodo esąs neutralus, nes kiekvienas gali savą par- 
tiją laikyti pažangia. Tačiau koks turinys paties pamokslinin- 
ko buvo dedamas į šį prašymą, atsiskleidė po poros dienų. 
Vokietijos vyskupai leidžia ir finansuoja didžiulį savaitraštį 
„Publik“. Žurnalistiškai šis laikraštis stovi aukštumoje. Kryp- 
ties atžvilgiu labai modernus - visose srityse. Redaktoriai yra 
išsiderėję teisę laikytis spaudos laisvės ir Bažnyčios atžvil- 
giu, todėl šiame laikraštyje esama net organizuotos vysku- 
pų kritikos, nekalbant jau apie popiežiaus kritiką. Visa tai 
betgi atliekama padoriai ir rimtai. Ir štai šiame laikraštyje Vo- 
kietijos rinkimų išvakarėse pasirodė didžiulis Vokietijos so- 
cialdemokratų partijos (SPD) apmokėtas skelbimas. Kad rin- 
kimų metu visokių partijų skelbimai dedami laikraščiuose, 
nėra nieko nuostabaus. Nuostabus yra šio skelbimo turinys. 
Štai jo žodinis vertimas: 

„Prof. Dr. Petras Lengsfeldas, ordinarijus ekumeninei te- 
ologijai Katalikų teologijos fakultete Miunsterio universite- 
te: Aš tikiu, kad SPD rinkimus laimės, nes ši partija turi šiuo 
metu geriausių galvų ir geresnę politinę programą. Brandto 
vedama taikos politika mane įtikina, kadangi ji yra realisti- 
nė ir išlaisvina mūsų mąstymą bei veikimą iš schemos “drau- 
gas-priešas“. Ateinančio dešimtmečio pagrindinė problema 
bus darbininkų dalyvavimas (Mitbestimmung) socialinėje ir 
ūkinėje srityje, apie ką ir popiežius yra kalbėjęs Ženevoje. Aš 
manau, kad SPD šią būtinybę yra geriau supratusi negu ki- 
tos partijos. Be to, valstybės vadovybės pakeitimas išeitų de- 
mokratijos labui, ir demokratinė sąmonė būtų sustiprinta 

mūsų šalyje. Todėl aš rinksiu SPD. Žinau, kad tai darys taip 
pat daugelis mano draugų bei pažįstamų, dvasiškių ir pa- 
sauliškių. Kai kurie peikė mane, kam aš, kaip katalikų dva- 
siškis, užsiangažuoju politiškai. Bet atsakykite jūs patys: 
argi nesama esminio skirtumo, kai Bažnyčios atstovai, vyk- 
dydami savo pareigas, įtaigoja savo pavaldinių sąžinę ga- 
nytojiškais laiškais arba pamokslais, ir kai aš, kaip valsty- 
bės pilietis bei rinkikas, reiškiu politinę savo pažiūrą, grin- 
džiu ją politiniais argumentais ir agituoju už ją. Žinoma, aš 
esu įsitikinęs, kad nei mano profesija, nei mano tikėjimas 
nesipriešina šiam mano nusistatymui. SPD gali būti šiandien 
visų renkama“. Skelbimas papuoštas dviem Lengsfeldo fo- 
tografijomis: viena vaizduoja jį su knyga rankoje, kita - sto- 
vintį prie pulto (atrodo teologijos seminaro metu) su ciga- 
rete rankoje. 

Ryšium su šiuo skelbimu darosi aiškus ir ano prašymo, 
„kad Vokietijos rinkimai išeitų pažangios partijos naudai“, 
turinys: šio prašymo pateikėjas, minėtas pamokslininkas 
G. Fuchsas, yra prof. P. Lengsfeldo asistentas. Vadinasi, vi- 
sa Ekumeninės teologijos katedra Katalikų teologijos fakul- 
tete Miunsteryje yra kairiosios krypties, agituoja viešai už so- 
cialdemokratus ir šią agitaciją perkelia net į liturgiją, pavers- 
dami ją tikinčiųjų malda. Kaip seniau vadinamoji teologinė 
(platesne prasme: pasaulėžiūrinė) politika savas teologinės 
pažiūras perkėlė į parlamentą ir įstatymais prievartavo žmo- 
nes vienos pasaulėžiūros naudai, taip dabar vadinamoji po- 
litinė teologija savas politines pažiūras perkelia į bažnyčią, į 
liturgiją, į teologijos katedras bei paskaitas ir taip pat prie- 
vartauja tikinčiuosius, įtaigodama juos melstis viešai už par- 
tinę politiką. Kaip pirmiau politika (parlamentas, ministeri- 
jos, įstatymai, policija) buvo piktnaudojama Heologijos naudai, 
taip dabar teologija (Dievo namai, liturgija, maldos, pamoks- 
lai) yra pikmaudojama politikos naudai. 

Šiam moderniniam piktnaudojimui tad ir reikia dabar 
skelbti kovą. Vienas Vokietijos vyskupas yra įspėjęs, kad jei 
dvasiškiai savą asmeninį politinį užsiangažavimą mėgins pa- 


+ LI X 


155 


versti trauktis į privatinę sritį. Aiškiau kalbant, jie bus pri- 
versti arba neiti į viešas pamaldas, o pasimelsti namie, arba 
organizuotis maldai mažais būreliais. Dabartinė pastanga 
įtraukti tikinčiuosius į bendruomeninį Viešpaties garbinimą 
politinės teologijos bus ne tik paralyžiuota, bet bus pasiekta 
kaip tik priešingų vaisių. Ir tai visiškai suprantama! Juk mal- 
da už Ho Chi Minh'ą arba už Kosygino susitikimą su Zhou 
Enlai skaldo tikinčiuosius, nes už šios maldos stovi ne ben- 
dras žmogaus pavedimas Viešpačiui (vis tiek ar jis būtų stab- 
meldys ar komunistas), bet aiškus politinis užsiangažavimas 
už vieną srovę bei partiją. 

Kame glūdi šios politinės teologijos ir politinės liturgijos 
klaida? Teologinės arba pasaulėžiūrinės politikos klaida glū- 
dėjo prievartiniame jos pobūdyje. Juk jei viena kuri pasaulėžiūra 
yra platinama bei globojama valstybės priemonėmis, tai es- 
mėje ji platinama bei globojama prievarta, kadangi valstybi- 
nės priemonės neįtikinėja, o verčia: kas įstatymų nesilaiko, 
eina į kalėjimą. Taip yra dar ir šiandien Ispanijoje, didele da- 
limi Italijoje bei Portugalijoje. Taip yra visuose komunizmo 
valdomuose kraštuose, kurių politika ypač ryškiai yra pasau- 
lėžiūrinė ir prievartinė. Čia kinta tik pasaulėžiūrinės politi- 
kos turinys (vienur jis katalikiškas, kitur - marksistinis), bet 
ne šio turinio taikymo būdas. Tai yra aišku, todėl ir teologi- 
nės arba pasaulėžiūrinės politikos klaida taip pat aiški, Ji yra 
beveik visų jau suprasta; todėl vis labiau mėginama ja nusi- 
kratyti (bent Vakaruose). 

Surasti tačiau politinės teologijos arba politinės liturgijos 
klaidą šiuo metu yra dar žymiai sunkiau, nes čia susipina 
daugybė visokių dalykų: savivališkas atskirų dvasiškių vei- 
kimas, nevienodas vyskupų atoveikis į šią kunigų sauvalią, 
tikinčiųjų pasyvumas pritarimo ar nepritarimo atveju, mė- 
ginimas partinį užsiangažavimą pridengti bendru krikščio- 
nišku atlaidumu bei artimo meile ir t. t. Nelengva tad visą 
šią pynę išpainioti. O vis dėlto pamažu ryškėja keletas da- 
lykų, kurie yra būdingi politinei teologijai bei liturgijai ir ku- 
rie kaip tik pamažu atskleidžia jos ydas bei klaidas. 

Visų pirma: kokia teise atskiras dvasiškis (minėtu atve- 
ju asistentas G. Fuchsas) savo paties partinį užsiangažavimą 
(tegu jis būtų ir leistinas) padaro tikinčiųjų bendruomenės 
reikalu? Juk stovėdamas prie altoriaus, kunigas yra ne pri- 
vatus asmuo, o kaip tik šios bendruomenės atstovas Viešpa- 
ties atžvilgiu. Jis pateikia Dievui bendruomenės auką ir jos 
prašymus. Todėl jo paties asmuo čia nebyloja; per jį byloja 
tikintieji. Tuo tarpu politinės teologijos bei liturgijos atstovai 
šią kunigo funkciją apverčia aukštyn kojomis. Politiškai už- 
siangažavęs kunigas mėgina bendruomenę kreipti taip, kaip 
jis pats yra pakrypęs. Jis stengiasi, kad bendruomenė pateik- * 
tų jo prašymus Viešpačiui, kad ji virstų jo atstovė prieš Die- 
vą, jo talkininkė, jo tarpininkė, jo užnugaris maldoje. Politi- 
nėje teologijoje ne kunigas yra tikinčiųjų bendruomenei, bet 
tikinčiųjų bendruomenė yra kunigui erdvė, kurioje jis sure- 
ligina savą politinį užsiangažavimą. Kokia teise? Kodėl to 
neprivalo daryti pasauliškis? 

Čia kaip tik ir išeina aikštėn tai, prieš ką šiandien visų 
(net ir dvasiškių) kovojama, būtent slaptas klerikalizmas. Šian- 
dien juk tiek keliama aikštėn Dievo Tautos reikšmė, tiek pa- 
brėžiamas pasauliškių subrendimas bei reikalas būti lygia- 
verčiams su dvasiškiais, kad — kaip esu savo metu rašęs 
„Aiduose“ — net kyla abejonė, ar visa tai daroma tikrai nuo- 
širdžiai. Politinė teologija bei liturgija šią abejonę kaip tik su- 
stiprina. Jokiam pasauliškiui nėra ir nebūtų leidžiama savą 
partinį nusistatymą sudėstyti tikinčiųjų maldos pavidalu ir 
perskaityti prie altoriaus kaip bendruomenės prašymą. Jis 
gali, be abejo, už savo partiją bei srovę melstis ir prašyti jai 
pergalės rinkimų ar revoliucinės kovos metu. Bet tai gali jis 
daryti tik privačiai: savo sieloje ar savo kambaryje, bet ne 
prie altoriaus bažnyčioje. Tuo tarpu dvasiškis, politiškai už- 
siangažavęs, tai daro nebe privačiai, o viešai Viešpaties Na- 
muose visos tikinčiųjų bendruomenės vardu. Tuo jis parodo, 
kad jis vis dėlto yra vyresnysis; kad jo privatinis įsitikinimas 
nėra lygus pasauliškio privatiniam įsitikinimui; kad jis ga- 
lis šį įsitikinimą pakelti į bendruomeninį aukštį ir paversti 
jį bendruomeniniu reikalu. 

Tai mes ir vadiname klerikalizmu. Klerikalizmas vyravo 
pasaulėžiūrinėje politikoje, nes dvasiškiai apsprendė, kaip po- 
litikai turį elgtis ir kokius įstatymus jie turį leisti, kad būtų 
valstybinėmis priemonėmis vykdoma tas ar kitas pasaulėžiū- 
rinis bei teologinis jų nusistatymas. Antrajam Vatikano Susi- 
rinkimui pasisakius, kad valstybė neturinti pasiduoti tokiai 
dvasiškių vadovybei, kad ji turinti visoms religijoms bei pa- 
saulėžiūroms būti lygi, klerikalizmas valstybėje buvo pakirs- 
tas. Bet štai jis dabar atsigauna politinės teologijos bei liturgi- 
jos pavidalu. Jis braunasi pro užpakalines duris ir vėl mėgi- 
na tikinčiuosius pavergti dvasiškio valiai: dvasiškio ne kaip 
Bažnyčios atstovo, bet kaip privataus asmens, kuris savo pri- 
vatiškumą pridengia teologijos bei liturgijos pavidalu ir tuo 
būdu tikinčiuosius suklaidina. Šie mano nusilenkią Bažnyčiai 
kaip dieviškumo skleidėjai, iš tikro gi jie nusilenkia dvasiš- 
kio žmogiškiems interesams bei pomėgiams. Prieš šitokias kle- 
rikalines užmačias todėl kaip tik ir reikia dabar pasisakyti. Tai 
kova ne prieš dvasiškiją, bet kaip tik prieš dvasiškijos esmės 
bei jos pašaukimo iškreipimą. Nes klerikalizmmas ir dvasiškio pa- 
šaukimas yra du vienas kitą neigią dalykai. Politinė teologija ir 
politinė liturgija yra klerikalizmo apraiškos ir todėl turi būti 
kaip tokios pasauliškių suprastos, jei jie nori būti tikra Dievo 
Tauta ir tikri veikėjai Bažnyčios tarnyboje. Dvasiškiams rei- 
kia aiškiai pasakyti, kad, užsivilkdami liturginius drabužius, 
jie išsivelka iš visų savo privatinių užmojų ir stoja prie alto- 
riaus ne savo, o bendruomenės vardu ir veikia ne savo įsiti- 
kinimų, bet savo šventimų galia, kuri yra Kristaus galia. 

Ryšium su šiuo kunigiškuoju pašaukimu aiškėja ir antroji 
politinės teologijos bei politinės liturgijos klaida, būtent kuni- 
80 suskaldymas. Minėtam socialdemokratų skelbime ekumeni- 
nės teologijos prof. P. Lengsfeldas skiria savo kaip kunigo-te- 
ologo ir kaip piliečio rinkiko funkcijas, sakydamas: „argi nesa- 
ma esminio skirtumo tarp Bažnyčios atstovų, vykdančių savo 
pareigas ganytojiškais laiškais bei pamokslais“, ir jo, „kaip 
valstybės piliečio bei rinkiko“, reiškiančio politines savo pa- 
žiūras ir agituojančio už jas. Esmėje šis posakis teisingas. Iš tik- 
ro kas kita yra rašyti ganytojišką laišką arba sakyti pamokslą 

ir vėl kas kita agituoti rinkimų metu už tą ar kitą partiją. Tai 
žino kiekvienas krikščionis. O vis dėlto šis skirtumas nepaša- 
lina klausimo: ar kunigas, agituodamas už tą bei kitą partiją, 
vadinasi, užsiangažuodamas partiškai, nepakerta savo kaip sie- 
lovadžio darbo pagrindų? Kad jis pasilieka ir toliau liturgu, t. y. 
sakramentų teikėju, savaime aišku. Bet ar jis pasilieka sielova- 
džiu? Ar jis gali vadovauti visiems, būdamas partiškai užsian- 
gažavęs? „Partiškai“ čia reikia suprasti ne tik grynai politinę 
partiją organizuotu pavidalu, bet ir tam tikras visuomenines 
sroves bei linkmes, kurių šiandien pilna pasaulyje ir kuriose 
kunigai vis labiau pradeda reikštis (pvz., rasinė problema, vie- 
tiniai karai, partizaninės kovos, taikos sąjūdžiai ir t. t.). Juk vi- 
sos šios srovės srovelės yra ne visų pripažįstamos bei remia- 
mos. Daugelis kaip tik kovoja prieš jas arba bent prieš pasiū- 
las visus šiuos klausimus spręsti tokiu, o ne kitokiu būdu. 
Jeigu tad kunigas užsiangažuoja vienai kuriai srovei arba vie- 
nam kuriam būdui (pvz., revoliucijai sprendžiant socialinį 
klausimą), kaip jis gali vadovauti tiems, kurie yra priešingo 
užsiangažavimo? Anie devyni milijonai vokiečių, ištremtų iš 
Sudetų, Silezijos, Rytprūsių, gali klausyti prof. Lengsfeldo lai- 
komų Mišių ir priimti iš jo rankų komuniją; jie gali leisti jam 
krikštyti savo vaikus ir būti jo aprūpinti Paskutiniuoju patepi- 
mu mirties valandą. Tačiau koks įspūdis pasiliks šiuose iš- 
tremtuose žmonėse, jei prof. Lengsfeldas pradės agituoti už 
pripažinimą Oderio-Neisės sienos, kaip to reikalauja Vokieti- 
jos socialdemokratai? Kaip žiūrėtume ir mes, lietuviai, į tokį 
kunigą, kuris agituotų Amerikoje už pripažinimą Lietuvos 
įjungimo į Sovietų Sąjungą de jure? Šis pripažinimas nesiprie- 
šintų jokiai dogmai, ir todėl galima būtų sakyti, esą jis derinasi 
su tokio kunigo tikėjimu bei pašaukimu. Tačiau ar toks kuni- 
gas galėtų būti lietuviams sielovadžiu? Politinė teologija, reika- 
laudama užsiangažavimo konkrečiai politinei bei socialinei 
linkmei, sunaikina visuotinį kunigiškojo pašaukimo pobūdį ir 
tuo būdu pakerta jo ganytojavimui šaknis. Čia, kaip ir celiba- 
to panaikinimo atveju (plačiau apie tai „Tėviškės žiburiuose“), 
sunaikinama kaip tik tai, ko siekiama. Modernus kunigas 
šiandien pabrėžia sielovadą ypač stipriai, net stipriau negu 


159 


liturginį ar sakramentinį savo veikimą. Šiandien net mėgina- 
ma pačią kunigystės esmę regėti kaip tik sielovadinėje tarny- 
boje (funkcionalinė kunigystės samprata). Betgi užsiangažuo- 
damas už vieną partiją ar vieną socialinę linkmę, kunigas kaip 
tik susiaurina šią tarnybą tiek, kad jis virsta tik tos grupės sie- 
lovadžiu, kuri sutaria su jo užsiangažavimu. Kitoms grupėms 
ar linkmėms jis pasilieka tik liturgas - daugiau nieko. Tad po- 
litinė teologija bei liturgija kaip tik sunaikina tai, ko ji siekia, 
būtent išplėsti sielovadinę kunigo veiklą. Užuot ją išplėtusi, ji iš 
tikro ją be galo susiaurina ar net ir visai paralyžiuoja. 

Kova tad prieš politinę teologiją šiandien yra, iš vienos pu- 
sės, kova prieš paslėptą klerikalizmą, besibraunantį pro užpa- 
kalines duris, iš kitos pusės, kova už kunigystės visuotinumą, 
kad kunigas iš tikro būtų ganytojas visiems, o ne tik savos gru- 
pės bei srovės tikintiesiems. Šiandien vis labiau aiškėja, kad te- 
ologija ir politika yra tokios sritys, kurios išskiria viena kitą. Teolo- 
giją iš politikos išskyrė Antrasis Vatikano Susirinkimas, draus- 
damas valstybei religinius veiksmus globoti ar jiems kliudyti. 
Politiką iš teologijos turime dabar išskirti mes patys, aiškiai 
pasisakydami prieš visus tuos užsiangažavusius dvasiškius, 
kurie šį savo užsiangažavimą paverčia daliniu, t. y. partiniu, 
užsiangažavimu ir tuo būdu susikerta su jų atstovaujamos 
Bažnyčios visuotinumu. Priėmęs Kunigystės sakramentą, 
žmogus niekad niekur negali kalbėti ar veikti taip, tarsi jis ne- 
būtų kunigas. Nė nuo vieno sakramento negalima pasiimti 
atostogų; nė vienas sakramentas neteikia laisvalaikio. Tai tin- 
ka ir Kunigystei. Ir kunigas yra visados sacerdos in aeternum — 
ne tik tuo, kad jo pačiai būčiai yra įspausta neišdildoma žymė, 
bet ir tuo, kad jis kiekvieną savo žingsnį atlieka kaip Bažny- 
čios pašvęstasis visų tikinčiųjų tarnybai. Jei politinės teologi- 
jos bei liturgijos atstovai tai pamiršta, tai mūsų, pasauliečių, 
uždavinys yra šį kunigiškąjį charakterį jiems priminti. Nes ku- 
nigystė yra ne asmeniniam reikalui, bet tikinčiųjų bendruome- 
nės tarnybai. Todėl visa, kas šią tarnybą siaurina, iškreipia ir 
kunigystės pobūdį. Politinė teologija bei liturgija, būdama es- 
mėje partinis dalykas, esmiškai nesiderina su kunigystės vi- 
suotinumu. Todėl ji neturėtų rasti vietos dvasiškijos apsispren- 
dime, o ypatingai dvasiškijos religiniuose veiksmuose. 

SOCIALINĖ DEMOKRATIJA 


1. Demokratijos linkimas į pilnatvę 


Demokratijos amžius Europoje turi beveik pustrečio tūks- 
tančio metų. Savo esme ji atrodo, kalbant popiežiaus Pijaus 
XII žodžiais, esanti tiesiog „paties proto pastatytas prigimties 
reikalavimas“. Ir vis dėlto jos kelias ligi pilnatvės yra toli gra- 
žu dar nebaigtas. Priešingai, galima net būtų teigti, kad mes 
dar tik stovime šio kelio pradžioje. Pirmieji demokratinę val- 
dymosi formą Europoje sukūrė graikai. Tačiau jų demokrati- 
ja nebuvo pilnutinė nei žmonių, nei gyvenimo atžvilgiu. R. 
G. Hableris teisingai pastebi, kad „senovinės demokratijos 
vardu niekados negalima suprasti žmonių visumos“? todėl, 
kad ten demokratinės teisės buvo pripažintos tik laisviesiems 
piliečiams, tuo tarpu plačios metekų bei helotų (mūsiškai bau- 
džiauninkų) ir vergų masės gyveno daugiau ar mažiau be- 
teisį gyvenimą. Iš kitos pusės, graikiškoji demokratija apėmė 
tik politinę sritį. Nei socialinis, nei kultūrinis Graikijos gyve- 
nimas pagal demokratinius principus nebuvo tvarkomas. To- 
dėl ten Sokratas už savo pažiūras galėjo būti nunuodytas (pir- 
mas inkvizitorinis veiksmas Europoje!), o Platonas galėjo rei- 
kalauti, kad valstybė uždraustų jaunimui skaityti Homerą. 
Graikiškoji demokratija buvo tik dalinė žmonių atžvilgiu ir tik 
politinė gyvenimo atžvilgiu. Principas, kad kiekviename žmo- 
guje reikia matyti žmogų, lygų kitiems, ir kad kiekvieną gy- 


! Reden und Enzykliken des heiligen Vater Pius XII, Hamburg, 1926, 
P. 98. 
2 Demokratie. Sinn oder Unsinn?, Reutlingen, 1947, p. 15. 

venimo sritį reikia šitam žmogui palenkti, — šitas principas 
anuo metu dar nebuvo suprastas. Todėl apie pilnutinę demo- 
kratiją senovėje kalbėti negalima. 

Iš prancūzų revoliucijos gimusioji demokratija pasidarė 
visuotinė žmonių apimties atžvilgiu. Krikščionybė ilgus am- 
žius skelbė, kad Dievo akyse visi žmonės yra lygūs, kad čia 
nėra nei vergo, nei laisvojo, nei žydo, nei heleno, nei vyro, 
nei moters. Nors ištisus šimtmečius šitas principas buvo tai- 
komas daugiausia religinei sričiai, nors dar šeštajame amžiuje 
po Kristaus vergų randame vyskupų ir vienuolių dvaruose, 
vis dėlto pamažu šitoji principinė lygybė skverbėsi į sociali- 
nę bei politinę sritį ir vedė gyvenimą į susidraugavimą ne 
tik mistiniame Kristaus Kūne, bet ir valstybinėje plotmėje. 
Prancūzų revoliucija savo šūkiu libertė - ėgalite - fraternitė tik 
išreiškė ir praktiškai įvykdė tai, ką krikščionybė buvo skel- 
busi ištisą aštuoniolika šimtmečių. Politinės laisvės čia buvo 
pripažintos visiems be išimties. Tiesa, moterys dar ilgai - bū- 
dingiausia, kad net toje pačioje Prancūzijoje - turėjo kovoti, 
kol joms buvo suteikta teisė dalyvauti parlamento rinkimuo- 
se. Jos šitą teisę ten gavo tik po dabartinio karo. Todėl gali- 
ma šiandien jau teigti, kad žmonių apimties atžvilgiu demokra- 
Hija jau yra visuotinė. Išskyrus nusikaltėlius, nepilnapročius ir 
nesubrendusius, niekam šiandien nėra neigiamos politinės 
teisės matuojant jas turtu, kilme, užimama vieta ar kuriais 
kitais žmogui atsitiktiniais pradais, kaip yra buvę seniau. 
Mūsų akivaizdoje demokratija žmonių apimties atžvilgiu bai- 
gė ilgą pustrečio tūkstančio metų trukusį savo kelią. 

Tačiau gyvenimo apimties atžvilgiu ji tebestovi dar tik pra- 
džioje. Nei graikuose, nei po prancūzų revoliucijos demokra- 
tija neįstengė pralaužti politinių sienų ir pereiti į socialinio 
bei kultūrinio gyvenimo sritis. Priešingai, pasukusi liberališ- 
kai individualistiniu keliu, naujųjų laikų demokratija kaip tik 
užkirto kelią žmogiškojo asmens pirmavimui socialinėje ir 
kultūrinėje srityje. Individualistinis ir kolektyvistinis kapita- 
lizmas daiktą pastatė aukščiau už žmogų ir darbą palenkė 
kapitalo tarnybai. Jis sukūrė naują „gamybos baudžiaunin- 

kų" luomą, kaip šių laikų darbininkiją teisingai yra pavadi- 
nęs G. Briefsas?, nes darbininkas, parduodamas savo darbą, 
tuo pačiu parduoda ir savo asmenį, kadangi darbas nuo as- 
mens yra neatskiriamas. Iš kitos pusės, natūralistinis iš Rous- 
seau teorijos kilęs valstybės galios supratimas atidavė kul- 
tūrą į valstybės rankas ir leido jai persekioti ir gniaužti val- 
dantiesiems nepatinkančias pažiūras, sroves, net meno 
stilius. Taigi, išsivadavęs iš totalizmo politikoje, Europos 
žmogus dar turėjo laukti išsivadavimo socialiniame bei kul- 
tūriniame gyvenime. Socialinė ir kultūrinė nelygybė, kuri tru- 
ko net ligi dabartinio karo, buvo ženklas, kad demokratija 
dar nėra apėmusi viso gyvenimo, kad šiuo atžvilgiu jos ke- 
lias yra dar gana ilgas ir gana sunkus. Mūsų akyse yra įvy- 
kusi politinė demokratija. Tačiau mes dar turime laukti so- 
cialinės bei kultūrinės demokratijos, mes turime patys šitą 
demokratiją kurti ir už ją kovoti. 

Demokratija pačia savo esme siekia pilnatvės. Kol demo- 
kratija yra nepilna, tol yra ir netikra. Politinių teisių lygybė ne- 
turi jokios reikšmės, jeigu žmogus praktiškai negali turėti 
nuosavybės, negali tvarkyti savo darbo pagal žmogiškuosius 
reikalavimus, negali savo vaikų auklėti bei mokyti pagal sa- 
vo įsitikinimus, negali viešai savo pažiūrų išpažinti ir pa- 
gal jas gyventi. Demokratijos esmę sudaro žmogaus asmens pir- 
mavimas. Žmogus yra aukščiausia vertybė. Jis yra tikslas pats 
sau. Jam yra palenkta visa kaip priemonės ir medžiaga. To- 
dėl jis ir siekia, kad šitas jo pirmavimas įvyktų viso gyve- 
nimo plote. Todėl tikra ir gyvenimiška demokratija yra tik- 
tai pilnutinė. Iš principinės žmogiškojo asmens pirmenybės, 
iš nepaneigiamos ir nelygstamos jo vertybės kyla savaimin- 
gas reikalavimas demokratiją, kaip konkrečią šitos pirmeny- 
bės formą, išplėsti į visas gyvenimo sritis. Demokratija turi būti 
ne tik politinė, bet ir kultūrinė, ir socialinė. Žmogaus asmuo turi 
pirmauti ne tik prieš kolektyvą politikoje, bet ir prieš idėją 
bei pažiūrą kultūroje ir prieš daiktą socialinėje srityje. Jeigu 


3 Plg. Grundri8 der Sozialėkonomik, Tūbingen, 1926. 

politinė demokratija šiandien yra beveik visame pasaulyje jau 
įvykusi, tai reikia, kad taip pat įvyktų ir socialinė bei kultū- 
rinė demokratija. Juk socialinis ir kultūrinis gyvenimas yra 
dar reikšmingesnis negu politinis. G. Szczesny yra teisingai 
pasakęs, kad „kiekvienas politinis veikimas turi tiktai netie- 
sioginės vertės“, nes „politika yra gyvenimo organizavimas, 
bet ne pats gyvenimas“4. Savo atskiro ir tik jai vienai bū- 
dingo turinio politika neturi. Ji yra iš esmės formalus daly- 
kas. Tuo tarpu socialinis ir kultūrinis veikimas kaip tik šitą 
turinį kuria. Jis kuria turinį, kurį paskui politika organizuo- 
ja ir tvarko. Todėl jeigu demokratija yra reikalinga, tai pir- 
miausia socialinėje ir kultūrinėje srityje, nes čia iš tikro žmo- 
gus visų pirma reiškiasi kaip asmuo. Nenuoseklu yra asmens 
pirmenybę pripažinti gyvenimą organizuojant (politikoje), o 
ji paneigti gyvenimą kuriant (kultūroje ir socialinėje srity- 
je). Gyvenimo pagrindas yra kūryba, ne jo organizacija. Laukti 
reikšmingesnių gyvenimo pataisų iš politikos yra elgtis kaip 
tie Bremeno miesto muzikantai, kurie manė galėsią geriau 
groti nuolatos keisdami savo vietas. Gyvenimas kyla ne iš 
to, kad jo turiniai - kultūriniai ir socialiniai - nuolatos yra 
perstatinėjami, bet iš to, kad jie yra kuriami naujai ir giliai. 
Todėl savo esme socialinė ir kultūrinė demokratija yra pirmesnė 
negu politinė. Jeigu Europos istorijoje yra pasidarę priešingai, 
tai tik dėl to, kad politika šiame kontinente beveik visais am- 
žiais turėjo didesnį vaidmenį - bent psichologiškai - negu 
kultūra ar socialinis veikimas. Vis dėlto šiandien, kada po- 
litinės demokratijos kelias yra baigtas, kada gyvenimo turi- 
nius mes organizuojame jau pagal asmens pirmenybės prin- 
cipą, turime eiti ir prie socialinės bei kultūrinės demokrati- 
jos, vadinasi, prie gyvenimo turinių kūrimo taip pat pagal 
asmens pirmenybės dėsnius. Ateinantieji dešimtmečiai turi 
būti pažymėti socialinės ir kultūrinės demokratijos ženklu. 
Pilnutinės demokratijos sąjūdis dabar yra pats aktualiausias 
uždavinys. Ateities gyvenimas turi būti visas demokratinis. 


* Europa und die Anarchie der Seele, Mūnchen, 1946, p. 54. 

2. Socialinės demokratijos esmė 


Palikdami kuriai kitai progai išvystyti kultūrinės demo- 
kratijos sampratą, šiuo tarpu sustosime tik ties socialinės de- 
mokratijos esme, ties jos reikalu ir ties tais konkrečiais pa- 
siūlymais, kurie yra atsiradę naujausioje Europos istorijoje. 

Prieš pradėdami nagrinėti pačią socialinę demokratiją, tu- 
rime kiek stabtelti prie socialinio gyvenimo ir jį atskirti nuo vi- 
sų kitų sričių, kad tuo būdu aiškiai suvoktume tąjį plotą, ku- 
riame norime demokratinius principus vykdyti. Socialinės 
srities pobūdžio suvokimas padės mums geriau suvokti ir s0- 
cialinės demokratijos esmę. 

Kiekvienos gyvenimo srities centre stovi žmogus kaip kū- 
rėjas ir tvarkytojas. Gyvenimas visados išauga iš žmogaus san- 
tykių su jo sukurtomis arba bent tvarkomomis gėrybėmis. Gy- 
venimas visados yra žmogaus santykis su kuo nors. Kai žmogus 
santykiuoja su Absoliutu, kai jo garbei kuria maldas ir gies- 
mes, stato šventyklas ir aukurus, atsiranda religija. Religinis 
gyvenimas yra Žmogaus santykis su Aukščiausiąja Būtimi. Pa- 
gal šios Būties išgyvenimo bei supratimo įvairumus bus įvai- 
rus ir religinis gyvenimas. Tačiau savo esme jis visados liks 
tas pat, būtent santykis su Absoliutu. Kai žmogus santykiuo- 
ja su jį supančiu pasauliu, ieškodamas atsakymo į jo prasmę, 
mėgindamas sužinoti jo paslaptis, ištirti jo atskiras sritis: jo 
objektus ir jo vyksmą; kai jis pasinaudoja šio pasaulio teikia- 
ma medžiaga kurdamas statinius, paveikslus, poeziją, mu- 
ziką ir juose reikšdamas savo idėjas, išgyvenimus ir nuotai- 
kas, - gema kultūra. Kultūrinis gyvenimas su savo filosofija, 
mokslais ir menu yra žmogaus santykis su pasauliu. Čia taip 
pat gali būti didelio įvairumo pasaulio išgyvenime, suprati- 
me ir apdirbime. Todėl ir kultūrinis gyvenimas pasidaro be 
galo įvairus. Vis dėlto jo esmė pasilieka visados ta pati: kū- 
rybinis žmogaus santykis su jį supančiu pasauliu. Kai žmo- 
gus santykiuoja su valstybe, gauname politinį gyvenimą. Kai 
jis santykiuoja su įvairiomis kitomis bendruomenėmis, saky- 
sime, šeima, draugijomis, organizacijomis, gauname visuome- 

khinį gyvenimą. Ir taip toliau. Bet kurios gyvenimo srities po- 
būdį nulemia žmogaus santykis su kuo nors. 

Su kuo tad žmogus santykiuoja tada, kai mes sakome, 
kad jis kuria socialinį gyvenimą. Šalia Dievo, iš kurio kyla re- 
ligija; šalia pasaulio, iš kurio kyla kultūra; šalia valstybės, iš 
kurios kyla politika; šalia draugijų ir organizacijų, iš kurių 
kyla visuomeninis veikimas, yra dar vienas elementas, su ku- 
riuo žmogus taip pat turi ankštų santykių ir iš kurio kaip 
tik kyla socialinė sritis, būtent daiktas. Tiesa, daiktas yra ir 
kultūroje. Tačiau čia jį žmogus išgyvena kitaip negu sociali- 
nėje srityje. Kultūroje daiktas tarnauja žmogui arba kaip me- 
džiaga jo aukštesniems išgyvenimams išreikšti, virsdamas ši- 
tų išgyvenimų ženklu ir nustodamas savo vertės kaip daik- 
tas (meno kūriniai); arba kaip jo tyrimo laukas paties daikto 
dėsniams susekti (mokslo kūriniai). Bet kiekvienu atveju kul- 
tūroje daiktas neturi žmogui naudos principo ir juo nėra ma- 
tuojamas. Tuo tarpu socialiniame gyvenime kaip tik yra prie- 
šingai. Čia žmogus santykiuoja su daiktu kaip su jam nau- 
dingu. Naudos principas yra pagrindinis daikto vertės matas 
socialinėje srityje. Todėl nors kultūra naudoja kartais ir tuos 
pačius daiktus kaip ir socialinė sritis, tačiau žmogaus požiū- 
ris į juos yra iš esmės skirtingas. Šitas tad požiūris ir atski- 
ria kultūrinį veikimą nuo socialinio. 

Žmogui naudingi daiktai gali būti dvejopi. Vieni jų tar- 
nauja žmogui kaip įrankiai, kurių padedamas jis pavaduoja 
savo daugeliu atžvilgių aprėžtą kūną ir tuo būdu įstengia su- 
sikurti jam tinkančią aplinką, nes tokios aplinkos gamta jam 
nėra davusi. Tai technika. Kiti jam tarnauja pačiam pramisti, 
apsiginti nuo šalčio ir lietaus, nuo saulės ir vėjo. Tai ūkis. 
Technika ir ūkis tuo būdu sudaro tas dvi didžiąsias sociali- 
nio gyvenimo sritis, kuriose žmogus reiškiasi. Socialinis gy- 
venimas išsisemia techniniu ir ūkiniu žmogaus veikimu. 
Žmogaus santykis su daiktu, kaip su jam naudingu, gami- 
na socialinę sritį apskritai, kuri konkrečiame gyvenime su- 
skyla į techniką ir ūkį pagal tai, ar žmogui daiktas yra nau- 
dingas kaip įrankis ar kaip tiesioginė priemonė jam fiziškai 
išsilaikyti. Nėra abejonės, kad ūkinė gėrybė turi aukštesnių 


166 


santykių su žmogumi negu techninė. Todėl ir socialinėje sri- 
tyje ūkis yra didesnė problema negu technika. Vis dėlto šios 
abi sritys yra ankštai susijungę ir praktiškai perskiriamos ne- 
siduoda. Jas tad abi čia ir imsime vienybėje ir kalbėsime apie 
jas socialinio gyvenimo pilnatvėje. 

Koks tad turi būti žmogaus santykis su daiktu? Jeigu san- 
tykiuodamas su žmogumi, žmogus jaučiasi esąs jam lygus, 
tai susidurdamas su daiktais, jis jaučiasi už juos aukštesnis. 
Daiktą visados normalus žmogus išgyvena tik kaip priemo- 
nę, tik kaip pagalbą, tik kaip medžiagą. Tuo tarpu tikslas, 
kurio linkui žmogus, šitų daiktų padedamas, eina, yra jis 
pats. Sau pačiam žmogus pasaulio daiktus naudoja ir sau pa- 
čiam jais pasigelbsti. Daiktas yra skirtas tarnauti žmogui. 

Šitoji tad žmogiškojo asmens pirmenybė prieš daiktą - vis 
tiek ar jį suprasime techninės ar ūkinės gėrybės prasme - ir 
sudaro socialinės demokratijos esmę. Politinė demokratija 
skelbia asmens pirmenybę prieš kolektyvą: žmogiškasis as- 
muo negali pasinerti masėje virsdamas jos rateliu ir jos prie- 
mone. Socialinė demokratija skelbia asmens pirmenybę prieš 
daiktą: žmogiškasis asmuo negali būti palenktas nei ūkiui, nei tech- 
nikai. Priešingai, ir techninis, ir ūkinis veikimas valstybėje turi 
būti tvarkomas taip, kad jis padėtų asmeniui išlaikyti savo 
vertingumą ir išvystyti savo galias. Kiekvienas daikto pasta- 
tymas aukščiau už asmenį yra socialinis totalizmas. Kai tech- 
nika ar ūkis atitrūksta nuo žmogaus ir nueina savarankišku 
keliu, jis gresia pajungti žmogų savai tarnybai ir tuo būdu 
pažeminti jo nelygstamą vertingumą, paversdamas jį prie- 
mone. Socialinė demokratija todėl yra tik nuoseklus bendrojo 
demokratinio principo pritaikymas socialinei gyvenimo sri- 
čiai. Jeigu žmogiškasis asmuo yra aukščiausia ir nelygstama 
vertybė, jeigu, kaip popiežius Pijus XII pastebi, „išeities taš- 
kas ir esminis bendruomeninio gyvenimo tikslas yra išsau- 
goti, išvystyti ir ištobulinti žmogiškąją asmenybę“, tai visas 
gyvenimas turi būti taip sutvarkytas, kad asmens pirmeny- 
bė būtų ne tik teorinis principas, bet ir konkreti, visų jau- 


5 Ten pat, p. 72. 

čiama ir gyvenama tikrovė, Politinė demokratija šitą princi- 
pą vykdo žmogaus santykiuose su valstybe. Socialinė de- 
mokratija imasi jį vykdyti žmogaus santykiuose su daiktu. 
Žmogų pavergti gali ne tik kolektyvas. Jį taip lygiai žiauriai 
gali pavergti ir daiktas. Socialinė diktatūra nėra nė kiek men- 
kesnė negu politinė. Todėl ir socialinė demokratija yra nė 
kiek ne mažiau reikalinga negu politinė. 


3. Socialinės demokratijos reikalas 


Įsigalėjus beveik visame pasaulyje politinei demokratijai, 
socialinės demokratijos vykdymas atsistoja prieš mus kaip 
vienas iš svarbiausių ir aktualiausių uždavinių. Socialinis to- 
talizmas Europoje nėra senas dalykas. Visa pirmykštė ūkio sis- 
tema dėl technikos netobulumo negalėjo tinkamai patenkinti 
žmogaus noro pelnyti. Todėl visas senasis ūkis, vis tiek ar mes 
imsime namų ar miesto ūkį, jau nekalbant apie pradines ran- 
kiojimo, organizuotos medžioklės ar gyvulių auginimo bei že- 
mės dirbimo formas, buvo kuriamas ne pelnui, bet reikalui. 
Žmogus čia stovėjo ūkinio veikimo centre kaip jo tikslas ir ga- 
lutinė jo prasmė. Tik mašinos atsiradimas bei įsigalėjimas lei- 
do ūkiui žengti į tobulesnes formas ir sykiu sudarė sąlygų eko- 
nomiškai veikti ne tik dėl reikalo, bet ir dėl pelno. Pinigo pa- 
plitimas pridengė pelno neprasmingumą. Tuo būdu ant pelno 
idėjos susikūrė kapitalizmas, kuriame žmogus jau nebėra ūki- 
nio veikimo tikslas, bet jo priemonė. Kapitalizme gamyba at- 
sipalaidavo nuo žmogaus, pakluso paties daikto reikalavi- 
mams ir nuėjo savarankišku keliu. Ekonominis veikimas pa- 
sidarė vertingas savyje be atodairos į žmogaus galimybę juo 
pasinaudoti. Kol kapitalizmas dar buvo tik privatinis, tol žmo- 
gaus palenkimas daiktui nebuvo taip ryškiai matomas. Tačiau 
kai jis moderniausiame totalizme, koks jis yra Sovietų Rusijoje, 
virto valstybiniu kapitalizmu, priemonis žmogaus pobūdis iš- 
ėjo aikštėn visu žiaurumu. Kapitalizmas valstybine savo for- 
ma pasidarė tikras socialinis totalizmas, visą žmogų su visu jo 
gyvenimu pavergęs gamybos vyksmui. 

Šitas tad socialinis totalizmas kaip tik ir yra kuo labiau- 
siai nesuderinamas su šiandien visur vykstančia politine de- 
mokratija. J. Burckhardtas, kalbėdamas apie graikiškąją de- 
mokratiją, yra pastebėjęs, kad, gavus vienodas politines tei- 
sęs, nevienoda socialinė padėtis pasidaro ypatingai jaučiama 
ir nebepakeliama“. Kol žmogus yra kitam nelygus politiniu 
atžvilgiu, tol ir socialinę savo nelygybę jis lengviau pakelia. 
Jam atrodo, kad jo menkesnė socialinė padėtis yra tik savai- 
minga išplauka iš politinės nelygybės. Tačiau kai politinėje 
srityje jis atsistoja šalia aprūpintųjų ir turtingųjų, kai jo bal- 
sas tiek pat sveria kiek ir milijonieriaus, tada jis pamato, kad 
socialinė nelygybė neturi nieko bendra su jo kaip su žmo- 
gaus teisėmis, kad ji yra tik iš viršaus jam primesta, tik ne- 
teisingos tvarkos vaisius, nevertas žmogiškosios laisvės ir to- 
dėl visomis priemonėmis kuo greičiausiai šalintinas. Politi- 
nė lygybė pažadina žmogui socialinę sąmonę, patraukdama 
paskui save neišvengiamai ir socialinę lygybę. 

Štai kodėl mūsų laikais sykiu su prancūzų revoliucijos pa- 
skelbta principine visų žmonių lygybe pradėjo reikštis ir so- 
cialinės lygybės reikalavimai. Seniau, kai net Aristotelis skel- 
bė, kad žmonės yra nelygūs savo prigimtimi, kad vieni yra 
gimę viešpatauti kiti — vergauti, niekam nė į galvą neatėjo 
reikalauti, kad vergas taip lygiai būtų pavalgęs ir apsirengęs 
kaip ir jo ponas. Tačiau šiandien, kada žmonių lygybė yra 
savaime aiškus visuomeninio bei politinio gyvenimo dėsnis, 
mums darosi nebesuprantama, kodėl vieni turi ir kuo gerai 
misti, ir kuo gražiai apsidaryti, ir kur padoriai gyventi, ir savo 
vaikus į mokslą leisti, o kiti yra priversti misti pusbadžiu, ap- 
sidaryti skarmalais, gyventi lūšnose ir perteikti savo vaikams 
tik skurdą ir vargą. Politinės lygybės laikais šitokia socialinė ne- 
lygybė yra nebesuprantama. Ir nieko čia nepadės aiškinimas, esą 
tokia jau pačios prigimties sąranga. Taip buvo seniau kalba- 
ma ir apie politinę lygybę. O vis dėlto šiandien ji yra nebe 
utopija, bet realus faktas. Taip turi būti ir socialinėje srityje. 
Be abejo, matematinės lygybės čia niekur nenustatysi, nes 


5 Griechische Kultur, Berlin, 1941, p. 73. 

žmogus nėra negyvas skaičius. Tačiau principinė lygybė turi 
būti pasiekta. Kiekvienas padorus ir normalus žmogus turi 
galėti pasinaudoti technikos ir ūkio gėrybėmis savo reikalams 
patenkinti. Kiekvienas turi galėti aprūpinti save, savo šeimą 
ir savo profesinį darbą. Nesusipratimas yra duoti žmogui for- 
malinę teisę būti ir prezidentu, o nesutvarkyti praktiškai vals- 
tybės taip, kad jis galėtų įsigyti nuosavybės ir būtų apdraus- 
tas nuo visokių rytojaus netikėtumų. Politinė demokratija be s0- 
cialinės yra pasityčiojimas. 

Štai kodėl visas devynioliktasis šimtmetis ir yra nuspal- 
vintas kovomis už socialinę žmonių lygybę. Ir juo daugiau 
žmonės įgijo politinių teisių, juo labiau jie reikalavo sociali- 
nių reformų. Politinės teisės, būdamos formalios, nedavė dar 
jokio turinio. Žmonės tad ir reikalavo, kad šitas turinys bū- 
tų duotas socialiniu veikimu. Lygiai prieš šimtą metų vysk. 
Kettleris Mainco katedros sakykloje kalbėjo: „Nei spaudos 
laisvė, nei draugijų laisvė, nei rinkimų laisvė, nei parlamen- 
tas, nei gražios kalbos ir tautos suverenumas negali pape- 
nėti alkanųjų, pridengti nuogųjų, paguosti nuliūdusiųjų, pa- 
gelbėti sergantiesiems. Šiam reikalui nepakanka reformuoti 
konstituciją. Tam reikia aukštesnių jėgų. Jeigu norime supras- 
ti gyvenamąjį metą, turime stengtis ištirti socialinį klausimą. 
Kas jį supranta, tas supranta dabartį. Kas jo nesupranta, tam 
ir dabartis, ir ateitis pasilieka mįslė“". Šitie žodžiai išreiškia 
ne tik ano laiko rūpesčius. Jie išreiškia ir dabarties aktualiau- 
sią uždavinį, nes socialinis klausimas tebėra gyvas ir šiandien. 
Jie išreiškia ir bendrą valstybinio gyvenimo linkmę: per po- 
litinę demokratiją į socialinę demokratiją, per politinę lygy- 
bę į socialinę lygybę. Politinėms kovoms už asmens laisvę 
pasibaigus, prasideda lemiamos kovos už socialinę laisvę. So- 
cialinė demokratija virsta mūsų dienų rūpesčiu ir sykiu ateities ap- 
sisprendimu. Todėl jos problema šiandien yra jau nebe teori- 
nė, bet giliausia prasme praktinė. Politinių sąjūdžių progra- 
mose ji turi užimti vieną iš svarbiausių vietų. Sąjūdžiai, kurie 


7 Cit. iš: Arnold F. X. Zur christlichen Losung der sozialen Frage, 
Stuttgart, 1947, p. 122. 

neturi ko šiuo klausimu pasakyti, kurie dar vis tebekalba 
apie grynas politines laisves, yra naujojo žmogaus dvasios 
nebepatenkinančios senienos. 


4, Socialinės demokratijos pasiūlymai 


Demokratijos istorijoje mes susiduriame su vienu nuosta- 
biu reiškiniu, būtent su jos iškilimu po totalizmo. Tris kar- 
tus Europos gyvenime demokratija šventė savo prisikėlimą: 
graikuose, prancūzų revoliucijos metu ir šiandien. Ir visus 
tris kartus ji atėjo po totalizmo: graikuose po tiranijos tarps- 
nio, prancūzų revoliucijoje - po absoliutizmo, šiandien - po 
diktatūros. Atrodo, kad atskiros šalys ir net ištisi kontinen- 
tai turi pereiti per žmogaus pavergimą ir paniekinimą, kad 
galėtų demokratiją suprasti ir ją vykdyti. Ir taip yra ne tik 
politinėje demokratijoje. Taip yra ir socialinėje demokratijo- 
je. Devynioliktasis šimtmetis visai teisingai yra laikomas ka- 
pitalizmo amžiumi. Tuo pačiu tai buvo ir socialinio totaliz- 
mo amžius. Tačiau kaip tik šiuo metu, kada žmogus sociali- 
nėje srityje buvo labiausiai pavergtas, prasidėjo socialinės 
demokratijos sąjūdžiai. Devynioliktasis šimtmetis padarė pa- 
sauliui du socialinės demokratijos pasiūlymus, kurie ir šian- 
dien yra vieninteliai, kurie ir šiandien yra taip lygiai aktua- 
lūs, kaip ir savo gimimo dieną. Tai socializmas ir krikščioniš- 
kasis solidarizmas. 

1847 metais išėjo „Komunistų manifestas“, kuriame jau 
buvo nubrėžtos visos pagrindinės socializmo gairės. Jis skel- 
bė, kad „visos ligšiolinės bendruomenės istorija yra klasių 
kovos istorija“; kad didžiosios gamybos išsivystymas savai- 
me griauna buržuazijos pagrindus; kad tiesioginis komuniz- 
mo siekimas yra panaikinti buržuazinę nuosavybę, o mažo- 
ji nuosavybė savaime išnyks industrijai išsivystant. Po dvi- 
dešimties metų (1867) išėjo K. Marxo veikalas „Kapitalas. 
Politinės ekonomijos kritika“. Jame Marxas prieš „utopinį s0- 
cializmą“, skelbtą jau Tomo Moore'o ir vykdytą jėzuitų sa- 
voje Paragvajaus respublikoje, pastatė vadinamąjį „mokslinį 

socializmą“, atremtą į materialistinę pasaulėžiūrą. Taip gi- 
mė socializmas, toji būdingiausia devynioliktojo šimtmečio 
apraiška, kaip pirmasis bandymas demokratijos principus 
perkelti į socialinį gyvenimą. Netrukus beveik visose šalyse 
susiformavo socialdemokratų partijos, kurios, susijungusios 
artimais ryšiais, sudarė savotišką socialistinį internacionalą, 
kaip vieną iš stipriausių socialinio gyvenimo jėgų. Vėliau so- 
cializmas skilo į dvi viena su antra kovojančias sroves: griež- 
tesniąją, kuri reikalavo savus principus vykdyti revoliucijos ke- 
liu ir susiformavo komunizmo pavidalu; ir švelnesniąją, kuri 
norėjo laukti, kol visuomenė pribręs socialinėms reformoms 
evoliucijos keliu, ir kuri pasilaikė socializmo vardą. Nors ko- 
munizmas ir socializmas atsiremia į tą patį pagrindą ir turi 
tą pačią pažiūrą į žmogų ir į istoriją, tačiau savo praktinėse 
apraiškose šios dvi srovės daug kuo skiriasi. Eidamas revo- 
liucijos keliu, komunizmas naudojasi prievarta: jis nori pri- 
versti žmones pasidaryti laimingus. Todėl jis radikaliai naikina 
bet kokią nuosavybę, naikina buržuazinę klasę ir visomis 
priemonėmis kelia proletariato sąmonę. Tuo tarpu socializ- 
mas, eidamas evoliucijos keliu, atsiremia į teisėtas priemo- 
nes ir pripažįsta tik įstatyminę prievartą. Todėl jis daro ne- 
mažų kompromisų nuosavybės atžvilgiu, pasitenkindamas 
tik didesniųjų įmonių ir viešojo naudojimo gėrybių sociali- 
zacija, pakęsdamas buržuazijos klasę ir net su ja bendradar- 
biaudamas. Nėra abejonės, kad komunizmas yra nuosekles- 
nis už socializmą. Pasukęs evoliucijos ir kompromisų keliu, 
socializmas dažnai netenka tikro savo veido ir ne vienoje ša- 
lyje pasilieka jo tik vardas. Tai ypač jausti dabar, kai poka- 
riniai metai atnešė visuotinį nepasitikėjimą materialistine pa- 
saulėžiūra. Šiuo metu socializmas išgyvena gilią krizę ir pra- 
deda peržiūrėti net savo pagrindus. Istorinio materializmo 
dogma, klasių kovos principas ir kova su religija pradeda- 
ma mėginti braukti iš socializmo doktrinos. Šiomis reformo- 
mis ypač pasižymi vokiečiai. Taigi socializmui pasilieka tik 
socialiniai pasiūlymai, neturį ryškaus charakterio ir kiekvie- 
noje šalyje vis kitokie pagal esamas sąlygas. Socializmo ke- 
lio galo dar nematyti. Didesnių ir pastovesnių laimėjimų jis 

kol kas nėra pasiekęs. Palyginti su komunizmu, jis nėra nei 
toks veržlus, nei toks kūrybiškas. Tačiau vienas nuopelnas 
pasilieka jam nepaneigiamas: jis pirmas atkreipė dėmesį į so- 
cialinės demokratijos reikalą ir pirmas pažadino pasaulį at- 
sidėti šiai skaudžiai problemai spręsti. 

Vis dėlto socialistinis pasiūlymas kurti pasaulyje sociali- 
nę demokratiją nepasiliko vienintelis. Pačioje devyniolikto- 
jo šimtmečio pabaigoje pasirodė antras pasiūlymas, padary- 
tas popiežiaus Leono XIII jo neužmirštama enciklika „Rerum 
novarum“ (1891 m.). Jeigu socialistinis pasiūlymas buvo iš- 
augęs iš materialistinės pasaulėžiūros, tai čia žodį tarė Ka- 
talikų Bažnyčia kaip teistinės pasaulėžiūros atstovė. Ankstes- 
nėmis savo enciklikomis („Diuturmum illud“ - 1881 m., „Im- 
mortale Dei“ — 1885 m., „Libertas“ — 1888 m. ir kt.) Leonas 
XIII lietė politinį autoritetą, valstybės kilmę ir jos prasmę, lais- 
vės problemą, vadinasi, klausimus, kurie dar esmingai sieja- 
si su politine demokratija. Čia jis norėjo atsieti demokratijoje 
tai, kas jai yra prigimta ir gera, nuo to, kas jai yra atėję iš klai- 
dingų teorijų, ypač iš Rousseau natūralizmo, dėl kurio apval- 
kalų popiežius Grigalius XVI neįstengė įžvelgti sveiko de- 
mokratijos branduolio. Leonui XIII laimingai pasisekė šitą 
branduolį suvokti ir todėl jis galėjo ramiai Amerikos vysku- 
pams rašyti: „Aš laiminu visus Jūsų darbus, ypač demokra- 
tinius, nes demokratijai skirta ateitis“. Tačiau šitoje politinės 
demokratijos srityje Leonas XIII nepasiliko. Apžvelgęs kata- 
likiškosios pasaulėžiūros šviesoje žmogiškosios laisvės ir jos 
santykių su valstybe plotą, jis atkreipė dėmesį į socialinę sri- 
tį, kurioje gyvenimas ne vieną kartą jau buvo šaukęsis dan- 
gaus keršto ir kurioje socialistinis pasiūlymas buvo radęs ga- 
na palankią dirvą. Deja, jau anuo metu buvo matyti, kad so- 
cialistinis pasiūlymas, būdamas viliojantis savo paviršiumi, iš 
tikro socialinio klausimo išspręsti nepajėgia, nes, atsiremda- 
mas į klasių kovos ir nuosavybės neigimo principus, jis ve- 
da, iš vienos pusės, į visuomeninės neapykantos įamžinimą, 
iš kitos - į valstybinį kapitalizmą. Todėl Leonas XIII sąmo- 
ningai pasisako prieš socializmą, pastebėdamas, kad „Ši pro- 
grama toli gražu negali klausimo išspręsti“, kadangi ji paken- 

kia dirbančiųjų klasei, naikina teisėtai turimą nuosavybę ir 
gresia valstybėms sąmyšius. Nuosekliai tad jis duoda savą 
pasiūlymą, išplaukiantį iš krikščioniškosios pasaulėžiūros, ku- 
rioje reikalaujama ne klasių kovos, bet jų solidarumo; ne nuo- 
savybės panaikinimo, bet teisingo jos paskirstymo; ne žmo- 
gaus paskandinimo masėje, bet sąmoningos tarnybos bendra- 
jai gerovei, kurioje kiekvienas ir asmeniškai turi savo dalį. 
Tiesa, Leonas XIII pripažįsta, kad socialiniam klausimui sėk- 
mingai išspręsti reikalingas visų pritarimas: valdovų ir val- 
džių, turtingųjų ir darbdavių, net darbininkų. Tačiau čia pat 
aiškiai jis pabrėžia, kad „jeigu nebus leista Bažnyčiai prasi- 
kišti, bet kokios žmogiškosios pastangos bus nesėkmingos“?. 
Bažnyčia, Leono XIII supratimu, turinti savo moksle ir savo 
dorovėje priemonių grąžinti socialinį gyvenimą į tikrąjį jo ke- 
lią. Todėl jos pasiūlymas turįs būti ypatingu atidumu ap- 
svarstytas. Ji neduodanti socialinės demokratijos technikos. 
Į konkrečius valstybės santvarkos dalykus ji niekados nesi- 
kišanti. Bet ji duodanti socialinių principų, plaukiančių iš 
teistinės antropologijos ir sociologijos. O šitie principai yra 
svarbiausi, nes jie padeda tvirtus pagrindus visai socialinei 
kasdienybei. 

Įdomu pastebėti, kad čia pasikartojo tas pat, kas ir poli- 
tinėje demokratijoje. Pirmieji ją sukūrė, kaip sakėme, graikai. 
Tačiau šita senoji graikų demokratija buvo nepilna ir todėl 
netikra kaip tik dėl to, kad ji nesuvokė principinės visų žmo- 
nių lygybės. Tikra politinė demokratija pasidarė galima tik 
tada, kai krikščionybė visų žmonių lygybę ilgus amžius skel- 
bė, kai šitokią lygybės nuotaiką įskiepijo į europinio žmo- 
gaus dvasią, atidarydama tuo būdu kelią į praktinę teisių ir 
laisvių lygybę. Tas pat buvo ir šiuo metu. Pirmasis sociali- 
nės demokratijos pasiūlymas buvo padarytas socializmo. Ta- 
čiau pastatytas ant tokių pagrindų, kuris praktiškai žmogų 
dar labiau pavergia negu kapitalizmas, socialistinis pasiūly- 
mas kaip tik reikalavo esminės pataisos iš krikščioniškosios 


5 „Rerum novarum“, Schwab. Gmūnd, 1947, p. 5. 
? Ten pat, p. 10. 

pasaulėžiūros. Prasidėjęs kaip kapitalizmo kritika, socializ- 
mas nuoseklioje ir logiškiausioje savo formoje - komunizme 
virto dar aršesniu kapitalizmu, nes kylančiu jau iš valstybės. 
Kolektyvinis kapitalizmas yra baisesnis negu individualinis, nes 
masė yra baisesnė už aršiausią individą. Todėl reikėjo, kad krikš- 
čionybė pridėtų ir čia pašvenčiamąją savo ranką, kad nuro- 
dytų socializmo klaidas, pakeistų jas pozityviais pasiūlymais 
ir taip atidarytų socialinei demokratijai tikrąjį kelią. Šitą dar- 
bą kaip tik ir atliko Leonas XIII enciklika „Rerum novarum“. 
Šiuo atžvilgiu neperdedant galima sakyti, kad kas politinei 
demokratijai buvo šv. Pauliaus laiškai, tas socialinei demo- 
kratijai yra Leono XIII enciklikos. 

Deja, Leono XIII pasiūlymas nebuvo ano meto pasaulio 
entuziastingai sutiktas. Net tarp katalikų jis nerado didelio 
pritarimo. Prieš jį, H. Simono žodžiais kalbant, buvo suruoš- 
tas „tylos sąmokslas“??, Popiežius Pijus XI, kuris po keturias- 
dešimties metų Leono XIII pasiūlymą pakartojo, jį papildy- 
damas ir paryškindamas savo enciklika „Ouadragesimo an- 
no“ (1931 m.), taip pat atkreipia dėmesį į šitą ano meto 
nepritarimą ir nurodo tokias priežastis: a) per didelį libera- 
mą ir €) netikėtos ateities atskleidimą. - „Iš tikro, - rašo po- 
piežius Pijus XI, — kilniaširdis ir kilniadvasis popiežiaus 
mokslas, kuris pasauliui buvo kažkas negirdėta, ir iš katali- 
kų pusės sutiko abejingą, o atskirais atvejais net neigiamą 
priėmimą. Per daug drąsiai Leonas puolė liberalizmo stabus, 
per daug be atodairos valė įsisenėjusius prietarus, per daug 
netikėtai rodė būsimą išsivystymą. Todėl ištižėliai ir uždarė 
savo širdis, nepriimdami tokios negirdėtai naujos socialinės 
filosofijos, o bailiai nedrįso žengti į tokią svaiginančią aukš- 
tumą. Nestigo net tokių, kurie, tiesa, gėrėjosi šia žėrinčia švie- 
sos pilnybe, tačiau į jos visumą žiūrėjo kaip į sapną, kuris 
niekados nevirs tikrove“"!!. Nenuostabu todėl, kad, H. Simo- 
no liudijimu, Prancūzijoje buvo kunigų, kurie laikė Mišias, 


10 Plg. Les catholigues, la politigue et Vargent, Lille. 
1! „Ouadragesimo anno“, Schw4b. Gmind, 1947, p. 37. 

prašydami Viešpatį, kad šis teiktųsi kuo greičiausiai pašaukti 
pas save šį nenuoramą senelį. 

Krikščioniškasis socialinės demokratijos pasiūlymas yra 
vadinamas labai įvairiai. Vieni jį vadina „Krikščioniškąja so- 
cialine reforma“ (Meissneris), kiti „Krikščioniškuoju socializ- 
mu“, kiti dar „personalinių socializmu“ (Arnoldas). Man at- 
rodo, kad tinkamiausiai jį vis dėlto yra pavadinęs H. Peschas, 
taikydamas jam solidarizmo vardą. Solidarizmas jau pačiu ter- 
minu išreiškia sutarimą ir bendrą veikimą, kas krikščioniš- 
kajame pasiūlyme kaip tik ir yra ryšku. Tiesa, šitas pavadi- 
nimas neiškelia viso krikščioniškojo pasiūlymo pilnatvės. Ta- 
čiau jis pakankamai pabrėžia įvairių socialinio gyvenimo 
pradų sandorą. Pagal Katalikų Bažnyčios pažiūrą, socialinis 
gyvenimas vykstąs ne vieno kurio prado, bet jų daugybės 
įtakoje. Visi jie tad turi būti suderinti pagal sutartinės prin- 
cipą. Asmuo negali pranykti bendruomenėje, bet jis negali 
nė nuo jos atsiskirti. Darbas negali būti palenktas kapitalui, 
bet negali apsieiti ir be jo. Nuosavybė negali būti kolektyvi- 
nė, bet ji negali būti nė sauvališkai privatinė. Pats žmogiš- 
kasis natūralus gyvenimas veda į suderinimą viso to, kas šia- 
me gyvenime pasitaiko. Todėl ir socialinė demokratija negali 
apsispręsti už vieną kurį vienašališkumą. Ji turi mėginti su- 
derinti savyje socialinio gyvenimo pradus pagal asmens pir- 
menybės principą. Ji turi būti solidnristinė. Štai kodėl krikš- 
čioniškąjį socialinės demokratijos pasiūlymą aš ir noriu va- 
dinti senu solidarizmo vardu, kadangi jis labiausiai eina šituo 
derinimo keliu. 


5. Socializmo ir solidarizmo skirtybės 


Priešais mus tad stovi du socialinės demokratijos pasiū- 
lymai - socialistinis ir krikščioniškasis. Daugiau jų ligi šiol 
mes neturime. Galimas daiktas, kad greitai ir nesulauksime. 
Kuo tad juodu skiriasi vienas nuo antro? 

O. V. Nell-Breuningas mini ketvertą punktų, kur socializ- 
mas sutaria su solidarizmu, būtent: 1) darbininko ir darbda- 

vio vienoda žmogiškoji lygybė, 2) darbininkijos išvadavimas 
iš kapitalo tarnybos, 3) darbininkijos praturtinimas pasklei- 
džiant kuo plačiausiai ūkines gėrybes ir 4) viešojo naudojimo 
gėrybių socializacija, kiek ji neveda į statizmą ir nėra pavo- 
jinga demokratijai! Galima tokių sutarimo punktų paminė- 
ti ir daugiau. Sakysime, socializmas ir solidarizmas vienodai 
rūpinasi dirbančiųjų kultūrinio lygio pakėlimu, vienodai kri- 
tikuoja kapitalizmą kaip socialinį totalizmą, vienodai nori pa- 
lenkti ūkinį ir techninį veikimą žmogaus reikalams. 

Vis dėlto visos šios panašybės yra tik atsitiktinės. Jos yra 
daugiau konkrečios išvados negu principinė tapatybė. Savo 
esmėje šie pasiūlymai yra labai skirtingi, nes plaukia iš skir- 
tingų pažiūrų į žmogų. Esmingai skirtinga krikščioniškoji ir 
socialistinė antropologija sukuria ir esmingai skirtingas so- 
cialinės demokratijos sampratas. 

Socializmas yra išaugęs iš materialistinės pasaulėžiūros. 
Klaida yra manyti, kad materializmas socializmui yra tik at- 
sitiktinė prietapa ir kad jis gali likti socializmu, o pamesti 
materializmą. Nusikratęs materialistine pasaulėžiūra, socia- 
lizmas, iš vienos pusės, turi atmesti ir pagrindinius savo 
principus, kaip ekonominio gyvenimo grindžiamasis ir ve- 
damasis vaidmuo istorijoje, klasių kova, privatinės nuosavy- 
bės neigimas; iš kitos — šituos principus atmetęs, jis susilieja 
su solidarizmu visomis praktinėmis socialinėmis išvadomis. 
Todėl nenuostabu, kad prancūzų socialistai atmetė jų vado 
Leono Blumo pasiūlymą vietoje klasių kovos įrašyti savo pro- 
gramoje žmogiškojo asmens gynimą. Taip pat nenuostabu, 
kad vokiečių socializmo vadų K. Schmido ir Hėgnerio nu- 
sigrįžimas nuo istorinio materializmo, klasių kovos ir nuo 
kovos su religija per daug nesužavėjo vokiečių socialistų, Kol 
socializmas nori likti socializmu, o neištirpti humanistinių ar 
krikščioniškųjų teorijų jūroje, tol jis turi laikytis ir materia- 
lizmo, iš kurio jis yra išaugęs. 

Tuo tarpu materializmas laiko žmogų tiktai visuotinės 
medžiagos apraiška. Tiesa, šita apraiška yra tobuliau susi- 


12 Plg. „Begegnung“, 1947, Nr. 5, p. 140. 

dėsčiusi negu kitos, sakysime, akmuo ar gyvulys. Tačiau es- 
minio skirtumo tarp jų nėra. Žmogus yra iš esmės medžia- 
ga, palenkta tiems patiems dėsniams, kaip ir visas pasaulis; 
įjungta į tą patį visuotinį priežastingumą. Jis yra ne savaran- 
kiškas, bet priklausomas. Jis yra ne laisvas, bet apspręstas. 
Todėl jeigu jau žmogui, šiai tobuliausiai medžiagai, ir yra 
skirta valdyti visą kitą mažiau tobulai suorganizuotą medžia- 
gą, tai ne asmeniniam, bet kolektyviniam žmogui. Kolekty- 
vas yra pagal socializmą toji žmogiškumo forma, kuri turinti tu- 
tėti pirmenybę ir politikoje, ir kultūroje, ir socialiniame gyvenime. 
Todėl socialistinis pasiūlymas nuosekliai ir reikalauja, kad in- 
dividualinė nuosavybė išnyktų, o jos vietą užimtų kolekty- 
vinė; kad kolektyvas pasidarytų ūkinių ir techninių gėrybių 
savininkas; kad kolektyvas apspręstų auklėjimą ir apskritai 
kultūrinį gyvenimą; kad niekas neprasikištų aukščiau už ki- 
tus savo asmeniškumu. Socializmas tad iš esmės yra kolektyvi- 
nė demokratija. Tai demokratija, kurioje lemiantį žodį turi ne 
atskiras asmuo, bet masė. O kadangi šita masė, socializmo pa- 
žiūrą, yra proletariatas, todėl socializmas save teisingai ir va- 
dina „proletariato diktatūra“, nes masė visados ne sprendžia 
ir svarsto, bet diktuoja ir reikalauja. Ar šitoje „proletariato 
diktatūroje“ dar pasilieka kas nors iš tikrosios demokratijos, 
gali parodyti Sovietų Rusijos išsivystymas. 

Solidarizmas tuo tarpu žiūri į žmogų visai kitaip ir todėl 
prieina prie kitokių išvadų. Žmogus krikščionybei yra dva- 
sinė būtybė, nepaprastai aukščiau, iš esmės aukščiau, iškilusi 
ir už medžiagą, ir už gyvybę. Jis yra asmuo, vadinasi, nepa- 
kartojamas, nepasekamas, originalus kiekviename savo dar- 
be, pradedant savo kūno sąranga ir baigiant jo santykiais su 
Dievu. Todėl nors jis bendruomenėje gyvena, nors bendruo- 
menė yra reikalinga jam būti ir išsivystyti, tačiau jis yra aukš- 
tesnis už ją. Kiekvienas žmogiškasis asmuo yra vertybė savyje ir 
tikslas pats sau. Todėl, solidaristine pažiūra, ir visas gyveni- 
mas turįs būti palenktas ne kolektyvui, bet žmogiškajam as- 
meniui. Asmeniškumas yra toji žmogiškumo forma, kuri turinti 
turėti pirmenybę ir politikoje, ir kultūroje, ir socialiniame gyveni- 
me. Todėl solidarizmas nuosekliai reikalauja, kad nuosavy- 

bė būtų privatinė, nors ir socialiai įpareigota; kad žmogus 
galėtų būti savo darbo vaisių savininkas; kad jis pats ap- 
spręstų savo vaikų auklėjimą ir apskritai savo kultūrinį vei- 
kimą; kad asmenybės išvystymas būtų laikomas svarbiausiu 
gyvenimo uždaviniu. Solidarizmas tad iš esmės yra personalinė 
demokratija. Tai demokratija, kurioje lemiantį žodį turi ne ma- 
sė kolektyvine forma, bet asmuo. Gali šitas asmuo kurti or- 
ganizacijas ir bendruomenes. Tačiau jų valdovas jis pasilie- 
ka pats. Jis visados gali apsispręsti ne taip, kaip nori jo drau- 
gija. Personalinis principas solidarizme yra grindžiamasis ir 
apsprendžiamasis. 

Čia tad ir glūdi tasai pagrindinis skirtumas tarp socializ- 
mo ir solidarizmo. Socializmas yra kolektyvizmas, solidariz- 
mas yra personalizmas. Socializme žmogus yra tik dalelė, s0- 
lidarizme jis yra vienetas. Socializme jis yra apspręstas ma- 
sės, kuriai priklauso. Solidarizme jis pats apsprendžia savo 
kuriamas bendruomenes, nors ir patirdamas paskiau iš jų įta- 
kos ir pagalbos. Visos kitos skirtybės kyla iš šios pagrindi- 
ropologijos išvystymas ir pritaikymas socialinei gyvenimo sričiai. 

Štai kodėl šių dviejų pasiūlymų ir negalima suderinti. Po 
Pirmojo pasaulinio karo, atsiradus reikalui imtis griežtesnių 
socialinių reformų, ne vienas pradėjo kalbėti apie krikščiony- 
bės ir socializmo sujungimą. Net toks šviesus protas kaip 
M. Scheleris klausia, kaip suderinti Romą su Stokholmu, ir ši- 
tame suderinime regi Europos išsivadavimą iš chaoso!?, Po 
dabartinio karo šitos kalbos vėl atgyja. Šiandien vėl ieškoma 
sintezės tarp socialistinio ir solidaristinio socialinės demokra- 
tijos pasiūlymo. Tai ypač jausti Vokietijoje, kuri, norėdama at- 
sitiesti, mėgina įtraukti į atstatomąjį darbą visas jėgas. Tačiau 
net ir mūsų socialdemokratai šitokios sintezės ieško. Jų min- 
ties organas „Ateities keliu“ (1946 m. lapkričio mėn.), kalbė- 
damas apie krikščioniškąją moralę ir socializmą, klausia: 
„Kaip derinasi tos moralės doktrinos tarp savęs? Ar jos turi 
reikalo skirtis, dar daugiau — tarp savęs kovoti? Kas reikalin- 
ga daryti, kad jos sutaptų, sutaptų neveidmainingai?“ (p. 16). 
Tačiau į visus tokius ieškojimus, bandymus ir klausimus yra 

davęs labai aiškų atsakymą popiežius Pijus XI enciklikoje 
„Ouadragesimo anno“: „Vis tiek ar socializmas yra doktrina, 
ar istorinė apraiška, ar sąjūdis, nors ir kai kur jis duoda vie- 
tos tiesai ir teisingumui, jis pasilieka nesuderinamas su Kata- 
likų Bažnyčios mokslu - kitaip jis turėtų nustoti buvęs socia- 
lizmas; priešginybė tarp socialistinės ir krikščioniškosios ben- 
druomeninės sampratos yra neužgrindžiama““. Ir toliau: 
„Religinis socializmas, krikščioniškasis socializmas yra prieš- 
taravimai savyje; yra negalima būti sykiu ir geru kataliku, ir 
tikru socialistu“ (p. 69). Todėl popiežius ir teigia, kad „kas nori 
socialistų rateliuose veikti kaip apaštalas, turi krikščioniškąją 
tiesą išpažinti aiškiai ir garbingai, o ne pasitenkinti tik pusiau 
tiesomis“ (p. 67). Kas ieško kompromiso tarp socializmo ir 
krikščionybės, tas nesupranta nei vieno, nei antro. Teorinės 
ir sisteminės sandoros čia negali būti, nes patys pagrindai yra 
iš esmės skirtingi. Kaip yra esminis skirtumas tarp medžiagos 
ir dvasios, taip yra esminis skirtumas ir neužgrindžiamas tar- 
pas tarp socializmo, kuris atsiremia į medžiagą, ir krikščio- 
nybės, kuri atsiremia į dvasią ir į Dievą. 

Tačiau šitas principinis nesuderinamumas anaiptol nereiš- 
kia, kad negalėtų valstybės kūrime ar tvarkyme bendradar- 
biauti socialistai su krikščionimis. Jau esame minėję, kad iš- 
tisa eilė konkrečių praktinių išvadų yra bendra ir socializ- 
mui, ir solidarizmui. Šitos tad praktinės išvados ir sudaro tąją 
bendrą platformą, kurioje socialistai susieina su katalikais 
bendrosios gerovės kūryboje. Ne vienoje Vakarų Europos ša- 
lyje šitoks bendradarbiavimas reiškiasi visiškai praktiškai ir 
gana sėkmingai. Jokia kita srovė - nei pasaulėžiūrinė, nei po- 
litinė — socialinės demokratijos pasiūlymų nėra davusi. Tai 
padarė tik socialistai ir katalikai. Todėl jie ir yra pašaukti būti 
socialinės demokratijos pionieriais. Nors ir išsiskirdami iš es- 
mės savo doktrina ir savo galutiniu tikslu, jie gali ir privalo 
sueiti į bendrą darbą praktikoje, kad demokratijos kelias į jos 
pilnatvę būtų pastumėtas dar vienu žingsniu priekin. 


5 Plg. Vom Ewigen im Menschen, 1923. 
14 Ten pat, p. 68. 

Baigiant reikia pastebėti, kad jeigu Viešpaties Apvaizda 
mums leis grįžti į savo kraštą, tai mums reikės pirmiausia 
kurti kaip tik šita socialinė demokratija. Politinės demokrati- 
jos tradicijų mes turim nemaža. Nors jos pastarojo dešimt- 
mečio ir buvo kiek sužalotos, tačiau iš tautos sąmonės neiš 
nyko. Pakeitimų iš esmės vargiai mums reikės daryti. Užtat 
mums reikės visiškai iš nieko kurti socialinę demokratiją. Jos 
tradicijų mes neturime dar jokių. Tuo tarpu jeigu norime, kad 
ateities Lietuva būtų tikrai demokratiška, kad joje būtų, kaip 
prof. K. Pakštas kitados teigdavo, gera gyventi kiekvienam 
lietuviui, turime atsistoti pilnutinės demokratijos kelyje ir jos 
principus išvystyti bei pritaikyti visame gyvenimo plote. So- 
cialinė sritis čia iškyla pirmon vieton, ir socialinė demokra- 
tija virsta kiekvieno visuomenininko pirmaeiliu rūpesčiu. 


KULTŪRINĖ DEMOKRATIJA 


Įvadas 


Socialinė demokratija, apie kurią mums teko praėjusį kar- 
tą kalbėti, dar nėra galutinis pilnutinės demokratijos išsisklei- 
dimas. Ji stovi dar tik pusiaukelėje tarp politinės ir kultūrinės 
demokratijos. Valstybėje šalia socialinės daiktų srities yra dar 
viena labai plati ir labai svarbi idėjų sritis, kurioje veikdamas 
žmogus susidaro įsitikinimų ir pažiūrų, susikuria teorijų ir 
sistemų, objektyvuodamas jas filosofijos, mokslo ir meno kū- 
riniais, auklėjimo ir lavinimo įstaigomis, religinėmis ir pasau- 
lėžiūrinėmis bendruomenėmis bei draugijomis. Tai ir yra 
siauresne prasme suprasta! kultūros sritis. Socialinės srities gė- 
rybės - techninės ir ūkinės - daugiau tarnauja žmogui kūniš- 
kai pasaulyje išsilaikyti ir išsivystyti. Todėl jos visada turi įran- 
kinio ir priemoninio pobūdžio. Kultūrinės srities gėrybės — 
mokslinės, meninės, religinės - daugiau padeda žmogui tobu- 
lėti ir išsivystyti dvasiškai, padeda jam, kaip asmeniui, apreikšti 
ir įvykdyti savo nelygstamą vertingumą. Todėl jos įsijungia į 
žmogiškosios dvasios sritį ir pačios virsta dvasinėmis, tapda- 
mos tuo pačiu vertingomis pačios savyje. Kultūrinė sritis ar- 
čiau siejasi su žmogiškuoju asmeniu negu socialinė, nes ji iš 
asmens gelmių kyla ir asmeniškumą savo kūriniais išreiškia. 

Todėl jeigu demokratinis asmens pirmenybės principas 
yra reikalingas įvykdyti socialinėje srityje, tai dar labiau jis 


! Plačiąja prasme kultūros terminą taikome kiekvienam žmogiškajam 
veikimui. Todėl plačiai suprastai kultūrai priklausys ir politika, ir socialinis 
veikimas. 


182 


yra reikalingas kultūrinei sričiai. Idėjų ir jų objektyvacijų sri- 
tis yra specifiškai asmens sritis. Nuosekliai tad asmuo čia ir 
turi turėti pirmenybę. Jis čia turi būti tikrasis valdovas. Kul- 
tūrinė demokratija yra vienas - ir tai pats svarbiausias - pil- 
nutinės demokratijos reikalavimų. 

Deja, reikia pripažinti, kad šitas reikalavimas žengia į tik- 
rovę dar sunkiau negu socialinė demokratija. Nors jo pagrin- 
dai glūdi bendrajame demokratijos principe, nors jis krikščio- 
nybės taip lygiai buvo nuskaidrintas, kaip ir socialinės lygybės 
dėsnis, vis dėlto praktiniame valstybės gyvenime jis buvo pra- 
dėtas vykdyti tiktai mūsų šimtmetyje ir tik po didelių ir net 
kruvinų idėjinių kovų. Šiandien mes stovime dar tik kultūri- 
nės demokratijos priešaušryje. Mes dar nežinome, kokiais 
konkrečiais pavidalais ji pasirodys mūsų akims. Vis dėlto, ne- 
paisant svyruojančių pirmųjų jos žingsnių, nepaisant pradinės 
ją dengiančios tamsos, ji turi būti išaiškinta, paskelbta ir įvyk- 
dyta, nes be jos demokratinė valstybės santvarka virsta dar di- 
desne apgaule negu be socialinės demokratijos. Pastarųjų de- 
šimtmečių totalizmas buvo baisus ne tiek dėl to, kad jis panei- 
gė politines teises ir laisves, ne tiek dėl to, kad jis pajungė 
žmogų ūkio ir technikos tarnybai, kiek dėl to, kad privertė 
žmogų prisiimti jam svetimas pažiūras, sistemas, net meno stilių ir 
religinį kultą. Vokietijos, Italijos, Rusijos ir kai kurių kitų kraštų 
totalizmas žmogaus asmenybės naikinančiąją jėgą aukščiau- 
siame laipsnyje kaip tik išvystė kultūrinėje srityje. Neperde- 
dant galima teigti, kad kultūrinis totalizmas yra pats baisiausias. 

Todėl šiandien žengdami į tikrosios demokratijos amžių, 
mes turime į jį žengti ne tik per socialinę, bet sykiu ir per 
kultūrinę demokratiją, kurioje demokratinis principas išsi- 
skleidžia ligi galo. Tikrai demokratine valstybė virsta tik ta- 
da, kai įvykdo demokratiją kultūrinėje srityje. 


1. Kultūrinis totalizmas 


Kultūrinis pastarųjų dešimtmečių totalizmas nebuvo nau- 
jas dalykas. Tai buvo tik nelaimingas atsiminimas ano pir- 

mykščio valstybinės prasmės iškrypimo, kuris pasuko poli- 
tiką ir jos atstovus bei kūrėjus nuo tarnybos asmeniui, šei- 
mai ir tautai į beatodairinį viešpatavimą ir visų gyvenimo 
sričių glemžimą po savo globa ir vadovybe. Užuot buvusi 
teisių saugotoja, valstybė jau senaisiais amžiais virto, popie- 
žiaus Pijaus XII žodžiais tariant, „Senojo Testamento levia- 
tanu, kuris viską apvaldo, nes beveik viską nori pasigrob- 
ti“, Nors politinė demokratija graikuose ir nebuvo, kaip ma- 
tėme, visuotinė, tačiau bent patys pagrindiniai jos principai 
buvo iškelti. Tuo tarpu kultūrinės demokratijos ten visiškai ne- 
buvo. J. Burckhardtas pastebi, kad „visa graikiškoji dvasia ir 
jos kultūra yra stipriai susijusi su valstybe, ir net didžiausi 
poezijos bei meno laimėjimai žydėjimo metu priklausė ne 
privatiniam pasigėrėjimui, bet viešumai“?. Todėl supranta- 
ma, kodėl Graikijoje kilo sąmyšis, kai Praksitelis iškalė nuo- 
gą Afroditę, nes ligi tol graikai nebuvo pratę savo deives ma- 
tyti nuogas. Taip pat suprantama, kodėl Sokratas buvo pri- 
verstas išgerti nuodų taurę, nes valstybės vardu veikią 
teisėjai nusprendė, kad savo mokslu jis gadinąs jaunimą. Iš 
kitos pusės, darosi suprantama, kodėl Platonas galėjo sukurti 
totalistiškiausią valstybės teoriją, pagal kurią valstybė kišasi 
net į vaikams pasakojamas pasakas; į Homero poemas, jas 
drausdamą; į muziką, nustatydama leidžiamas tonacijas, ir 
t. t. Visa tai kilo iš nusistatymo, kad valstybė apima visą kul- 
tūrinį gyvenimą ir jį tvarko pagal savo reikalavimus. Taip buvo 
ne tik graikų monarchijos ar tiranijos metu. Taip buvo ir de- 
mokratijos laikais. Šitas „individo pavergimas valstybei, - sa- 
ko Burckhardtas, - buvo esant visiems režimams, o demo- 
kratijos metu ... jis buvo sunkiausias““. 

Jeigu Graikijoje buvo suvalstybinta kultūra, tai Romoje su- 
valstybinimas ypač palietė religiją. Tiesa, graikų religija taip 
pat buvo valstybės dalykas. Burckhardtas, kalbėdamas apie 
tai, kad graikiškasis žmogus niekaip negalėjo iš valstybės iš- 


* Ansprachen Papst Pius XII, p. 239. 
3 Griechische Kultur, p. 12. 
.* Ten pat, p. 14. 

sisukti, pastebi, jog jis „negalėjo pabėgti nė į religiją, nes ir 
ši priklausė valstybei“. Vis dėlto, būdamas savo prigimtimi 
humanistas, graikiškasis žmogus religijai teikė menkesnės 
reikšmės negu romėnas ir todėl jos tiek nesuoficialino, kaip 
tai buvo padaryta Romoje, kur Jupiter Stator buvo tiesiogi- 
nis Romos miesto ir valstybės globėjas ir kur imperatorius 
buvo pontifex maximus. Griauti religiją Romoje reiškė griauti vals- 
tybę. Štai kodėl krikščionys pirmaisiais trimis šimtmečiais bu- 
vo kruvinai persekiojami. Skelbdami naują Dievą, jie tuo pa- 
čiu skelbė, romėnų supratimu, ir naują valstybės santvarką, 
vadinasi, revoliuciją, todėl buvo baustini kaip sąmokslinin- 
kai ir kaip Romos valstybės priešai. Roma buvo pakantesnė 
kultūroje, nes kultūrinė kūryba - mokslas, menas — romė- 
nams nebuvo esminis dalykas ir jie šiose srityse nieko ypa- 
tingesnio nėra pasiekę. Tačiau Roma buvo labai pavydi ir 
budri religijoje, nes religija saugojo jos politiką. Tiesa, ji atsi- 
gabendavo nugalėtųjų tautų dievus į savo Panteoną. Tačiau 
ar tai nebuvo ženklas, kad šitie svetimieji dievai yra priversti 
nusilenkti Jupiteriui ir apsigyventi jo šventykloje? Svetimas 
dievas Romoje galėjo išsilaikyti tik Jupiterio tarnyboje. Ne- 
žinomų dievų Roma neturėjo. 

Visa tad senovė buvo pažymėta didesniu ar mažesniu 
kultūrinio totalizmo ženklu. Anuo metu kultūra kūrėsi reli- 
gijos globoje ir vadovybėje. Religija buvo lopšys, kuris iščiu- 
lino ir mokslą, ir meną, ir visuomenines formas. Tačiau re- 
ligija tada buvo neatskiriamai susijusi su valstybe. Ji buvo 
valstybinė funkcija, ir valstybės valdovas buvo ne tik kara- 
lius, bet ir kunigas, jeigu jau ne pats dievas, kaip Japonijoje. 
Tuo pačiu ir visa kultūra per religiją buvo patekusi valsty- 
bės žinion. 

Šitas senovinis kultūrinis totalizmas naujaisiais laikais at- 
gimė valstybinio absoliutizmo pavidalu. Absoliutizmo esmė 
telpa protestantizmo metu pasirodžiusiame posakyje: „cuius 
regio, eius religio - kieno valdžia, to ir tikėjimas“. Iš sykio ši- 
ta formulė mėgino išspręsti religines painiavas, kurių atsi- 


5 Ten pat, p. 12. 

rado naujai konfesijai patraukus daugiau šalininkų. Kokios 
konfesijos (katalikų ir protestantų) buvo valdovas, tokios tu- 
rėjo būti ir valdomieji. Tačiau laisvės principo sulaužymas 
pasaulėžiūros srityje atidarė kelią ir į valdovo sauvalią ne tik 
grynai konfesijos pasirinkime, bet ir jos tvarkyme ir apskri- 
tai visame idėjiniame žmogaus gyvenime. Absoliutizmas ne- 
pasitenkino nubrėžęs savo valdiniams religinę linkmę. Jis nu- 
ėjo žymiai toliau. Valdovo literatūrinis ar meninis skonis tu- 
rėjo būti ir valdinių skonis. Valdovo simpatijos ar antipatijos 
kuriai nors mokslinei ar filosofinei teorijai turėjo būti ir val- 
dinių simpatijos ar antipatijos. Valdovo užgaidos turėjo bū- 
ti įvykdomos, vis tiek ar jos būtų lietusios popiežiaus rinki- 
mus bei vyskupų skyrimus, ar žvakių žibinimą ant altoriaus. 
Štai kodėl absoliutizmo metu veikė ne tik politinė, bet ir me- 
ninė, ir mokslinė cenzūra. Štai kodėl mokslininkams ir me- 
nininkams reikėjo anais laikais ieškoti globėjų tarp kunigaikš- 
čių ir grafų, reikėjo jiems rašyti giriančias dedikacijas, nes tik 
tokioje priedangoje veikalai galėjo pasirodyti. Jacgues Barzu- 
nas sako, kad „rėžimas, kuris žudo, deda į kalėjimą arba iš- 
tremia mokslo ir meno vyrus, yra joks rėžimas“. Šitą savo 
posakį Barzunas taiko moderniosioms diktatūroms. Tačiau 
jis visiškai tinka ir absoliutizmo tarpsniui. Ir anuo metu ne 
vienas rašytojas buvo padėtas į kalėjimą ar ištremtas ne dėl 
to, kad jis būtų buvęs politinis valstybės priešas, bet dėl to, 
kad jo veikaluose reiškiamos pažiūros nesutiko su valdovo 
pažiūromis. Valstybės kišimasis į kultūrinį gyvenimą čia bu- 
vo nė kiek ne mažesnis negu senovėje. 

Tačiau pačių viršūnių kultūrinis totalizmas pasiekė moder- 
niosiose diktatūrose. Senovinė ir absoliutistinė valstybė daug 
ką kultūrinei kūrybai draudė. Tačiau ji dar nedrįso pozityviai 
įsakyti, kad būtų kuriama taip, o ne kitaip; kad būtų skelbia- 
mos tos, o ne kitos idėjos; kad būtų ugdomas tas, o ne kitas sti- 
lius. Moderniosios diktatūros šita nedrąsa nusikratė ir pradėjo 
kultūros kūrėjams tiesioginiu būdu įsakinėti. Valdančiųjų pa- 
žiūros ir nusistatymai čia virto ne tik negatyviniais kriterijais, 


S Von menschlicher Freiheit, Mūnchen, 1947, p. 7. 

kurių negalima užgauti arba neigti, bet pozityvinėmis normo- 
mis, kurias privalu savo kūriniuose įrodyti, aiškinti ir skleis- 
ti. Visi atsimename, kaip Italijoje hegeliškosios pažiūros į vals- 
tybę buvo apvaldžiusios visuomeninius mokslus, nes jos bu- 
vo fašistų partijos pažiūros; kaip Vokietijoje rasių teorija buvo 
įsiskverbusi į mokslininkų veikalus ir į universitetų katedras, 
nes ji buvo nacionalsocialistų partijos teorija; kaip Rusijoje dia- 
lektinis materializmas yra virtęs matu, kuriuo yra matuojamas 
kiekvienas meno ir mokslo dalykų aiškinimas. Propagandos 
ministerijos moderninėse diktatūrose metė vieną ar kitą idė- 
ją, o kultūrininkai jautė pareigą šitą idėją išvystyti ir savo kū- 
riniuose įvykdyti. Kūrybos laisvės moderninėse diktatūrose 
nebuvo dvejopa prasme: čia buvo ne tik draudžiama visa, kas 
nesutinka su „generaline linija“, bet ir įsakoma šitą liniją pozi- 
tyviai realizuoti. 

Šitas tad pozityvus įsakinėjimas ir sudaro tikrąją kultūri- 
nio totalizmo esmę. Nė vienoje valstybėje nebus viskas lei- 
džiama net ir kultūrinėje kūryboje, nekalbant jau apie poli- 
tinę ar socialinę sriHį. Čia visados atsiras dalykų, kurie bus 
draudžiami. Jų apimtis ir pobūdis priklausys nuo tradicijų, 
nuo tautos dvasios ir nuo jos kultūringumo laipsnio. Todėl 
nors draudimas ir sudaro nemaža kliūčių kultūriniam dar- 
bui, vis dėlto jis šito darbo dar galutinai nesuoficialina ir ne- 
paverčia jo klišiniu, nes šalia draudžiamųjų dalykų kultūri- 
ninkas dar turi laisvę pasirinkti visą eilę leidžiamųjų. Tačiau 
kai valstybė pradeda pozityviai įsakinėti, kas ir kaip turi būti 
kultūroje daroma, tuomet žūsta bet kokia kūrybinė laisvė. 
Asmuo čia pasidaro valstybės įrankis ne tik savo fiziniu gy- 
venimu, kaip darbo jėga, bet ir savo dvasiniu pradu, kaip 
valdančiųjų pažiūrų reiškėjas ir jų gynėjas. Kultūriniame to- 
talizme žmogaus nuasmeninimas pasiekia savo atbaigą, nes čia 
Žmogui atimama jo paties dvasia: jo pažiūros, jo nusistaty- 
mai, jo savas tiesos, gėrio ir grožio išgyvenimas. Štai kodėl 
kultūrinis totalizmas, kaip buvo minėta, ir yra pats baisiau- 
sias. Ir štai dėl ko Ch. Journet teigia, kad „kai politinė val- 
džia peržengia savo teises, kai ji nori būti už viską aukštes- 

nė, kai ji reikalauja viso žmogaus, tuomet ji tampa anąja apo- 
kaliptinio žvėries reiškiama pabaisa, kurios reikia neklausy- 
ti ir spirtis ligi mirties“. 


2. Kultūros vadavimasis iš politikos 


Vis dėlto valstybės išsivystymo istorijoje yra pastebimas 
aiškus kultūros noras išsivaduoti iš politinių organų priklau- 
somybės ir susikurti savą - laisvą ir savarankišką - gyveni- 
mo bei veikimo būdą. Kultūra juk yra asmeniškiausias žmo- 
gui dalykas, nes čion žmogus įdeda patį save. Kultūros kū- 
rinys mums pasako ne tik tai, ką žmogus savyje suvokė, 
išgyveno, jautė, bet ir tai, kaip jis suvokė, kaip išgyveno ir kaip 
jautė, Kūriniuose yra objektyvuotas ne tik žmogiškosios dva- 
sios turinys, bet ir toji specifinė nuotaika, kuria šitas kūri- 
nys yra apgaubtas bei persunktas ir kuri yra skirtinga kiek- 
vienam kūrėjui. Kūrinys išreiškia visą žmogų: jo asmenybę, jo 
pažiūras, jo pasaulio išgyvenimo būdą. Štai dėl ko kūryba 
turi būti pats laisviausias iš visų žmogiškųjų veiksmų. Ir štai 
dėl ko kultūra nepakenčia bet kokių iš viršaus uždėtų varž- 
tų, mėgindama juos susprogdinti. 

Pirmasis žmogaus dvasios laisvintojas iš valstybės jungo 
buvo Kristus. Atėjęs gelbėti žmogiškojo asmens ir iškėlęs jį į 
nelygstamųjų vertybių eilę, Kristus negalėjo tylomis praeiti 
pro aną sunkiausią vergijos formų, būtent pro žmogaus pa- 
lenkimą valstybei. Šiuo atžvilgiu Jis buvo toks pat Didysis Per- 
versmininkas, kaip ir visais kitais. Vieną sykį fariziejai susi- 
tarė sugauti Kristų kalboje. Pasiuntę savo mokinius, jie klau- 
sė jį: „Tad pasakyk, kaip manai: valia mokėti ciesoriui 
mokesčius ar ne?“ (Mt 22, 17) Kristus paprašė, kad jam paro- 
dytų mokesčio pinigą. Pamatęs ant jo cezario paveikslą ir pa- 
rašą, pasakė: „Atiduokite tad, kas ciesoriaus, ciesoriui, o kas 
Dievo - Dievui“ (Mt 22, 21). Atsiremdamas į šiuos žodžius, 
prof. Fr. X. Arnoldas pastebi, kad „jie reiškia sulaužymą ano 


7 Exigences chrėtiennes en politigue, Paris, 1945, p. 20. 

senovėje savaime suprantamo religinių dalykų pajungimo po- 
litinei sričiai. Jeigu senoviniam mąstymui religija buvo politi- 
kon, vadinasi, valstybės reikalas, jeigu religinė tarnyba buvo 
sykiu ir valstybinė, o cezaris buvo aukščiausias kunigas (por- 
tifex maximus), tai žodžiai "Atiduokite tai, kas ciesoriaus, cie- 
soriui, kas Dievo - Dievui“ išvaduoja religiją iš priklausomy- 
bės valstybei, pripažįsta religinių dalykų savarankiškumą ša- 
lia politinių, bet taip pat sykiu ir valstybės suverenumą savo 
srityje šalia suvereninės Bažnyčios irgi savo srityje, vadinasi, 
Bažnyčios ir valstybės dvilypumą“. Be abejo, Kristus čia kalba 
tiktai apie religiją. Kultūrinio gyvenimo jis neliečia. Tačiau at- 
simenant, kad anuo metu kultūra buvo religijos žinioje, Kris- 
taus posakis išvestiniu būdu tinka ir kultūrai. Kaip seniau 
valstybė, globodama religiją, paėmė per ją savo žinion ir kul- 
tūrą, taip dabar, religiją iš savo globos paleisdama, ji turėjo 
galop paleisti ir kultūrą. Todėl nors Kristaus žygis iš esmės 
buvo religinis, tačiau jis turėjo didelės ir kultūrinės, ir sykiu po- 
litinės reikšmės. Juo prasideda, pasak F. X. Arnoldo, „naujas 
lapas politinėje istorijoje“?. 

Dievo ir cezario, Bažnyčios ir valstybės atskyrimas pra- 
dėjo būti vykdomas jau viduriniais amžiais. Nors viduram- 
žių gyvenimas buvo ir labai savotiškas, nors apskritai jis ne- 
buvo demokratinis, tačiau vienas jo bruožas negali būti pa- 
neigtas, būtent kultūros pažmimas iš valstybės ir jos perkėlimas 
Bažnyčios žinion. Senovinis principas, kad valstybė tvarko visą 
kultūrą, čia buvo sulaužytas. Viduramžių kultūra išaugo glo- 
bojama ne valstybės, bet Bažnyčios. Valstybinių mokslo, meno, 
ugdymo institucijų anuo metu beveik visiškai nebuvo. Šio- 
mis sritimis rūpinosi Bažnyčia per savo vienuolynus, per uni- 
versitetus ir per atskirus bažnytinius asmenis. Ir šitas faktas 
turėjo lemiamos reikšmės visam tolimesniam Europos gyve- 
nimui. Jis išryškino principą, kad kultūra yra Dievo, ne ceza- 
rio, dalykas. Ar mes šį Dievą rašysime didžiąja ar mažąja rai- 
de, ar suprasime Jį kaip Absoliutinį Asmeninį pradą ar tik 


5 Zur christlichen Lėsung der sozialen Frage, Stuttgart, 1947, p. 50. 
? Ten pat. 

kaip jungiamąją pasaulėžiūros idėją, kiekvienu tačiau atve- 
ju kultūra priklausys Jam, kiekvienu atveju ji bus Jo išraiška 
per kūrybinį žmogų, kiekvienu todėl atveju ji savaime ver- 
šis iš cezario valdžios, kovos už savo laisvę ir savarankiš- 
kumą. Kultūros perėjimas Bažnyčios žinion viduriniais am- 
žiais buvo tikros jos vietos nurodymas ir atradimas. Kultūra 
iš esmės yra pasaulėžiūrinė. Apie tai kalbėsime truputį vėliau. 
Nepasaulėžiūrinė kultūra yra nesąmonė. Tačiau kadangi vi- 
duramžiai buvo apspręsti katalikiškosios pasaulėžiūros, to- 
dėl ir jų kultūra savaime pasidarė katalikiška. O būdama ka- 
talikiška, ji nuosekliai buvo Katalikų Bažnyčios globojama, 
ugdoma ir prižiūrima. Kad Katalikų Bažnyčia negalėjo glo- 
boti nekatalikiškų srovių, kad ji teorijoje negalėjo būti tole- 
rantiška, aišku savaime, nes teorinis tolerantiškumas yra ne 
kas kita, kaip indiferentizmas. Tačiau kad ne vienas Bažny- 
čios atstovas - ne ji pati kaip Bendruomenė - buvo netole- 
rantiškas ir praktiškai, kad ne vienas nusidėjo principui jo- 
kiu atveju neprimesti tikėjimo materialine prievarta, o pasi- 
kliauti tiktai įtikinimu ir meilę"“, taip pat aišku savaime, nes 
ano meto psichologija dar nesugebėjo suprasti esminio lais- 
vės ir tiesos ryšio. Vis dėlto, nepaisant šių psichologinių ir 
istorinių paklydimų, kurių pasitaiko visais laikais, viduriniai 
amžiai buvo grindžiamasis tarpsnis kovoje už kultūros atjungimą 
nuo politikos. Kultūros pasaulėžiūriškumas ir tuo pačiu jos 
priklausymas idėjinei sričiai buvo viduramžių dėsnis. Jis yra 
dėsnis ir viso kultūros gyvenimo. Todėl nors viduramžių vi- 
suomeninė sąranga yra praėjusi, nors ji niekados nebepasi- 
kartos, tačiau jos pradėtas kultūros laisvinimas iš politinės 
priklausomybės pasilieka kaip viena iš brangiausiųjų euro- 
pinės civilizacijos vertybių. 

Šitas laisvinimas mūsų dienomis padarė žymų žingsnį 
priekin tuo, kad mes aiškiai pradėjome suvokti Bažnyčios ir 
valstybės plotmių skirtingumą. Jeigu viduriniai amžiai, kad 


10 Plg. Der Toleranzgedanke in der Lehre der Kirche / „Stimmen der 
katholischen Welt“, 1946, Nr. 3, p. 234. Straipsnis verstas iš „La Civilta cat- 
tolica“, 1946 m. birželio 1 d. Jo autorius A. Oddone. 

ir eidami tikru keliu, praktiškai dar ne vieną kartą šitas plot- 
mes maišė; jeigu popiežius Bonifacas VIII savo dviejų kar- 
dų teorijoje dar reikalavo pasaulinį kardą panaudoti Bažny- 
čios tarnybai, tai popiežius Leonas XIII Bažnyčios ir valsty- 
bės sritis griežtai atskyrė, pripažindamas joms kiekvienai 
savarankiškumą. „Dievas, - sako popiežius, - žmonių gimi- 
nės globą padalijo tarp dviejų galių: tarp bažnytinės ir vals- 
tybinės. Viena yra įsteigta dieviškiesiems dalykams, antra - 
žmogiškiesiems. Kiekviena savo srityje yra suvereninė. Ta- 
čiau kiekviena turi savo ribas, kuriose turi pasilikti; kurias 
kiekvienai nubrėžia jos prigimtis ir tiesioginis bei artimiau- 
sias jos objektas. Tuo būdu kiekviena iš jų darosi tarsi kokio 
rato aprėžta, kuriame kiekviena veikia savarankiškai ir pa- 
gal savo teisę“!!. P. Tischlederis, kuris cituoja šiuos Leono 
XIII žodžius, pastebi, kad Bažnyčios ir valstybės savarankiš- 
kumą popiežius iškelia „taip aiškiai ir apsprendžiamai, taip 
be atodairos tiesiai ir apgalvotai, kaip joks teologas nėra pa- 
daręs nei prieš jį, nei po jo“?2, 

Leono XIII mintys rado atgarsio ir tarp bažnytinių vado- 
vų, ir tarp sociologų. Paminėsime čia tik porą būdingesnių 
pavyzdžių. Lisabonos patriarchas kardinolas Cerejeira šiuo 
klausimu sako: „Valstybė nekuria nei religijos, nei moralės. 
Bažnyčia gi nekuria politikos. Kiekviena atlieka tik savą joms 
priklausomą darbą, nepretenduodamos viena kitos globoti. 
Valstybė, pripažindama religijos ir moralės faktą, nesikiša į 
sąžinių vadovavimą, kaip tai darė ir tebedaro kai kurie to- 
talitariniai režimai. Ji tik palengvina Bažnyčiai atlikti jos pa- 
čios srities darbus ir tenkinti religines piliečių pareigas; gerb- 
dama visų laisvę, valstybė čia nei kliudo, nei prievartauja“? 
Tą patį minėtasis kardinolas teigia ir kitoje vietoje: „Bažny- 
čia yra Jėzaus Kristaus Bažnyčia. Valstybė ją pripažįsta, jai 
garantuoja laisvą jos gyvenimo ir jos pašaukimo vykdymą, 
tačiau nesikiša į jos vidaus gyvenimą nei kaip globėja, nei 


1 Cit. iš: Tischleder P. Die Staatslehre Leos XIII, M. Gladbach, 1925, p. 62. 
12 Ten pat. 
13 Cit. iš: „Tėvynės sargas“, 1947, Nr. 1, p. 28. 

kaip priešininkė““. Minėtasis Tischlederis, specialiame vei- 
kale nagrinėjęs Leono XIII valstybės mokslą, šiuo klausimu 
rašo: „Valstybė tik tuo būdu pasirodo kaip tobula draugija, 
kad ji prigimties užbrėžtose savo uždavinių rato ribose yra 
nepriklausoma nuo bet kurios žemiškosios galios, taigi ir nuo 
Bažnyčios; kad, pasirinkdama priemones ir kelius savam jos 
prigimties ir esmės pažymėtam tikslui siekti, yra laisva ir tik 
Dievui atsakinga; kad turi teisę ir net pareigą atmesti kiek- 
vieną kišimąsi į jos teisių sritį“"5. 

Tai pagrindiniai principai, apsprendžiantys kultūros ir 
politikos santykius. Iš jų darosi aišku, kad valstybė turi savo 
sritį, o Bažnyčia savo ir kad jų abiejų sritys yra ne tik skirtingos, 
bet ir savarankiškos. Galime vėl Bažnyčią rašyti didžiąja ar ma- 
žąja raide, galime ją suprasti kaip Kristaus mistinį Kūną ar 
tik kaip paprastą pasaulėžiūrinę bendruomenę, tačiau kiek- 
vienu atveju jos gyvenimo bei veikimo plotmė nebus palenk- 
ta politikai. Ji bus laisva bei savarankiška ir tvarkysis ne pa- 
gal politiką vairuojančių žmonių nurodymus iš viršaus, bet 
pagal išvidinius savo pačios dėsnius. Ilga tad Europos isto- 
rija yra mus atvedusi ligi šių išvadų: 1) kad religija yra vals- 
tybės dalykas (Kristaus principas); 2) kad kultūra yra pasaulė- 
žiūrinė ir todėl priklauso ne politinėms, bet pasaulėžiūrinėms ben- 
druomenėms (viduramžių išvada); 3) kad pasaulėžiūrinė 
bendruomenė (arba Bažnyčia) turi savo skirtingą ir savarankišką 
sritį nuo politikos (mūsų laikų išvada). Šitos trys išvados kaip 
tik ir sudaro kultūrinės demokratijos pagrindus. 


3. Kultūrinės demokratijos esmė 


Kultūrinės demokratijos esmė glūdi asmens pirmenybės 
įvykdyme tvarkant idėjinę valstybės gyvenimo sritį. Valsty- 
bėje, kaip jau buvo sakyta, šalia politinės žmonių srities ir šalia 
socialinės daiktų srities yra ir kultūrinė idėjų sritis. Šitoje tad 


4 Cit. iš: „La vie intellectuelle“, janvier 1946, p. 53. 
15 Ten pat, p. 62. 

srityje asmuo ir turi turėti pirmenybę, statant jos sąrangą vals- 
tybėje. Čia jis turi pasilikti laisvas ir savarankiškas, galįs tu- 
rėti savų idėjų ir pažiūrų, jas viešai reikšti, pagal jas gyventi 
bei kurti, auklėti savo vaikus, tvarkyti savo šeimą ir t. t. Ta- 
čiau kad šita asmens laisvė idėjinėje srityje būtų reali ir gy- 
venimiška, kad ji nevirstų tik išvidine minties laisve, negalin- 
čia pasirodyti žmogaus kūriniuose, reikia, jog asmuo kultū- 
rinėje srityje nebūtų politinės srities apspręstas svetimomis 
pažiūromis arba priverstas rinktis sau ar savo vaikams tokias 
valstybines institucijas, kurių pagrinduose ar apraiškose glū- 
di jam nepriimtinos pažiūros. Kitaip sakant, kultūrinė demo- 
kratija reikalauja, kad politinė sritis neapspręstų kultūrinės sri- 
Hes; kad politinių organų pažiūros nebūtų vykdomos kultū- 
rinių institucijų rankomis. Dar kitaip sakant, kad politika nebūtų 
pasaulėžiūrinė. Kodėl? Kodėl norint turėti valstybėje kultūri- 
nę demokratiją, reikia iš politinės srities išjungti kultūrinius 
ir tuo pačiu pasaulėžiūrinius uždavinius? Kokia prasme ga- 
lima ir reikia kalbėti apie politikos nepasaulėžiūriškumą? Tik 
šituos klausimus tinkamai supratus, bus galima suprasti ir 
kultūrinės demokratijos esmę. 

Pasaulėžiūra bei kultūra taip santykiuoja su politika, kaip Die- 
vas su cezariu. Cezaris tarnauja Dievui, o ne Dievas cezariui, 
tarnauja ne nurodydamas, ką ir kaip Dievas turi veikti, bet 
leisdamas Jam veikti savarankiškai pagal savo suvereninę ga- 
lią. Iš kitos pusės, Dievas nesišaukia cezario pagalbos savo 
tikslams pasiekti pagal Kristaus principą: „Kišk kalaviją at- 
gal, kur buvo, nes visi, kurie griebiasi kalavijo, nuo kalavijo 
ir žus. Gal manai, jog aš negaliu paprašyti savo Tėvą ir jis 
bemat neatsiųstų man per dvylika legionų angelų?!“ (Mt 26, 
52-53). Taip turi elgtis ir politika su pasaulėžiūra. Politika turi 
prisipažinti esanti nekompetentinga vykdyti pasaulėžiūrinius už- 
davinius, o pasaulėžiūra turi prisipažinti esanti per kilni pasinau- 
doti politinėmis priemonėmis. Štai politikos nepasaulėžiūrišku- 
mo esmė. Reikia ją kiek plačiau nušviesti. 

Kultūrinė demokratija reikalauja, kad politika prisipažin- 
tų esanti nekompetentinga vykdyti pasaulėžiūrinius-kultūri- 
nius uždavinius. Kodėl? Kodėl politika pasaulėžiūrinėjė-kul- 


193 


tūrinėje srityje neturi kompetencijos? Atsakymas yra labai 
trumpas: todėl kad politika yra skirta valstybės turiniams tvar- 
kyti, bet ne jiems kurti. Gal kada nors vėliau bus progos pakal- 
bėti apie demokratinės ir totalistinės politikos skirtybes. Ta- 
čiau jau dabar galime pastebėti, kad demokratinė politika iš es- 
mės yra forimalinis dalykas. Kitaip sakant, demokratinė politika 
savo atskiro, tik jai vienai būdingo turinio neturi. Valstybinio gy- 
venimo turinys visados yra socialinis ar ekonominis, moksli- 
nis ar meninis, pedagoginis ar visuomeninis, vadinasi, visa- 
dos apspręstas tos srities, kuriai jis priklauso ir pagal kurios 
principus jis yra sukurtas. Politika stovi viršum visų šitų tu- 
rinių, bet ne kaip atskira aukštesnė savarankiška sritis, bet tik- 
tai kaip jų tvarkytoja bei derintoja valstybės visumoje. Politika, 
vaizdingai kalbant, yra toji vidaus architektė, kuri nestato nei 
sienų, nededa nei langų, nedirba nei baldų, neveda nei švie- 
sos, bet visus vidaus įrengimus derina tarp savęs į vieną jau- 
kią visumą. Atskirus valstybės turinius kuria kitos sritys: 
mokslas, menas, ugdymas, filosofija, organizacijos ir t. t. Jos 
yra iš esmės materialinės, vadinasi, turininės, nes jos savo dė- 
mesį kreipia į objektyvinį veikalą, į rezultatą, per daug nepai- 
sydamos, kokios reikšmės jis turės valstybinio gyvenimo vi- 
sumoje. Šitą reikšmę jam nustatyti, paskirti atskirų sričių tu- 
riniams tinkamą vietą valstybėje ir yra politikos uždavinys. 
Todėl politika ima gyvenimo turinius tokius, kokie jie yra su- 
kurti. Politika — bent prigimties atžvilgiu - yra paskesnė už so- 
cialinę ar meninę, ekonominę ar mokslinę sritį. Todėl ji ir ne- 
gali kištis į šių sričių gyvenimo kūrimą. Ji gali tiktai šitą kū- 
rimą prižiūrėti, jį kontroliuoti, jį paskatinti ar pristabdyti, bet 
ne pozityviai nurodyti normas, principus ir idealus. Politikos 
uždavinys yra formalinis — ir čia jis baigiasi. Kai politika pamė- 
gina eiti gyvenimo turinių kurti, ji peržengia pačios prigim- 
ties jai nubrėžtas sienas ir virsta nedemokratine. 

Tai ypač darosi aišku kultūrinėje srityje. Kiekvienas kul- 
tūros kūrinys — vis tiek ar jis bus mokslinis, ar meninis, ar 
pedagoginis — yra ne kas kita, kaip kurios nors žmogiško- 
sios idėjos įkūnijimas. Tačiau kiekviena žmogiškoji idėja jau 
turi pasaulėžiūrinių ypatybių, nes yra kilusi iš žmogaus at- 

sakymo į būties ir gyvenimo klausimą. Todėl nuosekliai kiek- 
vienas kultūrinis kūrinys turi daugiau ar mažiau pasaulėžiūrinių 
bruožų. Nepasaulėžiūriniai arba menkai pasaulėžiūriniai yra 
tik tie kūriniai, kurie yra ne tiek žmogiškųjų idėjų, kiek gam- 
tos dėsnių įkūnijimas, pavyzdžiui, technika, ūkis, gamtos 
mokslai ir t. t. Tačiau visi tie kūriniai, kurie kyla iš laisvos 
žmogiškosios kūrybos, kaip humanistiniai mokslai, menas, 
ugdymas, filosofija, būtinai yra pasaulėžiūriniai, nes jie būti- 
nai yra žmogiškųjų idėjų objektyvacijos. Pasaulėžiūra ir žmo- 
giškoji kūryba yra dalykai nešami to palies žmogiškojo asmens ir 
todėl susiję tarp savęs iš esmės, Ir juo kūrėjas yra genialesnis, 
juo pasaulėžiūra jo kūryboje yra ryškesnė. Nepasaulėžiūriš- 
ki kultūros kūriniai savaime yra menkos vertės, nes ši stoka 
rodo, kad jų autorius nesugebėjo giliai pajausti būties paslap- 
čių ir tuo pačiu nesugebėjo sukurti gilaus kūrinio. Kultūrinė 
sritis yra esmingai pasaulėžiūrinė ir šito jos pasaulėžiūriškumo nie- 
kas negali ir neturi naikinti, jeigu nori turėti kūrybą aukšto lygio. 

Jeigu tad politinės institucijos imasi pozityviai vykdyti kul- 
tūrinę kūrybą, jos taip pat ją turi vykdyti pasaulėžiūriškai. Ki- 
tokios išeities čia nėra. Bet pagal kokią pasaulėžiūrą šita po- 
litikų apspręsta kūryba galės būti vykdoma? Aišku, pagal jų 
pačių. Bet kodėl pagal jų? Kodėl ne pagal mano ar tavo? Ko- 
kią teisę turi politikai man įsakyti, kad aš kurčiau mokslą ir 
meną, filosofiją ir ugdymą pagal jų pažiūras bei nusistaty- 
mus, 0 ne pagal savo paties? Štai čia ir prieiname prie ano 
garsiojo totalistino dėsnio cuius regio, eius religio. Politinių ins- 
titucijų vykdoma kultūrinė kūryba gamina valstybinę pasaulėžiū- 
7ą, 0 šita valstybinė pasaulėžiūra yra ne kas kita kaip valdančių- 
jų pasaulėžiūra. Vieno asmens ar vienos partijos nusistatymai 
per politinę sritį yra perkeliami į kultūrinę ir čia pradedami 
vykdyti prievartinėmis priemonėmis —- pagal įsakymus, ap- 
linkraščius, įstatymus ir t. t. Savaime aišku, kad tokiu atve- 
ju asmens pirmenybė kultūrinėje srityje dingsta. Apsprendė- 
jas čia darosi ne kultūrą kuriąs asmuo, bet šitai kūrybai iš vir- 
šaus diriguojąs politinis kolektyvas - vis tiek ar jis bus seimas, 
ar ministerių kabinetas, ar atskira ministerija. Tačiau tuo pa- 
čiu dingsta ir demokratija kultūrinėje srityje. Įsitikinimų lais- 

vė virsta fikcija, nes negauna gyvenimiško ir konkretaus sa- 
vo pavidalo. Ir juo labiau politinė sritis braunasi į kultūri- 
nę, juo demokratinis principas iš kultūros gyvenimo labiau 
dingsta. Pasaulėžiūriškai apspręsta politika ir demokratija yra du 
vienas antrą išskirią dalykai. 

Jeigu tad politika nori būti demokratinė, ji turi prisipažin- 
ti esanti nekompetentinga pozityviai imtis kultūrinės kūrybos. 
Ji yra kompetentinga šitos kūrybos turinius tvarkyti valsty- 
binio gyvenimo visumoje. Tačiau ji yra nekompetentinga nu- 
statyti pačių turinių pasaulėžiūrinį charakterį, be kurio jie iš 
esmės yra negalimi. Kai politikas (seimo narys, ministeris ar 
prezidentas) mėgina nustatyti kultūrinės srities turiniui jo pa- 
saulėžiūrinį charakterį, jis veikia čia jau nebe kaip politikas, 
bet kaip pasaulėžiūrininkas, kaip kultūrininkas, kuris savus 
įsitikinimus mėgina padaryti valstybinius ir tuo būdu juos pri- 
mesti net ir tiems, kurie jų nelaiko tikrais, nes politika, būda- 
ma valstybinės visumos tvarkymas, savaime paliečia visus. 
Tokiu atveju politikas išeina iš politinės srities ir, kartais net 
pats to nežinodamas, žengia jau į kultūrinę sritį. Tai dar ne- 
būtų bloga, nes juk ir seimo narys, ir ministeris, ir preziden- 
tas gali veikti ne tik politiškai, bet ir kultūriškai: gali kurti 
mokslo, filosofijos ir sociologijos sistemas; gali kurti meno vei- 
kalus; gali kurti naujus ugdymo metodus ir kelius. Bloga čia 
pasidaro todėl, kad šitoks politikas, ateidamas į kultūrinę sritį, pa- 
prastai atsineša su savimi įpareigojantį politinį autoritetą ir juo sa- 
vo kultūrinius darbus pridengia suteikdamas jiems oficialaus pobū- 
džio. Negalima drausti politikui užsiimti kultūrine kūryba. Ta- 
čiau reikia jam drausti šitą savo kūrybą paversti oficialia 
pasinaudojant politine savo situacija. Todėl teisingai UNESCO 
konferencijoje Paryžiuje Libano atstovas monsinjoras Maroun 
protestavo prieš šios organizacijos pirmininko J. Huxley'aus 
pastangas savo scientistinę ir liberalistinę pasaulėžiūrą pa- 
daryti oficialia UNESCO pasaulėžiūra!“. Teisingai taip pat vi- 


16 Plg. R. Bosc SJ. Die UNESCO // „Dokumente“, 1947, Nr. 5. Tokio pat 
pobūdžio buvo ir Brazilijos atstovo pasiūlymas krikščioniškas šventes pa- 
keisti didžiųjų žmonių kultu. 

sais laikais yra protestuojama, kai seimo daugumos pasau- 
lėžiūra — vis tiek kokia ji būtų - yra mėginama padaryti vals- 
tybine; kai ministerių kabineto narių pažiūras stengiamasi įkū- 
nyti švietimo, auklėjimo, mokslo ar kuriose kitose institucijo- 
se; kai prezidento nusistatymai yra labiau vertinami ir gerbiami 
negu kurio kito piliečio. Visais šiais atvejais politika peržen- 
gia savo kompetencijos ribas ir todėl savaime turi būti grą- 
žinta atgal. Joks politinis organas ir jokia politinė institucija nėra 
sukurta pasaulėžiūriniams-kultūriniams klausimams spręsti iš es- 
mės. Šiam reikalui politika neturi jokios teisės. Todėl kiekvie- 
nas politikos mėginimas žengti į kultūros sritį yra jos prigim- 
ties iškreipimas ir nusikaltimas demokratinės valstybės sąran- 
gai. Politikos nekompetentingumas pasaulėžiūroje - štai pirmasis 
nepasaulėžiūrinės politikos pradas. 

Jeigu tačiau politika yra nekompetentinga leistis į pasau- 
lėžiūrinius-kultūrinius klausimus, tai gal bent pasaulėžiūra 
gali pasinaudoti politika (jos priemonėmis, jos metodais, jos 
autoritetu) saviems reikalams? Gal cezario kardas gali būti 
įrankiu Dievo Karalystei? Šita pagunda yra taip lygiai reali, 
kaip ir anksčiau minėtoji. Kaip politikai ne kartą susigundo 
savo pažiūras padaryti oficialias, taip lygiai pasaulėžiūrinin- 
kai ne kartą susigundo politines priemones panaudoti sa- 
viems tikslams. Tačiau tokiu atveju juos ištinka ta pati trage- 
dija kaip ir politikus. Politikai, kišdamiesi į kultūrinę sritį, 
paneigia politikos prigimtį. Pasaulėžiūrininkai, prisiimdami 
politines priemones, paneigia pasaulėžiūros esmę. Pasaulėžiū- 
ra iš esmės yra laisvo apsisprendimo dalykas. „Tarp tiesos ir prie- 
vartos, - sako Laktancijus, - nėra galima jokia vienybė... Jei 
ginant religiją yra naudojama prievarta, tuomet ji yra ne ap- 
ginama, bet išniekinama ir įžeidžiama. Iš tikro nėra nieko sa- 
vanoriškesnio kaip religija“'7. Šį dalyką A. Oddone vadina 
„Šventa visų katalikų tiesa“, pastebėdamas, kad „nelaisva re- 
ligija būtų neverta nei Dievo, nei žmogaus““*. Tai, kas čia kal- 
bama apie religiją, tinka bet kuriai pasaulėžiūrai ir bet ku- 


17 Cit iš: „Stimmen der katholischen Welt“, 1946, Nr. 3, p. 235. 
18 Ten pat, p. 237. 

riam nusistatymui, vis tiek ar jis liestų pasauli, ar žmogų, 
ar Dievą, ar mokslą, ar meną, ar filosofiją. Pasaulėžiūra ir lais- 
vė yra susijusi savo esme. 

Čia kaip tik ir išeina aikštėn politinių priemonių netinka- 
mumas pasaulėžiūros reikalams. Politinės priemonės yra verčia- 
mosios. Tai yra pagrindinis jų bruožas. Politiniai organai ir po- 
litinės institucijos valstybėje ne prašo, ne įtikinėja, bet įsako. Jų 
reiškimosi forma yra įstatymas. O kiekvienas įstatymas yra lei- 
džiamas tam, kad būtų vykdomas. Įstatymas nežiūri, ar tasai, 
ką jis įpareigoja, yra įsitikinęs šito įstatymo vertingumu, tik- 
rumu, teisingumu ar ne. Įstatymas reikalauja jį įvykdyti neat- 
sižvelgiant į subjektyvų jo vykdytojo įsitikinimą. O kas įstaty- 
mo nevykdo ir jo neklauso, tas yra baudžiamas. Už įstatymo vi- 
sados stovi policija. Štai kodėl politinės priemonės yra 
verčiamosios. Ir kitaip nė būti negali. Politinė valstybės sritis, 
kaip buvo sakyta, derina įvairius gyvenimo turinius į vieną 
harmoningą visumą. Šitų derinimo būdų gali būti labai įvairių. 
Demokratijoje juos pasirenka daugumos valia. Tačiau juk tuo 
pačiu metu gali būti vykdomas tik vienas būdas (kitaip būtų 
anarchija) ir visi šitam būdui turi paklusti. Demokratija duo- 
da kiekvienam laisvę šitą būdą kritikuoti, įtikinėti visuomenę, 
kad jį teisėtu keliu pakeistų. Tačiau ji neduoda teisės jo nevyk- 
dyti ir jį realizuojančių įstatymų neklausyti. Daugumos priim- 
tas ir apspręstas gyvenimo turinių tvarkymo būdas kiekvienoje 
valstybėje yra privalomas visiems. Jis yra laisvas jį pasiren- 
kant, bet jis yra prievartinis pasirinkus. 

Jeigu tad pasaulėžiūra imasi savo tikslus vykdyti politi- 
nėmis priemonėmis, ji savaime pradeda naudoti prievartą 
kaip tik ten, kur ji iš esmės negali būti naudojama. Pasaulė- 
žiūra tuomet tampa oficialia, valstybine, tačiau kaip tik dėl 
to ji nustoja esminio savo bruožo, būtent laisvo apsisprendi- 
mo. Tuo pačiu ji nustoja būti pasaulėžiūra, virsdama totalisti- 
ne valstybės užmačia kultūrinėje-idėjinėje srityje. Todėl jau 
pati pasaulėžiūros prigimtis jai neleidžia naudotis politinėmis prie- 
monėmis. Pasaulėžiūra turi būti laisva nuo politinių pagun- 
dų, kad būtų gryna savo esme ir savo tikslais. Politika yra 
skirta pasaulėžiūriniams-kultūriniams turiniams Hvarkyti vals- 

tybės visumoje, bet ne jiems kurti ir ne jiems vykdyti atskiro 
asmens, šeimos ar bendruomenės gyvenime. Šiam reikalui 
ji yra ne tik nekompetentinga, bet ir savo prigimtimi netin- 
kama, nes prievartinė. Politikos netinkamumas — štai antrasis 
nepasaulėžiūrinės politikos bruožas. 

Politika ir pasaulėžiūra, kaip matome, išskiria viena antrą. 
Politika negali būti pasaulėžiūrinė, ir pasaulėžiūra negali būti poli- 
tinė. Šios dvi sritys yra skirtingos ir savo prigimtimi, ir savo 
tikslais. Todėl jos ir negali būti maišomos, nenorint gauti to- 
talizmo politikoje arba prievartos pasaulėžiūroje. Tačiau ka- 
dangi, kaip matėme, pasaulėžiūra iš esmės yra susijusi su kul- 
tūrine kūryba, nuosekliai nuo politikos turi skirtis ir kultūri- 
nė valstybės gyvenimo sritis. Kultūrinė demokratija šito 
skyrimo kaip tik ir siekia. Asmuo pirmenybę kultūroje turės tik ta- 
da, kai politinė sritis kultūros neapspręs, jos pozityviai nevykdys, pa- 
sitenkindama tik jos priežiūra ir jos derinimu su kitais tos pačios 
valstybės turiniais. Nebūdami šiam reikalui nei kompetentingi 
nei tinkami, politiniai organai turi išjungti iš savo uždavinių 
eilės pasaulėžiūrinius-kultūrinius reikalus ir pavesti juos vyk- 
dyti kultūrinės srities organams bei institucijoms. 


4. Kultūrinės demokratijos pasiūlymai 


Kaip tačiau visa tai įvykdyti praktikoje? Kokiu keliu tu- 
ri būti realizuotas politikos atjungimas nuo kultūrinės kū- 
rybos ir nuo kultūrinių valstybės reikalų? Kas turi būti pa- 
likta politiniams organams ir kokiu būdu turi reikštis jų vei- 
kimas kultūros srityje? Atsakant į šituos klausimus, iškyla 
du pagrindiniai kultūrinės demokratijos pasiūlymai, abu jau 
pritaikyti valstybių gyvenime, nors ir nevienodos vertės sa- 
vo esmėje ir savo praktinėse išvadose, būtent: 1) laicizmas 
ir 2) kultūrinė savivalda. 

Laicizmo tėvynė yra Prancūzija. Po didžiosios revoliuci- 
jos, kai politinis gyvenimas buvo pradėtas atjungti nuo reli- 
gijos, prancūzų valstybė nesugebėjo šito atjungimo atlikti li- 
gi galo, bet pasiliko su tam tikrais pasaulėžiūriniais elemen- 

tais susijusi, padarydama juos oficialius ir įvesdama juos, 
kaip privalomus, į visas valstybines institucijas. Ji išstūmė iš 
jų religiją, išmetė iš jų kryžių, užtat įvedė laicizmą. Kas jis 
yra savo esme, geriausiai gali parodyti žemiau dedama iš- 
trauka iš vieno mūsų politinės grupės laikraščio, kuris, kaip 
ir mes, mėgina spręsti politikos santykius su kultūra. Ten ra- 
šoma: „Demokratinei valstybei rūpi išauklėti ne teistą ar at- 
eistą, bet pirmiausia valstybės pilietį, kuris žinotų savo tei- 
ses ir pareigas, kuris gintų valstybės nepriklausomybę, gin- 
tų savo ir kitų piliečių laisves, būtų naudingas sau, savo 
šeimai, visuomenei ir valstybei, saugotų savo asmens lais- 
ves, bet mokėtų ir kitų piliečių laisves pagerbti, būtų tole- 
rantingas ir t. t. Demokratinei valstybei, iš pačių jos esmi- 
nių principų išeinant, vis tiek ar jos pilietis bus katalikas, ar 
protestantas, ar mahometonas, ar marksistas. Jai svarbu, kad 
savo pasaulėžiūrą teigdamas ir kitas neigdamas, jis nesiek- 
tų savo pasaulėžiūrai diktatūrinio ar totalistinio dominavi- 
mo, kad pati demokratinė valstybės santvarka ir įstatymai 
jam tokių galimybių nesudarytų. Tad demokratinei valsty- 
bei ir neturi rūpėti vienos kurios pasaulėžiūros mokykla. De- 
mokratinė valstybė vadovauja bendriesiems valstybės reika- 
lams, o kadangi tų reikalų tvarkyme dalyvauja visi piliečiai, 
tai pirmiausia jie turi būti lojalūs valstybei ir visiems jos įstaty- 
mams, 0 tik vėliau gali būti lojalūs savo pasaulėžiūrai (mano iš- 
skirta. - A. Mc.), kuri yra kiekvieno piliečio privatus daly- 
kas ir kurios atžvilgiu valstybė laikosi visiškai neutraliai. Aiš- 
ku, kad demokratinė valstybė išlaiko tik valstybines mokyklas 
(mano išskirta. - A. Mc.), kuriose moko bendrųjų dalykų ir 
auklėja valstybės piliečius, o kad patenkintų pasaulėžiūrines 
bendruomenes, ji savo mokyklose įveda papildomas valan- 
das, kaip JAV, per kurias pasaulėžiūrinės bendruomenės gali 
mokyti katalikybės, protestantizmo, mahometonizmo arba 
net ir ateizmo, jei atsirastų tam tikras skaičius tėvų, kurie to 
pareikalautų ir duotų tam savo mokytoją. Savaime supran- 
tama, kad demokratinėje valstybėje pasaulėžiūrinėm ben- 
druomenėm leistina steigti ir savo privačias mokyklas, bet 
ir jose išeinama visa valstybinėms mokykloms nustatyta pro- 

grama, o pasaulėžiūriniai dalykai tėra tik papildomieji“ (mano iš- 
skirta. - A. Mc.) („V.“, 1947 m. kovo mėn., p. 13). Tą patį, 
gal tik trumpiau ir aiškiau, teigia ir kitos politinės mūsų gru- 
pės organas: „Demokratinė valstybė savo laikomų mokyklų 
mokymo ir auklėjimo pagrindan turi dėti tuos pasaulėžiūri- 
nius elementus, kurie yra bendri paskiroms suinteresuotoms 
pasaulėžiūroms, skirtinguosius pasaulėžiūrinius niuansus pa- 
likdama moksleivių saviauklos sričiai. Toji saviaukla turėtų 
būti laisvai prieinama privačios iniciatyvos paramai, skati- 
nimui ir patarimams“. Atsakant į klausimą, kas gi būtų tie 
bendrieji elementai, minėtasis organas atsako, kad „tai ben- 
drieji doroviniai dėsniai, tautinis ir pilietinis susipratimas“ 
(„M. Pr.“, 1947 m. rugsėjo 25 d., p. 10). 

Šios lietuviškųjų laicizmo atstovų citatos rodo, kad laiciz- 
mas nuo politikos atsieja atskiras pasaulėžiūras, bet ne pačią 
pasaulėžiūrą apskritai, palikdamas su ja sujungtus bendruosius 
principus, „kurie yra bendri galimai didesnio piliečių kiekio 
įvairioms pasaulėžiūroms“ (ten pat). Laicizmas padaro, pasa- 
kytume, savotišką atranką. Šituos atrinktuosius principus jis 
skelbia oficialiais ir privalomais ir juos deda į valstybinių insti- 
tucijų, ypač į mokymo ir auklėjimo, darbo pagrindus. Pilieti- 
nis susipratimas ir sąmoningumas tarp šių principų užima 
pirmąją vietą. Visa, kas yra sava atskiroms pasaulėžiūroms, lai- 
cizmas pašalina iš valstybinių institucijų, tačiau nedraudžia 
privatiškai šitas skirtybes skelbti, jas ugdyti ir vykdyti. Toks tad 
yra laicistinis kultūrinės demokratijos pasiūlymas, kuris tiki- 
si galėsiąs asmens pirmenybę laiduoti, atsistodamas ant ben- 
drųjų daugumai priimtinų principų. Laicistinis kultūrinės de- 
mokratijos pasiūlymas yra kuo aiškiausiai įkūnytas Prancūzi- 
joje, iš dalies Belgijoje, anksčiau priešfašistinėje Italijoje. 

Kultūrinės savivaldos pasiūlymas eina žymiai toliau ir rei- 
kalauja politinę sritį atpalaiduoti ne tik nuo to, kas atskiroms 
pasaulėžiūroms yra specifiška, bet ir nuo to, kas joms yra ben- 
dra. Jis reikalauja atpalaiduoti politiką nuo bet kokio kišimo- 
si į pasaulėžiūrinius ir tuo pačiu į kultūrinius reikalus. Tačiau 
kultūriniai reikalai juk turi būti valstybėje atlikti. Kas tad juos 
atliks, jeigu politiniai organai nuo jų atsisako? Šitoje vietoje 
kultūrinės savivaldos pasiūlymas kuria eilę kultūrinių organų; 

išaugančių iš atskirų kultūrinių-pasaulėžiūrinių bendruome- 
nių bei srovių, ir šitiems organams pripažįsta kultūrinę savi- 
valdą. Tuo būdu šalia vietos savivaldybių, kurios aprūpina pi- 
liečių vietinius reikalus, ir šalia veikmens savivaldybių, kurios 
aprūpina tų pačių piliečių profesinius reikalus, atsiranda vals- 
tybėje ir kultūros savivaldybės, kurių paskirtis yra aprūpinti 
tų pačių piliečių pasaulėžiūrinius-kultūrinius reikalus. Šitas 
savivaldybes kuria didesnės ar mažesnės - tai nustato įstaty- 
mas — pasaulėžiūrinės grupės. Jos pasiima tvarkyti visų laips- 
nių ir rūšių ugdymo institucijas, religijos reikalus, mokslą, me- 
ną, spaudą ir kultūrines-ideologines organizacijas. Šios sritys 
iš politinių organų tiesioginės žinios ir vadovybės pereina kul- 
tūrinių savivaldybių globon. Politiniai organai pasilieka tik- 
tai priežiūros ir kontrolės teisę. Tačiau bet koks pozityvus jų 
kišimasis yra išjungiamas. Kadangi kultūrinių uždavinių vyk- 
dymas yra taip pat susijęs su išlaidomis, tai politiniai orga- 
nai surinktas iš visų piliečių kultūros reikalams lėšas paskirsto 
kultūrinėms savivaldybėms proporcingai jų aprūpinamų na- 
rių skaičiui. Kiekvienas pilietis tam tikrais laiko tarpsniais, ku- 
rių ilgį nustato įstatymas, pareiškia savo valią prisidėti prie 
tos ar kitos pasaulėžiūrinės bei kultūrinės bendruomenės ar 
srovės, ar kurti visiškai naują. Šitoks kultūros savivaldos prin- 
cipas yra ryškiausiai įvykdytas Olandijoje, Kanados Kvebe- 
ke, iš dalies Belgijoje, Šveicarijoje. 

Nėra abejonės, kad kultūrinės savivaldos pasiūlymas yra žy- 
miai nuoseklesnis ir demokratiškesnis už laicistinį pasiūlymą. Lai- 
cizmas dar pripažįsta, kad politika ali kištis į kultūrinę sritį; 
kad valstybinės institucijos gali turėti oficialią pasaulėžiūrą; 
kad politiniai organai gali spręsti pasaulėžiūrinius klausimus. 
Juk tie vadinamieji „bendrieji principai“, kuriais laicizmas re- 
miasi, turi būti atrinkti, Eormuluoti ir susisteminti. Jie taip pat 
juk sudaro savotišką laicistinę pasaulėžiūrą. Čia tad ir tenka lai- 
cistiniam pasiūlymui pagrindinis priekaištas: kokia teise po- 
litiniai organai gali sudaryti kažkokią bendrą valstybinę-ofi- 
cialią pasaulėžiūrą ir skelbti ją privalomą valstybinėms insti- 
tucijoms, kurios yra skirtos visiems piliečiams, taigi ir tiems, 
kurie tokios bendros pasaulėžiūros nepripažįsta? Demokra- 
tinėje valstybėje kiekvienas turi teisę tokią atrankiotą pasau- 

lėžiūrą turėti. Tačiau jis neturi teisės ją padaryti oficialia-vals- 
tybine. Šiuo atžvilgiu laicistinis pasiūlymas nėra tikra pras- 
me demokratinis, nes verčiamuoju būdu primeta piliečiams 
pažiūras, kurios nėra jų pažiūros. Iš kitos pusės, kokia teise 
politiniai organai gali nubraukti iš atskirų pasaulėžiūrų joms 
būdingus specifinius principus ir pagal kokį matą jie tai gali 
daryti? Pasaulėžiūra yra visuma. Ji turi pagrindinę idėją, kuri 
išsiskleidžia visose jos dalyse. Nubraukti vieną ar kitą jos da- 
lį reiškia sužaloti ją pačią ir net ją dauguma atvejų visiškai 
paneigti. Todėl laicizmas, ieškodamas bendrųjų principų, at- 
sistoja ant indiferentizmo ir pasaulėžiūras apskritai niveliuo- 
ja, niveliuodamas tuo būdu ir kultūrinį gyvenimą, nes be aiš- 
kios ir pilnutinės pasaulėžiūros gili ir originali kūryba, kaip 
buvo sakyta, yra negalima. Savo esme laicizmas yra ne kas kita, 
kaip oficialia pasaulėžiūra paverstas pozityvizmas ir scientizinas, va- 
dinasi, viena devynioliktojo šimtmečio pasaulėžiūrinė srovė. 
Tačiau kodėl ji, o ne kuri kita? Kodėl ne materializmas? Ko- 
dėl ne krikščionybė? Laicistinis tad pasiūlymas, būdamas su- 
sietas su tam tikra filosofija, kultūrinės demokratijos ne tik ne- 
įvykdo, bet lygiai kaip ir bet kuris kitas kultūrinis totalizmas 
kitas pasaulėžiūras neigia ir jų laisvę varžo. Todėl jis ir nega- 
li būti patenkinantis. 

Kultūros savivaldos principas tokių ydų nebeturi. Jis 10- 
giškai teigia, kad jeigu politika neturi būti pasaulėžiūrinė, tai 
ji neturi būti nei katalikiška, nei materialistiška, nei pozity- 
vistiška, nei galop laicistiška. Ji turi būti tik politika - be jo- 
kių pasaulėžiūrinių užkulisių. Todėl šitas pasiūlymas ir rei- 
kalauja, kad politika jokių kultūrinių-pasaulėžiūrinių uždavinių 
nevykdytų. Jeigu tik ji pradės juos pozityviai vykdyti, ji neiš- 
vengiamai pasidarys pasaulėžiūrinė, nes be pasaulėžiūros net 
ir menkiausi kultūriniai reikalai negali būti pozityviai vyk- 
domi. Nuosekliai tad čia ir iškyla kultūrinės savivaldos prin- 
cipas. Kultūra valstybėje turi būti skirtinga sritis ir nuo politikos 
ir socialinio gyvenimo. Ji turi kvarkytis autonomiškai. Kultūrinės 
savivaldybės turi galėti aprūpinti savo narių reikalus pagal 
jų pačių valią ir įsitikinimus. 

Prieš du tad kultūrinės demokratijos pasiūlymus mes sto- 
vime. Abu jie yra realūs, abu yra ne vienoje šalyje vykdo- 

mi. Tačiau savyje jie yra nevienodos vertės ir reikšmės. Lai- 
cistinis pasiūlymas yra senesnis. Jis buvo pirmas mėginimas. 
Gal dėl to jis ir yra netobulas. Jį žymiai pralenkia kultūros 
savivaldos pasiūlymas. Jis yra moderniškesnis, išaugęs iš pa- 
saulėžiūrinių kovų, kaip jų taikos rezultatas. Jis geriau pa- 
gerbia pasaulėžiūrų laisvę ir jų vertę. Jis taip pat giliau įžvel- 
gia į politikos prigimtį ir į jos kompetencijos ribas. Protes- 
tantų žymus teologas amerikietis R. Niebuhras pastebi, kad 
„laicizmas neišsprendžia demokratijoje religinių konfliktų. Jo 
naivi forma, būtent tikėjimas į pažangą, yra istorijos paneig- 
tas. Jo skeptinė forma nelaiduoja jokio pastovumo socialinei 
bendruomenei. Reikia sukurti religinį religinio įvairumo pro- 
blemos išsprendimą, kitaip sakant, padaryti galimą šitą įvai- 
rumą viduje laisvos bendruomenės, nesuardant kultūros gel- 
mių, kurios ją sieja su religija“. Šitoks religinis išsprendimas 
kaip tik ir yra politikos atjungimas nuo pasaulėžiūros ir nuo kul- 
tūros. „Valstybės pasaulietiškumas (Iaicitė, bet ne laicisme. — 
A. Mc.) ta prasme, kad valstybės neskelbia jokios religijos nei 
filosofijos, — sako J. Rolinas, - tuo pačiu yra garantija kiek- 
vienam piliečiui, jog jokia politine prievarta nereikalaus iš 
jo kurią nors (religiją ar filosofiją. - A. Mc.) pasirinkti. Jis (ši- 
tas pasaulietiškumas. - A. Mc.) yra konstitucinė išraiška są- 
žinės laisvės principo. Krikščionis gali tik sveikinti šitokį 
valstybės pasiryžimą pagerbti jo religines laisves. Pasaulie- 
tiškumas, tasai pažadas atpalaiduoti visiškai dvasinę sritį nuo 
žemiškosios galios, pasirodo galop kaip visiškai sutinkąs su 
evangeliškuoju principu skirti Dievą nuo cezario“??, 

Kaip Lietuvoje nebuvo socialinės demokratijos, taip lygiai 
nebuvo nė kultūrinės. Prof. Šalkauskio ir prof. Pakšto kultū- 
tinės savivaldos pasiūlymai nebuvo politinių sluoksnių išgirs- 
ti. Šiandien tenka juos tad vėl atnaujinti, vėl iš naujo aiškinti, 
pagrįsti, paskleisti visuomenėje, kad mūsų būsimosios valsty- 
bės kelias į demokratiją iš tikro būtų pilnutinis. Kultūros išlais- 
vinimas iš politinės srities yra pagrindinis mūsų rūpestis. 


"9 Cit iš: „La vie intellectuelle“, aoūt-septembre 1946, p. 80. 
20 „Etudes“, octobre 1946, p. 52. 

LIBERALIZMO KELIAS Į BOLŠEVIZMĄ 


1. Pamiršta tiesa 


Bolševikiškų žiaurybių akivaizdoje kai kas pamiršo, kas 
yra tikrieji jų autoriai. Kai kam ėmė atrodyti, kad bolševiz- 
mas esąs grynai rusiškosios revoliucijos padaras, neturįs sa- 
vo šaknų ankstesniuose sąjūdžiuose, pagrįstas tiktai rusiškojo 
žmogaus dvasine maišatimi, tąja karamazoviškąja jėga pik- 
tam, turinčia tokio pat žavesio kaip ir Amžinasis Gėris. Kai 
kas pradėjo teigti, kad bolševizmą maitinanti versmė glūdinti 
tiktai Rytuose ir kad ją užtvenkus ši žmonijos rykštė pati pa- 
svirtų žemyn. Todėl daugeliui buvo suprantamas Vinco Ra- 
mono „Kryžių“ Giružis, tarnaująs NKVD, suiminėjąs savo 
tautiečius ir galop net išduodąs mirčiai savo paties tėvą. Ta- 
čiau ne vienas kraipė galvą, patyręs, kad šitas Giružis, at- 
kaklus bolševikas, yra Kreivėno, seno ir ištikimo liberalo, si- 
nus. Ne vienas klausė: kas yra šitas personažas - jaunystės 
įkarščių vaisius ar giliausių tėvo polinkių išsivystymas ir įsi- 
kūnijimas? atsitiktinė gyvenimo apraiška, pasitaikanti visur 
ir visados, ar simbolis kelio, savaime vedančio į bolševizmą? 
Ir atsakymai persiskyrė. 

Lietuviškojo liberalizmo (kairiojo, nes liberalizmas, kaip 
netrukus matysime, yra daugiaprasmis) atstovai mėgino Gi- 
ružį aiškinti kaip atsitiktinę apraišką, net kaip liberalinių 
idėjų išdaviką, primindami, kad tokių išdavikų yra turėję vi- 
si - net katalikai (Gira, Nėris, Pakarklis ir kt.). Giružis, jų pa- 
žiūra, esąs neteisėtas Kreivėno vaikas ne tik teisine, bet ir es- 
mine prasme. Tėviškasis Kreivėno ryšys su Giružiu esąs vi- 
siškai atsitiktinis, negalįs būti taikomas visam liberalizmo 

santykiui su bolševizmu. Todėl mūsų kairieji beveik įsižei- 
dė, skaitydami tokius V. Ramono posakius: „kelias po kai- 
rei — į bolševizmą“ (p. 147), „kiekvieno kairiojo nuoseklus 
kelias eina į bolševizmą“ (p. 157), „arba su bolševizmu arba 
su Dievu. Vidurio kelio nėra“ (p. 158), teigdami, kad šitokia 
dilema esanti tik Ramono išgalvota ir kad jie patys esą anas 
tikrasis vidurio kelias, neinąs nei į Maskvą, nei į Romą, bet 
pasiliekąs saugus šalia šių kraštutinių polių. 

Tačiau gindamiesi nuo savo kūno ir kraujo giminystės 
su bolševizmu, mūsų kairieji pamiršo vidurinę jungtį, stovin- 
čią tarp liberalizmo ir bolševizmo, būtent socializmą. Iš tik- 
ro paviršutiniškai akiai lyginant liberalizmą su komunizmu, 
atrodo, kad juodu nėra ir negali būti broliai. Taip, broliai jie 
nėra. Užtat jie yra senelis ir anūkas, tarp kurių stovi socia- 
lizmas, kaip liberalizmo vaikas ir bolševizmo tėvas. Socializ- 
mas yra liberalizmo išvada, ir bolševizmas yra socializmo užbai- 
ga. Comte-Marxas-Leninas yra nareliai vienos ir tos pačios 
grandinės. Ir jeigu šiandien mūsų liaudininkai ir socialde- 
mokratai liūdėdami žiūri į lietuviškųjų bolševikų darbus, tai 
jie čia apverkia ne savo išdavikus, kaip katalikai, bet tiktai 
savo vaikaičius ir sūnus, kurie turėjo drąsos įvykdyti savo 
senelių bei tėvų idėjas, reikalaujančias kartais prikryžiuoti ir 
pačius šių idėjų kūrėjus bei skleidėjus, nepaslankius žygiuoti 
su jaunąja karta. 

Ir tai nėra V. Ramono vaizduotės padaras. „Kryžių“ Gi- 
ružis yra tik meninė konkretybė savaime vykstančio istori- 
nio dėsnio: liberalizmo kelias per socializmą veda į bolševizmą. 
Juk argi ne tą patį turi galvoje ir popiežius Pijus XI, savo 
enciklikoje „Ouadragesimo anno“ įspėdamas katalikus sau- 
gotis vadinamojo kultūrsocializmo ir šia prasme pabrėžda- 
mas: „Tegul kiekvienam būna aiškų, kad šio kultūrsocializ- 
mo pradžioje stovi kultūrliberalizmas, o jo pabaigoje - kul- 
tūrbolševizmas“ („Rerum novarum“ und „Ouadragesimo 
anno“, 1947, p. 70). Popiežius čia kalba apie kultūrinę sritį. 
Tačiau ar šitas dėsnis nevyksta ir visame gyvenimo plote? 
Bolševizmas šiandien yra visuotinė apraiška. Bet ar už šitą 

savo visuotinumą jis neturi būti dėkingas liberalizmui? Tas 
pats popiežius Pijus XI vėlesnėje savo enciklikoje „De com- 
munismo atheo“, pavadinęs bolševizmą pavojumi „atkristi 
į dar žemesnę barbariją“ (p. 4), šios barbarijos šaknų ir 
kaltės kaip tik ieško liberalizme: „Norint suprasti, - sako Pi- 
jus XI, - kaip komunizmas galėjo būti taip nekritiškai dar- 
bininkų masės priimtas, reikia turėti galvoje, kad kelią tai 
propagandai buvo paruošęs darbininkų religinio bei doro- 
vinio gyvenimo apleidimas, į kurį buvo nuvedęs liberalisti- 
nis ūkis. Darbo paskirstymo sistema nebepaliko jiems laiko 
šventadieniais atlikti savo svarbiausių religinių pareigų. Ne- 
sirūpinta arti darbo vietų statyti bažnyčias arba palengvinti 
kunigo darbą. Priešingai, skatinta bei favorizuota laicizmas 
ir tęsta jo darbas“ (p. 14-15). Ir kitoje vietoje: „Nebūtų nei 
socializmo, nei komunizmo, jei tautų vadai nebūtų panieki- 
nę jos (Bažnyčios. - A. Mc.) pamokymus bei jos motiniškus 
įspėjimus. Bet jie norėjo, atsistoję ant liberalizmo bei laiciz- 
mo bazės, pastatyti kitus socialinius pastatus; šie iš pradžių 
atrodė galingi bei didingi, tačiau greitai pasirodė neturį tvirtų 
pamatų, ir jie sugriuvo vienas paskui kitą negarbingai, kaip 
turi sugriūti visa, kas nėra pastatyta ant vieno vienintelio pa- 
mato - Jėzaus Kristaus“ (p. 31-32 - cit. iš: „Tiesos kelias“, 
vertimas). Tai yra viso krikščioniškojo pasaulio įsitikinimas. 
Kas yra nuoseklus ir logiškas, tas yra arba krikščionis arba 
bolševikas. Vadinamasis vidurio kelias, kuriuo mano einą li- 
beralai, yra pagrįstas nenuoseklumu ir nerangumu. Marxas 
yra žymiai nuoseklesnis už Comte'ą ir Leninas — už Maną. 
Todėl ir Giružis yra nebe kurpalinė prietampa, nebe išdavi- 
kas, bet logiškas liberalistinių idėjų įkūnijimas. Giružis yra 
nuoseklus liberalas, o Kreivėnas yra nuoseklus bolševikas — štai tie- 
sa, kurią mes regime savo pačių akimis. Ją daug kas pamirš- 
ta, daug kas prieš ją užsimerkia. Tačiau iš gyvenimo ji yra 
neištrinama. „Bolševikai iš dangaus nenukrito. Išaugino juos 
tokie kaip tu“ („Kryžiai“, p. 118). Šitie Kreivėnienės žodžiai 
savo vyrui gali būti moto visai pastarųjų dviejų šimtmečių 
Europos istorijai. 

2. Liberalizmo samprata 


Norint tačiau tiksliai nubrėžti gaires, kurios vedė libera- 
lizmą ligi bolševizmo, reikia visų pirma nustatyti tąją pras- 
mę, kurią mes teikiame liberalizmo terminui. Liberalizmo žo- 
dyje glūdi laisvės sąvoka (liber, libertas). Žodine tad savo pras- 
me liberalizmas turėtų būti tokia pasaulėžiūra ir tokia 
visuomeninė santvarka, kurioje laisvės gynimas ir jos vyk- 
dymas sudarytų pagrindinę jos žymę. Tokio liberalizmo pra- 
džios reiktų ieškoti viduramžių pabaigoje, kai žmogui atbu- 
do laisvės noras, noras išsivaduoti iš to didžiulio teisinių, so- 
cialinių, politinių, profesinių, religinių pareigų ir uždavinių 
tinklo, kurį buvo nuaudę karaliai, kunigaikščiai, dvasininkai, 
korporacijos, luomai ir kuris buvo pradėjęs dusinti žmogiš- 
kąją asmenybę. Viduramžių sąranga buvo nuostabi. Kosmas 
tada buvo ne tik šalia žmogaus esąs gamtos pasaulis, bet ir 
pats žmogus su savo visuomeniniu gyvenimu. Kaip Amži- 
nasis Dievas savus kūrinius, taip viduramžių žmogus savas 
institucijas mėgino tvarkyti pagal „pondus, mensurain et nu- 
merum — pagal svorį, matą ir skaičių“. Žmogiškoji sąranga 
turėjo būti dieviškosios tvarkos atspindys. Juk argi žmogus 
nėra Dievo paveikslas ir panašumas? Todėl nenuostabu, kad 
šioje išmatuotoje, išskaičiuotoje ir apskaičiuotoje sąrangoje at- 
skiras individas pradėjo per daug jaustis sukaustytas, per 
daug ratelis, per daug narys, o per maža laisva, savarankiš- 
ka, nepakartojama, originali asmenybė. Dėl to ir laisvės šū- 
kis, suskambėjęs viduramžių pabaigoje, rado stipraus atgar- 
sio žmogaus dvasioje ir ilgainiui susiklostė į galingą bei platų 
sąjūdį, apėmusį visą Europą ir naujai atrastąsias žemes. Tai 
ir buvo liberalizmas. Tačiau šitas vardas reiškia tik bendrą 
naujojo sąjūdžio linkmę: laikyti žmogų laisva būtybe ir jam ši- 
tą laisvę laiduoti. Jis dar nepasako, koks turinys yra dedamas 
į laisvės žodį. Jis nepasako, kam šita laisvė yra duodama. Li- 
beralizmas kaip laisvės sąjūdis yra pati bendriausia sampra- 
ta, kurią galima taikyti ir krikščionybei, nes ir ji laiko žmo- 
gų laisvu Dievo padaru, Šia prasme ir katalikus galima va- 
dinti liberalais. Kad tai nėra tik teorinė galimybė, rodo Digne 

vyskupo Sibouro raštas (1848 m.), kuriame jis savo kunigams 
rašė: „Mes norime sau ir visiems laisvės, kulto laisvės, sąži- 
nės ir mokymo laisvės, neatskiriamos nuo visų kitų... Visa 
tai, ko reikalaujama valstybėje ir Bažnyčioje, yra laisvė... Ar 
galima būtų ją paneigti Katalikų Bažnyčiai, kai jos garbin- 
gasis Vadas, nemirtingasis Pijus IX, parodė tokių puikių ten- 
dencijų, esmingai liberalinių tendencijų“ (cit. iš: „Etudes“, 
1948 m. vasario mėn., p. 147). Kova už Bažnyčios ir tikėji- 
mo laisvę buvo anuo metu pagrindinis uždavinys, ir šiuo at- 
žvilgiu katalikai patys save ne kartą vadino liberalais. 

Jau kitokios prasmės liberalizmas gavo tada, kai laisvės 
principas buvo pritaikytas ir įvykdytas socialekonominėje sri- 
tyje, sukurdamas vadinamąjį liberalistinį ūkį. Laisvės pasiil- 
gęs žmogus manė, kad ūkis geriausiai gali tarpti tada, kai 
jis yra tvarkomas pagal „protingos asmeninės naudos“ prin- 
cipą; kai valstybė į šią sritį taip lygiai nesikiša, kaip ir kitur; 
kai atskiro žmogaus sumanumas, energija ir gabumai čia yra 
pagrindinis veiksnys. Tuo būdu buvo atidarytas kelias ne- 
varžomai konkurencijai; darbdavio ir darbininko santykis bu- 
vo pagrįstas grynai teisiškai; ūkis virto savarankiška gyve- 
nimo sritimi, klausančia tiktai savos išvidinės logikos dės- 
nių. Šitaip suprastas liberalizmas sutampa su kapitalizmu ir 
savo šalininkų bei reiškėjų randa įvairiose pasaulėžiūrose, 
net, deja, katalikiškoje. Ūkinę prasme liberalas yra kiekvie- 
nas, kuriam ekonominė sritis turi pirmenybę prieš socialinę 
sritį ir kuriam ekonominiame veikime individualinis princi- 
pas nugali visuomeninį principą. 

Vis dėlto nei laisvės gynimas, nei individualistinė ekono- 
mika nėra būdingi dalykai liberalizmui kaip pasaulėžiūrai, apie 
kurią sakome, kad ji per socializmą išsivystanti ligi bolševiz- 
mo. Šalia liberalizmo kaip visokeriopos laisvės gynimo ir ša- 
lia liberalizmo kaip individualistinės ekonominės santvarkos 
esama dar liberalizmo kaip filosofijos, iš esmės susijusios su 
pozityvizmu. Devynioliktojo šimtmečio liberalizmas nebuvo 
vienalypė apraiška. Jis išsivystė įvairiomis linkmėmis. Ir štai 
viena iš jų kaip tik ir pasirinko pozityvizmą savo pagrindu 
bei šaltiniu. Vienos liberalizmo šakos ryšį su pozityvizmu jau 

pastebėjo savo metu ir popiežius Leonas XIII, sakydamas, 
kad „to, kam natūralistai ir racionalistai atstovauja moksliš- 
kai, liberalizmas siekia dorovės ir politikos srityje“ (cit. iš: 
Tischleder P. Die Staatslehre Leos XIII, 1925, p. 213). Šia pras- 
me liberalizmas yra ne kas kita, kaip pozityvizmo principų 
pritaikymas visuomeniniame Žmogaus gyvenime. 

Šitas tad pozityvistinis liberalizmas kaip tik ir yra toji ideo- 
logija, kuri per socializmą žygiuoja bolševizmo linkui. Ji yra 
atsakinga už vergiją, kurion pateko žmogus, pajungtas komu- 
nizmo. Ir turbūt iš jokios pasaulėžiūros gyvenimas nėra taip 
skaudžiai pasijuokęs kaip iš liberalizmo. Pradėjęs visiškos lais- 
vės skelbimu, jis baigė visuotiniu žmogaus pavergimu. 

Pradėjęs individualizmu, jis baigė kolektyvizmu arba tą- 
ja F. Dostojevskio minima „skruzdžių krūvą“, kurią šiandien 
matome Rusijoje. G. de Reynoldas vienoje savo „Tragiško- 
sios Europos“ vietoje sako, kad jeigu kuri nors kultūra pra- 
diniame savo taške padaro klaidą, tai galiniame taške griū- 
va visi jos laimėjimai. Liberalizmas kaip tik tokią klaidą bu- 
vo padaręs. Liberalinė kultūra jau pačioje savo pradžioje 
buvo pažymėta visomis tomis ydomis, kuriomis šiandien 
bolševizmas baugina žmoniją ir dėl kurių jis virsta nieka- 
dos neregėta istorine pabaisa. Stalinas šiandien pjauna tik 
tai, ką sėjo Comte ix ką laistė Marxas. Jeigu Comte'o šali- 
ninkai (radikalai (Heriotas), pozityvistai liberalai, liaudinin- 
kai) mano, kad pasėlis neturi išdygti ir kad jie galį gėrėtis 
žemėje tūnančiais aukso kviečiais; jeigu Marxo šalininkai (s0- 
cialistai, socialdemokratai) mano, kad želmuo neturi išplauk- 
ti, virsdamas varpomis, ir kad jie galį gėrėtis tiktai vešliais 
laiškais — tai jie visi skaudžiai apsirinka, nes gamtos įstaty- 
mas yra grūdui dygti, želti, žydėti ir nešti naujo vaisius. 
Comte'o šalininkai pasiliko sėdėti prie pasėlio. Marxo šali- 
ninkai pasiliko sėdėti prie želmens. Tuo tarpu Lenino šali- 
ninkai nuėjo tolyn: jie subrandino grūdus. Tačiau ar libera- 
lai ir socialistai dėl to pasidaro iš esmės skirtingi nuo komu- 
nistų? Anaiptol! Jie yra tik sustingusios, atsilikusios atžalos 
vieno ir to paties sąjūdžio. Jie yra tiktai trys šio sąjūdžio iš- 
sivystymo tarpsniai, Kurių kiekvienas paliko suakmenėjusių 

šalininkų, kaip jų palieka kiekviena gyva pasaulėžiūra, net 
įr krikščionybė. Tačiau juk ir sustingusioje atžaloje teka tos 
pačios sultys, kaip ir aukštai iškilusioje viršūnėje. O kad iš 
tikro šitos sultys yra tos pačios, kad liberalizmas, socializmas 
ir bolševizmas yra maitinamas tos pačios dvasios, paaiškės iš 
tolimesnių šio straipsnio skyrelių. 


3. Antireliginis nusistatymas 


Šiandien bolševizmas visame pasaulyje yra pažįstamas 
kaip didžiausias religijos priešas, kurio niekas ligi šiol nėra 
pralenkęs. Krikščionių persekiojimai senovėje, inkvizicijos 
siautėjimas viduramžiais ir baroko metu, religiniai karai tarp 
protestantų ir katalikų turėjo visai kitos prasmės negu šian- 
dieninis ateistinis komunizmas. Anais laikais kovojo viena 
religija su kita, viena konfesija su kita, vienas Dievo garbi- 
nimo būdas su kitu. Tačiau anais laikais nebuvo kovos su 
pačia religija kaip tokia, su pačiu Dievu. Tuo tarpu šis daly- 
kas kaip tik yra įvykdytas bolševizme. Bolševizmas yra prin- 
cipinis religijos neigėjas. Todėl popiežius Pijus XI ir sako, kad 
„pirmą kartą istorijoje mes esame liudytojai šaltai suplanuo- 
tos ir apgalvotai paruoštos žmogaus kovos prieš visa, kas yra 
dieviška. Komunizmas savo prigimtimi yra antireligiškas ir 
religiją laiko liaudies opiumu, nes religijos mokslas apie po- 
mirtinį gyvenimą kliudo proletarams siekti sovietiškojo ro- 
jaus, kuris turįs būti šioje žemėje“ (enc. „De communismo 
atheo“, liet. vert., p. 19). Šiai kovai komunizmas naudoja ne 
tik ideologinėse grumtynėse leistinas priemones, kaip auk- 
lėjimą, spaudą, organizacijas, bet ir prievartą, ir kankinimus, 
ir kalėjimą, ir galop mirtį. Bolševizme žmogus ne tik gali įsi- 
tikinti, kad Dievo nėra, bet jis turi įsitikinti, šitą savo įsitiki- 
nimą viešai pareikšti ir pagal jį gyventi. 

Tačiau ar šita radikali žmogaus kova su Dievu yra tik bol- 
ševikų išradimas? Ar ji nebuvo kartais paruošta ir net vyk- 
doma jau pačių liberalizmo tėvų? J. J. Rousseau žmona Te- 
resė yra parašiusi: „Jei mano vyras nėra šventasis, tai kas juo 

bus?“ Iš tikro Maritainas vadina Rousseau šventuoju, „gam- 
tos šventuoju“, šventuoju be Dievo, kuris išpažįsta savo nuo- 
dėmes ir kaltina save tik tam, kad pats sau atleistų (plg. Trois 
rėformateurs, Paris, p. 156). Kas pirmasis nukreipė žmogų į 
gamtą; kas „kaip pirštinę išvertė krikščioniškąjį nusižemini- 
mą“ (Maritain, ten pat); kas paneigė gimtosios nuodėmės bu- 
vimą žmogaus prigimtyje (amerikoniška nuotaika); kas su- 
natūralino dieviškąją žmogaus lygybės idėją; kas žmogaus 
meilę atpalaidavo nuo Dievo meilės; kas prarastojo rojaus 
ieškojo žemėje, jeigu ne Rousseau? Rousseau pasaulėžiūra yra 
sugamtinta krikščionybė. Tai gamtos evangelija, kurioje nebė- 
ra antgamtinio gyvenimo - nei Bažnyčios, nei Kristaus, nei 
Dievo. O Voltaire, tasai kovos su kunigų šeimininkėmis pir- 
matakas, tasai šmeižto ir melo naudotojas neva kovoje už tie- 
są, ar jisai nebuvo pirmasis, kuris savo sarkastinį žodį, tarsi 
aštrią strėlę, taikė į Bažnyčios širdį? 

Argi tad nuostabu, kad prancūzų revoliucijos metu antire- 
liginis nusiteikimas pavirto atviru ir kruvinu religijos perse- 
kiojimu? „Racionalizmas ir materializmas nusikreipė ne tik 
prieš tuometinę politinę bei socialinę santvarką. Juodu buvo 
stiprūs ginklai prieš krikščioniškąją religiją, pirmiausia prieš 
Katalikų Bažnyčią. Priešais krikščioniškąjį Dievą buvo pasta- 
tytas "protas", o vėliau neapibrėžta, teatralinė 'aukščiausioji 
būtybė“ — I'Etre supreme. Aštuonioliktojo šimtmečio prancūziš- 
kosios filosofijos ir publicistikos ateizmas nerodė pagarbos jo- 
kiai tradicinei vertybei. Ir jo mokiniai - revoliucijos vykdyto- 
jai - buvo tokie pat nežaboti savo veiksmuose, kaip jų moky- 
tojai savo mintyse. Revoliucijos žygiai prieš krikščioniškąją 
religiją ir Bažnyčią yra žinomi. Ir šitie žygiai buvo darbas ne 
tik įpykusios minios (taip irgi buvo). Ne kuris nors nereikš- 
mingas publicistas, bet pats Diderot kurstė žmones prieš kuni- 
gus. Jau pačioje savo pradžioje liberalizmas buvo ateistinis, 
antiklerikalinis, antikrikščioniškas“ (Prof. dr. Liubomirov Wla- 
dikin, Der Liberalismus Theorie und Rechtsanwendung, Ber- 
lin, 1944, p. 8-9). Ar ne assemblėe constituante akivaizdoje Pa- 
ryžiaus arkivyskupas Gobelle buvo priverstas išsižadėti savos 
religijos ir užsidėti raudoną respublikonišką kepuraitę? Ar ne 

Paryžiaus miesto tarybos nutarimu 1790 m. lapkričio 10 d. 
Notre-Dame katedroje buvo atlikta sataniškoji liturgija „pro- 
to“ garbei? Ar ne atsimetėliai kunigai buvo aprūpinti pensi- 
jomis ir privilegijomis? Ar nebuvo uždaryti vienuolynai, išnie- 
kintos vienuolės, išžudyti šimtai kunigų? L. Vladikinas sako, 
kad „visa tai... kaip tik lydi liberalinės demokratijos pradžią, 
kurios skleidėjai pasisavino piktažodžiaujančius Voltaire'o žo- 
džius, o pamiršo pagrindinę, kad įsitikinimų ir religijos lais- 
vė yra pilietinės laisvės pagrindas“ (ten pat). Todėl labai pra- 
smingai vienas šveicarų rašytojas yra pasakęs: „Je n'aime pas 
la tolėrance guand elle m'est prėsentė par Voltaire - aš nemėgstu 
Voltaire'o siūlomos tolerancijos“, nes šita tolerancija iš tikro 
yra tik tolerancija sau pačiam, bet ne kitiems. Ar visa ši anti- 
religinio nusiteikimo pradžia, liberalizmo pagimdyta, nepri- 
mena dabartinio bolševikų elgesio ir jų skelbiamos toleranci- 
jos? Ar visa nebuvo užuomazgos, kurios išsiskleidė dvidešim- 
tojo šimtmečio pradžioje? Vladikinas pastebi, kad „istoriškai 
žiūrint, liberalizmas susilpnino krikščioniškosios Bažnyčios 
įtaką inteligentijoje ir plačiosiose masėse“ (ten pat, p. 10), nes 
jis buvo „materialistiškai utilitaristinis savo linkme ir morale“ 
(ten pat, p. 8), nors ir pridengtas gražiais idealiniais šūkiais. 
„Šita materialistinė utilitaristinė pasaulėžiūra, - sako toliau 
Wladikin, — buvo stropiai įvyniota į poetines ir laisvę mylin- 
čias Voltaire'o, o ypač Rousseau frazes. Ji pasislėpė už blizgan- 
čių žmogaus ir žmonijos kultu papuoštų politinio idividualiz- 
mo kulisų“ (ten pat, p. 8). Tačiau kai šitie kulisai ilgainiui su- 
plyšo, pasirodė tikrasis liberalizmo veidas, visu ryškumu 
išreikštas bolševizmo elgesiu ir jų atvira kova. 

Bet gal visi šitie antireliginiai žygiai - žodžiais ir darbais - 
buvo tik atsitiktinė ano meto apraiška? Gal jie kilo tik iš gyve- 
nimo aplinkybių, nes juk ir religijos atstovai nebuvo be kaltės? 
Iš tikro dvasininkų klaidų mes neslepiame ir nenorime slėp- 
ti. Priešingai, jų silpnybės, nuodėmės ir kaltės yra didelės; jie 
neša sunkią psichologinę ir moralinę atsakomybę už antireli- 
ginės nuotaikos pasklidimą bei įsigalėjimą. Tačiau šitos klai- 
dos ir kaltės būtų pasilikusios tik istorinės, jeigu antireliginis 
nusistatymas nebūtų perėjęs į metafiziką ir nebūtų susiklostęs 

ištisa antireligine-ateistine pasaulėžiūra, kurią mes randame 
pozityvizme. Rousseau, Voltaire, enciklopedistai revoliucija at- 
eistinę nuotaiką paskleidė sudarydami psichologinę jai dirvą. 
Tuo tarpu Aug. Comte davė šiai nuotaikai filosofinę formą. 
1842 metais Paryžiuje baigė eiti A. Comte'o „Cours de philo- 
sophie positive“. Ir tais pačiais metais Berlyne pasirodė L. Feu- 
erbacho „Das Wesen des Christentums“, Nuostabus sutapi- 
mas, kuris E. Saisset pažadino žodžius: „Feuerbachas Berlyne, 
kaip ir Comte Paryžiuje, siūlo krikščioniškajai Europai garbin- 
ti naują dievą, būtent žmonių giminę“. Iš tikro atsiremdamas 
į savo tritarpsnę istorijos sampratą (teologinis arba fiktyvus 
tarpsnis, filosofinis arba abstraktus tarpsnis, mokslinis arba 
pozityvus tarpsnis), Comte skelbia, kad žmonija įžengusi jau 
į trečiąjį savo išsivystymo periodą, kuriame mokslas turįs pa- 
keisti religiją. 1851 m. Comte rašo: „Aš esu įsitikinęs, kad dar 
prieš 1860 metus aš skelbsiu Notre-Dame katedroje pozityviz- 
mą, kaip vienintelę realią ir pilnutinę religiją“ (Comte'o cita- 
tos imamos iš: H. de Lubac. Le drame de I'Humanisme athee, 
Paris, 1944). Tai jau nėra kova su dvasininkų klaidomis ar 
ydomis. Tai taip pat jau nėra vienos konfesijos kova su kito- 
mis. Tai jau kova su bet kokia religija, su bet kokiu tikėjimu į 
transcendenciją. „Be abejo, — rašo Comte, - niekas nėra logiš- 
kai įrodęs nebuvimo Apolono, Minervos, orientalinių fėjų ar- 
ba poetinių fantazijų. Ir vis dėlto tai nekliudė žmonijai neiš- 
vengiamai nusikratyti senovinėmis dogmomis, kai jos pradėjo 
nebetikti situacijos visumai“ (p. 168). Taip, Comte'o pažiūra, 
turi įvykti ir su krikščionybe. 

Tačiau kas užims Dievo vietą? Comte atsako labai aiškiai: 
„Žmonija galutinai atsistoja Dievo vietoje“ (p. 178). Ir jis sva- 
joja, kaip vieną dieną Notre-Dame katedroje, toje „didžiojo- 
je Vakarų šventovėje“, „žmonijos statula savo pjedestalu tu- 
rės Dievo altorių“ (ten pat); kaip „Dievo kulto vietoje bus 
moters ir didžiųjų vyrų kultas“; kaip „ankšto katalikiškojo 
misticizmo vietoje bus kilnus piliečių veiklumas ir respubli- 
kos entuziastų patriotizmas“ (p. 182). Ir šitoje vietoje mes 
pradedame suprasti kitą Comte'o teigimą, kad „religija yra 
visų pirma socialinė“ (p. 183) ir kad „šventas dalykas yra 

tiktai socialinis“ (ten pat). Kitaip sakant, vietoje asmeninio Die- 
vo Comte pastato kolektyvą ir liepia žmogui prieš šitą kolektyvą 
nusilenkti. Pozityvizmo uždavinys, teigia Comte, yra perga- 
lėti asmeninius instinktus. Ir palygindamas pozityvistus su 
šventaisiais ir su pirmaisiais krikščionimis, jis pastebi: „anie 
buvo esmingai asmeniniai, mes būsime esmingai socialiniai“ 
(p. 189). Todėl Comte ir kalba, kad pozityvizmas būsiąs sa- 
vos rūšies sociokratija, vadinasi, visuomenės valdžia, ir sykiu 
sociolatrija, vadinasi, visuomenės garbinimas. Žmogus visuo- 
menę garbins kaip tik todėl, kad jis bus jos valdomas. Tuo būdu 
bus sukurta „visuotinė harmonija“ (p. 266) ir bet kuri nesan- 
taika bus išnaikinta. 

Bet ženkime dar vieną žingsnį priekin, ir sutiksime jau 
Marxą. Comte buvo pozityvistas, vadinasi, jo metafizikoje bū- 
tis išsisėmė tuo, kas patiriama. Marxas nuėjo toliau: jis pasi- 
darė materialistas, nes jis nuosekliai galvojo, kad tai, kas pir- 
mMiausiai ir ryškiausiai patiriama, yra medžiaga. Todėl mark- 
sizmas yra materializmas ne tik sociologine ir istorine, bet ir 
metafizine prasme. Tiesa, kai kas bando šiandien paneigti 
Marxo metafiziką ir palikti marksizmą tiktai kaip metodą so- 
cialekonominiams visuomenės santykiams aiškinti. Tačiau 
Th. Steinbūchelis šiuo atžvilgiu teisingai pastebi, kad „kas ne- 
igia Marxą kaip filosofą, tas jo nepažįsta“, nes „tikrasis mark- 
sizmo pobūdis yra ekonomikos sujungimas su filosofija; tik 
tasai, kuris suvokia šitą ryšį, supranta, kas Marxas buvo ir 
ko jis norėjo“ („Zur sozialen Entscheidung“, Tūbingen, 1947, 
p. 10, 13). Todėl jau Leninas visiems dialektinio materializ- 
mo taisytojams yra pastebėjęs, kad jo uždavinys yra surasti 
visas tas nesąmones, kurias šie žmonės yra įsikalę į galvą, kad 
„jie po marksizmo priedanga mums siūlo tokį neįtikimai su- 
jauktą, iškreiptą ir reakcionierinį 'chlamą“ („Materialismus 
und Empiriokritizismus“, Berlin, 1947, p. 3). Marksizmas be 
materializmo nebėra marksizmas. Tai tik sujauktas ir iškreip- 
tas nenuoseklių sąvokų mišinys. 

Būdamas nuoseklus, Marxas teisingai suvokė, kad jeigu 
egzistuoja tik tai, kas yra patiriama, tai šitokia egzistencija 
gali džiaugtis tiktai medžiaga. Medžiaga todėl jam yra pir- 

minis ir pagrindinis dalykas, o sąrnonė tiktai išvestinis ir ant- 
rinis, tiktai medžiagos funkcija, jos vyksmo vaisius: „Ne me- 
džiaga yra dvasios padaras, — teigia Fr. Engelsas prieš he- 
geliškuosius idealistus, — bet dvasia yra tiktai aukščiausias 
medžiagos produktas“ („Ludwig Feuerbach und der Aus- 
gang der klassischen deutschen Philosophie“, p. 20). Todėl 
ne dvasinis bendruomenės gyvenimas (mokslas, menas, re- 
ligija) yra pirminis dalykas, bet materialinės sąlygos, kurios, 
Marxo pažiūra, apsprendžiančios visą kultūrą, paversdamos 
ją tiktai šių sąlygų funkcija. O šitos medžiaginės sąlygos, pa- 
sak Marxo, yra ne anas toli nuo žmogaus stovįs materiali- 
nis gamtos pasaulis, į kurį buvo ypatingo dėmesio atkreipę 
vadinamieji kosmologinio materializmo atstovai, kaip Vog- 
tas, Moleschottas, Būchneris (Marxo ir Engelso vadinami 
„keliaujančiais materializmo pamokslininkais“), bet visa tai, 
kas žmogų išlaiko: maistas, drabužis, darbo priemonės, so- 
cialiniai santykiai. Kokios yra šitos sąlygos, toks yra ir pats 
žmogus. Šiurkštus Feuerbacho posakis, kad žmogus yra tuo, 
ką jis valgo (der Mensch ist was er isst) ištisa filosofine siste- 
ma kaip tik buvo išreikštas Marxo istoriniame materializme. 

Religijai vietos šitoje sistemoje nėra ir negali būti. „Reli- 
gija, - teigia Marxas, - yra iliuzinė saulė, kuri sukasi aplin- 
kui žmogų tol, kol žmogus aplinkui save nesisuka“, Kitaip 
sakant, kol žmogus yra nesąmoningas, kol jis nesusivokia, 
kol jis yra mokslo neapšviestas apie tikrą pasaulio ir savęs 
paties sąrangą. Tačiau kai mokslas praplečia žmogaus aki- 
ratį, kai jis suvokia pasaulį nebe primityviu, bet moksliniu 
būdu, šita saulė išnyksta, nes ji buvo tiktai iliuzinė, Comte 
pasakytų: fikcinė. „Religija, - teigia Marxas, - yra tikrovinio 
pasaulio refleksas“. Suvokus pasaulį kaip medžiaginę nekin- 
tamą, amžinais dėsniais sukaustytą sistemą, o žmogaus gy- 
venimą, kaip šios sistemos produktą, religinis refleksas pa- 
siliauja, nes neturi jokios realios atramos. 

Bet čia vėl kyla klausimas — nes jis kyla kiekvieną kartą, - 
kas Marxo sistemoje užima Dievo vietą? Comte'ui ją užėmė 
žmonija. Tačiau Marxas yra nuoseklesnis ir realesnis. Kaip 
medžiagą jis suprato esančią arčiau žmogaus ir besireiškian- 

čią pragyvenimo sąlygomis, taip ir žmoniją jis išgyveno kaip 
tąjį visuomeninį sluoksnį, su kuriuo žmogus kasdien susidu- 
ria ir kuriame jis kasdien sukiojasi. Marxas Comte'o žmoniją pa- 
keitė proletarų klase. Jis, kaip ir Comte, žiūri į tolimą ateitį ir joje 
regi pasaulio perkeitimą. Profesinis bruožas yra ryškus ir 
Marxo, ir Comte'o pažiūrose. Tačiau kiek Comte'ui šitas per- 
keitimas ateina per sąmonę, per naujos filosofijos prisiėmimą, 
kitaip sakant per žodį, tiek Marxui jis turi ateiti per kovą, per 
revoliuciją, per senosios kapitalistinės santvarkos sužlugdy- 
mą, kitaip sakant, per veiksmą. Goethe's formulė Im Anfang war 
die Tat yra ir Marxo formulė. Iš darbo, iš veiksmo, iš žygio jis 
laukia pasaulio išganymo. O šitą darbą padaryti, šitą veiksmą 
atlikti, šituo žygiu pasididžiuoti galinti tiktai proletariato kla- 
sė. „Proletariatas turi laimėti pasaulį“, — teigia Marxas, supa- 
saulindamas seną krikščioniškąją išganymo idėją. Kaip pozi- 
tyvizmas, taip ir marksizmas virsta žmogaus religija, žmo- 
gaus, kuris pats savo rankomis kala savo laimę. Nenuostabu 
todėl, kad Marxo proletariatas yra svetimas bet kokiai trans- 
cendentinei religijai, kad religija jam yra opiumas, apsvaiginąs 
jo proletarišką sąmonę ir tuo pačiu padarąs jį mažiau kovin- 
gą ir mažiau atkaklų. O kova ir atkaklumas yra pagrindiniai 
proletarų klasės bruožai, kurie vieninteliai galį pasaulį palenk- 
ti šios klasės diktatūrai. Todėl religija yra šalintina visais bū- 
dais, nes ji yra didžiausia kliūtis kelyje į proletariato įsigalė- 
jimą bei viešpatavimą. Proletariato karalystė žemėje galinti ateiti 
tiktai išveisus iš žmogaus širdies tikėjimą anuo pasauliu. Kiek 
žingsnių reikia padaryti, kad nuo šitokių pažiūrų pereitume 
prie atviros kovos su Dievu? 

Toks tad yra antireliginio nusistatymo kelias, einąs iš li- 
beralizmo per socializmą į bolševizmą. Liberalizmo pradinin- 
kai išjuokė religijos apraiškas ir jos atstovus. Pozityvizmas 
paneigė ją pačią mokslo vardu. Marksizmas ją išgujo iš so- 
cialinio gyvenimo. Bolševizmas ją paskelbė žmogaus prieši- 
ninke, pradėdamas su ja istorijoje neregėtą, sistemingai or- 
ganizuotą ir planingai vedamą kovą. Šitos kovos pradmenų, 
kaip matėme, buvo jau pačioje liberalizmo pradžioje. Bolše- 
vikai tik išvystė ir suorganizavo tai, ką liberalai buvo užbrė- 

žę. Pradėję Romos niekinimu, jie nė nepasijuto, kaip atsidū- 
rė Maskvoje. Tai yra logiškas ir būtinas kelias. Gali jo pa- 
baigos nepasiekti atskiras žmogus. Bet šitą pabaigą būtinai 
pasieks objektyvinis gyvenimas. Liberalas, nuo Aventino kal- 
vos pamosavęs Amžinajam miestui, po kiek laiko išvys sa- 
vo sūnų arba vaikaitį, iškilmingai sveikinantį Kremliaus 
bokštus. 


4. Žmogaus sukolektyvinimas 


Šiandien mums yra visiškai aišku, kad bolševizmas įvyk- 
dė F. Dostojevskio inkvizitoriaus norą sukurti žmonių vie- 
nybę prievarta ir įjungti atskirą asmenį į „skruzdžių krūvą“ 
ligi visiško savęs nuasmeninimo ir pamiršimo. Bolševizmas 
yra kolektyvizmas aukščiausio laipsnio. Ortega y Gassetas yra 
pasakęs, kad seniau masė „stovėjo socialinės scenos užpa- 
kalyje. Dabar ji pasistūmėjo prie rampos. Ji pasidarė svar- 
biausia veikėja. Didvyrių nebėra, yra tiktai choras“ („Der 
Aufstand der Massen“, Stuttgart, 1947, p. 6). Bolševizmas šitą 
didvyrių pašalinimą įvykdė visu plotu. Oficiali bolševikų 
doktrina aiškiai sako, kad „ne didvyriai kuria istoriją, bet is- 
torija kuria didvyrius; ne didvyriai kuria tautą, bet tauta ku- 
ria didvyrius ir stumia istoriją priekin“. („Geschichte der 
kommunistischen Partei der Sovjetunion Bolscheviki“, Ber- 
lin, 1947, p. 20). Jeigu didvyrių kultas Rusijoje yra išvysty- 
tas taip labai, kaip niekur kitur, tai jis turi visai kitos pra- 
smės, negu Th. Carlyle teorijoje ir apskritai visų romantikų 
praktikoje. Romantikams didvyris buvo aukščiausias žmogiš- 
kosios asmenybės laipsnis: tai žmogus sau. Tuo tarpu bolše- 
vizme didvyris yra tiktai kolektyvo išraiška, kolektyvo kon- 
centracija viename egzemplioriuje, kuris tiek tereiškia, kiek 
kolektyvo valią vykdo. Kiekvienas pasipriešinimas kolekty- 
vui Čia yra nusikaltimas, ištrinąs iš gyvenimo ne tik didvy- 
rio gyvybę, bet ir jo vardą, ir jo darbus. 

Tačiau ar šitas bolševikinis žmogaus sukolektyvinimas 
yra tiktai bolševikų padaras? Ar jis kartais nėra užbaiga dar- 

bo, pradėto prieš porą šimtų metų? Rousseau kitados paskel- 
bė: „Žmogus gema laisvas“. Bet čia pat kilo klausimas: kaip 
šituos laisvus žmones suvesti į bendruomenę? Kaip „rasti 
bendruomenės formą, - paties Rousseau žodžiais, — kurioje 
kiekvienas, susijungdamas su visais, klausytų tiktai savęs ir 
pasiliktų laisvas kaip ir anksčiau?“ Rousseau į šitą klausimą 
atsakė savo garsiuoju contrat social, pagal kurį atskiri indivi- 
dai, sąmoningai ir laisvai apsisprendę, sudaro sutartį gyventi 
bendruomenėje, tuo būdu vienišą bei paskirą gyvenimo bū- 
dą pakeisdami visuomeniniu. Rousseau contrat social pada- 
ro, kad visuomenė tampa žmogaus valios padaru ir kad jos 
įstatymai išreiškia ne prigimties dėsnius, bet žmogaus norus 
bei reikalus. Kitaip sakant, prigimtoji teisė čia yra pakeičiama 
pozityvine teise. Kai individai palieka savo gamtinį gyvenimą, 
jie tuo pačiu palieka ir prigimtąją teisę. Visuomenėje veikia 
jau nebe prigimtis, bet „bendroji valia“ (volontė gėnėrale), ku- 
riai individas perleidžia visas savo teises ir pažada klusnu- 
mą. Bet kaip tai visa suderinti su laisve? Į tai Rousseau at- 
sako: „Kiekvienas, paklusdamas visiems, nepaklūsta nie- 
kam“. Kitaip sakant, kas klauso kolektyvo, tas neklauso nė 
vieno skyrium. Ir juo labiau žmogus kolektyvo klauso, juo 
jis darosi laisvesnis, nes juo labiau jis išsivaduoja iš klusnu- 
mo kuriam nors konkrečiam asmeniui. Gamtiniame gyveni- 
me žmonės egzistavo kaip asmenys. Visuomeniniame gyve- 
nime jie pradeda egzistuoti kaip dalys. Todėl J. Maritainas 
ir pastebi, kad „grynasis individualizmas kaip tik tuo, kad 
jis nepastebėjo pačios prigimties individams uždėtų visuo- 
meninių ryšių, fatališkai pereina, kurdamas bendruomenę, į 
grynąjį etatizmą“ (p. 192). Kolektyvizmo daigas glūdi pačioje li- 
beralizmo užuomazgoje. „Bendroji valia“, tasai, Maritaino žo- 
džiais tariant, „politinio panteizmo mitas“ (ten pat), virsta 
įvadu į žmogaus sukolektyvinimą. 

Nuostabu yra patirti, kad nors liberalizmas, ypač ūkinis, 
nepaprastai smarkiai gina privatinės nuosavybės teisę, vis dėl- 
to savo pirmatakų teorijose jis turi ir kolektyvinės nuosavybės 
pradmenų, kuriuos paskui išvystė socializmas ir įvykdė bol- 
ševizmas. Štai Rousseau savo traktate apie lygybę rašo, kad 

„pirmasis, kuris aptvėrė žemės sklypą ir pasakė 'jis priklauso 
man', rasdamas neprotingų, jam tikinčių žmonių, - buvo tik- 
rasis buržuazinės bendruomenės įkūrėjas. Ir kiek nusikaltimų, 
karų, žudynių, kiek vargo ir baimės žmonijai būtų pašalinęs 
tasai, kuris būtų išvertęs stulpus, užvertęs griovius ir savo kai- 
mynams pasakęs: "neklausykite šito apgaviko. Jūs žūsite, jei 
pamiršite, kad vaisiai priklauso kam nors, bet kad žemė nie- 
kam nepriklauso“ (cit. iš: Wladikin. Der Liberalismus Theorie 
und Rechtsanwendung, Berlin, 1944, p. 27). Šitokiais žmoni- 
jos gelbėtojais pasiskelbė socialistai. Tačiau jų darbas buvo 
daugiau teorinis. Vėliau atėjo komunistai, kurie iš tikro išvertė 
stulpus, užkasė nuosavybę skiriančius griovius ir išbraukė iš 
visuomeninės kalbos žodį „mano“. Bet ar tai buvo žmonijos 
išgelbėjimas iš vargo ir baimės, tegul atsako tie, kurie šio „ro- 
jaus“ yra patyrę. 

Tačiau tai, kas Rousseau poetiniuose vaizduose buvo dar 
tik užuominos, Comte išvystė ligi teorijos ir kolektyvizmą 
įjungė į savo pozityvinę filosofiją. Jis aiškiai teigia, kad „so- 
cialinė tvarka visados pasiliks nesuderinama su nuolatine 
laisve kasdien ginčytis dėl pačių bendruomenės pagrindų“ 
ir kad „sisteminė tolerancija visados egzistavo tiktai indife- 
rentiškų arba abejotinų nuomonių atžvilgiu“ (H. de Lubac. Le 
drame de YHumanisme athee, p. 250). Kitaip sakant, negali- 
ma leisti žmonėms ginčytis dėl to, kas yra visų priimta. Todėl 
Comte ir numato tam tikrus išminčius arba „dvasinius tė- 
vus“, kaip jis sako, kurie turėtų prižiūrėti skelbiamas pažiū- 
ras. Jo supratimu, „kiekvieną elgesį reikia palenkti neiškryps- 
tančiai kunigijai“ (p. 252), kad ji nesiliautų demaskavusi klai- 
dingus pozityvizmo šalininkus (ten pat). Comte net kalba apie 
visuotinį popiežių, tąjį „aukščiausią žmonijos organą“ (p. 253), 
kuriam visi turėtų absoliučiai paklusti savo veiksmais ir min- 
timis. Net „pozityvistinės diktatūros“ terminą randame Com- 
te'o testamente, kuriame jis numato, kad ši diktatūra turėtų 
tęstis „vienos kartos gyvenimą“ (p. 269). Galimas daiktas, kaip 
tik dėl to Comte ir buvo susižavėjęs jakobinais, anais tikrai- 
siais bolševikų pirmatakais. Pozityvistai, sako jis, „yra tikrie- 
ji jakobinų įpėdiniai“, nes „jakobinų bendruomenė, būdama 

šalia tikrosios, kaip tik sudarė savotišką dvasinę valdžią“ (p. 
262). Pats Comte 1848 m. kovo 8 d. aplinkraštyje žada įkurti 
„politinę bendruomenę“ ir jai pavesti pareigas „panašias į tas, 
kurias taip naudingai ėjo jakobinų bendruomenė“ (ten pat). 
O tos pareigos, kaip žinome iš istorijos, buvo: išleisti įtaria- 
mųjų įstatymą, pagal kurį kiekvienas įtariamasis buvo ati- 
duodamas revoliucijos tribunolui; pasmerkti mirtin ir nužu- 
dyti karalių Liudviką XVI; likviduoti žirondistus, kurie gy- 
nė karaliaus nekaltumą; suorganizuoti revoliucinę armiją, 
kuri gaudė revoliucijos priešininkus ir juos žudė, kuri Nan- 
to gyventojus skandino Loire upėje, kuri masiškai šaudė žmo- 
nes Lione, Vandėjoje ir kitur. Argi tai nepanašu į bolševikų 
politbiurus, kurie taip pat stovi „šalia tikrosios valdžios“, su- 
darydami „savotišką dvasinę valdžią“ ir eidami per NKVD 
„taip naudingas pareigas“ bendruomenėje? Ar bolševikai ne- 
įvykdė Comte'o testamento, įvesdami „pozityvistinę diktatū- 
rą, sukurdami „neiškrypstančią kunigiją“ (komunistų partija 
ir jos vadovai) ir net turėdami „universalinį popiežių“, ku- 
riam visi turi paklusti savo mintimis ir savo veiksmais? Ko- 
lektyvistinės liberalizmo užuomazgos išsiskleidė bolševizme 
visu vešlumu. Todėl H. de Lubacas, vienu sakiniu apibūdin- 
damas liberalizmą ir sako: „pozityvistinė formulė yra pilnu- 
tinė tiranija. Praktikoje ji pasibaigia partijos arba, dar tiksliau, 
sektos diktatūra“ (ten pat, p. 275). 

Marxas buvo Comte'o įpėdinis ir šiuo atžvilgiu. Tik kaip 
visur, taip ir čia, jo praktiškesnis protas surado konkretes- 
nių priemonių šiam sukolektyvinimui įvykdyti. Vietoje abst- 
rakčios žmonijos jis pastatė proletarų klasę ir jai pavedė val- 
dyti pasaulį. Vietoje diktatūros per vienos kartos amžių jis 
paskelbė amžiną proletariato diktatūrą, nes jis netikėjo, kad 
kada nors žmonės pasidarys tokie išauklėti ir tobuli, jog nu- 
stos marksizmo ir pozityvizmo pagrindus kritikavę. Tačiau 
kiekvienu atveju asmuo buvo pajungtas kolektyvui. Savos 
vertės jis neteko. Jis pasidarė tik bendruomenės išraiška. Me- 
chanistinis visuomenės supratimas, paveldėtas iš Rousseau 
ir suteoretintas Comte'o, padarė marksizmą nuosekliu libe- 
ralizmo tęsėju ir jo pagrindinių idėjų vykdytoju. Kolektyvis- 


221 


tinis marksizmo pobūdis yra visiems žinomas. Apie jį daug 
kalbėti nebereikia. Padėjęs į socialinių santykių pagrindą pra- 
gyvenimo sąlygas ir nuo jų padaręs priklausomą žmogų, 
Marxas savaime pasisakė už kolektyvistinį principą, nes me- 
džiaga egzistuoja tiktai kaip kolektyvas, neturėdama jokios 
asmeninės vertės. Šita nevertė Marxo buvo nuosekliai per- 
kelta žmogui ir virto visos jo sociologijos pagrindu. Žmogus 
yra nebe savarankiška, originali, laisva ir apsisprendžianti 
būtybė, bet bendruomenės narelis, bendruomenės produk- 
tas, bendruomenei palenktas ir jos apsprendžiamas. 

Dar praktiškesnis buvo Leninas, kuris visą savo gyveni- 
mą kovojo už revoliucijos įvykdymą be kompromisų, nes jis 
suprato, kad sykį stojus į kolektyvizmo kelią reikia juo eiti Ii- 
gi galo. Jau antrajame socialdemokratų kongrese 1903 metais 
(Briuselyje ir Londone) Leninas susikirto su Martovu, Aksel- 
rodu, Trockiu ir kitais kaip tik dėl partijos statuto, kuriame 
buvo norima išvengti griežtos organizacinės formos, paliekant 
inteligentijai teisę pripažinti socializmo principus, bet nebū- 
tinai priklausyti pačiai organizacijai ir sykių būti tikraisiais so- 
cialistinio sąjūdžio nariais. Leninas kaip tik smarkiai pasisa- 
kė prieš šitokį Martovo projektą rašydamas: „Mes esame kla- 
sės partija ir todėl beveik visa klasė turi veikti mūsų partijos 
vadovaujamą; ji turi, kiek galėdama ankštai, prisišlieti prie 
mūsų partijos“ (cit. iš: „Geschichte der kommunistischen Par- 
tei“, p. 63). Ir kitoje vietoje: „Proletariatas kovoje už valdžią 
neturi jokio kito ginklo kaip tik organizaciją. Proletariatas... 
virs nenugalima jėga tik tuo, kad ideologinė jo vienybė, pa- 
remta marksizmo principais, bus sustiprinta materialine or- 
ganizacijos vienybe, kuri milijonus dirbančiųjų sujungs į vie- 
ną darbininkų klasės armiją“ (ten pat, p. 69-70). Čia Leninas 
buvo visiškai teisus bei nuoseklus. Jeigu visuomenė yra ato- 
mistinis padaras, tuomet ji turi būti kuo labiausiai organizuo- 
ta. Kitaip ji neturės jokios ypatingesnės reikšmės. Todėl or- 
ganizacinio principo pabrėžimas virto pagrindiniu bolševikiš- 
kosios santvarkos veiksniu. Bolševikai viską suorganizavo ir 
suplanavo. Partija pasiėmė vadovauti visoms žmogaus gyvė- 

nimo sritims. Čia nieko nebeliko privatiška, nes juk ir pats 
žmogus yra nebe asmenybė, bet tiktai kolektyvo dalelė ir ano 
didžiulio socialinio mechanizmo ratelis. Todėl savo gyvenimo 
jis turėti negali. Šiandien mums darosi baisi ta organizacinė 
mašina. Tačiau ji yra tiktai logiška išvada iš kolektyvistinio 
prado, kuris prasideda liberalizme ir išryškėja socializme. 
Rousseau volontė gėnėrale bolševikų praktikose yra įvykdoma 
visu pilnumu. 

Štai tasai žmogaus sukolektyvinimo kelias, kuriuo ėjo pas- 
tarasis Europos gyvenimo šimtmetis. Liberalizmas šitą kelią 
pradėjo tuo, kad jis atpalaidavo žmogų nuo bet kurio autori- 
teto, paskelbdamas, jog reikią klausyti visų, bet neklausyti nie- 
kieno atskirai. Pozityvizmas šitą visumą perkėlė į žmoniją, 
marksizmas ją susiaurino ligi proletariato, bolševizmas - ligi 
komunistų partijos. Bolševizme žmogus iš tikro neklauso nie- 
ko skyrium, ir tačiau nepaprastai klauso visų, klauso anos ano- 
niminės jėgos, kuriai visi atstovauja ir visi žiūri, kad jos rei- 
kalavimai būtų įvykdyti ir kad niekas neprieštarautų jos va- 
liai. Visuotinio špionažo sistema pasidaro nuosekli išvada iš 
volontė gėnėrale principo. Čia vėl pastebime nepaprastą gyve- 
nimo ironiją: liberalizmas, pradėjęs individo neliečiamybe, 
baigė visuotinio špionažo tinklu. 


5. Skirtybės 


Anai pradžioje minėtai pamirštai tiesai pavaizduoti pač- 
mėme tik dvi pagrindines idėjas: antireliginį nusistatymą ir 
žmogaus sukolektyvinimą. Tačiau ir jos pakankamai ryškiai 
galėjo parodyti, kad liberalizmo kelias į bolševizmą iš tikro 
yra pakankamai tiesus ir lygus; kad jokių esminių pertrau- 
kų jis čia neturi; kad liberalizmas, socializmas ir bolševizmas 
yra ne trys keliai, bėgą šalia vienas kito, bet vienas ir tas pats 
kelias. Tačiau ar tarp šių trijų sąjūdžių jau nėra jokio skirtu- 
mo? Ar liberalas, socialistas ir bolševikas skiriasi tik vardais? 
Skirtybių esama. Tačiau jos yra ne tokios, kokias paprastai 
iškelia publicistai. 

Visų pirma tarp liberalizmo, socializmo ir bolševizmo esa- 
ma psichologinių skirtybių. Kitaip sakant, skirtingi yra žmo- 
nių charakteriai, kurie šiuos tris sąjūdžius gimdo ir veda. Li- 
beralizmo kūrėjai ir jo šalininkai ligi pat šių dienų yra dau- 
gumoje (pabrėžiu daugumoje, nes išimčių pasitaiko visur) 
netiesaus ir nelogiško charakterio žmonės. Jie skelbia nau- 
jas idėjas, tačiau nedrįsta jų išvystyti ligi galo ir nepajėgia 
atsisakyti nuo to, kas yra sena. Jie nuolatos svyruoja tarp re- 
voliucijos ir tradicijos. Tai yra tipiškai buržuazinio - oportu- 
nistinio nusiteikimo asmenys. Religijoje jie kovoja su jos vieta 
bei įtaka viešajame gyvenime, bet nedrįsta paneigti jos pa- 
čios. Socialinėje srityje jie norėtų pabrėžti bendruomeninį rei- 
kalą, bet nepajėgia atsispirti kapitalizmo vilionėms. Filosofi- 
joje jie pripažįsta tik tai, kas yra patiriama, bet nedrįsta šitą 
patirtį aprėžti medžiaga. Nepaprastai garsiai kalbėdami apie 
toleranciją ir demokratiją, jie neturi nei tolerantiškos, nei de- 
mokratinės dvasios. 

Socialistai yra daugiausia realistinės dvasios žmonės. Jie 
žavisi ne tiek pačia idėja, kiek jos įkūnijimu praktikoje. To- 
dėl jie renkasi tokias priemones bei metodus, kurie, kaip 
jiems atrodo, būtų praktiškiausi ir duotų kuo geriausių vai- 
sių. Todėl jie dažnai eina į kompromisus net ir su tais, ku- 
rie idėjiškai yra jų priešininkai. Tai kompromiso žmonės. Jie 
daro tai, ką jie sako. Užtat jie sako negriežtai. Apsisprendi- 
mas už evoliuciją vietoje revoliucijos kaip tik išduoda kom- 
promisinį ir praktinį socialistų charakterį. Bet sykiu šitas ap- 
sisprendimas reiškia ir socialistų tragediją. Pagrindinė jų idė- 
ja perkeisti socialinius santykius ir įkurti žemėje „rojų“ 
reikalauja veikti. Veiksmas yra pagrindinis šios idėjos įvyk- 
dymo principas. Tuo tarpu evoliucija reikalauja laukti. Čia tad 
ir įvyksta tasai konfliktas tarp socialistinės idėjos ir socialis- 
tinės praktikos; konfliktas, kuris perskėlė socialistinį sąjūdį į 
dvi sroves: į bolševikus ir menševikus, arba socialdemokra- 
tus. Bolševikai nenorėjo laukti. Jie norėjo veikti. Tuo tarpu 
socialdemokratai apsisprendė laukti. Be abejo, laukimas ne 
visada dirba laukiančiųjų naudai. Atrodo, kad ir socialde- 
mokratai iš laukimo nebus nieko ypatingesnio laimėję, nes 

jų veiklesnieji broliai bolševikai užėmė visas tas pozicijas, 
apie kurias svajojo socialdemokratai. 

Bolševikai yra veiklos ir kovos žmonės. Idėja jiems yra ver- 
tingesnė už bet kurią praktiką. Todėl jie konkretų gyvenimą 
lenkia idėjai, nepaisydami, kad tenka kartais jį sulaužyti ir 
paaukoti — net milijonus. Bet jie yra nuoseklūs ir savo galvo- 
jimu, ir savo veikimu. Juk jeigu žmogus yra tik aukštesnis 
medžiagos susidėstymas, kodėl šito medžiagos gabalėlio ne- 
paaukoti bendram reikalui arba net ir įdomesniam eksperi- 
mentui? Kodėl dar laikytis kažkokių atavistinių moralės po- 
linkių, jeigu viskas yra valdoma griežto mechaninio priežas- 
tingumo? Kodėl laukti, kada žmonės patys susipras, jeigu juos 
galima priversti būti „laimingus“? Todėl bolševikai veikia: 
veikia intensyviai, sistemingai, planingai ir organizuotai. Sis- 
temos, plano, logikos ir organizacijos atžvilgiu vargiai kas gali 
juos pralenkti. Ir turbūt pasaulis dar nėra matęs tokių idėjos 
fanatikų, kokie yra bolševikai. Jie yra išmąstę marksistinius 
principus ligi galo. Jie labai pagrįstai atmetė bet kokias siūlo- 
mas marksizmo reformas. Jie pasiliko ištikimi materializmui 
ligi galo ir ligi galo vykdo jį kolektyvo gyvenime. Bolševikai 
kuria perkeistąjį pasaulį: be Dievo, be asmens ir — be kompromiso. 
Jie yra materializmo vienuoliai. 

Liberalas yra buržujus, socialistas - realistas, bolševikas — 
idėjininkas. Štai tos psichologinės skirtybės, kurios vienos sro- 
vės žmones perskiria, neleisdamos jiems pasiekti to paties taš- 
ko, nors ir einant vienu keliu. Kaip tik todėl tarp liberalizmo, 
socializmo ir bolševizmo atsiranda išsivystymo arba genetinių 
skirtybių. Šie trys vardai reiškia sykiu ir tris tos pačios ideolo- 
gijos išsiskleidimo bei subrendimo tarpsnius. Liberalizmas 
stovi pačioje pradžioje. Jis yra dar tik užuomazga, tik pum- 
puras, kuriam buržuazinės dvasios žmonės daugelyje sričių 
ir daugelyje kraštų neleido išsiskleisti. Socializmas jau yra pa- 
žengęs priekin. Jis yra želmuo, kuris tačiau praktikos dėlei 
yra sulaikytas, kad nevestų vaisių. Tuo tarpu bolševizmas yra 
pats vaisius, pats sunokęs grūdas, pats paskutinis anos pirmi- 
nės ideologijos išsiskleidimo tarpsnis. Tačiau, kaip jau buvo 
ir anksčiau minėta, nei psichologinės, nei genetinės skirtybės 

nepadaro šių trijų srovių skirtingomis iš esmės. Pačia savo es- 
me liberalizmas, socializmas ir bolševizmas yra tas pats daly- 
kas. Kas yra savo psichikoje nerangus ir nenuoseklus, tas pa- 
siliks liberalas. Kas savo polinkiais yra daugiau praktiškas ir 
apdairus, tas nueis ligi socializmo. Kas yra logiškas ir ištiki- 
mas idėjai, tas pavirs bolševiku. Tačiau kiekvienu atveju jis at- 
stovaus tai pačiai pasaulėžiūrai, tai pačiai gyvenimo sampra- 
tai, tik išreikštai skirtingomis psichologinėmis formomis ir 
vykdomai skirtingomis visuomeninėmis priemonėmis. Štai 
kodėl neklydo Leninas, prikišdamas socialdemokratams, kad 
jie daro vieną žingsnį priekin, o du atgal. Štai kodėl neklydo 
popiežius Pijus XI, sujungdamas į vieną grandinę kultūrlibe- 
ralizmą, kultūrsocializmą ir kultūrbolševizmą. Štai kodėl ga- 
lop neklydo nė Ramonas, meniškai išreikšdamas Giružio ne 
tik kūninę, bet ir dvasinę kilmę iš Kreivėno. Nudievinto žmo- 
gaus kelias yra vienas: į bolševizmą. Kaip toli šiuo keliu kas nu- 
eis, tai priklausys nuo jo dvasinės sąrangos. Tačiau pats kelias 
yra aiškus ir tikras. „Dievo įsakymai, kaip laikrodžio ratukai. 
Išimk vieną, ir visas mechanizmas sustos“ („Kryžiai“, p. 158). 
Priešais mus dabar kaip tik ir tiesiasi šito sustojusio, nebegy- 
vo pasaulio plotai. 


GINČAS DĖL LIBERALIZMO 


Mano straipsnis „Liberalizmo kelias į bolševizmą“ („Ai- 
dai“, 1948, Nr. 13) ne vieną sujaudino ir net papiktino. Ne 
vienas, buvęs liberalu visą gyvenimą ir net lankęs bažnyčią, 
pasijuto įžeistas išgirdęs, kad jo eitas kelias - yra kelias į bol- 
ševizmą. Ne vienas taip pat pačią straipsnyje keliamą idėją 
pavadino „klaikia klaida“ ir „pigia demagogija“ (plg. „Min- 
tis“, 1948 m. gegužės 14 d.). Visa tai rodo, kad liberalizmo san- 
tykis su bolševizmu yra jaudinantis dalykas, kuris prašosi ne tik 
keliamas, bet ir nagrinėjamas. Palikdamas ateičiai istorines 
šio klausimo papildas, kurias kiti gal dar geriau padarys ne- 
gu aš, šiuo tarpu norėčiau sustoti tik ties keleta pastabų, ky- 
lančių ryšium su atsiradusiais priekaištais ir nesusipratimais. 


1. Straipsnio priežastis 


Kai kas klausia, kodėl minėtas straipsnis buvo parašytas 
kaip tik šiuo metu, kada visos jėgos yra telkiamos kovai prieš 
bolševizmą? Ar tai neskaldo šių, taip labai dabar reikalingų jė- 
gų? Ar tai nėra meškos patarnavimas, nes, sakoma, straipsnio 
„išvadomis galės džiaugtis tik Stalinas“ („Mintis“, ten pat). 

Visai teisingai yra pastebėta, kad straipsnis yra atsiradęs 
„tik ne dėl V. Ramono Kryžių“ (ten pat). Aišku, ne! V. Ra- 
mono veikalas buvo tiktai proga, tiktai akstinas priminti mū- 
sų visuomenei paties Kristaus paskelbtą, tačiau daugelio jau 
spėtą pamiršti tiesą, kad velnio negalima išvaryti belzebubu. 

Į kovą su bolševizmu šiandien jungiasi visi — ir liberalai 
su socialistais. Vienur jie kovoja su komunizmu aršiau, ki- 
tur nuolaidžiau. Tačiau beveik visur ateina ir kovoja. Ir nie- 
kas jų nuo šitos kovos nestumia. Niekas jos nesisavina, nes 
bolševizmas yra ne tik ideologija, bet ir kardas, nešamas per 
pasaulį seno rusiškojo imperializmo. Todėl su juo galima ko- 
voti įvairiais motyvais: idėjiniu ir religiniu, politiniu ir tau- 
tiniu, socialiniu ir ekonominiu. Ir šiandien niekas neklausia, 
kokia intencija veda kurį karį. Kiekviena jėga yra brangina- 
ma ir todėl priimama. Šiuo tad atžvilgiu ir liberalo bei so- 
cialisto smūgis gali būti reikšmingas. 

Tačiau kai visose šitose grumtynėse iškyla klausimas: kas 
sudarys idėjinę bolševizmui užtvarą; kas išnaikins dvasinį bol- 
ševizmą; kas duos žmogui naują antibolševikinę kultūros lin- 
kmę, kovojančios jėgos pasirodo esančios nevienodos vertės. 
Tiesa, jos beveik visos mėgina būti tąja idėjine užtvara, tąja 
nauja dvasia ir nauja kultūra, kuri yra būtina tikrai bolševiz- 
mo pergalei. Šiuo atžvilgiu neatsilieka nė liberalai su socialis- 
tais. Ir jie nori būti bolševizmui užtvara. Tik kuo jie šitą užtvarą 
sudarys? Ar savo pinigais, patrankomis ir savo kūnais? Taip! 
Ar savo idėjomis, savo dvasine nuotaika ir savo kultūra? Ne! 

Ir čia yra giliausia priežastis, kodėl minėtas straipsnis bu- 
vo parašytas. Nebepakenčiama buvo nuolatos girdėti, kad li- 
beralinis ir socialistinis pasaulis nugalės bolševizmą. Todėl ir 
buvo norėta parodyti, kad be fizinės, techninės ir ekonominės 
jėgos šitas liberalinis ir socialistinis pasaulis neturi nieko, ką ga- 
lėtų prieš bolševizmą pastatyti, nes bolševizmas kaip tik ir yra 
iš šito pasaulio kilęs. Bet kadangi bolševizmas yra ir idėja, ne 
tik kardas, todėl vienų tik kardu jo nugalėti negalima. Jo užtva- 
ra turi būti ne tik Marshallo planas, ne tik Reinas ar Atlantas, 
bet ir ideologija, kuri įstengtų bolševiziną sunaikinti žmogaus dva- 
sioje, nes šita užteršta dvasia yra pirmaeilis bolševizmo šaltinis. Ar 
liberalizmas bei socializmas yra tokia ideologija? Jokia pras- 
me! Priešingai, liberalinė ir socialistinė ideologija yra bolševiz- 
mo gimtinė, jo lopšys, jo auklė ir žindyvė. Tai ji, kaip toji le- 
gendinė Romos vilkė, jį išpenėjo savo pienu. Savo pozityviz- 
mu ir materializmu, savo indiferentizmu ir ateizmu ji 

sunaikino žmoguje dvasios primatą. Bolševizmas gerai supra- 
to liberalizmo pradėtą kurti gyvenimo tipą ir jį užbaigė - vi- 
siškai tobulai. Todėl kai šiandien tasai pats liberalizmas su so- 
cializmu - tie bolševizmo tiesioginiai gimdytojai - atžygiuo- 
ja, grojant marseljetę, nešini Rousseau, Comte'o ir Marxo 
paveikslais, atžygiuoja kovoti su Leninu ir Stalinu, - tylėti ne- 
begalima, jeigu nenorime prarasti bet kokio vertybių pajauti- 
mo. Visi šitie liberalizmo bei socializmo nešami paveikslai ir 
ant transparantų išrašyti šūkiai yra tos pačios kilmės ir tos pačios 
dvasios, kaip ir bolševikų. Ar tad jie gali būti tikrąja ir radika- 
liąja užtvara? Ar gali belzebubas išvaryti velnią? 

Tačiau ar tai reiškia, kad liberalai su socialistais nebegali 
iš viso kovoti su bolševizmu? Klausimas neatsakomas viena 
kuria prasme. Savo idėjomis iš tikro ne. Bet jie gali ateiti į šitą 
kovą kaip atsivertėliai. Jie gali ateiti apsivilkę nebe parado, bet 
atgailos drabužiu. Jie pasibaisėdami gali praregėti, kur nuve- 
dė žmoniją jų ideologija. Todėl gali jos išsižadėti. Tuomet jie 
iš tikro bus tikrieji kariai, gal net geresni, negu kai kurie se- 
nieji krikščionys, kurie dėl savo nerangumo kartais pelno už- 
tarnautos bausmės. Tačiau tokiu atveju liberalai ir socialis- 
tai nebebus nei liberalai, nei socialistai. O kol jie tvirtai sa- 
vos ideologijos tebesilaiko; dar daugiau, kol jie šitą ideologiją 
stato priešais bolševizmą kaip užtvarą, tol jų kova yra tik pa- 
viršutiniška, tik techninė. Tai intereso, bet ne tiesos kova. Šiuo 
atžvilgiu liberalizmas su socializmu nėra partneris krikščio- 
nybei, kuri vienintelė yra ideologinė bolševizmo užtvara. Bol- 
ševizmas, kaip šiandien jau visiems aišku, yra pirmiausia ne 
tiek politinė, socialinė ir ekonominė sistema, kiek zmaterialis- 
tinė religija. N. Berdiajevas jau prieš penkiolika metų atkrei- 
pė į tai pasaulio dėmesį. Todėl jį nugalėti gali ne kokia nors 
pažangos religija (liberalizmas), ne kokia nors rasės ar tautos 
religija (nacionalizmas), ne kokia nors ekonomikos religija (s0- 
cializmas), bet RELIGIJA - be jokio priedo ir be jokio apri- 
bojimo. Aštrų klausimą: Roma ar Maskva - keliame ne tik 
mes. Jį kelia ir prancūzai, kur katalikai „eina iš daikto su so- 
cialistais ir radikalais“ („Mintis“, ten pat). Jeanas Grandmai- 
sonas, atpasakodamas R. Arono straipsnį apie antikomuniz- 

mo prieštaravimus, pastebi: „Krikščionybė ar komunizmas. 
Bažnyčia ar revoliucija. Štai R. Arono nerašyta išvada, prie 
kurios prisijungia garsioji Proudhono dilema. Ją verta pa- 
brėžti katalikams, kurie vieninteliai turi sėkmingo vaisto 
prieš šią rykštę (komunizmą)“ („La France catholigue“, 1948 
m. balandžio 30 d.). Liberalai su socialistais gali pasidaryti 
šio vaisto dalininkais, tačiau jie turi čia pasielgti taip, kaip 
pasielgė Ninevės gyventojai. 


2. Išdavikai ar įvykdytojai 


Kai kas vėl nori pateisinti liberalizmą tuo, esą ir katalikai 
davę duoklės bolševizmui. Iš tikro savo nerangumu pastebė- 
ti kapitalizmo nekrikščioniškąjį pobūdį, savo egoizmu nema- 
tyti žmoguje artimo ir brolio, galop kai kuriais žmonėmis, nu- 
ėjusiais tiesioginėn bolševizmo tarnybon, katalikai yra prisi- 
dėję prie komunizmo įsigalėjimo bent praktinėje srityje. Tai 
faktas, kurio negalima neigti. Juo remdamasis kai kas tad ir 
norėtų liberalizmo bei socializmo įnašą pastatyti toje pačioje 
plotmėje ir demagogija apkaltinti tuos, kurie liberalizmą lai- 
ko bolševizmo gimtine. Kaip dėl Stalino buvimo kunigų se- 
minarijoje, kaip dėl Pakarklio ir Nėries buvimo ateitininkų 
korporacijose negalima teigti, „kad kunigų seminarijos arba 
katalikiškosios organizacijos yra tikrosios bolševikų peryklos“ 
(„Mintis“, ten pat), taip lygiai esanti „pigi demagogija“ iš fi- 
losofijos profesoriaus lūpų girdėti, kad kas yra nuoseklus, tas 
yra arba krikščionis, arba bolševikas. Ir vis dėlto šitas sugre- 
tinimas yra raišas. Tiesa, iš viršaus jis yra panašus. Tačiau sa- 
vo gelmėse jis anaiptol nėra vienaprasmis. 

Kuo katalikai yra prisidėję prie bolševizmo? Tuo, kad jie 
nuo krikščionybės nutolo, jos principų nevykdė, Bažnyčios 
mokslo neklausė! ; kad jie pasiliko katalikai tiktai vardu, bet ne 


! Plg. kai kurių katalikų elgesį su pop. Leono XIII „Rerum novarum“ 
ir su pop. Pijaus XI „Ouadragesimo anno“, kurios kai kurie katalikai neleido 
perskaityti savo patronalinėse bažnyčiose. Tuo nusiskundžia pats pop. Pijus 
XI paskesnėje savo enciklikoje „De communismo atheo“. 

širdimi; kad jie savo religiją net formaliai paneigė. Katalikų 
duoklė bolševizmui iš esmės yra atremta į krikščionybės išdavimą. 
Katalikų žmonės, nuėję tarnauti bolševikams, yra atkritėliai ir 
nuo krikščioniškosios ideologijos ir nuo krikščioniškosios 
praktikos. Išdavikų vardas jiems tinka visokeriopa prasme. Ir 
tokia išdavikų eilė eina per visą krikščionybės istoriją. Pirmas 
išdavimo aktas įvyko Getsemanės sode Judo pabučiavimu. 
Vienas iš dvylikos jau buvo išdavikas! Mes apverkiame juos, 
šituos atskalūnus, mes meldžiamės už juos, nes jie dažnai nė 
patys nežino, ką daro. Tačiau kiekvienu atveju jie yra nudžiū- 
vusios ir nulūžusios krikščionybės kamieno šakos. 

Ar šitaip galima būtų kalbėti ir apie liberalizmo bei so- 
cializmo įnašą į bolševizmą? Anaiptol! Liberalizmas parėmė 
bolševizmą ne tuo, kad jo šalininkai būtų jo nesilaikę ir jį pa- 
neigę, bet tuo, kad jis pagrindiniais savo ideologijos principais, 
savo nuotaika ir savo kultūra bolševizmą pradėjo savo įščiu- 
je, atidarė jam kelią į žmogaus vidų ir nutiesė jam pasaulė- 
žiūrinius pagrindus. Be liberalizmo ir socializmo bolševizmas yra 
negalimas ir nesuprantamas. Mums reikia išstudijuoti Comte'ą, 
kad suprastume Marxą; ir mums reikia išstudijuoti Marxą, 
kad suprastume Leniną. Todėl liberalai bei socialistai, nuėję 
bolševizmo tarnybon, anaiptol nėra liberalizmo ar socializ- 
mo išdavikai. Jie yra įvykdytojai savo pirminės ideologijos. Bol- 
ševizmas nesukūrė jokios naujos idėjos, kurios nebūtų buvę 
liberalizme ar socializme. Jis tik šitas idėjas nuosekliai bei Io- 
giškai pritaikė valstybės ir visuomenės gyvenime. Liberaliz- 
mas ir socializmas (ypač pirmasis!) yra daugiau teorija. Bol- 
ševizmas yra daugiau veiksmas. Tačiau argi vadinsime iš- 
daviku tą, kuris nuo teorijos pereina prie veiksmo? Liberalai 
ir socialistai, nuėję bolševikams tarnauti, savų įsitikinimų 
anaiptol nepaneigė ir jų neišsižadėjo, kaip kad katalikai. Jie 
tik paneigė liberalų nerangumą, nenuoseklumą, teoretišku- 
mą; jie tik paneigė socialistų kompromisinę dvasią, norą 
laukti ir žiūrėti. Jie tik išdavė amžiną žmogaus norą dairy- 
tis atgal, pridėjus ranką prie arklo. Jie buvo nuoseklūs ir lo- 
giški. Jie suvokė liberalistinę bei socialistinę idėją ligi pat jos 
gelmių; jie suprato jos reikalavimus ir todėl nuėjo jai tarnauti 

ne sužalotu jos pavidalu, kaip yra liberalizme, bet grynu, ko- 
kį jį, deja, sukūrė bolševizmas. O tie, kurie pasilieka šalia bol- 
ševizmo, pradeda su juo šiandien kovoti. Pabrėžiu šiandien, 
nes liberalų ir socialistų ankstesnės simpatijos mums yra ge- 
rai žinomos. Tačiau šita jų šiandieninė kova yra, kaip buvo 
sakyta ne idėjos, bet intereso kova. Todėl kur tik interesas 
liaujasi, ten liaujasi ir ši kova. Klaida tad yra interesą mai- 
šyti su ideologija, ir interesą paneigusius žmones laikyti ide- 
ologijos išdavikais. Ką gi jie čia išdavė? 

Taigi: Adomauskas, Pakarklis, Gira, iš vienos pusės, ir Pa- 
leckis, Gedvilas, Šimkus, iš kitos — jie nestovi vienoje ir toje 
pačioje plotmėje, kaip kai kas norėtų mus įtikinti. Pirmieji 
yra išdavikai, antrieji įvykdytojai; pirmieji atkritėliai, antrie- 
ji išvystytojai; pirmieji davė šuolį į šalį, antrieji žengė tuo pa- 
čiu keliu toliau. Judas ir Saulius — abu buvo Kristaus prie- 
šai. Tačiau katras iš jų yra išdavikas? Saulius Kristaus neiš- 
davė. Persekiodamas Jo mokinius, jis tik vykdė savo 
įsitikinimus ligi galo. Tai jis suklupo prieš savo dieviškąjį 
Priešą, ne Judas. Tai jis tapo didžiausiu krikščionybės apaš- 
talu, ne tasai jaunikaitis, kuriam gaila buvo išsižadėti savo 
turtų ir kuriam pasitraukus Kristus pasakė amžinos reikšmės 
posakį apie adatos skylutę ir kupranugarį. Iš tikro prometė- 
jai greičiau randa kelią į jų persekiojamą Viešpatį, negu buržujai.. 
Todėl Rusijos atsivertimas yra žymiai didesnė galimybė, ne- 
gu liberalinio ir socialistinio pasaulio. Nuosekli ir logiška 
dvasia yra nuosekli visur: ir kovoje, ir maldoje, nes malda 
taip pat yra veiksmas. 


3. Anglosaksų mįslė 


Kai kas, dairydamasis po anglosaksų kraštus, nustebęs pa- 
tiria, kad tenai bolševizmas yra įleidęs šaknis žymiai mažiau 
negu kitur. Tuo tarpu liberalizmas ir socializmas klestėte kles- 
ti. Iš to norima padaryti išvadą, esą liberalizmas bei socializ- 


? Apie tai esu rašęs „Buržuazijos žlugime“ (Kaunas, 1940). 

mas tiesioginio ryšio su bolševizmu negalįs turėti. Jeigu bol- 
ševizmas, sakoma, nekilo ten, kur „liberalinėmis idėjomis ap- 
siėmusi beveik visa tauta“ („Mintis“, ten pat), o Rusijoje, kur 
„popų įtakos“ paneigti negalima, vadinasi, ne liberalizmas 
esąs kaltas dėl bolševizmo kilmės. Tačiau kiek pats pastebėtas 
faktas yra tikras, tiek iš jo daroma išvada yra klaidinga; klaidin- 
ga dėl to, kad anglosaksiškų kraštų stebėtojai išleidžia iš akių 
tenykščio liberalizmo ir socializmo pobūdį. 

Ir liberalizmas, ir socializmas anglosaksų kraštuose neturi 
ir niekados nėra turėjęs tokio aštraus pasaulėžiūrinio bruo- 
žo, kurį jis turėjo ir tebeturi Europos kontinente, pirmoje ei- 
lėje romaniškuose kraštuose, ypač Prancūzijoje. Šiuo atžvil- 
giu tebūna man leista pacituoti kitų, ši klausimą geriau pa- 
žįstančių žmonių nuomonę. Gotthilfas Schenkelis (socialistas) 
savo knygoje „Kirche, Sozialismus, Demokratie“ (Stuttgart, 
1948), kalbėdamas, kad „iš marksistinės ūkio morfologijos“ 
buvo padaryta „materialistinė istorijos filosofija“, pasiryžusi 
medžiaginėmis funkcijomis išaiškinti ir anapus ūkio esančias 
gyvenimo sritis, pastebi: „Anglų ir amerikonų darbininkų są- 
jūdis šio kraštutinio padėjimo išvengė. Apskritai šios tautos 
yra blaivesnės ir nemano, kad kiekvienas pažinimas turi būti 
išvystytas ligi galutinių teorinių savo išvadų“ (p. 41). Ir ki- 
toje vietoje: „Anglų darbininkija sąmoningai eina evoliucijos 
keliu. Žinodama, kaip komplikuotas ir kaip jautrus yra ūki- 
nis pramonės šalies aparatas, ji vengia bet kokio nereikalin- 
go sutrikdymo ekonominiame visumos gyvenime. Tačiau 
savo keliu ji eina atkakliai ir tiksliai. Ji apsiriboja ūkiniais ir 
politiniais klausimais. Jai neateina nė į galvą atstovauti ben- 
drosioms istorijos filosofijos teorijoms arba pasaulėžiūrinėms 
tezėms, kurios priklauso religijos sričiai. O apsiribojime kaip 
tik ir pasirodo meistriškumas. Tuo būdu ji atlieka begalinį 
praktinį darbą. Jos programa ir jos praktika paiso ne tik dar- 
bininkų interesų, bet ir viduriniojo luomo. Tuo būdu anglų 
darbo partija randa plačią dirvą ir stiprų atgarsį“ (p. 56). 
Kaip tik dėl šito nepasaulėžiūrinio savo bruožo anglų darbo 
partijoje dalyvauja ir katalikai. Tas pat yra ir su liberalinėmis 
anglų partijomis. Ir jos neatstovauja pozityvizmui, kaip dar- 

bo partija ten neatstovauja materializmui. Todėl liberalinėse 
anglų partijose katalikai taip pat dalyvauja. Anglų ir socia- 
lizmas, ir liberalizmas yra tiktai ekonominės sistemos, tiktai 
ekonominiai pasiūlymai, paskui kuriuos neina pasaulėžiūros 
pakeitimas, kaip tai vyko ir tebevyksta ne vienoje Europos 
kontinento valstybėje. 

Todėl kai šiandien ne vienas mūsiškių anglų liberalizmą 
ar socializmą stato pavyzdžiu, jis turi nepamiršti padaryti 
iš to reikalingas išvadas: nubraukti pasaulėžiūrinį pobūdį libe- 
ralizimui ir socializmui. Kol tai nėra padaryta, tol mūsiškis li- 
beralizmas ir socializmas nėra tas pat kas ir angliškasis. Eu- 
ropos kontinento socialistai mėgina eiti šiuo apsivalymo ke- 
liu. Prieš pora metų girdėjome Dr. Hėgnerio, Dr. Schmido, 
Dr. Schumacherio (vokiečių socialistų vadų) pareiškimus. 
Olandijos socializme vyksta ta pati reakcija. „Mes stovime 
pradžioje“, - rašo Geertas Ruygersas savo knygoje „Socializ- 
mas vakar ir šiandien“. Mes nenorime sutaikinti krikščiony- 
bės su marksizmu, nes marksizmas, kaip pasaulėžiūra, jau at- 
gyveno savo dienas. Tačiau pergalėjus marksizmą, pasidaro 
galimas socializmas, pastatytas ant krikščioniškųjų pamatų“ 
(cit. iš: „Dokumente“, 1947 m., Nr. 1). Todėl kai kontinento 
socializmas ir liberalizmas apsivalys nuo materialistinių ir po- 
zityvistinių priemaišų; kai jis virs tiktai ekonominėmis siste- 
momis; kai katalikai galės dalyvauti liberalinėse ir socialisti- 
nėse partijose, neišduodami savo įsitikinimų, tuomet anie 
„naujieji liberalai ir socialistai“ nebebus atsakingi už bolševiz- 
mo įsigalėjimą ir tuomet jie galės teisingai pykti, jeigu ši kal- 
tė jiems bus prikaišiojama. Tačiau kai šiandien mūsų libera- 
lai net gimnazijos moksleivius nori auklėti pozityvistine dva- 
sia; kai mūsų socialistai aiškiai prisipažįsta prie marksistinės 
istoriosofijos su materialistiniu savo pagrindu, - jiems ligi an- 
gliškojo liberalizmo ir socializmo yra dar labai toli, ir anglų 
pavyzdys kaip tik eina prieš juos. Lietuviškasis liberalizmas 
yra atėjęs per Rusiją iš Prancūzijos. O ten jis yra pozityvisti- 
nis. Lietuviškasis socializmas yra slaviškasis padaras. O ten 
jis buvo ir pasiliko materialistinis. Tuo tarpu argi ne pozity- 
vizmas ir materializmas yra dvasinė bolševizmo gimtinė? Bol- 

ševizmas gimė ne iš kurios nors šalies, ne iš kurios nors gru- 
pės, bet iš liberalizmo ir socializmo ideologijos. Ir kol šitoji ide- 
ologija yra gyva, tol ir dvasinis bolševizmo šaltinis yra gyvas. 


4, Netikri liberalai 


Pasipiktinimas mano straipsniu padidėjo dar ir dėl to, kad 
ne vienas žmogus, visą gyvenimą ėjęs sakramentų, pripaži- 
nęs krikščionybės tiesas ir vis dėlto laikęs save liberalu, pa- 
sijuto dabar įjungtas į bolševikų arba bent į jų pagalbininkų 
eiles. Pasipiktinimas ir net užsigavimas yra visiškai supran- 
tamas. Tačiau tebūna man leista šitiems žmonėms iškelti vie- 
ną klausimą: ar jūs iš tikro esate liberalai? Savo straipsnyje at- 
skyriau trejetą liberalizmo rūšių: 1) liberalizmas kaip laisvės gy- 
nimas, kurio šalininkais yra pirmiausia katalikai; 2) ekonominis 
liberalizmas, kurio šalininkais yra visi kapitalizmo gynėjai, 
tarp jų ir katalikai, nors ir nenuosekliai; 3) pozityvistinis libe- 
ralizmas, kuris yra filosofija ir pasaulėžiūra, kilusi iš Rousse- 
au ir Comte'o, ir kuris jau seniai yra Katalikų Bažnyčios at- 
mestas ir pasmerktas. Kuriai tad liberalų rūšiai jūs priklau- 
sote? Nuo šio atsakymo priklausys ir jūsų pasipiktinimo 
teisingumas. Jeigu pirmajai, jūs piktinatės be reikalo, nes 
straipsnis absoliučiai taikomas ne jums. Jeigu antrajai, jūs pik- 
tinatės per daug, nes ekonominis liberalizmas tik netiesiogi- 
niu būdu yra prisidėjęs prie komunizmo išaugimo. Kapita- 
lizmas skatina bolševizmą kaip reakciją prieš savo iškrypi- 
mus. Be abejo, eiti sakramentų ir būti kapitalistu yra keistas 
dalykas. Nesuderinamas su krikščionybe savo teorijoje, ka- 
pitalizmas kaip praktinis veikimas gali susiderinti atskiro 
žmogaus dvasioje, tegul ir keistu būdu. Todėl ekonominio 
liberalizmo atstovų tarpe randame ir katalikų. Jeigu jūs pri- 
klausote trečiajai rūšiai, jūs galite piktintis ar nesipiktinti, ta- 
čiau pozityvistinės pasaulėžiūros tiesioginio ryšio su materia- 
lizmu, iš kurio išaugo bolševizmas, paneigti negalėsite. Pri- 
klausydami šiai trečiajai rūšiai, jūs esate Hikrieji liberalai ir 
jums visu svoriu mano straipsnis buvo taikomas. Visi kiti, 


235 


save vadiną liberalais, yra netikri liberalai. Jiems mano 
straipsnis tinka tik tiek, kiek jie šiai trečiajai rūšiai priklau- 
so, ją gina ir ją skleidžia, Liberalizmo terminas yra daugia- 
prasmis. Tai savo straipsnyje aiškiai pabrėžiau. Reikia tad jį 
imti tiesiogine jo prasme. Kitaip susipainiosime ir savo idė- 
jose ir savo išgyvenimuose. 

Tikras tad liberalas yra tas, kuris yra pozityvistinės pasau- 
lėžiūros savo filosofijoje; kuris yra laicistas kultūros santy- 
kiuose su Bažnyčia; kuris yra subjektyvistas religijos atžvilgiu. 
Tačiau liberalu negalima nei vadinti, nei vadintis, jeigu kas 
nors turi kitokias pažiūras į politinę ar socialinę valstybės 
santvarką, negu joms atstovauja kuri nors politinė katalikų 
partija. Krikščionybė neduoda konkrečių politinės ir net so- 
cialinės srities santvarkos būdų. Jeigu tad kuri nors katalikų 
partija pasisako už tą ar kitą būdą, tai dar anaiptol nereiš- 
kia, kad ji pasisako krikščionybės vardu ir kad kitaip pasi- 
sakiusieji jau būtų nekatalikai. Jokia katalikų partija, net jeigu 
ji yra ir vienintelė, neturi teisės kalbėti Bažnyčios vardu ir nepri- 
tariančius politinei ar socialinei programai laikyti pasaulėžiūriniais 
liberalais ar socialistais. Tuo tarpu mūsų visuomenėje ši klai- 
da buvo ir kai kieno tebėra daroma. Galimas daiktas, kad ji 
yra kalta, jei pas mus kai kurie katalikai — ne tik vardu, bet 
ir širdimi — įsikalbėjo esą liberalai ir įsižeidė paskaitę mano 
straipsnį. Tačiau tikrovėje jie liberalais (tikrąja prasme!) nėra. 
Tuo tarpu tiktai tikruosius liberalus, liberalus dvasia ir darbais, 
ne vardu, lietė anasai straipsnis. Užtat kas nėra liberalas sa- 
vo pasaulėžiūra, tegul nesivadina nė šiuo vardu, nes jis pas- 
tarajame Europos kultūros šimtmetyje jau yra įgijęs specifinę 
savo prasmę. 

Štai tos kelios pastabos, kurias radau reikalo padaryti ry- 
šium su iškilusiais priekaištais ir atsiradusiais nesusiprati- 
mais. Iškelta tezė yra tikra tiek filosofiškai, tiek istoriškai. Bū- 
čiau laimingas, jeigu kam pavyktų įrodyti, kad liberalizmas 
ir socializmas nuvedė pasaulį ne į bolševizmą, bet į krikš- 
čionybę, nes trečiojo kelio žmonijos istorijoje nėra. Yra tik tar- 
pinių stočių. 

LIBERALIZMO TEISINIMAS 


Atsakymas Juliui Kaupui 


Mielas Bičiuli, 


Teisinti liberalizmą pasišovėte ne tik Jūs vienas. Antai 
„Mintis“ skyrė šiam reikalui net penketą ilgų straipsnių (plg. 
Nr. 86-90). Tačiau negirdomis praleidęs V. Trumpos skep- 
tiška šypsena lydimus ir nekultūringa bei viešoms diskusi- 
joms neverta forma parašytus „pamokymus“, mielai sėduos 
atsakyti į Jūsų laišką, išspausdintą „Aidų“ Nr. 19 ir pava- 
dintą „Kryžkelėje tarp Romos ir Kremliaus“. Pačioje pradžio- 
je Jūs darote man tris pagrindinius priekaištus: 1) esą aš ga- 
na smarkiai sumaišąs įvairiopas plotmes, ypač individuali- 
nę ir valstybinę; 2) manasis liberalizmo supratimas esąs gana 
netikslus; 3) aš netiksliai tapatinąs Kristaus Žodį ir Bažny- 
čios, kaip žemiškosios institucijos, politiką. Kadangi tolimes- 
nis Jūsų laiškas yra šių priekaištų išskleidimas, leiskite tad 
man į juos iš eilės ir atsakyti paliekant šalia smulkią pole- 
miką, kurios nemėgstu ir nevartoju, o iškeliant pagrindines 
mintis, jas palyginant ir nušviečiant, nes man atrodo, kad 
tarp Jūsų laiško ir mano priekaištų liberalizmui nėra esmi- 
nio skirtumo, bet tiktai nominalinis nesutarimas. 

1. Pirmas priekaištas, kurį Jūs man darote savo laiške, re- 
miasi, Jūsų nuomone, įvairiopų plotmių sąmaiša. Paryškin- 
dami savo mintį, Jūs teigiate, kad esanti „klaida priešpasta- 
tymas liberalizmo ir krikščionybės“, nes, Jūsų pažiūra, „abu 
dalykai nestovi vienoje plotmėje: krikščionybė yra religija, gi 
liberalizmas valstybinė teorija“. Jūs net manote, kad „mes ga- 
lime būti geri krikščionys, o kartu būti liberalistinės ar socia- 
listinės valstybės formos šalininkai“. Tačiau Jums, kaip kul- 

tūros filosofui, yra žinoma, kad kiekviena valstybės santvarka yra 
vienos kurios valstybės teorijos įkūnijimas, o kiekviena valstybės te- 
orija yra kurios nors pasaulėžiūros dalis. Kurti valstybės teoriją 
ir pagal ją tvarkyti valstybę iš tikro reiškia stengtis parodyti, 
kaip tam tikros pažiūros į žmogų, į visuomenę, į turtą, į dar- 
bą, į kultūrą, galop net į religiją turėtų būti vykdomos vals- 
tybės sąrangoje ir valstybinėmis priemonėmis. Valstybė nėra 
gamtinis dalykas. Ji nėra gamtos duota ta prasme, kaip mus 
supanti aplinka. Valstybė yra žmogaus padaras. Net istoriš- 
kai valstybė yra vėlyvas dalykas, nes pradinėje kultūroje jos 
nerandame. Bet jeigu ji yra žmogaus sukurta, tai ji ir neša ku- 
rią nors žmogaus turėtą idėją, nes kiekviename kultūriniame 
veikime ir jo vaisiuje glūdi žmogaus įsitikinimai, jo išgyveni- 
mai, jo pasaulėjauta ir pasaulėžiūra. Nuosekliai tad ir kiekvie- 
noje valstybės sąrangoje glūdi kuri nors pasaulėžiūra. Be abejo, aš 
jaučiu, kaip šioje vietoje Jūs prisimenate mano skelbiamą ne- 
pasaulėžiūrinę politiką. Tačiau aš sau neprieštarauju. Jeigu aš 
reikalauju pasaulėžiūrinius klausimus išjungti iš politinių or- 
ganų kompetencijos ir jų sprendimą atiduoti kultūriniams or- 
ganams, tai šis reikalavimas taip pat yra pasaulėžiūrinis: jis 
kyla iš gilaus mano įsitikinimo, kad pasaulėžiūra yra laisvas 
dalykas ne tik žmogaus vidiniame, bet ir viršiniame gyveni- 
me; kad ji turi teisės laisvai reikštis ne tik mintimis ar išgyve- 
nimais, bet ir objektyvinėmis institucijomis. Nepasaulėžiūrinės 
politikos teorija taip pat yra pasaulėžiūrinė. Tai formulė, kurią ne- 
išmanėliai laiko sofizmu, kuri tačiau išreiškia, iš vienos pu- 
sės, valstybės kilmę iš pasaulėžiūros, iš kitos — personalisti- 
nes pažiūras į valstybę ir į politines jos funkcijas. 

Todėl sakydami, kad „liberalizmas yra valstybinė teori- 
ja“, Jūs imate liberalizmą jau virtusį kūriniu —- valstybe. Ta- 
čiau kuo yra būdingas šis kūrinys, ši liberalistinė valstybė? 
Jūs patys pastebite, kad liberalizmas yra „valstybinė teorija, 
pastačiusi centre laisvą ir neapspręstą žmogų“. Bet juk lai- 
kyti žmogų laisvu ir neapspręstu, daryti iš to toli siekian- 
čias išvadas jo santykiams su visuomene, su valdžia, su kul- 
tūra ir su religija — ar tai nėra antropologija, vadinasi, viena 
iš pagrindinių pasaulėžiūros dalių? Todėl ir Jūs patys neiš- 

kenčiate nepastebėję, sakysimę, atpasakodami Brockhauso 
duotą liberalizmo sampratą, kad „liberalizmas esąs laisvės 
sąjūdis ir moderninės buržuazijos valstybinė ideologija, eko- 
nominė doktrina bei pasaulėžiūra, pagrįstos individualisti- 
niu principu“. Arba apie anglų liberalizmą sakote, kad jis 
„nebuvo vien grynai gi ekonominis, tačiau turėjo ir gana 
stiprius ideologinius pradus, būtent individualizmą“. Taigi 
Jūs patys linkstate liberalizmą laikyti pasaulėžiūra. Be abejo, 
Jūs teisingai atkreipiate dėmesį, kad „liberalizmo ideologi- 
ja... nėra jokia religija“. Kitaip sakant, liberalizmas nėra išsi- 
vystęs į apeigas, dogmas, šventes, organizaciją turinčią kon- 
fesiją, kuo Comte norėjo paversti pozityvizmą ir kuo bolše- 
vikai pavertė marksizmą. Tačiau šis „trūkumas“ anaiptol 
nepaneigia liberalizmui pasaulėžiūros bruožo ir net sistemos. 
Liberalizmas visų pirma yra pasaulėžiūra, o tik antroje vietoje jis 
yra valstybės teorija — ekonominė doktrina. Politiniai bei ekono- 
miniai jo reikalavimai yra tik konkretūs pasaulėžiūrinių jo 
principų pritaikymai politikos ir ūkio gyvenime. Liberalas tik 
todėl kuria šitokią valstybę ir šitokį ūkį, kad jis šitaip, o ne ki- 
taip Hiki - tegul ir ne visados į Dievą. 

Tačiau jeigu liberalizmas yra vis dėlto ir pasaulėžiūra, tai 
jo priešpastatymas krikščionybei nėra plotmių sumaišymas, 
kaip Jūs norėtumėte man prikišti, nes krikščionybė taip pat 
yra pasaulėžiūra. Be abejo, ji turi ir praktinę pusę, einančią 
į religines bei dorines sritis, kaip liberalizmas į politines ir 
ekonomines. Tačiau be šios praktinės pusės krikščionybė yra 
ir ideologija — pasaulėžiūra. Dar daugiau, krikščioniškoji prak- 
tika yra ne kas kita, kaip krikščioniškosios pasaulėžiūros įkūniji- 
mas!. Todėl yra visiškai galima ir net reikalinga palyginti li- 
beralizmą kaip pasaulėžiūrą su krikščionybe kaip pasaulėžiūra, 
kas mano straipsnyje ir buvo daryta. Plotmių sumaišymo 
priekaištas Jums išspruko tik todėl, kad Jūs ėmėte liberaliz- 
mą kaip politinę bei ekonominę sistemą, kaip išviršinį fasa- 
dą, neatkreipdami dėmesio į pačią šventovę, kurioje rūksta 


1 Sąmoningai sakau „krikščioniškoji praktika“, nes krikščionių praktika la- 
bai dažnai esti tik krikščioniškosios pasaulėžiūros paneigimas. 

filosofiniai ir religiniai aukurai. Tuo tarpu man šie aukurai 
labiausiai rūpėjo, ką esu savo straipsnyje net pabrėžęs (plg. 
„Aidai“, Nr. 13, p. 157). 

2. Jūs sakote, kad manasis „liberalizmo apibrėžimas yra 
gana netikslus“. Bet ar Jūs atkreipėte pakankamo dėmesio į 
šiuos mano sakinius: „Devynioliktojo šimtmečio liberalizmas 
nebuvo vienalytė apraiška. Jis išsivystė įvairiomis linkmėmis. 
Ir štai viena iš jų kaip tik ir pasirinko pozityvizmą savo pa- 
grindu bei šaltiniu... šitas tad pozityvistinis liberalizmas kaip 
tik ir yra toji ideologija, kuri per socializmą žygiuoja bolše- 
vizmo linkui“ („Aidai“, Nr. 13, p. 157). Vadinasi, aš pats mė- 
ginau šitą pozityvistinį liberalizmą atsieti nuo kitų srovių ir 
srovelių, nes liberalizmo terminas, kaip ir anksčiau sakiau, 
yra daugiaprasmis. Atrodo, kad Jūs lyg ir nepastebėjote šio 
atsiejimo, nes ginate nuo priekaištų tokį liberalizmą, kurio 
aš anaiptol nekaltinu. 

Sakysime: Jūs ilgai ir gražiai rašote apie garbingą ir sim- 
patingą anglų džentelmeną J. Locke'ą, kuris mokęs, kad žmo- 
nės, susijungdami į valstybę, neperdavė visų savo teisių vi- 
suomenei, ką vėliau teigė Rousseau, bet eilę pagrindinių pa- 
siliko sau; kad jie nėra kolektyvo nariai, bet išmintingos ir 
laisvos asmenybės; kad yra žmogiškų teisių, kurių jokia dau- 
guma negali nubalsuoti ir joks parlamentas pažeisti; kad 
valstybės galia turi būti minimalinė; kad valdžia negali versti 
žmogų tikėti ir Dievą garbinti tokiu būdu, kuris nesutinka 
su Žmogaus sąžine ir t. t. Visa tai yra gražu ir teisinga. Aš 
pats pirmasis pasirašau po šiomis J. Locke'o mintimis. Bet ar 
Jūs nepastebite, kad ne Locke vadovavo liberalizmui jo žygiavi- 
me per europinį kontinentą. Jūs patys rašote, kaip Locke'o te- 
orijos iš Anglijos, persimetė į kolonijas, pirmiausia į Ameri- 
ką; kaip Locke parašė Karolinos valstybei konstituciją; kaip 
Th. Payne išvystė Locke'o idėjas savo veikale „Common Sen- 
se“, kuris Amerikoje buvęs toks įtakingas, kaip Prancūzijoje 
Rousseau „Contrat social“; kaip Jeffersonas, Amerikos kon- 
stitucijos autorius, buvo karštas Locke'o idėjų šalininkas... Ką 
gi visi šie faktai rodo? Ne ką kitą, kaip tai, kad Locke'o su- 
kurtos liberalinės idėjos nužygiavo per Atlantą į Vakarus ir 

ten įsikūnijo simpatiškomis, laisvę mylinčiomis ir ją gerbian- 
čiomis valstybėmis. 

O Europos kontinente? Deja, čia Locke'o minčių randa- 
me tik pėdsakus. Kontinento liberalizmas buvo vedamas ne 
Locke'o, bet Rousseau. Jūs minite tris šaknis, kurias turėjo Pran- 
cūzų revoliucija, būtent: Rousseau, Montesguieu ir Ameri- 
ką. Deja, pastarosios dvi paliko tik neryškių žymių. Montes- 
guieu yra žinomas trijų valstybės galių išskyrimu, kas šian- 
dien beveik niekur Europos kontinente nėra vykdoma, 
ypatingai Prancūzijoje, tame kontinentinio liberalizmo lop- 
šyje, kur parlamentas yra visagalis, o parlamente visagalė yra 
dauguma. Amerikos pavyzdys žavėjo Europą savo laisvės 
nuotaika, savo pasiryžimu gintis nuo priespaudos ir įkvėpė 
ne vieną revoliucionierių. Bet tai buvo psichologinis aksti- 
nas, bet ne valstybinės teorijos bei praktikos šaltinis. Svar- 
biausia tad šaknis, iš kurios tekėjo europinio kontinento li- 
beralizmą gaivinantieji syvai, buvo J. J. Rousseau. Jo Contrat 
social buvo valstybinė evangelija, jo kiti raštai - antropologi- 
nė, skelbianti prigimtą žmogaus gerumą ir smerkianti visuo- 
menę bei kultūrą. Rousseau pasaulėžiūra rado atgarsio ne tik 
Prancūzijoje. Ji buvo kitados vyraujanti ir Vokietijoje, ir Ita- 
lijoje, ir Ispanijoje, kur volontė gėnėrale, tasai demokratiškai 
išrinktas parlamentas, slėgė mažumą, manydamas, kad jam 
visuomenės yra pavestos visos teisės. Todėl nenuostabu, kad 
popiežiai Pijus IX ir Leonas XIII kaip tik kovojo su Rousseau, 
ne su Locke'u, visuomeninėse savo enciklikose. Jūs patys sa- 
kote, kad Rousseau demokratija vedanti į daugumos dikta- 
tūrą ir pripažįstate, kad „Robespierro diktatūrą, konventą ir 
terorą, besivadovaujantį daugumos despotizmu, daug kas ri- 
ša su Rousseau“. Todėl aš jį savo straipsnyje ir iškėliau, nes 
jis, ne Locke, yra kontinentinio liberalizmo tėvas. Locke'as, 
kaip Jūs pastebite, buvo „karštas krikščionis“. Jo teorijos yra 
iš esmės krikščioniškos. Todėl jį galima būtų vadinti „krikš- 
čioniškuoju liberalu“. Čia turbūt bus priežastis, kodėl jis tu- 
rėjo tokio didelio pasisekimo Amerikoje, kur juk keliavo ne 
vienas griežtas krikščionis, net puritonas. Tuo tarpu Rous- 
seau pažiūrose liberalizmas praranda krikščioniškąją dvasią. 


241 


Čia jis virsta stabmeldišku. Iš vienos pusės, jis atitveria žmo- 
gų nuo visuomenės, kad jo negadintų, iš kitos - valstybine 
sutartimi paskandina jį visiškai kolektyve. Rousseau žmogus 
jau nebėra krikščioniškasis žmogus. Tai gamtažmogis, kuris 
bėga nuo kultūros, bet, negalėdamas iš jos ištrūkti, pasiduo- 
da daugumos apsprendžiamas. Aš mielai sutikčiau su Jumis 
nelaikyti Rousseau liberalu. Iš tikro Locke'o prasme, jis nė- 
ra liberalas. Bet jis yra tikras liberalas kontinentinio libera- 
lizmo prasme. Lockiškasis liberalizmas Europos kontinento 
gyvenime apsireiškė tik nuotrupomis, tik humanistiniuose 
rateliuose, tik tuose, kurie savo dvasia dar buvo pasilikę 
krikščionys. Tuo tarpu viešasis gyvenimas, teisė, sociologi- 
ja, politikos teorija buvo apvaldytos Rousseau dvasios. Rous- 
seau teorijų ryšys su pozityvizmu ir pozityvizmo su mark- 
sizmu yra aiškus. Jo neneigiate nė Jūs. Vadinkite šią libera- 
lizmo srovę „kairiuoju liberalizmu“, ar „tik viena liberalizmo 
apraiška“, ar dar kaip kitaip, dalyko esmė pasiliks ta pati: 
šita srovė yra šaltinis, iš kurio išriedėjo bolševistinė dvasia. Kad 
šalia šios srovės esama pasaulyje ir įvairių kitų liberalinių 
srovių (krikščioniškasis, humanistinis, anglosaksiškasis ir 
t. t.), savaime aišku. Jų niekas neneigia. Tačiau jos Europos 
kontinento neformavo ir jam didesnės įtakos neturėjo. Taip 
pat mūsų kairieji liberalai, apie kuriuos savo straipsnyje te- 
kalbėjau, yra, deja, ne Locke'o, bet Rousseau ir Comte'o pa- 
sekėjai. Todėl, manau, nebūsiu padaręs didelės klaidos, pa- 
vadindamas juos pozityvistiniais liberalais ir visą šią srovę 
pozityvistiniu liberalizmu, nes pozityvistinė-materialistinė filo- 
sofija čia yra gaivinanti ir apsprendžianti jėga. 

3. Trečiasis priekaištas, esą aš netiksliai tapatinąs Kristaus 
Žodį ir Bažnyčios, kaip žemiškosios institucijos, politiką, yra 
susijęs su Jūsų laiško pirmąja dalimi ir todėl tėra ryšium su 
ja atsakomas. Aš visiškai pritarčiau Jūsų „Romos keliui per 
tūkstantį metų“, jeigu Jūs būtumėte tiksliau atskyrę Bažny- 
čią, kaip Kristaus mokslo ir Jo gyvenimo buvimą istorijoje, 
nuo bažnytinės organizacijos su jos atstovais bei reiškėjais. 
Kad vidurinių amžių bažnytiniai atstovai bei reiškėjai buvo 

ne sykį fanatikai, kad jie nedavė laisvės kitokioms pažiūroms 
negu jų, kad jie naudojo prievartą pasaulėžiūros dalykuose, 
yra savaime aišku ir šiandien niekas dėl to nesiginčija, iš- 
skyrus gal tik tuos, kurie šių atstovų „Žygius“ norėtų ir da- 
bar pakartoti. Vidurinių amžių santvarką esu kritikavęs pra- 
ėjusiame „Aidų“ numeryje (plg. str. „Politika ir pasaulėžiū- 
ra“), ir ten buvo galima aiškiai matyti, ar aš tapatinu Kristaus 
Žodį su žemiškąja Bažnyčios politika. Niekas man nėra taip 
svetima kaip šitas tapatinimas. Priešingai, man šis skirtumas yra 
visiškai aiškus. Tačiau kaip tik dėl to vidurinių amžių blo- 
gybes, šalia kurių būta ir puikių dalykų, aš kildinu ne iš 
krikščioniškosios pasaulėžiūros, bet iš šios pasaulėžiūros ne- 
supratimo ir nevykdymo. Leiskite man Jus dabar paklausti: 
kada Petras buvo krikščioniškesnis —- nukirsdamas Malkui 
ausį Getsemanės sode ar sakydamas Kristui „Tu žinai, Vieš- 
patie, kad aš Tave myliu“? Taip yra ir su viduriniais amžiais. 
Jeigu Jūs linktumėte manyti, kad viduramžių pasaulėžiūri- 
nė prievarta, išsiveržusi inkvizicija, yra susijusi su krikščio- 
niškąja pasaulėžiūra, o ne su gundymu gauti žemiškąsias ka- 
ralystes, aš Jums drįsčiau nurodyti šv. Pranciškų Asyžieti, šv. 
Bonaventūrą, šv. Bernardą, šv. Domininką ir daugybę kitų 
vyrų bei moterų, kurie taip pat buvo viduramžių sūnūs, ta- 
čiau kurie šiam gundymui atsispyrė ir tuo pačiu savimi iš- 
reiškė tikrąją krikščionybę. Kas tad stovi arčiau Kristaus 
Evangelijos: šalmais šarvuoti popiežiai ar šventieji? Bažny- 
čia yra daugialapė knyga, kurion rašo ne tik Kristus ir Šven- 
toji Dvasia, bet ir žmogus savo sugedusia plunksna. Todėl 
kalbant apie šitą knygą reikia atidžiai stebėti, kokį lapą atsi- 
versime. Man atrodo, kad Jums, šio atidumo truputį trūko, 
kai kalbėjote apie Romos kelią per tūkstantį metų. 

Priešais šitą kelią Jūs statote naujus individualistinius są- 
jūdžius: humanizmą, tolerancijos idėją, renesansą, mistiką, 
prigimtinės teisės doktriną, apšvietą, pastebėdami, kad 
„Žmogaus prigimtis sukilo prieš Bažnyčios siaurumą“. Taip, 
iš tikro tai buvo sukilimas, tačiau ne prieš Bažnyčią, kaip 
Kristaus mokslo nešėją, bet prieš tą vienašališką krikščionybės 

interpretaciją — ne tik teorinę, bet ir praktinę, — kuri platoniz- 
mo ir barbariškumo įtakoje buvo per daug paniekinusi že- 
miškąją-žmogiškąją tikrovę ir kuri per daug įsižiūrėjo į gim- 
tąją nuodėmę, per maža į malonę. Todėl naujuosius sąjū- 
džius aš laikyčiau ne krikščionybės priešginybe ar jos 
neigimu, bet antrosios jos pusės išsiveržimu. Čia aš pritar- 
čiau Fr. Hermanso teorijai, pagal kurią penkioliktojo šimt- 
mečio humanizmas buvo „džiaugsmingas pakrikštytosios 
sielos išsiskleidimas“?. Kad šio išsiveržimo atstovai ne kartą 
priešinosi ano meto bažnytiniams vadams, kad jie šių vadų 
buvo persekiojami visomis anuo metu naudojamomis prie- 
monėmis, yra visai nenuostabu, nes bažnytiniame gyvenime 
šalia katalikiškosios (visuotinės!) dvasios esama ir klerikališ- 
kosios (kastinės!), kuri nepakenčia visumos ir kuri garbina ne 
Petrą prie Tiberiados jūros (plg. Jn 21), bet Petrą Getsemanės 
sode (plg. Mt 26, 40 ir 51). Taip yra buvę ne tik seniau. Taip 
yra ir šiandien. Tačiau niekas nė nemėgina šią klerikališką- 
ją dvasią kildinti iš Evangelijos. Priešingai, klerikališkoji dva- 
sia yra Evangelijos išdavimas. Todėl visi tie pasaulio istorijos 
tarpsniai, kuriuose klerikališkoji dvasia paima viršų, objekty- 
viai nutolsta nuo Kristaus, nors subjektyviai jie gali būti ir la- 
bai religingi. Kur yra paminama sąžinė, ten yra paminama 
ir krikščionybė, nes katalikiškosios etikos skelbimu sąžinė vi- 
sur ir visados yra artimiausioji dorinių veiksmų norma. 
Šiomis pastabomis turbūt būsiu atsakęs į trečiąjį Jūsų prie- 
kaištą, kuris atsirado tik dėl to, kad Jūs per daug įsižiūrėjo- 
te į krikščionybės blogųjų atstovų darbus, o pamiršote geruo- 
sius. Krikščionybėje lemia ne vardas, titulas, mitra ar tiara, 
bet turinys; kitaip sakant, ne formalinis, bet materialinis au- 
toritetas. Kas krikščioniškojo turinio neturi ir jo nevykdo, tas 
nėra Kristaus Evangelijos reiškėjas, nors jis nešiotų ir aukš- 
čiausius ženklus. Tikiuos, kad Jūsų pažiūros šiuo atžvilgiu 
sutinka su manosiomis. Bet tuomet nereiktų Jurns kreipti tiek 
daug dėmesio į tuos, kurie visose kryžkelėse šaukia „Vieš- 


2 Histoire doctrinale de I'Humanisme chrėtien I, Paris, 1948, p. 3. 

patie, Viešpatie“, o daugiau į tuos, kurie vykdo Valią Tėvo, 
esančio danguje. Tokių tačiau buvo ir viduriniais amžiais, ir 
renesanso metų; tokių yra ir dabar“. 

4. Jūsų laiško dalis, kurioje kalbate apie socializmą, visiš- 
kai sutinka su mano pažiūromis. Joje Jūs teisingai iškeliate 
Rousseau minčių ryšį su Leninu, pastebėdami, kad „Rous- 
seau skelbia daugumos diktatūrą, o kadangi ši, anot Leni- 
no, yra proletariatas, tai yra neišvengiamai proletariato dik- 
tatūra“. Taip pat teisingai pastebite, kad „Marxas ir pasišo- 
vė žmogų išvaduoti iš religijos bei moralės, idant revoliucija 
neturėtų varžtų ir būtų sėkmingesnė. Tas, reikia pripažinti, 
labai sėkmingai įvykdyta Sovietų Sąjungoje“. Vadinasi, ko- 
lektyvizmo ir antireligiškumo pradų, išsivysčiusių į valstybinę sis- 
temą bolševizme, socializmui Jūs neneigiate. Šiuo atžvilgiu mes 
visiškai sutinkame. Jūs tik norėtumėte socializmo sąvoką pra- 
plėsti, sakydami, kad „socialistas nėra tolygi sąvoka mark- 
sistui“. Be abejo, socializmas yra buvęs dar prieš Mamą ir 
pasiliks marksizmui žlugus. Popiežius Leonas XIII ne vieno 
taip pat buvo vadinamas socialistu. Anglijos socializmas ir- 
gi neturi bendro su Marxo skelbiamu dialektiniu materializ- 
mu. Bet argi šis nemarksistinis socializmas lėmė socializmo ke- 
lią Europos kontinente? Argi ne Marxas yra kontinentinio s0- 
cializmo tėvas, vadas ir atrama ligi pat šių dienų? Tiesa, 
šiandien dedama pastangų išsivaduoti iš marksizmo pinklių, 
ypač iš dialektinio materializmo. Apie tai aš esu savo straips- 
niuose ne vieną sykį kalbėjęs. Tačiau pastangos nėra per 


3 Šia proga norėčiau pataisyti Jūsų neteisingai daromą priekaištą J. Ma- 
ritainui, esą jis tolsta nuo demokratijos, reikalaudamas, kad „tikroji religi- 
ja, kai ji yra mums žinoma, turi būti propaguojama savo dvasinėje misijoje 
daugiau negu religijos, kurių skelbiamos tiesos yra daugiau ar mažiau ne- 
vykusios ir kur klaida yra sumišusi su tiesa“. Šį priekaištą Jūs padarote tik 
todėl, kad nepacituojate tolimesnės to paties sakinio tąsos, kuri šitaip skam- 
ba: „Tačiau būtų didelė klaida daryti išvadą, kad šis principas gali būti tai- 
komas reikalaujant tikrajai religijai absoliutistinės valdžios privilegijų ir ka- 
reivių paramos arba kad Katalikų Bažnyčia moderninėse valstybėse atgau- 
tų privilegijas, kuriomis ji naudojosi sakralinio tipo civilizacijoje, buvusioje 
viduramžiais. Dvasinė Bažnyčios misija turi būti pagelbstima, bet ne politi- 
nė galia...“ (Les droits de 'homme et la loi naturelle, 1942, p. 38). 

daug sėkmingos. Nei Italijoje, nei Prancūzijoje, nei Belgijoje, 
nei Vokietijoje, nei Austrijoje socialistai nėra aiškiai ir atvi- 
rai nusigrįžę nuo marksizmo. O mūsų socialdemokratai tie- 
siog prie jo prisipažįsta ir jį gina. Tuo tarpu argi ne šis mark- 
sistinis socializmas yra tiesioginis bolševizmo šaltinis, tikra- 
sis jo tėvas? To neneigiate nė Jūs. Jūs tik norėtumėte, kad 
nebūtų kaltinamas bet koks socializmas. Man atrodo, kad šį 
Jūsų norą esu patenkinęs, nes savo straipsnyje kalbėjau tik 
apie Marxą ir iš jo kilusį sąjūdį, visiškai neliesdamas nei va- 
dinamojo utopinio socializmo, nei krikščionių socialų sąjū- 
džio. Galimas daiktas, kad ateityje socializmas pakeis savo 
pasaulėžiūrinius pagrindus ir prisiims naują formą. Tačiau 
tuo atveju jo pasiliks tik vardas, nes esmė jau bus nauja. Bet 
ligi šiol šis vardas tebėra apsunkintas maxksistiniu-materia- 
listiniu palikimu. Todėl kitokio ideologinio nusistatymo žmo- 
nės vengia paprastai vadintis socialistais (plg. Austrijos 
„krikščionys socialai“, Anglijos „darbo partija“ ir t. t.). 
Jūsų dėmesiui norėčiau šia proga pacituoti Henrio Ver- 
gnolle'io žodžius, kuriais jis pagrindžia savo išstojimą iš 
prancūzų socialistų partijos (SFIO). Šis žmogus, buvęs Pary- 
žiaus miesto tarybos pirmininkas ir dvidešimtį metų dirbęs 
partijoje, dabar viešai skelbia savo išstojimą. Kodėl? Paste- 
bėjęs, kad jis visados kovojo su komunistų partijos politika, 
jis sako: „Tačiau socialistų partija niekados nesugebėjo visiš- 
kai atsipalaiduoti nuo šio jausminio ir ideologinio ryšio (su 
komunistais. - A. Mc.), kuris galbūt buvo suprantamas tam 
tikru metu, bet kuris nėra suprantamas šiandien. Nuolatos 
galima jos vadų raštuose skaityti, išskyrus keletą retų aštrios 
polemikos tarpsnių, kad abiejų partijų ideologija turi tuos pa- 
čius doktrininius ir filosofinius pagrindus ir kad tikslai, ku- 
rių jos siekia, yra panašūs („Mano draugai komunistai“, - 
prieš keletą savaičių rašė Leonas Bliumas). Tačiau ar tuo ne- 
paskatinama darbininkų klasė eiti į tą partiją, kuri savo ko- 
vose už medžiaginius reikalavimus pasireiškia kaip uoliau- 
sia, galingiausia ir ryškiausia?“ („Carrefour“, 1948 m. spalio 
20 d., Nr. 214). Ir Vergnolle prikiša socialistams, kad jų neap- 

sisprendimas ir nuolatinis idėjinio ryšio pabrėžimas yra kal- 
tas dėl komunistų partijos sustiprėjimo ir įtakos visuomenei. 
Ar šis priekaištas nėra teisingas? Ar tos nuolatinės sąjungos 
su komunistais (Vokietijoje SED, Italijoje Nenni) nėra šio svy- 
ravimo ženklas? Ar tad nepagrįstai visuomenė socialistais 
nepasitiki jų kovose su bolševizmu? Taktiniai šių dviejų sro- 
vių skirtumai yra per menki, kad jie socialistams įkvėptų 
drąsos grumtis su bolševikais net ir nevilties valandą. Tak- 
tika yra praeinantis ir kintantis dalykas. Argi dėl jos verta 
lieti kraują? 

5. Taigi atrodo, mielas Bičiuli, kad savo minčių pagrindi- 
nėmis linijomis mes nesiskiriame. Jūs neneigiate Rousseau ry- 
šio su Leninu. Jūs neneigiate marksizmo ryšio su bolševizmu. 
Bet apie šituos ryšius aš ir esu kalbėjęs. Nei lockiškasis libe- 
ralizmas, nei utopinis ar krikščioniškasis socializmas mano ne- 
buvo liesti, nes jie, nors ir vadinasi liberalizmo ir socializmo 
vardais, savo esmėse slepia krikščioniškąją ideologiją. Jų sveti- 
mumas bolševizmui iš tikro yra krikščionybės svetimumas. To- 
dėl Jūs teisingai šias sroves ginate, nors ir be reikalo, nes aš 
nesu jų puolęs. 

Tačiau žymiai svarbesnis yra dalykas, kurį Jūs iškeliate 
klausimu: „Kodėl mes norime visus kelius užgriauti ir pa- 
likti laisvą tik vieną kelią - kelią į Romą?“ Juk, Jūsų nuo- 
mone, „Dievas yra begalinis“ ir „visi keliai į Jį geri“. Mielas 
Bičiuli, nesupraskite Romos per siaurai: geografine ar orga- 
nizacine prasme. Man Roma yra anos animae natura liter 
christianae simbolis. Žmogaus prigimtis yra viena ir jo tiks- 
las taip pat yra vienas. Gali šita prigimtis išsiskleisti labai 
įvairiais būdais; gali šitas tikslas būti siekiamas labai įvairiais 
keliais. Bet kiekvienu atveju ji turi pasilikti žmogaus prigim- 
tis ir tasai tikslas turi būti žmogaus tikslas. O žmogaus pri- 
gimties autorius yra Dievas ir žmogaus tikslas yra tas pat Die- 
vas, kuris apsireiškė Jėzuje Kristuje, o šis įkūrė žemėje krikš- 
čionybę. Roma yra pirmasis krikščionybės lopšys ir jos 
židinys. Nekreipkime dėmesio, kad šis lopšys ne sykį istori- 
joje buvo suterštas ir kad šis židinys ne visados yra švietęs 

ir šildęs Dievo pasiilgusias sielas. Kaip simbolis Roma yra am- 
žina. Ji reiškia dvasinį krikščionybės centrą. Kelias į Romą 
reiškia kelią į krikščionybę. Bet juk krikščionybė yra tik vie- 
na. Kaip viena yra žmogaus prigimtis, kaip vienas yra Die- 
vas, taip viena yra krikščionybė, nes ji yra ne kas kita kaip 
žmogaus sudievinimas, jo prigimties perkeitimas malone ar- 
ba, Solovjovo terminu kalbant, dievažmogiškumas. 

Ir priešingai. Kremlius šiandien yra simbolis viso, kas yra an- 
tidieviška ir antižmogiška. Kremliaus karalystė jau nebėra Kris- 
taus, bet (pasekime čia Dostojevskiu!) inkvizitoriaus karalys- 
tė. Ji yra panaši į Kristaus Karalystę, nes inkvizitorius kopi- 
juoja išviršines Kristaus žygio apraiškas, tačiau duoda joms 
visai kitą prasmę. Antikristinis pradas renkasi Kremliaus 
priedangoje ir išeina kovon su Kristumi. Kaip tad tarp šių 
dviejų polių, kurie išreiškia pačios tikrovės sąrangą, galėtų 
būti dar trečias kelias, esmingai skirtingas nuo abiejų? Argi 
gali būti vidurys tarp gėrio ir blogio? Tarp tiesos ir melo? 
Čia gali būti tik nepilnas gėris arba nepilnas blogis; nepilna 
tiesa arba nepilnas melas. Tačiau kiekvienu atveju šitas „vi- 
durinis“ kelias priklausys vienam kuriam iš anų kraštutinių 
pagal gėrio laipsnį, pagal tikslą, pagal išgyvenimą. Kiekvie- 
nu atveju jis bus už Kristų arba už inkvizitorių. Kiekvienu 
atveju jis bus esmingai kelias arba į Romą, arba į Kremlių. 

Štai kodėl savo straipsniuose aš šiuos du kelius ir tema- 
tau. Trečiasis, Jūsų ir kitų vadinamasis liberališkasis kelias, nė- 
ra skirtingas nuo vieno kurio iš anų dviejų. Jeigu liberališ- 
kasis kelias yra suprantamas bei vykdomas humanistų ar 
Locke'o linkme, jis iš esmės yra krikščioniškasis kelias: kelias 
į Romą. Jeigu liberališkasis kelias yra suprantamas ir vyk- 
domas Rousseau-Comte'o prasme, jis yra iš esmės inkvizito- 
riškasis kelias: kelias į Maskvą. Kitokio pasirinkimo nėra ir 
negali būti. Ši dilema yra įausta į pačią mūsų prigimtį, ir jos 
pakeisti mes negalime. Tai nėra nei fanatizmas, nei „nuosek- 
lumų ieškantis sistemingumas“. Tai yra pati mūsoji tikrovė. 
Bolševizmas yra didžiulis perversmas krikščionybės arba, jei- 
gu norite, „krikščioniškojo liberalizmo“ atžvilgiu. Tačiau jis 

yra nuoseklus išsivystymas rousseauiškojo ir comteiškojo li- 
beralizmo atžvilgiu. Todėl šitas liberalizmas ir negali būti bol- 
ševizmo užtvara: nei kaip ideologija, nei kaip valstybinė sis- 
tema, nes ši sistema juk ir yra anos ideologijos įsikūnijimas 
visuomeniniame gyvenime. 

Štai mano atsakymas į Jūsų laišką. Atkreipdami dėmesio 
į anglosaksiškąjį, nuo krikščioniškosios dvasios ligi šiol ne- 
atitrūkusį liberalizmą, Jūs davėte progos dar sykį paryškinti 
kontinentinio liberalizmo sampratą ir dar arčiau paregėti jo 
glaudų ryšį su pozityvizmu ir su materializmu, o per juos 
ir su bolševizmu. Už tai dėkingas esu Jums ir aš ir, manau, 
tie, kurie mūsų laiškus bus skaitę. 


Su bičiuliška pagarba 
A. Maceina 


ATEIZMAS IR KOMUNIZMAS 


Ateizmas kaip pasaulį bei žmogų peržengiančios tikrovės 
(transcendencijos) neigimas nėra būdingas vienam tik komu- 
nizmui. Daugelis pastarojo meto sąjūdžių bei pasaulėžiūrų 
buvo ir tebėra ateistiniai. Dar daugiau: šiandien net galima 
kalbėti apskritai apie „ateistinį amžių“ arba apie „istorijos at- 
eizmą“, kaip tai teigia ispanų filosofas X. Zubiri'. Šiandien 
„mes, kurie nesame ateistai“, - sako Zubiri, - „tikime, nepai- 
sydami mūsų laiko dvasios, kaip kad ankstesniųjų tarpsnių 
ateistai netikėjo, taip pat nepaisydami savo laiko dvasios“ (ten 
pat). Kitaip tariant, tikėjimas į Dievą šiandien taip lygiai prie- 
šinasi dienos nuotaikai, kaip seniau netikėjimas. Šiuo atžvil- 
giu komunistinis ateizmas yra giliai įsišaknijęs mūsų istori- 
joje: tai tik viena dabartinio netikėjimo apraiška. 

Ir vis dėlto ši apraiška yra labai savotiška. Visi, kurie ja dau- 
giau domisi ir giliau ją pažįsta, tuojau pastebi, kad bendrame 
mūsų amžiaus ateizme ji užima ypatingą vietą ir vaidina ypa- 
tingą vaidmenį. Ig. Leppas, pats buvęs komunistas ir kurį lai- 
ką (1934-1935) net dėstęs dialektinį materializmą Tbilisio uni- 
versitete, paskui atsivertęs, grįžęs atgal į Prancūziją ir tapęs 
katalikų kunigu, pastebi, kad „marksizmas nuo pat pradžios 
griežtai užginčija esąs tik viena ateizmo lytis šalia kitų; jis rei- 
kalauja būti pripažintas kaip visa apimanti revoliucinė kriti- 
ka“, glūdinti „žmogaus pastangose sutraukyti visus ryšius, 


! Zubiri, Xavier. Naturaleza. Historia, Dios, Madrid, 1951, p. 359. 

tramdančius jo laisvę bei kilnybę“*. Todėl ir pats K. Marxas 
vedė lygiagretę tarp ateizmo ir komunizmo, vadindamas juo- 
du tuo pačiu vardu: „tikrasis žmogaus tapsmas“; ateizme 
žmogus tampąs tikru žmogumi teoriškai, komunizme - prak- 
tiškai?. Tai reiškia, kad komunistinis ateizmas esmėje yra ne tiek 
Dievo neigimas, kiek žmogaus teigimas. Tuo jis ir skiriasi nuo Ap- 
švietos ir nuo vadinamojo mechaninio materializmo, kurie tel- 
kėsi apie Dievo neigimą, nepaisydami išvadų, plaukiančių iš 
šio neigimo ir atsišaukiančių visoje žmogaus būtyje. „Jei Die- 
vo nėra, tai aš esu dievas“, - šių F. Dostojevskio žodžių, pa- 
sakytų „Velniuose“ inžinieriaus Kirilovo lūpomis, senasis at- 
eizmas nesuprato, kaip jų nesuprato nė Kirilovo pokalbinin- 
kas Petras Verchovenskis*. Tačiau juos labai gerai suprato 
komunizmas: Dievui nesant, žmogus savaime virsta aukš- 
čiausia būtybe, „vieninteliu visatos šeimininku“ ir jaučiasi pa- 
saulyję tarsi „savuose namuose““, Tai esmingai kitoks tiek sa- 
vęs paties, tiek pasaulio išgyvenimas, negu tada, kai žmogus 
žvelgia į Dievą kaip savo Kūrėją, į save kaip Jo kūrinį ir į pa- 
saulį kaip Viešpaties veikalą, tiesa, paklotą ties jo kojomis 
(plg. Ps 8, 7-9), tačiau ne kaip nuosavybę, o tik kaip patikėty- 
be. Aplinkui tad šią naują žmogaus savimonę bei savijautą 
kaip tik ir telkiasi komunistinis ateizmas. Šia prasme teisus yra 
J. Lacroix, teigdamas, esą komunistinis ateizmas yra „ne baig- 
mė, o pradinis taškas“, nes, „pašalinus Dievą, pasilieka žmo- 
gus, kuriam pačiam vienam reikia susidoroti su visokiomis 
padėtimis, jo laukiančiomis pasaulyje““. 

Nuosekliai tad ir sovietiniai ateizmo tyrinėtojai bei aiškin- 
tojai pabrėžia tiek komunistinio ateizmo ryšį su praeities at- 
eizmu, tiek kartu ir jo skirtingumą, glūdintį ateistinės istori- 
jos atbaigime. Jie sutinka, kad „bet koks materializmas yra 


? Lepp, Ignace. Psychanalyse de V'athėisme moderne, Paris, 1961, p. 93. 

3 Marx K. Die Frūhschriften, Stuttgart, 1955, p. 281. 

4 Dostojeuskij F. M. Sobranije sočineniji, Moskva, 1957, t. VII, p. 641. 

5 Tabidze G. Narod (eilėraštis) // „Družba narodov“, Moskva, 1957, 
Nr. 11, p. 38. 

S Lacroix, Jean. Le sens de V'athėisme moderne, Tournai, 1958, p. 12-13. 

religijai priešiškas“?, tačiau priešmarksistiniame materializ- 
me šis priešiškumas likęs neišvystytas. Mat „priešmarksisti- 
niai ateistai nesugebėję atskleisti socialinių religijos šaknų ir 
nurodyti tinkamų priemonių religinei apgaulei nugalėti“, 
Tai padaręs dialektinis materializmas, sukurdamas „nuosek- 
lų ateizmą“ (p. 44) kaip „aukščiausią ateizmo lytį“?, netgi 
kaip „aukščiausią mokslinio ateizmo lytį“!9. Šitokia komunis- 
tinio ateizmo samprata, pateikta pačių sovietų, aiškiai rodo 
į vidines jo sąsajas su bendru ateistiniu Vakarų sąjūdžiu, pra- 
sidėjusiu graikų sofistika ir trunkančiu ligi pat mūsų dienų. 
Iš kitos pusės, ši samprata laiko komunistinį ateizmą viso at- 
eistinio sąjūdžio apvainikavimu: tai, kas bendrame ateistinia- 
me sąjūdyje buvo tik užuomazgos, komunistiniame ateizme 
pasiekė pilnatvės ir įgijo atbaigtą pavidalą. 

Mūsų tad uždavinys dabar ir yra visų pirma apibūdinti 
ateistinį Vakarų sąjūdį, įžvelgiant jo esmę, o paskui pasvars- 
tyti, kokiu būdu ši esmė komunistiniame ateizme pasiekia 
aukščiausio savos apraiškos laipsnio ir tuo būdu užbaigia tai, 
ką Vakarai buvo pradėję maždaug prieš pustrečio tūkstan- 
čio metų. 


1. Ateizmas kaip dabarties būsena 


Plačiai pagarsėjusiame savo veikale „Taip kalbėjo Zara- 
tustra“ (1882-1885) Fr. Nietzsche vaizduoja savo didvyrio 
grįžimą į žmones arba, kaip šis pats sako, jo nusileidimą. Mat 
dešimtį metų Zaratustra gyveno kalnų vienumoje. Jo drau- 
gai buvo tik erelis ir žaltys. Jis gardžiavosi šia vienuma, ir ji 
nebuvo jam grasi. Tačiau vieną rytą, pakilęs su aušra, Zara- 
tustra pasijuto esąs „persisotinęs sava išmintimi tarsi bitė, 
prisirinkusi per daug medaus“". Jis pajuto troškulį dalintis 


? Karljuk A. S. Očerki po naučnomu ateizmu, Minsk, 1961, p. 48. 
8 Pancchava I. D. Osnovnye voprosy naučnogo ateizma, Moskva, 1962, 
p. 38. 


* Pancchava I. D. Ten pat, p. 44, 40. 
10 Karljuk A. S. Očerki po naučnomu ateizmu, p. 54. 
1! Nietzsche Fr. Also sprach Zarathustra, Teil I., Kap. 1. 

ja su kitais; panoro rankų, kurios tiestųsi ir imtų jo dovanas; 
todėl ryžosi palikti kalnus ir leistis „į gelmę“, kaip kad sau- 
lė „vakarais leidžiasi užu marių, nešdama šviesą požemių 
pasauliui“. Žengdamas nuokalne, jis nieko nesutiko. „Pasie- 
kęs betgi mišką, staiga išvydo senelį, išėjusį iš savo šventos 
trobelės pasirinktų girioj šaknelių“ (I, 2). Senelis atpažino Za- 
ratustrą, atsiminęs, kad šis pro čia praėjo prieš keletą metų 
į kalnus, ir todėl paklausė jį, kodėl dabar grįžtąs atgal į žmo- 
nes. „Aš nešu jiems dovanų“, - atsakė Zaratustra ir savo 
ruožtu pasiteiravo senelį, ką gi šis miške veikiąs. - „Aš ku- 
riu giesmes ir giedu; giedodamas juokiuos, verkiu, murmu 
ir taip garbinu Dievą. Giedodamas ir verkdamas, juokdama- 
sis ir murmėdamas garbinu Dievą, kuris yra mano Dievas. 
O kokią dovaną tu mums neši?“ Tačiau užuot atsakęs, Za- 
ratustra leidosi paskubomis tolyn, kad, kaip jis sako, sene- 
liui „nieko neatimtų“. Paėjėjęs ir pasijutęs esąs vienas, Za- 
ratustra tarė savo širdyje: „Argi tai galimas daiktas! Šis se- 
nas šventasis savame miške dar nėra girdėjęs, kad Dievas mirė“. 
Tai reiškia: naujiena, kad Dievas mirė, kaip tik ir buvo tai, ką 
Zaratustra patyrė kalnų vienatvėje ir ką jis dabar kaip dovaną ne- 
šė žmonijai. 

Pasiekęs artimiausią miestą, Zaratustra rado rinkoje dau- 
gybę žmonių ir tuojau pradėjo jiems kalbėti apie antžmogį. 
„Žmogus yra kažkas, kas turi būti pergalėta, - skelbė jis mi- 
niai (I, 3). Jis esąs „tik virvė, ištempta tarp gyvulio ir ant- 
žmogio“; tik „tiltas, o ne tikslas“; tik „perėjimas ir žlugtis“ 
(I, 3-4). Ne žmogus esąs „žemės prasmė“, o antžmogis. 
Žmogaus pastangos turinčios padaryti, kad antžmogis tikrai 
taptų žemės prasme. Palygintas su antžmogiu, žmogus juk 
atrodąs „tarsi patyčia ir skausminga gėda“ (I, 3). Visos bū- 
tybės savo išsivystymo eigoje sukūrusios tai, kas jas pralen- 
kia, kas esą daugiau negu jos pačios. Nuosekliai tad ir žmo- 
gus negalįs atsilikti; jis negalįs būti „šio didžio potvynio ato- 
slūgis“. Jis taip pat turįs save peržengti ir pagaminti tai, kas 
būtų aukštesnis negu jis pats. „Aš saikdinu jus, mano bro- 
liai“, - šaukė Zaratustra rinkoje, - „būkite žemei ištikimi“, 
nes žemė kildina vis tobulesnių padarų. Jai ištikimybė kaip 

tik ir yra troškimas, kad ir žmogus virstų aukštesniu pada- 
ru. Šis troškimas turįs pasidaryti toks galingas, kad jis tarsi 
žaibas pervertų visą žmogaus būtybę. „Aš esu šio žaibo 
šauklys, - kalbėjo Zaratustra, - o žaibas vadinasi - antžmo- 
gis“ (I, 4). 

Šios Nietzsche's mintys mums yra daugiau ar mažiau ži- 
nomos. Apie jas daug prikalbėta bei prirašyta. Gal tik vie- 
nas dalykas yra kiek išsprūdęs nepastebėtas, būtent: žinogaus 
virtimą antžmogiu Nietzsche skelbia kaip Dievo mirties pasėką. Kol 
Dievas buvo gyvas, Jis buvo žemės prasmė. Todėl buvo ga- 
lima pasitraukti į mišką, ten giedoti giesmes, juoktis, verkti, 
murmėti ir tuo būdu, susitelkus aplink Jį vieną, Jį garbinti 
nevirstant pusgalviu bei pusgyviu. Bet dabar, Dievui mirus, 
mūsų būtis kinta iš pagrindų. Dabar žemė virsta vienintele 
atrama. Būti jai neištikimam dabar yra „didžiausias nusikal- 
timas“, kaip kad seniau toks didžiausias nusikaltimas buvo 
neištikimybė Dievui. Tačiau Dievas mirė numarindamas ir 
šį nusikaltimą. Baisiausia dabar yra nusisukti nuo žemės. To- 
dėl Nietzsche nuodintojais vadina visus tuos, kurie ir po Die- 
vo mirties tebekalba „apie antžemiškas viltis“ (I, 3), nes jie 
vis dar nesuprantą, kad, Dievui mirus, prasideda nauja isto- 
rija, aukštesnė istorija, „negu bet kuri ligšiolinė istorija“, kaip 
tai Nietzsche skelbia kitame savo veikale, pavadintame 
„Džiugus mokslas“ (1882)'2. Dievo mirtis esanti toks „milži- 
niškas įvykis“, kad jo reikšmę mes vargu ar iš viso suvokia- 
me. „Šio įvykio didybė yra mums net per didelė“. Jo pras- 
mė tebėra „dar tik pakeliui“: ji dar nėra atėjusi „ligi žmonių 
ausų“. Nes viskas reikalauja laiko. „Žaibas bei griaustinis rei- 
kalauja laiko, žvaigždžių šviesa reikalauja laiko, žygiai rei- 
kalauja laiko, net ir tada, kai jau atlikti; reikalauja laiko, kad 
būtų išvysti ir išgirsti“. Nietzsche's metu Dievo mirtis, tie- 
sa, jau buvo įvykusi, bet šio įvykio prasmė liko ano meto 
žmogui „net tolimesnė negu tolimiausios žvaigždės“. Štai ko- 
dėl Nietzsche's pamišėlis, ieškojęs Dievo su žibintu rankoje, 
taip tėškė šį žemėn, kad „jis sudužo į skeveldras ir užgeso“. 


12 Nietzsche Fr. Die frėhliche Wissenschaft, Nr. 125. 

Dievo mirties šauklys, kalbėjęs rinkos miniai ir pastebėjęs, 
kad ši tik šypsosi jo klausydama, staiga suprato, kad prabi- 
lęs „dar nelaiku“ (ten pat). 

Aiškindamas Zaratustros atneštą Dievo mirties žinią, vo- 
kiečių filosofas M. Heideggeris įspėja mus nebūti per sku- 
biems ir Nietzsche's šūkį „Dievas mirė“ nelaikyti tik „asme- 
niniu jo nusiteikimu, todėl vienašališku ir lengvai atremia- 
mu, nurodant, kad ir šiandien daugelis žmonių tebelanko 
bažnyčias ir pakelia gyvenimo smūgius, vedami krikščioniš- 
kojo pasitikėjimo Dievu“. Nietzsche's paskelbtą Dievo mirtį 
Heideggeris laiko išraiška to, kas vyko visą Vakarų istorijos 
metą, kas tačiau niekad nebuvo garsiai ištarta. Nietzsche pir- 
masis! turėjo drąsos paskelbti tai viešai: rinkos aikštė kaip 
tik ir yra šios viešumos prasmuo. „Nietzsche's žodis, - sako 
Heideggeris, - ištaria dviejų tūkstančių metų Vakarų istori- 
jos likimą“ (p. 196-197). Šiuo žodžiu Nietzsche anaipto! ne- 
norėjęs išsakyti tik savo vidaus istorijos; jis nenorėjęs paskelb- 
ti, kad tik jo sieloje Dievas miręs. Šūkis „Dievas mirė“ yra, 
pasak Heideggerio, „istorinės slinkties“ pavadinimas; slink- 
ties, apsprendusios tiek praėjusius šimtmečius, tiek dabarti- 
nį amžių. Tai slinktis nihilizmo linkui, pasiekusi savo gelmes 
kaip tik šiuo galutiniu žmogaus nusigrįžimu nuo anapusi- 
nės tikrovės. „Žodis “Dievas mirė“ reiškia, - sako Heidegge- 
ris, - kad antjuslinis pasaulis nebeteko įtakingos jėgos, kad 
jis nebeteikia gyvybės“ (p. 200). Tai kaip tik ir esanti „pa- 
grindinė Vakarų istorijos slinktis“ (p. 201). Laikui bėgant, ši 
slinktis vis stiprėjusi, apėmusi vis daugiau tautų, plėtusi sa- 
vo įtaką į vis daugiau sričių, kol galop Dievo vietą užėmęs 
žmogus. „Rūpestis religiniu kultu buvo pakeistas kultūros 


13 Heidegger H. Holzwege, Frankfurt a. M., 1950, p. 196. 

4 Iš rašytojų, skelbusių Dievo mirtį, pirmasis buvo Johann Paul Richter 
(1763-1825), žinomas slapyvardžiu Jean Paul, kuris 1795 m. išleido fantastinį 
apsakymą, pavadintą „Negyvo Kristaus kalba nuo pasaulio pastato, kad nė- 
ta jokio Dievo“. Ši mirusio ir niekad neprisikėlusio Kristaus "kalba" turėjo di- 
džios įtakos „Velnius“ rašančiam F. Dostojevskiui: vienoje vietoje Kirilovas 
kalba apie mirusį ir neprisikėlusį Kristų beveik tais pačiais žodžiais kaip ir 
Jean Paul (plg. Dostojevskij F. M. Sobranije sočineniji, t. VII, p. 642-643). 

kūrimu bei civilizacijos plėtimu. Kūrybiškumas, seniau bu- 
vęs biblinio Dievo savybė, dabar virto žmogiškojo veikimo 
pažiba“ (p. 203). Nuosekliai tad ir ateizmas nėra nei vieno 
kurio laikotarpio, nei vienos kurios tautos padarinys. Ateiz- 
mas yra istorinė dabartinio žmogaus būsena. Jis nėra esmėje sub- 
jektyvi nuotaika ar įsitikinimas, bet objektyvus gyvenimo bū- 
das, apimąs net ir tuos, kuriems Dievas tebėra gyvas. Net ir 
tikintieji šiandien gyvena bei veikia taip, tarsi Dievas iš tik- 
ro būtų miręs ir tarsi anapusinė tikrovė ir jiems nebeteiktų 
gyvybės. Mes visi šiandien esame priėję ateistinį amžių ir gy- 
vename istorijos ateizmą. Vienas vienintelis pavyzdys — 
trumpumo dėlei — gali gražiai pavaizduoti šią mus visus iš- 
tikusią nelemtą būseną. 

Daugiau nei prieš 60 metų dvisavaitinis prancūzų laik- 
raštis „Mercure de France“ (1907) paskelbė apklausą iš vie- 
no vienintelio klausimo: „Kaip atrodo, ar religinė idėja bei 
religinis jausmas nyksta ar auga?“ Tų pačių metų balandžio 
numeryje (Nr. 236) buvo įdėti 33 įvairių tautybių mokslinin- 
kų bei rašytojų atsakymai, tarp kurių buvo nuomonės ir 
dviejų rusų marksistų, būtent rašytojo M. Gorkio ir filosofo 
bei sociologo G. Plechanovo. Gorkio atsakymą praleisime, 
nes Gorkis priklausė vadinamųjų „dievadirbių“ (bogostroite- 
li) sąjūdžiui, bandžiusiam paversti marksizmą penktąja pa- 
sauline religija. Šioje vietoje mums yra būdingas tik Piecha- 
novo atsakymas: „Žmonijos pažanga marina tiek religinę idė- 
ją, tiek religinį jausmą“". Žodžiai „Žmonijos pažanga“ yra 
esminiai, nes jie pagrindžia Plechanovo mintį: "pažanga" Ple- 
chanovui reiškia tai, ką šiandien vadiname “sekuliarizacija“. 
Tai pasaulio išvilkimas iš viso, kas antgamtiška bei dvasiš- 
ka. „Mokslinis reiškinių aiškinimas, — teigia Plechanovas, - 
gali būti tik materialistinis. Dvasinių būtybių įsikišimas, lau- 
kiniam žmogui išaiškinąs kiekvieną reiškinį, nieko nebeišaiš- 
kina Berthelot'“; šitokio išaiškinimo reikšmė kultūringam 


15 Plechanov G. V. Izbrannyje filosofskije proizvedenija, Moskva, 1957, 
t. III, p. 105; plg. taip pat p. 702. 

16 M. P. Berthelot (1827-1907), prancūzų chemikas ir Mokslo akademi- 
jos narys, čia yra Plechanovo minimas kaip kultūringo žmogaus prasmuo. 

žmogui darosi juo menkesnė, juo labiau jis pasisavina mokslo 
laimėjimus“. Tai reiškia: kultūros kilimas smukdo religiją, nes 
vis labiau stumia Dievą iš pažinimo srities kaip jos pagrin- 
dą. Pasaulio pažinimas darosi vis labiau nuo Dievo nepri- 
klausomas; jis vyksta pagal savo paties dėsnius, neturinčius 
su religija nieko bendra. Tai pastebima, pasak Plechanovo, 
ne tik moksle, bet ir dorovėje: ši galinti taip pat „egzistuoti 
nepriklausomai“ nuo Dievo ir nuo žmogaus santykio su juo, 
arba religijos. Juo labiau esančios nepriklausomos kitos žmo- 
gaus gyvenimo sritys, kaip ekonomika, technika, socialiniai 
santykiai, menas ir t. t. Todėl Plechanovas mano galįs spėti, 
jog ateis laikas, kai „išnyks bet kokie antgamtinių pažiūrų 
pėdsakai“ ir religija „nustos buvusi“. 

Kaip toli šis Plechanovo spėjimas yra pažengęs, rodo 
mums vėlesnis apklausas, paskelbtas praėjus maždaug 50 me- 
tų kito prancūzų laikraščio „Age nouveau“ (1955) tuo pačiu 
klausimu, būtent ar Dievo idėja turi reikšmės dabarties žmo- 
gui. Šalia įvairių atsakymų, paskelbtų šio laikraščio 1955 m. 
sausio numeryje, įdomus mūsų atžvilgiu yra atsakymas Mau- 
rice Nadeau: „Kovoti su Dievo idėja? Kodėl? Man atrodo, kad 
ji tirpsta savaime... Man atrodo, kad juk visiškai nesvarbu, 
jei darbininkas ir jo darbdavys, būdami abu krikščionys, su- 
sitinka toje pačioje bažnyčioje. Nes ne čia vyksta jų gyveni- 
mo tikrovė, o fabrike“!?. Fabrikas gi yra tokia vieta, kurioje 
vyrauja ne religiniai, bet ekonominiai bei socialiniai dėsniai. 
Todėl nors darbininkas ir fabriko savininkas ir yra krikščio- 
nys, nors juodu ir susitinka petys į petį prie Dievo Stalo, abu 
priimdami tą patį Viešpatį į savo širdį, - šis religinis veiks- 
mas neturi jokios reikšmės jų santykiui fabrike, kurį valdo ne- 
be tikėjimas į Dievą, o ekonominė tikrovė ir net klasių kova: 
vienos už didesnį pelną, kitos už geresnį atlygį. Ir tik šis pel- 
no-atlygio santykis apsprendžia darbdavio-darbininko santy- 
kį. Dievas kaip socialinių santykių tvarkytojas čia yra miręs. 
Kas galėtų neigti, kad šiandien taip iš tikro ir yra? Marksiz- 
mo pasisekimas juk ir glūdi įžvalgoje, jog socialekonominis 


17 Cit. iš: Lacroix J. Le sens de V athėisme moderne, p. 12. 

gyvenimas turi savą dėsningumą ir todėl savą problematiką, 
kuri gali būti išspręsta ne šaukiantis geros valdančiųjų valios, 
o žadinant valdomuosiuose jų padėties sąmonę. Kad darbi- 
ninkai vargsta ir skursta, tai žinojo krikščionys ir prieš Mar- 
xą. Tačiau jie tikėjosi jų padėtį pagerinsią turtingųjų išmalda, 
todėl nuolatos šiuos skatino būti gailestingus. Tai buvo pa- 
stanga socialinį klausimą spręsti religiniu būdu. Marxas pir- 
masis nureligino šio klausimo sprendimą, patikėdamas jį pro- 
letariato sąmonei ir kviesdamas darbininkus į kovą. Tuo bū- 
du religinė idėja bei religinis jausmas šioje srityje iš tikro mirė, 
kaip kad Plechanovas ir buvo numatęs. 

Tai tik vienas pavyzdys. Tačiau ir kitų kultūrinio gyve- 
nimo sričių - filosofijos, mokslo, meno, politikos — sklaida 
parodytų mums tą patį: niekur nerastume Dievo kaip šių sri- 
čių tvarkdario; jų tvarkdarys jau yra pats žmogus, vaduo- 
damasis nebe religijos nurodymais, o vadinamaisiais objek- 
tyviniais pačių šių sričių dėsniais bei veiksniais. Jeigu kai ku- 
rie šių sričių kūrėjai į Dievą dar ir tiki, tai jų tikėjimas 
pasilieka tik subjektyvi jų pačių nuotaika, nevirstanti objek- 
tyvia pasaulinio jų gyvenimo lytimi. Jiems Dievas tebegyve- 
na jų sąmonėje, bet jau yra miręs jų būties sąrangoje. Tai ir 
yra ana Heideggerio minima Vakarų istorijos slinktis, šian- 
dien virtusi tiek tikinčiųjų, tiek netikinčiųjų būsena. Ją pri- 
imame kaip savaime suprantamą, nes tai mūsų padėtis, į ku- 
rią esame taip įaugę, kaip į tautybę, į gimtąją kalbą arba į 
elgimosi būdus bei papročius. Ją kaip savaime suprantamą 
priima net katalikų teologai, seniau nuolatos pabrėžę kiek- 
vieno žmogaus veiksmo ryšį su Dievu bei kvietę šį ryšį pa- 
reikšti ir iš viršaus: malda, palaiminimu, pašventimu ar bent 
atodūsiu. Šiandien jie jau teigia: „Kad susivoktų pasaulyje, 
žmogus Dievo nėra reikalingas; šioje srityje dabarties žmo- 
nija gali be Dievo visiškai išsiversti“!*. Dar daugiau: Dievo 
nereikalingumas yra laikomas „aiškiu dabartinio žmogaus 
subrendimo ženklu“; dabarties žmogus esąs „pajėgus imti 


18 E. Schillebecckx, cit. iš: Bishop, Jourdain. Die 'Gott-ist-tot" Theologie, 
Disseldorf, 1968, p. 31. 


258 


žemės tvarkymą į savo paties rankas“; Dievas „pasaulinėje 
plotmėje yra nereikalinga prielaida“ (ten pat). Kadangi ta- 
čiau žmogaus subrendimas pasaulio atžvilgiu vyksta kultū- 
roje ir per kultūrą, todėl visa tai kaip tik ir patvirtina minė- 
tą Plechanovo spėjimą, kad kultūros pažanga marina religi- 
nę idėją bei religinį jausmą ir kad šiandien šiuo atžvilgiu 
esame jau taip toli pažengę, jog drąsiai galime kalbėti apie 
šios idėjos mirtį. 

Nors Dievo mirtis ir yra virtusi istorine mūsų būsena, vis 
dėlto reikia pabrėžti, kad ji tegali liesti tik žmogaus nusistatymą 
Dievo atžvilgiu, o ne paties Dievo buvimą savyje. Jeigu Dievas yra, 
Jis negali mirti jokiu atveju ir jokiu atžvilgių; jeigu Jo nėra, tai 
tuo labiau negalima kalbėti apie Jo mirtį. Kiekvienu atveju 
Dievo mirtis Jo paties būtyje yra nesąmonė. Net ir Th. J. J. Al- 
tizerio Dievo mirties kaip kenozės samprata"? neišlaiko kriti- 
kos, nes kenozė nėra Dievo mirtis, o tik jo visagalybės laisvas 
apsirėžimas žmogaus meilės bei laisvės dėlei". Apie Dievo 
mirtį galima prasmingai kalbėti tik kaip apie žmogaus sąmo- 
nės pasikeitimą Dievo atžvilgiu: Dievas gali būti miręs tik žmo- 
gtije. Tai pabrėžė ir pats pirmasis Dievo mirties šauklys, būtent 
Fr. Nietzsche. Jis griežtai neigė mintį, esą Dievas pakeitęs sa- 
vo santykį su pasauliu bei žmogumi. Minėtame savo veikale 
„Džiugus mokslas“ Nietzsche sako, kad Dievas nei nepakly- 
do kaip vaikas, nei, sėdęs į laivą, neiškeliavo svetur. „Kur tad 
dingo Dievas?“ - klausė Nietzsche's pamišėlis, skelbęs rinkos 
miniai Dievo mirtį. „Aš pasakysiu jums, kur Jis. Mes Jį nužu- 
dėme - jūs ir aš! Mes esame jo žudikai!.. Švenčiausiasis ir Ga- 
lingiausiasis, kokį tik pasaulis lig šiol yra turėjęs, nukraujavo 
po mūsų peiliais“ (Nr. 125). Kitaip tariant, žmogus įvykdė 
kažką, kas jame pačiame Dievą numarino. Jis atliko kažkokį 
ypatingą veiksmą, kuris taip pakeitė žmogaus santykį su Die- 


9 Plg. Bishop J. Ten pat, 98-107. 

20 Plačiau apie kenozę kaip Dievo laisvą apsirėžimą plg. Maceina A. Die- 
vo Avinėlis, Putnam, 1966, p. 70-92. - Kenozės idėja iš tikro gali būti labai 
vaisinga tiek teologijai, tiek religijos filosofijai. Tačiau ji neturi nieko ben- 
dra su modernine "Dievo mirtimi“, nes kenozė yra paties Dievo veiksmas, 
o "Dievo mirtis“ tegali būti žmogaus veiksmas. 

vu, kad Jis tiek sieloje, tiek gyvenimo sąrangoje tapo nebegy- 
vas ir „liks nebegyvas“. Iš Dievo pusės nepasikeitė niekas. 
Amžinojo Žodžio Įsikūnijimas žmogaus prigimtyje Dievo ne 
tik nenumarino, bet Jį apreiškė kaip gyvenantį „tarp mūsų“ 
Un 1, 14) ir pasiliekantį su mumis „iki pasaulio pabaigos“ 
(Mt 28, 20). Įsikūnijimas yra aukščiausia Dievo kaip Gyvybės ap- 
raiška. Juk šiuo veiksmu Dievas atėjo į mūsų gyvenimą, kad ja- 
me pasiliktų amžiams, kad prisiimtą mūsų prigimtį išvaduo- 
tų iš mirties ir neatskiriamai sujungtų ją su Dievybe kaip vi- 
sokios gyvybės šaltiniu. Tad ir šiuo atžvilgiu Altizerio mintis, 
esą Dievas miręs Jėzuje ant kryžiaus, yra tik didžiulis nesu- 
sipratimas. Užtat kažkas pasikeitė iš žmogaus pusės. Žmogus 
ėmė taip santykiauti su Dievu, kad šis santykis sunaikino ja- 
me Dievo esmę, padarydamas Jį nebe Dievu ir tuo būdu Jį, 
vaizdingai kalbant, nužudydamas. Vakarų istorijos slinktis 
kaip tik ir ėjo šitokio santykio linkui. Devynioliktajame šimt- 
metyje ji pasiekė savo pilnatvės, nors ir nesąmoningai, nes, 
kaip liudija Nietzsche, ano meto žmonės net nesuprato šio 
naujo santykio su Dievu reikšmės; jie net nesuvokė, kad šiuo 
santykiu jie Dievą žudo. „Ir vis dėlto jie tai padarė“, - tvirti- 
na Nietzsche (ten pat). Mums tad dabar ir reikia pasiaiškin- 
ti, kas buvo tasai veiksmas iš žmogaus pusės, kuris jį paver- 
tė - tegu ir nenoromis - dievažudžiu, paversdamas ir ateiz- 
mą istorine mūsų būsena. 


2. Dievas kaip vertybė Vakarų mąstyme 


Kas iškėlė ateizmą ir pavertė jį mūsų istorine būsena? 

Atsakymų į šį klausimą gali būti ir yra gana įvairių: filo- 
sofijos nusisukimas nuo būties į sąmonę, atskiros asmenybės 
pabrėžimas, techninis pasaulio apvaldymas ir su juo einąs pa- 
sitikėjimas žmogaus galia, dorinis žmonijos nuosmukis pas- 
taraisiais amžiais, Bažnyčios nesėkmė savą mokslą paversti 
tikrove ir t. t. Visi šie priekaištai bei kaltinimai mums yra ži- 
nomi ir visi jie daugiau ar mažiau pagrįsti. Tačiau visi jie yra 
per bendri ir per nuolatiniai, kad pajėgtų iš pagrindų pakeisti 

žmogaus santykį su Dievu. Žinoma, jie turi šiam santykiui — 
jo būdui ir įtampai - įtakos, jį gilindami ar lėkštindami, jį 
plėsdami ar siaurindami. Vis dėlto vargu ar būtų galima įro- 
dyti, kad ta ar kita čia minėta pakaita iš tikro būtų Dievo mir- 
ties kaltininkė. Juk kas rado Dievą būtyje, gali rasti jį ir są- 
monėje. Tai žinojo jau šv. Augustinas, pabrėždamas, kad 
„Manęs iš viso nebūtų, jei Tavęs nebūtų manyje“ (Conf I, 2), 
ir todėl tikėdamasis iš savęs pažinimo prieiti prie Dievo pa- 
žinimo (noverim me, noverim Te). Žmogaus sklaida gali Die- 
vą atidengti net įtikinamiau negu pasaulio sklaida: tai ben- 
dras šiandieninės religijos filosofijos polinkis. Atskiro asmens 
pabrėžimas, taip ryškus nuo renesanso laikų, irgi vargu ar 
įtakoja žmogaus santykį su Dievu neigiama prasme. Tai irgi 
patvirtina šv. Augustinas, vieną iš savo maldų sutraukdamas 
į prašymą „pažinti Dievą ir sielą. Nieko daugiau? Ničnieko!“ 
(Soliloguia I, 7). Gilus pasinėrimas bendruomenėje gali būti 
net kliūtis santykiui su Dievu. Šį pasinėrimą komunistai ir no- 
ri panaudoti kaip priemonę, kad žmogus visiškai pamirštų 
Dievą - net ir sunkiomis savo gyvenimo valandomis, nes, vie- 
natvėje kęsdamas, jis randa Dievą žymiai greičiau negu mi- 
nioje. Techninis pasaulio apvaldymas šiandien, tiesa, yra daž- 
nai kaltinamas. Tačiau argi ne pats Dievas pavedė žemę žmo- 
gui, liepdamas ją pasivergti ir būti jos valdovu (plg. Pr 1, 28)? 
O kaip kitaip galėtų jis plėsti viešpatavimą pasaulyje, jeigu 
ne technika? Tinkamai suprasta bei vykdoma, technika gali 
būti net išraiška žmogaus kaip Viešpaties paveikslo, kuriame 
kūrybiškumas užima pačią pirmąją vietą. 

Dorinis žmonijos nuosmukis šiandien, be abejo, yra ga- 
na ryškus. Bet kada gi žmonija yra buvusi šventuolė? Ar 
šiandien ji, plačiu mastu žiūrint, yra pasidariusi blogesnė ne- 
gu seniau? Ar svajonė apie viduramžius kaip ryškiausią Die- 
vo Karalystės įkūnijimą žemėje nėra naivus „aukso amžiaus“ 
sapnas? Bažnyčios nesėkmė ir net negalia vykdyti savo 
mokslą kasdienoje yra, be abejo, skaudus dalykas ir net 
krikščionijos gėda. Tačiau ar tai nėra ta pati tragika, dėl ku- 
rios skundėsi jau šv. Paulius kalbėdamas apie žmoguje gy- 
venantį piktumą, padarantį jį „nuodėmės įstatymo“ belais- 

viu (plg. Rom 7, 18-23)? Ar šiandienos šuolis į degančius 
dienos klausimus - revoliuciją, rasių lygybę, turto padaliji- 
mą, taiką - neatrodys po kurio laiko kaip tokios pat krikš- 
čionių klaidos, kokiomis dabar yra laikomi priėmimas Kon- 
stantino Bažnyčiai suteiktų išimtinių teisių, bažnytinės vals- 
tybės įsteigimas, kryžiaus karai, inkvizicija, vergijos pakanta, 
kapitalizmo glostymas ir kitos praeities paikybės? Kritiškai 
svarstant, sunku revoliucijos teologijoje rasti daugiau išmin- 
ties negu karo teologijoje. Bažnyčia visados yra taikiusis prie 
istorijos reikalų. Deja, istorija yra valdoma ano „nuodėmės 
įstatymo“, paverčiančio ix bažnytinius prisitaikymus dažna 
nuolaida nuodėmingai būsenai. Šiuo atžvilgiu dabartis nėra 
nė kiek šviesesnė negu praeitis. 

Net ir naujausias atsakymas, suverčiąs kaltę už Dievo 
mirtį būties sampratai, krikščionybės pasisavintai iš graikiš- 
kosios filosofijos, yra didžiulis nesusipratimas. Pagal šį at- 
sakymą, Bažnyčios Tėvai bei pirmieji Bažnyčios susirinkimai 
apvilkę krikščioniškąsias tiesas graikiškosiomis sąvokomis; jie 
prisiėmę graikiškąją būties sąvoką, neturinčią savyje asme- 
ninio prado, ir todėl supratę Dievą kaip priežasčių Priežas- 
tį, kaip būtybių Būtybę, kaip pirmąjį viso ko Judintoją, bet 
ne kaip Dvasios Jėgą, veikiančią istorijoje, ir ne kaip žmo- 
gaus Tu; krikščioniškasis Dievas virtęs filosofų Dievu, nu- 
stodamas būti Abraomo, Izaoko ir Jokūbo Dievas - skirtu- 
mas, kurį pabrėžė B. Pascalis, pakartojo M. Scheleris ir ku- 
ris šiandien vaidenasi naujojoje teologijoje — tiek katalikų, tiek 
protestantų. Ši Dievo samprata, kilusi iš graikiškosios būties 
sampratos, kaip tik ir buvusi Dievo mirtis. Todėl dabar rei- 
kią išsivaduoti iš graikiškosios sampratos ir grįžti prie Šven- 
traščio sampratos, kurioje būtis yra asmeninė ir kurioje Die- 
vas yra Jėga bei Veikimas. Dabar net mėginama iš santykio 
vieno žmogaus (Aš) su kitu žmogumi (Tu) įrodyti Dievo bu- 
vimą: kelias į Dievą einąs ne iš būties apskritai, ne iš asmens 
vidaus, bet iš žmogiškojo sambūvio?!, 


2 Šį priekaištą graikiškajai filosofijai yra ypač išvystęs H. Mūhleu savo 
studijoje „Die abendlindische Seinsfrage als der Tod Gottes und der Auf- 
gang einer neuen Gotteserfahrung“, Paderborn, 1968. 

Nors šitoks Dievo mirties aiškinimas šiandien ir yra gana 
madinis, jis mūsų neįtikina dėl keleto priežasčių. Visų pirma 
jame slypi gal ir nesąmoninga pastanga atjungti teologiją nuo 
filosofijos, tarsi tikėjimas į dieviškąjį Apreiškimą galėtų vykti 
tuščioje erdvėje. Šiuo atžvilgiu N. Berdiajevas teisingai pasto- 
bi, kad „teologijos, nepriklausomos nuo filosofijos, niekados 
nebuvo ir negali būti; teologija juk nėra Apreiškimas; ji yra 
tik žmogiškosios minties atoveikis Apreiškimui, ir šis atovei- 
kis visados priklauso nuo tam tikrų filosofinės minties kate- 
gorijų“2. Todėl, kai Evangelija atėjo į ano meto graikiškąjį pa- 
saulį, ji tučtuojau susidūrė su graikiškąja filosofija, ir graikis- 
kųjų krikščionių atoveikis dieviškajam Apreiškimui Kristuje 
galėjo būti tik graikiškas, kaip kad išrinktosios Tautos atovei- 
kis Viešpaties sandorai su Abraomu buvo izraelitiškas. Ir šiuo 
atžvilgiu teisus yra N. Berdiajevas, kuris, gindamas Bažny- 
čios Tėvus nuo minėto priekaišto (jį metė jau G. Florovskis 
daugiau nei prieš 30 metų??), sako, kad „Bažnyčios mokyto- 
jai naudojosi graikiškosios filosofijos sąvokomis todėl, kad tai 
buvo vienintelė ano meto filosofija“; dar daugiau: ji buvo „ano 
meto žmogiškojo mąstymo viršūnė“, ir Bažnyčios Tėvai ne- 
galėjo praeiti pro šią filosofiją tylomis, nenorėdami paversti 
Visuotinės Bažnyčios užkampio sekta, kalbančia tik Izraelio 
kultūros erdvėje išaugusiems žmonėms. Betgi mastas, kurį 
Bažnyčios Tėvai taikė prisiimdami graikiškosios filosofijos są- 
vokas, buvo ne pati ši filosofija, o krikščioniškasis Apreiški- 
mas. Nesusipratimas juk yra kalbėti apie graikiškąją filosofi- 
ją tarsi kokį vienalytį padarą: ji buvo - ypač pirmaisiais krikš- 
čionybės amžiais - nepaprastai dauginga. Ir ne kiekviena jos 
srovė pasirodė esanti pajėgi būti žmogiškosios minties atovei- 
kiu dieviškajam Apreiškimui Kristuje. Net Platonas ir Aris- 
totelis nebuvo nei Bažnyčios Tėvų, nei vėlesnių scholastinės 
filosofijos atstovų priimti jų visumoje; ir čia buvo padaryta di- 
džiulė atranka, net sužalojant šių mąstytojų pagrindines idė- 


2 Berdiajev N. Ortodoksija i čelovečnostj / „Putj“, 1937, No. 53, p. 60. 
3 Plg. Florovskij G. Puti russkogo bogoslovija, Paris, 1937. 
24 N. Berdiajev, Ortodoksija i..., p. 60. 

jas: nei platonizmas patristikoje, nei aristotelizmas scholasti- 
koje nėra autentiški. Jie yra sukrikščioninti, vadinasi, pertvar- 
kyti taip, kaip reikalauja krikščionybės įvykiai bei tiesos. To- 
dėl dabartinis priekaištas, esą graikiškoji filosofija iškreipusi 
krikščioniškąją dvasią arba bent ją suskurdinusi, galioja visiš- 
kai priešinga prasme: ne graikiškoji filosofija suskurdino 
krikščionybę, o greičiau krikščionybė suskurdino graikiškąją 
filosofiją, nes ją naudojo tik tiek, kiek reikalavo Apreiškimas. 
O kad ši filosofija Apreiškimo paslapčių nepajėgė tolygiai iš- 
reikšti, yra visiškai nenuostabu, nes to neišreiškia jokia filo- 
sofija. Kaltinti dėl to graikiškąją filosofiją, vadinant jos būties 
sampratą Dievo mirtimi, kaip tai šiandien Europoje daroma*', 
reiškia ne ką kitą, kaip šį kaltinimą išplėsti visai filosofijai, at- 
mesti bet kokį gilesnį tikėjimo apmąstymą žmogaus protu ir 
pasinerti nepatikrintų svaičiojimų sritin. Galimas daiktas, kad 
scholastinė teologija per daug pasitikėjo graikiškosios filoso- 
fijos galia ryšium su krikščionybės paslaptimis. Tačiau ar ne 
tą pačią klaidą šiandien daro katalikų teologija, scholastikos 
vietoje piršdama transcendentalinę (K. Rahneris), ir protes- 
tantų teologija, pasirinkdama egzistencialinę (R. Bultmannas) 
filosofiją? Ar šios filosofinės srovės bus pajėgesnės Apreiški- 
mą tolygiau išreikšti, šiandien niekas pasakyti negali. Šian- 
dien - kaip ir anksčiau - viena tik aišku, kad ne kiekviena filo- 
sofija yra tinkama būti protine krikščioniškojo Apreiškimo lytimi. 
Todėl skirti dvasias (plg. 1 Jn 4, 1) yra dabar lygiai toks pat 
svarbus uždavinys, kaip ir visados. 

Giliausią atsakymą į tai, kokiu veiksmu žmogus Dievą nu- 
marino, yra davęs M. Heideggeris savo studijoje „Nietzsche's 
žodžiai "Dievas mirė““ (1943). Jo atsakymas skamba šitaip: 
Dievas mirė tą akimirką, kai buvo paskelbtas aukščiausia vertybe. 
„Paskutinis smūgis Dievui ir antjusliniam pasauliui, - sako 
Heideggeris, - glūdi tame, kad Dievas, būtybių Būtis, buvo 
nužemintas į aukščiausią vertybę. Ne tai buvo smarkiausias 
smūgis Dievui, kad Jis buvo laikomas nepažįstamu, kad Jo bu- 
vimas buvo skelbiamas neįrodomu, bet tai, kad Dievas, pripa- 


25 Plg. Mūklen H. Die abendlindische...., p. 19. 

žintas tikrai esančiu, buvo pakeltas į aukščiausios vertybės 
rangą““. Pirmu požiūriu atrodo, kad šis teiginys esąs priešta- 
ravimas. Juk kaip gali išaukštinimas virsti pažeminimu? Tai 
suprato ir pats Heideggeris klausdamas: „Argi galima ką nors 
dar labiau pagerbti negu pakeliant jį į pačios vertybės rangą?“ 
(p. 238). Tačiau šitoks pagerbimas Dievo atžvilgiu yra apgau- 
lus. Tik paviršium žiūrint, galima Dievo paskelbimą aukščiau- 
sia vertybe laikyti Jo išaukštinimu. Esmėje tačiau tai yra Jo pa- 
žeminimas: Heideggeris vadina jį net „didžiausiu piktžodžia- 
vimu“?. Kodėl? 

Dievo paskelbimas aukščiausia vertybe slepia savyje du 
vieno ir to paties dalyko atžvilgiu: a) Dievo pajungimą žmogui 
ir b) žmogaus iškilimą viršum Dievo. Kol Dievas yra supranta- 
mas kaip Būtis, tol Jis pasilieka nuo žmogaus nepriklausomas, 
nes „Žmogus nėra būties viešpats, - kaip teisingai pastebi Hei- 
deggeris (p. 29). Jei būtis yra, žmogui telieka tarti taip“; jei bū- 
ties nėra, jis tegali tarti 'ne'. Nei būties, nei nebūties atžvilgiu 
žmogus neturi jokios galios - net ir savo mąstymu, nes ir šis 
seka būtimi, o ne atvirkščiai. Štai kodėl kiekviena Dievo kaip 
Būties samprata, nuosekliai išvystyta ligi galo, baigiasi Jo gar- 
binimu, vadinasi, žmogaus nusilenkimu prieš Dievą. Viskas 
betgi apsiverčia aukštyn kojomis, jei Dievas yra suprantamas 
kaip vertybė. Būtis yra savyje ir sau. Tuo tarpu vertybė savyje 
ir sau yra nesąmonė. Vertybė visados yra arba kam nors ar- 
ba kieno nors. „Keista pastanga“, kaip ją vadina Heideggeris 
(p. 35), atskleisti kažkokią nuo būties nepriklausomą “vertybių 
karalystę“ (M. Scheleris, N. Hartmannas ir kt.), yra nesusipra- 
timas: bebūtė vertybė yra taip lygiai negalima, kaip ir bevertė bū- 
tybė. Jei tad Dievas yra vertybė, tegu ir aukščiausia, tai Jis ir- 
gi yra vertybė kam nors arba kieno nors. Kas šiuo atveju yra 
tasai “kas nors“? Ne kas kita, žinoma, kaip žmogus. Kitaip ta- 
riant, Dievas kaip vertybė virsta žmogaus reikalų; Jis esti 
įtraukiamas į žmogaus sritį; Jis yra ne sau ir ne savyje, bet 
žmogui ir žmoguje, nes „kiekvienas vertinimas, net jeigu ver- 
tinama ir teigiamai, yra susubjektyvinimas“ (M. Heideggeris, 


26 Heidegger M. Holzwege, p. 239-40. 
27 Heidegger M. Ūber den Humanismus, Frankfurt a. M., 1949, p. 35. 

ten pat). Tai reiškia: Dievas yra man ir Jis tik tiek yra, kiek Jis 
man yra, kiek jis yra man vertas, nes „kainojant ką nors kaip 
vertybę, įvertintasis lieka tik kaip žmogaus kainojimo objek- 
tas“ (ten pat), nustodamas būti nepriklausomas nuo vertina- 
mojo sprendimo. Dievas kaip Būtis esti šiuo atveju pajungia- 
mas žmogui kaip šiojo vertybė, būtent kaip objektas jo norų 
bei troškimų, jo siekių, jo veiklos. Be abejo, Dievas toks ir yra. 
Krikščioniškoji Dievo kaip Išganytojo samprata išreiškia tai vi- 
su svoriu. Tačiau visa tai yra tikra tik tuo atveju, jei Dievas iš 
viso yra. Kitaip sakant, Dievas yra vertybė tik todėl, kad Jis yra 
Būtis, o ne atvirkščiai. Tik mąstant Dievą kaip Būtį, galima pri- 
eiti prie Jo ir kaip žmogaus buvimo prasmės ar žmogiškosios 
širdies - anos augustiniškosios cor inguietumi (plg. Conf. I, 1) - 
patenkinimo. Priešingas kelias baigiasi Dievo mirtimi. Pa- 
stumti į šalį Dievą kaip Būtį (šiandien taip nemėgstamą “filo- 
sofų Dievą), o susitelkti aplinkui Jį kaip vertybę (šiandien taip 
madinį 'Abraomo bei Izaoko Dievą) reiškia išleisti iš akių Jo 
esmę ir tuo pačiu paversti jį žmogaus reikalu, tarsi šiam rei- 
kalui Dievas ir tebūtų. Tai reiškia ontologinį Dievo klausimą 
pažeminti į antropologinį klausimą ir tuo būdu jį paskandin- 
ti bendrame žmogaus klausime. Štai kodėl marksistai šiandien 
ir pabrėžia, kad „kalbėti apie Dievą reiškia kalbėti apie mūsąją 
Dievo sąvoką. O pokalbis apie žmogiškąją Dievo sąvoką iš tik- 
ro yra pokalbis apie patį žmogų“? Dievas kaip vertybė esti 
suliedinamas su žmogumi, nes juk jo vertybė Jis ir yra. Tuo 


25 B. Bošnjak, Zum Sinn des Unglaubens, sutelktiniame leidinyje „Marxis- 
tisches und christliches Weltverstandnis“, serija „Weltgesprache“, Freiburg i. 
Br., 1966, t. I., p. 22-23. — Nuostabos kelia tačiau tai, kad ir katalikų mąstyto- 
jai dabar pradeda beveik pažodžiui kartoti marksistų nusistatymą bei mintis: 
pagrindinis klausimas šiandien esąs ne tai, ar Dievas yra, bet tai, „ar iš viso 
prasminga apie Dievą kalbėti“; reikalas šiandien sukąsis ne „apie Dievo įro- 
dymą, o apie Dievo sąvoką“ (Coreth Em. Die Gottesfrage als Sinnfrage / 
„Stimmen der Zeit“, 1968, Nr. 6, p. 361). Bet argi taip jau sunku suprasti, kad 
prasmingai apie Dievą kalbėti galima tik tada, jei Jis yra; vadinasi, tik Jo bu- 
vimas ir todėl tik šio buvimo atskleidimas įprasmina bei įgalina ir bet kokį 
kalbėjimą apie Jo sąvoką; Dievo sąvoka atsiremia į Jo buvimą, o ne atvirkš- 
čiai, kaip dabar mėginama teigti. Juk jei Dievo nėra, tuomet Jo sąvoka yra 
nesusipratimas: ji reiškia ne tai, ką ji sako. O tikrą jos prasmę patirti galima 
tik tada, jei žinosime, ar Dievas yra. Taigi: ne Dievo sąvoka, o Dievo tikrovė yra 
pagrindinis klausimas. 


266 


tad ir baigiasi Dievo kaip vertybės samprata, žiūrint į ją iš Die- 
vo pusės: Dievas nustoja buvęs kaip Būtis. 

Žiūrint į šią sampratą iš žmogaus pusės, išeina aikštėn jo 
pastanga pakilti viršum Dievo; pastanga gal ne visada 5ą- 
moninga, bet neišvengiamai glūdinti šios sampratos pagrin- 
duose. Vertinis sprendimas (Werturteil) juk visados yra kar- 
tu ir apsprendimas. Tai reiškia: ką nors vertindamas, žmogus 
virsta vertinamojo dalyko teisėju; jis skelbia ištarmę ir tuo 
būdu pasikelia viršum šio dalyko. Vertintojas juk stovi aukš- 
čiau negu vertinamasis, nes tik iš šios aukštesnės plotmės jis 
tegali tarti, kas yra vertybė, o kas ne. Tuo vertinis sprendi- 
mas ir skiriasi nuo būtinio sprendimo (Seinsurteil), kad šis 
pastarasis esti, kaip jau anksčiau minėta, visados būčiai pa- 
lenktas ir todėl jos apspręstas. Tiesa, kai kurie marksistai yra 
linkę net ir būtinį sprendimą suprasti kaip Žmogaus viešpa- 
tavimą bei jo galios išraišką. Šį polinkį gražiai apibūdina, sa- 
kysime, V. A. Lugovskojus (1902-1957) eilėraščiu „Žvaigž- 
dė“, kuriame prisipažįsta esąs tik „smėlio grūdelis Žemės 
rutulio paviršiuje“, gal net tik „smėlio grūdelio šešėlis“, pa- 
lygintas su žvaigždės likimu. Tačiau „tuo, kad tave regiu; 
tuo, kad tave pažįstu; tuo, kad tave mąstau, - ašen esu tavo 
valdovas (ja vlasten nad toboju)“?. Bet tai tik Hegelio atoai- 
džiai. Pačioje sovietų filosofijoje būtis stovi vis dėlto viršum 
sąmonės ir šiąją apsprendžia, kas kai ką Vakaruose net yra 
sugundę vesti lygiagretę tarp marksistinio ir tomistinio rea- 
lizmo“?. Kiekvienu atveju būtinis sprendimas nereiškia žmo- 
gaus galios būties atžvilgiu, išeinančios aikštėn visu ryšku- 
mu kaip tik vertinio sprendimo atžvilgiu. Todėl Heidegge- 
ris teisingai sako, kad vertinti reiškia ne leisti būtybei būti 
(to žmogus nepajėgia), bet leisti jai galiot?!. O kiek ir kaip 
būtybė galioja, tai apsprendžia pats žmogus. 

Čia tad ir glūdi pagrindas, kodėl Dievo paskelbimas aukš- 
čiausia vertybe yra Jo nužudymas. Juk ne tai svarbu, kad žmo- 


B Lugovskoj V. A. Zvezda // Antologija russkoj sovetskoj poezii 1917- 
1957, Moskva, 1957, t. I, p. 501. 

3 Plg. Wetter G. W. Der dialektische Materialismus, Freiburg i. Br., 1958. 

31 Plg. Heidegger M. Ūber den Humanismus, p. 35. 

gus Dievą teigiamai įvertina, bet tai, kad jis Jį iš viso vertina, 
pasidarydamas Jo teisėju ir nustatydamas, kad Jis vertas (ver- 
tybė) ir kiek Jis vertas (aukščiausia). Žmogus nusprendžia, kad 
Dievas galioja. Betgi Dievas, kuris žmogaus sprendimu ga- 
lioja (ar negalioja), yra nebe Dievas. Jeigu šiandien primygti- 
nai kartojama, esą įrodytas Dievas yra nebe Dievas, nes eg- 
zistuojąs žmogaus malone, tai tuo labiau šitai tinka galiojan- 
čiam Dievui: Dievas galioja tiktai žmogaus sprendimu. Bet kaip 
tik šiuo sprendimu žmogus ir pasikelia viršum Dievo. Dievo 
vertinimas yra ne tik Jo įtraukimas į žmogiškąją plotmę, bet 
sykiu ir žmogaus viršenybės pabrėžimas. Vertinis sprendimas 
Dievo atveju yra, krikščioniškai kalbant, ana pirmykštė liuci- 
feriška nuodėmė, kai kūrinys mėgina pakilti viršum Kūrėjo. 
Štai kodėl Heideggeris Dievo vertinimą ir vadina piktažodžia- 
vimu, stebėdamasis, kad jį ištarė „ne šalia stovintieji, kurie į 
Dievą netiki, bet tikintieji ir jų teologai“?2. Mąstymas verty- 
bėmis pasirodė esąs tikrai „radikalus žudymas“, nes šiam 
mąstymui „būtis galioja tik kaip vertybė“ (p. 242-243). 
Vakarų istorijos slinktis kaip tik ir ėjo šitokios mąstymo 
pakaitos kryptimi: Dievas kaip Būtis virto aukščiausia ver- 
tybe. Žmogus tarėsi esąs Dievo reikalingas: savo gyvenimo 
prasmei bei laimei, savai baigtybei, saviems smūgiams bei 
kančioms, net savai gerovei bei sveikatai. Kaip gamta paten- 
kina medžiaginius žmogaus reikalavimus ir todėl yra jam 
reikalinga, nors ir ne visados drauginga, taip Dievas turįs pa- 
tenkinti dvasinius jo reikalus, nors ir ne visados patogiu bū- 
du, reikalaudamas paklusti, susivaldyti, daug ko atsisakyti 
ir t. t. Vertinis Dievo mąstymas sutiko su šiais 'nepatogu- 
mais“, nes žmogui Dievo reikia. Todėl jis Dievo buvimo ne 
tik neneigė, bet laikė jį savaime aiškiu, kadangi atsisklei- 
džiančiu kaip tik aname žmogaus reikalingume. Dievo troš- 
kulys arba nerimas Dievop nurodąs savaime ir į Jo buvimą. 
Protiniai Dievo buvimo įrodymai, kuriais taip didžiavosi vi- 
duramžiai, mąstę Dievą kaip Būtį, vertiniam Dievo mąsty- 
mui atrodė esą neprasmingi, nes neatskleidžią Dievo kaip 
žmogaus reikalo. Kas man rūpi anasai aristotelinis Pirmasis 


32 Heidegger M. Holzwege, p. 242. 

Judintojas? Mąstomas kaip Būtis Dievas juk būna anapus 
žmogaus ir todėl darosi šiam neįdomus — pagal vieno iš nau- 
jųjų dabarties teologų: „Gryna objektyvybė, neliečianti ma- 
nos egzistencijos, man visiškai nerūpi““, Todėl atrodė, kad 
vertinis Dievo mąstymas šią „gryną objektyvybę“ Dievo at- 
žvilgiu kaip tik ir pergalėjo, sujungdamas Dievą su žmogu- 
mi tuo, kad Jį padarė šiojo vertybe. Atrodė, kad čia atsive- 
ria naujas kelias gilesniam Žmogaus santykiui su Dievu, ne- 
gu kad buvo seniau, kai Dievas buvo mąstomas kaip Būtis. 
Šis kelias nemetamas ir šiandien. Juo mėginama dabar eiti 
net sparčiau, ontologinį Dievo klausimą vis labiau paverčiant 
antropologiniu klausimu, vadinasi, Dievą kaip Būtį savyje vis 
labiau suvedant į Dievą kaip žmogaus gyvenimo bei veik- 
los prasmę**. Paviršium žiūrint, šis kelias atrodo tiesus ir ly- 
gus; juo eiti lengva ir net gražu. Esmėje tačiau jis yra klyst- 
kelis. Tai atskleidė teoriškai Heideggeris, laikydamas vertinį 
Dievo mąstymą Jo nužudymu žmogaus sąmonėje, o praktiš- 
kai komunizmas, paskelbdamas Dievą nevertybe ir kovoda- 
mas su šia nevertybe visose gyvenimo srityse. 


3. Dievas kaip nevertybė komunizme 


Vertinio mąstymo apgaulę Dievo atveju gražiai parodo 
vienas būdingas prancūzų filosofo komunisto R. Garaudy po- 
sakis: „Mano troškulys neįrodo šaltinio (buvimo. - A. Mc.)“5. 
Tai reiškia: tarp to, kad man Dievo reikia, ir Jo buvimo nėra 
jokio būtino ryšio. Kaip žmogus nutrokšta smėlio dykumose, 


3 Blank J. Veršndert Interpretation den Glauben? / „Wort und Wahr- 
heit. Zeitschrift Fitr Religion und Kultur“, 1969, Nr. 1, p. 11. 

* Plg. sutelktinį veikalą (olandų teologų): Zerbrochene Gottesbilder, 
Freiburg i. Br., 1969; sutelktinį veikalą (vokiečių teologų): Wer ist das ei- 
gentlich = Gott? / hrsgb. von H. J. Schurz, Mūnchen, 1968; Dewart L. Die 
Zukunft des Glaubens, Einsiedeln, 1968; Schillebeeckx E. Gott - die Zukunft 
des Menschen, Mainz, 1959; sutelktinį veikalą: Neue Perspektiven nach dem 
Ende des konventionellen Christentums / hrsgb. von H. van der Linde, Frei- 
burg i. Br., 1968. 

35 Garaudy R. Vom Bannfluch zum Dialog / Der Dialog / hrsgb. von 
R. Garaudy, J. B. Metz, K. Rahner, Hamburg, 1966, p. 87. 

jei ten vandens nėra, taip lygiai jis sunyksta savoje egzisten- 
cijoje, jei Dievo nėra. Kaip ne troškulys atidengia vandenį, o 
vandens buvimas patenkina troškulį, taip prasmės bei laimės 
ieškojimas neatskleidžia Dievo, o priešingai, Dievas virsta 
prasme bei laime tik tada, jeigu Jis yra. Atvirkščias kelias, ku- 
riuo mėgino ir tebemėgina eiti vertinis mąstymas, paverčia 
Dievą anuo klaidinančiu dykumų reginiu (fata miorgana), ku- 
rį besivydamas žmogus kaip tik ir žūsta, nes atitrūksta nuo jį 
apsupančios tikrovės, slepiančios savyje — bent iš dalies - jo 
ieškomą pagalbą. Komunizmas kaip tik tuo ir didžiuojasi, esą 
atskleidęs Dievą kaip tokį klaidinantį reginį, apibūdindamas 
santykį su Juo, arba religiją, kaip „žmonių svaigalą“ (K. Mar- 
xas), neleidžiantį pajausti žemiškojo buvimo naštos ir todėl 
trukdantį šia našta nusikratyti arba ją bent žymiau pasileng- 
vinti. Dievas komunizme yra nevertybė. Jis nesąs žmogui reika- 
lingas; priešingai, Jis esąs kenksmingas - lygiai kaip anasai fata 
morgana keleiviui dykumose, jei šis leidžiasi jo grožio suvilio- 
jamas ir ieško jame pavėsio nuo saulės kaitros. Komunizmas 
aiškiai bei atvirai skelbia: „Mums, ateistams, nieko nėra paža- 
dėta, ir niekas mūsų nelaukia““, Ateitin žvelgia tiek ateistai, 
tiek tikintieji. Tačiau tikinčiųjų ateitis atsiremia į Dievo paža- 
dą ir išsipildo Dievuje: Dievas tarsi laukia tikinčiųjų, žygiuo- 
jančių istorijos keliu. Tuo tarpu ateistų ateitis atsiremia tik į 
juos pačius ir išsipildo tik jų vienų darbuose: ateistų ateitis yra 
tuščia būties atžvilgiu. Jų niekas ten nelaukia ir nepasitinka, nes 
anoje laiko tuštybėje nėra nieko, kas galėtų laukti bei pasitik- 
ti. Visa, kas šiame tuščiame akiratyje tartum pasirodo, komu- 
nistai laiko fata morgana ir įspėja žmones šiuo klaidinančiu re- 
giniu nesekti, nes tai esanti apgaulė kaip žmogaus troškulio 
susiklostymas masinančiu vaizdu. 

Dievo paskelbimas nevertybe yra, be abejo, didžiulis lūžis 
bei griežtas posūkis, palyginus jį su ankstesniu Dievo paskel- 
bimu aukščiausia vertybe, kurioje telpa tiek žmogaus laimė, 
tiek jo gyvenimo prasmė. Ir vis dėlto abu šie sprendimai yra 
kilę iš vieno ir to paties šaltinio, būtent iš žmogaus ryžto Dievą 


36 Garaudy R.. Vom Bannfluch..., p. 90. 

vertinti. Juk jeigu jau žmogus imasi Dievą vertinti, manyda- 
mas turįs į tai teisės ir galios, tai jis privalo Jį visų pirma kri- 
tiškai vertinti; jis privalo visų pirma pasiklausti, ar iš tikro Die- 
vas yra vertybė ir kodėl Jis galįs būti vertybė; jis privalo pateikti 
savo sprendimo pagrindą. Kiekvienas tačiau žmogaus pateik- 
tas pagrindas gali ir turi būti savo ruožtu kritiškai pasvertas. 
Tai ypač reikalinga Dievo atveju, nes religijų istorijoje esama 
tiek daug ir tokių įvairių Dievo sampratų, jog; abejonė ir kri- 
tika čia labai savo vietoje. Tai tinka ir vertiniam sprendimui, 
esą Dievas yra aukščiausia vertybė. Ir šis sprendimas privalo 
būti kritiškai apsvarstytas. Kritiškas betgi svarstymas nebūti- 
nai turi baigtis teigiamai. Jis gali baigtis ir neigiamai. Pateikti 
pagrindai gali pasirodyti arba klaidingi, arba nepakankami. 
Maža to, kritinis svarstymas gali prieiti visiškai priešingos iš- 
vados. Dievas kaip aukščiausia vertybė gali virsti - nevertybe. 

Komunizme kaip tik tai ir yra įvykę. Religijos pavadini- 
mas „žmonių svaiguliu“, kurį K. Marxas pasiėmė iš vokie- 
čių poeto H. Heine's*, ir yra šio vertinio mąstymo pakrai- 
pa. Tačiau ji kyla iš to paties nusistatymo, būtent mąstyti 
Dievą ne kaip esantį, bet kaip galiojantį. Šitaip Dievą mąs- 
tant, galima prieiti išvados, kad Jis man galioja, nes yra aukš- 
čiausia vertybė. Bet galima prieiti taip pat išvados, kad Jis 
man negalioja, nes yra nevertybė. Ir toliau. Jeigu Dievo rei- 
kalingume žmogui savaime atsiskleidžia Jo buvimas, tai Jo 
nereikalingume taip pat savaime atsiskleidžia Jo nebuvimas. 
Jeigu galiojantis Dievas tuo pačiu yra, tai negaliojančio Die- 
vo tuo pačiu nėra. Logika pasilieka ta pati, vis tiek ar mąs- 
tysime Dievą kaip vertybę ar kaip nevertybę, nes kiekvienu 
atveju žmogus Dievą vertina, pakildamas viršum Jo kaip tei- 
sėjas. Dievo ne kaip Būties, o kaip vertybės mąstymas vedė 
tad Vakarus nuosekliai ir net būtinai į komunistinį ateizmą, 
virtusį viso ateistinio sąjūdžio atbaiga bei viršūne. Nes pa- 


37 Žinomas posakis, religija yra žmonių arba liaudies svaigalas, žodine 
savo sąranga yra K. Marxo derinys, savo prasme jis yra betgi paimtas iš 
H. Heine's, kuris savo knygoje „Ludwig B6rne“ (1840) sako, esą religija la- 
šinanti į kančios taurę keletą „dvasinio opiumo“ lašų (plg. Soessinger F. Hei- 
ne oubliė, / „Preuves“, Paris, 1953, Nr. 25, p. 62-66. 

skelbti Dievą nevertybe yra paskutinis smūgis, užbaigęs Die- 
vo merdėjimą žmogaus sąmonėje. 

Šį smūgį komunizmas paverčia visuotiniu ta prasme, kad 
nedaro skirtumo tarp mokytų ir nemokytų žmonių, kaip elgė- 
si Apšvietos ateizmas, sekdamas W. J. Goethe's posakiu: „Kas 
turi meno bei mokslo, turi (tuo pačiu. - A. Mc.) ir religiją; kam 
stinga meno bei mokslo, teturie religiją“. Tai reiškia: menas bei 
mokslas — kitaip tariant: išsilavinimas - atstoja religiją; išsila- 
vinusiems ji esanti nereikalinga. Kam tačiau išsilavinimo 
trūksta, kas meno bei mokslo neturi, tam religija gali būti nau- 
dinga ir net reikalinga. Šiuo atžvilgiu Apšvietos ir net XIX am- 
žiaus ateizmas religijai dar pripažino tam tikros vertės liau- 
dies atžvilgiu. Iš čia ir kilo anasai garsusis Voltaire'o posakis, 
kad „jei Dievo nebūtų, reiktų Jį išrasti“, nes be Jo minia nega- 
lėtų tinkamai tvarkyti savo gyvenimo bei elgesio. Tuo tarpu 
komunizmas šitokio skirtumo nebežino. Jeigu Dievas yra ne- 
vertytė, tai Jis yra nevertybė visiems: tiek liaudžiai, tiek mo- 
kytiesiems“. Dar daugiau: liaudžiai ši nevertytė yra net kenks- 
mingesnė negu mokytiesiems, nes ji, kaip minėta, atitraukia 
paprastų žmonių dėmesį nuo sunkios bei skurdžios jų būties, 
užliūliuodama juos anapusinio gyvenimo pažadais. 

Todėl jau pats Marxas neigė religiją ne tik jos esmėje, ku- 
rioje žmogus, užuot radęs kažką aukštesnį, randa tik save patį, 
bet ir jos apraiškose net ten, kur ji sukyla prieš išnaudotojus 
varguolių vardu, kaip tai matyti Marxo bei Engelso nusistaty- 
me vadinamojo „tikrojo socializmo“ atžvilgiu, kuris anuo me- 
tu, remdamasis Evangelija, mėgino spręsti socialinį klausimą 
artimo meilės, o ne jėgos pagrindu. „Aplinkraščiu prieš Krie- 
gę“ (1846) Marxas, Engelsas, Wolffas, Seileris ir kiti vokiečių 
komunistai griežtai neigė „tikrojo socializmo“ sąjūdį kaip „da- 
rantį gėdos komunistų partijai tiek Europoje, tiek Amerikoje“? 


3 Pig. Horn J. H. Religion und Gesellschaft // Beitrūge zur Kritik der 
gegenwartigen būrgerlichen Geschichtsphilosophie / hrsgb. von R. Schulz, 
Leipzig, 1958, p. 53. 

3 K. Marxas bei Engelsas mini čia Ameriką todėl, kad H. Kriege, prieš 
kurį aplinkraštis tik ir nukreiptas, veikė tuo metu Niujorke leisdamas vo- 
kiečių kalba laikraštį „Der Volks-Tribun“ (1846), ir vadovavo vokiečių „tik- 
rojo socializmo“ sąjūdžiui Amerikoje. 

ir „keliantį maišaties tarp darbininkų“ (p. 3), kadangi šis są- 
jūdis šaukiąs į kovą su skriaudomis, „vedamas ne tikro skur- 
do apkartintos, bet smaguriaujančia vaizduote (t. y. religija. - 
A. Me.) išpaikintos širdies“ (p. 13) ir todėl manąs galįs „komu- 
nizmą kaip pasaulinį revoliucijos sąjūdį suvesti į porą žodžių: 
meilė-neapykanta“ (p. 7); tuo būdu „revoliucinis visų šalių 
proletariato sąjūdis sumenkėja ligi paprasto maišto“ (p. 14) ir 
netenka griaunančios galios; juk „iš religinio taško žiūrint, at- 
sakymas į visus tikrus klausimus gali būti duotas tik perdėtais 
ir bet kokią prasmę aptemdančiais vaizdais bei keleta praš- 
matnių etikečių, kaip 'žmonija“, 'žmoniškumas", "rūšis" ir t. t., 
paverčiant tuo būdu kiekvieną tikrą veiksmą išsvajota fraze“. 
„Tikrojo socializmo“ mėginimas padaryti Evangeliją pagrin- 
du socialiniam klausimui spręsti esąs apgaulė tiek pačių šio 
sąjūdžio šalininkų, tiek darbininkų, į kuriuos sąjūdis kreipė- 
si. Tai tinką, pasak Marxo bei Engelso, „drąsiems vienuoliams, 
bet ne narsiems vyrams, ypač kovos metu“ (p. 15). Jeigu „tik- 
rojo socializmo“ šalininkai skelbią, esą jie priklausą žmonijai, 
o ne savam „skurdeivai Aš“, tai belieka, pašiepia Marxas, 
„Kad šie drąsūs vienuoliai iškastruotų savo skurdeivą Aš ir 
tuo būdu įrodytų, kad žmonija ir be jų gali daugintis“ (ten 
pat). Marxo pašaipos prasmė yra aiški: komunizmas esąs pa- 
jėgus pertvarkyti pasaulį ir be Evangelijos; Evangelija ir komu- 
nizmas nesą bendrininkai kovoje už varguolių teises; komu- 
nizmas esąs vienintelis, kuris šias teises tikrai ginąs. 

Šitas šiandien, deja, beveik pamirštas arba bent nepaiso- 
mas komunizmo nusistatymas atskleidžia ne tik pagrindinį 
jo santykį su religija, bet meta šviesos ir visoms toms religi- 
nėms pastangoms, kurios mėgina dėtis su komunistais ko- 
vai už teisingesnę žmonijos ateitį. Visų šių pastangų laukia 
iš komunizmo pusės lygiai toks pat atsakymas, kokį patyrė 
ir XIX amžiaus viduryje plitęs „tikrasis socializmas“, savo 
idėjomis buvęs nuostabiai panašus į dabartinę „politinę te- 
ologiją“. Net jeigu komunistai kurį laiką ir eitų ranka ran- 
kon su dabartiniais „drąsiais vienuoliais“, tai pasiūlymas iš- 


*0 Marx K., Engels E. Werke, Berlin, 1959, t. IV, p. 3-15. 

sikastruoti nebūtų pamirštas nė šiuo atveju. Juk Marxas „Ko- 
munistų partijos manifeste“ (1848) aiškiai skelbia, kad „ko- 
munistai visur remia kiekvieną revoliucinį sąjūdį prieš esan- 
čią visuomeninę bei politinę santvarką“, tačiau sykiu pabrė- 
žia, kad, nuvertus šią santvarką, „tučtuojau prasideda kova 
prieš pačią buržuaziją“*!. Buržuazija kaip klasė turinti būti 
sunaikinta, net jeigu ji arba jos dalis ir prisidėtų prie komu- 
nistų kovai sų monarchija arba su kapitalistais bei monopo- 
listais. Nes komunizmas, pasak Marxo, siekiąs „ne tik tiesio- 
ginių darbininkų klasės tikslų“, bet atstovaująs ir ateičiai, to- 
dėl negalįs leisti, kad ši ateitis būtų sukurta kitokia kaip 
komunistinė*. Kitaip sakant, komunistinė revoliucija visados at- 
sigręžia prieš savo bendrininkus, jei šie nenori virsti komunistais. 
Tai Marxas yra pabrėžęs labai aiškiai bei atvirai, ir tai ko- 
munistai yra įvykdę, kur tik su jais ėjo kitokio nusistatymo 
grupės, ypač turinčios religinio pobūdžio. 

Iš to paties neigiamo Dievo bei santykio su Juo vertinimo 
kyla galop ir komunistinio ateizmo kovingumas, taip pat at- 
skleidžiąs šį ateizmą kaip bendro ateistinio sąjūdžio atbaigą. 
Nors Vakarų ateizmas yra gana senas (jo pradmenų, kaip sa- 
kyta, galime rasti jau graikų sofistikoje), vis dėlto jis yra bu- 
vęs gana pakantus tikinčiųjų atžvilgiu. Jis neigė Dievą, tačiau 
vargu ar kovojo su tikėjimu į Jį. Išskyrus Bažnyčios išjungimą 
iš valstybinio gyvenimo sąrangos, tikėjimo apraiškos Vaka- 
ruose nebuvo persekiojamos. Demokratinė daugelio šalių san- 
tvarka paprasčiausiai neleido slėgti piliečių dėl jų religinių įsi- 
tikinimų. Todėl netikėjimas Vakaruose buvo, tiesa, a-teizmas, 
bet jis neišsivystė ligi anti-tei2mo. Komunistinis ateizmas ir 
šiuo atžvilgiu atbaigė Vakarų ateistinį sąjūdį, nes komuniz- 
me, kaip pastebėjo jau popiežius Pijus XI savo enciklikoje 
„Divini Redemptoris“ (1937), „pirmą sykį žmonijos gyveni- 
me matome vedamą šaltai apgalvotą ir stropiai paruoštą ko- 
vą prieš visa, kas vadinama Dievu“3. Komunistinis ateizmas 


*1 Marx K., Engels F. Werke, t. IV., p. 493. 

+ Ten pat, 492. 

* Cit. iš: Paskutiniųjų popiežių enciklikų ir popiežiaus Pijaus XII kal- 
bų rinkinys / parengė vysk. V. Brizgys, Tūbingen, 1949, p. 439, 

iš pat pradžios pasiskelbė kaip anti-teizmas, vadinasi, kaip ko- 
va - ne su pačiu Dievu, nes tai būtų neprasminga, jeigu Jis 
yra, ir juokinga, jeigu Jo nėra, bet su religija. Jau pats Marxas 
sukūrė teiginį, virtusį rodykle visam komunistinio sąjūdžio 
elgesiui su religija: „Religijos kritika yra kiekvienos kritikos prie- 
laida““*. Tai skamba, be abejo, dar gana atitrauktai. Tačiau at- 
simenant, kad komunizme teorija eina sykiu su praktika, dar 
daugiau, kad teorija čia iš praktikos kyla ir praktikoje pasi- 
tvirtina, religijos kritika komunistinėje praktikoje reiškia jos 
gniaužimą bei persekiojimą. Todėl Leninas aiškiai reikalavo 
kovos su religija: „Mums reikia kovoti su religija. Tai kiekvie- 
no materializmo, nuosekliai tad ir marksizmo, abėcėlė““, Šis 
reikalavimas kaip taisyklė yra pasilikęs ligi pat šios dienos; 
jis pabrėžiamas net ir tų, kurie dalyvauja dabarties pokalbiuo- 
se tarp krikščionių ir marksistų. 

Tiesa, komunistinė valstybė žiūri į religiją kaip į privatinį rei- 
kalą ir laiduoja „religinių kulto veiksmų laisvę“, kaip tai skel- 
bia dabartinė Sovietų Sąjungos konstitucija (124 str.). Komu- 
nistinei partijai betgi religija yra, kaip tai pabrėžė jau pats Le- 
ninas, „anaiptol ne privatinis reikalas““. Tai reikalas, kurį 
partija laiko netikru ir todėl kenksmingu bet kuriam valstybės 
piliečiui; užtat partija kovoja su religija visur, kur tik įmano- 
ma. Kadangi tačiau komunistinė partija apsprendžia komu- 
nistinę valstybę, duodama jai turinį ir nustatydama jai linkmę, 
tai religijos pakanta iš valstybės pusės virsta grynai formali- 
ne, neturinčia praktikoje jokios reikšmės. Praktikoje komunis- 
tinis ateizmas reiškiasi visados kaip kovingasis anti-teizmas vi- 
sose dvasinio gyvenimo srityse: šeimoje, mokykloje, moksle, 
mene, literatūroje ir ypač filosofijoje. Ir tai visai nuoseklu, Juk 
jei žmogus, vertindamas Dievą, randa, kad Jis yra nevertybė 
ir kad santykis su šia nevertybe yra visos žmogiškosios būse- 
nos iškreipimas, tai reikia su šiuo iškreipimu kovoti, mėginant 
prablaivinti piliečio sąmonę, vis tiek ar jis partijai priklausy- 


* Marx K., Engels F. Werke, Berlin, 1957, t. I, p. 378. 

45 Lenin V. I. Cit. iš: Komunističeskaja partija i sovetskoe pravitelstvo o 
religii i cerkvi, Moskva, 1959, p. 20. 

*6 Lenin V. I. Ten pat, p. 13. 

tų ar ne. Dievo bei religijos samprata savaime veda į šios sam- 
pratos taikymą visiems ir nuosekliai į kovą su ana nevertybe. 

Jeigu dabar grįžtume prie pradžioje kelto klausimo, ka- 
me glūdi ateistinio Vakarų sąjūdžio esmė ir kokiu būdu ko- 
munistinis ateizmas virsta aukščiausia šio sąjūdžio lytimi, ga- 
lėtume į tai šitaip atsakyti: 

1) ateistinio Vakarų sąjūdžio esmė glūdi Dievo ne kaip 
Būties, o kaip vertybės mąstyme bei išgyvenime, nes, 
Dievą vertindamas, žmogus pasikelia viršum Jo ir tuo 
nužemina Jį ligi savo paties reikalo; 

2) šį Dievo vertinimą komunizmas pasuka neigiama lin- 
kme, paskelbdamas Dievą nevertybe, ir suduoda tuo 
paskutinį smūgį religinei sąmonei; 

Dievo bei santykio su Juo arba religijos nevertingumą 
komunizmas išplečia visai visuomenei, ypatingo dė- 
mesio kreipdamas į liaudį, kuriai religija esanti net pa- 
vojingesnė negu mokytiesiems; 

visuotinis religijos nevertingumas ir jos kenksmingu- 
mas Savaime stumia komunizmą į atvirą kovą su bet 
kokiomis religinėmis apraiškomis visose gyvenimo 
srityse. 


3 


= 


4 

Visa tai rodo, kad komunistinis ateizmas iš tikro yra išau- 
gęs iš bendro ateistinio Vakarų sąjūdžio, tačiau savo nuosek- 
lumu bei griežtumu jis yra šį sąjūdį pralenkęs, virsdamas jo 
atbaiga bei viršūne. Vakarų ateizmas buvo ir tebėra daugiau 
ar mažiau vidinis žmogaus nusistatymas. Tuo tarpu komunis- 
tinis ateizmas jau pralaužia šio nusistatymo sienas ir vis la- 
biau virsta viešojo gyvenimo būdu, pasiglemžiančiu net ir 
tuos, kurie savo viduje dar ir norėtų tikėti. Pradžioje minėtas 
„istorinis ateizmas“ įsikūnija komunizme labai ryškiai, tap- 
damas objektyvine būsena ir tuo pasiekdamas aukščiausio 
laipsnio. Juk pralenkti netikėjimą, virtusį visuomenės buvi- 
mo būdu, jau nebegalima. Šia tad prasme sovietiniai mąsty- 
tojai ir kalba apie komunistinį ateizmą kaip aukščiausią at- 
eizmo lytį bei viso ateistinio sąjūdžio apvainikavimą. 

KAINO PRISIKĖLIMAS 


Esminiai bolševizmo bruožai 


1. Kainas kaip simbolis 


Kas atidžiai skaito Kaino istoriją Pradžios knygoje, nega- 
li nusikratyti įspūdžio, kad šis pirmasis žmonijos piktadarys 
yra gyvas per amžius. Kainas nėra tiktai buvęs - Šventraš- 
čio aprašytas, Viešpaties nubaustas ir dingęs. Anaiptol! At- 
siskyręs nuo savo šeimos ir palikęs pirmykštę savo paties 
rankomis dirbtą žemę, Kainas pasitraukė į pasaulį; jo pali- 
kuonys pastatė miestus ir išrado muzikos instrumentus, pa- 
keisdami tuo būdu savo protėvio gyvenimą. Tačiau jo dva- 
sia pasiliko ta pati. Ji įsikūnijo Kaino giminės darbuose ir tar- 
si raudona gija nutįso žmonijos istorijoje. Kainas kaip asmuo 
mirė. Tačiau Kainas kaip simbolis gyvena nuolatos. Tiesa, 
kartais jis esti vos regimas. Kainiškoji dvasia esti nustumia- 
ma į užpakalinį istorinio gyvenimo plotą. Tačiau pasitaiko 
laikų, kada Kainas švenčia savo prisikėlimą. Pasitaiko laikų, 
kada kainiškoji dvasia atgema ne tik atskiruose žmonėse, bet 
ir ištisose bendruomenėse, net tautose. Tada jis išžygiuoja iš 
tamsių užkulisių į pačią istorinio gyvenimo sceną ir pasii- 
ma vaidinti vieną iš pagrindinių istorinės dramos rolių. 

Kas tad yra šis nusidėjėlis, virtęs mūsų dvasios simboliu? 
Kas yra toji kainiškoji dvasia, kuri niekados iš mūsų žemės 
nepranyksta? Kokiomis apraiškomis ji prisikelia nelaiminga- 
me žmonijos gyvenime? Prieš atsakydami į šiuos klausimus, 
paklausykime visų pirma Kaino istorijos. 

Kainas buvo pirmagimis Adomo ir Ievos sūnus. Jo bro- 
lis buvo Abelis. „Abelis tapo aviganiu, o Kainas žemdirbiu“ 
(Pr 4, 2). Abu broliai aukojo Viešpačiui pirmienų aukas: Kai- 


277 


nas žemės vaisių, Abelis - gyvulių. „Viešpats maloniai pa- 
žvelgė į Abelį ir į jo atnašą, o į Kainą ir jo atnašą nepažvel- 
gė. Todėl Kainas buvo labai piktas ir prislėgtas“ (Pr 4, 4-5). 
Pasikvietęs Abelį į laukus, Kainas jį užmušė. Tada „Viešpats 
paklausė Kainą: “Kurgi tavo brolis Abelis?" - "Nežinau! Ar- 
gi aš savo brolio sargas?! - atsakė jis“ (Pr 4, 9). Tada Vieš- 
pats prakeikė Kainą ir pavarė nuo savęs, o kad kas nors jo 
neužmuštų, Dievas pažymėjo jį savotišku ženklu. Ir išėjo Kai- 
nas į pasaulį ir „apsigyveno klajoklių krašte į rytus nuo Ede- 
no“ (Pr 4, 16). Čia jis „pastatė miestą, kurį pavadino Heno- 
chu, savo sūnaus Henocho vardu“ (Pr 4, 17). 

Ką mums sako ši trumputė, bet nepaprastai prasminga 
istorija? 

Visų pirma ji atskleidžia mums artimą Kaino ryšį su Die- 
vu. Kainas, kaip sakėme, yra pirmgimis Adomo, kuris, kaip 
Evangelija pagal Luką sako, „buvo Dievo“ (Lk 3, 38). Ado- 
mas buvo sukurtas tiesiogine Viešpaties galia. Jis buvo ap- 
dovanotas didžiomis malonėmis. Tiesa, nusidėdamas jis šių 
malonių neteko. Tačiau nuodėmė prigimtį tiktai apgadino. 
Adomo ir atmintyje, ir praktikoje pasiliko kadaise buvęs ro- 
jaus atsiminimas, kurį jis perdavė ir savo pirmgimiui Kai- 
nui. Kainas jautė buvusį Dievo artumą ir aukojo Jam savo 
darbo vaisius, kaip ir visi religingi žmonės. Pirmųjų varpų 
auka buvo nuolankumo, padėkos ir meilės ženklas. Žemė 
dar tebebuvo tuščia, ir pirmykštis Viešpaties įsakymas ją pri- 
pildyti bei pavergti dar nebuvo įvykdytas. Reikėjo tad mal- 
dauti Kūrėją, kad šis duotų jėgos anai šventai paskirčiai at- 
likti. Pirmienų auka sykiu tad buvo ir prašymas palaiminti 
tolimesnį kelią per tuščią pasaulį. Dievas buvo vienintelis, į 
kurį tuo metu krypo žmogaus akys. 

Bet Kainas turėjo ir savo brolį Abelį. Jis gyveno šeimoje, 
vienintelėje šeimoje, kuri anuomet buvo žemėje. Todėl šalia 
ryšio su Dievu Kaino sieloje buvo stiprus ryšys ir su žmo- 
gumi. Kaip jo tėvas Adomas, peržvelgęs visą kūriniją, nera- 
do nė vieno į save panašaus, taip lygiai ir Kainas. Atsitrau- 
kęs iš savo šeimos, jis lengvai galėjo pastebėti, kad laukinė 

gamta neteikia to jaukumo ir tos šilumos, kurios jis randa 
savo tėvų ir savo brolio meilėje. Socialinis jausmas turėjo būti 
ypatingai stiprus. Žmogus turėjo būti išgyvenamas kaip ypa- 
tingai brangus artimas; dar daugiau: kaip vienintelis artimas. 
Kaino pasivaikščiojimas su broliu laukuose nebuvo tik tą die- 
ną, kada įvyko tragedija. Matyt, tai buvo įprastas dalykas, 
jeigu Abelis be jokio prieštaravimo Kaino pakvietimą priėmė 
ir, nieko blogo nenujausdamas, su juo išėjo. Žmogus žmo- 
gui laukinėje žemėje buvo širdies draugas ir gyvenimo pa- 
pildytojas. 

Galop Kainas turėjo ypatingų ryšių ir su žeme. Jis buvo 
žemdirbys. Jis pirmasis pradėjo vykdyti aną Viešpaties pa- 
skyrimą palenkti žemę savai tarnybai. Jis pirmasis buvo pa- 
saulio kultūrintojas. Jeigu Abelis kaip gyvulių augintojas 
daugiausia naudojosi tuo, ką jam davė gamta, tai Kainas jau 
keitė laukinę gamtą pagal savo norus. Jis didino žemės na- 
šumą; jis sėjo jon grūdų; jis ją pertvarkė ir perkūrė. Žemdir- 
bystė yra pirmasis pasaulio pavergimas žmogui. Tačiau iš ki- 
tos pusės, ji yra pirmasis žmogaus susirišimas su savo ap- 
linka. Žmogui tampa savas tas daiktas, kurį jis pagamina 
arba kurį jis apdirba jį pakeisdamas. Būdamas žemdirbys, 
Kainas įdėjo į žemę savo kaktos prakaito ir savo sielos. Že- 
mė jam tapo sava, nes savo darbu jis surišo ją su savimi, Ša- 
lia Dievo ir šalia žmogaus žemė buvo trečiasis dalykas, su 
kuriuo Kainas buvo susijęs giliausia savo prigimtimi. 

Bet štai Dievas siunčia Kainui mėginimą. Jo aukų dūmai 
nebekyla į viršų, ir Viešpats nepažvelgia į šį artoją. Tuo tar- 
pu jo brolio auka šaute šauna į dangų. Kainui pašoksta pyk- 
tis ir pavydas. Prisidengęs brolio meile, jis išsivilioja Abelį į 
jo paties dirbamus laukus ir užmuša. Įvyksta nuodėmė, o su 
ja griūva ir visa palaimintoji tvarka. Buvęs Dievo, žmogaus 
ir žemės draugas, Kainas pasidaro jų visų priešas. Nuodė- 
mė sutrauko tuos slaptus siūlus, kurie jį rišo su šiais trimis 
šventais dalykais. Ji padaro Kainą vienišą, kuris, sąžinės per- 
sekiojamas, bėga nuo visko, kas tik jam primena senąjį gy- 
venimą. Jis priima iš Viešpaties ne atleidimo, bet prakeiki- 
mo žymę ant savo kaktos, kad nereiktų Viešpačiui dėkoti ir 

Jo garbinti. Jis palieka savo šeimą, kad jam nereiktų jausti 
savo artumoje žmogaus. Jis pasistatydina miestą, kad jam ne- 
bereiktų dirbti žemės. Dievo, žmogaus ir žemės neapykanta 
pažymi visą tolimesnį Kaino kelią po nuodėmės. 

Šita tad trejopa neapykanta nešinas Kainas ir žygiuoja per 
visą žmonijos istoriją. Kur tik randame Dievo, žmogaus ir 
žemės neapykantos, ten visur jaučiame prisikeliantį Kainą. 
Kainiškoji dvasia yra amžina religinio, socialinio ir gamtinio 
jausmo priešininkė. Ji norėtų šį jausmą išrauti iš žmogaus 
prigimties. Ji norėtų sukurti tokią objektyvinio gyvenimo for- 
mą, kurioje šie jausmai nebūtų žinomi arba bent paisomi. To- 
dėl ji naikina visas tas apraiškas, kurios iš šių jausmų kyla 
ir kurios gali šiuos jausmus ugdyti. 

Jeigu pažvelgtume į mūsų laikų gyvenimą ir paieškotu- 
me, kur jame glūdi Kainas ir kur kainiškoji dvasia šiandien 
prisikelia, turėtume savaime sustoti prie bolševizmo. Bolše- 
vizmas yra ir liks būdingiausia dvidešimtojo šimtmečio ap- 
raiška. Jo įspausti pėdsakai bus ilgai jaučiami politiniame, so- 
cialiniame, ekonominiame ir net moksliniame gyvenime. Ta- 
čiau religijos atžvilgiu bolševizmas yra ne kas kita, kaip 
organizuotas Kaino prisikėlimas visuomeniniu pavidalu. Kai- 
niškoji dvasia čia išsiveržė nepaprastu ryškumu bei gaiva- 
lingumu. Kaino simboliškumas čia rado tikrovinę išraišką. 
Visos Kaino Žymės, kurios padarė jį nemirštamą žmonijos są- 
monėje, čia susijungė į vienumą ir sukūrė esmingai kainiš- 
ką, vadinasi, neapykantos pilną gyvenimą; neapykantos Die- 
vui, žmogui ir žemei. Smulkesnė šių trijų žymių sklaida leis 
mums pajausti šiurpią šio teigimo tiesą. 


2. Neapykanta Dievui 


Ryždamasis iškeliauti į pasaulį, Kainas pabūgo šio savo 
žingsnio; praliejęs savo brolio kraują, jis pabijojo, kad kas 
nors nepralietų jo paties kraujo. „Turiu slėptis nuo tavo vei- 
do ir tapti bėgliu bei klajūnu žemėje“, - kalbėjo jis Dievui, — 
„kas tik mane sutiks, galės užmušti“ (Pr 4, 14). Tada Dievas 

įspaudė jam žymę, kad iš jos žmonės pažintų Kainą ir pa- 
liktų jį nepaliestą. Kas buvo ši žymė? Ar malonės ženklas, 
kaip kad esti sakramentuose? Anaiptol! Tai buvo prakeiki- 
mo žymė. Kainas nemaldavo Viešpaties atleisti. Jis nekrito 
prieš Dievą ant savo veido ir neapverkė savo brolio kraujo. 
Jis išdidžiai Dievui atkirto: „Argi aš savo brolio sargas?“ Ir 
tai nebuvo pirmasis jo neapykantos Dievui ženklas. Ši ne- 
apykanta glūdėjo jo sieloje jau iš seniau. Ji kilo tą momentą, 
kai Viešpats nepažvelgė į Kaino aukas ir kai jo aukuro dū- 
mai sklaidėsi pažeme. Savo pirmienomis jis norėjo priversti 
Dievą būti jam maloniu. Kainas elgėsi ne kaip kunigas, bet 
kaip magikas. Jis nesuprato, kad auka yra laisvai duodama 
ir laisvai priimama. „Tu, Dieve, nepaniekinsi širdies, susi- 
graudinusios ir atgailaujančios“, - sakoma psalmėje (Ps 51, 
19). Tačiau Kainas tokios širdies neturėjo. Jis buvo ne Dievo 
prašytojas, bet reikalautojas. Todėl jo dūmai ir sklaidėsi pa- 
žeme. Todėl jis ir pradėjo Viešpaties nekęsti. Todėl galop Die- 
vas jį ir pažymėjo prakeikimo ženklu. Dėmė Kaino kaktoje 
yra jo neapykantos Dievui simbolis ir sykiu Dievo atsaky- 
mas į šią neapykantą. 

Argi ne tuo pačiu keliu eina ir bolševizmas? Daugelis bol- 
ševizmą vadina bedievišku. Iš viršaus žiūrint, jis toks ir yra. 
Tačiau bolševizmo bedievybė yra tokia pat kaip ir Kaino. Pa- 
sakyti apie bolševizmą, kad jis yra bedieviškas, dar nereiš- 
kia išsemti jo santykius su Dievu. Tikroji bedievybė yra šal- 
tai išdidi ir rami. Tikras bedievis su Dievu nekovoja, nes jis 
laiko Dievą tikrai nesančiu. O kovoti galima tik su tuo, kurį 
pripažįsti esantį, bet nenori, kad jis būtų, todėl stengiesi jį 
sunaikinti. Bolševizmas šitaip ir elgiasi. Karštas ir atkaklus 
jo karingumas Dievo atžvilgiu kaip tik parodo, kad Dievas 
jo širdyje teberusena; kad Viešpaties atsiminimas jį tebede- 
gina; kad jo kaktoje yra paties Dievo ranka įspausta prakei- 
kimo žymė, kuri neleidžia jam nurimti. Savo gelmėse bolše- 
vizmas nėra ateistinis, vadinasi, Dievą laikąs sapnu ir sva- 
jone. Ne! Savo gelmėse bolševizmas jaučia, kad Dievas tebėra 
gyvas ne tik atskiro žmogaus širdyje, bet ir toje antgamtinė- 
je tikrovėje, kuri pasireiškia per Bažnyčią ir apskritai per vi- 

są krikščioniškąją kultūrą. Todėl šias institucijas bolševizmas 
visų pirma ir puola. Bolševizmas yra ne Dievo neigėjas Jį at- 
mesdamas, bet sąmoningas Dievo priešas tokia pat prasme, 
kokia Dievo priešas yra ir senasis Liuciferis, kuris anaiptol 
nėra ateistas, nes ir velniai „tiki ir dreba“ (Jok 2, 19). Kaip 
Liuciferis, taip ir bolševistinis žmogus nenumoja ranka į Die- 
vo problemą nei ją teigdamas, nei ją neigdamas. Jis nekar- 
toja indiferentizmu skambančių poeto žodžių: „nei Tavęs aš 
bijau, nei Tave aš myliu“ (Putinas). Bolševistinis žmogus Die- 
vo nekenčia, kaip jo nekenčia ir Liuciferis. 

Du dalyku apreiškia ši neapykanta: realumą Dievo atžvil- 
giu ir karingumą žmogaus atžvilgiu. Kad neapykanta būtų 
reali, reikia kad ir jos objektas būtų realus arba bent pripa- 
žįstamas kaip realus. Kitaip neapykanta būtų tiktai psicho- 
patinė apraiška. Todėl normalus Dievo neapkentėjas nieka- 
dos nėra ir negali būti ateistas tikrąja šio žodžio prasme. Die- 
vo neapykanta yra pats didžiausias Jo buvimo įrodymas. Iš 
kitos pusės, ši neapykanta kildina kovą, kad būtų suardyta 
dieviškoji tvarka ir vietoje jos pastatyta žmogiškoji. Bolševis- 
tinis žmogus yra kovos žmogus kaip tik todėl, kad jis yra 
neapykantos žmogus, bet ne gryno neigimo, kaip tikrasis at- 
eistas, kuris nekovoja. Bolševistinė kova yra negatyvinė: 
griaunanti, ardanti, žudanti. Negalėdamas pasiekti paties 
Dievo, bolševizmas puola Jo institucijas, Jam tarnaujančius 
žmones ir Jį skelbiančias idėjas. Jis nori nutrinti Viešpaties 
vardą nuo žemės paviršiaus, nes tuo būdu tikisi sunaikin- 
siąs Jo atminimą ir savo paties širdyje. Bolševikinė kova su 
Dievu giliausia savo esme yra žmogaus kova su savo sąži- 
ne, su prigimtyje glūdinčiu Dievo paveikslų, prabylančiu į 
mus sąžinės balsu. Norėdamas šį balsą nutildyti, bolševiz- 
mas ardo viską, kas galėtų šį balsą pažadinti. Norėdamas iš- 
rauti Dievą iš savo prigimties, bolševikinis žmogus mėgina 
ji visų pirma išrauti iš objektyvinio gyvenimo. Štai kodėl ši 
kova su Dievu yra tokia aštri ir žiauri, nes yra beviltiška ir 
pasmerkta pralaimėti. 

Tačiau bolševizmas žino, kad religinio jausmo žmoguje už- 
mušti negalima. Žmogus yra ne tik animal sociale, bet sykiu ir 

animal religiosum. Galima religinį jo poreikį iškreipti; galima 
vietoje Dievo pastatyti stabą; bet kiekvienu atveju žmogus 
lenksis ir garbins, nors šitas jo garbinimo objektas konkrečiu 
atveju ir nebūtų Absoliutas. Bolševizmas suvokia šitą žmo- 
giškosios prigimties ypatybę ir todėl stengiasi ją panaudoti sa- 
vam reikalui. Jis nori pats virsti religija ir pats tapti tuo, prieš 
ką žmogus galėtų nusilenkti. Užuot buvęs šaltas ir indiferen- 
tiškas ateizmas, bolševizmas vis labiau virsta savotišku „teiz- 
mu“, kurio objektas, be abejo, yra ne Dievas, bet greičiau de- 
monas. Tačiau dėl to šis „teizmas“ nepasidaro nė kiek ma- 
žiau gilus ir karštas. Bolševizmas yra satanistinė religija, 
vykdoma jėga ir prievarta, pavergianti žmogų, jo sąžinę ir jo 
laisvę, tačiau patenkinanti jo norą nusilenkti ir garbinti. 

Štai kaip N. Berdiajevas rašo apie šį religinį bolševizmo po- 
būdį: „Komunizmas ir teorijoje, ir praktikoje yra dvasinės ir 
religinės tvarkos apraiška... Griežtai socialinė sistema būtų 
galėjusi pasilikti religijai neutrali. Komunizmas, priešingai, 
pasirodė panašus į kitas religijas ir turi savyje ištisą etiką. Jis 
nori išspręsti pagrindines gyvenimo problemas. Jis turi savas 
dogmas, jis platina savą katekizmą, jis turi net savo kulto die- 
gų. Pagaliau sielose, į kurias kreipiasi, jis nori pažadinti en- 
tuziazmo ir aukos dvasią... Nepaprastoje energijoje, kuri iš 
jo išsiveržia, mes randame kažkokį tos pirmykštės religijos ele- 
mentą, glūdintį žmogaus širdyje ir amžių eigos išvystytą. Tai 
yra religinė energija sielų, kurios yra bolševizmo pasiųstos at- 
eistinės propagandos tarnybon... Komunizmas persekioja vi- 
sas religijas, jis negali pakęsti šalia savęs jokios klaidingos re- 
ligijos. Jis yra religija, kuri nori įsikūnyti jėga ir prievarta, ne- 
siskaitydama su žmogaus laisve. Jis yra šio pasaulio karalystės 
religija, galutinis antgamtinės tikrovės neigėjas, neigėjas kiek- 
vieno dvasingumo. Ir šitame punkte... jo materializmas įgy- 
ja mistinio pobūdžio... Komunistinis ateizmas anaiptol nėra 
laicistinis sąjūdis, sąjūdis laisvos minties. Jis save laiko auten- 
tišku kultu ir neapkenčia šalia savęs jokio kito kulto. Jis rei- 
kalauja religinės pagarbos proletariatui, kaip Dievo išrinkta- 
jai tautai. Jis sudievina socialinį kolektyvą, pašauktą pakeisti 
Dievą tikėjimu į žmogų. Ir šitas socialinis kolektyvas tampa 

vieninteliu doros subjektu, dorinių veiksmų autoriumi ir kiek- 
vienos tiesos sprendėju bei reiškėju. Komunizmas kuria nau- 
ją moralę, kuri nėra nei krikščioniška, nei humanistinė, Jis turi 
savą teologiją, jis kuria savą kultą, pavyzdžiui, Lenino kul- 
tas, savą simboliką, savas šventes - raudonasis krikštas ir rau- 
donosios laidotuvės. Komunizmas turi savą visiems privalo- 
mą dogmatiką, savą katekizmą: jis smerkia erezijas ir eksko- 
munikuoja eretikus“ („Probleme du communisme“, Paris, 
1933, p. 15, 16, 40, 42, 93). 

Šitie tad du bruožai: 1) kova su Dievu ir su visu tuo, kas 
yra dieviška, 2) bandymas sukurti savotišką religiją — atsklei- 
džia ir sykiu išsemia santykius su Aukščiausiąja Būtimi. Jie 
parodo, kad bolševizmas yra ne ateistinis įprastąja prasme, 
bet satanistinis, vadinasi, Dievą laikąs realybe, tačiau norįs 
Ji išvyti ir iš žmogaus širdies ir iš objektyvinio žemės gyve- 
nimo. Meilės santykis su Viešpačiu čia yra pasikeitęs į ne- 
apykantos santykį. Kokio šiurpo yra pilna šitokia Dievo ne- 
apkenčianti siela, galima bus įspėti iš jos santykių su žmo- 
gumi ir su žeme. 


3. Neapykanta žmogui 


Kodėl Kainas užmušė savo brolį? Ar todėl, kad šis jam 
buvo ką nors bloga padaręs? Ar tai buvo vykdymas keršto, 
kurio dėsnis vyravo visoje senovėje? Anaiptol! Abelis nebu- 
vo Kainui pakenkęs jokia prasme. Kaino neapykanta Abe- 
liui kilo ne iš šio pastarojo kaltės, bet iš to, kad Dievas pri- 
ėmė Abelio auką, o Kaino - ne. Kitaip sakant, Kainas norė- 
jo nusikratyti varžovu santykyje su Dievu. Pats Abelio 
buvimas Kainui buvo nepakenčiamas. Ne Abelio darbai kliu- 
dė Kainui, bet jis pats: jo paties egzistencija atsistojo Kainui 
skersai kelio. Todėl savo nusikaltimą Kainas įvykdė ne aki- 
mirksnio pykčio ar susijaudinimo pastūmėtas, bet apgalvo- 
tai ir planingai. Tai buvo ne aistros, bet proto nuodėmė: šalta, 
todėl be gailesčio ir be susigraužimo. Kai Viešpats Kainui 
pasakė, kad „tavo brolio kraujas šaukiasi manęs iš žemės“ 

(Pr 4, 10), Kainas pastebėjo, jog jo nusikaltimas yra dides- 
nis, negu galėtų tikėtis atleidimo (plg. Pr 4, 13). Todėl Die- 
vas jam ir įspaudė prakeikimo žymę, nes atgailos jo sieloje 
nebuvo, Socialinio jausmo paneigimas čia apsireiškia aukš- 
čiausio laipsnio: „Argi aš savo brolio sargas?“ Dviejų asme- 
nybių bendradarbiavimas čia buvo išardytas ne kurio nors 
išviršinio dalyko, bet išvidinio nusistatymo. Kainas pradėjo 
nekęsti Abelio kaip žmogaus. Todėl jį ir sunaikino. 

Tokiu kainiškuoju keliu eina ir bolševizmas. Pasisavinęs 
iš krikščionybės žmonių lygybės ir brolybės idėją, jis išjuokė 
šitą idėją savo praktikose nepaprastai šiurpiai. Bolševizmas 
neapkenčia žmogaus kaip asmenybės, nes per Žmogaus as- 
meniškumą prabyla Dievas. Žmogus tiek yra Dievo paveiks- 
las, kiek jis yra asmenybė. Nekęsdamas Dievo, bolševizmas 
tuo pačiu nekenčia žmogaus asmeniškumo ir visomis prie- 
monėmis stengiasi jį sunaikinti. Kova su Dievu nuosekliai jį 
veda prie kovos su asmeniniu gyvenimu ir su asmeniniu 
žmogaus apsireiškimu. Naikindamas dieviškąsias vertybes, 
bolševizmas naikina sykiu ir asmenines vertybes. Žmogus 
neturi nei pats jaustis esąs asmenybė, nei kurti pagal savo 
asmeninius įsitikinimus objektyvinio gyvenimo. Kiekviena 
asmenybės žymė turinti būti ištrinta. 

Du dalykai tarnauja bolševizmui kaip pagrindinės priemo- 
nės žmogui nuasmeninti: 1) jo įjungimas į sistemą ir 2) jo įjun- 
gimas į masę. Bolševizmas yra loginė proto konstrukcija, Sa- 
vo išsivystyme į sistemą jis yra nepaprastai nuoseklus. Šalia 
krikščionybės nėra nė vienos taip logiškai ir nuosekliai išvys- 
tytos sistemos kaip bolševizmas. Išėję logikos mokyklą pas 
Hegelį, didžiausią pasaulio logiką, bolševizmo filosofai gele- 
žiniu dėsningumu vykdo vieną išvadą po kitos, nepalikdami 
savo sistemoje jokio plyšelio ir nepakęsdami jokio iraciona- 
lizmo. Jeigu ši sistema priešinasi tikrovei, tai ne sistema kei- 
čiama pagal tikrovę, bet tikrovė sulaužoma pagal sistemos rei- 
kalavimus. Hegelis į priekaištą esą jo teorijos neatitinkančios 
faktų, atsakė: „tuo blogiau faktams“. Bolševizmas šį atsaky- 
mą vykdo labai griežtai. Tuo blogiau bet kam, kas bolševisti- 
nės sistemos neatitinka arba mėgina į ją netilpti. 

Žmogus yra pirmutinis, kuris bolševizme krinta kaip sis- 
temos auka. Sistema stovi viršum visko, ir žmogus jai yra 
tiktai priemonė. Garsiajame A. Koestlerio romane „Nulis ir 
Begalybė“ (arba - „Tamsa vidudienį“) tardytojas Gletkinas 
pats labai gražiai išreiškia šį absoliutinį sistemos primatą: 
„Kiekvienas, kas tik šio principo nesuprato, turėjo būti su- 
naikintas. Ištisi mūsų geriausių Europoje darbuotojų kadrai 
turėjo būti fiziškai likviduoti. Mes nesusvyravome sunaikinti 
užsieniuose mūsų nuosavas kovotojų grupes, kada to reika- 
lavo Tvirtovės interesai. Mes neatsisakėme bendradarbiauti 
su reakcinių kraštų policija, tuo norėdami užgniaužti netin- 
kamu laiku beiškylantį revoliucinį sąjūdį. Mes nesuabejojo- 
me išduodami savo draugus ir nesusvyravome susitarti su 
priešais, kad išlaikytume Tvirtovę“ (liet. vert., p. 165). Tvir- 
tovė čia yra bolševikinės sistemos simbolis. Jai yra aukoja- 
ma viskas. Ir kai tik žmogaus gyvenimas pradeda neatitikti 
Tvirtovės reikalavimų, jis yra sunaikinamas. Taip tad ir esti 
viena grupė naikinama po kitos, nes sistemos kelias yra tie- 
sus ir logiškas, tuo tarpu žmogaus gyvenimas yra apspręs- 
tas daugybės konkrečių veiksnių. Mes dažnai stebimės, kaip 
bolševikai likviduoja pačius savo artimuosius, pačius bolše- 
vizmo šulus. Tačiau jie elgiasi labai logiškai. Šie jų likviduo- 
jami žmonės, kaip Rubašovo tardytojas Ivanovas (iš to pa- 
ties Koestlerio romano), buvo dar žmonės asmenys. Jie tu- 
rėjo už savęs daugiau ar mažiau iracionalią bei romantinę 
praeitį. Jie buvo tik praktiniai bolševikai. Tačiau savo gelmė- 
se jie tebebuvo aukščiau sistemos. Todėl su sistema anksčiau 
ar vėliau jie sueidavo į konfliktą ir turėjo būti likviduoti. 

Bolševikinę Tvirtovę gali nešti tik žmonės racionalistai ligi 
kaulų smegenų, tik begaliniai logikai, neturį nieko nei už sa- 
vęs, nei prieš save, A. Koestleris tokius žmones teisingai va- 
dina žmonėmis „be bambos virkštelės, be vaikystės, be me- 
lancholijos“ (p. 159). Kas kokiu nors būdu susiriša su praei- 
timi, kas ugdo savyje jausmą ir regi gyvenimo iracionalumą, 
tam su bolševizmu nepakeliui ir tas anksčiau ar vėliau ne- 
teks galvos ne dėl to, kad savo darbais sistemai kenktų, bet 
dėl to, kad pati tokių žmonių egzistencija bolševikinei Tvir- 

tovei yra nepakenčiama, kaip Kainui buvo nepakenčiama 
Abelio egzistencija. Bolševizmas šiuos žmones likviduoja šal- 
tai ir sistemingai. Asmuo turi pražūti, kad gyventų sistema 
ir logika. Kažkas velnią yra pavadinęs didžiausiu logiku. Jei- 
gu tai yra tiesa, bolševikai yra verti savo įkvėpėjo. Ir jie el- 
giasi šiuo atžvilgiu labai nuosekliai. Koestlerio romano vei- 
kėjas kaltinamasis Rubašovas, būdamas kalėjime, taip rašo 
savo dienoraštyje. „Nuo kitų mes skiriamės loginiu grynu- 
mu... Mes sukoncentravome jėgas, kad galėtume pramatyti 
klaidą ir ją sunaikinti dar užuomazgoje... Kiekviena klaidin- 
ga idėja, kurią mes paverčiame veiksmu, yra nusikaltimas 
prieš ateinančias kartas. Mes esame įpareigoti bausti klaidin- 
gas idėjas, kaip kad kiti baudžia už blogus veiksmus - bausti 
mirtimi. Mus laikė bepročiais, nes mes kiekvieną mintį iš- 
vedėme ligi galo ir prie jos derinome savo veiksmus... Mes 
neprileidžiame jokio privataus sektoriaus net individo sme- 
genyse. Mūsų pareiga pravesti loginę analizę ligi galutinių 
išvadų“ (p. 72-73). Ir bolševikai šitą analizę veda labai griež- 
tai, o logikoje asmeniui vietos nėra. 

Antroji priemonė, gal net sėkmingesnė už pirmąją, yra 
žmogaus įjungimas į masę. Masės išsiveržimas į istorinį gy- 
venimą sudaro vieną iš svarbiausių dabarties problemų. Jau 
daugiau kaip pusė šimto metų, kai masė virto istoriniu pa- 
saulio veiksniu, mėginančiu palenkti savo tarnybai asmenį 
ir pagal savo reikalavimus bei stilių sukurti objektyvinį gy- 
venimą. Ispanų filosofas ir sociologas Jose Ortega y Gasse- 
tas šitą faktą vadina „masių sukilimu“ ir mėgina juo išaiš- 
kinti dabartinės kultūros bruožus. Bolševizmas tiesiog ins- 
tinktyviai atspėjo atbundančios masės dvasią ir ją panaudojo 
kovai su žmogaus asmenybe. Jis sukūrė masinio stiliaus gy- 
venimą ir į jį panėrė žmogų, kad šis pradėtų masiškai mąs- 
tyti, norėti ir jausti, kitaip sakant, kad jis nustotų savo as- 
meninio mąstymo, savo asmeninės valios ir savų asmeninių 
jausmų. Masė bolševikinėje praktikoje apsupa žmogų nuo 
pat mažens ir lydi jį visą gyvenimą. Bolševikai labai inten- 
syviai stato. Tačiau statybiniuose jų planuose gyvenamieji na- 
mai užima labai mažą vietą. Jie stato fabrikus ir įstaigų na- 

mus miestuose, tvartus ir kluonus kolchozuose. Tuo tarpu 
gyvenamųjų butų stoka Rusijoje yra labai didelė. Bet ši sto- 
ka yra sąmoningai palaikoma, nes ji labai gerai tarnauja 
žmogui įjungti į masę. Susigrūdę butuose po kelias šeimas, 
žmonės duodasi ne tik lengviau sekami, bet ir lengviau nu- 
asmeninami, Jeigu bolševikai kartais ir stato darbininkams 
namus, tai visados tik didelių kolonijų pavidalu, niekados 
ne atskirais mažais nameliais, kas prieš šitą karą buvo da- 
roma Vokietijoje, Šiuose didžiuliuose blokuose viskas yra su- 
kolektyvinta: poilsis ir žaidimai, higiena ir švara, lavinimo- 
si priemonės, valgio gaminimas ir t. t. Žmogus niekados ne- 
pasilieka vienas pats su savimi. Jis visados esti apsuptas kitų, 
kurių jis pradeda neapkęsti. 

Žmogaus neapykantos vedami, bolševikai stengiasi šią ne- 
apykantą išugdyti ir visuose kituose. Masinis gyvenimas jiems 
kaip tik ir patarnauja kaip geriausia žmogaus neapykantos 
mokykla. Šiam žmogaus sumasinimui yra naudojami ir įvai- 
rūs kiti būdai, kaip ūkio kolektyvizacija, nes individualinis 
ūkininkavimas ugdo savarankiškumą ir pasitikėjimą savimi; 
nuolatiniai susirinkimai, kurių lankymas yra privalomas ir ku- 
rie užmuša žmogaus laisvalaikį, kad jis negalėtų mąstyti; va- 
dinamosios soclenktynės darbe ir stachanovietiškas darbo 
tempas, kuris žmogų padaro darbo vergu, neleisdamas jam 
darbą prisitaikyti prie savo asmens galių; kolektyviniai aktai, 
daromi valstybinių paskolų, demonstracijų, pasmerkimų, pa- 
gyrimų ir įvairiais kitokiais pavidalais, kuriuose masės priima 
iš anksto paruoštas rezoliucijas, neleidžiančias individui nie- 
ko savą pridėti ar atimti. Jeigu kas nors vis dėlto šioms prie- 
monėms atsispiria ir, savo asmenybę pabrėždamas, pradeda 
išsiskirti iš kitų, tas tuojau patenka į darbo stovyklas, kurios 
visos iš tikro yra naikinimo stovyklos. Tiesa, bolševikai žmo- 
gaus taip greitai nežudo kaip naciai. Jie net specialiai ir nekan- 
kina, kaip tai buvo daroma nacių koncentracijos stovyklose. 
Tačiau badas, šaltis, ligos, nešvara, sunkus darbas išsemia 
žmonių jėgas, ir jie miršta kaip musės. Tačiau išmarinti kas- 
met keletą milijonų žmonių bolševizmui yra vieni niekai. 
Svarbu, kad sistema išliktų. Žmogaus bolševizmas nevertina. 

Jis vertina tik jo jėgą ir jo įsijungimą į kolektyvą. O kai žmo- 
gus jėgos nebeturi arba kai jis tarsi žvirgždas pradeda būti 
jaučiamas kolektyvo rateliuose, jis greitai esti sugriebiamas ir 
išmetamas lauk nepermaldaujamai mirčiai. Artimo meilės iš- 
keitimas į artimo neapykantą yra pagrindinis bolševizmo nu- 
sistatymas žmogaus atžvilgiu. 


4. Neapykanta žemei 


Vienas iš nuostabiausių Kaino darbų yra tas, kad jis, bu- 
vęs žemdirbys, po savo nuodėmės pasistatė miestą, pavadin- 
damas jį savo sūnaus Henocho vardu (Pr 4, 17). Tuo jis no- 
rėjo sustabdyti aną Dievo prakeikimą, išreikštą Viešpaties žo- 
džiais: „Tu būsi bėglys ir klajūnas žemėje“ (Pr 4, 12). Tačiau 
nuostabu, kad šiam reikalui jis pasirinko ne senąją žemdir- 
bystės, bet naująją miestinio gyvenimo formą. Dirbdamas že- 
mę, Kainas buvo suaugęs su ja ir savo aplinka. Žemė jam 
buvo pasidariusi sava. Pasistatęs miestą, jis galutinai nuo že- 
mės atitrūko, pridengdamas ją savo rankų padarais ir nebe- 
jausdamas jos gyvastingumo. Miestas kažkokiu paslaptingu 
būdu labiau atitiko šio nusikaltėlio dvasios sąrangą, negu na- 
ši dirva ir tylus kaimo gyvenimas. 

Tas pat yra ir bolševizmas. Jo dvasinė sąranga yra specia- 
liai miestinė. Tarp bolševizmo ir miesto yra išvidinis atitiki- 
mas. Jį išaiškinti būtų vienas iš įdomiausių sociologinių klau- 
simnų. Šiuo tarpu jį tik pabrėžiame, nesiimdami smulkiau ir iš- 
samiau jo nagrinėti. Tačiau kas bent truputį pažvelgia į 
bolševistinę praktiką, gali lengvai pastebėti, kaip miestas ža- 
vi bolševikinį žmogų, ir kaip labai jis nekenčia kaimo gyveni- 
mo. Argi bolševikiniai poetai nedainuoja apie asfalto plentus, 
kurie raižys visą šalį; apie elektros lempas, kurios nušvies gat- 
ves; apie mašinas, kurios dūgs kiekvienuose namuose? Gyve- 
nimo sutechninimas juos traukia ir teikia jiems įkvėpimo. Neš- 
ti miestinę gyvenimo formą į visą kraštą ir visą šalį paversti 
dideliu miestu yra pagrindinis bolševizmo uždavinys. Savo 
esmėje jis nėra ekonominis, kaip kas galėtų manyti. Tai yra sa- 

votiška dvasios nuotaika, išaugusi iš neapykantos grynai gam- 
tai, nepaliestai žemei, vienišam kaimo gyvenimui. Bolševikai 
žavisi Amerikos gyvenimu ir jį kiek įmanydami pamėgdžio- 
ja, nes Amerika taip pat yra miestinis kraštas. Amerikoje že- 
mė yra dirbama anaiptol nekaiminiu būdu. Šį būdą pasisavi- 
na ir bolševizmas ir nuosekliu savo logiškumu jį išvysto ligi 
aukščiausio laipsnio, žmogų visiškai atitraukdamas nuo že- 
mės ir perkeldamas į miestą. Šiandien Rusijoje kaiminės gy- 
venimo formos jau visiškai nėra, Šiandieninė Rusija jau yra 
vienas ištisas didelis miestas, be abejo, ne savo technika ir pa- 
togumais, bet savo gyvenimo būdu. 

Du dalykai padeda bolševizmui užmušti žmoguje žemės 
meilę ir statyti šitą šiurpų horizontalinį miestą, būtent: 1) žem- 
dirbystės sukolektyvinimas (kolchozai) ir 2) gyventojų perkel- 
dinėjimas. Kai 1926 m. Stalinas pasiryžo sunaikinti ūkininkų 
luomą, kurį Leninas buvo numatęs palikti, jis užtaisė pasku- 
tinę bolševistinėje sistemoje spragą, kuri ją būtų anksčiau ar 
vėliau sugriovusi. Paliktas kaiminis gyvenimas būtų buvęs 
nuolatinis šaltinis, iš kurio į kraštą būtų tekėjusi dvasinė ir net 
politinė rezistencija, nes kaimas visur ir visados yra savaran- 
kiškumo ir atsparumo židinys. Todėl Stalinas instinktyviai ju- 
to, kad kol ūkininkija yra gyva, tol bolševizmo pergalė yra tik 
labai reliatyvi. Norint ją padaryti užbaigtą, reikia pakirsti ši- 
tą „reakcijos“ židinį. Kolektyvizacija visa tai įvykdė šimtu pro- 
centų. Iš ūkininkų buvo atimta ne tik žemė kaip jų šimtme- 
čiais turėta nuosavybė, bet ir jie patys buvo suvaryti į kolek- 
tyvus. Kaimas virto mažu miesteliu su savo administracija, 
su bendrais pastatais, bendrais darbo įrankiais, bendru mais- 
tu, bendru darbu ir bendru atsakingumu. Ūkininkas dabar 
virto miestišku darbininku. Jis dirbo valstybei, nes jai reikėjo 
visų pirma atiduoti pyliavas, o tik paskui dalintis, kas liko iš 
sunkaus darbo. Jis nesirūpino nei gyvuliais, nei padargais, nes 
jie jau nebebuvo jo. Jis nemylėjo žemės, nes ji buvo iš jo atim- 
ta. Tai, ką Kainas padarė pats, bolševizmas įvykdė prievarta, 
kaštavusia Ukrainoje apie 20 milijonų gyvybių dėl bado. Kai- 
mas Rusijoje buvo sunaikintas. Tačiau kartu buvo sunaikin- 
tas ir žmogaus ryšys su žeme. Miesto žmogus - tegu šis mies- 


290 


tas bus ir mažučiukas — žemės neišgyvena kaip savos, kaip 
motinos, kuri jį nešioja ir maitina. Miesto žmogui žemė yra 
tik ekonominis objektas, jo darbo dirva, bet ne jo išgyvenimų 
ir meilės šaltinis. Bolševizmas ūkio kolektyvizacija pasiekė, 
kad visa naujoji Rusijos generacija pasidarė žmonės be žemės. 
Bolševikų rašytojas Šolochovas savo romane „Pakelta velėna“ 
gražiai vaizduoja kaimiečių spyrimąsi prieš kolchozus ne dėl 
ekonominės jų silpnybės, bet kaip tik dėl jų jausmo, kad čia 
atimama žemė kaip jų meilės ir prisirišimo šaltinis. Ir galima 
įsivaizduoti, kas laukia tautos, kuri yra nustojusi žemės, nu- 
stojusi jos ne ekonomiškai, bet dvasiškai, netekdama dėl to 
gamtos jausmo ir pasinerdama technikos pasaulyje. Sutech- 
ninimas, kuris šiandien vyksta Rusijoje, yra kur kas gilesnis, 
negu atrodo iš viršaus. Išviršiniai jo rezultatai iš tikro yra men- 
ki ir ekonomiškai nuostolingi. Tačiau žmogaus dvasios vidu- 
je jie daro tikrą perversmą, paversdami žmogų savo kūrinių 
vergu ir galutinai palaidodami jo laisvę, kurią jis turėjo bū- 
damas žemės viešpats ir gyvendamas gamtoje. 

Antras dalykas, kuris bolševizmui padeda atitraukti žmo- 
gų nuo žemės ir užmušti jame jos meilę, yra nuolatinis gy- 
ventojų perkeldinėjimas iš vietos į vietą. Kai šiandien skai- 
tome apie didžiulius išvežimus iš Pabaltijo kraštų, tai mums 
atrodo, kad čia vyksta kažkas baisaus ir negirdėto pasaulio 
istorijoje. Tačiau bolševizmo gyvenime šitokie išvežimai yra 
jau senas dalykas. Jie esti vykdomi visą laiką. Nuolatinis gy- 
ventojų kilnojimas yra viena iš kasdienių bolševizmo prak- 
tikų. Ir jis yra padiktuotas ne tik noro apsisaugoti nuo revo- 
liucijų (svetimi vienas kitam žmonės sukilimų nerengia), ne 
tik noro sutramdyti bei palaužti atsparumą sistemai (tarp 
svetimų žmogus pasiduoda, nes nejaučia atramos), bet svar- 
biausia - loginio nuoseklumo neleisti žmogui suaugti su že- 
me. Sukūrę kolchozus, bolševikai žmogui atėmė žemę. Ta- 
čiau per ilgesnį laiką toje pačioje vietoje begyvendamas ir dar 
turėdamas savą, nors ir mažą sklypelį, žmogus savaime vėl 
įsisiurbia į žemę ir vėl pasidaro sėslus. O tai bolševizmui yra 
pavojinga. Todėl bolševizmo vykdytojai ir kilnoja žmones iš 
vietos į vietą, kad jie, kaip ir Kainas, iš tikro būtų klajūnai 

ir pabėgėliai žemėje; kad juos sulaikytų ne jų rankomis dir- 
bama žemė, bet miestinis gyvenimas kolchozuose ar sovcho- 
zuose. Bolševizmas bijo, kad kaimietis vėl nepasidarytų ūki- 
ninkas, tegul ir savo darže. Bolševizmo logika reikalauja, kad 
kaimas niekados neatsigautų - jokia forma ir kad ūkininkas 
amžinai pasiliktų tiktai darbininkas, tiktai savo sklypelio 
nuomininkas iš valstybės, kuri kiekvieną valandą jį galinti 
perkelti į kitą sklypą. Be abejo, nuolatos patekdamas į sveti- 
mą aplinką, kartais net į labai skirtingą, žmogus negali gi- 
liau su žeme suaugti. Jo vaikai niekados neturi tėviškės, ne- 
turi savo krašto atsiminimų, nes šis kraštas jiems yra išplė- 
šiamas. Čia negali susidaryti jokių specialių papročių ar 
tradicijų. Žmogus be žemės yra sykiu ir žmogus be tradici- 
jos. Tai klajūnas ne tik savo kūnu, bet ir savo dvasia. Tačiau 
bolševizmui tai yra palankiausia dirva žmogui nuasmeninti 
ir panerti jį į kolektyvinį subendrintą masės gyvenimą. 
Kokios reikšmės šis žmonių kilnojimas turi jų dvasiai, ga- 
lime patirti iš popiežiaus Pijaus XII kalbos, pasakytos 1946 m. 
vasario 20 d. naujų kardinolų intronizacijos proga. Joje popie- 
žius sako: „Žmogus, kokio jo Dievas nori ir kokį jį Bažnyčia 
apglobia, be susijimo su žeme ir be tradicijų niekados nesijaus 
tvirtai įsišaknijęs erdvėje ir laike. Čia (šiame susijime ir tradi- 
cijose. — A. Mc.) stiprieji randa šaltinį savam gaiviam ir vaisin- 
gam gyvastingumui, o silpnieji, kurių visados yra dauguma, 
atsparą savo silpnadvasiškumui ir atbukimui, atsparą atkriti- 
mui nuo savos žmogiškosios kilnybės. Ilgas Bažnyčios, kaip 
tautų auklėtojos, patyrimas tai patvirtina. Todėl ji stengiasi 
kiekvienu atveju religinį gyvenimą surišti su tėviškės papro- 
čiais ir globoja ypatingai tuos, kuriuos perkėlimas ar kariuo- 
menės tarnyba atitraukia iš tėviškės. Daugybės sielų suduži- 
mas pateisina šį motinišką Bažnyčios susirūpinimą ir verčia 
daryti išvadą, kad susiejimas su žeme ir įsišaknijimas į pavel- 
dėtas tradicijas, būtinas sveikam ir suaugusiam žmogui, pri- 
klauso prie pagrindinių žmogiškosios bendruomenės pradų“ 
(„Ansprachen Papst Pius XII“, 1946, p. 237). Kitaip sakant, kas 
nėra susijęs su žeme, kas neturi tradicijų ir tėviškės, tas iš tikro 
yra klajoklis, tykomas įvairiausių pavojų, neturįs popiežiaus 

minimo šaltinio savam gyvastingumui ir savai atramai. Todėl 
bolševizmo vykdomi kilnojimai sugriauna žmogiškąją ben- 
druomenę ir nuskurdina žmogų jo viduje, padarydami jį ne- 
tvirtą laike ir erdvėje. Šalia kolektyvizacijos kilnojimas yra vie- 
na iš pagrindinių priemonių žmogui nuasmeninti. Neapykan- 
ta žemei bolševizmo sistemoje taip lygiai logiškai yra 
išvystoma ir vykdoma, kaip ir neapykanta Dievui bei žmogui. 

Šie trys bolševizmo bruožai rodo, kad jis yra grynai nega- 
tyvinė sistema. Jis nieko nestato, bet viską tik griauna. Jis 
griauna dieviškąją tvarką pasaulyje, jis griauna žmogaus as- 
menybę ir jo bendruomenę, jis griauna gamtinį gyvenimą. 
Niekas, ką tik paliečia jo ranka, nelieka sveikas. Bet kaip tik čia 
ir glūdi visas bolševizmo baisumas. Mes pirmą kartą pasaulio 
istorijoje susiduriame su sistema, pastatyta ant neigimo ir iš- 
vystyta visu logiškumu ligi pat kraštutinių išvadų. Ir šita sis- 
tema šiandien turi pavergusi daugiau negu 200 milijonų žmo- 
nių. Ši sistema turi savo šalininkų ir laisvuose kraštuose. Argi 
tai nėra faktas, kuris verčia mus susimąstyti jo akivaizdoje? 

Ir pirmas klausimas, kuris kyla iš šio susimąstymo, yra: 
kas yra pajėgus atremti šį visuotinį bolševizmo neigimą, šią 
visuotinę neapykantą? Atsakymas yra tik vienas: tas, kas yra 
visuotinis Teigimas ir visuotinė Meilė, nes neigimas nugali- 
mas tik teigimu ir neapykanta — tik meile. O tai yra ne kas 
kita, kaip krikščionybė. Krikščionybė yra vienintelė, kuri gali 
apgalėti bolševizmą ir išgelbėti pasaulį nuo anos trejopos ne- 
apykantos ugnies. Krikščionybė juk vienintelė palenkia žmo- 
gų dieviškajai tvarkai, žadina žmogaus meilę žmogui ir žmo- 
gaus atsidėjimą bei rūpestį gamtai. Būdama išganymo reli- 
gija, ji savaime laisvina visus kūrinius iš pikto — vis tiek ar 
tai būtų žmonės ar daiktai. Ji visus sutaiko tarp savęs Jėzuje 
Kristuje per Jo kryžiaus auką. Todėl krikščionybė yra esmi- 
nė neapykantos ir tuo pačiu bolševizmo priešininkė. Jeigu 
pasaulis supras šį krikščionybės pajėgumą, jis bus išgelbė- 
tas. Jeigu nesupras, jis panirs trejopos neapykantos tvane, ku- 
ri nuneš ne tik dieviškas institucijas, bet ir žmogaus asme- 
nybę, ir jo bendruomenę, ir jo žemę su tėviške ir papročiais. 
Ir kada tuomet beužtekės pasauliui Nojaus vaivorykštė? 

TRYS EUROPIEČIO ILIUZIJOS 
KOMUNIZMO AKIVAIZDOJE 


Pranešimas Europos LFB surengtoje studijų 
savaitėje 1956 m. rugpjūčio 5-12 d. 


Jau 1923 m. N. Berdiajevas įspėjo Europą nelaikyti bolše- 
vizmo tiktai „plėšikų gauja“, kurią būtų galima „iš pasaulio 
pašalinti gerai organizuotos kavalerijos divizijomis“, o regė- 
ti jame „gilesnę, baisesnę ir grėsmingesnę apraišką“, negu tik 
senojo rusiškojo režimo nuvertimas!. Tačiau vakarietis žmo- 
gus buvo toks išdidus, jog šis įspėjimas nedarė jam jokio įspū- 
džio. Ano meto Europa patikėjo ne bolševikų ištremtam Ber- 
diajevui, bet bolševikų neregėjusiam Josė Ortegai y Gassetui, 
ispanų sociologui ir filosofui, kuris 1926 m. bolševizmą pava- 
dino „nuobodžiu visų revoliucijų pamėgdžiojimu“ ir „atbaig- 
ta revoliucine banalybe“?. Berdiajevas Rusijos revoliucijoje 
įžiūrėjo „pasaulio revoliuciją ir krizę, savo reikšme nenusilei- 
džiančią senovės žlugimui“ (p. 93). Tuo tarpu Ortega netei- 
kė jai jokios reikšmės. „Niujorkas ir Maskva neduoda nieko 
naujo, palyginus su Europa. Jie yra tiktai Europos viešpata- 
vimo pakraščiai, atitrūkę nuo kamieno ir todėl netekę pra- 
smės. Kalbėti apie Niujorką ir Maskvą iš tikro yra net nepa- 
togu“ (p. 90). Ir dar kitoje vietoje: „Aš esu įsitikinęs, kad ru- 
siškai nudažyto komunistinio Credo turinys ir šiandien, ir 
anksčiau europiečio nedomina, netraukia ir jokios mielesnės 
jam ateities nerodo“ (p. 123). „Rusijai reikės dar šimtmečių, 
kol ji galės mėginti reikšti noro viešpatauti“ (p. 91). 

Bet net prieš keletą metų garsusis anglų kultūros istorikas 
Arnoldas Toynbee rašė: „Mano pažiūra, komunizmas yra la- 


! Berdjajew N. Das neue Mittelalter, Tuebingen, 1950, S. 76, 8l. 
2 Josė Ortega y Gasset. Der Aufstand der Massen, Stuttgart, 1947, S. 61. 

pas iš krikščionybės knygos, kurį išplėšė ir kurio nesuprato““, 
elgdamiesi su juo taip, „tarsi jis būtų visa Evangelija“ (p. 229). 
Toynbee atrodo, kad marksizmas esąs tik vienašališkai išvys- 
tytas krikščioniškasis socialinis mokslas, kitaip tariant krikš- 
čioniškoji erezija. „Rusai pasiėmė šią Vakarų ereziją, ją prisi- 
taikė ir dabar šauna su ja į mus atgal. Tai yra pirmas šūvis jų 
atakoje prieš Vakarus“ (ten pat). Bet Toynbee netiki, kad šis 
šūvis būtų pavojingas. Jam atrodo, kad orientalinės tautos In- 
dija ir Kinija gali aiškiai ilgam laikui daryti vakarietiškajam 
mūsų paveldėjimui žymiai pastovesnės įtakos, negu Rusija su 
komunizmu gali kada nors to tikėtis“ (p. 229-230). 

Šitos garsių Europos vyrų mintys apie bolševizmo reikš- 
mę rodo, kaip nerealiai sovietinė Rusija buvo ir tebėra su- 
prantama. Įvykiai Rusijoje revoliucijos metais virto pasauli- 
nio svorio perversmu, kuris nepasibaigė taip banaliai, kaip 
visos kitos revoliucijos, bet padėjo pamatus iš tikro naujam, 
tegul ir demoniškam, gyvenimui. 

Visos šios sudužusios praeities pažiūros verčia mus kiek 
atidžiau pažvelgti ir į dabartines Vakarų žmogaus iliuzijas 
komunizmo atžvilgiu, jas panagrinėti ir įvertinti. Gyvenimas 
iliuzijomis šiuo metu yra iš tikro pragaištingas. Kova su ko- 
munizmu galės būti laimėta tik tada, kai jį suprasime ligi pat 
gelmių ir kai žvelgsime į jį visiškai blaiviai, neapgaudinėda- 
mi savęs savo pačių susikurtomis svajonėmis. O tokiomis 
svajonėmis Vakarų žmogus dabar kaip tik ir serga. Pamė- 
ginkime jas sugrupuoti ir perkošti. 


1. Istoriosofinė iliuzija: 
ar komunizmas turi sugriūti iš vidaus? 


Bolševizmo atžvilgiu yra būdinga vakariečio žmogaus 
nuotaika - laukti komunizmo žūties iš vidaus laikant jį vienu 
iš daugybės istorijoje kilusių sąjūdžių, kurie atsiranda ir pra- 
eina nepalikdami kartais nė pėdsakų. Tebegyvendami isto- 


3 Toynbee Arnold J. Kultur am Scheideweg, Zuerich, 1949, S. 244 (anglų k. 
originalas vadinasi „Civilisation on Trial“, London-New York). 

rinio reliatyvizmo dvasia, Vakarai (visų pirma anglosaksai!) 
regi bolševizme savotišką socialinį paklydimą, kurį istorija 
pati atities ir išlygins. Evoliucijos galia esanti tokia stipri, jog 
ir komunizmą ji atvesianti į protą. Štai kodėl A. Toynbee, 
kaip minėjome, ir kalba apie komunizmą kaip apie lapą, iš- 
plėštą iš krikščioniškosios Evangelijos. Reikia tik turėti kan- 
trybės, ir šis lapas vėl būsiąs įglaustas į visą knygą, suras- 
damas organišką savo vietą. - Šios nuomonės yra ir Rusijo- 
je gimęs prancūzas W. Weidlė, parašęs savotišką Rusijos 
istorijos skerspjūvį „La Russie absente et prėsente“, kur jis 
tvirtina, kad, galimas daiktas, Rusija vieną dieną atrasianti 
pirmykštę savo sielą ir savo praeityje pažinsianti pati save. 
„Jei šitokia diena ateitų, - sako Weidlė, - Rusijai nereiktų 
nieko atmesti iš to, ką revoliucija atnešė jai kaip nepraran- 
damą turtą, net nė bolševistinės doktrinos, kuri jau neteko 
prasmės ir virto tik jauku užsieniui vilioti“. Rusijai tektų at- 
mesti tik antikultūrą ir pakeisti ją tikru išsilavinimu ir tikra 
kūryba“. Taigi ir Weidlė mano, esą komunizmas išsigemąs 
ir stovįs žlugimo išvakarėse dėl vidinio išsekimo. 

Tai yra istoriosofinė iliuzija, Vakarų pasaulyje šiandien ga- 
na populiari. Jos klaida yra dvejopa. Visų pirma komunizmo 
žūties iš vidaus belaukią žmonės nesupranta, kad, nors žemė- 
je ir nėra nieko amžina, tai vis dėlto nėra neįmanoma, jog ko- 
munizmas truktų vieną ar net keletą šimtmečių, jog jis tarsi 
banga persiristų per visą pasaulį ir tik tada, išsėmęs visas sa- 
vo galimybes ir išgyvenęs visas savo formas, žlugtų, palikda- 
mas po savęs neįsivaizduojamus dvasinės kultūros griuvėsius. 
Pasitikėti žmogiškųjų dalykų žlungamumu ir laukti komuniz- 
mo savaimingos žūties reiškia neregėti istorinio vyksmo relia- 
tyvumo: istorijoje kartais miršta pačios gerosios idėjos ir labai 
ilgai gyvena pačios niekingiausios. Tikėti istorinės evoliucijos 
„protingumą“, esą ji selekcijos būdu atrenka ir gyventi leidžia 
tik patiems stipriausiems sąjūdžiams dėl jų vidinės tiesos, reiš- 
kia netikėti istorijoje besireiškiančią Žmogaus laisvę bei apsi- 
sprendimą ir galop blogio veikimą. 


* Weidlė W. Russland. Weg und Abweg, Stuttgart, 1956, S. 192-193. 

Antra klaida, dar pavojingesnė, yra ta, kad tie, kurie lau- 
kia komunizmo mirties iš vidaus, nesupranta pačios jo es- 
mės, kuri yra ne socialinė, bet metafizinė. Socialinė komuniz- 
mo teorija yra tik metafizikos išvystymas bei pritaikymas is- 
torijos vyksmui. Labai būdingas yra faktas, kad Marxas, taip 
dažnai ir taip aštriai kritikavęs senąją visuomeninę santvar- 
ką, niekur savo raštuose nėra nupiešęs, kaip gi atrodys nau- 
joji santvarka, kai proletariatas bus nugalėjęs buržuaziją ir 
įvedęs socialistinę santvarką. Šitokio vaizdo nepiešia nė da- 
bartiniai sovietų ideologai. Jie vis atidėlioja komunizmo per- 
galę, perkeldami ją į ateitį ir nesileisdami dėstyti, kaip vis- 
kas atrodys tada, kai individo interesai bus sutapę su visuo- 
menės interesais. Galimas daiktas, kad tiek Marxą, tiek 
dabartinius sovietų sociologus sulaiko instinktas nesileisti į 
utopijas, nes kiekvienos metafizikos įvykdymas istorijoje yra uto- 
pija: jokia metafizika nėra įvykdoma praktikoje. Tačiau vie- 
na, kas yra galima, tai šią metafiziką įvykdyti žmogaus 54- 
monėje. Komunizmas kaip tik to ir siekia. Jis laiko save pro- 
letarinės sąmonės žadinimų dirbančiųjų masėse, kad tuo 
būdu masė, kuri anksčiau apsprendė istoriją nesgmoningai ir 
todėl gyveno tik priešistorijos gadynę, dabar „neštų ateitį sa- 
vo rankose“, kaip skelbia Marxas savo manifeste, ir tuo bū- 
du pereitų į tikrąją istoriją. Komunizmas kaip tik ir laiko save 
tokiu naujosios istorijos kūrėju. „Prieš mūsų akis, — teigia 
šiandien sovietai, - vyksta marksizmo klasikų skelbtas žmo- 
nijos perėjimas iš priešistorijos į tikrąją istoriją““. Ar šis per- 
ėjimas pagerins visuomenės medžiaginę padėtį, šio klausi- 
mo nekėlė Marxas, nekelia jo nė dabartiniai sovietai. Viena 
tačiau yra tikra, kad iš marksistinės sąmonės kils kitoks žmo- 
gus ir kitokia visuomenė. Šis žmogus pažins istorijos „sąly- 
gas, eigą ir bendruosius rezultatus“ (K. Marxas). 

Šis metafizinis komunizmo pobūdis rodo, kad jis yra pa- 
keitimas ne tiek socialinės tvarkos, kiek krikščioniškosios me- 
tafizikos, pagal kurią ne žmogus, bet Dievas yra istorijos 
Viešpats. Tai yra pakeitimas visos žmogaus mąstymo lin- 


5 Voprosy filosofii, ten pat. 

kmės, įstatant ją į laiko kategoriją, kurioje nėra nieko pasto- 
vaus ir absoliutaus. Amžinosios normos komunizme nyks- 
ta. Tiesa netenka amžinybės pobūdžio. Moralė virsta esmin- 
gai „situacijos etika“. Viską apsprendžia gyvenamasis isto- 
tijos momentas. Gali šis momentas komunistinę praktiką ir 
labai priartinti prie krikščioniškosios praktikos (pvz., šeimos 
gyvenimas yra pasidaręs jau panašus), tačiau visa tai bus pa- 
grįsta tik situacija, tik momento reikalavimais, o ne kuria 
nors būties tiesa ar apreikštąja dieviškąja norma. Komuniz- 
mo metafiziniai pagrindai yra kitokie - štai kas jį skiria nuo va- 
karietiško mąstymo bei gyvenimo. Kas šių pagrindų nesu- 
vokia, tas komunistinio paviršiaus gali būti lengvai suvilio- 
tas ir apgautas. Esama daug duomenų, kad vakariečiui 
žmogui šio pagrindų įsisąmoninimo dar labai stinga. Anoji 
istoriosofinė iliuzija laukti komunizmo žūties iš vidaus kaip 
tik ir yra atremta į komunizmo pagrindų nepažinimą. 


2. Sociologinė iliuzija: 
ar komunizmo išauginta sovietinė buržuazija 
yra pajėgi vairuoti gyvenimą demokratijos link? 


Šalia vakarietiškos pažiūros, esą komunizmas žlugsiąs dėl 
vidaus išsekimo, žengia kita pažiūra, reginti komunizmo is- 
torijoje nuolatinį išsivystymą demokratijos linkui. Rusiją lan- 
kiusieji Vakarų žurnalistai jau senokai yra metę mintį, esą 
bolševikų pastanga sukurti neklasinę visuomenę ne tik kad 
nėra pasisekusi, bet, priešingai, ten kylą naujos klasės, turin- 
čios ne mažesnės reikšmės negu senosios. Jos statančios sa- 
vų reikalavimų, saugančios savas privilegijas, nebenorinčios 
būti proletariatu. Svarbiausia esą tai, kad šios klasės kaip tik 
yra Rusijoje valdančiosios. Todėl esą visai natūralu, kad jos 
pamažu pakeisiančios visą bolševikinę santvarką. Komuniz- 
mas iš lėto išsivystysiąs į buržuaziją. 

Nėra jokios abejonės, kad šis Rusijos lankytojų pastebėji- 
mas turi pagrindo. Lygybės principas sovietuose niekad nebuvo 
ir nėra įvykdytas. Nelygybė ten viešpatauja net žymiai dides- 

niu mastu negu Vakaruose. Administruoti visą gyvenimą, 
nepaliekant jokios srities privatinei iniciatyvai, pareikalavo 
didžiulio valdininkų kadro, kuris savaime ir būtinai turėjo 
būti geriau aprūpintas negu darbininkija ar ūkininkija. Ir šis 
kadras, ši „naujoji aukštuomenė“, kaip teisingai sako W. 
Weidlė, „pavydžiai saugo savo privilegijas, yra judri, trokš- 
ta pasipelnyti, yra visiškai abejinga praeičiai, o godžiai žiūri 
tik į ateitį““. Tai yra faktas, kurio neigti negalima. Tačiau rei- 
kia jį tinkamai suprasti. Ar iš tikro jis reiškia komunizmo iš- 
sivystymą į buržuaziją? 

Kas sudaro šią „sovietinę buržuaziją“? Vakaruose ji su- 
sideda iš pramonininkų, prekybininkų, laisvų profesijų, že- 
mės savininkų, vadinasi, iš tokių žmonių, kurie turi nuosa- 
vybes ir daugiau ar mažiau yra nuo valstybės nepriklauso- 
mi. Tuo tarpu Sovietų Sąjungoje viskas yra valstybės žinioje 
bei kontrolėje. Visi šio sluoksnio žmonės ten yra valstybės 
tarnyboje. Sovietinė buržuazija yra ne kas kita kaip valdininkija 
plačiausia šio žodžio prasme. Jos galios šaltinis yra ne savaran- 
kiška veikla ir ne privatinė nuosavybė, kaip Vakaruose, bet 
iš valstybės rankų gaunamas atlyginimas pinigo, buto, susi- 
siekimo priemonių, pirkimo lengvatų pavidalu. Sovietinė 
buržuazija ne tik kad nėra nuo valstybės nepriklausoma, 
kaip Vakaruose, bet ji yra kuo labiausiai išduota valstybės 
malonei. 

Ar gali tad ši klasė kada nors tapti pavojinga socialisti- 
nei santvarkai ir pakeisti jos pagrindus? Tai galėtų atsitikti 
tik tada, jei komunistų partija, kaip viso gyvenimo apspren- 
dėja bei vedėja, šios klasės kūrimosi neregėtų, jos dvasios ne- 
suprastų ir laisvai leistų jai išsivystyti. Deja, taip nėra. Bur- 
žuazijos formavimąsi Sovietų Sąjungoje komunistai taip ly- 
giai gerai mato, kaip ir Vakarai. Komunistų partija mėgino 
ir mėgins išlaikyti savo narių idealizmą, kuris stengsis atsver- 
ti kiekvienoje visuomenėje iškylančius buržuazinius polin- 
kius. O partija turi gerų priemonių šiam pavojui užbėgti už 
akių ir buržuazijos galią padaryti nekenksmingą. 


5 Weidlė W. Russland. Weg und Abweg, S. 181. 

Dvi priemonės pasirodo esančios sėkmingos augančiai 
buržuazinei klasei sutramdyti: 1) „pinigo apvalymas“ ir 2) pa- 
veldėjimo mokesčiai. 

Kadangi sovietinės buržuazijos galia glūdi jos uždarby- 
je, o ne jos kapitale daiktiniu pavidalu (sovietuose galima tu- 
rėti daugių daugiausia automobilį ir nedidelę viliukę), todėl 
buržuazinė klasė gali turtėti tik telkdama pinigą. Tuo tarpu 
pinigas yra labai pažeidžiamas dalykas. Sovietinė valstybė 
ji pažeidžia sąmoningai ir sistemingai. Kartas nuo karto So- 
vietų Sąjunga vykdo vadinamąjį „pinigo apvalymą“, prisi- 
dengdama noru likviduoti spekuliantus ir juodąją rinką. Pas- 
tarojo apvalymo metu pinigo savininkams buvo palikta tik 
3000 rublių, o visa kita buvo pakeista santykiu 1:10. Suma- 
žinant tad visą turimą pinigo kiekį dešimt kartų. Iš kitos pu- 
sės, sovietai nuolatos leidžia vadinamąsias vidaus paskolas, 
kurias turi praktiškai pirkti visi, kas nenori nustoti komu- 
nistų malonės. Valstybė moka už šias paskolas procentus ir 
sieja su jomis loterijos laimėjimus net ligi pusės milijono rub- 
lių. Tačiau pinigų apvalymo metu ir šios paskolos esti nu- 
vertinamos ligi 3099 pirmykštės savo sumos. Taigi ir pasko- 
lų forma turimas kapitalas sumažėja dviem trečdaliais. Ga- 
lop neteko girdėti, kad valstybė būtų vieną ar kitą iš savo 
taip gausių vidaus paskolų realiai išpirkusi. Ji jas praktiškai 
sunaikina nuvertindama, bet ne išpirkdama. Vadinasi, sovie- 
tinė valstybė sąmoningai stengiasi, kad privatinis kapitalas 
pinigo pavidalu visados pasiliktų kukliose ribose ir niekad 
nevirstų jėga atskiro žmogaus ar atskiros klasės rankose. 

Dar sėkmingesnė priemonė yra paveldėjimo mokesčiai. 
Kadangi nekilnojamo privatinio turto, išskyrus nedidelius na- 
melius saviems reikalams, sovietuose nėra, todėl praktiškai 
galima paveldėti tik pinigus. Bet paveldėjimo mokesčiai sovie- 
tuose yra tokie dideli, jog jie šį paveldėjimą padaro praktiškai 
neįmanomą: prie pusės milijono rublių paveldėjimo mokesčiai 
siekia jau 90 paveldimos sumos. Tuo tarpu pusė milijono 
rublių Sovietų Sąjungoje dar nėra joks didžiulis turtas. Tuo 
būdu jei kam nors ir pasisektų sutaupyti keletą milijonų rublių 
ir juos palikti vaikams ar giminėms, šie gautų tik nuotrupas. 

Įsivaizduokime betgi, kad kas nors sovietuose yra mili- 
jonierius: praktiškai tokių asmenų tarp aukštųjų valdininkų 
ir mokslininkų neabejotinai yra. Tačiau ką šitoks žmogus gali 
ten su savo milijonais veikti? Už juos jis neįsigis nei fabri- 
kų, nei žemės, nei miškų, nei kasyklų; jis nepaims į savo ran- 
kas prekybos sričių. Kitaip tariant, objekkyviniame gyvenime s0- 
vietinis milijonierius buvo ir tebėra bejėgis. Savo milijonus jis gali 
panaudoti tik saviems subjektyviniams reikalams. Sovietinis 
buržujus gali su savo pinigais tik gerai pagyventi - pats ir jo 
šeima. Jeigu tad sovietinės buržuazijos augimas prie ko nors 
ir veda, tai ne prie gyvenimo pakeitimo, ne prie gyvenimo 
paėmimo į šios klasės rankas, bet prie šios klasės išlepimo. So- 
vietinė buržuazija darosi vis labiau hedonistinė, vis labiau 
egoistinė, vis labiau patvirkusi. O šitokią klasę tvarkyti yra 
labai lengva, nes jos reikalai yra sutelkti aplinkui ją pačią, ir 
ji klauso valstybės labai nuolankiai, nes žino, kad tik iš vals- 
tybės malonės ji gali ir toliau tenkinti hedonistinius savo 
įpročius. Manyti tad, kad sovietinė buržuazija išaugs į socia- 
linę galybę, kuri savo jėga pakeis socializmą ir atstatys seną- 
ją santvarką, reiškia neregėti šios buržuazijos hedonistinio 
pobūdžio, kuris kyla savaime iš negalėjimo panaudoti pini- 
go objektyviniams užsimojimams. Komunistų partija šią kla- 
sę niekina ir laiko pažabotą, Vakarų domėjimasis šia klase 
ir viltingas lūkuriavimas, esą ji virsianti būsimosios santvar- 
kos pagrindu, yra didžiulė sociologinė iliuzija. 

Sovietuose klasės iš tikro kuriasi, bet visai kitokiu pagrin- 
du. Techninis išsiblaivinimas ir pasiekti darbo rezultatai ten yra 
skiriamieji ženklai, kurie sovietinę visuomenę padalina į kla- 
ses. Techninių žinių įsigiję asmens jaučiasi prašokę kitus vi- 
sa galva. Inžinierius-technikas (plačiąja prasme; taigi čia pri- 
klauso ir botanikas, ir biologas, ir kiekvienas, kuris apvaldo 
gamtą) yra sovietų žmogiškumo idealas, ir kas šį idealą iš- 
reiškia, tas yra gerbiamas ir išskiriamas iš kitų. Tačiau ši 
techninė dvasia sovietuose yra asociologinė. Ji kuria naują 
žmogaus tipą, kuriam socialinės bei politinės problemos iš 
viso neegzistuoja. Iš šitos tad technikų klasės jokio gilesnio 
socialinio pakeitimo laukti netenka. Dar mažiau lauktina iš 

„darbo herojų“ arba stachanoviečių, kurie kitus pralenkia sa- 
vo darbo rezultatais. Stachanoviečių sąjūdis ugdo, tiesa, ga- 
bią ir darbščią klasę, kuri yra visokiais būdais (premijomis, 
pagyrimo lapais, medaliais, atostogomis kurortuose) skatina- 
ma bei palaikoma. Tačiau ši klasė minta komunistiniu idea- 
lizmu ir greičiau yra Sovietų Sąjungos ramstis negu jai pa- 
vojus. Vadinasi, abi šios naujosios sovietinės klasės yra ko- 
munizmo išraiška: jose komunizmas pasiekia savo idealą. Šių 
klasių formavimas rodo komunizmo stiprėjimą ir vis dides- 
nį skverbimąsi į žmogaus sielą. Vakarai apsirinka įsistebėję 
į augančią hedonistinę sovietų buržuaziją, o neregėdami ir 
neteikdami reikšmės technikų ir stachanoviečių masei. 


3. Teologinė iliuzija: 
ar komunizmą galima sukrikščioninti? 


1950-ųjų žiemą pasirodė Liuveno katalikų universiteto 
moralinės teologijos profesoriaus kan. Jacgues Leclercą 
straipsnis „Krikščionių ir komunistų susitikimas“?, kuriame 
autorius ieško bendros bazės, ant kurios atsistojus būtų ga- 
lima su komunistais susitikti ir kalbėtis. Šią bazę jis randa 
(nuostabus atradimas!) — bazės nebuvime, būtent: katalikai ir 
komunistai neturį bendro kovos objekto, kadangi jų dėmesio plot- 
mės esančios skirtingos. „Krikščioniškoji problema - rašo 
Leclercą, - yra visų pirma sielų atvertimo problema; gi ko- 
munistinė problema, kaip ir kapitalistinė, yra ekonomiškai- 
politinės organizacijos problema“ (p. 137). Autorius nenei- 
gia, kad komunistai mėgina skverbtis ir į viso žmogaus kul- 
tūrą, tačiau čia pat jis pastebi, kad „ši problema yra jiems 
antraeilė“. Pirmaeilė problema jiems yra „ekonominis-poli- 
tinis visuomenės perkeitimas“ (ten pat). Bažnyčią ir religiją 
komunistai puolą, pasak autoriaus, todėl, kad ji esanti isto- 
riškai suaugusi su kapitalizmu. Esmėje tačiau komunistų ko- 


7 Rencontre des chrėtiens et des communistes // „La vie intellectuelle“, 
fėvrier 1950, p. 131-141. 

va esanti nukreipta ne prieš religiją, bet prieš kapitalizmą. 
Jeigu katalikams pavyktų komunistus įtikinti, kad Bažnyčia 
esmėje su kapitalizmu nesidedanti, kad tai yra buvęs tik is- 
torinis paklydimas; dar daugiau, jeigu pasisektų istorines są- 
sajas su kapitalizmu sutrukdyti, tuomet komunizmas netu- 
rėtų nieko prieš religiją. 

Tai yra pavojinga iliuzija, kurios praktinės išvados pasi- 
reiškė krikščionių teologų pastangomis mėginti įtikinti Va- 
karus, esą komunizmą galima atversti bei pakrikštyti. Iš tik- 
ro, jeigu komunizmas esmėje tėra kova prieš kapitalizmą 
ekonominėje-politinėje plotmėje ir jeigu jo pastangos išsise- 
mia šios rūšies visuomenės perkeitimu, tada, savaime aišku, 
jis gali būti atsietas nuo ateistinio prado, atverstas į krikš- 
čionybę ir pakrikštytas. 

Tai išdėstė jezuitas P. K. Brockmoelleris įdomioje savo 
knygoje „Krikščionybė atominio amžiaus rytą“*. Joje autorius 
metė patrauklų šūkį, kuris ir šiandien suka jauniems vaka- 
rų Vokietijos kunigams galvas: komunizmą reikia ne užmuš- 
ti, bet pakrikštyti. „Kas užmušta, to negalima krikštyti, o 
krikščionybė yra Kristaus pasiųsta ne užmušti, bet mokyti 
ir krikštyti“ (p. 155). Atsiremdamas į kito jėzuito P. G. Wet- 
terio nurodytas panašybes tarp marksizmo ir tomizmo?, 
Brockmoelleris sako: „Jeigu šv. Pauliaus būtų ano meto stab- 
meldybėje radęs tiek daug susilietimo punktų, jis būtų nė 
kiek nevilkinęs juos panaudoti krikščioniškajai pasiuntiny- 
bei“ (p. 160)!?, Šiuo keliu Brockmoelleris kaip tik ir mėgina 


5 Christentum am Morgen des Atomzeitalters, Frankfurt a. M., 1954. 

? Plg. jo veikalą „Der dialektische Materialismus“, Freiburg i. Br, 1953, 
ypač užbaigiamąjį žodį, p. 575-577, kur tačiau autorius nurodo į „nesude- 
rinamą priešginybę tarp bolševizmo ir katalikybės nepaisant formalinių pa- 
našybių“ (p. 577). 

10 Čia reikia pastebėti, kad šv. Paulius „susilietimo punktų“ buvo ra- 
dęs iš tikro nemaža ir mėginęs juos panaudoti: tai rodo jo kalba Atėnų are- 
opage (plg. Apd 17, 22-31), kurioje jis pats nurodo į graikų garbinamą Ne- 
žinomąjį Dievą, į graikų poetus Aratą ir Kleantą, kurie skelbė, kad žmonės 
yra Dievo giminės (Apd. 17, 28). Vis dėlto šie susilietimo punktai negalėjo 
padėti, kad areopago „išminčiai“ priimtų šv. Pauliaus mokslą. Jie jam man- 
dagiai pastebėjo: „Apie tai paklausysime kitą kartą“ ir „šitaip Paulius pali- 
ko jų būrį“ (Apd. 17, 32-33). Ar tai nėra simbolis ir mūsų laikams? 

savo knygoje eiti. „Negalima dialektinio materializmo smerk- 
ti ir atmesti kaip antikristo mokslo ir kaip kiekvienos blogy- 
bės turinio“, - sako jis. Ateistinis dialektinio materializmo 
pobūdis nesąs, pasak Brockmoellerio, nenugalima kliūtis. 
Jam atrodo, kad „kovojančiojo ateizmo išsivystymas ugdo 
naują generaciją, neturinčią jokio supratimo apie religiją bei 
krikščionybę ir todėl nebepuoselėjančią jai priešingumo. Ne- 
trukus susidarys gryna stabmeldybė, kuriai moderninis mi- 
sijų metodas bei prisitaikymas taip lygiai galios, kaip ir ap- 
skritai misijų veikime“ (p. 181). 

Susilietimo punktų ieškojimas eina toliau. 1955 m. rugpjū- 
čio mėn. „Dokumente“ paskelbė irgi jėzuito P. Jean Marie Le 
Blondo straipsnį „Socialinis dabartinio ateizmo atžvilgis“"', 
kuriame autorius pastebi, kad „tikrasis nusistatymas masinio 
ateizmo atveju yra ne jį smerkti bei apgailestauti, bet stengtis 
jį suprasti, surasti ir išsiaiškinti jo tiesos pradus ir jo vertybes, 
ant kurių jis manosi rymąs“ (p. 265). J. M. Le Blondui atrodo, 
kad dabartinis ateizmas atsiremia į „kito žmogaus ir žmoni- 
jos vertę“. Tai ir esanti toji tiesa, kuri glūdinti dabartiniame at- 
eizme. Pasinaudojant šia tiesa, būtų galima pradėti su ateiz- 
mu pokalbį ir jam parodyti, kad kito žmogaus bei žmonijos 
vertinimas nuosekliai veda į Dievą. Reikia tad ateistams pa- 
rodyti, kad jų atsidavimas žmogui ir žmonijai bus neatbaigtas, 
jeigu jie neprieis prie Dievo. Ateistai turį teisingą prielaidą, bet 
jie tik nekopią ja ligi galo. Ši prielaida yra susilietimo punktas 
tarp krikščionybės ir ateizmo. 

Šie teoriniai svaičiojimai yra būdingi tuo, kad jie yra kilę 
kaip tik dabar, kada Sovietų Sąjunga yra sustiprėjusi ir kada 
ji graso užlieti pasaulį. Prieš Antrąjį pasaulinį karą, kada s0- 
vietai buvo silpni ir gyveno užsidarę, joks teologas nekėlė 
klausimo, ar esama kokių susilietimo punktų tarp krikščio- 
nybės ir komunizmo ir ar galima komunizmą pakrikštyti. 
Anuo metu galiojo popiežiaus Pijaus XI nurodymas: „Komu- 
nizmas yra nedoras iš esmės ir su juo neturi bendradarbiauti 
nė vienas, kas nori apsaugoti krikščioniškąją kultūrą“!2. Nei 


"I Der soziale Aspekt des zeitgenoessischen Atheismus / „Dokumen- 
te“, 1955, August. 

komunizmo doktrinoje, nei praktikoje niekas ligi šiol nėra pa- 
kitę. Komunistų ideologai kartojo ir tebekartoja, kad „dialek- 
tinis materializmas kaip filosofinis materializmo pagrindas 
yra ateistinis ir kiekvienai religijai priešingas“**. Nuo 1909, 
kada Leninas savo straipsnyje „Apie darbininkų partijos san- 
tykį su religija“ formulavo dėsnį: „Marksizmas yra materia- 
lizmas; kaip toks jis yra religijai be pasigailėjimo priešin- 
gas“, komunizmas pasiliko ištikimas savo nusistatymui. Nė- 
ra jokių ženklų nė šiandien, kad šis jo nusistatymas kistų. 
Religijos naikinimo būdai kinta: anksčiau komunizmas reli- 
giją naikino jėga, šiandien mėgina naikinti įtikinimu ir tikė- 
jimo kaip buržuazinės liekanos žeminimu. Tačiau jo tikslas 
yra pasilikęs tas pat: išveisti religiją iš šaknų. 

Religija, pripažindama kito pasaulio ir aukščiausios būty- 
bės buvimą, stovi tiesioginėje priešginybėje su visa marksiz- 
mo metafizika ir ypač su istorijos filosofija. Marksistinė istori- 
jos scherna nepalieka vietos jokiam Dievui, nes ši schema yra es- 
mingai dvinarė: gamta ir žmogus. Gamta teikia medžiagos ir 
dėsnių. Žmogus savo darbu keičia šią medžiagą, suvokia dės- 
nius, juos pritaiko savam gyvenimui ir tuo būdu pradeda is- 
toriją. Marxas ir su juo visas komunizmas yra įsitikinęs, kad 
žmogus gali atspėti istorijos „sąlygas, eigą ir bendrus rezulta- 
tus“ („Komunistų partijos manifestas“) ir tuo pačiu paimti is- 
toriją į savo rankas, tapdamas laiko viešpačiu. Tačiau tai jis ga- 
li padaryti tik tuo atveju, jei Dievo nėra. Dievo pripažinimas 
susprogdina visą marksistinę istorijos schemą, nes į pasaulio 
išsivystymą įveda transcendentinį faktorių, kuris nebepriklau- 
so nei gamtos dėsniams, nei žmogaus valiai. Dievo neigimas 
nėra marksizmui atsitiktinis: jis yra metafizinis jo pagrindas. At- 
eizmas yra marksizmo pathos, kuris jį uždega ir palaiko. 

Jeigu minėtos teologinės iliuzijos skelbėjai ir skleidėjai mė- 
gintų teisintis, esą komunizmas keičiąs savo santykius su re- 
ligija, nes duodąs daugiau teisių tikintiesiems ir todėl sudarąs 
sąlygą religijai plėstis, tai jiems atsakytume pačių komunistų 


12 Pop. Pijus XI enciklikoje „Divini Redemptoris“ 1937 m. 
5 Plg. Voprosy istorii religii i ateizma, Moskva, 1954, t. 2, p. 11. 
M Lenin W. I. Ueber die Religion, Berlin, 1956, p. 19-23. 


305 


žodžiais: „Mes reikalaujame, kad religija būtų privatinis 
dalykas santykiuose su valstybe, bet mes niekaip negalime 
laikyti religijos privatiniu dalykų santykiuose su mūsų pačių 
partija. Santykiuose su socialistine partija religija nėra priva- 
tinis dalykas. Mūsų partija yra sąjunga sąmoningų, pažangių 
kovotojų už dirbančiosios klasės išlaisvinimą. Tokia sąjunga 
negali ir neprivalo būti neutrali religinio tikėjimo nesąmo- 
nėms, tamsumui ir prietarams“, Šio gudraus skyrimo tarp 
partijos ir valstybės komunistai laikosi ir šiandien: sovietinė 
valstybė yra religijai neutrali, komunistų partija kovoja su religi- 
ja - tai formulė, kurios niekas neturi išleisti iš akių, kas nori 
komunizmo santykiuose su religija nepaklysti. Kokio vaid- 
mens turi komunistų partija sovietinėje valstybėje, visi žino- 
me. Todėl sovietų valstybės neutralumas religijos atžvilgiu 
yra tiktai formalybė, neturinti jokios praktinės reikšmės, ka- 
dangi partija nėra ir negali būti neutrali. Partija įpareigoja sa- 
vo narius ir visus tuos, kurie nuo jos priklauso (o nuo jos pri- 
klauso visi viešai besireiškiantys asmens) „pulti buržuazinės 
ideologijos liekanas“. Komunistų partija gali pakeisti admi- 
nistracines kovos priemones kultūrinėmis priemonėmis, ta- 
čiau laukti, kad ji sutiks įimti teizmą kaip sudedamąjį pradą 
į savo programą arba bent leis šiam pradui įsigalėti švietimo, 
auklėjimo ir kultūros srityse yra pavojinga iliuzija, kuria, deja, 
ne vienas krikščionis šiandien minta Vakarų pasaulyje. 


+ 


Jeigu baigdami paklaustume, kas kildina visas šias vaka- 
rietiškas iliuzijas, turėtume atsakyti: ideologinė Vakarų negalia 
komunizmo akivaizdoje. Vakarai šiandien neturi nieko, ką jie kaip 
turinį galėtų pastatyti prieš komunistinę pasaulėžiūrą. Jie tu- 
ri tik formalinę laisvę, kuri tačiau yra be turinio. Du gyveni- 
mo idealus Vakarai yra turėję ar turi: krikščioniškąjį ir huma- 
nistinį, ir abu juos yra sudaužę ta prasme, kad jiems atėmė 
keičiamąją bei statomąją įtaką plačiose masėse. Krikščioniška- 
sis idealas yra nustumtas į siaurų ratelių sienas ir vegetuoja be 


!5 Lenin W. I. Ueber die Religion, p. 7, 9. 

entuziazmo. Palyginę pirmųjų krikščionių išgyvenimą su da- 
bartiniu, randame didžiulį skirtumą. Pirmieji krikščionys, sto- 
vėdami stabmeldiškojo pasaulio akivaizdoje, jautėsi kaip 
„kažkas visiškai nauja“ (šv. Irenėjus), kaip „nauja žmonių rū- 
šis“ (Barnabo laiškas), pašaukta atidaryti naują istorijos tarps- 
nį ir įvykdyti žemėje Didžiąją Naujieną. Šiandieniniai krikš- 
čionys jaučiasi kaip seniena, reikalinga pateisinimo ir apgyni- 
mo, kodėl ji istorijoje vis tebeegzistuoja. Entuziazmas keisti pasaulį 
yra iš krikščionių perėjęs komunistams. Jie šiandien jaučiasi nauja 
giminė, kuriai yra pažadėta pasaulio ateitis. Ir krikščionys nie- 
kaip nesugeba šios ugnies užgesinti arba bent pasaulį įtikin- 
ti, kad ji yra ne statanti, bet naikinanti ugnis. 

Tas pat reikia pasakyti ir apie humanistinį idealą. Rene- 
sanso metu taip aukštai iškeltas žmogus su savo autonomi- 
ja, su savo asmens vertės pabrėžimu, su savo laisve šiandien 
nebežino, ką su visomis šiomis vertybėmis veikti ir kaip jas 
gyvenime vykdyti. „Humanizmas nebepasitiki pačiu savimi; 
jis yra pasidaręs skurdus ir klajoklis“!“. Marksizmas ir iš jo 
čiulpia gyvybinius syvus, skelbdamasis, kad tik jis vienas 
esąs „integralinis humanizmas“, nes tik jis vienas išvaduo- 
jąs žmogų iš visokių varžtų, vadinasi, įvykdąs laisvės idea- 
lą, veltui humanizmo siektą ištisais amžiais. Sudėdamas is- 
torijos eigą į žmogaus rankas, skelbdamas žmogų pasaulio 
valdovu, galinčiu keisti ne tik išviršinę gamtą, bet ir pačią 
savo prigimtį, marksizmas išmuša humanizmui ginklą iš ran- 
kų. Iš krikščionybės marksizmas perima Evangelijos skelbi- 
mą neturtėliams (plg. Mt 11, 5), iš humanizmo jis perima 
žmogaus didybės vykdymą. Tuo būdu abu istoriniai Vaka- 
rų idealai jaučiasi esą apiplėšti to trečiojo - komunizmo, to- 
dėl nežino ko griebtis, kad galėtų stoti su juo į sėkmingas 
grumtynes. Iš tikro, bolševizmas yra „šviesosvaidis iš Rytų“ 
(J. Bernhartas), kuris atskleidžia, kiek Vakarų žmogus yra pa- 
simetęs savame kelyje ir godžiai griebiasi koegzistencijos tar- 
si skęstantis šiaudelio, nepaisydamas, kad kitas jo galas yra 
Sovietų Sąjungos rankose. 


16 Rissel H. W. Gestalt eines christlichen Humanismus, Amsterdam, 
1940, S. 10. 

NUO KO MES BĖGOME? 


Komunizmo ir rusiškumo santykių klausimu 


1. Šalkauskio nepasitenkinimas 


Grįžus man 1941 m. lapkričio mėn. pradžioje iš pirmosios 
tremties, praleistos Berlyne, į Kauną, mano bičiuliai pasako- 
jo, esą prof. St. Šalkauskis buvęs nepatenkintas, kad būrelis 
jaunų intelektualų, bolševikams užėmus Lietuvą 1940 m. bir- 
želio mėn., paliko kraštą ir pasitraukė užsienin. Jų tuo metu 
buvo tik mažutė saujelė: tik tie, kurie arba buvo NKVD griebti, 
bet laimei nepagriebti (pvz., šio straipsnio autorius), arba jautė 
tiesioginį pavojų dėl eitų pareigų (pvz., kun. J. Prunskis kaip 
„XX amžiaus“ redaktorius) bei buvusios veiklos (pvz., kun. 
St. Yla kaip autorius knygos „Komunizmas Lietuvoje“). Visi 
kiti, kurių pirmoji suėmimų banga 1940 m. liepos mėnesio vi- 
duryje nepalietė, liko tėvynėje. Pirmosios tremties dalyvius su- 
darė daugiausia valdininkai. O ir jų buvo tik keletas šimtų. 
Intelektualų skaičius siekė tik kelių dešimčių. Kodėl tad Šal- 
kauskis buvo šiais žmonėmis nepatenkintas? Pasak mano bi- 
čiulių (man pačiam nebeteko su Šalkauskiu pasimatyti ir iš- 
sikalbėti: jis mirė 1941 m. gruodžio 4 d. Šiauliuose), Šalkaus- 
kio nepasitenkinimo pagrindas buvęs toksai. Lietuvių kultūra, 
kaip aiškiai vakarietiškoji, esanti žymiai aukštesnė už rusų 
kultūrą. Todėl sovietų okupacija nesudaranti Lietuvai kultū- 
rinio pavojaus. Lietuviai intelektualai esą pranašesni už ru- 
sus ir todėl sugebėsią jiems atsispirti ir juos gal net pralenkti. 
Kam tad trauktis iš krašto? Priešingai, reikią jame likti ir veikti 
anuo kultūriniu pranašumu kovojant su rusų kultūros įtaka. 
Kas pasitraukia, mažina kultūrines lietuvių jėgas ir tuo pačiu 
silpnina aną kovą. Tai buvusios Šalkauskio mintys, kurias jis 

dėstęs savo artimiesiems sovietinės okupacijos pradžioje ir ku- 
rios žadinusios jame savotišką nepasitenkinimą tais, kurie pa- 
liko tėvynę. 

Šalkauskis buvo teisus, teigdamas lietuvių kultūros pra- 
našumą ryšium su rusų kultūra ir iš jo kylantį lietuvių tautos 
atsparumą, taip kad kultūrinis pavojus dėl rusų okupacijos 
Lietuvai iš tikro vargu ar grėsė, Be to, Šalkauskio pažiūrą rė- 
mė ir Stalino tautybių politika. Būdamas nerusas, Stalinas tei- 
kė atskirų respublikų kultūroms tiek laisvės, jog rusai, atsi- 
kėlę į nerusiškas sritis, turėjo prisiimti šių sričių kalbą ir net 
gyvenseną, vadinasi, greičiau patys nurusėti, negu kitus su- 
rusinti. Be abejo, maža tauta, patekusi į didelės tautos sriau- 
tą, visados esti daugiau ar mažiau tykoma pavojaus pasiduoti 
šio sriauto įtakai. Tačiau tai normalus vyksmas, priklausąs 
nuo pačios tautos, o ypač nuo jos inteligentijos sąmoningu- 
mo. Galima (ir net reikia!) išmokti didelės tautos kalbą, nau- 
dotis jos kultūrinėmis gėrybėmis ir sykiu likti visiškai ištiki- 
mam savai tautai kūrybiškai dalyvaujant jos kultūros augi- 
me bei plėtime. Tai mūsų dienomis aiškiai regime, sakysime, 
baskų sąjūdyje. To tikėjosi ir Šalkauskis rusų okupacijos aki- 
vaizdoje 1940 metais. Jeigu tad ši okupacija būtų buvusi tik- 
tai rusų okupacija, vadinasi, rusiškosios valstybės plėtimas 
prievartos priemonėmis, Šalkauskio nepasitenkinimas būtų 
buvęs pagrįstas. Jis vargu ar būtų net iš viso kilęs, nes kažin 
ar kas nors iš mūsų intelektualų būtų bėgęs nu0 rusų. 

Tačiau Šalkauskis pamiršo arba bent per maža reikšmės 
teikė faktui, kad šie Lietuvą užėmusieji rusai yra sykiu ir ko- 
munistai; vadinasi, kad rusų valstybės plėtimasis yra kartu 
ir komunizmo plėtimasis, kad rusų tauta jau yra virtusi ko- 
munizmo atstove, jo nešėja ir, kaip Leninas kitados didžia- 
vosi, komunizmo pirmūne, nes ji pati pirmoji pasaulyje įvyk- 
dė savo gyvenime marksistinę revoliuciją, išįjungdama iš šio 
gyvenimo sąrangos privatinę nuosavybę, carinę valdymo sis- 
temą ir religiją bei Bažnyčią. Kitaip tariant, 1940 metais Lie- 
tuvon atžygiavęs rusas jau nebebuvo caro laikų rusas, su kuriuo 
Šalkauskis turėjo reikalų ir kurio kultūrą jis piršo Lietuvai 
kaip vieną iš tautinės sintezės pradų. Stalino rusas jau buvo 

komunistas, vadinasi, apspręstas tam tikros ideologijos, kuri 
pati savaime, tiesa, nenaikina tautinių savybių (plg. šūkį „so- 
cialistinis turinys ir tautinė forma“), tačiau jas lenkia komu- 
nizmo tikslams. Stalino teikta kultūrinė laisvė atskiroms tau- 
tinėms respublikoms buvo ne kas kita, kaip laisvė virsti ir 
likti ištikimam komunistiniams principams. Kur šios ištiki- 
mybės stigo arba kur ji buvo įtariama, ten jokia kultūrinė kū- 
ryba negelbėjo. Tai patyrė mūsų tauta 1941 m. birželio mė- 
nesį, kai dešimtys tūkstančių mūsų tautiečių buvo ištremti 
Sibiran kaip tik dėl jų komunistinės neištikimybės. Šiuometi- 
nė vadinamoji „Brežnevo doktrina“, pasak kurios komunis- 
tinės valstybės suverenumas esąs palenktas komunistinei ide- 
ologijai ir baigiasi ten, kur pradeda šią ideologiją keisti bei 
neigti, anaiptol nėra nauja. Ji yra buvusi ir Lenino, ir Stali- 
no laikais. Tik anuo metu dar nebuvo komunistinių valsty- 
bių už Rusijos sienų, kas kaip tik įvyko po Antrojo pasauli- 
nio karo ir kas komunizmo pirmenybę ryšium su valstybės 
suverenumu vis labiau ryškino, kol Čekoslovakijos atveju ši 
pirmenybė buvo pabrėžta visu brutalumu bei nuoseklumu. 
Tauta gali būti kultūriškai ir net politiškai suvereni tik tada, kai 
ji kuria komunistinę kultūrą ir vykdo komunistinę santvarką. Spir- 
damasi komunistinei ideologijai arba norėdama ją apšvelnin- 
ti (Čekoslovakijos pavyzdys), ji tuo pačiu netenka šio suve- 
renumo ir esti 'vyresniojo brolio“ sudraudžiama, nors ji ir bū- 
tų šiam "broliui' kaip rusui net labai ištikima bei meili. 
Komunizmo pirmenybę ryšium su tautinę kultūra lietu- 
viai aiškiai pajuto 1940-1941 m. okupacijos eigoje ir todėl, 
artėjant naujai sovietų okupacijai 1944 m., jau dešimtimis 
tūkstančių paliko savą kraštą. Šiandien nėra abejonės, kad 
antrosios tremties dalyvių būtų buvę dar daugiau, jei nebū- 
tų buvę guodžiamasi klaidinga viltimi, esą sąjungininkai ne- 
leisią Sovietų Sąjungai nešti komunizmo net ligi Elbės kran- 
tų. Tačiau vakariečiai čia, atrodo, irgi buvo galvoję, esą jie 
turį reikalo visų pirma su rusais, o ne komunistais, ir kad 
todėl rusai, nors ir sustiprėję po pergalės, vis dėlto leisią ša- 
lia savęs egzistuoti ir kitoms valstybėms, tegu ir esančioms 
rusiškosios įtakos srityje; kad bus galima su jais susitarti; kad 

jie sutarčių laikysis ir nemėgins iš vidaus sprogdinti tai, kas 
yra šalia jų. Deja, įvyko visiškai kitaip, nes vakariečiai, kaip 
ir kitados Šalkauskis, neįvertino komunizmo veržlumo, ku- 
ris užtat ir sukūrė ištisą komunistinių valstybių juostą - nuo 
Baltijos ligi Adrijos jūrų. Tačiau mums patiems 1944 m. vi- 
sa tai pramatyti vargu ar buvo galima. Todėl daugelis mū- 
siškių ir tikėjosi, esą karas nepasvirsiąs komunizmo naudai, 
lūkuriuodami, kad antroji sovietų okupacija būsianti trum- 
pa ir kad todėl gal geriau liktis tėvynėje, negu bastytis po 
pasaulį, nualintą karo veiksmų. Anie dešimtys tūkstančių bu- 
vo betgi - prisipažinkime atvirai — "bailesni' ir todėl bėgo ne 
nuo rusų, bet 140 komunistų; nes jie jau buvo komunizmą pa- 
žinę vienerių metų (1940-1941) siautėjime. Mūsų pėdomis 
per pastaruosius 25 metus sekė ir tebeseka eilė vokiečių, len- 
kų, čekų, rumunų, bulgarų, jugoslavų, albanų, palikdami sa- 
vo tėvynę ir ieškodami prieglaudos svetur — kaip tik todėl, 
kad jie nenori būti užgniaužti - ne rusiškumo, bet komunis- 
tHinės ideologijos bei sistemos, vykdomos savų tautiečių ran- 
komis. Ir jie, kaip kadaise mes, bėgo ir tebebėga nuo komu- 
nistų. Komunizme jie regi didžiausią pavojų savai tautai ir 
todėl mėgina, pasitraukę užsienin, šį pavojų skelbti ir tuo at- 
verti kitiems akis, kad ir jie išvystų tikrąsias komunizmo už- 
mačias. Šitaip elgėmės ir mes maždaug du dešimtmečius. 
Bet štai pastaraisiais metais tiek mūsų kalbose, tiek spaudo- 
je pradėjo - atrodo, visiškai nesąmoningai — vis rečiau būti gir- 
dimas žodis "komunistas" ir vis dažniau būti minimas žodis 
"rusas". Kova už tautos išlaisvinimą pamažu persisvėrė nuo 
kovos su komunizmu į kovą su rusiškumu. Bevartant mūsų 
laikraščių ir žurnalų puslapius, susidaro įspūdis, esą jei Lietu- 
voje nebūtų rusų, tai ji, nors ir komunistiškai tvarkoma, būtų 
mums jau priimtina, ir mūsų kova jau būtų baigta. Tai man yra 
sykį pasakęs vienas dvasininkas net pabrėždamas: „Jei Lietu- 
voje nebūtų rusų, aš čia pat grįžčiau atgal“. Iš karto man atro- 
dė, kad šio dvasininko lūpomis prabilo tik didžiulis jo paties 
neapdairumas. Tačiau kai sykį atkreipiau į šią pakaitą dr. 
J. Griniaus dėmesį ir kai jis apie tai parašė du straipsnius „Tė- 
viškės žiburiams“, kad mūsieji siūlymai kovoti su rusais jau 

Susikerta su artimo meilės principu ir tuo būdu virsta nekrikš- 
čioniškais, pereidami į rusiškojo žmogaus neapykantą ir asmeni- 
nį jo slėgimą, sunkinant jo kasdieną tyčiomis, tai atoveika į 
šiuos straipsnelius (vieno bičiulio laiškas, „Naujienų“ atsiliepi- 
mas 1971 m. sausio 8 d.) buvo tokia, jog ji iš tikro kelia rūpes- 
čio, ar čia mes nedarome kartais didžiulės klaidos. Ar mūsų 
santykiuose su Lietuva nesusiklosto kartais ta pati nuotaika, ko- 
kią pastebime santykiuose su Rusija, iš vienos pusės, rusų 
emigrantų, iš kitos - svetimšalių? Būdami emigrantai ar nepra- 
dedame į Lietuvą žiūrėti taip, kaip rusai emigrantai žiūri į Ru- 
siją? Būdami Rusijos atžvilgiu svetimšaliai, ar nepradedame į ją 
žiūrėti, kaip žiūri ir kiti svetimšaliai? Šių dvejopų pažiūrų es- 
mė tačiau kaip tik ir glūdi komunizmo neįvertinime. Gal tad 
jau yra atėjęs laikas truputį stabtelėti prie šių dviejų pažiūrų, 
pasklaidyti jas, kad susivoktume, kame gi iš tikro glūdi mūsų 
kovos prasmė ir nuo ko mes iš tikro bėgome, kad galėtume šią 
kovą vesti. Kitų nusistatymo - tiek rusų emigrantų, tiek vaka- 
riečių — sklaida gal galėtų mums paaiškinti, ar iš tikro rusišku- 
mas nepabrėžiant bent lygiomis komunizmo, nėra ta pati iliuzi- 
ja, kuri šiandien vis labiau apima mokytų žmonių sluoksnius. 


2. Banditų gaujos teorija 


Pirmoji teorija, mėginanti išreikšti santykius tarp komuniz- 
mo ir rusiškumo, yra banditų gaujos teorija. Jos pavadinimo ir 
turinio autorius, kiek man žinoma, yra Belgijos kardinolas ir 
filosofas D. J. Mercier (1851-1926). Ganytojiniame savo laiške 
1924 m. jis skatina Belgijos katalikus aukoti badaujančiai Ru- 
sijai ir sykiu kalba tiek apie medžiaginį, tiek apie dvasinį Eu- 
ropos ir Amerikos išsekimą, nes kitaip nebūtų galima išaiškin- 
ti, kodėl Belgijos, Prancūzijos, Lenkijos, Anglijos ir Jungtinių 
Amerikos valstybių vyriausybės bei tautos „leidžia banditų 
gaujai vykdyti komunistinius savo kliedėjimus krauju, plėši- 
mais ir prievartavimais“!, Šiuose žodžiuose slypi visa minė- 


!„Putj“ (organ russkoj religioznoj mysli), Paris, 1926, No. 2, p. 136. 

tos teorijos esmė: komunizmo svetimumas rusų tautai, Vakarų 
atsakingumas už komunistinę revoliuciją ir reikalas sudrausti 
aną banditų gaują. Komunistai anaiptol nesą Rusijos ugdyti- 
niai. Jie esą tik banditų gauja, užpuolusi rusų tautą istorinia- 
me jos kelyje, ją apiplėšusi ir išprievartavusi. Jeigu kitos tau- 
tos bei valstybės visa tai leidžiančios, jos paliudijančios tuo sa- 
vo politinę bei dvasinę negalią ir net nuosmukį. Tai buvo 
pagrindinė kardinolo Mercier laiško mintis. 

Ši mintis betgi nėra tik asmeninė kardinolo Mercier sam- 
prata. Tai samprata, atstovaujama beveik visos (išskyrus gal 
tik N. Berdiajevą) rusų emigracijos Vakaruose. Nuo komunis- 
tinės revoliucijos pabėgę arba vėliau bolševikų ištremti rusų 
intelektualai niekaip negali sutikti, kad komunizmas kokiu 
nors būdu būtų susijęs su rusų tauta. Jis esąs „europietiški 
nuodai“, kaip jį vadino ir mums žinomas rusų filosofas bei 
istorikas L. Karsavinas, ilgus metus dėstęs Kauno universi- 
tetež. „Komunistinė epidemija Rusijon atėjo iš Europos“, api- 
būdina rusų teologas G. Florovskis santykius tarp rusų tau- 
tos ir komunizmo“. O rusų filosofas N. Arsenevas teigia: „So- 
vietinė valdžia nėra Rusija; ji nėra rusų tautą; ji nėra kūnas 
iš jos kūno; ji yra — navikas““. Komunistai esą, kaip teigia 
vienas rusų žurnalistas Vokietijoje A. Michailovskis, „tarp- 
tautinė profesinių revoliucionierių sekta“, kuri tiek Rusiją, 
tiek kitas tautas naudojanti kaip priemonę „įsteigti pasauly- 
je komunizmo karalystę““. Tačiau būdingiausiai visą šią sam- 
pratą yra išreiškęs rusų sociologas B. Vyšeslavcevas: „Rusiš- 
kajam žmogui nėra nieko priklesnio kaip visoks juridizmas, 
dekretizmas, komisariatai, biurokratija, vadinasi, visa, kas 
kaip tik sudaro socializmo esmę. Nėra nieko svetimesnio ir 
netinkamesnio, kaip rusiškosios gamtos fone, fone jos miš- 
kų, laukų ir kaimų regėti visus tuos raudonus skarmalus, 


2 „Pug“, 1926, No. 2, p. 126. 

3 „Puk“, 1926, No. 2, p. 131. 

4 Arsenev N. S. Iz russkoj kulturnoj i tvorčeskoj tradicii, Frankfurt/M., 
1959, p. 281. 

5 Vestnik Instituta po izučeniju istori i kultury SSSR, Muenchen, 1952, 
No. 4, p. 6-7. 

žvaigždes ir transparantus. Socializmui reikia Londono ak- 
mens grindinio ar Paryžiaus priemiesčių; rusiškajame juodže- 
myje jis neįsišaknija; jis čia supūsta kaip maita ar sudega 
kaip mėšlas. Gali šis mėšlas pridengti net ir visą rusiškąją 
žemę, bet juo nusikratyti nereikia žemės drebėjimo. Pati ru- 
siškoji žemė visa susiurbia ir perdirba savo naudai. Mark- 
sizmas nereikalingas ūkininkams, ir ūkininkai nereikalingi 
marksizmui. Rusiškoji poezija, rusiškoji muzika, rusiškoji kal- 
ba kratosi marksizmo... Taigi: kur rasti komunizmo Rusijo- 
je? Prašau, parodykite jį mums! Jo niekur nėra!““ Šie žodžiai 
yra parašyti daugiau negu prieš ketvertą dešimtmečių. Šian- 
dien jie žadina mumyse savotiško liūdesio, nes rusiškoji že- 
mė komunizmo neperdirbo savo naudai; rusiškame juodže- 
myje jis nesupuvo ir nesudegė; priešingai, jis virto veiksniu, 
kuris formuoja rusiškąją kultūrą tiek jos poezijoje, tiek mu- 
zikoje, tiek kalboje. Komunizmas yra jau tapęs sudedamąja ru- 
siškosios dvasios dalimi. Tai pripažįsta net kai kurie rusų emig- 
rantai, pvz., N. Aleksejevas, sakydamas: „Marksizmas yra 
dabar pasidaręs vienas rusiškosios kultūros laipsnis; laips- 
nis, pasisavinant europietiškąją apšvietą“?. 

Norėdami banditų gaujos teoriją padaryti įtikimą, rusų 
emigrantai reikalauja skirti Rusijos vyriausybę nuo rusų tau- 
tos ir niekad šio skirtumo nepamiršti, nes „be aiškaus ir 
griežto skirtumo tarp Rusijos ir Sovietų Sąjungos, tarp rusų 
tautos ir komunistinio režimo“, sako jau anksčiau cituotasis 
Michailovskis, „negalima pažinti ir reikiamai įvertinti nei so- 
vietų politikos, nei tarptautinio komunizmo plėtros“*. Šiam 
rusų emigrantų reikalavimui paklūsta ne vienas ir Vakarų 
mąstytojas, rašąs apie komunizmą tiek kultūriniu, tiek reli- 
giniu atžvilgiu. Ne vienas įspėja mus netapatinti komuniz- 
mo su rusiškumu. Tai, kas šiandien Rusijoje vykstą, esą ko- 
munizmo darbas. Tačiau jis — tiek ūkinėje, tiek kultūrinėje, tiek 


5 Vyšeslavceo B. Paradoksy komunizma / „Putj“, 1926, No. 3, p. 112. 

7 Alexejeu N. N. Die marxistische Anthropologie // Kirche, Staat und 
Mensch. Russisch - orthodoxe Studien, Genf, 1937, p. 152. 

3 Vestnik Instituta po izučeniju istorii i kultury SSSR, 1952, No. 4, p. 7. 

ypač religinėje srityje — nepaliečiąs rusų tautos sielos, kuri 
įr toliau tebeesanti religinė ir net krikščioniška. Užtat tiek ru- 
sų emigrantai, tiek vakariečiai kiekviename pasipriešinime 
komunizmui tuojau regi rusiškosios sielos atsigavimą, nors 
ne kartą šis pasipriešinimas yra tik pastanga pergalėti biu- 
rokratizmą ir tuo būdu komunizmą tik sustiprinti. Minėtas 
pripažinimas, kad komunizmas yra virtęs rusiškosios kultū- 
ros dalimi ar laipsniu, esti dažniausiai nepastebimas arba 
bent neteikiama jam didesnės reikšmės. Skirtumas tarp ko- 
munistinio režimo ir rusiškosios visuomenės tiek įtaigoja kal- 
bančius bei rašančius apie Rusiją, jog komunistinės įtakos ru- 
sų tautai neregima, ir todėl visi Sovietų Sąjungos įvykiai es- 
ti aiškinami tik banditų teorijos šviesoje. 

Atitrauktai kalbant, banditų gaujos teorija galėtų būti pa- 
teisinama, nes iš tikro istorijoje yra ne kartą atsitikę, kad tau- 
tos esti savotiškų bandų užpuolamos bei pavergiamos, bū- 
damos priverstos prisiimti šių bandų padiktuotą santvarką, 
nors ji tautai ir būtų visiškai svetima. Ir pati Rusija savo is- 
torijoje yra patyrusi tokį užpuolimą bei pavergimą, būtent 
mongolų viešpatavimo metu nuo XIII ligi XV šimtmečio. Ko- 
dėl tad ir bolševizmas negalėtų būti suprastas kaip toks ban- 
ditų gaujos užpuolimas su jo įvesta santvarka. Panašumas 
labai viliojantis ir ne vieną suviliojantis. Kaip anuo metu kas 
kita buvo mongoliškasis režimas (beje, žymiai laisvesnis ne- 
gu bolševistinis), o kas kita rusų tauta, taip ir dabar kas kita 
esąs komunistinis režimas (beje, perskverbiąs visas gyveni- 
mo sritis net ligi asmeninio elgesio, ko mongolų metu kaip 
tik nebuvo) ir vėl kas kita rusų tauta. Iš tikro beveik įtikima 
lygiagretė! Ir vis dėlto ji turi vieną silpnybę, paverčiančią ją 
kaip tik išmone. Skirtumas tarp vyriausybės ir tautos rusų 
yra daromas ne tik mongolų ir bolševikų atžvilgiu, bet jis 
buvo daromas jau daugiau negu prieš 100 metų ir caristinio 
režimo atžvilgiu. 

1860 metais Paryžiuje išėjo kunigaikščio Petro Dolgoruko- 
vo knyga „La vėritė sur la Russie“, kurioje jis skirtumą tarp ca- 
ristinio režimo ir rusų tautos pabrėžia visu svoriu ir tai kaip 
tik šiandienine rusų emigrantų prasme. Rusų tauta, pasak 

Dolgorukovo, esanti turtinga didžiomis proto bei širdies savy- 
bėmis; ji turinti aiškią, gyvą, švelnią sielą, tai esanti gera, pa- 
reiginga, gailestinga, garbinga tauta, užjaučianti nelaiminguo- 
sius, gerbianti senuosius ir nusilenkianti vyresniesiems (plg. 
p. 78, 374). Bet štai ši „inteligentinga, giliaregė ir gera“ (p. 374) 
tauta yra valdoma tam tikros gaujos (camatilla), kuri Rusiją ly- 
giai taip išnaudojanti kaip mongolų bandos XIII šimtmetyje. 
Ši gauja esanti „supuvusi, godi, plėšikiška, pilna blogiausių 
bei žemiausių aistrų“ (p. 8). Ji „apsupa carą, atsistoja tarp jo 
ir tautos, ji izoliuoja ir rūpestingai saugo, kad inteligentingi bei 
padorūs žmonės prie jo neprieitų“ (p. 374). Ji yra „pragaištin- 
gu savo tinklu pridengusi visą šalį“, paversdama ją „oficialiu 
ir organizuotu melu“ (p. 9). Tai „dorinė Rusijos lepra“ (p. 7). 
Iš jos tad ir kylančios visos rusiškojo gyvenimo blogybės. „Ad- 
ministracijos organai yra virtę žemiausios rūšies papirkimo 
landyne: viskas čia perkama ir parduodama. Dauguma vys- 
kupų yra vyriausybei vergiškai klusnūs. Žemesnioji dvasinin- 
kija yra skurdi, pažeminta, prislėgta... Sąžinės laisvė sutryp- 
ta. Spauda pažabota cenzūros“ (p. 375-376). Visi esą nepaten- 
kinti: aristokratija, miestiečių luomas ir baudžiauninkai. Net 
ir kareiviai ilgesingai laukią geresnės padėties“ (ten pat). 

Jeigu nežinotume, kad šis rusiškojo gyvenimo vaizdas yra 
nupieštas prieš 110 metų, sakytume, kad jis piešiamas mū- 
sų dienomis. Juk argi ne lygiai tokiais pat žodžiais yra da- 
bar kalbama apie komunistų partiją ir jos santykius su rusų 
tauta? Argi ji nevadinama „valdančiąja klase“, išsigimusia, 
supuvusia, aptraukusia savo agentų bei šalininkų tinklu vi- 
są kraštą ir pavertusi jį organizuotu melu? Argi ne ji trypianti 
sąžinės laisvę, pažabojanti spaudą bei visą kultūrinę kūry- 
bą? Argi ne jai pataikaują stačiatikių ir net katalikų vysku- 
pai (tegu šį sykį gal ir ne dauguma)? Argi ne ja esą visi ne- 
patenkinti ir laukią geresnių laikų? Lygiagretė tarp senosios 
caristinės kamarilos ir dabartinės komunistinės partijos yra 
nepaneigiama. Dolgorukovo nupieštas senosios kamarilos 
vaizdas ir jos įtaka rusų tautai yra lygiai toks pat, kokį šian- 
dien piešia rusų emigrantai ir ne vienas vakarietis, kalbėda- 
mi apie komunistinę partiją ir rusų tautą. 

Bet štai čia kaip tik ir kyla pagrindinis klausimas: jeigu ko- 
munizmas yra europietiški nuodai (L. Karsavinas), europie- 
tiška epidemija (G. Florovskis), Rusijos navikas (N. Arsene- 
vas), vadinasi, kilęs iš Vakarų ir todėl rusų tautai svetimas, 
tai iš kur buvo kilusi ana caristinė kamarila; ana godi, gašli, 
paperkama, išlaidi, tinginė gauja? Kas ją tokią išugdė? Iš kur 
ji gavo žmonių, kad galėtų, kaip Dolgorukovas sako, savo tin- 
klu apmegzti visą šalį? Jeigu caristinis režimas buvo „dorinė 
lepra“, tai ar jis nebuvo ženklas, kad kažkas rusų tautos kū- 
ne nėra tvarkoje, jei šie raupsai galėjo prasiveržti ir įsigalėti 
visuose visuomenės sluoksniuose? Kaip gi tokia „gera, parei- 
ginga, gailestinga, garbinga tauta“ galėjo išugdyti aną „supu- 
vusią, gobšią, plėšikišką, blogiausių bei žemiausių aistrų pil- 
ną“ valdančiąją kamarilą? Juk ši kamarila nebuvo 10-20 žmo- 
nių. Jos tinklas apėmė visą kraštą, vadinasi, ji buvo, bibliškai 
kalbant, Iegionas! Ji nebuvo atėjusi iš Azijos gilumų kaip mon- 
golai. Jos nariai buvo tie patys rusai, tos pačios rusiškosios že- 
mės augintiniai. Kokiu tad būdu iš anos aiškios, gyvos, švel- 
nios rusiškosios sielos galėjo kilti tokių išsigimėlių — ir tai ne 
kaip išimtys, bet kaip įprastinė rusiškosios sąrangos taisyk- 
1ė? Šių klausimų akivaizdoje skirtumas tarp režimo ir tautos 
Rusijos atveju darosi labai įtartinas. Tai greičiau tik tuščias po- 
sakis, kuriuo norima pridengti rusų tautos atsakingumą tiek 
už senojo caristinio režimo klaidas, tiek už dabartinio komu- 
nistinio režimo iškrypimus bei priespaudą. Nes jeigu tiesa, 
kad tiek senasis caristinis, tiek dabartinis komunistinis reži- 
mas yra banditų gauja, tai lygiai taip pat tiesa, kad ši gauja 
kiekvienu atveju yra kilusi iš rusų tautos. 


3. Iškabos teorija 


Kiek plėšikų gaujos teorija visus Sovietų Sąjungos įvykius 
sudeda ant komunistų pečių, laikydama rusų tautą tik šios 
gaujos objektu, bet jokiu būdu ne anų įvykių subjektu, tiek 
antroji, iškabos teorija, visa suverčia rusų tautai, laikydama ko- 
munizmą tik iškaba, kurios priedangoje vykdomas rusiška- 

sis imperializmas, svetimų tautų rusifikacija ir rusiškosios įta- 
kos plėtimas pasaulyje. Banditų gaujos teorija tvirtina, esą 
„norint suprasti sovietinę Rusiją, reikia tik pastudijuoti isto- 
rinį materializmą“ (B. F. Jungsas). Tuo tarpu iškabos teori- 
jos šalininkai skelbia, esą „istorinis materializmas yra tik iš- 
kaba, po kuriuo slypi rusiškosios kultūros jėgos“ (N. v. Bub- 
novas). Kitaip tariant, komunistinė dvasia bei komunistinė 
gyvenimo sąranga esančios ne kas kita, kaip rusiškosios dva- 
sios bei rusiškojo gyvenimo tęsinys. 

Iškabos teorija yra tokia pat sena, kaip ir banditų gaujos 
teorija. Atrodo, kad jos autorius bus buvęs ispanų sociolo- 
gas ir filosofas J. Ortega y Gassetas (1883-1955). Pagarsėju- 
sioje savo knygoje „La rebelion de las masas“ (1929) Ortega 
vadina bolševizmą kamufliažu, vadinasi, apgaulinga išore, 
kartu pastebėdamas, kad kiekvienas kamufliažas yra dvi- 
sluoksnis: vienas jo sluoksnis yra gilus, realus ir tikras, ant- 
ras gi - apgaulingas, paviršutiniškas ir atsitiktinis. Bolševiz- 
mo atveju rusiškumas sudarąs pirmąjį sluoksnį, o marksiz- 
mas - antrąjį. Marksizmas, pasak Ortegos, yra Rusijoje tik 
„plonytė odelė“ (p. 90). Rusijos jis nenugalėjęs. „Rusija yra 
tik tiek marksistiška, kiek Šventosios Romos Imperijos vo- 
kiečiai buvo romėniški“; Rusijos stiprybė glūdinti „jos rusiš- 
kume, o ne jos komunistiškume"?. Tos pačios nuomonės yra 
ir garsus anglų kultūros istorikas Arnoldas J. Toynbee. Sa- 
vo veikale „Civilization on Trial“ (1948), skyriuje apie bizan- 
tinį Rusijos paveldėjimą, Toynbee sako, esą „marksizmas ža- 
dina įspūdį, kad jis Rusijai esanti nauja santvarka“ (p. 147). 
Iš tikro tačiau bolševizmas vykdąs tik tai, ką Rusija yra da- 
riusi šimtmečių eigoje, būtent lenktyniauti su Vakarais. Norė- 
dama apsisaugoti nuo pavojaus bei spaudimo iš Vakarų, Ru- 
sija esanti nuolatos verčiama „pasisavinti vakarietiškąją tech- 
niką“ (p. 174). Šis pasisavinimas įvykęs du kartu: „visų 
pirma Petro Didžiojo, o dabar bolševikų“ (ten pat) metu. Šia 
prasme bolševizmas esąs tik vienas narelis ištisoję rusiškų 


9 Josė Ortega y Gasset. Aufstand der Massen, Stuttgart, 1948, p. 90-91. 

pastangų grandinėje Vakarus pasivyti ir net juos pralenkti. 
Pastangos turinčios būti nuolatos kartojamos, kadangi tech- 
ninė Vakarų pažanga vis auganti. „Petrui Didžiajam reikėjo 
tik pasisavinti laivų meisterio pažintis ir rekrutų karininko 
savybes. Bolševikams gi jau reikia susitvarkyti su mūsąja va- 
karietiška industrializacija“ (ten pat). Tačiau ir dvasiniu at- 
žvilgiu bolševizmas vykdąs seną Rusijos svajonę būti pašauk- 
tąja tauta; svajonę, kuri tapusi ypač gyva Konstantinopoliui 
kritus (1453). „Kaip pažymėta kryžiaus ženklu, taip lygiai ir 
pažymėta kūjo bei pjautuvo ženklu Rusija visados pasilieka 
"šventoji Rusija', ir Maskva vis tebėra “trečioji Roma““, - sa- 
ko Toynbee"". Kitaip tariant, komunizmas pasirodąs Rusijos 
istorijoje ne kaip kokia rakštis, ne kaip šio istorinio kūno na- 
vikas, bet kaip organiškas jo augimas ir nuoseklus jo pavida- 
las modernine lytimi. 

Tai, ką J. Ortega ir A. J. Toynbee išreiškė daugiau ar ma- 
žiau tik probėgomis, susistemino ir išvystė Dietrich Friede 
savo knygoje „Das russische perpetuum mobile“ (1959). Tai 
veikalas žmogaus, penkerius metus praleidusio belaisvių sto- 
vyklose Rusijoje, atidžiai stebėjusio jam svetimą pasaulį, pa- 
lyginusio šį pasaulį su senuoju rusiškuoju ir neradusio jokio 
skirtumo. Priešingai, šis palyginimas įtikino jį, kad tarp ko- 
munizmo ir rusiškumo esama esminės tapatybės ir kad kaip tik 
„dėl šios esminės tapatybės žinios iš praeities skambančios 
tarsi dabarties balsai“"'. D. Friede cituoja daugybę rusiško- 
sios praeities faktų, palygina juos su komunistų vykdomais 
faktais ir daro išvadą: „Jau Vokietijoje būnant, man buvo aiš- 
ku, kad sovietizmas negali būti vertinamas tik kaip ideolo- 
ginė ar grynai komunistinė apraiška... Atsidūrus sovietinėn 
vergijon, man metai po metų darėsi vis aiškiau, kad bolše- 
vizmas (vis tiek ar leninizmas, ar stalinizmas, ar chruščio- 
vizmas) yra tiek savo šaknimis, tiek savo kamienu rusiškasis 
augmuo, į kurį yra įskiepyta keletas marksistinių šakelių. 
Bolševizmas yra giliai įsišaknijęs senajame rusiškume ir 


10 Toynbee Arnold J. Kultur am Scheideweg, Zuerich, 1949, p. 147, 174, 191. 
*I Friede D. Das russische perpetuum mobile, Wuerzburg, 1959, p. 22-23. 

maskviškurne (p. 13)... Bolševizmas nėra lūžis su Rusijos pra- 
eitimi; jis yra jos tęsinys“ (p. 14)... Bolševizmas yra kūnas iš 
rusiškojo kūno ir kraujas iš rusiškojo kraujo (p. 18)... Todėl 
pasauliui Rusija sudaro anaiptol ne komunistinę problemą. 
Ne, Rusija yra ir liks rusiškoji problema“ (p. 29). Ilga lygia- 
grečių eile mėgina D. Friede pagrįsti šias savo pažiūras: žmo- 
gaus gyvybės ir jo vertės nepaisymas, visuomeninė sąranga 
su despotizmu viršuje ir su išnaudojama minia apačioje, sau- 
valia, žiaurumas, panieka, trėmimai, administracijos siautė- 
jimas, slaptoji policija — visa tai yra tie patys elementai, ran- 
dami tiek caristinėje, tiek komunistinėje sistemoje. „Nėra nė 
vienos srities, - sako D. Friede, - kurioje komunistai nebūtų 
caro paveldėtojai ir netęstų tradicinės rusiškosios politikos“ 
(p. 43). Galop komunizmo tikslas yra irgi tas pats, kaip ir 
senosios Rusijos: „Kremlius sako “'marksizmas“, o turi galvoje 
svetimų kraštų bei tautų apvaldymą. Kremlius sako 'pasau- 
lio revoliucija“, o turi galvoje rusiškąjį pasaulio pavergimą“ 
(p. 208). Pasikeitė tik spalvos: „balta pavirto raudona“, ta- 
čiau „Rusijos žaismas liko tas pats“ (p. 215). 

Lengva pastebėti, kad iškabos teorija yra priešingybė ban- 
ditų gaujos teorijai. Taip pat lengva pastebėti, kad iškabos 
teorijos šalininkai, beveik be išimties, yra vakariečiai socio- 
logai, tuo tarpu banditų teorijos šalininkai yra, irgi beveik 
be išimties, rusai emigrantai. Rusai emigrantai mėgina aiš- 
kinti komunizmą kaip rusų tautai visišką svetimybę, kaip jos 
rakštį bei naviką. Vakariečiai sociologai eina priešingu keliu 
ir komunizme regi savaimingą bei prigimtą rusiškumo išsi- 
vystymą, susidėstantį tuo pačiu būdu, apreiškiantį tas pačias 
savybes ir siekiantį tų pačių tikslų, kaip ir visa senoji Rusi- 
ja, ypač nuo Maskvos vyravimo laikų. Į B. Vyšeslavcevo 
klausimą „parodykite mums komunizmą Rusijoje; jo niekur 
ten nėra“, iškabos teorija atsako, kad jo ten esama visur ir 
kad jis siekiąs ligi pat rusų istorijos šaknų: „Beveik visa yra 
jau buvę anksčiau išmėginta (vorgelebt)“ (D. Friede, p. 208). 

Kaip ir banditų teorijos atveju, kalbant atitrauktai, iškabos 
teorija galėtų būti pateisinta. Kodėl gi rusiškieji siekiai nega- 
lėtų panaudoti komunizmo kaip priedangos? Kai kurie Sovie- 

tų Sąjungos žygiai kaip tik kalba už šitokį panaudojimą: di- 
džiarusiškosios sąmonės atsigavimas, pastangos vadovauti 
komunistiniam sąjūdžiui pasaulyje ir išlaikyti šį vadovavimą 
savo rankose, rusiškosios kultūros propagandinis kėlimas į 
padanges, rusų kalbos arba bent rašto ženklų primetimas ne- 
rusiškoms respublikoms (išskyrus Pabaltijo respublikas), bud- 
rus saugojimas, kad tautinės respublikos nepabrėžtų savos 
tautinės kultūros ir t. t. Kadangi Rusija pati pirmoji įvykdė 
komunistinę revoliuciją, todėl ji jaučiasi esanti pašaukta šią 
revoliuciją nešti į visą pasaulį ir tuo būdu būti pasaulinio ko- 
munizmo pirmatake bei vadove. Proletarinė sąmonė, kurią 
pats Marxas laikė sprogdinančia, sykiu betgi ir kuriančia, su- 
sijungė Sovietų Sąjungoje su rusiškąja sąmone, ir komuniz- 
mas iš tikro virto rusiškumą žadinančiu veiksniu. Rusija nie- 
kad nebuvo tokia galinga, kaip virtusi komunistine. 

Bet ar tai reiškia, kad komunizmas Rusijoje yra tik iškaba, 
tik priedanga, tik kamufliažas? Kas šitaip aiškina rusiškumo 
santykį su komunizmu, nesuvokia ideologijos formuojamo- 
sios galios. Reikia nepamiršti, kad Rusijoje auga jau ketvirta 
karta visuotinėje komunizmo įtakoje. Žodį “visuotinis' reikia 
suprasti tiesiog rusiškai, nes visas dvasinis, socialinis, politi- 
nis, meninis gyvenimas Rusijoje nuo pat pradžios yra palenk- 
tas komunizmo principams. Ilgus dešimtmečius šis gyveni- 
mas buvo komunistinamas tiesiog jėga, policijos priemonėmis 
šalinant iš jo visa, kas galėtų komunizmui trukdyti. Mokyk- 
los, organizacijos, profesijos, literatūra, menas, teatras, laisva- 
laikis, darbas buvo ir tebėra sunkte persunkti komunistinės 
ideologijos, padarydami visą šį gyvenimą savotiškai dvi- 
sluoksnį: iš vienos pusės, jis turįs būti autentiškas (mokykla 
turinti žmogų išmokyti, literatūra ir menas turį sukurti gerų 
kūrinių ir t. t.), iš kitos betgi - jis turįs tarnauti komunistinei 
ideologijai. 'Naujasis žmogus“ kaip komunizmo tikslas turįs 
būti ne tik geras savo srityje (mokytojas, rašytojas, techni- 
kas...), bet ir susipratęs komunistinėje ideologijoje. Tai mums 
yra žinoma ir apie tai netenka daug kalbėti. 

Tai, į ką reikia atkreipti dėmesio, yra iškabos teorijos nai- 
vumas, manant, esą visos šios jau daugiau kaip pusšimtį 

trunkančios pastangos nenešančios vaisių; esą komunistinė 
ideologija pasilikusi tik teorija; esą rusiškasis žmogus nevir- 
tęs komunistu, Šitaip manyti reikštų paneigti apskritai mo- 
kyklos, organizacijos, socialinės aplinkos ir politinių siekių 
auklėjamąją įtaką jaunoms kartoms. Jeigu visos ideologijos, 
kur tik jos įstengia išsilaikyti ilgesnį laiką, perauklėja jauni- 
mą pagal savus principus, kokio reiktų stebuklo, kad tai ne- 
pajėgtų komunizmas? Tuo labiau kad Rusijoje komunizmas 
nelenktyniauja su jokia kita ideologija, nes jis yra vieninte- 
lis, kuris žmogų formuoja visu plotu. Visi kiti veiksniai (Baž- 
nyčia, šeima, idealistinė filosofija, Vakarų įtaka) yra arba nu- 
stumti į pogrindį, arba jiems leidžiama reikštis tik tiek, kiek 
jie sutinka su komunistinės ideologijos reikalavimais. Be abe- 
jo, šių nelegalių arba pusiau legalių veiksnių įtakos visiškai 
paneigti negalima: ji yra ir yra net apčiuopiama, ką rodo ir 
pačių komunistų nuolatinė kova su ja (pvz., vaikų krikštiji- 
mas, tuokimasis bažnyčioje net tarp komsomolcų). Tačiau ne 
šie veiksniai kuria sovietų erdvėje gyvenančio žmogaus gy- 
venimo būdą, gyvenimo stilių, gyvenimo papročius; ne šie 
veiksniai nurodo jam gyvenimo uždavinius bei pareigas; ne 
jie lenkia jį tam tikra kryptimi pasirenkant profesiją, lavinant 
skonį, santykiuojant su savo bendradarbiais, viršininkais, net 
su vaikais bei giminėmis. Visa tai apsprendžia jau komunis- 
tinė ideologija ir iš jos plaukiančios konkrečios apraiškos. Ki- 
tados A. S. Makarenka, žinomas sovietų pedagogas, yra pa- 
stebėjęs: „Milijoninės sovietų tautos auklėjimas prasidėjo pir- 
mąją revoliucijos dieną ir vyksta visą laiką visoje socializmo 
statybos eigoje dažnai net neregimais būdais. Sovietų Sąjun- 
goje ne tik vaikas, ne tik mokinys, bet ir kiekvienas pilietis 
yra auklėjamas kiekviename žingsnyje. Kiekvienas mūsų ša- 
lies užsiėmimas, kiekvienas veiksmas bei vyksmas yra ne tik 
skiriamas specialiems savo uždaviniams, bet ir lydimas auk- 
lėjamojo uždavinio“". Būtų tad nesusipratimas manyti, kad 
šis auklėjamasis uždavinys nepaliečia rusiškojo žmogaus, pa- 
silikdamas tik rėksminga iškaba. 


12 Makarenko A. S. Werke, Berlin, 1956, t. V, p. 111, 406. 

Kokion gi padėtin atsiduria tie, kurie mėgina spirtis ko- 
munizmo įtakai, gali pavaizduoti menkutis pavyzdys, kurį 
autoriui yra papasakojęs vienas vakarietis, praėjusį rudenį 
buvojęs Leningrade. Domėdamasis religiniu Sovietų Sąjun- 
gos gyvenimu, jis, tarpininkaujant miesto dvasininkijai, ap- 
lankė vieną tikinčią šeimą. Keturi asmens gyvena viename 
kambaryje, kurio kampas atitvertas lentomis: už jų stovi se- 
nelės-babuškos lova. Likusioje dalyje gyvena tėvai ir duktė, 
lankanti mokyklą ir turinti jau 14 metų. Norėdami apsaugoti 
dukrelės tikėjimą, tėvai neleidžia jai stoti į komsomolą. Ta- 
čiau kaip tik todėl duktė visą laiką yra izoliuota: ji nepriima- 
ma į jokią jaunimo stovyklą, į jokią ekskursiją, į jokią kelio- 
nę, į jokį pasilinksminimą, nes visus šiuos dalykus rengia 
komsomolcai ir neleidžia juose dalyvauti tiems, kurie atsi- 
sako būti komsomolo nariais. Tarp vakariečio lankytojo ir ru- 
sų tėvų užsimezgė toks pokalbis. Tėvai: „Mes nežinome, ką 
daryti?“ Vakarietis: „Leiskite dukrelei įstoti“. Tėvai: „Bet ta- 
da ji praras tikėjimą!“ Vakarietis: „Jei neleisite, ji praras jį dėl 
savo izoliacijos. Vaikai negali juk izoliacijos pakelti“. Kas ko- 
munistinei įtakai priešinasi, virsta raupsuotuoju ir esti dva- 
siškai (Stalino laikais ir fiziškai) izoliuojamas nuo visuome- 
nės. Tai įmanoma pakelti suaugusiajam, bet tai neįmanoma 
pakelti jaunam žmogui. O patekęs į komunistine ideologija 
persunktą bendruomenę, jaunas žmogus esti jos formuoja- 
mas visiškai nejaučiamai. Nuo to jo neišgelbsti joks rusišku- 
mas ar kuris kitas tautiškumas. 


4. Mūsų tremtinių elgsena 


Šių anksčiau minėtų teorijų akivaizdoje kyla ir mums pa- 
tiems kaip tremtiniams du klausimai: 1) kaip mes išgyvena- 
me Rusiją, kurios galion yra patekęs mūsų kraštas ir 2) kaip 
mes išgyvename Lietuvą, virtusią „Tarybų Lietuva“? Kokios 
reikšmės šiame mūsų išgyvenime turi komunizmas? 

Kaip pradžioje minėta, Šalkauskis išgyveno ateinančius į 
Lietuvą rusus tik kaip rusus. Jis per maža teikė reikšmės fak- 

tui, kad šie rusai yra komunistai. Man atrodo, kad jo klaidos 
mes tremtiniai ilgą laiką nedarėme: nei mes bėgome nuo ru- 
sų, nei vėliau kovojome prieš rusus kaip rusus. Mes bėgome 
nuo koniunistų ir kovojome su komunizmu. Kitaip tariant, Ru- 
sijos atžvilgiu mes nebuvome šalininkai nei banditų teorijos, 
kurią skelbė rusų emigrantai, nei iškabos teorijos, kurią pir- 
šo vakariečiai sociologai. Mums buvo aišku, kad komuniz- 
mas Rusijoje yra daugiau negu tik gauja ir daugiau negu tik 
iškaba; kad jis ten yra virtęs viso rusiškojo gyvenimo veiks- 
niu ir kad šis veiksnys yra atėjęs su sovietine okupacija ir į 
Lietuvą. Lietuvos įjungimas į Sovietų Sąjungą buvo ne tik jos 
įjungimas į Rusijos imperiją, bet ir jos įjungimas į komunistinę 
ideologiją. Nuosekliai tad mes buvome susirūpinę ne tik po- 
litine Lietuvos laisve, bet ir krikščioniškąja jos dvasia bei kul- 
tūra. Mes neužmerkėme akių nei politinio tautos pavergimo, 
nei pasaulėžiūrinio jos „perauklėjimo“ atžvilgiu. Šie du ko- 
vos barai buvo mums lygiai svarbūs. Nes Lietuva, tiek poli- 
tiškai pavergta Rusijai, tiek persunkta komunistinės ideolo- 
gijos bei santvarkos, buvo mums nepriimtina. Todėl mes nė 
kiek nedžiūgavome, kai prieš keliolika metų pasklido gan- 
dai, esą Lietuva būsianti paleista iš sovietinės Sąjungos ir tap- 
sianti tokia, kokios yra Lenkija, Rumunija ar Bulgarija; va- 
dinasi, turėsianti savo atstovų užsienyje ir būsianti forma- 
liai nepriklausoma“. Nedžiūgavome todėl, kad politinė laisvė 
pasiliekant kraštui komunistiniame bloke nepašalina komu- 
nistinės ideologijos, tik jos vykdymą sudeda į pačių tautie- 
čių rankas. Mes buvome teisingai įsitikinę, kad, tik žlugus 
komunizmui Rytuose, Lietuva (kaip ir visi kiti Rytų Euro- 
pos kraštai ir net pačios Rusijos tautos) galės būti vėl tikrai 
laisva, nes tik tokiu atveju Rusija gali virsti demokratine. Ko- 
munizmas gi yra antidemokratinis iš esmės. Tai diktatūra, 
o tuo pačiu ir imperializmas kaip pasaulinės revoliucijos ne- 
šėjas. Todėl ko! Rusija lieka komunistinė, tol jos įtakoje esan- 
čios tautos niekad negali būti laisvos, nes niekad negali nu- 
sikratyti komunistine ideologija, neigiančia ne tik asmenų, 
bet ir tautų laisvę. Šia linkme mes ilgus metus mąstėme bei 
veikėme. Tai buvo sveika bei teisinga linkmė, atsiremianti į 

tikrovinį rusiškumo ir komunizmo santykį: politinio pavergi- 
mo negalima atsieti nuo pasaulėžiūrinio užgožėjimo, nes sovieti- 
nė Rusija yra nebe absoliutistinis carizmas, ne konstitucinis 
monarchizmas, ne demokratija, o komunistinė diktatūra, va- 
dinasi, tokia valstybinė forma, kuri yra atsirėmusi į komu- 
nizmą kaip pasaulėžiūrą ir įsipareigojusi šią pasaulėžiūrą 
vykdyti valstybinėmis priemonėmis. 

Tačiau, kaip pradžioje minėta, pastaruoju metu mūsų elg- 
sena pradeda, atrodo, kisti. Rusijos atžvilgiu mes pradedame 
vis labiau virsti iškabos teorijos šalininkais, Lietuvos atžvilgiu 
daromės banditų teorijos skelbėjai. Kitaip tariant, komuniz- 
mas, tiek Rusiją, tiek Lietuvą formuojąs veiksnys, pradeda 
mūsų sąmonėje dilti ir nebetekti tos reikšmės, kurią jam teikė- 
me ilgą laiką. „Naujienų“ atsakyme į dr. J. Griniaus straips- 
nius „Tėviškės žiburiuose“ ši pakaita kaip tik ir išėjo aikštėn. 
Dr. Grinius rašo: „Lietuvos sovietinė okupacija yra pirmiau- 
sia komunistų darbas, nuo kurio nemaža kenčia ir patys ru- 
sai“ („Tėviškės žiburiai“, 1970 m. gruodžio 10 d.). Tai požiū- 
ris, kuriuo, kaip minėta, anksčiau vadovavomės. „Naujienos“ 
rašo: „KGB (Valstybės saugumo komisariatas)... yra rusų 
komunistų bolševikų imperijos ir savo keliu rusų caristinės 
imperijos tokios pat buvusios įstaigos Ochrankos tęsinys, tik 
nepalyginamai kruvinesnis ir rafinuotesnis“ (1971 m. sausio 
8 d.). Pats savimi šis sakinys nereiškia nieko ypatingo. Kodėl 
gi komunistų KGB negalėtų būti caro Ochrankos tęsinys? Juk 
kiekviena valstybė turi savo saugumo departamentą. Jį turė- 
jo ir nepriklausoma Lietuva. Tik tokio departamento veiksena 
priklauso nuo valstybės pobūdžio. Tai pripažįsta ir „Naujie- 
nos“, sakydamos, kad komunistų KGB yra „nepalyginamai 
kruvinesnis ir rafinuotesnis“ negu caro Ochranka. Tačiau juk 
tą patį nori pasakyti ir dr. Grinius, rašydamas: „Ne rusų im- 
perializmas, bet sovietinis komunizmas padaro kovos priemo- 
nes prieš Lietuvos žmones ypatingai žiaurias ir šlykščias“ (ten 
pat). Bet štai, kaip tik prieš šį sakinį „Naujienos“ ir pasišiau- 
šia nurodydamos sovietinę okupaciją 1940 bei 1944 m. ir ru- 
sų įsiveržimą į Lietuvą 1655 m. ir nerasdamos skirtumo tarp 
šių dviejų antpuolių: ir anais senais laikais rusai žudę, plėšę, 

deginę, kankinę, trėmę. Faktai tikri. Jų niekas paneigti nega- 
li. Tik jų interpretacija yra savotiška, Tai interpretacija, kuri, 
kaip ir anksčiau cituotoje D. Friede's knygoje, mėgina dabar- 
tiniuose sovietų darbuose bei įstaigose regėti senosios Rusijos 
tęsinį: tai, kas vyko Lietuvoje 1940 ir 1944 m., vyko jau ir 1655 
m. Išvada: ne sovietinis komunizmas veda kovą su Lietuvos 
žmonėmis, bet rusiškasis imperializmas ir tai taip, kaip jis ją 
yra vedęs visais laikais: nuo Jono Žiauriojo ligi Brežnevo. Aiš- 
ki iškabos teorija, kurioje komunizmas virsta senojo rusiško- 
jo imperializmo variantu. Norime pabrėžti, kad „Naujienų“ 
nusistatymas komunizmo ir rusiškumo atžvilgiu anaiptol nėra 
išimtinis. Jo regėti šiandien jau daug kur. Iškabos teorija Ru- 
sijos atžvilgiu mum daxosi vis savesnė. Mūsų sąmonė vis la- 
biau linksta kovon su rusiškuoju imperializmu ir vis mažiau 
su komunizmu. Visą krašto nelaimę regime rusuose. 
Nuosekliai tad Lietuvos atžvilgių pradedame eiti senųjų ru- 
sų emigrantų pėdomis ir pasisavinti banditų gaujos teoriją. 
Kaip rusai emigrantai komunizmą Rusijoje, taip mes dabar 
ji Lietuvoje laikome tik parsidavėlių bei padlaižių gauja — 
„Sniečkus ir jo asistentai“, -— tikėdami, kad lietuvių tauta 
esanti komunistinei ideologijai tiek atspari, jog šis ten neran- 
dąs dirvos ir negalįs įleisti gilesnių šaknų. Mes linkstame pri- 
sitaikyti anksčiau minėtus Vyšeslavcevo žodžius: „Parody- 
kite mums komunizmą Lietuvoje! Jo ten niekur nėra“. Yra 
arba tik rusai, lietuvius prievartaują, arba ana gauja, tarnau- 
janti rusams. Mums atrodo, kad lietuvis negalįs tapti įsitiki- 
nusiu komunistu ir veikti ne „už numestą kaulo šmotą“ 
(„Naujienos“, ten pat), bet todėl, kad komunistinė ideologi- 
ja yra virtusi jo pasaulėžiūra. Be abejo, būtų labai malonu, 
kad lietuviai tokio atsparumo komunizmui parodytų ir kad 
iš tikro Vyšeslavcevo žodžiai, kadaise taikyti Rusijai, tiktų 
Lietuvai. Tačiau ar tai ne išmonė? Ar Vyšeslavcevo klaida 
Rusijos atveju negalėtų būti mums įspėjimas būti kritiškes- 
niems ir Lietuvos atveju? Be abejo, komunistinė ideologija 
vyrauja Lietuvoje dar tik ketvirtis šimtmečio. Ji yra išsiaugi- 
nusi dar tik pusantros kartos. Krikščioniškosios tradicijos yra 

dar gyvai jaučiamos. Dar tebegyvena senoji karta, kuri ne- 
priklausomą Lietuvą ne tik regėjo, bet ją ir kūrė. Visa tai ko- 
munizmo įtaką gerokai tramdo. Tačiau laikas bėga, ir anie 
tramdą veiksniai silpnėja. Nepamirškime, kad kova su rusais 
vyksta anaiptol ne toje pačioje plotmėje kaip kova su komunistais. 
Ne tie patys veiksniai atremia rusifikaciją bei nutautinimą 
ir komunistinę ideologiją. Galima būti visiškai geram komu- 
nistui ir sykiu visiškai energingai priešintis rusų imperializ- 
mo užmačioms, kaip tai regime, sakysime, Rumunijoje. Prie- 
šintis rusifikacijai pakanka stiprios tautinės sąmonės. Priešin- 
tis komunizmui reikia betgi krikščioniškosios sąmonės, nes 
krikščionybė šiandien yra vienintelė pasaulėžiūra, galinti 
lenktyniauti su komunistine ideologija. Joks humanizmas šių 
lenktynių laimėti neįstengia — jau tik todėl, kad jis yra ne- 
aiškus savo pagrindais ir neišvystytas savo sąranga, kuo kaip 
tik pasižymi komunizmas. 

Ir štai, man atrodo, kad kaip tik šį dalyką pradedame pa- 
miršti. Mūsų sąmonę dabar yra stipriai apvaldžiusi priešin- 
gybė: rusas-lietuvis. Ji yra teisinga ir turi likti gyva, nes rusi- 
fikacijos pavojus Lietuvoje nėra iš piršto išlaužtas. Tačiau ji 
neprivalo nustelbti kito pavojaus ir iš mūsų sąmonės išstumti 
kitos priešingybės, būtent krikščionis-komunistas. Nes Lietu- 
va yra ne tik rusinama, bet ir komunistinama. Katras pavo- 
jus yra šiuo metu didesnis? Katram pavojui lietuvių tauta 
sėkmingiau priešinasi? Kaip yra su krikščioniškąja lietuvio 
sąmone? Ženklų, kad rusinimas atsidaužia į lietuvio sielą tar- 
si į akmeninę sieną, turime, rodos, nemaža. Surusėjusių lie- 
tuvių inteligentų, atrodo, nepažįstame. Kova už sovietinės 
Lietuvos ekonominį ir kultūrinį savarankiškumą dažnai yra 
gana sėkminga, nors, žinoma, ir ne visu plotu. Bet ar tokiu 
pat energingumu spiriamasi ir komunistinei ideologijai? Ar 
krikščioniškoji lietuvio sąmonė stovi tokiame pat aukštyje 
kaip ir jo tautinė sąmonė? Ar kartais neauga mūsų tėvynėje 
lietuvio tipas, kuris yra stiprus tautietis, bet visiškas indife- 
rentas pasaulėžiūriniu atžvilgiu, kurio vaikai todėl yra ge- 
riausia medžiaga komunistinei ideologijai? Ar nėra pagrin- 

do būgštauti, kad lietuvių tauta išliks, tiesa, lietuviška, bet 
taps komunistiška? Ar nėra pagrindo susirūpinti, kad reli- 
gijos įtaka Lietuvoje pamažu silpsta ir kad tuo būdu tasai 
vienintelis veiksnys, pajėgiąs spirtis komunistinimui, vis Ia- 
biau nustoja galios, atverdamas duris iš sykio indiferentiz- 
mui, o paskui savaime ir komunizmui? 

Štai klausimai, kurie pastaruoju metu tiek mūsų spaudo- 
je, tiek kalbose bei paskaitose beveik visiškai nekeliami. Tie- 
sa, kartkartėmis pakalbame apie Bažnyčios spaudimą bei jos 
įtakos vis didėjantį stūmimą, tačiau dažniausiai tik informa- 
ciniu būdu, nedarydami iš to jokių išvadų ir nesvarstydami 
viso to kaip didžiulio pavojaus pačiai lietuvių tautai. Net su- 
sidaro nejaukus įspūdis, kad daugeliui esą visai vis tiek, ar 
lietuvis taps komunistas; svarbu tik, kad jis liktų lietuvis. Šio 
įspūdžio nejaukumas didėja dar ir todėl, kad antikomuniz- 
mas jau ir mūsų pačių pradedamas laikyti tarsi nedorybe, 
tarsi fanatizmu bei siauraprotiškumu. Ar tik ne čia glūdi ir 
pagrindas, kodėl daugeliui mūsiškių vadinamieji santykiai su 
kraštu vis dar tebėra "neišspręsta problema“? Juk kiekvienas 
santykis - apsilankymas, priėmimas atvykusiųjų, pakvieti- 
mas - esąs santykis su lietuviais. Apiblėsus komunistinio pa- 
vojaus sąmonei, darosi vis tiek, kokie šie lietuviai yra, ko- 
kiais tikslais jie siunčiami, kam jų darbai bei žodžiai tarnauja 
ir ką jie reiškia. Kiekvienu atveju jie yra lietuvio darbai ir lie- 
tuvio tikslai. Kam tad kelti klausimą, ar mes su kraštu turį 
santykiauti ar ne? Kiekvienas lietuvis esąs mums brangus, 
nes jis yra ruso priešas. Ar jis yra ir komunizmo priešas? Ne- 
svarbu! Apie tai nekalbame, nes tai jau laikome mažiausiai 
netaktu. Trumpai tariant, esame pasisavinę abi anksčiau mi- 
nėtas teorijas: iškabos teoriją Rusijos atžvilgiu (už viską kal- 
tas ne komunizmas, bet rusiškasis imperializmas) ir bandi- 
tų teoriją Lietuvos atžvilgiu (viską tėvynėje daro parsidavė- 
lių gauja, bet ne komunistinė ideologija). Tai reiškia, kad 
esame netekę pusiausvyros anų dviejų mūsų kraštui gresian- 
čių pavojų atžvilgiu: rusiškumo ir komunizmo - ir tai komu- 
nizmo naudai! Tai ženklas, kad dabar per pasaulį persiritanti 

simpatija komunizmui ir net viltis, esą jis išgelbėsiąs atsili- 
kusias tautas nuo skurdo bei išnaudojimo, yra pasiekusi ir 
mus; kad ir mes pradedame būti jos valdomi; kad ir mes pa- 
mirštame, nuo ko mes bėgome ir kokia yra mūsų tremties 
prasmė. Visa tai priminti kaip tik ir yra šio straipsnio užda- 
vinys. Mums reikia grįžti prie ano pirmykščio mūsų nusi- 
statymo, kad Lietuvą yra ištikę du negandai: ji yra patekusi Ru- 
sijos galion ir ji yra patekusi komunistinės ideologijos įtakon. Vie- 
no ar antro negando išskyrimas ar pamiršimas žaloja 
tremtiniškąją mūsų sąmonę ir tuo pačiu iškreipia mūsų lais- 
vinimo darbą, nes mums reikia išlaisvinti Lietuvą ne tik iš 
rusų užgožėjimo, bet ir iš komunistinės santvarkos bei dva- 
sios. Lietuva turi būti ne tik nerusiška, bet ir nekomunistinė. Štai 
gairė, kurios reiktų mums laikytis, nes tik ji vienintelė lai- 
duoja mums pilnutinį mūsų tremties žygių įprasminimą. 


II 


APIE 
FILOSOFUS, 
ISTORIKUS, 
LITERATUS 


NUO NIHAILIZMO Į KRISTŲ 


VI. Solovjovo 75-osio0ms mirties metinėms* 


ĮVADAS 


Solovjovo amžiaus dialektika 


Senieji rusų rašytojai buvo įpratinę Vakarus žiūrėti į jų 
šalį kaip į šventąją, o religingumą laikyti esmine „rusiško- 
sios sielos“ savybe: rusų tauta esanti „religingiausia pasau- 
lio tauta“ (N. Gogolis); tai „dievanešė tauta“ (F. Dostojev- 
skis); tai kraštas, „kurį dangaus Karalius, skurdžiaus išvaiz- 
dos, laimindamas apkeliavo“ (F. Tiutčevas); tai dvasia, „pilna 
minčių apie Dievą, apie Kristų, antikristą ir pasaulio galą“ 
(D. Merežkovskis). Trečiosios Romos idėja, sukurta vienuo- 
lio Rilotėjo XVI šimtmečio pabaigoje, žavėjo visus rusų isto- 
rikus - net ir A. Kartaševą, dėsčiusį Bažnyčios istoriją jau ru- 
sų pabėgėlių sukurtoje Paryžiaus dvasinėje akademijoje ir 
anoje idėjoje kaip tik regėjusį tikrąjį Rusijos pašaukimą: „Mes 
esame didžiulė kontinentinė daugiatautė imperija; tačiau mes 


* Rašydamas prieš 22 metus apie VI. Solovjovo kelią į Vakarus, straips- 
nio autorius pastebėjo, kad šį kelią didžiam rusų mąstytojui „skynė ir tebes- 
kina lietuviai“ („Aidai“, 1953, Nr. 6, p. 282). Šalia ilgos eilės disertacijų, pra- 
sidėjusių 1923 m. (plg. Liet. Encikl. XXVIII, 293) ir tebesitęsiančių net trem- 
tyje (plg. J. L. Navicko disertaciją Fortdhamo un-te), ypatingos reikšmės šiuo 
atžvilgiu turi Lietuvos universiteto profesoriaus VI. Šilkarskio 1952 m. pra- 
dėtas Solovjovo veikalų leidimas vokiečių kalba. Jų yra suplanuota 8 tomai. 
Ligi šiol pasirodė 5 tomai (II, III, V, VI ir VII), tarp kurių VI yra būdingas 
tuo, kad jo nesama nė rusiškajame dešimtatomyje Solovjovo raštų leidime 
(Sankt Peterburgas, 1911): tai filosofiniai Solovjovo straipsniai, rašyti rusiš- 
kajai Brockhauso-Hefrono enciklopedijai 1891-1900 m. ir dabar surinkti į 
vieną didžiulę knygą (707 p.). Deja, VI. Šilkarskio mirtis (1960 m. rugpjū- 
čio 20 d.), atrodo, bus visą šį darbą stipriai suvėlinusi, nors visiškai ir ne- 
nutraukusi. Pats leidinys yra kritiškai paruoštas, aprūpintas įvadinėmis pa- 
stabomis, gražiai išverstas ir dailiai techniškai apipavidalintas. 

esame ne kažkokia prekybinė bendrija, o tikra Trečioji Ro- 
ma, turinti kultūrinę pasaulinės apimties (vsemnirnuju) misi- 
ją... Tai mums, rusams, įgimta misija“!. 

Be abejo, šitokia rusų tautos bei jos istorijos samprata nė- 
ra visiškai be pagrindo: religingumas iš tikro sudarė ryškų ru- 
siškojo gyvenimo pradą, išėjusį aikštėn ne tik liaudies kultū- 
roje, bet ir XIX a. pražydusioje literatūroje, kuri šalia sociali- 
nių klausimų (A. Čechovas, I. Turgenevas) dažniausiai kaip 
tik ir sklaido religinius klausimus (F. Dostojevskis, N. Lesko- 
vas, L. Tolstojus). Gi rusiškąją filosofiją - nuo G. Skovorodos 
ligi N. Berdiajevo - galima laikyti ištisa religijos filosofija, ku- 
rioje net ir minėta tautinė misija (plg. slavofilų ginčus su va- 
kariečiais) esti sprendžiama religijos šviesoje. Betgi iš kitos pu- 
sės, rusų tautoje visados slypėjo nepergalėtas ir neapvaldy- 
tas polinkis į ateizmą, materializmą ir nihilizmą. Istoriškai 
žiūrint, Rusija atrodė religinga; psichologiškai tačiau ji visa- 
dos vaikščiojo dvasinės bedugnės pakraščiais. Rusiškoji re- 
voliucija, trukusi beveik ištisą šimtmetį - prasidėjusi dekab- 
ristų sukilimu 1825 m., ėjusi per sąjūdžius „Narodniki“, 
„Zemlia i volia“, „Narodnaja volia“, „Čiornyj peredel“ ir pa- 
sibaigusi komunistų perversmu 1917 m. - buvo ne kas kita, 
kaip šio antrojo prado proveržis. M. Bakuninas ir A. Gerce- 
nas regėjo rusų revoliucininkuose kazokų palikuonis - nera- 
mius, karingus, mylinčius laisvę, tačiau nepripažįstančius ben- 
druomenės ir tvarkos; nesiekiančius jokio tikslo, neturinčius 
jokios programos. Sudaužyti, kas sena; nuvalyti sklypą sta- 
tybai; tiesti tiltą į kitą krantą, tačiau pačiam naujo nekurti, nie- 
ko nestatyti, per tiltą neiti — štai vyraujanti rusų revoliucinių 
sąjūdžių veikėjų nuotaika devynioliktajame šimtmetyje, kaip 
tai vaizdžiai liudija Turgenevas romane „Tėvai ir vaikai“ 
(1861) ir Gercenas studijų rinkinyje „Į kitą krantą“ (1858). 

Šis tad psichologinis atžvilgis ir paskatino V. Belinskį 
paprieštarauti Gogolio pažiūrai, esą rusai yra religingiausi 
žmonės. 


! Kartašev A. V. Vozsozdanie sv. Rusi, Paris, 1956, p. 21-22. 

„Jūsų teigimu, - rašė Belinskis Gogoliui 1847 m. — rusų 
tauta yra pati religingiausia pasaulyje. Melas!... Įsižiūrėkite 
akyliau ir pastebėsite, kad tai sava prigimtimi giliai ateisti- 
nė tauta“*, Kodėl? Todėl, atsako Belinskis, kad „religingumo 
pagrindas yra pamaldumas, pagarba, Dievo baimė. Tuo tar- 
pu rusas taria Dievo vardą kasydamasis užpakalį. Jis kalba 
apie ikonas: padės - melsimės; nepadės - uždengsime puo- 
dą... Religingumas neįsišaknijo net nė tarp dvasininkų. Ke- 
letas pavienių, išskirtinių asmenybių, pasižymėjusių ramia, 
šalta, asketine kontempliacija, nieko neįrodo. Gi dauguma 
mūsų dvasininkijos buvo tik storapilviai teologiniai pedan- 
tai ir barbariški ignorantai“ (ten pat). Tikro religingumo Be- 
linskis regi tik negausioje ir priešingoje savo dvasia tautos 
masei sentikių sektoje. 

Griežti Belinskio žodžiai betgi anaiptol nereiškia jų netie- 
sos. Belinskis buvo suerzintas Gogolio knygos „Rinktinės su- 
sirašinėjimo su draugais vietos“ (1847), kurioje šis didis ra- 
šytojas pasirodė esąs, Belinskio žodžiais kalbant, „rimbo pa- 
mokslininkas“ ir „barbarybės apaštalas“ (p. 214), kadangi 
gynė anuometinę socialinę Rusijos santvarką, pateisindamas 
net baudžiavą ir liaudies tamsumą. Mat, parašęs „Revizorių“ 
(1835) ir „Mirusias sielas“ (1842), Gogolis jautėsi kažkaip ne- 
jaukiai, o vėliau pradėjo būti net sąžinės kamuojamas, esą 
jis apšmeižęs rusų tautą, parodydamas savo veikaluose ją tik 
neigiamai juokingu pavidalu. Todėl, iškeliavęs užsienin 
(1842-1848), jis ėmėsi skubiai rašyti antrąją „Mirusių sielų“ 
dalį, turinčią atskleisti teigiamąją rusiškosios dvasios pusę. 
Tačiau tai Gogoliui nepavyko, ir jis savo rankraštį sudegi- 
no, ojo vietoje paskelbė minėtas rinktines iš dalies tikrų, iš 
dalies išgalvotų laiškų vietas. Ši knyga sukėlė nepaprastą 
audrą, kadangi ji buvo ne Rusijos teigiamybių vaizdas, o su- 
sitaikymas su viešpataujančia neteisybe ir net jos gynimas. 
Štai kodėl Belinskis ir sviedė Gogoliui kaltinimą; „Jūs toto- 
riškų papročių gyrūnas“ (ten pat). Kartu jis prieštaravo Go- 


* Belinskij V. G. Polnoje sobranije sočinenija, Moskva, 1956, t. X, p. 215. 

goliui ir rusų religingumo atžvilgiu, keldamas tamsiąją „ru- 
siškosios sielos“ pusę ir tuo užbėgdamas už akių Dostojev- 
skio teiginiui „Idiote“, esą Rusijoje yra daugiau ateistų to- 
dėl, kad rusui lengviau sekasi netikėti negu kitiems: rusas 
galįs tikėjimą staiga prarasti ir vėl staiga atgauti — tuo Dos- 
tojevskis rėmė savo sumanytą, bet neparašytą romaną „At- 
eizmas“. 

Iš tikro betgi tarp Gogolio ir Belinskio nėra prieštaravimo: 
juodu žvelgia kiekvienas iš kitos pusės į tą pačią rusų tautos 
dvasinę sandarą, kurios vienas pradas yra giliai religingas ir 
net mistinis, kitas tačiau giliai ateistinis ir net nihilistinis. 
Šventojoje Rusijoje slypi ir raudonoji Rusija. Jeigu Belinskis būtų 
ilgiau gyvenęs (mirė 1848 m.), būtų pats patyręs, kaip ateiz- 
mas bei nihilizmas virto beveik visų Rusijos inteligentų pa- 
saulėžiūra; kaip, pasak VI. Solovjovo, „Dievo paveikslas buvo 
pakeistas beždžionės paveikslu“. Užtat V. Zenkovskis, rusų 
filosofijos istorikas, ir tvirtina, kad raktas suprasti rusiškajam 
devynioliktojo šimtmečio mąstymui glūdįs anuometinėje spi- 
ritualizmo ir materializmo kovoje, aštriai virusioje ne tik vi- 
suomeninėje, bet ir asmeninėje plotmėje: beveik kiekvienas 
rusų inteligentas ilgesnį ar trumpesnį laiką yra buvęs ateis- 
tas bei nihilistas*. 

Toks yra buvęs ir VI. Solovjovas. Ir jo kelias į Kristų, kaip 
ir Dostojevskio, buvo ne tradicinio auklėjimo įdiegtas tikėji- 
mas, bet vidinis laimėjimas, išsikovotas iš laiko dvasios, ku- 
ri, pasak to paties Solovjovo, Maskvos metropolito Filareto 
katekizmą buvo pakeitusi vokiečių materialisto Būchnerio 
katekizmu (plg. Soč I). Šios dvasios vadovas buvo anuo mę- 
tu N. Černyševskis (1828-1889), filosofiniais savo raštais stip- 
riai įtaigavęs literatūros kritiką, o savo estetiškai silpnu, ta- 
čiau ideologiškai ryškiu romanu „Kas daryti? (1863) teikęs 
jaunajai kartai atsakymą, ką ji turinti veikti, kad revoliucija 


3 Solovjev VI. S. Sobranije sočineniji, St. Peterburg, 1900-1907, t. 1, p. 225; 
santrumpa: Soč. 
* Plg. Zenkouskij V. V. Istorija russkoj filosofii, Paris, 1950, t. 2, p. 12. 

pasisektų. Todėl nors N. Berdiajevas ir yra teisus, sakyda- 
mas, kad „Solovjovas nugalėjo Černyševskį“?, tai vis dėlto 
ši pergalė atėjo ne be krizės Solovjovo sieloje ir ne be įžval- 
g05 į metafizinę tikėjimo Kristumi gelmę. Černyševskis ir So- 
lovjovas yra du ano tarpsnio prasmens; tarpsnio, kuriam bu- 
vo lemta pakelti materializmo ir spiritualizmo sankirtį visu 
įtampumu. Ir šiame sankirtyje slypi raktas suprasti ne tik ru- 
siškajam mąstymui apskritai, bet paties Solovjovo keliui nuo 
nihilizmo į Kristų. 


1. Religinė Solovjovo krizė 


Iš tėvo pusės Solovjovas yra kilęs iš dvasininkų luomo: 
jo senelis, Mykolas Solovjovas, buvo stačiatikių kunigas ir ti- 
kybos mokytojas vienoje prekybinėje Maskvos mokykloje. 
Sekmadieniais Solovjovų vaikai dažnai lankydavosi pas se- 
nelį ir buvo įsitikinę, kad šis kalbąsis su Dievu ir kad Die- 
vas jam atsakąs“. Vėliau pats Solovjovas pasakojo, kaip jo se- 
nelis kartą nusivedęs jį į šventyklą, pastatęs prieš altorių ir 
palaiminęs jį Viešpaties tarnybai. Seneliui mirštant, Solovjo- 
vas tebuvo devynerių metų. Tačiau visą savo gyvenimą jis 
prisimindavo šį pamaldų žmogų ir nuolatos lankydavo jo ka- 
pą. Solovjovo motina, tolima ukrainiečių filosofo G. Skovo- 
rodos giminaitė, taip pat buvo giliai religinga moteris. Dar 
religingesnė buvo jauno Solovjovo auklėtoja, taip pat kilusi 
iš dvasininkų luomo. Ir visa namų aplinka dvelkė religine 
dvasia: raudonos lemputės prieš ikonas, nuolatiniai prieš jas 
nusilenkimai, šventųjų gyvenimo skaitymas vakarais, sekma- 
dieniniai važinėjimai vidudienio Mišių (obednia), — visa tai 
sukūrė savotiškai sakralinę atmosferą, kurioje teko Solovjo- 
vui augti. Šia atmosfera K. Močulskis net mėgina aiškinti visą 
vėlesnę Solovjovo veiklą: „Solovjovas skaitė paskaitų, rašė 


5 Berdjaev N. Russkaja ideja, Paryžius, 1946, p. 221. 
6 Plg. Močulskij K. Vladimir Solovjev. Žiznj i učenie, Paris, 1951, p. 12; 
santrumpa: Mėč. 

teologinių veikalų, apologetinių traktatų, dvasiškai pamokan- 
čių knygų, vedė pokalbių Bažnyčių sujungimo reikalu, kri- 
tikavo slavofilus, kūrė eilėraščius, tačiau savo viduje, savo 
širdyje jis visados ėjo tarnybą šventykloje (sviaščennodejstvo- 
val). Jo kūrybos pagrindas yra teurginis“ (Mč, 12). 

Šisai tad teurginis pagrindas kaip tik ir buvo jaunystėje 
ištiktas krizės: nuo 14-ųjų ligi 18-ųjų savo amžiaus metų So- 
lovjovas, kaip jis pats prisipažįsta, perėjo „keletą teorinio ir 
praktinio nihilizmo (otricanija) tarpsnių“ (cit. Mč, 21). Mūsų 
akimis žiūrint, tai būtų tik jaunuoliški svaičiojimai. Tačiau 
reikia nepamiršti, kad Solovjovas buvo anksti bręstąs jaunuo- 
lis: eidamas 17-uosius metus jis baigė gimnaziją, o nepilnų 
20-ties metų jis baigė universitetą. Todėl religinė jo krizė bu- 
vo ne jaunuoliška išdaiga, o tikros vidinės kovos apraiška. 
Pirmas jos ženklas buvo relikvijų neigimas. Būdamas 13-kos 
metų, Solovjovas pripažino savo draugui N. Karejevui relik- 
vijomis nebetikįs (plg. Mė, 21). Vakarų Bažnyčios krikščio- 
nis čia neregėtų nieko ypatingo, nes Katalikų Bažnyčia re- 
likvijas, tiesa, gerbia, tačiau šios pagarbos nedogmina ir ne- 
laiko jos lygiomis su šventųjų garbinimu. Todėl tikėjimas ar 
netikėjimas xelikvijomis Vakarų krikščioniui nėra religinio jo 
nusistatymo mastas: čia net iš viso nėra ko tikėti; čia galima 
tik pripažinti relikvijų istoriškumą ar jo nepripažinti ir joms 
reikšti pagarbą ar nereikšti. Visai kas kita yra Rytų Bažny- 
čioje. „Relikvijos stačiatikiui krikščioniui, - sako metropoli- 
tas Serafimas, — yra įrodymas, kad ir žmogaus kūnas yra pa- 
šauktas prisikelti ir būti perkeistas“7. Jeigu tad kas nors re- 
likvijas neigia, tuo pačiu Rytų Bažnyčioje neigia ir kūno 
prisikėlimą bei medžiaginio pasaulio perkeitimą. Tai žymiai 
daugiau, negu abejoti relikvijų istoriškumu, kaip tai papras- 
tai daro Vakarų krikščionys. Tai neigti pagrindinę krikščio- 
nybės tikėjimo tiesą: „Tikiu... kūno prisikėlimą“. Nuosekliai 
tad ir Solovjovo prisipažinimas, kad jis nebetikįs relikvijomis, 
buvo, žiūrint Rytų Bažnyčios akimis, tikras prasidedančios 
religinės krizės ženklas. 


7 Metropolit Seraphim. Die Ostkirche, Stuttgart, 1950, p. 99-100. 

Po vienerių metų Solovjovas liovėsi lankęs bažnyčią. Va- 
žiuojant visai šeimai sekmadienio Mišių, jis pabrėžiamai lik- 
davo namie, Jo tėvas, garsus rusų istorikas Sergijus Solovjo- 
vas, nesakydavo nė žodžio savo užsispyrusiam sūnui ir pa- 
likdavo jį ramybėje. Vieną vakarą po ilgo ginčo su savo 
draugais Solovjovas nuplėšė nuo savo kambario sienos iko- 
nas ir išmetė jas pro langą į sodą. Ir vėl: atsimenat, kad iko- 
na Rytų Bažnyčioje yra išgyvenama kaip perkeistojo pasau- 
lio dalelė žemiškojoje mūsų tikrovėje; kad ji nešanti dieviš- 
kąjį pirmavaizdį ir jį išreiškianti spalvomis; kad Rytų 
krikščionis gražiausią savo buto kampelį skiria ikonoms ir 
jas visų pirma pasveikina lankydamas kaimyną ar grįžda- 
mas į savo namus, — visa tai atsimenant, ikonų išmetimas 
pro langą reiškia transcendentinės tikrovės neigimą ir žemiš- 
kosios tikrovės kaip vienintelės teigimą. Nepakęsti ikonos sa- 
vame kambaryje yra iš tikro nepakęsti ženklo, kuris rodytų 
į anapus. Juk net ir ateistas Kirilovas Dostojevskio romane 
„Velniai“ degina raudoną lemputę prieš Kristaus ikoną. Kar- 
tą, išėjęs pasivaikščioti su broliais Lopatinais Maskvos apy- 
linkėse, Solovjovas išvertė pakelėje stovėjusį kryžių ir įnir- 
tęs jį mindė. Jis su džiaugsmu pasakojo tėvui, kaip gražiai 
prancūzų publicistas Laurent vienoje savo brošiūroje „vanoja 
krikščionybę“ (cit. Mč, 21). 

Tai rodo, kad religinė Solovjovo krizė nebuvo grynai te- 
oriniai abejojimai; ji buvo lydima aistringo neigimo ir sukilė- 
liškų veiksmų, taip kad kai kurie biografai šią krizę laiko net 
prometėjiška kova su Dievu (bogoborčestvo)“. Solovjovo ilga- 
metis draugas L. Lopatinas šitaip apibūdina anuometinę jau- 
no mąstytojo nuotaiką: „Man vėliau niekad neteko sutikti ma- 
terialisto, kuris būtų buvęs savo pažiūromis taip aistringai įsi- 
tikėjęs. Tai buvo būdingas 60-ųjų metų nihilistas. Jam atrodė, 
kad materializmo pradmens atskleidžia naują tiesą, kuri tu- 
rinti pakeisti bei pataisyti visus ankstesnius įsitikinimus, at- 
stoti visus žmogiškuosius idealus bei sąvokas, sukurti visiš- 


S Plg. Speranskij V. Četvertj veka nazad. Pamiati VI. Solovjeva / „Pug“, 
1926, No. 2, p. 106. 

kai naują laimingą ir protingą gyvenimą“ (cit. iš: Mė, 21). Kaip 
šis Lopatino apibūdinimas rodo, Solovjovo materializmas bu- 
vo stipriai susijęs su eschatologiniais lūkesčiais bei viltimis. Se- 
nasis gyvenimas esąs melas, todėl turįs būti sugriautas iš pa- 
grindų. Žymiai vėliau sukurtoje apysakėlėje „Ūkanotos jau- 
nystės aušroje“ Solovjovas aprašo savo pokalbį su vienu 
mediku, taip pat nihilistu: „Mes atvėrėme vienas kitam savo 
sielą, visiškai sutardami, kad visa, kas dabar buvoja, turi bū- 
ti kuo greičiausiai sugriauta. Tik jisai manė, kad po šios griū- 
ties susikurs žemiškasis rojus, kuriame nebebus vargšų, ne- 
mokytų, nusikaltėlių, ir kad visa žmonija lygiomis naudosis 
kūninėmis bei dvasinėmis gėrybėmis, - tuo tarpu aš, giliai įsi- 
tikinęs, tvirtinau, kad jo pažiūros dar nėra pakankamai radi- 
kalios, kad iš tikro turi būti sunaikinta ne tik žemė, bet ir vi- 
sata, o jei po to ir atsiras koks nors gyvenimas, tai jis bus vi- 
siškai nebepanašus į dabartinį: tai bus grynai transcendentinis 
gyvenimas, Jis buvo radikalus gamtininkas, o aš - radikalus 
metafizikas“ (cit. iš: Mč, 33). Tai reiškia: anasai medikas no- 
rėjo sugriauti pasaulį, kad jį patobulintų, o Solovjovas, kad jį 
jau peržengtų. Nors Solovjovas revoliuciniuose studentų rate- 
liuose ir nedalyvavo, nes šie atrodė jam per mažai radikalūs, 
vis dėlto savo mąstymu jis aiškiai atstovavo griovybos prin- 
cipui, taip kad A. Blokas savo straipsnyje apie M. Bakuniną, 
didžiausią rusų anarchistą, rašo: „Nors tai skamba ir labai 
keistai, Bakunino paveikslas primena mums V. Solovjovą“?. 

Šitokios nuotaikos lydimas Solovjovas pradėjo akademi- 
nes studijas Maskvoje (1869), įsirašydamas visų pirma į Iš- 
torijos-filosofijos fakultetą, tačiau netrukus pereidamas į 
Gamtos mokslų fakultetą, kuriame trejus metus studijavo 
biologiją ir paleontologiją. Šį fakultetą Solovjovas pasirinko 
anaiptol ne todėl, kad būtų vedamas prigimto polinkio gam- 
tai tirti. Gamta — jos sąranga ir jos reiškiniais — jis niekados 
nebuvo anksčiau domėjęsis. Gamtos mokslų fakulteto pasi- 
rinkimas buvo grynai pasaulėžiūrinio pobūdžio: gamtos 
mokslai turėjo pagrįsti bei patvirtinti jo materializmą. Ir iš 


* Blok A. Sobranije sočineniji, Moskva, 1962, t. V, p. 34, 

tikro pradžioje atrodė, kad Solovjovas bus šį tikslą pasiekęs. 
L. Lopatinas pasakoja, esą Darwino veikalai buvo Solovjovą 
įtikinę, kad „šis didis gamtos tyrinėtojas visiems laikams yra 
pašalinęs ne tik teleologiją, bet ir teologiją ir apskritai visus 
idealistinius prietarus“ (cit. iš: Mč, 21). Bet štai jau 1871 m. 
rudenį pasirodo pirmieji nusivylimo ženklai. Solovjovas ra- 
šo savo pusseserei K. Romanovai (1871.X.12), kuriai jis bu- 
vo labai atviras bei nuoširdus, kad gamtos mokslų studijos 
esančios „visiškai nenaudingos bei apgaulingos“ (cit. iš: 
Mėč, 30). Pusmetį vėliau (1872.11.26) jis jau nurodo ir šios ap- 
gaulės pagrindą: „Esu nuomonės, - rašo jis tai pačiai Roma- 
novai, - kad studijuoti tuščias viršinio gyvenimo šmėklas yra 
dar kvailiau, negu šiomis šmėklomis gyventi. Tačiau svar- 
biausia, kad šis „mokslas“ nepasiekia savo tikslo. Žmonės 
žiūri pro mikroskopą, skrodžia nelaimingus gyvūnus, ver- 
da cheminėse retortose kažkokį maišalą (drianj) ir įsivaizduo- 
ja tyrinėją gamtą. Šiems asilams reiktų ant kaktos užrašyti 
(ir čia Solovjovas cituoja Goethe's žodžius iš „Fausto“ Vely- 
kų monologo. - A. Mc.): 

Gamta slaptinga ir dienos šviesoj, 

Nudengti skraistės ji neleidžia; 

Ir ko ji tavo dvasiai tarti nenorės, 

Tu neišgausi svertais, anei sraigtais. 


Užuot apglėbę gyvą gamtą, jie apsikabina mirusius ske- 
letus“ (cit. iš: Mč, 31-32). 

Solovjovo nusivylimas yra tad Fausto nusivylimas: šis irgi 
ėmęsis tirti gamtą - tai Faustas vadina magija, - tačiau, kaip 
jis pats sako, „ne laisvame Dievo pasaulyje, kurin Dievas 
žmogų pastatė“, bet laboratorijoje, „prikimštoje instrumen- 
tų“, kur „viešpatauja dūmai ir pelėsiai“; todėl jis ir negalė- 
jęs suvokti, „kas pasaulį laiko iš vidaus“, kadangi, „užuot gy- 
vos gamtos“, jis apsisupęs „skeletais ir lavonais“ (ten pat). 
Tas pat atsitiko ir Solovjovui. Pereidamas iš dvasios mokslų 
fakulteto į gamtos mokslų fakultetą, jis anaiptol nenorėjo ap- 
sikabinti negyvų skeletų; jis norėjo patirti, kas pasaulį laiko 
iš vidaus, vadinasi, kame slypi jo esmė ir jo pradmens. Nū- 

nai jis vis labiau įsitikino, kad gamtos mokslai iš viso nepa- 
jėgia atskleisti pasaulio esmės, o tuo mažiau atsakyti į pa- 
grindinius žmogiškosios būklės klausimus. Akivaizdoje dirb- 
tinio laboratorijų pasaulio, „apstatyto, - kaip Goethe sako, - 
stiklinėmis ir skardinėmis“ (ten pat), Solovjovui pasidarė aiš- 
ku, kad F. Tiutčevo pajuoka, esą kvailelis norįs išgirsti iš jū- 
ros bangų atsakymą, „kas yra žmogus, iš kur jis ateina ir kur 
link eina“ (plg. eilėraštį „Klausimai“, 1827), buvo ne poeto 
aikštis, o giliausia įžvalga į gamtos nebylumą žmogaus at- 
žvilgiu. Žmogaus klausimą gali atsakyti tik žmogus. Štai kodėl 
Solovjovas tame pačiame laiške Romanovai ir sako, kad „stu- 
dijų verti yra tik žmogaus prigimtis ir žmogaus gyvenimas, 
o šiuosius galima geriausiai pažinti tikruose poetiniuose vei- 
kaluose“ (cit. iš: Mč, 30). Tai jau labai aiškus posūkis nuo 
gamtos daiktų į žmogaus kūrinius; nuo cheminių maišalų į 
poeziją; nuo negyvų skeletų į gyvą žmogaus širdį. 

Tiesa, Solovjovas dar ištisus metus pasiliko Gamtos moks- 
lų fakulteto „dūmuose ir pelėsiuose“, tačiau jais visiškai ne- 
besidomėdamas: jis studijavo jau Spinozą, Schopenhauerį, 
Ed. von Hartmanną, Kantą ir vokiečių idealistus, o rudens 
semestrą 1872 m. grįžo į Istorijos-filosofijos fakultetą it ėmėsi 
filosofijos kaip pagrindinės šakos. Kadangi jis jau buvo tre- 
jus metus universitete studijavęs, tad jam buvo leista stoti į 
ketvirtąjį kursą ir tuo būdu po metų laikyti baigiamuosius 
egzaminus. Nepaprasti gabumai, platus apsiskaitymas, o 
ypač gyvas domėjimasis filosofija įgalino Solovjovą iš tikro 
egzaminams pasiruošti ir juos išlaikyti pažymiu „labai ge- 
rai“ (1873). 

Baigęs universitetą, Solovjovas 1873-1874 mokslo metams 
įsirašė į Maskvos teologinę akademiją. Po vasaros atostogų 
jis nuvyko į Sergejevskij Posado vietovę netoli Maskvos, kur 
buvo akademijos buveinė, išsinuomojo kambarį akademijos 
namuose, skirtuose prašaliečiams, ir „apsistatė, kaip pats sa- 
kosi, vokiečių filosofais ir graikų teologais“ (cit. iš: Mč, 43). 
Šis jauno mokslininko žingsnis sukėlė Maskvoje įvairių spė- 
liojimų - ypač dėl ankstesnio jo nihilizmo ir dabartinio stu- 
dijų užbaigimo, žadėjusio jam gražią ateitį: vieni kalbėjo, So- 

lovjovas norįs tapti vienuoliu ir jau svajojąs apie archijerė- 
jaus (vyskupo) vietą; kiti tvirtino, jis virtęs religiniu aklati- 
kiu; pačioje gi akademijoje buvo tikima, esą jis čion ateinąs, 
kad sava religijos kritika sudarytų nemalonumų profeso- 
riams. Tai Solovjovas jautė ir pašiepdamas rašė Romanovai: 
„Mano pasirodymas sukėlė akademijoje beveik tokį pat įspū- 
dį, kaip pasirodymas mieste netikro revizoriaus (Gogolio ko- 
medijoje „Revizorius“. - A. Mc.). Čionykščiai profesoriai. yra 
man nepaprastai malonūs, kaip miesto viršininkas Chlesta- 
kovui (anam netikram revizoriui. - A. Mc.)“ (cit. iš: Mč, 43). 
Iš tikro betgi Solovjovas negalvojo nei apie bažnytinę karje- 
rą, nei apie religijos kritiką. Nihilizmo laikas buvo pasibai- 
gęs, ir jis ieškojo naujos tiesos, kurios nesugebėjo jam teikti 
nei gamtos mokslai — šie buvo šmėkliški, nei filosofija — ši 
buvo jam per daug atsietinė. Tačiau kiti negalėjo to supras- 
ti; jie negalėjo suprasti, kaip rašo Solovjovas tame pačiame 
laiške, „kad pašalaitis žmogus, kilmingasis ir universiteto 
kandidatas (laipsnis prilygstąs mūsų doktoratui. - A. Mc.) 
imtų ir sumanytų studijuoti teologinius mokslus; todėl jie pri- 
leidžia, kad ašen turįs kažkokių praktinių užmojų. Ir vis dėl- 
to akademija nėra tokia visiška dykuma kaip universitetas“ 
(ten pat). Šie žodžiai kaip tik ir liudija Solovjovo nepasiten- 
kinimą tiek gamtos, tiek dvasios mokslų fakultetais. Todėl 
jis ir suko į teologiją, kaip kadaise buvo sukęs į gamtamokslį. 
Kaip gamtos mokslų fakultetas turėjo pateisinti jo ankstesnį 
materializmą, taip teologinė akademija turėjo įpilietinti da- 
bartinį jo spiritualizmą. 

Mūsų klausimui yra nereikšminga, ar šis Solovjovo po- 
sūkis buvo ilgas išsivystymas, kaip mano L. Lopatinas, ar 
staigus įvykis, kaip teigia K. Močulskis. Kiekvienu atveju jis 
buvo naujos sąmonės proveržis Solovjovo sieloje. Viename 
laiške minėtai Romanovai (1873.XII.31) jis aprašo, kaip žmo- 
gus tampa sąmoningu krikščioniu. Vaikystėje kiekvienas pri- 
imąs tradicinį tikėjimą be jokių abejonių; vėliau betgi viena 
tikėjimo tiesa po kitos patenkanti į abejonių ir kritikos ran- 
kas, pamažu senkanti ir galop visiškai žlunganti. Tada į žmo- 
gaus širdį įžengianti „visiška tuštuma, tamsa ir mirtis, dar 

gyvam esant“ (cit. iš: Mč, 35). Bet kur rasti išeitį „iš šios bai- 
sios padėties?“ — klausia Solovjovas. Jis pats jos visų pirma 
ieškojo gamtos moksluose. Tačiau „šie mokslai nepajėgia pa- 
grįsti protingos pasaulėžiūros, nes jie pažįsta tik viršinę tik- 
rovę, tik faktus ir daugiau nieko“ (ten pat). Bet ir atsietinė 
filosofija čia negalinti padėti, kadangi ji pasiliekanti nuola- 
tos „loginio mąstymo plotmėje, nepasiekdama tikrovės bei 
gyvenimo. Tuo tarpu tikrieji žmogaus įsitikinimai privalo bū- 
ti ne atsajūs, o gyvastingi; jie privalo buvoti ne viename pro- 
te, bet visoje dvasinėje jo būtybėje; jie privalo apvaldyti jo 
gyvenimą ir įimti į save ne tik grynai idealinį sąvokų pasaulį, 
bet ir tikrovės pasaulį. Tokių betgi įsitikinimų nepajėgia teikti 
nei mokslas, nei filosofija“ (ten pat). Šitokia patirtis kaip tik 
ir pažadina aną tuštumą, tamsą ir mirtį. 

„Tačiau ši tamsa, - rašo toliau Solovjovas, — yra šviesos 
pradžia. Nes kai žmogus yra priverstas tarti: aš esu niekis, jis 
tuo pačiu taria: Dievas yra viskas. Ir štai, tada jis pažįsta Die- 
vą ne kaip vaikišką praeities įvaizdį ir ne kaip atitrauktinę 
proto sąvoką, o tikrąjį ir gyvąjį Dievą, kuris yra visiškai ne- 
toli nuo kiekvieno iš mūsų: juk jame mes gyvename, juda- 
me ir esame (plg. Apd 17, 28). Tada ir visi tie klausimai, ku- 
riuos protas kėlė, bet negalėjo jų išspręsti, randa atsakymą 
giliose krikščioniškojo mokslo paslaptyse, ir žmogus tiki į 
Kristų jau ne tik todėl, kad Jame randa ramybės savo šir- 
džiai, bet ir todėl, kad Juo išsisprendžia visi proto uždavi- 
niai, visi gyvenimo reikalavimai“ (cit. iš: Mč, 35-36). Trum- 
pai tariant, egzistencinės tamsos pabaigoje išnyra Kristus kaip 
šviesi pradžia. Tai jis yra tasai, kuris anuos gyvus žmogaus 
įsitikinimus pagrindžia bei laiko; įsitikinimus, kurie jungia 
mąstymą ir egzistenciją į vieną organinę vienybę. Šį Kristų 
kaip visa apimančio tikėjimo pagrindą Solovjovas ir pasie- 
kė. Kaip prieš jį Dostojevskis sakė apie save, kad jo tikėji- 
mas į Kristų anaiptol nėra „kaip vaiko“ („Užsirašytos min- 
tys“, 1880), taip lygiai tvirtino dabar ir Solovjovas, kad nau- 
jas jo kelias nėra kokia nors išmonė: „Aš žinau kitą kelią, - 
rašė jis Romanovai 1872 metų vasarą, - kelią tiesos ir gyve- 
nimo. Daugumai jis, žinoma, tėra tuščias, beprasmis žodis, 

kaip kad žodis „šviesa“ yra tuščias ir beprasmis neregiui. Bet 
aš rašau Tau ir žinau, kad Tu nepalaikysi manęs svajotoju“ 
(cit. iš: Mč, 34). Solovjovas buvo tvirtai įsitikinęs, kad jo ti- 
kėjimas Kristumi dabar yra radęs nepajudinamą pagrindą, 
todėl galįs atsispirti bet kokiam ateizmui ir nihilizmui: So- 
lovjovas Kristų ne tik religiškai tikėjo, bet ir filosofiškai apmąstė. 
Jis buvo ne tik Kristaus sekėjas, bet ir Jo metafizikas. Kuo 
tad būdinga ši solovjovinė Kristaus metafizika? 


2. Kristus Solovjovo mąstyme 


Norint suprasti Solovjovo pažiūras į Kristų, reikia visų pir- 
ma pažvelgti į tas prielaidas, kurios pastūmėjo jo mąstymą 
Kristaus linkui. Paprastai yra manoma, esą Spinoza nutiesęs 
Solovjovui kelią į krikščionybę. Tačiau tai nesusipratimas. Tie- 
sa, Solovjovas, jau 16 metų būdamas, skaitė susižavėjęs Spi- 
nozos veikalus: jis pats vadina jį „pirmąja filosofine savo mei- 
Ie“ (Soč VIII, 1). Jis liko jam ištikimas visą gyvenimą ir gynė 
ji nuo A. I. Vedenskio (1856-1925) priekaištų, esą Spinozos sis- 
tema esanti ateistinė (plg. Soč VIII, 1-26). Tačiau iš Spinozos 
Solovjovas pasiėmė tik paskatą regėti pasaulį kaip visuotinę 
vienybę (vseedinstvo), kuri sudaro pagrindinę Solovjovo me- 
tafizikos, etikos ir istorijos filosofijos idėją!?. Panteistinį gi Spi- 
nozos polinkį, išreikštą jo formule Deus sive natura, Solovjo- 
vas pergalėjo tuo, kad jis tarp Dievo ir pasaulio įterpė Sofiją 
kaip visatos pirmavaizdį, kuris jungia Dievą ir pasaulį, nesu- 
liedamas jų betgi į vienį. Tačiau visa tai buvo per daug atsa- 
jų, kad taptų kelrodžiu į Kristų. Gyvos patirties, kad egzis- 
tencinėje tuštumoje bei tamsoje Kristus yra pradžia ir išeitis, 
Solovjovas įgijo susidūręs su A. Schopenhaueriu. 

Schopenhauerio veikalą „Pasaulis kaip valia ir įvaizdis“ 
(1819) Solovjovas skaitė dar būdamas gamtos mokslų fakul- 
tete, būtent tuoj pat po Darwino raštų. Tai buvo jam ne tik 


10 Plg. Szylkarski W. Solowjews Philosophie der All-Einheit, Kaunas, 
1932. 

papildas, bet ir sankrėtis, tarsi požeminis smūgis, išjudinęs 
visus jo materializmo pagrindus. Kaip žinome, Darwinas aiš- 
kina gamtos išsivystymą kova už būvį. Pirmu žvilgiu atro- 
do, kad jis yra teisus. Nes, žiūrint į gamtą moksliškai, daro- 
si visiškai suprantama, jei stipresnysis išlieka gyvas (kadan- 
gi gamtoje eina nuolatinė ir nepermaldaujama kova), tai šisai 
stipresnysis tad ir stumia priekin savos rūšies išsivystymą. 
Jeigu tačiau į šią kovą už būvį žvelgiame filosofiškai, tai prieš 
mus išnyra tik siaubas ir neprasmė. Ir štai Schopenhaueris 
savo veikale kaip tik ir piešia šio siaubo ir šios neprasmės 
vaizdą. Visur veržiasi valia gyventi. Bet šios valios konkre- 
tūs proveržiai yra tokie, jog jie sunaikina vienas kitą. Javos 
saloje šliaužia milžiniški vėžliai iš jūros, kad kranto smėlyje 
dėtų kiaušinius; laukiniai šunes griebia vėžlius, parsiverčia 
juos ant nugaros ir išdrasko jų pilvus; laukinius šunis puola 
būriai medžiotojų; ir šis vyksmas kartojasi metai iš metų. Va- 
lia gyventi išeina konkrečiai aikštėn kaip palaipsniui kyląs, 
nepertraukiamas draskymasis. Ir kol ši valia yra gyva, tol ir 
visuotinis draskymasis yra gyvas. Ne konkretūs šios valios 
reiškiniai — vėžliai, šunes, medžiotojai - yra kalti dėl viso to 
siaubo, kuris gaubia gamtos gyvenimą, bet pati valia gyventi. 
Reikia tad šią valią paneigti, nes gyvenimas nėra vertas, kad 
būtų gyvenamas. Kovą už būvį pralaimi visi. 

Galima lengvai įsivaizduoti, kokį įspūdį padarė šitoks 
gamtos pasaulio aiškinimas Solovjovui, kuris griebėsi gam- 
tos mokslų kaip tik todėl, kad atidengtų naują tiesą, turin- 
čią perkeisti pasaulį. Tačiau, užuot šią tiesą radęs, jis rado 
Schopenhauerio atskleistą neprasmę. Galima sutikti su Lo- 
patinu, kad Schopenhaueris yra buvęs Solovjovui tik vienas 
epizodas, tačiau šis epizodas buvo jam lemiantis gamtos gy- 
venimui suprasti; jis atvėrė Solovjovui akis ir nukreipė jo dė- 
mesį į kitą plotmę. Šia prasme jis tad ir rašė Romanovai 
(1872.1.27): „Jei tai, ką vadiname gyvenimu, yra melas, tai 
turi būti kitas, tikrasis gyvenimas, kurio pradmenų nešioja- 
mės mumyse pačiuose, nes kitaip būtume patenkinti mus su- 
pančiu melu ir neieškotume nieko geresnio“ (cit. iš: Mė, 31). 
Kaip Spinozos atveju Solovjovas Dievo kaip vienintelės sub- 

stancijos sampratą laikė tik pirmu žingsniu į Dievo pažini- 
mą (plg. Soč VIII, 20-21), taip ir Schopenhauerio atveju jis 
nesustojo prie valios gyventi neigimo, nors ir buvo kurį lai- 
ką pasidaręs budistas, studijavęs uoliai Rytų religijas ir lai- 
kęs nirvaną žemiškojo gyvenimo išsisprendimu (plg. Mė, 29). 
Supratęs betgi, kad melagingas gamtos gyvenimas rodo į kitą 
plotmę, jis aistringai šios plotmės ieškojo ir Kristuje rado pa- 
saulio tiesą bei prasmę. Schopenhauerio teikiamas gamtinio 
pasaulio vaizdas pasiliko jame visados. „Schopenhaueris 
apvaldė jį visiškai, labiau negu kuris kitas filosofinis rašy- 
tojas“, - pasakoja Lopatinas savo atsiminimuose (cit. iš: 
Mėč, 29). Tačiau kovos už būvį siaubas bei neprasmė paža- 
dino Solovjovui visiškai kitų išvadų negu Schopenhaueris: 
valia gyventi turinti būti ne sunaikinta, bet paversta kūrybiniu per- 
keičiamuoju veiksniu, kuris jau slypi pačioje valioje, tik eina 
klaidingu keliu; užuot visa vienijęs, jis reiškiasi kova ir tuo 
būdu visa skaldo. Ne valią gyventi reikia pašalinti iš pasau- 
lio, bet kovą už būvį kuriant visuotinę vienybę bei sandorą. 
Visa tai metafiziškai pagrįsti, išvystyti bei susisteminti ir 
buvo tolimesnis Solovjovo gyvenimo uždavinys. Todėl jis pri- 
sipažįsta „nė trupučio nesigailėjęs, kad kurį laiką didžiausias 
jo meilės objektas buvo paleozaurai ir mastodontai“. Nes šie 
išnykę gyvūnai jam kaip tik ryškiausiai ir atskleidę darviniš- 
kosios kovos už būvį neprasmę, būtent: valia gyventi gali sa- 
vo tikslą - gyvenimą — pasiekti tik tada, kai yra pergalimas vi- 
suotinis egoizmas, kuris būtybes skiria vieną nuo kitos, siun- 
do vieną prieš kitą ir galop visas stumia myriop. Betgi 
visuotinį egoizmą galima pergalėti tik visuotine meile, kuri sa- 
vą gyvenimą aukoja kitam gyvenimui. Ir štai šitokios meilės 
bei šitokios aukos pirmtaką Solovjovas kaip tik ir išvydo Kris- 
tuję. Atsisakydamas kovoti už savo gyvybę (plg. Mt 26, 52- 
53), Kristus perkeitė kovos už būvį principą į santaikos prin- 
cipą, kurį vykdant kaip tik kyla minėta visuotinė vienybė. 
Šia prasme Solovjovas suvokė Kristų jau savo „Paskaito- 
se apie dievažmogiškumą“ (1877-1881), kurias jis skaitė pla- 
tesnei Petrapilio publikai. Kristus šiose paskaitose yra „in- 
dividuali būtybė“ (Soč III, 106), o ne bendra idėja - tegu ir 

aukščiausio dorinio principo prasme. Tai „įvykdyta nelygs- 
tamos Dievo būties išraiška“ (ten pat), tačiau iš kitos pusės, 
Kristus yra „išraiška ir nelygstamo dieviškojo turinio“ (ten 
pat). Kaip dieviškosios būties išraiška, Kristus yra Logos, va- 
dinasi, trejybinio Dievo hipostazė ir šiuo atžvilgiu absoliu- 
čiai individualus. Kaip dieviškojo Hurinio išraiška Kristus yra 
Sofija, vadinasi, objektyvinio dieviškojo prado nešėjas ir šia 
prasme absoliučiai universalus. Nes Dievas yra ne tik abso- 
liutinis subjektas trijose hipostazėse, bet ir absoliutinis objek- 
tas arba viso ko turinys, kurį Solovjovas vadina „amžinu pa- 
sauliu“ (Soč III, 107). O kadangi kūrimas, pasak Solovjovo, 
yra ne būtybės pašaukimas iš nebūties, bet šio Dievuje bu- 
vojančio „amžinojo pasaulio“ paleidimas Laisvės erdvėn „ša- 
lia“ Dievo, tai Kristus kūrime įgyja ypatingos reikšmės, ka- 
dangi jis neša aną „amžiną pasaulį“, jį jungdamas ne tik pa- 
čiame Dievuje, bet ir tada, kai šis „amžinas pasaulis“ įgyja 
savarankiškumo: ir regimojo pasaulio pagrinde glūdi Kris- 
tus kaip Sofija, vadinasi, kaip vienijantysis pradas. 

Tačiau tai, kas „Paskaitose apie dievažmogiškumą“ bu- 
vo, pasak K. Močulskio, tarta dar „teosofinės metafizikos 
kalba“ (Mė, 164), Solovjovas išvertė į racionalios metafizi- 
kos kalbą savo knygoje „Dvasinio gyvenimo pagrindai“ 
(1882-1884). Kristaus apmąstymą Solovjovas čia pradeda ne- 
be ryšium su trejybiniu Dievu, kaip „Paskaitose“, bet ryšium 
su visų Mūsų apčiuopiama gamta, būtent su jos priešingy- 
be dviem pagrindiniams mūsų troškimams: nemirtingumo 
ir teisybės arba dorinės tobulybės. Šiedu troškimai yra es- 
mingai susiję vienas su kitu: jei būtume nemirtingi, nebūda- 
mi tobuli, tai nemirtingumas pasirodytų esąs tik bloga am- 
žinybė, paverčianti mūsų gyvenimą pragarų; jei būtume to- 
buli, nebūdami nemirtingi, tai šis tobulumas būtų tik mūsų 
išjuoka ir „begalinis mūsų įžeidimas“ (Soč III, 283). „Reikia 
būti nemirtingumo vertam“, - teigia Solovjovas (ten pat), o 
vertei reikia būti nemirtingai. Bet štai, mus supančiame pa- 
saulyje esama dviejų priešų, kurie sunaikina anuos du pa- 
grindinius mūsų troškimus: tai mirtis ir nuodėmė. Mirtis su- 
žlugdo nemirtingumo troškimą, o nuodėmė pražudo tobu- 

lybės troškimą. „Mes norime visados gyventi, bet žemiško- 
sios gamtos dėsnis teikia mums ne amžiną gyvenimą, o tik 
jo troškimą“ (ten pat). Mes ieškome teisybės arba tobulybės 
ir stengiamės ją vykdyti, bet „mūsų proto dėsnis ir sąžinės 
balsas neįstengia nugalėti nuodėmės“ ir tuo būdu padary- 
ti, „kad būtume verti nemirtingumo“ (ten pat). Mirtis ir 
nuodėmė yra taip lygiai esmiškai susiję viena su kita, kaip 
nemirtingumas ir tobulybė. Nepergalėjus pirmųjų, negalima 
pasiekti nė pastarųjų. 

Solovjovas rūpestingai ir labai įtikinamai sklaido gamti- 
nį gyvenimą ir parodo, kad kova už būvį, savo siekiniu bū- 
dama nemirtingumo troškimas, iš tikro betgi mūsų tikrovė- 
je baigiasi visiška mirties pergale tiek individualinėje, tiek rū- 
šinėje plotmėje. „Esminis viso gamtinio gyvenimo blogis 
glūdi tame, kad šis gyvenimas, naikindamas svetimąjį, ne- 
gali išgelbėti savojo“ (Soč III, 379). Tai tinka tiek individui, 
tiek rūšiai, nes miršta visa: „gamtos karalystė yra mirties ka- 
ralystė“ (Soč III, 286). Gi į klausimą, kodėl taip yra, Solovjo- 
vas atsako: todėl, kad „mūsų gyvenimas nėra būties vertas“ 
(Soč lil, 288). O būties vertas jis nėra todėl, kad yra netobu- 
las. Savo ruožtu netobulas jis yra todėl, kad yra egoistinis, su- 
sitelkęs tik aplink save, priešiškas kitiems, todėl kitus naiki- 
nąs, neišgelbėdamas betgi nė savęs. „Kiekviena pasaulio bū- 
tybė — nuo menkiausios dulkės ligi žmogaus — teigia visu 
savo prigimtuoju gyvenimu tik viena: aš esu, o visa kita yra 
man“ (Soč III, 340). Kadangi šitaip teigia kiekviena būtybė, 
todėl pasaulyje ir vyksta kova visų su visais, pasibaigianti 
visų žlugimu. „Kiekvienas gyvenimas gamtoje prasideda ko- 
va ir piktybe, trunka skausme ir vergijoje ir baigiasi mirtimi 
ir supuvimu“ (Soč III, 339). Gamtos kelias yra apgaulė ir žu- 
dymas: apgaulė todėl, kad čia tikslas iš individo vis perke- 
liamas tolyn į rūšį ir į visumą, kurios šio tikslo taip pat ne- 
pasiekia; žudymas todėl, kad čia naikinamas svetimas gyve- 
nimas, negalint vis tiek savojo išgelbėti. 

Jeigu tačiau pasaulyje būtų tik šis visuotinis pakrikimas, 
tai, pasak Solovjovo, pasaulis jau seniai būtų virtęs visišku 
chaosu ir išnykęs. Pasaulio tikrovė, nors ir siaubinga bei be- 

prasmė, rodo, kad jos gelmėse dieviškoji prasmė „kaip slapta 
jėga kovoja su visuotiniu chaosu, su priešiškų nesantaikos 
pradu ir jį pamažu nugali“ (Soč III, 344). Kiekvienoje pasau- 
lio apraiškoje jausti šios jėgos buvimas, jos laimėjimas ir tuo 
būdu pasaulio ėjimas vis tobulesnėn vienybėn, Tris apraiš- 
kas mini Solovjovas, kuriose jis regi aiškų anos dieviškos vie- 
nijančios galios buvimą: 1) pasaulio jungimasis į vienetus 
(atomai, molekulės, kūnai...) traukos jėga, 2) pasaulio jungi- 
masis (gyvūnija: augmens, gyviai, jų individai ir jų rūšys) gy- 
vybės jėga ir 3) pasaulio jungimasis (asmens, šeimos, ben- 
druomenės, kultūriniai kūriniai) dvasios jėga. Kiekvienas šis 
vienijimasis yra tik kosmologinė išraiška ontologinės pasau- 
lio vienybės savyje ir su Dievu per minėtąjį „amžinąjį pa- 
saulį“, kurio nešėjas bei jungėjas yra Kristus kaip Sofija. Tai, 
kas yra vieninga Sofijoje, kosmo vyksmu - gamtiniu ir isto- 
riniu - darosi vieninga pasaulio regimybėje. „Visur veikia am- 
žinoji būties prasmė arba pirmykštis amžinojo Dievo Žodis, 
kuris neigia bet kokį atsiskyrusį, nesąryšingą buvimą“ (Soč 
III, 345). Čia tik trumpai paminėsime, kad pasaulio suskili- 
mas, egoistinis būtybių buvimas ir todėl kova visų su visais 
Solovjovui nėra pradinė padėtis, o išvestinė, atsiradusi dėl 
pasaulio sielos puolimo nutraukiant jai ryšį su Dievu. Todėl 
kaip suskilimas kilo iš atsitraukimo nuo Dievo, taip vieny- 
bė gali kilti iš susijungimo su Dievu. Kosmo gelmėse veiki- 
ąs Kristus kaip Sofija jungia pakrikusius elementus kaskart 
vis į tobulesnę vienybę, tačiau ši vienybė gali regimai pasi- 
reikšti ir būti atbaigta tik tada, kai žmogus susijungs su Die- 
vu - ne idėja, turima prote, bet pačia savo prigimtimi. Pa- 
saulio vyksmas, pasak Solovjovo, ir eina šia linkme: „Tobu- 
las ir vidinis žmogaus susijungimas su Dievu - štai 
aukščiausias tikslas ir uostas, į kurį vairuojame“!!. 

Šis aukščiausias tikslas esąs, pasak Solovjovo, jau pasiek- 
tas Logos Įsikūnijimu. Tapdamas žmogumi, Logos užbaigė 
jungiamąjį darbą, suvesdamas atskilusį pasaulį nebeišardo- 


1? Soloviev VI. La Russie et V'Eglise universelle, Paris, 1889; cit. iš vokiš- 
ko Solovjovo raštų leidimo, t. III, p. 213. 

mon vienybėn su Dievu. Įsikūnijimas yra tad paskutinis jun- 
giamasis veiksmas ilgame ir sunkiame kosmo vyksme. Vie- 
noje vietoje Solovjovas sako: „Žmogus savyje dar nesudaro 
pasaulio sukūrimo tikslo ir Dievo veikalų apvainikavimo. To- 
kios reikšmės žmogui galima teikti tik ta prasme, kad jame 
ir per jį įvyksta Dievo susijungimas su kūrinija“ (Soč IV, 531). 
Tuo būdu ir Logos Įsikūnijimas, pasak Solovjovo, anaiptol 
nėra kažkas, kas „bendrai būties tvarkai būtų svetima“; prie- 
šingai, Įsikūnijimas yra susijęs „su visa pasaulio ir žmonijos 
istorija; jis yra istorijos paruoštas ir iš visos istorijos kyla“ (Soč 
III, 153). Kadangi tas pats Logos yra buvojęs pasaulio gel- 
mėse kaip vienijanti jų galia visą laiką, todėl jo pasirodymas 
individualiniu žmogumi yra „tik paskutinis narys“ daugy- 
bės įvairių kitų - fizinių ir psichinių - įsikūnijimų“. Šisai Die- 
vo pasirodymas žmogaus kūne yra tiktai tobuliausia ir ga- 
lutinė teofanija kitų netobulumų, paruošiamųjų ir praeinan- 
čiųjų teofanijų grandinėje“ (Soč III, 153). Šia prasme Kristaus 
gimimas Solovjovui nėra slaptingesnis, kaip ir paties pirmojo 
žmogaus gimimas“. Ir vienas, ir kitas yra naujas, niekad ne- 
buvęs pasaulio gyvenimo faktas; ir vienas, ir kitas yra šia 
prasme stebuklas. Tačiau ši niekados nebuvusi naujybė bu- 
vo paruošta jau anksčiau buvusios senybės; čia įvyko tai, ko 
buvo trokštama ir į ką žygiavo visas ankstesnis gyvenimas. 
Žmogaus siekė visa gamta, Dievažmogio siekė visa žmoni- 
jos istorija“ (ten pat). 

Kas tad yra Kristus Solovjovo metafizikoje? Ne kas kita, 
kaip kosminio vyksmo variklis ir galutinės jo vienybės nešė- 
jas bei reiškėjas. Kaip variklis jis yra buvęs pasaulyje visa- 
dos, nors pasaulis jo kaip tokio ir nepažinęs (plg. Jn 1, 10). 
Kaip visuotinės vienybės nešėjas bei reiškėjas jis yra pasiro- 
dęs pasaulyje tam tikru laiku ir tam tikroje erdvėje, būtent: 
Jėzumi iš Nazareto. Prieš įsikūnijimą jis buvęs ontologinis 
būties centras, po įsikūnijimo jis yra tapęs ir istorijos centru 
(plg. Soč III, 151). Tuo būdu jis neša dabar savimi visa, kas 
tik yra Dievo ir žmogaus sukurta, tapdamas „dvasiniu visuo- 
tinio organizmo vidurkiu“ (Soč III, 167). Tai kosminis Kristus 
tikra šio žodžio prasme. Kas yra sekęs „Aidų“ puslapiuose 

ginčą P. Teilhard'o de Chardino teorijos reikalu, gali lengvai 
pastebėti, kad Teilhard'o kriptologija visais savo pagrindi- 
niais punktais sutampa su Solovjovo kriptologija. Skirtumas 
tik tas, kad Teilhard'as manosi savo pažiūras remiąs gamtos 
mokslais, o Solovjovas - filosofija. Skirtumas dar ir tas, kad 
Teilhard'as nepriėjo ligi antikristo ir ligi Kristaus — Teisėjo, 
tuo tarpu Solovjovas — bent savo gyvenimo pabaigoje - įžvel- 
gė, kad istorijoje veikia ne tik Kristus, bet ir jo priešininkas ir 
kad todėl istorija yra sunki drama ne evoliucijos, bet apsi- 
sprendimo už Dievą ar prieš Dievą prasme ir kad Kristus ati- 
duoda savo Tėvui laimėtą Dangaus Karalystę ne išsivystymo 
keliu, o tik sudaužydamas jo priešininko įsteigtą melo kara- 
lystę. Tai šio straipsnio autorius yra plačiau sklaidęs kitoje 
vietoje, todėl čia tai tik trumpai primena!. 

Metafizinis Solovjovo žvilgis į Kristų yra susilaukęs ne- 
maža kritikos: kosminis Kristus pridengiąs asmeninį žmo- 
gaus santykį su egzistenciniu Kristumi taip, kad „Išganyto- 
jo vaizdas Solovjovo sistemoje virsta tik blankiu šešėliu“?3; 
Kristus Solovjovo filosofijoje esąs „greičiau neoplatonizmo 
Logos, negu Jėzus iš Nazareto“; jis virstąs „filosofine idė- 
ja“, kuri vargu ar galinti „uždegti mumyse Kristaus meilę“. 
Visus šiuos priekaištus ir bailes G. Florovskis suima į vieną 
sakinį: „Solovjovas kalba žymiai daugiau apie dievažmogiš- 
kumą, negu apie Dievažmogį“*“. Iš dalies šie priekaištai yra 
visiškai pagrįsti. Ligi paskutiniojo savo veikalo „Trys pašne- 
kesiai“ (1900) Solovjovas iš tikro mąstė Kristų daugiau kos- 
miniu, o mažiau antropologiniu ir todėl egzistenciniu atžvil- 
giu, nes jam ir blogis atrodė esąs „tiktai prigimta stoka, tik 
netobulumas, savaime išnykstąs, augant gėriui“!. Kristaus 
samprata visados yra susijusi su blogio samprata. Kam blogis yra 


" Plg. Maceina A. Niekšybės paslaptis, Bostonas, 1964. 

*3 Florovskij G. Puti russkogo bogoslovija, Paris, 1937, p. 317. 
M Berdjaev N. Russkaja idėja, p. 173. 

15 Schulze B. Russische Denker, Viena, 1950, p. 259. 

16 Florovskij G. Puti.., p. 317. 

1? Solovjev VI. Tri razgovora, New York, 1954, p. 19. 

tik scholastinė „carentia entitatis - būtiškumo stoka“, tam ir 
Kristus yra tik šios stokos pildytojas, vienydamas pasaulį 
tarp savęs ir su Dievu. Šitaip blogi bei Kristų Solovjovas ir 
mąstė ligi 1898 metų, kuriais jis, kažkokio išgyvenimo su- 
krėstas, pažino blogį kaip „tikrą jėgą, savo vilionėmis valdan- 
čią pasaulį“ (ten pat). Tada jam atsiskleidė ir Kristaus vaiz- 
das visai kitokiu atžvilgiu: „Trijuose pašnekesiuose“ Kristus 
yra nebe kosminė vienijanti galia, bet asmeninis kardas, ku- 
ris skaldo, skiria, reikalauja ir kovoja ir kurį reikia arba pri- 
pažinti, arba atmesti. Šiame veikale istorijos centran Solovjo- 
vas stato nebe vieną Kristų, kaip „Paskaitose“ ir net „Dvasi- 
niuose pagrinduose“, bet Kristų ir antikristą: gėris ir blogis 
grumiasi istorijoje ne kaip stoka ir papildas (tarp šių pradų 
jokių grumtynių iš viso būti negali!), bet kaip du visiškai 
konkretūs asmens. Kristus Solovjovui yra „asmeninis, savo 
rūšyje vienintelis ir todėl su nieku nepalyginamas gėrio įsi- 
kūnijimas“; antikristas gi — „taip lygiai individualinis, savo 
pilnatve nepakartojamas blogio įsikūnijimas“ (p. 190). Jų- 
dviejų susidūrimas ir sudaro istorijos dramą. Kristus čia yra 
jau aiškaus egzistencinio ir likiminio pobūdžio asmenybė. 
Tai ypač ryškiai išeina aikštėn vienoje „Trijų pašnekesių“ 
scenoje, kai visuotiniame susirinkime, antikristo sušauktame 
Bažnyčioms sujungti, Rytų Bažnyčios atstovas starecas Jonas 
atsako antikristui, kad krikščionims brangiausia krikščiony- 
bėje yra ne popiežiaus privilegijos, ne tradicija, ne Šventraš- 
tis, bet „Kristus - Jis Pats“ (p. 221), gimęs, kentėjęs, miręs, 
prisikėlęs ir ateisiąs pasaulio teistų (plg. p. 221-222); jei tad 
antikristas norįs krikščionims teikti, kas jiems brangiausia, tai 
turįs išpažinti Kristų - Jį Patį, o ne dalinti kokių nors daik- 
tinių dovanų. Šis antikristo iššūkis baigėsi, kaip žinome, po- 
piežiaus Petro II ir stareco Jono mirtimi: tai buvo antikristo 
atsakymas. Tačiau šis iššūkis rodo ir Solovjovo aiškų posū- 
kį į Kristų kaip gyvąją asmenybę, kurios jos priešininkas ne- 
gali pakęsti. Kosminis Kristus nieko kovon nešaukia ir Mei- 
lėn nekviečią; užtat jis nė neturi priešininko. Todėl Teilhard'o 
de Chardino sistemoje antikristo ir nėra. Tuo tarpu istorinis 

Kristus, Kristus kaip gyvoji asmenybė, kaip manasis „Vieš- 
pats ir Dievas“ (plg. Jn 20, 28), jau yra „prieštaravimo žen- 
klas“ (Lk 2, 34), todėl turi priešą, kurį Solovjovas, gyvenimo 
pabaigoje pasiryžęs perstatyti savo filosofinę sistemą, įvedė 
į istorijos sandarą ir tuo būdu papildė tai, kas nebuvo išryš- 
kinta ankstesniuose jo veikaluose. Tuo jis kosminio Kristaus 
kaip vienijančios ir vedančios jėgos pasaulio vyksme anaip- 
tol nepaneigė. Tuo jis tik parodė, kad istoriją lemia ne ši on- 
tologinė jėga, o jos asmeninis pavidalas - Jėzus iš Nazareto: 
Jis Pats kaip reikalavimas kiekvienam iš mūsų apsispręsti ir 
tuo įsijungti arba į Jo, arba į Jo priešininko eiles. 

Jeigu tad baigdami vienu žvilgiu aprėptume Solovjovo 
nueitą kelią nuo nihilizmo į Kristų, tai galėtume tarti, kad 
šis kelias prasidėjo Kristumi kaip bendrąja gyvenimo pras- 
me, ėjo per Kristų kaip Sofiją dieviškųjų pirmavaizdžių ar- 
ba „amžinojo pasaulio“ prasme, telkėsi aplink Kristų kaip 
vienijantįjį pradą pasaulio vyksme ir baigėsi Kristumi kaip 
gyvąja asmenybe, turinčia savo priešininką istorijoje ir sto- 
jančia prieš kiekvieną žmogų kaip neišvengiamo apsispren- 
dimo reikalavimas. Abu tad Kristaus atžvilgiai - kosminis 
ir egzistencinis — galų gale susiėjo vienybėn. Vienoje „Paskai- 
tų apie dievažmogiškumą“ vietoje Solovjovas klausia: „Ką 
mes mąstome, kas išnyra priešais mūsų protą, kai tariame 
žodį Kristus?“ (Soč III, 104). Atsakymas į šį klausimą, kaip 
matome, išsitiesia per visą Solovjovo filosofiją. Be abejo, kai 
kurie šio atsakymo pradai, sakysime: pasaulio kūrimas, „am- 
žinasis pasaulis“ kaip Dievo turinys, Kristaus prisikėlimas, 
kurį Solovjovas Tolstojui aiškino beveik natūralistiškai (plg. 
laišką 1894.VII.2), vargu ar gali būti pagrįsti bei pateisinami 
metafiziškai. Tačiau niekas negali neigti, kad jie yra metafi- 
zinio pobūdžio, vadinasi, išaugę iš Kristaus apmąstymo, o ne 
tik iš tikėjimo Kristų. Solovjovas iš tikro yra buvęs Kristaus 
metafizikas. Ir čia slypi jo nuopelnas: tuo jis gali būti įspėjan- 
čia nuoroda ir šiandienos religinei krizei, kuri bus nugalėta 
ne įkyriai peršamu „religiniu išgyvenimu“, o - kaip ir So- 
lovjovo atveju — klausimu: Kas išnyra mūsų proto akivaizdoje, 
tariant žodį Kristus? 

SOLOVJOVO KELIAS Į VAKARUS 


Nors VI. Solovjovas tiek savo minties platumu, tiek jos 
gilumu nėra mažesnis metafizikas negu F. Dostojevskis, vis 
dėlto pastarasis pasidarė greičiau pasaulyje žinomas negu 
jaunesnysis jo draugas. Literatūrinė forma, prieinama vi- 
siems, praskynė Dostojevskiui kelią į Vakarus jau tuo metu, 
kai Solovjovas čia tebuvo pažįstamas dar tik atskirų Bažny- 
čios vienybe susidomėjusių asmenų. Net būtų galima kalbėti 
apie tam tikrą Dostojevskio užgožėjimą vakarietiškojo žmo- 
gaus sąmonėje: Vakarai pradėjo žiūrėti į Rusiją ir apskritai į 
Rytus tiktai pro Dostojevskio prizmę, nebepastebėdami ar- 
ba per maža pastebėdami kitus rusų mąstytojus bei rašyto- 
jus. Nepertraukiama veikalų eilė, prasidėjusi G. Brandeso 
„Dostojevskiu“ (1889), eina ligi pat šių dienų (plg. Zenta 
Maurina. F. M. Dostojewskij, 1953). Šiuo atžvilgiu Solovjovas 
buvo toli atsilikęs. Štai R. Lauth savo veikale „Die Philoso- 
phie Dostojewskijs“ (Miunchenas, 1950) pateikė per šimtą 
studijų tiktai vokiečių ir prancūzų kalbomis, skirtų Dostojev- 
skiui, o Solovjovas tegalėtų pasigirti tiktai jų keliolika. 

Todėl reikia džiaugtis, kad pastaraisiais metais Solovjo- 
vas vis labiau randa pripažinimo Vakaruose ir vis sparčiau 
žengia į europinio žmogaus minties pasaulį. Šio mąstytojo 
skleidžia mums aną tikrai „šventąją Rusiją“, kurioje sakrali- 
nis gyvenimo pradas buvo toks gilus ir toks visuotinis. Iš 
Dostojevskio veikalų prabyla žmogus painiąja, tamsiąja, nuo- 
dėmingąja savo egzistencijos puse; jis prabyla kaip sukilėlis 

prieš Viešpaties tvarką ir net prieš Jį patį; jis kuria gyveni- 
mą, sudūžtantį savo neprasmingume. Užtat Solovjovas sklai- 
do žmogų kaip Dievo bendradarbį kosminiame išsivystyme, 
kaip dalyvį istorinėje išganymo eigoje, kaip Viešpaties pati- 
kėtinį amžiniesiems Jo planams vykdyti. Istorija Solovjovui 
yra vienas ištisas didžiulis religinis aktas, kurio metu žmo- 
gus taria savo laisvą fiat. Tiesa, ir Solovjovas neslepia anos 
gilios dramos, išaugančios iš žmonijos apsisprendimo ne tik 
už Kristų, bet ir už antikristą. Vis dėlto apskritai jo filosofija 
yra susitelkusi ne tiek apie šią skurdžią žemiškąją egzisten- 
ciją, kiek apie dieviškai turtingą žmogiškąjį idealą. Šiuo at- 
žvilgiu Solovjovas ateina į Vakarus kaip didysis Dostojevskio 
papildas, kaip naujo vaizdo nešėjas paklydusiai Europai. 

Malonu yra konstatuoti, kad Solovjovui kelią į Vakarus 
skynė ir tebeskina lietuviai. Jau 1918-1922 metais Šveicarijos 
Fribūre studijuojantys lietuviai filosofai susitarę pasirinko eilę 
temų savo disertacijoms, kad sistemingai išdėstytų pagrin- 
dines Solovjovo idėjas, nes anuo metu Solovjovas Vakarams 
dar buvo visiškai nežinomas. K. Ambrozaitis rašė apie So- 
Iovjovo valstybės teoriją, L. Bistras - apie jo etiką, kun. Gro- 
nis - apie apologetiką, V. Mykolaitis - apie estetiką, St. Šal- 
kauskis — apie metafiziką, Iz. Tamošaitis - apie pažinimo te- 
oriją. Vėliau prie šių darbų prisijungė dar kun. Langė, 
parašęs disertaciją apie Solovjovo pedagogiką, ir kun. Sida- 
ravičius - apie jo sociologiją. Žinoma, visos šios studijos bu- 
vo mokyklinio pobūdžio, todėl platesnio atgarsio nesusilau- 
kė. Vis dėlto bent siauresniam specialistų būreliui jos paro- 
dė, kad Rusijoje esama filosofo, kurio idėjos yra vertos gilaus 
dėmesio ir atidaus tyrinėjimo. 

Lemiančios reikšmės Solovjovo keliui į Vakarus turėjo 
mūsų universiteto profesorius V. Šilkarskis. Puikiai pažinda- 
mas tiek Solovjovo gyvenimą, tiek jo raštus, jis buvo tiesiog 
pašauktas šio mąstytojo idėjas perkelti į Vakarų sąmonę. Tai 
darė trejopu būdu: asmeninėmis paskaitomis, atskiromis stu- 
dijomis ir Solovjovo raštų leidimu. Susipažinęs Vilniuje su 
jėzuitu Fr. Muckermannu, prof. V. Šilkarskis atkreipė šio mo- 

kyto vienuolio dėmesį į Solovjovą, kuris Muckermannui pa- 
sirodė tarsi naujų pasaulių atskleidėjas. Muckermannas pa- 
rašė gražią knygą apie Solovjovą. Šalia M. d'Herbigny vei- 
kalo „Un Newman russe, Wl. Soloviev“ (Paryžius, 1911) ši 
Muckermanno knyga buvo viena iš pirmųjų šauklių, kvie- 
čiančių Vakarus susidomėti Solovjovo filosofija. Pats prof. V. 
Šilkarskis, dėstydamas Kauno universitete, parašė didžiulį 
veikalą, skirtą sistemingam Solovjovo pasaulėžiūros išdėsty- 
mui: „Solowjews Philosophie der All-Einheit“ (Kaunas, 1932, 
vok. k.). Atsidūręs tremtyje, prof Šilkarskis tęsė toliau Solov- 
jovo tyrinėjimą, skelbdamas jo išvadas straipsniais!, studijo- 
mis? ir paskaitomis?. 

Paminklinis šios rūšies prof. V. Šilkarskio darbas yra So- 
lovjovo raštų leidimas vokiečių kalba. Jis yra suplanavęs aš- 
tuoniais tomais, turinčiais maždaug po 400 puslapių, pa- 
skelbti Vakarams visus svarbesniuosius Solovjovo veikalus, 
pradedant „Atitrauktųjų principų kritika“ ir baigiant „Tri- 
mis pokalbiais“. Prie šių aštuonių tomų prof. V. Šilkarskis 
jungia dar plačią Solovjovo biografiją. Tuo būdu Vakarai įgys 
neišsemiamą šaltinį Rytų idėjoms. — Vienas iš šio leidinio to- 
mų - septintasis — jau yra išėjęs: „Deutsche Gesamtausgabe 
der Werke von Wladimir Solowjew. Band VII: Erkenntnis- 
lehre, Aesthetik, Philosophie der Liebe. Erich Wewel Verlag, 
Freiburg i. Br., Weyerhoterstr. 2“4; 450 p., kaina 23,50 DM 
(arba apie 6 US dol.). Gražus šriftas, dailus popierius, sko- 
ningas įrišimas padaro šį tomą vertą pasigėrėti ne tik dva- 
sia, bet ir akimi. 


* Plg. Solowjew und Dostojewskij // „Stimmen der Zeit“, November 
1947; Solowjews Stellung; zur katholische Kirche / „Orientalia christiana pe- 
riodika“, 1950, Nr. 1-2; Der junge Solowjew / „Philosophisches Jahrbuch“, 
1950, Nr. 1; Der russische Newmann - WI. Solowjew / „Die neue Ord- 
nungo, 1950, Nr. 2. 

Plg. Solowjew und Dostojewskij, Bonn, 1948; Das philosophische Werk 
von Wl. Solowjew, Krailling vor Muenchen, 1950; taip pat užbaigos žodžius 
L. Muellerio studijai „Solowjew und der Protestantismus“ ir manajam „Der 
Grossinguisitor“. 

3 Plg. jo paskaitas Bonoje, Turine, Matrey ir kt. 

* Užsisakyti galima tiesiog iš leidėjo kaip tik šiuo adresu. 

Jeigu neskaitysime pirmųjų trijų gnoseologinių straipsnių, 
kuriais Solovjovas mėgina pagrįsti naują pažinimo teoriją, iš- 
eidamas iš suabejojimo mąstančiojo subjekto buvimu, kurių 
tačiau jis neužbaigė, tai visas šis septintasis tomas susitelks 
aplinkui grožio ir meilės problemas. Jame randame puikias So- 
lovjovo studijas apie grožį gamtoje, apie bendrąją meno pras- 
mę, apie lytinės meilės prasmę, apie Platono gyvenimo dra- 
mą ir ištisą eilę smulkesnių straipsnių, skirtų literatūros klau- 
simams. Pažymėtina, kad šalia Tiutčevo, Polonskio, Puškino 
ir Lermontovo poezijos sklaidos, randame ir Adomo Micke- 
vičiaus asmens apibūdinimą. Mickevičius Solovjovui atrodo 
kaip žmogus, kuris įkopė į gyvenimo aukštybės ir todėl su- 
gebėjo iš viršaus žiūrėti į žemiškojo buvimo dramą. „Iš tik- 
ro jis buvo didis žmogus ir galėjo iš viršaus žvelgti į gyve- 
nimą, nes ir gyvenimas jį kėlė aukštyn. Sunkūs bandymai 
jo sielos nenuslėgė ir nenusiaubė. Sudužus jo asmeninei lai- 
mei, jis nepasidarė nusivylęs mizantropas ir pesimistas; su- 
dužus tautinei laimei, jis netapo abejingų kosmopolitų; ko- 
va už vidinį religinį įsitikinimą su viršiniu autoritetu nepa- 
vertė jo Bažnyčios priešu. Jis yra didis kaip tik tuo, kad 
kopdamas vis naujais laiptais į dorines aukštumas, į jas ne- 
šėsi su savimi ne išdidų bei tuščią neigimą, bet meilę tam, 
viršum ko jis iškilo (p. 431). 

Reikia tikėti, kad Solovjovo raštai vokiečių kalba ras at- 
garsio ir mūsų tremties inteligentijoje, nes tremčiai reikalin- 
ga ne tik duona, bet gal dar labiau kūrybinė mintis, kurios 
Solovjovas kaip tik teikia. 


FORSTERIS IR KRIKŠČIONYBĖ 


Veikalo „Kristus ir žmonių gyvenimas“ 
pasirodymo proga 


Kartkartėmis pasirodo veikalų, kuriems paminėti neužten- 
ka recenzijos, dar daugiau, kurie skatinte skatina jų pasiro- 
dymo proga pakalbėti ne tik apie patį veikalą, bet ir apie jo 
autorių. Toks yra ir paskutinis a. a. M. Pečkauskaitės Forste- 
rio vertimas „Kristus ir žmonių gyvenimas“ („Žinijos“ b-vės 
leidinys. Kaunas, 1931 m., 287 p., kaina 6,50 Lt.). Ir šio veika- 
lo autorius, ir vertėja yra tokios asmenybės, pro kurias nega- 
lima tylomis praeiti ypač dabar, kada drąsaus ir savarankiš- 
ko pažiūrų laikymosi stoka lyg koks prakeikimas slegia mo- 
derniškąjį pasaulį. Taigi šiuo trumpu straipsniu autorius ir 
norėtų pakalbėti apie Forsterį pradžioje įvardinta tema. 


1. Forsterio kilmė 


Šiuo pasakymu visiškai nemanoma nagrinėti Fėrsterio gi- 
minė, jo gimimo laikas ir vieta. Argi svarbu kūniškas Forste- 
ris? Visa tai beveik neturi nieko bendra su dvasiniu FGrste- 
riu. Čia mums rūpi nurodyti ta atmosfera, kurioje susifor- 
mavo F6rsterio pažiūrų charakteris. 

Šiandien netikintys žmonės FGrsterį laiko kataliku, nors 
ir neoficialiu, nes jis be baimės drįsta ginti senas katalikų ti- 
kėjimo tiesas, kai aplinkui ūžia subjektyvizmo ir asmens kul- 
to bangos. Tuo tarpu kai kurie senesniųjų pažiūrų tikintieji 
ji laiko pavojingu reformatoriumi, kuris braunasi į Bažnyčią, 
kuris nori panaikinti antprigimtąjį krikščionybės pobūdį ir 

tikėjimo dogmas paversti grynais simboliais. Taip tat ši kil- 
ni asmenybė susilaukia nedraugų net iš tų žmonių pusės, ku- 
rie turėtų visa širdimi jam pritarti, bet kurie nesugeba su- 
vokti jo pobūdžio. 

Fėrsteris yra kilęs ne iš tikinčiųjų sferų, bet iš moderniškojo 
gyvenimo chaoso. Štai raktas į tinkamą jo supratimą. Pradėjęs 
savo darbą nereliginės etikos skelbimu, jis kartu su moder- 
niškuoju pasauliu išgėrė karčią nusivylimo taurę. „Į laisva- 
manybę sudužęs, akmenimis penimas, gyvenimo duonos pa- 
siilgęs žmogus, štai tikrasis „moderniškas žmogus“. Jr aš esu 
toks moderniškas žmogus ir todėl manau žinąs, kaip arti šis 
moderniškas žmogus, juo jis yra moderniškesnis, yra priėjęs 
prie pasaulio Išganytojo supratimo“". „Tikėkite man, many- 
je dega tikroji passio catholica, dega gilus ilgesys sielos tėvy- 
nės, ilgesys švento krikščioniškos sąžinės maisto, giliapras- 
mių papročių, Šventųjų bendravimo ir sąryšio su šimtmečiais 
ligi kankinių atminimo““. Ir štai per pasitikėjimą kultūros ga- 
lybe, per nusivylimą, per šito nusivylimo priežasčių ir išsi- 
gelbėjimo ieškojimą Fėrsteris prieina prie krikščionybės. Jis 
puikiai pažįsta moderniškojo žmogaus sielą ir todėl nė kiek 
nesvyruodamas skelbia, kad šitoks kelias yra ir visos moder- 
niškos žmonijos kelias. Genialiu savo protu jis, kaip ir dau- 
gelis kitų dvasios galiūnų, suprato, kad išviršinis kultūros pa- 
sisekimas turi būt paremtas išvidinės kultūros ugdymu. O 
šis darbas nėra galimas be Kristaus. Giliausios kultūros jė- 
gos remiasi krikščionybės tiesomis. Todėl tikrosios kultūros 
reikalavimas turi būti: kultūros centre stovi Išganytojas. 

Moderniškosios kultūros tragedija kaip tik ir yra ta, kad ji 
savo centre pastatė ne Dievą, bet žmogų, ne Absoliutą, bet re- 
liatyvų kūrinį, kuris su Dievo praradimu prarado nuovoką 
apie visa, kas yra amžina, kas yra kilimu, kas rodo kelią iš 
šio pasaulio pelkių, ir kuris dar turi vieną kitą pastovesnį sa- 
vo gyvenimui idealą tik dėl to, kad iš savo netikėjimo nepa- 
daro galutinių logiškų išvadų. Bet turėjo ateiti laikas, kada tu- 


! Cit. iš: Pilger L. Fr. W. Forster, p. 24 
2 Ten pat, p. 25. 

rėjo gimti žmogus, kuris moderniškąsias pažiūras išplėtotų li- 
gi galo ir parodytų visas jų konsekvencijas. Toks žmogus ir 
gimė. Tai buvo Fr. Nietzsche. Mes šiandien stebimės tiesiog 
nežmonišku jo mokslu. Bet tai nebuvo kažkoks švysterėjęs 
meteoras. Nietzsche nėra toks naujas, kaip iš karto atrodo. Jis 
ir jo pažiūros yra tik logiška tąsa naujųjų laikų kultūros kryp- 
ties. Ir kiekvienas moderniškai galvojąs žmogus būtinai turi 
būti nyčininkas, jei nori būti logiškas. Pats Nietzsche juokiasi 
iš tų, kurie bijo moderniškai galvoti ligi galo: „Kad ir išsigan- 
dęs turėjau juoktis. Niekados mano akis nebuvo mačiusi to- 
kio margumo. Penkiomis dešimtimis taškų nuteptais veidais 
ir nariais sėdėjote jūs, stebindami mane, jūs, dabarties žmo- 
nės! Visi laikai tauškia prieš kits kitą jūsų dvasiose!“ 

Taigi Forsteris ir nori parodyti šitam nekonsekventiškam 
žmogui, kur veda logiškai išplėstos jo pažiūros ir kad vie- 
nintelis jo išsigelbėjimas grįžti atgal prie Kristaus. 

Dvasinio todėl F6rsterio kilmė siekia kultūros pasitikėji- 
mo savuoju aš, eina per moderniškojo gyvenimo chaosą ir 
baigiasi krikščionybe, kurioje jis subrandino savo pažiūras ir 
kurioje vienoje dabar mato išeitį iš įvairiopų krizių. 


2. F6rsterio darbo tikslas 


Forsterio rolė dabartiniais laikais yra panaši į šv. Jono 
Krikštytojo darbą Kristaus laikais. Fėorsteris rengia kelią Kris- 
tui naujųjų stabmeldžių, krikštytų pagonių širdyse. Jis skel- 
bia atgailą moderniško gyvenimo tyruose, jis iškelia dienos 
švieson krikščionybės tiesas, jis atidengia visus moderniško- 
jo galvojimo lėkštumus, visas nekonsekvencijas ir klaidas; vi- 
duryje viso triukšmo jis liepia klausyti savo sielos balso, ku- 
xis tyliai, bet griežtai ir primygtinai šaukiasi prarastojo Die- 
vo. Todėl Fėrsterio darbo - ir pedagoginio, ir politinio - tikslas 
yra atstatymas ir pagilinimas dvasinių gyvenimo pagrindų, 
kitaip sakant, Dievo grąžinimas į moderniškąjį gyvenimą. Šiam 
tikslui pasiekti visų pirma reikia moderniškuosius, nuo tikė- 
jimo nutolusius žmones atvesti prie Kristaus, toliau visus ti- 

kinčiuosius reikia suvienyti vienoje visa apimančioje Bažny- 
čioje. Tai yra du Fėrsterio gyvenimo uždaviniai, kuriems ski- 
riami visi jo veikalai ir visas veikimas. 

Bet kas nori moderniškąjį pasaulį vesti prie Kristaus, tas 
turi gerai suprasti jo sielą ir mokėti laipsnis po laipsnio ne- 
tikėlį artinti prie tikrojo tikėjimo. Fėrsteriui kaip tik ir ne- 
trūksta nei moderniškosios sielos pažinimo, nei to pedago- 
ginio sugebėjo vadovauti netikinčiųjų sluoksniams. Dideli jo 
gabumai, platus gyvenimo patyrimas, giliai siekianti intui- 
cijos galia išmokė jį puikiai suprasti mūsų amžiaus žmogaus 
sielą, o jo pačio gyvenimas duoda jam nurodymų, kokiu bū- 
du vesti kitus — tokius pat paklydėlius, koks ir jis pirma bu- 
vo - prie Kristaus. 


3. Fūrsterio metodas 


Prieiti žmogui prie krikščionybės gali būti du keliai: de- 
duktyvinis arba bažnytinio autoriteto kelias ir induktyvinis ar- 
ba psichologinio patyrimo kelias. Fėrsteris pasirinko antrąjį, 
viena — dėl pedagoginių savo palinkimų, antra - dėl to, kad šis 
kelias dabarties žmogui yra geriau prieinamas už kurį kitą. 

Forsteris turi reikalo su moderniškaisiais pagonimis, ku- 
rie yra mokyti, kurie ištroškę naujumų ir sensacijų. Kaip su 
tokiais kalbėti, klasišką pavyzdį visiems vadams paliko šv. 
Paulius savo elgesiu su Atėnų areopago nariais (Apd 17, 16- 
34). Forsteris kaip tik ir atgaivino šitą šv. Pauliaus metodą. 
Juk kiekvieno moderniško stabmeldžio širdis yra panaši į aną 
graikų šventyklą, kurioje stovi įvairių dievaičių statulos, bet 
kurioje vis dėlto yra ir kertelė Nežinomam Dievui su tuo skir- 
tumu, kad graikai to Nežinomo Dievo dar nebuvo radę, tuo 
tarpu dabar jis yra paliktas ir įvairių prietarų aptemdintas. 
Taigi Fėrsteris kaip tik ir stengiasi parodyti, kad šitas Neži- 
nomas Dievas yra krikščionybės Dievas, kad Jam skiriama 
ta sielos kertelė, kad apie jį kalba moderniškieji poetai ir jo 
ilgisi moderniškasis areopagas. Forsteris išeina iš moderniš- 
kojo žmogaus reikalų, pradeda nuo jo garbinamų dievaičių, 
juos sunaikina ir jų vietoje rengia sostą Tikrajam Dievui. „Pir- 

ma reikia sudaužyti dievaičius ir parodyti jų apgaules, tik 
tuomet vėl ims Dievas būti klausomas“?. 

Tam reikalui kaip tik puikiai patarnauja žvelgimas į krikš- 
čionybės dogmas žmogiškuoju atžvilgiu ir svarstymas žmo- 
giškosios jų pusės. Mat į krikščionybės tiesas galima žiūrėti 
dvejopai: 1) galima jas imti kaip antprigimtojo gyvenimo re- 
alybes ir 2) galima jas svarstyti, kaip žmogiškojo gyvenimo 
idealus arba pirmavaizdžius. Šis pastarasis tikėjimo tiesų 
svarstymas yra pateisinamas tuo, kad antprigimtis iš viso yra 
prigimties idealas ir kad prigimtoji tvarka yra panaši į ant- 
prigimtąją. Forsteris kaip tik ir kreipia ypatingo dėmesio į 
krikščionybės tiesas šiuo antruoju atžvilgiu, jis visu savo 10- 
gikos ryškumu rodo moderniškajam žmogui, kad krikščiony- 
bės dogmos yra ne tik antprigimties tiesos, bet kartu tiesos ir 
apie žmogų, kad krikščionybės paslaptys yra pirmavaizdžiai 
arba idealai įvairių žmogaus gyvenimo sričių, pagal kuriuos 
jos turėtų būti tvarkomos. Bet iš to dar negalima daryti išva- 
dos, jog Forsteris paneigiąs dieviškąją — antprigimtąją dogmų 
pusę. Savo veikale „Kristus ir žmonių gyvenimas“ apie tai jis 
pats rašo: „Autoriui dažnai klaidingai užmetama, kad jis į re- 
ligines tiesas žiūri tik kaip į simbolius ir palyginimus. Šitoji 
knyga tą klaidą turės visiškai pašalinti““. Ir iš tikro šitame vei- 
kale gyvai jaučiama, kaip Fėrsteris per žmogiškąją tikėjimo 
tiesų pusę veda moderniškąją sielą prie dieviškosios, žinoma, 
plačiau jų šiuo atžvilgiu nenagrinėdamas ir neįrodinėdamas. 
Šį darbą jis palieka jau teologams. 

Moderniškasis gyvenimas turi daug opių ir skubiai iš- 
spręstinų problemų. Jis dairosi ir ieško normų, ieško pirma- 
vaizdžių, pagal kuriuos galėtų tinkamai išspręsti tą ar kitą 
problemą, sutvarkyti tą ar kitą gyvenimo sritį. Fėrsteris čia 
ateina pagalbon. Jis tiesiog stato konkretų klausimą, kuo pa- 
galiau remiasi individualinė, visuomeninė ir valstybinė kul- 
tūra? Kuo būdu galima pasiekti vidaus laimę, sielos džiaugs- 
mą ir sąžinės ramybę? Kokia jėga gali apvaldyti ir palenkti 
vieno principo valdžiai netvarkingus žmogaus prigimties 


3 Fūrster Fr. W. Kristus ir žmonių gyvenimas, p. 40. 
4 Ten pat, p. 4. 

gaivalus? Kas turi tikros galios tinkamai sureguliuoti visuo- 
meninį žmonių sugyvenimą su jo savanaudiškumu, išnau- 
dojimu, kova ir žiaurumais? Kokios dorovinės jėgos įstengs 
atsverti moderniškosios civilizacijos pavojus? Ir aiškiai atsa- 
ko: tik krikščionybė. Krikščionybė išspręs socialinį klausimą, 
nes ji turi kojų plovimo pavyzdį, krikščionybė sutvarkys sek- 
sualinį klausimą, nes ji turi Marijos pavyzdį, krikščionybė 
pakels nupuolusią šeimą, nes ji turi Kristaus ir Bažnyčios 
paslaptį, krikščionybė nurodys kelią į visuomeninį sugyve- 
nimą, nes ji turi Šventųjų bendravimo paslaptį. Joje randa 
išaiškinimą ir išsprendimą visi gyvenimo klausimai. 
Visam tam įrodyti Fėrsteris imasi ne logiškų, bet psicho- 
logiškų argumentų. Jis priverčia empirinę tikrovę paliudyti, 
kaip gyvenimas turi gilesnę prasmę, nekaip rodo tik pojū- 
čiams prieinamos apraiškos. Moderniškasis žmogus yra 
Fėrsterio raginamas pats tyrinėti savo sielą ir su ja susijusį 
gyvenimą ir pats prieiti joje prasmę. Suprantama todėl, kam 
F6rsteris moderniškajam pasauliui vis primena Platono idė- 
jų mokyklą, nušviesdamas jį nauja šviesa, ir Platoną siūlo šių 
dienų sielų vadovu. Jis yra vadas į krikščionybę, ir niekas 
negali šios gadynės žmogaus geriau prirengti suprasti šv. 
Pauliaus laiškus, kaip „studijavimas Platono kovos su sofis- 
tais“. Ir iš tikrųjų šiuo metu, kada žmogus yra įpratęs iš lau- 
ko gauti jau gatavų pažiūrų ir sąvokų, kada knygos jam pa- 
tiekia jau sukramtytą ir net suvirškintą maistą ir todėl žmo- 
gus nesugeba kurti savo pasaulėžiūros — reikia pamokyti 
dvasią ieškoti teisybės pirmykščiuose praduose, savęs paži- 
nime ir stebėjime; reikia stabtelti ties savo patyrimu, ties sa- 
vo išgyvenimais, juos panaudoti ir suorganizuoti. Ir kaip tik 
Platonas daro tai, kalbėdamas ne teologijos, bet giliausio sub- 
jektyvaus prityrimo kalba. Platono menas pasireiškia tuo, 
kad jis moka pažadinti giliausią sielos gyvenimą, juo pasi- 
rėmęs pataisyti paviršutinį ir klaidingą asmeniško gyvenimo 
supratimą ir tuo būdu atstatyti visas tas tiesas, kurios buvo 
sugriautos laisvos asmenybės vardu. Todėl jis nebando pa- 
matuoti etikos iš lauko, bet pradeda psichologija, psichės san- 


5 Ten pat, p. 25. 

tykiu su etosu; jis moko sielą nujausti visa, kas skelbia ir ug- 
do jos aukštesnį gyvenimą““. Šiame Platono, šv. Pauliaus, 
Fėrsterio metode glūdi geriausias kelias, kuriuo galima at- 
vesti moderniškąjį pasaulį prie Kristaus. Jam dabar kuo ma- 
žiausiai reikia logiškai įrodinėti Dievo buvimą ar sielos ne- 
mirtingumą. Jam reikia skaidriai nušviesti tą vidinį ilgesį, ku- 
rio pasidarė kupina moderniškoji siela, reikia parodyti — 
tiesiog apčiuopiamai, - kad to ilgesio objektas kaip tik yra 
Dievas, kad to ilgesio šaltinis kaip tik yra siela. „Atitolusios 
sielos grįžimas į krikščionybę tiek tėra galimas, kiek mums 
pavyks nuvesti nusimokiusį ir nusimokiusių frazių su- 
drumstą žmogų atgal į gyvenimą ir į save patį. Šv. Augus- 
tinas savo išpažinimuose pažymi tikrąjį savo atsivertimo į 
krikščionybę lemiamąjį tašką šiais žodžiais: „Tuomet pirmą 
kartą atgręžiau savo žvilgsnį į savo paties sielą“. Bet kaip 
Augustinas buvo pastumtas į savo paties sielą? Jis pajuto kū- 
nu ir siela, kad pagonių filosofija jo nesotina, neduoda jam 
jėgos, tėvynės, nieko neišsprendžia. Jis patyrė, ką tai reiškia 
būti žmogumi, turėti sąžinę, aistrų, ilgesio, meilės, neramu- 
mo ir pykčio - ir neturėti jokios gyvos tiesos visam kam teis- 
ti, tvarkyti ir raminti. Šios gadynės siela eis tuo pačiu keliu. 
Ji turi pirmiau išeiti visą moderniškąją tuštumą, tuomet tik 
ji tepajus, kas yra žmogus ir kas yra gyvenimas, ir kas da- 
rosi su siela, jei nebešviečia amžinoji šviesa. Tuomet tiktai 
tegalima ją gelbėti“. Todėl reikia kuo greičiausiai parodyti 
žmogui visas moderniškosios kultūros apgaulės, moderniš- 
kąją pasaulėžiūrą išvystyti ligi galo, o ne dangstytis josios są- 
vokomis ir bandyti jas pateisinti laiko dvasia. 

Taigi psichologinio Fėrsterio vartojamo metodo svarba 
yra labai aiški. Ji yra nurodymas visiems tiems, kurie kokiu 
nors būdu nori kalbėti į moderniškojo žmogaus sielą. Ir dau- 
gelio dvasios vadų ir apologetų nepasisekimo priežastis kaip 
tik ir glūdi tame, kad užuot vartoję savo darbams psicholo- 
ginį metodą, jie imasi bažnytinio autoriteto kelio, kuri šių lai- 
kų žmogus dar tik turi atrasti. 


5 Ten pat. 
? Ten pat, p. 101. 

4. „Kristus ir žmonių gyvenimas“ 


Šį psichologinį metodą Fėrsteris vartoja visuose savo vei- 
kaluose. Bet jo reikšmė krikščionybės tiesoms nagrinėti ypa- 
tingai pasirodo veikale „Kristus ir žmonių gyvenimas“. Tai 
nėra sistematiškas mokslo veikalas, parašytas pagal visus 
metodologijos reikalavimus. Jis yra sudurstytas iš atskirų 
skyrelių, kaip ir visas dabartinis gyvenimas. Bet jis turi vie- 
ną jungiančią — centrinę idėją — Kristus. Jame, kaip ir pats 
autorius įvade pasisako, „kalbama apie vadovavimą sielai ne 
išeinant iš vieno aukščiausio principo, bet iš konkrečių gy- 
venimo reiškinių ir vidinių žmogaus patyrimų“. 

Forsteris šiame veikale rodo, kaip tikrasis žmoniškumas 
nuosekliai veda į krikščionybę ir kaip tobulai krikščionybė 
šį žmoniškumą atbaigia. Šiuo atžvilgiu jis yra labai brangin- 
tinas, nes čia pradedama nauja apologetinė kryptis — ne ne- 
gatyvinė, miklia dialektika griaunanti priešininkų priekaištus, 
bet pozityvinė, statomuoju būdu rodanti vidujinę krikščiony- 
bės galybę, josios grožį ir vertę. Šiandien, kada religija vis 
dar tebėra išskirta iš visų kultūros sričių, senoji apologeti- 
kos kryptis nedaro įtakos tiems žmonėms, kurie religiją vi- 
siškai ignoruoja. Polemika su tokiu priešu darosi negalima. 
Tada reikia išeiti iš priešo pozicijų ir parodyti - pozitingu 
būdu, - kad josios be religijos veda į visišką gyvenimo nei- 
gimą, o su religija - į krikščionybę. Prašau pasirinkti! Taip 
daro ir minėtas Fėrsterio veikalas. Todėl jį drąsiai galima pa- 
vadinti naujosios apologetinės krypties pranašu. Su netikin- 
čiaisiais galima tik tokiu būdu kalbėti. 

Taigi reikia labai džiaugtis, kad po ilgo laukimo “Kris- 
tus ir žmonių gyvenimas“ pagaliau pasirodė. Jis atidarys akis 
ne vienam religiniam indiferentui, o tikinčiuosius sustiprins 
jų religijos galybe. Jis patartina skaityti visiems be išimties, 
o ypatingai besimokančiai jaunuomenei, nes tik iš josios mes 
laukiame tikrų religijos apaštalų. Šis veikalas galop duoda 
labai ryškų vaizdą F6rsterio santykių su krikščionybe. Taigi 
ir Forsterio studijavimui jis yra labai naudingas. 

OSVALDO SPENGLERIO PALIKIMAS 


Garsas ir užmarštis 


Nedažnai istorijoje pasitaiko žmonių, kurie sukelia tokį 
sambrūzdį, kaip O. Spengleris. Per ketvertą metų jo veikalo 
„Der Untergang des Abendlandes“ buvo išpirkta 53 000 eg 
zempliorių. Žinant šitos knygos apimtį ir nelengvą jos turi- 
nį, reikia pripažinti, kad tai buvo nepaprastas pasisekimas. 
Jį nulėmė keletas priežasčių. Visų pirma išvidinės veikalo ypa- 
tybės. Spengleris suprato, kad mūsų laikų žmogui įrodinėji- 
mai ir ilgi išvedžiojimai neturi reikšmės. Todėl savo veikale 
jis jų stropiausiai vengia. Savo idėjas jis teigia kaip savaime 
suprantamą ir aiškų dalyką, pasirinkdamas antitezes, vyku- 
sius palyginimus ir kitas gero stiliaus priemones. Sau prie- 
šingas pažiūras jis griauna ne argumentais, kurie dažnai yra 
tik veikalų balastas, bet ironija ir sarkazmu. Be to, visas vei- 
kalas yra persunktas intuicijos ir fantazijos garbinimu, šalia 
kurio eina proto niekinimas. Vienašališką materializmą ir 
mechaninį priežastingumą čia pakeičia taip pat vienašališ- 
kas vitalizmas ir neužčiumpamo likimo idėja. Didelis žemės 
pabrėžimas suteikia visam veikalui savotišką mistinį ir po- 
etinį pobūdį. Pridėkime prie viso to dar didelėje rezignaci- 
joje paskendusį pranašavimą apie Vakarų žlugimą, ir turė- 
sime maždaug tikrą Spenglerio pasisekimo vaizdą. 

Iš kitos pusės, Spenglerio veikalui paplisti didelės reikš- 
mės turėjo ir išviršinės aplinkybės. Mintis, kad Vakarai eina 
prie galo, Spenglerio buvo pasakyta labai tinkamu metu. Po- 
kariniame Europos gyvenime iš tikro vyravo žlugimo nuo- 
taika. Sukrėsti kultūros pamatai atrodė nebūsią galima ati- 

tiesti, ir besiartinantis Europos hegemonijos galas atrodė ne- 
išvengiamas. Todėl Spenglerio bandymas šitą nuotaiką pa- 
grįsti pačia kultūros esme, besiartinantį žlugimą išvesti iš 
kultūros vyksmo prigimties rado parengtas geras sąlygas ir 
tuo pačiu sukėlė visuotinį susidomėjimą. Spengleris tik drą- 
siai ir atvirai pasakė tai, kas jau buvo švystelėję Europos 
žmogaus mintyje. 

Bet Spengleris buvo kultūrinio gyvenimo meteoras. Savo 
idėjas jis nušvietė savotiška šviesa, sukėlė didelį sambrūzdį, 
išleisdino daug literatūros, pagyvino kultūros filosofijos sri- 
tį - ir netrukus užgeso. Stipri filosofinė kritika išjudino me- 
tafizinius jo veikalo pagrindus, o besitvarkąs Europos gyve- 
nimas sumažino psichologinę Spenglerio pranašystės reikš- 
mę. Todėl jau tik per vieną dešimtmetį susidomėjimas 
Spengleriu žymiai atslūgo, ir jo vardas vis rečiau pasitaiky- 
davo laikraščių ir žurnalų skiltyse. Prieš keletą metų išleisti 
paskutiniai jo veikalai beveik visiškai nepatraukė Vokietijos 
dėmesio; užsienyje jie buvo net nepastebėti. Spenglerio mir- 
tis taip pat praėjo labai nežymiai. Atrodo, kad po didelio gar- 
so šitas žmogus pradedamas visiškai užmiršti. 

Todėl šiandien, kai Spenglerio jau nebėra tarp gyvųjų, ga- 
lima peržvelgti jo palikimą ir jo idėjų likimą. Trys yra pagrindi- 
nės įdėjos, apie kurias sukasi visas mokslinis Spenglerio dar- 
bas: kultūros tipų idėja, civilizacijos idėja ir Vakarų žlugimo idėja. 
Ne visos jos yra tos pačios vertės ir ne visų jų kelias Europos 
kultūroje yra vienodas. Ką tad Spengleris mums paliko ir kaip 
šitas palikimas šiandien atrodo mokslo pasaulyje? 


I. Spenglerio idėjos 


1. Kultūros tipų idėja 


Istorija Spengleriui yra ne kas kita, kaip kultūros idėjos 
realizavimo vyksmas. Spengleris skiria kultūros idėją nuo 
kultūros realybės arba, kaip jis pats sako, potencialinę kultū- 
rą (mėgliche Kultur) nuo aktualios kultūros (wirkliche Kultur). 

Kai šitoji kultūros idėja, arba potencialinė kultūra, yra reali- 
zuojama gyvenimo tikrovėje, mes ir turime istoriją. Tarp kui- 
tūros idėjos ir kultūros realybės yra, pasak Spenglerio, tokie 
pat santykiai, kaip tarp sielos ir kūno. Istorinis žmonijos gy- 
venimas sudaro kultūros idėjos, arba kultūros sielos, kūną. 

Kultūros idėja, arba kultūros siela, Spenglerio pažiūra, yra 
viena ir vieninga. Bet kai ji realizuojasi tikrovėje, ji yra pri- 
versta suskilti į tam tikrus tipus arba į tam tikrus konkre- 
čius kultūros pavidalus. Potencialinė kultūra yra viena. Bet 
aktuali kultūra šito vienumo nebeturi. Todėl Spengleris vi- 
sai logiškai neigia žmonijos istorijos ir net pačios žmonijos 
vieningumą, nes istorinis kultūros kūnas, kaip aktualios kul- 
tūros nešėjas, negali būti vieningas. „Žmonija, - sako Spen- 
gleris, - neturi jokio tikslo, jokio plano, taip lygiai, kaip dru- 
gių arba orchidėjų giminė neturi tikslo. Žodis Žmonija yra 
tuščias žodis“!. Vietoje vienos pasaulinės kultūros Spengle- 
ris mato daugybę atskirų kultūrų. „Aš matau, — sako jis, — 
vietoje monotoniško tiesialinijinės istorijos vaizdo... daugy- 
bę atskirų galingų kultūrų, kurios pirmykščia jėga išsprogs- 
ta iš motiniškų aplinkos įsčių... Yra žydinčių ir senstančių 
kultūrų, tautų, kalbų, tiesų, dievų, kraštų..., bet nėra sens- 
tančios žmonijos“ (p. 29). 

Ligi mūsų dienų istorijoje yra apsireiškę aštuonetas tokių 
atbaigtų kultūros tipų: egiptiečių, babiloniečių, indų, kinų, grai- 
ky-rymiečių, arabų, meksikiečių ir Vakarų kultūra. Spengleris pa- 
stebi, kad būta ir daugiau kultūrų (pvz., persų, hetitų...), bet 
jos dėl įvairių sąlygų negalėjo subręsti ir todėl liko be žy- 
mesnės reikšmės. Vienu iš naujai besiformuojančių tipų 
Spengleris laikė rusų kultūrą. 

Kiekvienas kultūros Hpas gema iš savo aplinkos, iš savo žemės 
ir tik ryšium su ja išsivysto. „Kultūra, - sako Spengleris, - ge- 
ma tą akimirksnį, kai viena didi siela prabunda iš amžinai 
vaikiškos žmonijos pirmykščio padėjimo. Šitoji siela išsiva- 
duoja kaip pavidalas iš nepavidalo, kaip aprėžtas dalykas iš 
neaprėžto. Kultūra pražydi gana siauroje dirvoje, prie kurios 


*! Der Untergang des Abendlandes I, p. 29. 

ji yra pririšta kaip augmuo. Kultūra miršta, kai šitoji siela 
įkūnija pilną savo galimybių sumą tautų, kalbų, menų, reli- 
gijų, valstybių, mokslų pavidalu ir kai ji vėl grįžta į pirmykš- 
čią sielą. Kai tikslas yra pasiektas ir kai idėja visa pilnatve 
yra atbaigta, tuomet kultūra staiga sustingsta, miršta, josios 
žiedai nubyra, jėgos sudūžta - ji tampa civilizacija. Kiekvie- 
na kultūra pereina atskiro žmogaus amžius. Kiekviena turi 
savo vaikystę, savo jaunystę, savo vyro amžių ir savo senat- 
vę“ (p. 153). Sinchronistinėse lentelėse Spengleris kultūros 
augimo periodus suskirsto dar ir pagal metų laikus. Pava- 
saris kultūros gyvenime yra intuityvus (landschaftlich-intuitiv). 
Jis yra „galingas prabundančios ir sapnų pilnos sielos didin- 
gais kūriniais“. Jį charakterizuoja „antasmeninė vienybė ir 
pilnatvė“. Vasara pasižymi „bręstančia sąmone“. Joje atsiran- 
da „pirmieji miestiškai pilietiški ir kritiški sąjūdžiai“. Ruduo 
charakteringas savo „didmiestiška inteligencija“. Jo metu pa- 
siekia „aukščiausią laipsnį griežta apipavidalinančioji jėga“. 
Žiemą galop „išsiveržia pasaulinio masto miestų civilizaci- 
ja, užgęsta dvasinė apipavidalinančioji galia, pats gyvenimas 
pasidaro problemiškas“. Praktiniame šio tarpsnio gyvenime 
žymu „etiškai praktinės nereliginio ir nemetafizinio miesčio- 
niškumo tendencijos“ (plg. p. 154). 

Kiekvienas kultūros tipas, Spenglerio įsitikinimu, yra uždaras 
savyje. Jis gema iš savo aplinkos, savoje aplinkoje išsivysto ir 
joje miršta, nesusisiekdamas su kitais tipais ir nedarydamas 
jiems jokios įtakos. Iš aplinkos kultūra semia savą medžiagą, 
savą formą, savas idėjas ir apskritai visą savo gyvenimą. 
Spengleris laiko prietaru manyti, kad kuris nors kultūrinis ti- 
pas galįs atgyti ir istorijoje pasikartoti, kaip paprastai mano- 
ma, kad renesanso metu atgijo antikinė kultūra. „Kiekviena 
kultūra yra savyje atbaigta ir nedaro kitai kultūrai jokios įta- 
kos“ (p. 533). Sakysim, antikinės kultūros mes esame tik gar- 
bintojai, bet ne mokiniai ir paveldėtojai. „Visas religinis-filo- 
sofinis, meninis-istorinis, socialinis-kritinis devynioliktojo 
šimtmečio darbas buvo reikalingas ne tam, kad mus išmoky- 
tų suprasti - tam mes esame jau per toli - Aischilo dramas, 
Platono mokslą, Apoloną ir Dionisą, bet kad mums galop 

leistų pajausti, kaip tai visa mums iš vidaus yra tolima ir sve- 
tima, daug labiau negu Meksikos dievai ir Indijos architek- 
tūra“ (p. 37). Todėl Spengleris mano, kad nėra jokios pra- 
smės kalbėti apskritai apie meną, apskritai apie filosofiją arba 
apskritai apie matematiką. „Yra daugybė giliausioje savo es- 
mėje visiškai skirtingų plastikų, tapybų, matematikų, fizikų, 
kurių kiekviena yra apriboto amžiaus, kiekviena savyje už- 
dara, kaip ir kiekviena augmenų rūšis turi savus žiedus ir 
vaisius, savą augimo ir žlugimo tipą“. Kultūros tipų vienkar- 
tiškumas yra pagrindinė Spenglerio kultūros filosofijos idėja. Kul- 
tūros yra augmenys, ir jos auga individualiai, nesijungdamos 
ir nesimaišydamos, kiekviena pagal tam tikrą ritmą ir tem- 
pa. Jų augimas yra vedamas išvidinio likimo, kaip ir kiekvie- 
no gyvo daikto. Kultūros nėra kuriamos kuriam nors tikslui, 
bet jų tikslas glūdi jose pačiose. „Šitos kultūros, - sako Spen- 
gleris, - kurios yra aukščiausios rūšies organizmai, auga kil- 
niame netikslingume, kaip gėlės lauke. Jos priklauso, kaip 
augmens ir gyviai, gyvajai Goethe's gamtai, o ne negyvajai 
Newtono gamtai“ (p. 29). 

Trumpai charakterizuojant spengleriškąją kultūros tipų 
idėją, reiktų pasakyti, kad, pasak Spenglerio, kultūros idėja, 
arba kultūros siela, įsikūnija tam tikroje aplinkoje ir sukuria tam 
tikrą aprėžtą savyje atbaigtą ir uždarą kultūros tipą, kuris gali aug- 
ti ir klestėti tik savo gimtojoje žemėje. Apie jokį tokio tipo ke- 
liavimą laike ir erdvėje Spengleris nieko nežino. Kultūrų mai- 
šymasis ir tuo pačiu visuotinė vieninga žmonijos kultūra 
Spengleriui yra nerealybė. 


2. Civilizacijos idėja 

Būdama gyvas padaras ir išsivystydama pagal augmens 
dėsnius, kultūra pereina, kaip jau buvo minėta, tam tikrus 
periodus: gimimo, augimo, subrendimo ir senėjimo. Paskutinis 
kultūros išsivystymo periodas, pasak Spenglerio, kaip tik ir 
yra civilizacijos periodas. Civilizacija todėl Spenglerio kultū- 
ros filosofijoje reiškia laiko sąvoką. Civilizacija yra atskiras 
kultūros vyksmo tarpsnis. Jis ateina kultūrai likimo keliu. 

Kiekvienas kultūros tipas neišvengiamai eina į civilizaciją. 
„Civilizacija yra neišvengiamas kultūros likimas“ (p. 43). 

Civilizacijos tarpsnis kultūros išsivystyme yra charakteringas 
tuo, kad jame visas gyvenimas, visa žmogaus kūryba sustingsta 
ir pasidaro išviršinė. Jau pačiame žmogaus nusiteikime esama 
šito skirtumo. „Kultyvuotas žmogus, - sako Spengleris, - pa- 
kreipia savo energiją į vidų, civilizuotas žmogus - į viršų“ 
(p. 52). Todėl Spengleris ir teigia, kad civilizacija „eina po 
kultūros, kaip tapęs dalykas po tapsmo, kaip mirtis po gy- 
venimo, kaip sustingimas po išsivystymo, kaip senatvė po 
vaikystės, kaip sustingęs, suakmenėjęs didmiestis po kaimo“ 
(p. 43). Kultūra taip santykiuojanti su civilizacija, kaip gy- 
vas kūnas su mumija, kaip graikiškoji siela su romėniškuo- 
ju protu, Kultūra yra iš savos aplinkos gimęs organizmas, 
civilizacija - sustingęs ir pasenęs mechanizmas. 

Spengleris randa keturias pagrindines žymes, kurios cha- 
rakterizuoja kultūrą, virstančią civilizacija, būtent: 1) didimies- 
čių išaugimas, 2) ekspansijos noras, 3) mokslo sunykimas ir 4) skep- 
ticizmas. 

Kol kultūra yra jauna ir gaivi, tol kultūriniai žmogaus žy- 
giai apima visą šalį. Net ir menkiausias kaimas nelieka be 
kultūros įtakos. Tuo tarpu civilizacijos metu viskas pasikei- 
čia. Čia pradeda atsirasti kultūriniai centrai - pasaulinio mas- 
to didmiesčiai, kurie suima į save visą kultūrinio gyvenimo 
turinį. Kaimas ir mažesni miestai virsta provincija, kurios už- 
davinys, ironiškai pastebi Spengleris, yra maitinti didmies- 
čius aukštesniojo savo žmoniškumo likučiais. „Vietoje pasau- 
lio, - sako Spengleris, — atsiranda miestas — vienas punktas, 
kuriame telkiasi visas plačių šalių gyvenimas. Tuo tarpu vi- 
sa kita stingsta. Vietoje formingos, su žeme suaugusios tau- 
tos, atsiranda naujas nomadas, parazitas - didmiesčių gyven- 
tojas, netradicinis, beformės masės faktų žmogus, be religi- 
jos, neinteligentiškas, nevaisingas, nekenčiąs kaimiečių, taigi 
žengiąs baisų žingsnį į neorganiškumą, į galą - štai kas yra 
civilizacija“ (p. 45). Didmiesčio gyvenime žlunga didis me- 

nas, didžios minties sistemos, atsiranda šeimų nevaisingu- 
mas ir tuo pačiu prasideda rasės galas. Kultūros tarpsnio pa- 

baigoje miestas atsigręžia prieš kaimą ir šį sunaikina. Bet, at- 
siskyręs nuo vaisingos žemės, kuri kiekvienai kultūrai duo- 
da kūną ir kraują, kuri palaiko kūrybinę žmonijos dvasią, 
miestas pagaliau žlunga ir pats. Miesto įsigalėjimas ir kultūri- 
nio gyvenimo susitelkimas į atskirus centrus yra aiškiausias, pa- 
sak Spenglerio, prasidedančios civilizacijos tarpsnio ženklas. 

Didmiesčio žmogus pasižymi ekspansijos dvasia. Jis nori 
apimti viską. Jis nori įtraukti į savo orbitą visą gyvenimą. 
Jis veržiasi visur, kur tik įstengia. Didmiesčio gyvenimas su- 
telkia savyje visas kultūros sritis, jis jas apvaldo, palenkia sa- 
vo gyvenimo reikalui. „Kilnų kultūros netikslingumą“, kal- 
bant Spenglerio žodžiais, jis pakeičia pragmatiniu tikslingu- 
mu. Šita ekspansijos dvasia padaro didmiesčio gyventoją 
amžinai neramų ir nepastovų. „Ekspansyvinė tendencija, — 
sako Spengleris, - yra kažkas demoniško ir baisaus. Ji pa- 
gauna vėlyvą miestų stadijos žmogų, jį pajungia savo tarny- 
bai ir sunaikina“ (p. 52). 

Ekspansijos dvasia veda žmogų horizontaline linkme. Šio me- 
to žmogus nori apimti pasaulio visumą, bet jis nenusileidžia 
ligi pasaulio gelmių. Todėl civilizacijos metu atsiranda moks- 
lo sunykimas. „Mokslas, - sako Spengleris, - egzistuoja tik 
didžiųjų mokslininkų generacijų gyvenime. Knygos yra nie- 
kai, jei jos neatgyja žmonėse, kurie yra prie jų priaugę... 
Mokslo mirtis yra tada, kai jis niekam nepažadina jo vidaus 
pasaulio (p. 609). Tai kaip tik ir įvyksta civilizacijos metu. 
Toks gyvos mokslinės dvasios sunykimas Europos gyveni- 
me, pasak Spenglerio, prasidėjo po Kanto. Kantas buvo pas- 
kutinis gyvos mokslinės sistemos kūrėjas. Po jo, kaip ir grai- 
kuose Sokrato metu, prasidėjo „specifinė didmiestiška, ne 
spekuliatyvinė, bet praktinė, nereliginė, etiškai visuomeninė 
filosofija“ (p. 63). Šiandien, ironizuoja Spengleris, „geresnis 
filosofas tupi kokiame nors išradėjuje, diplomate ar finansi- 
ninke, negu visuose tuose, kurie užsiima lėkštu eksperimen- 
tinės psichologijos darbu“ (p. 63). 

Paskui mokslo sunykimą eina skepticizmas. Skepticizmas 
yra neišvengiamas civilizacijos palydovas. „Skepticizmas, - 
sako Spengleris, - yra grynos civilizacijos išraiška. Jis su- 

griauna prieš jį buvusios kultūros pasaulėvaizdį“ (p. 64). Ci- 
vilizacija nieko nekuria. Ji tik ima seniau sukurtas formas ir sten- 
giasi jas kitaip suprasti, išaiškinti ir perkeisti. Kultūros žmogus 
gyvena ir kuria savaimingai. Tuo tarpu civilizacijos žmogus 
pradeda mąstyti apie gyvenimą, nes pats gyvenimas jam pa- 
sidaro problemiškas. Todėl gyvenimo filosofijos atsiradimas 
yra taip pat ryški civilizacijos žymė, tuo labiau kad šitoji fi- 
losofija pasidaro labai skeptiška. 

Civilizacija yra, Spenglerio supratimu, ne tiek tam tikras 
kultūros momentas, ne viena kultūros pusė, kiek atskiras kul- 
tūros išsivystymo tarpsnis, kurio metu gyvenimas pavirsta ne- 
organišku, susitelkdamas didmiesčiuose, pasidarydamas eks- 
pansyvus, praktinis ir skeptiškas. Civilizacijos vyksmo pras- 
mė, pasak Spenglerio, yra ta, kad šitas vyksmas suardo ir 
apvalo gyvenimą nuo neorganinių mirusių formų (plg. p. 43). 
Žiemos periodas kultūros gyvenime yra sykiu mirties ir ap- 
valymo tarpsnis. 


3. Vakarų žlugimo idėja 


Su civilizacijos sąvoka Spengleris yra surišęs ir Vakarų 
žlugimo idėją, kuri jo veikale yra pagrindinė šalia kultūros 
tipų ir civilizacijos idėjos. Vakarų kultūra yra atsiradusi de- 
šimtame šimtmetyje. Aštuonis šimtus metų ji augo ir bren- 
do. Paskutinieji pora jos gyvenimo šimtmečių yra lėto nyki- 
mo laikas. Kiekvienai kultūrai Spengleris skiria maždaug tūkstantį 
metų. Per šį laiką kiekvienas kultūros tipas pereina visus sa- 
vo išsivystymo tarpsnius ir pagaliau žlunga. Taip yra ir su 
Vakarų kultūra. 

Dabartis Vakarų kultūros gyvenime kaip tik ir yra, pa- 
sak Spenglerio, civilizacijos, vadinasi, paskutinis, tarpsnis. 
„Dabartis, - sako Spengleris, - yra civilizuota, ne kultyvuo- 
ta fazė... Mes esame civilizuoti žmonės, ne gotikos ar roko- 
ko žmonės... Mes turime paisyti faktų, kietų ir šaltų vėlyvo 
gyvenimo faktų... Apie didžiąją tapybą ir muziką jau nebė- 
ra kalbos Vakarų žmogui. Architektoninės jo galimybės jau 
šimtas metų, kai išsemtos. Jam yra likusios tik ekstensyvi- 

nės galimybės (p. 56)... Jeigu šitos knygos įtakoje, - sako 
Spengleris, — naujosios kartos žmonės vietoje lyrikos imsis 
technikos, vietoje tapybos imsis laivininkystės arba vietoje 
gnoseologijos atsidės politikai, jie darys tai, ko aš noriu, ir 
jiems negalima nieko geresnio linkėti“ (p. 57). Šitas civiliza- 
cijos tarpsnis Europos gyvenime yra prasidėjęs nuo 1800 me- 
tų. Jis yra neišvengiamas visų mūsų likimas. „Grynai eks- 
tensyvinis veikimo amžius, — sako Spengleris, - kai yra iš- 
skiriama estetinė ir metafizinė kūryba, yra žlugimo laikas. 
Tai tiesa. Bet mes šito laiko neišsirinkome. Mes negalime pa- 
keisti, kad mes gimėme prasidedančią civilizacijos žiemą, o 
ne subrendusios Feidijo ar Mozarto kultūros metu“ (p. 62). 
„Mes jau nesame tikros kultūros, bet grynos civilizacijos ne- 
šėjai“ (p. 488). 

Trys žymės rodo, pasak Spenglerio, kad visas Vakarų gy- 
venimas artinasi prie galo: 1) vertybių pervertinimas, 2) nemo- 
ralumias ir nereligingumas, 3) metafizikos stoka. 

Nietsche's posakį Umwertung aller Werte Spengleris laiko 
kiekvienos civilizacijos simboliu. Civilizacija, kaip jau esame 
minėję, Spenglerio pažiūra, nieko nekurianti, bet tik kitaip su- 
prantanti ir perkeičianti senus laimėjimus. Todėl josios metu 
kaip tik ir atsirandąs visų vertybių pervertinimas. Taip buvo 
Indijos kultūroje (Buda), taip buvo Graikijos kultūroje (Sok- 
ratas), taip yra pagaliau ir Vakarų kultūroje. Vertybių perver- 
tinimas Vakaruose prasidėjęs nuo Rousseau laikų. Gyvos ir jau- 
nos kultūros kūrėjams kultūra yra savaime suprantamas da- 
lykas. Jie kuria savaimingai. Jeigu kokiame nors istorijos 
tarpsnyje atsiranda tam tikras kultūra nepasitenkinimas ir ne- 
pasitikėjimas, jeigu kultūra čia pradedama išgyventi kaip naš- 
ta, kas buvo Rousseau laikais, tai jau yra ženklas, kad kultū- 
tinės jėgos išsenka ir kad kūrybinis žmogaus pajėgumas silps- 
ta. Tik ligonis jaučia savo sąnarius. Kultūros žmogus žiūri į 
gyvenimą, kaip į Dievo jam siųstą likimą. Tuo tarpu civiliza- 
cijos žmogui gyvenimas pasidaro problemiškas. Jis stengiasi 
ji perkeisti, pertvarkyti, pasidaryti patogesnį ir praktiškęsnį. 
Štai kur yra prasmė visų tų socialinių reformų, kurios vyko 
ir tebevyksta Vakarų gyvenime. Jos reiškia ne ką kita kaip tik 

tai, kad Europos žmogus yra atsitraukęs nuo gyvo gyvenimo, 
kad gyvenimas jam yra tapęs mechanizmu, kurį jis bando 
tvarkyti pagal racionalistinius savo konstrukcijų planus. 
Doros supratimo pasikeitimas Vakarų gyvenime taip pat, 
pasak Spenglerio, yra aiškus civilizacijos ženklas. Tikros kul- 
tūros metu dora yra instinktyvi. Bet kai gyvenimas pradeda 
stingti, tuomet turi atsirasti doros teorija, kad šitas gyveni- 
mas būtų galima tvarkyti iš viršaus, nes iš vidaus jis pats 
tvarkytis jau nebesugeba. Todėl civilizacijos metu atsiranda re- 
Aleksinė dora, ir vietoje metafizikos pradeda filosofijoje vyrauti eti- 
ka. Čia yra išgalvojama įvairių sistemų, kad jos padėtų žmo- 
gui sutvarkyti jo veiksmus. Kasdieniai reikalai visada yra to- 
kių dirbtinių sistemų centras. Šitie patys kasdieniai reikalai 
pakeičia dorinę žmogaus perspektyvą: paukščio perspektyva ci- 
vilizacijos metu virsta varlės perspektyva. Tuo pačiu tragiška 
moralė virsta plebėjiška morale. Tikrai kultūringo žmogaus 
tragiška moralė gerai pažįsta būties sunkenybes. Bet ji di- 
džiuojasi galinti jas pakelti. Tuo tarpu plebėjiška devyniolik- 
tojo šimtmečio moralė nori šitas sunkenybes pasilengvinti ar- 
ba jas visiškai aplenkti. Ji mato pasaulyje ne Dievą, bet tik 
faktus. Gyvenimą jai valdo ne likimas, bet priežastingumas. 
Kultūros siela yra religinga pati savyje. Religingos yra vi- 
sos tos formos, kuriose šitoji siela apsireiškia: menas, dog- 
mos, kultas, metafizika ir net matematika, ornamentai, ko- 
lonos, eilės ir idėjos. „Kiekvienos kultūros esmė yra religija, 
kiekvienos civilizacijos esmė yra nereligingumas“ (p. 500). 
Civilizacijos metu gyvenimas yra nureliginamas. Šitą nure- 
liginimą parodo kiekvienas civilizacijos kūrinys, civilizacijos 
kalba, jos menas, mokslas ir net žmonių veidai. Vietoje reli- 
ginių problemų šiuo metu atsiranda „virškinimo, mitybos ir 
higienos filosofija“. „Alkoholizmas ir vegetarizmas yra nag- 
rinėjami religiniu rimtumu, nes tai yra svarbiausios proble- 
mos, prie kurių naujasis žmogus dar gali pakilti“ (p. 505). 
Tas pat reikia pasakyti apie metafiziką. Metafizikos vy- 
ravimas, pasak Spenglerio, reiškiąs gyvenimo pajėgumą ir iš- 
vidinį ryšį su gyvenimo gelmėmis. Tuo tarpu etikos vyravi- 
mas kaip tik parodo, kad gyvenimas apvaldo žmogų savo 

paviršiumi, kad jo gelmės pasidaro žmogaus dvasiai nebe- 
prieinamos. Metafizinių sistemų idėjos yra suvokiamos in- 
tuityviniu būdu. Tuo tarpu etinės sistemos yra sukonstruo- 
jamos racionalistiškai. Po Kanto, sako Spengleris, kaip tik ir 
prasidėjo etikos vyravimas. Tai rodo, kad ne makrokosmas, 
bet praktinis gyvenimas pasidarė žmogaus mąstymo centras. 
„Horizontas tapo siauras. Grynojo mąstymo noras užgeso. 
Metafizika, kuri vakar buvo valdovė, šiandien virto tarnai- 
te. Ji turinti dabar sukurti pamatus, kurie laikytų praktinį nu- 
siteikimą. Bet ir patys šitie pagrindai darosi vis labiau ne- 
reikalingi. Metafizika yra apleidžiama, niekinama kaip ne- 
praktiška, kaip akmens vietoje duonos“ (p. 513). 

Visi šitie dalykai, Spenglerio pažiūra, rodą Vakarų žmo- 
gaus išsisėmimą ir besiartinantį neišvengiamą galą. Vakarų 
žlugimas, pasak Spenglerio, reiškia ne žmonių išnykimą, nors įsi- 
gali miestai ir artina savo nevaisingumu rasės galą, net ne kultū- 
ros sunaikinimą karų ar gamtos katastrofų, bet žlugimą kūrybi- 
nių žmogaus jėgų. Civilizacijos tarpsnis yra išvidinio žmogaus 
išsekimo padaras. Toks civilizuotas žmogus gali gyventi, bet 
jis nebegali kurti. Ir tik šita prasme Spengleris kalba apie Va- 
karų žlugimą. 

Toks tad yra bendriausiais bruožais Spenglerio palikimas. 
Minėtos trys idėjos - kultūros tipų, civilizacijos ir Vakarų žlu- 
gimo - kaip tik ir sukėlė susidomėjimą Spenglerio veikalu. 
Apie jas savo metu buvo daug rašyta ir daug dėl jų disku- 
tuota. Mums belieka pažiūrėti, kaip jos laikosi šiandieninia- 
me mokslo pasaulyje. 


II. Spenglerio idėjų likimas 


1. Kultūros tipų idėjos žlugimas 
Pati pirmoji ir pati pagrindinė Spenglerio idėja, kad kul- 
tūros tipai yra uždari savyje, kad jie nesimaišo ir nedaro vie- 
nas kitam jokios įtakos, šiandien kultūros filosofijoje jau yra 
žlugusi. Ją visų pirma pražudė modernioji etnologija. Spen- 

glerio silpnybė ir buvo ta, kad jis savo tyrinėjimus rėmė daugiau- 
sia aukštąja kultūra, visiškai nepaisydamas pirmykštės kultūros ir 
josios netyrinėdamas. Apie primityviųjų žmonių gyvenimą 
Spengleris turėjo labai savotišką supratimą. Jam atrodė, kad 
pirmykštė kultūra yra chaotiška, nei organizmas, nei orga- 
nizmų suma. Primityviąsias tautas jungiąs ne kultūros pa- 
našumas, bet daugiau negatyvios žymės (plg. p. 11, 38, 41). 

Tai kaip tik ir buvo pati silpniausia Spenglerio kultūros 
koncepcijos vieta. Modernioji etnologija vis labiau ir vis aiš- 
kiau įrodė, kad primityvioji kultūra negali būti išimta iš kul- 
tūrinių tyrinėjimų srities, kad, kaip O. Menghinas yra pasa- 
kęs, „kas nori filosofuoti apie istoriją, neturi išleisti iš akių 
pirmykštės istorijos, nes kitaip jis patenka pavojun prišne- 
kėti gražių nesąmonių...“ 

Iš kitos pusės, šiandieninė etnologija savo tyrinėjimais jau 
toli yra palikusi Spenglerio teigimą, kad kultūros tipai yra 
uždari ir atskiri, kad jie atsiranda be ryšio vienas su kitu ir 
kad jų gyvenimas eina ramioje vienatvėje, kaip augmenų. Čia 
norime pacituoti minėto O. Menghino žodžius, kuriuos jis 
parašė, baigdamas didžiulį savo veikalą apie akmens am- 
žiaus istoriją. „Kiekvienas, - sako Menghinas, - kuris ėjo pla- 
čiais šitos knygos keliais, turi galingai pajusti vieną dalyką: 
aiškų istorinio vyksmo sąryšį nuo pat pradžios ligi šios dienos. 
Tautybės vieningumu sujungta kultūra auga visuomet iš kul- 
tūros, kalba (p. 614) visuomet iš kalbos, rasė visuomet iš ra- 
sės. Patį augimą, dinaminį vyksmą, mes sunkiai galime pa- 
sekti. Dažniausiai mes turime rankose tik statines aplinky- 
bes. Bet didžiosios linijos yra pakankamai aiškios, kad mums 
leistų pažinti, jog jaunesnis dalykas visados atsiranda iš se- 
nesniojo. Kartais, mes galime susekti net tapsmo priežastis. 
Todėl Spenglerio teorija apie augmeninį kultūros savarankiš- 
kumą niekados negali būti per daug paneigta. Ji galėjo atsi- 
rasti tik dėl pasipūtusio pirmykščių dalykų nežinojimo. Klai- 
dingas taip pat yra ir jo mokslas apie augmeninį kiekvienos 
kultūros ryšį su motiniška žeme, iš kurios kultūra išauga. 


2 Weltgeschichte der Steinzeit, Wien, 1931, p. 609. 

Niekas negali neigti stiprių kultūros ir aplinkos ryšių. Iš tikro 
erdvės pakeitimas yra stipriausias kultūros pasikeitimo aks- 
tinas, nes kiekviena kultūra yra surišta ne tik su dvasia, bet 
ir su medžiaga. Taip pat yra kultūroms, ypač labiau išsiskal- 
džiusioms, ribos, kurių jos negali peržengti. Bet yra perdėta 
ir prieštaringa istorinei tiesai tvirtinti, kad kiekviena kultū- 
ra visą savo egzistencijos vyksmą yra ankštai surišta su sa- 
vo kilmės žeme. Tikrumoje visos didžiosios kultūros apima 
visą pasaulį“ (p. 615). 

Emnologija šiandien jau yra nustačiusi aiškius pirmykštės 
kultūros tipus ir jų išsivystymo bei įtakų eigą. Pati pradinė 
kultūra vėlyvame savo tarpsnyje jau parodė skilimo tenden- 
cijų ir pati savyje susikristalizavo eskimoidų, tasmanoidų ir 
australoidų tipais. Iš jų išsivystė nomadinis, totemistinis ir 
matriarchatinis kultūros ciklas, kurių mišiniai sudarė vėl sa- 
vus atskirus tipus. Aukštosios kultūros kilo kaip tik iš šito 
mišinio: nomadų su totemistais arba su matriarchatininkais. 
Visoje šitoje kultūros išsivystymo eigoje nėra nė ženklo, kad kul- 
tūros tipai būtų savyje uždari. Atvirkščiai, kur tik vienas tipas 
susisiekdavo su kitu, ten visados atsirasdavo trečiasis, kaip 
kultūrinės interpretacijos padaras. Kalbėti apie graikų, romie- 
čių, arabų, o ypač Vakarų kultūros vieningumą nėra nė ma- 
žiausio pagrindo. Jau Bachofenas (Spengleris į jį taip pat ne- 
kreipė dėmesio!) atrado, kad graikų kultūra yra persunkta 
prieš tai Graikijoje gyvenusios lykų tautos kultūriniais prad- 
meninis ir kad daugybė graikų gyvenimo žymių galima iš- 
aiškinti tik ryšium su šita senąja lykų kultūra. Tautų kilno- 
jimasis, kuris istorijoje yra įvykęs šimtus kartų, taip yra su- 
maišęs kultūrinį gyvenimą, kad, kaip šiandien negalima 
kalbėti apie gryną rasę, taip lygiai nėra jokios prasmės kal- 
bėti apie gryną kultūros tipą. Kiekviena kultūra pačia savo 
prigimtimi stengiasi būti visuotinė, vadinasi, nori asimiliuoti 
visą žmogaus kūrybą, ir todėl ji daro įtakos kitiems tipams 
ir pati šitos įtakos patiria. Kultūros tipų pastovumo bei užda- 
rumo idėja šiandien neišsilaiko nei kultūros moksluose, nei kultū- 


ros filosofijoje. 

2. Civilizacijos idėjos pasikeitimas 

Žlugus Spenglerio pažiūrai, kad kultūros auga kaip aug- 
mens nepriklausomai viena nuo kitos, kad jos turi savaran- 
kišką išsivystymo ritmą ir savarankiškus tarpsnius, tuo pa- 
čiu žlugo ir civilizacijos, kaip atskiro tarpsnio, koncepcija. Ci- 
vilizacija, kaip žinome, Spengleriui reiškia paskutinį kultūros 
išsivystymo tarpsnį. Šita idėja remiasi kultūros tipo uždaru- 
mu. Jeigu kultūros tipas yra uždaras, jeigu jis negauna ir ne- 
gali gauti atgaivinančių jėgų iš kitų tipų, savaime aišku, jis 
turi po tam tikro laiko išsekti ir pagaliau žlugti. Taip Spen- 
gleris ir tvirtina. Bet jeigu kultūra, kaip yra tikrumoje, gali 
maišytis ir iš tikro maišosi, tai nėra jokio tikro pagrindo kal- 
bėti apie kurio nors tipo žlugimą, nes niekas negali pasaky- 
ti, kad neatsiras kokia nors įtaka iš šalies, kuri pakeis visą 
šito senstančio tipo gyvenimą, įlies į jį naujų jėgų ir jį atgai- 
vins vėl ilgiems amžiams. Todėl Spenglerio pažiūra į kultū- 
ros išsivystymo tarpsnius šiuo atžvilgiu yra labai nestipri, 
nors ir negalima pasakyti, kad ji būtų visiškai klaidinga. Kul- 
tūros išsivystyme galima pastebėti tam tikrą panašumą į vai- 
kystę, į jaunystę, į subrendusį amžių ir į senatvę. Bet šitie 
periodai niekados nėra aiškūs ir būtinai einą vienas po kito, 
kaip augmenų arba ir žmonių gyvenime. Naujos įtakos, ku- 
rios ateina kultūros tipui iš šalies, neretai pakeičia visą, ro- 
dos, nuoseklų kurios nors kultūros gyvenimą. Po kultūrinės 
jaunystės nebūtinai turi eiti subrendusis amžius, bet gali vėl 
prasidėti savotiška vaikystė arba tiesiog senatvė, žiūrint su 
kuo kultūra yra susidūrusi ir kokių jėgų yra gavusi. Taigi ir 
civilizacija nebūtinai yra paskutinis kultūros išsivystymo 
tarpsnis. Kultūros gyvenime nėra priežastingumo, todėl 
Spenglerio pažiūra šiuo atžvilgiu taip pat yra žlugusi. 

Bet antroji civilizacijos idėjos pusė yra pasilikusi ir net su- 
stiprėjusi. Spengleris civilizaciją supranta ne tik kaip atskirą 
paskutinį tarpsnį kultūros išsivystyme, kas kritikos neišlai- 
ko, bet ir kaip kultūros sustingimą, kaip nudvasintą kultūrą. Vi- 
sos civilizacijos žymės, kurias nurodo Spengleris, kaip: did- 
miesčių išaugimas, ekspansijos dvasia, mokslo ir meno sų- 

nykimas, skepticizmas, rodo, kad civilizacijos vardu čia yra 
vadinamas kultūros išėjimas į paviršių, josios nudvasinimas 
ir nuidealinimas. Šiuo atžvilgiu Spenglerio civilizacijos kon- 
cepcija ir yra šiandien gyva ir stipri. Nors prancūzai savo 
kultūros moksluose civilizacijos sąvoką stato greta kultūros 
sąvokos ir nemato tarp jų žymesnio skirtumo, užtat vokie- 
čių kultūros mokslų ir kultūros filosofijos literatūroje civili- 
zacija vis labiau yra suprantama Spenglerio prasme. 

Tas pat galima pastebėti ir rusų emigrantų mokslo veika- 
luose. Žymiausias iš jų N. Berdiajevas civilizaciją supranta be- 
veik visiškai taip kaip Spengleris. „Civilizacija, - sako Ber- 
diajevas, - yra perėjimas iš kultūros, iš veizdėjimo, iš verty- 
bių kūrimo prie gyvenimo; ji yra gyvenimo ieškojimas, 
pasidavimas jo srovei, gyvenimo organizavimas ir pasitikė- 
jimas gyvenimo galia (p. 292). <...> Civilizacija, kaip prieš- 
ginybė kultūrai, yra nesimbolinė, nehierarchinė, neorganinė. 
Ji yra realistinė, demokratinė, mechanistinė. Ji nori ne sim- 
bolinių, bet realinių gyvenimo laimėjimų, ji nori paties rea- 
laus gyvenimo, ne palyginimų ir ženklų, ne kito pasaulio 
simbolių“*. Realizmas, pragmatiškumas, technika ir kolekty- 
vizmas yra civilizacijos žymės, pasak Berdiajevo. Apskritai, 
visa rusų kultūros filosofija, būdama apokaliptinio pobūdžio, 
yra linkusi daryti didesnį skirtumą tarp išvidinio kultūrinio 
nusiteikimo ir išviršinių kultūrinių laimėjimų. Pirmasis jai at- 
rodo esąs tikra kultūra, o antrųjų persvara reiškianti tikros 
kultūros išsigimimą ir nudvasėjimą. Spenglerio civilizacijos, 
kaip nudvasėjusios kultūros, supratimas rusų filosofijoje ra- 
do palankią dirvą ir todėl lengvai ten įsigyveno. 

Todėl negalima kalbėti apie Spenglerio civilizacijos kon- 
cepcijos žlugimą apskritai. Kiek ji yra suprantama kaip atski- 
ras kultūros išsivystymo tarpsnis, kuris reiškia kultūros galą, 
tiek ji iš tikro yra žlugusi. Bet kiek ji reiškia nudvasėjusią kultū- 
rą arba supragmatintą gyvenimą, tiek ji yra gyva ir net rodo tenden- 
cijos plisti bei stiprėti. Įvairūs kriziniai sąjūdžiai vis aiškiau ski- 
ria išvidinį kultūrinį žmogaus nusiteikimą nuo išviršinių lai- 


3 Der Sinn der Geschichte, Darmstadt, 1925, p. 292-293. 


381 


mėjimų ir tuo pačiu dirba Spenglerio civilizacijos idėjos nau- 
dai. Tiesa, pats Spengleris labiau pabrėždavo ir vertindavo 
pirmąjį civilizacijos supratimą. Bet habent sua fata ideale! 

Iš kitos pusės, reikia pažymėti, kad spengleriška civiliza- 
cijos charakteristika yra labai tikra ir teisinga. Spengleris, kaip 
matysime pabaigoje, buvo faktų žmogus ir turėjo gerą pasta- 
bumo bei vaizdavimo dovaną. Todėl jis puikiai pastebėjo nu- 
dvasinto gyvenimo žymes ir jas gražiai charakterizavo. Gali- 
ma nesutikti su Spenglerio civilizacijos koncepcijos teoriniu 
pagrindu, bet negalima nesutikti, kad iš tikro civilizacija pa- 
sireiškia kaip kūrybinių žmogaus jėgų sumenkėjimas. 


3. Vakarų žlugimo idėjos neaiškumas 


Neaiškiausio likimo yxa sulaukusi Spenglerio Vakarų žlu- 
gimo idėja. Be abejo, teorinis pagrindas ir čia jau yra griu- 
vęs. Spengleriui Vakarai artinasi prie neišvengiamo galo dėl 
to, kad toks yra kiekvieno kultūros tipo likimas. Kiekviena 
kultūra po vaikystės, jaunystės ir subrendimo pereinanti į se- 
natvę ir artėjanti prie mirties. Išimties čia nesudaro nė Va- 
karų kultūra. Bet mes, nelaikydami tikru tokio kultūros išsi- 
vystymo superiodinimo, tuo pačiu negalime pripažinti ir Va- 
karų žlugimo idėjai teorinio pagrindo. Kiek Vakarų žlugimo 
idėja yra spengleriškos kultūros filosofijos padaras, tiek ji šiandien 
yra mirusi. 

Bet kitas yra dalykas nujausti ir suvokti kurią nors idėją, 
ir visai kitas dalykas ją teoriškai pagrįsti. Spengleris, kaip sa- 
kėme, yra faktų žmogus. Jis gyvenimą sugeba gerai charak- 
terizuoti ir vertinti pagal atskiras apraiškas. Gali šitų charak- 
teristikų ir vertinimų filosofinis pagrindas būti klaidingas, bet 
pačios charakteristikos dėl to dar negriūva. Nepaisydami filo- 
sofinio Vakarų žlugimo idėjos pagrindo, mes galime į ją žiūrėti kaip 
į Europos kultūrinio gyvenimo krypties charakteristiką. Ix šiuo at- 
veju daugelis su Spengleriu sutinka. 

Šiandien daug kas neabejoja, kad Vakarai žlugs, jeigu jų 
gyvenimo kryptis nebus radikaliai pakeista. Šito žlugimo pagrin- 
dų ieškoma įvairiose srityse. Spengleris jų ieškojo morfolo- 
giniame kultūros išsivystymo dėsnyje. Kiti (N. Berdiajevas) 

Europos kultūros žlugimo priežastį mato perdėtame žmo- 
gaus teigime, kuris prasidėjo Renesanso metu ir kuris tebei- 
na ir dabar, neopagonizme bei savęs išganymo religijoje net 
stiprėdamas. Kiti vėl (A. Rademacheris) tvirtina, kad Vaka- 
rų žlugimas įvyksiąs dėl religijos ir kultūros perskyrimo. Dar 
kiti (G. de Reynoldas), kad socialinė Europos santvarka, ku- 
ri vis dar tebėra persunkta kapitalizmo dvasios, rengianti Va- 
karų kultūrai galą. Žodžiu, Vakarų žlugimo priežasčių nu- 
rodoma labai įvairių: metafizinių, kultūrinių ir socialinių. Jos 
visos gali būti tikros ir visos sykiu turėti reikšmės. Bet čia 
vienas dalykas yra svarbus, būtent: visi sutinka, kad Vakarų 
gyvenimas artėja prie galo ir kad Spengleris savo žlugimo idėja 
šitą artėjimą yra gražiai charakterizavęs. Šiuo atžvilgiu Spengle- 
rio Vakarų žlugimo idėja yra bene gyviausia, nors teorinis 
josios pagrindas galbūt labiausiai yra užmirštas. Visi tie, ku- 
rie kalba apie Vakarų galą, kalba Spenglerio terminais, bet 
visiškai pamiršę Spenglerio kultūros morfologiją. 
Spenglerio tad idėjų likimas yra nevienodas. Kultūros ti- 
pų pastovumo bei uždarumo idėja šiandien yra visiškai pa- 
laidota. Civilizacijos idėja gyvuoja ir stiprėja tiek, kiek civi- 
lizacija Spenglerio buvo suprasta kaip nudvasinta kultūra. 
Vakarų žlugimo idėjos teorinis pagrindas yra pamirštas, bet 
pati idėja, kaip Vakarų gyvenimo krypties charakteristika, 
yra gyva ir virtusi net tam tikros reikšmės simboliu bei per- 
spėjimu. Todėl nors Spengleris šiandien yra labiau pamirš- 
tas negu kas kitas, bet kai kurios jo idėjos nejučiomis ir ne 
visai ta pačia prasme turi dar nemaža įtakos kultūriniam gy- 
venimui, kultūros mokslams ir kultūros filosofijai. 


PABAIGA 


Spenglerio darbo charakteristika 


Baigiant reikia bent trumpai charakterizuoti Spenglerio 
darbą ir nustatyti jo pobūdį bei vietą kultūros filosofijos sro- 
vėse. Spengleris priklauso kultūriniam natūralizmui ir tai specia- 
liai kultūriniam vitalizmui. Jis visur pabrėžia didelę gyvybės 

reikšmę gyvenimo kūryboje. Jis į kultūrą žiūri kaip į aug 
menį, vadinasi, kaip į gamtinį dalyką, kuris yra valdoma. 
gyvybės idėjos ir gyvybės likimo. „Tuo, - pasak Keyserlin 
go, - Spengleris įrodo, kad istoriniame likime jis mato ti] 
organiškumą, kuris priklauso nuo kraujo dėsnio“. Nors sa 
vo veikale Spengleris nėra rasistas, bet kultūros tipų užda 
rumo idėja rasizmui gerai patarnauja. Todėl visai supranta 
ma, kodėl Spengleris labai gerai įsijungė į oficialią rasistini 
Vokietijos doktriną, nors pesimistine savo filosofija jis ir bu 
vo nacionalsocializmui priešingas. Spengleris savo idėjomi: 
yra vitalistas. Dvasios reikšmės jo filosofijoje dar nematyti 
Dėl to jis gali kalbėti apie likimą ir išskirti iš istorinio vyks 
mo laisvę bei žmogaus atsakingumą. 

Iš kitos pusės, pagrindinė Spenglerio filosofinio darbo žy 
mė yra ta, kad jis istorijos faktus laiko istorijos vyksmo pa 
grindu, arba tiksliau: istorinio vyksmo apraiškas ir istorinio vyks 
mo pagrindą jis sustato vienoje ir toje pačioje plotmėje. Tuo tar 
pu faktai ir šitų faktų priežastis istorijoje (kaip priešingyb: 
gamtai) yra dviejų plotmių dalykas. Tarp jų yra saitingumo 
bet ne tokio, kad iš faktų galima būtų susekti istorinio gy 
venimo priežastis ir tuo pačiu lengvai numatyti ateitį. Isto 
rijos dabartyje nėra istorijos ateities. Istorinę ateitį galima tik iš 
pranašauti. Tuo tarpu Spengleris sava dvasios struktūra yr: 
grynas faktų žmogus, istorikas, bet ne pranašas. „Jo, kaij 
pranašo, nepasisekimas, - pasak Keyserlingo, - yra tas, kai 
jo polinkiai yra istoriko polinkiai ir todėl atkreipti atgal. Kiel 
gražiai Spengleris kombinuoja retrospektyviai, tiek visiška 
jis yra nepajėgus dar netapusiuose dalykuose. Reta rasti to 
kį pranašą, kuris būtų taip greitai privestas ad absurdum, kai) 
jis“ (p. 160). Spengleris puikiai suvokia gyvenimo apraiška 
ir gražiai jas charakterizuoja. Bet šitos charakteristikos da 
nėra ateities įspėjimai. Ateičiai numatyti reikalinga aprėpi 
visą istoriją. Tuo tarpu Spengleris kaip tik šitą istorijos vi 
suotinumą neigė. Istoriniame vyksme Spengleriui nėra jokių vi 
suotinių idėjų, jokių visuotinių dėsnių ir tiesų, tik faktai. „Bet til 


* Menschen als Sinnbilder, Darmstadt, 1926, p. 167. 

tas gali pranašauti, - sako Keyserlingas, — kuris tiesiog regi 
faktus kuriančiuosius veiksnius. Tuo tarpu Spengleris yra ne 
tik faktų žmogus, jis yra vienašališkiausias faktų žmogus, 
koks tik kada nors buvo“ (p. 161). Visuotinės istorijos plano 
suvokimo stoka Spenglerį padarė visiškai negabų ateičiai, 
nors praeityje jis yra labai stiprus. Todėl ir Spenglerio visas dar- 
bas yra darbas daugiau istoriko negu filosofo. Kultūros istorijai 
jis turės reikšmės visados. Tuo tarpu kultūros filosofija jau 
šiandien jį yra pralenkusi. Filosofija negali būti pagrįsta fak- 
tais. Filosofijai reikia platesnių visuotinių pagrindų. Tokių 
pagrindų Spengleriui kaip tik ir trūko. Didelis gyvybės vaid- 
mens pabrėžimas ir ištisas atsirėmimas ant istorinio gyveni- 
mo faktų yra charakteringiausi Spenglerio darbo bruožai, ku- 
riuose glūdi visa jo stiprybė, bet sykiu ir nepasisekimas. 


ALBERT SCHWEITZER 


Nobelio taikos premijos laureatas 


1. Du simboliai 


Pernai buvo duotos dvi Nobelio premijos. 

1953 metų Nobelio taikos premija buvo paskirta ameri- 
kiečiui G. Marshallui, o 1952 m. - elzasiečiui A. Schweitzeriui 
Tai du vardai, kurie reiškia daugiau negu tik dvi mirtinga: 
žmogiškąsias asmenybes. Tai simboliai dviejų žmonijos ke- 
lių, kuriais ji mėgina siekti visuotinės ir pastovios taikos 
Marshallo kelias veda į taiką per viršinę gerovę. Jis mėgina už 
tverti bolševizmo sklidimą pasaulyje tuo, kad gelbsti tauta: 
iš skurdo, tikėdamasis, jog, išnykus vargui, išnyks ir nerimas 
„Pirma pasotink mus, o paskui reikalauk dorybių“ — tai šū. 
kis, išrašytas ant inkvizitoriaus karalystės vėliavų, kurias šio 
jo šalininkai kelia kovai su Evangelija, skelbiančia, jog „žmo 
gus gyvas ne viena duona“ (Mt 4, 4). Marshallas tiki, jog, šiu 
vėliavnešių reikalavimas esąs teisingas, todėl savo garsiuo 
ju planu jis ir nori jį patenkinti. Pax hominidus bonae saecuri 
tatis yra Marshallo plano Gloria. Ir už šitą himną žmonijo: 
gerovei, kaip keliui į taiką, jis susilaukė Nobelio premijos. 

Bet štai šalia Marshallo taikos premiją gavo Schweitzeris - 
teologas, filosofas, muzikas, gydytojas ix gailestingasis sama 
rietis, dirbąs Afrikos miškuose tarp raupsuotųjų ir miego ligi 
sergančiųjų. „Operacija pasibaigė. Tamsiame barake stebi 
paciento atsibudimą. Dar sunkiai susigaudydamas, jis dairo 
si nustebęs aplinkui ir kartoja: man nebeskauda, man nebe 
skauda. Jo ranka ieško manosios ir nenori jos paleisti. Tad: 
pradedu pasakoti jam ir aplinkui esantiems, kad tai Jėzu 

Kristus liepė man ir mano žmonai vykti į Ogovę ir kad balta- 
sis žmogus Europoje mums davė priemonių ligoniams gydy- 
ti“). Tai Schweitzerio pastangų apibūdinimas. Jis visų pirma 
ieško vidaus ramybės, todėl eina pas visus, kurie jos trokšta: 
pas stabmeldžius, gyvenančius nuolatinį adventą; pas ligo- 
nius, netekusius ne tik kūno poilsio, bet ir sielos giedros; pas 
našlaičius, ištiktus pavojaus virsti visuomenės drumstikais. 
Visiems jis neša evangeliškąjį pax hominidus bonae voluntatis. Ir 
už šitas pastangas jis taip pat buvo apdovanotas taikos premi- 
ja. Tuo parodyta, kad šalia himno žmonijos gerovei, taip gar- 
siai giedamo mūsų dienomis, esama dar Gimimo Nakties 
himno, kurio giedotojais reikia ne mažiau susidomėti negu 
pasauliniais duondaviais. 

Kas yra šis evangeliškosios taikos kelio skynėjas? 

Sausi jo gyvenimo duomenys nedaug ką mums sako. Jis 
gimė 1875 m. sausio 14 d. Kaisersberge (Elzase) protestantų 
pastoriaus šeimoje. 1893 m. baigė gimnaziją Mulhouze, 1893— 
1899 Jankė universitetą Štrasburge ir Berlyne ir baigė jį teo- 
logijos ir filosofijos daktaro laipsniais. Šalia šių studijų 
Schweitzeris visą laiką atsidėjo ir muzikai, ypač vargonams. 
1902 m. habilitavosi Strasburgo universitete protestantų teo- 
logijai ir skaitė paskaitas apie Kristaus gyvenimo tyrinėjimus. 
1905 m. jis vėl stojo į universitetą, šį sykį jau medicinos stu- 
dijuoti ir ją baigė 1913 m. taip pat daktaro laipsniu. Tais pa- 
čiais metais kovo 26 d. jis sėdo į laivą, kuris jį išgabeno į nau- 
ją jo darbovietę Lambarenėje, vidurio Afrikoje. Ten jis ir pa- 
siliko ligi šiol, kartas nuo karto ilgesnį ar trumpesnį laiką 
aplankydamas Europą, kad čia savo paskaitomis ir vargonų 
koncertais pasielgetautų lėšų sergantiems negrams. Franktur- 
to miestas, įteikdamas 1928 m. Schweitzeriui Goethe's pre- 
miją, paskyrimo rašte pažymėjo, kad ją gauna žmogus, „ku- 
ris apsisprendė atsisakyti akademinės veiklos, kad pasida- 
rytų praktikuojančiu gydytoju ir stotų kovon su raupsų ir 
miego ligomis vidurio Afrikos miškuose“. 


! Zwischen Wasser und Urwald, Bern, 1922, p. 89. 

2. Teologas ir filosofas 


Augdamas pastoriaus šeimoje ir klausydamas mažoje 
Giunsbacho bažnytėlėje savo tėvo pamokslų, Schweitzeris jau 
iš pat mažens pajuto religiją kaip jėgą, besireiškiančią ne tiek 
mąstymo, kiek išgyvenimo srityje. „Iš pamaldų, - rašo jis, 
kuriose vaikystėje dalyvaudavau, išsinešiau į gyvenimą iš- 
kilmingumo pajautimą ir tylos bei susitelkimo troškulį, be 
kurios negalėčiau įsivaizduoti savo buvimo“. Schweitzeris 
priešinasi pažiūrai tų, kurie nenorėtų „leisti jaunimui daly- 
vauti suaugusiųjų pamaldose, kol jie šių nesupranta“. Čia 
svarbu, pasak jo, „ne supratimas, bet iškilmių išgyvenimas“; 
svarbu, kad vaikas regėtų besimeldžiančius suaugusiuosius 
ir būtų šio maldingumo perskverbtas?. 

Giunsbacho kaimelis, kur jo tėvas persikėlė iš Kaisersber- 
go, praėjus pusmečiui po Schweitzerio gimimo, buvo iš da- 
lies katalikiškas, iš dalies protestantiškas, bet turėjo tik vie- 
ną bažnytėlę, kuria reikėjo dalintis abiem konfesijom. Kata- 
likai joje turėjo savą altorių su gražiai išpuošta presbiterija, 
kuri mažam Schweitzeriui buvo didžiausia grožybė. „Auk- 
so spalva nudažytas altorius didžiulėmis dirbtinių gėlių 
puokštėmis, dideli metaliniai žibintuvai su didingomis žva- 
kėmis, sienoje viršum altoriaus tarp langų dvi paauksuotos 
statulos, kurios man reiškė Juozapą ir Mergelę Mariją - visa 
tai skendėjo šviesoje, trykštančioje pro presbiterijos langus“. 
Šitas katalikų bažnyčios kampelis giliai įsmigo į vaiko sielą, 
kad ir vėliau Schweitzeris negalėjo „suprasti protestantiško- 
sios bažnyčios tipo“. Bažnyčia, jo pažiūra, esanti „daugiau 
negu tik erdvė pamokslui išklausyti. Ji yra maldos vieta“. To- 
dėl jau kaip erdvė ji turinti skatinti žmogų į maldą. „Tačiau 
to ji neįstengia, jeigu žvilgis atsimuša į nuogas sienas. Akis 
reikalauja nuotaikingo tolio, kuriame viršinis žiūrėjimas virs- 
tų vidiniu apmąstymu. Presbiterija tad nėra kažkas specifiš- 
kai katalikiška: ji priklauso bažnyčios esmei““. 


2 Aus meiner Kindheit und Jugendzeit, Muenchen, 1924, p. 37-36. 
3 Ten pat, p. 38-39. 

Teologinės studijos Strasburgo universitete paskatino 
Schweitzerį atsidėti Kristaus problemai, anuo metu, deja, spręs- 
tai liberalinės teologijos šviesoje, iš kurios ir jis negalėjo išsi- 
vaduoti visą gyvenimą. Jėzus Schweitzeriui nėra tikrasis Me- 
sijas, tuo labiau Jis nėra Dievo Sūnus, o tiktai skelbiąs Mesiją 
ir manąs galįs jo uždavinį atlikti. Jis neįsteigęs Dievo Kara- 
lystės, o tiktai į ją nurodęs. Visa Kristaus misija - Jo kančia 
ir Jo prisikėlimo istorijos - Schweitzerio yra suprantama gry- 
nai moraline prasme“. Išganymas Kristuje, susijungimas su 
Juo, Jame mirimas ir prisikėlimas reiškią eschatologinį krikš- 
čionybės pobūdį kaip būsimosios Dievo Karalystės simboliai. 
Dabartinėje tikrovėje išganymas esąs nusilenkimas Dievo va- 
liai, kaip ir Kristus jai nusilenkęs, nors ir matęs, kad Jo užda- 
vinys neįvykstąs, todėl skundęsis pastarąją savo gyvenimo va- 
landą, kodėl Viešpats Jį apleidęs. O. Krausas yra pavadinęs 
Schweitzerio teologiją „mišiniu agnosticizmo ir animistinio 
panteizmo““. Pavadinimas visiškai teisingas. 

Filosofijoje Schweitzeris atsidėjo kultūros filosofijos klau- 
simams, į kuriuos jį paskatino Curtiusas jau 1899 m. Berly- 
ne. Jau tuo metu Europoje prasidėjusi pesimistinė nuotaika, 
išreikšta H. Grimo žodžiais „Ak, mes esame juk tik epigo- 
nai“ ir išsiveržusi vėliau Spenglerio teorija apie neišvengia- 
mą kiekvieno kultūrinio tipo žlugimą, užminė Schweitzeriui 
didelę mįslę, kurią jis seniai nešiojosi savo širdy, nors ir ne- 
drįso jos niekam pasakyti, kartais tik pamoksluose kiek už- 
simindamas. Jam atrodė, kad devynioliktojo šimtmečio op- 
timizmas, esą Europa ne tik savo išradimais ir savo mokslų 
stovinti pažangos priekyje, „bet ir dvasios gyvenime užko- 
pusi į pačią viršūnę“, kad šis daugelio optimizmas neturįs 
pagrindo. „Man atrodė, kad dvasiniame gyvenime mes ne- 
pralenkėmė praėjusiųjų kartų, bet mintame jų laimėjimais“7. 


* Geschichte der Leben-Jesu-Forschung, 1906. 

5 Plg. Das Christentum und die Weltreligionen, 1925; Die Mystik des 
Apostels Paulus, 1930; Das Mezsianitaets-und Leidensgeheimnis, 1901. 

S Schweitzer A. Sein Werk und seine Weltanschauung, Berlin, 1929, 
p. 8. 
? Selbstdarstellung, Leipzig, 1928, p. 26. 

Todėl jis nutarė plačiau panagrinėti šį klausimą ir para 
šyti veikalą, pavadintą „Mes epigonai“, kuris būtų tikra kul 
tūros kritika. Tiesa, šiuo vardu knygos jis neišleido, užtat Al 
rikoje jam susiklostė minčių, kurias jis išreiškė dvitomiam 
veikale: „Verfall und Wiederaufbau der Kultur“ („Kultūro 
nuosmukis ir atstatymas“) ir „Kultur und Ethik“ (abu 1923, 
Šio veikalo mintys yra pesimistinės. „Manasis problemos iš 
sprendimas esąs toks, kad mes turime ryžtis atsisakyti aiškin 
ti pasaulį etiškai optimistiškai. Jei imsime pasaulį tokį, kok 
jis yra, nebus įmanoma jam teikti prasmės, kuri įprasminti 
žmogaus ir žmonijos tikslus ir siekius... Suprasti visumo 
prasmę... mums yra neįmanoma“?. Gyvenimas, kaip jis išsi 
vysto istorijoje, esąs, pasak Schweitzerio, „mįslingas visuoti 
nės valios gyventi apsireiškimas“ (ten pat). Visa tad filosofi 
jos ir kultūros istorija, kuri mėgino pasaulį suprasti, jį įpras 
minti, jį apipavidalinti, esanti didžiulis nepasisekimas. ] 
nesukūrusi žmonijai pasaulėžiūros arba, tiksliau sakant, įsi 
tikinusi, kad ši pasaulėžiūra turinti būti pesimistinė. „Kiek 
viena pasaulėžiūra, kuri išeina ne iš atsisakymo pažinti, yr. 
dirbtinė ir išsvajota“ (ten pat). „Mūsų pasaulis daužosi ne 
prasmingume, kaip arklys parkritęs pakinktuose. Viršinėmi 
priemonėmis ir nauja organizacija jis bando išspręsti sunkia 
problemas. Veltui! Arklys atsistos ant kojų tik tada, kai ji 
bus iškinkytas. Ir mūsų pasaulis atsistos ant kojų tik tada, ke 
jam bus įdiegta, jog jo išganymas glūdi ne priemonėse, be 
naujame nusistatyme“ (p. 199). O šis naujas nusistatymas yr 
tasai, kad pasaulis turįs suprasti, jog žmogaus prasmė neglūa 
pasaulio prasmėje. Šitą paprastą, bet gilią tiesą europinė isto 
rija kaip tik neigė visą laiką. Žmogaus ieškojo jos pasaulyje 
Optimistinis nusistatymas galįs kilti tik iš atsigrįžimo į vali 
gyventi, o ne į viršinio pasaulio organizavimą. Žmogus ran 
da jėgos gyventi pats savyje, ne pasaulyje. Schweitzeris ilge 
ieškojo dėsnio, kuris apspręstų visus žmogaus veiksmus i 
tuo būdu pagrįstų jo etiką. „Visa, ką žinojau iš filosofijos 


8 Kultur und Ethik, p. XII. 

neteikė man paguodos“? Tokio ieškojimo metu, jau būdamas 
Afrikoje, jis buvo pakviestas pas ligonį, kurį pasiekti buvo 
galima tik plaukiant upe 200 km. „Pamažu slinkome prieš 
srovę tarp smėlio sąnašų - buvo sausasis metų laikas. Susi- 
mąstęs sėdėjau ant laivelio denio, rungdamasis su paprasta 
ir visuotine etikos sąvoka, kurios neradau jokioje filosofijoje. 
Trečios dienos vakarą, plaukiant mums saulėleidyje per išti- 
sas upės arklių bandas, staiga man nušvito posakis: „Pagar- 
ba gyvybei“. Ir dabar žinojau, kaip aš pagrįsiu etiką“ (ten 
pat, p. 27). Valia gyventi yra mūsų nusistatymo dėsnis, o pa- 
garba gyvybei - dėsnis, kuris apsprendžia mūsų santykius su 
kitais ir pagrindžia etiką. 

Tai yra du Schweitzerio kultūros filosofijos ir etikos prin- 
cipai. 


3. Muzikas ir gydytojas 


Didžiuosiuose Europos miestuose - Berlyne, Paryžiuje, 
Barselonoje, Stokholme - Schweitzeris yra žinomas ne tik kaip 
paskaitininkas, bet gal net daugiau kaip muzikas, o ypač kaip 
J. S. Bacho interpretatorius vargonais. Muzikos Schweitzeris mo- 
kėsi nuo pat mažens. Vargonus studijavo Paryžiuje pas 
Ch. M. Widorą, muzikos teoriją Strasburge pas Jacobsthalį, 
pianiną pas J. Phillipą ir Marie Jaėl. Muzikinį gabumą jis pa- 
veldėjo iš savo tėvo, kuris puikiai grojo vargonais ir kurio 
grojimo mažasis Schweitzeris klausėsi ištisomis valandomis“?, 
Devynerių metų būdamas, Schweitzeris pavaduodavo var- 
gonininką Giunsbacho bažnyčioje. Šešiolikos metų jis pritarė 
vargonais atliekant Brahmso „Reguiem“. „Tuo metu pirmą 
sykį paragavau džiaugsmo, kaip vargonų ūžimas įsilieja į or- 
kestro ir choro skambėjimą“ (ten pat, p. 34). 

Iš visų muzikų mėgstamiausias jam buvo Bachas, su ku- 
rio muzika jis susidūrė lankydamas gimnaziją Mulhouze. Jau 


3 Selbstdarsteliung, p. 27. 
'YAus Meine Kindheit und Jugendzeit, p. 34. 

tuo metu jam pasidarė aišku, kad Bacho muzika nesanti 
„grynoji muzika“ (Ph. Spitta), bet kad ji yra „valdoma aist- 
ringo troškulio garsais išreikšti poetinį tapybinį elementą“"!. 
Todėl ano meto Bacho muzikos perteikimas Schweitzerio ne- 
patenkino. „Man atrodo, kad didelė klaida, jei mes ją (Ba- 
cho muziką) perteikiame naudodami dinaminius niuansus, 
užuot kėlę aikštėn galingą jos sandarą ir išbaigtą jos skam- 
bėjimą“ (p. 17). Šios mintys stūmė jauną Schweitzerį vis gi- 
liau skverbtis į Bacho kūrinius, vis geriau juos suprasti ir var- 
gonais perteikti. Dviejų karų laikotarpy Schweitzeris tapo pa- 
čiu geriausiu Europoje Bacho interpretatoriumi. Vykdamas 
Afrikon, jis buvo pasiryžęs muzikos atsisakyti. Tačiau Ba- 
cho draugija Paryžiuje padovanojo ir jam Afrikon nusiuntė 
mažus vargonus, su kuriais jis galėjo toliau lavintis. Per ket- 
verius su puse metų, kuriuos jis be pertraukos praleido 
džiunglėse, Schweitzeris groti ne tik neatprato, bet net pa- 
sitobulino. „Į Europą grįžau, — rašo jis, — ne virtęs mėgėju, 
bet visiškai apvaldęs vargonų techniką ir kaip menininkas 
jaučiausi žymiai daugiau reiškiąs negu anksčiau“!?. 
Schweitzeris studijavo Bachą, ne tik pats jį grodamas, bet 
norėjo atskleisti jo muziką ir kitiems. Todėl Widoro prašomas 
jis ėmėsi rašyti veikalą, kuriame būtų išdėstytas ne tik Ba- 
cho gyvenimas, bet įžvelgta ir į jo muzikos pobūdį. Šį veika- 
lą Schweitzeris pirma išleido prancūziškai (J. S. Bach. Le mu- 
sicien poėte, Paris, 1905), o paskui, dvigubai padidinęs, ir 
vokiškai (J. S. Bach, Leipzig, 1908). Taip pat jis parengė ir iš- 
leisdino Bacho preliudijas, fugas ir choralus vargonams, pri- 
dėdamas praktinių paaiškinimų ir patarimų frazavimui, re- 
gistracijai ir manualų kaitai (Niujorkas, 5 tomai). Schweitze- 
ris, kaip vargonų muzikos specialistas, domėjosi ir jų statyba, 
liūdnai stebėdamas, kaip įsibraudama moderninė technika ga- 
dina švelnų bei gražų senųjų vargonų balsą. Senųjų vargonų 
švilpos buvo gaminamos pagal praktinį patyrimą, naujųjų - 


1 Selbstdarstellung, p. 17. 
12 Ten pat, p. 34. 

pagal fizikos dėsnius. Todėl šios grojo sausu metaliniu balsu. 
Oro tiekimas iš dumplių, ypač jei jos yra dumiamos elektra, 
yra per stiprus, todėl švilpos, gražiu Schweitzerio pasakymu, 
„ne dainuoja, bet staugia“!*. Schweitzeris virto, kaip pats pri- 
sipažįsta, „moderninių vargonų priešu“, ir jo yra nuopelnas, 
kad tarptautinė muzikos draugija 1909 m. priėmė „tarptauti- 
nį reguliavimą“ vargonų statybai, pagal kurį senųjų vargonų 
estetiniai laimėjimai turėjo būti išlaikomi ir naujoje statyboje. 

Akademinė, pastoracinė (nuo 1899 m. Schweitzeris pa- 
mokslininkavo prie Šv. Mykolo bažnyčios Strasburge) ir mu- 
zikinė veikla Schweitzerio nepatenkino. Jau nuo pat jaunys- 
tės svajojo jis apie tiesioginę tarnybą žmogui. „Man vis darėsi 
aiškiau, - rašo jis savo atsiminimuose, - kad neturiu teisės 
laikyti savo laimingą jaunystę, savo darbingumą, savo svei- 
katą kaip savaime suprantamą dalyką. Iš gilaus laimės jaus- 
mo kilo supratimas Jėzaus žodžių, kad mums nevalia savo 
gyvenimo pasilaikyti tiktai sau. Kas yra gavęs daug grožio, 
turi jo daug ir duoti. Kas yra apsaugotas nuo savos kančios, 
turi jaustis esąs pašauktas mažinti kančią kitiems. Visi turi- 
me nešti bendromis jėgomis naštą, uždėtą ant pasaulio pe- 
čių““. Iš karto Schweitzeris mėgina tokios tiesioginės tarny- 
bos darbų susirasti Europoje. Jis norėjo, kaip kitados šv. Vin- 
centas Paulietis, rinkti našlaičius vaikus, juos priglausti ir 
auklėti. Tačiau greitai įsitikino, kad tai yra jam neįmanoma. 
Našlaičių globos įstatymai, nuolatinis kišimasis labdaros or- 
ganizacijų atėmė jam norą dirbti šioje srityje. Tada Schweit- 
zeris ryžosi tapti gydytoju ir vykti į Afriką. Kur tiesioginė 
tarnyba žmogui yra ir nevaržoma, ir reikalingesnė. 1905 m. 
šis planas buvo galutinai jo paties priimtas: 30 metų amžiaus 
filosofijos daktaras ir teologijos docentas, gabus muzikas ir 
rašytojas stojo į medicinos fakultetą. Giminės buvo mėginę 
priešintis tokiam sumanymui, o „prof. Fehlingas, tuometinis 
medicinos fakulteto dekanas, į kurį kreipiausi studijų reika- 


13 Ten pat, p. 21; Deutsche und franzoesische Orgelbaukunst, Leipzig, 
1906. 
M Aus Meine Kindheit und Jugendzeit, p. 49. 

lu, mielai mane būtų pasiuntęs pas savo kolegą psichiatrą“*. 
Spalio mėnesio paskutinę ūkanotą dieną Schweitzeris žen- 
gė į pirmąją anatomijos paskaitą. Medicinos studijas jis bai- 
gė daktaro laipsniu, parašęs disertaciją tema „Psichiatrinė 
nuomonė apie Jėzų“ (Tiubingenas, 1913). Tai buvo pastan- 
ga atsakyti į ano meto priekaištus (de Loostenas, W. Hir- 
schas, Binet-Sanglė), esą Jėzaus psichikoje pastebima para- 
noinių apraiškų — didybės ir persekiojimo manijos. 

1913 m. kovo 26 d. Schweitzeris sėdo į laivą Bordo uoste 
ir ilgiems metams paliko Europą. Stojo į naują darbo lauką, 
vidurio Afrikoje, Ogovės srityje. „Aš palikau, - rašo jis, - mo- 
kymą Strasburgo universitete, palikau vargonų meną ir ra- 
šytojo užsiėmimą ir išvykau į Afriką kaip gydytojas. Kaip tai 
atsitiko? Buvau skaitęs ir iš misionierių girdėjęs apie didžiulį 
kūninį tenykščių gyventojų skurdą. Ir juo ilgiau apie tai mąs- 
čiau, juo nesuprantamiau man darėsi, kad mes, europiečiai, 
taip maža sielojamės tuo didžiuliu žmogiškuoju uždaviniu, 
kurį mums uždeda tolimi kraštai. Turtuolio ir Lozoriaus pa- 
lyginimas man atrodė yra taikomas tiesiog mums. Mes esa- 
me tasai turtuolis, nes turime medicinos pažangos dėka daug 
pažinčių bei priemonių prieš ligą ir skausmą. Neišmatuoja- 
ma šio turto nauda mums atrodo savaime suprantama. Ta- 
čiau ten toli, kolonijose, sėdi vargšas Lozorius, anoji spalvo- 
tųjų minia, kankinama ligų ir skausmų net daugiau negu 
mes, ir neturinti jokių priemonių gintis. Kaip turtuolis dėl 
savo neišmintingumo nusidėjo vargšui, prašančiam prie jo 
durų išmaldos, kadangi neįsigilino į jo padėtį ir neleido pra- 
bilti savo širdžiai, taip lygiai nusidedam ir mes. Pora šimtų 
gydytojų, kuriuos europinės valstybės laiko kolonijose, atlie- 
ka tik dalelę milžiniško darbo, kadangi dauguma jų atside- 
da tiktai baltiesiems ir kariuomenės daliniams. Todėl mūsų 
visuomenė turi žmogiškumo uždavinius pripažinti savais. 
Turi ateiti laikas, kada gydytojai savanoriai, visuomenės pa- 
siųsti ir paremti, gausingai eitų į pasaulį ir darytų gera vie- 


15 Selbstdarstellung, p. 19. 


394 


tos gyventojams. Tik tada mes atliksime pareigą, kurią mums 
kaip kultūringiems žmonėms deda spalvotųjų pasaulis“16, Ši- 
tokių tad minčių vedamas Schweitzeris ir išvyko Afrikon, pa- 
sirinkęs apylinkę, kurioje, anot Paryžiaus misionierių pasa- 
kojimų, siautė miego liga ir nebuvo jokio gydytojo. 

Retomis laisvomis poilsio valandėlėmis Afrikoje Schweit- 
zeris grojo Bachą ir ruošė spaudai jo kūrinius. Kilus karui, 
jis su savo žmona buvo internuoti kaip Vokietijos piliečiai. 
Turėdamas daug laiko, jis tada ir pradėjo rašyti kultūros fi- 
losofiją. 1917 m. buvo kaip internuotasis atgabentas į Pran- 
cūziją ir tik 1918 m. paleistas laisvėn sunkiai sergantis. Dve- 
jus metus jis sirgo, buvo operuotas, kol vėl atsistojo ant ko- 
jų. Apie grįžimą Afrikon tuo tarpu negalėjo būti kalbos. 
Schweitzeris dirbo kaip gydytojas asistentas odos ligų klini- 
koje Strasburge, ruošė kultūros filosofiją spaudai ir rengė to- 
liau Bacho veikalus vargonams. Jo ligoninė Afrikoje suny- 
ko, senos skolos buvo dar neišmokėtos. Upsalos arkivysku- 
po pakviestas, 1920 m. Schweitzeris išvyko Švedijon. Čia 
koncertais ir paskaitomis pradėjo rinktis lėšų naujai kelionei 
į Afriką. 1920-1924 m. jis apkeliavo beveik visus didesniuo- 
sius Vakarų Europos miestus ir 1924 m. vasario mėnesį vėl 
grįžo prie savo juodukų, šį sykį be žmonos, kuri dėl ligos 
turėjo pasilikti Europoje. Savo ligoninę Schweitzeris rado vi- 
siškai suirusią, ir reikėjo ilgų mėnesių, kol ją atstatė. „Prieš- 
piet buvau gydytojas, po pietų - dailidė“, - sako jis pats apie 
savo darbą". Šiandien Schweitzeris tebedirba toje pačioje vie- 
toje. Kai 1953 m. gruodžio 10 d. buvo Oslo mieste įteikiama 
Nobelio taikos premija, jis pats neatvyko, nes nerado, kas jį 
tuo metu ligoninėje pavaduotų. Padėkos rašte jis pastebėjo, 
kad tą 172 000 švedų kronų jis panaudos ligoninės įrengimui 
ir vaistams. „Pagarba gyvybei“ buvo pagrindas, kodėl tai- 
kos premija jam buvo suteikta, ir ši pagarba Schweitzerio at- 
veju nėra tiktai etinis teorinis principas, bet viso jo gyveni- 
mo apsprendžiamasis dėsnis. 


16 Zwischen Wasser und Urwald, įvadas. 
17 Selbstdarstellung, p. 40. 

Pasiryžęs atsidėti tiesioginei žmogaus tarnybai, Schweit- 
zeris kartu ryžosi pakelti tris dideles aukas: atsisakyti var- 
gonų muzikos, akademinės karjeros ir medžiaginių išteklių. 
Tačiau, kaip jis pats pastebi, jam atsitiko kaip Abraomui: au- 
ka buvo jam grąžinta atgal. Vargonais groti jis galėjo ir Af- 
rikoje, paskaitas skaityti buvo kviečiamas į pačius didžiuo- 
sius universitetus, medžiaginių išteklių susirinko pakanka- 
mai, o pastaroji premija juos apvainikavo. Šis Apvaizdos 
pirštas iš tikro yra tiesiog regimas patvirtinimas Kristaus žo- 
džių, kad, jei kas savo gyvenimą kitam aukoja, atgauna jį žy- 
miai kilnesniu pavidalu. 


LAIŠKAI TEILHARD'O ŠALININKAMS 


1. Teilhard'o raštų likimas 


1 


Pokalbis P. Teilhard'o de Chardino reikalu mūsų spau- 
doje jau įsisiūbavo. Nuo 1964 metų, kuriais, jei neklystu, pa- 
sirodė pirmieji šiuo klausimu straipsniai, ištisa eilė mąstyto- 
jų įvairiomis progomis teikė mums čia Teilhard'o pažiūrų 
santraukų, čia jų aiškinimo, čia kritikos, čia gynimo: V. Bag- 
danavičius, P. Celiešius, L. Dambriūnas, L. Gižinskas, J. Jakš- 
tas, J. Kubilius, A. Maceina, J. Mačernis, A. Paškus, A. Pra- 
kapas, V. Rugis, G. Valančius, T. Žiūraitis — štai reta auto- 
rių gausybė tuo pačiu dalyku. Jau beveik ištisas dešimtmetis, 
kai sklaidome vieną teoriją kaip pasaulio evoliucijos „filoso- 
finę ir teologinę interpretaciją“ (Paškus II, 17, 1). Ir reikia tik 
sveikinti šį dėmesį, nes jis rodo, kad mūsų pačių vargai var- 
geliai nėra dar tiek mūsų paglemžę, jog nebeturėtume nei 
noro, nei jėgos pasidairyti pasaulinių problemų plotuose. 

Ar šis „lietuviškos raštijos dėmesys Pierre'ui Teilhard'ui 
de Chardinui buvo gerokai pavėluotas“ (Paškus II, ten pat)? 
Kalendoriškai — taip: kitos tautos lukštinėja Teilhard'ą jau 
daugiau negu du dešimtmečiai. Esmiškai - ne: vėluodamie- 
si mes išvengėme ano nekritinio susižavėjimo, „nelaisvo nuo 
perdėjimų bei fanatizmo“ (N. A. Luytenas), kuris Teilhard'ą 
buvo pavertęs XX amžiaus šv. Tomu, nepakeičiamu krikš- 
čionybės perprasmintoju, žmonijos ateities pranašu, mokslo 
ir religijos jungėju... Šio susižavėjimo atoaidžių kartais gir- 
dėti dar ir mūsų pokalbyje: „Vargu ar šiandien yra geresnis 
modelis krikščionims intelektualams (mokslo žmonėms) kaip 
Teilhard'as“ (Paškus II, 18, 5). Bet tai jau daugiau ar mažiau 

praeities dalykas. N. A. Luytenas OP, gamtos filosofijos ir 
antropologijos profesorius Eribūro (Šveicarijoje) universite- 
te, liudija, kad šiandien „nemaža net ir tų, kurie buvo Teil- 
hard'u susižavėję, atsuka jam nugarą ir jaučiasi jo apgauti“ 
(Civ, 438): „knygyninkai, pirmiau darę puikų biznį Teil- 
hard'o veikalais ar raštais apie jį, dabar vos pajėgia nusi- 
kratyti šiomis knygomis“ (Civ, 437). Luytenas džiaugiasi, 
kad anas „neobjektyviai pagreitintas (forciert) susižavėjimas 
Teilhard'u atslūgo“ (ten pat), nes tik „tuo būdu darosi gali- 
ma aiškiau bei vienprasmiškiau suvokti ir įvertinti tikrą jo 
reikalą“ (ten pat). Tai savo metu teigė ir šių laiškų autorius, 
pastebėdamas, kad „Teilhard'o minčių gulstinis dėstymas... 
temdo bei apsunkina jo teorijos stulpų statmeninį išryškini- 
mą“ (DDK, 199). Todėl sava kritika (plg. DDK, 217-294) jis 
ir mėgino, A. Paškaus žodžiais tariant, perkelti „Teilhard'o 
klausimą į filosofinę plotmę“ (Paškus II, 17, 1) ir tuo nukreip- 
ti mūsų dėmesį nuo madinio žavėjimosi į pagrindinius šio 
klausimo pradus. 

Nūnai, pasisakius kritikams, autorius norėtų dar sykį pra- 
bilti, tačiau ne tiek polemizuodamas tiesiog — polemika pa- 
prastai esti pokalbio karstas, - kiek kalbėdamasis toliau, kad 
nutiestų bendrąsias Teilhard'o pažiūrų linijas, kurių švieso- 
je turėtų paaiškėti du dalykai: 1) ar „Didžiųjų dabarties klau- 
simų“ kritika iš tikro yra Teilhard'o pažiūrų nesupratimo 
vaisius, kaip ją aiškina A. Paškus (plg. Paškus I ir Paškus II), 
ir todėl tik dvikova su vėjo malūnais, o ne su pačiu Teil- 
hard'ų; 2) ar Teilhard'o šalininkai iš tikro gina autentinę jo 
teoriją, o ne savo pačių įvaizdžius. Mat nesuprasti kurios 
nors teorijos gali ne tik jos kritikas, bet ir jos apologetas: nė 
vienas čia nėra saugus. Mažutis pavyzdys. A. Paškus sako: 
visi sutinka, kad „krikščioniškojo kūrimo samprata yra at- 
remta į nebūtį. Sutinka su tuo ir pats Teilhard'as“ (Paškus I, 
2, 67). Tuo tarpu Teilhard'as apie nebūtį sako: „Grynas nie- 
kis yra tuščia sąvoka, tai pseudoidėja“ (Lex II, 197). Pripa- 
žįsta tad Teilhard'as niekį kaip būties stoką ar nepripažįsta? 
O nuo atsakymo į šį klausimą priklauso visa kūrimo sam- 
prata Teilhard'o teorijoje ir jos krikščioniškasis ar nekrikščio- 


398 


niškasis pobūdis. Susidaro įspūdis, kad Teilhard'o šalininkai 
per mažai remiasi jo paties tekstais ir per maža juos inter- 
pretuoja, pasitenkindami atpasakoję pačias mintis taip, jog 
jos sutiktų su jų siekiniais. Štai kodėl Teilhard'o teorijos au- 
tentiškumas jo šalininkų lūpose ir darosi įtartinas. 

Aplinkui šiuos laiškus autorius norėtų sutelkti tris klau- 
simus: 1) kuo būdinga yra Teilhard'o mintis, 2) koks yra evo- 
liucijos santykis su pasaulio dabartimi ir 3) ar žmonijos is- 
torija iš tikro yra evoliucija. Autorius čia nebekartos to, ką 
yra dėstęs „Didžiuosiuose dabarties klausimuose“ Teilhard'o 
reikalu. Čia jis mėgins anas mintis tik papildyti ir kai kur 
gal pratęsti. Kritines gi Teilhard'o gynėjų pastabas jis įterps 
atitinkamose savo laiškų vietose, parodydamas tuo jų tiesą 
ar netiesą: radusi organišką vietą visumoje, kritinė pastaba 
savaime atskleidžia savo vertę. 


Vietai pataupyti bus šiuose laiškuose vartojamos tokios 
santrumpos: 

Briefvechsel = Maurice Blondel - P. Teilhard de Chardin. Brief- 
wechsel (išleista ir komentuojama H. de Lubaco), 
Miinchen, 1967. 

Civ = Norbert A. Luyten OP. Die Botschaft Teilhards an unse- 
re Zeit // „Civitas“. Monatschrift des Schweizerischen Stu- 
dentenvereins, 1973, Nr. 7, p. 437-445. 

Crespy = Georges Crespy. Das theologische Denken Teilhard 
de Chardins, Stuttgart, 1963. 

DDK = Antanas Maceina. Didieji dabarties klausimai, Chica- 
go, 1971. 

Entstehung = P. Teilhard de Chardin. Entstehung des Menschen 
(Le groupe zoologigue humain), Miinchen, 1961. 

Geheimnis = P. Teilhard de Chardin. Geheimnis und Verheis- 
sung der Erde. Reisebriefe 1923-1939, Mūnchen, 1958. 

Lex = Adolf Haas S]. Teilhard de Chardin - Lexikon. Grund- 
begriffe, Erlduterungen, Texte, Freiburg i. Br., 1971, 2 t. 

Lobgesang = P. Teilhard de Chardin. Lobgesang des Alls (Hym- 
ne de I'Univers), Freiburg i. Br., 1964. 

Lubac = Henri de Lubac SJ. La pensče religieuse du Pėre Teil- 
hard de Chardin, Paris, 1962. 

Melsen = Andreas G. M. van Melsen. Evolution und Philosop- 
hie, Kėln, 1966. 

Mensch = P. Teilhard de Chardin. Der Mensch im Kosmos (Le 
phėnomėne humain), Mūnchen, 1959. 

Paškus I = Antanas Paškus. Teilhard'o Krikščionybė // „Aidai“, 
1972, Nr. 9 ir 1973, Nr. 123. 

Paškus II = Antanas Paškus. Maceinos ir Teilhard'o dvikova 
dabarties krikščionio akyse // „Draugas“, 1973, Nr. 100 
(17), 2 d. ir Nr. 106 (18), 2 d. 

Pilger = P. Teilhard de Chardin. Pilger de Zukunft. Neue Rei- 
sebriefe 1939-1955, Mūinchen, 1962. 

Rabut = Olivier A. Rabut OP. Dialogue avec Teilhard de Char- 
din, Paris, 1958. 

Smulders = Pierre Smulders. Theologie und Evolution, Essen, 
1963. 

Viallet = Frangois - Albert Viallet. Zwischen Alfa und Ome- 
ga. Teilhard de Chardin, Nūrnberg, 1958. 

Werke = P. Teilhard de Chardins Werke, Freiburg i. Br., 1961- 
1970, 9 t. 

Zanta = P. Teilkard de Chardin, Briefe an Lėontine Zanta, Frei- 
burg i. Br., 1967. 

Svarstant bet kurią teoriją, reikia visų pirma pasiklausti, 
kokio pobūdžio yra tie raštai, kuriais ši teorija remiasi, nes 
nuo to priklauso ne tik jos tikslumas, bet kartais net ir jos 
esmė. Kodėl, pavyzdžiui, mes negalime šiandien nieko vi- 
siškai tikro pasakyti apie Herakleitą? Todėl, kad neturime jo- 
kių jo paties raštų, o tik jo minčių nuotrupas kitų autorių vei- 
kaluose. Surankiojus šias nuotrupas ir jas susisteminus, su- 
sidaro, be abejo, Herakleito dinaminės pasaulio sampratos 
vaizdas. Tačiau kas gali laiduoti, kad ta ar kita mintis (sa- 
kysime: „karas yra visų daiktų tėvas“) yra buvusi tinkamai 
suprasta ir padoriai perteikta? Tas pat yra ir su Dunso Sco- 

to (Dunso Škoto) veikalais, kurių ne vienas ne jo paties ra- 
šytas, bet sudarytas iš jo klausytojų užrašų, o šie, kaip paty- 
rimas rodo, yra reikalingi didžiai atsargaus naudojimo. Tas 
pat yra ir su Nietzsche's veikalais, kurių „Wille zur Macht“ 
yra buvęs jo sesers stipriai „pataisytas“, taip kad tik prieš 
keletą metų, pasibaigus įpėdinių paveldėjimo teisei, galėjo 
būti paruoštas kritinis šių raštų leidimas. Tai primename to- 
dėl, kad panašus likimas yra ištikęs ir Teilhard'o veikalus. 

Popiežiaujant Jonui XXIII, šiam plačių pažiūrų ir didžios 
dvasios žmogui, anuometinė Congregatio S. Officii paskel- 
bė 1962 m. birželio 30 d. naują įspėjimą (monitum), esą Teil- 
hard'o veikalus reikia skaityti kritiškai, „nes yra pakankamai 
aišku, kad minėti veikalai knibždėte knibžda dviprasmybių 
ir net rimtų klaidų, jog jos pažeidžia katalikiškąjį mokslą - 
Ouia satis patet praefata opera talibus scatere abiguitatibus immo 
etiam gravibus erroribus, ut catholicam doctrinam offendant“. Tai 
nėra pasmerkimas ar uždraudimas. Tai tik įspėjimas bei nu- 
rodymas, kad Teilhard'o mintis anaiptol nėra savaime aiški 
ir kad jo raštai negali būti priimti kaip krikščioniškasis va- 
dovas dabarties maišatyje. Teilhard'as buvo, tebėra ir, atro- 
do, liks klausimas, o ne atsakymas į didžiuosius mūsų am- 
žiaus rūpesčius - net ir į tą pačią evoliucijos problemą, kaip 
matysime vėliau. Užtat per drąsu būtų teigti, esą „jo sinte- 
zės rėmuose atsiskleidžia didesni tikėjimo turtai, o ypač gam- 
tos mokslais pagrįstas pasaulėvaizdis įsijungia į vieną didin- 
gą krikščioniškosios mistikos viziją“ (Paškus I 3, 101). Kažin 
ar tik ne dėl šio įsijungimo ir buvo išleistas anas kongrega- 
cijos monitum? 

Šiuo klausimu kaip tik ir paliečiame Teilhard'o raštų kil- 
mę arba, jo paties pamėgtais naujadarais kalbant, jo „litero- 
genezę“. 

Teilhard'as nebuvo tik kūjelio ir kastuvėlio žmogus, nors 
ir nešiojosi juos nuolatos su savimi, kad pakeliui padaužy- 
tų uolenas ar pakapstinėtų žemės sluoksnius. Jis buvo kar- 
tu ir plunksnos žmogus: jo raštų turime jau keliolika tomų: 
jų bus, be abejo, ir daugiau. Tačiau kaip jie yra atsiradę? Nė 

vienas rašantysis nerašo tik sau pačiam. Nerašo tik sau nė 
Teilhard'as. Viename laiške iš Kinijos (1926.XI.7) savo gimi- 
naitei Claude Aragonnes jis šitaip apibūdina literarinius sa- 
vo norus, sumanęs parašyti „Le milieu divin“: „Aš tikrai no- 
rėčiau 'pralįsti" (pro cenzūrą. - A. Mc.) ir būti skaitomas. Jei 
man pasisektų būti išspausdintam, tai, man regis, būtų dėl 
to dviguba nauda: visų pirma paskleisčiau idėjų, kurios, kaip 
tikiu, daugelį padarytų laisvus; antra, gaučiau savai pastan- 
gai savotišką Bažnyčios pritarimą“ (Geheimnis, 107). Paskleisti 
savas idėjas Teilhard'ui pasisekė: gyvam esant, tiesa, dar tik 
iš dalies, o mirus - jau pasauliniu mastu. Laimėti Bažnyčios 
pritarimą betgi jam nepasisekė ligi pat šiol. 

Kelią pastarajai nesėkmei pastojo jo paties ordinas. Jeigu 
tikėsime G. Valančiumi, kad „jėzuitų ordinas buvo ir tebėra 
vienas mokyčiausių ir smegeningiausių“", tai kaip tik šis mo- 
kyčiausias ordinas ir nedavė leidimo Teilhard'o raštams 
spausdinti, išskyrus keletą specialių gamtamokslinių straips- 
nių. Mat - tai tinka visoms vienuolijoms — rašąs vienuolis 
visų pirma turi gauti savos vyresnybės sutikimą, jei nori 
šiuos raštus skelbti viešumoje, o tik paskui bažnytinę apro- 
batą. Ir štai, šio pradinio leidimo Teilhard'as iš savo ordino 
negavo visą gyvenimą. Ne Roma, t. y. Vatikanas, čia buvo 
lemiantis veiksnys, bet jėzuitų vyresnybė. Jei Teilhard'as sa- 
vo laiškuose ir mini Romą, tai jis turi čia galvoje ne Vatika- 
ną, o Romoje esantį jėzuitų generalatą kaip paskutinę ins- 
tanciją anam pradiniam leidimui duoti. 

Šią instanciją Teilhard'as klabeno nuolatos. Minėtai savo 
giminaitei jis sykį praneša iš Pekino (1940.XII.11): „Prieš de- 
šimtį dienų parašiau generaliniam vikarui (savo ordino. — 
A. Mc.), paintormuodamas jį apie savo knygą („Le phenome- 
ne humain“. - A. Mc.) ir jos pataisas... Gal Romoje sutiks, kad 
aš pats pasirodyčiau“ (Pilger, 50). Bet jėzuitų vyresnybė ne- 
sutiko neduodama Teilhard'ui nė tuo pačiu metu prašyto lei- 
dimo dalyvauti 1941 m. Niujorke rengiamame „Mokslo ir re- 


! „Laiškai lietuviam“, 1973, Nr. 3, 90 

ligijos“ kongrese (plg. Pilger, 60), kur, kaip Teilhard'as rašo, 
„gamtininkai, filosofai ir teologai jau antrą sykį renkasi susi- 
tarti dėl pagrindų žmogiškajam Credo, kuris turėtų gelbėti lais- 
vę ir asmens vertę“ (Pilger, 50). Šiam kongresui Teilhard'as 
galėjo pasiųsti tik raštinį pranešimą (plg. Pilger, 51). 

Vis dėlto 1948 m. pavyko Teilhard'ui keliauti Romon pa- 
sikalbėtų dėl savo raštų ir dėl jam pasiūlytos profesūros Col- 
lege de France. „Čia aš esu, - rašo jis anai giminaitei iš Ro- 
mos (1948.X.7), - apgyvendintas generalate, specialiai rašy- 
tojams skirtame namų sparne... Priėmimas labai draugiškas“ 
(Pilger, 82-83). O po trijų savaičių savo draugui H. Breuil: 
„Kadangi College de France, man grįžus iš Niujorko, nuo- 
širdžiai pažadėjo man esančią laisvą katedrą (šiuo atveju ji 
būtų skirta proistorei), tai tėvelis generolas ryžosi pasikviesti 
mane, kad pasikalbėtų su manimi apie šį College klausimą, 
apie galimą mano knygos leidimą (prieš dešimtį metų para- 
šiau apie „Žmogiškąjį fenomeną“) ir kad sutvarkytų apskri- 
tai mano padėtį (paskaitos, raštai ir kt.). Tačiau dar nieko nė- 
ra nuspręsta“ (Pilger, 85-86). Ir nebuvo nieko nuspręsta. Tė- 
velis generolas patarė Teilhard'ui katedros neimti, o dėl raštų 
skelbimo sakėsi pranešiąs vėliau. Šio pranešimo Teilhard'as 
niekad nesulaukė. Tasai „Žmogiškasis fenomenas“, dėl ku- 
rio jis tiek vargo, jį vis taisinėdamas, kad įtiktų cenzoriams 
(plg. Pilger, 86; vėliau apie tai kiek plačiau), išėjo tik po Teil- 
hard'o mirties 1955 metais, tuoj pat atsidauždamas į aštrią 
trijų jėzuitų kritiką žinomuose teologiniuose žurnaluose: 
G. Bosio „Civiltą Cattolica“ (Roma, 1955 m. gruodis), J. Vil- 
laino „Etudes“ (Paryžius 1955 m. gruodis) ir J. Gallot „Nou- 
velle Revue Theologigue“ (Liuvenas, 1956 m. vasaris). Kai 
kas spėja, esą ši kritika buvusi „iš centro įtaigota, nors to 
ir negalima įrodyti“ (L. Boroso, „Wort und Wahrheit“, 1958, 
Nr. 1, p. 22). Atsimenant betgi, kad vienuolis turi gauti or- 
dino pritarimą saviems raštams skelbti, nesunku suvokti, jog 
šių trijų jėzuitų kritika buvo ne kas kita, kaip tęsinys anks- 
tesnio jų ordino nusistatymo Teilhard'o minties atžvilgiu. 

Betgi garsusis Liuveno filosofijos profesorius J. Marėchalis 
(1878-1944), studijavęs gamtos mokslus ir juos baigęs dakta- 

ro laipsniu, - kaip jis žiūrėjo į Teilhard'o teoriją? Teilhard'as 
yra jam ne vieną savo raštą davęs skaityti, ir Marėchalis yra 
Teilhard'ui - tai sako jis pats - parašęs nemaža „ilgų bei ma- 
lonių išvedžiojimų“ (Briekvechsel, 124; plg. Geheinnis, 205). 
Tačiau Teilhard'as nusiminęs priduria: „Svarbiausiuose 
punktuose jis man priešinasi“ (Briefwechsel, 124). Teilhard'ui 
atrodo, esą šis priešinimasis kyląs iš to, kad Marėchalio „filo- 
sofija stovi dar per toli nuo jo teologijos ir mistikos“ (ten pat). 
Marėchalis interpretavo Teilhard'o evoliucinę teoriją augusti- 
niškai, būtent kaip medžiagoje esančių rationes seminales išsi- 
skleidimą, ir šia prasme laikė jo teoriją suderinamą su krikš- 
čionybe (plg. Lubac, 362). Bet ar Teilhard'o evoliucinė teorija 
iš tikro yra augustiniška? A. Paškus tai paneigtų (plg. Paškus 
I, 1, 15-19), kaip tai paneigia ir G. Crespy, specialiai šį klau- 
simą tyrinėjęs ir, remdamasis E. Gilsonu, priėjęs išvados, kad 
„Teilhard'o pažiūra anaiptol nėra pažiūra Hipono vyskupo“ 
(Crespy, 185), kadangi rationes seminales kaip tik turinčios pa- 
tvirtinti, esą Dievas visa sukūrė iš sykio — omnia creavit simul 
(Crespy, 189), ir kad todėl jos esančios kaip tik statinės pasau- 
lio sampratos padarai (plg. Crespy, 191): Augustino evoliucija 
yra kuriančiosios evoliucijos priešingybė“ (E. Gilson, cit. iš: 
Crespy, 186). Bet jeigu taip, tuomet Marėchalis Teilhard'o ne- 
suprato... 

Teilhard'as galop įsitikino, kad ordino pasitikėjimo jis ne- 
turi. Būdamas Kinijoje, jis nuogąstauja savo pažįstamai Lė- 
ontine Zanta (1929.VIII.23), esą Kinija galinti jam tapti nuo- 
latine gyvenviete, o jis dėl to „nenorėtų atsisakyti savo sva- 
jonės įsitvirtinti Paryžiuje. Bet tai priklauso nuo to, kaip 
toliau klostysis oficialūs mano santykiai su Roma (su jėzui- 
tų generalatu. - A. Mc.), ir aš tikrai bijau, kad niekados ne- 
bejstengsiu šia prasme atgauti savos "nekaltybės" (Zanta, 93). 
Ir kiek vėliau: „Negaliu įžvelgti, kaip galėčiau sudaryti (su 
ordinu. — A. Mc.) nuoširdžią taiką, nes atrodo, kad mano 
kančių sąrašas jau perpildytas“ (Zanta, 107). 

Tiesa, Teilhard'as pajėgė išsiugdyti jausmą, kad „prieka- 
bi ordino elgsena“ jį „tik mažai tepaliečia“, nes visa tai „at- 
rodo juokinga, palyginus su didžiosiomis pasaulio realybė- 
mis“ (Zanta, 96). Tačiau tai anaiptol nereiškia, kad ši ordino 
elgsena jo atžvilgiu nebuvo Teilhard'ui skaudi. Jis pats pri- 
sipažįsta, esą jį „erzina, kad Romoje nemėginama paregėti, 
kiek statomojo bei saugomojo prado esama mano pastango- 
se“ (Zanta, 45). Todėl jau 1926 m. jam kilo mintis pačiam 
vykti į Romos generalatą - „ne virve ant kaklo (čia Teil- 
hard'as turi galvoje vokiečių karaliaus Henriko VII kelionę 
Canosson 1077 m. - A. Mc.), bet kad kompetentingom įstai- 
gom išaiškinčiau, į kokios rūšies skelbimą jaučiuos esąs len- 
kiamas ir kokiu būdu mėginu suprasti žmonių kalbą ir ja 
kalbėti žmonėms, kurie mums yra taip lygiai tolimi, kaip ir 
kinai, užtat įdomesni negu šie. Kad tik man būtų leista jiems 
kalbėti!“ (Zanta, 45). Teilhard'o draugas C. Bonneville'is, Lio- 
no privinciolas, atkalbinėjo jį nuo tokio žygio Romon, todėl 
Teilhard'as pajudėjo, kaip sakyta, tik 1948 m., paties jėzuitų 
generolo kviečiamas. Bet ir iš šio asmeninio susitikimo nie- 
ko neišėjo. Ordinas buvo ir liko nenuolaidus. 

Ir vis dėlto yra savotiškai nuostabu, kad pats Teilhard'as 
ordino nenuolaidumo, trukusio juk dešimtmečius, nesvars- 
tė, į jo esmę nesigilino ir jo prasmės neieškojo. Tiesa, jis pa- 
kluso savai vyresnybei drausmės atžvilgiu, bet jis nesiėmė 
šio nenuolaidumo akivaizdoje permąstyti savos teorijos. Jam 
atrodė, kad jo sankirtis su ordinu yra „ginčas dėl žodžių, su- 
keltas tokių žmonių, kurie nesuvokia tikros ginčo esmės“ 
(Zanta, 45). O tai buvo aiškiai per maža. Jeigu Teilhard'as 
būtų kiek dėmesingiau pažvelgęs į savo bendraamžio ir ben- 
drabrolio J. Marėchalio padėtį, būtų nesunkiai pamatęs, kad 
tarp jo ir Marėchalio esama gana aukštos lygiagretės, nors 
ordino nusistatymas juodviejų atžvilgiu visiškai kitoks. 

Marėchalis rašė tuo pačiu metu kaip ir Teilhard'as. 
Marėchalio pastanga pasirinkti Kanto filosofiją „kertiniu ak- 
meniu“ (E. Simons) saviems svarstymams ir trancendentali- 
nes Kanto kategorijas jungti su šv. Tomu, kopiant šiomis ka- 
tegorijomis ligi Absoliuto, buvo toks pat naujas bei drąsus 

žygis kaip ir Teilhard'o pastanga jungti evoliucijos teoriją s 
teologija bei mistika ir evoliucijos laiptais kopti taip pat lig 
Absoliuto. Abu mąstytojai buvo laužėjai dar neitų kelių; ab 
mėgino naujųjų laikų pasekmes filosofijoje ir moksle org: 
niškai sieti su praeities laimėjimais. Kodėl tad Marėchalis g: 
lėjo paskelbti savo raštus (plg. jo pagrindinį veikalą „Le poir 
de depart de la metaphysigue“, Paris, 1922 ir t. t., 5 tomai 
o Teilhard'as - ne? Atsiminkime, kad Kanto filosofija buv 
Bažnyčios taip lygiai griežtai atmesta, kaip ir evoliucijos te 
orija. Kodėl tad vienas ordino narys, jungdamas pasmerkti 
Kantą ... su išgarbintu šv. Tomu, nesutinka savos vyresnį 
bės pasipriešinimo, o kitas to paties ordino narys, jungd+ 
mas pasmerktą evoliucijos teoriją su galiojančia teologija : 
tos pačios vyresnybės negauna leidimo nė vienam šios ri 
šies raštui? Tai klausimas iš tikro vertas dėmesio, norint st 
prasti jėzuitų nusistatymą naujų teorijų atžvilgiu. Ir reikia ti 
stebėtis, kad Teilhard'ui savęs palyginimas su Marėchaliu nt 
atėjo nė į galvą: jis murmėjo ir kentėjo, tačiau nesidairė ar 
linkui — net ir savo ordino rėmuose. 

O ar tik ne paties Teilhard'o priekaištas Marėchaliui, es 
šiojo filosofija stovinti dar per toli nuo jo teologijos bei mi: 
tikos (plg. Briefwechsel, 124), nepaaiškina Teilhard'o raštų 1 
kimo? Ar evoliucinė jo teorija nestovi kartais jau per arti pr. 
teologijos bei mistikos? Juk jei kuris nors mąstytojas mėgir 
gamtamokslio teoriją įvesti į teologiją ir mistiką, tai jis turi k 
bai kritiškai ir aiškiai išdėstyti šio įvedimo pobūdį, prasmę 
ribas. Ar šiuo atžvilgiu Teilhard'as iš tikro yra buvęs paka: 
kamai kritiškas, apdairus ir aiškus? Šių laiškų autorius sav 
kritikoje yra minėjęs, kad, H. de Lubaco liudijimu, pats Tei 
hard'as jautęs ir savo laiškuose ne sykį prisipažinęs, esą * 
sąvoka „kūrybinis vienijimas“, kuria jis mėginąs pakeisti ki 
rimo iš nebūties sąvoką, esanti reikalinga pataisų pasauli 
pradžios ir žmogaus sielos atžvilgiu (plg. DDK, 252). Ir v 
dėlto jis šių pataisų nedarė. „Tegu kiti mane suderina s 
principais, jeigu jie gali“, - rašė Teilhard'as (Lex II, 156). 
kas tada, jei šie kiti Teilhard'o suderinti negali? Kas tada, j 

šis derinimas virsta konkordizmu, kurio kaip ugnies veng- 
ti patarė pats Teilhard'as (plg. Lex II, 65)? Kas kuria visuo- 
tinę teoriją, apimančią visatos praeitį ir ateitį, mokslą ir ti- 
kėjimą, biologiją ir kristologiją, ir tuo pačiu metu teigia, ne- 
teikiąs „teorinio visatos išsivystymo pagal aukščiausius 
principus“ (Lex II, 156), neturi stebėtis, jei šen ar ten jis 
aniems aukščiausiems principams nusikalsta ir jei kiti šį nu- 
sikaltimą pastebi bei parodo. Teilhard'as stipriai klydo, ma- 
nydamas, esą jo raštai „semia savo jėgos iš pastangų vengti 
bet kokios priebėgos metafizikon“ (Lex II, 157). Nes kas gi 
patikės, kad tokios sąvokos, kaip: kūrimas vienijimu, medžia- 
gos vidus (Ie dedans), medžiagos sąmonė, kūrybinė evoliuci- 
ja, žmogus kaip evoliucijos savisąmonė, žmogus kaip raktas 
visatai pažinti, noosferoje besikurianti antsąmonė, — kad vi- 
sos šios sąvokos yra įmanomos, „atkakliai pasiliekant apraiš- 
kų plotmėje“, kaip tai tvirtina Teilhard'as (ten pat)? Nesirū- 
pinimas „metafizine daiktų puse“ (Lex II, 156), aiškiai brai- 
džiojantį metafizikos vandenyse, ir padarė, kad Teilhard'o 
raštai gimė, švelniai kalbant, nepakankamai „išnešioti“. 

Štai kodėl jėzuitų ordinas Teilhard'o pastangomis teorinėje 
plotmėje ir nepasitikėjo, nors ir regėjo gerą jo valią kalbėti 
žmonėms mūsų amžiaus kalba. Tačiau ši kalba turėjo būti at- 
remta į stiprius pagrindus; ji neturėjo būti daugiaprasmė ar 
net klaidinanti; ji neturėjo sudaryti įspūdžio, kad ja užtrina- 
mos skirtybės tarp esmingai kitokių būties plotmių: kūrimas- 
išsivystymas, medžiaga-dvasia, pasaulis-Dievas ir t. t. Tuo 
tarpu kas sakosi, „negalįs pasaulio — net ir fizikinių požiūriu — 
įsivaizduoti kitaip kaip tik didžiulio dvasios judesio pavida- 
lo“ ir todėl ryžtąsis rašyti „dvasios fiziką, ne metafiziką“ 
(Teilhard“, Zanta, 89), tas savaime atsiduria labai slidžiame 
dviprasmybės kelyje, pažadindamas įtarimo, kad čia turime 
reikalo arba su dar labai neišvystyta mintimi, aptemdinta 
daugybe metaforų, arba su daugiau ar mažiau slaptu moniz- 
mu, tegu jis ir vadintųsi spiritualizmo vardu. Todėl jėzuitų or- 
dinas ir darė skirtumą tarp Marėchalio ir Teilhard'o, nors 
abiejų pastangos buvo naujos, drąsios, tradiciškai neįprastos. 

Jeigu tad G. Valančius, priekaištaudamas dabartiniams Teil- 
hard'o kritikams, klausia, ar „jėzuitai - teologijos ir filosofijos 
ignorantai?“?, tai reikia į tai aiškiai atsakyti: jokiu būdu. Jei- 
gu jie būtų buvę ignorantai, nebūtų darę skirtumo tarp 
Marėchalio ir Teilhard'o: jie būtų šio skirtumo net nesupratę. 

Negalėdamas savo raštų skelbti viešai, Teilhard'as vis dėl- 
to nemetė plunksnos. Tačiau jis rašė, kaip prisipažįsta broliui, 
„Savam privačiam archyvui“ (Pilger, 168-69). Rašyti gi savam 
archyvui yra visai kas kita, negu rašyti viešumai. Šia prasme 
yra teisingas A. Paškaus apgailestavimas, „kad bažnytinė 
cenzūra, uždrausdama spausdinti filosofinius, teologinius 
Teilhard'o raštus, atėmė vienintelę progą ir autoriaus, ir kri- 
tikų vaisingam dialogui“ (Paškus I, 1, 14). Iš tikro raštų paskel- 
bimas būtų privertęs Teilhard'ą giliau permąstyti ir aiškiau 
išdėstyti ne vieną savo idėją. Savo ruožtu tai būtų paskatinę 
ir kritikus bei šalininkus greičiau įžvelgti tiek Teilhard'o teo- 
rijos vertę, tiek jos trūkumus. Dabar Teilhard'o veikalai yra 
pasilikę nebe dialogas su viešuma, bet tik monologas su 5a- 
vimi pačiu. Tai tik apmatai ir net nuotrupos, rašyti arba tik 
sau pačiam, arba savo artimiausiems draugams - be žvilgio 
į kritikus ir į visuomenę ir todėl be reikalingo tikslumo bei 
griežtumo. 

O kad Teilhard'as būtų savo raštus jų išleidimo atveju 
tikslinęs, rodo jo elgesys su „Le phenomene humain“. Vyk- 
damas Romon 1948 metais prašytų šiai knygai leidimo, jis pa- 
siėmė jos rankraštį ir pradėjo jį perdirbinėti, belaukdamas at- 
sakymo į savo prašymą. „Šiuo tarpu aš rankraštį pertaisau 
pagal pastarąsias dvi (ordino cenzorių. - A. Mc.) revizijas“, — 
rašo jis H. Breuil (1948.X.28). „Visą tekstą nusėjau i - taškais, 
įtarpų pavidalu; padariau dvylikos puslapių santrauką užbai- 
gai. Ir dabar iš tikro tikiu, kad šiomis pastangomis... pirmykš- 
tis tekstas tik laimėjo“ (Pilger, 86). Nėra abejonės, kad Teil- 


2 „Laiškai lietuviam“, 1973, Nr. 3, p. 90 

hard'as savo raštus būtų dar labiau tikslinęs, jei būtų turėjęs 
prieš akis ne tik ordino cenzorius, bet ir pasaulio mokslinin- 
kus bei jų pastabas. 

Bet ir neleidžiami spausdinti Teilhard'o raštai vis dėlto 
plito - šiandien sakytume „samizdat“ būdu. Ilgametė jo sek- 
retorė juos perrašinėjo, multiplikavo ir platino, „vos galėda- 
ma patenkinti paklausą“ (Viallet, 62). Teilhard'ui mirus, tuoj 
pat pradėta šie nuorašai rinkti, grupuoti ir leisti. Iš jų tad ir 
susidarė dabartiniai Teilhard'o veikalų tomai. 

Tačiau kaip tik dabar ir kyla klausimas: kiek šie nuorašai 
yra autentiniai? Ar jie yra tokie, kokie buvo išėję iš paties Teil- 
hard'o plunksnos? Ar jie nėra „pataisyti“ bei „papildyti“? Kad 
tokiai abejonei esama pagrindo, rodo šis pavyzdys. Viename 
Teilhard'o rašto „Le Coeur de la Matiere“ („Medžiagos šir- 
dis“) (1950) nuoraše pasaulio sukūrimas yra vadinamas abso- 
liutinės Būties patobulinimu (perfectionement), kitame nuora- 
še - šios Būties patenkinimu (satisfaction). Kuris posakis yra 
Teilhard'0? Nes juodu kiekvienas reiškia visai ką kita. Dievo 
patobulinimas pasaulio sukūrimu yra nesąmonė filosofiškai ir 
erezija teologiškai. Tuo tarpu Dievo patenkinimas pasaulio su- 
kūrimu yra visiškai priimtina sąvoka, nes Dievas kuria iš mei- 
lės ir pasaulio sukūrimu šią savo meilę kaip tik patenkina. 

Gal tai paaiškintų ir tą sunkų priekaištą, kurį tėvas T. Žiū- 
raitis OP daro H. de Lubacui, esą šis nepateikiąs autentinio 
Teilhard'o, o kuriąs savą teilhardistiką: „Teilhardistika — tai 
netikras, iškreiptas teilhardizmas“?. Lubaco „teilhardistikoje 
labai dažnai (ne visada) randame iš esmės pakeistą teilhar- 
dizmą... Todėl Lubacas savo net svarbiausiame veikale apie 
Teilhard'ą (plg. santr. Lubac. - A. Mc.) yra paskelbęs savo kū- 
rybos teilhardistinę, o ne paties Teilhard'o kūrybos autentiš- 
ką vadinamąjį mokslą — teilhardizmą“ (ten pat). Tėvas Žiū- 
raitis pateikia ir pora pavyzdžių šioms iškraipoms: vietoj 
„krikščionybė“ Lubacas cituoja „žmonija (Humanite)“, vietoj 
„vieningumas (integralite)“ - „vientisumas (integrite)“. Tai tas 
pat, kas yra įvykę ir su mūsų anksčiau minėtu pavyzdžiu. 


3 „Darbininkas“, 1973, Nr. 25, p. 6 

Bet čia kaip tik ir lieka neaišku, ar šias pakaitas iš tikro yra 
padaręs pats Lubacas? O gal jis naudojosi tokiu ano „samiz- 
dat“ tekstu, kuriame minimos pakaitos jau buvo padarytos 
kitų nežinomų nurašinėtojų, kuriems Teilhard'as atrodė ar- 
ba per griežtas arbe per minkštas? Be abejo, tėvas Žiūraitis 
teisingai įžvelgia, kad Lubacas savo knygoje, lietuviškai ta- 
riant, tempia Teilhard'ą ant savo kurpalio, kur ir kiek tik gali: 
jo šviesoje Teilhard'as pasirodo toks „nekaltas avinėlis“, jog 
netenka bet kokio originalumo (kaip ir A. Paškaus interpre- 
tacijoje, apie kurią kalbėsime jau kitur kiek plačiau)... Vis dėl- 
to pagrindinės svarbos sąvokų pakeitimo jų priešingybėmis 
vargu ar pats Lubacas būtų ėmęsi. Greičiausiai šių pakaitų 
šaltinis yra tasai nekontroliuojamas, beveik pogrindinis ir 
sektantiškas Teilhard'o raštų „samizdat“. 

Kiek betgi tokių sąvokų Teilhard'o „samizdat“ yra per- 
dirbęs? Kiek jis jų iškraipęs ar pataisęs? Ar eilė dviprasmy- 
bių bei prieštaravimų, taip aiškiai regimų Teilhard'o raštuo- 
se, yra iš tikro jo minties neišsivystymo padaras ar gal jo 
skleidėjų bei garbintojų darbas? Į tai šiandien dar niekas at- 
sakyti negali. Ligi šiol pasirodę jo laiškai yra dar labai ne- 
pilni ir jo giminių labai iškarpinėti, ypač vadinamieji „kelio- 
nių laiškai“ (1923-1955), kur aiškiai jausti, kad čia norima 
Teilhard'ą užkelti ant tam tikro pastovo kaip „stebėtoją di- 
džių žemės apraiškų, kurių veidą jis taip aistringai myli“, 
taip apibūdina jį jo giminaitė Claude Aragonnes, šių laiškų 
leidėja (Geheimnis, 15). 

Teilhard'o raštų likimą stipriai apsprendė ir, atrodo, atei- 
tyje dar ilgai apspręs jėzuitų ordino ginčas su Teilhard'o gi- 
minėmis dėl autoriaus teisių paveldėjimo: kam jos priklauso 
mirusiojo vienuolio atveju - jo ordinui ar jo giminėms? Pagal 
bažnytinius kanonus po iškilmingųjų apžadų „visos gėrybės, 
bet kokiu būdu vienuoliui priklausančios“, pereina ordino ži- 
nion (CIC, can. 582, 1). Tuo remdamasis, jėzuitų ordinas, Teil- 
hard'ui mirus ir jo giminėms pradėjus leisti jo raštus, iškėlė 
Prancūzijos teisme bylą - ir pralaimėjo. Prancūzų teismas au- 
toriaus teisių paveldėjimą pripažino Teilhard'o giminėms. Tė- 
vas T. Žiūraitis teisingai šiuo atžvilgiu pastebi, kad „visi svar- 

biausi Teilhard'o rankraščiai (vadinasi, tieji, kurie buvo pa- 
sklidę „samizdat“ būdu. — A. Mc.) priklauso ne nuo jėzuitų 
(ten pat). Jeigu tačiau jėzuitų ordinas šią bylą būtų laimėjęs, 
tai žinant ankstesnį jo nusistatymą Teilhard'o raštų atžvilgiu, 
vargu ar mes šiandien kalbėtumėmės bei ginčytumėmės jų 
reikalu. Nedavęs šiems raštams leidimo, esant jų autoriui gy- 
vam, vargu ar ordinas būtų ryžęsis juos leisdinti autoriui mi- 
rus, kai raštų jau nebegalima pataisyti ar papildyti. Ar tokiu 
atveju turėtume „Teilhard'o fenomeną“ iš viso? 

Bet esama dar vienos šio ginčo pusės. Teilhard'as, būda- 
mas gyvas, plačiai susirašinėjo su ne vienu jėzuitų: P. Char- 
les'u, G. Fochu, H. de Lubacu, J. Marechaliu, A. Valensinu ir 
kitais, nekalbant jau apie jo laiškus provinciolui Lione ir ge- 
nerolui Romoje. Visi šie raštai dabar yra ordino žinioje. Ar jis 
ryšis juos kada nors paskelbti? Bent ligi šiol nematyti šia link- 
me jokių pastangų. O šių Teilhard'o raštų paskelbimas būtų 
didžiulis ir svarbus — kai kuriais atvejais net lemtingas - pa- 
pildas giminių bei draugų rankose esantiems — paskelbtiems 
ir nepaskelbtiems - raštams: jų autentiškumui ir jų prasmei. 
Jie parodytų, kokia linkme iš tikro išsivystė Teilhard'o min- 
tis (laiškai draugams) ir kiek Teilhard'as iš tikro buvo pasi- 
ruošęs savo mintį derinti su amžinaisiais krikščionybės prin- 
cipais. Tokiu atveju gal baigtųsi ir ne viena dviprasmybė, per- 
siversdama vienon ar kiton pusėn. 


2. Teilhard'as - medžiagos mistikas 


1 


Kas yra tasai šaltinis, iš kurio teka Teilhard'o mintis? Kol 
nesame jo radę, tol ir pati ši mintis atrodo ne tik abejotina, 
bet net ir fantastinė, vadinasi, nerimta ir todėl neverta di- 
desnio dėmesio. Teilhard'as yra buvęs daugiakryptis žmo- 
gus. Tačiau nuostabu, kad kiekviena kryptis, kuria jis mėgi- 
na žengti, čia pat yra jo paties užtveriama. Tik vienas šiam 
reikalui pavyzdys. Kaip evoliucijos teoretikas, Teilhard'as 

įsakmiai pabrėžia, kad, pasirodžius žmogui žemėje, evoliu- 
cija tapo sudėta į jo rankas ir kad jis dabar ją vedąs kurda- 
mas kultūrą. Bet štai kitoje vietoje jis pats išjuokia šią pa- 
grindinę savos teorijos mintį: „Negailestingai aišku, koks 
juokingas yra žmonių išdidumas norėti pasaulį tvarkyti ir 
jam uždėti savas dogmas, savus mastus, savus sandėrius“ 
(Lobgesang, 83). Tačiau kas gi yra visa kultūra, jei ne žmo- 
gaus dogmų, mastų, sandėrių įkūnijimas visatoje? Kodėl tad 
ši pastanga turėtų būti juokinga? Ir ar noosferos evoliucija 
galėtų vykti kitaip? 

Tokių pavyzdžių galima būtų pateikti daugybę. Jie visi 
rodytų, kad daiktai Teilhard'ui, kalbant Putino žodžiais, kaž- 
kaip dvilypuojasi, ir kad jis nebežino, „kokiu vardu juos va- 
dinti“. Pasaulio regimybė, kurią jis turi pašvęsti kaip kuni- 
gas, tobulinti kaip vienuolis, apmąstyti kaip filosofas bei teo- 
logas, - ši regimybė greitai jam virsta „banalia žeme“, į kurią 
nusileidęs, jis jaučiasi esąs svetimšalis (jo išskirta. - A. Mc.), 
kalbąs nebesuprantama kalba ir tampąs „našta net ir tiems, 
kuriuos jis myli, nes jie visados jaučia, kaip nenugalimai jis 
ieško kažko užu jų“ (Lobgesang, 85). Jam kartais net ir pa- 
čiam atrodo, esą jis kalba tik apie apraiškas (les phenomenes); 
šitaip norėtų suprasti jį ir kiti (plg. Paškus I, 9, 417; Paškus 
II, 17, 1). Tačiau iš tikro, jis kalba apie aną kažką, kuris glū- 
di anapus apraiškų, kuris yra jį patraukęs, pririšęs, sužavė- 
jęs ir virtęs jam „atramos tašku bei priebėga (būti) šalia (jo 
išskirta. - A. Mc.) visuomenės“ (Lobgesang, 84). 

Žodis „šalia“ čia yra ypatingai svarbus. Teilhard'as, kuris 
visuomenę noosferos išsivystyme yra taip stipriai pabrėžęs, 
jog dėl to, atrodo, nukenčia net asmuo, - tas pat Teilhard'as 
randa aname „kažkame“ priebėgą egzistuoti šalia visuomenės 
ir tuo būdu paneigti visą žmogaus bendrėjimo sampratą. Šio 
„kažko“ šviesoje mūsoji regima žemė virsta jam „banalia že- 
me“, jos džiaugsmai bei kančios irgi banaliais, jos aistros ne- 
skaniomis ir jos jausmai nusilpusiais. Teilhard'as rašo, esą jis 
„ligi priklumo išragavo jų (žmonių. - A. Mc.) džiaugsmų bei 
skausmų banalumą, jų vargų smulkų egoizmą, jų aistrų ne- 
skanumą, jų jausmų nusilpimą“ (Lobgesang, 83). Tai skamba 

beveik kaip panieka kasdienos žmogui, kuris pasidarąs įdo- 
mus tik antžmogio (sur-homme) būsenoje. Kur tad glūdi šio 
keisto dvilypumo šaknys? Kas yra tasai „kažkas“, kurio Teil- 
hard'as nuolatos ieško užu daiktų bei asmenų ir kuris jį ne sy- 
kį padaro negailestingą ir net neregį konkretybei? 


2 


Henris de Lubacas, uoliausias Teilhard'o raštų aiškinto- 
jas ir jų gynėjas nuo kritikų, pastebi, kad „tėvelis Pierre'as 
Teilhard'as de Chardinas nebuvo nei metafizikas savo pa- 
šaukimu, nei teologas savo profesija: jis buvo mistikas“ (Lu- 
bac, 119; plg. 115-116). Tai nereiškia, kad jis nebūtų buvęs 
išstudijavęs filosofijos ir teologijos: šia prasme jėzuitai paruo- 
šia žmones labai gerai. Tačiau vienas dalykas yra kurią nors 
sritį išmokti, o kitas — būti jai artimam savos dvasios sąran- 
ga. Tokios sąrangos Teilhard'as neturėjo nei filosofijai, nei 
teologijai. Todėl Lubacas ir pastebi, kad jis gana anksti — tai 
pripažįsta ir pats Teilhard'as — pradėjo atšalti teologiniams 
klausimams (plg. Lubac, 116). Dar mažiau jis buvo linkęs fi- 
losofijon ir todėl ne sykį mėgino atsiriboti nuo metafizikos, 
kuri jam atrodė esanti geometrinė (plg. Lubac, 116). Teil- 
hard'o sistema, pasak Lubaco, „beveik visados sąmoningai 
sustoja ant metafizinių ir teologinių problemų slenksčio“ 
(Briefwechsel, 142). 

Be abejo, Teilhard'o traukimasis nuo filosofijos ir teologi- 
jos buvo ne kas kita, kaip atgrasa mokyklinei filosofijai ir teo- 
logijai (plg. Lubac, ten pat). Sykiu betgi tai buvo ir ženklas, 
kad jis nepajėgia kūrybiškai apvaldyti to, ko buvo išmokęs 
mokyklos suole, ir sujungti su tuo, ką buvo išmąstęs jis pats. 
Žinoma, mokyklinė filosofija ir teologija visados buvo ir bus 
ankšta ir sausa. Tačiau ji teikia griežtų sąvokų, aiškių apibrėž- 
čių, loginių išvadų, drausmindama tuo visą mūsų protavimą. 
Kai šios pradinės protavimo formos yra pakankamai giliai pa- 
sisavintos, galima ir reikia jas peržengti pralaužiant jų ankš- 
tumą ir kūrybiškai leistis į naujas sritis. Taip yra darę visi di- 
dieji filosofai ir teologai. Nė vienam iš jų mokyklinė teologija 

ar filosofija nėra buvusi kliūtis, kaip matematikos kūrėjams 
nėra kliūtis daugybos lentelė. Atšalti šiems pradmenims reiš- 
kia parodyti, kad ne jiems žmogus yra gimęs. 

Teilhard'as buvo gimęs mistikai. Tikrovę jis mistiškai iš- 
gyveno ir mistiškai mąstė. „Jeigu iš viso esama neabejotino 
mistinio mąstymo, tai jį turėjo P. Teilhard'as de Chardinas“, 
teigia jo ordino bendrabrolis ir gamtos filosofas A. Haasas, 
sudaręs Teilhard'o sąvokų žodyną vokiečių kalba (Lex II, 
181). Teilhard'o minčiai išeities taškas yra ne tyrimas (mokslo 
srityje), ne loginis apmąstymas (filosofijos srityje), ne Bažny- 
čios dogma (teologijos srityje), bet vizija arba regėjimas. Ži- 
noma, Teilhard'as ir tyrinėjo, ir mąstė, ir tikėjo. Bet visa tai 
buvo pažadinta bei palaikoma anos jo vizijos. „Ir pats Teil- 
hard'as, Lubaco liudijimu, yra kalbėjęs apie savo viziją; jis 
pats labai dažnai yra šaukęsis tam tikro patyrimo ir vidinio 
įvykio, kuris niekados nesiliovė buvojęs ir jį valdęs“ (Brief 
wechsel, 145). „Man atrodo, - rašo Teilhard'as, - kad aš kaž- 
ką regiu ir norėčiau, kad šis kažkas būtų regimas“ (Briefwech- 
sel, 68). Trumpai tariant, Teilhard'as yra buvęs „regėjimo 
žmogus“ (C. Cuėnot). 

Ši kažko vizija ir yra buvusi Teilhard'o minties šaltinis. 
Lubacas tvirtina, kad Teilhard'as visuomet pabrėžęs, esą „jo 
vizija buvo pirmasis ir grindžiamasis pradas, iš kurio išsi- 
vystė visa kita tarsi bangų ratais“ (Briefwechsel, 146). Dar aiš- 
kiau šią mintį išreiškia Lubacas kitoje vietoje: Teilhard'as, pa- 
sak jo, „tik dedasi (donne seulement Uair) vienur kitur išvys- 
tęs abejotiną filosofiją, mes pasakytume: beveik mitologiją; 
iš tikro betgi jis jau iš anksto esti įtaigojamas (s'inspire) ne- 
abejotinų savo tikėjimo tiesų“ (Lubac, 310). Atrodo, kad ta pa- 
čia prasme Teilhard'o mąstyseną supranta ir A. Paškus, teig- 
damas: „Teilhard'o teorijos durys atidaromos tik soteriolo- 
giniu raktu“ (Paškus I, 2, 70), vadinasi, tikėjimu į išganymą 
ir Išganytoją. Kitaip sakant, Teilhard'o teorija yra ne kas kita, 
kaip mistinės jo vizijos projekcija į mokslinę plotmę. „Ji yra, - kaip 
sako Lubacas, - ne tiek išdava vargingai proto keliu pasiek- 
tos vienybės, kiek vaisius nuolat esančios slaptos pradinės 
vizijos“ (Briefwechsel, 145). 

Kaip tai įvyksta, gali mums gražiai paaiškinti teilhardi- 
nė „omegos“ samprata. A. Paškus, interpretuodamas šią 
sampratą, mano, esą Teilhard'as visų pirma pasiekia „ome- 
gą“ sklaidydamas protu evoliucijos vyksmą, vadinasi, iš da- 
lies gamtamokslio, iš dalies filosofijos keliu prieidamas išva- 
dos, kad „omega privalo jau dabar egzistuoti, būti nepriklau- 
soma nuo žmogaus, nesunaikinama ir pati save palaikanti“ 
(Paškus I, 9, 419). Šia prasme „omega“ „pažymi išvystyto, at- 
baigto pasaulio stovį, ne Dievą“ (Paškus I, 9, 421). Tačiau „juk 
transcendentinė, savyje egzistuojanti ir meilės energija spin- 
duliuojanti omega negali būti paprasta evoliucijos santakos 
būsima viršūnė. Ji yra jau dabar egzistuojantis Dievas“ (Paš- 
kus I, 9, 419). Atrodo, kad čia Teilhard'as eina viena ir ta pa- 
čia pažinimo linija (plg. Paškus I, 9, 420) ir kad todėl „ome- 
ga“ esanti „protavimo išvada“ (Paškus I, 2, 70). Tik vėliau, 
atsidūręs „Apreiškimo lauke“, Teilhard'as „tikėjimo aktu... 
jau gali atpažinti, kad jo bendrosios hipotezės Omega yra ne 
kas kita, kaip krikščionybės Kristus“ (Paškus, ten pat). Taip 
aiškina Teilhard'ą Paškus. 

Pasak Lubaco, visa yra buvę kaip tik atvirkščiai. Teil- 
hard'as jau pradinėje savo vizijoje regi Kristų kaip visatos 
centrą bei tikslą ir paskui šį reginį perkelia į savo evoliuci- 
nę teoriją, tarsi protu ieškotų evoliucijos centro bei tikslo ir 
tartųsi jį radęs. O, atsigrįžęs į Apreiškimą, tarsi sakytų: štai 
ką radau eidamas mokslo keliu, yra ne kas kita, kaip tikėji- 
mo Kristus. Tikrovėje betgi šisai tikėjimo Kristus vedė Teil- 
hard'ą visą laiką ir apsprendė visą jo evoliucijos sklaidą. Tik 
jis manė, kad nereikia per anksti šios slaptos prielaidos at- 
skleisti. Lubacas pateisina šitokį metodą pedagoginiu atžvil- 
giu (plg. Lubac, 310). Galimas daiktas. Kas kalba kaip peda- 
gogas, gal ir neprivalo slaptų savo prielaidų parodyti iš sy- 
kio. Tačiau šitoks metodas negali būti pateisinamas nei 
moksliškai, nei filosofiškai, nes jis yra — bent objektyviai — 
apgaulus: jo išvada kaip mistinė projekcija jau slypi prota- 
vimo pradžioje šį grįsdama ir apspręsdama. Teilhard'as tvir- 
tina, esą jis kalba kaip gamtininkas, tuo tarpu iš tikro jis iš 
pat pradžios kalba kaip mistikas, atsiremdamas į savo vizi- 


415 


ją, tik apvilkdamas ją moksliniais terminais bei sąvokomis — 
dažnai analoginėmis, o dažniausiai grynai metaforinėmis. 
Kaip gamtininkas, Teilhard'as kalba tik specialiai paleonto- 
loginiuose savo straipsniuose, kuriais šiandien niekas nebe- 
sidomi. Visur kitur gamtamokslinis jo kalbėjimas yra tik mis- 
tikos išvaizda (Hair). 

Mistinę savo viziją Teilhard'as brangina labiau negu moks- 
linę medžiagą: tūkstančiai kilogramų vertingų radinių ekspe- 
dicijų metu jį domina mažiau negu „menkiausia tikrosios mis- 
tikos kibirkštėlė“ (Lex II, 180-81). Pasak A. Haaso, Teilhard'as 
„daugelį kartų yra prasitaręs, esą „jis trokštų jaustis laisvas, 
kad truputį pamirštų mokslinę gamtos pusę ir žymiai tiesio- 
giau eitų prie mistinio gamtos prailginimo (prolongement) stu- 
dijų“, nes šis prailginimas - prisipažįsta jis pats - jį žavėjo la- 
biau negu visa kita“ (Lex II, 181). Jis tad ir vedė Teilhard'o 
mintį nuo pat pradžios. Nuolatinis gi tvirtinimas, esą jis „ligi 
kaulų smegenų yra jautrus tikrovei arba tam, kas iš tikro yra“ 
(Lex II, 156), buvo tik pedagoginė ar apologetinė priedanga 
jo mistikai. Mistinė vizija arba mistinis įvaizdis sąmonėje — 
štai kas yra Teilhard'o teorijos turinys. 

Kas yra šios Teilhard'o vizijos atrama? Aplinkui ką telkiasi 
jo regėjimas? - Vienoje vietoje Teilhard'as rašo: „Esama ryšio 
su žeme (pirmoji fazė), esama ryšio su Dievu (antroji fazė) ir 
esama ryšio su Dievu per žemę (trečioji fazė)“ (Briefwechsel, 
28). Pats Teilhard'as jautėsi pasiekęs kaip tik šią trečiąją fazę, 
kurios metu, kaip jis sako, darosi galima „per niekingą bet ku- 
rio pavidalo žievę... ieškoti aukštesnių tikrovių“ (Briefwechsel, 
29). Tai esminis posakis Teilhard'o vizijai suprasti. Kiekvie- 
na krikščioniškoji mistika (gal net ir kiekviena mistika apskri- 
tai) siekia Dievo. Jo siekia ir Teilhard'o mistika. Tačiau Teil- 
hard'o siekimas skiriasi nuo kitų mistikų (šv. Pauliaus, šv. 
Pranciškaus Asyžiečio, šv. Kryžiaus Jono, šv. Teresės Avilie- 
tės) tuo, kad jis jungia žmogų su Dievu ne tiesiog — tai būtų 
Teilhard'o minima dar tik antroji fazė, - bet per žemę. Teil- 

hard'o siela skęsta žemės begalybėje ir tik joje patiria Dievą. 
„Tik po šia apčiuopiama medžiaga, - rašo jis, - Tu pasirodai 
mums, Viešpatie, mus pradžiugindamas ir pamažu mums ap- 
reikšdamas Tavo buvojimo tarp mūsų stebuklą“ (Briefwech- 
sel, 70). Štai kodėl Teilhard'as apie save ir sako, esą jis atpa- 
žįsta savyje „labiau žemės sūnų, negu dangaus vaiką“ (Lob- 
gesang, 16), ir moko kitus, kurie norėtų mylėti Dievą, kad šie 
visų pirma „protingai, bet stropiai elgtųsi su apčiuopiamomis 
realybėmis“ (Briefwechsel, 70). 

Nūnai, apčiuopiamiausia iš visų realybių yra, be abejo, me- 
džiaga. Jai tad ir tenka Teilhard'o vizijoje pagrindinis vaid- 
muo. Teilhard'as jaučia savyje „nenugalimą polinkį viskam, 
kas juda tamsioje medžiagoje“ (Lobgesang, 16). Medžiaga šau- 
kia jį, ir jis atsiliepia: „Štai ašt“ (Lobgesang, 75). Jis klausia ją, 
ko ji norinti, kad jis darytų (plg. Lobgesang, 77), ir medžiaga 
atsako: „Grūdinkis, žemės sūnau, medžiagoje, maudykis de- 
gančiuose jos sluoksniuose, nes ji yra tavo gyvenimo šaltinis 
irjaunystė... Niekados nekalbėk, kaip tam tikri žmonės: „Me- 
džiaga susidevėjusi, medžiaga negyva“. Ligi pat paskutinės 
amžių akimirkos medžiaga liks jauna ir trykštanti, spinduliuo- 
janti ir nauja tam, kas nori... Maudykis medžiagoje, žemės sū- 
nau! Pasinerk į ją ten, kur ji galingiausia ir giliausia! Grum- 
kis su jos srove ir gerk jos bangą! Kadaise ji sūpavo tavo 
ne-sąmonę, ji nuneš tave ir ligi Dievo (Lobgesang, 80-82). Teil- 
hard'as prisipažįsta, kad medžiaga „atskleidusi jam garbin- 
gą savo vienybę“, jam tapo „savo visuotinumu jo tėvu, jo mo- 
tina, jo gimine, jo vienintele ir degančia aistra“ (Lobgesang, 86). 
Todėl jis „lyg stabmeldis meldžiasi apčiuopiamam Dievui“; 
jis „net paliečia jį, šitą Dievą, visu paviršiumi ir gelme me- 
džiagos, į kurią jis yra įglaustas“ (Lobgesang, 25). 

Teilhard'as yra sukūręs žinomą „Himną medžiagai“ 
(1919), kuriame jis ją laimina, sveikina, prašo nešti jį „per var- 
ga, skilimą ir mirtį ten, kur galop bus galima visatą skaisčiai 
apkabinti“ (Lobgesang, 90). Šisai „Himnas medžiagai“, para- 
šytas pačiame Teilhard'o amžiaus subrendime, yra gryniau- 
sia bei giliausia jo mistikos išraiška. Jame susibėga visi jo te- 
orijos siūlai, išreikšti ne sykį net sąvokiniu būdu, kaip: „neat- 

sispiriama evoliucija“ (p. 88), „visuotinė artinimosi bei jungi- 
mosi galimybė“ (p. 89), „pastovumo esmė“ (p. 90) — tai me- 
džiagos savybės ir kartu pagrindinės Teilhard'o teorijos min- 
tys. Šiame himne aiškiai matyti, kad Teilhard'as medžiagą iš- 
gyvena kaip tai, kas „mums apreiškia Dievo matmenis (dimensions)“ 
(Lobgesang, 88). Medžiaga įvykdo Teilhard'ui trečiąją fazę, bū- 
tent susirišti su Dievu per žemę. Štai kodėl medžiagos savy- 
bės ir Dievo ypatybės maišosi Teilhard'o vizijoje vienos su ki- 
tomis: medžiagą jis vadina taip, kaip turėtų vadinti Dievą: „O 
galingasis ir dieviškasis, sakyk, koks tavo vardas?“ - klausia 
Teilhard'as. - Atsakymas: „Aš esu ugnis, kuri degina, ir van- 
duo, kuris verčia; meilė, kuri atidengia, ir tiesa, kuri praeina. 
Aš esu visa, kas veržiasi; visa, kas atsinaujina; visa, kas jun- 
gia: jėga, patyrimas, pažanga - medžiaga, štai kas esu“ (Lob- 
gesang, 76). Vadinti medžiagą ugnimi ir vandeniu, veržiumu 
ir jungtimi dar suprantama. Yra mažiau suprantama, jei me- 
džiaga vadinama patyrimu ir pažanga. O darosi visiškai ne- 
suprantama, jei medžiaga vadinama meile ir tiesa, nes tai sa- 
vybės, kuriomis apibūdiname tiktai Dievą. Tik Dievas yra Mei- 
lėir Tiesa. Net jeigu ir sutiktume, su Teilhard'o mintimi, kad 
Kristaus jėga yra įėjusi į medžiagą, padarydama ją švarią 
(plg. DDK, 292), tai dar anaiptol nereikštų, kad dėl to medžia- 
ga yra tapusi meile ir tiesa. 

Tačiau Teilhard'o vizijoje visa tai susilieja į vieną: „Viršuj 
visa yra viena, viršuj visa yra viena“, - kartoja jis, tarsi būtų 
ekstazės ištiktas (Lobgesang, 77). Jis teigia, kad „daugybė evo- 
liucijų, kurios atrodo skaldančios pasaulį, tiesą sakant, yra 
vienos ir tos pačios paslapties vykdymas“ (Lobgesang, 60). Sa- 
vo regėjime jis mato, kaip „dievybė, dvasia ir medžiaga in- 
tensyviai maišo savo matmenis (dimensions)“ (Lobgesang, 60). 
Ir tik šia mistine maišatimi galima išaiškinti, kodėl medžia- 
ga Teilhard'o vizijoje įgyja dieviškųjų savybių; kodėl jis jos 
šaukiasi, ją klausia vardo, prašo pasakyti, ką jis turėtų dary- 
ti, prašo jį sudievinti - tai kreipiniai, kurie kasdienėje krikš- 
čionio sąmonėje paprastai žymi Dievą, Teilhard'ui betgi vi- 
sa tai žymi medžiagą. Jam „Dievas šviečia medžiagos viršū- 
nėje“ (Lobgesang, 67), ir Jo šviesoje Teilhard'o vizija pradeda 


418 


nebesuvokti, kokiu vardu vadinti šią apšviestą medžiagą ir 
kokias savybes jai priskirti. 

Kaip labai mistinė Teilhard'o vizija maišo jo sąvokas, gali 
mums parodyti tos pačios, jau anksčiau minėtos „omegos“ 
pavyzdys. Kas gi galų gale yra ši „omega“? Teilhard'as ją 
vadina „aukščiausiu evoliucijos poliumi“ (Lex II, 210). Sykiu 
betgi sako: „Savas dėsningumas, visur esantis veikimas, ne- 
atsukamumas ir galop transcendencija - štai keturios ome- 
gos savybės“ (Lex II, 211). Savą dėsningumą ir neatsukamu- 
mą galima iš tikro evoliucijai priskirti. Tačiau kaip yra su ki- 
tomis dviem savybėmis - visur esančiu veikimu (omnipraesentia) 
ir transcendencija? Tai jau anaiptol ne evoliucijos, tegu ir 
aukščiausiame savo išsivystymo poliuje, bet paties Dievo sa- 
vybės! Evoliucijos atbaiga negali būti nei visur esanti, nei 
transcendenti. Tai tinka ir A. Paškaus interpretacijai. Vienur 
jam omega yra, kaip sakyta, atbaigto pasaulio stovis (plg. 
Paškus I, 9, 421), kitur —- Dievas (ten pat, 419). Tačiau net ir 
tobuliausias atbaigto pasaulio stovis nėra ir negali būti Die- 
vas. Vadinasi, yra dvi „omegos“. Bet kam tada vadinti tuo 
pačiu vardu ir teikti tas pačias savybes tokiems į vienas ki- 
tą nesuvedamiems dalykams, kaip atbaigtasis pasaulis ir 
Dievas? Ar tai nerodo, kad Teilhard'o vizijoje skiriamoji li- 
nija tarp pasaulio ir Dievo dingsta kažkokiuose rūkuose? 
Štai kodėl jis ir mano, kad dievybė ir medžiaga intensyviai 
maišo savo matmenis ir kad todėl šie matmens gali būti pa- 
vadinti tais pačiais vardais. Iš tikro betgi maišymas vyksta 
tiktai subjektyvioje Teilhard'o vizijos, o ne objektyvioje tik- 
rovės srityje. 

Užtat čia ir kyla baimingas klausimas: ar visa ši Teilhard'o 
mistika nėra apgauli? Ar iš tikro yra įmanoma susijungti su 
Dievu per žemę? - Savo istorijoje krikščionybė yra kildinusi 
du mistikos tipus, kurių pirmasis būdingas tuo, kad čia sie- 
la tiesiog jungiasi su Dievu, o antrasis — kad jame įvyksta 
jungtis su žeme per Dievą. Pirmasis tipas atitinka Teilhard'o 

minimai antrajai fazei („esama ryšio su Dievu“). Tai, pasa- 
kytume, įprastinis krikščioniškosios mistikos tipas. Tačiau su 
šv. Pranciškumi Asyžiečiu prasiveržė ir antrasis tipas, jun- 
giąs Žmogų su žeme, tačiau per Dievą. Kitoje vietoje šių laiš- 
kų autorius yra mėginęs antrąjį tipą apibūdinti gana plačiai 
(plg. „Saulės giesmė“, Brooklyn, 1954). Čia jis nebekartos anų 
minčių. Tik pora ištraukų turėtų pavaizduoti šio tipo esmę 
ir sykiu skirtumą nuo Teilhard'o mistikos. 

„Ne tai yra nuostabu, kad vanduo susideda iš deguonies 
ir vandenilio, bet kad Krikšto sakramente jis turi galios nu- 
plauti mūsų nuodėmes. Ne tai yra nuostabu, kad kviečiai ir 
vynuogės noksta saulėtuose kalneliuose, bet kad Mišių me- 
tu jie virsta Kristaus kūnu ir krauju. Ne tai yra nuostabu, kad 
ėriukas gimsta, auga, duoda mums vilnų, bet kad Apreiški- 
mas būties Karalių ir jos Pirmavaizdį vadina Avinėliu, ku- 
ris vienintelis yra vertas imti buvimo knygą ir atplėšti sep- 
tynis atspaudus (plg. Apr 5, 9). Gamtos misterija laikosi ne gam- 
tamoksliniame, bet religiniame jos pažinime (p. 26-27)... Ne per 
daikto ar gyvulio meilę žengė Asyžiaus Neturtėlis prie žmo- 
gaus ir Dievo meilės, kaip mėgina aiškinti paklydusi moder- 
ninė dvasia, bet atvirkščiai: transcendentinės tikrovės meilė 
ir jai ištikimybė buvo jam pagrindas bei šaltinis šios tikro- 
vės meilei. Todėl į klausimą, kas padarė šv. Pranciškų tikru 
būties sargu, popiežius Pijus XI atsako: „Joks kitas akstinas 
neskatino jo visus šiuos daiktus mėgti, kaip tik Dievo mei- 
lė" („Saulės giesmė“, p. 26-28). 

Šiuos žodžius autorius yra parašęs tada, kai nei jis, nei 
kiti dar nebuvo girdėję Teilhard'o vardo. Užtat šiandien anie 
žodžiai virsta anksčiau keltu klausimu: a7 galima šv. Pranciš- 
kaus išgyvenimą apkreipti? Asyžiaus šventasis mylėjo žemę per 
Dievą. Ar galima mylėti Dievą per žemę? Šv. Pranciškaus iš- 
gyvenimas buvo ne kas kita, kaip visuotinis vykdymas pa- 
grindinio krikščionybės dėsnio: kas myli Dievą, turi mylėti 
ir artimą, kitaip bus melagis (plg. 1 J 4, 20). Šv. Pranciškui 
artimas buvo ne tik žmogus, bet ir kiekvienas gyvas pada- 
ras, net kiekvienas daiktas —- net uolos Alverno kalne. „Ry- 
šys su Dievu tamprino jo ryšį ir su žeme“ („Saulės giesmė“, 

p. 30). Ar galima būtų teigti, kad tamprus ryšys su žeme, 
kaip to reikalauja Teilhard'o mistika, tamprina ryšį ir su Die- 
vu? Tai klausimas, kurį šiandien ne vienas kreipia į Teil- 
hard'ą ir jo mistinę viziją - jungtis su Dievu per žemę. Tokios 
mistikos krikščionybės istorija nepažįsta, todėl kritinis nusi- 
statymas jos atžvilgiu čia yra kaip tik vietoje. Būtų labai įdo- 
mu ir mūsų laikams labai reikšminga, jei kas nors išsamiau 
panagrinėtų ir palygintų šv. Pranciškaus Asyžiečio mistiką 
su Teilhard'o mistika. 

Šitoje vietoje autorius norėtų atkreipti skaitytojų dėmesį tik 
į vieną skirtybę, kuri jam yra kritusi į akį, būtent: Teilhard'o vi- 
zijoje nėra gyvūnijos pasaulio. Tai ypač nuostabu, nes būdamas 
įsitikinęs evoliucionistas, Teilhard'as, atrodo, turėtų gyvybę 
ypatingai pabrėžti ir savo išgyvenimuose jai skirti reikšmin- 
gą vaidmenį. Iš tikro betgi, skyrium nuo šv. Pranciškaus Asy- 
žiečio, Teilhard'o vizijoje nėra jokio augmens ir jokio gyvio, 
tiktai gryna medžiaga su savo srovėmis bei bangomis. Gyvo- 
sios gamtos Teilhard'as nemyli ir nėra pasiryžęs jos saugoti 
bei globoti, kaip tai stengėsi Asyžiaus šventasis. Aprašydamas 
savo įspūdžius Indokinijoje (1926.IV.26), kur jis matė degina- 
mus miškus, Teilhard'as sako: „Prieš keletą metų aš būčiau 
dar krimtęsis matydamas nykstant tankynes ir nuostabią gy- 
vūniją (buivolus, dramblius, tigrus). Tačiau dabar suprantu, 
kad prasideda naujas pasaulio amžius, ir tikiu, kad naujos gy- 
venimo formos yra įdomesnės negu senosios“ (Geheimnis, 96). 
Dar nuostabiau, kad ta pati nuotaika Teilhard'ą lydi ir gam- 
toje gyvenančių žmonių atžvilgiu. Lankydamas Etiopiją 
(1929), jis ten sutiko įvairių kilčių: „Danakil, issa, karagan arba 
galla - visi yra nuostabiai bronzinio kūno, kuris iš tikro suda- 
ro vienybę su jų aplinkos gyvūnija... Tai gražus žmonių tipas, 
bet koks netikęs sekti mūsų žygiavimą. Jis susilies su kitomis 
rasėmis arba išnyks kaip zebrai ir drambliai. J. (jo brolis Juo- 
zas. - A. Mc.) sakytų, esą ašen esu atbukęs ir žiaurus. Bet juo 
labiau aš stebiu bei svarstau, juo mažiau regiu kurią kitą išei- 
tį mąstymui bei veikimui kaip tik aklą tikėjimą į mąstymo (jei 
norite: dvasios) pažangą. Ši gi yra nepasotinama bei nusiau- 
bianti jėga visam, kas jau atsitarnavo“ (Geheimnis, 128). Gyvy- 

bės ir net pirmykščio žmogaus pasaulis Teilhard'ui atrodo at- 
sitarnavęs, vadinasi, atlikęs savo uždavinį evoliucijos vyksme, 
todėl turįs dabar pasitraukti iš kelio mūsajam žygiavimui prie- 
kin. Nuosekliai jis nejaučia gailesčio nei naikinamai augmeni- 
jai, nei pirmykščiams žmonėms. 

Bet Teilhard'as nejaučia nė nuostabos, susidūręs su nau- 
ja aplinka: „Aš nejaučiau nė mažiausio gyvo įspūdžio ste- 
pių akivaizdoje, kur gazelės bėgioja kaip ir terciaro (jauniau- 
sias žemės periodas prieš ledmetį. - A. Mc.) metu; nei lan- 
kydamas palapines, kur mongolai gyvena, kaip prieš 
tūkstantį metų. Čia nėra nieko naujo nei tame, kas yra, nei 
tame, kas buvo“, - šitaip Teilhard'as aprašo savo susidūri- 
mą su Kinijos kontinentu (Geheimnis, 61). Jam atrodė, kad Ki- 
nija savo vaidmenį evoliucijoje jau yra atlikusi ir kad ji jau 
traukiasi nuo evoliucijos scenos: „Aš tikėjau girdįs iš visos 
mingančios Azijos kylantį balsą, kuris tyliai kalbėjo: 'Broliai 
iš Vakarų, dabar jau jūsų eilė““ (Geheimnis, 64). Todėl besi- 
leidžianti saulė jam atrodė esąs geriausias Azijos vaidmens 
simbolis: „Šviesa perėjo į kitas rankas“ (ten pat). Iš tikro, 
kaip lengva apsirikti kuriant bendras mokslines hipotezes 
ir teorijas, „nereikalaujančias tokių (patirtinių. - A. Mc.) įro- 
dymų bei patikrinimų“, kaip A. Paškus norėtų apibūdinti 
Teilhard'o teoriją (Paškus I, 9, 417)! Nurašant į atitarnavu- 
siųjų kategoriją augmenijos bei gyvūnijos rūšis, žmonijos 
pirmykščius tipus ir net ištisus kontinentus, o save laikant 
evoliucinės pažangos pirmūnu, vargu ar galima per šitaip 
išgyvenamą bei regimą žemę kopti ligi Dievo ir su juo jung- 
tis meilėje. Visa tai ir kelia įtarimo, ar Teilhard'o mistika nė- 
ra pseudomistika, vadinasi, ar per žemę, kurioje siautėja ne- 
gailestinga, nepasotinama, visa nusiaubianti evoliucinė pa- 
žanga, iš tikro yra įmanoma kurti ryšį su Dievu? 

Šį įtarimą ypač sustiprina Teilhard'o santykis su karu. Jau 
ankstesnėje savo kritikoje autorius yra nurodęs, kad Teil- 
hard'as, dalyvaudamas Pirmajame pasauliniame kare, norė- 

jo mieliau mėtyti granatas bei šaudyti kulkosvaidžiu, negu 
eiti sanitaro pareigas, ir kad šiuo objektyviu žudymo veiks- 
mu jis tikėjosi galėsiąs būti „daugiau kunigas“, negu tvars- 
tydamas sužeistuosius (plg. DDK, 276; Viallet, 38-39). Mat ka- 
rą Teilhard'as išgyveno kaip vieną iš regimiausių pažangos 
apraiškų, todėl kažkaip savotiškai svaigo jame dalyvauda- 
mas: „Karas manęs nesuglumija. Po kelių dienų mes būsi- 
me siunčiami atsiimti (iš vokiečių. - A. Mc.) Duomono (for- 
to prie Verdeno. - A. Mc.) - tai didingas, beveik fantastinis 
mostas, kuriuo bus išreikšta bei simbolizuojama galutinė pa- 
saulio pažanga laisvinant sielas. Aš eisiu į ten nusiteikęs re- 
ligiškai, visa savo siela, vedamas vieno didžiulio polėkio, ir 
man nebus įmanoma skirti, kur čia baigiasi žmogiškoji aist- 
ra, o kur prasideda garbinimas“ (Lobgesang, 67-68). Užtry- 
nimnas linijos tarp pasaulio ir Dievo girdėti ir šiuose žodžiuo- 
se. Karas tiek jaudina Teilhard'ą, jog jis forto puolimą išgy- 
vena kaip pasaulio pažangos išraišką ir todėl nebežino, ar 
tai yra žmogaus aistrų išraiška, ar Dievo garbinimas. Kodėl 
gi nebūtų galima jungtis su Dievu ir per karą? Juk jeigu blo- 
gis, „apkreipus perspektyvas“, kaip Teilhard'as sako, virsta 
„nebe bausme už kaltę, bet pažangos ženklu bei veiksmu“ 
(Zanta, 111), tai kodėl tokiu ženklu bei veiksmu negalėtų būti 
ir karas? Teilhard'o mistikoje tai visiškai įmanoma ir net l0- 
giškai nuoseklu. 

Po keleto metų, jau būdamas Kinijoje, Teilhard'as prisime- 
na aną „fantastinį mostą“ ir rašo savo pažįstamai panelei Zan- 
tai: „Karo metai man reiškė mano minčių pražydimą - tai 
dvasios medaus mėnuo“ (Zanta, 57). Frontas jam buvęs „gy- 
vastingiausia sritis, kokia tik gali būti“; ten jis jautęsis tarsi 
stovėtų „laivo priekyje“, tuo tarpu dabar čia, Kinijoje, jis esąs 
„laivo užpakalyje“ (Zanta, 58). Karas, kaip pastebi Teilhard'o 
biografas ir aiškintojas Fr. A. Viallet, atrodo jam lyg „moksli- 
nis bandymas, ir mes klausiame: kur dingsta čia žmogiškasis 
požiūris? Mums krinta į akį stoka bet kokio protesto prieš ab- 
surdą ir brutalumą, kurie eina paskui kiekvieną, net ir vadi- 
namąjį "teisingą" karą... Karas mūsų mąstytojui reiškia naujo 
pasaulinio matmens (dimension) proveržį“, ir Viallet cituoja 

paties Teilhard'o žodžius: „Milijonai (kare dalyvaujančių. — 
A. Mc.) žmonių man tapo evoliucijos požiūriu tokiu pat dy- 
džiu, tiek pat biologiškai tikru kaip didžiulė proteino mole- 
kulė“ (Viallet, 39-40). Tačiau ar šis „biologinis dydis“ neken- 
čia - ne kaip „dydis“, bet kaip kiekviena atskira asmenybė? 
Ar valia aną pasaulinį matmenį statyti ant — tegu ir vieno vie- 
nintelio - nekalto asmens kančios? Tai Dostojevskio Aliošos 
klausimas savo broliui Ivanui. Teilhard'as šio klausimo vi- 
siškai nekelia. 

Kilus karui tarp Italijos ir Abisinijos (1936), Teilhard'as 
džiaugiasi nepasirašęs atsišaukimo abisiniečių naudai, nes ja- 
me esą remiamasi filosofine ir antgamtine žmogaus prigim- 
timi, „kuri neturi nieko bendro su rasių lygybe ryšium su 
jų pajėgumu teikti įnašo pasaulio statybai“ (Zanta, 112). Tie- 
sa, Teilhard'as atmeta vadinamąjį „ekspansijos karą“ kaip ne- 
dorą, nes jis reiškiąs stipresniojo teisę (plg. ten pat). Tačiau 
čia pat priduria, kad ekspansijos karu dažnai neteisingai yra 
vadinamas „konstrukcijos karas“, tai yra „žemės teisė orga- 
nizuotis ir jėga priversti atkaklius bei atsilikusius elementus“ 
(ten pat). Šia prasme Italijos karą su Abisinija Teilhard'as lai- 
ko kaip tik tokiu „konstrukcijos karu“, ir „šia prasme jis es- 
mėje eina su Mussolini'u, priešindamasis kairiesiems libera- 
lams ir misininkams“ (ten pat). Jis norėtų savo nusistatymą 
išdėstyti straipsnyje, tačiau abejoja, ar rasiąs „tokį žmogų, ku- 
ris jį pagirtų, ir tokį laikraštį, kuris jį paskelbtų“ (Zanta, 113). 

Objektyviai betgi, Teilhard'o pažiūra, yra šitaip: „1) tarp- 
tautinė moralė yra neįmanoma nesusitarus, kad žemės sta- 
tyba stovi aukščiau už valstybės; 2) jei tokia statyba būtų sykį 
nutarta, visi privalo jai nusilenkti, o kadangi ne visos tautos 
yra tos pačios vertės, tai jos turi būti valdomos kitų (vertin- 
gesniųjų. — A. Mc.)... Kitaip tariant, reiktų viešai tuo pačių 
metu pripažinti: 1) žemės pirmenybę prieš tautas ir 2) tautų 
bei rasių nelygybę“ (Zanta, 113). Teilhard'as betgi suvokia, 
kad pirmajam jo dėsniui priešinsis „fašistinės sistemos“, o 
antrąjį jo dėsnį „pasipiktindami atmeta komunizmas... ir Baž- 
nyčia“ (ten pat). Nuosekliai „tąjį, kuris sako tiesą, puls vi- 
sas pasaulis, visi kartu. O vis dėlto, jei tai yra tiesa...“ (Zan- 

ta, 114). Deja, lieka neatsakytas klausimas, ar iš tikro tai yra 
tiesą. Jungtinėms Tautoms priėmus „Žmogaus teisių dekla- 
raciją“ (1948), Teilhard'as parašė (1950) Torresui Bodet, tuo- 
metiniam UNESCO pirmininkui, „du labai esminiu pusla- 
piu“, kuriuose „rasių lygybės dogmos paskelbimo proga“ (at- 
kreipkime dėmesį į šią patyčią. - A. Mc.) jis pareiškė: „Visos 
paleontologijos vardu aš jam pasakiau: nėra jokios lygybės, 
o tik papildymas“ (Polger, 88), tarsi Jungtinių Tautų formu- 
lė „kiekvienas gali naudotis visomis šios deklaracijos pa- 
skelbtomis teisėmis ir visomis laisvėmis be jokio skirtumo, 
būtent: rasės, spalvos, lyties, kalbos, religijos, politinių ar kitų 
pažiūrų, tautinės kilmės, turto, gimimo ar kurios kitos pa- 
dėties“ (Art. 2) - tarsi ši formulė būtų paleontologijos, o ne 
vidinės žmogaus vertės išvada. Teilhard'o protestas prieš ra- 
sių lygybę, reikalaująs pripažinti „tautų bei rasių nelygybę“, 
yra tik dar vienas (tarp daugybės) įrodymas, kaip lengvai jis 
mokslą perkelia į tokią sritį, kurioje šis visiškai nieko pasa- 
kyti negali. 

Savo kritikoje autorius yra teigęs, kad „Teilgard'ui medžia- 
ga yra Dievo vietininkė“ (DDK, 292). Tai tarpininkas tarp žmo- 
gaus ir Dievo; tarpininkas, kuris, pasak Teilhard'o, kaip ci- 
tuota, sūpavęs žmogų jo priešsąmonės metu, o dabar turįs 
ji nunešti „ligi Dievo“ (Lobgesang, 82). A. Paškus, pasipikti- 
nęs tokiu Teilhard'o santykio su medžiaga apibūdinimu, 
klausia: „Nežinau, ką Teilhard'as pasakytų, išgirdęs teigimą, 
kad jam „medžiaga yra Dievo vietininkė““ (Paškus II, 18, 4). 
Atsakymas kitu klausimu: O ką pasakytų Kristus, išgirdęs, 
kad popiežius yra Jo vietininkas žemėje? - Teilhard'o misti- 
nių raštų, pavadintų bendru vardu „Himnas visatai“, sklai- 
da galėjo, atrodo, patvirtinti, kad medžiaga Teilhard'ui iš Hk- 
70 yra Dievo vietininkė; kad jis ją savo vizijoje išgyvena kaip 
atskleidžiančią dieviškąsias savybes ir todėl kalba į ją die- 
viškaisiais terminais; kad ji yra ta „žemė“, per kurią jis mez- 
ga ryšį su Dievu. Tačiau kadangi Teilhard'as medžiagą regi 
kaip nepasotinamą, aklą, visa nusiaubiančią jėgą; kadangi jis 

be gailesčio leidžia nykti bei būti naikinamiems tiek augme- 
nims, tiek gyvūnams, tiek gamtoje gyvenantiems žmonėms; 
kadangi jis evoliucijos pažangos mastu skirsto tautas į ver- 
tingas bei menkavertes; kadangi jis net reikalauja šias men- 
kavertes tautas jėga apvaldyti ir pasisako už vadinamąjį 
„Konstrukcijos karą“ - štai kodėl mes ir netikime, kad jo mis- 
tinė vizija yra tikros mistikos vizija ir kad jo kelias į Dievą 
„per žemę“ yra tikras kelias. Šia prasme autorius visiškai su- 
tinka su A. Paškaus paskata Teilhard'o mėgėjams bei šali- 
ninkams: „Visi, kurie nori ir bando krikščionybę sumoder- 
ninti, turėtų rūpestingai pastudijuoti šio kilnaus jėzuito raš- 
tus ir gyvenimą“ (Paškus II, 18, 5). Tuomet jie pamatytų, kad 
Teilhard'o vizija yra siaurutė grynos medžiagos vizija ir kad to- 
dėl iš jo mistikos jo paties padarytos išvados prieštarauja tiek 
asmens, tiek tautos vertei. Autoriui atrodo, kad šiuo atžvil- 
giu esame Teilhard'ą jau toli pralenkę. 


3. Apgauli vienybės vizija 


Autobiografiniuose apmatuose Teilhard'as pasakojasi, esą 
jis nuo pat jaunystės turėjęs du jausmu: „jausmą pilnatvei“ 
(plenitude) ir „jausmą vienybei“ (unite) (Lex II, 182). Šių jaus- 
mų vedamas, jis regėjęs visatą kaip „nuostabią sintezę“ (Lob- 
gesang, 24), kaip „neprityrusiai (novice) jo sielai naują kosmo 
vaizdą“ (ten pat), kuriame — tai jau esame minėję anksčiau 
(plg. II laiško 3 p.) - dievybė, dvasia ir medžiaga maišo savo 
matmenis, 0 evoliucijų daugybė vykdo vieną ir tą pačią pa- 
slaptį. Tai mistinis išgyvenimas iš esmės, nes mistika, pasak 
Teilhard'o, juk ir esanti ne kas kita, kaip „jausmas bei nuo- 
jauta visiškos bei galutinės pasaulio vienybės“ (Lex II, 180); 
tai „esminė žmogaus sielos svajonė tuo pačiu metu ir tuo pa- 
čiu mostu išsivaduoti iš bet kurios daugybės bei medžiagi- 
nės sunkybės ir tapti viena su visata“ (Lex II, 178); tai tasai 
„didysis mokslas ir menas“, toji „vienintelė jėga, galinti su- 
sintetinti kitų žmogiškosios veiklos formų laimėtus turtus“ 
(Geheimnis, 45). Ši tad mistinė visatos vienybės vizija kaip tik 

ir glūdi tiek Teilhard'o ontologijoje, tiek jo gnoseologijoje, ap- 
spręsdama ir jo pažiūras į pačią būtį, ir šios būties pažini- 
rmo metodą. Todėl dabar ir mėginsime truputį stabtelėti prie 
šios vienybės, kad paaiškėtų jos turinys ir kartu atsiskleistų 
Teilhard'o pastanga išreikšti vienybę, kaip jis pats sako, „ben- 
druoju pasaulio mokslu“ (Lex II, 380). 


1 


Svarstydamas būtį (ontologija), Teilhard'as randa „didžiu- 
lę ir vienintelę problemą - problemą vienio ir daugio“ (Lex I, 
235), „į kurią leidžiasi būti suvedamos visa fizika, visa filo- 
sofija ir visa religija“ (ten pat). Kaip tai įvyksta ir kodėl ana 
problema yra tokia visuotinė, Teilhard'as nepaaiškina. Tačiau 
šio visuotinumo pasekmės tuoj pat jaučiamos visoje Teilhard'o 
mintyje. 

Visų pirma pasaulio kilmė. Pasaulio atsiradimas yra Teil- 
hard'ui ne jo kildinimas dieviškuoju veiksmu iš nebūties, bet 
pradinio daugio vienijimas: „kurti yra vienyti“ (plg. DDK, 
249). Nebūtis būties stokos prasme Teilhard'o yra vadinama 
„tuščia sąvoka ir pseudoidėja“ (Lex II, 197). „Absoliutinės mir- 
ties (vadinasi, visiško išnykimo. - A. Mc.) sąvoka yra taip ly- 
giai absurdiška kaip ir niekio idėja“ (Pilger, 168). Tuo tarpu 
„tikrasis niekis, fizinis niekis, tasai, kuris stovi būties priean- 
gyje ir kuriame susitinka visų galimų pasaulių pagrindai, yra 
grynas daugis ir daugybė“ (ten pat). Savyje šisai daugis su- 
daro „išsklaidytą Dievo vienybės šešėlį“ ir yra „absoliuti ga- 
lia kildinti šį tą iš savęs“ (ten pat). Bet dėl to daugis dar 
„anaiptol nėra antrasis Dievas“, kadangi iš savęs jo iš viso būti 
negali: „jo esmė yra be galo išskidusi“ (ten pat). Jis yra tik Die- 
vo priešybė arba Jo polius: „Pradžioje buvo du būties poliai: 
Dievas ir daugis“ (ten pat). Mat „Pirmoji Būtis, - sako Teil- 
hard'as, - tuo, jog pati save vienija, kad būtų, ipso facto kildi- 
na kitos rūšies priešybę jau ne savo širdyje (vadinasi, ne pati 
savyje, ad intus - sakytų teologai. - A. Mc.), bet kaip sau pa- 
čiai priešingą polių“ (Lex I, 199). Tai ir yra „daugis: grynas 
daugis arba kurti galimas (creable) niekis“ (ten pat). Jo vaid- 

menį pasauliui kilti Teilhard'as šitaip vaizduoja: „Be galo iš- 
tęstas ir be galo praskydęs, miegojo šis daugis, niekinis savo 
prigimtimi, prie Vienio ir Santaikos (t. y. Dievo. - A. Mc.) 
antipodų. Ir štai atsitiko, kad gyvybe trykštantis Vienis stojo 
kovon su šiuo neegzistuojančiu daugiu, kuris Jam (Dievui. - 
A. Mc.) pastojo kelią tarsi priešybė ir iššūkis. Kurti tad yra tirš- 
tinti, telkti, organizuoti, vienyti“ (Lex II, 197). 

Čia nesiimsime palyginti šios iš tikro mitologiškai pavaiz- 
duotos pasaulio atsiradimo sampratos su krikščioniškąja kū- 
rimo iš nebūties (creatio ex nikilo sui et subjecti) samprata: apie 
tai esame platokai kalbėję kitoje vietoje (plg. DDK 247-55). 
Čia tik pastebėsime, kad A. Paškaus pastangos šiuose Teil- 
hard'o mitologiniuose peluose ieškoti grūdų (plg. Paškus I, 
2, 67) vargu ar bus vaisingos. Ką tik cituoti tekstai nerodo, 
kad juose slypėtų koks nors sudygti linkęs grūdelis. Net ir 
pats Teilhard'as savo pusseserei Marguerite'ai Teilhard“ yra 
prisipažinęs (1947 m. kovo 24 d. laiškas), esą jo studijos apie 
daugį „filosofinis pagrindimas yra tik labai apytikris ir gali 
atrodyti net manichėjinis“ (Lex II, 198). Iš tikro kalbėti apie 
pradžioje buvusius du būties polius: Dievą ir daugį, skelbti 
buvusią tarp jų kovą, laikyti daugį Dievo priešybe, kilusia 
iš paties Dievo, ir kartu kitoje vietoje teigti, esą šis daugis 
„niekados neegzistavo“ (Lex II, 198), reiškia arba vaikščioti 
manichėjizmo bedugnės pakraščiu, arba prieštarauti pačiam 
sau. Juk jei šis pradinis daugis iš tikro yra nebūtis būties sto- 
kos prasme, tai jis, be abejo, niekad neegzistavo. Bet tuomet 
niekad nebuvo nė dviejų bžties polių, nei kovos tarp jų, nei 
vienijimo iš Dievo pusės, nes nebūtyje nėra ko vienyti. Tuo- 
met ir visa teilhardinė pasaulio atsiradimo samprata kaip 
daugio vienijimas yra gryna išmonė. 

Iš kitos pusės, jei šis pradinis daugis yra ne nebūtis, o „šis 
tas“, tegu ir „be galo praskydęs“, kaip nori Teilhard'as, tuo- 
met iš tikro turime du būties polius: daugį ir Dievą; tada tu- 
rime ir kovą tarp jų, ir vienijimą, ir - manichėjizmą; bet tuo- 
met dingsta Dievas Kūrėjas. Šia prasme A. Paškaus teiginys 
„prileiskime, kad Teilhard'o „grynas daugis“ ir nėra nebū- 
tis (vadinasi, kažkokia būtis. - A. Mc.), nuo to jo sistema dar 

nesugrius“ (Paškus I, 2, 67) yra mažų mažiausiai netikslus: 
pati sistema nesugrius (ji gal net sustiprės), bet sugrius jos 
krikščioniškumas. Juk jei pradžioje yra du būties poliai, o ne 
nebūtis, tai Dievas yra tada ne Kūrėjas iš nebūties, o tik ano 
sau priešingo poliaus žiedėjas suvienytais jo pavidalais. Jis 
pasaulio nekuria, o jį tik apipavidalina - nuo pradžios ligi 
atbaigos. Manyti, kaip sako Paškus, kad „Teilhard'o kūrimo 
teorijos svoris sudėtas ne kūrimo pradžioje, bet pabaigoje“ 
(ten pat) reiškia apgaudinėti patį save, nes koks kūrimas yra 
pradžioje, toks jis yra dabar, toks jis bus ir pabaigoje. Buvęs dau- 
gio žiedėjas pradžioje, Dievas lieka jo žiedėjas ir evoliucijos 
kaip vienijimo vyksmo gale. Nusigrįžimas nuo pradžios ir 
atsigrįžimas į pabaigą čia nieko negelbsti. Arba pradinis dau- 
gis yra nebūtis (nihilum), tuomet nėra Teilhard'o sistemos, at- 
remtos į daugio vienijimą; arba anas daugis yra būtis (aliguid), 
tuomet nėra Dievo Kūrėjo, šaukiančio pasaulį iš nebūties sa- 
vuoju „tebūnie“. 

Vienybės vizija Teilhard'o teorijoje prasiveržia aikštėn ne 
tik Dievo santykyje su pasauliu, bet ir dvasios santykyje su me- 
džiaga. Dvasia ir medžiaga yra Teilhard'ui ne dvi ontologiš- 
kai skirtingos būtybės, „ne du dalykai“, kaip jis sako, „bet dvi 
būsenos, dvi pusės tos pačios kosminės medžiagos“; tai „dvi 
to paties objekto pusės arba, geriau sakant, du galiniai taškai, 
pažymį to paties judėjimo a guo ir ad guem. Medžiaga ir dva- 
sia stovi viena prieš kitą ne kaip du dalykai arba dvi prigim- 
tys, bet kaip dvi pasaulio vidinės evoliucijos kryptys“ (Lex I, 
335-336). Kitaip tariant, „kosminė medžiaga yra dvasia-me- 
džiaga“ (Lex I, 335); ji slepia savyje tiek medžiagą, tiek dva- 
sią kaip dvi būsenas, kurias ji keičia savo išsivystymo eigoje: 
evoliucija prasideda medžiaga (a guo) ir baigiasi dvasia (ad gu- 
em): „Dvasia atsiranda medžiagos įsčiose ir jos veikimu“, - 
būdingai sako Teilhard'as (Lex I, 335). „Dvasia nėra antipo- 
das, o aukštesnis medžiagos polius, pasiektas ant-jungimo 
(sur-concentration) keliu“ (Lex I, 337). „Konkrečiai esama ne 
medžiagos ir dvasios, bet esama tiktai medžiagos, tampan- 
čios dvasia“ (Lex I, 335). Kaip Dievas kuria vienydamas pra- 
dinį, be galo išskydusį daugį, taip dvasia telkia, pasak Teil- 

hard'o, „vienybės galią, pakrikusią visuotiniame daugyje“ 
(ten pat). Todėl visiškai nuosekliai Teilhard'as prieina prie iš- 
vados, kad „visatoje yra tik dvasia įvairiomis būsenomis ir 
įvairiais daugio organizacijos laipsniais“ (Lex I, 336). Evoliu- 
cijai vykstant, medžiagos virtimas dvasia vis platėja bei stip- 
rėja, taip kad galų gale viskas yra tik dvasia. Teilhard'as evo- 
liuciją kartais ir vadina „dvasine kosmogeneze“, nes „man eg- 
zistuoja jau tik tam tikra rūšis dvasios pasaulio“ (Lex II, 154). 
Ojeigu dar „kosminėje medžiagoje ir yra skiriamos neįsielin- 
ta, gyvoji ir mąstančioji sritys (zone)“, tai, pasak Teilhard'o, 
„šie skirtingumai yra tik antraeiliai, kadangi jie skirsto tik psi- 
chinę vieno ir to paties apipavidalinimo aplinką (milieu)“ (ten 
pat). Užtat Teilhard'o posakiai „yra tik medžiaga“ ir „yra tik 
dvasia“ nėra prieštaraujantieji vienas kitam, kaip iš pažiūros 
atrodo, nes čia esama skirtumo tik išsivystymo atžvilgiu. Iš- 
sivystymo pradžioje esama tik medžiagos, išsivystymo pabai- 
goje — tik dvasios, o pats išsivystymas yra ne kas kita, kaip me- 
džiagos virtimas dvasia. Ontologiškai betgi medžiaga ir dva- 
sia yra vienas ir tas pats dalykas. „Dualizmas, kurio buvo 
laikomasi ligi šiol, - sako Teilhard'as, - išsisklaido kaip rū- 
kas saulei tekant“ (Lex I, 335). 

Ontologinis monizmas - spiritualistinis ar materialistinis: es- 
mėje visados tas pat — yra tad Teilhard'o vienybės vizijos pagrin- 
das dvasios ir medžiagos atžvilgiu. Čia jį išdėstėme, pasinaudo- 
dami A. Paškaus patarimu „pasiimti į rankas“ Teilhard'o „ter- 
minologijos žodyną“ (Paškus I, 1, 15). Taigi pasiėmėme tokį 
žodyną ir pacitavome autentinius Teilhard'o tekstus. Jeigu vis 
dėlto šių tekstų nepaisydamas Paškus tvirtina, esą „sąmonės 
diegas kosminėje medžiagoje (iš kur mes žinome, kad toks 
diegas joje iš viso yra? - A. Mc.) yra esmiškai skirtingas nuo 
savisąmonės (žmogiškosios dvasios) noosferoje“ (Paškus II, 
17, 2), tai šis tvirtinimas galima išaiškinti ne „rūpestinga ir 
kruopščia Teilhard'o raštų analize“ (Paškus I, 1, 15), o tik, iš 
vienos pusės, susižavėjimu Teilhard'o teorija, iš kitos - noru 
žūtbūt šią teoriją suderinti su krikščioniškaisiais principais — 
net ir prievartaujant pačius tekstus. Štai kodėl mes pagrįstai 
abejojame, ar Teilhard'o šalininkų interpretacija yra autentinė. 

Gnoseologijoje Teilhard'as, įtaigojamas vienybės vizijos, sie- 
kia sintetinio pažinimo kaip visatos vienybės atvaizdo sąmonėje. 
Jis prikaišioja ligšioliniam mokslui persvarą analizės, kuri, 
tiesa, nuostabiai laiminti, sykiu tačiau skaldanti tikrovę ir to- 
dėl „nepajėgianti mūsų vesti ligi Dievo“ (Briefwechsel, 184). 
„Aš jaučiu, — rašo jis 1923 m., - kaip žemės aiškinimas sa- 
vyje neteikia jokios šviesos ir nerodo jokios išeities pagrin- 
diniams gyvenimo klausimams“ (Lex II, 329). Jo pažiūra, 
„tikrovė yra išslydusi mums iš rankų, ir kiekviena analizė 
vis labiau ją nuo mūsų tolina“ (Lex II, 159). Užtat visu įtai- 
gumu Teilhard'as siūlo naują mokslą, kuris „gilesniu bei sin- 
tetiškesniu būdu“ susitelktų aplink visumą kaip savo objek- 
tą (plg. Pilger, 135; Lubac, 233). Nes „mes dūstame dėžutini- 
muose (emboitements), mūsų uždarose kategorijose“; todėl 
reikią „jas suliedinti vieną su kita ir suvesti sintezėn“ (Zan- 
ta, 80). „Atėjo laikas suprasti, kad net ir pozityvistinis visa- 
tos aiškinimas, norėdamas būti patenkinamas, privalo at- 
skleisti tiek daiktų vidų (Ie dedans), tiek jų išlaukę (le dehors); 
tiek dvasią, tiek medžiagą. Tikroji fizika bus ta, kuriai vieną 
dieną pasiseks (parviendra) įjungti visą žmogų į ryšingą (co- 
herente) pasaulio vaizdą“ (Mensch 8: Lubac, 235). 

Nuosekliai tad tiesa Teilhard'ui „yra ne kas kita, kaip vi- 
siškas visatos ryšingumas (coherance) santykyje su kiekvienu 
savo tašku“ (Lex II, 372). Tai stipriai primena Hegelį, kuris 
tiesą irgi vadino visuma: „Die Wahrheit ist das Ganze“. Tie- 
sos gi kriterijai, pasak Teilhard'o, yra rišlumas (coherence) ir 
vaisingumas. „Mūsų protui, - sako jis, - bet kuri teorija yra 
juo tikresnė, juo daugiau tvarkos ji neša mūsų pasaulėvaiz- 
džiui ir sykiu pasirodo esanti pajėgi stumti priekin bei rem- 
ti mūsų galią tirti bei statyti“ (Lex II, 372). Šiems žodžiams 
Teilhard'as priduria dar trumpą, bet labai būdingą sakinį: 
„Tikra teorija = naudingiausia teorija“ (ten pat). Tai skamba 
marksistiškai, nes ir marksizmui tiesos kriterijus yra vaisin- 
ga praktika. Gal tuo galima būtų paaiškinti, kodėl Teil- 
hard'as mistiniame medžiagos regėjime šiąją vadina „tiesa, 

kuri praeina“ (Lobgesang, 76). Mat jei tiesos kriterijai yra te- 
orijos rišlumas bei jos vaisingumas, tai praktika yra vienin- 
telė sritis, kurioje šie kriterijai gali būti išmėginti. O prakti- 
ka juk yra labai kintantis dalykas. Tuo pačiu kintanti darosi 
ir tiesa. Šiuo atžvilgiu Teilhard'as pats pripažįsta, kad jo pa- 
žinimo samprata yra „griežtai priešinga dabartiniam moks- 
lo pasauliui (Lex II, 159). A. Paškus teisingai vadina Tei)- 
hard'o viziją „bendrosios mokslinės hipotezės“ vardu; hipo- 
tezės, nereikalaujančios tokių įrodymų, kaip „patikrinimo 
kontroliuojant tinkamus dydžius (pvz., bandymas laborato- 
rijoje)“: tokios rūšies teorija yra „tikrinama logiško vienin- 
gumo ir vaisingumo mastu“ (Paškus I, 9, 417). 

Bet kaip tik čia užtat ir kyla klausimas: ar iš tikro šie kri- 
terijai gali būti kurios nors teorijos tiesos kriterijai? Sakysime: 
vargu rasime kitą logiškai vieningesnę arba, teilhardiškai kal- 
bant, rišlesnę kosmologiją, kaip Aristotelio: pradedant pirmine 
medžiaga (protė hylė) ir baigiant nejudančiu Judintoju (akine- 
tos) čia viskas yra taip sukabinta vienas su kitu, jog nebelieka 
jokio plyšio. Antra, kas galėtų teigti, kad Aristotelio kosmo- 
logija nėra buvusi vaisinga ypač viduriniais amžiais, kuria re- 
miantis buvo labai toli pasistūmėta tiek filosofinių, tiek teolo- 
ginių svarstymų srityse? Ir vis dėlto ši kosmologija pasirodė 
esanti klaidinga. Tas pat tinka ir marksistinei teorijai. Ir ji, pa- 
sak Lenino, yra nulieta tarsi iš plieno gabalo, vadinasi, ir joje 
loginis rišlumas yra nuostabus. O savo vaisingumą ji patvir- 
tina tuo, kad šiandien jau pusė žmonijos yra jos valdoma. Net 
ir Vakarai, anksčiau ją niekinte niekinę, pradeda ja vis labiau 
žavėtis, ypač akademinis jaunimas, ne sykį net ir krikščioniš- 
kasis. Tačiau iš tikro būtų naivu teigti, esą marksizmo logiš- 
kumas bei vaisingumas yra jo tiesos kriterijai. Nei mokslas, 
nei filosofija, nei teologija tokių tiesos kriterijų nepažįsta. Čia 
Teilhard'as iš tikro yra teisus, prisipažindamas, kad jo perša- 
mas mokslas yra griežtai priešingas bet kuriai dabartinio 
mokslo sampratai (išskyrus marksistinę). 

Galbūt dėl to jis 1940 m. baigdamas vienintelį sisteminį 
savo veikalą „Le phenomene humain“ ir klausė: „Kokios įta- 
kos turės šis dalykas, jeigu jam pavyks pasirodyti, kaip ti- 

kiuosi? Prieš mane sukils kartu ir gryni gamtininkai, ir gry- 
ni metafizikai“ (Pilger, 38; plg. Lubac, 231). Tai būdinga nuo- 
jauta, išreiškianti Teilhard'o kelią į jo svajojamą sintetinį 
mokslą. Praktiškai ši nuojauta pasitvirtino, Teilhard'ui dar 
gyvam esant, kai 1954 m. netoli Niujorko susirinko apie 70 
mokslininkų - tarp jų fizikas Nielsas Bohras, biologas Julia- 
nas Huxley, teologas Reinholdas Niebukhras, filosofas Etien- 
ne Gilsonas, poetas Mac Leish - svarstyti temos: „Žmogiškojo 
pažinimo vienybė“. Apie tai Teilhard'as rašo, kad tučtuojau 
įvyko „aštrus skilimas tarp dvasios ir gamtos mokslininkų“ 
(Pilger, 163). Tiesa, tai dar nebuvęs „Babelis, bet vis dėlto iš- 
raiška gilaus plyšio tarp gamtos ir dvasios mokslų“ (Pilger, 
165). Ypač „krikščioniškai nusiteikusieji atstovai (iš jų Teil- 
hard'as mini Gilsoną, Maliką, Battaglia. - A. Mc.) laikėsi ne- 
pajudinamai“ (Pilger, 164). Savai superfizikai Teilhard'as pri- 
pažinimo nerado. 

Kame slypi šio nepritarimo priežastis? Teilhard'o, kaip ir 
kitų visuotinio arba pilnutinio mokslo šalininkų (plg. VI. So- 
lovjovą), klaida yra ta, kad jie, pradėdami šį „sintetinį moks- 
lą“, visų pirma nepasiklausia, ar iš viso toksai mokslas yra 
gnoseologiškai galimas. Ar galimas mokslas, kuris būtų vizi- 
jos apspręstas ir jos nešamas? Šį trūkumą pastebi net ir toks 
Teilhard'ui didžiai palankus aiškintojas kaip H. de Lubacas, 
sakydamas, esą juo labiau Teilhard'as kritikavo dabartinį 
mokslą, juo labiau jam reikėjo „metodiškai ištirti mokslo ap- 
skritai veikimą įvairiuose jo laipsniuose“ (Lubac, 237). Tuomet 
jis būtų pastebėjęs, kad jo pastanga apimti visuotinybę nie- 
kad nėra ir negali būti patikrinta kokiomis nors patirties prie- 
monėmis. Ji gali būti tik mistinės-intuityvinės vizijos projek- 
cija į pažinimo plotmę. Tuo tarpu pažinimas tokios projekci- 
jos kaip tik pakelti negali. Jau Aristotelis įrodinėjo, kad 
„Visuotinio mokslo (ton panton epistemė) nėra. Kiekvienas 
mokslas atsideda kurios nors ypatingos daiktų rūšies savy- 
bėms“ (cit. iš: I. Duering. Aristoteles, Haidelberg, 1966, p. 273). 
Tai reiškia: kiekvienas mokslas įstengia aprėpti tik vieną ku- 
rią tikrovės dalį arba tik vieną kurį tikrovės atžvilgį. Moks- 
las, kuris manytų galįs aprėpti visumą, užuot buvęs sintezė, 

virstų dirbtiniu pažinčių dėliojimu šalia viena kitos ir tuo pa- 
čiu - pseudomokslu. Tai būtų tik enciklopedizmas ar sinkre- 
tizmas, kurie kaip tik sunaikina mokslo esmę. 

Jei tad A. Paškus mano, esą psichologo parašyta knyga, 
„apimanti visą žmogaus gyvenimą nuo zigotos (apvaisinto 
kiaušinėlio. - A. Mc.) ligi gilios senatvės“; knyga, kuriai jos au- 
torius panaudotų „naujausius psichologijos, biologijos bei so- 
ciologijos mokslų duomenis, suvesdamas juos į prasmingą vi- 
sumą sintetinės teorijos forma“, - esą šitokia knyga „bent me- 
todo atžvilgiu“ būtų moksliška (Paškus II, 17, 1), tai jis čia maišo 
sistemą su sinteze. Galima įvairių mokslų duomenis susistemin- 
ti, bet negalima jų susintetinti, nes sintezė yra vienas iš paži- 
nimo būdų, kuris, kaip ir kiekvienas kitas būdas, patiria tik 
tikrovės dalį, o ne jos visumą. Tuo tarpu sistema anaiptol nė- 
ra visuma, nes ji yra dalių pasėka. Sistema yra visumos priešin- 
gybė, kadangi dalis visumoje yra šiosios išsiskleidimas: visu- 
ma yra pirmesnė už dalį. Sistemoje gi dalis yra pirmesnė už 
sistemą. Nuosekliai tad Paškaus įsivaizduotas veikalas, nors 
ir būtų labai reikalingas kaip vadovėlis pedagogine prasme, 
jokiu atveju neperžengtų sistemos sienų ir nebūtų jokio nau- 
jo „Sintetinio“ mokslo pradžia, kaip to norėjo Teilhard'as. 

Tai anaiptol nėra dabartinio mokslo kaltė, Tai būtina iš- 
plauka iš pačios žmogiškojo pažinimo, o tuo pačiu ir moks- 
lo prigimties: mes pažįstame tik dalimis ir tik iš dalies. Tik- 
rovės visumos protu apimti niekad neįstengiame (plg. Mel- 
sen, 13). Be abejo, tai žmogų jaudina, ir jis ne kartą stengiasi 
šauktis intuicijos, vizijos, regėjimo ar įkvėpimo, kad pralauž- 
tų dalies rėmus. Viso to neigti negalima ir nereikia. Esama 
ir intuicinių įžvalgų, ir vizijų, ir regėjimų, ir įkvėpimo. Ta- 
čiau kai tik mėginame jų turinį paversti moksline teorija, tuo- 
jau mūsų pastangos atsidaužia į pažinimo prigimtį ir arba 
suskyla, virsdamos įvairiais mokslais, arba lieka išmonė, ne- 
patikrinama jokia patirtimi. Tokių visuotinių teorijų ar hipo- 
tezių Vakarų minties istorijoje yra buvę ne viena: Joachimas, 
de Fiore, G. Vico, A. Comte, K. Marxas, O. Spengleris - tai 
tik pora pavyzdžių šiam reikalui. Palygintos su Teilhard'o 
teorija, visos šios visuotinės hipotezės buvo dar labai kuk- 

lios, nes jos apsirėžė tik žmonijos istorija. Tuo tarpu Teil- 
hard'as į savo teoriją įtraukia ne tik žmonijos istoriją, bet ir 
medžiagos, ir gyvybės vyksmą. Teilhard'o teorijos objektas yra 
visata savo pilnybėje — tiek gamtiniu, tiek antgamtiniu atžvil- 
giu. Regėdamas mistinėje savo vizijoje visatą kaip „nuosta- 
biausią sintezę“, jis ir savo gnoseologijoje lieja sintezėn vi- 
sas pažinimo kategorijas. 

Bet kaip tik todėl šis „sintetinis“ Teilhard'o mokslas ir ne- 
tenka pagrindo. Juk juo kuri teorija yra visuotinesnė, juo smar- 
kiau ji susikerta su pažinimo prigimtimi - pažinti tik dalimis 
ir tik iš dalies. O juo labiau ji šios pažinimo prigimties nepai- 
so, juo mažiau ji yra mokslinė. Pilnutinė visuotinybės teorija pa- 
siekia tokio laipsnio, jog ji tampa visiškai nemokslinė: joje vyrauja 
tiktai vizija (plg. Lubac, 265). Galima šią viziją tikėti, galima ja 
žavėtis, bet jos negalima nei vadinti, nei laikyti mokslu. Teil- 
hard'o teorijai tai tinka visu svoriu, nes ji, kaip sakyta, apima 
visa: medžiagą, gyvybę, dvasią, Dievą; evoliuciją, istoriją, es- 
chatologiją; kūrimą, atpirkimą, perkeitimą; vienijantį visatos 
vyksmą ligi galutinės pleromos sąjungoje su Kristumi. Šioje 
teorijoje telpa visos sritys, visi objektai, visi atžvilgiai. Betgi 
šitokio visuotinumo teorija kaip tik todėl ir tegali būti tik vi- 
zija - daugiau nieko. Tai ne kas kita, kaip krikščionybės skel- 
biamo „palaimintojo regėjimo - visio beatifica“ perkėlimas į 
muūsąją tikrovę, kurioje tokio regėjimo nėra ir negali būti. Pil- 
natvę suvokti galima tik Dievuje ir tik per Dievą — ne atvirkščiai. 
O kol Dievas yra mūsų suvokiamas tik dalimis, tol ir tikrovę 
pažįstame taip pat tik dalimis. Galima šį mūsų pažinimo ne- 
tobulumą apgailestauti, galima pilnutinio pažinimo ilgėtis, bet 
jo negalima pasiekti, kuriant kažkokį „sintetinį mokslą“ (plg. 
Melsen, 124). Klausti tad, „ar Teilhard'o žemės ir dangaus ti- 
kėjimų sintezė nėra pats veiksmingiausias iššūkis Marxo „re- 
ligijai“ (Paškus I, 3, 102), reiškia nepastebėti, kad tiek Teil- 
hard'o „sintezė“, tiek Marxo „religija“ buvoja toje pačioje gno- 
seologinėje plotmėje: abi jos yra nepatikrinamos vizijos. O 
pritaikius marksizmui paties Teilhard'o peršamus tiesos kri- 
terijus — rišlumą ir vaisingumą - turbūt marksizmas nesun- 
kiai prašoktų teilhardizmą. 


435 


3 


Teilhard'o šalininkai labiausiai piktinasi teiginiu, esą Teil- 
hard'as jaukiąs įvairias tikrovės plotmes ir įvairių mokslų 
metodus. H. de Lubacas net pastebi, kad jeigu yra priekaiš- 
tas, bendras Teilhard'o kritikams, tai jis kaip tik ir glūdįs įtar- 
tyje, kad Teilhard'as „visa užtrina ir visa sujaukia“ (Briefwech- 
sel, 128). Ir štai šis priekaištas Teilhard'o gynėjus kaip tik la- 
biausiai ir erzina. Tai patyrė šių laiškų autorius (plg. Paškus 
I, 9, 416; Paškus II, 17, 1-2), apkaltintas nesupratęs „Teil- 
hard'o metodo“ (Paškus II, 17, 2). Tai patyrė ir N. A. Luyte- 
nas, parašęs studiją „Teilhard'as de Chardinas. Naujasis 
mokslas?“ (Freiburg i. Br., 1966), kurioje jis, kaip pats sako, 
„Kritikavo Teilhard'o metodo nepakankamumą“ ir dėl to 
„Susilaukė karčių kaltinimų iš susižavėjusių teilhardininkų“ 
(Civ, 438). Tačiau ar anas priekaištas iš tikro kyla iš kritikų 
nepajėgumo bei nepastabumo? O gal gi „sintetinis mokslas“ 
iš viso negali turėti kito metodo, kaip tik jaukti jau esamus 
metodus? Juk jeigu pati mūsų pažinimo prigimtis mums už- 
tveria kelią į visuotinybės mokslinę teoriją, tai kokiu gi ke- 
liu (methodos) mes galėtume šią užtvarą apeiti? Kas mėgina 
kurti „sintetinį mokslą“, tas yra tiesiog verste verčiamas jauk- 
ti ir tikrovės plotmes, ir pažinimo metodus. Teilhard'as sa- 
vo raštais tai patvirtino labai įtaigiai. 

Pirmasis, kuris kritikavo Teilhard'o metodinį priėjimą prie 
tikrovės, buvo žinomas prancūzų katalikų filosofas Maurice 
Blondelis. Tarpininkaujant tėvui A. Valensinui SJ, Teilhard'as 
buvo pasiuntęs Blondeliui 1919 m. keletą raštų ir gavo iš jo 
ilgokus atsakymus (plg. Briefwechsel, 19-27, 38-47). Savo pa- 
stabose Blondelis visų pirma įspėja Teilhard'ą nepaversti aiš- 
kinamuoju principu to, kas dar reikia išaiškinti (plg. Briefwechsel, 
24). Kitaip sakant, negrįsti vienos hipotezės kita hipoteze, ne- 
aiškinti tikrovės analogija ar simboliu, nes tiek hipotezė, tiek 
analogija ar simbolis patys dar reikalingi išaiškinti. Gražų šios 
Blondelio peikiamos klaidos pavyzdį pateikia mums A. Paš- 
kus. Norėdamas gelbėti, kaip sako, Teilhard'o „sąmonės die- 
ga nuo materialistinės interpretacijos“ (Paškus II, 17, 2), jis, 


436 


remdamasis E. R. Baltazaru, naudojasi šiam reikalui „mode- 
ruotojo proceso“ hipoteze (plg. Paškus I, 1, 16-18). Apie šį 
„moderuotąjį procesą“ kaip tokį kalbėsime vėliau kitoje vie- 
toje. Čia tik norime pastebėti, kaip viena neįrodyta hipotezė 
mėginama grįsti kita neįrodyta hipoteze. Juk Teilhard'o „są- 
monės diegas“ kiekvienoje medžiagoje yra prielaida - daugiau 
nieko. Nūnai, šiai prielaidai gelbėti nuo materializmo Balta- 
zaras, o kartu su juo ir Paškus, konstruoja kitą hipotezę, va- 
dinamąjį „moderuotąjį procesą“. Betgi ar nereikėtų visų pir- 
ma įrodyti, kad tokio „moderuotojo proceso“ tikrovėje esama? 
Ar nereikėtų įrodyti, kuo jis skiriasi nuo visiems žinomo ir 
kiekvienoje būtybėje esančio vyksmo kaip jau esančio subjekto 
išsiskleidimo ligi savos pilnatvės? Ir tik tai padarius, galima 
būtų „moderuotąjį procesą“ naudoti kaip įrodytą dalyką ki- 
tam dalykui įrodyti. Tuo tarpu Baltazaro ir Paškaus atveju vie- 
nas neaiškus dalykas (sąmonė medžiagoje) mėginama parem- 
ti kitu dar neaiškesniu dalyku (moderuotuoju procesu). Štai 
nuo ko įspėjo Blondelis Teilhard'ą ir štai kas galioja taip pat 
ir Teilhard'o šalininkams. 

Antras dalykas, kurį Blondelis prikišo Teilhard'ui, yra 
analogijų, simbolių, vaizdų naudojimas. Nebūdami viena- 
prasmiški, jie pridengia norimą išreikšti mintį, tuo ją arba 
aptemdindami, arba net iškreipdami. O norint, kad jie tik- 
tų, reikia visų pirma juos pačius tinkamai apibrėžti aiškiai 
nurodant, kas norima jais pasakyti. Štai kodėl Blondelis Teil- 
hard'ui ir rašė: „Reikia rūpestingai vengti tenkintis simbo- 
liais, vaizdais, klaidinančiais įvaizdžiais, kurie yra juo ne- 
pakankamesni bei klaidingesni, juo mums atrodo esą tinka- 
mesni bei suprantamesni“ (Briefwechsel, 24-25). Kadangi 
tokių vaizdų bei simbolių Teilhard'o raštuose knibždėte 
knibžda, todėl juose, kaip S. Officii kongregacija pastebi (plg. 
I laiško 2 p.), taip pat knibždėte knibžda ir dviprasmybių. Sa- 
kysime: ką gi pasako šitoks Teilhard'o teiginys: „Savam at- 
baigimui Kristus turi rasti pasaulio viršūnę, kaip savam pra- 
dėjimui Jis turėjo rasti moterį“ (Lex I, 301)? Nėra abejonės, 
kad „pasaulio viršūnė“ čia yra kažkokia alegorija. Tačiau ką 
ji reiškia? Kas ją sudaro? Kur ją rasti? Viso to nežinant, ly- 

giagretė tarp Kristaus atbaigimo (irgi paaiškinimo reikalin- 
ga sąvoka) ir Kristaus pradėjimo lieka nieko nesakanti. Ar- 
ba vėl: ką gi išaiškina tokios analogijos bei simboliai, kaip: 
sielos yra „dvasiniai pasaulio atomai“, dangus ir pragaras 
yra „dvi tos pačios energijos apraiškos“ (plg. DDK, 223), Teil- 
hard'o pašaukimas esąs „asmeninti pasaulį“ (Gekeimnis, 227) 
ir t. t. Juk jeigu posakius „atomai“, „energijos apraiškos“, „as- 
meninti“ suvoksime tiesiogine prasme, kaip įprasta moksle, 
tai visi anie Teilhard'o teiginiai bus nesąmonės. Suvokiami 
gi analogine prasme, jie lieka nebylūs, nes nežinome šių ana- 
logijų reikšmės. Štai kame slypi pagrindinė Teilhard'o me- 
todo klaida: aiškinti neaiškų dalyką dar neaiškesniu. Todėl, 
mūsų pažiūra, yra teisus O. A. Rabut OP, sakydamas: „Bū- 
tų buvę gera, jei Teilhard'as būtų daugiau kritikavęs pats sa- 
ve ir sudaręs griežtesnį savo teiginių balansą, aprėždamas 
jų tikrumą ir skirdamas, kas priklauso kosmologijai, kas fi- 
losofijai ir kas religijai“ (Rabut, 84). 

Šia pastaba paliečiame tolimesnį ir patį svarbiausią Blon- 
delio priekaištą Teilhard'ui, išreikštą laiške B. de Solages 
(1947 m. vasario 16 d.), būtent: „Tai, kas priklauso metafizi- 
nei religinei ir net antgamtinei tvarkai, Teilhard'as nutrau- 
kia į fenomenalinę ir prigimtąją plotmę“ (Briefwechsel, 63). Be 
abejo, lengva būtų ir Blondeliui atsakyti, esą jis Teilhard'o 
irgi nesupratęs, kaip tai Teilhard'o gynėjai paprastai atsako 
jo kritikams. Bet ar šitoks atsakymas nėra per pigus? Šių laiš- 
kų autorius yra pateikęs ne vieną tokio plotmių maišymo pa- 
vyzdį (plg. DDK, 218-27). Kaip papildą jis norėtų čia pridurti 
dar vieną, kuris Blondelio priekaištą ypač vaizdingai pagrin- 
džia. Atsakydamas kartą į vieno netikinčiojo abejones ryšium 
su popiežiaus neklaidingumu, Teilhard'as šitaip jį paaiški- 
no: popiežiaus neklaidingumo dogma „yra ne kas kita, kaip 
atitikmuo didįjį smegenėjimo (cėphalisation) dėsnį, valdantį 
visą biologinę evoliuciją“ (Lubac, 277). Mat, pasak Teilhard'o, 
smegenėjimas - smegenų didėjimas bei tobulėjimas - esąs 
bendras evoliucijos dėsnis; Bažnyčioje šis dėsnis išeinąs aikš- 
tėn popiežiaus neklaidingumu, neigti tad neklaidingumo 
dogmą reiškia neigti smegenėjimo dėsnį. 

Iš tikro apologetika originali ir pajėgianti užčiaupti lūpas 
kiekvienam netikinčiam biologui, nes smegenėjimo niekas 
neigti negali. O jo neneigiant reikia sutikti ir su popiežiaus 
neklaidingumu, kaip Bažnyčios smegenėjimo išraiška. Bet ar 
visa ši apologetika yra kuo nors pagrįsta? Popiežiaus neklai- 
dingumas anaiptol nėra Bažnyčios smegenėjimo išraiška — 
net ir dvasine ar analogine prasme, nes jis nėra popiežiaus 
būsena, pasiekta smegenėjimo vyksmu, o Šventosios Dvasios 
malonė, teikiama atskirais atvejais. Tai tiesos laidas kai ku- 
riems popiežiaus veiksmams, liečiantiems tikėjimą ir doro- 
vę. Kokiu tad būdu ši malonė galėtų atitikti „didįjį smege- 
nėjimo dėsnį“? Tarp šių dviejų dalykų nėra jokio panašumo. 
Todėl net ir pats Lubacas, pateikęs šį pavyzdį, priduria, esą 
visa tai padaro Teilhard'o mokslą „mažiau suprantamą ir 
mažiau įtikinamą“ (Lubac, 278). O kitoje vietoje Lubacas pa- 
stebi, kad Teilhard'o „metodas neišliko ligi galo toks „tikras 
ir kuklus“, kaip jis pats buvo tikėjęsis“ (Lubac, 264). 

Užtat gana keistokai nuskamba teiginys, esą „patvariau- 
sia „Le phenomene humain“ vertė bene ir bus jo metodas“ 
(Paškus I, 3, 101). Jau anksčiau citavome patį Teilhard'ą, sa- 
kantį, kad šio veikalo nepriims nei gryni gamtininkai, nei 
gryni metafizikai. Kodėl? Kaip tik dėl jo „nešvaraus“ meto- 
do, pradžioje teigiančio, esą šią knygą reikia skaityti „kaip 
grynai gamtamokslinį darbą“ (Mensch, 10), kuriame bus 
„griežtai ir sąmoningai“ vengiama „leistis į gilesnės būties 
sritį“ (ten pat), o jau po 30 puslapių kalbantį apie „visatos 
medžiagos vidinę pusę“ (Mensch, 31), kurios juk joks gam- 
tos mokslas pasiekti negali (plg. Melsen, 115) ir kuri yra gry- 
nai metafizinė prielaida. Kodėl tad šią metafizinę prielaidą 
gamtininkas turėtų laikyti gamtamokslio dalyku? Ir kodėl 
metafizikas tokias sąvokas, kaip: evoliucija yra durys „ant- 
žmogiui įeiti“ (Mensch, 237); „megasintezė neprivalo būti su- 
prasta metaforiškai“ (Mensch, 243); „evoliucija turi galop 
baigtis aukščiausia sąmone“; ji tad galinti būti „tiktai super- 
refleksija, vadinasi, superasmenėjimas“ (Mensch, 252), - ko- 
dėl visa tai metafizikas turėtų laikyti „ne kuo kitu, kaip fe- 
nomenų pasauliu“, kaip to pradžioje reikalauja Teilhard'as 

(Mensch, 1)? Kodėl tai turįs būti „išplėtimas biologinių mū- 
sų perspektyvų ir daugiau nieko“, tariant Teilhard'o žodžiais 
(cit. iš: Lubac, 231)? Manydamas plečiąs biologines perspek- 
tyvas, Teilhard'as iš tikro peržengia šių perspektyvų ribas ir 
braidžioja jau filosofinėse bei teologinėse srityse vis tvirtin- 
damas: „Aš nė vieną akimirką nepalieku mokslinio stebėjimo 
lauko“ (ten pat). 

Šį braidžiojimą „svetimuose laukuose“ yra pastebėję net 
paprasti Teilhard'o pašnekesių dalyviai. Prancūzų diploma- 
to Kinijoje žmona Laure Dorget liudija, kaip Teilhard'as sek- 
madieninių išvykų metu - jos Pekine buvo tarp diplomatų 
virtusios tradicija — susižavėjęs kalbėdavo apie „akmenų am- 
žių ir žemės sluoksnių prigimtį, žengdamas milijonus metų 
atgal. Dažnai jis iš gamtos mokslų srities nuslysdavo į fan- 
tastiškiausias spekuliacijas“ (Pilger, 58). Ir štai šis nejaučiamas 
nuslydimas kaip tik ir sudaro visą Teilhard'o raštų bei teorijų sil- 
pnybę. Jis nori kurti „sintetinį mokslą“, nepastebėdamas, kad 
tai yra neįmanoma, ir gal net nenorėdamas šios negalimy- 
bės pripažinti. Todėl praktiškai jis ir slydinėja nuo gamtos 
mokslų į filosofiją, nuo filosofijos į teologiją; nuo gamtos į 
antgamtę; nuo daugintos tikrovės į „nuostabią sintezę“, bu- 
vojančią, deja, tik jo vizijoje. Teilhard'o pagrindinę klaidą 
gražiai suima G. Crespy, sakydamas: „Visos Teilhard'o min- 
ties dviprasmybės kyla, mūsų pažiūra, iš plotmių sukeitimo. 
Teilhard'as stengiasi leisti evoliucijai sakyti tai, ką gali pasakyti 
tik tikėjimas“ (Crespy, 312). 


4. Evoliucija Teilhard'o mąstyme 


Evoliucijos klausimo svarstymų mūsų spaudoje pastaruoju 
metu žymiai pagausėjo (L. Dambriūnas, L. Gižinskas, T. Žiū- 
raitis). Tiesa, jie tebėra daugiau formalinio pobūdžio ir vis dar 
išsisemia eile „autoritetinių“ nuomonių, čia evoliuciją teigian- 
čių, čia ją neigiančių. Nepaisant betgi šios silpnybės, pati jų 
gausa yra ženklas to, ką savo metu yra pasakęs paleontologas 
P. Overhage SJ (pirmykštis susižavėjimas evoliucija nykstąs, 

užleisdamas vietą „augančiai savikritikai ir susikuklinimui 
(Selbstbescheidung), dalykiniam svarstymui ir diskusijoms, nes 
padidėjus iškasenoms bei jų pažinimui anaiptol nėra propor- 
cingai padidėjęs gamtamokslinių išvadų tikrumas, liečiąs žmo- 
gaus kilmės problemą““. Mūsiškiai evoliucijos svarstymai kaip 
tik ir yra įnašas šiai augančiai savikritikai. Užsimezgę ryšium 
su Teilhard'o teorija, jie geriausiai ir galėtų būti pratęsiami bei 
papildomi pateikiant tai, ką pats Teilhard'as yra apie evoliu- 
ciją kalbėjęs ir kaip jis pats yra ją supratęs. Tai reikalinga tuo 
labiau, kadangi tiek mano knygoje (plg. DDK), tiek A. Paškaus 
atsakyme (plg. I ir II) evoliucija kaip tokia buvo labai mažai 
paliesta. 

Kas yra Teilhard'ui evoliucija pažinimo atžvilgiu? Neigia- 
mai atsakant, evoliucija Teilhard'ui nėra nei faktas, nei hi- 
potezė ar teorija. Faktas ji nėra todėl, kadangi jos negalima 
patirtimi nei prieiti kaip buvusios, nei pakartoti kaip esan- 
čios. Ištįsusi milijonus metų, evoliucija nesiduoda apčiuopia- 
ma ar pakartojama žmogiškąja patirtimi. Tuo būdu ji niekad 
negali pakilti į fakto rangą pažinimo srityje (plg. Lex I, 291). 
Todėl nors L. Dambriūnas ir teigia, esą „vieni mokslininkai 
evoliuciją vadina net faktu“, šalia kitų minėdamas ir „jėzui- 
tą T. de Chardiną““, vargu ar Teilhard'as prisiimtų tokį epis- 
temologinį evoliucijos apibūdinimą. Pačiam Teilhard'ui pa- 
saulio išsivystymas yra regimybė kažkokio gilesnio dėsnio, 
valdančio visatą visose jos plotmėse ir visais jos atžvilgiais; 
dėsnio, neišsisemiančio jokiu faktu, bet visus faktus laikan- 
čio buvime ir juos išaiškinančio pažinime. Vadinti evoliuci- 
ją faktu reikštų suvesti ją į atskirą reiškinį ir tuo ją sumen- 
kinti paneigiant jos visuotinumą. Evoliucija, pasak Teil- 
hard'o, priklauso pačiai kosmo sąrangai kaip vienas jos 
dėsnių: tai „išraiška struktūrinio dėsnio tiek būtyje, tiek pa- 
žinime“ (Lex I, 293; plg. Werke IV, 40). 


* Das Problem der Hominisation, Freiburg i. Br., 1961, p. 360. 
5 „Draugas“, 1973.VIL.27, II, p. 2 

Bet kaip tik dėl šios priežasties evoliucija nėra nė hipote- 
zė ar teorija, vadinasi, vienas kuris epistemologinis mėgini- 
mas išaiškinti tą ar kitą dalyką. Kaip evoliucija neišsitenka 
fakto sąvokoje, taip lygiai ji neišsitenka nė hipotezės ar te- 
orijos sąvokoje. „Argi evoliucija būtų ne daugiau kaip te- 
orija, sistema, hipotezė?“ - klausia Teilhard'as. — „Anaiptol! 
Ji yra kur kas daugiau. Ji yra bendroji sąlyga, kurią ateityje 
turės atitikti ir su kuria turės sutikti visos teorijos, visos hi- 
potezės, visos sistemos, jei jos norės būti įmanomos ir tei- 
singos. Šviesa, nušviečianti visus faktus, kreivė, kurią turi 
sekti visos linijos, - štai kas yra evoliucija“ (Lex I, 293). Evo- 
liucija sudaranti „vienintelius matmeninius (dimensionel) rė- 
mus, kuriuose nuo dabar gali mąstyti, tirti, kurti ir apskritai 
veikti mūsų galios“ (ten pat). Tai „mąstymo lytis, šalia ku- 
rios nėra galimas joks mokslinis aiškinimas“ (Werke IV, 129). 
Tai „kiekvieno patyrimo sąlyga arba, jei norite, visuotinis 
vingis, kuriam paklusti turi visos dabartinės ir būsimos kos- 
mo konstrukcijos, kad būtų moksliškai galiojančios ar net iš 
viso galimos mąstyti“ (Lex I, 294). Trumpai tariant, evoliuci- 
ja Teilhard'ui yra kosminis dėsnis. Jis neapsirėžia tik gyvybe, 
bet apima ir medžiagą, ir dvasią. „Tai visuotiniškai galiojan- 
tis visatos matmuo“ (Lex II, 348). Tai „vizija visatos, kurios 
dalys yra susijusios viena su kita jų atsiradimo bei likimo po- 
žiūriu“ (Lex II, 349). Nesunku pastebėti, kad anksčiau minė- 
ta visatos vienybės vizija atsispindi ir Teilhard'o evoliucijos 
sampratoje: visata yra tampanti vienybė, o evoliucija yra šio vie- 
ningo tapsmo regimybė. Šia prasme Teilhard'as vadina evoliu- 
ciją „nebe tikrybe (certitude), bet savaiminga aiškybe (ėviden- 
ce)“ (Lex I, 293) ir pajuokia katalikų simpoziumo Kvebeke 
(1952) dalyvius, užsimojusius nagrinėti evoliucijos klausi- 
mą: „Šie ponai, - rašo Teilhard'as savo bičiuliui H. Breuil 
(1952.XII.13), — susirinko, tarsi norėtų sužinoti, ar žemė su- 
kasi“ (cit. iš: Lubac, 299). 

O. A. Rabut OP, palygindamas Teilhard'o evoliucijos sam- 
pratą su kitų gamtininkų sampratomis, pastebi, kad esama 
evoliucijos teorijų, kurios paleontologinius radinius „stengiasi 
aiškinti kuo mažiausiai“ (Rabut, 65), vadinasi, apsirėžia tik to- 

kiomis išvadomis, kurios gali būti anų radinių daugiau ar ma- 
žiau patvirtintos. Be abejo, be tam tikrų hipotezių negalima 
apsieiti ir šiuo atveju. Tačiau čia vis dėlto mėginama ne per 
daug nutolti nuo turimų duomenų ir nesigriebti patirčiai ne- 
prieinamų priežasčių (plg. ten pat, 67). Šios rūšies evoliucijos 
aiškinimo Rabut regi ypač Simsono ir Meyerio teorijose, ku- 
riose jų autoriai neieško nei išsivystymo veiksnių, nei jo kryp- 
ties, nei tikslo anapus patirties. Be abejo, Rabut sutinka, kad 
šios teorijos (kaip ir daugybė kitų, plg. Fischeris, Haldane, 
Huxley, Wrightas) „nėra pakankamos išaiškinti žinomiems 
faktams“ (ten pat, 68). Tačiau jos apreiškia tam tikrą žmogaus 
„Nusistatymą faktų akivaizdoje“ (ten pat, 75), būtent: neskelbti 
savo vizijų mokslinėmis teorijomis. 

Tuo tarpu Teilhard'as eina priešingu keliu. Paleontologi- 
niai faktai yra tie patys, kaip ir kitiems gamtininkams. Betgi 
jo nusistatymas tų pačių faktų atžvilgiu yra visiškai skirtin- 
gas. Jis pateikia jų aiškinimą, kaip pastebi Rabut, „labai arti- 
mą dvasios vyksmui“; jis įveda „į medžiagą gana paslaptin- 
gą polėkį (ten pat, 80); jis ieško evoliucijos krypties bei tiks- 
lo. Tuo Teilhard'as nutolsta ne tik nuo paleontologinių 
duomenų, bet ir nuo žmogiškosios apskritai patirties. Teil- 
hard'as mąsto tikrovę ne tokią, kokią jis regi savo vizijoje. 
Nuosekliai tad ir evoliucija jam virsta mąstymo lytimi, tarsi 
apriorine Kanto kategorija, kuria jis apvelka pasaulio taps- 
mą. Tuo būdu evoliucijos teorija Teilhard'o mąstyme neten- 
ka gamtamokslinio pobūdžio ir virsta metafizika, o galų ga- 
le - teologija. 

Tai pripažįsta ir pats Teilhard'as, kalbėdamas apie trans- 
formizmo santykius su tikėjimu. „Mokslinis transformiz- 
mas, — sako jis, — griežtai imant, nieko nesako nei už, nei 
prieš Dievą“, kadangi jis nustatinėja tiktai tikrovės ryšių 
faktą; jis „pateikia mums gyvybės anatomiją, bet jokiu bū- 
du ne galutinį jos pagrindą; jis tik sako: „Kažkas susiorga- 
nizavo, kažkas išaugo“. Bet jis yra nepajėgus nurodyti ga- 
lutinių šio augimo prielaidų. Spręsti, ar evoliucijos vyksmas 
yra išaiškinamas iš savęs, ar jis reikalauja pažangaus bei 
nuolatinio kūrimo iš Pirmojo Judintojo pusės — visa tai 

priklauso jau metafizikos sričiai“ (Werke IV, 37). Kiekviena 
gamtamokslinė evoliucijos teorija kaip tik ir apsirėžia ana 
gyvybės anatomija, anuo faktu, kad kažkas susiorganizavo 
ir išaugo. Tuo tarpu Teilhard'as šiuo savęs susikuklinimo 
keliu, kalbant Overhage's žodžiais, nenori eiti. Jis kaip tik 
ieško galutinių gyvybės pagrindų (sąmonė medžiagoje, me- 
džiaga ir dvasia kaip dvi to paties dalyko būsenos); jis skel- 
bia evoliuciją neišaiškinamą viršiniais veiksniais ir todėl Jai- 
ko ją nuolatiniu Dievo kūrimu per daiktus; jis teikia jai 
kryptingumo (ortogenezė), laikydamas artimuoju šios kryp- 
ties tašku žmogų (antropogenezė), o galutiniu - Kristų, ku- 
riame tapsmas pasiekia savo atbaigos (christogenezė). Net 
pats Dievo išgyvenimas kinta evoliucijos šviesoje: „Iš ben- 
drosios evoliucijos, - sako Teilhard'as, — jūsų sąžinėse išnyra 
didesnis ir būtinesnis Dievas, negu kada nors anksčiau“ 
(Briefwechsel, 179). Visi pagrindiniai Teilhard'o evoliucijos 
svarstymai vyksta tad metafizikos ir teologijos plotmėse. 
Tai, ką jis evoliucijos problemoje priskiria metafizikai, savai- 
me virsta sudedamaisiais jo paties teorijos pradais. Užtat ir 
pokalbis bei ginčas jo teorijos reikalu irgi vysta ne gamta- 
mokslinėje, o aiškiai filosofinėje ir teologinėje plotmėje. Su 
Teilhard'u kaip paleontologu šiandien niekas - net nė gam- 
tamokslininkai — nesispyrioja, 

Bet štai, evoliucijos kaip bendrojo visatos dėsnio akivaiz- 
doje netikėtai susiduriame su didžiule staigmena: gamtinia- 
me kosme evoliucijos nebėra. Gamtinis pasaulis nebeišsivysto. 
Evoliuciją suvokiame nebe dabartyje, bet tiktai praeityje. Tai, 
ką matome dabartyje, yra, pasak Teilhard'o, „tiktai eilė su- 
stingusių pradų (elements), tiktai visiškai išsiskleidę pamatai 
(maximes); ir tai esą „nepermaldaujamas dėsnis“ (Lex I, 54). 
„Pasaulis dabartiniu savo pavidalu yra vyksmo padaras“ 
(Werke V, 54), vadinasi, nebe vyksmas. Tiesa, Teilhard'as ne- 
abejoja, kad „mažiausiai anksčiau“ visata buvojo kaip vyks- 
mas, kad „ji judėjo“ (ten pat), ir tai „kaip visuma“ (ten pat). 

Iš šio jos judėjimo ir kilo dabartinis pasaulio pavidalas. Ta- 
čiau čia pat Teilhard'as klausia: „Ar visata dar tebejuda?“ ir 
vadina šį klausimą „gyvu bei degančiu evoliucijos klausimu“ 
(ten pat). Iš tikro jeigu evoliucija yra tik praeities dalykas, 
tai ji turi visai kitos prasmės, negu evoliucija kaip visatos są- 
rangos dėsnis. Juk praeities jau nebėra. Yra likę tik jos pa- 
darai arba pasekmės. Nūnai, jeigu šie padarai, kaip juos api- 
būdina pats Teilhard'as, yra „tarsi fotografijos plokštelėje su- 
stingusios bangos, tarsi šalčio užklupta lavos srovė“ (Werke 
V, 26), tai tuomet jie atskleidžia evoliuciją tik kaip praeinantį, 
o gal net tik kaip atsitiktinį visatos reiškinį. Be abejo, „da- 
bartinės gamtos sustingimas, - sako Teilhard'as, - nesugriau- 
na buvusiojo judėjimo tikrybės“ (ten pat). Tačiau toksai su- 
stingimas iš pagrindų keičia evoliucijos vaidmenį tiek visa- 
tos būčiai, tiek jos pažinimui. Štai kodėl Teilhard'as ir 
susimąsto sustingusios gamtos akivaizdoje. 

Paties sustingimo Teilhard'as anaiptol neneigia. Priešin- 
gai, jis jį pastebi visose gamtinio kosmo srityse, kaip kad jo- 
se visose jis pastebi ir kadaise buvusią evoliuciją. Visų pirma 
medžiaga, kurios išsivystymo padarai yra atomai. Neabejoti- 
na, kad jie yra kilę ir tebekyla (plg. Entstehung, 27). Tačiau 
jų kilimu kaip tik ir baigiasi medžiagos evoliucija. „Atomų su- 
sidarymas medžiagoje, - sako Teilhard'as, - aiškiai pasiekė 
savo ribą, kurios medžiaga toliau peržengti nebepajėgia. Šioje 
srityje kūnelių (corpuscules; vieneto prasme. - A. Mc.) susi- 
darymas yra praktiškai baigtas“ (Entstehung, 28). Žinoma, 
atomai jungiasi į molekules. Tačiau Teilhard'as būdingai pa- 
stebi, kad „molekulių pasaulis nėra atomų pasaulio tęsinys“: 
molekulė apgaubia atomus „tarsi apmova (enveloppe)“, pa- 
naši „į debesį arba atmosferą“ (ten pat). Ir šioje apmovoje 
atomai buvoja tokie, kokie jie yra; buvoja milijardus metų, 
neišsivystydami į nieką kitą. Štai kodėl Teilhard'as ir sako, 
kad „atomų pasaulis prilygsta sustingusiam (muziejiniam. — 
A. Mc.) rinkiniui“ (ten pat). 

Ne kitaip yra ir su gyvybe. Kaip žinome, Teilhard'as lai- 
ko žmogų „tikslu, kurio linkui visata susivynioja (s'enrole)“ 
(Entstehung, 35), vadinasi, ne tik skleidžiasi iš lauko, bet ir tel- 

kiasi į vidų (plg. Lex I, 247-50). Iš šio telkimosi arba susivy- 
niojimo kyla ir gyvybė, ir galop žmogus. Bet štai, atsiradus 
žmogui žemėje, įvyko keistas dalykas: „Tą akimirką, kai pa- 
sirodė mąstymas, sulėtėjo gyvūnų kaita“ (Werke V, 27). Atro- 
do, pasak Teilhard'o, kad biologinė evoliucija, ėjusi smegenų 
didėjimo bei tobulėjimo kryptimi, buvo žmogaus sąmone bei 
savisąmone tiek patenkinta, jog, „pasiekusi žmogaus būtybėje 
savo tikslą“, atleido „vitalinį spaudimą kitose gyvybės atša- 
kose“ (Werke V, 27-28). Tuo Teilhard'as mėgina aiškinti, ko- 
dėl „nuo oligoceno (tai vienas iš Žemės susidarymo sluoks- 
nių. - A. Mc.) laikų mes randame daug išnykusių formų, ta- 
Čiau nerandame šalia antropoidų jokios kitos tikrai naujos 
rūšies“ (Werke V, 28). Ar tai nėra, pasak Teilhard'o, ženklas, 
„kad didesnio sąmoningumo (psychisme) rūšys (phyla) sugėrė 
į save visas turimas gyvybės jėgas“? (ten pat). 

Kitaip tariant, evoliucijos vyksmas nuolatos siaurėja; jo ga- 
lios kiekvieną sykį telkiasi tik naujosiose sąmonės formose; 
senosios formos, tiesa, pasilieka, tačiau nebeturi jėgos išsi- 
vystyti toliau, nes ši jėga jas yra peržengusi ir palikusi. 
„Svarstydami biologinę evoliuciją, — sako Teilhard'as, - nu- 
stebę regime, kad kiekvienas aukštesnių formų pražydimas 
sumenkina (gyvybės. - A. Mc.) syvų spaudimą žemesnėse 
šakose“ (Werke IV, 147). Dabartiniu metu, pasak Teilhard'o, 
„visos evoliucinės galios telkiasi žmogaus sieloje ir ja apsi- 
rėžia“ (ten pat). „Pasirodžius žmogiškajai inteligencijai, są- 
monė žemėje pasiekė aukščiausio laipsnio, kuris atrodo esąs 
nebepralenkiamas“ (Werke IV, 35). Tuo būdu klausimas, ar 
visata vis dar tebejuda, „suteka į apsisprendimą, ar žmogaus 
dvasia yra evoliucijos apimta, ar ne“ (ten pat). 

Teilhard'o atsakymas yra, be abejo, teigiamas: „Nuostabus 
evoliucijos vyksmas eina aplink mus be paliovos tolyn, žino- 
ma, apsiribojęs tik sąmonės sritimi“ (ten pat). Tuo Teilhard'as 
gelbsti evoliuciją kaip visuotinį dėsnį, sykiu tačiau keičia evo- 
liucijos esmę bei jos sampratą. Nes žmogaus sąmonės bei jos 
veikalų evoliucija yra visai kas kita negu medžiagos ar gyvy- 
bės evoliucija. Dabartinis žmogaus sąmonės bei jos veikalų iš- 
sivystymas vyksta jau pagal visiškai kitus dėsnius ir visiškai 

kitu būdu negu buvusis medžiagos ar gyvybės išsivystymas. 
Žodis „evoliucija“, taikomas žmogaus dvasiai, virsta gryna 
metafora, išreiškiančia tiktai viršinį panašumą, bet jau nebe- 
turintį bendros vidinės esmės. Juk „žydi“ ir rožė, ir mergaitės 
veidai. Tačiau kas gi teigtų, kad mergaitės veidų „žydėjimu“ 
rožės žydėjimas eina be paliovos tolyn? 

Klausimą, ar žmogaus dvasios skleidimasis bei jos veik- 
la istorijoje galima laikyti evoliucija, svarstysime iš esmės at- 
skirame laiške. Šioje vietoje norime tik pastebėti, kad šalia 
žmogaus istorijos kaip jo laisvės bei sąmonės padaro jokios 
kitos evoliucijos, pasak Teilhard'o, nebėra. Net ir žmogaus 
kūne ji yra pasibaigusi. „Atrodo tikra, - sako Teilhard'as, - 
kad viršinis žmogaus tipas nebesikeis. Žemiškoji gyvybė, ku- 
rios geriausi syvai sutekėjo į žmoniją, atrodo nebeturi paruo- 
šusi jokios kitos formos, kuri galėtų pakeisti mūsų rasę, pa- 
kildama į aukštesnę sąmonę“ (Werke IV, 109-110). Ir kitoje 
vietoje: „Jau praėjo tūkstančiai metų, kai žmogiškasis pradas 
tikriausiai pasiekė didžiausio tobulumo, taip kad individu- 
alinis įrankis (biologinė sąranga. - A. Mc.) mąstyti bei veikti 
mumyse turi būti laikomas visiškai baigtu“ (Werke V, 29). 
Mat „gyvūninis išsivystymas vyko pagal skaidymąsi (diver- 
gence)“, todėl kildino didžiulę rūšių įvairybę, „kaip tai visur 
rodo gyvybės medis; tačiau ši skaidančioji linkmė pasibaigė 
su Homo sapiens laipsniu, kuriame bet koks galimas kamie- 
no skirstymasis tapo sujungtas į vieną tikrovinę organinę sin- 
tezę“ (Entstehung, 81). Smegenėjimo vyksmas, reikalingas są- 
monei augti, žmoguje irgi esąs pasibaigęs. „Nuo paleolito pa- 
baigos, - sako Teilhard'as, - nebėra nieko, kas rodytų, esą 
smegens pastaruosius dvidešimt tūkstančių metų būtų išsi- 
vystę pastebimai toliau“ (Entstehung, 96-97). „Su Homo sa- 
piens, kaip antropologai jį vadina, tarpsniu mūsų modernūs 
smegens pasiekė savo tobulinimosi ribą“ (Werke V, 96). To- 
dėl tarp pirminio žmogaus ir dabartinio žmogaus Teilhard'as 
nemato esminio organinio skirtumo: „Mūsų didieji protėviai 
buvo mums savo galiomis organiškai tolygūs“ (ten pat). 

Tiesa, Teilhard'as, pagautas savo vizijos, kaip toli žmoni- 
ja nužengs dvasios išsivystymo keliu, kalbėjo ir apie žmogaus 

kūno pakeitimą: „Mūsų chemikų pirmatakai atkakliai ieškojo 
išminčių akmens. Šiandien mes turime aukštesnių polėkių. 
Mes norime kurti ne auksą, bet gyvybę. Ir kas galėtų drįsti 
teigti, kad tai apgaulinga viltis?.. Ar hormonų tyrimas nevę- 
da mūsų taip toli, jog rytoj galėsime įtaigoti mūsų kūno ir 
net smegenų išsivystymą? Ar genų atradimas neįgalins mū- 
sų kontroliuoti organinio paveldėjimo mechanizmą? Ar sin- 
tetinis baltymų gaminimas neleis mums pasiekti net to, ko 
nepasiekė viena sau palikta žemė, būtent dirbtiniu būdu su- 
kelti naują organizmų bangą“ ir tuo būdu atgaivinti užge- 
susią evoliuciją gyvybės srityje? (Mensch, 242-243). Tačiau ši 
Teilhard'o vizija anaiptol neneigia evoliucijos pasibaigimo 
gamtoje, nes, jei žmogui ir pasisektų patobulinti savą kūną 
ar net pagaminti naujų gyvybės rūšių, tai visa būtų jau jo dva- 
sios laimėjimas arba, kaip Teilhard'as sako, „autoevoliucija“ 
(Lex I, 297), vadinasi, sąmoningas bei tikslingas žmonijos dar- 
bas. Šiuo atveju ne medžiaga ar gyvybė atsigautų iš savo su- 
stingimo, bet pats žmogus pasinaudotų kadaise gamtoje vei- 
kusiomis išsivystymo jėgomis, kad jomis paskatintų savus kū- 
rinius. Šiuo atveju net žmogaus kūnas būtų jau jo paties 
kūrinys. Tuo tarpu medžiaga ir gyvybė, esančios šalia žmo- 
gaus, ir toliau pasiliktų sustingusios kaip ir dabar. Kiekvienu 
atveju evoliucija gamtoje yra tik praeitis. Dabartis ir ateitis, 
pasak Teilhard'o, yra tik žmogaus dvasios gyvenime. 


3 


Kadangi evoliucijos gamtiniame kosme - medžiagoje, gy- 
vybėje, biopsichinėje žmogaus sąrangoje - nebėra ir kadan- 
gi ji toliau vyksta tik žmogaus veikalų pavidalu, tai tuo pa- 
čiu darosi vertinga bei įdomu ne tai, kas yra buvę ar yra, o 
tai, kas bus, būtent kaip žmogaus dvasia skleisis ateityje. Pra- 
eitis ir dabartis netenka vertės, o ateitis virsta savaiminga 
Teilhard'o mąstysenos apspranda. Tačiau „žmogaus ateitis“, 
kaip tai pabrėžia pats Teilhard'as (Lex II, 391), nes gamta jo- 
kios ateities nebeturi: ji tiso prieš mūsų akis sustingusi tarsi 
muziejus. Praeitis Teilhard'ui yra reikšminga tik tiek, kiek 

pajėgia atskleisti ateities sąrangą. Užtat jis ir nori „tapti pra- 
eities specialistu“, kad galėtų įtikinamai kalbėti apie ateitį 
(Lex II, 390). Pati savyje betgi praeitis jam yra neįdomi: „Kas 
yra praėję, yra nebegyva ir manęs nebedomina“ (Lex II, 389). 
Laiške A. Gaudefroy (1935.11.14) Teilhard'as rašo: „Aš tyrinėju 
praeitį ir toliau taip lygiai ištikimai, kaip ir anksčiau, bet 
mano dėmesys yra ryžtingai ir aiškiai nukreiptas priekin“ 
(Lex II, 389). Vėliau net ir ši ištikimybė tyrinėti gęsta: „Man 
darosi šlykštu studijuoti praeitį (ten pat)... Turiu įspūdžio, kad 
man pasaulis visa savo dabartimi bei praeitimi blėsta (Zanta, 
69)... Atrodo, kad praeitis ir jos atradimas liovėsi mane do- 
minti (Geheimnis, 209)... Rasti bet kokio pasitenkinimo praei- 
tyje (net ir krikščioniškoje) arba dabartyje man pasidarė ne- 
bepakeliama“ (Zanta, 100-101). Teilhard'as net piktinasi, kad 
vis dar esama „daugelio žmonių“, kurie praeitį doroja taip, 
„Kaip turėtų būti dorojama tik ateitis“ (Lex II, 390). 

Ši Teilhard'o atgrasa praeičiai liečia ne tik gamtą — apie 
tai jau esame kalbėję (plg. II laiško 4 p.), - bet ir kultūrą, net 
religinius jos paminklus. Atvykęs į Kiniją 1923 m., jis rašo 
H. Breuil: „Iš viršaus laikausi gerai. Viduje esu užimtas dar- 
bu ir domiuosi naujybėmis, kurių čia pastebiu; sakau: do- 
miuosi, bet jomis nesvaigstu, kaip tai būtų buvę prieš dešimtį 
ar dvidešimtį metų. Kas man šiandien svarbu, tai daiktų at- 
eitis. Čia gi esu panertas į praeitį. Mongolija man atrodo lyg 
senų (zoologinių ir etnologinių) reginių draustinė, lyg pra- 
eities gabalas. Doroki ją, kaip nori, joje nepastebėsi jokio pa- 
žangos pažado, jokio diego, jokio būsimos žmonijos pum- 
puro“ (Geheimnis, 39). Tai Rytuose. O Vakaruose? Štai Teil- 
hard'o įspūdžiai iš Romos, kai jis buvo nuvykęs ten 1948 m. 
kalbėtis su jėzuitų generolu: „Roma manęs estetiškai nesu- 
krėtė, — rašo jis savai giminaitei, - ir nesukrės; aš tai žinau, 
ir jaučiuos esąs keistai atsparus (enmunisė) praeičiai. Miestas 
manęs nė kiek nesujaudino. Aš jau seniai gyvenu kitame pa- 
saulyje“ (Pilger, 83-84). Teilhard'ui nedaro įspūdžio ne tik Ki- 
nijos menas, į kurį žiūrint, jam „stojasi plaukai ant galvos“ 
(Zanta, 77), bet nė Europos gotika, kurios tėvynės vaikas jis 
pats yra. „Didžiausias pasitenkinimas, — rašo jis panelei Zan- 

tai, - kurio man teikia gotikos katedra, yra išdidi sąmonė, 
kad dabar mūsų dvasia visiems laikams ištrūko iš jos skliau- 
tų. Pirmiau būčiau nedrįsęs rašyti šio sakinio... Betgi dabar 
tikiu, kad reikia rėkte išrėkti, kas tiesa“ (Zanta, 100). 

Visa praeities kultūra, kurios apimti gyvename, kuria auk- 
lėjamės ir lavinamės, yra, pasak Teilhard'o, apgauli: joje ne- 
galima rasti „ramybės bei pasitenkinimo“, nes „ji yra kilusi 
iš dvasios, kurią mes jau seniai palikome užnugaryje“ (Zan- 
ta, 100). Mat „pagrindinis atradimas, būtent kad esame neša- 
mi priekin žengiančių sąmonės bangų, jau yra įvykdytas. Ko 
tad svarbaus dar būtų galima mūsų užnugaryje tykoti?“ (Ge- 
heimnis, 210). Nepaisant to, „vis dar esama žmonių, kurie el- 
giasi taip, tarsi praeitis savyje būtų verta dėmesio“ (Geheim- 
nis, 212). Bet tai išmonė, kuriai jaunystėje ir jis buvo pasida- 
vęs. Betyrinėdamas tačiau praeitį, jis suvoks, kad „juo atgaliau 
pasaulis esti pažįstamas, juo mažiau jo ten randama ir todėl 
juo neturtingesnis ir bevaisingesnis jis darosi mūsų mąsty- 
mui“ (Geheimnis, 61). Teilhard'as šios klaidos kartoti nebeno- 
ti. Jis ryžtingai skelbia, kad „yra tik vienas vienintelis tikras 
atradimas - tai kurti ateitį“ (ten pat). Visa jo mintis dabar 
krypsta ateitin: „Tai, kas mane traukia, yra ateitis (Zanta, 69)... 
Pasaulis yra įdomus tik žiūrint priekin (Geheimnis, 67)... Tik- 
rasis mokslas yra tik ateities (ten. obj. — A. Mc.) mokslas (Ge- 
heimnis, 50)... Vienintelis tikras daiktų pažinimas slypi atei- 
ties pramatyme ir jos statyme (Geheimnis, 62)... Kiekviena Ie- 
mianti šviesa galima justi ateityje (Zanta, 60)... Ateitis yra 
gražesnė negu bet kokia praeitis — štai mano tikėjimas (Lex 
II, 9)“. Tiesa, vėliau Teilhard'as suprato, kad ateitis gali būti 
ir paslaptinga, ir baisi, ir lemtinga, ypač Dievo apsisprendi- 
mo atžvilgiu (plg. Werke V, 101-103; Lex I, 254). Tačiau tikėji- 
mo ateitimi jis neatsisako (plg. Geheimnis, 118). Amžiui slen- 
kant, ateities kategorija vis labiau apvaldė jo mintį. Jis pradė- 
jo jaustis esąs pašauktasis ateities skelbėjas: „Aš manau, kad, 
pasiekęs 60 amžiaus metų, - rašo jis iš Pekino (1941.1.12), - 
suradau ar bent tiksliau apibrėžiau savo pašaukimą“, būtent 
„atgaivinti pažangos idėją“, ir „moksliškai geriau pagrįsti ir 
filosofiškai giliau suvokti“, nes tik iš šios idėjos galįs kilti „hu- 

manizmo ir krikščionybės atgimimas“ (Pilger, 55). Tai esą 
svarbu todėl, kad ateitis gali būti apvaldoma bei planuojama 
tik grupės tokių žmonių, kurie jungiasi bendrai tikėdami į 
dvasinę žemės ateitį“ (ten pat). Todėl Teilhard'as ir norėtų, 
tarsi tokio įkvėpimo pagautas, sušukti: „Šalin, jūs ateistiniai 
ir krikščioniškieji pesimistai“ (ten pat). 

Bet kaip tik šitoje vietoje mes ir suklūstame. Jeigu „pasau- 
lis yra neramus tik žiūrint priekin“ (Geheimnis, 62); jeigu jo 
praeitis bei dabartis yra lyg kokia žalčio išnara, kurią dvasia 
jau paliko, bežygiuodama vis tolyn, tai kas tada yra ta pasau- 
lio meilė, kurią Teilhard'as taip aistringai pabrėžia ir kuri, at- 
rodo, bus jam laimėjusi daugiausia šalininkų? Kas yra tasai 
pasaulis, kuriam, pasak Teilhard'o, turime atsidėti, aukotis, 
dirbti ir kentėti. Tai nėra dabartinis pasaulis, kuris mus ap- 
supa ir laiko. Tai būsimasis ateities pasaulis, „pasaulis prie- 
kyje (er avant)“, pasaulis dar nesukurtas, užtat kurtinas. Tai 
meilė ateities vizijos, kaip ji yra susiklosčiusi Teilhard'o mis- 
tikoje. Šios vizijos grožis tiek žavi ir patį Teilhard'ą, ir ypač 
jo šalininkus, jog jie nė nepastebi, kad pasaulio praeitį bei da- 
bartį jie aukoja ateičiai. Štai didžiai vaizdinga tokio aukojimo 
išraiška: „Dėl šios dienos (visatos atbaigimo. - A. Mc.) buvo 
verta pasauliui kentėti, būti iš pagrindų sukrėstam; verta že- 
mei pakelti kataklizmus, augalams mirti užleidžiant kelią gy- 
vuliams; verta silpnesniems gyvūnams suklupti stipresniųjų 
naguose; verta žmogui būti palenktam tamsiai gyvenimo tra- 
gikai; verta buvo Kristui kentėti Alyvų sodo agoniją ir mirti 
Kalvarijos kalne. Iš tiesų Teilhard'o vizija visą visatą ir žmo- 
gų apgaubia didžia perkeitimo viltimi“ (Paškus II, 18, 2). Ir ne 
vienas esti šios vizijos suviliojamas. Ne vienas randa joje net 
paguodos. Bet retas išmąsto šią viziją ligi galo. Retas pastebi, 
kad evoliucijos sėkmės perkėlimas į ateitį nureikšmina blogį, 
nuvertina dabartį ir paniekina asmenį. 


4 


Teilhard'o kritikai jau seniai jam prikaišioja, esą jam stin- 
ga „aštresnio jausmo neatbaigtybei, nesėkmei ir tragikai“ 

(Crespy, 236); stinga todėl, kad Teilhard'as laiko blogį išsi- 
vystančio pasaulio būtinybe: „neišvengiama tamsiąja sėkmės 
puse“, kaip jis pats sako (Lex II, 352). Pasak Teilhard'o, „sėk- 
mė turi būti apmokėta tam tikrų atmatų procentu“ (ten pat). 
Šia prasme blogis yra „neišvengiamas šalutinis pasaulio vie- 
nijimo padarinys“ (ten pat). Tai „dar ne visiškai suorgani- 
zuotos vienybės būsenos išraiška“ (Lex II, 355). Blogis pikti- 
na Teilhard'ą tada, „kai yra nenaudingas ir nepagrįstas“; ta- 
čiau „skausmas ir nuodėmė darosi suprantami ir priimtini, 
kai jie virsta evoliucijos sąlyga bei kaina“ (Lex II, 350). 
Prieš šitokią betgi blogio kaip evoliucijos sąlygos sampratą 
ir susipurto žmogaus sąžinė. Tai atskleidė jau Dostojevskis 
Ivano Karamazovo klausimu savo broliui Aliošai, ar šis su- 
tiktų ręsti „Žmonių likimo statinį“ tikslu padaryti žmones pa- 
baigoje laimingus, su sąlyga tačiau, kad šiai laimei būtinai 
reiktų „nukankinti tik vieną mažutį padarėlį“ ir jo „ašaro- 
mis pagrįsti aną statinį“, — ar Alioša sutiktų „tokiomis sąly- 
gomis būti (šio statinio. - A. Mc.) architektu“. Ir Alioša ty- 
liai atsako: „Ne, nesutikčiau!“ (ten pat). O Teilhard'as? Per- 
keldamas evoliucijos sėkmę į ateitį ir padarydamas skausmą 
bei nuodėmę šios sėkmės sąlyga, Teilhard'as neįžvelgė, kad 
kentėti ir kankinti yra dvi to paties dalyko pusės; neatskiriamos 
pusės, kaip ir visa mūsosios egzistencijos dialektika. Jeigu tad 
evoliucijos sąlyga bei kaina yra auka (pasak Dostojevskio, ge- 
nerolo užsiundytų šunų sudraskytas vaikas), tai tokia pat 
evoliucijos sąlyga bei kaina yra tada ir budelis (anas šunis už- 
siundęs generolas), kadangi auka be budelio negali būti net 
nė mąstoma. Tada anai pabaigos laimei pasiekti verta tam- 
sią gyvenimo tragiką ne tik pakelti, bet ir sukelti; kitaip ta- 
riant, verta būti Kajafu, Pilotu, Neronu, Tamerlanu, Jonu 
Žiauriuoju, Hitleriu, Stalinu... Bet ar idėjinė sistema, kurioje 
auka-budelis virsta statybiniais jos pradais ir jos kaina, nė- 
ra mūsų sąžinei per brangi? Blogis — vis tiek kur jis būtų: 
gamtoje ar istorijoje — yra niekšybės paslapties proveržis. Ir mū- 
sų sąžinė niekad nesutiks, kad šis proveržis „visomis savo 


6 Sobrannije sočineniji, Moskva, 1958, t. 9, p. 309 

fizinėmis bei moralinėmis formomis liautysi buvęs mūsų pro- 
tui nepakeliamas papiktinimas (scandale)“, kaip tai mėgina 
mums įtaigoti Teilhard'as (Lex II, 355). Užtat mes ir neper- 
kad jo neperka nė Ivanas Karamazovas įeiti į tokią santvar- 
ką, kurioje pateisinama nekalto kūdikio kančia. 
Pabrėždamas ateities kategoriją mąstyme ir ateities viziją 
buvime, Teilhard'as savaime - gal net nė nenujausdamas — 
nuvertina visą pasaulio dabartį: ji virsta niekniekiu ateities žė- 
rėjime, tamsiu tašku atbaigos šviesoje. Ar tad verta šį niek- 
niekį mylėti, juo rūpintis, dėl jo graužtis? Ir į šį klausimą Dos- 
tojevskis yra davęs atsakymą. Mirus paskutiniam vienos mo- 
ters trejų metų sūneliui, ji niekur negalėjo rasti ramybės, nors 
ir buvo apėjusi jau visus vienuolynus. Galop ji kreipėsi į gar- 
sų starcą Zosimą. Šis į jos raudą guosdamas atsakė: „Žinoki, 
moterie, kad tavo vaikutis tikrai stovi prieš Viešpaties sostą 
ir džiaugiasi, ir linksminasi, ir meldžia už tave. Todėl ir tu 
verk, bet džiaukis!“ (ten pat, p. 64). Tačiau moteris starcui 
atsakė taip, kaip ji atsakydavo Nikitai, savo vyrui, ją rami- 
nančiam tais pačiais žodžiais: „Žinau, Nikituška, žinau! Kur 
gi kitur jis galėtų būti, jei ne pas Viešpatį Dievą. Tik čia jo 
nėra, nėra su mumis dabar“ (ten pat, 65). Šitie paprastos mo- 
terėlės žodžiai „čia - dabar“ išreiškia visą ateities niekybę da- 
barties akivaizdoje. Nurodymas į būsimą ar anapusinį džiaugs- 
mą skamba tarsi patyčia dabartimi. „Štai jo dirželis, - kalbė- 
jo ana moteris toliau, - bet jo paties - taip ir nėra“ (ten pat). 
Pats Teilhard'as ne sykį yra pabrėžęs, kad fizikinė pasau- 
lio entropijos idėja pakertanti kūrybines žmogaus jėgas: kam 
kurti, jei vis tiek viskas galų gale sustingsta ir sustos? Čia 
Teilhard'as buvo teisus. Tačiau jis nesuvokė, kad tokios pat 
stingdančios reikšmės turi ir ateitis kaip mąstymo bei buvi- 
mo kategorija. Jei „pasaulis, - kaip Teilhard'as teigia, - yra 
įdomus, tik žiūrint priekin (en avan!)“, tai kokios vertės turi 
tada pasaulis, žiūrint čia pat (en prėsent)? Ar yra akstino kurti 
dabartį, žinant, kad ji pačią jos sukūrimo akimirką išsivys- 
tančios dvasios esti peržengiama ir paliekama? Argi muzi- 
kai rašo melodijų angelų giesmėms? Argi architektai planuo- 

ja Naujosios Jeruzalės šeštainį, kurio „ilgis, aukštis ir plotis 
yra lygūs“ (Apr 21, 16)? Ar šios vizijos yra paskata mūsų žę- 
mės menui? Ar ana rusų moterėlė, netekusi trejeto vaikų, 
gimdys jų ir daugiau tam, kad jie vis keliautų pas Viešpatį 
Dievą ir ten linksmintųsi prieš Jo sostą? Teilhard'o teorija, 
išmąstyta ateities perspektyvoje ligi galo, pasirodo esanti an- 
tikultūrinė, nes kiekvienas kūrėjas kuria dabarčiai ir iš dabar- 
ties matmens. Be abejo, galima ir reikia pasiklausti, kokios 
reikšmės ši kūryba turi Dievo Karalystei, kuri bus atbaigta 
užu istorijos ribų. Tai yra daręs ir šių laiškų autorius (plg. 
„Krikščionis pasaulyje“). Tačiau yra neįmanoma padaryti at- 
eitį ar antgamtinį atbaigimą mūsų kūrybos akstinu. Štai ko- 
dėl Teilhard'o pastangos skverbtis į žmonijos ateitį ir paversti 
ją mokslinio tyrinėjimo objektu („tikrasis mokslas yra tik at- 
eities mokslas“) pažadino aštrius M. Blondelio žodžius Teil- 
hard'o raštams: „Iš tikro yra akiplėšiška užbėgti už akių ga- 
lutiniam (Dievo. - A. Mc.) apreiškimui ir stengtis įspėti tai, 
kas yra paslėpta tarsi anapus uždangos“ (Briefwechsel, 19). 

Ta pati ateities kategorija bei vizija verčia Teilhard'ą - irgi 
gal nenoromis - pastūmėti į šalį konkretų žmogaus asmenį. 
A. Paškus kalba apie „Teilhard'o socialinės sąžinės“ kryptį 
ir šitaip ją apibūdina: „Privalu globalinėmis pastangomis pa- 
kirsti skurdo, alkio ir ligų šaknis, kad nebūtų nei alkanų, nei 
nuogų, nei trokštančiųjų“ (Paškus I, 3, 99). Apibūdinimas la- 
bai tikslus: Teilhard'o socialinė sąžinė iš tikro yra globalinė. 
Ji visa nukreipta į aną perkeitimo viltį, nes tik perkeistame 
pasaulyje nebebus nei skurdo, nei alkio, nei ligų (plg. Apr 
21, 4). Kas tad šį trascendentinį pažadą padaro imanentinės 
savo minties bei veiklos mastu ar kryptimi, tas arba escha- 
tologiją perkelia į istoriją, tikėdamasis perkeisti pasaulį kul- 
tūros priemonėmis, arba yra aklas svaičiotojas, neregis to, kas 
čia pat prie jo kojų. O prie šių kojų sėdi konkretus žmogus, 
prašąs pagalbos jau dabar, nelaukdamas, kol bus pakirstos 
pačios skurdo, alkio ir ligų šaknys. Tačiau vylinga „šaknų 
pakirtimo“ vizija kaip tik ir pridengia konkrečių simptomų 
tragiką atskiro žmogaus būtyje. Štai kame slypi globalinės 
sąžinės klaida. 

A. Paškus klausia šių laiškų autorių, „ar šitoks socialinės 
etikos pabrėžimas yra jau „žiaurus kenčiančio žmogaus ne- 
paisymas?“ (Paškus I, 3, 99). Atsakau, nė kiek nedvejodamas 
ir net pabrėždamas: TAIP. Nes minimos globalinės pastan- 
gos, virtusios sąžinės kryptimi, kaip tik neregi atskiro asmens 
arba bent nelaiko pagrindine pareiga šiuo asmeniu pirmiausia 
rūpintis. Tai vadinu tolio pagunda, kuri šiandien vis labiau su- 
vedžioja net ir katalikų socialinę etiką: angažuotis kovai už 
socialinį teisingumą kažkur toli — Vietname, Afrikoje, Pietų 
Amerikoje, — o palikti tarnybą čia pat esančioje ligoninėje ar 
nematyti paliegusio artimo toje pačioje gatvėje ir net tuose pa- 
čiuose namuose. Teilhard'o ateities vizijoje erdvės tolis virs- 
ta laiko toliu, gal net asmeniui pavojingesniu negu erdvės to- 
lis. Kiekviename betgi tolyje atskira būtybė pasidaro smulkutė 
smiltelė, o jos kančia - nereikšminga skiedrelė evoliucijos ob- 
liuojamojoje visatoje. „Globalinės pastangos“ yra tokio ne- 
reikšmingumo nuvalkiota formulė. Kaip Teilhard'o Dievas- 
Omega yra toks tolimas, tariant E. Benzo žodžiais, tarsi žiū- 
rėtum į jį pro apverstą teleskopą (plg. DDK, 290), taip lygiai 
tolimas jo sistemoje pasidaro ir artimo asmuo. Nes Dievas ir 
artimas yra susiję neatskiriamai. Kam Dievas yra „ateities Die- 
vas“ arba „Dievas priešais mus“, tam ir artimas yra ateities 
antžmogis, nealkstąs, netrokštąs, neliegstąs ir gal net nemirš- 
tąs. Tuo tarpu dabartinis žmogus, aptekęs skurdo bei ligų 
simptomais, darosi net priklus kaip ir visa gamtinė bei kul- 
tūrinė dabartis. Teilhard'as šventai tiki „augantį pasaulio as- 
menėjimą“ (Lex II, 248), tačiau jis niekur nepabrėžia nelygs- 
tamos dabartinio asmens vertės, kuria juk ir remiasi visa so- 
cialinė etika; nepabrėžia todėl, kad šis dabarties asmuo jam 
pradingsta ateities vizijoje. 


5. Evoliucija pasaulio sąrangoje 
Pastarajame laiške apie evoliuciją Teilhard'o mąstyme kė- 
lėme aikštėn nuostabų evoliucijos bruožą, būtent jos virtimą 
praeitimi. Nei medžiagoje, nei gyvybėje, pasak Teilhard'o, 

evoliucijos nebėra. Ji einanti tiktai žmogaus sąmonėje. Ir štai, 
šis evoliucijos praeinamumas turi pagrindinės reikšmės tiek 
Teilhard'o mąstymui, tiek pačios evoliucijos prigimčiai. Teil- 
hard'o mąstymą jis griežtai lenkia, kaip sakėme, ateities 
kryptimi: praeitis ir dabartis nebetenka jam vertės. Pasaulis 
yra įdomus tik žiūrint priekin, ne atgal ir ne į tai, koks jis 
yra dabar. Betgi šis Teilhard'ui įdomus pasaulis yra tik žmo- 
gaus pasaulis, nes ir ateitį turi tik žmonija, nebe gamta. Už- 
tat Teilhard'as daugiausia ir atsideda žmonijos ateities ke- 
liui vaizduoti. Jis savaime virsta pranašu, pats to nenorėda- 
mas ir net šio vardo kratydamasis (plg. Werke V, 98). Apie 
šias Teilhard'o piešiamas ateities galimybes kalbėsime sky- 
rium. Šį kartą norėtume stabtelėti prie pačios evoliucijos kaip 
tokios ir pasvarstyti, ką reiškia, kad ji yra buvusi, tačiau, kad 
jos nebėra. Tai reikalinga todėl, kad galėtume tinkamai įver- 
tinti Teilhard'o jai teikiamą vaidmenį tiek visatoje, tiek šio- 
sios pažinime. Ar iš tikro evoliucija yra kosminis dėsnis, kaip 
tai teigia Teilhard'as? 

Vienoje savo straipsnio „Pasaulėžiūra, evoliucija ir Teil- 
hard'as de Chardinas“ vietoje Leonardas Dambriūnas rašo: 
„Kritikuodamas Teilhard'ą, Maceina turėtų aiškiai pasakyti, ar 
jis priima evoliuciją tokią, kaip ją supranta mokslas, ar ne“?. 
Klausimas yra atsakytinas, sykiu betgi ir paaiškintinas, nes jis 
daugiaprasmis pats savyje ir per daug suprastintas sava išraiš- 
ka; suprastintas todėl, kad „šiandien kiekvienas mokslas kal- 
ba apie evoliuciją“ (Melsen, 11), tačiau kiekvienas vis kita 
prasme: filosofijos evoliucija nėra juk tas pat, kas ir eguidų 
evoliucija - nuo penkiapirščio, lapės didumo arkliuko ligi vie- 
napirščio mūsų dainų žirgo. Reikia tad manyti, kad L. Damb- 
riūnas turi galvoje tik gamtamoksiį. Bet ir vėl: ar esama šiandien 
bendros gamtamokslinės evoliucijos teorijos? Ar nėra kartais 
tiek teorijų, kiek gamtininkų ar bent svarbesnių jų mokyklų? 
O. A. Rabut pastebi, kad, skaitant Teilhard'ą, gaunama įspū- 
džio, esą „tikrovė yra tik šitokia (vadinasi, tokia, kokią ją vaiz- 


" Dambriūnas L. Pasaulėžiūra, evoliucija ir Teilhard'as de Chardinas / 
„Aidai“, 1973, Nr. 5, p. 213 

duoja Teilhard'as. - A. Mc.) ir kad būtų nesąžininga regėti ją 
kitokią“; iš tikro betgi „faktų akivaizdoje yra galimas įvairus 
dvasios nusistatymas“ (Rabut, 65). Pastarajame laiške esame 
minėję, jog paleontologiniai duomens visiems gamtininkams 
yra tie patys. Tačiau išvadų esama labai įvairių. Įvairių todėl 
esama ir evoliucijos teorijų: L. Bolkas, F. J. Buytendijkas, 
M. Chapiro, H. Conrad-Martiusas, Th. Dobzhanskis, A. Geh- 
lenas, G. Hebereris, J. Huxley, J. Kalinas, K. Lorenzas, 
F. Meytr, P. Overhage, A. Portmannas, A. Remane, B. Ren- 
schas, G. G. Simpsonas, M. A. Vandelis, F. Welderlichas, 
HL. Weinertas - štai gamtininkai, kurių kiekvienas yra daugiau 
ar mažiau kalbėjęs apie evoliuciją, ją aiškindamas vis kitaip. 
Tiesa, jie visi sutaria, kad išsivystymo pasaulyje būta. Ta- 
čiau, kas jis yra savyje, kokių akstinų buvęs pažadintas, kaip 
yra ėjęs laike, kiek ilgai trukęs, kodėl dabar pasibaigęs — vis 
tai klausimai, į kuriuos atsakoma ne kartą skirtingai — net iš 
esmės. P. Overhage net kalba apie „hipotezių, priežastinių 
aiškinimų bei interpretacijų tvaną, kuris plūsta iš neaprėpia- 
mos šiuo klausimu raštijos“. Ar tad ne per anksti kalbėti 
apie „evoliuciją kaip ją mokslas supranta“? Mat evoliucijos 
gamtos mokslas šiandien dar nesupranta. Tai, pasak P. Overha- 
ge's, yra „ne kas kita, kaip bandymai duoti atsakymą atvi- 
ram klausimui“?. Prieš keletą metų vienas Miunsterio uni- 
versitete studijavęs paleontologas - šiandien jis dėsto Mani- 
los universitete - pastebėjo: „Paleontologinių duomenų 
esama tiek mažai, jog tikras paleontologas tik šypsosi iš vi- 
sų evoliucinių teorijų“. Tai ta pati mintis, kurią reiškia ir Ra- 
but: „Protui, kuris nori remtis faktais, čia nėra jokio tikru- 
mo“ (Rabut, 98). Todėl vieni gamtininkai iš viso nekuria jo- 
kių evoliucijos teorijų: jiems per maža duomenų; kiti jų kuria 
labai atsargiai, neperžengdami turimų duomenų ir todėl 
stengdamiesi pasilikti dar gamtamokslio srityje; treti betgi 
paverčia savas evoliucijos teorijas ištisomis sistemomis kos- 
minio matmens. Teilhard'as priklauso prie šių pastarųjų. 


5 Das Problem der Humanisation, p. 6 
3 Ten pat, p. 371. 

Užtat būtų apsirikimas laikyti evoliucinę Teilhard'o teori- 
ją paskutiniuoju mokslo žodžiu, tarsi šalia jos nebūtų eibės ki- 
tų teorijų. Teilhard'o teorija, kaip ją apibūdina šveicarų gam- 
tininkas A. Portmannas, yra tik „vienas tarpsnis ilgame ir dar 
nebaigtame ginče“!“, kadangi „biologiniai tyrinėjimai, pasak 
Overhage's, dar nėra pažengę tiek toli, jog galėtų pateikti ga- 
lutinių išvadų. Mūsų kilmės problema dar negali būti vadina- 
ma gamtamoksliškai išspręsta“!!. Tai tinka kiekvienai evoliu- 
cijos sampratai. Tai tinka ir Teilhard'ui. Dar daugiau: Port- 
mannas net pastebi, kad Teilhard'o raštuose reikia „ypatingai 
atidžiai skirti, kas yra faktai kaip pradinio tyrinėjimo turinys 
(Bestand), o kas yra interpretacija, bandymai jungti bei supras- 
ti, vadinasi, kas peržengia faktus“, Šitoks atidumas Teil- 
hard'o atveju yra, pasak Portmanno, reikalingas todėl, kad jo 
veikaluose „paleontologo darbo išvados yra sulietos (zur Ein- 
heit geformt) su mistiniu skendėjimu gyvybės stebukle“". Nuo- 
sekliai tad tokio gamtamokslinio margumyno akivaizdoje yra 
per bendra teigti, esą „mokslininkai evoliuciją vadina teorija 
ir net faktu“'*. Tokių, žinoma, esama. Tačiau esama ir tokių, 
kurie evoliucijos aiškinimus tebelaiko darbo hipotezėmis, be 
abejo, reikalingomis bei naudingomis, tačiau „tik tol, kol jos 
yra priimamos kaip hipotezės, o ne kaip išsprendimai“*. 

O pats Teilhard'as - kaip jis žiūrėjo į evoliucijos teorijas? 
Pastarajame laiške esame sakę, kad Teilhard'ui evoliucija nė- 
ra nei faktas, nei teorija, o kosminis dėsnis arba kosminis mat- 
muo, kuriuo turėtų remtis visos teorijos. Šiuo dėsniu ar mat- 
meniu jis, rodos, niekur neabejoja. Tačiau ar Teilhard'as bu- 
vo įsitikinęs, kad ir jo interpretacija arba teorinė sistema, 
teikta šiam dėsniui, yra neabejotina? Štai klausimas, reikš- 
mingas ir mūsajam nusistatymui dabartinių evoliucijos teori- 
jų atžvilgiu. 


10 Der Pheil des Humanum, Freiburg i. Br, 1960, p. 19 
! Overhage P. Das Problem der Humanisation, p. 7. 
12 Der Pheil des Humanum, p. 22. 

13 Ten pat, p. 21. 

* Dambriūnas L. Ten pat. 

15 Overhage P. Das Problem der Humanisation p. 371 

1925 m. tarptautiniame žurnale „Scientia“ Teilhard'as pa- 
skelbė neilgą straipsnį, pavadintą „Gamtinė pasaulio istori- 
ja“. Jau pačioje pirmojo skyrelio pradžioje skaitome būdingus 
žodžius: „Yra aišku, kad negalima įspėti, kas atsitiks su trans- 
formistine teorija ateityje. Mūsų palikuonys tikriausiai laikys 
mūsuosius gyvybės evoliucijos aiškinimus labai vaikiškais ir 
juos didžiai pataisys“; kas išliks, tai „žvilgis į organinį gyvy- 
bės formų priklausomumą“ arba „į pagrindinę visatos vieny- 
bę“ (Werke IV, 154-155). Vadinasi, pats Teilhard'as laiko evo- 
liucijos teorijas praeinančiomis. Dar daugiau, gamtamokslio pa- 
žangos šviesoje, žiūrint į jas iš ateities perspektyvos, jos 
atrodysiančios net vaikiškos. Ir tai visiškai nuoseklu. Juk kas 
mąsto evoliuciškai, negali manyti, esą kuri nors teorija išlik- 
sianti neperžengta, ypač jeigu ji dabartyje yra atremta dar tik 
į negausius tikrovės duomenis. Teilhard'as evoliuciją taiko ir pa- 
čiai evoliucijos interpretacijai. Evoliucijos teorijas jis pats mažiau 
vertina ir mažiau gina, negu šiandieniniai jo šalininkai. 

Šitokio nusistatymo akivaizdoje peršasi dvi išvados: a) nė- 
ra jokios būtinybės filosofui ar teologui priimti ar atmesti evoliu- 
cijos teoriją, kol ji nėra gamtamokslio tiesa, 0 tik įvairiopa gamti- 
ninkų hipotezė; b) nėra jokios būtinybės filosofijai ar teologijai per- 
dirbti savas sąvokas pagal evoliucijos teoriją. — Pirmuoju atveju 
filosofas ar teologas nėra tinkamas patikrinti evoliucines te- 
orijas gamtamokslio plotmėje. Todėl jis palieka jas aiškintis 
patiems gamtininkams. Jis įsijungia į ginčą tik tada, kai gam- 
tininkai — sakysime, Teilhard'as - pereina į filosofiją ar teo- 
logiją. Tada jis svarsto šį perėjimą filosofijos ar teologijos me- 
todu bei jų sąvokomis. Taip yra elgęsis ir šių laiškų autorius. 
Antruoju atveju reikia nepamiršti, kad jokia gamtamokslinė 
teorija nei filosofijos, nei teologijos tiesų negrindžia, nes ne- 
pasiekia nei būties kaip tokios (filosofijos objektas), nei tikė- 
jimo kaip laisvo apsisprendimo (teologijos objektas). Many- 
ti, kad ta ar kita gamtamokslinė teorija, net ir virtusi gam- 
tamokslio tiesa, keičia mūsų filosofiją, teologiją ir net dorovę, 
reiškia apgaudinėti patį save. 

Teilhard'o pavyzdys ir šiuo atveju gali būti mums pamo- 
ka. Jo šalininkai laiko jį didžiai pažangiu. Iš tikro tačiau nau- 

jų gamtamokslinių teorijų atžvilgiu jis buvo toks pat atžan- 
gus, kaip ir dauguma teologų. Jis taip lygiai nesuprato tikė- 
jimo bei dorovės nepriklausomybės nuo šių teorijų, kaip to 
nesupranta dabar nė jo šalininkai. Tai labai vaizdingai pa- 
rodo Teilhard'o nusistatymas Alberto Einsteino atžvilgiu. Po Pir- 
mojo pasaulinio karo pradėjus smarkiai populiarėti reliaty- 
vybės teorijai, ne vienas (net ir bolševikai) įžiūrėjo joje per- 
versmą ne tik kosmologiniame pasaulėvaizdyje, bet ir 
ontologinėje, resp. teologinėje pasaulėžiūroje. Ir štai Teil- 
hard'as kaip tik ir buvo vienas iš baimingųjų: Einsteino te- 
oriją jis laikė didžiuliu pavojumi. Laiške H. de Lubacui 
(1930.VII.31) Teilhard'as rašo: „Žurnalas „Revue des gues- 
tions scientifigues“ prašo mane paskelbdinti straipsnį apie 
„Le phėnomėne humain“, kur man yra pasisekę išreikšti ei- 
lę gana svarbių dalykų — kai kuriais, tiesa, negalėčiau įsijung- 
ti į mokslo „pažangininkus (mvancės)“. Mano teiginys iš tik- 
ro skamba, kad žmogus yra raktas visatai suprasti (visata yra 
kiekvienam tikram mokslui nebeatgręžiamas kelias į dvasią). 
Nūnai, eidami pranašui Einsteinui iš paskos, nemaža fizikų 
(arba plepių) pradeda skelbti baigtinį ir apgręžiamą (rever- 
sible) pasaulį, kuriame laikas turėtų užleisti vietą erdvei: ši 
laikoma galutine ir grindžiamąja tikrove. Visa tai man atro- 
do kaip ultra specializuotų smegenų geometrizacijos kliedė- 
jimas (dėlire). Tokios idėjos iš pagrindų sugriautų bet kokį ti- 
kėjimą, bet kokią dorovę ir net bet kokį norą tyrinėti. Ir vis 
dėlto jos sklinda visur. Štai kodėl aš ir įsirikiuoju į „atžangi- 
ninkus“ (retardaires)“ (cit. Lubac, 230-231; plg. Briefwechsel, 
174175). Lubacas pagiria šį Teilhard'o nusistatymą kaip 
„Sveiko žmogaus proto rimtumą“, kuris sugebėjęs „atsispir- 
ti mokslinių madų traukai“ (Briefwechesel, 174). 

Bet štai praėjo pora dešimtmečių, Einsteino teorija buvo 
priimta - net ir sovietų — ir nieko neatsitiko: nesugriuvo nei 
tikėjimas, nei dorovė, nežlugo nė noras tyrinėti. Teilhard'o 
įsitikinimams, kad Einsteino teorija esanti tiek susijusi su ti- 
kėjimu bei dorove, jog, ją priėmus, šie sugriūsią „iš pagrin- 
dų (radicalement)“, pasirodė buvęs apgaulus. Ar tai ne nuro- 
dymas ir mūsų dienų teologams — tik atvirkščias? Kaip relia- 

tyvybės teorija tikėjimo nesugriovė, taip evoliucijos teorija — 
net ir pasiekusi reliatyvybės teorijos tikrumo - tikėjimo ne- 
sustiprins. Įvairūs kosmologiniai pasaulėvaizdžiai gali tą ar 
kitą tikėjimo tiesą nušviesti, bet jie negali jos nei sugriauti, 
nei pastatyti. Štai ko neskiria Teilhard'o šalininkai, teikda- 
mi evoliuciniam pasaulėvaizdžiui grindžiamosios reikšmės“. 
O ar teilhardinis nušvietimas yra tikras, ar gal iškraipąs ti- 
kėjimo tiesas, tai tam įžvelgti ir yra filosofinė bei teologinė 
kritika. Juk jeigu Lubacas giria Teilhard'o kritinį-neigiamą 
nusistatymą reliatyvybės teorijos atžvilgiu kaip sveiko žmo- 
gaus proto atspirtį mokslo madoms, kodėl turėtų būti pei- 
kiamas toks pat nusistatymas evoliucijos teorijos atžvilgiu? 
Argi evoliucijos teorija šiandien yra geriau gamtamoksliškai 
pagrįsta negu reliatyvybės teorija? Reliatyvybės teorijos šian- 
dien niekas nė nesapnuoja jungti su teologija. Tuo tarpu evo- 
liucijos teorija yra pagimdžiusi ištisą evoliucinę teologijos 
mokyklą. Todėl šios mokyklos atžvilgiu ir reikia kritinio nu- 
sistatymo bei pasisakymo. Tai lygiai toks pat kelias, kuriuo 
savo metu yra ėjęs ir Teilhard'as ne tik ryšium su Einstei- 
nu, bet ir su kitomis teorijomis, pavyzdžiui, su geologijos ir 
geofizikos teorija, esą žemės reiškiniai periodiškai banguoją 
(plg. Mensch, 0-81). 


2 


Pasvarstę evoliucijos rangą mokslinio pažinimo srityje, 
stabtelėkime dabar prie paties branduolio: išsivystymo pasau- 
lyje būta, tačiau jo nebėra. Nei gyvybė nebekyla iš neorgani- 
nės medžiagos, nei žmogus iš gyvybės. Omne vivum e vivo - 
štai dėsnis, kuris dabar valdo visus gyvosios gamtos reiški- 
nius. Tai pripažįsta ne tik Teilhard'as, bet ir sovietų gamti- 
ninkai (A. I. Oparinas). Palikime gamtos mokslui spręsti, ko- 
dėl taip yra. Palikime taip pat science ficton viltį, kad gal kur 
nors visatos erdvėje evoliucija tebeeina ir toliau, kildindama 
gyvybę iš medžiagos, o protingas būtybes iš gyvybės lyčių. 


16 Plg. Dambriūnas L. Ten pat, p. 218. 

Pasvarstykime tik tai, kas neabejotinai tikra, būtent: žemėje 
gamtinės evoliucijos nebėra. Ką tai reiškia pačiai evoliucijai? 
Kas yra tasai išsivystymas, kuris yra sustojęs - ne poilsiui, 
bet kaip pabaiga? 


a. Teilhard'as dažnai kalba, kad pasaulis yra „ne kosmas, 
o kosmogenezė“, vadinasi, ne pastovybė, o kintamybė, ku- 
rioje „stovi viena ir ta pati energija per medžiagėjimo, gy- 
vybėjimo ir sąmonėjimo (reflexion) slenksčius“ (Lex II, 79). 
Evoliucija esanti „išraiška šio perėjimo nuo kosmo būklės į 
kosmogenezės būklę“ (Lex II, 80). Šia prasme ir sakoma, esą 
Teilhard'as „statinio pasaulio viziją yra pakeitęs dinaminio 
pasaulio vizija“ (H. Lubac, cit. iš: Briefwechsel, 153; plg. Lex 
II, 81). Bet kaip visa tai atrodo akivaizdoje pasaulio, kuria- 
me evoliucijos nebėra? Jeigu ir sutiktume su Teilhard'u, kad 
evoliucija toliau vyksta žmogiškosios dvasios srityje arba no- 
osferoje, tai vis tiek medžiaga ir gyvybė pasiliktų šalia šio 
tolimesnio vyksmo: šių pasaulio sričių genezė jau yra pasi- 
baigusi. Prieš mus tįso medžiaginis ir gyvybinis pasaulis 
toks, koks jis yra buvęs prieš milijonus, ar gal net milijar- 
dus metų. Ar tad galima kalbėti, kad pasaulis yra ne kos- 
mas, o kosmogenezė, vadinasi, ne pastovus būsmas, o išsi- 
vystantis tapsmas? Be abejo, tiek medžiaga, tiek gyvybė ju- 
da bei kinta. Tačiau šis judėjimas bei kitimas nebėra 
evoliucinis, vadinas, nebėra genezė arba ko nors naujo kili- 
mas. Garntoje nebekyla nieko naujo. Ir tai - pabrėžiame dar sy- 
kį - trunka jau milijonus, ar net milijardus metų. 

Jeigu tad stebime pasaulį tokį, koks jis yra dabar, o ne 
koks yra buvęs praeityje, esame tiesiog verste verčiami teig- 
ti Teilhard'ui priešinga prasme, atsiremdami į jį patį: nebe- 
išsivystąs pasaulis yra kosmas, ne kosmogenezė. Paversti jį 
kosmogeneze reikštų grąžinti jį į tokią padėtį, kurioje jis yra 
buvęs labai tolimoje praeityje, bet kuri visiškai nebeatitinka 
jo gyvenamos dabarties. Ar tad tiesa, kad Teilhard'as statinį 
pasaulio vaizdą pakeitė dinaminiu? Apie pasaulio dabartį 
Teilhard'as nepasakė nieko, kas nebūtų buvę žinoma ir anks- 
čiau. Juk išskyrus tik graikų eleatų mokyklą (Ksenofontas, 

Parmenidas, Zenonas), kuri judėjimą bei kitimą laikė pojū- 
čių apgaule, visa Vakarų filosofija aiškino būtį kaip slenkan- 
čių iš galimybės į tikrenybę (de pontentia ad actum). Argi kito- 
kia galėtų būti samprata pasaulio, kuris nebeišsivysto, o tik 
juda - iš tos pačios esamos galimybės vis į tą pačią tikreny- 
bę kaip anos galimybės išskleidimą? Energija susidėsto ato- 
mais bei molekulėmis ir pasilieka; gyvybė susidėsto rūšimis 
ir taip pat pasilieka. Šis gamtinis judėjimas neperžengia pa- 
siektos išdavos ir nebeina toliau, grįždamas vis atgal ir kar- 
todamasis be galo. Kalbėti tad, esą „evoliucijos filosofijoje es- 
mės kategorija yra pakeista tapsmo arba proceso sąvoka, gi 
procesas nėra esmės išskleidimas, bet jos pakeitimas“ (Paškus 
I, 2, 68), reiškia kalbėti apie kadaise buvusią kosmogenezę, 
bet ne apie dabar esantį kosmą, kurio medžiaginėje ir gyvy- 
binėje sąrangoje nėra jokio esmės pakeitimo, o tik jos išsklei- 
dimas - vis tuo pačiu pavidalu. Nes čia nebėra to, ką A. Paš- 
kus vadina „augimas makrokosminėje plotmėje“ (I, 1, 16). 
Kur evoliucijos nebėra, ten yra augimas tik mikrokosminėje 
arba individualinėje plotmėje. O augimas individualinėje 
plotmėje yra išskleidimas tos pačios jau pradinėje galimybėje 
slypinčios esmės. Beevoliucinėje gamtoje „būtis vystymosi 
pradžioje lieka esmiškai ta pati, kaip ir jos augimo pabaigo- 
je“ (Paškus, ten pat). Tai yra ne tik graikų filosofijos įžvalga, 
kaip aiškina Paškus, bet tai yra ir būtina išvada iš Teilhard'o 
teiginio, esą gamtinis kosmas yra atsidūręs tarsi muziejuje. 
Juk jeigu gamtoje evoliucijos nebėra, tai tuomet visa jos są- 
ranga negali būti suvokiama nei kaip gryna pastovybė (Par- 
menido prasme), nes gamtoje viskas juda; nei kaip esmę kei- 
čiąs tapsmas (evoliucine prasme), nes čia tas pat kyla vis iš 
to paties: iš gilės išauga (judėjimas) vis ąžuolas, o ne bara- 
vykas (pastovumas). Bet tai ir yra ne kas kita, kaip aristote- 
liškai scholastinė samprata: judėjimas yra perėjimas iš galimy- 
bės į tikrenybę. Ir šitokia samprata visiškai tiksliai nusako da- 
bartinę pasaulio padėtį. 

Ar tad senieji mąstytojai nebuvo kartais arčiau tikrosios 
pasaulio būklės negu Teilhard'as? Aristotelis, teigdamas es- 
mės pastovumą kitime, kalbėjo apie pasaulio dabartį: pasau- 

lio praeitis jam buvo nežinoma. Teilhard'as, teigdamas es- 
mės kitimą įvairiose genezėse (taip interpretuoja Teilhard'ą 
A. Paškus, I, 1, 16-17), turi galvoje pasaulio praeitį: pasaulio 
dabartis jam neįdomi. Tačiau argi mes gyvename buvusia- 
me pasaulyje? Pasaulis kaip mūsų egzistencijos erdvė ir mū- 
sų pažinimo objektas yra ne pasaulis prieš milijardus metų, 
bet šis apčiuopiamas, dabartinis pasaulis. O jis yra nebe kos- 
mogenezė, bet jau kosmas, kildinąs savo daiktų esmę vis iš 
tos pačios jau esančios esmės. Kalbant Teilhard'o terminais, 
konvergencijos (statmeninio telkimosi) dėsnis yra liovęsis 
veikti; yra likęs tik divergencijos (gulstinio sklidimo) dėsnis: 
medžiaga ir gyvybė skleidžiasi platyn, bet nebekyla aukštyn. Be 
abejo, galima tokį pasaulį laikyti muziejiniu, nuobodžiu, su- 
stingusiu ir juo nesidomėti. Tačiau negalima neigti jo tikro- 
vės. Aristotelis kaip tik ir kreipė savo akis į šitokį pasaulį, 
nes tai yra mūsų pasaulis. Tuo tarpu Teilhard'o žvilgis, vi- 
sa jėga nukreiptas į ateitį, skrieja viršum šitokio pasaulio, o 
tuo pačiu ir viršum mūsosios tikrovės. 


b. Teilhard'as svarsto kosmą laiko matmenimi (dimension). 
Ji ypač domina „organinis laikas“, vadinasi, toks laikas, ku- 
ris, „eidamas žingsnis po žingsnio negrįžtamai vis priekin, 
gamina visumą“ (Lex II, 382). Šis „organinis laikas“ turi kryp- 
tį; jis nėra belytė slinktis, o eiga į tam tikrą tašką; jis ne tik 
ardo, bet ir kuria (plg. Lex II, 383). Tokio laiko atradimas, 
pasak Teilhard'o, „naujai apipavidalinęs visą mūsų patyri- 
mo lauką“ (ten pat). Teilhard'as prikaišioja seniesiems mąs- 
tytojams, esą „būtį sieję su laiku tik iš viršaus“ (Lex II, 383). 
Tuo tarpu jam laikas yra paties kosmo matmuo, kaip ir evo- 
liucija, nes evoliucija iš tikro ir yra ne kas kita, kaip kryptin- 
gas laikas, matuojamas augimu (plg. Lex II, 382-383). 

Bet ir vėl: kaip visa tai suderinti su pasauliu, kuriame 
evoliucijos nebėra, vadinasi, su dabartiniu mūsų pasauliu? 
Mes žinome, kad ir gamta turi laiką. Tačiau šis gamtos lai- 
kas anaiptol nėra toks, kaip jį apibūdina Teilhard'as. Beevo- 
liucinės gamtos laikas yra belytis. Jis neturi krypties, vadinasi, 
taško, į kurį slinktų. Jis eina ratu. Evoliucijai medžiagoje bei 

gyvybėje baigusis, baigėsi ir ortogenezė (kryptingiurnas), kis 
rią Teilhard'as ypatingai pabrėžia, kadangi „be jos bistų ti 
sklaidymasis“: gyvybės kilimo aukštyn esarna tik ortiyza- 
zėje (Lex II, 223). Betgi dabartiniame gamtos pasaulyje gy- 
vybės kilimo aukštyn kaip tik nebėra. Tuo pačiu nekėzs pė 
ortogenezės. Ortogenezė pasirodo esanti taip pat tik ps+5u- 
lio praeities reiškinys. Dabartiniame kosme ji neturi įukių at 
tikmens. Štai kodėl daugelis gamtininkų, stebėdami stidžžzs 
dabartinę gamtą, ortogenezę evoliucijoje ir neigia. Tuo fk ati 
tinka kosmo dabartį. Ar jie atitinka ir kosmo praeiti, klausi 
mas lieka atviras. 

Ir štai kaip tik čia ir atsiskleidžia viso gamtinio kosmo m2- 
prasmingumas, žiūrint į šį kosmą evoliucijos žvilgiu. Jei evoiiu- 
cija turi krypti, tai ji, šio krypties taško traukiama (pasak Tei!- 
hard'o, šis galutinis taškas yra Omega arba Dievas), vra paii- 
kusi užnugaryje tiek medžiagą, tiek gyvybę. Gamtinis kosmas 
buvoja ir toliau, tačiau jis buvoja tarsi kokia seniena, tarsi koks 
muziejinis rinkinys, tariant paties Teilhard'o žodžiais (plg. 
Enistehung, 28). Kokios prasmės turi šitos senienos buvojimas 
milijardus metų? Dar blogiau: šis muziejinis rinkinys ir dzu- 
ginasi. Tiesa, jis nebekyla aukštyn, bet jis sklinda platyn. Vis 
atsiranda atomų ir molekulių; vis gema esančios gyvybės in- 
dividų eibės. Kodėl? Kokios prasmės turi šis gamtos judėjimas 
ratu? Nes priekin jis nebeeina. Jo tikslas - žmogus - jau pa- 
siektas labai seniai. Jei gamtinis kosmas yra apspręstas žmo- 
gui kaip tiesioginiam savo tikslui savo genezėje, tai, šiai ge- 
nezei baigusis, visas anas kosmas yra virtęs gryna neprasime: tiek 
savo buvojimu, tiek ypač savo dauginimusi. 

Ši neprasmė dar paryškėja, kai į evoliuciją įjungiamas Die- 
vas: „Evoliucija pati gi nieko nekuria, o yra tik nuolatinio 
Dievo kūrimo išraiška erdvėje ir laike“ (Paškus I, 2, 68); „Die- 
vas sukūrė pasaulį iš nieko ir toliau jį visą laiką palaiko, for- 
muoja bei vysto“'. Jeigu taip iš tikro ir būtų, tai Dievas bū- 
tų panašus į tokį Europos ar Amerikos įmonininką, kuris dar 
ir 1973 metais vis tebegamintų medinius arklus, nors jais nie- 


17 Dambriūnas L. Ten pat, p. 221 

kas šiuose kraštuose jau nebearia. O gal evoliucijai pasibai- 
gus, pasibaigė ir daiktų įgalinimas „peržengti savo galias“ 
ir Dievo „tiesioginėje įtakoje“ pagaminti padarinių, kurių jie 
negalėtų patys vieni padaryti, kaip Dievo dalyvavimą evo- 
liucijoje aiškina A. Paškus (ten pat)? Tai būtų logiškiausia iš- 
vada. Tačiau ji čia pat pažadintų klausimą: jei Dievas yra ne- 
būtinas gamtai sklisti platyn, kodėl jis turėtų būti buvęs bū- 
tinas jai kilti aukštyn? Juk šis kilimas aukštyn Teilhard'o 
teorijoje yra jau esančio daigo ar padėlio telkimasis (concen- 
tration) arba, kaip Teilhard'as žodiškai sako, „perėjimas nuo 
žemesnio į aukštesnį centro sudėtingumą (complexitė)“ (Lex 
1, 296). Mat Teilhard'as - priešingai A. Paškaus interpretaci- 
jai („čia nebegalioja tapatybės dėsnis“; I, 1, 17) - tapatybės 
dėsnį pripažįsta, visur jį regi ir net pabrėžia: „Niekas pasau- 
lyje, perėjęs visus išsivystymo laipsnius (tebūtų šie ir labai 
reikšmingi), negalėtų vieną dieną pasirodyti kaip galutinis 
tikslas, jei jo nebūtų neaiškiai buvę jau pradžioje“ (Lex I, 296; 
plg. 303, 306). Jei betgi viskas, kas evoliucijos eigoje pasiro- 
do kaip tikslas, yra buvę pradžioje, tegu ir neaiškiai, tai ko- 
dėl šio tikslo pradiniam diegui ar padėliui išvystyti reiktų 
Dievo-Kūrėjo? Kodėl tam nepakaktų energijos rūšių: radia- 
linės ir tangentinės, kurioms tiek svorio teikia Teilhard'as? 

Įjungti Dievą į evoliuciją nėra taip lengva, kaip dauge- 
liui šiandien atrodo. Evoliucijos pabaiga gamtiniame kosme 
yra viena iš tokių sunkenybių: arba Dievas yra būtinas ir gam- 
tos sklidimui platyn (sakysime: viščiukui išsiperėti) arba jis ne- 
buvo būtinas nė jos kilimui aukštyn (sakysime: amino rūgštims 
susijungti į pirmą gyvą celę). Jeigu tačiau gamta skleistųsi 
ir dabar Dievo „tiesioginėje įtakoje“ (Paškus I, 2, 68), tai to- 
kiu atveju Dievas būtų ne Kūrėjas, o tik žiedėjas, nes čia Jis 
juk nekurtų nieko iš nebūties, o tik skleisdintų pirminius 
daiktų diegus, visiškai neprasmingus, evoliucijos pralenktus. 
Tai būtų iš tikro nereikalingas Dievo įjungimas į gamtos 
veiksmus, kuriuos ji atlieka savo galiomis. Bet, nereikalau- 
dami Dievo gulstiniam kosmo sklidimui, kokiu pagrindu mes 
Jo galime reikalauti statmeniniam kosmo kilimui, kuris, pa- 
sak Teilhard'o, yra buvęs ne kas kita, kaip esančių pradme- 

nų telkimas į vienį? Dievas-Kūrėjas yra tik tol, kol Jis kuria iš 
nebūties. Kai tik Jį paverčiame Įgalintoju „sukurtas priežas- 
tis peržengti savo galias“ (Paškus I, 2, 68). Jis tampa plato- 
niškuoju žiedėju arba demiurgu, ateinančiu pagalbom anoms 
priežastims, kadangi be Jo „jos vienos pačios negalėtų (to ar 
kito dalyko. - A. Mc.) padaryti“ (Paškus, ten pat). Tik iš kur 
mes žinome, kada ir ko „sukurtos priežastys pačios vienos 
negali padaryti? Evoliucijoje veikiąs Dievas todėl ir yra deus 
ex machina. Jis atsiranda visur, kur evoliucijos filosofija ar teo- 
logija užkliūva: „ad adiuvandum me festina - paskubėk man 
padėti“!!! 


c. Evoliucijos pasibaigimas gamtiniame kosme yra, kaip 
matome, didžiulis klausimas ir pačiai evoliucijos prigimčiai. Vi- 
sų pirma: ar gali evoliucija būti kosminis dėsnis ar kosmi- 
nis matmuo, jeigu ji vieną dieną pasibaigia? Net jeigu ji ir 
vyktų dvasios srityje toliau, tai gamtiniam kosmui ji vis dėlto 
nebebūtų joks dėsnis ir joks matmuo, kadangi čia jos iš viso 
nebėra. Gamtai ji būtų tik praeinanti apraiška. O praeinanti ap- 
raiška niekad negali būti struktūrinis dėsnis, kaip evoliuciją 
vadina Teilhard'as. 

Antra: Teilhard'as teigia, esą visi daiktai, taigi ir medžia- 
ga, turį „vidinę pusę (Ie dedans)“, ir evoliucija esanti ne kas 
kita, kaip „nuolatinis šios „psichinės“ arba „radialinės“ ener- 
gijos augimas laiko eigoje“ (Lex II, 26). Bet kai evoliucija gam- 
tiniame kosme pasibaigia, ar tada išnyksta ir ana daiktų vi- 
dinė pusė? Ar dabartinė medžiaga ir gyvybė šios vidinės pu- 
sės nebeturi? Jei nebeturi, tai tada ši vidinė pusė irgi yra tik 
praeinanti apraiška, nepriklausiusi nei medžiagos, nei gyvy- 
bės esmei. Tada dabartinė medžiaga nebeturi nė ano pradi- 
nio sąmonės diego: ji yra negyva tiesiogine ir pilnutine šio 
žodžio prasme. O jeigu medžiaga liko tokia pat, kokia ji bu- 
vo evoliucijos pradžioje, tai kodėl joje esanti sąmonė arba ana 
„Tadialinė energija“ nebeauga ir toliau? Sąmonę medžiagoje 
lengva paversti prielaida ir ant jos statyti visą evoliucijos rū- 
mą. Bet labai sunku ją pateisinti tada, kai evoliucijos nebė- 
ra, o medžiaga buvoja ir toliau, nieko iš savęs neišvystyda- 

ma. Ar ši sustingusi medžiaga — „atomų pasaulis prilygsta 
sustingusiam rinkiniui“ (Teilhardas) - tebeturi sąmonę? O jei 
tebeturi, tai kodėl ji yra „sustingęs rinkinys“? 

Trečia: Teilhard'as tvirtina, kad šalia entropijos (visatos su- 
stingimas) ir ekspansijos (visatos plitimas) esama dar ir tre- 
čio dėsnio - kompleksijos: „tai srovė, kuriai nusilenkia visi 
daiktai be išimties“ (Entstehung, 32). Iš šios daiktų komplek- 
sijos kyla sąmonė, gyvybė, galop savisąmonė žmogaus dva- 
sios pavidalu. Tačiau ir vėl: kodėl ši kompleksija ne visoje 
medžiagoje ir ne visoje gyvybėje eina ligi galo? Tik mikro- 
skopinė medžiagos dalelė buvo kompleksijos dėsnio praei- 
tyje pakelta į aukštesnį laipsnį gyvybės pavidalu: keletas (o 
gal tik viena) amino rūgščių molekulių tapo gyvomis. Tik ke- 
letas (o gal tik viena pora) nežinomo gyvio individų tapo 
žmonėmis. Visi kiti atomai, visos kitos molekulės, visos ki- 
tos gyvių rūšys liko tokie, kokie buvę. Kodėl kompleksijos 
dėsnis, turįs, pasak Teilhard'o, veikti visuose daiktuose „be 
išimties“, kaip tik tokią išimtį padarė neįstengdamas ar gal 
„nenorėdamas“ visą medžiagą paversti gyvybe ir visą gy- 
vybę dvasia? Kodėl ši kompleksija dabartiniame gamtinia- 
me kosme iš viso nebeveikia? Būdama toks pat dėsnis kaip 
ir entropija, ji turėtų juk pasilikti tol, kol yra pasaulis. 

Štai tie kritiniai klausimai, kurie Teilhard'o evoliucinės te- 
orijos filosofinę pusę padaro labai abejotiną: filosofiniu at- 
žvilgiu ši teorija pasirodo esanti tik užbraiža, pilna nepatvir- 
tintų prielaidų ir neatsakytų bei neatsakomų klausimų. Šie 
klausimai kyla iš fakto, kad gamtiniame kosme evoliucijos 
nebėra. Tai faktas, pripažįstamas ne tik Teilhard'o, bet, kiek 
autoriui žinoma, ir apskritai gamtininkų. Tačiau šis faktas nė- 
ra pakankamai apmąstytas tos ar kitos teorijos šviesoje. Au- 
toriui net atrodo, kad kiekvienos evoliucinės teorijos išeities 
taškas turėtų būti ne tai, kad evoliucija yra buvusi praeityje, 
bet tai, kad jos nebėra dabartyje. Tik su evoliucijos pasibai- 
gimu susidorojus filosofiškai, galima būtų nušviesti ir jos pra- 
sidėjimą bei eigą. Teilhard'as evoliucijos nebuvimo gamtinia- 
me kosme giliau nesvarsto: jis palieka jį kaip neįdomų ir žen- 

gia toliau į dvasios sritis. Bet kaip tik todėl jis ir neįstengia 
pateisinti pagrindinių savos teorijos prielaidų ir net pačios 
evoliucijos sampratos. 


6. Evoliucija ir istorija 


Paneigęs evoliuciją dabarties gamtiniame kosme, Teil- 
hard'as mėgina gelbėti ją kaip struktūrinį visatos dėsnį, per- 
keldamas išsivystymą į dvasinį kosmą arba, jo terminais kal- 
bant, noosferą. Šiuo vardu jis vadina „mąstantį sluoksnį, ku- 
ris, sklindant žmogiškajai zoologinei grupei, susidarė viršum 
biosferos“ (Lex II, 202). Šis sluoksnis esąs „iš tikro naujas“ (ten 
pat); jis esąs „tankesnis, negu visi kiti ankstesnieji sluoksniai“ 
(ten pat); jis sudarąs „ištisinę mąstymo plėvę aplinkui visą že- 
mę“ (Lex I, 203). Šiame tad sluoksnyje dabar kaip tik ir yra 
susitelkusi evoliucijos jėga: „Kiekviena vertybė, kiekvienas 
veiklumas, kiekviena pastanga, kurie pradžioje slypėjo kos- 
minėse skiautėse, kildindami mūsų pasaulį, yra dabar noos- 
feros viršūnėje“ (Mensch, 171). Kaip atskira būtybė (element) 
„Žmogus keistis nebepajėgia. Tačiau ar nebūtų tikras evoliu- 
cijos būdas būti jam sudedamąja visiškai evoliucijos apimtos 
noosferos sistemos dalimi?“ (Lex II, 205). Kitaip sakant, žmo- 
gaus buvojimas noosferoje yra tolimesnio išsivystymo lytis. Tai 
„antrojo laipsnio evoliucija“ arba „sąmoninga evoliucija“, kaip 
šį išsivystymą vadina Teilhard'as (Entstehung, 117). Šia pras- 
mejis ir teigia, kad „Žmogaus išsivystymas anaiptol dar nėra 
pasiekęs savos viršūnės“ (Entstehung, p. 119). Priešingai, jis ei- 
na tolyn „pilnu polėkiu“ (ten pat), stumdamas priekin ir evo- 
liuciją kaip kosminį matmenį. 


1 


Kur glūdi noosferos vyksmo esmė? Ne kur kitur, o žmo- 
gaus tobulėjime: visa juk Teilhard'o sistema rymo ant evo- 
liucijos kaip kilimo aukštyn. Ne tai Teilhard'ui svarbu, kaip 
daugeliui gamtininkų, kad vienas dalykas išsivysto iš kito, 

bet tai, kad tobulesnis dalykas išsivysto iš netobulesnio. Vi- 
satos judėjimas pirmyn, reiškia Teilhard'ui ir jos judėjimą aukš- 
tyn (plg. Lex I, 82-86). Tai tinka gamtiniam kosmui, tai tin- 
ka ir dvasiniam kosmui arba noosferai. 

Kokios betgi rūšies yra šis žmogaus tobulėjimas? Jau pa- 
kartodami esame sakę, kad, pasak Teilhard'o, žmogus kaip 
individas biologiškai nebeišsivysto (plg. 4-o laiško 2 str.). Teil- 
hard'ui atrodo, „kad viršinis žmogaus tipas nebesikeis“ (Wer- 
ke Iv, 109). Tačiau iš kitos pusės, Teilhard'as stipriai pabrė- 
žia, kad „žmogus savo prigimtimi dar nėra baigtas, dar nė- 
ra visiškai sukurtas“ (Lex I, 298). Jis vadina „nelaimingiausia 
išmone“ pažiūrą, esą „Žmogus yra visiškai paruoštas“ (ten 
pat). Priešingai, jis yra „pilnas išsivystymo tiek pats savyje, 
tiek aplink save“ (ten pat). „Energijos ir biologijos žvilgiu 
žiūrint, - sako Teilhard'as, - žmogiškoji grupė yra dar visai 
jauna, visai šviežia“, todėl ji gali „gyventi bei išsivystyti dar 
milijonus metų“ (Lex II, 143; plg. Werke V, 388). Betgi šis iš- 
sivystymas einąs nebe biologinėje plotmėje. Tiesa, kartais 
Teilhard'as kalba ir apie „biologinį telkimąsi“ (Pilger, 116), 
apie „žmonijos smegenėjimą“ (Lex II, 72-73) ir net apie „bio- 
loginę žmogaus ultraevoliuciją“ (Pilger, 165), tikėdamasis, 
kad mokslas „atsigrįš į protą, iš kurio jis pats kyla“, ir savo 
jėgas sutelks „atskiro žmogaus smegenims papildyti bei ana- 
tomiškai patobulinti“ (Entstehung, 118). Vis dėlto šios Teil- 
hard'o viltys yra arba smulkios (pvz., elektroniniai įrankiai 
padeda mūsų galioms) arba utopinės (pvz., cheminiai veiks- 
niai gali išauginti mums naujų organų). Tuo tarpu tikrasis 
Teilhard'o dėmesys yra sutelktas į žmogaus tobulėjimą vi- 
suomeniniu būdu arba, kaip jis sako, į „kolektyvinį smegenė- 
jimą“ (Entstehung, 118). Tačiau kadangi kolektyvinių smege- 
nų biologine prasme nėra, todėl šis kolektyvinis smegenėji- 
mas ir gali būti suprastas tik dvasiškai kaip sutelktinis 
sąmonės stiprėjimas. 

Pasak Teilhard'o, žmogus yra gimęs „ne tik kaip indivi- 
das, bet ir kaip rūšis. Tai ir yra pagrindas regėti jame užu 
individo ciklo dar ir rūšies ciklą ir šį tyrinėti“ (Werke V, 15— 
16). Noosfera kaip tik ir esanti erdvė šiam rūšies ciklui išsi- 

vystyti. Kaip individo evoliucijoje būta „kritinio individua- 
linės refleksijos taško“ (Lex I, 54), kurį peržengus gyvybinė 
sąmonė virtusi žmogiškąja savisąmone, taip ir rūšies evoliu- 
cijoje turėtų būti „antrasis kritinis refleksijos bei smegenėji- 
mo taškas, jau nebe individualus, o šį sykį noosferinis kriti- 
nis taškas“ (ten pat). Tai būtų „aukščiausioji sąmonė“, kuri 
stosianti „entropijos vieton“ (Geheimnis, 30) ir neleisianti vi- 
satai sustingti. Į šią sąmonę arba aną antrąjį kritinį tašką da- 
bar ir žygiuojanti visa žmonijos istorija. „Žmonija pratįstan- 
ti anapus mūsų individų; kolektyviai glausdamosi, ji einan- 
H viršum mūsų galvų kažkokios antžmonijos kryptimi“ (cit. 
iš: Lubac, 300). „Tuo ar kitu pavidalu ultražmogiškumas (I'Ul- 
tra-Humain) atžygiuoja“ (ten pat). „Kažkas didesnio, sudė- 
tingesnio, sutelktinesnio, negu žmonija, žengia pro mūsų akis 
anapus Žemės Dvasios“ (cit. iš: Lubac, 304). Kuriasi „bendra 
siela“; artėja „dvasios triumfas“ (cit. iš: Lubac, 315); vyksta 
„antrasis tapimas žmogumi“ (cit. iš: Smulders, 150). 

Visi šie posakiai rodo, kad vargu ar autentinė yra A. Paš- 
kaus pastanga aiškinti Teilhard'o skelbiamą žmogaus išsivys- 
tymą antžmogiškumo linkui psichologiškai-dorine prasme: „tai 
vyksta ne ontologinėse gelmėse, o psichologiniame, patirtinia- 
me paviršiuje“ (Paškus I, 3, 97). Nes suvesti šią, kaip Teil- 
hard'as vadina, antrojo laipsnio evoliuciją į „žmogaus psichi- 
nių galių vystimąsi“ (Paškus, ten pat) reikštų sumenkinti visą 
Teilhard'o noosferos sampratą. Juk kad žmogaus galios išsi- 
vysto, kad esama skirtumo tarp laukinio ir kultūringo žmo- 
gaus, kad žmonija glaudžiasi visuomeniškai, teisiškai, ūkiš- 
kai, politiškai, — visa tai yra tokie savaime aiškūs dalykai, jog, 
padarius juos noosferos turiniu ir regint juose tolimesnės evo- 
liucijos esmę, visa Teilhard'o žmonijos ateities vizija virsta 
gryna banalybę. Jeigu Teilhard'as teigia, esą noosfera artinasi 
prie savo kritinio taško, kurio pasiekusi ji duos šuolį į ant- 
žmogiškumą, tai jo mintyje šis šuolis turi turėti tokios pat 
reikšmės, kaip ir gyvulio sąmonės šuolis į žmogaus savisą- 
monę: tai šuolis į naują būtybę (plg. Werke V, 386). Todėl ir no- 
osferos išsivystymą Teilhard'as vadina antevoliucija (cit. iš: 
Lubac, 300) ir kalba apie „sutotalintą žmoniją“ (Lex II, 146) 


471 


bei apie „antžmogišką (surhumaine) pavidalą“ (Lex II, 147), ku- 
ris išnirsiąs šio išsivystymo eigoje. Jei visa tai išsisemtų ge- 
resnėmis susižinojimo, sugyvenimo, tyrinėjimo, lavinimosi, 
apsirūpinimo priemonėmis, tai visas Teilhard'o aprašymas, 
kaip vartai į antžmogiškumą“ (Mensch, 237) atsidarys, būtų 
be jokios prasmės (plg. Mensch, 237-246, ypač: Entstehung, 
103-124). Leisdamas žmonijai gyventi „tolimesnius milijonus 
metų“ (Lex II, 145), Teilhard'as iš tikro laukia, kad šių milijo- 
nų metų eigoje išsivystys naujas žmogus - daugiau negu tik 
psichologine, dorovine ar socialine prasme. „Mūsų mažojo Aš 
perkeitimas“ (Entstehung, 107) arba „po žmogaus žmonija“ 
(Entstehung, 109) - štai formulės, kurios Teilhard'o mąstyme 
reiškia daugiau negu evoliucijos vyksmą „patirtiniame pavir- 
šiuje“ (Paškus I, 3, 97). Kur šis daugiau glūdi, Teilhard'as ne- 
pasako, kadangi tai nesą galima pasakyti. Nebūdami antžmo- 
giškosios plotmės pasiekę, mes ir negalime jos sąvokomis iš- 
reikšti. Viena yra tačiau tikra, kad dabartinis žmogus būsiąs 
peržengtas. Šis peržengimas ir yra Teilhard'o vadinamas ant- 
žmogiškumu. 


2 


Kokiu keliu šis antžmogiškumas yra noosferos išsivystymo 
siekiamas? Ne kuriuo kitu, kaip vienijimu (convergence), nes 
vienijimas yra vienas iš pagrindinių bet kokios evoliucijos 
dėsnių. Jis veikė gamtiniame kosme, kildindamas atomus, 
molekules, gyvius ir galop žmogų; jis veikia todėl ir žmo- 
gaus istorijoje, vesdamas ją į antžmogį. „Tikroji pasaulio is- 
torijos evoliucija, - sako Teilhard'as, - vyksta sielose ir sielų 
vienijime“ (Lex I, 299). „Visas visatos judėjimas neša mus į 
galutinį susivienijimą“ (Zanta, 65). „Neišaiškinamo visatos ju- 
dėjimo nešami, žmonės jau šiandien, nepaisydami jų prie- 
šingo auklėjimo bei tikėjimo, jaučiasi vienas kitam artimi ir 
vienas su kitu susisieję bendra aistra šiai dvigubai tiesai, bū- 
tent esama fizinės būtybių vienybės, ix jie yra josios gyvos 
bei veiklios dalelės“ (Werke V, 34). Žemėje kuriasi „megasin- 
tezė“, kurios prasmės „mes neprivalome nei silpninti, nei jos 

metaforiškai suprasti, jei norime ją taikinti žmonių visumai“ 
(Lex II, 329). Taigi nors atskiras individas fizine savo sąran- 
ga ir yra pasiekęs savo išsivystymo ribą, tačiau „nuolatine 
savo veikla jis rezga savyje ir aplinkui save vis painesnį bei 
tankesnį dvasinių ryšių, patirčių, įpročių tinklą, kuris yra ly- 
giai taip pastovus ir nesutraukomas, kaip ir paveldėtos mū- 
sų kūno savybės ar mūsų sąnarių sąstatas“ (Entstehung, 97— 
98). Nuosekliai tad Teilhard'as ir skelbia, kad „norint išgel- 
bėti dvasios pirmenybę, mums nelieka jokios kitos išeities, 
kaip tik eiti vieninteliu keliu“, būtent „vienijimo keliu“, nes 
suvienytas pasaulis, nežiūrint kokių aukų jis reikalautų iš 
mūsų laisvės, yra vienintelis, kuris gelbsti būties kilnybę bei 
viltis“ (Lex II, 70). 

Šiuo keliu, pasak Teilhard'o, žmonija ir pradedanti žy- 
giuoti. Kol mūsų planeta buvo retai apgyventa, tol „žmonių 
masės organizavimas“ vyko „priklausomai daugiau nuo plė- 
timosi (expansion), o mažiau nuo spaudimosi (comprsesion)“ 
(Werke V, 307). Tačiau pastarąjį šimtmetį vis labiau „ryškėja 
didžiulis įvykis“ — žmonija pradeda spaustis tarsi „uždarame 
inde“ (ten pat). Teilhard'as mini daugybę ženklų, turinčių 
patvirtinti šį spaudimąsi: gerėjanti socialinė santvarka, gy- 
vensenos vienodėjimas (plg. Entstehung, 105-106), kolektyvi- 
nė atmintis, kilimas galios bendrai regėti, politinių sistemų 
totalizacija (plg. Lex II, 48-50, Werke IV, 116), galop atsakin- 
gumas už savo veiksmus, kurie įtaigoją visą kosmą (plg. Wer- 
ke V, 31). Šiuo keliu eidama, žmonija po milijonų metų ir pa- 
sieksianti „kolektyvinės sąmonės aukštesnę lytį, kurios išraiš- 
ka būsianti „ant vieningo pagrindo sukurta pasaulėžiūra“ 
(Lex II, 50), nes „vis didėjąs ankštėjimas verste verčia augti 
refleksiją“ (Lex II, 62) ir leidžia įsigyti „daugiau sąmonės“ 
(Lex II, 63), o daugiau sąmonės reiškia ir daugiau būties: 
„Net jeigu tai sukeltų ir visuotinio pasipiktinimo ar pažeis- 
tų visus prietarus, reikia vis tiek teigti, kadangi tai yra tie- 
sa: daugiau būti reiškia visų pirma daugiau žinok“ (Werke V, 33). 
Štai kodėl mokslui Teilhard'as ir teikia didžiulės reikšmės 
noosferos išsivystyme. 

Tą patį Teilhard'as taiko ir menui. Trumpai prieš savo 
mirtį jis rašė savo giminaitei (1953.1I.2): „Aš klausiu pats sa- 
ve, ar įmanoma, kad menas vaizduotų žmogiškume pasto- 
vią (prieš evoliuciją nukreiptą arba šalia evoliucijos stovin- 
čią) sritį ar kokią nors nejudančią atmosferą, buvojančią ap- 
link žmonijos tapsmą? Juk jeigu žmogus, kaip įrodyta, kinta 
jau pirmuoju bendruomeninio mąstymo žingsniu, kaipgi ga- 
lėtų menas nevirsti kažkuo, kas jį pamažu ir slaptingai pa- 
darytų antžmogišką (ultra-humaine)? Čia slypi labai gili pro- 
blema: ar menas priklauso gamtai, ar jis yra evoliucijos funk- 
cija. Esu įsitikinęs, kad, analogiškai su mokslu, pastarąjį 
klausimą reikia atsakyti teigiamai. Tiesa neginčijamai auga 
laikui bėgant. Todėl negalimas daiktas, kad to nepadarytų 
grožis, jei pasaulis yra savyje organiškai vieningas. Tačiau, kur 
jis auga ir kaip?“ (Pilger, 137). Deja, Teilhard'o analogija yra 
klaidinga, nes, kaip netrukus matysime, tiesa auga tik gamtos 
moksluose. Dvasios moksluose apie tiesos augimą kalbėti ne- 
įmanoma. Tuo sunkiau kalbėti apie grožio augimą. Ir išgy- 
vendamas Azijos meną, ir gotiką, ir renesansą išgyvendamas 
kaip dvasios pralenktus, sustingusius praeities palaikus, Teil- 
hard'as nė estetinėje srityje nevertino praeities ir dabarties, 
todėl ir į meną žvelgė ateities perspektyva ir joje regėjo kaž- 
kokį antžmogišką meną, nežinodamas betgi, kur galėtų ras- 
ti jo bent pradmenų. Menas yra pats sunkiausias dalykas, ku- 
ris nesileidžia įderinamas į noosferos evoliuciją antžmogiš- 
kumo linkui. Kaip evoliucijos funkcija jis vargu ar duodasi 
iš viso suvokiamas bei išgyvenamas. 

Į noosferos evoliuciją Teilhard'as įjungia ir meilę, šį inty- 
miausią žmonių santykiavimo ryšį. „Meilė, - pasak Teil- 
hard'o, - yra istorinis žmogiškosios evoliucijos padaras“ (Lex 
II, 105); ji esanti „esmiškai ne kas kita, kaip savotiška kos- 
mogenezės energija“ (Lex II, 106). Kaip tik todėl jai Teil- 
hard'as ir skiria lemiamo vaidmens antžmogiškumo išsivys- 
tyme: „Tiktai meilė pajėgia įvykdyti šį stebuklą, būtent pa- 
kelti žmogaus būtį į antžmogišką laipsnį (surhumaniser)“ (Lex 
II, 105). Svarstant visatos sąrangą, meilė paprastai esti išski- 
riama. Teilhard'as betgi norėtų eiti priešingu keliu: „Vieną 

dieną reikės ryžtis ją (meilę. - A. Mc.) pripažinti pagrindine 
gyvenimo energija arba, jei norite, vienintele prigimtąja ap- 
linka, kurioje gali toliau vykti aukštyn kyląs evoliucijos ju- 
dėjimas“ (ten pat). Anksčiau minėta Teilhard'o „sutotalinta 
žmonija“ (Lex II, 146) yra pasiekiama „meile kaip totalinan- 
čių žmogaus energijos principu“ (Lex II, 105): meile yra su- 
totalinami tiek individualiniai veiksmai, tiek pats individas 
(ten pat). Ji esanti, pasak Teilhard'o, „pats žymiausias sinte- 
tinąs pradas, kokį tik gamta kada nors galėjo pagaminti“ (ten 
pat). Kadangi žmonija, kaip sakyta, eina „megasintezės“ lin- 
kui, tai tuo pačiu ji einanti ir vis stiprėjančios meilės linkui. 

Nuosekliai tad Teilhard'as ir skelbia, kad „mąstančios že- 
mės ateitis yra organiškai susieta su neapykantos jėgų pa- 
keitimu meilės jėgomis“ (Lex II, 107). Tai nėra, pasak Teil- 
hard'o, dorinis reikalavimas: „Mylėkitės, kad būtumėt tobu- 
li“, bet tai egzistencinis reikalavimas: „Mylėkitės arba žūkite“ 
(Lex II, 107). Kitaip tariant, noosferos spaudimas, kyląs iš 
žmonijos vienijimosi, verste verčiąs žmones mylėti vienas ki- 
tą. Teilhard'as yra įsitikinęs, kad noosferos evoliucija kildins 
ir naują meilės lytį - visuotinę meilę kaip „vienintelę ir galu- 
tinę mūsų meilės galios rūšį“ (Lex II, 110), nes „auganti pla- 
netinimo banga nešasi šią meilės formą slaptai su savimi“ 
(ten pat). Tiesa, kol „kolektyvas įčiulpia arba atrodo įčiulpiąs 
į save asmenį, tol jis žudo meilę dar jai negimus“ (Lex II, 51). 
Bet Teilhard'as tikisi, kad „kai tik visata įgis vieną veidą ir 
vieną širdį, kai tik ji suasmenės“, tuomet šio suasmenėjimo 
sukurtoje atmosferoje galės išsivystyti „traukos pradai“ (ten 
pat) visuotinės meilės pavidalu. 

Nepaisydamas kai kurių abejonių, kurias netrukus ap- 
žvelgsime, Teilhard'as yra įsitikinęs, kad žmonijos telkima- 
sis vienybėn (convergence) pasiseksiąs: „Greičiau žemė nustos 
sukusis, negu žmonija savo visumoje liausis organizavusis 
ir vienijusis. Nes jei šis vidinis judėjimas sustotų, tai žmo- 
guje ir pačiai visatai nepasisektų save reflektuoti bei totalin- 
ti. O atrodo, kad niekas negali sukliudyti visatos sėkmės — 
niekas, net nė mūsų laisvė“ (Lex II, 147). Tuo būdu bus pa- 
siektas ir antžmogiškumas visais savo pavidalais: kolektyvi- 

ne sąmone, nauju menu ir visuotine meile. Tuomet įvyks ir 
žmonijos sąjunga su Dievu. „Mes negalime mylėti, - sako 
Teilhard'as, — nei Dievo, nei artimo, nebūdami verčiami 
stumti priekin žemiškąją dvasios sintezę jos fizine pilnatve, 
nes kaip tik šios sintezės pažanga įgalina mus tiek priartėti 
vienas prie kito, tiek pakilti ligi Dievo“ (Lex II, 108). Šiuo at- 
žvilgiu A. Paškus teisingai aiškina Teilhard'ą, sakydamas, 
kad „Teilhard'o sistema reikalauja, kad planetarinis subren- 
dimas (tikėjimo žmogumi viršūnė) ir antrasis Kristaus atėji- 
mas (tikėjimo pilnybė į Kristų) įvyktų tuo pačiu kartu“ (Paš- 
kus I, 3, 101). 


3 

Nūnai pagrindinis klausimas visai šiai Teilhard'o vizijai 
skamba: ar tai, ką jis Čia piešia, iš tikro yra evoliucija? Kad 
noosfera kaip žmonijos kultūrinių laimėjimų visetas kinta, 
negali būti nė mažiausios abejonės. Tačiau ar šis kitimas yra 
evoliucinis, vadinasi, ar jis yra kilimas aukštyn, t. y. pažan- 
ga, kuri, kaip sakyta, sudaro teilhardiškai suprastos evoliu- 
cijos esmę? Ar iš tikro gali būti pateisinta viltis, kad „vartai 
į antžmogiškumą“ kada nors istorijoje atsidarys? Ar iš tikro 
visatos sėkmė yra tokia determinuota, jog jos negali sukliu- 
dyti net nė mūsų laisvė? Štai klausimai, kurie mus veda į 
esminį evoliucijos ir istorijos santykių pasiaiškinimą. 

Teilhard'as pripažįsta, kad noosferos evoliucija yra sudėta 
į žmogaus rankas. Būdamas „autoevoliucijos amžius, orga- 
nizuotai medžiagai atsivėręs ultražmogiškumo linkui“ (Lex 
I, 297), noosferos išsivystymas savaime virsta žmogiškąja veik- 
la, priklausoma nuo žmogaus apsisprendimo bei ryžties. Jau 
pati evoliucijos sąvoka, pasak Teilhard'o, žadina mumyse su- 
pratimo, kad „kažkas pasaulyje išsivysto - tarp mūsų ir gal 
net mūsų sąskaita“; dar daugiau: mes suvokiame, „kad šia- 
me didingame, prasidėjusiame lošime mes esame ne tik lo- 
šėjai, bet kartu ir kortos, ir statomoji suma. Jei mes paliksi- 
me lošimo stalą, nieko toliau nebevyks. O niekas negali mū- 
sų priversti lošti toliau“ (Mensch, 221). Ir truputį vėliau: 

„Jeigu pažanga yra mitas, jei darbo akivaizdoje galime 
klausti „kam visa tai?“, tuomet senka mūsų jėgos, patrauk- 
damos paskui save ir visą evoliuciją, nes ja esame mes pa- 
tys“ (p. 223). Čia A. Paškus teisingai priduria: „Šitokią bai- 
sią atsakomybę Teilhard'as sudeda ne tik į visos žmonijos, 
bet ir į paskiro žmogaus rankas“ (Paškus I, 3, 99). 

Tačiau kaip tik todėl ir kyla pagrindinė abejonė: ar ten, 
kur viskas priklauso nuo laisvo apsisprendimo, vadinasi, kur 
galime mesti kortas ir pakilti nuo stalo, - ar ten galima iš 
viso kalbėti apie evoliuciją kaip kosminio dėsnio ar matmens 
eigą tolyn? Ar, virtus evoliucijai mumis pačiais, kaip tai tei- 
gia Teilhard'as, nereiškia, kad evoliucija yra pasibaigusi ne- 
beatšaukiamai? Ar kartais „kultūriniai žmogaus padarai“ nė- 
ra evoliucijai „absoliutinis užtvaras“, kaip tai tvirtina R. E. 
Hengstenbergas'*? Juk jeigu žmogus yra gamtinio kosmo 
evoliucijos tikslas ir jei šis tikslas jau pasiektas, tai tasai taps- 
mas, kuris šį tikslą kildino, nebegali būti tolimesnis paties tikslo 
tapsmas. Kosmo tapsmas buvo evoliucija todėl, kad jis bu- 
vo priemonė žmogui kaip tikslui kilti. Betgi žmogus nėra ir 
negali būti niekam priemonė - net nė Dievui. Antropogene- 
zė nėra priemonė christogenezei, kaip biogenezė buvo prie- 
monė antropogenezei. Žmogus yra tikslas pats savyje, todėl ne- 
beperžengiamas ir nebepralenkiamas. Kokiu tad būdu jo 
veikla galėtų būti tolimesnė eiga ano kosminio priemoninio 
tapsmo, kurį vadiname evoliucija? Žmogaus veikla juk gali 
būti tik jo paties kaip jau esančio tikslo išlaikymas skleidžiant 
jau pasiektos esmės galimybes, bet nebekeičiant pačios es- 
mės, kas evoliucijai kaip tik būdinga (plg. Paškus I, 2, 68: 
evoliucinis „procesas nėra tik esmės išskleidimas, bet jos pa- 
keitimas“). Mat kintant esmei, žmogus būtų ne tikslas pats 
sau, O tiktai priemonė kažkam kitam. Tokiu atveju teisus bū- 
tų Fr. Nietzsche sakydamas: „Kas yra beždžionė žmogui? Pa- 
juoka arba skausminga gėda. Taip lygiai turi būti ir žmogus 
antžmogiui: pajuoka arba skausminga gėda“". Teilhard'as ir- 


18 Mensch und Materie, Stuttgart, 1965, p. 123 
Also sprach Zarathustra, I, 3 

gi daug kalba apie antžmogį ir antžmogiškumą. Kas tad yra 
šis jo antžmogis: evoliucijos pasiekto tikslo pilnatvė ar šio tiks- 
lo peržengimas? Jei pilnatvė, tai tuomet nėra evoliucijos, kaip 
jos nėra nė kūdikiui žengiant ligi suaugusios asmenybės. Jei 
peržengimas, tai tuomet nėra žmogaus kaip tikslo, nes čia pa- 
liekama užnugaryje visa, kas pasiekta. Tuomet dabartinis 
žmogus, palyginus jį su ateities antžmogiu, išnirsiančiu po 
milijonų metų, atrodys tik kaip pajuoka arba skausminga gė- 
da. Bet ar iš tikro noosferos kitimas eina antžmogio krypti- 
mi? Kitaip tariant, ar noosfera kaip kultūrinių laimėjimų visetas 
tobulina žmogiškąjį asmenį? 

Viename laiške (1929.VIII.23) Teilhard'as rašo: „Dvasia 
gali būti atbaigta tiktai asmenybėje arba hiperasmenybėje“ 
(Zanta, 94). Tai tikrai teisinga pastaba. Klausdami, kiek noo- 
sferos evoliucija tobulina atskirą asmenį, mes iš tikro klau- 
siame, kiek noosfera sugeba padaryti jį asmenybe. Bet štai Čia 
kaip tik ir atsidaužiame į didžiulę sunkenybę, kurią yra nu- 
matęs ir pats Teilhard'as. Pastebėjęs, kad dvasios atbaigimas 
glūdįs asmenybėje, jis nuosekliai teigia, esą „pagrindinė veik- 
los problema išsisemia asmenėjimu“ (Zanta, 94). Betgi čia pat 
jis klausia: „Kaip galima gelbėti individualią žmogiškąją as- 
menybę?“ (ten pat). Savo ruožtu nustebę mes irgi klausia- 
me: Kodėl gelbėti? Kas jai graso? Atsiminę tačiau, kad noo- 
sferos išsivystymas antžmogiškumo linkui vyksta vienijimosi 
būdu ir kad šis vienijimasis yra kažkoks nuolatinis spaudi- 
mas, tuoj pat suprantame Teilhard'o klausimą: individuali 
žmogaus asmenybė yra grasoma pačios noosferos. Sutotalintoje at- 
eities žmonijoje asmenybę tyko pavojus virsti šio totalizmo 
regimybe. Pats Teilhard'as rašo, kad „žemė dengiasi ne tik 
milijardais mąstančių dalelyčių, bet ir gaubiasi viena vienin- 
ga mąstančia apmova, sudarydama vieną vienintelį visuoti- 
nės (sidėrale) apimties mąstymo atomą. Mąstančių individų 
gausybė renkasi vienos vienintelės, vienbalsės sąmonės ak- 
te ir stiprėja“ (Lex II, 205). Ar iš tikro stiprėja? 

Pats Teilhard'as sako: „Noosfera stengiasi virsti viena vie- 
nintele uždara sistema, kurioje kiekvienas pradas (ėlėmenė) 
pats savyje tą patį regi, jaučia, trokšta ir kenčia kaip ir visi 

kiti kartu. Tai darnus sąmonės kolektyvas arba savotiška ant- 
sąmonė“ (ten pat). Bet ar šioje „darnoje“ nepranyksta asmuo 
kaip vienkartinis ir nelygstamas? Ar žmogus iš viso gali būti 
asmenybė, jei jis tą patį regi ir jaučia, to paties trokšta ir tą 
patį kenčia, kaip ir visi kiti? Dalintis kitų rūpesčiais bei var- 
gais dar nereiškia regėti, jausti ir trokšti kaip ir kiti. Betgi 
Teilhard'as asmens įjungimą į aną antsąmonę ir tuo pačiu 
jo suvienodinimą tiek stipriai pabrėžia, jog net jam pačiam 
darosi nejauku: tai rodo anksčiau minėtas jo klausimas, kaip 
gelbėti individualią žmogaus asmenybę. Anos vienodos ant- 
sąmonės jis bijo, ir sykiu jos ilgisi, o tuo pačiu ir glaudžia į 
ją individualų žmogų ligi jo nureikšminimo: „Juo ilgiau aš 
gyvenu, rašo jis (1923.X.23), juo labiau man atrodo, kad in- 
dividualūs įvykiai neturi reikšmės, o tiktai atsidėjimas kaž- 
kam didesniam negu mes“, - šitaip jis mėgina guosti savo 
bičiulį Breuil, patyręs jo motinos mirtį (Geheimnis, 66). Indi- 
vidualizmui, kurį jis laiko XIX šimtmečio atgyvena (plg. Ent- 
stehung, 100), nugalėti Teilhard'as siūlo „piršti žmogui visu- 
mos didybę (kodėl ne asmenybės didybę? -— A. Mc.), atskleis- 
ti nedvejojant didingumą srovės, kuriai priklausome“ (Werke 
V, 114). Mat „nedrausmingai palaidų mąstančių monadų mi- 
niai laikyti gyvastingo darbo tarnyboje yra tik viena priemo- 
nė, būtent: visumos aistrai teikti pirmenybės prieš pradinį 
egoizmą, kas praktiškai reiškia didinti jai (anai miniai. - 
A. Mc.) bendrosios evoliucijos sąmonę“ (Werke V, 115). Teil- 
hard'ui visuma stovi aukščiau už žmogaus asmenį, kurio vien- 
kartiškumo bei absoliutaus vertingumo, atrodo, jis niekad nė- 
ra supratęs: „Kad ir kaip ji būtų vertinga, žmogiškoji mona- 
da lieka gyvastingai palenkta dėsniui, kuris visus pradus - 
ligi jos pačios — įpareigojo saugoti ir stumti priekin visumą 
atsisakant savęs pačios“, nes žmogaus asmens vertė, pasak 
Teilhard'o, glūdinti ne tame, kas jis jau yra, bet tame, „ko jis 
dar laukia iš neįvykdytos visatos“ (Lex II, 24). Ir žmogaus as- 
mens atžvilgiu prasiveržia ta pati Teilhard'o pažiūra į da- 
bartį kaip neįdomią bei nevertingą. Ir į žmogaus asmenį Teil- 
hard'as žvelgia iš ateities perspektyvos, todėl jo vertę per- 
kelia kažkur į pabaigą, ateisiančią po milijonų metų. Asmens 

vertingumas kerojąs ne jame pačiame, bet anoje kolektyvi- 
nėje sąmonėje, kurioje jis kažkada dalyvausiąs. 

Bet kaip tik šis asmens įglaudimas į noosferos vienybę ke- 
lia rūpesčio ir pačiam Teilhard'ui. Būdamas Kinijoje, jis ap- 
žvelgia iš tolo („tarsi nuo Sirijaus žvaigždės“, — rašo jis 
1941.V.5) „kovą tarp neišvengiamo žemės kolektyvėjimo ir 
asmenėjimo vertės, kuri irgi būtinai turi išdygti ir augti“ (Pil- 
ger, 61). Kolektyvėjimas ir individualėjimas nėra Teilhard'ui 
„du prieštaraujantieji sąjūdžiai“ (Lex II, 22). Bet juodu nėra 
vienas kitam nė abejingi. „Socialinis totalizmas veda į ter- 
mitų valstybę“, — pastebi Teildard'as (ten pat). Užtat jis ir 
regi sunkenybių žemės kolektyvėjimą „taip tvarkyti, jog žmo- 
gaus totalėjimas vyktų ne mechaniniu spaudimu iš viršaus, 
o vidinės darnos bei simpatijos įtaka“ (ten pat). Be abejo, tai 
būtų idealinis išsprendimas. Tačiau argi pats Teilhard'as ne- 
kalba apie vis labiau augantį žmonių skaičių, apie nuolatinį 
technikos stiprėjimą, apie ūkio priemonių bei gėrybių gau- 
sėjimą, kurie ankština žmogaus buvimo erdvę ir spaudžia 
žmones vieną prie kito? O jei taip, tai anas Teilhard'o bijo- 
mas „mechaninis spaudimas“ ne tik kad yra neišvengiamas, 
bet istorijai riedant darosi vis stipresnis, toli pralenkdamas 
vidinę darną bei simpatiją. Iš mechaninio gi spaudimo ge- 
ma „termitų valstybė“, o „termitų valstybėje“ žlunga bet 
koks asmenėjimas. „Termitų valstybėje“ dvasia negali pasiek- 
ti asmenybės subrendimo ir todėl negali būti nė atbaigta. 

Teigti tad, kaip tai daro Teilhard'as, pastūmnęs į šalį savo 
paties abejonę, esą „vienijimas asmenina“ (Lex II, 109), reiš- 
kia užmerkti akis prieš „termitų valstybės“ įtaką žmogui. Tai 
reiškia būti optimistu, tačiau ne realistu. Noosfera - tai plau- 
kia iš paties Teilhard'o sampratos - yra dviašmenis kardas: ji 
gali asmenį išugdyti ligi asmenybės, bet ji gali jį ir sužlugdy- 
ti, padarydama jį anuo Orwello minimu „neasmeniu - unper- 
son“. Galima lygia teise teigti, kad vienijimas nuasmenina. Bet 
kur tada yra asmens tobulėjimas kaip dėsnis, būtinas noosfe- 
rai, jei norime jos tapsmą laikyti evoliucija, vadinasi, žmogaus 
kilimu aukštyn arba pažanga pačiame savyje? Dviveidis ... (am- 

bivalenb) tapsmas niekad nėra ir negali būti evoliucija. Jeigu Teil- 
hard'as pažangą vadina „sąmonės kilimu - montrėe de cons- 
cience“ (Lex I, 318), tai subjektyvia prasme taip lygiai galima 
kalbėti apie pažangą, vadinasi, sąmonės kilimą kaip ir apie at- 
žangą, vadinasi, sąmonės smukimą. Požmogio grėsmė nėra nė 
kiek mažesnė, negu antžmogio viltis. O jei kuris nors taps- 
mas yra atviras tokioms priešingoms galimybėms, tai jis gali 
būti vadinamas evoliucija tik metaforiškai. 


4 


Tačiau gal noosfera daro pažangą objektyvia prasme kaip 
kultūrinių gėrybių visetas? Teilhard'as tiki į tai nepajudina- 
mai. G. Crespy net pastebi, kad „evoliucija Teilhard'ui netu- 
rėtų nė menkiausios reikšmės, jeigu ji nebūtų pažanga arba 
eiga vis tolyn Omegos taško linkui“ (Crespy, 309). Todėl Teil- 
hard'as ir rašo Begouėn šeimai (1941.1.11): „Aš jaučiuos tvir- 
tai pasiryžęs visomis man prieinamomis priemonėmis ginti 
pažangos (kolektyvinės ir asmenybę ugdančios) idėją bei tik- 
rovę ir statyti ją priešais bet kokį religinį ar pasaulinį pesimiz- 
mą“ (Pilger, 54). Ir kitoje vietoje: „Aš nesugriaunamai tikiu pa- 
žangą ir laikau tuos, kurie ją neigia, kenksmingais eretikais“ 
(Zanta, 65). Tačiau iš kitos pusės, Teilhard'as prileidžia, kad 
noosferoje „blogis auga kartu su gėriu“ ir pabaigoje „pasie- 
kia savo viršūnę“ (Mensch, 284); kad „žmonijos išvystytos jė- 
gos veikia priešingai viena kitai“ (Mensch, 285); kad žmonija 
galop atsiduria prieš dilemą: „atmesti Omegą ar priimti“ ir 
kad tuo būdu „gali kilti sankirtis“, kuris noosferą „skelia į dvi 
dalis“ (ten pat). Tokiu atveju „mąstymas žemėje niekad ne- 
taptų vieningas pats su savimi“, o „visuotinė meilė gaivintų 
bei ryškintų tik noosferos dalelę“ (ten pat). Tai būtų „vidinė 
sąmonės schizma“ (ten pat). Užtat Teilhard'as nė neneigia, 
kad „sintezė pačia savo prigimtimi slepia savyje rizikos“ (Ent- 
stehung, 125). Nuosekliai tad nors „žemės spaudimas mus ir 
nori įterpti į ultražmogiškumo tapsmą, tai tas dar anaiptol ne- 
reiškia, kad šis ultražmogiškumas iš tikro ir pasiseks. Tam nė- 
ra jokio laido“ (ten pat). Laisvės veiksnys, kuris istorijoje yra 

juk lemiantis, sudaro, pasak Teilhard'o, „gyvenimui grėsmę 
iš vidaus“ (Entstehung, 127). 

Bet jeigu taip, tai kokios prigimties yra tasai vyksmas, ku- 
ris šioms abiem galimybėms yra atviras? Juk jeigu istorija yra 
skilimas, jeigu joje auga tiek gėris, tiek blogis, jeigu Dievo 
atžvilgiu žmonija taria galutinį „taip ar ne“ (Werke V, 401), 
tai galima optimistiškai tikėtis, kad gėris galų gale laimės (tai 
tvirtina ne tik Teilhard'as, bet ir krikščionybė), bet negalima 
šio dviveidžio vyksmo laikyti evoliucija. Nes kaipgi evoliu- 
cija, būdama iš esmės kryptinga (ortogenezė), galėtų kildin- 
ti dvi viena kitą neigiančias pasekmes? Kaip noosferos vyks- 
mas subjektyviai yra dviveidis, taip lygiai dviveidis jis yra 
ir objektyviai. Kaip noosfera gali žmogų padaryti asmeny- 
be, bet gali jį ir nuasmeninti, taip lygiai ta pati noosfera gali 
kultūrinę kūrybą pasukti tiek gėrio, tiek blogio kryptimi, tiek 
artyn į Omegą, tiek tolyn nuo jos. Kultūra kaip noosferos ob- 
jektyvinis turinys nenusilenkia evoliucijai, nes jis yra laisvės 
padaras. O kur pasirodo laisvė, ten nyksta evoliucija: evoliu- 
cija ir laisvė išskiria viena kitą. Juk net ir Teilhard'as, kaip sa- 
kėme, pripažįsta, kad „niekas negali mūsų priversti lošti to- 
liau“ (Mensch, 221). Laisvės kaip istorinio veiksnio akivaiz- 
doje evoliucija netenka kosminio dėsnio prigimties. Žmonijos 
istorija yra vyksmas, tiesa, neinąs ratu kaip gamtos vyksmas, 
tačiau neinąs nė nuolatinės pažangos linija. Tai laisvės vyks- 
mas, todėl laužytas, neapskaičiuojamas ir pilnas staigmenų. 
Kas kalba apie jo ateitį, piešdamas jo vaizdą mokslo vardu, 
tas iš tikro pranašystę paverčia prognoze. 

Štai kodėl ir kultūros pažanga istorijos eigoje yra dvipras- 
mė. Neabejotinai žengia priekin tik gamtos mokslai ir iš jų ky- 
lanti technika, kadangi jie vis labiau skverbiasi į gamtos są- 
rangą, valdomą būtinybės ir todėl galimą suimti į tam tikras 
formules bei šias formules krauti kaip mūsų laimėjimą kos- 
mo atžvilgiu. Čia iš tikro, kaip teigia Teilhard'as, tiesa auga. 
Bet ten, kur prasideda dvasios pasaulis, pažanga virsta labai 
neaiškia problema. Sakysime: filosofijai pažanga yra iš viso sve- 
tima sąvoka, nes kiekvienas originalus filosofas pradeda iš pra- 
džios. Jokio nuolat augančio statinio, kuriam plytelę po ply- 

telės neštų atskiri mąstytojai, kaip tai daro gamtininkai gam- 
tos mokslų atžvilgiu, filosofijoje nėra ir negali būti. Kiti dva- 
sios mokslai dalinasi pažanga bei nepažanga tiek, kiek jie sa- 
vu metodu glaudžiasi arba daugiau prie gamtos mokslų (ty- 
rinėjimas) arba daugiau prie filosofijos (interpretacija). 

Menui, kaip ir filosofijai, pažanga yra taip pat svetima, nes 
kiekvienas tikras jo kūrėjas yra originalus, vadinasi, pradinis 
pats savyje. Menas, kaip ir filosofija, dažniausiai kyla kaip 
priešingybė tam, kas yra buvę anksčiau. Šios dvi žmogiško- 
sios kūrybos sritys visados stengiasi būti pradžia, todėl jos nė- 
ra ir negali būti kilimas aukštyn, kaip to reikalauja evoliuci- 
nis vyksmas. Mene tobulėja tik priemonės, pasisavintos iš 
technikos; tačiau jos neturi esminės įtakos meno kūrinio ver- 
tei: Rodinas nėra nei Praksitelio pratęsimas, nei jo peržengi- 
mas, nors Rodinui, be abejo, buvo daug lengviau apdoroti 
marmurą negu Praksiteliui. Be to, istorijoje mes turime ne 
vieną tarpsnį, kai menas smunka, netekdamas kūrybinio po- 
būdžio; smunka ne dėl techninių priemonių, o dėl origina- 
lumo stokos. Kalbėti tad apie kažkokį būsimą „antžmogišką 
meną“ reiškia iš tikro svaičioti. 

Apie meilės augimą, kurį Teilhard'as tiek pabrėžia, ne- 
galima kalbėti jau todėl, kad, kaip teisingai pastebi P. Smul- 
dersas, „ši galia yra neapčiuopiama“, vadinasi, negalima jo- 
kiu mastu išmatuoti (Smmulders, 293-294). Žmonija įsigyja ga- 
limybių mylėti, bet kartu įsigyja jų ir nekęsti. O kas atskirs, 
kur yra meilė ir kur savimeilė? Jokie viršiniai darbai - tegu 
jie būtų ir labai karitatyviniai ar teisingi — šio skirtumo ne- 
parodo. Be to, Teilhard'as teisingai pastebi, kad „meilė miršta 
susidūrusi su neasmeniniu bei anoniminiu pradu“ (Lex II, 
104), kadangi „anoniminiam skaičiui negalima savęs atiduo- 
Hi“ (Lex II, 51). Kas gi tačiau galėtų neigti, kad istorijos eigo- 
je kaip tik daugėja anoniminių vienetų? Teilhard'o skelbia- 
ma žemės planetizacija kuria visuotinį anoniminį vienetą ir 
tuo būdu darosi didžiausiu pavojumi meilei. Manyti, kad su- 
sivienijusi žmonija taps meilės bendruomene, reiškia pamirš- 
ti, kad meilė yra atsivėrimas ne anonimui, o artimui kaip ma- 
najam Tu. Caro laikų rusų tikintieji reikalavo patriarcho to- 

dėl, kad Šventojo Sosto negalima mylėti. Tai buvo instink- 
tyvi didelės tiesos išraiška. Šiandieninis demokratėjimo vyks- 
mas yra ryškus šios tiesos patvirtinimas: galima mylėti kle- 
boną, bet negalima mylėti parapijos komiteto. Tai tinka vi- 
soms plotmėms ir visiems gyvenimo laipsniams. 


Tuo baigiame šių laiškų eilę. Pusę jų skyrėme evoliucijos 
klausimui, kaip jį Teilhard'as yra kėlęs bei reiškęs. Atidžiau 
šį klausimą pasklaidę, pastebėjome, kad: 1) evoliucija, kaip 
gamtamokslio duomuo, tebėra darbo hipotezė, nepribrendusi 
nei filosofiniam, nei teologiniam apmąstymui; 2) jeigu ji ir yra 
buvusi žemės praeityje, tai jos nebėra žemės dabartyje: gamti- 
nis kosmas kilimo aukštyn prasme nebeišsivysto; jo vyksmas 
eina ratu; 3) žmonijos istorijos negalime laikyti buvusios kos- 
mo evoliucijos nauju tarpsniu, nes istorija yra laisvės vyksmas, 
todėl dviveidė, neturinti vienos krypties ir dvasinėje srityje 
nedaranti vienaprasmės pažangos, kadangi „tikroji pažanga, 
pasak paties Teilhard'o, glūdi, ne kokiuose nors medžiagi- 
niuose kūriniuose, o sielose, anose tikrose kibirkštyse, kurio- 
se telkiasi pasaulio ugnis“ (Lex II, 378). Tuo tarpu sielų pa- 
žanga laiko eigoje yra tokia trapi, jog čia šventasis gali tapti 
didžiausių nusidėjėliu ir didžiausias nusidėjėlis - šventuoju. 
Tik mirtis užantspauduoja sielų apsisprendimą. Istorijoje gi 
kiekvienas pradedame iš naujo. Čia nėra jokios radialinės 
energijos, kuri mus gimimu pakeltų į tą ar kitą antžmogišku- 
mo laipsnį. Antžmogio sąvoka, būtina evoliucijai žmonijos istori- 
joje, yra pats didžiausias antropologinis klystkelis naujųjų laikų mąs- 
tyme bei veikime, vis tiek ar jis būtų skelbiamas Fr. Nietzsche's 
ar Teilhard'o de Chardino. 


JAKŠTO FILOSOFIJA 


I. Charakteris ir didžiosios problemos 


1. A. Jakšto filosofijos šaltiniai 


Filosofines sistemingas studijas Jakštas pradėjo seminari- 
joje ir tęsė toliau Petrapilio dvasinėje akademijoje. Tuo me- 
tų, kaip ir dabar, šios rūšies įstaigoje vyravo scholastinė to- 
mistinė sistema, kurią Jakštas, norėdamas būti kunigu, tu- 
rėjo pasisavinti ir kuri, tikima, sudaro pagrindą teologinėms 
studijoms. Dėl to scholastinės tomistinės filosofijos problema- 
tika Jakštui buvo gerai žinoma nuo pat jo jaunystės. Vėlesni 
jo raštai aiškiai rodo, kad šioje srityje jis buvo gerokai apsi- 
tyręs. 

Vis dėlto tomizmas gilesnio atgarsio jo dvasioje nėra ra- 
dęs. Tiesa, jis kalba scholastinę kalba, jis vartoja scholastinius 
terminus ir sąvokas. Bet jo mąstysenoje ir jo idėjose nėra to- 
mistinės dvasios, tomistinės struktūros ir tomistinės sistemos. 
Tomizmas Jakštui buvo ir liko tik išviršinis drabužis, po ku- 
riuo slėpėsi visai kitokio pobūdžio filosofija. 

Jakštas, kaip ir visi žymesnieji mūsų krašto filosofai, yra 
išaugęs iš Rytų: iš Solovjovo. Solovjovas buvo pirmasis Jakš- 
to filosofijos mokytojas ne tik gilesne, bet net ir didaktine pras- 
me. Būdamas Petrapilio universiteto Fizikos-=matematikos fa- 
kulteto studentas, Jakštas turėjo progos klausyti Solovjovo fi- 
losofijos paskaitų, kurias šis skaitė visų fakultetų studentams. 
Tai buvo pirmas Jakšto susidūrimas su Solovjovų, kuris pali- 
ko visai Jakšto dvasiai neišdildomos įtakos. „Vėliau, - prisi- 
pažįsta pats Jakštas, - studijuodamas geniališkus jo raštus, aš 
stiprinau jais savo katalikiškus įsitikinimus. Jo veikalai yra 
Man nušvietę pagrindinius religijos ir krikščioniškojo gyve- 

nimo klausimus. Taigi galiu tarti, kad joks katalikų apologe- 
tas, joks kitas krikščioniškas filosofas nėra mano dvasiai su- 
teikę tiek šviesos, kiek VI. Solovjovas“. Šitoji šviesa užtinka- 
ma visuose Jakšto raštuose, vis tiek ar jie liečia gamtą, ar žmo- 
gų, ar Dievą. Kiti lietuviai filosofai, pavyzdžiui, prof. St. 
Šalkauskis, nuo Solovjovo nutolo. Jakštas pasiliko ištikimas 
šiam didžiam mąstytojui ligi pat savo gyvenimo galo. 
Antrasis Jakšto dvasinis mokytojas buvo J. M. Hoene- 
Wroriskis. Tai taip pat slavų filosofas, lenkų tautybės, beveik 
visą amžių gyvenęs Prancūzijoje ir prancūziškai rašęs. Kiek 
Solovjovas Jakštą patraukė savo aukštu idealizmu, savo skais- 
čia tiesos meile, savo asmens kilnumu, tiek Wroriskis jį ža- 
vėjo savo matematiškumu. „Jis patraukė, — sako Jakštas, — 
mane tuo, kad jis buvo ne vien matematikas, bet ir matema- 
tikas filosofas“*. Filosofiniai matematinių dėsnių įrodymai ir 
pagrindimai Wronskio veikaluose buvo naujas dalykas ir ža- 
vėjo visus, kas tik jungė savyje matematiką su filosofija. Jakš- 
tas buvo ypatingas šios rūšies junginys, todėl suprantama, 
kodėl šalia Solovjovo jam atsistojo Wronskis, kuris nei Va- 
karuose, nei savo tėvynėje nėra kiek plačiau žinomas. Ir ši- 
tas filosofas Jakštą žavėjo ligi pat jo gyvenimo pabaigos. 
Jakšto tad filosofija yra kilusi iš Rytų filosofijos. Vakarų 
srovės joje yra beveik nežymios. Rytai su savo gyvenimiš- 
kumu, su savo didžiosiomis problemomis, su savo kūrybiš- 
kumu ir intuicija padarė didelės įtakos Jakšto dvasiai dar jo 
jaunystės metu ir perskverbė visas filosofines jo idėjas. 


2. Jakšto filosofijos charakteris 


Jakšto filosofijoje susiduria du ypatingi dalykai, kurie sa- 
votiškai nuspalvina visas jojo idėjas. Vienas jų yra kilęs iš 
tų rytietiškų šaltinių, iš kurių, kaip matėme, semia gyvybės 
visa Jakšto filosofija. Antras jau yra jo asmeninės struktūros 
padaras. Abu šie pradai, susijungę Jakšto filosofinėje kūry- 


! Jakštas A. Užgesę žiburiai, Kaunas, 1930, p. 365. 
2 Ten pat, p. 396; plg. p. 401. 

boje, suteikė jai savotišką charakterį, kurio veltui ieškotume 
bet kuriame mūsų tautos filosofe. 

Jakštas yra ne tik filosofas, bet ir matematikas. Jis yra net 
didesnis matematikas negu filosofas. Matematiniai gabumai 
jame yra ryškiausi ir prasikiša viršum visų kitų. Nėra abejo- 
nės, kad ir filosofiniame savo darbe Jakštas buvo vedamas 
šitų matematinių gabumų, šitos matematinės dvasinės struk- 
tūros, kuri jame vis dėlto buvo vyraujanti. Todėl ir visa jo 
filosofija yra persunkta matematiškumo. Matematinis intelek- 
tualizmas žymi visą filosofinę jo kūrybą. Kalbėdamas apie die- 
viškąją kūrybą iš nebūties, jis mielai naudojasi savo minčiai 
pailiustruoti Gratry matematine formule; diskutuodamas su 
prof. V. Mykolaičiu apie meno esmę, jis sudaro matematinę 
formulę, kurioje telpa visi meno elementai; ieškodamas am- 
žinosios poezijos dėsnių, jis taip pat kreipiasi į gamtos daik- 
tus, išreikštus skaičiais: žiedlapių skaičius ir įvairialypės 
žvaigždės; net apokaliptinė problema Jakšto yra sprendžia- 
ma daugiau matematinių negu filosofiniu ar teologiniu bū- 
du. O ką kalbėti apie gamtos filosofijos problemas, kuriose 
matematika taip lengvai pritaikoma. 

Iš kitos pusės, Jakšto filosofijoje žymu didelis kūrybinis polė- 
kis. Minėtas matematinis intelektualizmas vis dėlto yra tik 
išviršinis. Po juo yra jaučiama gyva ir net laki fantazija, drąsa 
leistis į hipotezių sritį, iš intuicijos kilusios idėjos, kurios tik 
iš viršaus yra remiamos protiniais - dažniausiai analogijos 
ar pavyzdžio - argumentais. Išviršinė Jakšto filosofijos struk- 
tūra yra matematinė: jis rašo savotiškais silogizmais, jis įro- 
dinėja premisas ir skaičiuoja bei sveria argumentus. Bet vi- 
sas šitas aparatas yra tik lukštas, organiškai nesuaugęs su tuo 
gyvu kūnu, kuris sudaro visą Jakšto filosofijos originalumą. 
Originaliausios jo idėjos nėra jo matematinio mąstymo pa- 
daras, bet kilusios iš jo gilios intuicijos. Jos taip pat nėra įro- 
domos, bet geriau parodomos. Ar Jakštas ieško idealinio vi- 
sos gamtos pagrindo, ar teigia žmogaus kūrybiškumą, ar 
analizuoja meno principus, visur jis stengiasi naudotis argu- 
mentais, silogistika, matematika. Bet tai iš tikrųjų yra tik 
iliustracija, tik apšvietimas, bet ne įrodymas tikra prasme. 

Jakšto filosofijoje kūrybinis momentas toli yra pralenkęs mokslinį 
momentą. Daugeliui net gali atrodyti, kad Jakšto filosofija yra 
diletanto padaras, jei tikrąja filosofija bus laikoma argumentų 
svarumas ir jų organiškas susiejimas su skelbiama idėja. Tuo 
tarpu Jakštas yra filosofas, bet filosofas Rytų prasme: dau- 
giau skelbėjas, naujų idėjų pranašas negu sistemikas ir įro- 
dinėtojas. Šiuo atžvilgiu jis yra tikrai vertingas. 

Iš Solovjovo ir Wronskio Jakštas yra paveldėjęs sintezės 
norą, Šiuodu filosofai savo veikaluose stengėsi surasti abso- 
liutinį principą, iš kurio visos tiesos plauktų kaip iš natūra- 
laus savo šaltinio. Toks sintezės noras yra žymus ir Jakšto filo- 
sofiniuose darbuose. Viename laiške prof. St. Šalkauskiui Jakš- 
tas yra aiškiai pasakęs, kad „filosofija be sintezės — tai vieni 
plepalai“?. Todėl prof. Šalkauskis, kalbėdamas apie sintetinį 
lietuviškosios kultūros charakterį ir ieškodamas konkrečių ši- 
tos sintezės reiškėjų, šalia Vydūno ir Čiurlionio stato Jakštą. 
„Jis yra atstovas tautinės filosofinės sintezės, nors ir nėra pa- 
rašęs nieko, kas būtų verta vadinti sistemos vardu“*. Be abe- 
jo, sistema nėra sintezė. Sistemikai filosofai ne visados yra 
ir sintetikai. Tokie proto genijai, kaip šv. Tomas arba Hege- 
lis, buvo nepralenkiami sistemikai, nors vargiai būtų galima 
pasakyti, kad jie būtų buvę sintetikai, vadinasi, kad savo fi- 
losofijoje jie būtų problemas sprendę ne vienu kuriuo atžvil- 
giu, bet visais galimais atžvilgiais organiškame jų sąryšyje. 
Jakštui šitoks sintezės supratimas taip pat netinka. Jakštas yra 
sintetikas ta prasme, kad jis bet kurią problemą stengiasi pervesti 
per visus tris žmogaus žinijos laipsnius: per gamtos mokslus, per 
filosofiją ir per teologiją. Daugybė jo raštų net negalima pri- 
skirti vienai kuriai žinijos sričiai: juose specialiųjų mokslų iš- 
vados yra neatskiriamai sujungtos su proto išvadomis, 0 šios 
paremtos arba paaiškintos apreikštosiomis Dievo tiesomis. Ši- 
ta prasme Jakštas iš tikro yra sintetikas. Jakštui gamtos moks- 
lų, filosofijos ir teologijos ribos susilieja. Tai yra rytietiška sin- 


3 Samulionis P. Aleksandras Dambrauskas — mokslininkas // Suvažiavi- 
mo darbai, Kaunas, 1933, t. 1, p. 513. 
4 Šalkauskis S. Sur les confins de deux mondes, Genėve, 1919, p. 263. 

tezė, pirmiausia paveldėta iš Solovjovo, kuris per visą savo 
gyvenimą svajojo apie pilnutinę žiniją. Bet Jakštas nėra sin- 
tetikas tokia prasme, kaip apie jį kalba prof. Šalkauskis. Prof. 
Šalkauskis lietuvių kultūros idealą mato Rytų ir Vakarų sin- 
tezėje ir Jakštą laiko tokios sintezės atstovu filosofijoje. Vis 
dėlto Vakarų filosofiniai laimėjimai Jakšto mintyje nėra sintetina- 
mi su Rytų laimėjimais. Kaip jau buvo minėta pradžioje, nei 
tomizmas, nei kuri kita Vakarų filosofinė sistema Jakšto dva- 
siai žymesnės reikšmės nėra turėjusi. Jis išaugo iš Rytų filo- 
sofijos ir joje pasiliko. Lietuvių kultūroje jis atstovauja rytie- 
tiškajam pradui, nors individualus jo palinkimas į matema- 
tinį intelektualizmą gali pažadinti mintį, esą Jakštas 
filosofuojąs taip kaip Vakarai. Iš tikrųjų taip nėra. Jakštas idė- 
ją išveda ne iš argumentų, ne iš faktų, bet jis ją suvokia in- 
tuityviniu būdu, o tik paskui ieško faktų ir argumentų jai pa- 
teisinti. Tai yra specifiškai rytietiškas mąstymo būdas. 


3. Jakšto filosofijos problematika 


Jakštas yra gyvenimo filosofas. Nei pažinimo, nei abstrak- 
čios būties klausimais jis niekados nėra domėjęsis. Gnoseolo- 
ginių ir ontologinių raštų jis mums nepaliko. Jis sprendė tik 
tokias problemas, kurios yra susijusios su žmogaus egzisten- 
cija, kurios sudaro gyvenimą arba kurios iš gyvenimo kyla. 

Gyvenimo problemos pastatymas savo mąstymo centran 
pastūmėjo Jakštą visų pirma į aktualumą. Jo filosofija yra ak- 
tualybių filosofija. Jis nekvaršina sau galvos tokiais objektais, 
kurie gyvenimui didesnės reikšmės neturi arba kurie priklau- 
so vadinamajam „grynajam mokslui“. Jo mintis visados už- 
imta tuo, kas žmogui rūpi jau šiandien, kas yra gyvenimo 
iškelta, į ką reikia tučtuojau atsakyti. Todėl Jakšto mintys yra 
išbarstytos straipsniuose ir studijose. Didesnių filosofinių vei- 
kalų jis nėra parašęs. Tik paskutiniais savo gyvenimo me- 
tais jis kiek labiau susitelkė savyje ir davė mums dvi kny- 
gas apie blogį ir apie aukščiausiąjį gėrį. Bet jos tik kiek iš- 
plečia, pagilina ir sistemina tas mintis, kurias Jakštas buvo 
daugeliu atvejų reiškęs per ilgą savo gyvenimą. Bet ir šios — 

iš pažiūros abstrakčios - blogio ir gėrio problemos Jakšto yra 
sprendžiamos aktualiu būdu. Blogio problemoje jis nemažai 
kalba apie bolševizmą, laikydamas jį didžiausiojo pikto kal- 
ve. Gėrio problemoje judina aktualų bažnyčių susijungimo 
klausimą ir siūlo ne vieną savotišką projektą. 

Vis dėlto šitame raštų ir idėjų margumyne mes galime su- 
rasti tris pagrindines idėjas, aplinkui kurias sukasi visos Jakšto 
mintys ir telkiasi visi jo darbai. „Senovės išminčiai, - rašo Jakš- 
tas, - du dalyku laikė užvis pažintinu: žmogų ir pasaulį. Pa- 
žink save, pažink pasaulį - tai buvo pamatinė visos senovės 
graikų filosofijos mintis... Daug kas tuodu klausimu - ir kas 
yra žmogus, ir kas yra pasaulis - laiko lygiai svarbiu, nes tik- 
ras į juodu atsakymas yra tikriausias kelias, vedąs prie ben- 
drojo žmogaus ir pasaulio Kūrėjo — Dievo.“ Todėl pasaulis, 
žmogus ir Dievas kaip tik ir yra tie trys dalykai, kuriems Jakštas 
skyrė visą savo minties darbą. Gamtos problema, žmogaus pro- 
blema ir Dievo problema sudaro svarbiausius Jakšto filosofi- 
jos stulpus, ant kurių remiasi visos kitos jo idėjos. 

Charakteringa, kad Dievo problemai mes randame mažiau 
rašinių negu gamtos problemai. Tiesa, paskutinis Jakšto vei- 
kalas „Aukščiausis gėris“ sprendžia Dievo problemą. Bet net 
ir jame esama ištisų skyrių, skirtų gamtai ir žmogui. Tai anaip- 
tol nereiškia, kad Jakštas Dievu yra mažiausiai domėjęsis. 
Priešingai, abi kitos problemos - gamtos ir žmogaus - yra per- 
imtos dieviškaisiais dalykais. Pagrindinė Jakšto mintis yra ta, 
kad per gamtą ir per žmogų reiškiasi Dievas Kūrėjas. Todėl kur 
tik jis kalba apie gamtą, visur jis randa Dievo pėdsakų. Žmo- 
gaus esmę jam taip pat sudarąs panašumas į Dievą. Dievo 
problema Jakštui buvo pamatas, pradedamasis taškas ir at- 
baiga gamtos ir žmogaus problemai. Todėl nors Dievui spe- 
cialiai jis nėra skyręs daug savo darbų, bet užtat Dievas jau- 
čiamas visuose jo darbuose ir visose idėjose. Ten, kur jis kal- 
ba apie Dievą specialiai, jis neišeina iš tradicijos ir Apreiškimo 
nubrėžtų ribų. Asmeninis savotiškas Dievo išgyvenimas Jakš- 
to filosofijoje nežymus. Todėl toliau mes ir pasitenkinsime 
dviem pirmosiomis problemomis: gamta ir žmogumi, Dievo 
problemą išsklaidydami po šias pastarąsias. 


490 


II. Gamtos problema 


1. Matematika kaip kelias į gamtos esmę 


Pasaulio gamtinės sąrangos tikslingumas ir dėsningumas 
buvo pirmutinės žymės, kurios patraukė savęspi Jakšto min- 
tį. Jakštas įvairiausiomis progomis, įvairiausiuose straipsniuo- 
se kalba apie nepaprastą gamtos tikslingumą bei dėsningu- 
mą, apie paslėptą gamtoje savotišką išmintį, kuri pralenkianti 
žmogaus proto pajėgas. Gamta, pasak Jakšto, jau seniai yra 
išsprendusi daugybę painiausių uždavinių, kurių žmonijos 
genijai ligi šiol išspręsti neįstengia. Jakštas todėl su pamėgi- 
mu rašė apie matematišką bičių instinktą, kuris bitėms nu- 
rodęs, koks daugiakampis reikalauja mažiausiai medžiagos 
ir sykiu duoda daugiausia talpos; apie vabalą matematiką, 
kuris, sukdamas lapą, išgraužia tokią kreivąją, kuri turi iš- 
vidinį ryšį su lapo forma, kaip lapo kraštinės linijos evoliu- 
tė; apie dieviškąją proporciją, kuri reiškiasi ne tik mene, bet 
ir gamtoje ir kuri iš gamtos į meną yra atėjusi. Tikslingumas 
praskverbia visas gamtos sritis, ir gamtos padarai savo dar- 
bais geriausiai šitą dėsningą tikslingumą išreiškia. 

Gamtos tikslingumas, gamtoje glūdinti harmonija, pasak 
Jakšto, esanti ne kas kita, kaip Dieviškosios kūrybos apraiš- 
ka. Gamtinės sąrangos matematiškumas esąs dieviškosios kūrybos 
matematiškumo vaizdas. „Kalbėdami apie Dievą, - sako Jakš- 
tas, - kaipo apie pasaulio Įkūrėją, žmonės temato Jame vien 
Jo visagalybę ir patį pasaulį laiko Jo visagalybės padaru. Tai 
yra labai netobulas Dievo kūrimo supratimas. Prieš išvedant 
pasaulį iš nieko, Dievo Išmintyje amžinai yra buvęs mate- 
matiškas pasaulio vaizdas. Visi pasaulio kūnų ir mažiausių 
atomų geometriški, mechaniški ir fiziški santykiai nuo jų pra- 
džios iki galo buvo tame vaizde apskaityti, išmatuoti, nusta- 
tyti. O kadangi kas sykį yra Dievo Išmintyje, nepaliauja joje 
buvę ir amžinai, todėl senovės graikų matematikai ne be pa- 
mato sakydavo, kad Dievas nuolat užsiima geometrija... Iš 
tikrųjų prieš tapdamas pasaulio Kūrėju, Dievas yra buvęs 
pirmuoju aukščiausiu inžinieriumi, pirmuoju mechaniku, pir- 

muoju geometru, pirmuoju matematiku.“* Jakštas todėl su 
pamėgimu ir nuolatos kartoja Šventojo Rašto posakį, kad 
Dievas viską yra sukūręs „in mensura, numero et pondere - pa- 
gal matą, skaičių ir saiką“. Matematiškame pasaulio vaizde 
glūdi Dievo Išminties, jo harmonijos ir jo absoliutinio tiks- 
lingumo atspindys. Per gamtą spindi Dievas ne tik kaip Kū- 
rėjas apskritai, bet ir kaip absoliutinė Tvarka bei absoliutinė 
Harmonija. 

Dieviškasis matematiškas pasaulio vaizdas yra realizuo- 
tas gamtoje ir, kaip matysime netrukus, sudaro gamtinės 
tvarkos esmę. Todėl Jakštui matematika tampa keliu į gam- 
tos esmę, nes mūsų sukurtoji matematika, mūsų sukurtas mate- 
matinis kosmas yra ne kas kita, kaip tegul ir netobulas ano mate- 
matinio dieviškojo kosmo atšvaitas. Tyrinėdami matematinius 
dėsnius, kurdami matematines teorijas, mes kiekvieną kartą 
vis labiau artinamės prie dieviškojo vaizdo, realizuoto kon- 
krečiame pasaulyje, ir tuo pačiu artinamės prie gamtos pa- 
grindų. Kelias į gamtą mus veda per matematiką. Štai ko- 
dėl Jakštas, spręsdamas gamtos problemą, visados ją spren- 
dė matematinių metodu. 

Matematika Jakštui buvo tasai idealinis pasaulis, kuria- 
me žmogus yra laisviausias ir kuriame jis labiausiai apsireiš- 
kia kaip kūrėjas. Prof. V. Mykolaičiui pastebėjus, kad mate- 
matika, kaip griežtas mokslas, yra labiausiai nutolęs nuo kū- 
rybos, Jakštas stipriai paneigė šitą posakį, sakydamas, kad 
„Šitaip galvoti tegali vien žmogus, matematikoje absoliučiai 
nieko nesukūręs ir todėl apie matematiškąją kūrybą turįs la- 
bai netobulą supratimą. Nes tikrumoje, jei kur žmogus kū- 
rėjas panėši į Dievą Kūrėją, tai tik matematiškoje kūryboje. 
Gražiausi galimybės pasauliai kuriami čia kaip tik iš nieko. 
Ypač tai pasakytina apie geometriją, kaipo linijų mokslą... 
<...> Iš čia savo ruožtu plaukia išvada, kad naujai tiesai ma- 
tematikoje surasti yra taip pat reikalingas įkvėpimas, kaip ir 
mene. Ir matematikos išradimai teikia išradėjui tokio pat es- 
tetiško pasigėrėjimo, kaip ir įkūnijimas kokios nors meno idė- 


5 Jakštas A. Meno kūrybos problemos, Kaunas, 1931, p. 51. 

jos - menininkui... <...> Tuo būdu matematika yra gražiau- 
sia žmogaus kūrybos atvaizduotoja ir amžinųjų tiesų išreiš- 
kėja““. Jakštas, be abejo, mokėjo skirti meno kūrybą nuo ma- 
tematikos kūrybos, pastebėdamas, kad matematikoje yra ku- 
riami „gražiausi galimybės pasauliai“. Meno kūryba vyksta 
realinėje sferoje. Matematikos kūryba vyksta idealinėje sfe- 
roje. Josios sukurti pasauliai yra tik galimi, tik idealiniai, tik 
egzistuoją žmogaus dvasioje. Šalia žmogaus matematinio 
kosmo grynu pavidalu nėra ir negali būti. Matematinis ide- 
alinis kosmas šalia žmogaus sudaro gamtą, kuri savo išvir- 
šiniu medžiaginiu pavidalu apgaubia matematinį pasaulio 
vaizdą ir jį paslepia nuo mūsų akių. Matematikas, prasi- 
skverbdamas pro šitą medžiaginį kiautą, pasiekia idealinį 
gamtos pagrindą ir sykiu susiduria su dieviškuoju matema- 
tiniu pasaulio vaizdu. Štai kodėl Jakštas vienoje vietoje ir pa- 
stebi, kad „mes jaučiame tik neaiškiai, kad materija yra lyg 
kokia siena, už kurios stovi Dievas“. Tiesa, Jakštas pastebi, 
kad „toje sienoje nėra jokių durų nei langų, pro kuriuos ga- 
lėtumėme į anapus pasaulio pažvelgti“?. Bet čia jis turi gal- 
voje realinį galimumą pralaužti medžiagos kiautą. Šitoks ke- 
lias, pavyzdžiui, fizikos, chemijos, Jakštui atrodo neįmano- 
mas. Bet matematikos kelias Jakštui esąs vienintelis, kuris 
veda į pasaulį, esantį anapus medžiagos. 

Matematikos sukurtas idealinis kosmas Jakštui yra nepa- 
prasto įvairumo jau tik dėl to, kad tai yra galimybių kosmas. 
Matematinė kūryba esanti niekieno nesaistoma ir neribojama. Ji 
vyksta grynoje galimybių sferoje, todėl ji galinti sukurbi begalinę 
daugybę įvairių įvairiausių idėjų ir vaizdų. Viena pagrindinė bū- 
ties idėja čia gali kartotis neapsakomoje įvairybėje. Pats Jakš- 
tas praktiškai yra patyręs šitą matematinio pasaulio įvairu- 
mą, sukurdamas 28 naujas paprastas ir begalinę daugybę su- 
krautinių trigonometrijos sistemų. Čia mes negalime Jakšto 
išradimo vertinti matematiniu atžvilgiu. Tai gal padarys ma- 
tematikai. Bet filosofiniu, specialiai gamtafilosofiniu atžvilgiu 


6 Ten pat, p. 50-52. 
7 Jakštas A. Mokslas ir tikėjimas, Kaunas, 1930, p. 24-25. 

Jakšto išradimas yra reikšmingas. Tai numatė ir pats Jakš- 
tas, rašydamas, kad „tegu matematiškoji mūsų veikalo pusė 
ir neturėtų įtakos į tolimesnį plėtojimąsi tos ar kitos mate- 
matikos šakos, visgi jame pasiliks kita - filosofiškoji pusė, ku- 
ri, mūsų išmanymu, turės visados nemenkos vertės“š, Šitoji 
filosofinė pusė ir josios vertingumas yra tas, kad Jakšto ma- 
tematiniuose atradimuose paaiški matematinių dėsnių tam 
tikras reliatyvumas arba, tiksliau sakant, tam tikras viena- 
šališkumas, vadinasi, jų tikimas realybei tik tam tikru atžvil- 
giu. Jakštas tai pažymi ir pats sakydamas, kad „nūn varto- 
jamoji trigonometrijos sistema yra toli gražu ne absoliuti nei 
vienintelė, o tik atskiras vienos iš nesibaigiamos daugybės 
kitų lygiai galimų ir lygiaverčių trigonometriškų sistemų žy- 
gis“?. Matematika, kaip idealinis kosmas, kaip galimybių pa- 
saulis, sukuria ištisas sistemas įvairių įvairiausias. Viena kuri 
matematinė idėja čia gali kartotis įvairiausiomis formomis 
ir gali būti išreikšta įvairiausiais matematiniais pavidalais. 
Jakšto išradimai kaip tik priklauso šitai sričiai. „Tuo žvilgs- 
niu, - sako Jakštas, - mes ir žiūrime į tiekiamąjį čia tyrinė- 
jimą, kaipo į tam tikrą tiesialinijinės trigonometrijos filosofi- 
ją, duodančią suprasti, kaip viena prasta trigonometriškos 
sistemos idėja gali apsireikšti nesibaigiamoje įvairiausių pa- 
vidalų daugybėje, nenustodama tuo nei kiek pamatinės sa- 
vo vienybės.“"? Visai kitas klausimas, kuris pavidalas iš ši- 
tos daugybės geriausiai atitinka realinę mūsų tikrovės struk- 
tūrą. Vadindamas visas šitas sistemas lygiavertėmis, Jakštas 
turi galvoje jų vertingumą savyje, absoliutų jų vertingumą, o 
ne jų vertingumą, kylantį iš santykio su mūsų realybe. Sa- 
vaime suprantama, kad ne visos šitos sistemos yra lygiai tin- 
kančios tikrovei, nes tikrovės pagrinde yra padėta viena kuri 
sistema, kaip idealinis tikrovės pagrindas. Matematinė idėja 
tikrovėje gali būti realizuojama tik vienu kuriuo pavidalu. 
Todėl tik šitas pavidalas geriausiai tikrovę atitinka. Visi kiti 


3 Jakštas A. Naujos trigonometriškos sistemos, Berlynas, 1922, p. 6 
3 Ten pat, p. 7. 
10 Ten pat. 

pavidalai yra tik galimi realizuoti, bet iš tikrųjų jie nėra re- 
alizuoti. Jie egzistuoja tik idealiniame pasaulyje, tik mūsų ar- 
ba Dievo dvasioje. Savyje jie visi yra lygiaverčiai, kaip žmo- 
giškosios arba dieviškosios kūrybos padarai. Bet jie gali mūsų 
tikrovei netikti, nes ne pagal juos mūsų tikrovė yra sukurta. 
Mūsų tikrovei geriausiai tinka tasai matematinis pavidalas, 
kuris yra gautas iš pačios mūsų tikrovės patyrimo arba eks- 
perimento būdu. Jakštas ir pats nujautė šitokį matematinių 
pavidalų ir sistemų skirtumą, nagrinėdamas penktąjį Eukli- 
do postulatą 

Čia mes kaip tik ir pasiekiame tąjį tašką, kur prasideda 
Jakšto žengimas į idealinį gamtos pagrindą. Matematika at- 
vedė Jakštą prie gamtos struktūros pamatų. Matematikos ke- 
liu jis žengė į gamtos esmę. Pažiūrėkime, kaip Jakštui atro- 
dė gamtos pagrindai ir visa išvidinė gamtos sąranga. 


2. Idealinis gamtos pagrindas 


Visų pirma pasaulio vieningumas — ne mechaniškas, pa- 
remtas tiktai priežastingais dėsniais, bet organiškas, atrem- 
tas į vieningą ryšį, - Jakštui buvo pagrindinis dalykas jo pa- 
žiūrose į gamtą. Jakštas todėl buvo pasaulio sielos šalininkas ir 
net manė, kad šitoji pasaulio sielos koncepcija yra suderinama su 
šv. Tomo Akviniečio filosofija, nepastebėdamas, kad tomizmas 
pasaulio vieningumą grindžia tvarkos principu ir įvairių pa- 
saulio būties laipsnių hierarchiniais santykiais". Todėl kai 
Jakštui reikėjo recenzuoti prof. St. Šalkauskio disertaciją 
„L/ame du monde dans la philosophie de Vladimir Solov- 
iev“, jis neigiamai pasisakė dėl pasaulio kritikos. „Mažiau 
mus patenkina, — rašo Jakštas, - pastarasis skyrius, kur au- 
torius bando Solovjovo pažiūras į pasaulio sielą sukritikuo- 
ti, nes pasiekti pasiimtas tikslas autoriui čia tik pusėtinai te- 
pavyko. Kad pasaulio siela nėra tuo, kuo ją esant manė V. 
Solovjovas, tai tiesa. Bet kad pasaulis būtų visai besielis, to 


1 Pig. Feckes C. Die Harmonie des Seins. Ein Blick in das metaphysi- 
sche Weltgebdude des Thomes v. Aguin mittels seiner Seinsstufen, 1937. 

autorius, griežtai imant, toli gražu nėra įrodęs. Paprastai vi- 
si pasaulio sielos nebuvimo įrodymai virsta tiltais, vedančiais 
vienan iš dviejų kraštutinumų: arba materializman, arba pan- 
teizman. Nes jei pasaulis yra besielis, tai jis, būdamas mate- 
rialus, yra gryna mundi machina, negyvas mechanizmas, mil- 
žiniškas perpetuum mobile, amžinos materijos amžinai savai- 
me besisukąs sūkurys. Dievo hipotezė tam mechanizmui 
išaiškinti yra, anot Laplace'o, visai nereikalinga. O kas tos 
išvados priimti nenori ir tiki Dievą, tas, sekdamas žydais ka- 
balistais, pasaulio sielos vieton jaučiasi priverstas statyti pa- 
tį Dievą ir virsti monistu arba panteistu. Mūsų išmanymu, 
V. Solovjovo klaida ne ta, kad jis pasaulio sielą yra prilei- 
dęs, bet ta, kad jis, bandydamas jos esmę nustatyti, susipai- 
niojo suteikdamas jai prieštaraujančių ypatybių“'?. Be abejo, 
ir pats Jakštas aiškios pasaulio sielos koncepcijos neturėjo. Vis 
dėlto pasisakymas už jos buvimą Jakšto filosofijai yra labai 
charakteringas. 

Pasaulio vieningumas pasaulio sielos pavidalu Jakštui ne- 
buvo visai aiškus ir išryškintas, nes tai yra daugiau realinis 
vieningumas. Jakštas, nėspręsdamas ontologinių klausimų 
gamtos filosofijoje, ir apie pasaulio sielą maža tėra pasakęs. 
Užtat žymiai aiškesnis Jakštui buvo idealinis pasaulio vienin- 
gumo pagrindas arba toji pasaulio idėja, kuri realiniame kos- 
me buvo realizuota. Šitą idealinį pasaulio vieningumą Jakš- 
tas yra radęs matematikoje, nes matematika, kaip jau buvo 
minėta, Jakštui buvo idealinis pasaulio vaizdas. Jakštas ma- 
nė, kad pasaulio pagrinde glūdi tam tikra matematinė idėja, kuri 
realybėje yra išreiškiama įvairiais matematiniais pavidalais. Todėl 
jis savo išrastų trigonometrijos sistemų įvairumą gretino su 
gyvūnijos ir augmenijos įvairumu. „Aukščiau nurodytasai 
trigonometriškų sistemų įvairumas primena mums kitą — 
taipgi begalinį — gyvijos ir augmenijos pasaulyje įvairumą, 
išsirutuliojusį iš bendrojo, mokslo patėmyto, gyvų organiz- 
mų plano.“'3 Šitas panašumas Jakštui atrodė ne atsitiktinis 


12 Jakštas A. Mūsų naujoji prozos literatūra, Kaunas, 1923, t. 2, p. 270. 
'8 Jakštas A. Naujos trigonometriškos sistemos, p. 7. 

ir ne išviršinis, bet turįs išvidinį ryšį. „Tarp įvairių trigono- 
metriškų sistemų ir visokeriopų gyvijos bei augmenijos for- 
mų, mūsų išmanymu, esama ne vien abstrakčios analogijos, 
bet tūlo vidujo sąryšio, kurio regimu išreiškėju bus tam tik- 
ras viršujis charakterizuojančių įvairias trigonometriškas sis- 
temas kreivųjų panašumas į kai kurias paprasčiausių tos ar 
kitos gyvijos karalystės organizmų formas.“ Jakštas paste- 
bi, kad šios rūšies teigimo jis negalįs įrodyti moksliškais ar- 
gumentais. Vis dėlto jis manąs, kad jo spėjimas turįs tvirtą 
pagrindą. Vadinasi, pasaulio pagrindas esąs idealinis matemati- 
nis, kurį galima išreikšti trigonometrijos kreivėmis ir kuris savyje 
slepia tam tikras trigonometriškas funkcijas. 

Šitas Jakšto spėjimas randa mūsų dienomis patvirtinimą 
iš fizikų vadinamojoje bangų mechanikoje, kurios kūrėjas yra 
de Broglie. Pasak jo, „visatos pagrindą sudaro nemedžiagi- 
nės, energijos nenešančios forminės bangos, kurios užpildo 
visą erdvę ir sklinda net žymiai greičiau kaip šviesos ban- 
gos... De Broglie bangos yra tik matematinio skaičiavimo 
priemonė, kuri duoda tikimybę arba apytikriai nusako, ku- 
rioje vietoje yra energijos centrai“5. Vadinasi, ir Broglie pa- 
žiūrose pasaulio pagrindas esąs idealinis matematinis. Štai 
kodėl šiandien jau linkstama pasaulį vadinti ne mašina, bet 
mintimi!“ Be abejo, šių dienų fizikų teorijose šitas matema- 
tinis idealinis pasaulio pagrindas yra išreikštas turiningiau 
negu Jakšto veikaluose. Bet, mums rodos, kad jų esmė yra ta 
pati, būtent: gamtos pagrinduose glūdi tam tikra matematinė idė- 
ja, kaip gamtos reiškinių nešėja ir jos formų palaikytoja. Išviršiniai 
gamtos reiškiniai ir išviršinės jos formos yra ne kas kita, kaip 
šitos matematinės idėjos, Broglie terminu tariant, forminės 
bangos apraiškos. Čia esama panašumo ir į O. Spanno pažiū- 
ras, pagal kurias gamtos pagrindas esąs ne medžiaginis, bet 
dvasinis (plg. jo „Naturphilosophie“). 


M Ten pat. 

15 Puodžiukynas A. Modemioji fizika ir pasaulėžiūra / „Židinys“, 1938, 
Nr. 2, p. 126. 

16 Plg. prof. Dovydaičio straipsnį: „Kosmos“, 1938, Nr. 1-2. 

Šitoks gamtos pagrindo supratimas vertė Jakštą savotiš- 
kai nusistatyti dieviškosios kūrybos ir evoliucijos santykio at- 
žvilgiu. Darvinišką evoliuciją Jakštas atmeta. Bet ir apskri- 
tai evoliucijos buvimas Jakštui atrodo esąs probleminis da- 
lykas, nors ir galimas. Jis laikosi tos nuomonės, kad evoliucija 
nesudaro gyvenimo esmės ir kad, kaip Bonas pažymėjo, 
gamta nepakenčia kitimo. Trys dalykai, pasak paties Jakšto, 
privedė jį prie evoliucijai nepalankaus nusistatymo: 1) aug- 
menų sritis, kurioje darvinizmo ir apskritai evoliucijos pri- 
taikyti negalima, 2) Haeckelio veikalas „Kunstformen der 
Natur“, kurį Jakštas, studijuodamas ir tyrinėdamas jame 
esančius įvairių jūros gyvių atvaizdus, pastebėjo, kad tie gy- 
viai esą sudaryti pagal skirtingus geometrinius planus, nors 
iš viršaus atrodą ir panašūs, vadinasi, idealinis matematinis 
jų pagrindas esąs skirtingas; 3) paties Jakšto išrastos naujos 
trigonometrinės sistemos, kurios paaiškino gamtoje esančių 
formų įvairumo ir sykiu vieningumo pagrindus. Jakštas to- 
dėl teigia, kad gamtoje esančių formų įvairumas esąs ne evoliu- 
cijos padaras, kad gyviai nėra kilę vienas iš kito, bet kad jie turį 
tik bendrą idealinį matematinį pagrindą ir todėl esą panašūs vie- 
nas į kitą. Štai kaip Jakštas vaizduojasi kūrybos eigą, pasigau- 
damas trigonometriškų kreivių pagalbos. „Kadangi tos krei- 
vės turi didesnio ar mažesnio panašumo į kai kurių gyvių 
pavidalus ir kadangi nė viena tų kreivių nesiduoda išveda- 
ma iš giminingų kreivių, bet lengvai plaukia iš bendros ge- 
ometriškos sistemos idėjos, tatai jei man būtų duota galios 
mechaniškais dėsniais nukreipti materijos sroves pagal ma- 
nąsias kreives ir dar pridėti gyvybės, tai aš galėčiau susitverti 
tiek gyvių, kiek yra manųjų kreivių, t. y. begalinę daugybę. 
Tikrumoje to aš negaliu padaryti. Bet Dievui tai būtų visai 
nesunku įvykdyti. Dėlei to aš tikiu, kad Dievas ir šio pasau- 
lio gyvius yra sutvėręs panašiai. Šitoks atskirų gyvių tipų su- 
tvėrimas man atrodo kur kas panašesnis į tiesą negu jų iš- 
vedimas evoliucijos arba darvinizmo keliu.“"? Šitoji Jakšto iš- 


17 Jakštas A. Mokslas ir tikėjimas, p. 265. 

vada visai logiškai plaukia iš gamtos pagrindo supratimo. 
Jeigu gamtos pagrindas yra matematinis, vadinasi, tam tik- 
ros matematinės kreivės, aišku, kad ir gyvių pasaulyje šitas 
pagrindas turįs būti. Bet matematinės funkcijos arba jų vaiz- 
das kreivių pavidalu yra išvedamos iš bendros matematinės 
idėjos. Jos nėra ir negali būti išvedamos iš sau artimų krei- 
vių. Jų panašumas kyla iš bendro matematinio pagrindo, bet 
ne iš to, kad jos būtų kilusios viena iš kitos. Visos jos yra 
kilusios iš vieno kamieno, bet išsiskleidusios kaip medis. To- 
dėl ir gyviai turi visi vieną bendrą matematinį pagrindą ir 
geometrinį planą. Jie todėl apreiškia daugybę bendrybių ir 
panašybių. Bet jie nesiduoda vienas iš kito kildinami. 

Šitoji Jakšto mintis yra labai originali, galbūt originaliau- 
sia visoje jo gamtos filosofijoje. Bet evoliucijos ji dar nepanei- 
gia, kaip manė Jakštas. Visai yra tiesa, kad matematinės krei- 
vės, net ir panašios, viena iš kitos nesiduoda išvedamos, bet 
jos kyla iš bendros matematinės idėjos. Taip yra idealiniame 
matematiniame pasaulyje, kuriame idėja gali būti ir faktiškai 
yra atskiriama nuo tos idėjos derivatų. Visos Jakšto išrastos 
trigonometriškos sistemos buvo vienos trigonometrinės siste- 
mos derivatai. Jos buvo kilusios iš vieno bendro kamieno, bet 
viena iš kitos neišvedamos, nes jos savyje neturėjo viso šito 
kamieno, bet tik tam tikro kamieno atžvilgį, tam tikrą jo pra- 
dą, kaip savo buvimo pagrindą. Jau kitaip yra gyvių pasau- 
lyje. Galime visai ramiai tarti, kad pasaulio pagrindas yra ma- 
tematinis ir kad gyviuose esama tam tikro geometrinio pla- 
no, ir kad kiekviena gyvių rūšis turi skirtingą geometrinę 
struktūrą. Bet tai dar nereiškia, kad vienas skirtingo plano gy- 
vis negalėtų kilti iš kito gyvio, taip pat turinčio skirtingą ge- 
ometrinį planą. Matematikoje tai yra negalima. Bet gyvijoje 
tai yra galima, nes kiekvienas gyvis turi savyje ne tik jam tin- 
kančią matematinę kreivę, kuri nulemia jo prigimtį, bet ir vi- 
są matematinį gamtos pagrindą. Kai Dievas kūrė pirmą gy- 
vį, jis realizavo jame ne tik vieną kurį matematinį derivatą iš 
idealinio pasaulio pagrindo, bet visą šitą idealinį matematinį 
gyvūnijos pasaulį. Todėl kiekvienas gyvis slepia savyje ištisą 
geometrinę gyvūnų pasaulio sistemą in potentia. Aktualiai jis 

apreiškia tik vieną kurį šios sistemos atžvilgį, bet galimybėje 
jis yra visuma. Vaizdingai kalbant, kiekvienas gyvis turi ne 
tik vieną kurią Jakšto išrastų trigonometrijos sistemų kreivę, 
betjas visas in potentia. Štai kodėl jis ir gali, esant tam tikroms 
sąlygoms, kildinti iš savęs naują gyvį jau su kitokiu geomet- 
riniu planu. Šitaip supratus gyvio santykius su matematiniu 
pasaulio pagrindu, darosi aiškų, kad Jakšto matematinis pa- 
saulėvaizdis nesusikerta principialiai su evoliucija, nors pats 
Jakštas ir kitaip manė. Be abejo, evoliucija, pagrįsta matema- 
tiniu pasaulėvaizdžiu, atrodo visai kitaip negu Darwino me- 
chaniškoji evoliucija. Vis dėlto evoliucija, kaip nuolatinis pa- 
saulio įvairėjimas ir turtėjimas, lieka bendras dėsnis bet ko- 
kiame pasaulėvaizdyje. 

Apskritai tenka pastebėti, kad gamtos problema Jakšto 
yra iškelta ir sprendžiama įdomiausiai ir originaliausiai. Na- 
tūralus linkimas į matematiką savaime pastūmėjo Jakštą į 
gamtos tyrinėjimus, o filosofinis jo išsilavinimas ir intuicijos 
galia šituos tyrinėjimus nuvedė kūrybine kryptimi. Reikia tik 
pasigailėti, kad Jakštas negalėjo atsidėti tik vienai matema- 
tikai ir gamtos filosofijai. Čia jis būtų pasiekęs labai gerų re- 
zultatų. Šiuo tarpu mums yra likę tik jo idėjų užbraižos. Vis 
dėlto ir jos yra vertingos. Originalios, įdomios, todėl išvys- 
tytinos ir pagrįstinos. Tai — ateities lietuviškų gamtos filoso- 
fų uždavinys. 


III. Žmogaus problema 


1. Kreacionistinė antropologija 


Rytietiškas Jakšto filosofijos pobūdis labiausiai pasireiš- 
kia jo pažiūrose į žmogų. Jau nuo graikų filosofijos laikų Va- 
karai žmogų laikė protingu gyvūnu - animal rationale, kuria- 
me protas yra kilniausia galia, skirianti žmogų nuo gyvulio 
ir siejanti jį su Dievu. Šitaip į žmogų žiūrėjo Aristotelis, šv. 
Augustinas, šv. Tomas Akvinietis ir kiti didieji Vakarų filo- 
sofai. Jų antropologija buvo intelektualistinė, intelektualisti- 

nė ta prasme, kad intelektas čia buvo padarytas esmine žmo- 
Wrornskio, Solovjovo, Berdiajevo doktrinose iškilo aikštėn ki- 
tokia žmogaus koncepcija. Žmogus čia buvo daugiau supran- 
tamas ne tiek kaip protingas gyvūnas, kiek kaip kuriąs. Kū- 
rybinė galia čia buvo laikoma aukščiausia žmogaus prigim- 
tyje, ir ja žmogus skyrėsi nuo gyvulių ir susisiekė su Dievu. 
Priešais intelektualistinę antropologiją čia buvo pastatyta kre- 
acionistinė antropologija. 

Jakštas kaip tik yra karštas šitos kreacionistinės antropo- 
logijos atstovas Lietuvoje. Turbūt nė viena mintis Jakštui ne- 
buvo tokia brangi, kaip ta, kad žmogus yra mažutis kūrėjas. 
Ją jis kartoja visuose savo raštuose ir visomis progomis. Iš jos 
jis veda žmogaus pareigas ne tik visuomenėje, bet net ir in- 
dividualinėje srityje. Iš Jakšto antropologijos formavosi kaž- 
kas panašaus į Berdiajevo kūrybinio akto etiką, kurią šis yra 
išdėstęs savo veikale „De la destination de /homme. Ethigue 
de V'acte crėateur“ (Paris, 1935). 

Spręsdamas žmogaus problemą, Jakštas visų pirma pa- 
stebi, kad „žmogaus paslaptis tebėra dar mums tamsi ir ga- 
li būti išaiškinta tik ateityje“'. Palyginus žmogaus problemą 
su Dievo ir Kristaus problemomis, ji esanti kur kas neaiškes- 
nė, nes Apreiškimas apie žmogų yra pasakęs tik labai ne- 
daug. Tuo tarpu gamtos mokslai ir filosofija yra daugiau ty- 
rinėją pasaulį negu žmogų. Vis dėlto jeigu peržvelgsime Ap- 
reiškimo duomenis, jeigu ištirsime žmogaus veikimą 
istorijoje, jeigu įsigilinsime į pačią žmogaus psichologiją, ga- 
lėsime, pasak Jakšto, prieiti išvadą, kad žmogaus esmę sudaro 
kuriamoji galia. „Kur tik žmogaus gyventa, ten jo ir kurta. Ir 
toji jo kūryba visur dinamiška, auganti, tobulėjanti, žengianti 
pirmyn.“?? 

Kūrybinė žmogaus galia visų pirma yra aukštesnė, pasak Jakš- 
to, už protą. Čia Jakštas kaip tik ir skiriasi nuo aristotelinės- 
tomistinės antropologijos. Atsakydamas į Aristotelio pasta- 


18 Ten pat, p. 73. 
19 Jakštas A. Amžinoji poezija ir jos kūryba, Kaunas, 1932, p. 6. 

bą, kad žmogus yra animal rationale ir todėl galįs pavergti sau 
proto neturinčius gyvulius, Jakštas priduria: „Iš dalies tai tie- 
sa, bet toli gražu nepilnutinė. Protas — ne viskas. Gali žmo- 
gus turėti ir didelį protą, bet nesugebėti sukurti nieko nau- 
jo. Jei žmogus nūn valdo pasaulį, daro išradimų, sukuria 
naujų kultūrų, tai ne dėl to, kad jis turi proto, bet dėl to, kad 
jame glūdi aukštesnė už protą kūrybos dovana bei sugebė- 
jimas gamintis naujų daiktų ir idėjų“?0. 

Šita tad dovana, ne protas, kaip tik ir skiria žmogų nuo 
gyvulių. Dar 1906 m. Jakštas rašė, kad „žmogus, kurs tiek 
naujų daiktų padarė, ne į gyvulį, nieko naujo išgalvoti nega- 
lintį, bet į Dievą sutvertoją panėši“?!, Po dvidešimt šešerių me- 
tų šią mintį jis išreiškė dar aiškiau. „Josios (kūrybos. - A. Mc.) 
dėka žmogus visur pakyla aukščiau už gyvulius, virsta jų nu- 
galėtoju ir valdovu. Pas gyvulius kūrybos visai nežymu. Jei 
viena kita gyvulių rūšis ir turi šio to panašaus į kūrybą, tai 
toji gyvulių kūryba esti visuomet menkutė, statiška, vis ta pati, 
nė kiek neprogresuojanti.“2 Visa, ką gyvuliai pasigamina, pa- 
sak Jakšto, „eina iš jų instinkto ir tedera vien jų gyvybei bei 
veislei palaikyti“3, Be abejo, Jakštas gal per daug gyvajai gam- 
tai nepripažino kūrybinio charakterio, jį rezervuodamas vie- 
nam tiktai žmogui. Faktiškai kūrybinė yra visa gyvoji gamta, 
tik, žinoma, kūrybos rūšis nėra vienoda. Augmenų pasaulyje 
kūryba yra tiktai autokreacija, gyvulių pasaulyje mes jau su- 
tinkame ir aplinkos kūrimą, noxs šitas aplinkos kūrimas dar 
yra tik pratęstas savęs kūrimas. Žmogaus kūryba tuo skiriasi nuo 
gyvulio kūrybos, kad ji turi objektyvinį pobūdį, kad žmogaus kūri- 
niai yra pirmiausia skiriami jiems patiems, o ne tiktai žmogaus rei- 
kalui. Vis dėlto žmogaus ir gyvulio kūrybos skirtingumas dar 
nepaneigia kūrybos fakto gyvūnijos pasaulyje, bent autokre- 
acine prasme. Jakštas todėl per daug pabrėžė kūrybinį žmo- 
gaus charakterį. Vis dėlto šita jo mintis yra charakteringa, nes 
ji gerai išreiškia kreacionistinę žmogaus koncepciją. 


20 Ten pat. 

2! Jakštas A. Trys pašnekesiai ant Nemuno kranto, Kaunas, 1906, p. 12. 
2 Jakštas A. Amžinoji poezija ir jos kūryba, p. 6. 

3 Jakštas A. Mokslas ir tikėjimas, p. 62. 

Kuriamąja savo galia žmogus susisiekia ir su Dievu. Kad 
Žmogus yra sukurtas pagal Dievo paveikslą, Jakštui tai buvo 
gili ir pagrindinė antropologinė tiesa. Šitą paveikslą Jakštas kaip 
tik matė žmogaus kūrybiškume. Apžvelgdamas visas teorijas, ku- 
rios žmogaus panašumo į Dievą ieško žmogaus prote (šv. Au- 
gustinas), žmogaus valioje (Makarijas Aleksandrietis), žmo- 
gaus prote ir valioje (šv. Ambraziejus), Jakštas sustoja ties 
Hoene-Wronskio pažiūromis, kad žmogus yra panašus į Dievą 
tuo, jog jis kūrėjas. Šias pažiūras Jakštas ypač vertina ir jas pa- 
daro savomis: „Nurodytos Wronskio pažiūros, man rodos, yra 
vertos ypatingo dėmesio. Šiais laikais, kai yra susidariusi net 
tam tikra pažiūra į pasaulį ir uoliai platinama mokyklose ir 
populiaresnėse knygelėse apie tai, kad mokslas, girdi, nega- 
lis kitaip žiūrėti į žmogų, kaip tiktai rein zoologisch, t. y. kaip 
į gamtos padarą, sukurtą gyvulio paveikslu ir panašumu, 
krikščioniškiems mintytojams nepridera tenkintis vien atme- 
timu tos grynai zoologiškos pažiūros, bet reikia prieš tą žmo- 
gų žeminančią materializmo dogmą statyti krikščioniškąją te- 
zę apie žmogų, kaip gyvą Dievo Kūrėjo paveikslą“. Iš tikro 
šita mintis atskleidžia krikščioniškąją antropologiją, nes nė 
viena kita antropologija neatsiremia į žmogaus kūrybiškumą, 
į žmogų kaip į kūrėją, tik krikščioniškoji. Iš kitos pusės, krea- 
cionistinė antropologija yra vaisinga kultūros filosofijai, nes 
visą gyvenimą ji parodo kūrybos šviesoje, ir kultūra tampa 
žmogiškąja kūryba. Todėl Jakštas, kaip kreacionistinės antro- 
pologijos atstovas, šiais visais atžvilgiais turi nemaža reikš- 
mės tiek krikščioniškosios antropologijos, tiek kultūros filo- 
sofijos tolimesniam išsivystymui. 

Minėjome, kad Jakštas žmogaus kūrybiškumu bandė grįs- 
ti ir jo etinį vertingumą. „Trijuose pašnekesiuose“ Jakštas, at- 
sakydamas į savo bendrakalbio pastabą, kad „jūsų bendra- 
darbiu aš nebūsiu, nes ką aš galiu padaryti. Nieko!“, veda 
aiškią etinę žmogaus pareigą iš to, kad žmogus yra kūrėjas 
ir todėl yra atsakingas už šitos dovanos naudojimą pasau- 
lyje. „Jei tiki Dievą, tai turi taipogi tikėti, jog kaipo žmogus 


4 Jakštas A. Aukščiausis gėris, Kaunas, 1937, p. 103. 

esi leistas ant žemės ne dėl to, idant panėšėtum į akmenį, 
nieko nejaučiantį, ar į žolę, nieko neveikiančią, ar į gyvulį, 
nieko negalvojantį. Nesi akmens, žolės, gyvulio paveikslas, 
bet Dievo, dangaus ir žemės įkūrėjo, Dievo, amžinai gyvuo- 
jančio, jaučiančio, manančio ir veikiančio... Kas tatai nieko 
neveikia ir sakosi nieko negalįs, tas virsta ne tiktai į niekšą, 
bet ir į 'bedievį', nes nepripažįsta savyje išreikšto Dievo pa- 
veikslo ir panašumo ir per tai nusideda taip pat, kaip kad 
ir atvirai tartų: aš nesu leistas pagal Dievo paveikslą ir pa- 
našumą. Todėl kas tiki Dievą, dangaus ir žemės įkūrėją, tu- 
ri saugotis ne tiktai blogų darbų, bet ir ano papeiktino "nie- 
ko neveikimo“. Tūnoti nieko nedarant pridera akmeniui, ne 
žmogui“*. Kūrybinis tad galios nenaudojimas yra, pasak 
Jakšto, savotiška nuodėmė, paneigianti religinę tiesą, kad 
žmogus yra sukurtas pagal Dievo atvaizdą. Dėl to kūryba 
esanti ne tik žmogaus ar pasaulio reikalui, bet ir tam, kad 
žmogus realiai ir praktiškai parodytų savo dieviškąjį charakterį. 
Nuosekliai, jeigu žmogaus galutinis tikslas yra dieviškumas 
ir jeigu žmogus yra dieviškas tuo, kad jis yra mažas kūrė- 
jas, vadinasi, kelias į žmogaus sudievinimą eina per kūry- 
bą. Žmogus kurdamas rengia sąlygas religinei savo būtybės 
transfigūracijai. Štai kokios išvados plaukia iš žmogaus kū- 
rybiškumo etinėje ir religinėje srityje. Ir štai dėl ko Jakštas 
su pamėgimu keliose vietose kartoja Wroūskio mintį, kad kū- 
rybinės dovanos paneigimas iš žmonijos pusės nuveęstų 
„žmoniją į naują nupuolimą, jau nebe individualų, kaip tai 
atsitiko su Adomu, bet kolektyvų, kurs ir bus galutinė žmo- 
nijos pražūtis bei nusižudymas (sa destruction propre)“*S. 

Be abejo, kreacionistinė antropologija Jakšto filosofijoje nė- 
ra originalus dalykas. Ji yra paimta iš Rytų, tik papildyta sa- 
vomis mintimis ir praplėsta nuosekliomis išvadomis. Bet di- 
delis ir nuolatinis žmogaus kūrybiškumo pabrėžimas, šito 
kūrybiškumo glaudus siejimas su Dievo kūryba, etinių žmo- 
gaus pareigų vedimas iš kūrybinio žmogaus paskyrimo Jakš- 


3 Jakštas A. Trys pašnekesiai ant Nemuno kranto, p. 11-12, 
26 Jakštas A. Mokslas ir tikėjimas, p. 81. 

to filosofijoje yra taip glaudžiai susietas su visa filosofine jo 
teorija, kad visi šitie dalykai pasidaro organiškas Jakšto mąs- 
tymo produktas. Šiuo atžvilgiu Jakštas buvo geriausių rytie- 
tiškų koncepcijų atstovas Lietuvoje. Vyšeslavcevo ir Chomia- 
kovo mistinės antropologijos Jakšto nepatraukė. Jis atsirėmė 
į blaivią, gerai pagrįstą ir krikščioniškai nušviestą žmogaus 
supratimą, kuriam atstovavo Solovjovas, Berdiajevas, o ypač 
Wronskis, kad žmogus yra Dievo Kūrėjo atvaizdas. 


2. Žmogaus kūrybos filosofija 


Būdamas mažytis kūrėjas ir savo misiją matydamas kū- 
rybiškume, žmogus, pasak Jakšto, turįs nuolatos būti veik- 
lus, dinamiškas, progresuojąs ir išsivystąs. Jo kūryba turinti 
būti pasaulio tobulinimas, jo gerinimas ir vedimas nuolati- 
nės pažangos keliu. Iš žmogaus ontologinio palinkimo kur- 
ti, iš jo dieviškojo charakterio Jakštas pereina prie pačios 
žmogaus kūrybos ir mezga ištisą šios kūrybos filosofiją. 

Visų pirma, jeigu žmogus yra panašus į Dievą tuo, kad 
jis yra kūrėjas, tai ir žmogiškoji kūryba taip pat bus panaši į die- 
viškąją kūrybą. „Žmogaus kūryba turi panėšėti į Dievo kūry- 
bą bent tiek, kiek pats žmogus panėši į Dievą.“? Iš šitos ak- 
siomos Jakštas visų pirma išveda žmogaus kūrybos pasky- 
rimą. „Žmogus, - sako Jakštas, - yra tam tikras kūrėjėlis, 
Dievo bendradarbis padėjėjas, Dievo pašauktas Dievo kūry- 
bos darbą žemėje papildyti ir atbaigti.“2 Todėl visa žmogaus 
sukurta kultūra, visi žmogaus darbai „sudarą lyg tam tikrą 
Dievo darbų žemėje priedą bei tų darbų papildymą“. Ir ši- 
tas papildymas eina per visas gyvenimo sritis. Jo galima rasti 
net antgamtinėje tvarkoje, pvz., Bažnyčios gyvenime arba 
žmogaus pasiruošime pašvenčiamajai malonei. Šiuo atžvil- 
giu visi žmonės, „ypač kilnesni žmonijos vadai... nežiūrint 
taip didelio jų pašaukimų skirtumo, visi jie istorijos žvilgs- 
niu gali būti teisingai pavadinti vienu bendru vardu - Die- 
vo kūrimo darbo padėjėjai bei atbaigėjai“. 


77 Jakštas A. Amžinoji poezija ir jos kūryba, p. 6. 
28 Jakštas A. Aukščiausis gėris, p. 104. 

Net ir visa istorija Jakštui atrodo „ne kas kita, kaip tiktai 
gesta Dei per homines. Dievo ir žmogaus bendradarbiavimas 
yra visos istorijos turinys“?. Žmogus sava kūryba tęsia to- 
liau Dievo pradėtą pasaulyje darbą, ir šitas susijimas su die- 
viškąja kūryba kaip tik sudaro pagrindinį žmogiškosios kū- 
rybos paskyrimą. 

Žmogiškosios kūrybos apimtis, Jakšto supratimu, yra la- 
bai plati. Visa kultūra esanti ne kas kita, kaip žmogiškoji kū- 
ryba. Todėl kai prof. V. Mykolaitis norėjo meną apibrėžti 
kaip žmogiškąją kūrybą, žodžiu „žmogiškoji“ nusakydamas 
rūšinį meno skirtumą, Jakštas smarkiai pasipriešino šitai api- 
brėžčiai tvirtindamas, kad ji neteisėtai susiaurinanti žmogiš- 
kosios kūrybos plotą. Kūrimas iš nieko, bent reliatyviai, ir 
sukūrimas šio to naujo tinka ne tik menui, bet ir bet kuriam 
kitam žmogiškajam veikimui. „Reliatyviai iš nieko ir relia- 
tyviai nauja kuria ne vien menininkas, bet ir technikas, ir 
gamtininkas, ir matematikas, ir filosofas, ir bet koks kitas kū- 
rėjas.“?? Visa, kas tik kyla iš žmogaus sąmoningo veikimo, 
turi kūrybos žymių ir yra kuriamosios žmogaus galios pa- 
darai. Jakšto žmogiškosios kūrybos apimtis sutampa su kul- 
tūros sritimi. Prof. V. Mykolaičio taikytą meno apibrėžtį Jakš- 
tas vaisingai pritaiko visai žmogiškai kultūrai. 

Iš dieviškojo žmogaus charakterio kyla ir žmogiškosios kū- 
tybos normos. Jeigu žmogus yra dieviškas tuo, kad jis kuria, 
todėl jis turi kurti taip, kaip kuria Dievas. Dieviškoji kūryba yra 
žmogiškosios kūrybos norma ir pirmavaizdis. „Būdamas protin- 
gas, žmogus turi savai kūrybai rinktis pačias tobuliausias nor- 
mas, nes rinkdamasis mažiau tobulas, elgtųsi neprotingai. Bet 
pačios tobuliausios kūrybos normos yra tos, kuriomis pagrįsta 
paties Dievo kūryba. Taigi norėdamas ką nors kurti, žmogus 
ir turėtų atsižvelgti į Dievo kūrybos savybes, griežtai jų lai- 
kytis kaip amžinų kūrybos normų, ir niekuomet nuo jų ne- 
nutolti. Didesnis ar mažesnis žmogaus kūrinio tobulumas par- 
eis nuo griežtesnio ar mažiau griežto tų amžinų normų lai- 


2 Ten pat, p. 105, 107. 
3 lakštas A. Meno kūrybos problemos, p. 48. 

kymosi kūrimo metu.“*?! Ši Jakšto išvada gali būti pateisina- 
ma, jeigu dieviškosios kūrybos normas imsime idealine pras- 
me. Kadangi Dievas yra visokių — teorinių, etinių ir esteti- 
nių - normų šaltinis, tuo pačiu jis yra ir kūrybos normų turė- 
tojas. Bet šitos normos, kaip pirmavyzdžiai arba idėjos, yra 
idealinės. Jos nėra realizuotos, ir tik tiek, kiek jos yra ideali- 
nės, jos sudaro žmogaus kūrybai siektinus idealus. Bet kai tik 
mes pereiname iš idealinės sferos į realinę sritį, kai mes die- 
viškosios kūrybos normų ieškome konkrečiuose daiktuose, 
mes savaime aprėžiame žmogiškąją kūrybą, sustabdome ją tik 
prie tam tikrų normų, šitas normas susiauriname ligi pasto- 
vaus kanono ir tuo pačiu begalinę žmogaus kūrybą paverčia- 
me siaura ir reliatyvia. Jakštas šito pavojaus neišvengė. Jis ne- 
padarė skirtumo tarp idealinių dieviškųjų normų, kurios yra 
neaprėžtos, ir realinių, kurios yra tik vienas idealinių normų 
atvejis, todėl siauros ir skurdžios. Šito skirtumo nepadaręs, 
Jakštas, nagrinėdamas žmogiškosios kūrybos ypatybes ir jas 
taikydamas estetinei kūrybai, priėjo prie to matematinio in- 
telektualizmo, kuris žymi visą jo estetiką. 

Jakštas visai teisėtai kelia klausimą, iš kur mes galime su- 
žinoti, kokios yra dieviškosios kūrybos normos ix kaip jas pri- 
taikyti realybėje. Šitas klausimas turi būti keliamas. Bet užuot 
pasirinkęs idealinį kosmą, Jakštas kreipiasi į Apreiškimą ir į 
gamtą. „Sužinoti tai mes galime iš Dievo sukurtos gamtos ir 
iš Jo duotojo mums apreiškimo. Mat Dievo kūrybos dėsnius 
atskleidžia mums gamtamokslis, o Dievo kūrybos savybes nu- 
šviečia Dievo Žodis.“?? Pasiremdamas šitais dviem šaltiniais, 
Jakštas yra suradęs tokias dieviškosios kūrybos savybes ir jo- 
sios dėsnius: 1) begalinis dėsningumas: „Dievo sukurtame pa- 
sauly nėra likę jokios netvarkos, jokio chaos0“33; 2) proporcin- 
gumas: „Jis kūriniuose sudaro nuostabią įvairume vienybę ir 
vienybėje įvairumą“?*; 3) aiškumas: „Visa Dievo kūryba įgau- 


3! Jakštas A. Amžinoji poezija ir jos kūryba, p. 6-7. 
32 Ten pat, p. 7. 

8 Ten pat, p. 8. 

3 Ten pat, p. 15. 

na naujos savybės - šviesumo, skaistumo, aiškumo““*. Jakštas 
dar prideda vieną ypatybę - gerumą, nors ji nėra konkreti ir 
kokių nors realių naujų išvadų šalia minėtų ypatybių neturi. 
Vėl turime pastebėti, kad šitos ypatybės dieviškojoje kūrybo- 
je Jakšto yra suvoktos visiškai teisingai ir pagrįstai. Iš tikro 
Dievo sukurtas pasaulis yra dėsningas, proporcingas ir aiškus, 
kad ir ne tokiu dideliu laipsniu, kaip mano Jakštas. Bet čia pat 
turime pastebėti, kad visos šitos ypatybės yra išvestos ne iš 
idealinio normų pasaulio, bet iš realinio gamtos pasaulio. Tuo 
tarpu gamtos pasaulis yra tik viena normų pasaulio išraiška, 
anaiptol ne vienintelė ir ne pati geriausia. Jakštas tad per daug 
vertino gamtoje besireiškiančias dieviškosios kūrybos ypaty- 
bes, nepastebėdamas, kad per gamtą Dievas apsireiškia tik 
vienu atžvilgiu ir tik labai netobulai, kaip mįslė ir kaip šešė- 
lis. Galima žmogaus kūrybą matuoti dieviškosiomis idealinė- 
mis normomis. Bet jos negalima matuoti gamtinėmis normo- 
mis, nes tuomet žmogus, kaip kūrėjas, darosi ne begalinio Die- 
vo paveikslas, bet pririštas prie aprėžtos, reliatyvios gamtos. 
Jakštas šitos išvados nepastebėjo, todėl jo reikalavimai, išves- 
ti iš gamtoje realizuotų dieviškosios kūrybos normų, žmogiš- 
kąją kūrybą galėjo tik stabdyti ir sustingdyti. 

Štai ko Jakštas reikalauja iš žmogiškosios, specialiai iš es- 
tetinės srities. Kadangi dieviškoji kūryba gamtoje yra dėsnin- 
3a, todėl: 

„1. Žmogaus sukurtuose poezijos dalykuose neturi būti jo- 
kio chaoso, netvarkos, anarchijos. 

2. Poetas, norįs sukurti tobulai poezijos kūrinį, turi rū- 
pestingai išlaikyti visus poezijos kūrimo dėsnius, nė 
vienam jų nenusidėdamas. 

3. Didesnis ar mažesnis nukrypimas nuo bet kurio - rit- 
mo, pėdų, cezūros, eiliavimo, strofikos bei kitų poezi- 
jos kūrimo dėsnių, sudarydamas didesnę ar mažesnę 
poetiškąją licenciją, visuomet daugiau ar mažiau ga- 
dina poezijos kūrinį. 

4. Tobulame poezijos kūrinyje neturi būti jokios poetiško- 
sios licencijos. Jis visuomet turi būti griežtai dėsningas, 
kaip kad griežtai dėsninga yra visa Dievo kūryba“. 


508 


Kadangi dieviškoji kūryba yra proporcinga, todėl: 


„1. 


2, 


Kiekvienas žymus neproporcingumas gadina poezijos 
kūrinio grožį. 

Nėra vykęs poezijos dalykas, kuriame įžanga, pvz., 
būtų keletą kartų ilgesnė už likusią kūrinio dalį. 
Nėra sektini ir tie eilėraščiai, kurių ketureilėse strofo- 
se pirmutinė eilė yra trumpa, dvi kitos vidutinės, o 
ketvirtoji ilga kaip smilga, taip kad vienon puslapio 
eilutėn nesutelpa ir jos galas tenka kelti kiton“. 


Kadangi Dievo kūryba yra aiški, todėl: 


„l. 


2. 


„poezijos kūriniuose netoleruotinas joks tamsumas 
bei dirbtinis neaiškumas. 

Poezijos kūrinių tamsumas bei nesuprantamumas yra 
ne geroji jų savybė, bet anaiptol - pati blogiausioji jų 
yda. 

Poezijos kūrinio tamsumas bei nesuprantamumas 
prieštarauja ne vien amžinosios poezijos esmei, bet ir 
socialiai jos reikšmei. Nes poezijos kūrinys — tai po- 
eto žodis visuomenei. Bet kaip jis pasieks tikslą, bū- 
damas visuomenei neprieinamas...“ 


Visi šitie reikalavimai yra išvesti logiškai iš gamtinių nor- 
mų. Tai yra natūralistinės estetikos reikalavimai. Be abejo, 
jie gali būti pateisinti. Jų galima vadinamojoje „klasikinėje 
poezijoje“ rasti gal net visu šimtu procentų. Jakšto klaida bu- 
vo ne ta, kad jis juos iškėlė, bet ta, kad jis juos suabsoliutino, lai- 
kydamas juos vieninteliais, o užmiršdamas, kad jie visi yra vienas 
atvejis ir atžvilgis iš begalinio dieviškųjų normų pasaulio, kad die- 
viškoji kūryba idealinėje srityje yra kur kas turbingesnė savybių ir 
dėsnių negu ta, kuri yra išreikšta gamtoje. Žmogus, kurdamas 
savus kūrinius, tikrumoje gali vaduotis ne tik tomis normo- 
mis, kurios yra realizuotos gamtoje, bet ir tomis, kurių jokia 


35 Ten pat, p. 17. 
36 Ten pat, p. 15-18. 

akis nėra mačiusi, kurias jis savo dvasioje pagauna įkvėpi- 
mo momentą ir pagal kurias sukurtas kūrinys gali atrodyti 
visai kitoks, negu mums jis yra prieinamas gamtoje. Viena 
vienintelė kūrybinė idėja realybėje gali pasireikšti įvairiau- 
siais pavidalais, ne tik tokiais, kuriuos mums atskleidžia 
gamta, bet ir tokiais, kuriuos mums sukuria žmogaus dva- 
sia įkvėpimo metu. 

Čia mes susekame keistą ir sunkiai suprantamą priešta- 
ravimą tarp Jakšto gamtos ir žmogaus filosofijos. Gamtos fi- 
losofijoje Jakštas aiškiai suprato, kad net matematiniai dės- 
niai turi tam tikrą reliatyvumą, kad vadinamoji euklidinė ge- 
ometrija yra tik vienas atvejis iš begalybės atsitikimų, kurie 
yra galimi idealiniame matematiniame kosme. Bet kai tik 
Jakštas pereina prie žmogaus filosofijos, prie žmogiškosios 
kūrybos, šitas dabar vartojamų arba bent ligi šiol vartotų, 
nors ir ne visados, kūrybos dėsnių reliatyvumas dingsta. Va- 
dinamosios klasikinės kūrybos dėsniai ir savybės Jakšto yra 
suabsoliutinami ir taikomi kiekvienam kūrėjui ir kiekvienam 
kūriniui. Kiek Jakštas gerai suprato naujosios matematikos 
prasmę, kad ji atskleidžia kitą aspektą iš idealinio matema- 
tinio kosmo, tiek jis nesuprato naujosios poezijos prasmės, 
kad ji taip pat atskleidžia naujus pasaulius ir naujus dėsnius 
bei naujas savybes idealiniame kūrybos normų kosme. 

Dar į vieną dalyką reikia atkreipti dėmesį kalbant apie 
Jakšto kūrybos filosofiją. Jakštas nuolatos savo raštuose pri- 
mindavo, kad jo atstovaujamoji estetinės kūrybos teorija 
esanti katalikiška, vadinasi, kylanti iš katalikiškos pasaulėžiū- 
ros. Todėl jis ir prof. V. Mykolaičio estetikos bei pagrindi- 
nių jos koncepcijų, atremtų į meno, kaip žmogiškosios kū- 
rybos, supratimą, nelaikė katalikiškomis“. Daug kam susi- 
darė dėl to įspūdis, kad katalikybė atstovaujanti klasikinei 
estetikai ir kad visos kitos neklasikinės estetikos esančios jau 
tuo pačiu ir nekatalikiškos. Tuo tarpu taip nėra. Jakšto este- 
tika su savo dėsningumo, proporcingumo ir aiškumo prin- 
cipais katalikybei nepriešinga, Bet kad ji būtų specifiškai ka- 


37 Plg. Jakštas A. Meno kūrybos problemos, p. 86. 

talikiška, to pasakyti negalima. Jau tik tas faktas, kad gry- 
nai krikščioniškojo meno periodams, kaip katakombų, roma- 
nikos, gotikos, klasikinės estetikos dėsniai yra visai nepritai- 
komi arba sunkiai tepritaikomi, rodo, kad ši estetika nekyla iš 
katalikybės gelmių, kad iš katalikiškos dvasios išauga daugiau 
simbolinis menas negu realinis, klasikinis. Tuo tarpu simbolis 
gali gerai pasireikšti ir nesilaikydamas tų dėsnių, kuriuos yra 
formulavęs Jakštas ir kurie yra formuluojami visų klasikinės 
estetikos atstovų jau nuo graikų laikų. Kas palygina Mike- 
landželo pietą su Bonos provincijos muziejuje esančia me- 
dine pieta iš vidurinių amžių, gali suvokti, kad iš tikro kla- 
sikinė estetika nėra nei specialiai katalikiška, nei absoliuti, 
nei vienintelė ir kad grožio idėja gali kartotis nepabaigiamais 
pavidalais, kaip tokiais pat begaliniais pavidalais kartojasi 
viena trigonometrinė idėja. 


Baigiant 


Galima būtų trumpai nusakyti tas pagrindines idėjas, ku- 
rios buvo šiame straipsnyje išreikštos ir kuriomis buvo ban- 
dyta charakterizuoti Jakšto filosofines koncepcijas: 

1. Jakšto filosofija yra išaugusi iš Rytų ir pagrįsta jo ma- 
tematiniu intelektualizmu bei intuicionizmu; rytietiš- 
kas jos charakteris yra žymus ypač antropologinėse 
koncepcijose; jos matematinis intelektualizmas ypač iš- 
eina aikštėn pažiūrose į žmogaus kūrybą; jos intuicio- 
nizmas yra žymus idealinio gamtos pagrindo suvoki- 
me, kuris Jakšto gamtos filosofiją priartina prie nau- 
jausių gamtamokslinių teorijų. 

2. Spręsdamas gamtos problemą, Jakštas eina prie gam- 
tos pagrindų matematiniu keliu, kuris jam atvaizduo- 
ja idealinį kosmą; idealinį gamtos pagrindą Jakštas ti- 
kisi atradęs matematinėse idėjose, kurios esti reiškia- 
mos tam tikromis kreivėmis ir kurių atvaizdas glūdi 
realizuotas gyvūnijos ir augmenijos įvairybėje. 

3. Nagrinėdamas antropologinę problemą, Jakštas žmo- 
gaus esmę mato jo kūrybiškume, kūrybos galią laiky- 
damas aukštesne už protą ir šitoje galioje rasdamas 
tiek žmogaus skirtingumą nuo gyvulio, tiek žmogaus 
panašumą į Dievą; dieviškosios kūrybos normos virs- 
ta žmogiškosios kūrybos normomis; dieviškosios kū- 
rybos normų Jakštas ieško Apreiškime, ypač, susiau- 
rindamas tuo pačiu žmogiškosios kūrybos laisvę ir ją 
pajungdamas gamtinėms normoms. 


STASYS ŠALKAUSKIS 


Stasio Šalkauskio vardas yra susijęs su visomis svarbesnė- 
mis mūsų gyvenimo sritimis: su mokslu ir ugdymu, su orga- 
nizacija ir valstybe, su kultūra ir religija. Tasai pirmu žvilgs- 
niu grynas teoretikas ir sausas logikas, tasai sunkaus ir pai- 
naus stiliaus rašytojas savo minties ir savo asmenybės jėga 
pasidarė auklėtojas bei mokytojas ištisos lietuvių kultūrinin- 
kų kartos, kuri šiandien išeina į priekį ir pradeda vadovauti 
tolimesniam mūsų likimui. Kuo Valančius buvo XIX šimtme- 
čio viduriui, kuo Jakštas buvo XX šimtmečio pradžiai, tuo Šal- 
kauskis buvo Lietuvos Nepriklausomybės tarpsniui. Jeigu Va- 
lančių ir Jakštą apibūdiname kaip kovos žmones, nes ano me- 
to sąlygos reikalavo ginti lietuviškąją kultūrą, tai Šalkauskiui 
tinka kūrėjo vardas, nes nepriklausomam gyvenimui atbudu- 
si tauta reikalavo statyti. Ir Šalkauskis nenuilstamai statė vi- 
sur, kur tik siekė jo mintis ir jo pasiruošimas. Jis tarė savo žo- 
dį visais svarbiausiais mūsų gyvenimo klausimais. Jis buvo 
užsimojęs palikti mums ištisą gyvenimo filosofiją: gamtos — 
kultūros - religijos. Deja, per ankstyva mirtis (1941.XII.4) lei- 
do jam savo planus įvykdyti tik iš dalies. Tačiau ir tai, ką jis 
suspėjo padaryti, turi grindžiamosios reikšmės. 


Akademinis pasiruošimas 


Du dalykai yra būdingi Šalkauskio gyvenime: jo akademi- 
nis pasiruošimas ir jo idealizinas. Jeigu sakoma, kad kiekvieno 

mokslininko vėlesnis darbas priklauso nuo jo pasiruošimo, 
tai šitas posakis visa savo galia tinka Šalkauskio veikimui. 
Šalkauskio akademinės studijos apsprendė visą vėlesnį jo 
darbų pobūdį bei linkmę. Jos susideda ne tik iš dviejų tarps- 
nių laiko atžvilgiu, bet ir iš dviejų pradų dvasios atžvilgiu. 

Visų pirma Šalkauskis studijavo Maskvos universitete tei- 
sės mokslus. Maskva Rusijos istorijoje yra ne tik valstybės 
centras, bet ir specifiškai rytietiškos dvasios židinys. Rusiš- 
kojoje kultūroje yra žinomos dvi linkmės: vakarietiškoji, kuri 
norėjo Rusijai labiau atverti Vakarų pasaulį, ir slavofiliškoji, 
kuri stengiasi gaivinti pirmykštes rytietiškąsias tradicijas ir 
vengti ankštesnio ryšio su Vakarais. Pirmoji linkmė labiau 
telkėsi Petrapilyje, antroji daugiau Maskvoje. Petro Didžiojo 
noras padaryti Petrapilį Rusijos langu į Vakarus pasitvirti- 
no ne tik politikos bei prekybos, bet ir kultūros gyvenime. 
Tuo tarpu Maskva pasiliko ištikima senųjų tradicijų saugo- 
toja. Slavofiliškoji rusiškosios kultūros linkmė susitelkė Mask- 
voje ir čia turėjo garsiausius savo atstovus. Maskvos univer- 
sitetas buvo slavofilizmo lopšys ir sykiu stipriausias jo reiš- 
kėjas. Nenuostabu tad, kad ir Šalkauskis čia turėjo progos 
ne tik susipažinti su teisės mokslų idėjomis, bet sykiu ir pa- 
jausti tas rusiškosios dvasios gelmes, tąjį gryną rusiškąjį pa- 
saulį, kuris yra labai savotiškas savo mistiniais polėkiais, sa- 
vo visažmogiškumo išgyvenimu ir savo nuoširdumu. Kai vė- 
liau Šalkauskis skelbė kultūrinės sintezės teoriją, siūlydamas 
lietuviams tarp kitko pasisavinti rusiškąjį visažmogiškumą, 
tai toji idėja jo buvo gauta Maskvoje. 

Rusiškąją dvasią ir rusiškąjį išgyvenimą Šalkauskis pasi- 
savino ir patyrė iš Vladimiro Solovjovo filosofijos. Solovjo- 
vas, tasai būdingiausias ir didžiausias rusų filosofas ir mis- 
tikas, buvo Šalkauskio dvasinis vadovas Maskvos studijų me- 
tu. Iš jo raštų Šalkauskis gavo pirmąjį paskatinimą atsidėti 
filosofinėms problemoms. Jo idėjos buvo pirmosios, kurio- 
mis Šalkauskis sirgo savo jaunystėje ir kurių jis nenusikratė 
visą gyvenimą. Jo įtakoje yra parašyti pirmieji filosofiniai Šal- 
kauskio darbai. Tačiau mums kaip tik tenka pasidžiaugti, 
kad rusiškoji dvasia Šalkauskiui apsireiškė tokia kilnia for- 

ma, kaip Solovjovo pasaulėžiūra. Rusiškumas yra labai pla- 
tus ir sudėtingas dalykas. Broliai Karamazovai visi trys yra 
esmingai rusiški. Tačiau kaip jie yra vienas nuo kito skir- 
tingi. Dimitrijus yra žemės žmogus, plačių kaimo lygumų 
atstovas, tamsus ir dioniziškas savo dvasioje; Ivanas yra 
miestiškosios civilizacijos reiškėjas, skeptikas ir racionalistas, 
ateistinio ir net psichopatologinio nusiteikimo, o Alioša yra 
susitelkimo, ramybės ir meilės vykdytojas, giliai religingas, 
mylįs savo artimą dėl Kristaus, mistikas savo giedrume ir 
džiaugsme. Solovjovas priklauso šiam trečiajam rusiškojo 
žmogaus tipui, Aliošos tipui. Sakoma, kad Dostojevskis Alio- 
šos tipą ir sukūręs pasinaudodamas Solovjovo asmenybe, su 
kuria jis buvo susitikęs ir susipažinęs viename Rusijos vie- 
nuolyne. Kas skaito Solovjovo raštus, negali nesižavėti jo kil- 
numu ir idealizmu, jo giedrumu ir jo meile. Solovjovo mis- 
tika yra be tamsių ir svaigių dioniziškojo prado priemaišų. 
Solovjovo idėjos yra be vienašališkumų. Solovjovo proble- 
matika yra universali ir kosminė. Tai yra jo filosofijos stip- 
riosios pusės, kurios kaip tik turėjo geros įtakos jaunai Šal- 
kauskio minčiai, ją auklėdamos ir lenkdamos tinkama kryp- 
timi. Solovjovas Šalkauskiui buvo tas, kas kiekvienai jaunai 
dvasiai yra didi ir kilni asmenybė, kurioje mes visi esame 
trumpesnį ar ilgesnį laiką pasinėrę. Jis buvo pirmasis jo mo- 
kytojas ir jo pasaulėžiūros formuotojas. Maskvos studijos 
Šalkauskiui buvo reikšmingos ne tik tuo, kad jis ten pasisa- 
vino teisės mokslo principus, bet ir tuo, kad ten jis surado 
savo minties vadovą. 

Baigęs teisės studijas, Šalkauskis išvažiavo dirbti į Samar- 
kandą. Ten jis buvo advokato padėjėjas. Tačiau tas juridinis 
darbas sudarė tik išviršinį užsiėmimą pragyvenimo reikalui. 
Savo viduje Šalkauskis niekados nebuvo juristas. Net ir Sa- 
markande jis gilinosi toliau į filosofines problemas ir mėgi- 
no pats šį tą rašinėti. Iš to laiko kaip tik ir yra didokas filo- 
sofinis jo darbas, pavadintas „Bažnyčia ir kultūra“, kurį jis 
atsiuntė Jakštui. Nors tas darbas yra jaunystės fantazija, ku- 
rioje mistiniai polėkiai neatskirti nuo loginio protavimo; nors 
pats Šalkauskis vėliau jo viešai išsižadėjo, nusiimdamas at- 

sakingumą už jo idėjas, tačiau jis Jakšto buvo įdėtas į „Drau- 
giją“ ir tolimesniam Šalkauskio likimui turėjo sprendžiamo- 
sios reikšmės. Šalkauskis Jakštui kelis kartus iš Samarkando 
buvo rašęs, kad norėtų filosofiją studijuoti kur nors Vaka- 
ruose ir visą gyvenimą pavesti filosofiniam darbui. Tačiau 
šiam sumanymui jis neturėjo lėšų. Pasirodžius minėtam dar- 
bui, lietuviams studentams šelpti draugija „Motinėlė“ pasky- 
rė Šalkauskiui stipendiją, ir jis jau 1914 metais atsidūrė Švei- 
carijoje ir stojo į Fribūro universitetą. Šalkauskis vėl iš nau- 
jo sėdo į studento suolą, kad šį kartą eitų jau ne į teisės, bet 
į filosofijos ir pedagogikos paskaitas; kad šį kartą susidurtų 
jau ne su slaviškuoju rytietiškuoju, bet su romaniškuoju ir ger- 
maniškuoju Vakarų mąstymu ir dvasia. 

Šveicarijos Fribūro universitetas yra Maskvos priešginy- 
bė. Jis yra prancūziškosios ir vokiškosios dvasios junginys. 
Būdamas mieste, per kurį eina prancūzų ir vokiečių kalbų 
siena, jis savaime patiria abiejų šių kultūrų įtakos. Šiuo at- 
žvilgiu jis yra tarptautinis, tačiau ne visuotine, bet tik vaka- 
rietiškąja prasme, nes vokiečiai ir prancūzai yra ryškiausi Va- 
karų pasaulio reiškėjai. Tuo būdu Apvaizda Šalkauskį nu- 
vedė kaip tik į tokią vietą, kurioje jis galėjo lengviausiai ir 
geriausiai susitikti su Rusijos priešginybėmis ir rytietiškąją 
dvasią papildyti vakarietiškaisiais pradais. 

Šitas papildymas Šalkauskiui atėjo tomistinės filosofijos for- 
ma. Kaip Maskvoje jis rusiškąją dvasią pažino ir išgyveno per 
Solovjovą, taip Fribūre vakarietiškąjį pasaulį jis sutiko per šv. 
Tomą Akvinietį. Fribūro universiteto Filosofijos fakultetas bu- 
vo tomistinės linkmės. Jo dėstytojai stropiai saugojo scholas- 
tines tradicijas ir savo studentams dėstė senąsias tryliktojo 
šimtmečio pažiūras. Tačiau šitos pažiūros buvo esmingai va- 
karietiškos. Tomizmas juk yra ne kas kita, kaip sukrikščio- 
nintas aristotelizmas. Tuo tarpu Aristotelis yra tikrasis Va- 
karų dvasios ir kultūros pagrindėjas. Jeigu Platono pažiūro- 
se alsuoja ano pasaulio pasiilgimas, idėjos persvara prieš 
formą, sielos persvara prieš kūną, tai Aristotelis visa jėga su- 
ka į šią žemę, skelbia jos tvarkymą ir apdirbimą, idėjas su- 
tapdo su daiktų formomis ir tuo būdu žmogaus žvilgį nuo 

anų transcendentinių plotų pasuka į šį regimą ir patiriamą 
pasaulį. Vakarai yra išaugę iš Aristotelio, kaip Rytai yra iš- 
augę iš Platono. Tos dvi graikiškosios asmenybės: Platonas 
ir Aristotelis yra kūrėjai dviejų pasaulių, kurie šiandien Eu- 
ropoje egzistuoja ir kuriems atstovauja rusiškoji ir vakarie- 
tiškoji kultūra. Antrasis tad Šalkauskio studijų tarpsnis bu- 
vo sykiu ir priešginybė, ir papildymas pirmojo. Per Solovjo- 
vą jis susipažino su platonizmu. Per Tomą Akvinietį jis turėjo 
susipažinti su aristotelizmu. Solovjovas jam perteikė rytietiš- 
kąją mistiką ir platumą. Tomas Akvinietis turėjo perteikti ra- 
cionalinį protavimą ir loginį gilumą. Per Solovjovą jis paži- 
no rusiškąją kontempliaciją. Per Tomą Akvinietį jis turėjo pa- 
žinti vakarietiškąjį aktyvumą. Ir jeigu vėliau Šalkauskis toje 
pačioje kultūrinės sintezės teorijoje mums lietuviams perša 
vokiečių veiklumą, tai ta idėja buvo jo suvokta Fribūre, kaip 
išraiška viso vakarietiškojo pasaulio. 

Be abejo, vakarietiškasis pasaulis tomistiniame pavidale 
negalėjo Šalkauskiui iš sykio atrodyti simpatiškas. Jis pats pa- 
sakoja, kaip pirmajame savo referate stipriai puolė tomizmą 
iškeldamas jo sausumą, jo perdėtą racionalizmą, jo siauru- 
mą neigiant mistinius gyvenimo pradus. Tačiau vėliau, įsi- 
gilinęs į jo dvasią ir jį giliau supratęs, jis jį priėmė su tokia 
pat meile ir atsidėjimu, su kokiu anksčiau buvo priėmęs so- 
lovjoviškąjį platonizmą. Be abejo, tai dar nereiškia, kad Šal- 
kauskis būtų atsisakęs Solovjovo ir paneigęs rytiškąsias sa- 
vo koncepcijas. Anaiptol! Nors savo disertacijoje apie pasau- 
lio sielą Solovjovo filosofijoje („L'ame du monde dans la 
philosophie de Vladimir Soloviev“) jis ir negalėjo pateisinti 
šios centrinės Solovjovo idėjos, tačiau apskritai Šalkauskis pa- 
siliko visą gyvenimą jo filosofijos gerbėjas. Jaunystės moky- 
tojo įtakai pasiliko ir toliau, nors ji ir nebuvo tokia sąmoninga 
kaip anksčiau. 

Šalkauskis nebebuvo grynas platonikas kaip pirmajame 
savo studijų tarpsnyje. Tačiau jis nepasidarė nė grynas to- 
mistas. Jo akademinių studijų eiga sukūrė iš jo savotiškai sin- 
tetinį dvasios tipą, kuriame platonizmas susijungė su aristo- 
telizmu, rytietiškasis pasaulis padavė ranką Vakarams, kad 

tuo būdu atskleistų lietuviškajai minčiai visas žmogiškosios 
prigimties platybes ir neleistų lietuviškajam žvilgiui užsida- 
ryti nuo bet kokios pozityvios kultūrinės apraiškos. Jeigu Šal- 
kauskis vėliau savo darbuose, kaip matysime, pasidarė toks 
nuostabus sintetikas, toks genialus priešginybių derintojas or- 
ganinėje savo minties visumoje, tai tas jo polinkis buvo ne 
tik jo prigimties, bet ir jo studijų pasėka. Pažinęs Rytų ir Va- 
karų pasaulius geriausiuose jų pavidaluose, jis negalėjo pa- 
silikti tam sintetiniam pažinimui neutralus. Jis juo apsupo 
savo dvasią; jis padarė jį savo minties forma; jis reiškė jį vi- 
suose savo darbuose. Šalkauskio idėjinis palikimas yra išti- 
kimas jo studijų vaisius. 


Šalkauskio idealizmas 


Šitoje vietoje mes prieiname prie antrojo dalyko, kuris yra 
būdingas Šalkauskio gyvenimui ir kurį mes pavadinome ide- 
alizmu. Savo gyvenimo pabaigoje Šalkauskis yra ne sykį sa- 
kęs, kad nė vienas jo projektas nebuvo realizuotas. O pro- 
jektų jis gaminęs labai daug ir labai įvairių. Pradedant pe- 
dagoginiu licėjumi, kurį jis norėjo įkurti Raudondvaryje ant 
Nemuno kranto ir kuris turėjo būti lietuviškojo elito mokyk- 
la, ir baigiant gyvosios dvasios sąjūdžiu, kurį jis skelbė pas- 
kutiniais Nepriklausomybės metais ir kuris turėjo atnaujinti 
lietuviškąją inteligentiją. Šalkauskis kūrė daug sumanymų, 
turėjo daug minčių, tačiau beveik visos jos sudužo į sunkią 
tikrovę, nevirsdamos kūnu, pasilikdamos tik gražios, bet ne- 
įvykdomos svajonės. Pats Šalkauskis aiškino tuos savo ne- 
pasisekimus kartais menka visuomenės kultūra, kartais at- 
skirų asmenų nesusipratimu, kartais net bloga valia. Jis, pa- 
vyzdžiui, pats pasakojo, kaip viename posėdyje dėstęs vieną 
iš savo projektų ir kaip kanauninkas Tumas trumpai išreiš- 
kęs savo nuomonę: „Projektas yra nepriimtinas, nes per daug 
tobulas“. Iš sykio atrodo, kad tas posakis tikrai yra kažkoks 
nesusipratimas. Tačiau iš tikrųjų jis išreiškia giliausią šalkaus- 
kiškojo ir apskritai idealistinio gyvenimo dramą. Mūsosios 

tikrovės gyvenimas yra toks, kad jis nepajėgia pakelti idėjos 
tobulu jos pavidalu; kad kiekviena idėja įsikūnija mūsų že- 
mėje, nustodama pusės savo grožio. Todėl kas nori šiame gy- 
venime įvykdyti tobulus projektus, tas kaip tik susiduria su 
šita mūsų tikrovės negalia ir galų gale yra priverstas pare- 
gėti savo nepasisekimą. Tačiau būdinga yra tai, kad kiekvie- 
nas idealistas supranta tą gyvenimo dėsnį, tačiau praktikoje 
jo nepaiso, nes negali paisyti. Idealisto prigimtis ir visa jo dva- 
sios sąranga yra tokia, kad jis idėjai atiduoda pirmąją vietą 
ir gyvenimą lenkia pagal jos reikalavimus. Ir niekad jis ne- 
pastebi, kad čia kalta yra ne visuomenė ar jos kultūra, net 
ne jis pats, bet tasai tragiškas priešingumas, kuris glūdi tarp 
idealo ir tikrovės. 

Taip yra buvę ir su Šalkauskiu. Nors savo sąmonėje jis ir 
buvo tomistas, vakarietis, veiklos žmogus, tačiau savo pasą- 
monėje jis išlaikė platoniškąją meilę idėjoms, kontempliaci- 
jai ir sintezei. Idėjos pirmenybė prieš tikrovę buvo vienas iš 
paslėptų, bet visados jaučiamų Šalkauskio išgyvenimų. To- 
dėl kurdamas savo projektus, jis nejautė, kad šitie projektai 
yra kilę ne iš kasdienos, bet iš aukštesnės tvarkos, kurią jis 
norėjo nuleisti į žemę ir čia realizuoti. Ar tad nuostabų, kad 
žemė negalėjo šitų projektų pakelti? Solovjovas savo studi- 
joje „Platono gyvenimo drama“ kaip tik iškelia tą Platono 
bruožą, kuris pakuždėjo jam kartais net utopinių sumany- 
mų, pavyzdžiui, visa platoniškoji valstybės santvarka. Tačiau 
pats Solovjovas ir savo veikaluose, ir savo praktiniame vei- 
kime buvo toks pat kaip Platonas. Šalkauskis taip pat savo 
disertacijoje kalba apie Solovjovo gyvenimo dramą tuo pa- 
čiu atžvilgiu. Jis cituoja Eug. Trubeckojaus žodžius, kad So- 
lovjovas elgęsis taip kaip apaštalai ant Taboro kalno. Pama- 
tę perkeistąjį Kristaus kūną, jie susižavėjo tuo reginiu ir pa- 
siūlė pastatyti ten tris palapines, vadinasi, nuolatos ant kalno 
pasilikti. Tačiau Kristus, tarsi atsakydamas į tą pasiūlymą, kal- 
bėjosi su Moze ir Ėliju apie savo kančias. Tuo Jis norėjo pa- 
sakyti, kad neperkeista žemė negali pakelti Kristaus apsiaus- 
to spindėjimo; kad jai reikia pirmiau pereiti per kančią, būti 
atpirktai krauju, norint tapti Aukščiausiojo palapine. Šito 

skirtumo, Šalkauskio nuomone, Solovjovas nejautė ir todėl 
išgyveno daug nusivylimų ir nepasisekimų ne tik praktiko- 
je, bet ir savo minties darbe, O kaip pats Šalkauskis? Argi 
jis nepakartojo tos pačios Solovjovo klaidos? Ar jis neįsijun- 
gė į eilę tų idealistų, kurie nuo Platono per Taboro kalno 
apaštalus eina ligi mūsų dienų ir eis ligi pat mūsosios isto- 
rijos pabaigos? Šalkauskis taip lygiai neskyrė neperkeistos že- 
mės nuo idėjos spindėjimo, kaip ir bet kuris kitas idealistas. 
Jis matė kitų nepasisekimo pagrindą. Jis gerai suprato So- 
lovjovą. Bet jis nepastebėjo, kad jis yra tokios pat prigimties, 
kaip Solovjovas ir Platonas, ir kad todėl ir jam pačiam lem- 
ta išgyventi tą pačią dramą ir tuos pačius nepasisekimus. 

Nagrinėdamas tą Šalkauskio gyvenimo bruožą, norėčiau 
būti gerai suprastas. Aš tuo nedarau jokio Šalkauskiui prie- 
kaišto ir neiškeliu jokios jo asmens silpnybės. Priešingai, tg dra- 
mą aš laikau Šalkauskio asmenybės šviesiąja ir stipriąja puse, jo įta- 
kos ir jo kūrybiškumo pagrindu. Jeigu tobulos ir grynos idėjos 
negali būti šioje žemėje realizuotos, tai dar nereiškia, kad jų 
nereikia skelbti. Tai tik reiškia, kad pats skelbėjas jų neįvyk- 
dys, nes jis jas skelbia per tobulu pavidalu. Tačiau po kiek lai- 
ko ateis kiti, kurie jas truputį iškreips, truputį apneš dulkė- 
mis, truputį apgadins, pridengdami tuo būdu jų pirmykštį 
spindėjimą, bet kaip tik dėl to padarydami jas gyvenimui pri- 
imtinas. Kas yra utopiškesnio, kaip Kristaus Evangelija? O ar 
ne ji šiandien valdo milijonus žmonių ir kuria ištisas istori- 
nes epochas ir kultūras? Kas yra abstraktesnio, kaip Hegelio 
filosofija? O ar ne ji išvystė prūsiškąją dvasią, pasibaigusią ka- 
rais ir katastrofomis? Hello yra teisingai pasakęs, kad juo idėja 
yra abstraktesnė, juo ji yra pavojingesnė, nes galima plačiau 
pritaikyti. Idėjos grynume kaip tik ir glūdi jos jėga. Kasdie- 
nės, praktinės, negrynos ir netobulos mintys iš sykio atrodo 
labai vertingos, nes čia pat ir galimos realizuoti, čia pat ne- 
šančios vaisių. Tačiau jos čia pat ir pasibaigia. Tuo tarpu gry- 
nosios ir tobulosios idėjos yra iš sykio nepriimamos dėl per 
didelio jų tobulumo. Bet po kiek laiko jos įsibrauna į gyveni- 
mą ir kaip tas Evangelijos garstyčios grūdelis išauga į visuo- 
tinės reikšmės ir apimties medį. 

Taip yra ir su Šalkauskiu. Jis nebuvo kasdienis žmogus. 
Nors jis daug sykių rūpinosi visai konkrečiais kasdieniais rei- 
kalais, tačiau tai visados darė išeidamas iš aukštesnės idėji- 
nės srities. Idealas buvo tasai matas, kuriuo jis matavo tik- 
rovę. Todėl ir jam pačiam, ir kitiems atrodė, kad jo suma- 
nymai pasisekimo neturi. Iš tikro kasdienio, čia pat jaučiamo 
ir patiriama pasisekimo jie neturėjo. Bet dėl to Šalkauskio 
reikšmė bei įtaka nė kiek nemažėja. Priešingai, nelaimėjęs gy- 
venimo paviršiaus, jis kaip tik laimi gyvenimo vidų. Jo idė- 
jos uždega visus, kurie bent kiek su jomis susiduria. Jo su- 
manymai atgema naujuose pavidaluose. Jo asmenybės idea- 
lizmas patraukia į save ieškančius pavyzdžio gyvajame 
žmoguje. Kiek galima iš netolimos praeities spėti, Šalkaus- 
kio įtaka lietuviškojoje kultūroje tiktai stiprės. Ateitis ne tik 
nepridengs užmarštimi šio didžiojo žmogaus, bet jį prikels 
naujam gyvenimui ir naujam vaisingumui. Šalkauskio atžvil- 
giu tinka Bažnyčios liturginio himno žodžiai: „mortuus reg- 
nat vivus - nors kūnu ir miręs, bet viešpatauja savo dvasia“. 


Šalkauskio filosofija 


Šalkauskis buvo filosofas, tačiau savotiška, originalia pras- 
me. Kiekvieno filosofo objektas yra tas pats: būtis. Tačiau prie 
tos būties prieiti, ją svarstyti ir jos atžvilgiu nusistatyti gali- 
ma labai įvairiai, įvairiai ne tik išvadomis, bet ir paties pri- 
ėjimo būdu. Vieni filosofai būtį svarsto pažinimo atžvilgiu, 
kiti josios esmės ir prasmės atžvilgiu, treti jos veikimo atžvil- 
giu ir t. t. Pagal tai mes gauname įvairius filosofų ir jų su- 
kurtų filosofijų tipus. Vieni daugiau yra gnoseologai, kiti me- 
tafizikai, treti etikai ir t. t. Šalkauskis nebuvo nė vienas iš 
čia minėtųjų. Jis būtį suvokė ir ją nagrinėjo ne pažinimo, ne 
jos buvimo savyje, ne veikimo, bet gyvenimo atžvilgiu. Būtis 
stovėjo priešais jį gyvenimo pavidalu ir jam buvo atsisklei- 
dusi kaip gyvenimas. Todėl Šalkauskis nebuvo nei gnoseo- 
logas, nei metafizikas, nei etikas, bet gyvenimo filosofas, ir jo 
sukurta minties sistema buvo gyvenimo filosofija. Čia pat rei- 

kia pastebėti, kad gyvenimo filosofija Šalkauskio prasme yra 
visai kas kita negu tai, ką vokiečiai vadina Lebensphilosophie, 
kuri vokiečiuose reiškėsi prieš Didįjį karą ir kuri buvo ne kas 
kita, kaip gyvybės filosofija. Tuo tarpu Šalkauskiui gyvenimas 
yra platesnis dalykas negu gyvybė. Tiesa, gyvybės pradas iš- 
sitenka gyvenime. Bet jis dar anaiptol gyvenimo neišsemia. 
Gyvenimas Šalkauskio prasme apima ir gyvybę, ir dvasią, 
kurios abi susijungia žmoguje ir abi per jį veikia. Dar dau- 
giau - Šalkauskiui gyvenimas pasiekia ir transcendentinę tik- 
rovę, įimdamas savin ir Dievą, kaip vieną iš gyvenimo vei- 
kėjų. Gyvybė, dvasia ir Dievas Šalkauskiui yra tos trys jė- 
gos, kurios gyvenimą kuria ir kurios kiekviena suteikia 
gyvenimui savotiškų pavidalų. Tiesa, gyvenimo centre sto- 
vi žmogus. Jis yra tikrasis gyvenimo veikėjas. Tačiau jis vei- 
kia atsirėmęs į gyvybę ir siekdamas Dievo. Gyvenimas eina 
per Žmogų. Bet savo pilnatvėje jis pasiekia ir tai, kas yra že- 
miau už žmogų, ir tai, kas aukščiau už jį. Šitokia tad pras- 
me Šalkauskis buvo gyvenimo filosofas, ir šitokia prasme jis 
gyvenimą nagrinėjo savo veikaluose. 

Gyvenimas Šalkauskiui susideda iš trijų laipsnių. Jis pra- 
sideda gamta, eina per kultūrą ir atbaigiamas religijoje. Gam- 
ta, kultūra ir religija yra trys to paties vieno gyvenimo laips- 
niai, trys savotiškos pakopos, per kurias žengia žmogus ligi 
visiško savęs ištobulinimo bei atbaigimo. Iš gamtos žmogus 
gėma. Gamta jam duoda jo prigimtį su jos galiomis ir gabu- 
mais, su jos ypatybėmis ir polinkiais. Taip pat ir savo buvi- 
me žmogus yra nuo gamtos priklausomas. Jis reikalauja 
gamtinio maisto ir šilumos, gamtinių daiktų savai kūrybai, 
erdvės savam judėjimui. Žmogaus ryšys su gamta nenu- 
trūksta niekados. Todėl Šalkauskis gamtos ne tik neniekina, 
kaip filosofai mistikai, sakysime, Platonas, bet, priešingai, pri- 
pažįsta didelę jos vertę bei reikšmę. Savo paskaitose ir savo 
raštuose Šalkauskis nuolatos cituoja Pascalio žodžius: „Ne- 
niekinkite savyje gyvulio, nes jis keršija“. Tuo Šalkauskis nori 
pasakyti, kad nereikia nusigrįžti nuo gamtos reikalavimų, 
nes be jų žmogus nėra pajėgus nė savo dvasioje. Gamta jam 
yra materialinis viso žmogaus veikimo ir buvimo pagrindas. 

Gamta sudaro pirmąjį gyvenimo laipsnį, pirmą pakopą, į ku- 
rią stipriai atsirėmęs gyvenimas gali žengti toliau. Visą gy- 
venimą Šalkauskis svajojo parašyti gamtos filosofiją. Pastarai- 
siais metais prieš karą jis norėjo duoti bent jos metmenis, nės 
pilnai jos išvystyti jis jau nebesitikėjo. Deja, mirtis ir šio darbo 
neleido jam atlikti. Vis dėlto Šalkauskio nusistatymas gam- 
tos atžvilgiu yra labai aiškus ir aiškiai išreikštas jo kultūros 
filosofijoje ir pedagogikoje. 

Antrasis gyvenimo laipsnis, Šalkauskio supratimu, yra 
kultūra. Tai yra specifiškai žmogaus veikimo laukas. Kultūra 
yra žmogaus kūryba. Tiesa, ji atsiremia į gamtą. Ji apdirba 
gamtinius dalykus. Bet savo esmėje ji yra naujas dalykas, ku- 
rio gamtoje mes nerandame. Kultūra yra žmogiškųjų idėjų 
realizavimas gamtiniuose daiktuose. Šitos žmogiškosios idė- 
jos kultūrinio veiksmo metu virsta naujomis gamtinių daik- 
tų formomis, suteikdamos jiems naujos prasmės ir naujos 
vertės. Kultūra Šalkauskiui nėra gamtos gadinimas ir jos iš- 
kreipimas, kaip kad teigė Rousseau. Priešingai, kultūra pa- 
tobulina gamtą ir pakelia ją į naują aukštesnį laipsnį. Kultū- 
roje yra daugiau būties negu gamtoje. Meno kūriniai, pavyz- 
džiui, Šalkauskio pažiūra, turi daugiau grožio negu gamtiniai 
dalykai. Todėl nors Šalkauskis gamtą ir labai vertina, tačiau 
jame anaiptol nėra to gamtos dievinimo, kurį randame aš- 
tuonioliktojo šimtmečio išgyvenime. Šalkauskis kviečia ne į 
gamtą, bet į kultūrinę kūrybą, nes tik kultūriniame veikime at- 
siskleidžia žmogaus dvasia visa savo jėga ir didybe. Todėl 
kultūros problema Šalkauskiui buvo artimiausia ir ją jis yra 
labiausiai išvystęs iš visų gyvenimo sričių. Jis pirmas Lietu- 
voje ir visame pasaulyje apskritai sukūrė kultūros filosofijos 
sistemą. Nors atskirais kultūros klausimais buvo rašoma jau 
nuo Herderio laikų, bet kultūros filosofijos sistemos Vaka- 
ruose niekas dar nebuvo sukūręs. Tai padarė Šalkauskis. Jis 
pirmas pažvelgė į kultūrinį žmogaus veikimą sistematiškai ir 
davė atbaigtą ir pilnutinę kultūros filosofiją. Jos santrauką 
jis išleido 1926 metais. Pilnas kursas yra pasilikęs rankraš- 
tyje. Tikėkimės, kad tas nepaprastos reikšmės ir pasaulinės 
vertės veikalas nebus dingęs karo audrose. 

Vis dėlto kultūra, Šalkauskio supratimu, dar nėra pats 
aukščiausias ir galutinis gyvenimo laipsnis. Tiesa, ji sukuria 
didelių ir puikių dalykų. Vis dėlto ji negali žmogaus atbaig- 
ti, nes nesugeba jo išvaduoti iš blogio, kuris pasaulyje reiš- 
kiasi klaidos, nuodėmės, kančios ir galop mirties pavidalais. 
Todėl žmogus nuosekliai per kultūrą žengia toliau ir ieško- 
si tokios srities, kurioje visų tų netobulybių nebebūtų. Tokia 
sritis, Šalkauskio pažiūra, yra religija. Religijoje veikia ne tik 
žmogus. Pirmaeilis ir pagrindinis veikėjas joje yra Dievas. 
Tuo tarpu, kur veikia Dievas, ten jokių principinių ribų būti 
negali, Todėl ko neįstengia padaryti žmogus, tai padaro Die- 
vas. Štai kodėl religijoje nyksta visos tos kliūtys, kurių ne- 
gali pergalėti žmogus. Religija panaikina klaidą, skelbdama 
absoliutinę tiesą, paties Dievo liudijamą. Religija panaikina 
nuodėmę, žmogų atpirkdama paties Dievo auka. Religija ga- 
lop pergali kančią ir mirtį, skelbdama absoliutinės laimės pa- 
žadą ir kūno prisikėlimą. Religija todėl ir yra galutinis bei 
atbaigiamasis gyvenimo laipsnis. Ji perkeičia pasaulį ir žmo- 
gų pagal dieviškąsias idėjas ir tuo būdu išvaduoja iš viso- 
kių netobulumų. Todėl kultūra natūraliai ir savaimingai re- 
ligijos siekia. Religija virsta kultūros tikslu. Tačiau iš kitos 
pusės, Šalkauskio supratimu, religija atsiremia į kultūrą, kaip 
į savo pagrindą. 

Gyvenimas Šalkauskiui nėra susiskaldęs. Jis yra vienas ir 
vientisas. Kiekvienas žemesnysis jo laipsnis tarnauja pagrin- 
du aukštesniajam ir kiekvienas aukštesnysis pratęsia ir papil- 
do žemesnįjį. Gamta tarnauja atrama kultūrai. Bet kultūra pra- 
tęsia ir papildo gamtą. Kultūra savo ruožtu tarnauja atrama 
religijai. Bet religija pratęsia ir užbaigia kultūrą. Religija pati 
viena pasaulyje būtų bejėgė, jeigu ji neatsiremtų į kultūros su- 
kurtas formas. Savų formų religija neturi, nes Dievo veikimas 
reiškiasi per žmogų. Todėl Šalkauskis nuolatos teigia, kad kur 
kultūra yra žema, ten ir aukštesnis religijos supratimas bei 
vykdymas yra negalimas. Barbariškas žmogus turi ir barba- 
rišką religiją. Aukšta kultūra sudaro sąlygas ir religijos idė- 
joms apsireikšti visu savo grožiu bei kilnumu. Be religijos 
žmogus pasiliktų neatbaigtas nei pačiame savyje, nei savo 

darbuose. Bet be kultūros nė religija negalėtų nieko padaryti, 
nes ji neturėtų gyvenime realios atramos. Todėl laikydamas 
religiją atbaigiamuoju gyvenimo laipsniu, Šalkauskis į kultū- 
rą žiūrėjo kaip į to atbaigimo paruošimą. 

Iš to trumpo gyvenimo sąrangos vaizdo galima jau nu- 
jausti, kaip labai Šalkauskis gyvenimą suprato sintetiškai ir 
vieningai; kaip labai jis buvo pilnutinės minties žmogus; kaip 
labai jis vengė bet kokio vienašališkumo, vis tiek ar tai būtų 
natūralizmas, ar humanizmas, ar misticizmas. Gyvenimo 
problema stovėjo jo mąstymo centre, ir jis sprendė ją pilnat- 
vės šviesoje. Todėl jo gyvenimo filosofija yra nepaprastai pa- 
traukli ir patenkinanti kiekvieną visuma susižavėjusį protą. 


Šalkauskio pedagogika 


Šalkauskio pedagogika yra ne kas kita, kaip gyvenimo fi- 
losofijos pritaikymas ugdymo reikalams. Reikalaudamas iš 
ugdymo, kad šis paruoštų žmogų gyvenimui ir gyvenimą su- 
prasdamas sintetiškai, Šalkauskis sukūrė pilnutinės pedago- 
gikos sistemą, atsiremdamas į tas prielaidas, kurių jis buvo 
priėjęs savo minties darbe. Jeigu gyvenimas yxa triaukštė sis- 
tema, susidedanti iš gamtos, kultūros ir religijos, jeigu iš ki- 
tos pusės, tie trys laipsniai yra priklausomybėje nuo vienas 
kito, savaime suprantama, kad ir ugdymas turi būti taip su- 
tvarkytas, kad visiems tiems laipsniams žmogus būtų pa- 
ruoštas. Nuosekliai Šalkauskis visą savo pedagogiką suskirs- 
to į tris pagrindines dalis: į fizinį ugdymą, kuris turi paruošti 
žmogų gamtos gyvenimui ir padėti pagrindą apskritai dva- 
sios veikimui; į kultūrinį ugdymą, kuris turi išvystyti žmogaus 
galias vaisingai kultūrinei kūrybai; ir galop į religinį ugdy- 
mą, kuris turi paruošti žmogų keičiamajam religijos veikimui. 
Tai yra trys pilnutinio ugdymo laipsniai, kurie visi turi būti 
įvykdyti, jeigu norime, kad žmogus būtų išugdytas visapu- 
siškai. Bet kurio laipsnio praleidimas iškreipia žmogaus pri- 
gimtį ir ją sužaloja. Kas nekreipia dėmesio į fizinį ugdymą, 
neišvysto žmogaus kūno ir tuo pačiu suardo materialinę at- 

ramą jo dvasios veikimui, nes dvasia reiškiasi tik per kūną. 
Kas praleidžia kultūrinį ugdymą, tas neišvysto dvasinių 
Žmogaus galių ir nesusieja žmogaus su visu kultūriniu isto- 
rijos sukurtu lobiu, padarydamas žmogų nenusivokiantį sa- 
vo gyvenamajame laike. Kas galop praleidžia religinį ugdy- 
mą, tas palieka žmogų, nesugebantį pasinaudoti tąja išganin- 
ga ir atbaigiamąja religijos įtaka, kurios žmogus savaime 
ieško pačiomis savo dvasios gelmėmis. Kaip gyvenimas Šal- 
kauskiui yra tik tada pilnutinis bei tikras, kai jis suima sa- 
vin ir organiškai tarp savęs sujungia gamtą, kultūrą ir reli- 
giją, taip ir ugdymas yra tik tada pilnutinis ir vaisingas, kai 
jis apima ir žmogaus kūną, ir jo sielą, ir jo religinius polė- 
kius. Pilnutinė gyvenimo filosofija savaime Šalkauskiui ku- 
ria pilnutinę pedagogiką. 

Tačiau pilnatvės principas Šalkauskiui čia dar nesibaigia. 
Kiekvienas gyvenimo laipsnis - gamta, kultūra ir religija — 
reiškiasi trejopu būdu: teoriškai, praktiškai ir estetiškai. Ki- 
taip sakant, kiekvieną gyvenimo laipsnį galima pažinti; kiek- 
viename galime veikti; ir kiekvienu galima nesuinteresuotai 
gėrėtis. Todėl ir ugdymas turi žmogų šitoms trims pagrindi- 
nėms gyvenimo funkcijoms paruošti. Jis turi išlavinti žmo- 
gaus pažinimo galias, pradedant pojūčiais ir baigiant tikėji- 
mu. Jis turi išlavinti žmogaus praktinio veikimo galias, pra- 
dedant judesiais ir baigiant aukščiausia meilės galia. Jis galop 
turi išlavinti estetines žmogaus galias, pradedant instinkty- 
viais kūno nusiteikimais ir baigiant žmogaus bendradarbia- 
vimu pasaulio perkeitime per kultą. Prie statinių pilnutinio 
ugdymo laipsnių, kaip matome, organiškai prisijungia dina- 
minės pilnutinio ugdymo funkcijos. Šalia fizinio, kultūrinio 
ir religinio ugdymo Šalkauskio sistemoje randame teorinį, 
praktinį ir estetinį ugdymą, Šitos ugdymo funkcijos eina per 
visus tris minėtus laipsnius. Jos visos yra ir fiziniame, ir kul- 
tūriniame ir religiniame ugdyme. Teoriškai, praktiškai ir es- 
tetiškai turi būti išlavintas ir žmogaus kūnas, ir žmogaus 
dvasia, ir jo nusiteikimas Dievo atžvilgiu. Tiesa, gėris ir gro- 
žis Šalkauskiui yra tokie pradai, kurie randami visame gy- 

venimo plote. Todėl juos visus ir iš visur augantis žmogus 
turi pasisavinti, kad galėtų paskui tinkamai gyvenime reikš- 
tis. Be abejo, čia nėra galimybės plačiau išdėstyti, kaip tos 
trys funkcijos Šalkauskio yra surandamos ir pritaikomas, sa- 
kysime, fiziniame arba religiniame ugdyme. Tačiau kas yra 
skaitęs jo veikalus, tas gali lengvai įsitikinti, kad savo siste- 
mą Šalkauskis tiksliai ir vaisingai pritaiko visur, pasiekda- 
mas įdomių išvadų. 

Visais tais klausimais Šalkauskis yra daugiau ar mažiau 
rašęs; visus juos jis yra daugiau ar mažiau nagrinėjęs. Ori- 
ginaliausia, man atrodo, yra jo fizinio ugdymo teorija, kurią 
jis yra išdėstęs savo veikale „Fizinis lavinimas ir jo tikslai“. 
Vakarų Europoje šiuo klausimu yra daug prirašyta. Tačiau 
visi šios rūšies veikalai paprastai pasitenkina praktiniu kū- 
no lavinimo metodu, nesigilindami į šio lavinimo prasmę ir 
nesusiedami jo su ugdymo sistema. Tuo tarpu Šalkauskis 
kaip tik pažvelgė į fizinį lavinimą giliau, paieškodamas jo 
prasmės ir įglausdamas jį į pilnutinį ugdymą. Dėl to jo fizi- 
nio lavinimo teorija įgijo labai savotiškų ypatybių, kurių mes 
nerandame fizinio lavinimo specialistų veikaluose. 

Tačiau plačiausiai Šalkauskis išvystė kultūrinį ugdymą. 
Kultūrinis ugdymas yra labai sudėtingas, kaip ir pati kultū- 
ra yra sudėtinga. Čia įeina ir lavinimo mokslas, arba didak- 
tika, ir asmenybės auklėjimas, ir galop estetinis lavinimas. 
Dėstydamas universitete, Šalkauskis yra skaitęs visus šiuos 
kursus. Tačiau išleidęs yra tiktai lavinimo mokslą arba di- 
daktiką (nebaigtą) ir auklėjimo metmenis. Estetinio lavinimo 
klausimu jis yra pasisakęs viename kitame savo straipsnyje, 
bet atskiros didesnės šiuo klausimu studijos nėra paskelbęs. 
Užtai visiškai išsamiai jis yra išdėstęs visuomeninio auklėji- 
mo klausimus savo veikale „Visuomeninis auklėjimas“. Tai 
yra vienas iš pačių geriausių pedagoginių Šalkauskio raštų. 
Savo sistemingumu ir visapusiškumu, savo apimtimi ir klau- 
simo sprendimų gilumu jis užima reikšmingą vietą visuome- 
ninio auklėjimo literatūroje. Prie kultūrinio ugdymo priklau- 
so ir mokyklų organizacijos problema, kurią Šalkauskis yra 

gana savotiškai sprendęs savo knygoje „Racionali mokyklų 
organizacijos sistema“. Tačiau šis klausimas jau yra susietas 
su visuomeninėmis Šalkauskio pažiūromis, todėl apie jį mes 
kalbėsime kitame skyriuje. 

Reikia pastebėti, kad didaktikoje Šalkauskis ištikimai tę- 
sia toliau tradicijas didžiųjų didaktikos kūrėjų, kaip Willman- 
no ir Eggersdorferio, papildydamas, be abejo, jų idėjas sa- 
vais patyrimais ir savomis filosofinėmis koncepcijomis. 

Religinio ugdymo sistema Šalkauskio pasiliko nebaigta. Jis 
prieš pat bolševikų okupaciją pradėjo ją spausdinti „Soter“ 
žurnale. Tačiau bolševikams likvidavus lietuviškąją spaudą, 
Šalkauskio studija buvo nutraukta. Mirtis neleido jam jos už- 
baigti. Tačiau tai, ką jis suspėjo paskelbti, rodo, kad ir reli- 
giniame auklėjime jis ištikimai laikėsi savos sistemos, pritai- 
kydamas minėtas tris ugdymo funkcijas ir tuo būdu religinį 
ugdymą pagilindamas bei praplėsdamas. 


Visuomeninės pažiūros 


Būdamas gyvenimo filosofas ir pilnutinio ugdymo atsto- 
vas, Šalkauskis negalėjo tylomis praeiti nė pro visuomeni- 
nius reiškinius. Visuomeninis gyvenimas jį domino labai stip- 
riai ir visuomeniniams klausimams jis yra skyręs nemažą sa- 
vo minties darbo dalį. Tiesa, praktiniame visuomeniniame 
veikime jis dėl savo sveikatos dalyvavo nedaug. Tačiau te- 
oriškai visuomenines problemas jis sprendė labai intensyviai 
ir vaisingai. Trys dalykai buvo ypatingai patraukę jo dėme- 
sį: lietuvių tautos pašaukimas, valstybės santvarka ir katalikiškojo 
jaunimo ideologija. 

Lietuvių tautos pašaukimo klausimu Šalkauskis sielojosi jau 
Samarkande. Jau tuo metu susiformavo jo pagrindinės kon- 
cepcijos, kurias jis yra išdėstęs savo laiškuose prelatui 
A. Dambrauskui. Būdamas Šveicarijoje, 1919 metais, jis iš- 
leido veikalą, pavadinęs jį „Sur les confins de deux mondes“ 
(„Ant dviejų pasaulių slenksčio“). Jau pats veikalo pavadi- 
nimas nurodo jame dėstomų minčių linkmę. Lietuva, Šal- 

kauskio supratimu, guli tarp dviejų labai skirtingų pasaulių: 
tarp rytietiškojo, kuriam atstovauja rusai, ir vakarietiškojo, 
kuriam atstovauja vokiečiai. Pati geopolitinė padėtis yra tad 
apsprendusi lietuvių pašaukimą, būtent jungti savo tautinė- 
je kultūroje Rytų ir Vakarų kultūras. Lietuviškoji kultūra, 
skelbė Šalkauskis, turinti būti sintezė, sukurta iš rytietiškųjų 
ir vakarietiškųjų pradų. Mūsų uždavinys yra surasti, kas ši- 
tuose praduose yra gera, pasisavinti tai ir, perleidus per tau- 
tinę savo dvasią, sukurti sintetinio pobūdžio kūrinių. Mes ne- 
galime būti nei Rytų, nei Vakarų tauta, nes mes esame vi- 
duryje. Kaip Belgija su Šveicarija yra pašauktos jungti savyje 
germaniškąją ir romaniškąją kultūrą, taip lietuvių tauta yra 
pašaukta tą patį padaryti su germaniškąja ir slaviškąja kul- 
tūra. Tai yra didelis ir kilnus uždavinys. Lietuvių tauta turi 
būti jam auklėjama ir rengiama. Savo knygoje „Lietuvių tau- 
ta ir jos ugdymas“ Šalkauskis kaip tik ir sprendžia tuos klau- 
simus istoriosofiniu ir pedagoginiu atžvilgiu. Nors šitoks lie- 
tuvių tautos pašaukimo išsprendimas kai kieno buvo ir smar- 
kokai kritikuotas, vis dėlto Šalkauskis ligi pat gyvenimo 
pabaigos buvo įsitikinęs jo teisingumu ir jo ištikimai laikėsi. 

Valstybės santvarkos klausirnais Šalkauskiui teko pasisakyti 
1926 metais, kai rinkimus pralaimėjo krikščioniškasis blokas 
ir valdžią perėmė kairiosios partijos. Savo studijoje „Momen- 
to reikalai ir principų reikalavimai“ jis kaip tik ir išdėstė sa- 
vo valstybines pažiūras, Jo supratimu, valstybėje esama tri- 
jų skirtingų sričių: politinės, profesinės ir kultūrinės. Kiekviena 
ta sritis turi būti demokratiškai taip išvystyta, kad ji suda- 
rytų ne tik organizmus apačioje, bet ir apsivainikuotų aukš- 
čiausiais organais viršūnėje. Politinė sritis apačioje reiškiasi 
partijomis, kurios apsivainikuoja Seimu. Profesinė sritis apa- 
čioje reiškiasi profesinėmis organizacijomis, kurios apsivainikuo- 
ja Profesijų rūmais. Galop kultūrinė sritis reiškiasi kultūrinė- 
mis organizacijomis ir pasaulėžiūrinėmis bendruomenėmis, kurios 
viršūnėje turinčios apsivainikuoti Kultūros taryba. Kiekviena 
ta sritis turi savų valstybėje uždavinių, kurių negali atlikti 
kitos sritys. Politinė sritis per Seimą tvarko bendruosius vals- 
tybės reikalus vidaus ir užsienio politikos požiūriu. Profesi- 

nė sritis per Profesinius rūmus tvarko darbo ir socialinius rei- 
kalus. Galop kultūrinė sritis per Kultūros tarybą turi tvar- 
kyti kultūrinę kūrybą. Kultūrinė kūryba, Šalkauskio supra- 
timu, turinti būti atpalaiduota nuo Hiesioginio valstybės įsiki- 
šimo. Valstybė, daugelyje vietų teigia Šalkauskis, neturi ir 
negali turėti savos pasaulėžiūros. Tuo tarpu kultūrinė kūry- 
ba be pasaulėžiūros yra neįmanoma. Todėl Šalkauskis ir rei- 
kalauja, kad kultūra valstybėje turėtų savivaldą, kaip kad ją 
turi vietinės savivaldybės, tvarkydamos vietos bendruome- 
nių reikalus. Šalkauskis tuo būdu pasisako už kultūrinę au- 
tonomiją valstybėje, kurią jau yra įvykdę tokie aukštos kul- 
tūros kraštai, kaip Kanados Kvebekas, Olandija, Šveicarija, 
Belgija ir t. t. Kultūrinės autonomijos idėja jis remia ir mo- 
kyklų organizacijos sistemą, reikalaudamas, kad mokyklas 
laikytų ne valstybė, bet pasaulėžiūrinės ir tautinės bendruo- 
menės. Šiuo reikalu Šalkauskis net buvo paruošęs mūsų kon- 
stitucijos pakeitimo projektą. Deja, po 1926 metų perversmo 
įsigalėjusios totalistinės tendencijos palaidojo Šalkauskio su- 
manymus, nors jis pats visą laiką juos kėlė ir visą laiką už 
kultūros laisvę valstybėje kovojo. 


Ateitininkų ideologas 


Praktinis visuomeninis Šalkauskio darbas didžiausia sa- 
vo dalimi buvo skirtas ateitininkų sąjūdžiui. Savo minties pa- 
saulyje jis buvo susikūręs pilnutinio gyvenimo idealą, kuria- 
me gamta, kultūra ir religija buvo sujungtos į vieną organiš- 
ką visumą, ir ieškojo žmonių, kurie tą idealą imtųsi vykdyti 
patys ir skelbtų kitiems, kaip visuomeninį tautos uždavinį. 
Tokiais pilnutinio gyvenimo vykdytojais bei šalininkais Šal- 
kauskis ir laikė ateitininkus. Ateitininkija, Šalkauskio supra- 
timu, buvo pilnutinės pasaulėžiūros ir pilnutinio gyvenimo sąjū- 
dis, siekiąs keisti lietuvių tautą pagal Kristaus dvasią, ven- 
giąs bet kokių vienašališkumų ir perdėjimų ir dėl to 
geriausiai išreiškiąs krikščioniškąją mintį. 


530 


Šalkauskis trejus metus buvo vyriausiu Ateitininkų fede- 
racijos vadu. Jis paruošė jai ideologinę ir organizacinę struk- 
tūrą. Pagal jo projektą ateitininkija Palangos reorganizacinė- 
je konferencijoje (1927) buvo padalyta į tris sąjungas: moks- 
leivių, studentų ir sendraugių. Pagal Šalkauskio pasiūlymus 
buvo sudaryti atskirų korporacijų statutai ir reiškimosi for- 
mos. Tačiau pagrindinis Šalkauskio darbas buvo vis dėlto 
ideologinis. Nors ateitininkija kaip katalikiškasis sąjūdis savo 
principus sėmė iš katalikiškosios pasaulėžiūros, vis dėlto rei- 
kėjo juos formuluoti, pritaikyti jaunimo psichologijai ir su- 
daryti planą, kaip tie principai turi reikštis konkrečiame gy- 
venime. Visa tai Šalkauskis kaip tik ir atliko. Savo veikale 
„Ateitininkų ideologija“ jis davė plačius ir gilius ideologinius 
pagrindus visam katalikiškojo jaunimo sąjūdžiui. Pagrindi- 
niai ateitininkų sąjūdžio principai, Šalkauskio pažiūra, yra 
katalikiškumas, tautiškumas, visuomeniškumas ir inteligentišku- 
mas. Juos jis išvysto visu pločiu ir pritaiko atskirų sąjungų 
veikimui. Ateitininkų ir apskritai viso katalikiškojo sąjūdžio 
ideologinis veidas yra neatskiriamai susietas su Šalkauskio 
vardu. Jis buvo jo siela ir jo nuolatinis žadintojas tiek pozi- 
tyviais savo sumanymais, tiek kritinėmis pastabomis, kurių 
jis - kartais ir labai aštrių - reikalui esant nesigailėjo. 

Stasys Šalkauskis yra tasai didysis ateitininkijos protas, sa- 
vo sistemos ir logikos galia, savo minties gilumu ir sistemin- 
gumu davęs katalikiškajam jaunimui amžinos reikšmės idė- 
jų, kurių ateitininkams gali pavydėti bet kuris kitas sąjūdis, 
tegu jis būtų ir katalikiškas. Prancūzai savo katalikiškajam 
jaunimui turi sukūrę puikių metodų ir priemonių, tačiau jie 
nė iš tolo negali lygintis savo principų ir pareigų apimtimi, 
pilnatve, aiškumu ir sistemingumu. Ateitininkija šiuo atžvil- 
giu yra vienintelė visame katalikiškajame pasaulyje. Tai yra 
mūsų lietuviškojo genijaus kūrinys, gimęs iš lietuviškosios ir krikš- 
čioniškosios sielos. 


+ 


Štai tos pagrindinės sritys, kurios patraukė Šalkauskio 
mintį ir kurias jis savo dvasia ėmėsi formuoti. Filosofija, pe- 

dagogika ir visuomeninis gyvenimas buvo svarbiausia jo dar- 
bo dirva. Joje jis išvarė labai gilią vagą. Į ją jis bėrė našių sėk- 
lų, kurios pamažu dygo kultūriniame mūsų veikime ir ku- 
rios visu pločiu gal išsiskleis tiktai ateityje. Todėl nors jis savo 
gyvenimo pabaigoje, kaip buvo minėta, ir skundėsi nepasi- 
sekimu, tačiau tai buvo idealisto skundas, kad tikrovė yra ne- 
tobula ir kad ji nepajėgia pakelti idealo svorio. Tuo tarpu iš 
tikrųjų Šalkauskio darbas pasiliko įamžintas mūsų tautos gy- 
venime, ir jo asmenybė stovi priešais mūsų akis, kaip viena 
iš giedriausių prošvaisčių tmmsiame mūsų būties skliaute. 

Šiandien, kada mes negalime net susitelkti prie jo kapo, 
kada, atrodo, tikrai yra griuvę visa, ką mes ir jis pats yra sta- 
tęs, tenka prisiminti jo skundą ir sutikti, kad už istorijos ku- 
lisų veikia mums nesuvokiama Dieviškoji Apvaizda, kuri iš- 
narplioja susipynusias istorines gijas ir vėl toliau audžia is- 
torijos audimą. Šalkauskis manė, kad jo projektai sudužo. 
Tuo tarpu mes dabar regime jo dvasios pergalę. Mes kartais 
manome, kad ir mūsų tautos gyvenimas sudužo. Tuo tarpu 
iš griuvėsių kyla nauja gyvybė. Reikia tik, kad tauta tikėtų į 
idėjos galybę ir į jos persvarą prieš medžiagą. Šalkauskis bu- 
vo pilnas tokio tikėjimo. Šiuo atžvilgiu jis yra ir mūsų, trem- 
tinių, mokytojas, nes šiuo metu, labiau negu kada nors, ei- 
na kova tarp idėjos ir medžiagos. Nuo idėjos laimėjimo priklau- 
so ir mūsų likimas. Šalkauskis, kaip vienas iš didžiųjų idėjos 
pirmenybės skelbėjų bei jos apaštalų, tampa didžiuoju ko- 
votoju ir už mūsų tautos ateitį. 


FILOSOFIJA IR ŽMOGUS 


30-osioms Stasio Šalkauskio mirties metinėms 
1941 m. gruodžio 4 d. - 1971 m. gruodžio 4 d. 


1. Filosofija kaip žmogaus būsena 


Niekas negali tinkamai rašyti apie Šalkauskį neišdėstęs jo 
filosofijos sistemos, ir niekas negali tinkamai išdėstyti šios sis- 
temos neatskleidęs, kas stovi jos centre. Norėdami betgi pa- 
tenkinti šiuodu reikalavimu, tučtuojau susiduriame su vie- 
na beveik nepastebėta bei nenagrinėta sunkenybe. Mes pa- 
prastai vadiname Šalkauskį didžiausiu mūsų tautos filosofu. 
Ir visiškai teisingai. Tačiau retai kada pamąstome, ką gi šis 
garbingas titulas iš tikro reiškia. Kiekvienu kitu atveju - Aris- 
totelio, Augustino, Tomo, Hegelio, Heideggerio — jo prasmė 
yra aiški: šie vyrai buvo mąstytojai, pasiekę filosofavimo vir- 
šūnės tam tikrą istorijos metą. Taip pat aiški yra prasmė ir 
tokių posakių, kaip: V. Solovjovas yra didžiausias rusų filo- 
sofas, W. Lutoslawskis - lenkų, G. Gentile — italų, H. Berg- 
sonas - prancūzų, J. Ortega — ispanų. Nors atskirų vardų pa- 
rinkimas čia ir gali būti abejotinas, bet neabejotina yra pras- 
mė to, kas norima jais išreikšti, būtent: šie asmens yra 
pasiekę tos ar kitos tautos filosofinio mąstymo didžiausią 
aukštį. Ar ta pačia prasme tariame „didžiausias filosofas“ ir 
Šalkauskio atveju? Ir štai, svarstant šį klausimą, kaip tik ir 
išnyra ana netikėta sunkenybė. 

Kaip akademinis dėstytojas, Šalkauskis Lietuvos univer- 
siteto Teologijos-filosofijos fakultete neturėjo filosofijos kated- 
ros — nei jos sistemos, nei jos istorijos: šių katedrų vedėjai 
buvo L. Bistras ir P. Kuraitis. Šalkauskis vadovavo pedago- 
gikos katedrai, nors pedagogiką buvo studijavęs tik šalutine 
šaka. Iš filosofijos kursų jis tedėstė filosofijos įvadą ir kultū- 

ros filosofiją, vadinasi, tik antraeiles disciplinas. Kaip filoso- 
finis rašytojas, Šalkauskis teišleido savo disertaciją, nagrinė- 
jančią pasaulio sielą Solovjovo filosofijoje (1919), „Filosofijos 
įvadą“ (1928) ir „Kultūros filosofijos metmenis“ (1936); abu 
pastarieji veikalai yra nedidučiai ir sudaro tik jo paskaitų 
santraukas. Straipsnių filosofinėmis temomis tepaskelbė ket- 
vertą: „Filosofija ir gyvenimas“ (1921), „Filosofijos mokslo 
ypatybės“ (1922), „Pasaulėžiūra ir filosofija“ (1924) ir „Gro- 
žis filosofijos šviesoje“ (1928). Stambokas Šalkauskio darbas 
„Bendroji filosofijos terminija“ (1938) yra daugiau filologinio 
negu filosofinio pobūdžio, įvykdytas kartu su mūsų kalbi- 
ninkais. Jeigu tad filosofiją laikysime specialybe, tai Šalkaus- 
kis tiek savo mokymu, tiek savo raštais buvo šiai specialy- 
bei atsidėjęs labai maža. Jo dėstytieji kursai ir jo išleistieji vei- 
kalai sklaidė auklėjimo ir visuomenės klausimus. Kuo tad 
Šalkauskis tapo didžiausiu mūsų tautos filosofi+? 
Atsakymas čia gali būti tik vienas: Šalkauskis, kaip nė vie- 
nas kitas ligšiolinis lietuvių mąstytojas, buvo filosofiją pavertęs sa- 
vo būsena. Kitaip tariant, Šalkauskis gyveno filosofiškai. Kaip 
tai suprasti, paaiškins mums jis pats. Įvedamajai savo paskai- 
tai Auštuosiuose kursuose Kaune - iš jų vėliau išaugo Lie- 
tuvos universitetas - Šalkauskis pasirinko temą „Filosofija ir 
gyvenimas“. Ją nagrinėdamas, jis visiems mums žinomą po- 
sakį „primum vivere, deinde philosophari - pirma gyventi, o 
paskui filosofuoti“ apvertė aukštyn kojomis. Pasak Šalkaus- 
kio, gyvenimas suprastas žmogiškai, atsiranda ne prieš filo- 
sofiją ir vyksta ne šalia filosofijos, bet jis yra ne kas kita, kaip 
filosofijos įkūnijimas. Posakis „pirma gyventi, o paskui filo- 
sofuoti“ esąs teisingas tik gyvuline prasme: žmogus yra anks- 
čiau negu filosofija tik tiek, kiek jis yra gyvūnas. Kiek betgi 
jis yra dvasinio prado nešėjas, tiek jis yra filosofijos suklos- 
tomas ir apipavidalinamas. Žmogiškasis gyvenimas pačia sa- 
vo prigimtimi esąs paskesnis negu filosofija. Užtat teisingas 
yra tik posakis „primum philosophari, deinde vivere - pirma fi- 
losofuoti, o paskui gyventi“. Filosofija ir gyvenimas taip san- 
tykiauja vienas su kitu, kaip būsena su savo turiniu. Žino- 
giškai būti reiškia filosofiškai būti. Tai buvo programinis Šal- 

kauskio pasisakymas jau 1920 metais. Ir šiam pasisakymui 
jis liko ištikimas ligi pat savo gyvenimo pabaigos. Šalkaus- 
kis gyveno tuo, kad filosofavo. 

Suprasdamas filosofiją kaip žmogiškąją būseną, Šalkaus- 
kis tuo pačiu paneigė ją kaip specialybę, vadinasi, kaip tokį 
dalyką, kuris gyvenimo neužpildo, o stovi tik pakraštyje, ap- 
imdamas jo tik dalį tiek laiko, tiek turinio atžvilgiu. Tuo tar- 
pu filosofija esanti visuma. Būdama žmogiškojo gyvenimo 
lytis, ji savaime apima visą žmogiškąją būtybę, ją keisdama 
pagal tiesos reikalavimus. Savo straipsnyje „Katalikiškosios 
pasaulėžiūros reikšmė Lietuvos ateičiai“ (1938) Šalkauskis 
mėgina atsakyti į klausimą, „ar idėja formuoja gyvenimą, ar 
gyvenimas formuoja idėją““. Jo atsakymas yra nuostabiai 
tikslus: tikrai žmogiškasis gyvenimas „nėra nei atsietos min- 
ties padaras, nei faktiško gyvenimo atliepas“ (p. 39). Kitaip 
tariant, Šalkauskis nepritaria nei ideokratijai, nei zookratijai, 
kaip jis pats vadina šiuodu kraštutinumu. Šalkauskiui žmo- 
giškasis gyvenimas yra logokratija, vadinasi, Logos įsikūniji- 
mas bei valdymas; Logos, suprasto krikščioniškąja prasme 
Kristaus pavidalu, kuriame „nėra jokio priešingumo tarp gy- 
venimo ir minties“. Atvirkščiai, „jame gyvenimas yra min- 
ties aidas ir mintis gyvenimo žiedas“, sako Šalkauskis po- 
etiškais žodžiais (p. 38). Filosofuoti tad reiškia eiti „logokra- 
tijos linkme“ (p. 44); tai daryti, kad tiesa būtų „gyva, 
gyvenimiška ir gyvastinga, tvarkanti gyvenimą pagal išvidi- 
nius amžinus dėsnius“ (ten pat). Kur tad filosofijos stinga, 
ten vietoj logokratijos išnyra zookratija ir padaro gyvenimą 
„gyvybinių vyksmų“ (p. 37), vadinasi, įgeidžių arba instinktų 
atliepu. „Kur trūksta filosofų, - sako Šalkauskis, - sugeban- 
čių kurti filosofijos sistemą ir gyvai svarstyti filosofijos pro- 
blemas, ten jausti mokslinių pasaulėžiūros pagrindų silpnu- 
mas ir protinės disciplinos stoka“ (p. 55). 

Lengva suprasti, kad pro visus šiuos Šalkauskio žodžius 
byloja sukrikščionintas Platonas. Vienoje savo dialogo „Fai- 
dono“ vietoje Platonas pastebi, kad filosofuojąs žmogus „ne- 


1 Cit. iš: Prof. Šalkauskis SE. Ateitininkų ideologija, Putnam, 1954, p. 37-56. 

paliaujamai savo atsimimuose gyvena tuo, kuo gyvena ir jo 
Dievas, kad būtų dieviškas“ (249 B), būtent tikrąja būtimi. Nuo- 
sekliai tad Platonui filosofavimas ir yra tapimas panašiu į Die- 
vą. Užtat ir pomirtinė bausmė už žemiškąjį gyvenimą kaip 
netikrą laukianti visų, „išskyrus tuos, kurie filosofavo neme- 
luodami“ arba, kitaip tariant, „gyveno filosofija“ (ten pat). Nes 
tuo būdu jie jau čia, žemėje, „stiebėsi tikrosios būties linkui“ 
(ten pat), apvaldydami savo sielą. Filosofuoti, pasak Platono, 
reiškia ne vykdyti tam tikrą užsiėmimą, bet gyventi tikrą gy- 
venimą, vis labiau persunkiamą logos jėga. Logokratija kaip 
filosofavimas yra viena iš pagrindinių Platono minčių. Jeigu 
dabar šį platonišką stiebimąsi tikrosios būties linkui perkel- 
sime į krikščioniškąją plotmę, tai ir gausime tai, ką Šalkaus- 
kis sako, esą žmogiškasis gyvenimas yra „realus dieviškosios 
idėjos viešpatavimas pasaulyje“ (ten pat, 39). Ogi ši dieviš- 
koji idėja yra ne kas kita kaip Logos, kuris ne tik „pradžioje 
buvo pas Dievą“, bet kuris „buvo Dievas“, įsikūnijęs it gyve- 
nęs „tarp mūsų“ (Jon, 1, 1-2, 14). Platonui logos dar tebėra 
abstraktus ir todėl grynai antžemiškas; Šalkauskiui kaip krikš- 
čioniui Logos jau yra nusileidęs mūsų prigimtin, įėjęs mūsų 
istorijon ir todėl sujungęs mintį bei būtį neperskiriamon vie- 
nybėn. Kaip tad galėtų filosofija, eidama logokratijos linkme 
ir būdama žmogiškoji būsena, būti tik tam tikras dalinis už- 
siėmimas arba specialybė? 

Atstovaudamas pažiūrai, kad filosofija sudaro žmogiškąją 
būseną arba žmogiškojo gyvenimo lytį, Šalkauskis įsijungė į 
tūkstantmetę tradiciją, einančią, kaip sakyta, nuo Platono ir 
tebegaliojančią mūsų dienomis. Jau daugiau negu prieš pus- 
šimtį metų M. Scheleris savo studijoje „Filosofijos esmė ir do- 
rinės filosofinio pažinimo sąlygos“ (1917) teigė, kad pilnutinė 
žmogaus veikla filosofijoje sudaro „ne kokios nors ypatingos 
filosofijos žymę, bet pačią filosofijos esmę“?. Mokslas liečiąs tik 
vieną kurią žmogaus dvasios sritį, tuo tarpu filosofija apiman- 
ti „visą žmogiškosios dvasios visumą; net labai specifinėje bei 
dalinėje filosofijos problemoje būna visas žmogus“ (ten pat). 


2 Scheler M. Werke, Bern, 1954, t. V, p. 84. 

Tai reikia suprasti, pasak Schelerio, ne psichologiškai, bet on- 
tologiškai: filosofija kaip žmogiškoji būsena kyla iš jos pačios 
esminės vienybės ir filosofinės problematikos apskritai“ (plg. 
p. 86). Kitaip sakant, pals filosofijos objektas reikalauja viso žmo- 
gaus. Šią mintį skelbia pažiūrose tiek M. Heideggeris, tvirti- 
nantis, kad kiekvienas metafizinis klausimas yra keliamas 
„Mums patiems“, tiek K. Jaspersas, perkeliantis filosofavimo 
svorį nuo daikto į mus pačius: „Kas filosofuoja, kalba apie sa- 
ve patį (Selbsteisein); kas to nedaro, tas nė nefilosofuoja“*. Ta- 
čiau ypač įdomiai ši filosofijos ir žmogaus santykių sampra- 
ta išėjo aikštėn dviejų Berlyno profesorių ginče: teologo 
H. Gollwitzerio ir filosofo W. Weischedelio, kuriuodu 1964 m. 
žiemos semestrą Laisvajame Berlyno universitete skaitė ben- 
drą kursą, pavadintą „Mąstymas ir tikėjimas“ („Denken und 
Glauben“)?, kiek vėliau išleistą ir atskira knyga. Šiame kurse 
teologas Gollwitzeris nuolatos pabrėžė, kad „tarp filosofijos ir 
žmogiškosios būties (Menschsein) tvylo plyšys; filosofas yra 
tik žmogaus dalis“ (p. 146). Vien tikėjimas apimąs visą žmo- 
gų. Weischedelio atsakymas kaip tik ir pratęsia minėtą tradi- 
ciją ligi pat mūsų dienų. „Tikrasis filosofavimas, — sako Wei- 
schedelis, — yra ne grynas mąstymo funkcijos veikdinimas (Be- 
taetigung), bet toksai mąstymas, kuris žmogų paliečia bei 
apsprendžia visoje jo egzistencijoje. Man atrodo, kad būtų blo- 
giausias išdavimas to, ko filosofija iš manęs reikalauja, jeigu aš 
tikėčiau galįs, iš vienos pusės, filosofuoti, o iš kitos - vesti nuo 
viso to nepriklausomą gyvenimą. Filosofija, kaip ją suprantu, 
nėra joks amatas, kuriam atsidedama keletą valandų, 0 pas- 
kui laisvalaikiu daroma, kas norima, visiškai be ryšio su pa- 
čiu amatu. Priešingai, filosofija, jeigu ji nori būti gyvastinga, 
turi sušvisti visame mano mąstyme bei veikime“ (ten pat). To- 
dėl Weischedelis ir teigia, kad apsisprendimas filosofuoti yra 
visos egzistencijos pakreipimas filosofijos linkui arba jos pa- 
darymas apsprendžiančiu gyvenimo principu (plg. p. 146— 


3 Heidegger M. Was ist Metaphysik? Frankfurt/M., 1949, p. 22. 

* Jaspers K. Philosophie, Berlin, 1948, p. 274. 

5 Gollwitzer H. und Weischedel Wilhelm. Denken und Glauben. Ein Streit- 
gesprach, Stuttgart, 1965. 

147), kuris žmogaus nebepaleidžia jokiu atveju ir jokiomis 5ą- 
lygomis. Štai kodėl filosofija, kaip ir tikėjimas, nepažįsta lais- 
valaikio. „Jeigu aš savo buvime nefilosofuoju kasdien, tai aš iš 
viso nefilosofuoju“, - sako K. Jaspersas“. 

Šių minčių šviesoje kaip tik ir išsisprendžia ana pradžio- 
je minėta sunkenybė Šalkauskio kaip filosofo atveju. Šalkaus- 
kis nesivertė filosofija specialybės arba amato prasme. Jam 
filosofija buvo gyvenimo linkmė ir tuo pačiu gyvenimo prin- 
cipas, persunkęs tiek pačią jo būtybę, tiek visus jo darbus. 
Filosofija nestovėjo šalia Šalkauskio, bet buvo jo būsena, ly- 
dinti jį kiekviename žingsnyje ir prabylanti kiekviename jo 
žodyje — tartame ar parašytame, nors šis žodis liestų net ir 
visiškai kasdienius dalykus, kaip ano meto modernieji šokiai 
ar hebrajiškomis raidėmis užrašytų iškabų tepliojimas?. To- 
dėl galėjo Šalkauskis neturėti nei filosofijos katedros, nei ne- 
dėstyti pagrindinių filosofijos kursų ir vis dėlto būti filosofas 
tikriausia šio žodžio prasme. Šalkauskis filosofavo kasdien: 
laisvalaikio šiuo atžvilgiu jis neturėjo. Štai kodėl mes ir va- 
diname jį didžiausiu mūsų filosofu, nes filosofija buvo iški- 
lusi ligi pat jo gyvenimo viršūnės. 

Jeigu tad, kaip pradžioje sakyta, klausiama, kas stovi Šal- 
kauskio filosofijos centre, tai, jau žiūrint į tai grynai subjek- 
tyviu atžvilgiu, reikia aiškiai atsakyti: žmogus. Šalkauskis juk 
filosofavo ne kaip specialistas, bet kaip žmogus pilnutine 
prasme. Jo filosofiją valdė ne grynai protinė funkcija, kaip 
tai yra mokslo atveju, bet jo žmogiškoji visuma. Gal čia tad 
ir slypi tas pagrindas, kodėl Šalkauskis griežtai skyrė filoso- 
fiją nuo mokslo, laikydamas ją kitos rūšies pažinimu: moks- 
linis pažinimas esąs tik atrama filosofiniam pažinimui. Tačiau šios 
dvi pažinimo rūšys anaiptol nestovinčios toje pačioje plot- 
mėje, kaip kad atskira žmogiškosios būtybės funkcija — sa- 
kysime: protinė — nestovi toje pačioje plotmėje su egzisten- 
cijos visuma. Šalkauskio filosofija kaip tik iš šios visumos kilo 
ir todėl apreiškė nuostabų humanistinį savo pobūdį. 


S Jaspers K. Philosophie, p. 281. 
7 Plg. Šalkauskis St. Ateitininkų ideologija, p. 220, 248, 268. 

2. Filosofija kaip žmogaus ugdymas 


Specialiai filosofinis Šalkauskio indėlis yra, kaip sakyta, ne- 
didutis. Užtat stambus yra jo visuomeniškai pedagoginis in- 
dėlis: penketas knygų — „Ant dviejų pasaulių ribos (prancū- 
zų kalba, 1919), „Bendrosios mokslinio darbo metodikos pra- 
dai“ (1926), „Visuomeninis auklėjimas“ (1932), „Ateitininkų 
ideologija“ (1933), „Lietuvių tauta ir jos ugdymas“ (1933) - 
dešimtis mažesnių skyrium išleistų studijų ir kelios dešimtys 
didesnių ar mažesnių straipsnių įvairiuose žurnaluose. Ar tai 
reiškia, kad Šalkauskis savo esme buvo visuomenininkas ir 
pedagogas? Ar tai reiškia, kad jo vadovaujamoji Pedagogikos 
katedra buvo vienaprasmė su šiandien Vakaruose esamomis 
pedagogikos katedromis? Atsakymą į šį klausimą galėsime 
duoti, kai - bent apgraibomis - apžvelgsime minėtų Šalkaus- 
kio visuomeniškai pedagoginių raštų pobūdį. 

Baigdamas savo „Filosofijos įvadą“, Šalkauskis teigia, kad 
kiekviena filosofija savaime pereina į pedagogiką; vadinasi, 
kad filosofo turimos pažiūros prašosi įvykdomos tiek as- 
mens, tiek visuomenės auklėjimu. Filosofija Šalkauskiui ne- 
turinti tikslo pati savyje, kad pasiliktų savame pažinime, juo 
gėrėdamasi tarsi legendinis Narcizas savo paveikslu upelio 
vandenyje. Ne, filosofija, užangažuodama žmogų savo veiks- 
mu arba filosofavimu, įpareigojanti jį ir savo pasekmėmis, 
būtent ji įpareigojanti filosofą savas pažintis vykdyti žmo- 
gaus gyvenime - visų pirma savoje, o paskui ir kitų būtyje. 
Kitaip tariant, pedagoginis pradas tūno pačiuose filosofijos 
pagrinduose. Pati filosofijos esmė reikalauja būti perkelta iš 
atitrauktybės į kasdienybę, iš pažinimo į veikimą, iš asme- 
ninio angažavimosi į visuomeninę sandarą. Šitaip Šalkaus- 
kis išgyveno ir savo visuomeniškai pedagoginę veiklą. Tiek 
jo vadovaujama Pedagogikos katedra, tiek jo šios srities raš- 
tai anaiptol nebuvo skirti auklėjamųjų reiškinių moksliniam 
tyrinėjimui, Šalkauskis anaiptol nebuvo pedagogas Pestaloz- 
zio, Montessori, Kerschenstenerio ar Forsterio prasme. Šal- 
kauskis buvo pedagogas prasme Platono, kuris siūlė kurti 
valstybę ne pagal piliečių kasdienos reikalus, bet pagal am- 

žinųjų idėjų reikalavimus; filosofiškai būti turėjo, pasak Pla- 
tono, ne tik atskiras žmogus, bet ir valstybė. „Valdžia vals- 
tybėje ir filosofija“ turinčios Platonui „susijungti į vieną“ (Po- 
liteia, 472E). Todėl jis ir skelbė: „Arba filosofai taps valsty- 
bių karaliais, arba tie, kurie dabar vadinasi karaliais bei 
valdovais, pasidarys tikri ir nuodugnūs filosofai“ (474C). 
Šis teiginys - tegu ir ne žodine savo lytimi — lydi visus Šal- 
kauskio visuomeniškai pedagoginius raštus. Pedagogika kaip 
filosofijos pratęsimas į kasdienos tikrovę - štai principas, ap- 
sprendęs visą visuomeninę bei pedagoginę Šalkauskio veik- 
lą. Ši veikla kilo ne iš konkrečių reiškinių sklaidos, vadinasi, 
iš apačios, bet iš pagrindinių filosofinių principų, vadinasi, iš 
viršaus, nes, pasak Šalkauskio, „teisingas principas“ turįs būti 
gerbiamas „ne tik teoriškai, bet ir praktiškai'*, Susidaręs prin- 
cipų sistemą savo dvigubų studijų metu - Maskvoje ir Švei- 
carijos Fribūre - Šalkauskis vėliau ir mėgino šiuos principus 
apvilkti pedagogine forma ir siūlyti juos mūsų tautai kaip jos 
auklėjimosi kelią. Pedagogika jam buvo antrasis filosofijos 
laipsnis, o visi jo visuomeniniai ir pedagoginiai raštai ne kas 
kita, kaip jo filosofijos taikymas mūsų tautos tikrovei. Pro juos 
kalba ne pedagogas vakarietine prasme, atsirėmęs į psicho- 
logiją - ši Šalkauskiui buvo ypač svetima, - į sociologiją, į po- 
litines aplinkybes, į teisinius papročius, bet filosofas platoniš- 
ka prasme, reikalaująs, kad idėjos tiesa virstų visuomeninio 
bei tautinio gyvenimo turiniu. Štai kodėl visi šie jo raštai, nors 
savo temomis yra kasdieniški - fizinis lavinimas, modernieji 
šokiai, patriotizmas, skautybė, politika, gimnastika bei spor- 
tas, konfesinė mokykla, kariuomenė - yra nuostabiai filoso- 
fiški, nes visi jie yra sutelkti aplinkui vieną kurį teorinį prin- 
cipą kaip šio principo išraiška kokio nors reikalo proga. Bū- 
damas sintetikas savo mąstymu ix pilnutinės pasaulėžiūros 
atstovas savo įsitikinimais, Šalkauskis niekad nesklaidė ku- 
rio nors reiškinio paties savyje ir nedarė išvadų iš šios sklai- 
dos, bet visados pastatydavo šį reiškinį priešais principą tat- 
si prieš veidrodį, norėdamas savo pastabomis pataisyti stebi- 


3 Ten pat, p. 53. 

mo reiškinio trūkumus. Taip jis elgėsi ne tik su tokiais sun- 
kiai apčiuopiamais dalykais, kaip lietuvių tautos pašaukimas 
būti Rytų ir Vakarų sinteze, bet ir su tokiais kasdienos įvy- 
kiais kaip 1926 metų perversmas arba prieš jį ėjęs krikščio- 
nių demokratų partijos rinkimų pralaimėjimas, Šalkauskio ap- 
rašytas gana plačiai straipsnyje „Momento reikalai ir princi- 
pų reikalavimai“ (1926). Principų reikalavimai visados jo 
raštuose apsprendė momento reikalus. Filosofija visados tu- 
rėjo pirmenybės prieš pedagogiką kaip šiosios vadovė, vis tiek 
ar Ši lietė asmenį ar visuomenę. 

Jeigu betgi filosofija, kaip teigė Šalkauskis, savaime perei- 
na į pedagogiką, tai jau iš anksto galima nujausti, kad šitokia 
filosofija yra antropologinė pačiais savo pagrindais, vadina- 
si, kad ji telkiasi aplinkui žmogų; jo prigimtį, jo veikimą pa- 
saulyje ir jo gyvenimo prasmę. Nes vykdyti filosofijos princi- 
pus pedagoginėmis priemonėmis galima tik tada, kai šie prin- 
cipai yra ne kas kita, kaip žmogiškosios būties principai. Juk 
nei pažinimo teorijos, nei metafizikos, net nei teodicėjos per- 
vesti į pedagogiką neįmanoma. Kas gi galėtų, sakysime, gy- 
venti bei veikti pagal Kanto gnoseologijos principus, esą daik- 
tas savyje yra nepažįstamas ir esą mūsų turimos pasaulio pa- 
žintys yra ne kas kita, kaip mūsų sąmonės pagal tam tikras 
kategorijas apipavidalintos chaotiškų įspūdžių lytys? Štai ko- 
dėl F. Stepunas, lietuviškos kilmės (nuo Tilžės) rusas sociolo- 
gas, ilgus metus dėstęs Miuncheno universitete, savo atsimi- 
nimuose ir rašo, kaip lengvai jis atsipalaidavo nuo Kanto. „O 
Viešpatie, - pasakoja jis, - kiek vargo man kaštavo pirmą se- 
mestrą skaityti ir pasisavinti "Kritik der reinen Vernuntt“! Kaip 
pamišėlis klaidžiodavau kartais Heidelbergo apylinkėse (Ste- 
punas studijavo Heidelbergo universitete), stebėjau pro mė- 
nulį slenkančius debesis, melsvame rūke skęstantį šviesų pil- 
ną miestą, regėjau už jo Berlyną, Varšuvą, Maskvą, savo šei- 
mą prie pietų stalo ir niekaip negalėjau tikėti, kad šis visas 
nuo vaikystės taip ankštai su manimi suaugęs, man patiki- 
mas pasaulis galėtų būti tik mano sąmonės turinys, kuriam 
niekas tikrovėje neatitinka arba kuris yra tai, apie ką mes netu- 

rime nė mažiausios nuojautos.“? Arba: kas gi galėtų melstis 
Aristotelio bei T. Akviniečio nejudančiam Judintojui, jaustis 
esąs jam nusikaltęs ir prašyti jį mums atleisti? Štai kodėl jau 
nuo B. Pascalio laikų ir skelbiama, kad filosofų Dievas nesąs 
Abraomo, Izaoko ir Jokūbo Dievas; vadinasi, kad teodicėjos 
principas ex motu negali virsti pedagogine gaire mūsajai re- 
ligijai. O ką bekalbėti apie metafizikos įvairias transcenden- 
talines sąvokas bei jų sklaidą. Todėl Šalkauskis ir nesidomė- 
jo nei pažinimo teorija, nei ontologija, nei teodicėja. Vienin- 
telis metafizinio pobūdžio darbas yra jo disertacija apie 
pasaulio sielą Solovjovo filosofijoje. Bet įdomu, kad pasaulio 
sielos sampratą jis atmeta ne loginiu ar ontologiniu pagrin- 
du kaip nieko neišaiškinančią ir todėl nereikalingą hipotezę, 
bet remdamasis kaip tik antropologiniais argumentais, bū- 
tent: jei pasaulio siela yra asmeninio pobūdžio, vadinasi, yra 
protinga ir valinga, tai jos buvimo atveju žmogaus asmuo nu- 
stoja laisvės ir virsta šios visuotinės sielos įrankiu. Kitaip ta- 
riant, žmogaus asmenybė apsprendžianti net ir metafizines 
sampratas: kas antropologiškai yra neįmanoma, tas metafi- 
ziškai yra netiesa. Šis nusistatymas Šalkauskio disertacijoje 
yra labai ryškus. 

Be abejo, tai anaiptol nereiškia, kad Šalkauskis neturėjo 
savų metafizinių pažiūrų. Tačiau jis jas buvo susidaręs ne 
tiek svarstydamas būtį apskritai, kiek, kalbant Heideggerio 
žodžiais, pasirinkdamas „pavyzdinę būtybę““ ir mėgindamas 
jos buvime atskleisti bei spręsti būties klausimą. Ši gi pavyz- 
dinė būtybė Šalkauskiui (kaip ir Heideggeriui) buvo ne kas 
kita kaip žmogus. Štai kodėl jis metafizines sampratas ver- 
tino antropologiniu atžvilgiu ir štai kodėl jis galėjo filosofiją 
pervesti į pedagogiką. Nuosekliai tad Šalkauskis savo raš- 
tuose nevengė net ir tokių temų, kurios, paviršium žiūrint, 
skamba labai kasdieniškai, pavyzdžiui: „Žaidimas ir fizinis 
darbas pedagogikos šviesoje“ (1927), „Vyskupas Paltarokas 
kaip vado tipas“ (1935), „Pasisakymas apie abstinenciją ir 


3 Stepun F. Das Antlitz Russlands und das Gesicht der Revolution. Aus 
Meine Leben, Mūnchen, 1961, p. 113. 
10 Pig. Heidegger M. Sein und Zeit, Tūbingen, 1949, p. 7. 

blaivybę“ (1933), „Socialinė ekonominė krizė“ (1939) ir t. t, 
Iš viso Šalkauskio raštų temos yra aktualios, šiandien pasa- 
kytume: egzistencinės, nes jos visos kyla iš žmogaus gyve- 
nimo reikalų. O jeigu Šalkauskis yra sunkiai skaitomas ir ne 
vieno beveik nesuprantamas, tai ši sunkenybė glūdi ne te- 
mų atsajume, bet stiliaus bei kalbos dirbtinume. Tėvų na- 
muose Šalkauskis iš mažens kalbėjo lenkiškai; gimnazijoje 
mokėsi ir universitete studijavo arba rusiškai (Maskvoje), ar- 
ba prancūziškai bei vokiškai (Šveicarijos Fribūre). Lietuvių 
kalba jam buvo ne gimtoji, bet išmoktoji kalba. Be to, nebū- 
damas, kaip liudija prof. J. Eretas", savaime atsiskleidęs mu- 
zikai, Šalkauskis neturėjo, pasakytume, „sakinio melodijos“ 
jausmo, kuri padaro sakinį skambų net ir sunkios minties at- 
vėju. Šalkauskio sakinys yra visados duslus - net ir ten, kur 
jis kalba apie kasdieną. Prof. Eretas, pirmasis atkreipęs dė- 
mesį į Šalkauskio raštų stilių, teisingai randa, kad daiktavar- 
džio persvara, būdvardžio nuvertinimas, veiksmažodžio su- 
stingdymas, svetimžodžių gausa sudaro būdingas Šalkaus- 
kio stiliaus savybes'2. Bet kaip tik šios savybės — tiksliau: 
silpnybės — ir yra kaltos, kodėl Šalkauskis yra sunkiai su- 
prantamas ir todėl maža skaitomas. Ne Šalkauskio raštų tu- 
rinys yra sunkus, bet jų išraiška. Tai pastebime todėl, kad 
atitiestume net ir tarp ateitininkų įsivyravusią klaidingą pa- 
žiūrą, esą Šalkauskis savo mintimi yra atitrūkęs nuo tikro- 
vės. Priešingai, jo mintis visados tikrovinė, nes kilusi iš rū- 
pesčio žmogumi čia individualine, čia visuomenine prasme. 
Tik kalbinis šios minties apvalkalas, gaila, yra nuaustas tar- 
si iš pakulinių siūlų, todėl nelankstus, šiurkštokas ir todėl 
skaitytojo nepagaunąs. Kas betgi pro šį kietą bei nedailų dra- 
bužį prasiveržia, Šalkauskio raštuose randa ištisą eilę idėjų, 
kurios mus ir šiandien taip lygiai savęspi traukia, kaip ir 
anuomet, sakysime: santykis tarp aristokratijos ir demokra- 
tijos"?, filosofijos ir mokslų nepriklausomybė nuo bažnytinio 


*1 Plg. Eretas J. Stasys Šalkauskis, Brooklyn, 1960, p. 100. 
12 Plg. Ten pat, p. 92-98. 
53 Pig. Šalkauskis St. Ateitininkų ideologija, p. 81-85. 

autoriteto“, patriotizmo ryšys su antitautinėmis bei tarptai 
tinėmis pastangomis!, santykis tarp darbo ir kapitalo!“, mc 
terų klausimas!?, spaudos laisvė ir jos atsakingumas!“, id« 
ologija ir praktika!?, prievartos klausimas kovoje su blogiu? 
jaunimo problema?!, — vis tai juk reikalai bei rūpesčiai, kt 
riais ir šiandien sergame ir kuriems spręsti Šalkauskis te 
kia didžiai vertingų paskaitų bei pasiūlų. Prietaras tad yr 
kalbėti apie Šalkauskio minties atsajumą. Tai tvirtinti ga 
tik tas, kas Šalkauskio raštų visai nepažįsta. Priešingai, Ša 
kauskiui kaip filosofui net būtų galima prikišti, kad jis pe 
daug leidosi patraukiamas žmogiškųjų kasdienos rūpesči1 
Tačiau atsimenant, kad žmogus yra jo filosofijos centras : 
kad jo filosofija vidiniu būtinumu pereina į pedagogiką, ši 
aktualių klausimų kėlimas bei svarstymas darosi suprant: 
mas, pateisinamas ir Šalkauskio atveju visiškai nuoseklu: 
Filosofija jam buvo žmogaus ugdymas. Todėl jis šio ugdy 
mo degančias problemas ir sprendė. Daug jų, kaip minėt: 
yra sprendžiamos ir šiandien, nes ir dabar jos yra pirmae 
liai mūsų visuomenės rūpesčiai. Šiuo atžvilgiu Šalkauskis te 
bėra gyvas ir kalbus. Jis nėra praėjęs, bet dabartinis, bylc 
jąs į mus tais pačiais reikalais, kurie kvaršina ir mūsų ga 
vas. Ar tad nereiktų jo sprendimais — bent ateitininkams 
labiau susidomėti, negu tai buvo daroma lig šiol? Graži 
kad ateitininkai dabar yra sukrutę atnaujinti savo ideolog 
ją, mėgindami padaryti ją „šviesa, žadinančia į tiesą ir gė 


4 Plg. Ten pat, p. 40-41, 47-50. 

15 Plg. Šalkauskis St. Visuomeninis auklėjimas, Kaunas, 1932, p. 141-17 
Šalkauskis St. Lietuvių tauta ir jos ugdymas, Kaunas, 1933, p. 84-102, 182 
184. 

16 Plg. Šalkauskis St. Ateitininkų ideologija, p. 103-104, 217-226; Šalkau 
kis St. Socialinė ekonominė krizė / „Draugija“, 1939, Nr. 7, p. 414419, 

17 Plg. Šalkauskis St. Ateitininkų ideologija, p. 119-124; Šalkauskis S 
Lyčių skirtumai ir ugdymo individualizacija / „Naujoji vaidilutė“, 192 
Nr. 4, p. 166174. 

18 Šalkauskis St. Ateitininkų ideologija, p. 175-181. 

19 Ten pat, p. 215-240, 266-273. 

20 Ten pat, p. 261-265. 

2 Ten pat, p. 274-298. 

rį“, kaip to iš ideologijos reikalauja buvęs Ateitininkų fede- 
racijos vadas dr. J. Girnius?. Tačiau kur galima daugiau rasti 
tokio žadinimo į tiesą ir gėrį, jeigu ne Šalkauskio raštuose? 
Viena iš paskutiniųjų Šalkauskio studijų „Jaunuomenė ir gy- 
voji dvasia“ (1938) yra tarsi jo testamentas, o šis testamen- 
tas yra vienas didžiulis šauksmas jaunimui „pažinti tiesą, 
geisti gėrio, džiaugtis grožiu, susižavėti šventumu“?. Tai 
šauksmas kuris turėtų būti girdimas ir dabartinio materia- 
lizmo bei sumiesčionėjimo metu. 


2 Girnius J. Idealas ir laikas, Chicago, 1966, p. 104. 
23 Šalkauskis St. Ateitininkų ideologija, p. 290. 

ŠALKAUSKIS KAIP ATEITININKAS 


Nors Šalkauskis nebuvo ateitininkų sąjūdžio kūrėjas, kaip 
vysk. M. Reinys, prof. P. Kuraitis ar prof. P. Dovydaitis, nors 
jis įsijungė į jį tik 1920 metais, pradėjęs dėstyti Aukštuosiuo- 
se kursuose Kaune, vadinasi, praslinkus visam dešimtmečiui 
nuo ateitininkų gimimo, vis dėlto jis greitai tapo tikrąja šito są- 
jūdžio siela, jo santvarkos reorganizatoriumi, jo ideologijos formuo- 
toju ir akyliu jo gyvenimo bei išsivystymo stebėtoju. Pagal Šalkaus- 
kio projektą reorganizacinėje Palangos konferencijoje 1927 me- 
tų vasarą ateitininkija buvo padalinta į moksleivių, studentų 
ir sendraugių sąjungas ir sutelkta į vieną Federaciją. Pagal Šal- 
kauskio pasiūlymus buvo formuluoti ateitininkų principai ir 
pareigos, jų elgesio taisyklės ir reiškimosi formos, jų tikslai ir 
uždaviniai, kuriuos visus jis vėliau išleido atskiru „Ateitinin- 
kų ideologijos“ veikalu (1933 m.). Šalkauskis taip pat nuola- 
tos budėjo ateitininkų praktinio gyvenimo sargyboje, stropiai 
žiūrėdamas, kad jame neįsiveistų ydų, kad jis nepasuktų ku- 
ria nors vienašališka linkme, kad jis visados būtų pakanka- 
mai aktyvus ir kūrybiškas. Išrinktas Palangos konferencijoje 
vyriausiuoju Ateitininkų federacijos vadu, savo aplinkraščiais 
ir atsišaukimais jis kartas nuo karto ateitininkus tai įspėda- 
vo, tai paragindavo, tai net pabardavo, jeigu matydavo, kad 
gyvenimo praktika mėgina tolti nuo ideologinių reikalavimų. 
Šitos savo stebėtojo ir patarėjo pareigos jis neatsisakė visą gy- 
venimą, nors sveikata ir neleido jam ilgiau pasilikti vyriau- 
siojo vado pareigose. Tuo būdu praktinis visuomeninis Šal- 
kauskio darbas didžiausia savo dalimi buvo skirtas ateitinin- 

kų sąjūdžiui. Ateitininkija jam buvo tarsi akies lėlytė, kurią 
jis atsidėjęs puoselėjo ir ugdė. Kas tad vedė Šalkauskį į ateiti- 
ninkus? Ką jis juose matė ir ką pats jiems yra davęs? 

Šalkauskį į ateitininkus pastūmėjo pilnutinio gyvenimo ir pil- 
nutinės pasaulėžiūros idealas. Savo nusistatymu ir savo sieki- 
mais būdamas sintetikas, jis norėjo, kad ir lietuviškasis jau- 
nimas, kurį jam teko auklėti visą dvidešimtį metų, nenuklys- 
tų nuo pilnatvės kelio; kad suvoktų pilnutinio idealo grožį; 
kad ryžtųsi jį vykdyti iš sykio savyje, o vėliau ir visuome- 
nėje. Šalkauskis buvo filosofas. Tačiau tikras filosofas visa- 
dos yra ir auklėtojas. Kiekviena filosofija paprastai baigiasi 
pedagogika arba nurodymu tų priemonių, kurios padėtų 
žmogui filosofinius principus įkūnyti kasdienėje tikrovėje. 
Šalkauskis buvo gyvenimo filosofas. Savo minties pasaulyje 
jis buvo susikūręs pilnutinio gyvenimo idealą, kuriame gam- 
ta, kultūra ir religija buvo sujungtos į vieną organišką visu- 
mą. Reikėjo tad rasti žmonių, kurie šitą idealą imtųsi vyk- 
dyti patys ir skelbtų kitiems kaip visuomeninį tautos užda- 
vinį. Tikras filosofas reikalauja klausytojų ir sekėjų. 

Ir štai tokiais pilnutinio gyvenimo vykdytojais bei šalininkais 
Šalkauskis ir laikė ateitininkus. Ateitininkija, Šalkauskio suprati- 
mu, buvo pilnutinės pasaulėžiūros ir pilnutinio gyvenimo sąjūdis, 
siekiąs keisti Lietuvių Tautą pagal Kristaus dvasią, vengiąs 
bet kokių vienašališkumų ir perdėjimų, todėl geriausiai iš- 
reiškiąs krikščioniškąją mintį. Tuo laiku - šitaip Šalkauskis 
apibūdina ateitininkus, - kuomet mums, sendraugiams, te- 
ko eiti mokslą, besiformuojant ateitininkų judėjimui, univer- 
sitetinio jaunimo nusistatymas turėjo keturias charakteringas 
žymes; būtent: 1) abejingumą tautybės atžvilgiu, 2) aiškų pa- 
linkimą į ateizmą, 3) niekinimą akademinio mokslo kaip in- 
telektualinio lavinimo ir 4) pasiryžimą savo jėgomis pradėti 
politinę revoliuciją ir atitinkamą politinį veikimą. „Ateities“ 
organizacija, būdama... protestu prieš rusų mokyklos ir jau- 
nimo pakraipą, prieš kiekvieną žymę pastatė naują uždavi- 
nį: prieš abejingumą tautybės klausime „Ateitis“ pastatė pa- 
triotizmą su tautine kultūrine kūryba; prieš ateizmą pasta- 
tė krikščioniškąjį susipratimą ir veikimą; prieš akademinio 

lavinimo niekinimą pastatė intelektualinio lavinimosi reika- 
lą; prieš ardomąjį revoliucionizmą pastatė pareigą ruoštis 
prie plataus visuomeninio veikimo“ („Židinys“, 1925, t. 2, 
p. 267). Vadinasi, prieš rusiškąjį nihilizmą ir anarchiją ateitinin- 
kija pastatė pilnutinės pasaulėžiūros ir krikščioniškojo solidaru- 
mo idealus. Todėl ji kaip tik atitiko Šalkauskio nusistatymus. 
Ateitininkijoje Šalkauskis matė savo paties idėjų praplėtimą 
ir perkėlimą į platesnę visuomenę. Kas Platonui buvo jo aka- 
demijos mokiniai, kas Aristoteliui buvo jo licėjaus klausy- 
tojai, tas Šalkauskiui buvo ateitininkai. Būdamas idealistas, 
jis ieškojo tokio jaunimo, kuris pasitikėtų dvasios ir idėjos 
galybe, ne savo raumenimis ar savo miklumu dvikovose. 
Todėl jis ateitininkams drąsiai skelbė: „Mes pasirinkome gy- 
venimo kovai ne materialinį ginklą, nes norime kovą tikrai 
laimėti. Šiais žiaurių kovų ir plėšrių sumanymų laikais ne- 
materialinio ginklo pasirinkimą mes darome viešai ir de- 
monstratyviai. Idėjinis ginklas pasirodo galingesnis už bet 
kurį kitą ginklą, nes jis remiasi doriniu vertingumu ir mo- 
raline idėjos galybe“ („Židinys“, 1929, t. 2, p. 326). Ateitinin- 
kai buvo Šalkauskio pagalbininkai, jo ginklanešiai idėjinėse 
kovose. Todėl jis juose matė ne tik savo minčių praplėtimą, 
bet sykiu ir mūsų Tautos atsinaujinimo šaltinį. „Jei su „Auš- 
ra“, - sako Šalkauskis, - yra surištas mūsų tautinis atgimi- 
mas, tai su 'Ateitimi" dera rišti dvasinis mūsų atgimimas. Pir- 
masis suteikė mūsų šviesuomenės gyvenimui tautinės lyties, 
antrasis veda šitą šviesuomenę į pilnutinį krikščioniškojo gy- 
venimo turinį... Be 'Aušros" mūsų tėvynėje nebūtų galėję bū- 
ti ir tokios "Ateities", kokia ji yra dabar; o be "Ateities" 'Auš- 
ra' nebūtų įgavusi tikros savo prasmės. 'Ateitis' taip laikosi 
'Aušros', kaip gyvenimo turinys laikosi gyvenimo lyties ar- 
ba formos. 'Aušra" pasistatė tikslą atnaujinti mūsų gyveni- 
mą tautinėje lytyje. "Ateitis" ryžosi atnaujinti mūsų gyveni- 
mą dieviškajame turinyje“ („Židinys“, 1925, t. 2, p. 232). Tau- 
tinis mūsų sąjūdis, sukeltas „Aušros“, ir religinis mūsų 
sąjūdis, sukeltas ateitininkų, Šalkauskio yra laikomi lygiaver- 
čiais ir vienas antru paremiami. Abu juodu susijungę išve- 

dė mūsų tautą į pilnutinio gyvenimo kelią, nes sudarė jai są- 
lygas amžinąsias krikščioniškąsias idėjas reikšti ir vykdyti sa- 
vose tautinėse formose. 

Tačiau, kad ateitininkija šituo pilnutinio gyvenimo keliu 
galėtų nenuklystamai eiti, Šalkauskis formulavo jai ideologi- 
ją, nustatydamas jai praktinę susipratimo bei veikimo liniją. 
Keturiais pagrindiniais principais turi pasižymėti, Šalkauskio 
supratimu, ateitininkiškasis sąjūdis: 1) katalikiškumu, 2) tautiš- 
kumu, 3) visuomeniškumu ir 4) inteligentiškumu. Kiekvienas at- 
eitininkas turi būti susipratęs ir praktikuojąs katalikas, gilus ir 
veiklus patriotas, aktyvus visuomenininkas ir tikras inteligentas. 
Katalikybė duoda ateitininkijai amžinųjų idėjų, be kurių 
žmogus, panaudojant šv. Pauliaus posakį, visados yra tik 
žvangantis varis ir skambantis varpas. Katalikybės jėga atei- 
tininkija vykdo pagrindinį ir esminį savo uždavinį visa at- 
naujinti Kristuje, nes šitoks atnaujinimas yra galimas tiktai 
„Sutartinėje su Katalikų Bažnyčia ir dargi jos pagalba“ („Ži- 
dinys“, 1925, t. 2, p. 236). Todėl Šalkauskis reikalavo iš atei- 
tininkų, kad šie gyvai įsijungtų į sakramentinį gyvenimą, kad 
uoliai vykdytų Dievo ir artimo meilės pareigas, kad būtų su- 
sipratę ir išsilavinę savo tikėjimo klausimų sprendime. Tau- 
tybė duoda ateitininkijai kūrybos ir reiškimosi formų, be ku- 
rių idėjos yra nesuvokiamos ir negyvos. Tačiau Šalkauskis 
nuolatos įspėdavo ateitininkus, kad šie tinkamai suprastų 
tautybės reikšmę. „Ateitininkų, — sako jis, - kaip ir visų ka- 
talikų, tautybė yra laikoma būtinu teigiamuoju gyvenimo 
veiksniu. Bet sykiu tautinė lytis, kaip gyvenimo reiškimosi 
priemonė, negali būti imama gyvenimo tikslu... Kosmopoli- 
tai internacionalistai vienašališkai įvertina gyvenimo lytimi. 
Tautininkai nacionalistai vienašališkai įvertina tautinę gyve- 
nimo lytį, nesiskaitydami pakankamai su gyvenimo turi- 
niu... Vien išlaikant lemtą sintetinę pusiausvyrą tarp tautinės 
gyvenimo lyties ir bendro žmogiškojo turinio, tegalima tin- 
kamai išspręsti tautinis klausimas sutartinėje su visuotiniais 
žmonijos idealais. Štai... kokia prasme katalikas gali būti iš- 
tikimas sykiu ir individualinei savo tautai ir visuotinajai Ka- 

talikų Bažnyčiai, kuri geriausiai atvaizduoja amžinus žmo- 
nijos idealus“ („Židinys“, 1925, t. 2, p. 233). Visuomenišku- 
mas ateitininkui yra dirva, kurioje jis praktiškai pritaiko sa- 
vo žinias, išmėgina savo gabumus ir vykdo savo sumany- 
mus. Visuomenėje ateitininkas praplečia savo asmenybę, 
papildydamas ją tokiais nusiteikimais, kurių jis vienas įsigyti 
negali. „Visuomeniniam veikimui, - teigia Šalkauskis, — ... 
yra visų pirma reikalinga du bendru nusiteikimu: solidaru- 
mo jausmas ir teisės sąmonė (p. 262)... Teisės sąmonė turi 
pasireikšti sąmoningu branginimu dviejų pagrindinių visuo- 
meninio gyvenimo vertybių: tvarkos ir laisvės“ (p. 262, 265). 
Vadinasi, per visuomeninį savo veikimą ateitininkas išmoks- 
ta būti solidarus, išmoksta branginti tvarką ir pamilti laisvę. 
Todėl Šalkauskis ir reikalavo, kad kiekvienas ateitininkas 
daugiau ar mažiau būtų visuomenininkas. Galop inteligen- 
tiškumas padaro ateitininką vadovaujančiu tautos nariu. In- 
teligentiškumo idealui išnagrinėti Šalkauskis yra skyręs ne 
vieną studiją. Padaryti ateitininkus tikrais inteligentais bu- 
vo vienas iš svarbiausiųjų jo rūpesčių. „Į inteligentiją, Šal- 
kauskio nuomone, žmogus nėra priimamas arba nepriima- 
mas, įleidžiamas arba neįleidžiamas, išrenkamas arba neiš- 
renkamas. Inteligentijai žmogus priklauso arba nepriklauso 
savo vidaus esme“ („Židinys“, 1939, p. 663). Ko tad reikia, 
kad žmogus galėtų inteligentijai priklausyti? „Tikras inteli- 
gentas, Šalkauskio nusistatymu, turi pasižymėti gabumais, 
išauklėjimu, išlavinimu, kuriamąja iniciatyva ir sugebėjimu 
praktikuoti bent vieną inteligentišką profesiją“ („Židinys“, 
1925, t. 2, p. 247). Vienas protinis išsilavinimas žmogaus 
inteligentu dar nepadaro. „Tai, kas inteligentui iš tikro yra 
būtina, yra universalinis išsilavinimas“ („Židinys“, 1939, 
p. 665), kurį atbaigia kūrybinė iniciatyva. „Inteligentija yra 
kūrybinis veiksnys, kuris eina nuo naujų idėjų prie naujų 
idealų suvokimo, o nuo šių pastarųjų prie kultūrinės pažan- 
gos“ (ten pat, p. 668). Ir tik šitos ypatybės padaro, kad inte- 
ligentija atsistoja gyvenimo priešakyje. „Inteligentija princi- 
pe privalo būti neluominė ir neklasinė rinktinių arba geriau- 
sių žmonių grupė, kuri dėl savo aukšto intelektualinio ir 

moralinio vertingumo turi vadovauti visuomenės gyvenimui 
bei veikimui“ („Židinys“, 1925, t. 2, p. 249). Ateitininkija to- 
dėl yra elito sąjūdis, katalikiškojo gyvenimo vadų mokykla, 
iš kurios turi išeiti visapusiškai pasiruošę žmonės, sugebą va- 
dovauti ir kurti. 

Šitokiais tad principais, tarsi kokiais stulpais, Šalkauskis 
parėmė ateitininkų ideologiją. Vis dėlto jis reikalavo iš atei- 
tininkų ne tik ideologinio susipratimo. Jis reikalavo ir susior- 
ganizuoti. „Jokia ideologija, - teigia Šalkauskis, - turinti vie- 
šus tikslus, negali būti realizuota, jei ji neranda tvirtos bei 
pastovios atramos organizacijoje. Organizacijos priemonės 
yra tarsi griaučiai, kurie palaiko pačios pasaulėžiūros gyva- 
vimą visuomenėje ir jos nurodomų tikslų realizavimą“ („Ži- 
dinys“, 1929, p. 318). Pasaulėžiūra savaime traukia paskui save 
organizaciją, nes ji nori būti regima ir veikli. Todėl nesusiprati- 
mas yra prikaišioti ateitininkams, kam jie buriasi į organi- 
začiją. Jie buriasi todėl, kad organizacinėmis priemonėmis ir 
jie patys geriau įsigyvena į savo uždavinius ir visuomenėje 
turi daugiau reikšmės. Ateitininkų organizavimas visiškai 
atitinka Šalkauskio mintį ir jo nusistatymą. „Ateities“ sąjun- 
ga, - sako Šalkauskis, - turi papildyti šeimos, mokyklos ir 
Bažnyčios ugdomąją rolę tiek ir taip, kiek ir kaip to reika- 
lauja jaunimo auklėjimasis, lavinimasis ir pratinimasis prie 
būsimojo subrendusio veikimo plačiajame visuomenės gyve- 
nime“ („Židinys“, 1925, t. 2, p. 241). Nenuostabu todėl, kad 
ateitininkai organizuojasi visu plotu, pradedant moksleiviais 
ir baigiant sendraugiais, nes „juo turtingesnė pasaulėžiūra, 
juo sudėtingesnė yra ir organizacija, kuri turi ją realizuoti“ 
(„Židinys“, 1929, p. 318). Ateitininkų organizacija turi apimti 
visą gyvenimą, nes ir jų pasaulėžiūra yra pilnutinė bei vi- 
suotinė. 

Organizacija veda ateitininkus į praktinį veikimą. Šal- 
kauskis ir šiuo klausimu yra mums davęs nuostabiai sinte- 
tinį išsprendimą. Jis teisingai pastebi, kad „pasiruošti prie 
veikimo vien teoretiniu būdu negalima, nes tik veiksmais te- 
galime paprasti sąmoningai bei praktiškai veikti („Židinys“, 
1925, t. 2, p. 258). Todėl reikia ne tik susiprasti, ne tik su- 

siorganizuoti, bet ir veikti, nes „tik veiklumu ideologija yra 
realizuojama gyvenimo praktikoje“. Vis dėlto Šalkauskis skel- 
bia principą, kad „pirma doktrina, o paskui akcija“, vadina- 
si, pirma išsilavinimas, išsimokslinimas, susipratimas, o pas- 
kui konkretus darbas ir kūryba. Be abejo, susipratimas eina 
sykiu su veikimu. Tačiau, jeigu norime, kad šitas veikimas 
būtų vaisingas, mes turime gerai išstudijuoti kiekvienos sri- 
ties problemas, kurias imamės praktiškai apvaldyti. Čia glūdi 
priežastis, kodėl Šalkauskis saugojo, kad ateitininkija nevirstų 
politiniu sąjūdžiu. „Ateitis“, — sako jis, - kaip lietuvių moks- 
lą einančio katalikiškojo jaunimo sąjunga, neprivalo būti jo- 
kia prasme partinė organizacija. Socialinio bei politinio vei- 
kimo srityje katalikai gali skirtis savo pažiūromis, kadangi 
čia nėra dar vienos visiems katalikams programos, suformu- 
luotos visose smulkmenose. Bet kaip tik socialinis bei poli- 
tinis veikimas negali sudaryti vieno iš uždavinių "Ateities" 
organizacijai, kuri, kaip mokslus einančio jaunimo organi- 
zacija, tegali vien ruošti savo narius prie tokio veikimo pla- 
čiose katalikiškumo ribose“ (p. 237). Ateitininkai turi ruoš- 
tis politiniam veikimui. Tačiau kol jie yra mokyklos suole, 
tol jiems Šalkauskis nepatardavo atsidėti konkrečiai politi- 
kai, nes tokiam veikimui jie dar nėra pasirengę. Be abejo, tai 
nereiškia, kad politinės problemos neturėtų ateitininkų do- 
minti problematine savo puse. Priešingai, visuomeninis ateiti- 
ninkų principas reikalauja, kad jie gerai pažintų visuomeninio gy- 
venimo reiškinius ir išmoktų gerai juos vertinti, kad paskui sto- 
ję į praktinį veikimą būtų šiuo atžvilgiu tinkamai subrendę. 

Štai Šalkauskio ateitininkų nusistatymų bendriausi met- 
mens. Ateitininkai jam nebuvo tik paprastas jaunimo sąjū- 
dis, kaip, sakysime, pavasarininkai, su kuriais jis beveik nie- 
ko bendra neturėjo. Ateitininkuose jis matė sąjūdį, kuris ryžosi 
atskleisti aukštesnio gyvenimo prasmę ir ją lietuviškojoje inteligen- 
tijoje realizuoti. Todėl Šalkauskis ir ėjo į ateitininkus, ir kūrė 
jiems ideologiją, ir tvarkė jų organizacines formas, kad tuo 
būdu padėtų jiems kuo geriausiai ir kuo sėkmingiausiai iš- 
kelti šitą aukštesnę prasmę viešumon, ją suprasti ir visuo- 
menėje įgyvendinti. Šalkauskis yra suaugęs su ateitininkais 

visu savo gyvenimu, visa savo pažiūrų linkme ir jų turiniu. 
Jis yra jų įkvėpėjas ir jų mokytojas. Jeigu prof. Dovydaitis 
yra ateitininkijos širdis, savo žmoniškumu, savo krikščioniš- 
ka artimo meile, savo nuolatinių pasiruošimu padėti patrau- 
kusi į save visus, ypatingai jaunuosius, ir palikusi šiltą at- 
minimą ją pažinusiuose, tai Stasys Šalkauskis yra tasai di- 
dysis ateitininkijos protas, savo sistemos ir logikos galia, savo 
minties gilumu ir sistemingumu davęs katalikiškajam jauni- 
mui amžinos reikšmės idėjų, kurių ateitininkams gali pavy- 
dėti bet kuris kitas sąjūdis, tegul jis būtų ir katalikiškas. Pran- 
cūzai savo katalikiškajam jaunimui turi sukūrę puikių me- 
todų ir priemonių. Tačiau jie nė iš tolo negali lygintis savo 
principų ir pareigų apimtimi, pilnatve, aiškumu ir sistemin- 
gumu. Ateitininkija šiuo atžvilgiu yra vienintelė visame katali- 
kiškajame pasaulyje. Tai yra mūsų lietuviškojo genijaus kūri- 
nys, gimęs iš lietuviškosios ir krikščioniškosios sielos. 

Todėl nors šiandien mes negalime veikti savo tėvų žemė- 
je, nors mes negalime susikaupti prie savo Ideologo kapo, 
vis dėlto savo dvasia ir savo siekimais, savo pasiryžimais ir 
savo drąsa mes esame tie patys ateitininkai, tesią toliau pir- 
mųjų savo pradininkų darbą ir sunkiose savo gyvenimo są- 
lygose nešą pasauliui naujo atgimimo ugnį, eidami visa at- 
naujinti Kristuje. 


PRASMINGA SUKAKTIS 


[Jonas Grinius] 


Keturiolika kilometrų nuo Miuncheno Ingolstadto linkui 
drėgnoje pamiškėje stovi per šimtą medinių barakų. Pasta- 
tyti jie buvo dar Hitlerio laikais aerodromo darbininkams už- 
sieniečiams, todėl yra labai skurdūs tiek savo išvaizda, tiek 
savo vidaus įrengimais: sienos plonytės, koridoriai tamsūs, 
kambariai maži ir žemi, rūsių nėra, tad žmonės krauna var- 
gingą savo mantą palovėse, pastalėse, ant spintų, koridoriuo- 
se. Tik neseniai čia buvo atvestas vanduo. Pirmiau ir tą rei- 
kėjo semtis iš šulinio. Šviesa vakarais nuolatos gęsta, nes ku- 
ro neužtenka ir žmonės jungiasi krosneles į šviesos tinklą, 
tad saugikliai neišlaiko. Kartais ištisas valandas tenka sėdė- 
ti tamsoje. Tai Šleshaimo DP stovykla. Pirmiau ji priklausė 
IRO žiniai. Bet jau nuo 1951 m. gruodžio 1 d. perėjo vokie- 
čių globon ir dabar vadinasi DP Regierungslager, Schlessheim 
b. Muenchen. Ši stovykla glaudžia po savo stogu per 5000 pa- 
bėgėlių, daugiausia rusų ir ukrainiečių. Bet joje yra ir kitų 
tautybių: apie 700 kalmukų, po keletą šimtų lenkų, žydų, lat- 
vių. Lietuvių joje yra tik apie šimtas. Jie neturi sau atskiro 
barako, bet yra išmėtyti visur. 

Šitoje tad vargingoje stovykloje, gal vargingiausioje iš 
visų DP stovyklų, gyvena jau kuris laikas Dr. Jonas Gri- 
nius, kuriam šių metų vasario 21 d. sukako 50 metų am- 
žiaus (g. 1902 m. Giminėnų kaime, Joniškio valsč.). Šleshai- 
mas nėra pirmoji jo prieglauda. Nuo pat savo atsiradimo 
Vokietijoje 1944 m. vasarą Dr. J. Grinius įsijungė į mūsų 
tremtinių visuomenę, todėl buvo blaškomas iš vieno Vokie- 

tijos kampo į kitą: Švainfurtas (1945), Niurtingas (1946), 
Gmiundas (1947-1949), Hailbronas (1950), Pforchaimas 
(1950-1951), Trauntstainas (1951), galop Šleshaimas (1951 ligi 
dabar) yra tos vietos, kurios teko Dr. J. Griniui gyventi kar- 
tu su didesne ar mažesne lietuvių grupe. Nėra abejonės, kad 
Schleshaimo pamiškė nėra pastaroji jo gyvenimo vieta. Ne- 
galėdamas dėl šonkaulio tuberkuliozės emigruoti, Dr. J. Gri- 
nius yra priverstas pasilikti Vokietijoje, pereiti į vokiečių ūkį 
ir ieškotis kur nors kokio nors užsiėmimo, nes vokiečiai pa- 
bėgėlių — savų ir svetimų - stovyklas pamažu naikina ir gy- 
ventojus skirsto. 

Tokioje tad aplinkoje ir tokia labai neaiškios ateities nuo- 
taika Dr. J. Grinius švenčia prasmingą savo amžiaus sukaktį. 
Penkiasdešimt metų yra paprastai daugiau negu pusė žŽmo- 
gaus amžiaus. Todėl šio nueito kelio akivaizdoje susimąsto ne 
tik pats sukaktuvininkas, bet kartu ir visuomenė, sekusi jo iš- 
sivystymą ir džiaugusis jo darbais. O džiaugtis Dr. J. Griniaus 
atveju yra kuo, nes šis žmogus yra daugialapis. Jis yra ir 
mokslininkas, ir literatas, ir visuomenininkas, ir galop atvi- 
ro, tiesaus būdo žmogus. Ir kiekvienoje srityje jis yra davęs 
nemažų laimėjimų. Pusšimčio sukaktis kaip tik yra proga 
stabtelti prie šių laimėjimų ir juos, tarsi kraičio skrynią, pa- 
vartyti, kad prisimintume, kokių tylių, bet kūrybiškų asme- 
nybių slepia savyje mūsų tautos gelmės. 

Gyvenimo eiga Dr. J. Griniui buvo, kaip ir daugeliui iš 
mūsų, pakankamai varginga. Jo tėvelis mirė gana anksti, to- 
dėl motinai teko išauklėti ir išmokyti tris vaikus: sūnų ir dvi 
dukreles. Baigęs gimnaziją Šiauliuose ir ten jau patyręs di- 
delio vargo, nes reikėjo verstis geraširdžių žmonių duoda- 
mais skatikais, J. Grinius studijavo Lietuvos universiteto Teo- 
logijos-filosofijos fakultete lietuvių bei prancūzų literatūras 
ir pedagogiką-psichologiją; paskui specializavosi prancūzų 
kalboje ix literatūroje Grenoblyje ir Paryžiuje; 1929 m. pava- 
sarį apgynė Kaune disertaciją „O. V. Milašius — poetas“, ga- 
vo literatūros daktaro laipsnį (Dr. J. Grinius yra vienintelis 
šios rūšies daktaras Lietuvoje!) ir tais pačiais metais buvo pa- 
kviestas docentu į Teologijos-filosofijos fakultetą. Šias savo 

pareigas jis ėjo ligi pirmosios bolševikų okupacijos, kai ru- 
sai 1940 m. liepos 16 d. uždarė Teologijos-filosofijos fakulte- 
tą ir atleido visus jo dėstytojus. 1941 m. liepos mėn., J. Amb- 
razevičiaus vyriausybei atidarius VDU Filosofijos fakultetą, 
Dr. J. Grinius vėl buvo pakviestas eiti tas pačias pareigas, 
kurias buvo ėjęs anksčiau Teologijos-filosofijos fakultete. Bet 
šį sykį akademinis darbas truko neilgai. Atsisakius lietu- 
viams organizuoti SS legioną, vokiečiai 1943 m. kovo 16 d. 
uždarė visas aukštąsias Lietuvos mokyklas. 1944 m. liepos 
mėn. Dr. J. Grinius su žmona pasitraukė į Vokietiją. Visi ki- 
ti jo giminės pasiliko Lietuvoje. 

Jau bestudijuojant Paryžiuje pasirodė plaučių džiova, 
kaip išvada ankstesnio skurdaus gyvenimo. Betgi šią ligą Dr. 
J. Grinius įveikė ir studijas sėkmingai baigė. Tačiau docen- 
taujant Kaune prasidėjo šonkaulio džiova, kuri tebetrunka ir 
dabar. 1945 m. pavasarį teko Dr. J. Griniui atsigulti į Švain- 
furto ligoninę ir iškęsti dvi sunkias operacijas, kurios jį iš- 
gelbėjo nuo mirties, bet ligos pašalinti neįstengė. Ši tad liga 
ir yra priežastis, dėl ko Dr. J. Griniui buvo galutinai užtrenkti 
Naujojo pasaulio vartai, nors į ten jis buvo kviečiamas, ten 
laukiamas ir Jabai reikalingas. 

Mokslininkas yra toji žymė, kuria Dr. J. Grinius yra labiau- 
siai pažįstamas lietuviškojoje visuomenėje. Jau minėtoji jo di- 
sertacija „O. V. Milašius - poetas“ parodė, kad Dr. J. Grinius 
yra pašauktas praturtinti skurdų mūsų literatūros mokslą. Tai 
yra stambus veikalas (per 200 psl.), pats pirmutinis apie Mi- 
lašių, nes net ir patys prancūzai anuo metu apie šį lietuviš- 
kos kilmės poetą turėjo tik keletą smulkių studijėlių. Milašiaus 
veikalų analizėmis jis ir šiandien yra nepralenktas. „Putino 
lyrika“ yra antrasis Dr. J. Griniaus veikalas. Tai taip pat yra 
vienintelė knyga apie šį mūsų didžiausią pomaironinės kar- 
tos lyriką. Tiesa, Dr. J. Griniaus darbas apima tik Putino lyri- 
kos analizę. Tačiau anuo metu ir pats Putinas buvo mums ži- 
nomas tik kaip lyrikas. Jo romanas „Altorių šešėly“ tada dar 
nebuvo pasirodęs. Bet jam pasirodžius, Dr. J. Grinius tuojau 
parašė platoką studiją apie šį įdomų ir savotišką veikalą ir ją 
paskelbė „Židinyje“. Kartu su J. Ambrazevičiumi ir A. Vai- 

Čiulaičiu dr. J. Grinius išleido „Visuotinės literatūros“ du to- 
mus. Tai buvo daugiau negu tik vadovėlis studentams ir aukš- 
tesnių gimnazijos klasių mokiniams. Puikiomis autorių cha- 
rakteristikomis, gilia ir sisteminga jų veikalų sklaida, giliu es- 
tetiniu ir istoriniu jų įvertinimu šis veikalas teikia geros 
orientacijos plačioje pasaulinės literatūros srityje kiekvienam, 
kuris domisi šia žmogaus kūryba. Tačiau pats stambiausias 
ir labiausiai subrendęs Dr. J. Griniaus darbas yra „Grožis ir 
menas“. Tai meno filosofija, tačiau išaugusi ne tiek iš princi- 
pų sisteminimo, kiek iš estetinių faktų analizės. Derindamas 
krikščioniškąsias pažiūras į grožį, apibrėžtą kaip tai guod vi- 
sum placet (šv. Tomas Akvinietis), su naujosiomis teorijomis, 
pabrėžiančiomis daugiau subjektyvinį elementą grožio išgy- 
venime, Dr. J. Grinius davė mums giliai pajaustą ir atidžiai 
išnagrinėtą grožio bei meno teoriją, vienintelę lietuviškojoje 
šios srities literatūroje. Jau karo metu, atgavus mums Vilnių, 
Dr. J. Grinius išleido „Vilniaus meno paminklai“, studiją, ku- 
rioje jis parodė, kokių didžiulių meno turtų slepia senoji mū- 
sų sostinė. Jaunajai lietuvių kartai šie turtai buvo visiškai ne- 
pažįstami, nes Vilnius visą nepriklausomybės metą buvo nuo 
mūsų atskirtas uždanga, slėpusia ne tik politinę bei ekono- 
minę, bet sykiu ir kultūrinę šio miesto reikšmę. Pridėkime prie 
šių penkių Dr. J. Griniaus knygų dar keliolika studijų įvairiais 
literatūros ir meno klausimais „Ateityje“, „Atheneume“, 
„Naujojoje Romuvoje“, „Židinyje“ ir turėsime mokslinės jo 
veiklos vaizdą. Todėl reikia tik apgailestauti, kad keleri Vo- 
kietijoje praleisti metai šio vaizdo nebepraturtino, nes Dr. 
J. Grinius nuolatos gyveno stovyklose, kur nebuvo net pačių 
būtiniausių mokslo darbui sąlygų. Tikėkimės tačiau, kad at- 
eityje Viešpaties Apvaizda ką nors įkvėps jam šias sąlygas pa- 
gerinti ir tęsti toliau taip vaisingai pradėtą literatūros bei me- 
no tyrinėjimo darbą. 

Literatas yra antroji Dr. J. Griniaus pusė, papildanti jį kaip 
mokslininką ir padaranti jį kūrybišką visokiose sąlygose. Ne- 
galėdamas Vokietijoje rašyti mokslo veikalų, Dr. J. Grinius 
atsidėjo dailiajai literatūrai, būtent dramai. Šia sritimi jis do- 
misi jau labai seniai. Šalia pirmųjų scenos bandymų, spaus- 

dintų „Ateityje“, Dr. J. Grinius dar Lietuvoje išleido „Sąži- 
nę“, vaidintą ne viename mūsų teatre ir kritikos palankiai 
sutiktą. Vokietijoje „Aidai“ išspausdino dvi Dr. J. Griniaus 
dramas „Stella Maris“ ir „Gulbės giesmė“. Pirmoji yra dra- 
ma lietuvio dailininko, išvykusio Italijon ir vykdančio kadai- 
se padarytą įžadą nupiešti Marijos paveikslą. Jis šį pažadą 
įvykdo, pavadindamas savo kūrinį „Stella Maris“, bet žūsta 
pats. Šis kūrinys, mano pažiūra, yra pats stipriausias ir gi- 
liausias iš visų Dr. J. Griniaus dramų. Antroji drama yra is- 
torinė. Jos siužetas yra karalienės Barbaros Radvilaitės gy- 
venimas su visais tragiškais jo momentais. Pastaraisiais me- 
tais Dr. J. Grinius yra parašęs naują dramą „Žiurkių 
kamera“, kurioje vaizduoja lietuvių partizanų kovas su bol- 
ševikais ir bolševikų sistemą kaip žiurkių kamerą, kurioje jie 
suėda vieni kitus. Sofokliškasis brolio laidojimo motyvas pra- 
byla Dr. J. Griniaus veikale lietuviškosiose aplinkybėse. Ti- 
kėkimės, kad šis mūsų dienomis toks aktualus kūrinys išvys 
dienos šviesą bent žurnalo puslapiuose. Lietuvoje Dr. J. Gri- 
nius yra palikęs keletą dramų rankraščiuose. 
Visuomenininkas yra Dr. J. Grinius dvejopu atžvilgiu: 
1) kaip žurnalistas ir 2) kaip praktinis veikėjas. Žurnalistika 
Dr. J. Griniui yra artimas dalykas jau nuo studentavimo die- 
nų. Būdamas idealistinės pasaulėžiūros ir tiesaus būdo žmo- 
gus, jis negali tylėti matydamas visuomenines negeroves, to- 
dėl jų kritika ir savo pozityviais pasiūlymais jis reiškiasi mū- 
sų laikraščiuose jau keliolika metų. Ilgą laiką jis buvo 
„Židinio“ leidėjas, „XX amžiaus“ kolektyvo narys, beveik vi- 
sų mūsų katalikiškųjų laikraščių bendradarbis. Šio darbo jis 
nemetė ir Vokietijoje. Priešingai, jis jį tik dar labiau sustipri- 
no. Nuo pat „Aidų“ pradžios jis buvo jų kolektyve, o pas- 
kutiniais metais ir jų redaktoriumi. Dr. Grinius su P. Jurku- 
mi pervedė „Aidus“ Amerikon ir atidavė juos Tėvų Pran- 
ciškonų globon, pasilikdamas ir toliau jų kolektyve ir 
remdamas juos savo straipsniais. Tačiau Dr. J. Griniaus žur- 
nalistinės plunksnos darbų galima rasti ir „Tėviškės žibu- 
riuose“, ir „Drauge“, ir „Darbininke“, ir „Šv. Pranciškaus 
varpelyje“. Jis atsiliepia į visus svarbesnius mūsojo gyveni- 

mo klausimus, apibūdina naujuosius visuomeninius Europos 
sąjūdžius, kelia vaisingų sumanymų ir kritikuoja mūsų ydas 
bei negeroves. 

Antroji Dr. J. Griniaus kaip visuomenininko veiklos sri- 
tis yra jo darbas pačioje lietuviškojoje visuomenėje. Šio dar- 
bo jis ėmėsi irgi jau Lietuvoje. Jis buvo Lietuvių katalikų mo- 
kytojų valdyboje, „Saulės“ draugijos valdyboje, Krikščionių 
darbininkų paskutinėje valdyboje, perkeldamas su kitais na- 
riais tremtin šios sąjungos tradicijas. Tremtyje jis dalyvavo 
visų stovyklų, kur tik jam teko gyventi, komitetuose, ne sy- 
kį eidamas pirmininko pareigas. Šiandien jis yra Darbo fe- 
deracijos atstovas VLIK'e. Ir reikia tik stebėtis, kokį gilų vi- 
suomeninių pareigų pajautimą turi Dr. J. Grinius! Tai yra re- 
tas žmogus tarp mokslininkų ir literatų, kurie paprastai 
nemėgsta sukinėtis visuomenėje ir vengia bet kokių įsiparei- 
gojimų. Žinau gerai, kad ir Dr. J. Grinius imasi šio darbo ne 
iš malonumo. Jis kaštuoja jam daug; sveikatos. Tačiau jis dir- 
ba jį, nes jaučia pareigą padėti tremtiniams. 

Žmogus galop yra visų Dr. J. Griniaus darbų ir pareigų ap- 
vainikavimas; maža to, jų dvasia, nes visur, kur tik Dr. J. Gri- 
nius veikia, jis veikia kaip žmogus, vadinasi, įspausdamas šiai 
veiklai savo sielos bruožų. O ši siela yra nuostabiai turtinga ir 
skaidri. Nepamirškime, kad Dr. J. Grinius yra dramaturgas. 
Šios rūšies kūrėją Ermattingeris yra pavadinęs idealistu, skir- 
damas jį nuo materialisto epiko ir subjektyvisto lyriko. Ir iš tik- 
ro, dramas kurti galima tik turint gilų idealistinį nusistatymą; ki- 
taip sakant, jaučiant idealo reikalavimus ir stengiantis juos 
praktiškai įvykdyti. Šitas tad idealizmas yra jaučiamas ir vi- 
suose Dr. J. Griniaus žygiuose. Dr. J. Grinius turi daug prie- 
šų. Daugelis jį vadina netaktiškuų, karštuoliu, užsispyrėliu. Bet 
niekas niekad jam neprikišo, kad jis vaikytųsi naudos, ieško- 
tų biznio, būtų vedamas ambicijos. Ne, net nė didžiausi prie- 
šai tokių priekaištų Griniui nedaro ir negali daryti, jeigu nori 
kalbėti tiesą. Grinius dirba vedamas idealinių motyvų. Jis jau- 
čia įtampą tarp idealo ir tikrovės, kaip ją mes jaučiame visi. 
Tačiau tuo jis ir skiriasi nuo daugelio, kad teisę jis pripažįsta 
idealui, ne tikrovei, todėl mėgina šią tikrovę taip pakreipti, 

kad ji idealą įkūnytų ir išreikštų. Tai žymu tiek jo dramose, 
tiek jo praktiniame veikime. 

Tačiau šis tikrovės lenkimas pagal idealą negali apsieiti 
be jo keitimo, o keitimas be kritikos ir pabarimų. Todėl Dr. 
Grinius yra sąžinė, artimesnių jo bičiulių vadinamas „vaikš- 
čiojančia sąžine“, kuri visus įspėja, peikia, bara arba giria, 
pagal tai, kiek jie krikščioniškąjį idealą yra savyje išreiškę. 
Šiuo atžvilgiu Dr. J. Grinius nieko neišsigąsta ir niekur ne- 
sustoja. Jis daro pastabą visiems, kuriems tik randa reikalo. 
Net ir aukštai stovį asmens yra šitokių jo pastabų patyrę; ži- 
noma, dėl to įsižeisdami ir paskelbdami, niekad jam to ne- 
pamiršią. Tačiau visa tai Dr. Griniaus nebaido, nes jis žino, 
kad tai jis daro vedamas tiktai Bažnyčios ir Tautos gerovės, 
o ne kokių nors asmeninių interesų. Jis ir nukenčia dėl to. 
Dr. J. Grinius visą laiką pasiliko docentas ne todėl, kad jis 
būtų nekūręs mokslo veikalų (jų, kaip matėme, jis išleido Ji- 
gi 1940 m. net penkis!), bet todėl, kad jo promocija buvo su- 
laikyta tų, kurie turėjo šioje srityje galios; sulaikyta todėl, kad 
Dr. J. Grinius buvo šiems žmonėms pasidaręs persona ingra- 
ta dėl savo straipsnio „Pašalinkime pikta iš savo tarpo“ („Ži- 
dinys“, 1933 m.), kurį parašė kartu su J. Ambrazevičiumi ir 
Dr. I. Skrupskeliu. Atviras ir tiesus Dr. J. Griniaus žodis ne- 
patiko viršūnėms, ir šios užmerkė akis prieš fakulteto komi- 
sijos sprendimą pakelti Dr. J. Grinių į profesorius, užsimerk- 
damos tuo pačiu ir prieš jo mokslinius darbus. Šį faktą šian- 
dien keliu todėl, kad pamatytume, kaip mes kartais 
subjektyviai sprendžiame net ten, kur tokio subjektyvumo iš 
tikro neturėtų būti. Stengdamiesi blogybes pridengti, o ne jas 
pašalinti, mes kartais griebiamės priemonių, nedarančių gar- 
bės nei žmogui, nei tuo labiau krikščioniui. 

Jeigu man reiktų vienu posakiu apibūdinti Dr. J. Grinių 
kaip žmogų, tai pasakyčiau: jis yra pirklių varinėtojas iš Vieš- 
paties šventyklos. Kaip kadaise Kristus Jeruzalės bažnyčioje 
„išvartė pinigų keitėjų stalus bei karvelių pardavėjų suolus“, 
pastebėdamas, kad šie pirkliai iš maldos namų padarė „plė- 
šikų lindynę“ (Mt 21, 12-13), taip šiuo Išganytojo pavyzdžiu 
seka ir Dr. J. Grinius. Jis negali pakęsti pirklių Viešpaties šven- 

tykloje, nes Viešpaties šventykla yra visa krikščioniškoji eg- 
zistencija. Todėl kur tik jis jų užtinka - moksle, mene, visuo- 
menėje, religijoje, labdarybėje, politikoje — visur jis susisuka 
pantį ir varo juos lauk. Nėra abejonės, kad pirkliai dėl to su- 
pyksta, kaip kadaise ir Jeruzalėje „aukštieji kunigai ir Rašto 
aiškintojai... įpyko“ (Mt 21, 15). Tačiau tai krikščionio neturi 
gąsdinti. Negąsdina tai, kaip sakėme, nė Dr. J. Griniaus. Jis 
eina šią sunkią, bet garbingą pareigą ištikimai ir gana uoliai. 
Tai yra būdingiausias, bet kartu ir kilniausias Dr. J. Griniaus 
kaip žmogaus ir kaip krikščionio bruožas. 

Švęsdamas savo penkiasdešimt metų amžiaus sukaktį, Dr. 
J. Grinius apžvelgs, be abejo, savo nueitą kelią ir susimąstys 
ties juo, ieškodamas ženklų, ar jis buvo tinkamas ar ne. Jei- 
gu tad būtų mums leista atkreipti jo dėmesį į šiuos ženklus, 
tai mes jam kaip tik ir nurodytume: jo kūrybiškumą mokslo 
ir literatūros srityje, jo idealizmą praktinėje veikloje ir jo ne- 
pakentimą blogio religinėje srityje. Tai būtų liudytojai, kad 
Dr. J. Griniaus išvaryta mūsų tautoje vaga yra neišdildoma. 
Sykiu mes palinkėtume, kad šie ženklai ateityje tik dar skaid- 
riau sublizgėtų, nes sutemos mūsų visuomenei artėja labai 
greitai; sutemos mokslo, nes mūsų mokslininkai pamažu 
nyksta; sutemos veiklos srityje, nes ši veikla vis labiau apsi- 
brėžia duonos medžiokle; sutemos krikščioniškojoje srityje, 
nes jos atstovai vis labiau sukasdienėja. Kam pavyks šiose 
sutemose išlikti žiburiu, tas bus tikrasis mūsų tautos gelbė- 
tojas, nes dvasinė naktis tautai yra daug pavojingesnė negu 
politinis aptemimas. 


„KAD NIEKAS MANĘS NEPASTEBĖTŲ“ 


Prof. Juozo Brazaičio 
70 metų amžiaus sukaktis 

Juozas Brazaitis yra dažnai ėmęsis apibūdinti ne vieną 
mūsų tautos asmenybę: Donelaitį, Eretą, Jakštą, Maironį, Šal- 
kauskį, Vaižgantą!, nekalbant jau apie literatūrinių apibūdi- 
nimų gausą jo knygoje „Lietuvių rašytojai“ (Kaunas, 1938). 
Bet štai atėjo metas būti apibūdintam ir jam pačiam: 70 me- 
tų amžius (1903-1973) yra laikas, kada senatvė, tariant pri- 
vačiais paties Brazaičio žodžiais, išmoko žmogų „gyvenimo 
reiškinius priimti objektyviau“ ir juos „stebėti net su tam tik- 
ra simpatija“ (1973.V1.13). Tai tinka ne tik sukaktuvininkui, 
bet ir tiems, kurie su juo susiję: ir jie žiūri į nueitą jo kelią 
objektyviau bei simpatiškiau, mėgindami išvynioti šio kelio 
vingius kitų akims. Tik kaip prie šio uždavinio prieiti? 

Kitados Brazaitis yra pasakęs apie Vaižgantą: „Jis nenie- 
kino nė vienos srities... Juk ar svarbu, kuriomis priemonė- 
mis žmogaus siela pasireiškia: žodžiu, spaudiniu, granitu, 
drobe“. Tuomet dar nė nenujausdamas, Brazaitis šiais žo- 
džiais nubrėžė ir savo paties veiklos plotą — neniekinti jokios 
srities, leisti sielai pasireikšti įvairiais būdais: Brazaitis gim- 


! Šiuo atžvilgiu ypač būdingi yra Juozo Brazaičio straipsniai: „Jakšto ir 
Vaižganto jungas“ (LKM Akademijos suvažiavimo darbai III, Kaunas, 1940, 
234-242), „Maironis ir Lietuva“ („Aidai“, 1957, Nr. 8, p. 337-342), „Done- 
laitis praeityje ir dabartyje“ („Aidai“, 1964, Nr. 3, p. 124-132), „Stasys Šal- 
kauskis lietuvių tautinės misijos raidoje“ („Aidai“, 1971, Nr. 10, p. 447-451); 
taip pat Brazaičio (kartu su kitais) knyga: „Didysis jo nuotykis. Prof. J. Eretas 
tarnyboje Lietuvai“ (Brooklyn, 1972). 

* Ambrazevičius J. Vaižgantas: apmatai kūrybos studijai, Kaunas, 1936, 


p. 6. 

nazijos mokytojas ir universiteto profesorius, šeimos tėvas ir 
valstybės ministras, pogrindininkas tėvynėje ir laisvinimo 
veikėjas tremtyje, žurnalistas ir mokslininkas, laikraščio dar- 
bininkas ir politinės-rezistencinės grupės pirmininkas. „Vi- 
sur, kur tik jis galėjo pozityviai gaivinti kitų sielas, jam bu- 
vo kūryba“ (ten pat) - tai Brazaičio žodžiai Vaižgantui. Ta- 
čiau ar jie netinka ir pačiam Brazaičiui? 

Visa tai betgi ir apsunkina jo asmenybės bei veiklos ap- 
matų ataudimą. „Kurioje srityje yra jo tikrasis talentas?“ — 
klausė Brazaitis rašydamas apie Vaižgantą. Ta pačia teise ir 
to paties klausiame šiandien ir mes, rašydami apie Brazaitį. 
Bet kaip Vaižgantas kratėsi „kūrėjo vardo viena siauresnią- 
ja prasme“ (ten pat), taip lygiai kratosi ir Brazaitis būti su- 
vedamas į vieną kurią išsikerojusios jo veiklos sritį. Palygin- 
damas save su kitais, tebekuriančiais ir tebežydinčiais, jis sa- 
kosi sau skyręs „menkesnę dalį“ — „parodyti kitiems naujus 
kūrėjus ir jų žiedus“ (1971.V1.13 laiškas). Tai būtų lyg ir šauk- 
lio vaidmuo, kuriam Brazaitis yra likęs ištikimas ligi pat šios 
dienos. Su šia jo savistaba galėtume visiškai sutikti. Tik ir 
vėl tas pats klausimas: kokiu keliu eidami, galėtume šį jo 
vaidmenį apibūdinti? 

Man atrodo, kad ieškomą kelią yra parodęs pats Brazai- 
tis savais kitų asmenybių apibūdinimais. Šiuo atžvilgiu ypač 
pamokantis yra jo straipsnis „Stasys Šalkauskis lietuvių tau- 
tinės misijos raidoje“ (1971). Atidžiau jį skaitydami, paste- 
bime jame dvi Brazaičio apibūdinimų savybes: 1) aprašomos 
asmenybės vidinį jungimą su josios laiku ir 2) šios asmeny- 
bės pavertimą prasmeniu. Visa Šalkauskio veikla, pasak Bra- 
zaičio, yra buvusi tiek susieta su nepriklausomos Lietuvos 
kūrimosi metais, jog jis pats yra tapęs neišjungiama šių metų 
dalimi: „Lietuvos intelektualiniam gyvenimui niekas kitas 
nepaliko tokių pėdsakų kaip Šalkauskis“? Visi Šalkauskio 
darbai - „Romuvos“ ratelis, tautinio pašaukimo samprata, 
kultūrinės autonomijos idėja, politinių partijų kritika, atolie- 
pis į organinės valstybės apmatus, galop Šventosios Dvasios 


3 Brazaitis J. Stasys Šalkauskis lietuvių tautinės misijos raidoje, p. 451. 

sąjūdis, iš esmės tolygus dabartiniam charizmatiniam atsi- 
naujinimui, - visa tai buvo Šalkauskiui ne atotraukos, o rž- 
pesčiai, išaugę iš gyvenamojo meto ir suaugę su šiuo metu. 

Iš kitos pusės, Šalkauskis Brazaičio apibūdinime yra vir- 
tęs prasmeniu (simboliu, ženklu). Jam paryškinti Brazaitis pa- 
lygina Šalkauskį su V. Mykolaičiu-Putinu, kuris taip pat bu- 
vęs susijęs su savo laiku, net ilgiau negu Šalkauskis, ir ku- 
rio eilėraščiuose „Vivos plango“ ir „Mortuos voco“ yra 
„didžia poetine jėga“ išreikštas šauksmas „už milijonus“; 
Šauksmas „gyvų ir mirusių“: „Tai prievartaujamų milijonų 
šauksmas, susitelkęs vieno poeto išgyvenime“ (ten pat). Bet 
kaip tik šiame vienos asmenybės žodyje ar žygyje ir praby- 
la jos prasmingumas. Šalkauskis ir Mykolaitis yra Brazaičiui 
ne tik „vieni iš didžiausių nepriklausomoje Lietuvoje“, bet 
jie yra jam ir simboliai, galį būti išreikšti net vaizdingai, be- 
veik geometriškai: „Šalkauskis mano akyse yra iš tų, kurie 
statomi ant altoriaus ir kyla kaip gotikos linija... Mykolaitis 
yra iš tų, kurie yra žemės žmonės ir savo siekimais, klydi- 
nėjimais, kentėjimais vingiuojasi kaip barokinė linija“ (ten pat). 

Tokiu pat metodu Brazaitis yra apibūdinęs ir Jakštą su 
Vaižgantu straipsnyje „Jakšto ir Vaižganto jungas“ (1939), 
sustatydamas juodu vieną šalia kito tarsi „du galerijos pa- 
veikslus“*: „Knygą Jakštas labiau myli už žmogų, tiesą bet- 
gi labiau už knygą“ (p. 238), „Vaižgantas su visuomene šir- 
dimi santykiavo“ (p. 239). Protas ir širdis, šie organiniai sim- 
boliai, Jakšto ir Vaižganto atveju turi tos pačios Brazaičiui 
prasmės, kaip gotikos ir baroko linijos Šalkauskio ir Myko- 
laičio atveju: asmenybė virsta prasmeniu, rodančiu į tai, kas 
yra didesnis negu ji pati. Lygiai taip Brazaitis ėjo ir prie Mai- 
ronio. Apibūdinęs, kaip „Maironis stovi net prieš tris Lietu- 
vos gyvenimo laikotarpius“ (p. 337), Brazaitis pastebi, kad 
prasmeniu šis poetas virsta kiekvieną herojinį mūsų istori- 
jos metą: „tautinio atgimimo ir sovietinės okupacijos, kada 
Lietuva, Maironio žodžiu sakant, yra kentėtoja, erškėčių vai- 


* Ambrazevičius J. Jakšto ir Vaižganto jungas, p. 234. 


564 


niku pasipuošusi“*. Šiuo metu Maironis kaip tik ir „pakyla 
aukščiau už kitus ir už save kasdieninį“ (p. 337). Todėl jis ir 
nesensta, kaip nesensta visi prasmens: jie kartais tik nutyla, 
kad dar įspūdingiau prabiltų atėjus jų metui. 

Argi visi šie Brazaičio apibūdinimai nėra mums nurody- 
mas, kaip reiktų artintis ir prie jo paties? Tiesa, Brazaitis to- 
kio artinimosi nemėgsta: jis prisipažįsta labai pykęs, kai „Į 
laisvę“, skyrusi kitados jam visą numerį, apie jį „prirašė bur- 
bulų“ (1970.11.30). Taip pat jis esąs nepatenkintas ir angliš- 
kąja lituanistine enciklopedija, nes ir ten esama apie jį „nie- 
kam nereikalingų dalykų“ (ten pat). Tačiau atremti šį sukak- 
tuvininko nepasitenkinimą ar net pyktį labai lengva: formaliai - 
apibūdindamas kitus, turi pakelti ir savo paties apibūdini- 
mą; materialiai — virtęs prasmeniu, turi nešti jo turinį, nes šis 
pasilieka, pagal gražų Vaclovo Labunauskio posakį jo epig- 
ramoje Merkeliui Giedraičiui: tautai pateiktas „šventas pe- 
nas nemoka numirti - nesci! mori““, Galima tad trokšti, „kad 
niekas manęs nepastebėtų“ (J. Brazaitis, 1970.11.30) asmeniš- 
kai, tačiau negalima būti nepastebimam prasmeniškai. Šia skir- 
tybe čia ir vadovausimės. 


2 


Kai 1941 m. balandžio viduryje Lietuvos aktyvistų fron- 
to (LAF) karinis štabas Vilniuje nusprendė sudaryti Lietuvos 
vyriausybę ir švietimo ministru numatė Juozą Ambrazevi- 
čių?, niekas tada nė jauste nenujautė, kad po dviejų mėne- 
sių šiam kandidatui teks ne tik švietimo sritis, bet ir pati anos 
vyriausybės viršiinė, kurios negalėjo užimti Lietuvos pasiun- 
tinys Berlyne pulk. Kazys Škirpa, sukilimo paskelbtas minist- 
ru pirmininku ir kaip tik todėl gestapo įkalintas namų areš- 
te. Negalint Škirpai atvykti Lietuvon, ministro pirmininko 
pavaduotoju ir Laikinosios Vyriausybės faktinė galva tapo 


5 Brazaitis J. Maironis ir Lietuva / „Aidai“, 1957, Nr. 10, p. 337, 341. 

6 Cit. iš: Lietuvių literatūros istorijos chrestomatija, Vilnius, 1957, p. 62. 

7 Plg. Škirpa K. 1941 metų vyriausybės kelias / „Aidai“, 1971, Nr. 6, 
p. 246-247; P. Padalio laiškas K. Škirpai. 

Ambrazevičius-Brazaitis. Tuo kaip tik ir prasidėjo jo kopimas 
į istorinio prasmens plotmę. Tiesa, jis ir anksčiau buvo ėjęs 
daugybę visuomeninio pobūdžio pareigų: gimnazijos moky- 
tojas (1927-1943), universiteto dėstytojas (1934-1943), Atei- 
tininkų sendraugių sąjungos pirmininkas (1938-1940), Lietu- 
vių katalikų mokytojų sąjungos pirmininkas (1938-1940), 
„Lietuvos“ redakcijos narys (1923-1927), „XX amžiaus“ re- 
dakcijos narys (1936-1940), Tautosakos komisijos narys 
(1938-1940), Teatro repertuaro komisijos narys (1939). Tačiau 
visos šios pareigos nebuvo prasmens pobūdžio. Jos buvo, be 
abejo, didžiai svarbios bei vertingos, bet vargu ar pralaužian- 
čios kasdienos rėmus. Tuo tarpu sukilimo pastatyta vyriau- 
sybė jau nebebuvo valstybinės kasdienos dalykas, kaip kad 
esti kitos vyriausybės įprastais laikais, nes ir pats sukilimas 
nebuvo kasdienis tautos sujudimas. 

Kalbėdamas apie 1941 m. birželio sukilimą, Brazaitis pa- 
stebi, kad „tam tikrose situacijose visa žmogaus būtis parei- 
kalauja padaryti tai, kas jos egzistenciją, buvimą, paliudytų“.š 
Sukilimas ir buvo toksai tautinės mūsų egzistencijos liudiji- 
mas: „Tauta savo vaikų laisva valia atiduotu krauju liudija, 
kad jai primestas svetimas režimas buvo smurtas ir melas“ ir 
kad todėl ji „siekia laisvės“. Štai kodėl sukilimus Lietuvos is- 
torijoje (1831, 1863, 1905, 1919-1921, 1941) Brazaitis labai pra- 
smingai gretina su piliakalniais Lietuvos erdvėje: abeji yra iš- 
kilūs laisvės liudytojai. Ir štai kodėl laidojant Kauno kapuose 
žuvusius sukilimo dalyvius (1941.VI.26) Brazaitis Laikinosios 
Vyriausybės vardu kalbėjo: „Šių gilių kapų akivaizdoje pajau- 
čiam visos tautos pasiryžimą gyventi per mirtį“!?, 

Nuosekliai tad ir iš sukilimo išaugusi Lietuvos vyriausy- 
bė buvo šio liudijimo bei pasiryžimo regimybė. Aną maišaties 
ir vokiškojo išdidumo metą ji anaiptol nebuvo jėga. Jau „lie- 
pos mėnesio antrojoje pusėje jai buvo atimtos visos automa- 


5 Brazaitis J. Sukilimas ir tauta / „Aidai“, 1961, Nr.2, p. 53. 

* Ten pat, p. 49. 

10 Ambrazevičius J. Gyventi per mirtį / „Aidai“, 1971, Nr. 6, p. 251 (lai- 
dotuvių kalbos ištrauka). 

šinos“ (p. 252); ji neturėjo „nei pašto, nei telefono ryšio“; sa- 
vo potvarkių bei įstatymų ji „negalėjo skelbti nei spaudoje, 
nei per radiją“; net patsai „vyriausybės“ vardas jai buvo 
draudžiamas naudoti: „Nuo visuomenės vyriausybė buvo at- 
skirta“ (ten pat), todėl negalėjo sudrausti įvairių išsišokimų 
ir nuraminti tų lietuvių, kurie, pasidavę vokiečių vilionėms, 
mėgino eiti net prieš pačią vyriausybę!!. Laikinosios Vyriau- 
sybės istorinė reikšmė slypi ne tiek jos valdymo žygiuose 
(nors ir čia ji padarė labai daug), kiek anoje tautos valios iš- 
raiškoje gyventi laisvą gyvenimą. Kaip pats sukilimas, taip 
irjo pastatyta vyriausybė yra ne tik faktai, bet ir prasmens. Sa- 
vo faktiškumu jie yra praėję. Užtat jie gyvena mūsų sąmo- 
nėje savo prasme. Štai kodėl šioje sąmonėje gyvena ir žmo- 
nės, aną sukilimą vykdę ir aną vyriausybę sudarę. 

Brazaitis stovi jų priekyje. Anksčiau jis dirbo, sakytume, 
užkulisiuose, nesiruošdamas, nenorėdamas ir net nesvajoda- 
mas kada nors išeiti scenon. Tačiau pats gyvenimas privertė 
jį žengti į šią istorijos sceną. Žodį „privertė“ supraskime tie- 
siog. Pranas Padalis liudija, kad „Laikinoji Vyriausybė buvo 
sudaryta mobilizacijos keliu. Buvo per daug pavojinga ir lai- 
kas per trumpas tartis su numatytais vyriausybės nariais. Ne 
vienas jų patyrė esąs vyriausybėje tik sukilimui vykstant“. 
Tai buvo tarsi šaukimas kariuomenėn. Ir niekas neatsisakė. 
Niekas nestatė jokių sąlygų. „Jokio partinio lipdymo ar susi- 
tarimų nebuvo“?. Todėl šiandieniniai tremties „apdūmoji- 
mai“, kokios srovės ar grupės atstovų anoje vyriausybėje sti- 
go, reiškia paprastų sąlygų perkėlimą į nepaprastą padėtį ir 
tuo pačiu anos vyriausybės kaip laisvės prasmens nesuvokimą. 
Tautos ryžtą būti laisvai nebūtinai išreiškia grupių ar partijų 
sutartinė: jį gali išreikšti ir vienas vienintelis žmogus, sakysi- 
me, Kalanta savo susideginimu. Svarbu čia yra ne kiekybinė 


N Plg. Laikinosios vyriausybės veikla / „Aidai“, 1971, Nr. 6, p. 252- 
254 (J. Ambrazevičiaus pranešimas paskutiniajame Laikinosios Vyriausybės 
posėdyje). 

12 Čit. iš: Škirpa K. 1941 m. vyriausybės kelias, p. 247. 

13 Ten pat, p. 246. 

žygio apimtis, o pats žygis kaip prasmuo. Svarbu ne tai, kas 
aną vyriausybę sudarė, bet tai, kad ji buvo sudaryta. „Entu- 
ziazmas ėjo per kraštą. Įvairūs kolektyvai, įstaigos, įmonės, 
inteligentai, darbininkai, ūkininkai džiaugėsi išvadavimu iš 
vergijos““. Lietuvių tauta suprato šios vyriausybės santykį su 
krašto laisve. Todėl reikia visiškai pritarti Stasio Žymanto 
nuostabai, esą sunku „suprasti ir paaiškinti, kodėl birželio su- 
kilimas lietuvių išeivijoje ilgai buvo (pridurčiau: ir tebėra. — 
A. Mc.) lyg nenorom prisimenamas, net visai pamirštamas ir 
svetimiems nepristatomas, tarytum jis būtų mažareikšmis ir 
didesnių pėdsakų lietuvių laisvės kovų istorijoje nepalikęs 
įvykis“"5. Tiesa, sukilėlius dar vadiname idealistais, tačiau tuo- 
jau priduriame: jie rėmėsi iliuzijomis. 

Užtat nenuostabu, kad gyvenimo uždėtas prasmuo gy- 
vam žmogui virsta našta. Brazaitis jaučia šią naštą ypatin- 
gai, nes prasmuo visados yra kovos objektas: jis čia puolamas, 
čia ginamas, čia neigiamas, čia pripažįstamas. Atrodo, kad 
Brazaičiui jo pripažinimas bei gynimas yra net nemalones- 
nis, negu jo neigimas ar puolimas. Tokiu atveju, kaip sykį 
yra prasitaręs, jis jaučiasi tarsi „ungurys keptuvėje“, nes bi- 
jo, kad jo gynėjai bei gerbėjai nepradėtų pamiršti prasmeni- 
nės jo padėties ir neimtų jo ginti kaip bičiulio. Štai kodėl jis 
ir norėtų likti nepastebimas: atlikęs savo uždavinį, jis norė- 
tų grįžti prie savo arklo, kaip anasai senosios Romos karve- 
dys. Jo širdyje „nėra jokio noro domėtis istorija“, ką ji apie 
ji pasakys: „geriausia, kad visai nieko nesakytų“ (1970.JII.30). 
Deja, šis troškimas neįvykdomas, nes Brazaitis yra stovėjęs 
tokiame tautinės mūsų būties taške, kuris tautos laisvės at- 
žvilgiu buvo didžiausios įtampos akimirka. O tokiame taš- 
ke stovėjęs žmogus nebegali grįžti į nepastebimą kasdieną, 
kadangi ir anas taškas kasdienoje neišsitenka. Brazaitis yra 
ir liks prasmuo, kuriuo mūsų laisvė išreiškė savo ryžtą. Ne 
tik jis vienas, bet ir visi tie, kurie anuomet yra buvę šio ryž- 
to regimybės. Visi jie tad ir turi nešti aną prasmens naštą — 


4 Zenonas Ivinskis, cit. iš: Škirpa K. 1941 m. vyriausybės kelias, p. 250. 
15 Žymantas S. Birželio testamentas / „Į laisvę“, 1971, Nr. 52, p. 191. 

vis tiek, ar ji būtų jiems maloni ar nemaloni, pripažįstama 
ar nepripažįstama. Tautos istorijos prasmens nepriklauso nuo 
subjektyvių atskiro asmens įsitikinimų. 

Dar per anksti išreikšti prasmeninį Brazaičio pobūdį ko- 
kiu nors ryškiu vaizdu, kaip tai jis pats yra padaręs Šalkaus- 
kio ir Mykolaičio atvejais: gotikinė ir barokinė linija. Viena 
tačiau yra tikra, kad jo prasmens vaizdas bus kitoks negu 
anų, jo aprašytųjų. Nes prasmuo visados atsiremia į asme- 
nybę kaip savo medžiaginį pagrindą ir semia iš jos savo gy- 
vybės. Gotikos linija Šalkauskiui ar baroko linija Mykolaičiui 
nėra prikergtos iš viršaus: jos yra išaugusios iš šių žmonių 
pačios gelmės. Tas pat bus ir su prasmeniniu Brazaičio vaiz- 
du. Todėl dabar mums ir tenka truputį pasklaidyti jį kaip 
gyvą žmogų, mėginant įžvelgti, kokių pradų yra apspręsta 
jo paties asmenybės gelmė. 


3 


Savo straipsnyje „Lietuvių charakterio vertybės“ (1961) 
Brazaitis kalba apie fotogeniškas ir nefotogeniškas tautas: 
„Tautos su fotogeniškais veidais turi iš karto į akį krintan- 
čių bruožų“; nefotogeniškose tautose „jų pastebėsi tik ilgiau 
ir atidžiau įsižiūrėjęs. Lietuvių tauta priklauso prie antrųjų, 
prie nefotogeniškų“ (p. 110), todėl kad „lietuvis atrodo lin- 
kęs į pusiausvyrą, į nuosaikumą“““. Palikime klausimą atvi- 
rą, ar šis apibūdinimas tinka lietuvių tautos daugumai. Ta- 
čiau jis be jokios abejonės gerai tinka tam tikrai jos daliai, o 
geriausiai — pačiam Brazaičiui. Brazaičio asmenybė iš tikro 
nerėžia akies jokiu išskirtiniu bruožu. Brazaitis yra pusiau- 
svyros ir nuosaikumo žmogus. Užtat ir reikia ilgėliau įsižiū- 
rėti į jo asmenybę, kad pastebėtum tuos pradus, kurie ap- 
sprendžia jo įsitikinimus, jo veiklą, jo kūrinius. 

Kas yra skaitęs Brazaičio literatūrinius raštus ir žurnalis- 
tinius straipsnius, iš arčiau stebėjęs jo veiklą visuomenėje bei 
politiniuose jos organuose, turbūt neapsiriks teigdamas, kad 


16 Brazaitis J. Lietuvių charakterio vertybės / „Aidai“, 1961, Nr. 3, 
p. 110, 112. 

visa tai buvo ir tebėra valdoma dviejų principų: 1) asmens 
pirmenybės ryšium su bendruomene ir 2) dabarties persva- 
ros ryšium su praeitimi. Kaip tai suprasti? 

Religinių straipsnių Brazaitis yra paskelbęs labai nedaug. 
Užtat tučtuojau krinta į akį jo būdingas, beveik programinis 
„Dviejų karalysčių“ (1952) apmąstymas, atremtas į Alyvų 
kalne sugauto Išganytojo tardymą, kurio metu „Kristus liu- 
dija dvejopų karalysčių buvimą: šio pasaulio ir ne šio pasau- 
lio... Kristus pastato jas abidvi viena prieš kitą kaip priešin- 
gybes: kaip juodą prieš baltą“!". Kiekvienoje karalystėje, pa- 
sak Brazaičio, „iš vienos pusės yra piliečiai, iš kitos valdžia. 
Kristus šiame (tardymo. - A. Mc.) vaizde nerodo, kokios tu- 
ri būti piliečio, asmens pareigos. Tai jis daug sykių jau anks- 
čiau kalbėjo. Jis sustoja čia prie valdžios elgesio asmens at- 
žvilgiu“ (p. 434). Čia „Mokytojas parodė valstybės santykius 
su asmeniu“ (p. 433). Brazaitis originaliai suvokia, kad de- 
šimt Dievo įsakymų yra ne atitrauktos dorinės idėjos, o tie- 
sioginis kreipimasis į asmenį: tai tiesa „kito žmogaus atžvil- 
giu“'* (p. 436). Todėl kitas žmogus, arba artimas, ir apspren- 
džia Dievo įsakymų kreipinį: šis yra ne abstraktus subjektas, 
bet gyvas žmogus: „Ar esi asmuo ar valdžia - neužmušk, 
nevok, nekalbėk neteisiai prieš savo artimą, negeisk nė vie- 
no daikto, kuris tavo artimo ir t. t. Jei tai darai būdamas val- 
džioje, darai dvigubą netiesą. Valdžios pareiga ne tik neda- 
ryti netiesos asmens atžvilgiu, bet pareiga tiesą vykdyti ir 
prižiūrėti, kad ji nebūtų pažeidžiama vieno asmens santy- 
kiuose su kitu“ (p. 436). Asmens vertės bei jo laisvės saugo- 
jimas kaip tik ir sudaro esmę karalystės ne iš šio pasaulio. 


*7 Brazaitis J. Dvi karalystės / „Aidai“, 1952, Nr. 10, p. 433—434. 

*8 Įdomu pastebėti, kad kun. V. Bagdanavičiaus liudijimu, šį persona- 
Jistinį Dievo Gripas pobūdį yra kėlęs ir Johnas L. McKenzie's S] vienoje 
savo paskaitoje Čikagoje. „Aiškindamas Dešimtį Dievo Įsakymų dorovės 
mokslą, jis pasakė, kad šie įsakymai yra būdingi ir nauji ne savo grynai 
doriniu mokslu, bet asmeniniu Dievo ir žmogaus pobūdžiu“; čia „dieviš- 
kasis Asmuo daro su tavimi sandorą, užmezga su tavimi asmeninius ry- 
šius; todėl ir tasai „tu“ pabrėžimas: Tu neužmuši, Tu nepaleistuvausi, Tu 
nekalbėsi netiesos ir t. t. Šitoks santykis yra galimas tik tarp skirtingų lais- 
vų asmenybių“ (Kun. Vytautas Bagdanavičius, Teilhard de Chardin apie 
žmogaus veiksmų sudievinimą // „Aidai“, 1964, Nr. 1, p. 15). 

Tuo tarpu šio pasaulio karalystę Brazaitis laiko įkūnijimu 
Kajafo principo: „verčiau tegu vienas žmogus numiršta už 
tautą“ (Jn 18, 14). Šis principas iš sykio atrodąs labai gražus, 
„nes jis nuskamba dideliu idealizmu: vienas už visus, vieno 
auka už visą tautą“ (p. 434). Esmėje tačiau „tas principas yra 
baisus“, nes tai asmens „paaukojimas prievarta“: „valdžia nu- 
sprendžia ir vieną paaukoja dėl gerovės kitų, kuriuos vadi- 
na tautos vardu“. Tuo šis prievartinis paaukojimas ir skiria- 
si nuo pasiaukojimo Kristaus Karalystėje, kur irgi vienas ati- 
duoda savo gyvybę už kitus, „bet jis tai daro laisva valia“. 
Nuosekliai Kristaus auka ant kryžiaus buvo „didžiausios 
meilės aukuras“. Tuo tarpu Kajafo atveju „žmogaus aukoji- 
mas yra galvažudystė“ (ten pat). Šiuo atžvilgiu Brazaitis tei- 
singai interpretuoja popiežiaus Pijaus XI įvestą Kristaus Ka- 
raliaus šventę (1925.XII.11) kaip atsakymą plintančiai tota- 
listinei valstybei arba anam Kajafo principui, nes „niekada 
asmuo nebuvo tokiu globaliniu būdu paniekintas ir valsty- 
bės pavergtas kaip šiame XX amžiuje“ (p. 437). 

Ir štai ši asmens pirmenybė ryšium su valstybe, valdžia, 
organizacija kaip tik ir yra atrama visai Brazaičio veiklai. Kai 
VLIK'o grupių įtampos metu (1952) vienas aukštas katalikų 
veikėjas paskelbė šūkį: „asmuo yra žemesnė vertybė šiuo at- 
veju už Lietuvos laisvę ginantijį VLIK'ą“, Brazaitis tuojau į 
tai atveikė: „Man tokis organizacijos suprincipinimas yra ne- 
priimtinas, nes jis veda į organizacijos, į partijos, į valstybės 
totalizmą. Tautininkai organizaciją, savo valstybinę organi- 
zaciją, buvo pastatę taip pat aukščiau už asmenį, už asmens 
laisves ir teises. Užtat režimas tuos asmenis ir laužė. Nepa- 
lyginamai aukščiau organizacijos sudievinimo keliu nuėjo ki- 
ti totalistai - naciai, bolševikai. Bolševikų pavyzdys rodo, kad 
organizacija savaime nėra jokia nelygstama vertybė, nes ją 
gali turėti ir piktadariai. Užtat man organizacija tėra prie- 
monė tam tikram tikslui siekti. Ji tiek vertinga, kiek ji tam 
tikslui tarnauja. Jeigu ji neveda prie tikslo, ji nėra jokia ver- 
tybė... Jūsų nusistatymas - aukoti asmenį, kad išgelbėtum or- 
ganizaciją..., išplaukia iš noro pasirinkti vertybių gradacijoje 
pačią vertingiausią. Man jis atrodo toks pat, kaip jį buvo su- 

formulavęs senasis vyriausias kunigas Kajafas: “verčiau te- 
gu vienas žmogus numiršta už tautą“. O toks nusistatymas 
yra išplaukęs iš oportunizmo“ (1952.X.5). 

Didžiulė Brazaičio pagarba asmeniui jausti ir įvairiais ki- 
tais atvejais. Ryšium su nesantaika tarp Krikščionių demo- 
kratų ir Lietuvių fronto bičiulių jis kalba: „Katalikų vieny- 
bė? To gaila. Bet yra didesnių dalykų, kurių man labiau gai- 
la. Julijonas (Butėnas. - A. Mc.), Juozas (Lukša. - A. Mc.) - 
štai ko man gaila, Jie gyvieji buvo žmonės. O šiuos visados 
labiau branginu negu idėją, nors ji ir graži“ (1952.VIL.8). Tai 
nereiškia, kad Brazaitis būtų idėjos priešininkas, kaip jis nė- 
ra nė organizacijos priešininkas. Tai tik reiškia, kad idėja jam 
darosi brangi žmoguje, kai ji šviečia jo asmenybėje ir jo dar- 
buose: „Visos idėjos daugiau potraukio gauna, kai jos suka- 
si apie konkretų asmenį“ (1954.V1.13). Brazaitis nėra indivi- 
dualistas, bet personalistas tikra šio žodžio prasme, kaip jį su- 
prato Prancūzijoje E. Mounier, o Lietuvoje pastaraisiais 
nepriklausomybės metais jaunų dvasiškių ir pasauliškių bū- 
relis, skelbęs plačiosios katalikybės mintį, „kad katalikybė yra 
gyvoji dinamiškoji religija, kuri mūsų laikais sugestyviau pa- 
traukia aplinką, spinduliuodama per jos išpažinėjų elgesį ir 
konkrečius darbus“? Ir čia ta pati asmens pirmenybė: krikš- 
čioniškoji kerygma yra ne atsietos idėjos skelbimas, bet jos 
vykdymas pačiame savyje ir jos skleidimas pačiu savimi. Štai 
kodėl Brazaitis ir nori regėti katalikybę, įkūnytą asmenyje: 
„ieškoti doro ir idealisto žmogaus“ (p. 542) — tai laidas vai- 
singai sugyventi tiek valstybėje, tiek Bažnyčioje. 

Kokia prasme Brazaitis teikia dabarčiai pirmenybės ryšium 
su praeitimi, gražiai nusako jo paties savęs apibūdinimas 
šiuo atžvilgiu: „Esu priešininkas tos tolimosios istorijos, ku- 
ri nieko dabarčiai nesako ir jos neveikia“ (1969.XI.18). Mat, 
šiandiena įpareigoja, ypač mūsoji šiandiena, kai grumiamės už 
savą kraštą visokeriopa prasme. Ji įpareigoja ne tik politinius, 
bet ir kultūrinius veikėjus, kurie ne sykį esti suviliojami va- 
dinamojo „grynojo mokslo“. Brazaitis, nors seniau ir sukęs 


3 Ambrazevičius J. Dalykui išaiškinti / „Židinys“, 1939, Nr. 4, p. 541. 

mokslo keliu, tokiai vilionei nepasiduoda ir jai pasidavusių- 
jų nevertina: „Man pačiam svetimi tie, kurie savo darbais no- 
ri įsiamžinti ateities generacijoms, nežiūrėdami šios dienos 
reikalų. Man brangesni tie jų darbai, kuriais jie daro gera da- 
bar, savo laikų žmonėms, palikdami ateities įpėdiniams rū- 
pintis jų laikais... Aš esu abejingas tyrinėtojams, jei jie šiose 
ypatingose sąlygose tesirūpina „mokslu“, o nieko nesako da- 
barties žmogui“ (1970.1.24). Sąmonė, kad exegi monumentum, 
Brazaičiui yra visiškai svetima. Tuo jis atsako į ne vieno bi- 
čiulio apgailestavimą, esą Brazaitis tremties metais nusisu- 
kęs nuo mokslo, nuo literatūrinių studijų, kurias taip vaisin- 
gai buvo pradėjęs Lietuvoje. Taip! Užtat jis atsigręžė į tuos 
darbus, kuriems jį įpareigojo šiandiena, 

Sakysime: brošiūra apie vysk. Pr. Brazį. Jo pranešimą lie- 
tuvių religiniame kongrese Brazaitis laikė „ištisa programa 
lietuviams egzilams“ (1969.XI.18), todėl ir rūpinosi jį išleis- 
ti. Tas pat ir su jo knyga apie prof. J. Eretą (plg. 1 išnaša). 
Brazaitis buvo pasiryžęs ją parašyti pats vienas. Tačiau „pra- 
radęs jėgas“, kaip pats nusiskundžia, turėjo tenkintis keletu 
rašinių „Darbininke“. Bet, pasikvietęs keletą bičiulių talkon, 
jis šią knygą vis dėlto suorganizavo, didžiausią jos dalį pa- 
rašydamas pats, ir ją išleisdino, skirdamas šiam reikalui net 
ir savą žurnalistikos premiją. O monografija ar monografi- 
jos apie Lietuvos vyskupus kankinius Brazaitį jaudino jau 
nuo 1967 metų. Jis norėjo, kad būtų parašyta apie Borisevi- 
čių, Matulionį, Kuraitį, Paltaroką, Ramanauską, Reinį, nes „ši 
generacija išsibaigs, ir toliau niekas apie juos nežinos“ 
(1969.XI.18). Nebegalėdamas pats imtis šio darbo, jis ėmė ra- 
ginti kitus: „Gundžiau kunigus, kad parašytų knygelę apie 
vyskupus kankinius. Sudariau net planą, numačiau žmones, 
kurie galėtų medžiagos pateikti. Po kelių gundymų ėmė ra- 
šyti“ (1971.1.27). Ir štai šiandien jau turime anų „gundymų“ 
stambią pasekmę: Matas Raišupis, Dabarties kankiniai, Chi- 
cago, 1972, 432 p. Ne šio straipsnio autoriui spręsti, ar mi- 
nėta knyga yra atsiradusi tiesioginėje Brazaičio įtakoje. Tačiau 
viena yra tikra, kad Brazaitis savo gundymais yra daugelį 
įtaigavęs ir kad dabar jis dideliu pasitenkinimu ima šią kny- 

gą į rankas, regėdamas joje kaip tik aną padarytą gerą „sa- 
vo laikų žmonėms“. 

Iš kitos pusės, Brazaitis vis tebemurma mūsų istorikų at- 
žvilgiu. Jo žvilgis ir čia krypsta į kunigus, nes tarp kunigų 
turime istorikų daugiausia. Todėl jiems pirmiausia ir tenka 
šie kartūs Brazaičio žodžiai: „Kunigai virto istorikais, poetais, 
kuo tik nori, lyg be tų darbų jie neįeis į dangaus karalystę. 
O tuo tarpu atsakymo į sovietinį Lietuvos istorijos klastoji- 
mą - kitokį to paties laikotarpio nušvietimą iš mūsų istori- 
kų nesulauki“ (1971.J.27). Anie kunigai, virtę istorikais — ne 
tokiais, kokius juos įpareigotų šiandiena. Jie atsideda tai is- 
torijai, kuri, Brazaičio įsitikinimu „nieko dabarčiai nesako“. 
Jis norėtų, kad būtų tyrinėjama ne atsietai, bet ryšium su 
skaudžia dabartimi, kurią sovietai verčia aukštyn kojomis. Be 
abejo, galima visiškai pagrįstai teigti, kad Lietuvos istorijos 
šaltinių leidimas ar pranciškonų veiklos Lietuvoje tyrinėjimas 
yra žymus indėlis į tautinę mūsų kultūrą. Brazaitis to anaip- 
tol neneigia. Tik jis norėtų, kad šis indėlis būtų pažymėtas 
dabarties žyme, kad jis būtų ryškus papildo prasme, vadinasi, 
kad atliktų tai, ko neatlieka mūsų mokslas tėvynėje. Žino- 
ma, būtų idealas, jei turėtume tiek žmonių, jog jie sugebėtų 
kurti lygiagretę tarp anos Brazaičio vadinamos „tolimosios 
istorijos“ ir „šios dienos reikalų“. Kadangi tačiau žmonių tu- 
rime maža, tai Brazaičio įspėjimas prabilti savo darbais - net 
ir istoriniais - dabarčiai yra imtinas širdin. 

Dabarties kategorija apsprendžia ir politinius Brazaičio 
santykius. Savo metu buvo dėta daug pastangų suderinti ka- 
talikų politinę veiklą. Šiuo reikalu Brazaitis kalbėjo: „Rašy- 
damas Jums apie pastangas surasti bendradarbiavimo būdą 
tarp katalikų, dalyvaujančių įvairiose politinėse grupėse, mi- 
nėjau reikalą — ant viso, kas yra buvę, dėti kryžių ir praeiHies ne- 
liesti (išskirta Brazaičio. — A. Mc.). Dėsčiau ir motyvus: kai 
pradedam kapstytis, kaip kas buvo, kas kaltas, kas nekaltas 
dėl tos praeities, tik labiau erzinamės ir jėgas atitraukiame 
nuo kūrimo dabarties“ (1952.X.5). Iš tikro Brazaitis yra dabar- 
Hes žmogus, nei skęstąs tolimos praeities romantikoje, nei liū- 
liuojamas nežinomos ateities vizijų. 

Brazaitis yra mažų būrelių veikėjas. Šiuo atžvilgiu jis yra 
prof. J. Ereto priešingybė. Visa Ereto galia paprastai išeidavo 
aikštėn masinėse organizacijose: blaivininkuose, sportininkuo- 
se, pavasarininkuose. „Šitoje srityje darbas jam geriausiai se- 
kėsi; čia jis parodė daug ne kasdien sutinkamų sugebėjimų ir 
užsimojimų“ - šitaip visuomeninę Ereto veiklą apibūdina Šal- 
kauskis.?? Ypač Eretui sekėsi organizuoti suvažiavimus. Tuo 
tarpu vaisingiausia Brazaičio veiklos dirva yra ne organiza- 
cijos (ypač ne masinės), o rašytojų, menininkų, apskritai kul- 
tūrininkų, idėjos bendrininkų, profesijos bičiulių sambūriai — 
be ypatingų nuostatų, programų, protokolų, gaivinami tik 
bendra nuotaika, širdies šiluma, jaukia atmosfera. Brazaitis 
tokiuose sambūriuose jausdavosi geriausiai; čia jo mintis iš- 
siskleisdavo ryškiausiai, ir čia jo asmenybė spinduliuodavo 
įtakingiausiai. Tai, ką jis yra pasakęs apie Šveicarijos Fribū- 
ro lietuvių būrelį „Lithuania“, esą jame „kaito idealistiniai pa- 
siryžimai“?!, visu svoriu tinka ir jo paties būreliams, kurių 
ne vieno jis yra buvęs pradininkas, siela, gaivintojas, 0 visa- 
dos iniciatyvos pilnas dalyvis. Juk Brazaičio kambaryje Kau- 
ne 1936 m. pavasarį keleto bičiulių būrelyje gimė „XX am- 
žius“; Brazaičiui kitame būrelyje dalyvaujant, susiklostė de- 
klaracija „Į organinės valstybės kūrybą“; Brazaičio kambaryje 
būdavo aptariami ne vieno rašytojo nauji kūriniai; Brazaičio 
įtaigojami kiti būreliai brandino naujų idėjų kultūrinei bei re- 
liginei veiklai pastaraisiais nepriklausomybės metais. Tai bu- 
vo tęsiama ir pirmaisiais tremties metais Vokietijoje: ir čia 
Brazaitis buvo daugelio būrelių širdis; būrelių jau daugiau 
politinio pobūdžio, nes ir pats buvo įjungtas į VLIK 4 bei į 
šiojo Vykdomąją Tarybą informacijos ir vėliau užsienio rei- 
kalams. Atrodo, kad ir Amerikoje Brazaitis skleidė savą ini- 
ciatyvą daugiau būreliuose, o ne organizacijose. 


20 Šalkauskis. 15 metų kultūrinėje Lietuvos tarnyboje, cit. iš: Brazaitis J. 
Didysis jo nuotykis, p. 46. 
21 Brazaitis J. Šalkauskis lietuvių tautinės misijos raidoje, p. 449. 

Mat organizatorius - vadas savo prigimtimi jis nėra. Tikrą 
organizatorių Šalkauskis yra apibūdinęs vienu prancūzišku 
posakiu: „ne rien faire, ne rien laisser faire, tout faire faire — nieko 
nedaryti pačiam, nieko neleisti savaime darytis, viską dary- 
dinti“2; kitaip tariant, „dirbti kitų pastangomis“ (ten pat) - 
štai organizatoriaus pagrindinė savybė. Šia prasme Brazai- 
tis tolsta nuo Ereto, kuris, O. Labanauskaitės liudijimu, sa- 
kydavo: „Ką padarei per kitus, pats padarei“2, o artėja prie 
A. Jakšto, apie kurį pats Brazaitis rašo: „Organizatorius trau- 
kia kitus į darbą, o Jakštas pats už visus atidirbdavo“**, Tie- 
sa, Brazaitis yra ne vieną įtraukęs į darbą, bet dažniausiai 
savo paties darbui papildyti, o ne atstoti, kaip kad organi- 
zatoriui dera. Brazaitis tiek politinėje, tiek kultūrinėje veik- 
loje „pats už visus atidirbdavo“. 

Bičiuliai pasakoja, kad Brazaitis, būdamas Laikinosios 
Vyriausybės ministro pirmininko pavaduotojas ir kartu švie- 
timo ministras, turėjo atlikti tiek reikalų ir parašyti tiek raš- 
tų, jog pats vienas jokiu būdu šios naštos įveikti negalėjo. 
Tada buvo jam duotas asmens sekretorius Kazys Bauba, vė- 
liau žuvęs vokiečių koncentracijos stovykloje Štuthofe. Ta- 
čiau kas pasirodė: sekretorius sėdėjo be darbo, o vyriausy- 
bės galva ir toliau rašė raštus. Mat, kaip teisingai pastebi Jo- 
nas Grinius, Brazaitis yra „tolerantiškas ne vienu atžvilgiu“, 
bet „stiliaus kultūroje jis tolerancijos nepripažįsta“3. K. Bau- 
ba buvo didelis stilistas, tačiau kol jis savo „deimančiukų“ 
pasiekdavo, praeidavo labai daug laiko: Bauba rašydavo, 
krimsdamas plunksnakotį tiesiogine šio žodžio prasme; tai 
esu stebėjęs aš pats, nes mudu ilgus metus gyvenova, stu- 
dijuodami universitete, viename kambaryje. Vargu tad jis — 
ar kas nors kitas — galėjo Brazaitį patenkinti, tapęs jo sekre- 
toriumi. O Brazaitis nesiieškojo to ar tų, kurie už jį dirbtų; 
geriau jis pats dirbo už kitus. 


2 Šalkauskis St. Visuomeninis auklėjimas, Kaunas 1932, p. 78. 

2 Cit. iš: Brazaitis J. Didysis jo nuotykis, p. 162. 

24 Ambrazevičius J. Jakšto ir Vaižganto jungas, p. 238. 

25 Grinius J. Prof. J. Brazaičiui 50 metų / „Aidai“, 1954, Nr. 1, p. 45. 

Galimas daiktas, kad nuo veiklos organizacijoje į veiklą 
būreliuose Brazaitį stūmė jo pakanta įvairių pažiūrų bei me- 
todų žmonėms. Nes organizatorius - vadas dažniausiai yra 
šiuo atžvilgiu nepakantus; kitaip jis neužburtų minios ir jos 
nevestų. O tai kaip tik ir yra Brazaičio sielai labai svetima. 
Jis nori susikalbėti su visais ir nesutarimo priežastimi laiko 
tai, kad „kiekvienas tariasi skelbiąs vienintelę tiesą““. Čiur- 
lionio „Procesija“ yra jam šitokio nesutarimo vaizdas: „Čiur- 
lionio procesijoje tie, kurie išėjo į kalnus, šaukia: kalnai, kal- 
nai; kurie tebeeina laukais, šaukia: laukai, laukai; kurie ne- 
išėjo dar iš miško, šaukia: miškas, miškas. Ir jie negali 
susišnekėti, susiprasti, nes kiekvienas tariasi einąs pačiu tik- 
ruoju keliu ir nuoširdžiai teisybę skelbiąs... Tačiau kiekvie- 
nas savos tautos ir kiekvienas apskritai žmogus, gyvasis ir 
mirusysis, daros mums suprantamesnis, sukalbamesnis ir ar- 
timesnis, kada pasistengiame įsitikinti, jog esame sykiu su 
jais tos pačios procesijos dalyviai, piligrimai, nors kiekvie- 
nas ir kitoks. Ima tada noras kritiškai įsistebėti į tuos proce- 
sijos vadus, kurie šaukė paskui save kitus, ir kiekvienas vis 
kitokiu tonu“ (ten pat). 

Šis kritiškas Brazaičio stebėjimas anaiptol nemažina jo pa- 
kantos. Net sovietų atžvilgiu Brazaitis kviečia ne tiek pykti 
bei niekinti, kiek pozityviai kurti ir sava kūryba teikti geriau- 
sią atsakymą. Sovietai „rūpestingai stengiasi nepatinkamus 
įvykius išimti iš istorijos, kaip šimtus ir tūkstančius nepatin- 
kamų Žmonių išima iš gyvenimo. O jei išimti įvykių negali- 
ma, tai juos perdažo“?. Tokiam užmojui reikia, be abejo, prie- 
šintis. Tačiau „priešintis ne pykčiu ir niekinančiu žodžiu. 
Priešintis ramiu įvykių nušvietimu ir nužėrimu tų šiukšlių, 
kuriomis priešas nori užpilti šviesą“ (ten pat, p. 50). 

Štai kodėl Brazaičiui niekas nėra tiek koktu, kiek bet ko- 
kis pažiūrų prievartinis sulyginimas. Jau prieš 20 metų stebė- 
damas mūsų visuomenę jis skundėsi: „Iš Smetonos laikų iš- 
mokome užmauti cenzūros kepurę viskam, kas nepatinka, 


26 Ambrazevičius J. Jakšto ir Vaižganto jungas, p. 234. 
27 Brazaitis J. Sukilimas ir tauta, p. 49. 

o patiems nerodyti jokios iniciatyvos ir savo kūrybinę im- 
potenciją tokiu būdu nuslėpti. Jeigu kas išlenda į viršų, duok 
plaktuku per pakaušį, kad nesirodytų“ (1952.1I.4). Brazaitis 
trokšte trokšta, kad tremties jaunimas įsigilintų į totalistinį 
Lietuvos gyvenimo tarpsnį ir suvoktų buvusios cenzūros 
vaidmenį dvasios gyvenime; kad taptų tokiai cenzūrai sve- 
timas pačiomis savo gelmėmis, vis tiek kokia ši cenzūra bū- 
tų: administracinė, ekonominė, dvasinė, religinė. Jis cituoja, 
kalbėdamas apie kovą su rusų cenzoriais, A. Jakšto laišką 
Lietuvos prezidentui A. Smetonai, kai „Ryto“ redaktorius bu- 
vo pasodintas kalėjiman ir nubaustas 2000 litų (1928): „Ne 
tam aš visą amžių dirbau plunksna, kad koks beraštis cen- 
zoriukas braukytų mano straipsnius ir kvalifikuotų, kuris tin- 
ka spaudai, o kurio negalima praleisti. Ne tam mes visą am- 
žių kovojom su rusais, kad būtumėm tūkstančiais litų bau- 
džiami“2 — pridėkime: savyjų baudžiami, savųjų cenzūruojami. 

Žodį „savųjų“ supraskime platesne prasme: ne tik savos 
vyriausybės, bet ir savos pasaulėžiūros, savos grupės, savos 
organizacijos, galop savų tautiečių. Nes laisvė yra tiesos erd- 
vė. Tiesa miršta, jei jai užmaunama, Brazaičio vaizdingais žo- 
džiais tariant, cenzūros kepurė. O griebtis tokios kepurės yra 
didelė pagunda visiems, kurie tariasi einą arba tik kalnais, 
arba tik laukais, arba tebeklampoją tankiais miškais. Prieš šitą 
tad pagundą Brazaitis ir yra pasisakęs tiek tėvynėje, tiek 
tremtyje. Jis yra visados džiaugęsis idėjinėmis diskusijomis 
ir pats jose karštai dalyvavęs. Tačiau jis yra bjaurėjęsis dis- 
kusijų nuslėgimu autoritetiniais įsakymais. Kai dar Lietuvoje 
vienas jaunas dvasiškis, Kauno kunigų seminarijos profeso- 
rius, gavo iš dvasinės vyresnybės raštą, kuriuo jo „kiekvie- 
ną straipsnį įsakoma duoti cenzūrai patikrinti“ (p. 542), Bra- 
zaitis tuojau atkirto: „Cenzoriai, vis tiek ar jie būtų pasauli- 
nio ar dvasinio charakterio, atlieka tik negatyvinę pareigą. 
Kas nori gyvenimą tvarkyti, turi atsistoti jo priešakyje ir jam 
vadovauti pozityviomis idėjomis“? 


28 Ambrazevičius J. Jakšto ir Vaižganto jungas, p. 242. 
3 Ambrazevičius J. Dalykui išaiškinti, p. 541-542. 

Tuo jau paliečiame Brazaitį kaip žurnalistą, kurio ilgame- 
tė veikla šioje srityje buvo pagerbta kun. J. Prunskio rūpes- 
čiu bei lėšomis įsteigta žurnalistikos premija (1972). Žurna- 
listinio patyrimo Brazaitis yra prisirinkęs dirbdamas šį dar- 
bą jau daugiau negu 30 metų: „Lietuva“, „XX amžius“, „Į 
laisvę“ (tėvynėje), „Į laisvę“ (tremtyje), „Darbininkas“ — tai 
žurnalistinės jo praktikos laiptai. Jo raštų forma pasižymi sti- 
liaus vaizdingumu, minties aiškumu, sakinių trumpumu, są- 
vokų padala, atžvilgių išryškinimu. Jo straipsnių turinys yra 
toks platus, kaip ir pats gyvenimas. Savotiška elegancija nu- 
spalvina jis liečiamus klausimus — net ir tada, kai yra pri- 
verstas jų atžvilgiu kritiškai pasisakyti. Tai, ką Ignas Malė- 
nas pasakoja apie Brazaičio kalbą, perduodant jam Švietimo 
ministeriją vokiečių skirtam švietimo tarėjui P. Germantui- 
Meškauskui (1941), tinka ir jojo straipsniams: „pripratęs ele- 
gantiškai svarstyti problemas“, tai kad jam botagas niekad 
nesusipainioja??. Kaip tad Brazaitis suvokia bei išgyvena šią 
savo veiklos sritį? 

Žurnalistikos praeinamybė yra pirmas dalykas, kuriuo yra 
būdinga ši sritis. Kalbėdamas apie žurnalisto kun. J. Pruns- 
kio veiklą, Brazaitis pastebi: „Laikraštininko likimas pana- 
šus į paties laikraščio likimą: paskaito, meta, užmiršta. Nors 
koks bus gabus žurnalistas, po keliolikos metų, kai jis baigė 
rašęs ir kasdien savęs nebeprimena, jis išeina iš atsiminimo. 
Laimingesnis rašytojas ar mokslininkas, kuris savą buvimą 
patvariau įamžina knyga“?!. Tačiau ar dėl to laikraštininkas 
turėtų nusiminti ir savą darbą laikyti antraeiliu? Anaiptol! 
Brazaitis tad ir pataria kun. J. Prunskiui, sukakusiam anuo- 
met 50 metų, nesijaudinti „dėl laikraštininko likimo“, nes 
„nuosavos sąžinės pripažinimas, kad daryta, kas galėta, duo- 
da daugiau pasitenkinimo nei visuomenės pasitenkinimo ar 
nepasitenkinimo blykstelėjimas“ (p. 285). Laikraštininkas yra 


30 Malėnas I. Tautiškumo pergalė prieš kvislingą / „Į laisvę“, 1960, 
Nr. 23, p. 47-48. 
31 Brazaitis J. Vienas iš laikraštininkų / „Aidai“, 1957, Nr. 6, p. 284. 


579 


visuomenės sąžinė, nes jis ne tik informuoja, bet ir vertina: 
jau pats atrinkimas, apie ką informuoti, yra vertinimo bū- 
das. Tiesa, šios informacijos sensta, nes kyla ir pasilieka kas- 
dienos plotmėje. Tačiau ar ne kasdiena yra apčiuopiama mū- 
sų egzistencijos erdvė, kurioje nuolatos buvojame? Mokslo 
ir meno kūriniai, tegu ir patvaresni amžiumi, užtat yra tik 
retos prošvaistės: jos džiugina, tačiau jos nėra mūsų duona 
kasdieninė. Mes mintame iš tikro žurnalistų vaisiais. Todėl 
jų praeinamumas yra tik lygstamas, kaip ir duonos praeina- 
mumas. Užtat galima kreipinį į Dangiškąjį Tėvą „kasdienės 
mūsų duonos duok mums šiandien“ teisingai paversti krei- 
piniu: „sąžiningų žurnalistų duok mums šiandien“, nes kaip 
sugedęs maistas nuodija mūsų kūną, taip nesąžininga infor- 
macija bei interpretacija nuodija mūsų dvasią. Šia prasme 
Brazaičio patarimas savo kolegai žvelgti į savo sąžinę, ar ji 
pripažins, „kad daryta, kas galėta“, yra iš tikro vienintelis 
teisingas žurnalisto kelias. Juo Brazaitis yra ėjęs ištisus 30 
metų. 

Šalia spaudos uždavinio sąžiningai informuoti Brazaitis 
regi dar vieną jos uždavinį, būtent būti tarpininke tarp va- 
dovaujančiųjų ir tautos arba, jo žodžiais tariant, nešti idėjas 
„iki masės“ (1970.J.24). „Nelaimė ta, kad intelektualinis va- 
dovavimas nepasiekia vadovaujamųjų masių. Nelaimė, kad 
tarpininkai tarp tų intelektualinių vadovaujančiųjų ir masių 
neatlieka savo pareigos. Turiu galvoje spaudą. Nei Lietuvo- 
je, nei čia spauda neatliko tos pareigos“ (ten pat). Užtat Bra- 
zaitis sava žurnalistika ir mėgina užgrįsti šį plyšį. Kas pas- 
tarąjį dešimtmetį sekė „Darbininko“ puslapius, galėjo paste- 
bėti, kad juose ne sykį tęsinių tęsiniais ėjo svarbesniųjų 
lietuviškųjų knygų turinio santraukos. Tai buvo sąmoningas 
Brazaičio ryžtas tapti tarpininku tarp idėjos ir visuomenės 
ir tuo įvykdyti antrąjį - ne mažiau svarbų - žurnalistikos už- 
davinį. 

Brazaitis regėjo, kad „turim gerų knygų, bet nestengiam 
jų išstumti į kitų pasaulį ar bent savam lietuviškam skaity- 
tojui įpiršti“ (1971.1.27). Jis jaudinosi, kad „tie, kurie galėtų 
tai padaryti, tebegyvena apatija ir nenori suprasti reikalo pra- 

siveržti toliau už lietuviško kiauto“ (1969.X1.18). Be abejo, 
jam pačiam sulaužyti šį lietuvišką kiautą buvo neįmanoma, 
nors jis ir yra įpratęs atidirbti už kitus. Užtat jis pasirinko 
„savo misija daryti bent reklamą, populiarinti per man pri- 
einamus kanalus“ (1971.1.27), kad pasirodžiusių knygų idė- 
jos iš tikro pasiektų platesnius visuomenės sluoksnius. Štai 
prasmė anų „Darbininke“ užtinkamų santraukų, ištraukų, rę- 
klamų, paruoštų visu žurnalistinio meno kruopštumu bei 
įtaigumu. „Tebesu propagandistas ir tuo tebesijaudinu“, api- 
būdina Brazaitis savo šios rūšies veiklą (1969.XI.18). Stingant 
mūsų spaudoje rimtesnių idėjinių diskusijų ir esant neišsi- 
vysčiusiam recenzijų menui, Brazaičio pastanga padaryti žur- 
nalistiką tarpininke tarp idėjos ir visuomenės yra didelis jo 
nuopelnas. 


6 


Brazaitis kaip rašto žmogus anaiptol neišsisemia tik žur- 
nalistika; daugiau net negu žurnalistas jis yra visuomenei ži- 
nomas kaip lietuvių literatūros mokslininkas: jos kritikas ir is- 
torikas. Tiesa, tremtyje jis kiek nutolo nuo šios srities. Būda- 
mas betgi tėvynėje, jis skelbdino ištisą eilę giliaprasmių 
literatūrinių studijų mūsų žurnaluose ir skyrium išleido du 
stambius veikalus??, nekalbant jau apie literatūros teorijos, tau- 
tosakos ir visuotinės literatūros istorijos vadovėlius (šie pas- 
tarieji kartu su J. Griniumi, A. Skrupskeliene ir A. Vaičiulai- 
čiu). Paskutiniaisiais nepriklausomybės metais spaudai pa- 
ruoštas jo stambus rankraštis apie Maironį negalėjo būti 
pasiimtas tremtin, todėl arba yra žuvęs, arba tebeguli kur nors 
sovietų archyvuose. Literatūra Brazaičiui yra tikroji tiek jo vi- 
dinės traukos, tiek pasiruošimo, tiek galop profesijos sritis. Jis 
ją studijavo Kauno (1922-1927) ir Bonos (1931-1932) univer- 
sitetuose, dėstė lygia greta „Aušros“ gimnazijoje (1927-1943) 
ir Teologijos-filosofijos fakultete (1934-1943), ja domėjosi ir 


32 Pig. Ambrazevičius J. Vaižgantas, Kaunas, 1936; Lietuvių rašytojai, Kau- 
nas, 1938. 

tremtyje, nors ir negalėdamas čia jai skirti visų savo jėgų. [do- 
mu tad pažvelgti - bent labai bendrais bruožais - į pagrindi- 
nes Brazaičio sampratas, kuriomis jis vadovaujasi eidamas į 
šią meno sritį. 

Literatūros sąsaja su pasaulėžiūra yra tai, kas visų pirma ap- 
sprendžia Brazaičio artinimąsi prie šio meto. Jis sutinka su vo- 
kiečių literatūros kritiko Schroderio teiginiu, esą literatūra yra 
„jos laikų dvasios apraiška lyrinio eilėraščio, pasakojimo, dra- 
mos forma“*. Tačiau Schrėderio mastu Brazaitis nepasiten- 
kina, kadangi šis mastas yra grynai formalus. Jis neatsako 
klausimo, kame gi glūdi laiko dvasia ir ką gi literatūra savimi 
iš tikro išreiškia. Brazaitis ieško materialaus prado tiek laiko 
dvasioje, tiek ją išreiškiančioje literatūroje, rasdamas šį pradą 
pasaulėžiūroje. Jis mėgina „žiūrėti, kas yra centras, į kurį orien- 
tuojasi visa pasaulėžiūra“, nes „nuo to, kas yra kūrėjo pasau- 
lėžiūros centre, priklausys ir paties kūrėjo santykiavimas su 
Dievybe, ir su pasauliu, ir su savimi pačiu. Priklausys nuo to 
ir jo paties kūrybos idėjinės bei forminės žymės“ (p. 244). Šių 
centrų Brazaitis randa du: Dievą ir žmogų, tuo būdu ir dvi 
pasaulėžiūras: teocentrizmą ir antropocentrizmą. Laiko dva- 
sia istorijoje teikia persvaros tai vienai, tai kitai; ji nudažo jas 
tai vienu, tai kitu atspalvių; iš esmės tačiau jų nekeičia. Taip 
esą visose literatūrose, taip esą ir lietuvių literatūroje. Ir mū- 
sų literatūra „banguoja tarp tų dviejų kraštutinių ribų: teocen- 
trinės ir antropocentrinės pasaulėžiūros“; banguoja „tiek idė- 
jiniu, tiek forminiu atžvilgiu“ (p. 245). Reikia iš tikro apgai- 
lestauti, kad minėtai Brazaičio studijai buvo lemta likti tik 
apmatais. Išvystyta ligi savo pilnatvės, ji būtų virtusi origi- 
naliu, lietuviškosios literatūros pobūdį atskleidžiančių dvasi- 
nės mūsų istorijos (Geistesgeschichte) vaizdu - nuo tautinio at- 
gimimo ligi nepriklausomybės praradimo. 

Pasaulėžiūra įtaigoja literatūrą ne tik kaip laiko dvasia, bet 
ir kaip vidinis kūrėjo akstinas. „Nuoširdus susigyvenimas su sa- 
va pasaulėžiūra yra viena iš būtinųjų sąlygų vaisingai kūry- 


3 Ambrazevičius J. Naujosios lietuvių literatūros idėjinės ir forminės lin- 
kmės / LKM Akademijos suvažiavimo darbai, Kaunas, 1936, t. II, p. 233. 

bai. Prisimesdamas kitokios pasaulėžiūros žmogumi, autorius 
gali apgaudinėti kitus ir save, bet jį išduos jo paties kūrinys... 
Salomėjos Nėries proletariškos poezijos skurdumas parodo, 
kad proletariškoji ideologija josios asmenybei dar tebėra sve- 
tima, nors ji ir stengiasi pasirodyti proletariška“ (ten pat). Pri- 
durkime, kad ši ideologija Nėriai iš esmės ir liko svetima ir 
kad todėl, žiūrint laiko perspektyvoje, Bronys Raila šiandien 
kaip tik patvirtina anuometinį Brazaičio teiginį, sakydamas 
apie Nėrį: „Tas vėliau prirašytas daug gausesnis ideologiškai 
kryptingai sueiliuotas šlamštas, ypač karo ir bėgties metais 
Rusijoje, apie raudonąją armiją, partizanus, komunarus, tary- 
binės tėvynės ilgesį, pergalės laukimą ir baisaus keršto troš- 
kulį fašistams, — ši visa apgailėtina rašliava jau dabar nebe- 
turi jokios išliekamos vertės“?*. Tai rodo ne tik Nėris, bet ir 
visa pavergtosios Lietuvos literatūra: tėvynėje ji neklestės tol, 
kol rašytojai bus verčiami kurti komunistiškai, nebūdami viduje ko- 
munistais; ir, priešingai, ji suklestės tiek ir tada, kiek ir kada 
kūrėjas laisvai prabils kaip žmogus. Nes pagal labai teisingą 
Brazaičio mintį, „prieš kuriant kitos linkmės veikalų, reikia 
patį save perkurti“ (ten pat). Komunizmo kaip pasaulėžiūros, 
siekiančios duoti pasauliui naują žmogų, sėkmė bus paregė- 
ta tik žydinčioje, iš jo paties išaugusioje literatūroje. Tuo tar- 
pu tokio žydėjimo vis dar nėra. O kas sovietinėse respubli- 
kose iš tikro sužydi, yra kaip tik arba antikomunistiška, arba 
bent akomunistiška, kaip tai rodo ir staiga stybtelėjusi pasku- 
tiniųjų metų mūsų tėvynės poezija. 

Kokiu keliu (mėthodos) Brazaitis eina į atskirą literatūros kū- 
rinį? Štai reikšmingas jo paties pasisakymas šiuo atžvilgiu: 
„Kokį įspūdį (kūrinys. - A. Mc.) daro man, individualiam 
skaitytojui: patinka ar nepatinka; o jei taip, tada mėginčiau 
suvokti ir intelektualiai išsiaiškinti, kodėl ji (poezija. - A. Mc.) 
skaitytojo dėmesį pagauna, išgyvenimą pažadina, praturti- 
na“, Kitaip tariant, intuityvus kūrinio įėmimas ir intelektualus 


* Raila B. Truputį kitokiais tonais. Apie poetą Joną Aistį ir širdžių bei 
Minties sovietizaciją / „Draugas“, 1973.X.20. 

35 Brazaitis J. Antano Jasmanto poezija (užsklanda eilėraščių rinkiniui 
„Gruodas“), Brooklyn, 1965, p. 84. 

jo išskleidimas - štai metodas, kuriuo Brazaitis nagrinėja Jite- 
ratūros veikalus. Naudojantis jo paties pateiktais Jakšto ir 
Vaižganto apibūdinimais literatūros atžvilgiu, reikia tarti, kad 
Brazaičio kelias į kūrinį yra daugiau vaižgantiškas, o mažiau 
jakštiškas. Vis dėlto ir čia, kaip ir visur kitur, Brazaitis ieško 
sutartinės: jis yra intuityvesnis negu Jakštas, tačiau intelektua- 
lesnis negu Vaižgantas. Šis nemėgo savos intuicijos patikrin- 
ti protu ir todėl daug kur suklydo, tardamasis radęs deiman- 
čiuką, užuot žiūrėjęs į jį kaip į paprasto stiklo gabaliuką: „Čia 
buvo, Brazaičio pažiūra, Vaižganto silpnybė“, dėl kurios jis 
„ilgainiui neteko pasitikėjimo kritiškoje literatūrinėje visuo- 
menėje““. Brazaitis tokios rūšies klaidų nėra padaręs, nes jis 
viena tik intuicija nepasikliauja. Atiduodamas intuityvų iš- 
gyvenimą intelekto sklaidai, jis tikrąją kūrinio grožio apraiš- 
ką - tiek pačiam sau, tiek skaitytojui - perkelia kaip tik į šį 
antrąjį tarpsnį. Todėl ir savo pastabose Jono Griniaus knygai 
„Grožis ir menas“ (Kaunas, 1939) Brazaitis klausia, ar šiame 
veikale „ne per daug yra nustumtas protas“ kaip vertinantis 
veiksnys, nes „labai dažnai estetiškai grožėtis imame tada, kai 
intelektuališkai imame suprasti autoriaus idėjos sutarimą su 
forma bei išraiška. Akcentuojant tik intuityvinį pažinimą, ne- 
tektų prasmės visokie meno komentarai“??. Intuicija pradėti, 
o intelektu baigti yra, pasak Brazaičio, geriausias būdas este- 
tinei kūrinio vertei rasti. 

Ar tik ne čia slypi pagrindas, kodėl Brazaitis atrodo esąs 
lyg ir nusisukęs nuo dabartinės pačios naujausios mūsų po- 
ezijos. Lig šiol jos atžvilgiu — nei visumoje, nei ryšium su 
atskirais autoriais ar veikalais — jis nėra prasitaręs. Brazai- 
tis sakosi jos nesuprantąs. Imkime šį žodį tiesiogine pras- 
me. Būti suprastam reiškia pasiduoti intelekto sklaidai. Tuo tar- 
pu naujausioji poezija tokiai sklaidai kaip tik nepasiduoda. 
Ją galima - tai, be abejo, mano pažiūra — tik intuityviai iš- 
gyventi arba neišgyventi: šioje plotmėje ji ir pasilieka. O tai, 
žinoma, nepatenkina tokio literatūros kritiko, kuris norėtų 


36 Plg. Ambrazevičius J. Jakšto ir Vaižganto jungas, p. 238. 
7 J. Ambrazevičius. Estetikos temomis / „Židinys“, 1939, Nr. 7, p. 17-18. 

sklaidyti patį kūrinį, o ne, kritika prisidengęs, teikti skaityto- 
jui savų idėjų, iš kūrinio visiškai neplaukiančių. Šiuo keliu 
Brazaitis eiti nenori, todėl jam naujausioji poezija ir nevirsta 
tyrinėjimo dalyku. Ar tai yra poezijos, ar Brazaičio metodo 
kaltė, galės parodyti tik ateitis. Literatūros istorijoje esama 
ir per siauros kritikos, ir smukusios poezijos tarpsnių. Drįs- 
čiau spėti, kad mes gyvename estetinio nuosmukio metą. 

Tuo paliečiame Brazaičio santykį su moderniuoju menu ap- 
skritai. Brazaitis prisipažįsta, kitados žavėjęsis „Čiurlionio 
žalčiais“: jie jam buvę „individualistinio prometeizmo išraiš- 
ka“ (1952.VI.9). „Savo galingomis vizijomis“ Čiurlionis „ap- 
rėpė visatą — kosmą, pajuto paslaptingas jo gyvąsias jėgas, 
kurios melodingais ritmais ir chaosais, procesijomis ir sau- 
lės garbinimais veržiasi į pirmapradį šaltinį. Čiurlionio žmo- 
gus yra vaikas, kuris džiaugiasi pienės siūleliais nepaisyda- 
mas viršum galvos plėšraus paukščio. Čiurlionio žmogus yra 
ir milžinas Dvasia, kuris stengiasi pakilti aukščiau už visą 
kosmą, suvokti jo prasmę ir kelius, žalčio pavidalu apskrie- 
ti kalnus ir vandenis ir pagrobti karališkąją karūną“*. Savo 
jaunystėje Brazaitis kaip tik ir žavėjosi šiuo kosminiu žmo- 
gumi. Kosminis žmogus (kaip šiandien ir kosminis Kristus) 
patraukia jauną sielą labai galingai. Tačiau mūsų būčiai 
bręstant ir patyrimui augant bei gilėjant, kosmiškumo ža- 
vesys blunka. Nes žmogus vis labiau suvokia prasmę to 
čiurlioniško žalčio, kuris, Brazaičio žodžiais tariant, „ap- 
skriejęs visą pasaulį“, suęlebo „prieš pasiekdamas karūną“ 
(1952.V1.9). Prometėjas visados suklumpa. O šitai suvokęs, 
žmogus ilgisi nebe kosminio žmogaus ir jo meno, tuo pačiu 
ir nebe kosminio Kristaus, o meno, kuris šildo širdį, ir Kris- 
taus, kuris glosto Magdalenos plaukus. 

Todėl dabar Brazaitis krypsta į žmogų — vaiką, kuris džiau- 
giasi pienės siūleliais. Visa Brazaičio vadinama „ketvirtoji 
karta“ mūsų literatūroje, ypač gyvastinga lyrikoje ir išsisklei- 
dusi jau tremtyje, yra jo širdžiai artimiausia: ji savo santy- 


38 Ambrazevičius J. Naujosios lietuvių literatūros idėjinės ir forminės lin- 
krnės, p. 235. 

kiuose su objektyviu pasauliu jaučiasi „daug kuklesnė“, ne- 
kiša „savo asmens į pirmąsias eiles“, nerodo „paniekos ki- 
tiems“, kaip trečioji karta („Keturi vėjai“), bet sykiu neturi 
„ir tokio herojiško didingumo“, kaip pirmosios kartos atsto- 
vai (Maironis, Pietaris). Jos žmogus yra „pilnesnis, visapu- 
siškesnis“. Jis jaučia „savo intymius ryšius su žemė; jis ir vi- 
suomenės reikalais serga; jis ir amžinybę jaučia, jis retkar- 
čiais ir su Dievybe kalbasi, nusižeminęs ir kaltas pasijutęs““. 
Kosminis žmogaus didingumas nyksta. Nyksta todėl ir įta- 
ka Čiurlionio (po spaudos atgavimo), kuriame antroji karta, 
pasak Brazaičio, „nujautė naują didį kelrodį'“. 

Tuo pačiu nyksta ir Brazaičio žavėjimasis moderniu me- 
nu, kuriame jis jaučia atsigaunantį aną kosminį matmenį. 
„Apskritai, šiais laikais nebegaliu suprasti meno, net vengiu 
jo“, — rašė jis jau prieš 20 metų (1952.VI.9). Todėl Brazaitis 
gręžiasi į tokius kūrinius, kuriuose jis nejaučia „tos aukšto- 
sios gyvenimo pakopos, iš kurios rimtai ir gražiai dėstoma 
gyvenimo išmintis, bet į kurią aš jaučiuos tik iš apačios ga- 
lis pasidairyti“. Jį džiugina kūriniai, kuriuose jis jaučia „di- 
džiuosius dalykus nusileidus į žemę“. Jaunystės žavėjima- 
sis Čiurlioniu yra pasibaigęs; anuo Čiurlioniu, kuris skleidžia 
kosminį matmenį: „Žavėjausi kitados Čiurlionio išraiškos di- 
dybe, parodyta kosminėje plotmėje gigantiniu mastu. Dabar 
man prie širdies tas pats dalykas, parodytas kasdienėje plot- 
mėje, gal net savo širdies plotmėje, kuri aiškiau išsiskleidžia 
nakties tyloje“ (ten pat). 


7 


Brazaičio kelias tremtin buvo sykiu ir jo kelias vienakvėn - 
ne ta prasme, kad jis čion būtų atkilęs vienišas, kaip tai atsi- 
kai kitokios prigimties. Tiek tėvynėje, veikdamas pogrindyje, 
tiek pokario metais Vokietijoje, būdamas VLIK“'e, Brazaitis bu- 


3 Ten pat, p. 243. 
*0 Ten pat, p. 235. 

vo stipriai susijęs su politika, o tuo pačiu ir su mūsąja visuo- 
mene, kuri irgi labai įtampiai tuomet politika domėjosi ir ja 
gyveno laukdama iš jos pakaitų, nešančių tautai laisvę. Eida- 
mas vyriausiajame laisvinimo organe įvairių pareigų, Brazaitis 
turėjo atlikti Lietuvos laisvinimo byloje ir eilę didžiai svarbių 
uždavinių. Jis vykdė juos visa širdimi ir visu stropumu. Iš jo 
plunksnos kilo pirmieji raštai, skelbę pasauliui mūsų tautos 
pasipriešinimą pavergimui bei naikinimui: „In the Name of the 
Lithuanian People“ (1946), „Ein kleines Volk wird ausgelūscht“ 
(1947), „Living of Freedom“ (1948), „Appeal to the United Nations 
on Genocide“ (1951), „Allein, ganz allein“ (1964). O įvairūs san- 
tykiai su savaisiais ir svetimaisiais, nuolatinis dalyvavimas 
įvairiuose suvažiavimuose, konferencijose ir posėdžiuose, va- 
dovavimas Lietuvių fronto bičiuliams, kūrusiems tada savą 
programą bei organizaciją, — visa tai apsupo Brazaitį gilia vi- 
suomenine nuotaika ir įugdė jį į visą ano meto aplinką. 

Jo kelias vienatvėn prasidėjo išvykus jam užjūrin (1951). 
Savo dvasios sąranga Brazaitis yra tikras europietis, gal net 
toks europietis, kuris, pasak Šalkauskio, derina savyje Rytų 
ir Vakarų pradus, nes Rytų kultūra (ypač rusų) jam taip pat 
yra gerai pažįstama ir jo pasisavinta, kaip ir Vakarų (ypač 
vokiečių). Kaip žmogus, Brazaitis yra — tai jau minėjome — 
nuosaikus, nelinkstąs į kraštutinybes, nesistengiąs sėstis gar- 
bingiausion vieton, nesirungiąs su kitais jokioje srityje, ne- 
mėginąs pralobti ir net neieškąs geresnio uždarbio. Ir štai ši- 
tokios vidinės kultūros ir šitokio charakterio asmuo atsidu- 
ria Amerikoje, kurios žmogaus tipas yra tikra Brazaičio 
priešingybė. Kas tada belieka ateiviui? Arba pasikeisti, arba 
pasitraukti. Brazaitis pasikeisti nenorėjo ir negalėjo. Užtat jis 
pradėjo trauktis. „Ak, ta Amerika, Amerika! Aš jos, žinoma, 
nematau, nes ji man visai nelimpa“, — rašo jis po poros gy- 
venimo metų (1954.IX.27). Ir truputį anksčiau: „Aš nemėgi- 
nu prisitaikyti. Aš tebegyvenu kitu pasauliu“ (1954,VI.13). Ir 
dar metais anksčiau: „Mintimis vis daugiau gyvenu su ju- 
mis negu su Amerika“; tokių, „su kuriais galėčiau čionai su- 
lipti, nesurandu. Tiesa, nė neieškau ir, blogiausia, nenoriu 
ieškoti“ (1953.1.1). 

Tačiau Brazaitis anaiptol nėra Amerikai aklas. Jis aiškiai 
regi jos kraštutinybes: „Dažnai sugrieži dantimis prieš visą čia 
matomą idiotizmą. Iš kitos pusės, negali nenusilenkti vaikiš- 
kam naiviam idealizmui. Kraštutinumai niekur taip neišau- 
gę kaip čia“ (1954.VI.13), Bet kaip tik tai Brazaitį ir padaro 
svetimą amerikinei aplinkai. Jam „esti tiesiog tvanku“, ir jis 
džiaugiasi, „kad gali užsidaryti ir gyventi šalia“ (ten pat). Tai 
ir yra vienatvė - pati plačiausia ir jaučiamiausia: savo vidu- 
mi atsiskirti nuo dvasios to krašto, kuriame žmogui lemta pra- 
leisti savą amžių. Brazaitis nesuamerikonėjo - ne tik ta pras- 
me, kuria dažnai pakalbame apie naujausiąją mūsų kartą, bet 
ir ta prasme, kuria laikome mus priglaudusius kraštus dvasi- 
ne mūsų užuovėja ir todėl jaučiamės jų kultūroje daugiau ar 
mažiau jaukiai. Brazaitis tokios užuovėjos Amerikos kultūroje 
nerado. Jis liko jai svetimšalis ligi pat savo dvasios gelmių. Tuo 
jis ir skiriasi nuo daugelio mūsų tautiečių, ir tai jį padaro kaip 
tik vienišą net ir tarp savųjų: „Pripratau būti vienas. Man net 
nejauku, kai atsiduriu žmonių būry“ (1973.VI.13). 

Pagyvenęs dešimtį metų šioje jam svetimoje aplinkoje, 
Brazaitis mėgino papiršti lietuviškajam auklėjimui Marijos 
Pečkauskaitės raštus kaip atsvarą „tai pedagoginei nuotaikai, 
kuri yra dabartiniame amerikiniame gyvenime, kurioje auga 
ir dabartinė lietuvių karta“*!. Būdamas sintetinio žvilgio, Bra- 
zaitis randa, kad Pečkauskaitę ir amerikinę pedagogiką jun- 
gia vienas bendras dalykas, būtent: „pasisakymas už žmogų, 
laisvą, atpalaiduotą nuo išorinės prievartos, pilnai išplėtotą 
asmenybę“ (ten pat). Iš kitos pusės, Brazaitis taip pat aiškiai 
mato, kad keliai į šį žmogų —- asmenybę Pečkauskaitės ir 
Amerikos nuotaikoje yra visiškai skirtingi. Pečkauskaitė žiūri 
„į auklėtinį kaip į medelį, kuri reikia saugoti nuo vėjų ir duo- 
ti atramą, pedagoginę aplinką ir pedagoginį asmenybės idea- 
lą“ (p. 400). Tuo tarpu Amerikoje auklėtiniui „nėsudaroma 
auklėjamoji aplinka nei šeimoje, nei mokykloje. Šeimos narių 
ryšiai yra atsileidę; šeima nesudaro hierarchinės visumos. 


*! Brazaitis J. Marijos Pečkauskaitės raštų prasmė šiandien / „Aidai“, 
1961, Nr. 9, p. 399. 

Mokykla nebetarnauja taip pat kaip auklėjamoji aplinka. Ji 
tenkinasi specialistų gamyba. Auklėjamojo idealo jaunimui 
prieš akis neduoda nei šeima, nei mokykla. Priešingai, abidvi 
ir dar gatvės aplinka kuria savo pavyzdžiais prieš vaiko akis 
vaizdą žmogaus, kuris tesirūpina savimi ir savo ekonomine 
karjera“ (ten pat). Bet kaip tik todėl Brazaičiui ir atrodo, kad 
Pečkauskaitės pedagoginė nuotaika galėtų Amerikoje rasti 
daugiau sąlyčio su lietuviškuoju skaitytoju: ši nuotaika „ga- 
li pirma nustebinti, o paskui priversti susigalvoti“ (p. 399). 
Skaitydamas Pečkauskaitės raštus, kiekvienas būtų privers- 
tas klausti patį save: „Ar aš turiu būti lietuvis ir laikytis lie- 
tuvių kalbos, ar mano kelias jau veda į kitą tautybę ir kitą 
kultūrą?“ (p. 400). Tai klausimas, kuris, paviršium žiūrint, 
kyla visiškai kitose sąlygose, negu Pečkauskaitės laikais. Iš 
tikro betgi jis savo esme yra likęs visiškai toks pat: anuomet 
ryšium su rusiškąja ir lenkiškąja, šiandien su amerikietišką- 
ja kultūra. Juk būtume baisiai nenuoseklūs ir net slapti opor- 
tunistai, baimindamiesi, esą dabartiniai lietuviai tėvynėje su- 
rusės, o nesibaimindami, kad dabartiniai lietuviai Ameriko- 
je suamerikonės. Šį tad oportunistinį nusistatymą ir kelia 
Brazaitis aikštėn, piršdamas skaityti Mariją Pečkauskaitę. Jos 
raštai yra pirštas, rodąs į miegančią tautinę mūsų sąžinę. 
Tarp Brazaičio kaip svetimšalio ir mūsosios visuomenės, vis 
labiau virstančios čiabuve, pradėjo pamažu verstis gilus ply- 
šys. Ilgus metus Brazaitis veikė politiškai bei organizaciškai 
ir Amerikoje, čia vadovaudamas Lietuvių fronto bičiuliams, 
čia santykiaudamas su įvairiomis grupėmis, čia mėgindamas 
derinti šių grupių santykius Lietuvos laisvinimo darbui. Ta- 
čiau visa ši veikla Brazaičiui galop apkarto — ne savo vaisiais, 
bet savo metodais bei priemonėmis. Todėl jis pradėjo susi- 
mąstyti: „Noriu išsivaduoti iš organizacijos. Jaučiu, kad aš vis 
labiau daraus svetimas visokiam politikavimui; visa tai atro- 
do - gal aš klystu - beprasmis savęs apgaudinėjimas... Man 
vis kyla didesnis noras pasitraukti nuo tos tariamos visuome- 
nės. Jau darau žygių iš jos išsivaduoti, nors ne taip lengva“ 
(1959.11.25). Nelengva todėl, kad visuomenė nėra tokia apčiuo- 
piamybė, kuriai ad libitum galima būtų duris tai atverti, tai už- 


589 


trenkti. Brazaičiui pasisekė nusikratyti politika ir organi: 
cija: jo vieton čion atėjo kiti žmonės. Tačiau jam nepasise 
nusikratyti visuomene: palikus vieną pareigą, jo laukė kita, ; 
ne tokia vieša, tačiau ne mažiau varginanti. Net ir priimc 
mas žurnalistikos premiją, jis turėjo, kaip pats sakosi, atk 
tėti „visą pašlovinimo ceremoniją“ (1972.VI.13). O ir pas 
rajame LKM Akademijos suvažiavime Bostone (1973.VIII.£ 
1973.1X.1) Brazaitis, sukaupęs savo jėgas, skaitė, klausyt: 
sprendimu, „geriausią paskaitą iš visų“ (A. S.). 

Tai, kas Brazaitį iš tikro šiandien nuo visuomenės toli) 
yra ne jo ryžtas, bet jį staiga užklupusi liga. Kadaise, kal! 
damas apie šv. Pranciškaus Asyžiečio tarnybą ligoniams, t 
giau, esą ligos ištiktas žmogus trokšta būti tarp kitų; liga esa 
nesugriaunamas įrodymas, kad žmogus yra apspręstas b 
drauge“. Ir šiandien, po 20 metų, neabejodamas pasirašau 
šiais žodžiais. Tačiau patyrimo praturtintas, papildyčiau ju 
kita mintimi: kiek ligonis ieško kitų, tiek šie kiti vengia ligonio. N 
visuomenei žmogus yra įdomus tik tol, kol yra našus: vist 
menė yra nepasotinama, Todėl kai liga žmogaus našumą : 
menkina ar net sustabdo, visuomenė greitai jį palieka ir 1 
pamiršta. Brazaitis savos ligos metu tai patyrė labai aišk: 
Tie du ar trys bičiuliai ir bičiulės, kurie jam gelbėjo ir jį 1 
išgelbėjo, dar nėra visuomenė. Įtampa tarp asmens ir visi 
menės ligos metu išeina aikštėn visa savo šiurpia dialekti. 
Štai kodėl liga niekad nėra tik grynai privatus dalykas, I 
dangi jame slypi ir antroji žmogiškosios egzistencijos pusė: I 
ti paliktam vienatvėje. Brazaičio norą „pasitraukti nuo tos 
riamos visuomenės“ liga įvykdė su kaupu. 

Ar sukaktuvininkas dabar iš tikro yra vienišas? Ir taip 
ne! Paklausykime jo paties: „Gyvenu kaip 'pily“, tikriau m 
ko medžiokliniame namelyje; iš visų pusių medžiai - park 
Aš visame name vienas; kada noriu atsikeliu - ar antrą, ar k 
virtą valandą ryto, - pasivaikščioju, pasibeldžiu, vėl atsi; 
lu. Niekam nekliudau, ir man niekas nekliudo“ (1973.V1.1 
Tai vienatvės vaizdas. Tačiau anksčiau Brazaitis buvo kall 


42 Plg. Maceina A. Saulės giesmė, Brooklyn, 1954, p. 247-248. 

jęs apie širdies plotmę, „kuri aiškiau išsiskleidžia nakties ty- 
loje“. Kas ją jam skleisdina? Paklausykime vėl jo paties: „Ne- 
migo naktim pasidariau pats sau draugu - įkalbėjau į mag- 
netofoną partizanų poezijos, Putino, tik paspaudžiu mygtu- 
ką dabar, ir Brazaitis deklamuoja... Turiu ir draugių: Mimi, 
Butterfly, Desdemoną, kurios man išdainuoja savo sielvartą... 
Taigi vienas nesu nė vieną vakarą ar naktį... O mintim pabu- 
voju kiekvieną dieną Lietuvoje, pabuvoju šviesiai, nes žinau, 
kad ten yra tokių, kurie apdairiai, ištvermingai tęsia darbą, 
iš kurio mes turėjome trauktis“ (1971.III.15). Vadinasi, poezi- 
ja, muzika ir ištikimybė yra tai, kas Brazaičiui išskleidžia aną 
širdies plotmę, sava šiluma tirpdančią ir jo vienatvę. 

Kalbėdamas apie Maironį, Brazaitis vienoje vietoje sako, 
kad, vykstant kovai už didžius idealus, „žmogaus pastangos 
yra nukreiptos ne į atskirų žmonių likimą, bet į laimėjimą tų 
idealų, vardan kurių visuomenė rungiasi ir asmens aukoja- 
si“9, Tai, be abejo, tiesa. Tačiau, trunkant kovai ilgą laiką, esa- 
ma pavojaus, kad atskirų žmonių likimas nebebus ne tik pa- 
čios kovos, bet net nė dėmesio dalykas. Esama pavojaus kovo- 
je pastebėti tik idealą, siekį, bet nepastebėti asmens kaip veikėjo šiam 
siekiui. Esama pavojaus tada ir visą kovą paversti bevardės mi- 
nios skeryčiojimusi. Bet štai didžiosios sukaktys kaip tik ir esti 
metas atsigręžti į šį veikėją, į atskirą žmogų, apžvelgiant nu- 
eitą jo kelią ir apmąstant jo likimą, kad susivoktume ir pačios 
kovos sūkuriuose. Tokia nuotaika čia ir buvo apibūdintas Bra- 
zaitis kaip kovos prasmuo ir kaip veiklos žmogus. Abiem atžvil- 
giais jis yra giliai įsišaknijęs mūsų istorijoje bei kultūroje. 
Abiem atžvilgiais jo sukaktis todėl ir lenkia mūsų žvilgi į jį pa- 
tį, kuris norėtų likti nepastebėtas, kurio likimas betgi yra bū- 
ti pastebėtam, kad ir mes kiti neliktume bevardžiais. Baigia- 
me mūsų žvilgį Putino dvieiliu, dovanodami jį Brazaičiui kaip 
gairę būsimiems jo amžiaus metams: 

Gyvenimas dar sykį nori 
Manim pražydėti. 
(Ave vita, II) 


43 Brazaitis J. Maironis ir Lietuva, p. 337. 

KAPAS BE PAMINKLO 


Juozo Brazaičio mirties metinėms* 
(1974 11 28) 


Prašė palaidoti jį be kalbų, be gėlių, 
be vainikų, nestatyti paminklo. 
Kun. St. Yla 
Pamokslas laidotuvių dieną 


Metodinė pastaba 


Kaip apibūdinti asmenį, tą „neištariamą nedalųjį — indi- 
viduum ineffabile“? Atrodo, kad esama trijų kelių, kuriais ga- 
lime artintis prie asmenybės, klausdami: 1) kuo žmonės ją lai- 
ko, 2) kuo mes ją laikome ir 3) kuo ji pati save laiko. Kiek- 
viena ši prieiga yra kitokia, todėl kitoks esti vaizdavimo 
būdas ir kitoks kyla net ir pats vaizdas. 

Eidami pirmuoju keliu, prašome kitų, kad šie mums ap- 
rašytų rūpimą asmenį: savais atsiminimais, savais išgyveni- 
mais, savais įspūdžiais. Surinkę šiuo būdu mums reikalingą 
medžiagą ir ją susisteminę, gauname atsakymą: vieni šią as- 
menybę laiko, Šventraščio žodžiais tariant, „Jonu Krikštyto- 
ju, kiti Eliju, kiti Jeremiju“ (MH 16, 14) — kiekvienas pagal sa- 
vą įsitikinimą. Eidami antruoju keliu, elgiamės kaip tapyto- 
jas ar akmentašys: stojame prieš vaizduojamąjį ir piešiame ar 


*Jau taip susiklostė aplinkybės, kad tam pačiam autoriui teko aprašyti 
Juozą Brazaitį, sulaukusį 70-ties metų amžiaus (plg. „Kad niekas manęs 
nepastebėtų“ // „Aidai“, 1973, Nr. 10, p. 438-450) ir dabar tenka aprašyti jį 
jo mirties (1974.XI.28) metinių proga. Savaime tad šiedu straipsniai virsta 
vienas kito papildu - tuo tik skirtumu, kad pirmajame daugiau dėmesio 
kreipiama į Brazaičio veiklą, o dabartiniame - daugiau į jį patį, vaizduojant 
ji jo paties žodžiais. Šia proga autorius nuoširdžiai dėkoja Brazaičio dukrelei 
Marijai Brazaitytei-Matulionienei, Alinai Grinienei, Paulinai Ivinskienei ir 
dr. Jonui Griniui, kurie autoriui atsiuntė jiems rašytų Brazaičio laiškų ir 
mielai leido jais pasinaudoti. 

kalame jo portretą - jau pagal mūsų pačių išgyvenimą. Išda- 
va? Kai vienas dailininkas nupiešė popiežiaus Leono XIII pa- 
veikslą ir paprašė, kad popiežius ką nors po juo parašytų, tai 
šisai, ilgai negalvojęs, pabrėžė: „Nolite timere, ego sum - nebi- 
jokite, tai aš“ (plg. Mk 6, 50) - ir pasirašė, nes be parašo daž- 
nas toks portretas būtų neatpažįstamas. Eidami trečiuoju ke- 
liu, mėginame prabildinti patį aprašomąjį, kad jis pasisaky- 
tų, kas esąs. Ar jis pasisako? Esti visaip! Kiekvienas šis kelias 
gali būti vaisingas, kiekvienas betgi turi ir savų povandeni- 
nių uolų, už kurių lengva užkliūti. Būtų idealas suderinti vi- 
sus kelius. Tačiau vargu ar tai įvykdoma, kadangi kitų įspū- 
džiai, mūsų įžvalga ir paties vaizduojamo asmens savimonė 
ne sykį stipriai skiriasi ar yra net ir priešingi. 

Šiam straipsniui autorius renkasi trečiąjį kelią, stengda- 
masis prakalbinti patį Brazaitį, kad jis mums atsivertų. O šal- 
tinis šiam prakalbinimui yra proginiai Brazaičio laiškai. Auto- 
rius yra įsitikinęs, kad žmogus nuoširdžiai atsiveria tik pro- 
giniuose laiškuose. Jei žmogus kalba apie save tyčiomis, kaip 
tai esti atsiminimuose ar autobiografijoje, jis visados slepia- 
si ir piešia save tokį, kad patiktų tarsi mergaitė, eidama va- 
karonėn ir dėdamasi rūtų vainikėlį, nors jau seniai jo nebe- 
turėtų. Kas kita proginiai laiškai: jie žmogų atskleidžia nety- 
čiomis. Jų turinys visados yra tas ar kitas proginis objektas. 
Tačiau tai, kaip jų rašytojas šį objektą doroja, ir atveria jį pa- 
tį. Objekto atžvilgiu proginiai laiškai gali būti teisingi ar ne- 
teisingi. Subjekto atžvilgiu jie visados yra teisingi: aną va- 
landą laiško rašytojas iš tikro šitoks buvo, šitaip jautė, šitaip 
mąstė, šitaip vertino - kitaip jis būtų laiško iš viso nerašęs. 
Ir jeigu turėtume kurio nors asmens visus laiškus, turėtume 
kartu ir pilnutinį jo asmenybės tapsmo bei kaitos vaizdą. 

Esama betgi žmonių, kurie vėliau norėtų savų laiškų išsi- 
ginti. Tačiau kodėl? Argi žmogus nekinta? Reiktų gėdytis tik 
tokių laiškų, kurie atvertų žmogų tokį pat ir 20-ties, ir 70-ties 
metų, nes tai būtų įrodymas, kad tokio žmogaus gyvenimas 
yra nuodėva nuo pradžios ligi galo, nes tik nuodėva nekinta. 
Esama betgi ir žmonių, kurie laiškų nelaiko asmenybės atsi- 
vėrimo šaltiniu ir todėl peikia tuos, kurie jais naudojasi: tai 

patyrė ir šio straipsnio autorius, aprašęs mirusį Zenoną Ivinskį 
pagal jo paties laiškus (plg. Tasai nepažįstamasis Ivinskis / 
„Aidai“, 1972, Nr. 4). Šie žmonės bijo, kad paskelbti laiškai 
nesugadintų (draugai) ar nepataisytų (priešininkai) jų turimo 
mirusiosios asmenybės vaizdo, todėl bėga nuo tikrovės, mie- 
liau likdami savos vaizduotės išmonėse. Šio straipsnio auto- 
rius betgi tokio nuogąsčio neturi ir jo nepateisina. Todėl jis ir 
Brazaičio atveju - ne tik Ivinskio - naudojasi laiškais kaip au- 
tentiškiausiu asmenybės atsivėrimo šaltiniu — ypač Brazaičio 
atveju, nes jis mums nepaliko nei atsiminimų, nei autobiogra- 
fijos, nei savęs aptarimo, sakysime, interviu pavidalu. Savo 
straipsnyje apie Brazaitį „Kultūros žmogus politikoje“ („Tė- 
viškės žiburiai“, 1974.XII.19) kun. St. Yla labai teisingai pa- 
stebi, kad „pareigą pajunti ypač tada, kai susiduri su vienų 
ar kitu to žmogaus apibūdinimu - ne visada tiksliu, o kartais 
visiškai priešingu“ (p. 2). Tačiau kaip gi kitaip atitiesti aną ne- 
tikslumą ar priešingybę, jei ne prabildinant patį aprašomąjį? 
O kaip kitaip gi jį prabildinti, jei ne pacituojant jį patį? Laiš- 
kų kaip vidinio atsiskleidimo niekas atstoti negali. Jais tad čia 
ir vadovausimės. 


1. Pirmtako nuotaika 


Retas kuris interpretuoja pats save. Brazaitis priklauso 
prie šių retųjų. Amžiaus sukaktys ir politiniai sankirčiai yra 
ne sykį davę jam progos pasisakyti, kuo jis save laikąs. Kai 
šio straipsnio autorius prieš dvejus metus pavadino Brazaitį 
prasmeniu, kuris - kaip ir visi prasmens — yra „čia pripažįs- 
tamas, čia neigiamas“ („Aidai“, 1973, Nr. 10, p. 440), tai Bra- 
zaitis į tai atliepė, pats mėgindamas nusakyti save konkre- 
čiu vaizdu, kaip kad anksčiau - irgi konkrečiais vaizdais — 
buvo nusakęs kitus: „Numovei man gyvam kailį ir užtem- 
pei mane ant šakių, kaip kitados Suvalkijoje papjauto avino 
kailį, kad išdžiūtų ir tiktų kailiniams. Ir iš mano kailio no- 
rėjai padaryti būgnelį, kurį užgavus skambėtų, anot Tavęs, 
prasmuo šioks ar toks. Tos nuotaikos pagautas, padėčiau Pa- 

čiam išreikšti mane ir daiktiškai — ne gotine linija kaip Šal- 
kauskį, ne barokine linija kaip Putiną, bet... kamščiu. Taip, 
kamščiu, kuriuo užkemšama atsiradusi skylė“ (1974.1V.3). Ir 
čia pat Brazaitis pateikia eilę pavyzdžių, kodėl „kamštis“ tu- 
rėtų išreikšti jį taip lygiai gerai, kaip tiesi gotinė linija Šal- 
kauskį, o vingiuota barokinė linija Mykolaitį: „Dr. Jokantas 
pajuto skylę redakcijoje (laikraščio „Lietuva“. - A. Mc.), pa- 
sišaukė: eik šen, Juozai, užkimšti; jam reikėjo mokytojo 
(„Aušros“ mergaičių gimnazijoje. - A. Mc.): eik šen, Juozai. 
Reikėjo skylę užkimšti (Teologijos-filosofijos. - A. Mc.) fakul- 
tete, nesipriešinau. Tokios skylės būta ir sukilime (1941 m., 
prasidėjus vokiečių karui su sovietais; plg. „Aidai“, 1973, 
Nr. 10, p. 439-440). Vienintelis mano nuopelnas, kad nesi- 
priešinau būti kamščiu. O gal nė to nuopelno nebuvo; gal 
gyvenimo srautas buvo toks, kad savaime mane prinešė ir 
įkimšo į skylę“ (ten pat). 

Tai nėra senatviška atgalžiūra ar kuklumas. „Kamščio sa- 
vimonę“ Brazaitis, atrodo, yra turėjęs visą laiką. Ir prieš 20 
metų su viršum jis rašė šio straipsnio autoriui: „Vienintelis 
mano nuopelnas - tik toks, kad lindau į bet kurią skylę, į 
kurią kas nors turėjo lįsti“ (1953, Kalėdos). Metais anksčiau 
šį „lindimą į skylę“ Brazaitis ypač išryškino ilgame laiške 
prel. M. Krupavičiui, anuometiniam VLIK'o pirmininkui, ry- 
šium su organizuojama Užsienio reikalų tarnyba: „Kai nei 
Jūs (prel. M. Krupavičius. - A, Mc.), nei prof. Kaminskas, nei 
niekas kitas iš VT (Vykdomosios Tarybos, egzekutyvinio or- 
gano VLIK'e. - A. Mc.) nesutiko šių pareigų imtis ir kai pa- 
buvo tarnyba be nieko, o darbas reikėjo dirbti, tada sutikau 
laikinai“ (1952.X.5). Brazaitis ėjo, kaip toliau rašo, „ne į rak- 
tines pozicijas, o į darbines, į kurias niekas kitas nenorėjo ei- 
ti“ (ten pat). Užtat jis ir primena VLIK'o pirmininkui, kad 
jis „pirmasis parūpino trejetą leidinių anglų ir vokiečių kal- 
bomis, nors tada jis tam neturėjo jokios oficialios pareigos ir 
galėjo nieko neveikti, kaip ir VLIK'o narių daugumas“ (ten 
pat). Tačiau jis čia regėjo tokią baisią tuštumą, jog, net ir ne- 
turėdamas tuo metu jokio oficialaus titulo, jis „lindo“ į šią 

skylę ir ją užkimšo trimis knygomis, skelbiančiomis Vakarų 
pasauliui lietuvių tautos negandą (plg. „Aidai“, 1973, Nr. 10, 
p. 448). 

Dirbti Brazaitis nebijojo ir nevengė, nes darbas jam buvo 
toji priemonė, kuria jis siekė ir pasiekė savo gyvenimo aukš- 
tybių. Todėl, džiaugdamasis savo dukrelės Marytės studijų 
pažanga bei sėkme, jis drąsina ją, atskleisdamas ir savo pa- 
ties kelią mokslo eigoje: „Kai rašai apie mokslus, matau Ta- 
vyje save patį. Ir aš ėmiau mokslus ne dideliais gabumais, 
bet darbu, kaip ir Tu“ (1962.XII.9). Vis dėlto „darbo arklys“, 
kaip žmonės sako, Brazaitis anaiptol nebuvo. Šiuo atžvilgiu 
tarp jo ir, sakysime, jo artimo bičiulio Zenono Ivinskio tvylo 
gili praraja. Ivinskiui darbas iš tikro buvo jo būsena: jis dirb- 
davo ir ilsėdamasis. Net drįstume tvirtinti, kad Ivinskis ne- 
mokėjo ilsėtis. Tuo tarpu Brazaičiui darbas buvo reikalas: tau- 
tinis, visuomeninis, grupinis, šeiminis, asmeninis, tačiau vi- 
sados tik reikalas, niekad ne būsena, kurios jis negalėtų 
išsivilkti. Brazaitis turėjo laiko ir net troško laiko, kuris bū- 
tų be reikalų. Perduodamas „Į laisvę“ redaguoti dr. V. Var- 
džiui 1959 metais, jis šitaip painformuoja Europos bičiulius: 
„Pradedu laišką „be reikalo“. Nekenčiu jau laiškų nei gauti, 
nei rašyti, kurie kalba tik apie „reikalus“. Ir prieteliam pa- 
sakau: užeikit be reikalo. Tikiuos, kad dabar reikalų skaičius 
sumažės, ir galima bus laiškelius rašyti ar pasikalbėti be rei- 
kalų“ (1959.VII.29). Reikalą atlikęs arba, pasak jo paties, „sky- 
lę“ užkimšęs, Brazaitis norėjo būti kaip žmogus, o ne tik kaip 
„darbininkas“. 

Tuo, atrodo, pats Brazaitis paaiškina kun. St. Ylai jo ke- 
liamą klausimą, „kodėl žmogus keitė savo veiklos linkmę? 
Kodėl iš literatūros perėjo į politiką kaip tik tuo metu, kai 
mūsų tautoje nebuvo jokių politinės karjeros galimybių? Be- 
rods niekas ligi šiol nebandė šių klausimų išaiškinti“ („Tė- 
viškės žiburiai“, p. 2). Tačiau ar iš tikro Brazaitis keitė savo 
veiklos barus bei linkmę? Ar jo veikla kartais nėjo lygiagreta 
anuose baruose? Į praktinę politiką Brazaitis buvo įtrauktas 
sukilimo, kaip pirmajame straipsnyje minėta, „mobilizacijos 
keliu“ („Aidai“, 1973, Nr. 10, p. 440). O kadangi sukilimas, 


596 


to paties Brazaičio žodžiais tariant, buvo liudijimas, kad tau- 
tai „primestas svetimas režimas buvo smurtas ir melas“ (ten 
pat), tai jis savą „mobilizaciją“ pratęsė ir tremtyje, nors čia 
iš tikro jokios politinės karjeros nebuvo galima padaryti. Bet 
Brazaitis jos nesiekė nė Lietuvoje. „XX amžiaus“ kolektyvo 
praktiniai politikai buvo dr. P. Dielininkaitis ir dr. I. Skrups- 
kelis: tai jie - ne Brazaitis - mezgė anuo metu ryšius su po- 
litinėmis grupėmis, ruošdami kelią demokratinei valstybės 
santvarkai. Teoriškai betgi Brazaitis politika domėjosi visa- 
dos: Servus (Brazaičio slapyvardis) straipsniai „XX amžiuje“ 
dažnų dažniausiai buvo politinio arba bent visuomeninio po- 
būdžio. Jis taip pat buvo ir aktyvus deklaracijos „Į organinę 
valstybės kūrybą“ (1936) ruošėjas. Todėl žingsnis į praktinę 
politiką buvo iš tikro ne veiklos baro keitimas, o greičiau tik 
šios veiklos sukonkretinimas; veiklos, apie kurią jis buvo tiek 
daug prirašęs teoriškai. 

Tačiau vidinį savo paties nusistatymą politinės veiklos at- 
žvilgiu tremtyje Brazaitis yra šitaip nusakęs: „Rezistencija 
seniai palaidota. Jos paskutinis gražus blykstelėjimas baigėsi 
su Julijonu (Būtėnu. - A. Mc.). O dabar tik vaidyba, vaidy- 
ba - tokia, kaip kaimo bernai surengia vakaruškas. Man te- 
bėra koktu, kad esu tos vaidybos artistas, blogiausia, kad vir- 
tau artistu“ (1952.VII.25). Tais pat metais vėliau: „Politika, 
žinoma, niekad nebuvo man prie dūšios. Dėl politikos esu 
tokios pat nuomonės, kaip ir jūs visi ten, gal išskyrus Levą 
(Prapuolenį. — A. Mc.). Tačiau kas nors turi dar terliotis. O 
jeigu rasčiau už save „durnesnį“ ir jam galėčiau užkarti — 
su pirma valanda tai padaryčiau“ (1953, Kalėdos). Tas pat 
ir trejais metais vėliau: „Bala nematė jų, tų „politikų“. Nu- 
sibodo ligi gyvo kaulo. Ypačiai, kad tai niekam nenaudin- 
gas reikalas. Mieliau imčiau rašyti lietuvių literatūros isto- 
rijos konspektą 100 puslapių didumo. O jis jaunimui būtų 
reikalingesnis už daugelį posėdžių ir kovų dėl valdžios. Jau- 
nimas Amerikoje labai apleistas“ (1956, Kalėdos). Brazaitis 
iš tikro ir tremtyje literatūra tebesidomėjo, ir nemaža atski- 
rais jos klausimais rašė. Kaip matysime vėliau, jis būtų ėmę- 
sis ruošti net ir didžiąją lietuvių literatūros istoriją, jei šis su- 

manymas nebūtų buvęs pavėlintas. Trumpai tariant, Brazaitis 
keitė ne savo veiklos liniją, o gal tik dvilypės savo veiklos svorį - 
pagal jo paties aną prasmeninį „skylės-kamščio“ santykį: kuri 
skylė kuriuo metu buvo didžiausia, tą jis ir užkamšinėjo. Už- 
tat jis ir galėjo peikti mūsų „grynus“ mokslininkus, kurių 
mokslas „nieko nesako dabarties žmogui“, o apie save tarti: 
„Toks, matai, aš ne mokslininkas, o utilitaristas“ (1970.1.24). 
Brazaitis priklauso tai lietuvių kartai — kaip ir visi mes, jo 
amžininkai, - kuri dar nebuvo „išsispecializavusi“ taip, jog 
nesiduotų įtraukiama į kitokią „skylę“, negu ta, kurioje sė- 
di „specialistai“ vakarietiška prasme. Šiuo atžvilgiu jis labai 
primena Praną Dovydaitį. Argi ir šis nėra buvęs ministras 
pirmininkas? 

Ši pastaba veda mus į tikrąją Brazaičio kaip „kamščio“ 
prasmę, jo paties teiktą sau pačiam: užkimšdamas atsiradu- 
sią ar esamą skylę, Brazaitis jautėsi ruošiąs dirvą bei kelią 
kitiems, kurie jau nebebus „kamščiai“. Minėdamas savo bi- 
čiulių darbus, jis rašo, esą visados patiriąs džiaugsmo, „kad 
mano bičiuliai tebekuria, tebežydi... Sau tesu skyręs menkes- 
nę dalį - sakytum, Jono Krikštytojo, kuris turi parodyti ki- 
tiems naujus kūrėjus ar jų žiedus“ (1971.VI.13), nes, Brazai- 
čio pažiūra, mes „tesame tokia primityvi bendruomenė, ku- 
ri kaip kaimenė brenda vis tolyn, ką šalia savęs turi, 
nematydama“ (ten pat). Brazaitis gyveno pirmtako arba šauklio 
nuotaika, perskverbusia visus jo tiek literatūrinius, tiek visuo- 
meninius darbus. Todėl jis niekad nesilaikė įsikibęs į kurią 
nors „skylę“, tarsi būtų joje nebepavaduojamas. Nepakeičia- 
mumo sąmonės Brazaitis neturėjo. Matydamas, kad priau- 
ga jaunų jėgų, mėgindavo tuoj pat savą darbą joms užleisti: 
„Tegu patys dirba, o man jau pakaks; jau metas būti atleis- 
tam į rezervą“ (1959.VII.29). O jeigu jis šian rezervan nebu- 
vo atleistas ligi pat mirties, tai tik todėl, kad anos jaunos jė- 
gos arba jau buvo „išsispecializavusios“ tiek, jog Brazaičio 
„Skylių“ užkamšinėti nebenorėjo, arba jos nebesuprato lietu- 
viškosios tragikos ir todėl jau buvo nutolusios sava dvasia 
nuo Brazaičio kelio. 

Gyvendamas šauklio nuotaika, Brazaitis savaime gyveno 
ir dabarties matmenyje: jis nebuvo nei istorikas, rausiąsis pra- 
eityje, nei pranašas, žvalgąsis į ateitį. Dabartis buvo tai, kas 
jį traukė: „Sendamas ir liegdamas, žmogus galvoja apie pra- 
eitį ar apie tolimą dabartį, kurios jis pats kurti jau nebegali. 
Aš pats jaučiuosi priklausąs antrai grupei ir mėginu džiaugtis 
kitų darbais“ (1971.1.27). Šis betgi Brazaičio džiaugsmas ne- 
buvo tik grynas gėrėjimasis; jis buvo kartu ir raginimas, kad 
tų darbų atsirastų kuo daugiausia ir kuo greičiausiai, nes, 
Brazaičio įsitikinimu, „viskas turi būti savo laikų padaryta“ 
(1974.VII.26) ir priduria savo paties pavyzdį: „Kai prieš me- 
tus Fondas pasiūlė rašyti lietuvių literatūros istoriją, atsakiau: 
reikėjo siūlyti prieš dešimtį metų. Dabar jau tegul kiti rašo“ 
(1972, Kalėdos). Ir kitoje vietoje kiek anksčiau: „Lietuvių fon- 
das buvo užsimanęs, kad rašyčiau lietuvių literatūros istori- 
ją. Jau per vėlu. Paliksim tai jaunesniesiems“ (1970.VI.7). To- 
dėl Brazaitis, kaip jau minėta pirmajame straipsnyje (plg- 
„Aidai“, 1973, Nr. 10, p. 442443), ragino kunigus, kad šie 
neatsidėtų tolimajai istorijai, o aprašytų savus vyskupus - 
kankinius; ragino ir mūsų istorikus, kad šie galų gale atveik- 
tų į sovietinį Lietuvos istorijos klastojimą, nes ko nebus pa- 
daryta dabar, to nebus padaryta niekad. 

Šis raginimas ir net tiesiog spaudimas buvo ypač nukreip- 
tas į Z. Ivinskį: „Džiaugiuos, kad Pats esi Vokietijoje“, - ra- 
šė Brazaitis Ivinskiui. — „Tik ir vėl tavo ištyžtantis Juozas no- 
rėtų Tave skatinti, kad sustotum su šaltiniais, o mėgintum ką 
paleisti į svietą (Ivinskio pastaba šios laiško vietos paraštėje: 
„Jau leisiu!“ — A. Mc.). Ir tavo energija neamžina. O jeigu 
pats tų šaltinių nepanaudosi, kažin ar jie vėjais nenueis, į ki- 
tas rankas pakliuvę“ (1960.11.14). Po kelerių metų vėl tas pat: 
„Juk tiek darbo įdėjai Romoje, o ko gero sykį imsi nekvėpuo- 
ti, ir išsimėtys medžiaga svetimose rankose. Daryk viską, kad 
tik suspėtum išleisti“ (1969.VI.9). Net prieš pat Ivinskio mirtį 
Brazaitis, nežinodamas jo padėties, vėl kartoja savo nuolati- 
nį įspėjimą: „Graudu man buvo skaityti „Aiduose“ tavo ra- 
šinį apie istorikę, kuri daug judėjo, bet nieko pozityvaus ne- 
padarė. Graudu buvo išgirsti, kad „Aidams“ rengi rašinį apie 

žydus. Sakau, graudu todėl, kad savo jėgas eikvoji mažiems 
dalykams. Lyg turėtum jėgų perteklių, kurio kupinas buvai 
jaunesnėm dienom. Visi esame saulėleidžio kelyje. Ir tavo jė- 
gų tegu užtenka tavo didžiajam darbui — Lietuvos istorijai. 
Čia bus Tau paminklas. Tesulėtina (Dievas. - A. Mc.) tavo 
aistrą dirbti, dirbti, dirbti, kad, sulėtinęs tempą, ilgiau tesė- 
tum Paties mėgstamam darbui“ (1971.XII.16). Brazaičio nuo- 
gąstis nebuvo be pagrindo: praėjus vienai savaitei po pasta- 
rojo Brazaičio raginimo, Ivinskis mirė (1971.XTI.24), o praėjus 
ketveriems metams po Ivinskio mirties, šiojo surinkta me- 
džiaga tebeguli nepalytėta ryšulėliuose bei dėžutėse. Savas lai- 
kas „Lietuvos istorijai“ yra praėjęs ir, atrodo, kad jos jau ne- 
beregėsime — nebent pasektume V. Kudirkos įspėjimu, kurį 
viename laiške cituoja ir Brazaitis: „Jei lietuviai į „Varpą“ ne- 
rašys, samdysiu žydą“ (1974.VI.24). Štai kodėl Brazaitis pa- 
kartodamas vadina Ivinskį „tragiškiausia figūra visoje mūsų 
generacijoje“ (1974.VII.26); tragiškiausia todėl, kad jis nejau- 
tė dabarties spaudimo. Ši tragika betgi grėsė ne tik vienam 
Įvinskiui; ji gresia ir visiems mums tremtyje, nes tremtis iš 
pagrindų yra dabartis: ko nepadarysime tremties dabartyje, 
tas ir liks nepadaryta; tremtis ateities neturi. 


2. Eschatologinė nuotaika 


Savo pamoksle Brazaičio laidotuvių dieną (1974.VII.2) 
kun. St. Yla yra pavadinęs Brazaitį „visuomeniniu anonimu“ 
todėl, kad jis „nekalbėdavo apie savo darbus, kurių gausa 
visada jį slėgė; neprisimindavo nemigo naktų, nuovargio, iš- 
sisėmimo, o ypač skausmo. Visa tai jis slėpė net nuo arti- 
miausių savo draugų. Slėpė patarnavimus kūrybos žmo- 
nėms, visuomenės ir politikos atstovams bei institucijoms. 
Nepasirašydavo dažnai nė savo straipsnių ar leidinių... Jis ne- 
praleido savo pavardės viešumon, gavęs Šalkauskio vardo 
ateitininkų premiją; uždraudė prisiminti spaudoje jo 60-ąsias 
sukaktis“ („Draugas“, 1974.XII.14, p. 3). Iš sykio atrodo, kad 
šitoks slėpimasis nesąs nuostabus: ne vienas juk nesipasakoja 

ir ne visados savo raštus pasirašo. Tačiau kun. Yla teisingai 
klausia: „Sunku būdavo suprasti, kodėl šia prasme jis toks 
jautrus, toks kietas, taip neperkalbamas. Už to viso, aišku, 
slėpėsi gilesni motyvai, gal ne tiek asmeniški, kiek visuome- 
niški“ (ten pat). Ir kun. Yla pateikia mums šių motyvų in- 
terpretaciją: „Jam krisdavo į akis per didelis tautiečių pasi- 
nešimas (sustiprintas šio krašto įtakų) ieškoti asmeninių gar- 
bių, garsintis savais darbais bei nuopelnais, minėti savus (net 
nereguliarius) jubiliejus“. Tačiau Brazaitis „nėjo viešumon 
stabdyti tų dalykų, nors dirbdamas spaudoje ir vartodamas 
taiklų žodį būtų galėjęs. Pasirinko kitą - retesnį kelią, būtent: 
pats to viso vengti. Antras motyvas buvo gal šis. Jis gi buvo 
sūduvis (kas yra 'sūduvis'? - A. Mc.) ir gerai žinojo, gal ir 
savyje jautė, kaip jautru ir svarbu asmeninis prestižas, no- 
ras prasiveržti priekin, pastanga save statyti pirm kitų“; to- 
dėl jis tramdęs save taip lygiai, kaip tai, pasak kun. Ylos, bu- 
vo darę vysk. P. Būčys, arkivysk. J. Matulaitis, prof. P. Ku- 
raitis - visi sūduviai, stengęsi užgniaužti savyje sūduvinį 
pranašumo bei išdidumo sfinksą... Brazaitis turėjo nuostabių 
pavyzdžių iš pačių sūduvių, kaip galima, kaip reikia užmiršti 
savo asmenį viešajame darbe“ (ten pat). 

Ši morališkai eminė interpretacija yra gana įdomi, tačiau 
ji atskleidžia daugiau metodinę prieigą prie asmenybės, o ma- 
žiau pačią asmenybę, nes neatsižvelgia į du visiškai skirtingus 
Brazaičio „slapukavimo“ tarpsnius. Lietuvoje Brazaitis nebu- 
vo didesnis slapukas, kaip kiti anuo metu rašiusieji ar veiku- 
sieji. Visi jo spausdinti moksliniai straipsniai ar veikalai 1930- 
1939 metų yra pasirašyti tikra pavarde (plg. jo darbų sąrašą 
LKM Akademijos „Suvažiavimo darbuose“ III, 1939; fotogra- 
finė atspauda Romoje 1972, p. 486—487). Trumpesnius kultū- 
rinio, visuomeninio, politinio pobūdžio straipsnelius „Židi- 
nio“ apžvalgai jis pasirašinėdavo inicialais „J. A.“, kurie bu- 
vo visiems žinomi: Juozas Ambrazevičius. „XX amžiaus“ 
vedamiesiems straipsniams jis naudojo anksčiau minėtą sla- 
pyvardį „Servus“, kaip ir prof. Eretas „Hispanus“, kas tauti- 
ninkų cenzūros laikais buvo suprantama ir net reikalinga. 
Tremties pradžioje, saugumo sumetimais pakeitęs pavardę ir 

kitas asmens tapatybės žinias, virtęs „kitokio amžiaus kaip ir 
kitokios pavardės“ (1974.1.15), Brazaitis, aišku, nenorėjo eiti 
viešumon savu, nors ir pakeistu, vardu, todėl pirmąsias kny- 
gas, vaizduojančias Lietuvos pavergimą ir jos kovą už laisvę, 
pasirašė „Sūduvio“ slapyvardžiu. Tačiau netrukus lietuviško- 
joje spaudoje, ypač „Aiduose“, „Į laisvę“, „Darbininke“ pra- 
dėjo rodytis ir J. Brazaičio vardas. Šia prasme Brazaitis net ma- 
žiau slėpėsi negu kai kurie kiti mūsų kultūrininkai. Anuo me- 
tu Brazaitis tikrai dar nebuvo ir nenorėjo būti „visuomeninis 
anonimas“, nes juo padaro Žmogų ne tas ar kitas slapyvardis 
ar nepasirašytas raštas, 0 pabaigos nuotaika - eschatologinė nuo- 
taika arba jausmas, kad esi priėjęs liepto galą, pasidaręs visuo- 
menei netinkamas, dvasiškai miręs, todėl turįs trauktis į savą 
kiautą ir nesirodyti — ne tik raštu, bet ir apskritai jokiu ryš- 
kesniu veiksmu ir net pačiu savimi. 

Ir štai šitokia eschatologinė nuotaika ištiko Brazaitį 1963 me- 
tais, nors ji ruseno jame jau ir pora metų anksčiau. Tai bu- 
vo jo šeimos lūžis. Apie jį nekalbėtume, jeigu pats Brazaitis 
nebūtų jo interpretavęs kaip savos dvasinės mirties ir nesi- 
stengęs, kad ir kiti laikytų jį mirusiu: „Turiu būti laikomas 
miręs, ir mano tylus reagavimas — kaip mirusieji gali rea- 
guoti: tylėti ir nebūti kandidatais į jokias gyvųjų valdžias“ 
(1964.VII.10). Šiai savo „mirčiai“ jis ruošė bičiulius dvejus 
metus. „Negaliu ir dabar niekuo Tau pasigirti. Yra kitokių 
reikalų, dėl kurių ištisom naktim negaliu akių sudėti ir dėl 
kurių patyriau, kodėl žmonės tam tikrus išgyvenimus vadi- 
na „kartėliu“. Būčiau laimingas, jei vieną naktį užmigęs ga- 
lėčiau nebepabusti ir taip visas problemas ir sau, ir kitiems 
išspręsti. Rašau Tau, kad žinotum, jog esu užsidaręs kiaute 
ir kodėl nenoriu net artimiausiems draugams parašyti. Ži- 
nai, kad ir šuo sužeistas ieško tamsos ir tylos“ (1961.V.29). 
Metais vėliau: „Nerašiau šiemet jūsų konferencijai (LF bičiu- 
lių Vokietijoje. - A. Mc.) sveikinimo. Noriu, kad tyliai ir ne- 
pastebimai susigyventumėt, jog manęs nebėra“ (1962.IX.5). 
Galop: „Mano laiškai nėra linksmi, o kai kada, anot Jūsų, ir 
juodi. Dėl to ir stengiuos nė draugams nerašyti. O priežastis 
ta, kad, kai mano šį laišką gausite, aš būsiu jau vėl tokis pat 

vienas visame name kaip Ugniagesių gatvelėje (Kaune, kur 
Brazaitis turėjo kambarį ilgus metus. - A. Mc.). Tad jei skel- 
biama, jog kovotojai žuvo ar dingo be Žinios, tai laikykite ir 
mane dingusiu be žinios iš viešojo gyvenimo. Man bus mie- 
la, kad mano vardas niekur daugiau nebus minimas“ 
(1963.11.28). Kaip iš Brazaičio laiško savo dukrelei Marytei 
(1963.11.12) patiriame, žmona sakiusi jį paliksianti 1963 m. ko- 
vo 5 d, Šis tad laikas ir pradeda tikrąjį Brazaičio slėpimosi 
tarpsnį, kuriam tinka minėtas kun. Ylos klausimas: „Kodėl šia 
prasme jis toks jautrus, toks kietas, taip neperkalbamas“ (ten 
pat, p. 3). Atsakymą duoda pats Brazaitis sava tiek moterys- 
tės, tiek jos lūžio interpretacija. 

Ši interpretacija yra minima ne viename anuo metu ra- 
šytame Brazaičio laiške, ypač savo dukrelei, tačiau plačiau- 
siai ir aiškiausiai Brazaitis ją yra išdėstęs laiške Z. Ivinskiui. 
Todėl pacituosime šį laišką čia išsamiau, nes jis turi neatsto- 
jamos reikšmės suprasti anai eschatologinei nuotaikai: „Vie- 
ną naktį — tai buvo prieš keletą metų — pasijutau, kad silps- 
ta kvėpavimas. Belaukdamas, iki susitvarkys ar visai iš tvar- 
kos išeis, pasijutau, kad stebiu savo išgyvenimus lyg iš šalies, 
lyg pašalinis žmogus. Jokios baimės, jokio sentimento. Tik 
pagalvojau: o matai, kaip lengva žmogui numirti, — ir nete- 
kau sąmonės. Taip tada išgyvenau galimą greitą fizinę mir- 
tį. Dabar vienu momentu pasijutau taip pat lyg iš savęs iš- 
sinėręs ir bestebįs dvasinės mirties procesą, vykstantį paleng- 
va, natūraliai, trūkstant šaknims viena po kitos, kurios buvo 
pririšusios prie gyvenimo. Ir tame savo mirimo procese ma- 
čiau nutrūkstant šaknį, siejusią su kraštu. Tas prievartinis nu- 
trūkimas tada pažadino kovoti, draskytis, stengtis tą šaknį 
atgaivinti - tai buvo vadinamosios laisvinimo pastangos. Ma- 
čiau, kaip po 20 metų trūko ir nutrūko šaknis, kuri siejo su 
šeima. Jai nutrūkus, nebeliko už ko kabintis. Kapituliacija ir 
dvasinio mirimo procesas jau buvo neišvengiamas. Kai geri 
bičiuliai mėgino įkalbėti, kad imčiau amerikoniškai - 'easy“; 
kad užmirščiau, kas buvo ir įvyko, ir iš naujo imčiau gyventi, 
nesiginčijau su jais. Tik jutau, kokis nuotolis tarp manęs ir 
jų galvojimo. Momento blykstelėjime savo egzistencija paju- 

tau vedybų sakramentinę prasmę, kuri verčia jausti visai ki- 
taip, nei sveiko proto bičiuliai patarinėjo. Aš pajutau, kad 
dviejų tapimas vienu yra toks organiškas, kad vienybės su- 
ardyti ir dviejų buvimo grąžinti nepajėgia jokie divorsai. 
Priešingai: juo tavo antroji pusė giliau skandinas, juo tau 
skaudžiau, ir skausmą apramins tik vieno ar antro mirtis. 

Šeimos šaknies nutrūkimas yra pasisukimo punktas. To- 
liau jau savaime trūkinėjo ir mažosios šaknelės. Pirmiausiai 
tai pajutau su draugais... Stebėjau, kaip ima trūkinėti ir fizi- 
nės šaknelės - nervai, kurių sutrikimas kaitaliojasi tai ilgais 
nervų uždegimais rankose, tai išijom, kurie neleidžia paju- 
dėti, tai nemiga naktim ir ištižimu dienom, tai trumpais at- 
minties ar sąmonės praradimais. Tai lėto mirimo procesas. 
Seku jį be susijaudinimo ir prisiimu jį su rezignacija: jei ne- 
galima jo paskubinti, reikia vegetuoti ligi galo ir pakelti nau- 
jus smūgelius ir smūgius, kaip atpildą už savas klaidas ir 
klaideles... 

Tokį procesą pajutęs, pasiskubinau padaryti išvadas — 
trauktis iš gyvenimo srovės į pakraščius; tegul gyvenimas rie- 
da toliau su naujais žmonėmis, o man, anot Herbačiausko, 
pakaks, pakaks. Gyvenimo srovei sveika, jei eis pirmyn, o 
ne dairydamasi į sustojusius ar išmestus į pakrantę. Dėl to 
stengiuosi, kad mano vardas dingtų iš viešumos. Dėl to, mie- 
las Zenonai, ir mano žodis bičiuliams jau nebereikalingas. 
Nebeturiu jau žodžio uždegančio, padrąsinančio. Tai nereiš- 
kia, kad būčiau išsižadėjęs to, kas įprasmino per eilę metų 
mūsų judėjimą. Tai reiškia prisipažinimą, kad aš asmeniškai 
nebuvau vykęs tų idėjų vykdytojas. Seku iš tolo tomis pa- 
čiomis idėjomis gyvenančius bičiulius. Ir be jokio pavydo 
džiaugiuosi jų pasisekimais... Džiaugiuos visais tais, kurie 
kalnų neverčia, bet kurie sugeba kurstyti namų židinėlį, nes 
iš tikrųjų jame auga tolimos distancijos ateitis asmeninei lai- 
mei ir visuomeninei gerovei. Tiems, kurie reiškiasi visuome- 
nės darbais, tegalėčiau linkėti, kad išvengtų mano kelio, kad 
dėl visuomeninio darbo neprarastų šeimos... 

Taigi išvada, Zenonai: nelauk iš manęs žodžio viešumai; 
mano žodžiai jau išsakyti; nekreipk bičiulių dėmesio į ma- 

ne; geriau apeik mano vardą tylom - žiūrėk į mane ne kaip 
į „kovoje kritusį — gefallen“, bet kaip į „dingusį be žinios - 
vermuisst“... Tie žodžiai yra skirti Tau. Gal juos būčiau para- 
šęs ir be tavo laiško sugestijų. Kažkaip nutiko, kad Tau pir- 
majam ligoninėje (1943 m. žiemą Ivinskis buvo smarkiai 
apsinuodijęs smalkėmis ir ilgai gulėjo Kauno miesto ligoni- 
nėje. - A. Mc.) prisistatė pora (Brazaitis vedė 1943.11.16. - 
A. Mc.), kuri žadėjosi būti laiminga; Tave pirmąjį painforma- 
vau, kada sudužo tai, kas turėjo būti amžina; dabar Tave 
pirmąjį ir vienintelį informuoju, kaip nutiko, kad išėjau iš 
gyvenimo srovės ir stojau į vegetuojančių ir mirštančių ke- 
lią“ (1963.VII.24). 

Šis laiškas yra aiškus savaime, ir kiekviena svetima in- 
terpretacija tik sugadintų jo prasmę. Nebent galėtume tik pri- 
durti, kad šio lūžio kaltę Brazaitis padalijo abiem pusėms ly- 
giomis, rašydamas savo dukrelei: „Dėl šios nelaimės, kuri, 
deja, nėra Holivudo filmas, kalta ir mamytė, kaltas ir aš“ 
(1962.XII.29). 


3. Šauklio nuotaikos pergalė 


Tačiau ar Brazaitis iš tikro išėjo „iš gyvenimo srovės“? 
Nuo jo pradėtos skelbti „dvasinės mirties“ ligi jį ištikusios 
tikrosios mirties praėjo juk net 13 metų (1961-1974). Kas tad 
yra šis tarpsnis Brazaičio gyvenime? Dingimas be žinios? Ir 
štai čia savaime veržiasi klausimas: ar neatsitiko Brazaičiui 
taip, kaip ir pirmiesiems krikščionims? Jeigu tikėsime egze- 
getais, tai Naujojo Testamento knygų atsiradimo metu krikš- 
čionys gyvenę eschatologine nuotaika, būtent: pasaulio ga- 
las esąs čia pat, ir Kristus ateisiąs dar jų kartos eigoje. Ta- 
čiau Išganytojas vis „vėlinosi“ ir „vėlinosi“. Kas tad beliko 
jiems daryti? Ne kas kita, kaip būsimąjį galą (ėschaton) su- 
dėti į Viešpaties rankas, o patiems imtis kasdieninio darbo. 
Nes anos valandos nežino net nė angelai danguje. Užtat kiek- 
vienas eschatologinis žmogaus nuosprendis yra klaida. Šią tad 
klaidą mėgino daryti ir Brazaitis. Laikydamas save išmestu 

„į pakrantę“, jis - bent kurį laiką - nesuvokė, kad šeimos ga- 
las nėra nei pasaulio galas, nei net asmens galas; kad gyve- 
nimo srovė teka toliau ir kad nė vienas - taigi nė pats Bra- 
zaitis - negali iš jos išsijungti sava „galo nuotaika“, kaip iš 
jos nesugebėjo išsijungti nė pirmieji krikščionys. Ir bičiuliš- 
kai patenkinta šypsena skaitome Brazaičio tolimesnius laiš- 
kus, rašytus jau po jo šeimos sudužimo, kuriuose aiškiai jaus- 
ti, kaip Brazaitis pamažu, tačiau tvirtai vairuoja, Bažnyčios 
istorikų žodžiais kalbant, į „Konstantino epochą“, vadinasi, 
į šauklio bei kūrėjo nuotaikos pergalę kovoje su eschatolo- 
gine žlugties nuotaika. 

Kai dr. J. Grinius kreipėsi 1963 metų pavasarį į Brazaitį, 
siūlydamas jam imtis keleto konkrečių uždavinių, šisai jam 
atsakė labai neviltingai: „Tik dabar atsiliepiu į tavo draugiš- 
ką ir pilną susirūpinimo laišką su konkrečiais pasiūlymais. 
Sutinku juos kaip tavo geros širdies ženklą. Bet visa tai jau 
ne man (m. pbr.)“ (1963.V.5). Tačiau po metų jau pats Bra- 
zaitis pradeda truputį pajuokti aną savo neviltį: „Šiek tiek 
mano padėtis yra panaši į Tolstojaus Balkonskio padėtį, ka- 
da jis prieš mirdamas girdi, kaip jam sako, kad reikia palai- 
minti sūnų; jeigu taip reikia, mano jis, tai ir atlieka, ko iš jo 
norima“ (1964.VI.9). Taip ir Brazaitis: „Buvau jau atsisakęs 
atlikti, ko iš manęs norima - pasakiau enciklopedijos redak- 
toriams: užteks, tegul jau rašo kiti. Bet va, mielas Puzinas 
skundėsi, kad mielas Jonas (Grinius. - A. Mc.) atsisakęs ra- 
šyti apie Vaižgantą, Merkelis iš viso neprišaukiamas, ir ke- 
linta savaitė vargstu su tuo, ko kiti nenorėjo padaryti“ (ten 
pat). Ana pirmykštė „kamščio“ ir „skylės“ sąmonė atgyja 
Brazaityje visu stiprumu, ir jis imasi to, ką turėtų atlikti kiti, 
tačiau ką gali ir jis pats. O toliau, dar aiškiau: „Bičiulių tary- 
boje jau visi metai neinu pareigų, bet kaulijo, įkalbinėjo, kad 
„Teikia“, ir nusileidau į kompromisą — sutikau taryboje būti 
nariu, tik jokiu būdu ne pirmininku“ (ten pat). Taigi tasai 
„dingęs be žinios“ grįžta į savuosius ir jungiasi į aukščiau- 
siąjį LF bičiulių organą. Prasideda ir kūrybiniai planai: „Su 
Maceinos 'Niekšybe“ („Niekšybės paslaptis“ Amerikoje pa- 
sirodė Brazaičio rūpesčiu. — A. Mc.) jaučiausi atidavęs, ką dar 

privalėjau gyviesiems draugams. Dar jaučiuosi kaltas miru- 
siems draugams ir noriu kaip nors ištesėti rezistencijos isto- 
riją iki galo — buvau beveik pusę perleidęs per „Darbinin- 
ko“ atkarpą. Jei ne „Vaižgantas“, gal jau būčiau metmenis 
baigęs. Knyga turėtų išeiti prieš metų pabaigą“ (ten pat). 

Be abejo, ana eschatologinė nuotaika Brazaičio nepaleido 
ilgą laiką; net būtų galima įrodyti, kad ji ėjo lygiagreta su to- 
limesniais jo kūrybiniais užmojais. Brazaitis nuolatos karto- 
davo: „Paskutinę duoklę draugams laikau atidavęs“ 
(1964.IV.15). „Mano visi darbai jau baigti. Atidaviau, ką sten- 
giau, rezistencijai. Atidaviau draugams... ir dabar beliko tas 
vienas "Darbininkas" (1965.VI.24). „Mano pavardė reklamai 
nieko nesako ir, be to, jokie raštai daugiau ta pavarde nebe- 
pasirodys“ (1966.IV.l). Iš kitos betgi pusės, taip pat nuolatos 
minėdavo naujus savo planus bei pasiektus laimėjimus; šauk- 
lys vis nugalėdavo apokaliptiką: „Propagandisto pareigas te- 
beeinu“ (1969.XI.18). 

Ir iš tikro! „Buvau užsidegęs daugiau padaryti. Siūliau 
„Marian“ išversti angliškai tavo „Sąžinės perteklių“ (straips- 
nis paskelbtas „Drauge“ 1969 m. — A. Mc.) ir išsiuntinėti vi- 
siems Amerikos vyskupams ir katalikiškiems laikraščiams. Bet 
tie, kurie tai galėtų padaryti, tebegyvena apatija ir nenori su- 
prasti reikalo prasiveržti toliau už lietuviško kiauto. Nežinia, 
ar pasiryš. Abejoju. Sutikau didelį šaltumą“ (1969.XI.18). Tai 
tik planas. Užtat toliau jau visiškai konkretus darbas: „Pas- 
kutinis mano „patarnavimas“ draugams buvo brošiūra apie 
vyskupą Brazį su jo pranešimu lietuvių religiniame kongre- 
se. Laikiau, kad tai ištisa programa lietuviams egzilams. Nors 
pavėlavo daugiau kaip metus, bet kun. Dabušio dėka vis dėlto 
išėjo“ (ten pat). Toliau ir vėl planai: „Kitas man seniai ramy- 
bės neduodąs reikalas — tai Lietuvos vyskupai kankiniai“ (ten 
pat). Apie šį planą bei jo įvykdymą esame rašę pirmajame 
straipsnyje (plg. „Aidai“, 1973, Nr. 10, p. 442-443), tad jį čia 
tik primename kaip įrodymą, kiek Brazaitis tokių planų tu- 
rėjo ir juos pamažu, bet atkakliai vykdė. 

Po dvejų metų atsiranda naujas ir taip pat įvykdytas už- 
mojis: „Dabar „susirgau“ Eretu. Man rodės, kad mes jam 

neparodėm pakankamai šilumos ir pripažinimo. Kai sakau 
„mes“, turiu galvoje visus lietuvius ar bent lietuvius katali- 
kus. Buvau tyliai sumanęs rašyti jo biografiją, bet sumanymą 
sutrukdė Pats žinai kas (ligos paaštrėjimas. - A. Mc.). Susto- 
jau dabar bent prie mažesnės apimties projekto“ (1971.11.15). 
Ir apie šį projektą esame rašę (plg. „Aidai“, 1973, Nr. 10, p. 
442). Todėl ir jį čia įrikiuojame tik kaip pavyzdį. O po dvejų 
metų vėl naujas sumanymas: „Buvo kilusi mintis, „kol atsi- 
minimas neišblėso“ (1974.1.15), paruošti Zenono (Ivinskio. — 
A. Mc.) lietuviškų straipsnių rinkinį, kuriame būtų tik tie 
straipsniai, kurie liečia nepriklausomos Lietuvos kelią. Buvo 
sudarytas ir planas, atrinkti straipsniai. Nors po „Ereto“ bu- 
vau pasakęs, kad daugiau jokių knygų neorganizuosiu, bet 
pagal paruoštą projektą buvau numatęs pusę tos knygos pats 
padaryti“ (1973.VI.13), būtent: „Zenono biografiją, kiek ją grei- 
tosiom galima restauruoti iš jau paskelbtos apie jį medžiagos 
ir iš jo laiškų“ (1974.1.15). Šis sumanymas nebuvo įvykdytas 
tik todėl, kad LKM Akademija „patarė neleisti, nes šiemet 
(t. y. 1973) pasirodysiąs Zenono „Lietuvos istorijos“ tomas. 
Taip maniškai suprastas paminklas ir liko nepastatytas“ (ten 
pat). Todėl vėliau Brazaitis ir gailėjosi Akademijos paklusęs: 
„Gavau žinią iš prof. Liuimos, kad numatė visus Zenono raš- 
tus išleisti. Bet kada? Kai Zenonas bus primirštas? Kai jo to- 
mai nebebylos dabarčiai. Jei nebūtų atkalbėję, šiandien jau tu- 
rėtume Zenono biografiją su rinkiniu straipsnių, kurie liečia 
nepriklausomą Lietuvą. Pusė medžiagos buvo suorganizuo- 
ta“ (1974.VII.26). Anksčiau minėtas dabarties matmuo šiuo- 
se Brazaičio žodžiuose išeina aikštėn visu ryškumu: reikia da- 
ryti viską dabar, nes dabartis yra tai, kas apsprendžia žmo- 
gų. Z. Ivinskio raštai, išleisti po 10 ar 20 metų jau nebeturės 
tos reikšmės, kokios jie turėtų dabar. Užtat Brazaitis juos tuoj 
pat ir organizavo. 

Nutraukęs šį darbą, Brazaitis betgi ėmėsi kito, gal paties 
reikšmingiausio rezistencijai kaip įnašui į kovą už tautos lais- 
vę, būtent: buvo sumanyta M. Raišupio veikalą „Dabarties 
kankiniai“ (Čikaga, 1972) „versti angliškai. Prašė kun. Bal- 

čiūnas, kad paredaguočiau. Šiuo tarpu turėjau drąsos atsi- 
sakyti, nes tą visą gerą, vertingą medžiagą reiktų aukštyn ko- 
jom apversti. Nuo to atsisakiau, bet pakliuvau į kitą skylę. 
Religinei šalpai remti draugija Čikagoje leidžia Lietuvos Ka- 
talikų Bažnyčios Kronikas vienu leidiniu. Paprašė mane įva- 
do. Tokiam dalykui negalėjau atsisakyti. Sugaišiu savaitę, 
dvi, bet parašysiu. Bet šovė mintis paprašyti, kad atsiųstų vi- 
są kronikų tekstą. Čia ir įkliuvau. Tekstai buvo surankioti iš 
laikraščių, davė kalbą taisyti - dokumento charakterio neli- 
ko. Teko lyginti su originalais ir atitaisinėti. O tų atitaisinė- 
jimų buvo tiek, kad vienai kronikai turėjau prirašyti praleis- 
tus 24 puslapius, kitai 20 puslapių. Iki atstačiau originalinį 
tekstą, man išėjo ne dvi savaitės, bet pusė metų“ (1974.IV.3). 
Tačiau tik šio kruopštaus darbo dėka turime dabar autentinį 
dokumentų rinkinį, liudijantį religijos padėtį Lietuvoje. Tai 
pastaba, verta dėmesio, ruošiant tų pačių Kronikų antrąjį to- 
mą: dokumentinis charakteris čia yra pats svarbiausias. 

Vėlesniame laiške Brazaitis guodžiasi ryšium su Kronikų 
paruošimu, kad „manau, tai bus jau mano paskutinė duok- 
lė tam reikalui“ (1974.VIII.27). Tačiau žodis „paskutinis“ šio 
meto Brazaičio darbuose, nors ir dažnai kartojamas, kiekvie- 
ną Sykį reikšdavo dar tik „priešpaskutinis“. Taip buvo ir su 
Lietuvos Katalikų Bažnyčios Kronika: ir ji buvo dar priešpas- 
kutinė. Po jos tuojau Brazaitis pradėjo darbą apie Pr. Padalį. 
„Net keistai ėmiau jį skubinti: vieną naktį begalvodamas pri- 
ėjau išvadą, kad jei neparašysiu apie Padalį, taip ir liks ne- 
parašyta. Tą pat naktį atsikėliau ir pradėjau. Būtų jau seniai 
baigta, bet žmonės į paklausimus nesiskubino atsakinėti. Pats 
tekstas jau surinktas, belieka tik korektūros“ (1974.VIII.27). 
Jas Brazaitis dar suspėjo perskaityti. Suspėjo duoti nurody- 
mų spaustuvei ir paprašyti, kad šią studiją išsiuntinėtų kaip 
„Į laisvę“ priedą. Tačiau paties baigto darbo Brazaitis jau ne- 
beišvydo: jis iš tikro buvo jau - paskutinis, prasmeniniu bū- 
du peržengęs net jo mirtį. 

Visais šiais duomenimis čia anaiptol nenorime pateikti 
Brazaičio amžiaus pastarojo dešimtmečio istorijos. Jais tik no- 

rime parodyti, kad ana „galo nuotaika“, pažadinta šeimos su- 
irimo, nevirto Brazaičio būsena. Be abejo, ji kryžiavosi su jo 
vis sunkėjančia širdies liga ir todėl žadino nuolatos kartoja- 
mus posakius: „paskutinis“, „jau ne man“, „ta pavardė jau 
nebepasirodys“ ir t. t. Tai visiškai suprantama. Betgi iš kitos 
pusės, ana nuotaika pamažu rimo, dilo, nė kiek nekliudyda- 
ma Brazaičiui kurti - net vis didėjančiu greičiu. Pasitraukęs 
iš praktinės politikos, į kurią jo širdis niekad nelinko, jis grį- 
žo į visuomeninių klausimų svarstymą bei šio svarstymo or- 
ganizavimą knygų pavidalu. Buvęs knygos žmogus pradžio- 
je, Brazaitis juo liko ligi pat savo gyvenimo pabaigos. 
Grįždamas į knygą, Brazaitis grįžo pamažu ir į visuome- 
ninę viešumą, iš kurios jis tarėsi šeimos žlugtimi išsijungęs. 
Priartėjus jo 70-osio0ms amžiaus metinėms, Brazaitis, tiesa, 
prašė laikraščių redakcijas šios sukakties neminėti. Tačiau kai 
dr. J. Girnius, „Aidų“ redaktorius, į šį prašymą atsakė paties 
Brazaičio žodžiais, jungiamais su jo paruošta knyga apie prof. 
J. Eretą, esą „turime kalbėti apie žmones, kol jie yra gyvi“, kar- 
tu pranešdamas, kad šio straipsnio autorius rašysiąs apie aną 
sukaktį, Brazaitis nebeprotestavo ir nebegrasino, kaip tai bu- 
vo daręs — ir tai gana atkakliai - savo 60-ųjų amžiaus meti- 
nių proga. Todėl nors šeimai yrant Brazaitis ir jautėsi tarsi 
sužeistas šunelis, nors ir manėsi turįs ieškotis tamsos bei ty- 
los, bet pamažu jis nugalėjo aną „galo nuotaiką“ arba ją bent 
nuslėgė sava pirmtako, šauklio ar, kaip jis pats sako, propa- 
gandisto savimone ir neliko nei tamsoje, nei tyloje. Jis kalbė- 
jo ligi pat paskutiniojo akimirksnio ir vis labiau nėrėsi iš jo 
paties ieškotos tamsos: LKM Akademijos suvažiavime Bos- 
tone 1973 rugsėjo 2 dieną Brazaitis jau stojo publikos akivaiz- 
doje skaityti paskaitos „Akademija tautos kryžkelėse“ (plg. 
„Aidai“, 1974, Nr. 2), o maždaug metais anksčiau jis jau bu- 
vo iškentęs „visą pašlovinimo ceremoniją“ (1972.V1.13), pri- 
imdamas pirmąją kun. J. Prunskio įsteigtą Žurnalistikos pre- 
miją. Paties žmogaus susigalvota ir kartais net susikurta „es- 
chatologija“ išblunka ir darosi net juokinga akivaizdoje 
tikrosios asmeninės eschatologijos, kuria yra mirtis. 

4, Dvasinis testamentas 


Brazaičiui mirus, mes, esantieji Europoje, greitai sužino- 
jome, kad jis norėjo būti palaidotas be kalbų ir be vainikų, kad 
prašė nestatyti ant jo kapo paminklo ir todėl nepaliko nė įra- 
šo tokiam paminklui, kaip tai yra padarę ne vienas iškiliųjų 
mūsų tautos asmenų - tiek Lietuvoje, tiek tremtyje. Tačiau 
mes tuojau klausinėjome, ar Brazaitis nepalikęs kokio nors 
„dvasinio testamento“, vadinasi, kokio nors paskutinio žo- 
džio, esminio žodžio, kuriuo išreikštų savo linkėjimą mums, dar 
užtrunkantiesiems. Deja, toks testamentas nesirodė. Apie jį ne- 
kalbėjo nė Brazaitį lankiusieji paskutinėmis jo gyvenimo die- 
nomis. Jo dukrelė Marytė šitaip vaizduoja paskutinį savo at- 
sisveikinimą: „Mūsų atsisveikinimas, kaip visuomet, buvo 
liūdnas ir graudus. Bet šį sykį tėtukas mano ranką palaikė il- 
giau ir taip žiūrėjo į mano akis, kad atrodė jo visas gyveni- 
mas tą momentą švystelėjo - Lietuva, karas, išeivija, šeimos 
tragedija. Pabučiavau tėtuką, išėjau, ir tai buvo paskutinis mū- 
sų atsisveikinimas“ (1974.XII.19); atsisveikinimas bežodis. Žo- 
dingesnis buvo atsisveikinimas LF bičiulių tarybos pirminin- 
ko dr. K. Ambrozaičio: „Man teko Velionį aplankyti lapkri- 
čio 24 d. Fiziškai ligos pakirstas, bet skaidraus proto, pilnas 
sentimento ir vilties, kad dar kai kuriuos darbus galės užbaig- 
ti. Trumpame paskutiniame pasikalbėjime jis apgailestavo, 
kad nesuskubo tinkamai paminėti ir visuomenei pristatyti sa- 
vo draugų (Ivinskio ir Padalio), ir prašė mažą jo paruoštą 
knygelę apie Padalį išsiuntinėti kaip „Į laisvę“ priedą ir iš- 
reiškė viltį, kad gal kas nors užbaigs jo įpusėtą darbą apie 
Ivinskį. Dėkojo bičiuliams už teisingą veiklą, siūlė būti rea- 
listais, imtis darbų pagal šio momento reikalavimus ir apskai- 
čiuoti savo jėgas. Po 4 dienų, lapkričio 28 d., užbaigė savo 
gyvenimą, pilną nerimo, pavojų ir darbo“ (LF, JAV ir Kana- 
dos Lietuvių fronto bičiulių biuletenis, 1975 m. vasario mėn., 
1-2). Tai paskutiniai nurodymai bei prašymai, tačiau tai ne 
dvasinis testamentas. Atrodė, kad Brazaitis mirties akivaiz- 
doje nėra taręs pasiliekantiesiems jų laukiamo esminio žo- 
džio: ką jis mums palieka. 

Ir vis dėlto tokio žodžio esama. Tai Brazaičio laiškas jo 
dukrelei, rašytas 11 metų prieš mirtį, tačiau mirties akivaiz- 
doje, todėl testamentinis tikra šio žodžio prasme. Jame Bra- 
zaitis nusako, ką jis palieka ir kas yra būdinga tiek jam pa- 
čiam, tiek ir jo bičiuliams kaip pagrindinis jiems linkėjimas. 
Todėl šis laiškas peržengia šeimos rėmus ir virsta tikru dva- 
siniu Brazaičio palikimu. Jį tad, kaip ir ankstesnį laišką Ivins- 
kiui, pacituosime čia beveik ištisai: „Šis laiškutis trumpas ir 
keistas. Juo noriu Tave įspėti, kad su manim reikalai blogė- 
ja. Ar nuo judėjimo, ar nuo ko kito mano širdies raumenis 
pradėjo ištikti tokie nerviniai spazmai, kad kiekvieną kartą 
nežinau, ar atlaikysiu skausmus, nes jie užima net kvapą. Jei 
vaistai ir toliau nepagelbės, tai susitaikink su mintimi, kad 
vieną dieną mano laiško nebegausi. Turtų jokių Tau nepa- 
liksiu, nes, žinai, jų neturiu. Savo gerą vardą - deja, ir to da- 
bar nustoju (čia Brazaitis turi galvoje savo šeimos irimą. — 
A. Mc.). Beliks Tau iš manęs du dalykai - nonkonformistinė 
dvasia (išskirta A. Maceinos. — Red.), ėjimas prieš srovę, ne 
su minios mada; man rodos, ir Tu jau esi tos dvasios... Na, 
paliksiu ir dar savo meilę Tau, kuri yra didesnė, negu ją 
mėgstu rodyti. Paliksiu Tau ir savo tikėjimą (išskirta A. Ma- 
ceinos. - Red.), kad nonkonformistinės dvasios žmogus tada 
jaučiasi laimingas, kada jis ne „bimniku“ virsta, bet kada gali 
ką nors gero kitiems padaryti. Ar Tu šito pasitenkinimo ne- 
si patyrusi? Man pačiam tai vienintelis ir brangiausias atly- 
ginimas už visus vargus. Jei Dievulis padarys man malonę 
ir leis juos baigti, tai mano šis laiškelis Tau bus lyg testamen- 
tinis - be sentimentų ir be linkėjimų“ (1963.11L.3). 

Tai ir yra Brazaičio dvasinis testamentas: jis palieka mums 
nonkonformistinę dvasią, aną ėjimą prieš srovę, nesitaikymą prie 
minios madų ir tikėjimą, kad tik šitokios nuotaikos bei elgesio žmo- 
gus gali jaustis laimingas. Po šio laiško Brazaitis dar gyveno 
11 su viršum metų. Bet jo testamentas galiojo. Jis jo neatšau- 
kė ir nepakeitė. Priešingai, jis džiaugėsi visais, kurie šią non- 
konformistinę dvasią rodė, ir liūdėjo, kur jos neregėjo. „Pra- 
džiugina tas faktas, kad kun. Yla labai sėkmingai dirba su 
ateitininkais, ir naujausia jų generacija daros „opozicija“ da- 

bartinio liberalistinio gyvenimo stiliui. Lyg grįžta laikai, ka- 
da ateitininkai buvo atsiradę. Čia didelė viltis artimiausiai 
ateičiai“ (1971.1.27). Tai Brazaičio testamentinis žodis ateiti- 
ninkams: atgaivinti ateitininkų kilmės nuotaiką nepasiduodant 
aplinkai ir nesusitaikant su šios aplinkos gyvenimo stiliumi, 
vis tiek ar ši aplinka būtų rusiškai nihilistinė ar amerikoniš- 
kai liberalistinė. Užtat Brazaitis liūdėjo žiūrėdamas į kai ku- 
riuos „jaunesnius dabartinius Bičiulių vadus. Jie praranda re- 
zistencijos dvasią ir ima dairytis koegzistencijos su gyveni- 
mo srove, nors ir yra labai gerų norų bei pasiaukojimo. Bet 
jiems trūksta šviesos. Amerikos liberalų akademikai yra stip- 
resni ir labiau įtaigoja pačių Bičiulių vadus tiek visuomeni- 
niame veikime, tiek literatūroje“ (1972.1.6). Tai Brazaičio te- 
stamentinis įspėjimas Lietuvių fronto sąjūdžiui: nepaversti re- 
zistencijos koegzistencija, vis tiek ar ši būtų sambūvis su 
politiniu priešu tėvynėje, ar su dvasiniu priešu svetur. Nes 
koegzistencija kaip tik ir yra ėjimas pagal srovę. O srovė vi- 
sados yra srovė: ji nusineša su savimi, nutolindama žmogų 
nuo jo pradžios ir tuo pačiu nuo jo paties. 

Testamentinis Brazaičio palikimas iš tikro yra ne kas kita, 
kaip linkėjimas išlaikyti mūsų pačių tapatybę, įbrėžtą jau pa- 
čioje mūsų kilmėje: esi ne tas, su kuo eini, bet tas, iš kur ateini. 
Štai kodėl Brazaitis, tik atvykęs į Ameriką, jau prieš 20 su vir- 
šum metų kalbėjo apie reikalą kelti bei ugdyti mumyse pasi- 
priešinimo dvasią: „Mano galvoje, nors ir sausoje, išdžiūvu- 
sioje, kunkuliuoja mintis - gelbėti kas galima; gelbėti jauni- 
mą, kuris dabar auga, studentus, gimnazistus. Bet kaip, dar 
man neaišku. Tariamės keliese, kad reikia atgaivinti rezisten- 
cijos dvasią, suburti buvusios praeities rezistencijos žmones, 
pritraukti jaunimą ir sukelti jame simpatijų pasipriešinimo 
dvasiai - pasipriešinimo niveliuojančiam amerikonizmui. Tai 
planas, svajonė. Ją mielai vykdytum, darytum, daužytum kak- 
ta į sieną“ (1953.V.15). Pasipriešinimo dvasia arba ryžtas iš- 
likti tuo, kuo esi, buvo Brazaičio pagrindinė gairė jo paties bū- 
tyje, ir šią gairę jis perdavė dvasiniu savo testamentu visiems, 
kurie siejasi su juo tautine bei idėjine kilme: „jaunimo mintis 
prikabinti prie senesnės kartos idealų“ (1957.IV.15). 

Štai Brazaičio pasipasakojimas, kaip jis interpretavo sa- 
ve patį - ne tyčiomis kokioje nors autobiografijoje (apie ją 
ar atsiminimus jis nė negalvojo), bet tik progomis, vadina- 
si, visiškai netyčiomis savuose laiškuose, visados rašytuose 
širdimi. Praleidome čia jo interpretaciją objektyvinio gyve- 
nimo sričių, kaip politika, lietuvybė, Amerika, žurnalistika, 
literatūra bei menas, nes tai esame truputį jau lietę pirma- 
jame straipsnyje, ir tai plačiai bus nagrinėjama dr. J. Gir- 
niaus ruošiamoje Brazaičio monografijoje. Mirties metinių 
proga norėjome tik aplankyti jo kapą be paminklo, parymoti 
prie jo valandėlę ir pamąstyti apie šio kapo priglaustąjį kaip 
žmogų, prisimindami jo paties žodžius: „Visi mes ton pusėn 
keliaujam. Tokia jau mūsų buvimo tvarka. Bet kai tai palie- 
čia kiekvieną asmeniškai, jautiesi vienišesnis, lyg apiplėštas“ 
(1971.XII.16). 


TASAI NEPAŽĮSTAMASIS IVINSKIS 


1. Tikslas ir šaltiniai 


Atidesnis skaitytojas tuoj pat, be abejo, pastebės, kad šio 
straipsnio antraštė yra parafrazė Amerikoje dirbusio garsaus 
prancūzų chirurgo Alexis'o Carrelo knygos „Man the Un- 
known - Tasai nepažįstamasis žmogus“ (1935). Kodėl auto- 
rius savoms mintims pasirinko šią parafrazę? Dėl tos pačios 
priežasties, dėl kurios ir Carrelo šitaip pavadino savą veika- 
lą, būtent: žmogaus organų, jų sąrangos bei sandoros apra- 
šymas dar anaiptol nepasako, kas ir koks yra žmogus pats 
savyje. Net ir po smulkiausių tyrinėjimų jis pasilieka tasai 
nepažįstamasis, kurio gelmės pro organus nebyloja ir iš jų 
veikmens negali būti paskaitomos. Bet argi kitaip yra ir su 
mokslininkais bei menininkais? Ar jų veikalų išskaičiavimas, 
surūšiavimas, kritinis įvertinimas apreiškia jų žmogiškąjį Aš? 
Argi kitaip yra ir su Zenonu Ivinskiu? Mes jį pažįstame kaip 
istoriką ir visuomenininką. Mes jau esame suregistravę ar 
greit suregistruosime jo paskelbtus bei nepaskelbtus raštus 
ir jo eitas pareigas įvairiose įstaigose, organizacijose, sąjū- 
džiuose. Visų šių jo darbų vaizdas iškils ryškiai prieš mūsų 
akis. Tačiau ar pro šį vaizdą prabils Ivinskis žmogus? 

Pomirtiniuose straipsniuose apie Ivinskį dažnai rašoma: 
„Prof. Z. Ivinskis nebuvo užsidaręs istorijos kiaute, kaip kas 
galėtų manyti. Jis buvo linksmas, socialus ir draugiškas, šei- 
mos ir visuomenės žmogus“!. „Visiems draugiškas, nuošir- 


! Dr. V. Gidžiūnas OFM. Istoriko Zenono Ivinskio netekus // „Draugas“, 
1972.1.28. 

dus, optimistas, atviras, jis laimėdavo daugelio simpatijas“. 
Jis „visada ir visiems buvo toks mielas, laukiamas bičiulis, 
svečias, kuris mėgdavo "gerai ir daug“ pavalgyti, deklamuo- 
ti įvairiomis progomis "Veiziek, onta“, padainuoti “vai Juz, 
Juzeli“ ar plastiškai išreikšti 'Pražydo jazminai po langu“. 
Visa tai yra tiesa. Dar daugiau: pro visus šiuos apibūdini- 
mus byloja Ivinskio pokštininko prigimtis, kuri leidosi net ka- 
rikatūrinama - ne piešiniais (karikatūristų mes juk neturime), 
bet pamėgdžiojimu linksmojoje studijų savaičių dalyje: susi- 
segęs švarką ne į tą sagą, dideliais šuoliais, linguodamas 
priekin, mostaguodamas viena ranka, įžingsniuoja scenon 
Ivinskio 'antrininkas“. Visi kvatojasi ir ploja, atpažindami ja- 
me nuolatinį šių savaičių paskaitininką. Kvatojasi ir pats 
Ivinskis. Jis vargu kada nors krėtė pokštų sąmoningai. Ta- 
čiau pokštininkiška buvo visa viršinė jo elgsena, nešiosena, 
eisena, kalbėsena. Ir jam buvo smagu, kai savo 'antrininke“ 
linksmavakario valandomis jis visa tai išvysdavo. 

Betgi visiems yra žinoma, kad kiekvienas pokštininkas — 
sąmoningas ar nesąmoningas - slepia savyje gilios tragikos 
bruožų. „Juokis, pajacai, nors plyštų iš skausmo tau širdis“ — 
ši žinomos arijos eilutė kaip tik ir išreiškia aną pokštininkiš- 
kąją prigimtį: ji juokiasi, esti linksma, draugiška, atvira, ta- 
čiau savo gelmėse nešioja skausmą bei graudulį. Ar ne toks 
buvo ir Ivinskis? „Europos LF Bičiulis“ rašo, esą mūsų už- 
davinys „lieka priminti Zenoną žmogų, kokį mes jį matėme, 
jautėme ir džiaugėmės tokį turėdami“ (p. 11). Bet ar iš tikro 
mes Zenoną — žmogų (ne istoriką, ne visuomenininką, ne dės- 
tytoją) matėme ir jautėme? Ar jis nėra likęs tasai nepažįsta- 
masis, kuriuo džiaugėmės, nepastebėdami, kad džiaugiamės 
tik jo sielos /'organais“, neatskleidžiančiais pačios šios sielos 
bei jos gelmių? 


* Zenonas Ivinskis: jo darbai tekėjo gilia ir plačia srove / „Darbinin- 
kas“, 1971.XII.29. 
3 V. Joniko eilėraštis „Veiziek“ rinkinyje „Brangmens“, Brooklyn, 1951, 


p. 7. 
* „Europos LF Bičiulis“, 1971, Nr. 2, p. 11-12. 

Tai klausimas, kuris autoriui savaime kilo, beskaitant tuo 
pačiu metu pomirtinius straipsnius apie Ivinskį ir paties Ivins- 
kio laiškus pradedant 1949 m. rudeniu, išvykus jam iš Vo- 
kietijos į Romą. Nuo to laiko ligi jo profesūros Bonoje vasa- 
ros semestrą 1963 m. (ne 1964 m., kaip tai dažnai spaudoje 
kartojama)? mūsų susirašinėjimas buvo labai dažnas ir labai 
atviras. Gal tik savo dienoraščiuose, kurių yra likę trys to- 
mai, Ivinskis buvo atviresnis, nes juos jis rašė pats sau, kaip 
tai buvo daręs savo metu ir Lietuvoje. Ir štai, iš šių jo laiškų 
kaip tik ir iškyla tasai nepažįstamasis Ivinskis. Tai pajautė 
ne tik šio straipsnio autorius. Tai jaučia ir kiti, vartydami jo 
laiškus. Sakysime, „Aidų“ redaktorius dr. J. Girnius viena- 
me laiške autoriui pastebi: „Tą pačią dieną, kai atėjo Zeno- 
no mirties žinia, perėjau jo laiškus — didelį pluoštą. Straips- 
niuose jis liko lyg suvaržytas, bet laiškuose kai kur tiesiog 
valančiškai jautei jo stilių — taigi ir žmogų“ (1972.11.4). 

Ivinskio laiškai užtat ir yra geriausias šaltinis atskleisti bent 
iš dalies anam nepažįstamajam jo žmogiškumui; pabrėžiu: 
bent iš dalies, nes dar nėra atėjęs laikas skelbti šiuos laiškus iš- 
tisai. Jie pasakoja apie įvykius, kurie yra mums dar per daug 
artimi, ir apie asmenis, kurie yra arba dar gyvi arba tik nese- 
niai mirę. Ištisų laiškų paskelbimas sukeltų šiuo metu neap- 
sakomo erzelio. Tai viena. Antra, šio straipsnio autoriui rūpi 
ne Ivinskio laiškuose vaizduojami asmens ar aprašomi bei ver- 
tinami įvykiai, bet pats Ivinskis. Kitaip tariant, Ivinskio laiškai 
čia laikomi šaltiniu ne spręsti apie juose minimą tikrovę, bet 
pažinti jam pačiam, būtent: kaip jis šią tikrovę išgyveno ir ver- 
tino. Todėl, cituodamas Ivinskio laiškus, autorius išleidžia vi- 
sus asmenvardžius, juos pažymi raide "N'; visas aplinkybes, 


5 „Lietuvių enciklopedijos“ pastaba, esą Ivinskis „Bonos universitete 
1964.11.22 gavo veniam Iegendi baltų bei lenkų istorijai ir tapo šio universite- 
to profesoriumi“ (t. XXXVI, p. 257), reiškia ne jo dėstymo pradžią, bet tik jo 
habilitacijos perkėlimą (Urihabilitierung) iš Kauno į Bonos universitetą: šiuo 
formaliu aktu, išsisėmusiu iškilminga paskaita, rektoriui dalyvaujant, Ivins- 
kis tapo Bonos universiteto privatdocentu ir juo išbuvo ligi 1969.VIL8 d., 
kai universitetas suteikė jam profesoriaus titulą (apl. Professor). Tačiau Bo- 
nos universitete dėstyti Ivinskis pradėjo vasaros semestrą (anuo metų V.1) 
1963 metais. 

kurios leistų atpažinti tą ar kitą Žmogų; jis palieka tik Ivins- 
kio pažiūrą, jausmą, kritiką, viltį ar neviltį; jis palieka betgi 
įstaigų, organizacijų ar sambūrių pavadinimus, nes kitaip pa- 
kibtume ore, nežinodami, kam Ivinskis savo mintis taiko. 


2. Žmogus ir visuomenė 


a. Gamtos Ivinskis beveik neregėjo. Gyvendamas Romoje 
ir dažnai lankydamasis Vokietijoje, jis gražiausią Europos ke- 
lią nuo Lugano ligi Freiburgo/Br. pravažiuodavo visados 
naktį: „Tikrai man yra gera naktį keliauti, o dieną veikti“ 
(1956.VII.28). Užtat jis regėjo žmogų. Apie Ivinskį teisingai sa- 
koma, kad jis ėjęs „ad fontes - į šaltinius“. Ir tai tinka ne tik 
jo keliui į istoriją, bet ir jo keliui į žmogų: ir žmogaus aki- 
vaizdoje jo žvilgis skverbėsi ad fontes - į gelmes, nepasiten- 
kindamas jo paviršiumi ir net juo nepasitikėdamas, nors šis 
ir labai gražiai atrodytų. Zenonas, šis linksmuolis ir atviruo- 
lis, kažkaip suklusdavo susidūręs su žmogumi akis į akį. 
Kažkoks savaimingas nepasitikėjimas kildavo jo sieloje, nes 
„ne visuomet puikus fasadas parodo, kas yra pačiame kie- 
me giliau“ (1956.XI.10). Todėl jis ir mėgindavo žvilgterėti, kas 
yra aname „kieme giliau“. Jis turėjo gabumų dirstelėti į šį 
„kiemą“, jį apibūdinti, palyginti jį su fasadu ir pasidaryti iš 
to išvadų, nes esti padėčių, kai žmogus, atrodęs toks pažįs- 
tamas, kai tik atveria ano gilesnio „kiemo“ duris, nustebina 
šiuo nauju vaizdu. Susitikęs seniai matytą bičiulį, Ivinskis ra- 
šo: „Šį kartą man atsivėrė tas N., kurį atsimenu iš anno 1948 
Schwabisch-Gmūnd, t. y. tokį erzlų, nesukalbamą, priekaiš- 
taujantį ir priekabių ieškantį“ (1954.XI.10). Ir apie kitą žino- 
mą asmenį po ilgo nesimatymo: „Pats N. man paliko silpno- 
ką įspūdį, ypač savo rankraščiais“ (1956.XII.27). Palyginęs 
vieno asmens praeitį su paregėta dabartimi, Ivinskis teigia: 
„Man darosi įspūdis, kad N. labai atsiliko nuo filosofijos ir 
apskritai nuo mokslo. Nieko neveikia, sulėkštėjo. Tik kavu- 


5 Metus baigiam nekrologais / „Darbininkas“, 1971.XII.29. 

tė, krupnikėlis etc. pasidarė dažni dienos paįvairinimo atri- 
butai“ (1951.XI.13). O ryšium su vienu straipsniu Zenonas 
šitaip apibūdina mums gerai pažįstamą žmogų: „Ar matei, 
kaip N. nesiseka rašyti apie N.? Blogesnio straipsnio aš ne- 
galiu įsivaizduoti. Surinkti tokie vienas su kitu nesideriną ga- 
balai; papasakota apie N. konfliktą su N. Baisiai nevykusiai. 
O galėjo būti toks šaunus straipsnis, lyg iš vario nulietas“ 
(1957.1.21). Arba vėl: „Kai N. pradeda biznį, skolinasi iš ki- 
tų kapitalo; kai jį baigia, visi kiti jam skolingi“ (1957.1.21). 
Šitokiais trumpais, tačiau vaizdingais, dažniausiai kritiškais 
ir net neigiamais apibūdinimais yra perpinti visi Ivinskio laiš- 
kai. Ivinskis buvo mielas svečias kitur ir pats mielai svečius 
priimdavo. Todėl jis visados turėjo nemaža lankytojų tiek Ro- 
moje, tiek Bonoje. Beveik kiekvienas, kuris užklysdavo į šiuos 
miestus, užeidavo ir pas jį. Jeigu betgi šie lankytojai būtų ži- 
noję, kaip juos Ivinskis išgyvens ir apibūdins, tikriausiai bū- 
tų ne vienas vengęs savo „žygio“. Mandagi svečio šypsena 
apsilankymo metu niekad nesuklaidindavo Ivinskio: pro šį 
besišypsantį fasadą jis visados ieškojo ano gilesnio „kiemo“ 
ir ne sykį tarėsi jį radęs. 

Ypač erzino Ivinskį žmogaus nenuoširdumas arba, kaip 
jis pats vadino, hipokrizija. Matydamas, kad aš per daug 
žmogumi pasitikiu, jis įspėja mane: „N. laiškas yra nenuošir- 
dus, pilnas hipokrizijos, ir aš tau patarčiau iš esmės į jį ne- 
sileisti. Žinoki, turi reikalą su nenuoširdžiais partneriais. Tam 
turiu daug įrodymų ir labai naujų“ (1957.I.21). Vėl apie vi- 
siškai kitą asmenį: „N. visada galima gražiai išklausyti, bet 
nepatarčiau jo sugestijų per daug paisyti“ (1955.XII.15). Vi- 
su aštrumu Ivinskis smerkė kai kieno mėgstamą knaisiojimą- 
si po savo artimo privatinį gyvenimą: „Yra žmonių, kuriems 
rūpi kitų žmonių gyvenimo intymioji pusė galbūt kaip tik 
todėl, kad jie patys gal turi kitiems nematomą iš paviršiaus 
'požeminį kanalą“. Tariant, kad kiti žmonės tokius požemi- 
nius kanalus taip pat turi, yra noro po juos pasivaikščioti“ 
(1955.I1.7). Su tokiais žmonėmis Ivinskis buvo labai atsargus, 
jais nepasitikėjo, apie juos geros nuomonės neturėjo, nors jie 
šio jo nusistatymo, galimas daiktas, visiškai nejautė. Ir kitiems 

šitokių žmonių atžvilgiu jis sakydavo: „Nepatariu toliau 
žengti, nepatariu daugiau praverti negu "salioną“ ir labai 
draugišką veidą rodyti“ (1955.II.7). Savo ruožtu jis pats bu- 
vo pasiryžęs tokiems žmonėms gerokai atkirsti: „Keista, kad 
mūsų ne vienas, kurie vis moko kitus ir pamokslauja, nesi- 
laiko elementaraus dėsnio ir lyg; kokie š...vabaliai vis mėgs- 
ta apie kitų asmenišką gyvenimą kalbėti, domėtis, raustis etc. 
Aš manau, kad tiems, kurie nenorės nuo to amato atsisaky- 
ti, reikės parodyti tam tikro kietumo“ (1955.VII.5). Kai kam 
Ivinskis tokio "kietumo" ir yra parodęs: „Prieš tokią dema- 
gogiją kirtau griežtai ir aiškiai iš peties“ (1954.X.30). Apskritai 
Ivinskis apie žmones geros nuomonės neturėjo. Išskyrus vie- 
ną kitą artimąjį, daugumos atžvilgiu jis buvo nusiteikęs la- 
bai kritiškai. Žodžiai: 'meluoja', 'intrigantas“, nenuoširdus“, 
"pavydus", 'pasipūtėlis', 'demagogas' mirgėte mirga Ivinskio 
laiškuose, liesdami tiek dvasiškius, tiek pasauliškus, tiek vi- 
suomenininkus, tiek politikus. Beskaitant Zenono laiškus, au- 
toriui savaime atėjo į galvą Romaino Rolland'o žodžiai: „Je 
suis soūl des hommes; je les vomis — nuo žmonių man svaigsta 
galva; aš jais vemiu“. Man atrodo, kad šitokį jausmą Zeno- 
nas yra ne sykį turėjęs, ir gal kaip tik čia glūdi didžiausia jo 
sielos paslaptis. Baigdamas savo kalbą prie Ivinskio kapo, Bo- 
nos universiteto Filosofijos fakulteto dekano įgaliotinis prof. 
H. Lūtzeleris tarė velioniui: „Ave, pia anima — Sveika, švel- 
nioji siela“7. Zenonas iš tikro buvo nuostabiai švelnios sie- 
los, todėl niekaip negalėjo susitaikinti su žmonių melu, ky- 
lančiu kaip tik iš vidinio sugrubėjimo. 

Tai tinka ir jo nusistatymui moters atžvilgiu. Mirus 1946 
m. Lietuvoje pasilikusiai jo žmonai, Ivinskis ištisą dešimtmetį 
naujos gyvenimo palydovės nesiieškojo. Tačiau atsidūręs Ro- 
moje, toje celibatininkų tvirtovėje (Romoje esama juk netoli 
10 000 kunigų!), jis pasijuto baisiai vienišas. „Esu toks vieni- 
šas ir, išskyrus tris reverendus, neturiu jokių bičiulysčių“ 
(1950.XI.24). Tas pat po poros mėnesių: „Jau 17-tą mėnesį gy- 
venu Romoje, o kine buvau gal tik kokius 6-7 kartus. Esu 


7 „Europos LF Bičiulis“, 1971, Nr. 2, p. 8. 


620 


vienišas, bet toji vienatvė nebaisi. Mano draugų vis mažėja“ 
(1951.11.15). Ir vėl: „Mano horizontai dabar bjauriai siauri. Su 
N., N., N. kartais du, o geriausiu atveju tris kartus per mėne- 
sį susimetame pas mane, nuliejame vynelio, pasikalbame - ir 
viskas“ (1951.XI.24). Net ir Kūčias, šį šeimos vakarą, Zenonas 
paprastai praleisdavo vienas. Tai jis karčiai pasakoja po kele- 
rių buvimo Romoje metų: „Prieš pat Kūčias apsireiškė N. ir 
kvietė Kūčioms, kurios kolegijoje (Šv. Kazimiero. - A. Mc.), 
kaip girdžiu, dideliai išvėsusiai ir be nuotaikos praėjo. Atsa- 
kiau aš N.: ketverius metus kolegija manęs į Kūčias nekvietė, 
tai ir šiemet nevyksiu. Be to, lyg ir vėlu, nes žmogus nelauki 
su kvietimu paskutinės minutės. Kūčių vakarą rašiau prie la- 
bai sūrios silkutės N. knygos recenziją“ (1954.1.2). Todėl Ro- 
moje netrukus Zenonas pradėjo svajoti apie šeimos židinį: 
„Medžiagos vis gausėja ir horizontai plečiasi. Šiaip esu labai 
vienišas. Pasiilgstu gero šeimos židinėlio“ (1951.III.8). Bet kol 
kas tai buvo tik ilgesys, nesusijęs su jokia konkrečia tikrove. 
Pamažu betgi šis ilgesys darėsi vis aiškesnis. Zenonas pradė- 
jo filosofuoti: „Ar moteris nėra šešėlis: kai vejiesi, jis bėga; kai 
bėgi, tai jis tave vejasi“ (1955.1X.20). Šio straipsnio autoriui 
yra gerai žinoma, kad pats Zenonas daugiau bėgo, negu vijo- 
si. Tačiau kiti, patyrę jo ilgesį ir regėdami smarkiai žengiant 
jo amžių, panūdo būti 'piršliais" ir sustabdyti šį jo bėgimą, 
pririšant jį prie tos ar kitos jų kandidatės. Bet Ivinskis ir čia 
suklusdavo kiekvieną kartą, savaime pajausdamas, kad 'pir- 
šlių“ užmojai yra savanaudiški. Todėl savo laiškuose jis bai- 
siai kietai tyčiodavosi iš tokių piršlybų'. Vieną iš tokių 'pir- 
šlių“ Ivinskis šitaip apibūdina: „N. visokių šaltinių pinigai yra 
geri, svarbu, kad jie būtų doleriai ar svarai. Net Ivinskį gali- 
ma ištekinti už N. (šitoje vietoje N. reiškia ne asmenvardį, o 
vieną būdingą aplinkybę. - A. Mc.), ir tuo reikalu jį lankyti 
bent keliolika kartų per 6 savaites tik tam, kad pašonėje būtų 
N. (irgi aplinkybė. - A. Mc.) moteris, kurią jis buvo ištekinęs 
gal gaudamas vėl šį tą“ (1957.1.21). Pačių jam peršamų kan- 
didačių atžvilgiu Zenonas buvo kritiškas ir vaizdingai pasta- 
bus. Apie vieną rašo: „Niekada nesutikčiau turėti savo gyve- 
nimo draugės tokios nuo Olimpo mokytojos“ (1954.XI.15), 

Apie kitą: „Gana protinga mergaitė, tik apie viską galvoja 
biznio kategorijomis. Pagalvojau, gal ir meilę iš jos reiktų 
pirkti piniginėmis kategorijomis“ (1956.X.7). Dar apie kitą: 
„Tokiu būdu vienos 'dulcinėjos' ... jau nebetekau. Esu dide- 
liai patenkintas. Tokių nesveikų ženklų pas ją ne nuo šian- 
dien jau buvau pastebėjęs“ (1956.X.30). Apskritai „aš dabar 
panomis per daug neužsileidžiu“ — apibūdina Zenonas tuo- 
metinį nusistatymą. Net ir tada, kai prie jo sukiojosi tuo pačiu 
metu trys kandidatės, savotiškai šypsodamasis rašė: „Aš per 
tą laiką nesidaviau per daug išmušamas iš vėžių. Priešpietė- 
mis lankiau archyvus ar bibliotekas, o naktimis rašiau „Lietu- 
vių enciklopediją“. Kai gausi IX tomą ir versi raidės J pusla- 
pius, kur bus Z. I., tai vis bus tavo bičiulio vargšo Zenio rašy- 
ta, kai čia pat iš dviejų kontinentų sėdėjo panytės“ (1956.X.7). 
Šis jo apdairumas, reiklumas, kritiškumas net jam pačiam 
kartais darėsi nejaukus. Tame pačiame laiške, kuriame jis mi- 
ni anas iš dviejų kontinentų sulėkusias mergaites, jis pastebi, 
kur visa tai veda: „Vėl grįžtu prie knygų. Šiandien sekmadie- 
nis, puikus oras, saulė žeme ridinėjas, bet aš sėdžiu vienas 
savo 'chalupkoje“ ir bijau, kad visko rezultatas nebūtų tokis, 
kad aš grįšiu į pirmąjį išeities tašką, iš kurio pradėjau“ 
(1956.X.7). Laimei ši jo baimė nepasitvirtino: Zenonas vedė 
1957 m. antrą sykį. 

b. Visuomenė — šalia mokslo - buvo vienas iš plačiausių 
Ivinskio veiklos barų. Kas jis čia savo gyvenime nėra buvęs: 
Studentų ateitininkų sąjungos valdybos sekretorius ir vice- 
pirmininkas (1927-1929), „XX amžiaus“ redakcijos narys 
(1936-1940), sukilimo pastatytos Lietuvos vyriausybės narys 
(1941), Savišalpos komisijos pirmininkas (1945), Lietuvos 
Raudonojo kryžiaus valdybos narys (1945-1947), VLIK'o Už- 
sienio reikalų tarnybos valdytojas (1952), Baltų instituto na- 
rys ir daugiakartis jo pirmininkas (1953-1971), Lietuvių ka- 
talikų mokslo akademijos vicepirmininkas (1956-1971), Eu- 
ropos Lietuvių fronto bičiulių valdybos narys ir ilgametis jos 
pirmininkas (1956-1971), lietuvių gimnazijos Vokietijoje švie- 
timo komisijos narys (1965-27), nekalbant jau apie jo parei- 
gas įvairiose trumpalaikėse komisijose. Visa tai įjungia Ivins- 

kį į veikliausių mūsų visuomenininkų eiles. Šios betgi pla- 
čiašakės veiklos akivaizdoje tenka truputį žvilgterėti, paties 
Ivinskio žodžiais tariant, kas yra aname jo visuomeniniame 
„kieme giliau“. Veikla juk yra tik fasadas. Tačiau kaip Ivins- 
kis šį savo paties fasadą išgyveno bei vertino? Kas yra bu- 
vusi jam visuomenė: jo vidaus išraiškos laukas ar gal jo dva- 
sios slogutis? 

Kažkoks įgimtas pareigingumo bei atsakingumo jausmas 
vertė Ivinskį nesipurtyti, kai jam buvo dedama ta ar kita vi- 
suomeninė pareiga. Tai ypač išėjo aikštėn siūlant jam imtis 
VLIK'o Užsienio reikalų tarnybos (URT) valdytojo uždavinį. 
Tuo metu jis buvo Romoje ir jau buvo įsigyvenęs į studijinį 
darbą archyvuose. Tačiau pasiūlymui atėjus, jis rašo: „Aš ne- 
norėčiau užsitraukti priekaišto, kad vis bėgu nuo darbo, kad 
esu nedrausmingas, kad netikiu idealais. Tad nestatau klau- 
simo dėl savo asmens iš esmės. Jeigu jūsų kolektyviai bus jau 
sutarta, kad tikrai nebėra kitos išeities, kad aš naudingesnis 
pas jus, tai šoksiu į tą man labai šaltą vandenį“ (1951.XI.18). 
Pastarieji žodžiai sakyte sako, kad visuomeninė veikla Ivins- 
kiui nebuvo savaimingas dalykas. Kaip skeptiškas jis buvo 
žmogaus atžvilgiu, taip lygiai skeptiškas jis liko ir visuome- 
nės atžvilgiu. „Man imponuoja N. gryniausios intencijos, jo 
amžinas noras visuomenei visokias, kad ir didžiausias aukas 
lyg tam Molochui sudėti... Grynos ir geros intencijos, bet kaip 
dažnai priešingi rezultatai: šoka atgal tiesiog į kaktą lyg koks 
bumerangas“ (1954.V.21). Ivinskis regėjo, kad visuomeninė 
veikla, būdama įvairi savo esme, išsekina žmogų ne tik tuo, 
kad atima jam laiko ir jėgų, bet ypač tuo, kad ji reikalauja vis 
keisti darbą. Tai Ivinskis ypač pajuto, kai 1954 m. jam buvo pa- 
siūlyta būti lietuvių gimnazijos Vokietijoje direktoriumi. Spau- 
džiant jį jo bičiuliams net iš Amerikos, šį sykį Zenonas pasi- 
priešino kaip tik anuo minėtu pagrindu: „Dabar N. sau pasi- 
ėmė kompetenciją patvarkyti mane į direktorius, nors tokiu 
niekad niekur nesu buvęs ir jokios praktikos neturiu. Vieną 
kartą į URT, kitą sykį į direktorius, dar ateis eilė — pagal N. 
suprantamą rezistencijos dvasią, — turėsiu jo nurodymu eiti į 
parašiutininkų mokyklos vedėjus ir t. t. ir t. t. Šitaip LF (Lie- 

tuvių fronto. - A. Mc.) vyrai mėtysis ir ieškos pagal N. recep- 
tą tik progų skyles užkaišioti“ (1954.VII.4). Į paguodą, esą di- 
rektoriaus pareigos būsiančios tik laikinės, Ivinskis atsikirto: 
„Aš turiu būti parengėjas, įvedėjas vis kitiems. Ar kiti maži 
vaikai?“ (1954.V.28). Net gąsdinimas, esą viešoji opinija jam 
pasidarysianti nepalanki, Zenonas nepabijojo: „Aš viešų opi- 
nijų nė kiek nebijau. Pagaliau iš VLIK'o pasitraukus, ne tik 
geroka spaudos dalis, bet ir privatūs pažįstamų laiškai gero- 
kai užgrūdino“ (1954.V.21). 

Tačiau tai, rodos, yra vienintelis atvejis, kai Ivinskis, net 
spaudžiamas, visuomeninės pareigos neprisiėmė. Prisiimtas 
gi pareigas ėjo ir toliau, nors ir suvokė, kad jos blaško ir, kaip 
tas bumerangas, atsisuka prieš patį jo sviedėją. „Vieną naktį 
atsibudęs pagalvojau: man jau 47 m., o kiek laiko beliko gy- 
venti, kad galėčiau tą vertingą medžiagą sunaudoti (Vatika- 
no etc.). O aš tikrai nedovanotinai dabar blaškausi. Mudvie- 
jų draugų metodai šiuo atveju nėra mudviem pavyzdys“ 
(1955.VIL.5). Šie žodžiai buvo parašyti ryšium su Ivinskio ryž- 
tu palikti Europos Lietuvių fronto bičiulių vadovybę, išsiva- 
duojant tuo iš paskutinės visuomeninės naštos ir susitelkiant 
tik prie anos vertingos medžiagos. Tačiau šio ryžto jis ne- 
įvykdė, o visuomenė, kaip Molochas, nesuprato, kad jį rei- 
kia nuo visokių pareigų išlaisvinti. Net ir 1971 m. vasarą, kai 
Ivinskis jau aiškiai nešiojo savo veide mirties žymių, ir „grau- 
džiai atsisakinėjo, kad atleistume jį nuo pirmininko pareigų“, 
šis Molochas vieno bičiulio žodžiais pastebėjo: „Sutik, pro- 
fesoriau, bent palaidosime iškilmingai kaip pirmininką“. Ir 
jis sutiko... Ir buvo palaidotas kaip pirmininkas. Vėliau, kal- 
bėdami apie Ivinskio aistrą mokslui, matysime, kaip šis vi- 
suomenės spaudimas atsisuko prieš ją pačią: „tiesiog į kak- 
tą lyg koks bumerangas“. 

Politinių pareigų tiesiogine šio žodžio prasme Ivinskiui te- 
ko imtis tik vieną sykį, tapus jam VLIK'o URT valdytoju 
(1952). Šios tarnybos uždaviniai buvo: palaikyti ryšius su ano 
meto įstaigomis Vokietijoje, derinti VLIK'o veiklą su Lietu- 


S Ten pat. 

vos diplomatų veikla, malšinti įvairius šalia VLIK'o vis ge- 
mančius veiksnius veiksnelius, kad šie neišeitų iš bendrų rė- 
mų ir nepradėtų kenkti bendrai laisvinimo kovai. Megzti san- 
tykių su svetimaisiais (su amerikiečiais Miunchene ir su vo- 
kiečiais Bonoje) Ivinskiui nebuvo sunku. Jau Tiubingene, 
dirbdamas Lietuvos Raudonajame kryžiuje, jis buvo gerokai 
pramokęs anglų kalbos, o iš savo studijų meto mokėjo gerai 
vokiškai. Be to, jis turėjo drąsos ir savotiško gabumo prieiti, 
kaip jis pats sako, „ir prie pačių didžiųjų“ (1952.1.12). Todėl 
šia prasme jis buvo VLIK'ui tiesiog nepamainomas žmogus. 
Sunkiausias betgi dalykas Ivinskiui buvo suvesti sandoron 
ar bent pokalbin pačius lietuvių veikėjus. „Aš ieškau kelių 
ir būdų suvesti žmones bent elementaraus savitarpio pasiti- 
kėjimo forma. Ar pasiseks, dar nežinau“ (1952.1.12). Šiam rei- 
kalui Zenonas dėjo didelių pastangų. Pats būdamas, pasak 
Lūtzelerio, pia anima, jis ir politikus norėjo padaryti sukal- 
bamus. Deja, čia jis atsidaužė tarsi į kokią sieną. „Pfulinge- 
nas (ten buvojo anuo metu VLIK'as. - A. Mc.) "įjungia" žmo- 
gų taip, kad ir nieko nenuveiki, ir vis laiko neturi. Pfulinge- 
ne pradedi blaškytis lyg išgąsdinta avis: straksi, lakstai, 0 tos 
naudos labai maža“ (1952.11.22). Atėjęs politikon iš naujo są- 
jūdžio, Ivinskis senųjų politikos negalėjo pakelti: „Gana aiš- 
kiai pasisakiau prieš mūsų senųjų politikų sukirmijusią (jo pa- 
ties pabraukta. — A. Mc.) politiką“ (1952.1X.9). 

Tai nebuvo tik akimirksnio nuotaikos pažadintas pasisa- 
kymas. Tai buvo įžvalga į aną „kiemą giliau“, padvelkusį at- 
grasa, kurią Ivinskis šitaip išreiškė: „Bendrai man visa poli- 
tika taip įgriso, kad aš pasiilgau savo knygų ir, jau kartą grį- 
žęs prie jų, nebesiduosiu priviliojamas į 'Pfulingeną'. Tuo 
vardu aš čia suprantu visą politinį kompleksą“ (1952.V.23). 
Dar daugiau: „Politika yra baisus išradimas žmonėms ir jų 
charakteriams gadinti. Nė su pyragu prie jos manęs daugiau 
neprivilios“ (1952.VII.11). Jis pritarė manai tezei, esą „poli- 
tika yra pati menkiausia vertybė, todėl ją reikia aukoti ki- 
toms, o ne kitas jai“, ir čia pat pridūrė: „Ties ta vieta (mano 
laiško. - A. Mc.) susimąsčiau. Susimąsčiau todėl, kad prisi- 
miniau, kaip aš turėjau daug geresnes vertybes paaukoti po- 

litikai. Ir kokia iš to nauda? Iš dabartinės pačių geriausių sa- 
vo draugų laikysenos mano reikalu matau, kad jie vis tik po- 
litiką, greičiau "politinio momento“ įkarštį (anot Balučio, 
“karštą orą“) laiko svarbesniu dalyku už kultūrines ar kitas 
vertybes. Prieš dvi savaites vieno brangaus bičiulio lūpomis 
buvo pasakyta, kad be Vatikano archyvų lietuvių kultūros 
istorijos rimtai rašyti negalima. O paskui vis tik Zenis buvo 
aukojamas tai “menkiausiai vertybei'. Bijau, kad neišsipildy- 
tų 10040 N. žodžiai: Istoriką pagadino, o politiko nepada- 
rė“... O taip širdyje sopa, ir vis dar norisi teoretiškai surasti 
bičiulį, kuris pasakytų: 'Zeni, blogai darai, važiuok atgal Ro- 
mon““ (1952.IX.10). Tačiau didelių paskatų čia jam nereikė- 
jo. Jau 1953 m. pradžioje Ivinskį matome vėl Romoje. Vėliau 
jam atrodė, kad darbas URT buvęs tik išvyka „poros mėne- 
sių gastrolėms“ (1954.V.21). Tačiau jų pakako, kad politinė 
atgrasa išaugtų Ivinskyje ligi nepakeliamybės. 

Lietuvybės likimas užsienyje buvo Ivinskiui, kaip ir dauge- 
liui kitų, pirmaeilis rūpestis. Atvykęs Romon, jis baisiai pik- 
tinosi, kad Lietuvai taip menkai atstovaujama Vatikano bib- 
liotekoje, vadinasi, kad ankstesnieji Lietuvos atstovai užsie- 
nyje ir jos kultūros skleidėjai pačioje Lietuvoje savo pareigų 
nėra atlikę: „Sakykite, ką daryti, kad Vatikane tiek maža kny- 
gų apie Lietuvą. Juk buvome tikri kiaulės Lietuvoje, kurie ne- 
siuntėme. Kai kuriuos tiesiog norėtųsi pakarti. Toks apsilei- 
dimas“ (1949.XI.12). Kitoje vietoje: „Keista, kad Vatikano bib- 
liotekoje nerandami nei N., nei N. Ir šiaip iš lituanistikos 
maža kas yra. Tiesiog ant N. apmaudas paėmė. Lenkų sky- 
rius labai dailus, o mūsų baugu žiūrėti. Čia surinkti visokie 
turizmo prospektai, statistikos biuleteniai, ir tai turi vaizduoti 
Lietuvą!“ (1949.XI.8). Bet Ivinskį jaudino ne tik šis knyginis 
menkas Lietuvos atstovavimas. Jis pasigedo jo kiek vėliau ir 
asmenine lytimi. Juk iš Lietuvos, artėjant bolševikams, buvo 
pabėgę didžiuma intelektualų. Beveik visi jie susitelkė Vokie- 
tijoje. Tačiau, prasidėjus emigracijai į užjūrius, nebuvo jokio 
plano, kaip šiuos intelektualinius išteklius padalyti. Kiekvie- 
nas elgėsi sava nuožiūra, Ir tai kėlė Ivinskiui ne tik rūpesčio, 
bet vėliau ir skausmo, kad toks stiprus intelektualinis bran- 

duolys, buvęs Europoje, išskido ir pradingo užjūrio kasdie- 
noje: „Šiandien mūsų intelektualai bei šviesuoliai arba pasken- 
do kasdieniame gyvenime, arba kiti nuėjo per daug į admi- 
nistracinius bei komitetinius reikalus, o tikrą kultūrinį darbą 
dirbančiųjų beveik nebėra... Sakykite, ką dabar mums dešimtų 
dešimtys koledžų dėstytojų begali duoti, išskyrus tik duonos 
riekutę su sviestu sau ir šeimai? Kai visi, kas tik galėjo, va- 
žiavo ir veržėsi galvotrūkčiais į laimės šalis, mes, be abejo, 
žiauriai neplaningai ir labai stipriai apsinuoginome Europo- 
je. Apsinuoginimas jaučiamas kiekviename žingsnyje, kai rei- 
kia santykiauti su kitų tautų intelektualais ir t. t. Ir šiandien 
niekas negalvoja, išskyrus kai kuriuos bandymus VLIK'e, tuos 
nuogumus pridengti“ (1954.V.19). Šis kultūrinis apsinuogini- 
mas Europoje kaip tik ir buvo priežastis, kodėl Ivinskis ėmė- 
si tokios daugybės įvairių įvairiausių darbų, turinčių parodyti 
Lietuvą pasauliui. Jis jautėsi esąs lietuviškosios kultūros at- 
stovas užsienyje ir todėl nepraleido beveik jokios progos pa- 
kalbėti arba parašyti apie Lietuvą, nors visa tai jį ir traukė nuo 
jo tiesioginio uždavinio. 

Prieš dvidešimt metų dar buvo daugiau vilties, kad mes, 
kurie palikome tėvynę, vėl jon grįšime. Bet štai Ivinskis ir šiuo 
atveju buvo gana skeptiškas — ne pasaulinių pakaitų, bet mūsų 
pačių atžvilgiu. Pakaitas, kurios sudarytų mums sąlygas grįžti 
Lietuvon, tikėjo ir pats Ivinskis. Tačiau jis abejojo, ar daug 
bus tokių, kurie panorės jomis pasinaudoti: „Netikiu, kad at- 
sirastų daug, idealistų, kurie rizikuotų grįžti, palikdami na- 
mus (nuosavus), patogumus, puikius baldus, šaldytuvus, au- 
to. Ypač bus tokius sunku parkviesti, jei nebus rytiniame Pa- 
baltijyje šimtaprocentinio saugumo“ (1952.V.13). Būdinga, 
kad į gausias šeimas Ivinskis žiūrėjo kaip į pirmąsias, kurios 
nebegrįš: „Vaikų prieaugliaus skatinimas šeimoje, žinoma, 
yra puikus dalykas. Bet tikėki, iš Amerikos pirmiausiai ne- 
griš šeimos, kurios nėra taip beweglich (judrios. - A. Mc.). Šei- 
mos su dideliu prieaugliu pasiliks naudinga trąša svetur“ (ten 
pat). Šiandien, kai lietuviai visuose kontinentuose iš tikro yra 
gražiai įsikūrę, Ivinskio pesimizmas, atrodo, pasitvirtintų la- 
bai dideliu procentu. 

Tremtyje gana greitai ėmė kurtis viena po kitos lietuviš- 
kos įstaigos įvairiems tikslams, sakysime: Šv. Kazimiero ko- 
legija Romoje lietuvių kunigams, gimnazija Hiutenfelde lie- 
tuviškajam jaunimui auklėti bei lavinti, Baltų institutas moks- 
liniam tyrinėjimui priekin stumti ir jo rezultatams skelbti. Su 
kiekviena šia įstaiga Ivinskis turėjo artimų ryšių, čia gyven- 
damas arti jos, čia net būdamas jos nariu. Įdomu tad patirti, 
kaip jis žiūrėjo į šias įstaigas. Kad jis jų reikalą bei vertę pri- 
pažino, matyti jau iš to, kad pats uoliai dalyvavo visų jų 
veikloje tai paskaitomis, tai vadovavimu. Tačiau ir čia jis ne- 
buvo toks beatodairis jų gerbėjas, kaip galėtų atrodyti iš pa- 
viršiaus. Ir čia jis regėjo aną „kiemą giliau“, kėlusį jame kri- 
tikos ir kartais net atgrasos jausmų. 

Pirmoji įstaiga, su kuria Ivinskis susidūrė, buvo Šv. Kazi- 
miero kolegija Romoje. Bet kaip tik šiai įstaigai ir tenka daug 
karčių žodžių. Praleisdami visus konkrečius atvejus, asmenis 
bei reikalus, paminėsime čia tik bendrą Zenono nuotaiką bei 
įspūdį: „Nuotaikos Romoje bjaurios... Tikrai liūdna... Jeigu ir 
dar daugiau vyno gerčiau, - jau pažinau jį iš pirmo stikliu- 
ko: skonis būtų tas pat, kaip ir visos statinės“, - rašo jis at- 
vykęs po kelių savaičių (1949.X.24). Anksčiau minėta žmo- 
gaus hipokrizija jaudina Ivinskį tuo labiau, kad jis jos regi ir 
tarp dvasiškių: „Mes dažnai pasijaudindavome dėl visokių 
fariziejizmų. Bet tos tendencijos, kurios mus nervindavo, čia 
(Romoje. - A. Mc.) nė kiek ne mažesnės ir matosi ryškiau 
(1949.X1.8). Ir truputį vėliau: „Šiaip Romoje tos pačios tenden- 
cijos, tie patys rūpesčiai, tas pats diagnozas, kurį jau seniai 
nustačiau. Fariziejizmo čia nemaža, kunigų savitarpio nesu- 
gyvenimo taip pat. Kartą J. Greeno prancūzų romane “Si j'ėtais 
vous“ skaičiau tokį sakinį: “/'ai ne jamais suportė le clergė en mas- 
se - aš niekad negalėjau pakelti dvasiškių minios“ (A. Mc.). 
Iš tikrųjų /e clergė turi būti tarp avelių, o ne draugijoje gyven- 
ti iš sinekūrų“ (1950.III.3). Paaiškinant tenka pridurti, kad tuo 
metu Šv. Kazimiero kolegija buvo sutelkusi geroką lietuvių 
kunigų būrį. Ir štai šis būrys, neturėdamas aiškaus tikslo bei 
veikimo, kaip tik ir erzino Ivinskį. Karčių pastabų tenka ir lie- 
tuvių hierarchijai, kurios vadovybėje anuo metu buvo tiek pati 

Šv. Kazimiero kolegija, tiek joje susitelkusieji kunigai: „O ką 
ekscelencijos? Gi nieko. Atvažiuoja, vizituojasi, svečiuojasi ir 
vėl išvažiuoja. Mes visi susirenkame stotyje išlydėti, ir vėl vis- 
kas po senovei. Žinai, jau ir man nervus dilgina“ (1950.XI.24). 
Šitokia nuotaika pasiliko Ivinskyje visą laiką. Net 1961 m. jis 
aprašo, kaip vienas kunigas intriguoja prieš kitą, kaip kai ku- 
rie iš jų „lenda į visus posėdžius, bet paskui prieš tuos žmo- 
nes kalba“ ir kaip jį „du kunigai bičiuliai“ yra prašę „jus įspė- 
ti“ (1961.VIII.22). 

Savo nuomonę lietuvių gimnazijos atžvilgiu Ivinskis pa- 
reiškė tada, kai jis buvo kalbinamas ir net spaudžiamas būti 
jos direktoriumi: „Toji gimnazija, kaip ji šiandien stovi, yra 
gimusi Hiutenfelde su pirmapradė nuodėme, kurią dabar jos 
kaltininkai stengiasi ir ant kitų išdalinti? Per daug veiksnių 
apie gimnaziją yra aplipę pradedant nuo krašto valdybos, 
sielovados, kuratorijos, baigiant veiksniais iš tolimų horizon- 
tų, kurių dauguma stengiasi būti šeimininkais“ (1954.V.21). 
Tai buvo viena iš priežasčių, kodėl Ivinskis nesutiko būti šios 
gimnazijos direktoriumi, nes jis norėjo būti tikras jos šeimi- 
ninkas. Ir tik maždaug po penkiolikos metų, vokiečių švie- 
timo įstaigoms reikalaujant, lietuvių gimnazija buvo apkuop- 
ta nuo anų jį aplipusių veiksnių ir pavesta vienam šeiminin- 
kui, sukuriant kuratoriją kaip gimnazijos laikytoją, kuris 
vienas viską sprendžia ir už viską atsako. 

Įdomiausias betgi yra Ivinskio nusistatymas Baltų institu- 
to atžvilgiu; instituto, kurio jis buvo vienas iš kūrėjų. Šis ins- 
titutas buvo įsteigtas trims baltų tautoms: estams, latviams ir 


* Šioje vietoje Ivinskis turi galvoje Lenkijos primo, Gniezno arkivysku- 
po Dzieržkovskio pasiūlymą Žygimantui Augustui skirtis su Barbora Rad- 
vilaite, o persiskyrimo nuodėmę padalinti visiems Lenkijos vyrams. Tą pa- 
siūlymą J. Grinius yra literatūriškai šitaip išreiškęs: 

„paleidimas tos vienos moters, 

nelegaliai dar sutuoktos, bebūtų tik 

maža blogybė. Taip, tiktai grūdelis! 

Jei tuo karalius užsitrauktų nuodėmę, 

tai aš valstybės labui padalinsiu ją 

visiems vyriškiams ligi paskutinio lenko. 

(Grinius J. Gulbės giesmė, Chicago, 1962, p. 101-102). 

lietuviams, proporcingai priimant į jį šių trijų tautų moksli- 
ninkus tikraisiais jo nariais. Vokiečių vyriausybė šį institutą 
finansavo ir kontroliavo per savo atstovus. Iš sykio Baltų ins- 
titutas veikė savarankiškai, vėliau buvo prijungtas prie Bonos 
universiteto. Nors Ivinskis kelis kartus buvo jo pirmininkas 
(pirmininkai keitėsi iš eilės pagal tautybę), nors, kaip maty- 
sime vėliau, šis institutas įgalino Ivinskį finansiškai dar ilgus 
metus pasilikti Romoje, Zenonas ir jo atžvilgiu neprarado sa- 
vo kritiškumo. Visų pirma jam nepatiko pati instituto buvo- 
jimo vieta: „Ar nekalbėjote dėl Baltų instituto perkėlimo į 
kokį Marburgą? Įsikurki tu, žmogau, Bonoje, nes ten N. pa- 
togu “vilnas kirpti“. Baltų institutas nenori būti ten, kur baltų 
bibliotekos“. Baltų institutas yra mokslo darbui trukdyti... 
Atvirai pasakysiu, man ten gana nesimpatiška atmosfera, 
kažkaip smirdi. Ten buvimas man tik kažkokia baudžiava“ 
(1954.XIII.14). Bet Zenonas šią baudžiavą ėjo ligi pat galo, 
nors ir nuolatos purkštaudamas: „N. (sekretorė. - A. Mc.) ne- 
gali nieko nešioti (dėl širdelės). Tad man teko su didžiausiais 
ryšuliais po 50-60 egz. (instituto leidinio „Commentationes 
balticae“. - A. Mc.) lakstyti. Tai vadinasi BFI (Baltisches For- 
schungsinstitut. - A. Mc.) "Tatigkeit (veikla. — A. Mc.). Cha! 
Cha!“ (1956.1.10). O truputį anksčiau: „BFI yra taip nelaimin- 
gas sukirptas kūrinys, kuriame tik visą laiką praleidi ant to- 
kių smulkių reikalų; nors esi vedėjas 'mokslinio“ instituto, bet 
ten su mokslu nesusiduri. Gyvenimas mėgsta paradoksus“ 
(1955.VII.5). Ir vėliau tas pat: „Visas gruodis praeis institute, 
suvedant visokius pranešimus, sąskaitas, dalijant stipendijas 
ir t. t. ir t. t. Sėdžiu kambaryje, kur nuolat kito instituto ma- 
šininkė kala mašinėle, nurašinėja kalbas nuo magnetofono. 
Tad mūsąja mašinėle begalima rašyti tik vakarais. Grįžtu na- 


'0 Marburgas a. d. L. turi dvi didžiules bibliotekas, kuriose esama daug 
lituanistinės ir apskritai baltistinės medžiagos: J. G. Herderio instituto bib- 
lioteka, telkianti specialiai baltistinę ir lenkiškąją literatūrą, ir iš Berlyno per- 
kelta senoji valstybinė Vokietijos biblioteka, pavadinta „die Westdeutsche 
Bibliothek“, kurioje baltistinis skyrius taip pat gausus. Todėl Marburgą 
Ivinskis ir laikė tinkamiausia vieta Baltų institutui. Tuo tarpu Bonoje viso 
to nebuvo: „Keikiu bibliotekas; nieko man reikalingo neturi“ (1955.IV.2). 

mo išvargęs ir nedaug begaliu dirbti... Aš tretiems metams 
“Leiteriu“ (vedėju. - A. Mc.) jokiu būdu nebeliksiu. Manau, 
kad man.užteks 'Kaufhofo“ (universalinė krautuvė netoli Bo- 
nos universiteto, kur tuo metu buvo prisiglaudęs Baltų ins- 
titutas. - A. Mc.). Imbisshalėje Erbsensuppe (užkandinėje žir- 
nių sriubos. - A. Mc.) valgyti ir gyventi pas studentus, palė- 
pėse prisiglaudus. Iš viso būsiu institute praleidęs trejus 
metus (kaip jo vedėjas. - A. Mc.). Kiek daug čia pralaksčiau 
vasarą dėl FBI prijungimo į universitetą. Nieko nesigirdi“ 
(1960.XI.23). Zenonas net nešiojosi mintį iš Baltų instituto pa- 
sitraukti: „Gal kurią nors dieną iš viso iš tokio instituto rei- 
kės pasitraukti. Su vokiečiais turiu dabar santykių ir be ins- 
tituto“ (1954.X.30). Ir vėl po pusmečio: „Manyje, kaip žinai, 
ne nuo šiandien yra mintis iš to instituto pasitraukti. Tik tu- 
rėčiau rasti kitą kandidatą. Toji mintis Bonoje tik stiprėja“ 
(1955.IV.10). Bet Ivinskis nepasitraukė. Jis nešiojosi širdyje šį 
kartėlį ligi galo, nors institutas ir buvo įjungtas į universite- 
tą ir nors jo patalpose vėliau Zenonas, kaip universiteto dės- 
tytojas, šeimininkavo tik vienas. Pradėjus dėstyti universite- 
te (1963), jo dėmesys nukrypo į mokymą ruošiant paskaitas 
bei vedant pratybas, o Baltų instituto atmosfera bei jo smul- 
kūs techniški uždaviniai paliko nereikšmingi šalutiniai išgy- 
venimai bei darbeliai. 


3. Aistra mokslui 


a. Darbas Romos archyvuose žymi Ivinskio likimą tremtyje: 
jo laimę ir nelaimę; laimę, nes čia jis galėjo įvykdyti savo sva- 
jonę; nelaimę, nes čia jis paskendo medžiagoje, nepastebėda- 
mas, kad vieno žmogaus nei jėgų, nei amžiaus nepakanka 
šiai medžiagai suvesti į vienumą kuriant sisteminių veikalų. 
Ivinskis buvo pirmutinis iš lietuvių, kuris ištisą dešimtmetį (į 
jį neįeina pertraukos, vykdant pareigas URT ir Baltų institu- 
te) labai uoliai ir sistemingai knisosi archyvų fonduose: to- 
kios laimės nėra turėjęs nė vienas mūsų istorikas. Iš kitos 
pusės, Ivinskis yra vienintelis iš lietuvių, pririnkęs tiek me- 

džiagos, jog jos pakaktų ištisai istorikų kartai. Ir štai šioje 
dialektikoje - džiaugsmas medžiagos gausybe ir vargas šią 
gausybę apvaldyti - autorius kaip tik ir regi Ivinskio tragiką. 

Romon Ivinskį vedė bendra jo pažiūra į istorijos mokslą. 
„Mes sakydavome, jog tauta pradeda savo tikrąją istoriją ta- 
da, kai ji pradeda apie save mąstyti ir rašyti, kai atsiranda ra- 
šytos versmės. Kai dokumentacija tik su kastuvu rankoje te- 
surandama, tai tuos laikus vadindavome priešistoriniais“ 
(1954.V1.8). Lietuvos istorijai rašytų versmių esama pakanka- 
mai. Tačiau jos yra išblaškytos ir esti pasiekiamos daugiau- 
sia tik už Lietuvos sienų. Jau studijų metais Ivinskis mėgino 
semtis iš šių versmių, ieškodamas medžiagos savo darbams 
Karaliaučiaus, Berlyno-Dahlemo, Dancigo, Rygos archyvuo- 
se. Tačiau Romos archyvuose pabuvoti jam anuo metu nete- 
ko. Tuo tarpu šiuos archyvus, ypač Vatikano, Ivinskis vadi- 
no „lietuvių kultūros istorijos aruodu“ (1949.XI.12). Todėl po- 
kario metais, kai Vokietijoje esantiems tremtiniams atėjo laikas 
arba keliauti užjūrin, arba jungtis į vokiečių gyvenimą palie- 
kant stovyklas, Ivinskis apsisprendė vykti Romon: „Nors tu- 
rėjau dvi sutartis su "koledžais“, paskutiniu momentu ir savo 
paties noru pasirinkau kelią į Vatikaną (nuo 1927 m. mano 
svajonė!). Tas kelias man asmeniškai didelių patogumų ne- 
žadėjo, bet, iš kitos pusės, laikau jį labai tikslingu“ (1954.V 19). 
Romon jis atvyko 1949 m. rudenį ir tuoj pat pasijuto iš tikro 
lyg pelė aruode: „Archyvuose ir puikioje Vatikano bibliote- 
koje, trumpai kalbant, pagaliau suradau save... Pradėjau gy- 
venti naują gyvenimą. Dabar net politikos nebeseku ir laik- 
raščių, galima sakyti, nebeskaitau. Tas mano gyvenimas yra 
savotiškai kietas. Nuo pat pirmos dienos pradėjau keltis pu- 
siau septintos rytą... Į savo darbą, kurį tikrai kas nors jau tu- 
rėjo anksčiau dirbti, žiūriu kaip į savotišką visuomeninį rei- 
kalą“ (1949.XI.4). Šie žodžiai piešia tiek vidinę Zenono nuo- 
taiką, tiek naujojo jo darbo svarbą. Jis jaučiasi Romoje ne kaip 
privatus asmuo, bet kaip Lietuvos mokslo atstovas. 

Įeiti į Vatikano archyvą jam nebuvo sunku. „Įį Vatikano 
archyvą be vargo įėjau ir čia iš karto su monsign. Mercati, 
archyvo direktoriumi, užsimezgė šiltas ryšys. Jis leidžia man 

net po pietų atvykti į archyvą“ (1949.X.23). Tačiau Romoje 
esama ne tik Vatikano archyvo, ir ne tik jame viename esa- 
ma medžiagos apie Lietuvą. Užtat Ivinskis greitai mėgino 
patekti ir į kitus archyvus. Vatikano archyve po pusmečio jis 
jautėsi susivokiąs: „Jau esu susipažinęs su keliolika fondų, 
ojų čia dar daug liko. Daug paprasčiau yra jėzuitų archy- 
ve. Ten irgi gerai jaučiuos... Greit pradėsiu daryti žygių įei- 
ti į Propaganda fidei ir Concilijos archyvus (du atskiri ar- 
chyvai). Į Segretaria di Stato padaviau prašymą, kad leistų 
naudotis Valančiaus laikų archyvu. Dar atsakymo negavau“ 
(1950.III.3). O po vienerių metų rašo: „Gavau leidimą į Pro- 
pagandos kongregacijos archyvą, o Concilijos kongregacijo- 
je studijuoju Lietuvos vyskupų reliacijas ir jas pats fotogra- 
fuoju“ (1951.III.8). Kaip ši pastaba rodo, Ivinskis buvo pa- 
nūdęs ne tik rinktis medžiagos savo veikalams, bet ir ruošti 
leisti Lietuvos istorijos šaltinius: šių jo fotografuotų vysku- 
pų reliacijų turėjo būti keleri tomai". Taigi būdamas Romo- 
je, Ivinskis dirbo mažiausiai keturiuose archyvuose. 
Nenuostabu todėl, kad jis čia iš tikro jautėsi suradęs sa- 
ve ir tik labai nenoromis atitrtūkdavo nuo šio savo darbo. 
„Gali įsivaizduoti, kad per penkerius metus čia aš susisu- 
kau lizdelį ir su juo esu sutapęs: kartotekos, mikrofilmai, 
nuorašai, knygos ir t. t. ir t. t. Šiaip ar taip, Roma man lie- 
ka bazė, ir galvoju, kad kitur tokių bibliotekų, jau nekalbant 
apie archyvus, vis tiek nerasiu. Tuo aš noriu pasakyti, jog 
aš kiekvienu atveju galiu Vokietijoje tik laikinai įsikurti“ 
(1955.1I.2), - rašė Ivinskis, imdamasis pirmininkauti Baltų 
institutui atėjus lietuvių eilei. Jo prisirišimas prie darbo ar- 
chyvuose ir bibliotekose išeina labai ryškiai aikštėn jo atsi- 
sakyme būti lietuvių gimnazijos direktoriumi Hiutenfelde: 
„O aš vis tiek manausi atliekąs didesnę auką (taip mano ir 
kiti Romoje), ir toliau pasišvęsdamas tiems uždaviniams, ku- 
riems esu pasilikęs. Aš manau, kad pagal mano nusiteikimus 


U Pirmas šių reliacijų tomas jau yra išėjęs: Relationes status dioecesium 
in Magno Ducatu Lituaniae, vol. I: Dloeceses Vilnensis et Samogitiae / red. 
P. Rabikauskas Sj, Roma, 1971, 600 p. 

anno 1948-1949 (tada Zenonas svajojo vykti į USA. - A. Mc.) 
aš jau būčiau Amerikoje taip pat laimingai“, kaip ir dauge- 
lis kitų, įsikūręs... Argi visi tie, kurie išvažiavo iš Europos 
yra jau didesni 'idealistai'? O aš manau, kad jie turėjo tei- 
sės, taip kaip ir aš turiu teisės toliau pasilikti archyvuose“ 
(1953.V.28). Atsisakymo proga Ivinskis primena, kad tyri- 
nėjimo dėlei jis yra išsižadėjęs ne tik Amerikos patogumų: 
„Aš 1952 m. rudenį turėjau eiti tarnybon į Miuncheno 'Ame- 
rikos balsą“, bet paskutiniu momentu (jau priimtas tarnau- 
toju) iš Romos atsisakiau, nes norėjau pasilikti su savo dar- 
bu Vatikano ir kituose Italijos archyvuose. Taip pat atsisa- 
kiau nuo įdomesnės pusiau akademinės vietos 1952 m. kovo 
mėn., kai ėjau VLIK'o Užsienio reikalų tarnybos valdytojo 
pareigas. O atsisakiau nuo man jau paskirtų pareigų vėl tais 
pačiais sumetimais. Čia turiu galvoje Strasburgą“ (1954.V.19; 
Ivinskis turėjo ten būti lietuvių studentų globėju Europos ko- 
legijoje. - A. Mc.). Jis pabrėžia, kad „iš savo pasilikimo Ro- 
moje jokių asmeniškų išskaičiavimų bei patogumų sau ne- 
ieškau“, tačiau Romos palikimas „būtų nemaža skriauda mū- 
sų kultūros ir lituanistikos mokslo reprezentacijai“ (1954.V.5). 
Net ir Baltų institutą kontroliuoją vokiečių mokslininkai tai 
suprato: „Prof. Ipsenas man labai palankiai atrašė, jog šiuo 
metu negalima esą manęs iš Romos judinti“ (1958.11.27). Ze- 
nonas iš Romos pajudėjo tik tada, kai jautė, kad tarsi bitė pri- 
sirinko tiek 'medaus", jog vos gali į avilį parnešti. 

Todėl Ivinskiui gėlė širdį, kad kai kas jo buvojimo Romoje 
nevertino: „Ji (Ivinskio misija Romoje. - A. Mc.) prisistato kai 
kam kaip nenaudingas šiuo metu po apdulkėjusius archy- 
vus vaikščiojimas“ (1954.V.21). Bet jis tuoj pat atsikerta: „Po 
tuos archyvus vaikščiojama ir medžiaga renkama ne tų ar- 
chyvų reikalui, bet Lietuvos labui ir jos naudai... Per daug, 
deja, mes buvome nuo tikrųjų šaltinių ir archyvinių versmių 
nutolę, per daug jau pasikliovėme ir kartojome svetimųjų, 
dažnai savo priešų tezės ir samprotavimus. O kad nepriklau- 
somos Lietuvos laikais į šituos archyvus, galima sakyti, ne- 
sižvalgėme, mums nėra tuo reikalu garsintis. O jeigu tuose 

archyvuose sėdima, tai ne asmeniškam patogumui ar nerū- 
pestingam laiko leidimui“ (1954.V.19). Ryšium su anuo me- 
tu (didele dalimi ir dabar) vienašališkai ugdoma dailiąja lite- 
ratūra Ivinskis rašė: „Apgalvojau tavo mintį apie mokslo vy- 
rų "streiką", kurį tu norėtum organizuoti. Ši mintis man yra 
arti dūšios. Aš nuo seno jaučiu, jog mūsų darbas yra ten 
(USA. - A. Mc.), kaip ir čia, stipriai ignoruojamas. N., pa- 
vyzdžiui, - bent man liko toks įspūdis, - yra kažką pada- 
ręs, kai Kunigų Vienybė norėjo parašydinti Lietuvos Bažny- 
čios istoriją, kad tas darbas netektų Ivinskiui. N. laiškas man 
buvo toks aiškus, o paskui viskas nuščiuvo. Jokio dėmesio, 
jokio atgarsio, jokio susirūpinimo nėra nė vienas iš dignito- 
rių iki šiol parodę. Greičiau tai darė kokis liberalas ar so- 
cialistas N., džiaugdamasis, kad yra pagaliau, kas Lietuvą 
studijuoja Vatikano archyvuose“ (1955.IV.10). Ir toliau tame 
pačiame laiške: „Jau mes su N. pykome, kad labai vienaša- 
liškai proteguojama tik romanai, dailioji literatūra etc. Argi 
mūsų kultūra daug pažengs į priekį, jeigu stovės lentynose 
prikrauta daugybė lėkštų romanų?“ (ten pat). Tik maždaug 
po 15 metų šis Ivinskio priekaištas buvo išgirstas ir tiek Lie- 
tuvių fondas, tiek atskiri asmens susirūpino mokslo reikalais, 
čia sudarydami sutartis jiems parašyti, čia skirdami premi- 
jas už parašytuosius. Betgi svarbiausias dalykas liko nepa- 
stebėtas. Ivinskis mini viename laiške kažkokio pažįstamo 
žodžius: „Archyvai nepabėgs“ (1954.V.21). Taip, archyvai ne- 
pabėgs. Bet pabėgs žmonės iš tų archyvų. Pabėgs žmogus iš 
mokslinių tyrinėjimų. Gera užsakinėti rašyti istoriją ar isto- 
rijas (filosofijos, literatūros, priešistorinių laikų). Tačiau ar il- 
gai bus dar kam užsakyti? Ar ne per vėlai šie užsakymai at- 
eina? Ivinskio pavyzdys yra didelis mums įspėjimas. Taip pat 
gera skirti premiją už mokslo veikalus. Bet ar bus už ką ją 
skirti? Ar nepavėlavome ir su premijomis? Ivinskio nusiskun- 
dimas nebuvo be pagrindo. Kurti mokslo veikalą nėra tas 
pat, kas ir kurti dailiosios literatūros dalyką. Kai paskata at- 
eina senatvės dienomis, ji kelia tik graudulio ir šypsenos. Jei 
kuri nors lietuvių institucija ar asmuo būtų sudaręs su Ivins- 

kiu sutartį Lietuvos istorijai parašyti prieš 10 metų, vadina- 
si, kai jis buvo dar Romoje, šiandien tikriausiai turėtume aną 
tritomę istoriją. O dabar tebeturime tik jos griaučius, kurių 
niekas nepajėgs paversti gyvu kūnu. 


b. Viršinės aplinkybės, kurios Ivinskį supo jo darbo archy- 
vuose metu, buvo tikrai nepavydėtinos. Čia glūdi priežas- 
tis, kodėl jis anksčiau cituotuose laiškuose nuolatos pabrė- 
žia, kad jo darbas jokių asmeninių patogumų jam neteikia. 
Tai buvo savotiška askezė. „Man gyvenimas labai paprastas: 
8-12.30 val. archyve, o paskui 45 min. per Šv. Petro aikštę 
ir tramvajumi į Via Boncompagni 33. Po pietų už pusės va- 
landos vėl atgal, ir taip visas šešias dienas... Italų kalbos be- 
simokau tik tramvajuje, kuris dažnai perkimštas. Vakarais 
kartais nesinori nieko dirbti. Čia kažkoks kitoks klimatas, ir 
darbingumas lietuvių krinta... Vakarais liūdna ir vieniša“ 
(1949.XI.8). Ir po keleto dienų: „Reikia pačiam siūtis kiekvie- 
ną guzikėlį, reikia pačiam kojines plauti. Kartais iš archyvo 
grįžtu tamsoje. Romoje su elektra skandalingai bloga. Daž- 
niausiai nerandu šviesos namie, arba ji mirga ir dreba. Atsi- 
gulu laukdamas geresnės šviesos... ir prisimenu Berlyną, kur 
drauge vargome N. kepant bulves; prisimenu Viurzburgo 
griuvėsius, gyvenimą kaime, Niurtingeną, pagaliau Gmiun- 
dą... Viskas pasikeitė iš pagrindų. Čia nėra tos šilumos, glo- 
bos, nėra draugų. Nėra su kuo pasiginčyti, pasibarti ir t. t.“ 
(1949.XI.12). Net ir archyve būta savotiškų sunkenybių. „Ar 
nebūtų galima gauti siuntinėlį, kuriame būtų cigarečių? Jos 
man archyve labai reikalingos“ (1949.XI.12). Kodėl? Tai pa- 
aiškina kitas laiškas: „Visas darbo dienas, kaip ir iki šiol, man 
suėda archyvai. Viską turiu atlikti pats. Turiu nurašinėtoją, 
bet tas, nors labai gerai dirba (senukas, praleidęs archyve 35- 
rius metus), nurašinėja baisiai pamažu. Turi daug darbų ki- 
tiems. Aš bandau jį papirkti pašto ženklais, kuriuos jis bai- 
siai mėgsta“ (1950.1.24). Tam pačiam tikslui tarnavo cigare- 
tės. Be abejo, tai buvo pokarinio meto sunkenybės. Tačiau 
jos iš esmės liko ir toliau tokios pat. Ir po kelerių metų Ze- 
nonas skundžiasi: Romos žemė „nėra tokia miela ir jauki“; 

savo kambarį Ivinskis vadina laužu ir stebisi: „Negi iš tik- 
rųjų aš čia tiek laiko gyvenau?“ (1954.IX.22). Ir apskritai: 
„Dabar esu sudilęs prie kartotekų, mikrofilmų ir Lietuvių en- 
ciklopedijai straipsnių. Net per Kalėdų švenčių laikotarpį toji 
baudžiava laikė surakinusi. Ai, man, vargšeliui, ir dar ne vie- 
nu atžvilgiu“ (1956.XII.27). Kas buvo po keleto mėnesių, 
Ivinskiui atvykus Romon, tas ir pasiliko iš esmės visą laiką: 
„Viena diena taip pasidarė panaši į kitą kaip vandens lašai. 
Vis važiuoju tais pačiais keliais, vis matau tuos pačius vei- 
dus ir tas pačias sienas, knygas. Savo vienatvę stengiuos už- 
mušti darbu. Tiesą pasakius, per daug nė nereikia stengtis, 
nes iki vakaro 8 val. praleidžiu archyvuose“ (1950.IV.29). Tik 
tais atvejais, kai Ivinskis imdavosi rašyti ką nors didesnio, 
sakysime, savo studiją apie vyskupą Merkelį Giedraitį, jo kas- 
diena pakisdavo, tačiau lengvesnė nebūdavo: „Aš irgi dur- 
nai įpratau iki pirmai ar pusiau antros dirbti, bet keliu tik 8 
val., nes dabar vėliau einu, o kartais ir visai nebereikia eiti į 
archyvus. Miegu tačiau gerai. Man teigiamai veikia vynas“ 
(1953.XII.9). Iš tikro asketinė kasdiena nuo ryto ligi vakaro. 

Šią askezę dar stiprino gana sunki ir netikra medžiaginė 
Ivinskio padėtis. Pasklidus minčiai, kad Ivinskis važiuosiąs 
Romon tirti Lietuvos istorijos, ne vienas tuo džiaugėsi ir ža- 
dėjo jam padėti. Tačiau tikrovėje šie pažadai sutirpo ligi maž- 
menos, tarsi mokslininkui tereiktų tik tiek, kad galėtų gyvy- 
bę palaikyti. Medžiaginė Ivinskio padėtis yra vaizdas, kiek 
mes domimės mokslu apskritai ir kokios aukos reikalauja- 
me iš mokslininko. Tasai medžiaginis pagrindas, kuriuo rem- 
damasis Ivinskis drįso keliauti Romon, buvo stipendija: „N. 
per N. man mokės ne daugiau kaip 50 dol. mėnesiui (ne sa- 
vų pinigų, bet iš vieno fondo. - A. Mc.). Tad pinigų neturė- 
siu per daug. Viskas čia labai brangu“. Bet... kelios eilutės 
toliau: „N. man pranešė, kad mokama tik 40 dol. ir įrodinė- 
jo, kad su tiek dolerių aš puikiai galėsiu išsiversti“ 
(1949.X.23). „Aš į visa tai nieko ypatingo neatsakiau. Romo- 
je gyvenimas labai brangus, ir šitoji suma yra per maža, jei- 
gu dar pridėtum nuolatinį reikalą važinėti kasdien po du 
kartu tramvajais“ (1949.XI.4). Nėra abejonės, kad Zenonas ne- 


637 


būtų važiavęs Romon, jei nebūtų tikėjęs, kad ir kiti asmens 
ji parems, kaip buvo žadėję. Tačiau pažadai liko pažadais ar- 
ba virto visiškai kuo kitu: „Pranciškonai buvo pažadėję mo- 
kėti po 25 dol. į mėnesį. Tačiau tėvas N. rašo: Mūsų naujoji 
įstaiga Bruklyne ryte ryja pinigus, ir prisibijome, kad skolo- 
se nepaskęstume“ ir t. t. Toks prologas į tolimesnius dėsty- 
mus, kad man tų 25 dol. negalės mokėti, o mokės tik už ben- 
dradarbiavimą 'Aiduose“. Tikisi, kad mane remsiąs N. Vie- 
nu žodžiu, gana įdomiai, ypač po jo visur išsigarsinimo, kad 
man reguliariai padės“ (1951.IX.18). Tas pat buvo ir su ki- 
tais asmenimis: „Mano paties “riekutė“ labai plona ir vos ma- 
tomai sviestuku teužtepta. Amerikonai kol kas teatsiuntė 
man prie progos vos du po 5 dol. Tiesa, gavau iš Lietuvių 
katalikų archyvo 100 dol., bet grynai jų archyvalijų ir doku- 
mentų fotografijų reikalams. Iš tos sumos žadu atsiskaityti 
iki grašio“ (1950.II1.3). Reikėjo tad Ivinskiui užsidirbti pačiam 
straipsniais: „Skubiai turiu užbaigti straipsnį į Draugą, irgi 
pažadėtą, už kurį ir 10 dol. jau gavau“ (1951.XI.19). 

Anoji N. teikiama stipendija buvo betgi trumpalaikė: 
„Noriu pasakyti, kad nuo spalių 1-mos man stipendija ne- 
bus daugiau pratęsta. O Romoje ir aš pats noriu pasilikti. 
Dar čia marios darbo“, - rašė Ivinskis, praėjus pusantrų me- 
tų nuo jo atvykimo (1951.IN1.8). Laimei stipendija buvo vis 
dėlto dar pratęsta: „Rodos, tėvo N. prikalbėtas, N. sutiko 
man nuo VIII.1. mokėti po 40 dol. iki kitos vasaros. O pran- 
ciškonai už rašymus pridės kas mėnesį po 25, bet turėčiau į 
“Darbininką“ rašyti. O ten aš nenorėčiau blaškytis. Tad pas- 
kutinioji pozicija nėra tvirta. 40 dol. gi per maža, bet vis tiek 
šioks toks pagrindas. Savo studijų mesti neketinu. Man ro- 
dosi, kad man reikia Romoje pasilikti“ (1951.V.14). Tačiau 
1953 m. stipendija galop baigėsi: „Velykoms baigiasi mano 
stipendija, bet dėl to nesijaudinu“ (1953.IV.6); nesijaudino 
Ivinskis todėl, kad kaip tik tuo metu (1953 m. sausio 1 d.) 
įsisteigęs Baltų institutas davė Ivinskiui 300 vok. markių 
(anuo metu ca. 75 dol.) stipendiją tyrimo reikalams. Kadan- 
gi ši stipendija pamažu vis didėjo, išaugdama 1959 m. net 
ligi 840 vok. markių (ca 200 dol.), todėl Ivinskis ir galėjo tiek 

ilgai pasilikti Romoje. O susitaręs su Lietuvių enciklopedi- 
jos leidėju vadovauti Lietuvos istorijos skyriui, gavo iš jo pa- 
stoviai po 50 dol. mėnesiui (plg. laiškas 1957.XII.20). Tuo bū- 
du buvo sudarytos sąlygos Ivinskiui dar dešimtį metų (1953— 
1963) pasilikti Romoje. Tačiau, kalbėkime atvirai, šios sąlygos 
buvo sudarytos ne mūsiškių, o svetimųjų. 

Kol betgi šios sąlygos susidarė, Zenonui yra buvę ir ga- 
na kritinių tarpsnių. Taip atsitiko, sakysime, 1954 metais. Bal- 
tų instituto stipendijos anuo metu dar nebuvo galima siųsti 
Italijon; ja Ivinskis galėjo naudotis tik atvykęs Vokietijon. O 
Romoje jam stipendija jau buvo senokai pasibaigusi: „Dabar 
iš nieko jau negaunu, o į N. kreiptis nenoriu“ (1954.V.22). 
Todėl kai „Voice of America“ Miunchene vėl pasiūlė Zeno- 
nui eiti jo įstaigon, nuo kurios jis buvo atsisakęs 1952 m., jis 
šį kartą ryžosi kaip tik dėl medžiaginės savo padėties: „Ma- 
no ėjimas į Voice“ yra labai laikinis išvykimas uždarbiui, 
kaip vasaromis vykdavo uždarbiauti studentai, nepametę iš 
akių savo galutinio tikslo“ (1954.XII.14). Ir toliau jau konkre- 
čiai nurodo savo padėtį: „Aš jaučiu, kad man laikinai reikia 
susirūpinti, nežiūrint mano tariamos "geros sąskaitos“, kurios 
tik likučiai beliko. Aš, pavyzdžiui, iš Aidų“ per visus metus 
negavau nė kapeikos (Ivinskio pabraukta. — A. Mc.), nors tuo 
reikalu jau kelis kartus apeliavau, nors per penkis numerius 
bus buvę šiemet 6 mano straipsniai. Nusibodo žmones rem- 
ti, šelpti; nusibodo net honorarus mokėti“ (ten pat). Iš kitos 
pusės, „atvirai pasakysiu: ir man nusibodo iš 'ubagavimų“ 
ir kitų žmonių varginimų gyventi. Laikas "sukilti ir susipras- 
ti“ (1954.XII.20). Štai kodėl Ivinskis ir norėjo eiti tarnauti — 
bent trumpą laiką, nes „Kai vienas žmogus čia pamatė, kaip 
aš vakarienes valgau, tai gerokai kraipė galvą“ (1954.1.16). 
Tačiau iš šio sumanymo nieko neišėjo: „Voice of America“ 
kvietė Ivinskį 1954 m. atvykti tuoj pat, o šis savo darbų nu- 
traukti nesutiko; jis žadėjo vykti Miunchenan tik pusmetį vė- 
liau, o įstaiga taip ilgai laukti nenorėjo. Taip ir neteko Ze- 
nonui eiti uždarbiauti. Medžiaginės sunkenybės liko tad ir 
toliau. Ir po dvejų metų Zenonas rašė: „Mes turime iš skur- 
do ir pripuolamų, t. y. atsitiktinių Kalėdų švenčių priedų (čia 


639 


jis turi galvoje bičiulių dovanėles. - A. Mc.), pagaliau ban- 
dyti išsikapstyti“ (1956.XII.27). Tik kylanti Baltų instituto sti- 
pendija ir bendradarbiavimas „Lietuvių enciklopedijoje“ bei 
laikraščiuose padarė, kad „ir brangioje Romoje užtenka“, 
nors po vedybų „visi 'rezervai ir kapitalai“ išseko, tad gyve- 
nama "iš rankos į burną““ (1957.XII.20). Šitokia padėtis pasi- 
liko tol, kol Ivinskis pradėjo dirbti Bonos universitete (1963), 
nors ir čia pradžioje jam buvo nelengva; brangus pragyve- 
nimas ir ypač brangus butas, nedidelė pradinė alga kėlė ne 
kartą rūpesčio ir vertė Zenoną skolintis kasdienos reikalams. 


c. Medžiaga ir apmatai įvairiausiems darbams Romoje nuo- 
latos augo. Kaip jau minėta, archyvų bei bibliotekų turtin- 
gumas Ivinskį žavėte žavėjo, ir jis mėgino čiulpti iš jų kuo 
daugiausia. „Mano visas gyvenimas dabar sukasi apie ar- 
chyvą ir biblioteką, - rašo jis, ką tik atvažiavęs į Romą. - 
Kasdien vis ką nors naujo užtinku. Prieš tris dienas radau 
apie žemaičius iš 1583 m. bjauriai įdomių dalykų... Vatika- 
ne medžiagos tikrai, matyt, yra daug, bet nelengva ją pas- 
kubomis surasti. Tad reikia kantrybės“ (1949.X1.8). Jos Ze- 
nonas turėjo pakankamai, todėl medžiaga greitai augo į 
„krūvas nuorašų ir fotogramų“ (1951.IX.18). Koks spartus šis 
augimas buvo, liudija pirmieji keturi jo darbo mėnesiai: „Per 
šiuos 4 mėn. prasiplėtė, atrodo, horizontai; prisirinkau dau- 
giau medžiagos, negu buvau tikėjęsis... Surinktos medžia- 
gos, ca 5000 filmų ir ca 400 folio nuorašų, neskaitant dide- 
lės kartotekos krūvos (šiuo vardu Zenonas vadina ištraukų 
lakštelius. — A. Mc.), atrodo, man ilgam užteks“ (1950.III.3). 
Tų pačių metų pabaigoje: „Peržiūrėjau ne vieną fondą ir tu- 
riu daugiau kaip 1300 folio lapų, kuriuos nurašė (gražiai) 
kopistas; per 13000 Leicos filmų negatyvų ir ca 1000 padi- 
dintų fotografijų“ (1950.XI.24). 

Vėliau laiškuose skaičiai dingsta, nes ir pats Ivinskis jau 
nebegalėjo tiksliai suskaičiuoti, kiek jis turi mikrofilmų, nuo- 
rašų ištisais lapais ir ištraukų, padarytų sava ranka. Tačiau iš 
šių pradinių pavyzdžių galima nujausti, kokie medžiagos kal- 
nai čia krovėsi, juoba kad Zenonas medžiagos rinkosi kiek- 

viena proga, kur tik bebūdamas. Atvykęs Vokietijon, jis tuoj 
eidavo į kurią nors jam įdomesnę biblioteką: „Aš jau biblio- 
tekoje (Miuncheno Staatsbibliothek. - A. Mc.) prisirinkau daug 
visokių ištraukų, perskaičiau daug neskaitytų žurnalų“ 
(1951.VIII.8). Arba vėl: „Marburge per du kartu pasidirbdi- 
nau per 500 mikrofilmų“ (1954.XI.10). Net ir tuos pačius ar- 
chyvus Zenonas išieškodavo po du ar tris kartus: „Dabar vėl 
kamuojuos po jėzuitų archyvą net popietėmis, kaip ir 1950 m., 
iki 7 val. vakaro. Pasirodo, buvo iliuzija, kad aš ten geriau- 
sius dalykus jau turiu mikrofilmuose“ (1953.V1.16). Jo posa- 
kis „vis dar vežu ir vežu plytas“, pasakytas po vienerių Ro- 
moje buvimo metų (1950.XI.24), tinka visam Ivinskio darbui: 
jis visą laiką vežė plytas“ — ne tik sau ir gal net mažiau sau, 0 
kitiems ir net kitoms kartoms. Jis norėjo surinkti visa, kas tik 
surinkti galima. Kiek jis tų 'plytų' privežė, šiandien dar ne- 
galima pasakyti, nes reikia esamus mikrofilmus sukataloguoti, 
esamus nuorašus surūšiuoti, o surinktus lakštelius suskirsty- 
ti. Tai darbas, pareikalausiąs metų, nes katalogizuojant reikia 
žinoti kiekvieno filmo puslapio, kiekvieno nuorašo lapo, kiek- 
vieno lakštelio turinį, vadinasi, reikia visą šią medžiagą per- 
skaityti. Pats Ivinskis irgi ne visą medžiagą buvo skaitęs, nes 
jis ne tik pats fotografavo, bet ir fotografuodino, ypač jėzuitų 
archyve Romoje, kur šiuo atžvilgiu buvo tinkamų įrankių ir 
žmonių. Esame dėkingi Ivinskiui už jo suvežtas 'plytas“, sy- 
kiu tačiau ir baiminamės, kad jos nepasiliktų tiktai krūva, nes 
suręsti iš jų pastatą bus labai sunku. 

Tai viena pusė anos dialektikos, kurią minėjome šio sky- 
relio pradžioje ir kurią norėčiau vadinti Ivinskio tragika, bū- 
tent: džiaugsmas medžiagos gausa. Tačiau Zenonas iš pat pra- 
džios mėgino iš anų vežamų plytų“ vis šį tą statyti. Jis nesi- 
tenkino tik rinkdamas medžiagą. Jo tikslas, kuriam jis vyko į 
Romą, buvo „Lietuvos istorija“ - didžiulis veikalas, pagal pas- 
tarąją sutartį su Lietuvių fondu, trijų tomų maždaug po tūks- 
tantį puslapių. Jis jį vadino savo 'Lebenswerk" - testamentu, 
kurį norėjo palikti lietuvių tautai. Bet kaip jis prie šio veikalo 
artinosi? Po ketverių metų darbo archyvuose Zenonas ir pats 
suprato, kad jis vargu ar eina tikruoju keliu: „Aš irgi rudenį 

gaištu vis ne tais reikalais, kuriais čia grįžau (atsisakęs VLIK'0 
URT valdytojo pareigų. — A. Mc.). Į 'Draugą“ parašiau du 
straipsnius iš Karaliaučiaus archyvo aktualijų. Parašiau 27 psl. 
apie Mindaugą. Be to, dar 'Aidams“ nusiunčiau 10 psl. straips- 
nį apie lituanistiką Karaliaučiaus archyve. Norėčiau dar pa- 
rašyti apie N. recenziją“ (1953.XII.7). Tas pat maždaug po me- 
tų: „Visokie pašaliniai mokslo reprezentavimai, enciklopedi- 
jos (vokiškos, vokiški žurnalai etc.) vis pjauna, daug laiko 
iškanda, ir todėl su visais darbais dideliai velkuosi“ 
(1954.XI.29). Ir truputį vėliau: „Mano gyvenimas plaukia 
įprasta vaga: archyvai, rašymai, studijavimai. Parašiau straips- 
nelį į kalėdinį 'Darbininką“, parašiau 'Aidams" apie N. (recen- 
ziją, apie kurią buvo užsiminęs anksčiau. — A. Mc.). Dar pa- 
rašysiu apie N., nes jis pats to labai pageidauja, nors ir nėra 
užsitamnavęs“ (1954.XII.14). Ir šie straipsnių straipsneliai į laik- 
raščius ir žurnalus, į enciklopedijas ir visokius 'Festschriftus“ 
lydėjo Ivinskį iki pat karsto lentos. Iš suvežtų "plytų" jis vis 
statė mažų namelių. 

O didieji darbai? Jų Ivinskis buvo suplanavęs ir pradėjęs 
keletą. Tačiau išleisdino tik vieną, būtent „Šventas Kazimie- 
ras“ (Niujorkas, 1955, 222 p.). Kodėl? Paklausykime jo pa- 
ties. Kalbinamas 1954 m. vykti į Miuncheną „Voice of Ame- 
rica“ tarnybon tuojau pat, Ivinskis sutiko eiti tik po pusme- 
čio, nes dabar „kaip katė su pūsle dar vaikausi su savo darbu 
(apie vysk. Merkelį Giedraitį. - A. Mc.), kurio juodraščių pil- 
nas lagaminas. O galutinai galėčiau jį tik per kelis mėnesius 
užbaigti spaudai... Bet dabar vykti, tai būtų kaip tai vištai 
nebaigti perėti ir užšaldyti kiaušinius, iš kurių tik kliunkiai 
užperai, bet ne viščiukai išeina“ (1954.XI.29). Man atrodo, 
kad šie žodžiai yra būdingi visiems Ivinskio sumanytiems 
darbams: jis bijojo, kad iš jo darbų neišeitų „tik kliunkiai už- 
perai“, o bijojo todėl, kad vis rasdavo naujos medžiagos, vis 
turėdavo iš naujo rašyti arba bent stipriai taisyti bei papil- 
dyti. Jo studija „Merkelis Giedraitis ir jo laikų Lietuva“ yra 
gražiausias tokios baimės pavyzdys. 

Šią studiją Ivinskis pradėjo rašyti jau 1953 m. Tačiau ji 
judėjo priekin gana pamažu: „Jeigu tų laiškų į USA būtų ma- 

žiau, tai Giedraitis judėtų labiau priekin“ (195411 74). ba4 ją 
vis dėlto judėjo, ir nemaža jo skyrių buvo itepauydis ta 
viename, tai kitame laikraštyje. Visus šiuos skyrius Zaz eo 
rengėsi knygoje išplėsti. „Bet kada tai pasieks skaityt p44 “a 
niekada“ (1953.VI.22), - savotiškai pranatiškai jis skurejats. 
Galop 1955 m. studija buvo baigta, nusiųsta „Aidų“ 1724 
cijai ir gavo šio žurnalo mokslo premiją. Net buvo vii 725 
krečiai tariamasi, kas bus jos leidėjas. „Nuo honoraro kiz 57 
kio atsisakiau. Bet prašau man apmokėti mikrofilmus, že575- 
jas, perrašydinimus etc. Už daug ką turiu sąskaitas Krazcie.. 
Jeigu Akademija (Lietuvių katalikų, tik neseniai Rrmreje 24 
sikūrusi. - A. Mc.), nieko neprisidės, tai aš nesutiksiu, 426 
mano knyga, kokių ne kasmet parašysiu, išeitų Akaže=5< 
vardu“; tokiu atveju turėjo leisti prel. Juras: „tik jis bux 47 
dėjas, jam padėka ir dedikacija“ (1955.XII.15). Šios k=>: 
rankraštį Zenonas buvo įteikęs man Freiburge, kad ras: 
zuočiau jo sakinius ir padaryčiau metodinių pastabų TaZ== 
mano pataisos nebuvo nei didelės, nei tuo labiau es=75=. 
Tuo tarpu Zenonas užtiko archyvuose daugiau mečž= 
apie Merkelį Giedraitį bei jo laikus ir pradėjo knygą pz: 
nėti. Prel. Juras spaudė, kad knyga išeitų: „Šiandien s2v27 
prel. Juro sveikinimą su 25 dol. čekiu ir sakiniu: “Gal jau vet- 
kiai rankraštį apie Giedraitį paduosi į spaudą“. Ka man a>2- 
kyti jam tuo klausimu?“ - teiravosi jis manęs (1956XE27. K2 
Ivinskis prel. Jurui tada atsakė, nežinau. Tačiau po trtių 3 
vaičių jis man rašo: „Vargas mano 'Merkeliui“. Taisyti meišč3 
gruntaunai, o ne paviršutiniškai. Knyga išeina karių umžiuia.. 
Bijau kartais, kad neišeitų vietoje geltono viščiuko tik užpė- 
ras-kliunkis, nes aš jau ilgai periu, ir jau pats laikas būtų, kad 
viščiukas bėgiotų“ (1957.1.21). Tačiau “viščiukas“ vis nebėzio- 
jo. Tik vėliau, esant Ivinskiui jau Bonoje, patyriau, kad jis iš 
K. Jablonskio (jau miręs Lietuvoje), su kuriuo dažnai susira- 
šinėjo, sužinojęs, esą Lietuvoje yra naujos medžiagos apie 
M. Giedraitį, prašęs Jablonskį jam šios medžiagos atsiųsti ir 
dabar jos laukiąs, todėl negalįs savo studijos tinkamai pendirt= 
ti. Ar Jablonskis Zenonui šios medžiagos atsiuntė, nepatyriau. 
Viena tik aišku, kad Ivinskis dirbo pagal principą: „Nuyges 

išeina kartą amžiuje“. Tačiau šis principas yra toks dviašme- 
nis, jog jis padaro, kad knygos kartais neišeina nė karto am- 
žiuje. Taip atsitiko ir su Ivinskio studija. Norėdamas panau- 
doti vis iš naujo randamą medžiagą, jis atidėliojo šio darbo 
spausdinimą, nes negalėjo, jo nuomone, tinkamai paruošti. 
Užbaigtas rankraštis gulėjo 16 metų (1955-1971), neįstengda- 
mas išriedėti geltonu viščiuku, o „užpero-kliunkio“ Zenonas 
bijojo į žmones leisti. Čia pasitvirtino senos išminties taisyk- 
lė, kad „geriausias dalykas yra priešas gero dalyko“. Ar mums 
ne geriau būtų buvę turėti Merkelio Giedraičio ir jo laikų Lie- 
tuvos vaizdą ir be anos naujos medžiagos, negu šio vaizdo iš 
viso neturėti, kaip kad yra šiandien? 

Minėtas Ivinskio darbo principas pasitvirtino ir ryšium su 
jo planuota Lietuvos istorija vokiškai. Kai 1954 m. vienas bi- 
čiulis, paskatintas prof. M. Hellmanno (tuo metu asistento 
Freiburgo universitete, šiandien ord. prof. Miunsterio univer 
sitete. — A. Mc.), pasiūlė Ivinskiui parašyti kad ir nedidelę 
Lietuvos istoriją vokiškai, nes tokios visiškai nesą, Zenonas 
atsakė: „Lietuvos istoriją parašyti vokiškai net labai norėčiau“ 
(1954.1.2). Ir po dviejų savaičių: „Noriu abiem (anam bičiu- 
liui ir man. — A. Mc.) gruntaunai išaiškinti. Mintį vokiškai 
išleisti Lietuvos istoriją jau nuo Hamburgo dienų, kur gimė 
Baltų institutas, nešiotis pradėjau (tai buvo 1952 m., vokie- 
čiams sušaukus posėdžio estų, latvių ir lietuvių mokslo at- 
stovus. - A. Mc.). Prof. Johansen (Hamburgo universitete; jau 
miręs. — A. Mc.) prašyte prašė ir man vis toliau aiškėjo, kad 
tai yra mano pareiga“. Šiuo reikalu Ivinskis susirašinėjo ir 
su Hellmannu: „Aš padėkojau mielam Hellmannui ir išdės- 
čiau pirmą kartą, jog "Giedraitį" galutinai sutvarkius, reiktų 
imtis Lietuvos istorijos vokiškai. Pakviečiau jį talkininku, 
pažymėdamas, jog mudviejų istorija būtų sudėtinė (du au- 
toriai), o jis duotų galutinę vokišką formą. Jo stilius, be kit- 
ko, yra geras ir skirsis nuo kiekvieno auslanderio varganos 
kalbos... Bet visa tai nerodo, kad tuoj galvotrūkčiais reikia 
kepti tokį blyną... Paprastų vadovėlių esu nusistatęs nerašy- 
ti. Tegu toje srityje darbuojasi tikri pedagogai, o vokiečiams, 
vyrai, reikia duoti gerą knygą“ (1954.I-16). Praėjus 12 metų 

po šių žodžių, išėjo prof. M. Helimanno „Grundzūge der 
Geschichte Litauens und des litauischen Volkes“ (Darmstad- 
tas, 1966), mažytė, vos 179 p. knygelė, vienintelė vokiečių 
kalba ilgiems laikams. Tuo tarpu Ivinskio ryžtas vokiečiams 
„duoti gerą knygą“ liko įkūnytas tik jo paskaitų rankraščiuo- 
se. Nėra jokios abejonės, kad šie rankraščiai visa galva pra- 
lenkia Hellmanno knygiūkštę, pilną netikslumų, nes vokie- 
čių išdidumas neleidžia duoti rankraštį perskaityti net čia 
pat sėdinčiam svetimšaliui. Bet kol lietuvis paruošia gerą 
knygą, vokietis išleidžia menką knygelę, kuria paskiau visi 
naudojasi — net ir lietuviai. 

Šie pavyzdžiai - jų esama ir daugiau! — paaiškina ir di- 
džiosios, Lietuvių fondo užsakytos „Lietuvos istorijos“ liki- 
mą. Sakau „didžiosios“, nes Ivinskis turėjo ir „mažąją“ „Lie- 
tuvos istoriją“. Pokario metais vokiečių mokslininkai stipriai 
susidomėjo Rytų Europos problemomis, steigdami naujų ka- 
tedrų savuose universitetuose, institutų, draugijų, kurių tiks- 


12 Sakysime, Ivinskio bendradarbiavimas Herderio leidyklos leksikone 
„Der grosse Herder“. Iš vienos pusės, Zenonas šį bendradarbiavimą labai 
vertino: „Herderio enciklopedijai reikia būtinai rašyti“ (1954.I1.19). „Matai, 
Herderio enciklopedija ne vienai dienai, ir tai ne laikraštis, kurį nusviedei“ 
(1953.11.6). Iš kitos pusės, jį šis rašymas slėgė: „Aš dabr dideliai vėl plakuos 
su raštais ir archyvais. Tad nelabai prie širdies ir tas durnas “Herderiui“ ra- 
šymas“ (ten pat). Svarbiausia betgi, kad Ivinskis reikalavo, jog lietuviams 
būtų duota gana daug vietos: „Tegu Herderis netaiko savo masto mums. 
Apie mažą katalikų tautą visada reikia, nežiūrint proporcijos pagal milijo- 
nus, daugiau informuoti, nes ji mažiau žinoma. Kitaip jie (Herderio re- 
dakcija. - A. Mc.) bus "durnių banda“... Herderis yra katalikų enciklopedi- 
ja, o lietuviai irgi beveik 10074 katalikai. Tad turi mums rodyti palankumo. 
Ką jie taip giriasi, kad daug apie mus deda“ (1954.1.2). Herderis pradžioje 
iš tikro dėjo gana daug, nors ir ttumpindamas, su kuo Ivinskis sutiko (plg. 
laišką 1953.11.6). Tačiau įsikišus latviams ir pareikalavus, kad ir jiems būtų 
duota tiek pat artikulų kiek ir lietuviams, Herderis šiųjų skaičių aprėžė, ir 
Zenonas savo bendradarbiavimą nutraukė, kaip jau ir anksčiau buvo gra- 
sinęs: „Tu tai panelei H. paporink, kad aš neturiu laiko jai parašyti. Kovo 
1-ajai per tave ji turės visus čia suminėtus artikulus (Dambrauską-Jakštą, 
Daukantą, Daukšą, Dovydaitį ir kt. — A. Mc.). Bet vargas, jeigu pradės juos 
siųsti krepšin. Trumpinti visados galima. Tai jų reikalas. Tačiau aš nutrauk- 
sių bendradarbiavimą, jeigu tik pastebėsiu, jog rašoma tik 'archyvui'. Tai 
paaiškink mergaitei, kad paskui nebūtų nesusipratimų“ (1953.II.6). Noras 
teikti kuo daugiausia pasibaigė tuo, kad galop nebuvo teikiama nieko. 

las buvo šias problemas tirti ir jų vaisius skelbti. Ivinskis vi- 
sa tai žinojo ir ne sykį šių įstaigų veikloje dalyvavo: „Aš da- 
bar seku visokius naujus leidinius iš mūsų istorijos. Vokie- 
čiai mums viską parašys. Galime miegoti“ (1956.1.31), ironi- 
zavo Zenonas mokslinę mūsų veiklą savos istorijos plotuose. 
Tačiau jis pats nemiegojo. Šio straipsnio autoriui jis 1955 m. 
rudenį pranešė: „Jau rašau savo istoriją“ (1955.IX.20). Tik įsi- 
pareigojimas „Lietuvių enciklopedijai“ jį trukdąs: „Vakarais 
ruošiu keliasdešimt raidės I, J, Y artikulų N., kuris ir čia ne- 
duoda ramybės“ (ten pat). Atrodo, kad ši „Istorija“ žengė 
priekin gana spaxčiai; jos juodraštis buvo baigtas ir perraši- 
nėjamas, nes Ivinskis po ketverių metų apgailestauja, kad 
reikalas pirmininkauti Baltų institutui, mirus latvių pirmi- 
ninkui prof. E. Šturmui, šį perrašinėjimą sukliudys: „Susi- 
trukdys kiek perrašymas mano istorijos, kurios dailaus ma- 
šinėlės rašto jau turiu pora šimtų puslapių... Tekstas, juod- 
raštis yra iki Pirmojo pasaulinio karo... Istorija išeina platoka 
su įvairiomis problemomis“ (1959.II.1). Kitaip tariant, bent 
pirmąjį tekstą „Lietuvos istorijos“ Ivinskis jau buvo privedęs 
iki 1914 metų. Šios istorijos pirmoji dalis buvo 1963 m. pa- 
siųsta „Aidams“ ir gavo jų mokslinę premiją. 

Bet ir ši istorija, kaip ir premijuotasis „Merkelis Giedrai- 
tis“, pasaulio šviesos neišvydo. Ir vėl klausiame: kodėl? Ar 
pradėtas darbas Bonos universitete kliudė ją galutinai paruoš- 
ti? Nėra abejonės. Tačiau bedėstydamas Ivinskis paskelbė ne- 
maža studijų lietuvių ir vokiečių kalbomis žurnaluose?. Net 
paskutinę savo gyvenimo vasarą 1971 m. jis parašė ilgą 


15 Kiekvienais savo dėstymo Bonos universitete metais Ivinskis paskelb- 
davo bent vieną didesnę studiją. Štai pora pavyzdžių: „Pirmasis Lietuvos 
karalius Mindaugas ir jo palikimas“ (1965), „Lietuvos Krikšto problema“ 
(1966), „Die Entwicklung der Reformation in Litauen bis zum Erscheinen 
der Jesuiten“ (1967), „Lietuvos ir Sovietų Sąjungos santykių dvidešimtme- 
tis“ (1969), „Liublino unija ir jos šešėliai“ (1969), „Politinis Lietuvos gyve- 
nimas: jo raida ir lūžiai“ (1968-1969), „Die baltische Frage im 17. Jakrhun- 
dert“ (1970), „Lietuvos Steigiamasis Seimas“ (1970), „Dr. Jonė Deveikė ir 
jos veikla Lietuvos istorijos srityje“ (1971). Profesoriavimas lvinskiui nekliu- 
dė rašyti straipsnių bei studijų atskirais Lietuvos istorijos klausimais. Už- 
tat „Lietuvos istorija“ vis turėjo laukti savo 'eilės“. 

straipsnį apie žydus Lietuvoje („Aidai“, 1971, Nr. 10 ir 1972, 
Nr. 1-2). Laiko stoka tad neišaiškina premijuotos „Lietuvos 
istorijos“ neišleidimo. Priežastis glūdi kur kitur: ši „mažoji“ is- 
torija turėjo būti praryta „didžiosios“ istorijos, kuriai Ivinskis bu- 
vo prisivežęs, kaip jis pats sako, „plytų“ krūvas. Derybos su 
Lietuvių fondu ir galop pasirašyta sutartis sustiprino bendrą 
Ivinskio polinkį leisti knygą tik „kartą amžiuje“, vadinasi, at- 
baigtą, išvystytą ligi smulkmenų, pagrįstą šaltiniais be prie- 
kaištų. Premijuota „mažoji“ „Lietuvos istorija“ turėjo dabar 
virsti medžiaga užsakytai „didžiajai“ „Lietuvos istorijai“. Bet 
ir vėl: geriausias dalykas tapo priešu gero dalyko. Šios „di- 
džiosios“ „Lietuvos istorijos“ liko tik apmatai. Net ir pirmo- 
jo tomo yra perrašyta tik 90 puslapių. Tačiau ir šiuo įvadu, 
ypač jo skyriumi apie geografinės aplinkos įtaką tautos isto- 
rijai (p. 24-31), Zenonas buvo nepatenkintas ir būtų jį dar sy- 
kį perdirbęs. Pirmas šios istorijos tomas apima Lietuvos išsi- 
vystymą „iki pradžios Maskvos karų su Lietuva 1492 m.“ - 
taip skamba antrinis šio tomo pavadinimas. Savo pratarmėje 
Ivinskis sako, kad tai „nemariajai Lietuvai statomas pamin- 
klas“ (p. 10). Deja, šis paminklas liko nepastatytas. Ar jis bus 
bent pradėtas paruošiant I tomą spaudai, autorius nesiima 
spręsti, nes, išskyrus įvado dalį (51 p.), jis paties rankraščio 
nėra matęs. Tačiau kaip plačiai Ivinskis šią istoriją yra užsi- 
mojęs, rodo ši smulkmena: tik vienų santrumpų sąrašas per 
8 puslapius (11-19). 

Tai antroji minėtos dialektikos pusė mokslinėje Ivinskio 
veikloje: vargas medžiagos gausą apvaldyti. Zenonas lengvai ir 
greitai rašė straipsnius. Todėl jis jų yra prirašęs begalę: joks 
kitas mūsų mokslininkas jam čia prilygti negali. Bet jam bu- 
vo labai sunku rašyti didesnių sisteminių veikalų. Todėl jis 
jų ir neužbaigė, nors buvo ne vieną pradėjęs. Ar juos užbaigs 
dabar kiti? Kas pažįsta mokslinio darbo metodą bei techni- 
ką, kas žino, kaip sunku yra panaudoti kito surinktą (bet ne- 
išleistą!) medžiagą, kas nujaučia Zenono sutelktos medžia- 
gos gausybę, gali visiškai pagrįstai abejoti. Greičiausiai teks 
mums nuo ano „geriausio dalyko“, kurio Ivinskis siekė, bet 
nepasiekė, grįžti prie pirminio „gero dalyko“ ir visų pirma 

išleisti jau seniai gulinčius rankraščius — anuos premijuotuo- 
sius: „Merkelis Giedraitis ir jo laikų Lietuva“ ir „Lietuvos 
istorija I“. Jeigu mūsų istorikai pajėgs daugiau ką nors pa- 
ruošti, būsime jiems labai dėkingi, nes jie iš Zenono suvež- 
tų plytų iš tikro mūrys aną jo suplanuotą paminklą „nema- 
riajai Lietuvai“. 


4. Tikėjimas ir Bažnyčia 


a. Liaudinis religingumas būtų, atrodo, pats tiksliausias po- 
sakis, išreiškiąs Ivinskio santykį su Dievu. Tai šio straipsnio 
autoriui paaiškėjo, kai sykį teko su Zenonu klausyti šv. Mi- 
šių toje pačioje Bonos bažnyčioje, kurioje keletą metų vėliau 
buvo atlaikytos jo egzekvijos. Pasibaigus pamaldoms, Zeno- 
nas dar truputį skaitė maldaknygę, paskui persižegnojo, mal- 
daknygę pabučiavo ir tik tada, ją užvožęs, įsidėjo į kišenę. 
Man tai tuojau priminė mano vaikystės dienas, kai aš visa 
tai stebėjau savos parapijos bažnyčioje: mūsų žmonės visa- 
dos bučiuodavo maldaknygę, prieš ją užvoždami. Zenonas 
šį paprotį išlaikė visą gyvenimą, juo paliudydamas, kad lie- 
tuviškosios liaudies religingumas buvo sudedamoji jo tikėji- 
mo dalis. 

Bet ir įvairios kitos mūsų žmonių religinės praktikos Ze- 
nono buvo mėgiamos. Jis nebuvo vienas iš tų vadinamųjų 
„šviesuolių“, kurie, paragavę mokslo, nuo anų praktikų nu- 
sigrįžta, laikydami jas primityvaus religingumo apraiška. Ze- 
nonas, priešingai, jas ne tik pats brangino, bet ir gynė jų bu- 
vimą Bažnyčioje. Tai ypač gražiai išėjo aikštėn, kai dar prieš 
II Vatikano susirinkimą vienas iš mūsiškių pasauliečių panū- 
do pertvarkyti rožinį ir šiuo reikalu kreipėsi ne tik į mūsų hie- 
rarchiją, bet savo mintis išdėstė ir Ivinskiui, paragindamas jį 
daryti Romoje atitinkamų žygių. Tada Ivinskis jam atsakė: 
„Pačiam siūlyčiau, palikus rožinio reformos reikalus domini- 
konams ir kitiems veiksniams, rūpintis tuo, kas mums pir- 
miausia priklauso... Aš manau, kad rožinio reikalas yra pats 
minimum, ir leiskime jį ir toliau geros valios katalikams kal- 


648 


bėti. Argi tai Bažnyčios gyvenime jau būtų toks didelis įvy- 
kis, jeigu jis ir būtų reformuotas“ (1954.11.19). Ir truputį anks- 
čiau: „Jeigu pačiam nepatinka 'mechaniško" rožinio kalbėti, 
tai Tamstytės religinių nusiteikimų reikalas (aš, pavyzdžiui, 
tavo dėstomo pajautimo visai neturiu), tačiau kelti klausimą, 
kad visoje Bažnyčioje būtų jis reformuotas, skamba lyg iš hu- 
moro laikraščio... Rožančiaus galima nekalbėti, jeigu nepatin- 
ka, bet palikime jį reformuoti vienuoliams ir Ritų kongrega- 
cijai. Aš, pavyzdžiui, pasisakyčiau prieš (reformas. - A. Mc.). 
Dažnai žmogui yra situacijų, kad jokios knygos negali paskai- 
tyti, o kokią tai dienai skirtą dalį (rožinio. - A. Mc.) sukalbi“ 
(1954.11.11). 

Ir vis dėlto šis paprastas, nuoširdus Zenono tikėjimas ne- 
buvo aklas tikėjimas tradicija. Nors Ivinskis teologiniais klau- 
simais maža domėjosi ir dėl teologinių ginčų galvos nekvar- 
šino, tačiau jis kažkaip savaime jautė, kad krikščionybė yra 
ne pamaldžių idėjų, bet didžių įvykių skelbėja ir kad todėl įvy- 
kis yra ir turi būti istorinis, vadinasi, tikrai įvykęs, o ne kaip 
legenda ar prasmingas pasakojimas sklindąs iš vienos kar- 
tos į kitą, iš vienos šalies į kitą. Tai išryškėjo pradėjus mūsų 
visuomenei domėtis Šiluvos Švč. Mergelės apsireiškimu. 
Ivinskis šio apsireiškimo istoriškumą neigė: „Jis yra „parem- 
tas tik XVIII a. pabaigos neaiškios kilmės tokia „špargalka“, 
nežinia kieno lenkiškai surašyta reliacijėle, kai jokių kitų ži- 
nių per XVII ir XVIII a. nėra, nors vyskupai apie Šiluvą ne 
kartą rašė Romon... Aš kun. N. ne kartą teigiau, jog mūsų 
tikėjimas nesusilpnės nuo to, jeigu Marija ir nepasirodė 
aniems piemeniukams. Kam mulkinti žmones, jeigu nėra jo- 
kių įrodymų; kam skelbti urbi et orbi tai, apie ką patys vie- 
tos vyskupai, smulkiai aprašydami patį bažnyčios (Šiluvo- 
je. - A. Mc.) atgavimą, tyli“ (1957.XII.20). Šio straipsnio au- 
torius yra buvęs liudytojas vieno labai aštraus ginčo tarp 
Ivinskio ir kito kun. N. ant Reino kranto Bonoje, kur buvo- 
me visi išėję pasivaikščioti. Šiam kunigui atrodė, kad tikėji- 
mui visiškai nesvarbu Šiluvos apsireiškimo istoriškumas; 
svarbu tik, kad jis keliąs žmonėse maldingumo Švč. Merge- 
lei. Tačiau Ivinskis piestu stojo prieš šitokį aiškinimą, nes 

maldingumas, atremtas į netikrą dalyką, virstąs apgaulingu. 
Skelbimas nebuvusių dalykų esąs žmonių mulkinimas, nes 
žmonėse maldingumas kyląs kaip tik todėl, kad jie tikį į šio 
skelbimo Hikrovę. O jei tokios tikrovės nesą buvę, tai tada ir 
pats skelbimas virstąs melu. Ginčas baigėsi tyla ir savotišku 
kartėliu abiejų pusių širdyse: Ivinskis neįtikino kun. N., o 
kun. N. - Ivinskio. Jo metu betgi vis labiau aiškėjo, kiek reikš- 
mės Ivinskis teikia krikščionybės įvykių istoriškumui tikro- 
viškumo prasme ir kaip savaimingai jis pasišiaušia prieš krikš- 
čionybės sumitinimą, vadinasi, jos pavertimą idėja, kurią gali 
įkūnyti ir legendos. Šiluvos apsireiškimą Ivinskis laikė legen- 
da ir todėl reikalavo, kad kunigai jos neskelbtų. Ivinskio nu- 
sistatymas paragino, kaip žinome, kun St. Ylą arčiau susi- 
domėti visa šia istorija: jo vaisius - knyga „Šiluva žemaičių 
istorijoje“ (Bostonas, 1970), kurios pirmoji dalis betgi Mari- 
jos apsireiškimo dar neliečia. Dabar, Ivinskiui mirus, ant 
kun. Ylos gula didi našta ano apsireiškimo istoriškumą ar- 
ba įrodyti, arba paneigti, nes Ivinskis buvo pasiryžęs, išėjus 
II tomui, tarti savo, kaip jis sakydavo, „kietą žodį“. Šio tad 
„kieto žodžio“ šviesoje ir turėtų būti dabar anas apsireiški- 
mas tyrinėjamas. 


b. Kritiškumas tad jungiasi Ivinskyje su giliu jo religingu- 
mu. Religinių apraiškų kritikos jis nebijojo ir pats jos neven- 
gė, nes ši kritika jo religingumo nė kiek neįtaigojo. Jam bu- 
vo savaime aišku, kad žmogiškasis pradas Bažnyčioje yra 
suaugęs su laiku, su erdve, su papročiais, su tautos nuotai- 
komis ir todėl galįs būti net ir gana nevykęs. Tokių nevyku- 
sių pavyzdžių jis kaip istorikas žinojo labai daug. Todėl ir 
dabartinis Bažnyčios gyvenimas jam neatrodė esąs be klai- 
dų bei ydų. Romoje būdamas ir akivaizdžiai bažnytinį gy- 
venimą regėdamas, jis yra padaręs nemaža pastabų, kurios 
vertos paminėti - šiam nepažįstamajam Ivinskiui suprasti. 
Sakysime, apie kunigus Italijoje: „Šiandien N. mane buvo nu- 
sivedęs į tokį katalikišką Juozapiečių kiną. Filmas buvo ne- 
blogas, amerikoniškas, spalvotas, graži pasakėlė. Žiūrėjome 
jį dvi valandas, nors būtų užtekę vienos, nes nuolat trūkinė- 

jo, buvo pertraukos, gedo, nebuvo gerai sinchronizuotas bal- 
sas. Man iš karto sudarė įspūdį provincijos kinelio kur nors 
Pakruojyje... Ir tai dedasi Romoje. Kinas buvo pilnas kuni- 
gų ir vienuolių, koks geras pusantro tūkstančio. Nesigailė- 
jau nuėjęs, bet daugiau neisiu. Su Boncompagni (kur Zeno- 
nas tuo metu gyveno. - A. Mc.) kunigais lietuviais per va- 
karienę ką tik kalbėjome, kodėl pas katalikus vis nėra 
moderniško tempo ir technikos pajautimo. Beje, tas kinas — 
tai vienintelė vieta, kur Romos kunigai žiūri savo jupose fil- 
mą, nes šiaip su kunigo ar vienuolio rūbu draudžiama į ki- 
ną eiti, o civiliškai persirengti negalima. Sako, italų klierikė- 
liai esą labiau išauklėjami infantiliškos dvasios. Aš nekrei- 
piau dėmesio, kaip staiga šalia manęs sėdėję du kunigai išėjo. 
N. man paaiškino, kad juodu pasipiktino pusnuogėmis mer- 
gaitėmis. O tai buvo jaunų mergaičių filmoje baletas, ir jis 
buvo labai švelnus ir geras, vaizduojąs pasakų karališką dva- 
rą. Užtat ir palūžta Italijoje vėliau daug kas. Čia esą daug 
atkritusių kunigų“ (1949.XI.12). 

Būdingiausias betgi yra Ivinskio nepasitenkinimas Vati- 
kano ordinų skyrimu. Kai vienas mūsų veikėjas sykį tokį or- 
diną gavo, tai Ivinskis reikalavo net viešai prieš tai protes- 
tuoti: „Ar nereiktų “Aiduose", neminint pavardžių, paliesti to- 
kius reiškinius, išeinant iš apgailestavimo punkto ir ginant 
Vatikaną, parodant, t. y. skiriant mokymo ir bažnytinės ad- 
ministracijos funkcijas ir jų klaidas. Juk mūsų jaunimas bus 
papiktintas. Gal Ateitininkų federacija ar bent sendraugiai sa- 
vo vardu turėtų Segretarijai di Stato pareikšti savo apgailes- 
tavimą. Šv. Sostas tokiais skyrimais pagerbia tautą ir valsty- 
bę, bet pasitaiko paskirti ordinus asmenims, kurie neturi var- 
do savo visuomenėje. Aš manau, kad sendraugiai turėtų tai 
padaryti apgailestavimo forma (čia ne vien mano vieno nuo- 
monė), pažymint, kad šitoji promocija mūsų organizacijos na- 
rių tarpe sudaro labai neskanų įspūdį. Gal reiktų dar ir ko- 
lektyvinio rašto Montiniui (tuo metu Vatikano užsienio rei- 
kalų referentas; dabar popiežius Paulius VI. - A. Mc.), po 
kuriuo galėtume koks desėtkas pasirašyti. Ką tu manai? O 
gal tiesiog pavaryti akciją per kokią nors spaudą, demaskuo- 

jant tą dabartinę ubagystę“ (1951.V.14). Akcija nebuvo pra- 
dėta, ir raštas nebuvo parašytas. Tačiau Ivinskio pasipikti- 
nimas rodo jo sielos jautrumą tokiems bažnytiniams reiški- 
niams; jautrumą, kuris nesilenkia mostui tik todėl, kad šis 
eina iš Vatikano rūmų. 

Stebėdamas Vatikano politiką mūsų tautos bei valstybės 
atžvilgiu, Ivinskis susimąstydavo: „Kai žmogus pergalvoji, 
gaunasi įdomus skerspjūvis per istoriją. 200 metų lietuviams 
buvo skelbiami kryžiaus karai, ir iš Romos, Avinjono ir vėl iš 
Romos išėjo dešimtys bulių, gana charakteringų. Vytautui, 
lenkų paprašytas, Martynas V draudė vainikuotis. 1919 m. 
Zecchini mus visai ignoravo ir t. t. ir t. t.“ (1959.II.1). Į šių pa- 
vyzdžių eilę savaime įsirikiavo ir popiežiaus Jono XXIII no- 
ras uždaryti arba bent susiaurinti mūsų atstovybę prie Vati- 
kano. Ivinskis tuoj pat šoko veikti, kad tai neįvyktų: „Kai tik 
šiek tiek buvo daugiau žinių, jog popiežius nebekvies mūsų 
ministerio į Kalėdų iškilmes, plačiai parašiau N., prašydamas 
užkelti Ameriką. Jie ten dabar daro susirinkimus, siunčia pra- 
šymus, Vatikaną užvertė telegramomis. Amerika jau verda 
tiesiog... Informuojame (Vatikaną. - A. Mc.), jog Girdvainis 
atstovauja ne egzilinę, o nepriklausomos Lietuvos vyriausy- 
bę (juokinga būtų, jei Vatikanas būtų to nežinojęs. - A. Mc.), 
jog Lietuvos suverenumas nėra panaikintas, o tik laikinai su- 
spenduotas (bolševikų okupacijos). Aiškiname, jog mūsų pa- 
siuntinybės likvidavimas sudarys įspūdį, kad Vatikanas pa- 
remia sovietų pastangas laimėti pripažinimą, nors nėra jokiu 
tarptautiniu aktu Lietuvos okupacija pripažinta. Pagaliau mi- 
nime, jog Lenkijos padėtis yra visai kita. Ji yra satelitas, turi 
UNO savo atstovą ir t. t., Lietuva gi okupuota“ (1958.XII.31). 
Ši mūsų visuomenės atoveika buvo Vatikanui labai nemalo- 
ni: „Jau dabar Vatikanas jaudinasi, kad iš Amerikos plaukia 
telegramos. Prašo visuomenę ten paraminti“. Tačiau Ivinskis 
teigia: „Jos apraminti nėra reikalo“ (ten pat); „reikia atsiųsti, 
kiek galima daugiau telegramų“ (ten pat). 

Tačiau iš kitos pusės, Ivinskis buvo priešingas bet kokiam 
grasinimui ar spaudimui Vatikano atžvilgiu: „Aš esu prie- 
šingas, kad Vatikanas būtų gąsdinamas. Kitą kartą Lietuvo- 

je buvo sakoma, kad popiežius neturi divizijų. Užtat ir nun- 
cijų (Bartoloni, nuncijus Lietuvoje 1928-1931. - A. Mc.) drą- 
siai išsiuntėme (kaip persona ingrata. - A. Mc.)... Negalime 
eiti prie sankcijų. Vatikanas turi savo rezonus, ir nemanyki- 
me, kad specialiai prieš lenkus ir mus nusistatęs... Nema- 
nyčiau, kad mūsų spaudoje reikia skelbti ir tokius siūlymus, 
kaip ordinų grąžinimą ar raginimą likviduoti radijo valan- 
dėles Vatikane, Šv. Kazimiero kolegiją. Kai su mumis buvo 
neteisingai 1919 m. elgiamasi, tada buvo balsų ir “Los von 
Rom', figūravo ir kiaušiniai (arkivyskupas Zecchini buvo 
Kauno stotyje apmėtytas kiaušiniais. - A. Mc.) etc, Bet visa 
tai šiandien rodo, jog perspektyvos neturėjome... Jeigu ir blo- 
gai baigtųsi (su mūsų atstovybe. - A. Mc.), tai tikime, vyrai, 
kad Vatikanas težiūri tautos religinių interesų. Yra labai gai- 
la, kad ten sėdintieji žmonės daro dideles klaidas. Bet nepa- 
darykime ir mes tokių klaidų, dėl kurių tektų paskui labai 
gailėtis“ (1958.XII.31). Trumpai tariant Ivinskis aiškiai regė- 
jo politines Vatikano klaidas ir su jomis kovojo. Tačiau jo gin- 
klai buvo ne sankcijos, bet paaiškinimas, įtikinimas ir visuo- 
menės nerimo kėlimas. Iš tikro tai teisingas ir laimėjimų ža- 
dąs kelias. 


<. Mirties klausimas — ir šitoje vietoje truputį suklustame — 
Ivinskio laiškuose neiškyla: nei teoriškai, nes jis nebuvo filo- 
sofas, nei praktiškai, nes jis buvo sveikuolis tikra šio žodžio 
prasme. Išskyrus apsinuodijimą anglių dujomis 1943 m. Kau- 
ne, Ivinskis savo gyvenime niekad nėra rimtai sirgęs. Todėl 
mirties klausimas jam buvo tolimos senatvės reikalas. Net mi- 
rus jo seseriai (Čikagoje) ir broliui (Australijoje), jis pats jokio 
pavojaus nejautė ir tikėjosi paseksiąs savo motina, kuri ir šian- 
dien tebėra vikri, nors ir peržengusi aštuntąją dešimtį. Todėl 
Zenonas ne sykį ir kalbėdavo, kad jis dėstysiąs universitete 
ligi 80-ųjų savo amžiaus metų (kaip laisvai samdomas tarnau- 
tojas jis tai būtų galėjęs). Gal čia ir glūdi priežastis, kodėl jis 
vadinamuoju senatvės apsirūpinimu beveik nesidomėjo: jis 
tarsi žinote žinojo gausiąs algą dar ištisus dešimtmečius, o 
paskui renta ateisianti savaime. Gal dėl šios priežasties ir ki- 

tų formalybių tvarkymas jo buvo vis nustumiamas ateitin. Gal 
dėl to ir savų rankraščių užbaigti jis nesiskubino. Mirtis jam 
atrodė esanti kažkur toli. Jis nę kartą šio straipsnio autoriui 
deklamavo vieno eilėraščio posmą: 

Ir man, ko man skubėti? 

Ant žibančios naktinės parugės 

Pavargęs laikas atsisės 

Ir palūkės. 


Deja, Zenono laikas neatsisėdo ir jo, neskubančio, nepa- 
lūkėjo. Jis nutrūko staiga, nustebindamas Ivinskį ir jį sukrės- 
damas ligi gelmių. 

Kuo Zenonas iš tikro sirgo, jis nežinojo ligi pat paskuti- 
nių dienų. Tuoj pat po operacijos (1970 m. kovo mėn.) gy- 
dytojai pasakė jo žmonai, kad Zenonas nebeišgelbstimas: vė- 
žio metastazės jau yra pasiekusios kepenis. Tačiau šiai varg- 
šei moteriai buvo uždrausta nė žodelio apie tai niekam 
nesakyti. Ir ji tylėjo kentėdama viena, neprasitardama nė ar- 
timiausiems, negalėdama nė Zėnonui užsiminti, kad jis šį ar 
tą kiek patvarkytų. Tiek namų gydytojas, tiek ligoninė ap- 
supo Ivinskį tarsi kokia skara, kad tik jis savos padėties ne- 
patirtų. Ir jis tikėjo, gydytojų raminamas. Tuoj po operacijos 
jis tęsė toliau paskaitas universitete, vasarą dalyvavo studi- 
jų savaitėje, skaitė ilgą paskaitą, leidosi išrenkamas Europos 
Lietuvių fronto bičiulių pirmininku, pradėjo paskaitas rudens 
semestrą. Nors mirtis jau buvo čia pat, bet Zenonas jos ne- 
jautė. Jis skųsdavosi, kad tik jėgų stinga, o šiaip viskas tvar- 
koje; visi organai veikią gerai; neturįs jokių skausmų, todėl 
manąs, kad viskas netrukus praeisią. Tris savaites prieš mirtį, 
jis vis dar nenorėjo vykti ligoninėn, nes nerado reikalo. Nu- 
sileido tik todėl, kad neapsunkintų žmonos, nes jau beveik 
visiškai nebegalėjo nei atsikelti, nei gerai paeiti. 

Keturias dienas prieš mirtį Zenonas paklausė jauną ligo- 
ninės gydytoją, ar jam dar esą vilties pasveikti. Šisai, maty- 
damas, kad ant jo staliuko prie lovos stovi arkivyskupo Ma- 
tulevičiaus paveiksliukas, vadinasi, kad pacientas yra giliai 
religingas, pasakė visą tiesą, nors už tai buvo savo viršinin- 

ko paskui smarkiai išbartas. Kaip atveikė Zenonas į šį "kie- 
tą žodį'? Anksčiau po operacijos jis ir pats - tai jis man pri- 
sipažino - pagalvodavo, kad gal gi ir reikės atsisveikinti su 
šiuo pasauliu. Tačiau tai buvo tik mintis, nes operacija bu- 
vo sėkminga, ir Zenonas taisėsi gana greitai. Tačiau dabar 
jis gulėjo visiškai bejėgis, o vilties išgyti jau nebebuvo. Iš- 
girdęs tad gydytojo žodžius, Zenonas susipurtė, tačiau ne 
telkdamas jėgų gyventi, bet visa dar likusia energija kovo- 
damas už mirtį. Jis atsisakė duodamų vaistų, atsisakė val- 
gyti; kratė rankas ir kojas, kad gydytojai jam neįvestų ada- 
tos į veną infuzijoms; nuolatos kartojo norįs tučtuojau mir- 
ti, kad daugiau nebevargintų artimųjų. Tai buvo visiems 
nelaukta atoveika. Ne už gyvenimą kovojo Zenonas, o už grei- 
tą mirtį. Skubėjęs visą laiką savais darbais, jis dabar norėjo 
paskubėti ir sava mirtimi. Ši atoveika truko, kiek žinau, tik 
vieną dieną. Ryto metą Zenonas jau buvo susitaikęs su min- 
timi, kad dar kiek pagyvens, todėl vėl pradėjo valgyti ir imti 
vaistų. Tačiau jo troškimas greitai mirti įvyko: po trijų die- 
nų jis jau buvo pas Viešpatį, į kurį jis taip nuoširdžiai tikė- 
jo ir kurio Karalystei žemėje jis taip uoliai dirbo. Buvęs ne- 
pažįstamas savo gyvenimu, Zenonas mus nustebino ir savo 
mirtimi; nustebino ne todėl, kad mirė neužbaigęs savo pla- 
nų (vargu, ar kuris mokslininkas bei menininkas juos užbai- 
gia), bet todėl, kad troško mirti. Ilgai buvusi nuo jo slepia- 
ma, mirtis atsiskleidė jam anaiptol ne kaip pabaisa, nuo ku- 
rios jis bėgtų, bet, šv. Pranciškaus Asyžiečio žodžiais tariant, 
kaip sesuo: „Tad ateik, sesute mirtie!“ Šie Asyžiaus švento- 
jo žodžiai tinka ir Zenono pasipurtymui prieš apgaulingus 
pažadus gyventi. 


LAIŠKAS „AIDŲ“ REDAKTORIUI 
JUOZUI GIRNIUI 


50-ties metų amžiaus sukakties proga 


Miūinster, Kerssenbrockstrasse 12 
1965 m. rugsėjo 20 d. 


Mielas ir brangus Bičiuli Juozai, 


pusšimtis metų žmogui, kalendoriškai žiūrint, yra dide- 
lis dalykas: daugeliui, labai daugeliui mūsų jis reiškia du 
trečdalius nueito žemės kelio. Filosofui tačiau pusšimtis tu- 
ri visai kitos prasmės. Lankydamas Fribūro universitete prof. 
M. de Munnyncko pratybas (1933-1934), girdėjau sykį šį pa- 
tyrų dominikoną sakant, esą specialiųjų mokslų atstovai 
pradedą savitai kurti po 40-ties metų, o filosofai - tiktai po 
50-ties metų. Vadinasi, filosofui pusšimtis metų reiškia ne pa- 
baigą ir net ne vidurį, o dar tik pradžią. Tai data, kada dva- 
sia ne atgal dairosi, mėgindama suvesti savo darbų sąmatą, 
bet pakyla savitai kelionei priekin. Gal kaip tik todėl ne vie- 
nas mąstytojas ir kratosi šios sukakties minėjimų viešu bū- 
du. Žinau, kad ir Tau tavasis pusšimtis yra nemalonus, kai 
jis keliamas spaudoje ar kalbose. Tačiau mes turime tiek ma- 
ža žmonių, kad kiekvienas ryškesnis reiškimasis mums ke- 
lią džiaugsmo ir nepamirštamai traukia į save mūsų dėme- 
sį. Sukaktis minėdami, kaip tik ir norime pareikšti ir pabrėžti 
ši mūsų džiaugsmą. 

Tavasis skardenimasis lietuviškojoje visuomenėje yra gir- 
dimas jau seniai. Jau daugiau kaip 20 metų Tu rodaisi mū- 
sų kultūros gyvenime savomis mintimis. Jau 10 su viršum 
metų Tu įtaigoji mūsų tautiečius Amerikoje tiek savo kny- 
gomis, tiek darbu enciklopedijai, tiek galop vadovaudamas 
ateitininkams. Kaip tad galėtų „Aidai“, šis didelis kultūros 

žurnalas, apeiti Tavo sukaktį — net ir tada, kai jis yra Tavo 
rankose! Todėl susitaręs su Tėvais Pranciškonais kaip leidė- 
jais ir su savo bičiuliais Vokietijoje parašiau apie Tave - ta- 
vam žurnalui. Žinau ir jaučiu, kad purtysiesi. Tačiau nusi- 
leisk šį kartą ir straipsnį priimk! Išgyvenk jį pagal aną psal- 
mės eilutę: „Non nobis, Domine, non nobis, sed nomini Tuo da 
gloriam“. 

Straipsnį, Juozai, prašau betgi perskaityki prieš atiduoda- 
mas spaustuvei. Mat jį rašydamas neturėjau po ranka doku- 
mentinės medžiagos, todėl gali būti įsivėlę netikslumų Ta- 
vo gyvenimo datose bei įvykiuose. Taip pat mudu esame, 
Tau išvažiavus Amerikon, nesimatę ir neišsišnekėję, kaip tai 
būdavo Lietuvoje arba stovyklose Vokietijoje. Amerikos gy- 
venimo irgi gerai nepažįstu. Todėl gal ne viena interpretaci- 
ja Tavo veiklos bei santykių neatitiks tikrovės. Prašau tad Ta- 
ve visa tai patikslinti. Vieno tačiau Tau išleisti ar taisyti ne- 
leidžiu: tai to mano gyriaus, kurį reiškiu Tavai mąstysenai 
ir Tavai kūrybai. Jis nėra, kaip matysi, jokia tuščia panegiri- 
ka. Apskritai visas mano straipsnis nėra publicistinis „gar- 
binimas“, o greičiau atvirai bičiuliškas apmąstymas tų gali- 
mybių, kurios atsiveria ir kurios turėtų išsiskleisti tolimes- 
niuose Tavo gyvenimo dešimtmečiuose. 

Nesupyk tad, mielas Juozai, kad be Tavo žinios esi už- 
klumpamas ir net išprievartaujamas šiuo straipsniu! Taip no- 
rime mes visi, kuriems Tu dirbi ir aukojiesi. 


Giliai bičiuliškai Tave gerbiąs A. Maceina 


1. Asmenybės vaizdas 


Juozas Girnius yra tik keletą metų (7-13) jaunesnis už to- 
kius mūsų katalikų intelektualus kaip Brazaitis, Damušis, Die- 
lininkaitis, Grinius, Yla, Ivinskis, Keliuotis, Skrupskelis. O vis 
dėlto jo gimimas Pirmojo pasaulinio karo metu (1915 m. ge- 
gužės 23 d.) įjungė jį visai į kitą kartą, kuriai teko laimės bręsti 
nepriklausomoje Lietuvoje, nebesusiduriant su slaviškuoju pra- 

du kalbos, literatūros, meno, valstybės ir net tautos pavida- 
lu. Girniaus kartai teko augti kaip tik priešginybėje slaviškai 
kultūrai, nes šios įtaka nepriklausomybės metu buvo sąmo- 
ningai tramdoma. Tai buvo toksai mūsų istorijos tarpsnis, ku- 
ris godžiai gėrė į save pokarinės vakarietiškos kultūros verty- 
bes, nepaisydamas rytietiškųjų ir net jas neigdamas. Anoji kul- 
tūrų sintezė, taip nuoširdžiai mums peršama St. Šalkauskio!, 
Girniaus kartos žmonių nežavėjo. Jie negalėjo šios sintezės pa- 
jausti, nes jiems stigo vieno iš jos sudedamųjų pradų, būtent 
rytietiškosios kultūros, kurios nešėjai Lietuvoje buvo Šalkaus- 
kio karta, o iš dalies ir visi gimusieji keletą metų prieš Pirmą- 
jį pasaulinį karą, nes jie visi - bent savo vaikystėje - buvo su 
šia kultūra daugiau ar mažiau susidūrę. 

Ši dvasinė Girniaus vieta gali daug ką paaiškinti jo santy- 
kiuose, iš vienos pusės, su senesniąja karta (katalikų — Dovy- 
daitis, Brazaitis), iš kitos - su pačia jauniausiąja tremties kar- 
ta (A. Liulevičius, K. Skrupskelis, A. Sužiedėlis, V. Vygantas): 
nei su viena jts neturi tikrai vidinių ryšių. Nuo vyresniosios kar- 
tos jį skiria anasai svetimumas kultūrinei sintezei, anasai mo- 
dernus vakarietiškasis turinys, kuris senosios mūsų kartos šir- 
džiai pasiliko vis dėlto daugiau ar mažiau tolimas, nors savo 
protu ji ir buvo šį turinį pasisavinusi: beveik visi šios kartos 
atstovai yra studijavę ir Vakarų Europoje. Bet šitasai „ir“ yra 
visai kas kita negu Gimiaus „tik“: Girnius yra tik Vakarų au- 
gintinis. Nuo jauniausios mūsų tremties kartos Girnių skiria 
jo aistringas lietuviškumas, atsineštas iš tėvynės, todėl šios 
kartos jausmams jau svetimokas, nors protu irgi dar gerai su- 
vokiamas ir pripažįstamas. Juk intelektualas, augęs bei bren- 
dęs svetur, niekad nepajaus tėvynės taip, kaip iš jos atkilęs, 
todėl niekad širdimi neišgyvens visos tos tautiškumo aistros, 
kuria kvėpuoja Girniaus raštai, skirti tautinei problematikai. 

Tikroji dvasinė Girniaus vieta yra ta lietuviškoji kultūri- 
ninkų karta, kuri Lietuvoje brendo Vakarų įtaigojama, kuri ta- 
čiau nesuspėjo savęs išskleisti pačiame krašte, o buvo privers- 


! Plg. Šalkauskis S. Lietuvių tauta ir jos ugdymas, Kaunas, 1933; Macei- 
na A. Kultūrų sintezė ir lietuviškoji kultūra / „Židinys“, 1939 m. 

ta persikelti į Vakarus kaip į grynai kūninio išsilaikymo erd- 
vę. Ši karta yra labai vakarietiška savo problemomis, bet la- 
bai lietuviška savo dvasia. Vakarietiškus pradus ji yra taip 
stipriai sulydžiusi su lietuviškais pradais, kad šių dviejų da- 
lykų skyrimas jai psichologiškai neįmanomas. Todėl tremtis 
šiai kartai yra pats tragiškiausias dalykas: žymiai tragiškes- 
nis negu senajai kartai, kuri dar atsimena savo jaunystės tremtį 
(bent kultūriniu atžvilgiu), ir negu dabartinei jaunajai kartai, 
kuriai svetima žemė (irgi bent kultūriniu atžvilgiu) nebėra 
tremtis, o jau dvasinės egzistencijos erdvė. Girnius yra kaip tik 
šios tragiškiausios kartos atstovas, jos ideologas, jos įsiasme- 
ninęs šauksmas. Jis nešioja savyje didelį skausmą, nuolatos 
prasiveržiantį tiek jo raštuose, tiek nuotaikoje. 

Kiek Girnius nebesutapo su tik keletą metų už jį vyres- 
niais katalikų intelektualais, tiek sutapo su tik keletą metų 
už jį jaunesniais įvairių pažiūrų vadinamaisiais žemininkais- 
lankininkais (Bradūnu, Kaupu, Nagių, Nyka-Niliūnu). Todėl 
Girnius buvo pakviestas parašyti „Žemės“ antologijai įvadą 
(Žmogaus prasmės žemėje poezija, p. 5-65), o vėliau buvo 
tarp „Literatūros lankų“ žurnalo redaktorių. Savo idėjiniu at- 
virumu („liberalumu“) Girnius turėjo poveikio ir jaunajai 
kartai, brendusiai jau Jungtinėse Valstijose. Todėl J. Brazai- 
tis ir rašė apie Girnių, kad „jis yra tarpininkas tarp dviejų 
skirtingų generacijų — išaugusios Nepriklausomoje Lietuvo- 
je ir išaugusios čia, tremtyje“ („Lietuvių dienos“, 1965 m. bir- 
želio mėn., p. 5). 

Idėjinis atvirumas paaiškina ir Girniaus linkimą į liberali- 
nį mūsų visuomenės bei kultūros sparną. Jis pats yra vienoje 
vietoje pasakęs, kad „generacinė vienybė ne atsakymo, o klau- 
simo vienybė“. Savo pasaulėžiūriniais atsakymais Gimius 
anaiptol nėra liberalas (pas mus įsisenėjusia indiferento ar net 
ateisto prasme). Tačiau liberalizmas yra toji plotmė, kurioje 
išnyra šių dienų klausimai. Tai plotmė, kurioje žmogaus lais- 
vė -jo apsisprendimas ir jo būsena visuomenėje — darosi cen- 


2 Girnius J. Žmogaus prasmės žemėje poezija / „Žemė“, Los Angeles, 
1951, p. 15. 

tras, telkiąs aplinkui save visa kita. Kas šią laisvę pabrėžia bei 
gina, atsiduria toje pačioje plotmėje ir todėl yra „savas“, nors 
pats laisvės grindimas ir būtų visiškai skirtingas (plg. Girniaus 
str. „Liberalizmas ir krikščionybė“ V. Kavolio redaguotoje 
knygoje „Lietuviškasis liberalizmas“, 1959, p. 45-74). Čia tad 
ir glūdi tasai pagrindas, kodėl Girnių liberalizmas taip trau- 
kia. Savo metu konkretūs jo santykiai su lietuviškais libera- 
lais buvo tokie glaudūs, kad kai kas iš katalikų net baimino- 
si, esą Girnius virsiąs tikru „liberalu“. Be pagrindo. Tačiau 
tas faktas, kad liberalinis sparnas laisvės klausimą nuolatos 
kelia, kaip tik ir sudaro tą bendrą klausimo vienybę, kuri Gir- 
nių su liberalizmu riša. Todėl jis liberalizmą nuolatos - kar- 
tais net aistringai - gina, kaip tai rodo jo ginčas su kun. Yla?. 
Ir man Gimius negali atleisti, kam savo metu liberalizmą esu 
pavadinęs komunizmo šaltiniu*, Tas katalikiškasis visuome- 
nės sparnas, kuris laisvės klausimo paprastai nekelia arba jį 
net tramdo, Gimiui yra nesimpatiškas. 

Be abejo, šis Girniaus įrikiavimas į grynai lietuviškosios 
žemės kartą anaiptol neišsemia ir neišsako jo dvasios turtin- 
gumo. Tačiau jis gali daug ką paaiškinti šios dvasios linkmėje 
ir jos problematikoje, nes pats Girnius yra pripažinęs, kad 
tos pačios kartos žmonės, nors ir skirtųsi savais atsakymais, 
vis dėlto „stovi prieš tuos pačius klausimus“ ir todėl „leng- 
viau susikalba vieni su kitais negu su tais, su kuriais dėl plot- 
mių skirtingumo bendra kalba iš viso sunkiai randama““. 

Kaip tragiškiausios mūsų kartos asmeninė išraiška, Gir- 
nius yra tragiškas ir pats savyje. Augęs gana ramiu mūsų is- 
torijos metu (mokslus ėjo 1924-1938 metais), jis staiga buvo 
užkluptas katastrofos, ištikusios ne tik kraštą bei tautą, bet ir 
ji patį. Kai sovietai 1940 m. okupavo Lietuvą, Girnius dar at- 
liko karinę prievolę. Turėdamas visapusiškų duomenų pasi- 


3 Plg. Yla 5t. Laisvės problema, Putnam, 1956; Lietuviškojo liberalizmo 
problemos // „Draugas“, 1944-1945 m.; Lietuviškasis nacionalizmas libera- 
Jizmo ženkle // „Aidai“, 1955-1957 m. 

4 Plg. Maceina A. Liberalizmo kelias į bolševizmą // „Aidai“, 1948, Nr. 13. 

5 Girnius J. Žmogaus prasmės žemėje poezija, p. 16. 

ruošti aukštosios mokyklos dėstytojo pareigoms ir būdamas 
į šias pareigas jau iš anksto kreipiamas, Girnius negalėjo šio 
pasiruošimo Lietuvoje užbaigti. Net akademinį daktaro laips- 
nį jis įsigijo tik Kanadoje (1951 m. Monrealio universitete), 
nors Laikinoji vyriausybė jau 1941 m. buvo jį paskyrusi į Fi- 
losofijos fakultetą dėstyti vyr. asistento titulu. Girnius yra fi- 
Iosofas visa savo sąranga, todėl normali jo darbo vieta ir tu- 
rėtų būti universitetas. Žinoma, filosofuoti galima visur. Aka- 
deminė filosofija nėra nei vienintelė, nei geriausia. Priešingai, 
ne sykį ji yra sausa, sustingusi, be dvasios ir širdies. Tačiau 
Vakarų pasaulyje, neišskiriant nė Amerikos, gyvenimas yra 
taip susiklostęs, kad gyventi iš filosofijos galima tik dirbant 
aukštojoje mokykloje. Todėl tikram filosofui, kokiu yra Gir- 
nius, tikrai yra tragiška, kai jis priverstas valgyti duoną iš vi- 
sai kitokio užsiėmimo („Lietuvių enciklopedijos“ ir „Aidų“ 
redagavimas). Tačiau įeiti į kurį nors užjūrio universitetą Gir- 
nius nesiveržė kaip tik todėl, kad pasiliktų lietuviškoje dir- 
voje, kad kurtų lietuviškajai visuomenei. Tai didžiulė auka, 
sykiu tačiau ir didžiulė tragika. 

Tragiškai atrodo ir visuomeninė Girniaus veikla, tapus 
jam Ateitininkų federacijos vadu. Savo dvasia Girnius nėra 
visuomenininkas. Perimdamas Ateitininkų federacijos vado 
pareigas Nepaprastojoje konferencijoje, jis atvirai pasisakė 
nuo tų pareigų gynęsis klausimu „argi manęs nepažįstate?“, 
nes žinąsis „esąs greičiau neramios dvasios, o ne vado pri- 
gimties žmogus“ („Ateitis“, 1965, p. 134). Jis savyje per jaut- 
rus, per gilus, per skeptiškas, kad galėtų nusibrėžti vieną aiš- 
kią liniją, ją skelbti savo vadovaujamai grupei ir jos atkak- 
liai laikytis, kaip visuomeninėje veikloje yra būtina. Be to, 
pati jo filosofija, apie kurią kalbėsime toliau, neleidžia jam 
tokios linijos išvesti. O betgi būdamas Ateitininkų federaci- 
jos vadas ir norėdamas šiojo pareigas tinkamai eiti, Gimius 
yra verste verčiamas tokios linijos ieškoti, ieškoti šūkių, ku- 
riais būtų galima uždegti širdis (ypač jaunimo!) ir praturtinti 
protus. Šių šūkių Girnius dabar ieško labai uoliai ir ne vie- 
ną jų jau yra metęs: „atvirybė laikui“ (ateitininkams), „lais- 
vės, ne liberalizacijos“ (pavergtam kraštui), „meilė žmogui“ 

(kovai už tiesą). Tai gražūs ir prasmingi šūkiai. Tačiau visi 
jie reiškia didžiulę įtampą tiek pačiam Girniui, tiek visuo- 
menei. Girnius kaip filosofas turi juk tikėti šių šūkių tiesa; 
jis juos meta ne propagandos dėlei, bet iš giliausio savo pa- 
ties įsitikinimo. Bet kaip tik todėl, kad jis į juos tiki visa šir- 
dimi, jis reikalauja, kad ir visuomenė į juos tikėtų bei juos 
vykdytų. Girnius kaip filosofas stato visuomenei nelygstamų rei- 
kalavimų. Šiuo atžvilgiu jis yra labai panašus į Šalkauskį kaip 
Ateitininkų federacijos vadą. Ir Šalkauskis statė tokių nelygs- 
tamų reikalavimų, ir jis išgyveno įtampą tarp savęs ir vado- 
vaujamųjų, ir jis nuolatos barė, ragino, galop nusivylė. Pa- 
vojus nusivilti tyko ir Girnių. 

Girniaus stiprybė yra ne veikla plačioje visuomenėje, bet 
siaurame būrelyje, kur užsimezga sąlytis asmens su asmeniu. 
Ten jis išsitiesia visu ūgiu, ten jis apreiškia vidinę savo ugnį 
ir prabyla nauju žodžiu. Todėl ir Kauno universitete deiman- 
čiukai buvo ne Girniaus paskaitos, o jo pratybos. Paskaitose 
jis yra sunkokas kaip ir savo raštuose: originalus jo stilius ir 
savotiška jo sakinio sąranga nelengva įkąsti, ypač klausant. 
Užtat pratybų metu, kai jam tekdavo laisvai kalbėti, jo žodis 
įžiebdavo, nes kilo iš gilaus tikėjimo tuo, ką sakydavo. Praty- 
bų metu Girnius tikrai filosofuodavo, vadinasi, klausdavo ir 
kiekvieną atsakymą vėl paversdavo klausimu. Tuo būdu da- 
lyviai patirdavo gyvą minties gimimo vyksmą, kas akademi- 
niam lavinimui kaip tik ir yra esminga. Tai dar vienas pagrin- 
das gailėtis, kad Girnius ne universitete. Tai taip pat dar vie- 
nas pagrindas būgštauti, kad visuomeninėje veikloje, kur 
reikia turėti reikalų su minia, Girnius bus priverstas šią savo 
dvasios uždegančią atvirybę pridengti moralizuojančių pa- 
Skaitų bei atsišaukimų skraiste. Visa širdimi linkėčiau Girmniui 
šios pagundos vengti ir išvengti! 


2. Mokytojai 


Dr. A. Baltinis klysta sakydamas, esą Girnius „baigęs VD 
universiteto Teologijos-filosofijos fakultetą pas Stasį Šalkaus- 

kį““. Šalkauskio paskaitų Girnius, be abejo, klausė ir egza- 
minus pas jį laikė. Labai daug pasinaudojo ir Šalkauskio pra- 
tybomis (mokslinio darbo metodikos ir logikos) kaip intelek- 
tualinės disciplinos mokykla. Tačiau Šalkauskis kaip mąsty- 
tojas Girniaus mokytojas nebuvo nei formaliai, nes jis 
akademiniams jo darbams (diplominiam darbui, disertacijai) 
nevadovavo, nei praktiškai, nes esencialistinė Šalkauskio fi- 
losofija buvo svetima tikriems Girniaus polinkiams. Šalkaus- 
kis žavėjo Girnių tik, kaip ir mus visus anuo metu, savo vi- 
sažmogiškumu, savo tiesumu ir, kaip Baltinis teisingai pri- 
duria, „absoliučios tiesos besąlyginiu teigimu“ (ten pat). 
Tačiau Girnius niekad nebuvo savo vidumi tiek pasinėręs į 
Šalkauskio mintis, kad nebeatskirtų, ar kartais tai nėra jo pa- 
ties mintys, kaip tai filosofijoje paprastai esti". Net pačiuose 
pirmuosiuose Girniaus moksliniuose darbuose Šalkauskio įta- 
kos nejausti. Du dalykai surentė užtvarą tarp Girniaus ir Šal- 
kauskio: 1) šio pastarojo sistemingumas ir net schemingumas 
ir 2) pastanga turėti atsakymą į visus klausimus. 

Išėjęs iš VI. Solovjovo, Šalkauskis pasisavino iš jo ne tik 
platoniškąjį žvilgį į būtį, bet ir Solovjovo polinkį išreikšti tik- 
rovę, pirmiausia žmogaus veikimą, nuostabiai logiškai, ne- 
paliekant vietos irracionaliniam pradui. Tik savo gyvenimo 
pabaigoje Solovjovas nusigrįžo nuo šio polinkio, suvokęs, kad 
būtyje veikia ne tik nepaprastai harmoningai sudėstyti die- 
viškieji pirmavaizdžiai, bet sykiu ir nepaprastai griaunanti 
bei trikdanti blogio jėga; kad būtis yra greičiau chaosas ne- 
gu simfonija. Šalkauskis šios pagundos nenugalėjo ligi pat 
mirties. Jis sklaidė būtį pagal keturias Aristotelio priežastis 
(veikiančiąją, medžiaginę, pavyzdinę ir siekiamąją), per- 
skverbdamas ją dviem atžvilgiais (objektyviniu ir subjektyvi- 
niu) ir suskirstydamas ją dar į tris laiptus (gamta, kultūra, 
religija). Iš to gaudavosi nuostabus audinys, tačiau ne sykį 


6 Baltinis A. Kovotojas dėl tiesos ir kultūros. Dr. Juozo Girniaus 50 me- 
tų amžiaus sukaktį minint / „Draugas“, 1965 birželio 19, II dalis, p. 4. 
? Plg. Hirsch Jeanne. Die Illusion. Der Weg der Philosophie, Bern, 1956, 

tik išprievartavus tikrovę. Girniui visa ši schema buvo labai 
svetima. Tai nereiškia, kad Girnius būtų essaistas kaip ne vie- 
nas prancūzų ar anglų filosofas. Ne! Tačiau laike įvykstanti 
egzistencija, aplinkui kurią yra susitelkęs Girniaus mąstymas, 
savaime priešinasi bet kokiai sistemai, o ypač schemai. Sis- 
teminti arba scheminti galima tik esmę, bet ne buvimą; tik 
būtį, išgyvenamą statiškai, o ne kaip vyksmą istorijoje. To- 
dėl Girniaus mąstyme sistemos jausti kuo mažiausia. Jame 
jausti, tiesa, centras, spinduliuojąs ir net kartojąsis atskirose 
idėjose; tačiau šis centras pasilieka tarsi siela, gaivinanti vis- 
ką, bet nevirstanti architektoniniu statiniu, kas kaip tik bu- 
vo Šalkauskio mąstyme. 

Tas pat reikia pasakyti ir apie antrą užtvarą — atsakymo 
turėjimą. Šalkauskis man yra sykį prasitaręs, esą jis negalįs 
pakelti minties tuštumos, todėl turįs atsakymą į visa, kas jo 
mąstyme kyla, nors šis atsakymas gal patenkinąs tik jį patį. 
Net tokios neišsprendžiamos problemos, kaip blogis pasau- 
lyje, išganytųjų amžina laimė kartu su pasmerktųjų amžinu 
atmetimu, buvo Šalkauskio sau pačiam išsispręstos. Būdamas 
rytietiškojo tipo filosofas, Šalkauskis tik metodiškai skyrė fi- 
losofiją nuo teologijos: turinio atžvilgiu jis filosofavo apie vi- 
sa - gal ne visados savo raštuose, bet visados savo dvasioje. 
Ilgi mano pokalbiai su juo dažniausiai kaip tik ir sukdavosi 
apie šiuos teologinius dalykus. Girniaus nuotaikai visa tai yra 
labai tolima. Egzistencija stovi prieš mąstymą kaip neišbai- 
giamas klausimas, kuris niekad negali būti atsakytas, nes 
kiekvienas atsakymas vėl virsta klausimu. Šiuo atžvilgiu Gir- 
nius yra tikroji Šalkauskio priešginybė: Šalkauskis turėjo at- 
sakymą į kiekvieną klausimą sau pačiam, nors ne visados jis 
šį atsakymą skelbė kitiems; Girnius neturi atsakymo į pagrin- 
dinius klausimus sau pačiam, nors dažnai jis atsakymus skel- 
bia kitiems. Tai yra kiekvieno egzistencialisto (apie tai tru- 
putį paskiau) likimas. 

Taip pat nė Maceina nėra buvęs tasai, kurio „dvasioje 
brendo filosofiškai J. Girnius“, kaip spėlioja Baltinis („Drau- 
gas“, ten pat, p. 3). Girnius atėjo į universitetą kaip tik tais 
metais (1932), kai Maceina išvyko užsienin: juodu nėra stu- 

dijų kolegos. O kai Maceina grįžo dėstyti (1935), tai Girnius 
buvo savo studijas jau beveik baigęs. Žinoma, jis ateidavo 
dar į paskaitas, tarp kitų pasiklausyti ir jauno privatdocento 
Maceinos. Tačiau šiojo teologinis žvilgis į būtį, kultūros filo- 
sofijos problemų pabrėžimas, šalkauskiškas potraukis į sis- 
temą ir net schemą laikė Girniaus dvasią atokiai nuo Macei- 
nos idėjų, kurių jis anuo metu - originalių ar bent savitai pa- 
grįstų — turėjo kuo mažiausia. Be to, jis dėstė pradžioje 
įvadinius dalykus (kultūros filosofijos įvadą, mokslinio dar- 
bo metodiką, dabarties pedagogines sroves), kurie Girniaus 
jau buvo seniai išklausyti ir kurie net patys savimi negali tu- 
rėti gilesnės įtakos. 

Tikrasis ir vienintelis Girniaus mokytojas Kauno univer- 
sitete buvo Pranas Kuraitis: tiek formaliai, nes jis vadovavo 
Girniaus studijoms nuo pradžios ligi galo, tiek praktiškai, nes 
Girnius brendo tiesioginiame sąlytyje su Kuraičio mintimi. 
Klystume, žinoma, manydami, esą Girnius pasisavinęs Ku- 
raičio tomistinį žvilgį į būtį. Anaiptol! Tasai sąlytis, kuris Gir- 
nių formavo, buvo ne minties tapatybė, bet kaip tik jos prieš- 
ginybė. Šalkauskio minčiai Girnius pasiliko savo viduje abe- 
jingas: nei jis jos neigė, nei savinosi; jis praėjo tylomis pro 
ją, jos beveik neužkliudytas. Tuo tarpu su Kuraičio scholas- 
tika jis rungėsi pačiose savo gelmėse. Pasirinkęs filosofiją bei 
jos istoriją savo specialybe, Girnius susidūrė su tomizmu visu 
plotu, nes Teologijos-filosofijos fakultete tik tomizmas buvo 
atstovaujamas, būtent plačiausiai ir ištikimiausiai kaip tik 
Kuraičio, dėsčiusio gnoseologiją, ontologiją, naujųjų amžių fi- 
losofijos istoriją, - vadinasi, pačius pagrindinius šios srities 
dalykus. Kas tad šiame fakultete studijavo filosofiją pagrin- 
dine šaka, turėjo susidurti su Kuraičiu labai stipriai. 

Pranas Kuraitis kaip mąstytojas ugdėsi toje neoscholasti- 
kos srovėje (scholastika turi taip pat savo srovių!), kuri išėjo 
iš D. Mercier (vėliau tapusio kardinolu) 1894 m. Liuveno uni- 
versitete įkurto Filosofijos instituto (Institut supėrieur de Phi- 
losophie). Šią srovę išvystė tokie žinomi tomistai kaip L. Noe- 
lis (gnoseologas) ir M. de Fulffas (filosofijos, ypač vidurinių 
amžių, istorikas), o ypač J. Marėchalis (metafizikas), kurio di- 

džiulis veikalas „Le point de dėpart de la mėtaphysiąue“ (Liu- 
venas, 1923-1926) ir šiandien tebeturi stiprios įtakos Vakarų 
Europos tomistams, mėginantiems tiesti metafizikai naujų ke- 
lių ir ieškoti naujų būdų Dievui pažinti“. Kuraitis yra šiame 
Liuveno Filosofijos institute studijavęs ir ten doktorizavęsis 
(1911). Ypač L. Noelis turėjo jam įtakos savo „betarpišku rea- 
lizmu“?, kuriam Kuraitis davė „fundamentalinio realizmo“ 
vardą““. Tuo būdu Lietuvos Teologijos-filosofijos fakultete su- 
sitiko solovjoviškas platonizmas, kiek pagražintas fribūrinės 
scholastikos M. de Munnyncko interpretacijoje, pas kurį stu- 
dijavo ir doktorizavosi Šalkauskis, baigęs juridinės studijas 
Maskvoje, ir tomistinis aristotelizmas, atstovaujamas Kurai- 
čio ir šiojo perkeltas iš Liuveno į Kauną. Kadangi Šalkauskis 
atsidėjo daugiausia pedagogikai ir iš filosofijos dalykų dėstė 
tik antrinius (filosofijos įvadą, logiką, kultūros filosofiją), to- 
dėl filosofiją specialiai studijuoją buvo savaime Kuraičio glo- 
bojami ir formuojami. Šiuo būdu ir Girnius virto Kuraičio mo- 
kiniu tiesiogine šio žodžio prasme. 

Tačiau dvasinė mokinio sąranga buvo visiškai kitokia ne- 
gu mokytojo. Kartą Girnius man yra sakęs, esą jis, išgirdęs 
pirmą sykį egzistencinės filosofijos idėjas, savaime pajutęs, 
kad tai esą jo idėjos ir jo filosofija. Gimnius yra egzistencia- 
listas savo dvasios gelmėmis. Tomizmą jis studijavo atsidė- 
jęs ir gana ilgai, net tame pačiame Liuvene (1936/37 m. m.), 
tačiau tomistas jie nepasidarė. Dr. A. Baltinio teigimas, jog 
„Ar. J. Gimius liko ištikimas tomizmo principams“"!, yra gry- 
nai teorinė išvada iš Girniaus studijų eigos, bet ne iš jo dva- 
sios. Ne kiekvienas, kuris tomizmą ilgus metus studijuoja, 
yra jau tuo pačiu tomistas. Iš daugelio nuoširdžių pokalbių 
man yra žinoma, kaip sunkiai Girnius savo viduje rungėsi 
norėdamas būti lojalus savo mokytojui ir sykiu išlaikyti sa- 


8 Plg. Lotz J. B. Seinsproblematik und Gottesbeweis // „Gott in Welt“, 
Festschrift fiir Karl Rahuer, Freiburg i. Br., 1964, Bd. I, p. 136157. 

? Plg. Noel L. Le rėalisme immėdiat, Louvain, 1938. 

10 Plg. Kuraitis P. Pagrindiniai gnoseologijos klausimai, Kaunas, 1930. 

"! Baltinis A. Kovotojas dėl tiesos ir kultūros, p. 4. 

vo mąstymo laisvę. Lojalus Kuraičiui Girnius norėjo būti to- 
dėl, kad Kuraitis darė jam didžios įtakos savo plačiaširdžiu 
žmogiškumu. Pats Girnius apie Kuraitį yra teisingai parašęs: 
„Visa gausi katalikų intelektualų generacija, išėjusi viešumon 
antrajame mūsų nepriklausomo gyvenimo dešimtmetyje, turi 
pagrindo Kuraitį laikyti tuo žmogumi, kuriam jie lieka Ja- 
biausiai skolingi“'2. Skolingi ne tiek idėjinio turinio atžvilgiu, 
kaip Šalkauskio atveju, kiek žmogiškojo atvirumo paskatų, 
padrąsinimo, paramos ir savotiškos dvasinės (dažnai net ir 
medžiaginės!) užuovėjos prasme. Statokas savo būdu ir šal- 
tokas iš viršaus Kuraitis turėjo nuostabios dovanos patrauk- 
ti jaunų studentų širdis asmeniniu sąlyčiu. Todėl jis forma- 
vo negausius savo klausytojus ne tiek auditorijoje, kiek sa- 
vo darbo kambaryje tarp daugybės knygų, kurių visos jo 
klausytojams šiuo būdu buvo prieinamos: čia tad ir užsi- 
megzdavo ryšys tarp Kuraičio ir jo mokinių. Šio ryšio buvo 
patrauktas ir Girnius. Kuraičio atviras bei gilus žmogišku- 
mas yra tai, kas Girnių įjungė į jo mokytojo orbitą. 

Iš Kuraičio idėjų Girnius yra pasisavinęs tik tokias, ku- 
rios savaime sutapo su jo paties giliausiais įtikinimais: bū- 
tent: 1) autoriteto neigimą filosofijoje (Kuraitis, nors ir būdamas 
tomistas, atmetė autoriteto vaidmenį filosofijoje ir savus įsi- 
tikinimus grindė tik kritiško proto reikalavimais), 2) būties 
persvarą prieš mąstymą (Kuraitis pagrindine filosofijos discip- 
lina laikė ne gnoseologiją, bet ontologiją ir dekartiškąjį cogi- 
to suprato kaip negalimą be cogitum), 3) etinį filosofavimo po- 
būdį (Kuraitis nuolatos pabrėždavo įpareigojantį mąstymo 
pobūdį išlaikyti savą laisvę ir tiesos meilę), 4) krikščioniško- 
sios filosofijos neigimą (Kuraitis laikė „krikščioniškąją filosofi- 
ją“ prieštaravimu in terminis). Kas pažįsta egzistencinę filo- 
sofiją, lengvai įžvelgs, kad šie keturi Kuraičio nusistatymai 
nuostabiai sutampa su egzistencinės filosofijos reikalavimais. 
Todėl jie ir buvo Girniaus pasisavinti. Formaline prasme Gir- 
nius iš tikro liko ištikimas savo mokytojui. 


12 Lietuvių enciklopedija, t. XIII, p. 383. 

Girniaus mokytojai turinio atžvilgiu yra M. Heideggeris ir 
K. Jaspersas. Pas Heideggerį (Freiburge) Girnius yra net ir stu- 
dijavęs (1937 rudens semestrą). Nešiodamas specialiai pasi- 
siūdintą švarką, suvokdamas savo minties originalumą, lai- 
kydamas visus jo idėjų nesuprantančiais, Heideggeris anuo 
metu sąmoningai išsiskirdavo iš kasdienių Žmonių, iš tojo 
„man“, kaip jis tai vadina savo filosofijoje (šiandien žmonių 
draugėje Heideggeris yra labai tylus ir net nusižeminęs!). Hei- 
deggerio seminare, kurį Girnius lankė, niekas nesugebėdavo 
įjo klausimus atsakyti - tik jo asistentas, kuris šiuos klausi- 
mus jau buvo atmintinai išmokęs. Nors ir Girnius nesuėjo į 
artimesnius santykius su M. Heideggeriu, bet iš dviejų metų 
užsienio universitetuose daugiausia jautėsi pasinaudojęs pas 
Heideggerį praleistu semestru (Liuveno filosofai nieko naujo 
jam nedavė, ir ten už juos didesnio įspūdžio jam paliko psi- 
chologo A. Michotte ir valstybės teoretiko J. Dabino klausy- 
tieji kursai; o Sorbonoje, kur buvo išvykęs po Freiburgo i. Br. 
1938 m. pavasario semestrui, taip pat daug naujo nepatyrė, 
bet užtat su dideliu domesiu išklausė Collėge de France tuo 
metu skaitytus E. Le Roy, Bergsono įpėdinio, ir E. Gilsono kur- 
sus). Heideggeris Girniui buvo palikęs tokį įspūdį, kad šis jį 
vadindavo „sekuliarine galva“, t. y. galva, kuri gal tik sykį per 
šimtmetį pasirodo. Tačiau Girnius jau buvo parašęs apie Hei- 
deggerį platų diplominį darbą, išspausdintą lietuvių filosofi- 
jos žurnale „Logos“ (1936 m. Nr. 1 ir 2), ir nenorėjo šio darbo 
plėsti savo disertacijai. Užtat savo disertacijai ir pasirinko ki- 
tą egzistencinės filosofijos atstovą - K. Jaspersą, nors metafi- 
ziniu atžvilgiu ir silpnesnį. Pas Jaspersą studijuoti Girnius ne- 
begalėjo, nes 1937 m. Jaspersas jau buvo nacių režimo paša- 
lintas iš universiteto. Bet Girnius iš Freiburgo buvo nuvykęs 
į Heidelbergą ir ten aplankė Jaspersą, nuoširdžiai su juo išsi- 
kalbėjo ir gavo biografinės medžiagos ketinamai disertacijai. 
Šio darbo vadovas tačiau buvo Kuraitis: Girnius iš pat pra- 
džios ryžosi rašyti disertaciją lietuviškai ir ją įteikti bei ginti 
Kaune. Bet kaip tik čia ir prasiveržė ana vidinė priešginybė 
tarp lojalumo savo mokytojui ir ištikimybės sau pačiam. Tarp 
Jasperso ir Kuraičio tvilo neužgrindžiama bedugnė. Tarp Jas- 

perso ir Girniaus tūno gili giminystė. Kaip tad pateikti Jas- 
persą Kuraičiui Girniaus rankomis? Girnius nenorėjo sugelti 
Kuraičio tėviškos širdies ir rašyti disertaciją taip, jog nebūtų 
galima atskirti, ar tai Girniaus ar Jasperso mintys. Žinoma, 
esama Jasperso filosofijoje dalykų, kuriuos ir Girnius atmeta, 
kaip tai matyti iš jo disertacijos santraukos". O vis dėlto Jas- 
perso idėjos Girniui yra tiek savos, kad kritiškai jis galėjo liesti 
tik vienašališkumus, tik neišvystytus dalykus, nepastebėtas 
puses, bet ne pačią esmę. Betgi kritikuoti Jasperso filosofijoje 
tik antrinius dalykus reiškia prisipažinti prie jos pagrindų ir 
tuo būdu nuliūdinti Kuraitį. Todėl kritinė Girniaus disertaci- 
jos dalis virto jam vidine kančia, ir jis ilgai delsė, svyravo, ne- 
rasdamas pavidalo šiai daliai. Pagaliau vokiečių okupacijos 
metu pats pradėjęs dėstyti universitete ir tarp kitų dalykų iš 
bėdos gavęs skaityti psichologijos kursą, pasiryžo keisti diser- 
tacijos temą ir sėdosi šiam reikalui analizuoti filosofijos ir psi- 
chologijos santykius. Darbas jau buvo gerokai įpusėtas, kai te- 
ko jį nutraukti (ir, deja, palikti Lietuvoje) dėl antrojo bolševi- 
kų priartėjimo. Kai po viso šito, jau būdamas Amerikoje, 
Girnius vėl ryžosi doktoruotis, grįžo prie K. Jasperso egzis- 
tencinės metafizikos savo disertacijai. Taigi skaudus konflik- 
tas tarp pareigos savam įsitikinimui ir meilės žmogui pažy- 
mėjo jau pirmus Girniaus kaip filosofo žingsnius. Būtų gera, 
kad šiandien Girnius, kuris taip aistringai dabar skelbia mei- 
lę žmogui“, atkreiptų ir kitų dėmesį į tai, kad ši meilė nėra 
taip lengvai suderinama su ištikimybe tiesai: juk ši sunkeny- 
bė ir net įtampa yra jo paties išgyventa. 


3. Mąstysena 
Girnius yra pats filosofiškiausias protas iš visų nepriklau- 


somoje Lietuvoje brendusių mąstytojų (nelyginu su brendu- 
siais jau tremtyje, nes jų nepažįstu). Kuraitis savo protavi- 


13 Plg. Girnius J. Laisvė ir būtis. Karl Jasperso egzistencinė metafizika, 
Brooklyn, 1953. 
5 Plg. Girnius J. Žvelgiant į ateitį / „Aidai“, 1965, Nr. 1, p. 8-9. 

mu buvo nekūrybiškas. Tiesa, jis vienur kitur (pažinimo te- 
orijoje, etikos jungime su ontologija) kiek paįvairino tomiz- 
mą, tačiau jokių naujų būties įžvalgų neatskleidė. Šalkaus- 
kio protavimo silpnybė buvo, kaip minėta, jo schematizmas, 
vertęs jį tiesti savo minčių audinį daugiau į plotį. Maceinos 
protavimo silpnybė yra jo aiškumas, kuris nepakenčia logi- 
nės tamsos ir todėl yra priverstas dažnai sustoti pusiauke- 
lėje, kadangi antroji kelio pusė yra jokia šviesa neperskver- 
biama. Girnius visų šių silpnybių neturi. Jo protavimas yra 
kūrybiškas, kiekvieną sykį ieškąs vis naujų atžvilgių ir jų 
randąs — ar tai būtų laisvės problema, ar tautybės klausimas, 
ar ateizmo tragika. Tačiau šis kūrybiškumas vyksta Girniaus 
dvasioje ne pagal iš anksto turimą schemą (kaip pas Šalkaus- 
kį), bet pagal situacijos reikalavimus, kurie nuolatos kinta ir 
todėl į jokią sistemą nėra suvedami. Dideliai aiškus Girnius 
savo mintyje nėra, nes jis mąsto sąvokomis, o ne vaizdais 
(kaip Maceina), todėl sugeba rašyti ir apie tokius dalykus, 
kurie yra tamsūs savo esmėje ir vos sugaunami protu, bet 
niekad ne vaizduote. Vaizduotės išskyrimas iš protavimo vyks- 
mo kaip tik ir yra Girniaus stiprybė. Tai reta dovana, kuri liu- 
dija aiškiai filosofinę dvasios sąrangą. Tai metafizinė dova- 
na, reta apskritai ir ypač reta mūsų padangėje. 

Antra Girniaus protavimui būdinga savybė yra aistra mąs- 
tyti (passio cogitandi). Girnius nefilosofuoja nei iš nuostabos 
(kaip Platonas, Aristotelis, Heideggeris, Wustas), nei iš abe- 
jonės (kaip Descartes'as, Kantas, Jaspersas). Jam yra svetimas 
Heideggerio klausymas (das Lauschen), ką būtis byloja, ir tuo 
būdu savotiškas pasyvumas pasaulio akivaizdoje“. Girniaus 
mąstymas turi aiškių aktyvumo žymių, būtent polinkio verž- 
tis į pasaulį ir jį keisti - galbūt tuo tarpu tik vidinio apsi- 
sprendimo pavidalu, tačiau vidinis apsisprendimas juk yra 


35 Įdomu šioje vietoje pastebėti, kad Adorno (Frankfurto a. M. universi- 
teto filosofijos profesorius) teigia, esą Heideggerio įsijungimas į nacionalso- 
cialistinę ideologiją savo metu buvęs ne prisitaikymas, bet kaip tik šio min- 
ties pasyvumo išraiška: kas klusniai klauso, ką būtis byloja, tas išgirsta jos 
žodį ir per fiurerį (plg. Adorno Th. W. Eingriffe, Frankfurt a. M., 1963, p. 17). 

pati pirmykštė veiklos forma. Iš kitos pusės, Girniui yra sve- 
tima ir Jasperso negalia pažinti būtį savyje ir tuo būdu pa- 
sitenkinimas filosofuojant ją tik nušviesti, o ne tikrai pažin- 
ti. Todėl Girnius ir kritikuoja Jaspersą, sutikdamas su juo, 
kad egzistencinė tiesa „slepia moralinio angažavimosi reika- 
lavimą“, tačiau „tai neduoda mums teisės moralinį apelia- 
vimą savyje slepiančias metafizines tiesas nuvertinti tik į re- 
liatyvius ir istoriškai besikeičiančius simbolius“. Vadinasi, 
nei nuolankus prisiėmimas to, ką būtis mums sako (Heideg- 
geris), nei principinis ja nepasitikėjimas nusigręžiant į šifrus 
(Jaspersas) yra Girniaus mąstymo kelias, bet etinis įsipareigo- 
jimas pažinime. Sis įsipareigojimas tačiau reiškia, kad Girnius 
mąsto ne teorijai, bet gyvenimui; kad jis mąsto iš savotiškos 
aistros bei kančios; kad kaip tik todėl jo mintys turi savotiš- 
kos ugnies, kuri patraukia arba atstumia, bet niekad niekam 
nelieka abejinga. Tiesa Girniui turi būti ne tik žinoma, bet ir gy- 
venama“, Gyventi tiesą reiškia veikti. Valios pradas Girniaus 
mąstyme yra labai stiprus, ir pastaruoju metu jo straipsniuo- 
se vis stiprėja. Jis pradeda vis labiau reikštis kaip reikalavi- 
mas - ne tik sau pačiam, bet ir kitiems. Girnius negali rašyti 
šaltai. Tiesa, jo stilius nėra nei lengvas, nei puošnus. Tačiau 
jame jausti didžiulė kaitra bei jėga. Ji pagauna ir neša. 
Tačiau kaip tik šioje savybėje glūdi ir pavojus, kad Gir- 
niaus aistra mąstyti (kaip ir kiekviena aistra) gali pasukti jį 
į lygstamų vertybių nelygstamą teigimą. Girnius yra teisin- 
gai Jaspersui prikišęs, kad šis suvedęs „filosofinę tiesą į mo- 
ralinį tiesumą“?9, nes „ištikimybė pati savaime neįrodo tie- 
sos, net jeigu ji eina iki gyvybės aukos“ (ten pat, p. 26). Tai 
pastebėta labai prasmingai. Užtat man ir darosi truputį ne- 
jauku, kai pastaruoju metu Girnius taip labai pabrėžia išti- 
kimybės pradą, neišaiškinęs, ar ši ištikimybė iš tikro liečia 
nelygstamas vertybes. Juk ištikimybė pati savaime - tai Gir- 
niaus teiginys - tiesos neįrodo; vadinasi, tiesos matas glūdi kur 


16 Girnius J. Laisvė ir būtis, p. 25. 
" Plg. Girnius J. Laisvė ir būtis, p. 149. 
18 Girnius J. Ten pat, p. 34. 

kitur, o ne pačioje ištikimybėje. Ar tad nevertėtų visų pirma iš- 
tirti, ar tai, kam liekama ištikimam, iš tikro yra tiesa bei ver- 
tė? Kitaip tariant, linkėčiau sukaktuvininkui, kad jis kiek su- 
tramdytų etinį momentą savo raštuose (ypač pastaruosiuo- 
sel), o paryškintų metafizinę pusę visų tų dalykų, kuriems 
ištikimybę jis taip aistringai skelbia. Pastarųjų metų posūkis 
į etiką Girniui kaip tik ir darosi pavojingas dėl anos vidinės 
aistros, nušviečiančios nelygstama ugnimi net ir labai lygs- 
tamas vertybes. Aistrą ir kančią išgelbsti tik visuotinumas. Ma- 
no kančia yra niekis, jeigu ji nėra atospindis visuotinės kan- 
čios. O šito visuotinio žvilgio kaip tik ir pradedame pasigesti 
pastaruosiuose Girniaus raštuose. Todėl į jį patį norėčiau 
kreipti jo klausimą Jaspersui: „Ar galima apsisprendimo ne- 
lygstamybė be moralinių vertybių atskleidimo?“ Juk „visa 
priklauso nuo to, už ką einama mirti“. 

Šios savybės lemia ir Girniaus santykį su egzistencine da- 
barties filosofija. Mūsų mąstančioje visuomenėje vyrauja įsi- 
tikinimas, kad Girnius yra egzistencialistas. Tokio įsitikini- 
mo laikausi ir aš. Tačiau pats Girnius yra rašęs: „Nesu iš tų, 
kurie egzistencinę filosofiją galėjo sutikti kaip šviesą ateities 
keliui. Atvirkščiai, savo filosofinėmis pažiūromis esu sveti- 
mas egzistencinei filosofijai“2. Kas tad klysta: mes ar pats 
Girnius? Atrodo, kad nei vienas, nei kitas. Egzistencinė filo- 
sofija, kaip ji šiandien yra atstovaujama Heideggerio, Jasper- 
so, Sartre'o, iš tikro negalėjo būti Girniaus sutikta kaip šviesa 
ateičiai, kadangi joje pačioje tokios šviesos nėra. Klusnus nu- 
silenkimas būčiai (net ir fiurerio pavidalu...!) Heideggerio 
mąstyme, pasinėrimas daugiaprasmiuose šifruose Jasperso fi- 
losofijoje, ligi savivalės einąs savęs susikūrimas laisvėje Sar- 
tre'o idėjose yra greičiau išsižadėjimas bet kokios šviesos ir 
bet kokios ateities. Gilus liūdesys ir net fatalizmas jausti eg- 
zistencinėje filosofijoje. Šia prasme galima visiškai sutikti su 
Girniumi, kad jam egzistencinė filosofija yra svetima. 


29 Girnius J. Ten pat, p. 61 ir 63. 
20 Gimnius J. Ten pat, p. 4. 

O vis dėlto ji jam yra taip sava, kaip nė viena kita filoso- 
fija; sava tuo, kad egzistencinės filosofijos didžiausias rūpes- 
tis yra žmogus ir jo likimas. Ši filosofija kelia aikštėn laisvės 
pradą - net ligi susikūrimo savos esmės (Sartre); ji suliedi- 
na prasmės klausimą su būties klausimu: būti reiškia pras- 
mingai būti; ji šaukia žmogų būti ištikimam sau pačiam, net 
jeigu ši ištikimybė ir pasiliktų tik lygstamybių plotmėje. Tai 
yra tas pat rūpestis, kuriuo alsuoja ir visi Girniaus raštai. Sa- 
vo mąstymo linkme Girnius yra tikras egzistencialistas, nes 
jo mąstymas krypsta ne į bendrą esmę, bet į individualinę 
egzistenciją, ne į pasaulį, bet į žmogų; ne į visa valdančius 
bei laikančius dėsnius, o į laisvą apsisprendimą bei ištikimy- 
bę šiam apsisprendimui. Galimas daiktas, kad konkretūs Gir- 
niaus atsakymai (jų ligi šiol jis yra davęs dar maža) skiriasi 
nuo tos pat rūšies atsakymų, kokius duoda Heideggeris, Jas- 
persas, Sartre arba kad ir Marcelis. Tačiau formaline savo 
mąstymo sąranga Girnius eina tuo pačiu keliu. Čia vėl išei- 
na aikštėn tai, ką Girnius pats yra teigęs ryšium su kartų vie- 
nybe: generacinė vienybė yra ne atsakymo, bet klausimo vienybė. 
O savo klausimuose Girnius yra su egzistencine filosofija vi- 
siškai vieningas. Kokius atsakymus Girnius pats duos, turė- 
tų mums atskleisti kaip tik būsimieji jo gyvenimo dešimtme- 
čiai. Tik tada galėsime tikrai įžvelgti, kiek Girniui egzisten- 
cinė filosofija yra svetima ir kiek sava. 


4. Pagrindinės idėjos 


Nors Girnius stovi dar tik savito kelio pradžioje, vis dėl- 
to jau galima kalbėti apie pagrindines jo mąstymo idėjas, ku- 
rios jo raštuose išryškėjusios ir į kurias jis nuolatos kreipia 
dėmesio, būtent: a) laisvės idėja, b) tautybės klausimas ir c) 
ateizmo tragika. 


a. Laisvės idėja yra patraukusi Girniaus mąstymą nuo pat 
pradžios, gal net Kuraičio įtakoje, nes šis, kaip minėta, ne- 
pripažino autoriteto filosofijoje, pasisakydamas tuo būdu už 

mąstymo laisvę, atsakingą tik protingam pagrindimui, o ne 
kokiai nors visuomeninei institucijai, net jeigu ji vadintųsi ir 
Bažnyčia. Susidomėjimas Jaspersu ir didelė disertacija apie 
jo filosofiją tik dar labiau sustiprino Girniaus laisvės idėją, 
nes, jo žodžiais tariant, „nėra filosofijos, kuri būtų energin- 
giau gynusi sąžinės nelygstamybę ir laisvę“, kaip Jasperso?!. 
Todėl pirmas stambus Girniaus darbas, išėjęs tremtyje, kaip 
tik ir vadinasi „Laisvė ir būtis“ (Bruklinas, 1953). Tai jo di- 
sertacijos lietuviškoji santrauka. Kartu su šiuo veikalu ir vė- 
liau ėjo daugelis kitų Girniaus straipsnių, kuriuose jis lais- 
vės idėją sklaidė ir ją gynė tiek mąstyme, tiek kultūrinėje kū- 
ryboje, tiek politikoje. Laisvės klausimo kėlimas padarė 
Girnių, kaip anksčiau minėta, artimu ir liberaliniam mūsų 
sparnui, kartu jį nusukdamas nuo visų tų, kurie laisve men- 
kai tesidomi arba net ryžtasi ją valstybinėmis priemonėmis 
tvarkyti. Iš čia kilo ir jo pasisakymas už vadinamąją „nepa- 
saulėžiūrinę politiką“ kaip atsisakymą iš valstybės pusės reg- 
lamentuoti kultūrinę žmogaus veiklą. 

Vis dėlto nei disertacijoje, nei kituose Girniaus raštuose 
kol kas nerandame metafizinio laisvės pagrindimo bei jos 
sklaidos: nerandame laisvės ryšio su žmogaus esme. Tiesa, Gir- 
nius, atrodo, nenorėtų sutikti su Jaspersu, esą laisvė yra ne 
žmogaus esmė, o jo egzistencija. „Nėra tik žodžių ginčas, — 
rašo Girnius, - ar laisvė laikoma esme ar 'egzistencija'. Kai 
laisvė laikoma žmogaus esme, savaime prileidžiama, jog vi- 
si žmonės yra laisvi... Gi egzistencinė laisvė principiškai yra 
galimybė, ne duotybė... Užuot buvusi iš gimimo duota, lais- 
vė yra pašaukimas, kurio vykdymas mane pakelia į egzis- 
tencijos rangą“ (ten pat, p. 52). Tai Jasperso teiginiai. Tačiau 
lieka neaišku, ar Girnius šiuos teiginius palaiko, nes laisvės 
sampratos Jasperso filosofijoje Girnius savo disertacijoje ne- 
kritikuoja. Iš kitų Girniaus raštų (ypač ryšium su liberaliz- 
mu) atrodytų, kad jis laisvę lyg ir laikytų žmogaus esme, nes 
jis kovoja už visų Žmonių bei visų įsitikinimų laisvę. Atro- 
dytų tad, kad laisvė yra duotybė, kurią reikia visiems pri- 


21 Girnius J. Ten pat, p. 150. 

pažinti, įvykdyti ir gerbti. Užtat ir norėtųsi, kad Girnius vie- 
ną sykį atsidėtų tikrai laisvės metafizikai ir atskleistų jos gi- 
liausią ryšį su žmogaus esme. Šiam uždaviniui jis yra labiau 
pasiruošęs negu kas kitas iš mūsų. Tai būtų vienas iš mano 
linkėjimų jo sukakties proga! 


b. Tautybės klausimas taip pat patraukė Girniaus kaip 
mąstytojo dėmesį jau gana seniai. Dar būdamas tremtinių 
stovykloje Niurtingene jis susidomėjo lietuviškojo charakte- 
rio problema ir išleisdino turiningą šiuo reikalu studiją?. Iš- 
keliavęs į Jungtines Valstijas ir susidūręs su dylančia mū- 
siškių mase, jis tautybės problemą pradėjo išgyventi kaip li- 
kimo klausimą. Tautybė virto Girniui ne gryno pažinimo 
dalyku, kaip anksčiau lietuviškasis charakteris, bet apsi- 
sprendimo ir ištikimybės pačiam sau rūpesčiu. Visa tai Gir- 
nius išdėstė antrame stambiame savo veikale „Tauta ir tau- 
tinė ištikimybė“ (Čikaga, 1961), išverstame ir į latvių kalbą. 
Tiek V. Vardys, tiek S. Barzdukas savo įvaduose į šią knygą 
pastebi, kad ji reiškia „susirūpinimą tautos gyvybės išlaiky- 
mu naujo tautos istorijos posūkio metu“ (V. Vardys, p. 9) ar- 
ba „lietuviškosios mūsų sąžinės šauksmą“, perduotą mums 
„Visu filosofo analizės įžvalgumu ir lietuvio patrioto tikėji- 
mu“ (S. Barzdukas, p. 14). Pasakyta labai taikliai. Jei nebijo- 
čiau būti suprastas kaip piktažodžiaująs, mėginčiau šį Gir- 
niaus veikalą lietuviams palyginti su Jeremijo laišku žydams, 
ištremtiems į Babilono nelaisvę: ir vienur, ir kitur tas pats 
šauksmas - negarbinti svetimų dievų, išliekant pačiais savimi. 
Šis Girniaus veikalas yra pasirodęs labai laiku ir palietęs vi- 
sų mūsų jaučiamą žaizdą. Todėl jis ir buvo priimtas dideliu 
susidomėjimu kaip reta kita lietuviška knyga. 

Tačiau šis veikalas yra būdingas ir Girniui kaip mąstyto- 
jui, nes jame ypač ryškiai išeina aikštėn jo mąstymo savybės: 
kančia kaip filosofavimo akstinas, aistra kaip dėstymo varik- 
lis, polinkis į etiką, sykiu tačiau ir anas minėtas pavojus lygs- 
tamas vertybes nušviesti nelygstama šviesa. Du trečdaliai šios 


Z Girnius J. Lietuviškojo charakterio problema, 1947. 

knygos yra moralinio pobūdžio — skirti tautinei ištikimybei, 
suliejant ją su žmogiškąja ištikimybe. Tačiau kaip tik šioje vie- 
toje ir kyla klausimas: kas kam yra mastas - žmogiškoji ištikimy- 
bė tautinei ar tautinė ištikimybė žmogiškai? Juk atrodo, kad gali- 
ma likti ištikimam tautiškai, nebesant ištikimam žmogiškai. 
Tačiau kokios vertės turi ši tautinė ištikimybė be žmogiško- 
sios ištikimybės? Kokion pusėn turi atsistoti mūsų apsispren- 
dimas, įvykus konfliktui tarp tautinių ir žmogiškųjų vertybių? 
Tokio konflikto tremties būtyje esama gana dažno. Kaip at- 
rodo asmens pirmenybės pradas šios tautinės ištikimybės 
šviesoje? Tai klausimai, kurie savaime kyla skaitant Girniaus 
veikalą ir apmąstant jo aistringą įspėjimą: „Sava tauta yra ta 
iš visų vienintelė, su kuria savo likimu sutampame taip neiš- 
skiriamai, kad jai ištikimybė yra sau patiems ištikimybė, o jos 
palikimas - savęs pačių išdavimas“3, 

Antras dalykas, kuris išnyra Girniaus pastatyto tautybės 
klausimo akivaizdoje, yra tautinės kultūros santykis su visuo- 
tine žmonijos kultūra. Juk išvedimas savos tautos į pasaulinius 
plotus reiškiasi ne informaciniu parodymu, ką esame sukū- 
rę, o veikliu dalyvavimu anttautinių problemų sprendime, 
kaip tai savo metu buvo pabrėžęs Šalkauskis, sakydamas, 
kad „tik per siekimą anttautinių tikslų ir per tarnavimą vi- 
suotiniams žmonijos uždaviniams tauta pasiekia didžiausios 
galybės“*', Kaip žmogaus asmuo pilnai subręsta ir įprasmi- 
na savo gyvenimą tik dirbdamas antasmeninėje plotmėje ir 
antasmeniniams tikslams, taip ir tauta (ar jos dalis) pateisi- 
na bei įprasmina tiek savo buvimą, tiek savo kultūrą, tik 
veikliai bei plačiai dalyvaudama anttautinių uždavinių 
sprendime bei vykdyme. Štai dalykas, pro kurį dažnai pra- 
einame tylomis. Tylomis pro jį yra praėjęs ir Gimius savo 
knygoje. Ar ir su tauta neįvyksta tas pat, ką Kristus yra pa- 
sakęs apie asmenį: savo sielą praranda tas, kuris ja labiau- 
siai yra susirūpinęs, ir laimi kaip tik tas, kas ją paneria į 


233 Girnius J. Tauta ir tautinė ištikimybė, p. 284—285. 
24 Šalkauskis S. Visuomeninis auklėjimas, Kaunas, 1927-1932, p. 159. 

aukštesnius dalykus. Mano tad linkėjimas Girniui šios mie- 
los sukakties proga ir būtų: grįžti prie tautybės problemos sklai- 
dos, tačiau šį sykį nebe etiniu, bet metafiziniu požiūriu, bū- 
tent susiejant ištikimybę tautai su Žmogiškąja ištikimybe ir 
tautinę kultūrą suprantant kaip tarnybą anttautiniams žmo- 
nijos uždaviniams. 

(Redakcijos intarpas: „Tautos ir tautinės ištikimybės“ knygoje iš 
tikro nėra plačiau specialiai leistasi į tautinės kultūros santykį su 
visuotine žmonijos kultūra. Tačiau visiškai tylomis pro šį klausi- 
mą ta knyga nepraėjo. Priešingai, remiantis tuo pačiu Šalkauskiu, 
buvo įspėta dėl „provincinės izoliacijos“, į kurią veda nacionaliz- 
mas; buvo pabrėžta, kad „patriotizmas rūpinasi savosios tautos įsi- 
jungimu į žmoniją nepakeičiamu jos nariu ... visuotinės reikšmės 
kultūrine kūryba“; šia prasme buvo net pabraukta, kad „tikra tar- 
nyba tautai tuo pačiu yra tarnyba žmonijai“,žr. tos knygos p. 122. 
Taip pat su tautinės ir žmogiškosios ištikimybės santykiu — jis bu- 
vo netiesiog liečiamas, ryškinant patriotizmo dorinį charakterį: „tik- 
ra meilė nereikalauja užsimerkti prieš tai, ko neverta mylėti nė sa- 
vuosiuose“, p. 113. Todėl apeliavimas į tautinę ištikimybę nieku bū- 
du nereiškė nacionalistinio žmogiškosios ištikimybės paneigimo, 
nors ir nebuvo knygoje specialiai analizuoti tikri ar tariami tauti- 
nės ir žmogiškosios ištikimybės konfliktai.) 


c. Ateizmo tragika yra trečioji idėja, kuria Girnius domisi 
irgi gana seniai. Šiam klausimui jis yra skyręs savo pasta- 
rąjį patį brandžiausią veikalą „Žmogus be Dievo“ (Čikaga, 
1964). Tai knyga, kurios metmenys parašyti jau Vokietijoje, 
Švabijos Gmiundo stovykloje, kur Girnius su šeima turėjo 
vieną vienintelį kambarėlį ir kur masė mūsiškių, aprūpinta 
pane et circensibus, pasiliko ištikima sau tinginiaudama ir gir- 
tuokliaudama. Girnius tuo tarpu rašė knygą apie žmogų be 
Dievo. Iš ano meto jo stalčiuose guli dar vienas neišleistas 
veikalas apie žmogų ir techniką. Taigi žmogaus problema, iš 
vienos pusės, ryšium su Dievu, iš kitos - ryšium su žemės 
apvaldymu technine kūryba kaip tik ir patraukė Girniaus dė- 
mesį anomis stovyklinėmis dienomis. Maždaug po dešimties 

metų (1957) „Žmogus be Dievo“ gavo „Aidų“ mokslinę pre- 
miją. Tačiau tik dar po septynerių metų šis veikalas išvydo 
pasaulio šviesą. O juk jo problematika yra tokia aktuali, kad 
Vatikanas yra įsteigęs net specialų sekretoriatą netikintie- 
siems (taigi - žmonėms be Dievo!), kuriam vadovauja Vie- 
nos kardinolas Fr. Konigas. Bedievybės apraiška vis labiau 
domina ir teologus, kaip tai rodo pastarieji straipsniai“. Tuo 
būdu Girniaus knyga iš tikro yra lietuviškasis įnašas į šios 
anttautinės problemos sprendimą; įnašas savo apimtimi, gi- 
lumu ir originalumu atsistojęs visų kitų man žinomų šios rū- 
šies veikalų priekyje. Nei J. Lacroix („Le sens de T'athėisme 
moderne“; Tournai, 1959), nei I. Leppas („Psychoanalyse de 
Tathčėisme moderne“; Paris, 1959), nei H. Pteilis („Der atheis- 
tische Humanismus der Gegenwart“; Aschaffenburg, 1959), 
nei H. Rohde („Mensch ohne Gott“; Freiburg i. Br., 1961) Gir- 
niaus knygai prilygti negali. Gal tik H. de Lubaco „Ateisti- 
nio humanizmo dramą“ („Le drame de V'Humanisme athėe“; 
Paris, 1945) galima gretinti su Girniaus veikalu (Girnius yra 
Lubaco veikalą naudojęs). Taigi galime tik didžiuotis, sulau- 
kę tokio rango knygos. Garbė ir „Į laisvę fondui“, kad jis sa- 
vo uždavinį suprato ne siaurai tautiškai, o kaip pastangą da- 
lyvauti anttautinių problemų sprendime ir todėl išvedė šią 
anttautinės reikšmės knygą į visuomenę. 

Kuo ateizmo problema yra būdinga Girniui kaip filosofui? 
Tuo, kad ji vėl mums atskleidžia jo mąstymo polinkį į eti- 
ką ir į antropologiją žmogaus filosofijos prasme. Įvedama- 
jame skyriuje Girnius pastebi, kad „yra du pagrindiniai ke- 
liai, kuriais žmogus be Dievo gali būti neraminamas. Pir- 
mas kelias - pozityvus Dievo buvimo įrodymas, antrasis 
kelias - vidinė ateizmo analizė“*. Gimius savo veikalą ski- 
ria antrajam keliui. Tačiau šiedu keliai nėra nei lygiapras- 
miai, nei lygiaverčiai. Pirmasis kelias yra metafizinis: tai ke- 
lias per būtį. Antrasis kelias yra antropologinis (etinis ir psi- 


25 Plg. Meiz J. B. Der Unglaube als theologisches Problem // „Concilium. 
Internationale Zeitschrift fūr Theologie“, Heft 6, 1965, p. 484, 
26 Girnius J. Žmogus be Dievo, p. 21. 

chologinis): tai kelias per sąmonę. Ašen teigčiau, kad tik pir- 
masis kelias gali Dievą atskleisti, Žmogus gali Dievą rasti tik 
būtyje, niekados ne savo sąmonėje, net jeigu ši sąmonė ir 
būtų labai nelaiminga bei neprasminga. Mano galvoje yra 
susiklostęs šitoks silogizmas. Jeigu Dievas yra, jis turi turė- 
ti ryšio su būtimi (seinsbezogen). Jeigu jis turi ryšio su būti- 
mi, jis gali būti proto sklaida būtyje ir rastas. Jeigu būties 
sklaida principialiai Dievo neranda, tai reiškia, kad jo iš vi- 
so nė nėra, nes tai reiškia, kad Dievas neturi jokio ryšio su 
būtimi, o toks be ryšio su būtimi Dievas yra nesąmonė. Ne- 
sąmonė gi neegzistuoja. 

Girnius jaučia šio silogizmo galiojimą, todėl jis pirmojo ke- 
lio anaiptol neneigia: „Nieku būdu nemanome mesti šešėlio į 
visus Dievo buvimo įrodymus. Savo protu tikrai galime pa- 
žinti Dievą“ (ten pat, p. 25). Bet šiame veikale jis ribojasi ant- 
ruoju keliu, būtent žmogumi be Dievo kaip Dievo liudijimu. 
Tai pagrindinė Girniaus knygos mintis (plg. p. 30); labai gra- 
ži ir gili mintis. Tačiau ji yra tikra tik tuo atveju, jeigu Dievas 
yra. Jeigu Dievas yra, tada iš tikro „nėra nieko, kas Dievo ne- 
liudytų“ (ten pat). Bet - ar Dievas yra? Štai klausimas, kurio 
jokia ateistinio buvimo analizė neatsako. „Ateistinio gyveni- 
mo tuštuma“, kurią Girnius savo knygoje tokiu nuostabiu 
įžvalgumu sklaido, darosi baisi tik tada, kai minėtas klausi- 
mas yra teigiamai atsakytas. Tačiau kaip prieiti prie tokio tei- 
giamo atsakymo? Juk ne todėl Dievas yra ar turi būti, kad gy- 
venimas be jo darosi neprasmingas, tuščias ir net tragiškas! 
Priešingai, gyvenimas be Dievo yra tik tada tuščias, jeigu Dievas 
yra. Jeigu Dievo nėra, tada ateistinis gyvenimas yra vieninte- 
lis tikras gyvenimas, o gyvenimas su Dievu tokiu atveju yra 
pasibaisėtina apgaulė, nes jis Dievo nebuvimo atveju yra tik 
klaidus įsikalbėjimas. Šiurpus yra gyvenimas be Dievo, jeigu 
jis yra; bet dar šiurpesnis yra gyvenimas su Dievu, jeigu jo 
nėra. Kiekvienu atveju atsidaužiame į patį pirmykštį Dievo 
egzistencijos klausimą, kuriam atsakymo galime ieškoti ne są- 
monėje, bet tiktai objektyvinėje būtyje. 

Štai kodėl Girniaus knygą laikau tik viena tos problemos 
puse, kuri šaukiasi kitos — metafizinės — pusės, nes kitaip ir 

pirmoji pusė netenka reikšmės. Ją perskaičius, man atėjo į 
galvą ta Dostojevskio „Brolių Karamazovų“ vieta, kur Iva- 
nas ilgai ginčijasi su savo sąmonės velniu apie religines pro- 
blemas, o paskui visą šį ginčą suima į vieną esminį klausi- 
mą: „Yra Dievas, ar ne?“ Velnias, kuris prieš keletą minu- 
čių labai plačiai dėstė savo beveik įvykdytą ryžtą sušukti po 
kryžiumi „Hosanna“, atsako: „Balandėli, nežinau!“ Bedievy- 
bės problemą Girnius yra išnagrinėjęs kaip retas kuris kitas Va- 
karų mąstytojas. Jis atskleidė jos gelmes ir jose tūnantį šiur- 
pą. Tačiau ši visa analizė įgys vertės bei prasmės tik tada, 
kai jis pastatys ir išnagrinės ir Dievo problemą. Štai kodėl ma- 
no paskutinis ir pats karščiausias linkėjimas Girniui jo su- 
kakties proga ir būtų: kelti bei spręsti Dievo problemą metafi- 
ziškai, kad antropologinė bedievybės sklaida nesibaigtų anuo 
gūdžiu Dostojevskio „balandėli, nežinau!“ 


* 


Štai tos atviros galimybės, kurios savaime iškyla prieš 
akis, pasižvalgius Girniaus gyvenime ir filosofinėje jo kūry- 
boje. Girnius stovi šių galimybių pradžioje; jis žengia į savo 
mąstymo aukštį; jis pradeda savitą kelią bei savitus spren- 
dimus. Iš jo laukiame tad tikrai didžių minčių ir originalių 
atsakymų į visiems rūpimus ir skaudamus sunkios mūsų eg- 
zistencijos klausimus. 

Ad multos annos! 


BIČIULIUI VAINIKO VIETOJE 


Arba Dievas yra, arba žmonija 
yra vienas didžiulis beprotnamis 
Dr. A. Baltinis, 
Disertacija 


Prieš mane guli du laiškai: vienas, rašytas prieš 24 metus 
(1951.XII.17), kitas - prieš 4 mėnesius (1975.VL.9). Pirmasis yra 
pats seniausiasis, išlikęs įvairių kilnojimųsi metu; antrasis — 
pats naujausiasis, gautas pastarojo vardadienio proga. Abu 
laiškai mano ilgamečio bičiulio, bendraminčio ir bendraam- 
žio kun. dr. Andriaus Baltinio, taip netikėtai išėjusio „į tylu- 
mą, palaimintą ir didžią“ (Putinas). Ir vargu ar rastume ge- 
resnę prieigą greitomis žvilgterėti į šio brangaus Žmogaus vi- 
dų, kaip aniedu, beveik šimtmečio ketvirtimi atskirti laiškai, 
tarsi du poliai, iš kurių tačiau byloja ta pati kūrybiškai nusi- 
teikusi, pilna planų bei užmojų asmenybė. Esmėje kun. A. Bal- 
tinis buvo minties žmogus, atviras idėjai, pasiryžęs ją apmąs- 
tyti bei skelbti. Šisai polinkis, nors ir nevirtęs kasdiene profe- 
sija, buvo jam būdingas iš pat pradžios, o jis pats liko jam 
ištikimas ligi galo. Aniedu laiškai kaip tik ir yra tokios ištiki- 
mybės liudytojai: pirmasis pateikia kun. Baltinio filosofinį Cre- 
do, antrasis - paskutiniųjų jo darbų apyskaitą. 


1 


Parašęs disertaciją tema „Realus Dievo buvimas Maxo 
Schelerio religijos filosofijoje“ ir gavęs už ją filosofijos dak- 
taro laipsnį Viurcburgo (Vokietijoje) universitete (1948), kun. 
Baltinis planavo atsidėti filosofijai visa savo būtybe ir todėl, 
dar būdamas Vokietijos stovyklose, apmetė nemaža apybrai- 
žų būsimiems savo darbams. Išvykęs betgi Amerikon, jis tuoj 

pat atsidaužė į sustabarėjusios sielovados būdus, kurie grė- 
sė užgniaužti patį pradinį jo ryžtą. Tačiau Baltinis pasišiau- 
šė: „Nuvykau pas vyskupą ir atsisakiau nuo Harlano, nes ten 
susidarė tokios sąlygos, kad toliau nebepajėgiau būti; atsi- 
sakiau todėl, kad klebonas mane suskundė vyskupui, kad aš 
užsiimu pašaliniais darbais, nors aš savo tiesiogines parei- 
gas atlikdavau be priekaišto. To jau neišlaikiau“ (Pirmasis 
laiškas). Kur tad eiti? „Pasiėmiau mėnesį atostogų, atvykau 
į Čikagą, apsistojau pas seną pažįstamą. Planuoju Čia stoti į 
Jėzuitų universitetą studijuoti anglų kalbos, o po to susirasti 
kokį vienuolyną, kur galėčiau būti laisvesnis. Jei tai nepa- 
vyks, turėsiu grįžti atgal į kitą kaimą ir eiti baudžiavą“ (ten 
pat). Pavyko tik iš dalies. Vienuolyno nesusirado, kaip tai bu- 
vo pavykę ne vienam iš vyresniųjų mūsų dvasiškių. Bet nė 
į kaimą grįžti nebereikėjo. Liko Čikagoje, ir čia išsivystė vi- 
sa kun. Baltinio mintis, skatinama tiek Bažnyčios gyvenimo 
apskritai, tiek lietuviškųjų diskusijų. 

Anuo metu buvo ką tik pasirodžiusi popiežiaus Pijaus XII 
enciklika „Humani generis“ (1950), padvelkusi didžia atžan- 
ga ir todėl sukėlusi nemaža kartėlio širdyse visų, kurie linkė- 
jo, kad Bažnyčia ne tik pasivytų, bet ir pralenktų pasaulio min- 
tį. Prie šių „pažangininkų“ priklausė ir kun. Baltinis. Todėl 
jis džiaugėsi, kad jo mėgstamoji fenomenologinė filosofija, su- 
kurta bei išvystyta E. Husserlio ir M. Schelerio, nebuvo en- 
ciklikos užblokuota, kaip tai buvo padaryta su idealizmu, dia- 
lektiniu bei istoriniu materializmu ir galop egzistencializmu 
(plg. Nr. 32): „Mano laimei šis metodas (fenomenologinis. - 
A. Mc.) ir enciklikoje "Humani generis“ nėra pasmerktas“ (ten 
pat). Nes iš šio metodo Baltinis tikėjosi daugiausia. Anot jo, 
„Dievas pats ar per gamtą, ar per žmogų kalba žmogui, o žmo- 
gus stengiasi šią kalbą išgirsti. Geriausiai šiai kalbai išgirsti 
tinka fenomenologinis metodas“ (ten pat). 

Lietuviškoje padangėje tuo metu ėjo ginčų tiek filosofijos 
srityje ryšium su šio straipsnio autoriaus knyga „Jobo drama“ 
(1950), tiek literatūros kritikos srityje ryšium su L. Miškino 
abejonėmis patriotinės poezijos estetine verte. Abiejuose gin- 
čuose kun. Baltinis dalyvavo - ne tik raštu, bet ir gyvu žodžiu: 

„Dėl 'Jobo dramos" recenzijos ant manęs buvo supykę visi ma- 
rijonai; turėjau ilgą ginčą su Bagdanavičium ir Rimšelių; jie ne- 
patenkinti, kam aš vertinau teigiamai, nes ši knyga esanti pil- 
na prieštaravimų ir nesąmonių. Aš jų neradau, nes norėjau su- 
prasti, ką autorius nori pasakyti“ (ten pat). O patriotinės 
poezijos atžvilgiu Baltinis priekaištauja Miškinui, esą šis pasi- 
sakąs „prieš idėjinę poeziją apskritai, skelbdamas dėsnį 'me- 
nas menui““ (ten pat). Kunigo Baltinio pažiūra, „patriotizmas 
ir kitos visos idėjos, rašytojo išgyventos ir tinkama forma iš- 
reikštos, yra esminė poezijos dalis, o jei patriotiniai eilėraščiai 
yra, taviškai kalbant, „Ouatsch“ (šio straipsnio autorius buvo 
Miškino pusėje. - A. Mc.), tai čia kaltas ne patriotizmas, o po- 
etas, kuris nepajėgia menine forma jo išreikšti. Todėl Miškino 
kaltinimas, mestas patriotizmui ir kitoms poezijai 'svetimoms 
idėjoms“, man atrodo juokingas“ (ten pat). Pridurmais galima 
šiandienos skaitytojui paaiškinti, kad nei Miškinas, nei šio 
straipsnio autorius anuo metu nekaltino patriotizmo kaip tokio; 
tik pastebėjo, kad jis mūsojoje poezijoje lieka “žalias“, neįsteng- 
damas pakilti į meninę plotmę. Tačiau Baltinio atoveika į prie- 
kaištus mūsajai poezijai kaip tik ir rodo jo dėmesį šiai sričiai, 
kuri liko artima ligi pat jo gyvenimo pabaigos; ne vieną eilė- 
raštį jis pats yra išvertęs iš latvių kalbos. 


2 


Šie ginčai kaip tik ir paskatino kunigą Baltinį pirmajame 
laiške trumpais, tačiau nuolat pabrėžtais teiginiais formuluoti 
savą filosofinį ir literatūrinį Credo, kuris virto gairėmis toli- 
mesniems jo raštams; jiems suprasti anie teiginiai turi spren- 
džiamosios reikšmės. 


a. „Objekto pirmenybė prieš subjektą ir intuicijos pirmenybė 
prieš racionalinį diskursyvinį galuojimą yra pagrindiniai princi- 
pai, pagal kuriuos aš galvoju“ (Pirmasis laiškas). Nuosekliai tad, 
anot Baltinio, „daiktai kalba į žmogų, o ne žmogus į daik- 
tus“ (ten pat). Užtat „šio pagrindinio principo šviesoje rei- 
kia spręsti ir mūsų ginčai“ (ten pat); „mūsų“ — tai reiškia: 

tarp jo ir šio straipsnio autoriaus, nes mudu daug kur ne- 
Sutarėme nuo pradžios ligi galo; nesutarėme nei filosofijos, 
nei literatūros srityje. Sutarėme dėl objekto pirmenybės, ne- 
sutarėme dėl intuicijos pirmenybės. Man rodės, kad intui- 
cija turi pasiteisinti logikai. Baltiniui gi, mąstančiam feno- 
menologiškai, atrodė, kad „įžvelgti, pamatyti galima tik tai, 
kas yra“ (ten pat). O tai, kas yra, pasiteisina pačiu savo bu- 
vimu. Intuicijos pirmenybė savaime vedė Baltinį prie kito 
dėsnio, kilusio iš negalimybės neiginį „suderinti su fenome- 
nologiniu metodu“ (ten pat), būtent: 


b. „Nebūtis pagal šį metodą yra nesąmonė, tam tikra proto ha- 
liucinacija“ (ten pat). Tai dar svaresnis teiginys negu pirma- 
sis, nes jo išvados liečia ne tik egzistencializmą, kuriam ne- 
būtis stovi mąstymo vidurkyje, neatskiriamai nuo būties, bet 
ir krikščionybę. Todėl Baltinis, jungdamasis vėliau (1942) į 
ginčą ryšium su P. Teilhard'u de Chardin'u, ir buvo linkęs 
kūrimo iš nebūties nepripažinti. Šiuo klausimu buvo žadė- 
jęs plačiau išdėstyti savas pažiūras, „nes Dievo kūrimas yra 
labai svarbus, gal pagrindinis dalykas, iš kurio galima išvesti 
mūsų santykius su Juo“ (laiškas 1974 m. Kalėdoms). Tačiau 
apsiimtoji monografija apie vyskupą V. Borisevičių (apie ją 
kiek vėliau) vertė Baltinį kūrimo iš nebūties idėją atidėti vė- 
lesniam metui. Vis dėlto ši idėja nedavė jam ramybės, kaip 
tai jis pakartodamas savo laiškuose mini. Nebūties atžvilgiu 
Baltinis buvo atsidūręs prieš dvijulę (dilemą): arba laikytis 
fenomenologijos, pasak kurios nebūtis esanti „proto haliuci- 
nacija“, arba krikščionybės, pasak kurios nebūtis yra tai, iš 
ko kyla visa kūrinija dieviškuoju žodžiu. Ir pristigo jam lai- 
ko šiai dvijulei pergalėti... 


c. „Tikrovė nėra suimama į sąvokas; tikrovė yra visada daugiau 
negu sąvokos. Todėl visi žodžiai yra tik tikrovės simboliai, ve- 
dantieji į šios gilesnės tikrovės patyrimą. Šia prasme ir dog- 
mos yra simboliai, rodantieji į gilesnę religinę tikrovę“ (Pir- 
masis laiškas). Bet čia pat Baltinis priduria, kad „tai nieko 
bendro neturi su moderniniu dogmos supratimu“ (ten pat). 

Tačiau iš kitos pusės, jis pripažįsta, kad, „galvojant scholas- 
tinėmis sąvokomis, mano išsireiškimai apie religiją yra pa- 
vojingi, kaip kad dr. Rimšeliui pavojinga Dievo nevadinti eg- 
zistencija“ (ten pat). Kaip tik dėl šio sąvokų skirtumo tarp 
scholastikos ir fenomenologijos Baltinis ir nedrįso skelbti ko 
nors didėlesnio iš religijos filosofijos srities, nors man ne sykį 
ir rašė, esą jo stalinės yra pilnos rankraščių; tik kas duosiąs 
jiems bažnytinę aprobatą... Jei Baltiniui būtų dar likę laiko 
anuos rankraščius apdoroti, jis tikriausiai būtų suvokęs, kad 
dogma anaiptol nėra neklaidingas sakinys, kaip tai šiandien 
skelbia Tiubingeno teologas Hansas Kuengsas, bet kad dog- 
ma yra įvykio skelbimas, galimas nusakyti daugybe įvairių sa- 
kinių, ir kad todėl vargu ar galima dogmą vadinti „simboliu“, 
kaip simboliu nevadiname jokios kalbos, atpasakojančios įvykį. 


d. „Aš tvirtinu, kad vertybių ir būties skyrimas moderniojoje 
filosofijoje yra visuotinai priimtas“ (ten pat). Tai buvo atoliepis 
į mano nurodymą, kad katalikai filosofai šio skyrimo nepri- 
pažįsta - pagal dėsnį ens et bonum convertuntur: būtybė ir gė- 
rybė yra tas pats dalykas. [ tai Baltinis atsako: „Tokio skyri- 
mo nepripažįsta tik neoscholastikai, tačiau ne jie vieni yra 
katalikai filosofai; neoscholastikai čia sudaro tik nereikšmingą 
išimtį“ (ten pat). Užtat Baltinis ir priešinasi M. Heideggerio 
pažiūrai, esą Dievo laikymas vertybe yra didžiausias Jo pa- 
žeminimas; tai tiesiog Jo žudymas: Nietzsche's „Dievo mir- 
tis“ įvykusi, pasak Heideggerio, kaip tik Dievo paskelbimu 
„aukščiausiąja vertybe“, kadangi tuo būdu Dievas buvęs pa- 
lenktas žmogaus kainojimui - kad vertas (vertybė) ir kiek ver- 
tas (aukščiausioji). Kunigas Baltinis ryžtingai atmeta šį sam- 
protavimą: „Ne Dievo padarymas vertybe, kaip mano Hei- 
deggeris, sugriovė Jo sąvoką ir Jį paneigė, bet žmogaus 
padarymas būties centru yra Dievo paneigimas ir Jo sąvo- 
kos sugriovimas“ (ten pat). Visa tai yra tiesa, ir čia Baltinio 
įžvalga yra giliaprasmė. Gal tektų tik pridurti, kad vertybių 
filosofija, kurią Baltinis aistringai gynė ligi pat savo gyveni- 
mo galo, ir buvo ne kas kita, kaip žmogaus - būties centro 
išraiška; centro, kuriam reikšminga ne tai, kad Dievas yra, 

bet tai, kad Dievas galioja kaip vertė. Ir šiuo klausimu ruo- 
šėmės su Baltiniu galynėtis. Ir šiuo klausimu, deja, pristigo 
jam laiko. Tačiau dabar jis jau žino, ar Viešpats yra paten- 
kintas, žmogaus laikomas aukščiausiąja vertybe, skiriant Jo 
vertę nuo Jo būties, būtent: ar Dievas todėl yra, kad vertas 
būti; ar todėl vertas, kad yra. Mums gi, nežinantiems, belie- 
ka ir toliau narplioti šį painų klausimą. 


e. „Literatūra nėra daiktas, o vertybė - asmens objektyvacija 
ir kaip tokia gali būti dora ar nedora kaip ir asmuo“ (ten pat). 
Todėl Baltinis jautėsi turįs teisės ir net pareigos vertinti me- 
no, pirmiausia literatūros, kūrinius doriniu mastu: „Gali li- 
teratūros kritikai vertinti kūrinius meno atžvilgių; tai jų rei- 
kalas, bet aš pats juos vertinu religiniu ir doriniu atžvilgiu; 
jei randu netvarkoje, smerkiu, ir tai mano pareiga“ (ten pat). 
Savo straipsniuose apie literatūrą Baltinis šio dėsnio laikėsi 
labai nuosekliai: „Krikščionybės nuvertinimą laikau nusikal- 
timų; krikščionybės neaukosiu 'dievaičiui menui“; šiuo at- 
žvilgiu būsiu “provinciališkas" ir niekad neprilygsiu aukštie- 
siems meno žinovams“ (ten pat). Jis sutinka tylomis praeiti 
pro graikų tragedijų fatalizmą ar R. Tagorės panteizmą, nes 
šie dalykai „nėra mums pavojingi“, todėl „galima dėl jų ty- 
lėti“ (ten pat). Bet jei kūrinys paliečia krikščionybę, ypač jos 
dorovę, tai čia tylėti reikštų, Baltinio pažiūra, jau nusikalsti. 
Ir jis netylėjo. Savo straipsnyje „Literatūros nusikalstamu- 
mas“ Baltinis išvystė šį savo nusistatymą ir pažadino, nors 
ir nevardinį, A. Jasmanto atoliepį „Asketų sukilimas arba 
meno kivirčas su dorove“, kadaise paskelbtą „Literatūros lan- 
kuose“ (1955, Nr. 6). 

Visi šie teiginiai yra pateikti minėtame pirmajame laiške 
(1951), kuriuo kunigas Baltinis — visai nejučiomis - nusmaigs- 
tė savo mąstymo gaires. Vėliau šliejosi prie jų dar viena ki- 
ta idėja, sakysime: lietuviškosios pasaulėžiūros mintis, reli- 
gijos ir kultūros santykiai, krikščionybė ir modernusis moks- 
las, tačiau visa tai buvo jau tik daugiau ar mažiau anų 
pagrindinių teiginių išvystymas bei pritaikymas. Kaip pra- 
džioje buvo, taip ir visą savo gyvenimą Baltinis liko intuici- 

jos gynėjas, vertybių filosofas, tikrovės kaip prasmens aiškin- 
tojas ir meno apsprendėjas dorovės mastu - žodžiu, ištiki- 
mas Schelerio mokinys, „nors šiojo gyvenime ir įvyko negir- 
dėto masto tragedija“, kaip tai pastebi ir pats Baltinis (Pir- 
masis laiškas); tragedija ta prasme, kad Scheleris, dėl savo 
moterystės nepakęsdamas „būti nuolatos suteptas“ (prisipa- 
žinimas savo bičiuliui D. von Hildebrandui), apvertė aukš- 
tyn kojomis visą savo metafiziką, klaidingai tikėdamasis, kad 
žmogų apvalo ne atgaila, o metafizika... Šią Schelerio klai- 
dą Baltinis gerai suprato, todėl jo metafizikos laikėsi tik ligi 
jo lūžio. Ir po keliolikos metų Baltinis rašė: „Dievo proble- 
ma man vis dar rūpi, ir man atrodo, kad religiniame akte Jį 
galima patirti ir kad tas aktas yra ontologiškas, bet ne psi- 
chologiškas ar moralinis. Disertacijoje keltą mintį dabar ga- 
lėčiau visai iš naujo pagrįsti?“ (1969.XII.18). Tai pagrindinė 
Schelerio mintis, kurios galiojimą Baltinis pripažino ne tik sa- 
vo disertacijoje, bet, kaip regime, ir po 20 įtempto mąstymo 
metų, nė nenujausdamas betgi, kad Schelerio teiginys, esą 
Dievo buvimas atsiskleidžia religiniame akte, yra tiek pat ver- 
tas, kiek ir teiginys, kad mylimojo buvimas atsiskleidžia mei- 
lės akte... Tačiau kiekvieno mąstytojo likimas yra sukiotis ko- 
kiame nors logiškai ydingame ratile: in circulo vitioso. 

Antrasis laiškas - paskutinysis mano rankose — pateikia 
Baltinio pastarojo darbo apyskaitą, būtent monografiją apie 
vyskupą V. Borisevičių. Ji esanti jau baigta: „Aš jau vasario 
4 d. (1975) nusiunčiau rankraštį į Romą dr. A. Liuimai ir pra- 
šiau skubėti išleisti. Reikėjo labai skubėti rašyti monografiją, 
nes kun. A. Vilkaitis, kuriam tą monografiją rašiau ir kuris 
ją leidžia (vysk. Borisevičius buvo kun. A. Vilkaičio dėdė. — 
A. Mc.), jau turi 81 metus ir gali nespėti jos sulaukti“ 
(1975.V1.9). Ar šis skubėjimas nebuvo kažkoks vidinis bal- 
sas ir pačiam kunigui A. Baltiniui? Nes šios monografijos pa- 
sirodymo nespėjo sulaukti ne tik jos leidėjas, bet ir jos auto- 
rius. Sii nomen Domini benedichum, kalbant Senojo Testamen- 
to Jobo žodžiais. 

Pati monografija buvo atitraukusi kunigą Baltinį nuo kitų 
jo pamėgtų klausimų sklaidos taip, kad jo bičiuliai, pirmiau- 
sia laikraščių redaktoriai, net pasišaipydavo iš jo: „Sveikinda- 
mi Kalėdų, pridėjo linkėjimą "nepamiršti rašyti““ (ten pat). Tai 
Baltinį truputį net sujaudino: „Kokia tragika, kai aš daugiau- 
sia rašiau, visi man linki nepamiršti rašyti...“ (ten pat). Ta- 
čiau jis tikėjosi, kad „dabar jau šį tą parašysiu naujajai „Atei- 
čiai“ ir „Aidams“ ir susitaikysiu su redaktoriais“ (ten pat). De- 
ja, dabar nebe jis rašys, o apie jį rašys: ir „Ateitis“,ir „Aidai“... 

Prieš dvejus metus A. Baltinis yra man atskleidęs vieną jo 

draugų sumanymą: „Mano draugai nori surinkti ir išleisti ma- 
no raštus; jų būtų apie 800 puslapių. Būtų ten ir religinių te- 
mų“ (1973.XII.14). Iš tikro reikia tik sveikinti šį sumanymą bei 
ryžtą: tai būtų pats gražiausias paminklas visų mūsų mielam 
geraširdžiui ir didžiadvasiui kunigui Andriui. Tik reiktų į šį 
Baltinio raštų rinkinį įtraukti ir jo disertaciją, kadangi ji yra bū- 
dinga visam tolimesniam jo minties keliui. Man yra savo metu 
tekę būti arti prie šios disertacijos rengimo, ir gerai žinau, kiek 
širdies - ne tik minties - Baltinis yra į ją įdėjęs. Dėl karo ap- 
linkybių anuo metu nebuvo reikalaujama disertacijų išspaus- 
dinti. Todėl ji yra likusi rankraštyje. Taip pat reiktų pasikasti 
po kun. Baltinio rankraštinį palikimą ir pažiūrėti, ar nėra 
spaudai paruoštų ar beveik paruoštų studijų, apie kurias jis 
man laiškuose ne sykį kalbėjo net pateikdamas jų temas, pa- 
vyzdžiui: „Filosofinė mintis lietuvių liaudies kūryboje“ (1969), 
„Žmonijos likimas ir religija“ (1971), „Krikščionybė ir moder- 
nusis mokslas“ (1972), „Mūsų jaunimo ugdymasis“ (1974). 

Anie geraširdžiai draugai, sumanę išleisti kun. Baltinio raš- 
tus dar jam gyvam esant, turėtų dabar tuojau subruzti ir su- 
manymą įvykdyti. Turėtume tuomet paminklą, kurio neėda 
nei rūdys, nei oro atmainos: aere perennius! O tuo tarpu šio 
dvasinio paminklo laukiant, belieka mums tik didžia pagar- 
ba bei meile nusilenkti prieš naują, tremtyje supiltą kapą, dė- 
kojant kun. Andriui, kad jis neramia savo mintimi paryškino 
sunkios mūsų būklės klausimus ir praturtino jų sprendimą: 
jo plunksna nerūdijo, ir jo akademinis titulas nebuvo tik me- 
dalis šventiniam švarkui papuošti. 

SUDARYTOJO PASTABOS 


A. Maceina nebuvo aktyvus visuomenės veikėjas ar politikas, 
tačiau savo kūryboje nevengė išsakyti savo pozicijos ne tik religi- 
jos, kai kurių oficialių bažnyčios doktrinų, bet ir socialinio bei po- 
litinio gyvenimo atžvilgiu. Toji jo pozicija daugelio vertinama la- 
bai kontroversiškai. Kritikos jis sulaukdavo ir iš Katalikų bažny- 
čios hierarchų, ir iš visuomenės veikėjų. Prieškario metais ir vėliau, 
emigracijoje, A. Maceina, šalia Stasio Šalkauskio, reiškėsi kaip vie- 
nas iš pagrindinių ateitininkijos ideologų (jo darbai ateitininkijos 
veiklos klausimais bus spausdinami „Raštų“ XIII t.). Savo sociali- 
nes ir politines pažiūras jis yra išsamiai išdėstęs dar prieškario me- 
tais išleistose studijose „Socialinis teisingumas“ (1938 m.), „Buržu- 
azijos žlugimas“ (1940 m. ), „Tautinis auklėjimas“ (1934 m.) bei 
straipsniuose apie prometėjizmą. Be to, A. Maceina buvo vienas iš 
pagrindinių 1936 m. „Naujojoje Romuvoje“ (Nr. 8) Lietuvos inte- 
lektualų paskelbto socialinio ir politinio manifesto „Į organiškosios 
valstybės kūrybą“ autorių. Tiesioginė šio dokumento įtaka jaučia- 
ma ir karo metais (1941 m.) paskelbtoje „Lietuvių aktyvistų fronto 
programoje“, kurios teksto autoriumi taip pat laikomas A. Macei- 
na, tuo metu buvęs LAF'o ideologinės komisijos pirmininku (tik 
„Programos“ baigiamąją dalį kai kuriomis pastabomis papildė ir sti- 
listiškai paredagavo Kazys Škirpa ir Antanas Valiukėnas). 

Šiame „Raštų“ tome spausdinami reikšmingesni teorinio pobū- 
džio A. Maceinos straipsniai įvairiais politinės filosofijos klausimais. 
Juose analizuojamos politikos ir pasaulėžiūros, tiesos ir teisės, in- 
divido ir masės, tautos ir valstybės santykių problemos. Kadangi 
daugelis straipsnių rašyta veikiant pasaulyje totalitariniams reži- 
mams, Ą. Maceina nagrinėjo demokratijos, liberalizmo, bolševizmo 

ir komunizmo doktrinas, nemaža dėmesio skyrė sovietinės okupa- 
cijos politinėms realijoms bei emigracijoje veikusių visuomeninių 
lietuvių organizacijų problemoms. 

Dalis publicistinio pobūdžio straipsnių, susijusių su A. Macei- 
nos gyvenamojo meto dienos politinėmis aktualijomis, priverstinės 
emigracijos egzistencijos realybe, bus spausdinama kitame, trylik- 
tame, A. Maceinos „Raštų“ tome. 

Be to, šio tomo antroje dalyje spausdinamos stambesnės studijos 
bei straipsniai apie personalijas (užsienio ir lietuvių filosofus, istori- 
kus, literatus), rašyti daugiausia jubiliejinėmis ar kitomis progomis. 

Kadangi A. Maceinos straipsniai rašyti įvairiu metu, spausdin- 
ti įvairiuose periodiniuose leidiniuose ir redaguoti įvairių redak- 
torių, tad, suprantama, juose pasitaiko nemaža rašybos ir redakci- 
nio pobūdžio nevienodumų. Dabar rengiant juos spaudai buvo mė- 
ginta suvienodinti skyrybą, kai kurių gramatinių formų rašybą 
(pvz., šiandie-šiandien, visur pateikiamos pilnos naudininko ir vie- 
tininko linksnių formos ir kt.), taip pat buvo taisomos aiškios ko- 
rektūros klaidos, patikslinta tikrinių vardų rašyba pagal dabarti- 
nius jų rašybos reikalavimus, šiek tiek vienodinta bibliografinių 
nuorodų rašyba. Be to, kai kurios Šventojo Rašto citatos patikslin- 
tos pagal Petro Kimbrio redaguotą Antano Rubšio ir Česlovo Ka- 
valiausko vertimą. Tačiau leksika ir A. Maceinos vartojamos spe- 
cifinės gramatinės formos nebuvo taisomos. 


BIBLIOGRAFINĖS PASTABOS 
Socialinė ir politinė filosofija 

Masės atbudimas - spausdinama iš: „Židinys“, 1938, Nr. 8/9, p. 160- 
173. 

Ekonominis žmogus - spausdinama iš: „Naujoji Romuva“, 1938, 
Nr. 6, p. 141-144. 

Individas-asmuo ir valstybė - spausdinama iš: „Naujoji Romuva“, 1936, 
Nr. 12, p. 265-269, 

Tauta ir valstybė - spausdinama iš: „Naujoji Romuva“, 1939, Nr. 11, 
p. 227-230. Šio straipsnio idėjas vėliau A. Maceina panaudojo ra- 
šydamas „Lietuvių aktyvistų fronto programą“ (1941 m.). 

Tiesa ir teisė - spausdinama iš: „Aidai“, 1952, Nr. 7(41), p. 289-292. 

Korporacijos problema - spausdinama iš: „Tiesos kelias“, 1935, Nr. 12, 
p. 639-655. Autoriaus buvo užsimota parašyti kelių skyrių stu- 
diją korporacijos tema, tačiau, atrodo, sumanymas nebuvo rea- 
lizuotas. 

Korporacinės idėjos aktualumas - spausdinama iš: „Naujoji Romuva“, 
1936, Nr. 12, p. 289-294, Tai iš esmės pertvarkytas „Tiesos kely- 
je“ (1935, Nr. 12, p. 639-655) spausdinto darbo „Korporacijos pro- 
blema“ pirmas skyrius, kuriam suteikta užbaigto darbo korpora- 
cijos tema forma. 

Karo prasmė ir taikos problema - spausdinama iš: „Naujoji Romuva“, 
1932, Nr. 6, p. 129-131; Nr. 7, p. 159-160. 

Politika ir pasaulėžiūra - spausdinama iš: „Aidai“, 1948, Nr. 19, p. 389— 
398. 

Politika ir teologija - spausdinama iš: „Į laisvę“, 1969/70, Nr. 47/48, 
p. 14-22. 

Socialinė demokratija - spausdinama iš: „Aidai“, 1947, Nr. 7, p. 319- 
324. 

Kultūrinė demokratija - spausdinama iš: „Aidai“, 1947, Nr. 8, p. 337— 
344. 

Liberalizmo kelias į bolševizmą - spausdinama iš: „Aidai“, 1948, Nr. 13, 
p. 156-162. 

Ginčas dėl liberalizmo - spausdinama iš: „Aidai“, 1948, Nr. 15, p. 284- 
286. 

Liberalizmo teisinimas - spausdinama iš: „Aidai“, 1948, Nr. 20, p. 477- 
481. 

Ateizmas ir komunizmas - spausdinama iš: „Aidai“, 1969, Nr. 8, p. 340— 
344; Nr. 9, p. 393—401. 

Kaino prisikėlimas - spausdinama iš: „Metraštis: 1950“ / red. L. An- 
driekus. - Kennebunk Port, Maine: išleido Tėvai pranciškonai, 
1949, p. 61-75. Buvo perspausdinta: „Švyturys“, 1990, Nr. 10; 
„Lietuvos sargas“, 1992, Nr. 1. 

Trys europiečio iliuzijos komunizmo akivaizdoje — spausdinama iš: „Į lais- 
vę“, 1957, Nr. 12, p. 1-12. 

Nuo ko mes bėgome? - spausdinama iš: „Į laisvę“, 1971, Nr. 51, p. 6-23. 


Apie filosofus, istorikus, literatus 


Nuo nihilizmo į Kristų - spausdinama iš: „Aidai“, 1975, Nr. 7, p. 289 
298. 

Solovjovo kelias į Vakarus - spausdinama iš: „Aidai“, 1953, Nr. 6, 
p. 282-283, 

Fėrsteris ir krikščionybė - spausdinama iš: „Naujoji Romuva“, 1931, 
Nr. 33, p. 784787. 

Osvaldo Spenglerio palikimas - spausdinama iš: „Židinys“, 1936, 
Nr. 8/9, p. 126-140. 

Albert Schuveitzer - spausdinama iš: „Aidai“, 1954, Nr. 2, p. 77-81. 

Laiškai Teilhard'o šalininkams - spausdinama iš: „Draugas“, 1973, spa- 
lio 06; spalio 20; lapkričio 03; gruodžio 08; gruodžio 15; gruo- 
džio 22. 

Jakšto filosofija — spausdinama iš: „Naujoji Romuva“, 1938, Nr. 11, 
p. 267-271; Nr. 13, p. 312-314; Nr. 14, p. 336-338. Perspausdinta: 
Jakštas A. Raštai / sud. A. Rybelis. - Vilnius: Mintis, 1997, t. 3, 
p. 335-359, 

Stasys Šalkauskis - spausdinama iš kn.: Šalkauskis St. Ateitininkų ide- 
ologija. - Pumam, 1954, p. 9-34. Pirmoji šio straipsnio publikacija: 
„Tremtinių mokykla“, 1946, Nr. 5/6, p. 1-15. 

Filosofija ir žmogus - spausdinama iš: „Draugas“, 1971, gruodžio 04. 

Šalkauskis kaip ateitininkas - spausdinama iš: „Ateitis“, 1949, Nr. 3(11), 
p. 9-11. 

Prasminga sukaktis - spausdinama iš: „Aidai“, 1953, Nr. 3, p. 130-132. 

„Kad niekas manęs nepastebėtų“ — spausdinama iš: „Aidai“, 1973, 
Nr. 10, p. 438-450. 

Kapas be paminklo - spausdinama iš: „Aidai“, 1975, Nr. 9, p. 393403. 

Tasai nepažįstamasis Ivinskis - spausdinama iš: „Aidai“, 1972, balan- 
dis, p. 126-143. 

Laiškas „Aidų“ redaktoriui Juozui Girniui - spausdinama iš: „Aidai“, 
1965, Nr. 10, p. 439-450. 

Bičiuliui vainiko vietoje - spausdinama iš: „Draugas“, 1975, rugsėjo 27. 

